
Мозъчносъдовите заболявания (МСБ) са хетерогенна група, включваща исхемични и хеморагични нарушения в артериалната и венозна част на мозъчното кръвообращение:
1. Исхемични нарушения на мозъчното кръвообращение:
· Транзиторни исхемични атаки на мозъчното кръвообращение (ТИА)
· Мозъчни инфаркти (исхемични мозъчни инсулти) (МИ)
2. Хеморагични мозъчни инсулти (ХМИ)
· Паренхимни мозъчни кръвоизливи
· Субарахноидни кръвоизливи
3. Остра хипертонична енцефалопатия
4. Тромбози на мозъчни вени и дурални синуси
5. Съдова деменция
Мозъчносъдовите заболявания заемат основно място сред социално значимите болести, поради високата заболяемост, смъртност и тежката инвалидизация на преживелите мозъчния инсулт болни. България е на едно от първите места в света по заболяемост и смъртност от мозъчносъдови заболявания. Атеротромбозата е глобално заболяване, което намалява с 8 до 12 години продължителността на живота. Съществува обща патофизиологична връзка между инфаркта на миокарда, исхемичния инсулт и периферните артериални заболявания. Пациентите с клинични прояви на атеротромбоза в един съдов басейн са рискови да развият исхемични инциденти и в други съдови райони.
Смъртността от МСБ е 270,1 за мъжете и 265,1 за жените на 100 000 души население. В България се регистрират годишно около 82 398 случая с МСБ от които около 40 000 са с мозъчен инсулт. От тях 8 000 болни завършват с летален изход, а 28 600 преживяват мозъчния инсулт с различна степен на инвалидност. При 10% от тях тя е тежко изразена и изисква грижи и помощ от семейството, близките и обществото. От преживелите мозъчни инсулти 25-50% са с афазия и/или други речево-говорни нарушения и около 50% са с когнитивни нарушения достигащи до съдова деменция. При половината от тях тези инвалидизиращи нарушения остават трайни. Това нарушава качеството на живот.
Инсултите са втората по честота причина за развитие на деменция, най-честата причина за епилепсия в напреднала възраст и много честа причина за депресия. 
Мозъчният инсулт е спешно състояние в медицината. Той е резултат от остро нарушение на мозъчното кръвообръщение, което може да доведе до смърт или до тежки и необратими морфологични и функционални увреждания на централната нервна система. Затова е необходима спешна хоспитализация и незабавно адекватно лечение, целящо постигане на своевременна реканализация при исхемични мозъчни инсулти, функционална стабилност, пълно възстановяване на неврологичния дефицит или предпазване на неговото развитие. 
Инсултът е широко разпространен в днешно време. Основният проблем е, че хората между 20 г. и 64 г. ще получават все по-често инсулти, което означава, че е застрашена работещата част от населението. Освен това със застаряването на населението в Европа и у нас броят на мозъчните инсулти ще се увеличава все повече. За да се снижи тежестта на проблема е изключително важно да се увеличи информирането на населението за това  тежко и инвалидизиращо заболяване.
Исхемичните мозъчни инсулти са най-честите остри нарушения на мозъчното кръвообръщение – 88% от всички инсулти. Смъртността при тях е 12%. В зависимост от етиологията и патогенезата те се разделят на четири подвида: атеротромботични, кардиоемболични, лакунарни и криптогенни. 
Рисковите фактори за исхемичните инсулти се разделят на немодифицируеми (възраст, раса, пол и наследственост) и модифицируеми (артериална хипертония, диабет, дислипидемии, сърдечни заболявания, асимптомни каротидни стенози, затлъстяване, тютюнопушене, обструктивна сънна апнея, намалена двигателна активност, стрес, злоупотреба с алкохол, хиперхомоцистеинемия и др.). Съвременните данни показват, че над 150 000 българи имат повече от един рисков фактор.
Хеморагичните мозъчни инсулти са от 8 до 12% от всички инсулти и смъртността при тях е 36-37%. Рисковите фактори са основно възрастта и артериалната хипертония. Други рискови фактори са мозъчната амилоидна ангиопатия, съдови малформации, руптура на аневризми, нарушения на коагулацията, прилагане на антикоагуланти и тромболитици, вторичен кръвоизлив при мозъчно инфарциране, кървене в мозъчни тумори и злоупотреба с медикаменти. 
Рисковите фактори за нетравматичните субарахноидни кръвоизливи (САК) са основно артериалната хипертония, тютюнопушенето, злоупотребата с алкохол и използването на симпатикомиметични средства, като кокаин. Рискът от кръвоизлив е повишен при наличие на неруптурирали мозъчни аневризми (особено ако са симптоматични, с по-големи размери и локализирани в задната съединителна артерия или вертебробазиларната система), с анамнеза за предходен САК (с или без нелекувана аневризма) и фамилна анамнеза за аневризми или САК, артериовенозни малформации, кръвни заболявания и др.
Детските инсулти във възрастта от 30 дни до 18 г. са с честота от 2-3 до 13 на 100 000 деца. Болестността от исхемични инсулти е от 2,7 до 7,8 на 100 000, от хеморагични -  2,9 на 100 000, а от тромбози на мозъчните вени и синуси – 0,6 на 100 000. Смъртността от мозъчни инсулти в детската възраст е 0,6 на 100 000 деца (от 7 до 28%). 
Рисковите фактори за исхемичните инсулти в детската възраст са вродените и придобити, включително инфекциозни мозъчни артериопатии (при 50-80%), вродени и придобити сърдечни заболявания, тромбофилни състояния (дефицит на антитромбин, на протеин С и протеин S, мутации в гените на factor V на Leiden (1691G>A) и на фактор II (20210G>A), висок плазмен липопротеин, антифосфолипидния синдром и др. 
Рисковите фактори за хеморагичните инсулти в детската възраст са вродените мозъчно съдови аномалии като артерио-венозни малформации, кавернозни малформации и аневризми, хематологични заболявания, тромбоцитопения и мозъчни тумори.
Тромбозите на мозъчните вени и дурални синуси са много по-редки от артериалните лезии.
Транзиторната исхемична атака (ТИА) представлява бързопреходна неврологична дисфункция, предизвикана от фокална мозъчна, гръбначно–мозъчна или ретинна исхемия, без данни за оформен мозъчен инфаркт на невроизобразяващите изследвания. Болни с ТИА имат повишен риск от повторни мозъчносъдови исхемични нарушения (до 10% в първите 48 часа). Те се нуждаят от спешни диагностични мероприятия, с цел лечение на съпътстващи нарушения, модифициране на рискови фактори и идентифициране на специфични лечими причини за ТИА, най-вече артериална стеноза или източници на емболизъм. Незабавното превантивно лечение води до намаляване на честотата на МИ, инвалидността и смъртността. Болни с леки исхемични инсулти или такива с МИ с бързо спонтанно подобрение имат повишен риск от повторен МИ.

Диагностика и лечение на мозъчните инсулти (исхемични и хеморагични), транзиторни исхемични атаки, тромбози на мозъчни вени и дурални синуси, остра хипертонична енцефалопатия и съдова деменция

Общите правила за диагностика и лечение на мозъчните инсулти са представени в „Алгоритми за диагноза и лечение на мозъчно-съдови заболявания”, 2012 и Национален консенсус за профилактика, диагностика и лечение на мозъчно-съдовите заболявания, 2013 г., 2018 г. и 2020 г.; Медицински стандарт „Нервни болести“ от 2014 г.; „Проект за развитие на интервенционална неврология в Р. България, 2012 г; „Национален консенсус за ултразвукова диагностика и поведение при екстракраниална каротидна патология“, 2011 г. и 2020 г., както и на Европейските и Американски консенсуси в тази насока. Основават се на препоръки и се базират на мултицентрови рандомизирани клинични проучвания или мета-анализи (ниво на доказателства А), едноцентрови или нерандомизирани проучвания (ниво на доказателства В) и експертни препоръки или терапевтични стандарти (ниво на доказателства С). Терапевтичните и диагностични процедури са градирани като задължителни – ползата силно надвишава риска (клас І), препоръчителни (клас ІІа) – ползата умерено надвишава риска, възможни (клас ІІb) – ползата е съизмерима или леко надвишава риска и (клас III) – ползата е съизмерима с риска или риска надвишава ползата (Фиг.1.1.):

Фиг.1.1. Принципни насоки за диагностика и лечение на пациенти с мозъчен инсулт.

Исхемичните нарушения на мозъчното кръвообращение възникват при преходно или трайно снижение на мозъчния кръвен ток по различни причини. 

Определение. Транзиторната исхемична атака (ТИА) представлява краткотраен епизод на неврологична дисфункция (от минути до няколко часа, под 24 часа, най-често от минути до 1-2 часа), предизвикана от фокална мозъчна, гръбначно–мозъчна или ретинна исхемия, без данни за оформен мозъчен инфаркт на невроизобразяващите изследвания. Болни с ТИА имат повишен риск от повторни мозъчносъдови исхемични нарушения (до 10% в първите 48 часа). Те се нуждаят от спешни диагностични мероприятия, с цел лечение на съпътстващи нарушения, модифициране на рискови фактори и идентифициране на специфични лечими причини за ТИА, най-вече артериална стеноза или източници на емболизъм. Незабавното превантивно лечение води до намаляване на честотата на МИ, инвалидността и смъртността. Болни с леки исхемични инсулти или такива с МИ с бързо спонтанно подобрение имат повишен риск от повторен МИ.
Епидемиология. Относителният дял на ТИА е около 15% от всички мозъчносъдови инциденти, около 40% се усложняват с мозъчен инфаркт, с най-висок риск през първата година от заболяването сред нелекуваните болни. В България болестността нараства с възрастта и варира от 40.4/1000 във възрастова група 40-59 г. до 63/1000 за населението между 65-74 г. и е по-висока за мъжете (1,6 на 1000) спрямо жените (0,9 на 1000). 
Етиология. ТИА са полиетиологични. Най-честите причини са атеросклероза на аортата, магистралните и мозъчните артерии, сърдечните заболявания (пороци, ритъмни и проводникови нарушения, исхемична болест на сърцето и др.), артериална хипертония, захарен диабет, васкулити (гигантоклетъчния артериит, periarteritis nodosa, грануломатозният ангиит, сифилисът, СПИН) и васкулопатии с генетична причина или имунна патогенеза, вродени аномалии в магистралните и мозъчни артерии, аневризми, артерио-венозни малформации, фибромускулна дисплазия и кръвни заболявания, неправилна употреба и злоупотреба с някои медикаменти или субстанции (антидиабетни, антидепресанти, хормонални антиконцептивни, наркотици и др.), компресии на магистрални и мозъчни артерии. 
Клиника. ТИА протичат с внезапно начало, с краткотрайни огнищни неврологични синдроми според съдовия басейн и имат склонност да рецидивират. Продължават от минути до часове, но до 24 часа функциите се възстановяват напълно. 
ТИА в каротидната система започват остро, с главоболие и огнищни симптоми, които са най-често от басейна на офталмичната и/или средната мозъчна артерия. Зрителните нарушения са хомолатерално, а сетивните и двигателните нарушения – контралатерално на преходната исхемия. Нарушенията във висшите корови функции зависят от съдовия басейн. ТИА във вертебробазиларната система са с по-голяма продължителност, по-малка стереотипност и по-голям риск от преминаване в мозъчен инфаркт от тези в каротидния басейн. Клиничните прояви са от мозъчния ствол, малкия мозък и/или окципиталния дял: алтерниращи синдроми, двустранната или алтернираща ляво- или десностранна моторна или сетивна дисфункция, хомонимна анопсия или комбинация от симптоми, съчетани с диплопията, дизартрията или световъртеж. 
Диагностицирането се основава на: 1. Наличие на съдови рискови фактори; 2. Остро възникване и пълно възстановяване на огнищен неврологичен дефицит до 24 часа; 3. Липса на общомозъчни симптоми; 4. Склонност към рецидиви и стереотипност на клиничните симптоми; 5. Данни за наличие на атеросклеротични промени в екстракраниалните и/или мозъчните артерии при невросонографското или ангиографско изследване (4); 
Изследвания. Соматично изследване, изследването на кръвните показатели (хематологични, биохимични, хемореологични и липиден профил), ЕКГ, ехокардиография и консултации с кардиолог; 24 часово мониториране на сърдечния ритъм с Холтер-ЕКГ; офталмоскопия и невроофталмологично изследване; Рентгенографията на шийни прешлени, белите дробове и сърцето; Невросонографското изследване; При необходимост се провежда контрастно ангиографско изследване (КТА, МРА, аортография и дигитална субтракционна ангиография) за доказване на значима съдова патология; Невроизобразяващите методи имат различна информативност. КТ на мозъка се използва за диференциална диагноза с мозъчни инфаркти и кръвоизливи, тумори или метастази и невроинфекции. В 20–40% от болните се установяват лакунарни мозъчни инфаркти, атрофии и мозъчен оток. МРТ е информативен образен метод при стволова и малкомозъчна локализация на симптомите и в детска възраст. SPECT визуализира критичните зони на регионална хипоперфузия; Ликворно изследване се провежда при невъзможност за КТ или негативен резултат, съмнение за мозъчен кръвоизлив, невроинфекции, обемни процеси и диференциална диагноза с други заболявания; 
Рисковите фактори при ТИА за развитие на мозъчен инсулт се оценяват по АВСD скалата (Табл. 1.1).



Табл. 1. 1. АВСD скала за оценка на рисковите фактори при ТИА

Алгоритъмът на поведение при вероятна ТИА за диагностика и лечение при оценка на риска за последващ мозъчен инфаркт е представен на Фиг.1.2.

Фиг. 1.2. Поведение при пациент с вероятна ТИА за диагностика и лечение при оценка на риска за последващ мозъчен инсулт

Диференциалната диагноза включва: 1. Разграничаването от мозъчен инфаркт и други заболявания, протичащи с преходни синдроми: мигрена с аура; епилепсия с фокални сетивни и моторни пристъпи; остра хипертонична енцефалопатия се предизвиква от внезапно и по-продължително повишаване на СрАН над 150-200 mmHg, заемащите пространство процеси (мозъчни тумори, субдурален хематом); Множествената склероза, синкопи; остри вестибуларни синдроми; интоксикации.
Лечението при ТИА е специфично (етиологично и патогенетично) и неспецифично (симптоматично). В острия стадий лечението следва поведението при мозъчните инфаркти (виж “Мозъчни инфаркти”). 
Профилактиката (виж вторична профилактика на исхемичните нарушения). 

Исхемичният мозъчен инсулт (ИМИ) или мозъчният инфаркт (МИ) е остро разстройство на мозъчното кръвообращение, в резултат на недостатъчен приток на кръв, кислород и глюкоза към мозъка, с последващо разстройство на метаболитните процеси в засегната територия. Настъпват обратими и необратими увреждания на невроните, глията и мезенхимната тъкан. Необратимите увреждания, протичащи с характера на „исхемична аноксия”, се проявяват с трайни неврологични и/или психични нарушения. Нарушението на мозъчните функции има общ и огнищен характер. ИМИ са най-честите остри нарушения на мозъчното кръвообръщение – 88% от всички инсулти. Смъртността при тях е 12%. 
Епидемиология. ИМИ представляват до 88% от всички мозъчни инсулти. По данни на СЗО заболяемостта варира между 1,8 и 2,8/1000, като нараства с възрастта, но се наблюдава тенденция за увеличаване на мозъчни инсулти в по-млада възраст. В детската възраст заболяемостта от исхемични инсулти е от 1.2 до 7.8/100 000. Смъртността от ИМИ е 12%. В България годишно се диагностицират 35 311 души с мозъчни инсулти. 
В зависимост от етиологията и патогенезата ИМИ се разделят на четири подвида: атеротромботични, кардиоемболични, лакунарни и криптогенни. 
Етиология. Трите основни причини за мозъчен инфаркт са стенозите на големите артерии, заболяване на малките съдове и кардиоемболизъм, които се обуславят от: атеросклероза на сънните, вертебрални и мозъчни артерии; сърдечни заболявания протичащи с тромбоемболизъм и хемодинамични промени; вродени аномалии на екстракраниалните и мозъчните артерии; инфекциозни васкулити, автоимунни и други неинфекциозни васкулити и васкулопатии; хематологични заболявания и тромбофилии, хомоцистеинемия; дисекации, генетични васкулопатии на малките съдове; дисекации при травми или спонтанно на каротидните и вертебрални артерии, или при компресията им от тумори; метаболитни разстройства като хипогликемия, болест на Fabry. При 15-20% от болните етиологията на мозъчните инфаркти остава неизвестна. Рисковите фактори за исхемичните инсулти се разделят на немодифицируеми (възраст, раса, пол и наследственост) и модифицируеми (артериална хипертония, диабет, дислипидемии, сърдечни заболявания, асимптомни каротисни стенози, затлъстяване, тютюнопушене, намалена двигателна активност, стрес, злоупотреба с алкохол, хиперхомоцистеинемия и др.).
Патогенетично мозъчните инфаркти се разделят на обтурационни и необтурационни. 
Обтурационните инфаркти са тромботични, емболични или смесени. 
Тромботичните инфаркти възникват при деструктивните изменения на артериалната стена на мозъчните съдове (атеросклероза, васкулити, хомоцистеинемия), забавянето на мозъчния кръвоток, вследствие нарушена сърдечна дейност, снижаването на кръвното налягане и повишените свойства на кръвосъсирване на кръвта (тромбофилии и др.). 
Емболичните мозъчни инфаркти се причиняват от емболи основно от кардиален произход (25% общо от мозъчните инфаркти) или от артериален произход. Емболичните мозъчни инфаркти в 50 до 80% са с характер на „червен инфаркт” или „хеморагична трансформация” поради възстановяването на кръвния ток дистално от ембола вследствие фибринолиза и реканализация. Артериалния спазъм при вътрелуменно раздразване на съда в резултат най-често на емболизиране довежда до пълна обтурация на голям артериален съд, дори и при малък размер на ембола. Повишаването на общия кръвен вискозитет забавя регионалния мозъчен кръвоток в басейна на хемодинамично значимо стенозирана мозъчна артерия и се създават условия за тромбообразуване. Образувалите се тромби могат да станат впоследствие източници на емболи.
Необтурационните (хемодинамични) мозъчни инфаркти възникват при високостепенни стенози на екстракраниалните и/или на мозъчните артерии в зоните на локалната хипоперфузия, които са най-отдалечените зони на съдовия басейн (т.нар. „гранични зони”) при спадане на артериалното налягане,  сърдечни дисритмии или със сърдечна недостатъчност. При синдром на открадване („steal” синдром) кръвният ток се пренасочва от един към друг съдов басейн. Тежката анемия или хипогликемията могат да участват в патогенезата на аноксично-хипоксичните инфаркти при изразена стеноза на екстракраниална и/или мозъчна артерия.
Намаление на мозъчния кръвоток в зоната на нарушено кръвоснабдяване от 55 ml/100 g мозъчна тъкан до под 23 ml/100 g причинява мозъчен инфаркт при съчетаване на няколко патогенетични фактора, а при снижен кръвоток под 10 ml/100 g се развива мозъчен инфаркт, без зависимост от продължителността на исхемията. Редукцията на кръвотока за повече от 4-5 минути причинява необратими последици и загиване на част от мозъчната тъкан. В граничните на инфаркта зони не всички неврони загиват. В началото на ИМИ, исхемичната penumbra е обратимо възстановима, няколко часа след началото на оклузията. При своевременното нормализиране на рМКТ е възможно мозъчните функции да се възстановят напълно. Удълженото въздействие на патогенетичните фактори, причинили инфаркта, води до задълбочаването на исхемията, при което пенумбрата бързо намалява. 
Клиниката на мозъчните инфаркти зависи от множество фактори - вид, локализация и големина на инфаркта, скорост на развитието му, ефективност на колатералното кръвообращение и соматично състояние на болния. Според развитието на неврологичната симптоматика инфарктите биват остри, подостри, хронични и рецидивиращи.
С остро начало се проявяват емболичните и вазодистоничните инфаркти. Те настъпват най-често в будно състояние, при физическо и/или психическо напрежение. Емболизирането на голям артериален съд (ствола на средна мозъчна артерия) води до тежко нарушение на съзнанието. Болните са бледи, често със силно главоболие на страната на емболизирането, възможни са епилептични припадъци. Установява се сърдечна аритмия. Емболизирането на малки съдове обуславя лакунарни инфаркти - „чисти моторни” или „чисти сензорни” инфаркти. Болните с вазодистонични инфаркти са зачервени, със силно главоболие и повръщане около 10-15 min след началото на инцидента.
Подостро (прогресиращо) протичат тромботичните и хемодинамичните мозъчни инфаркти, които обичайно настъпват по време на сън или почивка, често след предшестващи ТИА или инфаркти с пълно възстановяване. 
Хроничните инфаркти (с псевдотуморно протичане) са най-често тромботични и при тях неврологичните и психичните нарушения се развиват постепенно в продължение на седмици и месеци. Обикновено имат атеросклеротичен произход.
Огнищните неврологични симптоми при мозъчните инфаркти зависят от артериалния басейн, в който възникват и от ефикасността на колатералното кръвообращение.

Клинични синдроми при исхемични инсулти в басейна на a. carotis interna

Синдром на a. communicans posterior, Синдром на a. chorioidea anterior, Синдроми на a. cerebri anterior, Синдроми на a. cerebri media.
Инфарктите в басейн на a. cerebri anterior биват повърхностни, дълбоки и смесени. Инфаркт в басейните на повърхностните и дълбоките клонове на предна мозъчна артерия се проявява с контралатерална долна монопареза или парализа (по-тежка в дисталните мускулни групи), съчетана с корови сетивни нарушения, хватателен рефлекс, орални феномени, челна атаксия, тазоворезервоарни нарушения и психични разстройства. При наличие на предна трифуркация и запушване на общия ствол на двете предни мозъчни артерии, инфарктът е двустранен и обхваща медиалните повърхности на челните дялове и зоните, кръвоснабдяваните от a. striata anterior. Появяват се долна парапареза или параплегия, атаксия и акинетичен мутизъм. Запушването на дълбоките клонове на a. cerebri anterior причинява челна атаксия и интелектуални нарушения. 
Инфарктите в басейна на a. cerebri media са най-чести и са тотални, повърхностни и дълбоки. Тотален инфаркт възниква при запушване на главния ствол на артерията. Установяват се спрегнато отклонение на очните ябълки („болният гледа огнището на увреждане”), контралатерална хемиплегия, хемианестезия, хемианопсия и лезия на VII и ХII КН по централен тип. При инфаркт в доминантната хемисфера настъпва и тотална афазия, а при локализация в недоминантната хемисфера – игнориране на сетивните дразнения, аутотопагнозия и анозогнозия. Бързо се развива мозъчен оток и кома с тенториално вклиняване и вторични кръвоизливи в мозъчния ствол. Появяват се повръщане и нарушения в дишането (Cheyne-Stokes или централна неврогенна хипервентилация), миоза и нарушение в сърдечния ритъм. С летален изход са около 50%, а преживялите остават с тежка инвалидност. Инфарктите в дълбоките или централни клонове на средна мозъчна артерия, се изявяват с централна хемиплегия или пареза, лезия на VII и ХII КН по централен тип, в някои случаи съчетани с хемихипестезия и хемианопсия, възможен е и стриопалидарен синдром. При инфаркти в повърхностните клонове се наблюдават лезия на VII и ХII ЧМН по централен тип, централни хемипарези по-изразени в ръката, сетивни нарушения в лицето и/или ръката. Възможна е контралатерална долна квадрантанопсия или пълна хомонимна хемианопсия. При лезия в доминантната хемисфера се появяват моторна, сензорна или тотална афазия, синдром на Gerstmann, а в недоминантната хемисфера - аутотопагнозия, анозогнозия, игнориране на сетивните дразнения в срещуположната половина на тялото и др.
Синдроми на a. carotis interna. Най-честите обтурации (90%) са в областта на бифуркацията и рядко (8%) – в интракавернозната част на сифона. Обтурацията на вътрешната сънна артерия проксимално от отделянето на офталмичната артерия може да остане асимптомна. Инфарктите при стеноза и обтурация на вътрешната сънна артерия са локализирани най-често в басейна на средната мозъчна артерия или в басейните на средна и предна мозъчни артерии. При задна трифуркация се засяга и територията на задна мозъчна артерия.
Най-често симптоматиката се развива постепенно, след предшестващи ТИА, по- рядко развитието е остро, а в 15-20% - псевдотуморно. Типични са окуло-пирамидният (в 80% от болните) и оптико-пирамидният (в 15-20%) синдроми. 

Клинични синдроми от вертебро - базиларната система.

Синдроми на a. vertebralis. Инфарктите в тази област се предшестват от ТИА при около 70% от болните. Развиват се: хемианопсия, корова слепота, диплопия, нарушена сетивност на лицето, световъртеж, дизфагия и дизартрия, хемиплегия, хемианестезия, координационни нарушения, алтерниращи синдроми от medulla oblongata и pons, миоклонии на очните мускули, езика, мекото небце, ларинкса и диафрагмата, drop атаки, епизоди на амнезия и обърканост. При малкомозъчните инфаркти бързо се нарушават виталните функции на болния, поради повишаването на интракраниалното налягане и вклиняването на малкомозъчните тонзили в големия тилен отвор.
Синдроми на a. basilaris: квадриплегия, с диплопия или парализа на съдружните очни движения. Могат да се прибавят симптоми от територията на задните мозъчни артерии (хемианопсия или корова слепота). Понякога се развива locked-in синдром (вентрален понтинен синдром) с квадриплегия, лезия на каудалните краниални нерви и невъзможност за извършване на хоризонталните движения на очните ябълки.
Внезапната емболия на базиларната артерия преди отделянето на задните мозъчни артерии е причина за бърза кома, ступор или делир и зрителни халюцинации с квадриплегия. Възникват очедвигателни нарушения. Запушването на парамедианните перфориращи артерии води до контралатерални пирамидни и сетивни нарушения, хомолатерална атаксия и лезия на VI и III КН. На границата на парамедианната територия може да се засегне и VII КН. Двустранните инфаркти в парамедианите артерии протичат с квадрипареза или плегия, тежък псевдобулбарен синдром и малкомозъчни нарушения. По-ограничените лезии водят до долна спастична парапареза или параплегия, които се отличават от спиналните по наличието на псевдобулбарен и други понтинни симптоми. Инфарктите в продълговатия мозък се проявяват с хомолатерална лезия на ХII КН и контралатерална хемипареза или плегия, нарушения в ставно-мускулния и вибрационния усет. Исхемията в късите циркумферентни артерии предизвиква хомолатерално атаксия и лезия на VII и VIII КН, синдром на Claude Bernard-Horner, а контралатерално – хемипареза или плегия и нарушения в усета за болка и температура.
Синдроми на a. cerebelli inferior posterior. Инфарктите се проявяват се с различни варианти на синдрома на Wallenberg. 
Синдроми на a. cerebelli inferior anterior. Инфарктите са редки и протичат със: световъртеж, повръщане, глухота, хомолатерална загуба на сетивността за допир, болка и температура за лицето, ядрена лезия на VII ЧМН, атаксия, синдром на Claude Bernard-Horner, контралатерално нарушение в болковия и температурния усет.
Синдроми на a. cerebelli superior. Инфарктите предизвикват хомолатерална малкомозъчна атаксия, постурален тремор на ръката, хореични и атетозни хиперкинези в крайниците, синдром на Claude Bernard-Horner, а контралатерално – нарушение на усета за болка и температура. По-късно може да се появи миоклонус на мекото небце.
Синдроми на a. cerebri posterior. Лезията в проксималната част (преди съединението с a. communicans post.) се проявява с различни нарушения в движенията на очите. Исхемията в заднолатералния thalamus протича с контралатерални симптоми от „чист сензорен” инфаркт, рядко с хореоатетозни движения, атаксия или тремор. Таламичният инфаркт предизвиква по-късно контралатерална силна, пареща болка (синдром на Dejerine-Roussy). По-често инфарктът е в хемисферната територия на артерията и се проявява с контралатерална хомонимна хемианопсия, в долната част - с контралатерална горна хомонимна квадрантанопсия. При инфаркт в лявата калкаринна област и splenium е налице алексия без аграфия. Инфарктите в доминантната хемисфера обикновено предизвикват аномия. При включване на gyrus lingualis и gyrus fusiformis се нарушават дискриминацията и наименованието на цветовете и може да възникне алексия в контралатералното зрително поле при лезия в доминантната хемисфера. Увреждането на хипокампа в доминантната страна предизвиква амнезия. 
Двустранната окципитална исхемия води до корова слепота, тежка амнезия и допълнителни симптоми, свързани с афазията и агнозията. Изчезват съновиденията на болните. При парамедианни мезенцефални инфаркти, се появяват алтерниращи и неалтерниращи синдроми на средния мозък (на Weber, Benedikt, Claude, преден синдром на Foix и др.) 
Съчетани каротисно-вертебробазиларни синдроми. Едновременната или последователно се появяват симптоми и синдроми от двата съдови басейна. При лошо колатерално кръвообращение и рецидивиращи инфаркти бързо се развиват тежки неврологични и психични нарушения. При добро колатерално кръвообращение обтурациите на две или три магистрални артерии на главата могат да протекат асимптомно или само с ТИА.
Диагнозата се поставя въз основа на прецизна анамнеза, неврологичен, соматичен и психичен статус. Задължително е двустранното измерване на брахиалното артериално налягане и изследването на сърдечната дейност. В подкрепа на диагнозата задължително се използват данните от невроизобразяващите методи и лабораторните изследвания.
Диференциалната диагноза е на първо място с други нарушения на мозъчното кръвообращение (ТИА, мозъчен кръвоизлив, субдурален хематом) и други заболявания (мозъчен абсцес, мозъчен тумор, херпес симплекс енцефалит, коматозни състояния с различна причина) въз основа на клиничното протичане и резултатите от невроизобразяващите изследвания, ликворните и биохимични изследвания. След това трябва да се уточни вида на мозъчния инфаркт, който има изключително значение за провеждането на адекватно лечение. 
Изследвания. 
Невроизобразяващи изследвания: основно КТ, МРИ, доплерова сонография, рядко SPECT и PET. 

1.3.1.1.1. В доболнични условия
Ранната диагноза на МСБ е необходима предпоставка за нейното успешно лечение. Важно е да бъдат разпознати още началните леки симптоми, за да може своевременно да се изгради адекватен диагностичен и терапевтичен план. Мозъчният инсулт е спешно състояние, което изисква бърза хоспитализация. От спешното диагностично изясняване и своевременното, и адекватно терапевтично поведение зависи до голяма степен изхода на заболяването (клас І, ниво А).
Концепцията „Time Is Brain” (времето е мозък) се въведе от World Stroke Organisation (WSO), за да се обърне внимание върху спешността на диагностиката и лечението на МСБ. 
Необходимо е:
· Създаване на специфични обучителни програми насочени към обществото, лекарите, останалия болничен персонал и екипите на БМП, целящи намаляване времето за разпознаване и транспорт на болните до лечебните заведения и увеличаване възможностите за тромболитично лечение. (клас І, ниво С).
· Обучение на населението за бързо разпознаване на ранните симптоми на мозъчен инсулт чрез теста FAST (Face-Arm-Speech-Test) – тест лице-ръка-говор. Незабавен контакт със службите за бърза и неотложна медицинска помощ (ЦСМП) и бърз транспорт до специализиран център за лечение на инсулти. 
· Диспечерите на ЦСМП и персонала на линейките да бъдат обучени да разпознават симптомите на МИ с помощта на теста FAST.
· При анамнестични или клинични данни за мозъчен инсулт, ОПЛ или неврологът от доболничната помощ осъществяват незабавен контакт с ЦСМП, изследват стойностите на кръвната захар, оценяват виталните функции и насочват приоритетно болния за спешна хоспитализация (клас І, ниво А). Ранната промяна в нивото на съзнанието, повръщане и високо кръвно налягане предполагат ХМИ.
· Спешен транспорт с висок приоритет до най-близкия специализиран център за лечение на инсулти, след предизвестяване (клас I, ниво B). Болният не бива да се транспортира до болници, които нямат капацитет за лечение на инсулти, дори да са локализирани по-близо (клас I, ниво B). Болни, чиито симптоми са настъпили преди не повече от 3 часа, следва да бъдат транспортирани с предимство. Близки на болния, които са в състояние да дадат информация за началото на симптомите и миналите заболявания, трябва да придружат болния.
· В отдалечени райони е уместно да се използва въздушен транспорт с оглед да се осигури бърз достъп до специализирано лечение (клас III, ниво C). 
· Използването на телемедицина в отдалечени райони може да подобри достъпа до специализирано лечение (клас I, ниво B). 
· Болни с възможна ТИА следва да бъдат незабавно транспортирани до медицински център, където може да им бъде предложено специализирано изследване и незабавно лечение (клас III, ниво B). 
· Изследванията на болни с ТИА получават същия приоритет както този на болни с МИ, тъй като 10% от тях ще претърпят МИ през следващите 48 часа.
1.3.1.1.2. В болнични условия
· Препоръчва се всички болни да бъдат диагностицирани и лекувани в отделение за лечение на остри инсулти, интензивно отделение или стаи за лечение на остри инсулти в неврологични клиники и отделения (клас I, ниво A).
· Необходимо е да се използват стандартизирани диагностични протоколи, които да позволяват диагностициране и вземане на решение за лечение в рамките на 60 минути от приема на пациента (клас I, ниво B).
· Незабавна сортировка в звеното за лечение на инсулти, бързо и приоритетно извършване на клинични, лабораторни и образни изследвания, акуратна диагноза и прилагане на терапия (клас III, ниво B). 
Диагностичният процес включва (виж фиг. 1.1., фиг. 1.2):
Табл. 1. 2. АВСD скала за оценка на рисковите фактори при ТИА

Алгоритъмът на поведение при вероятна ТИА за диагностика и лечение при оценка на риска за последващ мозъчен инфаркт е представен на Фиг.1.3.

Фиг. 1.3. Поведение при пациент с вероятна ТИА за диагностика и лечение при оценка на риска за последващ мозъчен инсулт

· Прецизна анамнеза за началото на мозъчносъдовия инцидент (остро, подостро) с развитие на огнищна неврологична симптоматика или без такава, със или без общомозъчни симптоми.
· Соматичен статус - включително двустранно измерване на артериалното налягане.
· Неврологичен статус - наличие или отсъствие на менингеален синдром, на общомозъчни симптоми (главоболие, гадене, повръщане), дихателни и гълтателни нарушения, количествени нарушения на съзнанието; на огнищни неврологични симптоми в различна степен на изразеност (хемипареза, хемихипестезия, хемианопсия, централна или периферна лезия на краниалните нерви), епилептични гърчове и др.
· Дефиниране на главните синдроми (клас І, ниво А) въз основа на:
- Оценка на тежестта на неврологичните симптоми от невролог с помощта на National Institutes of Health Stroke скалата (NIHSS) (клас І, ниво В).
- Оценка на съзнанието  по скалата на Glasgow-Liege coma скалата(GLCS) 
- Barthel индекс 
- Модифицираната скала на Rankin 
- Оценка по скалата на Hunt и Неss при САК 
Установяване на: 
· Точното време на настъпване на симптомите.
· Вида на мозъчния инсулт - исхемичен мозъчен инсулт, паренхимен мозъчен кръвоизлив и субарахноиден кръвоизлив, транзиторна исхемична атака, тромбоза на мозъчни вени и дурални синуси или остра хипертонична енцефалопатия.
· Локализацията - топична диагноза.
· Етиологията - етиологична диагноза.
· Наличието на рискови фактори.
Изследвания
· Препоръчва се незабавното провеждане на КТ (клас I, ниво A) или МРИ (клас I, ниво В) на главен мозък. Те дават възможност да се изключи интрацеребрален кръвоизлив и да се установи наличието на КТ хиподензна зона или МР Т2 хиперинтензна исхемична зона. КТ методи (нативна КТ или КТ перфузия) са достатъчни, за да се вземе терапевтично решение за тромболиза.
· Препоръчва се провеждане на фибринолитична терапия при установяване на ранни исхемични промени в нативния КТ (ASPECTS >7), както и на КТ перфузията (клас I, ниво A).
· Ако се провежда МРИ, последната задължително трябва да включва diffusion weighted imaging (DWI) за разпознаване на свръхострия исхемичен инсулт и T2-weighted gradient echo sequences за идентифициране на хеморагия.
· Болните следва да получават висок приоритет на достъп до образни изследвания, тъй като времето е от първостепенна важност. Те следва да бъдат извършени до 45 минути след пристигането на пациента в спешния център и да бъдат разчетени от специалист с достатъчно опит (клас I, ниво С). 
· КТ перфузионните и МР перфузионните и дифузионни техники, включващи измерване на инфарктното ядро и пенумбрата могат да се прилагат за подбор на пациенти за реперфузионна терапия след времевия прозорец за интравенозна тромболиза. Те дават допълнителна информация за тежестта на инсулта и подпомагат вземането на решение (клас I, ниво В).
· Мозъчна панангиография е необходима при всички млади, нормотензивни пациенти без ясна причина за мозъчния кръвоизлив, при които се обсъжда оперативна интервенция, за доказване на мозъчна аневризма, малформация или друга съдова патология (клас ІV, ниво С). 
· Рентгенография на белите дробове и сърцето се провежда при пациенти с данни за остро сърдечно или белодробно заболяване ако няма да забави осъществяването на интравенозната тромболиза (клас IIb, ниво B). 
· Неинвазивни изследвания на интракраниалните съдове в острата фаза на инсулта се извършват при пациенти, които са подходящи за интраартериална тромболиза или механична тромбектомия, ако няма да забавят осъществяването на интравенозната тромболиза (клас I, ниво A).
· Уместно е провеждане на изследвания на мозъчните съдове с оглед идентифициране на високостепенни симптоматични стенози, които подлежат на каротидна ендартеректомия или ангиопластика (клас I, ниво A). Неинвазивните изследвания в тази насока с цветно-кодиран дуплекс ултразвук на екстра- и интракраниалните съдове, КТ или МР ангиография, придобиват все по-голямо значение. Тези методи са сравнително безопасни, докато интраартериалната ангиография крие риск от усложнения при 1-3% от болните със симптоматични каротидни стенози. Дигиталната субтракционна ангиография (ДСА) може да бъде използвана когато други изследвания не са възможни. 
· Лумбална пункция (ЛП) и изследване на ликвор - при невъзможност за извършване на КТ или негативен резултат и съмнение за САК или за диференциална диагноза с други заболявания.
· Всички болни преминават поредица от ограничени кръвни изследвания по спешност  (клас І, ниво В): ПКК, диференциално броене, биохимия с кръвна захар и електролити, коагулационен статус. При необходимост кръвна група, изследвания за тромбофилни състояния, хомоцистеинемия и за антифосфолипиден синдром при инсулти в детска и млада възраст. Допълнителните тестове зависят от вида на инсулта и предполагаемата етиология (фиг. 1.1, 1.2, 1.3). 
· Първоначалните лабораторни изследвания са ограничени, поради необходимостта от пестене на време (клас I, ниво B). 
· Изследването на кръвна захар трябва да предхожда започването на интравенозна тромболиза при всички пациенти (клас I, ниво B).
· Препоръчва се изследване на тропонин по преценка, ако няма да забави осъществяването на интравенозната тромболиза или механичната тромбектомия (клас I, ниво С).
· При всички се препоръчва провеждането на 12-канална ЕKГ и консултация с кардиолог ако няма да забави осъществяването на интравенозната тромболиза (клас І, ниво В). 
· Допълнително се препоръчва провеждането на продължителна 24-часовa Холтер ЕKГ след преминаване на острата фаза (клас I, ниво В). Кардиологични и ЕКГ отклонения са чести при пациенти с остър МИ. 
· Ехокардиография се препоръчва за определени болни с данни за сърдечно заболяване (клас III, ниво B). Трансторакалната ехокардиография е достатъчна за диагнозата на пристенни тромби, особено на такива, които са разположени в областта на върха на лявата камера.

1.3.1.2.1. Специфично лечение
Провежда се чрез минимално инвазивни интраваскуларни техники. Интервенционалната неврология позволява съвременно лечение на съдовите неврологични заболявания. Включва прилагане на интравенозна (ИВТ) или интраартериална (ИАТ) тромболиза или механично премахване на тромб за лечение на ИМИ. ИВТ е само един от възможните начини за антеградна реперфузия, чрез премахване на оклузията. Тромболитичните медикаменти стимулират фибринолизата като превръщат фибриногена във фибрин. Останалите начини разчитат на интраартериален достъп - чрез прилагане на фибринолитик на мястото на оклузията (интраартериална тромболиза) или нейното механично преодоляване с различни способи – ендоваскуларна тромбектомия, ендоваскуларна тромбаспирация или интраартериална ангиопластика.
Първоначалната еуфория от намирането на средство за лечение на исхемичен мозъчен инсулт, постепенно бе заменена от умерен скептицизъм. Проучванията NINDS, ECASSI, ECASSII и ECASSIII показват, че пълно функционално възстановяване се очаква при 1 от всеки 5 лекувани с ИВТ, ако е приложена до третия час от началото на симптомите и на един от всеки 15 лекувани до 4,5 часа от началото на симптомите.
	Опитът показва, че лечението не винаги е толкова успешно. При проксимална оклузия на вътрешна сънна артерия (ВСА), успешна реперфузия се получава при 10% от лекуваните, а при оклузия на средна мозъчна артерия (СМА) – при 30%.
	От друга страна повишеният специфичен афинитет към фибрин, както и активирането на хемостазата от отделения при фибринолизата тромбин, увеличават съществено риска от ранна реоклузия.

Изисквания за информирано съгласие на пациента:
· интервенционално лечение и/или декомпресивна краниектомия при остър инсулт се осъществяват след получаване на информирано съгласие от пациента или от негов упълномощен представител;
· при невъзможност на пациента да разбере и подпише същото, както и при отсъствие на близки или упълномощен представител на пациента, процедурите следва да се извършат по витални индикации въз основа на преценка от мултидисциплинарния екип отразена стриктно в медицинската документация. 

Интравенозна тромболиза
Единственият разрешен от регулаторните органи метод за лечение на исхемичен мозъчен инсулт е интравенозна тромболиза с rtPA (Alteplase) до 4,5 часа от началото на симптомите.
За количествена оценка на исхемичното мозъчно увреждане се използва метода ASPECTS (Alberta Stroke Program Early CT Score). Това е 10-точкова скала за количествена топографска КТ оценка на пациентите. Скалата е създадена за оптимизиране на подбора на пациентите за спешна интравенозна тромболиза и подобряване по този начин на клиничния изход от заболяването. С този метод се постига намаляване разходите по време на хоспитализацията, чрез съкращаване на болничния престой и подобряване на терапевтичния подход. КТ изследването се прави нативно със стандартната за изследване на главен мозък дебелина на среза от 5 mm. ASPECTS разделя територията, кръвоснабдявана от средна мозъчна артерия (СМА) на 10 зони. Седем от тях са на ниво базални ганглии (C – глава на nucleus caudatus, I – insula, IC – вътрешна капсула, L – nucleus lentiformis, М1, М2, М3 – корови зони), 3 от зоните са над нивото на базалните ганглии – корови зони M4, M5 и M6 (фиг. 2).
За да се изчисли резултатът от ASPECTS-скалата се определя броя на зоните с видими признаци на ранно исхемично увреждане. Крайният резултат се получава като се изважда от 10 броя на засегнатите зони. Оценяват се всички репрезентативни срезове (на които се виждат базални ганглии и съответно всички срезове над нивото на базалните ганглии) (фиг. 1.3).
Резултат 0 точки показва обширно дифузно исхемично увреждане, резултат 10 точки означава нормален КТ образ. По-ниският резултат може да означава по-проксимална артериална оклузия. Пациентите с резултат >7 точки от ASPECTS имат най-голяма полза от тромболитичното лечение. Пациентите с резултат <5 точки е малко вероятно да получат подобрение от тромболитичното лечение, а рискът от хеморагия  след терапевтичната процедура при тях е висок. 
· Интравенозна тромболиза се прилага:
· Колкото е възможно по-рано (клас I, ниво А).
· Може да се приложи и в диапазона 4,5 часа след инсулта, но с по-малък ефект (клас I, ниво B).  
· Времето от врата до игла (от идването на пациента в болницата до поставяне на болуса с rtPA да бъде в рамките на 60 мин. (клас І, ниво А).
· При всички подходящи пациенти, независимо от възможността за последващо интраваскуларно лечение (клас I, ниво А).
· При пациенти под 80 годишна възраст, без диабет, които не са имали предишен инсулт, с оценка по NIHSS под 25, които не приемат ОАС и без невроизобразяващи данни за исхемична увреда, засягаща под 1/3 от територията на средна мозъчна артерия (клас I, ниво B).
· При пациенти над 80 годишна възраст и с начало на инсулта преди 3 - 4,5 часа фибринолизата е ефективна, както при по-младите пациенти (клас IIа, ниво В).
· Несигурен е ефекта при пациенти с оценка по NIHSS над 25 (клас IIb, ниво С).
· При пациенти с леки инсулти трябва да се вземе решение за лечение като се съпостави риска спрямо ползата (клас IIb, ниво B).
· При пациенти с леки, неинвалидизиращи инсулти (NIHSS: 0–5), които изпълняват включващите критерии, не се препоръчва провеждането на интравенозна тромболиза (клас III, ниво B)
· При пациенти с леки, но инвалидизиращи инсулти, които изпълняват включващите критерии е уместно провеждането на интравенозна тромболиза в рамките на 0 до 3 часа от началото на инсулта  (клас I, ниво B) или в рамките на 3 до 4,5 часа от началото на инсулта (клас IIb, ниво В).
· При пациенти със средно тежки и тежки инсулти с бързо възстановяване, но с умерена тежест на симптомите се препоръчва провеждане на интравенозна тромболиза (клас IIa, ниво A). 
· Не се препоръчва изчакване и наблюдение за евентуално подобрение на пациента и забавяне на лечението (клас III ниво С).
· при базиларна оклузия е приемлива алтернатива, дори след 3 часов интервал (клас III, ниво B). 
· Интравенозната тромболиза може да е от полза при пациенти с исхемичен инсулт и сърповидноклетъчна анемия (клас IIa, ниво B).
· Интравенозната тромболиза може да е от полза при пациенти с исхемичен инсулт и хипердензна СМА (клас IIa, ниво B).
· Преди започване на лечението задължително се извършва КТ за изключване на ПМК, хеморагичен инфаркт, обширен исхемичен мозъчен инфаркт или мозъчен тумор. 
· Употребата на мултимодални образни критерии може да е от полза при селекция на пациенти за тромболиза, но не се препоръчва за рутинната практика (клас III, ниво C). 
· При пациенти които изпълняват критериите за лечение с интравенозна тромболиза в интервала до 4,5 часа след инсулта не се препоръчва забавяне на лечението за образно изследване на пенумбрата (клас III, ниво C).
· Интравенозната фибринолитична терапия се препоръчва за ранно лечение при исхемични промени в КТ (клас I, ниво А), при спазване на терапевтичния прозорец.
· Наличието на леки до умерени ранни исхемични промени при КТ изследване дефинирани като паренхимна хипоатенуация (намалена плътност на мозъчния паренхим или фокален оток) е показание за провеждане на интравенозна тромболиза (клас I, ниво А). Лечението е противопоказано ако промените обхващат голям регион или са тежко изразени (клас III, ниво А).
· Рекомбинантния тъканен плазминогенен активатор (recombinant tissue plasminogen activator – rtPA, alteplase (Actilyse) се прилага венозно 0,9 mg/kg тегло, максимум до 90 mg. 10% от дозата се поставят болус, а останалото чрез инфузия за 60 минути. 
· Артериалното налягане трябва да се понижи внимателно под 185/110 mmHg преди тромболизата и да бъде стабилно (клас I, ниво B). 
· При пациенти, които не са провели интравенозна тромболиза, но са планирани за механична тромбектомия, артериалното налягане трябва да се поддържа ≤185/110 mmHg преди процедурата (клас IIa, ниво B). Лекарят трябва да бъде сигурен, че ще може да поддържа с медикаменти артериалното налягане под 180/105 през първите 24 часа след тромболизата. Използва се медикамента Urapidil i.v.
· Артериалното налягане следва да се мониторира на всеки 15 min до 2 час от началото на тромболизата, след това на всеки 30 min до 6 час и след това – на всеки час до 24 часа (клас IIb, ниво С).
· Ако артериалното налягане не може да бъде овладяно или диастолното артериално налягане персистира >140 mmHg, може да се приложи nitroprusside натрий интравенозно (клас IIb, ниво С).
· Тромболитичната терапия може да се започне при липсващи анамнестични данни за нарушения в кръвосъсирващата система или провеждана антикоагулантна терапия преди да са получени резултатите от лабораторните изследвания. При получаване на същите, ако са установени релативни отклонения от нормата в процеса на провежданата инфузия същата трябва да се преустанови.
· При пациенти, подлежащи на фибринолитична терапия, лекуващия екип трябва да има готовност за справяне с потенциалните странични ефекти като кървене и ангиоедем, който може да причини парциална обструкция на въздухоносните пътища (клас I, ниво B).
· Ако пациентът развие тежко главоболие, остра хипертензия, гадене или повръщане или се наблюдава влошаване в неврологичния статус, трябва да се прекъсне инфузията и да се проведе КТ на глава по спешност. 
· Поставянето на назо-гастрална сонда и уретрален катетър се отлагат, ако пациентът може безопасно да бъде обгрижван и без тях.
· Необходимо е провеждането на контролен КТ или МРИ на глава 24 часа след интравенозната тромболиза, преди включването на антикоагуланти или на антитромботични медикаменти. 
· Интравенозна тромболиза би могла да се приложи при някои пациенти след допълнителна оценка на риска, независимо, че в момента тенденциите са за ендоваскуларно лечение: 
· с неизвестен час на получаване на инсулта (събудили се с инсулт) или повече от 4,5 часа след началото на инсулта, когато DWI –MRI лезията е по-малка от една трета от СМА и FLAIR не показва промяна на сигнала (клас II, ниво А)(AHA-ASA).
· под 18 и над 80 години (клас I, ниво А). 
· с прекаран мозъчен инсулт и диабет (клас IIb, ниво B).
· с много тежки инсулти, независимо от риска за хеморагична трансформация (клас I, ниво А).
· при бременни жени със средно тежък и тежък инсулт, ако предполагаемата полза надвишава риска от маточно кървене  (клас IIb, ниво С). Необходима е спешна консултация с гинеколог (клас IIb, ниво С).
· в ранния постпартален период (до 14 дни след раждането), но няма достатъчно проучвания (клас IIb, ниво С). 
· претърпели хирургична операция през предшестващите 14 дни, ако предполагаемата полза надвишава риска от потенциално кървене в мястото на оперативната интервенция (клас IIb, ниво С).
· претърпели тежка травма през предшестващите 14 дни, ако предполагаемата полза надвишава риска от потенциално кървене в мястото на травмата (клас IIb, ниво С).
· получили едновременно остър инсулт и миокарден инфаркт, като след alteplase в стандартни дози се прилага перкутанна коронарна ангиопластика и стентиране, ако е показано (клас IIb, ниво С).
· получили миокарден инфаркт през последните 3 месеца, ако инфаркта е не-STEMI (без ST елевация) или STEMI засягащ десния или долен миокард (клас IIa, ниво С) или левия преден миокард (клас IIb, ниво С).
· с тежък исхемичен инсулт и вероятност от развитие на тежка инвалидност и остър перикардит (клас IIb, ниво С). Необходима е спешна консултация с кардиолог.
· с тежък исхемичен инсулт и вероятност от развитие на тежка инвалидност и известна лява предсърдна или камерна тромбоза (клас IIb, ниво С). При пациенти с по-лек инсулт съотношението на ползата спрямо риска не е ясно (клас IIb, ниво С).
· с мозъчен инсулт вероятно предизвикан от дисекация на екстракраниална цервикална артерия до 4,5 часа след инсулта (клас IIa, ниво С).
· с тежък исхемичен инсулт и вероятност от развитие на тежка инвалидност и сърдечна миксома или папиларна фиброеластома (клас IIb, ниво С).
· с анамнеза за гастроинтестинално или генитоуретрално кървене в миналото (клас IIb, ниво С).
· с неруптурирали интракраниални аневризми с размер под 10 mm (клас IIa, ниво С). При пациенти с по-големи аневризми няма достатъчно проучвания.
· с неруптурирали интракраниални съдови малформации и тежък мозъчен инсулт, при които ползата надвишава риска от интрацеребрален кръвоизлив (клас IIb, ниво С).
· с екстрааксиални интракраниални неоплазми  (клас IIa, ниво С).
· в краен стадии на бъбречна недостатъчност при нормално aPTT (клас I, ниво С).
· с деменция (клас IIb, ниво В).
· с малигнено заболяване и очаквана преживяемост над 6 месеца, ако няма противопоказания, свързани с коагулационни нарушения, скорошна хирургична интервенция или системно кървене (клас IIb, ниво С).
· с ниво на кръвна захар <2,8 mmol/L или >22,2 mmol/L, след като се нормализират (клас IIb; ниво C).
· с епилептични припадъци при получаването на инсулта, ако резидуалните симптоми настъпват вследствие на инсулта, а  не са постиктален феномен (клас IIa, ниво С).
· с данни за хеморагична диабетна ретинопатия или други хеморагични офталмологични заболявания, като се прецени риска от загуба на зрението (клас IIa, ниво В).  
· менструален цикъл, които нямат анамнеза за менорагия, независимо от факта, че менструалното течение може да се засили (клас IIa, ниво С).
· менорагия, без клинично значима анемия или хипотония (клас IIb, ниво С). При пациентки с клинично значима анемия, тромболизата може да се проведе след консултация с гинеколог (клас IIa, ниво С).
· менструален цикъл или активно вагинално кървене лекувани с интравенозна тромболиза, вагиналното кървене трябва да се наблюдава през следващите 24 часа (клас I, ниво С).
· на които е направена лумбална пункция през предходните 7 дни (клас IIb, ниво С).
· мозъчен инсулт настъпил като усложнение на сърдечни или мозъчни ангиографски процедури (клас IIa, ниво А).
· мозъчен инсулт настъпил като усложнение на прием на субстанции, като кокаин (клас IIa, ниво С).
· приемали антиагрегантна монотерапия преди инсулта (клас I, ниво А).
· приемали комбинирана антиагрегантна комбинирана терапия (ASA и clopidogrel) преди инсулта (клас I, ниво В).
· с анамнеза за кървене и коагулопатия при преценка на риска (клас IIb, ниво С).
· лекувани с warfarin (sintrom) и INR <1,7 и РТ<15 sec (клас IIb, ниво В).
· Интравенозна тромболиза не се прилага при пациенти с: 
· КТ данни за остър интракраниален кръвоизлив (клас III, ниво C).
· симптоми, предполагащи субарахноиден кръвоизлив (клас III, ниво С).
· тромбоцити под 100х109/L, INR>1,7, aPTT>40 sec или PT>15 sec (клас III, ниво С). Изследването на тромбоцити и коагулационен профил се извършва само при подозрение за аномалии, защото риска от такива нарушения е малък и изчакването на резултатите забавя спешната тромболиза (клас IIa, ниво B).
· лекувани с acenocoumarol и INR >1,7 (клас IIb, ниво В).
· които през предходните 24 часа са били на лечение с ниско молекулни хепарини (клас III, ниво В).
· през предходните 48 часа са били на лечение с директни тромбинови инхибитори или директни инхибитори на фактор Ха (клас III, ниво С). Изключение може да се направи ако aPTT, INR, тромбоцитите, тромбиновото време и активността на директния фактор Ха са в границите на нормата и/или пациента не е получавал тези медикаменти повече от 48 часа. 
· претърпели остра травма на главата (клас III, ниво С).
· претърпели тежка травма на главата през предшестващите 3 месеца (клас III, ниво С).
· посттравматичен мозъчен инфаркт в острата фаза (клас III, ниво С).
· мозъчна или гръбначномозъчна хирургична интервенция  през последните 3 месеца (клас III, ниво С).
· симптоми на инфекциозен ендокардит, поради повишен риск от интракраниален кръвоизлив (клас III, ниво С).
· прекарали исхемичен мозъчен инсулт през предходните 3 месеца (клас III, ниво В). Въпреки риска от мозъчен кръвоизлив може да се обсъжда ползата спрямо риска при определени пациенти (клас I, ниво С).
· гастроинтестинален малигнен процес или кървене през предходните 21 дни (клас III, ниво С).
· артериална пункция през предходните 7 дни на кръвоносен съд, който не може да се компресира (клас IIb, ниво С).
· анамнеза за интракраниален кръвоизлив (клас III, ниво С).
· интрааксиални интракраниални неоплазми  (клас III, ниво С).
· мозъчен инсулт, който вероятно е свързан с дисекация на аортната дъга (клас III, ниво С).
· инсулт свързан с дисекация на интракраниална артерия (клас IIb, ниво С).
· при пациенти с леки, неинвалидизиращи инсулти (NIHSS: 0–5) от 0 до 3 час (клас III, ниво B) и от 3 до 4,5 час (клас III, ниво С).
· след интравенозна тромболиза не се прилагат: 
· Артериалното налягане трябва да се поддържа под 180/105 mm Hg поне през първите 24 часа след провеждането на интравенозна тромболиза (клас I, ниво B).
Ендоваскуларно лечение
Включва комбинирано или поотделно прилагане на интраартериална тромболиза и механична тромбектомия.

Интраартериална тромболиза
Тя е логически по-приемлива – работи се на мястото на запушването, избягват се системни усложнения, ефектът е в повечето случаи видимо бърз. Въпреки това не се препоръчва при последните рандомизирани проучвания, защото шанса от кръвоизлив в ипсилатералната хемисфера надхвърля шанса от „разграждане“ на формираният вече тромб.
· При необходимост от интервенционално лечение болният бързо се превежда в специализирано отделение на болница с такива възможности (клас І, ниво А). При необходимост се използва въздушен транспорт.
· Осъществява се само в специализиран център за лечение на остри нарушения на мозъчното кръвообръщение (ОНМК) с възможност за незабавна мозъчна ангиография, осъществена от квалифициран и лицензиран невроинтервенционалист (лекар с една от следните специалности: нервни болести, неврохирургия и интервенционална рентгенология, който има защитен сертификат. Изискване към здравното заведение, в което се намира специализираният център, е да има определени критерии за апаратурата и специалисти, на които е разрешено да извършват ИАТ (клас I, ниво С).


Интраартериалната тромболиза: 
· се прилага само при подбрани пациенти с големи исхемични инсулти с давност под 6 часа, предизвикани от оклузия на средната мозъчна артерия (клас I, ниво B-R).
· алтернатива е при пациенти, които имат противопоказания за прилагане на интравенозна тромболиза, като скорошна оперативна интервенция (клас IIb, ниво C).
· препоръчва се при пациенти с остра базиларна оклузия до 6-ия час от нейното възникване (клас III, ниво B). 
· rtPA няма одобрени дози за интраартериално приложение и се препоръчва само при болни, включени в международни мултицентрови проучвания или национални програми. Поради тази причина ендоваскуларното лечение със стент ретривъри се препоръчва пред интраартериалната фибринолиза (клас I, ниво Е).
Механична тромбектомия
· Исхемичните мозъчни инсулти при оклузия на съдове с широк диаметър (дистална ВСА, М1, базиларна артерия) водят до висока смъртност, ако се оставят нелекувани.
· Механичната тромбектомия постига по-висок процент на реканализация в сравнение с конвенционалното лечение, с или без ИВТ.
· Шансовете за благоприятен изход са значимо по-високи при ранна реканализация на съда.
· При някои пациенти с индикация за ИВТ, но и с известни контраиндикации, следва да се предвидят ендоваскуларни методи, като част от институционален протокол. 
· Ако интравенозната тромболиза е противопоказана (лечение с вит. К-антагонист в терапевтичния INR) се препоръчва механична тромбектомия като лечение на първа линия при оклузия на големи кръвоносни съдове (клас Іа, ниво А). 
· Пациентите с остра оклузия на базиларната артерия трябва да се изследват в центрове с мултимодални невроизобразяващи методи и да се лекуват с механична тромбектомия като допълнение към интравенозната тромболиза, когато има индикации за това (клас ІІа, ниво В) след КТ ангиография. Алтернативно те могат да се лекуват в рамките на рандомизирани и контролирани клинични проучвания за тромбектомия, одобрени от локалната етична комисия. 
· Решението за механична тромбектомия се взема от мултидисциплинарен екип, включващ поне специалист по инсулти и невроинтервенционалист и се извършват в медицински центрове с опит, осигуряващи всестранно лечение на инсултите и опитни невроанестезиолози (клас V, ниво С). 
· Оклузията на интракраниалните кръвоносни съдове трябва да се диагностицира,  когато е възможно с неинвазивни невроизобразяващи методи (КТ ангиография) за оценка на интракраниалните кръвоносни съдове, преди да се обсъжда лечение с интраартериална фибринолиза или механична тромбектомия (клас I, ниво А). КТ ангиографията дава достатъчно данни за провеждане на спешно лечение с интравенозна тромболиза, но след нейното провеждане трябва възможно най-бързо да се приложат неинвазивни невроизобразяващи съдови методи (клас I, ниво А).
· Ползата от прилагане на допълнителни невроизобразяващи методи освен КТ, МР, КТ ангиография и МР ангиография, като КТ перфузионно или MР перфузионно и дифузионно изобразяване за пациенти, при които ще се прилага ендоваскуларна терапия не е ясна (клас IIb, ниво С).
· Ако не е възможно извършването на невроизобразяване на кръвоносните съдове трябва да се има предвид че NIHSS ≥ 9 до 3 часа и ASPECTS ≥ 7 точки до 6 часа показва наличие на оклузия на големи кръвоносни съдове (клас ІІа, ниво В).
· Пациенти с невроизобразяващи данни за обширни инфаркти (чрез ASPECTS скалата) не са подходящи за тромбектомия (клас ІІа, ниво В) 
· Невроизобразяващи методи за определяне на размера на инфаркта и пенумбрата могат да се използват за подбор на пациенти и да се търси корелация с функционалното възстановяване след механичната тромбектомия (клас Іb, ниво B).
· Напредналата възраст сама за себе си не е причина, за да не се извърши механична тромбектомия като съпътстващо лечение (клас Іa, ниво А).
· Механична тромбектомия: 
· ако се приложи извън рандомизирано клинично изпитване, данните трябва да се впишат в регистър, с проследяване до 1 година след процедурата.
· се препоръчва като допълнение към интравенозната тромболиза за лечение на пациенти с остър инсулт поради оклузия на големи артерии в предното кръвообръщение след КТ ангиография. Извършва се до 6 часа след началото на симптомите (клас І, ниво А).
· механична тромбектомия се препоръчва за избрани пациенти и след 6-ия час от началото на симптоматиката (до 16 часа-AHA/ASA, 6-24 часа-SNIS), които имат оклузия на голям съд от предното кръвообращение и отговарят на останалите критерии за допустимост от DAWN или DEFUSE 3 (клас I, ниво В).
· не трябва да възпрепятства започването на интравенозна тромболиза, когато е показана. Интравенозната тромболиза не трябва да възпрепятства механичната тромбектомия (клас І, ниво А). 
· не се препоръчва изчакването на клиничния ефект от интравенозната тромболиза за започване на ендоваскуларна терапия (клас III, ниво B) след КТ ангиография.
· извършва се колкото е възможно по-скоро, след появата на индикации (клас І, ниво А).
· трябва да се извършва от обучени и опитни невроинтервенционалисти, които отговарят на националните и международни изисквания (клас ІІ, ниво В).
· извършва се със стент ретривъри одобрени от съответните институции в страната (клас І, ниво А).
· Използват се и ADAPT техниката (DAC катетър за аспирация на тромб), като при неуспех се преминава към използване на стент ретривъри.
· Стент ретривърите се предпочитат пред MERCI устройствата (клас I, ниво А). 
· Други устройства за тромбектомия и аспирация освен стент ретривъри могат да се използват в някои случаи (клас IIb, ниво B), ако са одобрени от съответните институции в страната и по преценка на невроинтервенционалистите, ако с тях може да се постигне бърза, пълна и безопасна реваскуларизация на кръвоносните съдове (клас ІІа, ниво С).
· Подходящи за механична тромбектомия със стент ретривъри до 6 часа от началото на инсулта са пациенти, отговарящи на следните критерии (клас I, ниво А):
· с остър инсулт, получили интравенозна тромболиза до 4,5 часа след инсулта.
· оклузия на ВСА или на проксималната част на СМА (М1) 
· възраст  18 г.
· NIHSS  6
· ASPECTS  6
· при внимателно подбрани пациенти с оклузия в предната циркулация и с контраиндикации за интравенозна тромболиза (клас IIa, ниво С).
· въпреки че ползата не е сигурна, провеждането на ендоваскуларна терапия е разумно при пациенти с оценка по модифицираната скала на Rankin преди инсулта над 1, ASPECTS < 6, NIHSS <6 и оклузия на вътрешната сънна артерия или проксималната част (М1) на средната мозъчна артерия (клас IIb, ниво В).
· въпреки че ползата не е сигурна, провеждането на ендоваскуларна терапия е разумно при внимателно подбрани пациенти с оклузия на М2 или М3 част на средната мозъчна артерия, предните мозъчни, вертебралните, задните мозъчни артерии и базиларната артерия (клас IIb, ниво С).
· Целта на тромбектомията е постигане на степен 2b/3 ангиографски резултат по скалата TICI (Thrombolysis in cerebral infarction) с оглед постигане на добър клиничен резултат (клас I, ниво А). За постигане на този резултат могат да се използват допълнителни техники до 6 часа след инсулта, като интраартериална фибринолиза (клас I, ниво А). 
· Прилагането на ангиопластика и стентиране на проксимална цервикална атеросклеротична стеноза или пълна оклузия по време на тромбектомията не е противопоказано, но е с неясен резултат  (клас IIb, ниво С).
· Прилаганата анестезия зависи от рисковите фактори при пациента, но се предпочита седацията пред общата анестезия (клас IIb, ниво С). Независимо от избрания метод не бива да се допуска забавяне на тромбектомията (клас ІІb, ниво C).
· При пациенти, подложени на механична тромбектомия е уместно поддържане на артериално налягане  ≤180/105 mmHg по време на и 24 часа след процедурата (клас IIa, ниво B).
· При пациенти, подложени на механична тромбектомия с успешна реперфузия, може да е уместно поддържане на артериално налягане <180/105 mmHg (клас IIb, ниво В).
1.3.1.2.2. Общо (неспецифично) лечение 
· Препоръчва се лечението да се провежда в отделение или стаи за лечение на инсулти, което има и възможност за неврорехабилитация (клас I, ниво А). 
· Ticagrelor не се препоръчва за лечение на малък исхемичен инсулт, вместо ASA (клас III, ниво B).
· ASA не трябва да замества интравенозната тромболиза или механичната тромбектомия при показани пациенти (клас III, ниво B).
· няма сигурна полза от прилагането в острата фаза на инсулта на:
· clopidogrel (клас IIb, ниво С).
· спешна антикоагулация при пациенти с тежка стеноза на вътрешната каротидна артерия ипсилатерално на исхемичния инсулт (клас IIb, ниво В).
· Не се препоръчва прилагането на спешна антикоагулация: 
· за превенция на ранен рецидив на мозъчен инсулт, влошаване на неврологичните симптоми или подобряване на изхода от инсулта (клас III, ниво А).
· за лечение на немозъчносъдови нарушения при пациенти с умерено тежки и тежки инсулти поради повишен риск от сериозен интракраниален кръвоизлив (клас III, ниво А).
· Не се препоръчва ранно приложение на антикоагуланти – нефракциониран, нискомолекулен хепарин или хепариноиди за специфично лечение на пациенти с остър инсулт (клас I, ниво A). Антикоагулантите имат ограничено приложение поради риск от кръвоизлив в хода на лечението или хеморагично пропиване в инфарктната зона. Необходимо е да се следи хемостазния профил и да се проведе повторно КТ на главен мозък. При вземане на решение за прилагане на антикоагуланти е необходимо да се отчита ефекта полза/риск.
· Започва се лечение с ASA (първоначално 325 mg) 24 до 48 часа след инсулта (клас I, ниво А).
· ASA не се препоръчва като заместител на специфичното лечение на острия инсулт, включително и с интравенозна тромболиза (клас III, ниво В).
· При пациенти с инсулт на фона на антиагрегантно лечение се препоръчва преоценка на рисковите фактори (ДКП). 
· Не се препоръчват в лечението на острия исхемичен инсулт приложението на вазодилататори (напр. pentoxifylline), предполагаеми невропротектори, хемодилуция чрез увеличаване на обема и високи дози албумин (клас III, ниво А). 
· Не се препоръчва употребата на устройства за механично повишаване на мозъчния кръвен ток (клас III, ниво В).
· Приложение на кислород при сатурация (SaО2) под 95% (клас I, ниво С). Не се препоръчва приложение на кислород при нехипоксични пациенти (клас III, ниво В).
· Приложение на апаратна вентилация при пациенти с потиснато съзнание или булбарни нарушения (клас I, ниво С). Целта е да се предотврати хипоксията и влошаването на мозъчната лезия. Поддържането на адекватна тъканна оксигенация е важно в условията на остра мозъчна исхемия. 
· Не се препоръчва хипербарна оксигенация при пациенти с остър исхемичен инсулт, освен в случаите, когато причината е въздушен емболизъм (клас III, ниво B).
· Хипотензията и хиповолемията трябва да бъдат коригирани с оглед осигуряване на системна перфузия, достатъчна за поддържане на органната функция (ниво I, клас C).
· При пациенти с остър инсулт ранното лечение на хипертонията е показано при необходимост от повлияване на налични коморбидни състояния (придружаващ остър коронарен инцидент, остра сърдечна недостатъчност, аортна дисекация, постфибринолитична интракраниална хеморагия, еклампсия/прееклампсия и др.) (клас I, ниво C)
· Не се препоръчва рутинно понижаване на кръвното налягане след остър инсулт (ДКП). При пациенти с артериално налягане <220/120 mmHg, които не подлежат на интравенозна тромболиза или механична тромбектомия и нямат съпътстващи състояния, изискващи спешно понижаване на артериалното налягане, назначаването на антихипертензивна терапия в първите 48 до 72 часа след острия инсулт не е показало ефект по отношение намаляване на инвалидизацията или смъртността (клас III, ниво A).
· При пациенти които няма да се лекуват с фибринолиза се предприема внимателно понижаване на артериалното налягане при екстремно високи стойности (>220/120 mmHg) при последователни измервания, тежка сърдечна недостатъчност, дисекация на аортата или хипертензивна енцефалопатия (клас I, ниво С). 
· При пациенти с артериално налягане ≥220/120, които не подлежат на интравенозна тромболиза или механична тромбектомия и нямат съпътстващи състояния, изискващи спешно понижаване на артериалното налягане, назначаването на антихипертензивна терапия в първите 48 до 72 часа след острия инсулт е с несигурен ефект. Може да бъде уместно понижаването на артериалното налягане с до 15% в първите 24 часа (клас IIb, ниво С).
· Антихипертензивна терапия може да се започне отново до 24 часа след остър исхемичен инсулт при пациенти, които са били с хипертония и са неврологично стабилни, освен при наличие на противопоказания (клас IIа, ниво В). Лечението трябва да става внимателно, защото голяма част от пациентите имат спонтанно спадане на кръвното налягане през първите 24 часа след инсулта (клас IIb, ниво C)
· Рязкото понижаване на артериалното налягане следва да се избягва. Не трябва да се снижава систолното артериално налягане с повече от 15% в първите 24 часа от съдовия инцидент (клас I, ниво C).
· Включването на антихипертензивна терапия по време на болничния престой при пациенти с артериално налягане >140/90 mmHg, които са стабилни неврологично и при които липсват контраиндикации е безопасно и уместно с оглед подобряване дългосрочния контрол на артериалното налягане (клас IIa, ниво B).
· Приложение на физиологичен разтвор (0,9% NaCl) за коригиране на хиповолемията и ниското артериално налягане и повлияване на сърдечната аритмия, която намалява сърдечния дебит (клас I, ниво С). 
· Хипогликемията (кръвна захар <3,3 mmol/L) трябва да бъде лекувана (клас I, ниво C).
· Тежката хипогликемия 2,8 mmol/L да бъде лекувана с вливания на декстроза и 10-20% глюкоза (клас I, ниво С). 
· Персистиращата хипергликемия по време на първите 24 часа от началото на инсулта се свързва с по-лош прогностичен изход, поради което следва да се поддържат нива на кръвната захар от 7,8 до 10,0 mmol/L, като трябва пациентът внимателно да се мониторира, за да не изпадне в хипогликемия (клас IIa, ниво C).
· Лечение с инсулин (клас IIа, ниво C) при нива на серумната глюкоза >10 mmol/L. 
· При наличие на пирексия (температура >38,0°C) вниманието да бъде насочено към търсене и лечение на съпътстваща инфекция и при необходимост прилагане на антипиретици (клас I, ниво C). 
· Лечението на високата температура (>37,5°C) следва да се провежда с paracetamol и физикално охлаждане (клас III, ниво C).
· При пациенти с остър исхемичен инсулт лечението посредством индуцирана хипотермия е с несигурен резултат (клас IIb, ниво B).
· Рутинното профилактично приложение на антибиотици не се препоръчва (клас III, ниво А).
· При имунокомпрометирани пациенти не се препоръчва профилактика с антибиотици (клас II, ниво B).
· При пациенти с предполагаема пневмония и инфекции на уринарния тракт се прилага лечение с подходящи антибиотици (клас I, ниво А).
· При имобилизирани пациенти се прилагат антикоагуланти подкожно за профилактика на дълбоките венозни тромбози и БТЕ. Ползата от профилактичната доза подкожен нефракциониран хепарин или ниско-молекулярен хепарин при пациенти с остър исхемичен инсулт е несигурна поради повишен риск от интра- и екстракраниално кървене (клас IIb, ниво A).
· При употребата на профилактична антикоагулация няма сигурни данни в подкрепа предимството на ниско-молекулярните хепарини пред нефракционирания хепарин в профилактични дози (клас IIb, ниво B).
· При пациенти които не могат да получават антикоагуланти за профилактика на дълбоките венозни тромбози се прилага ASA (клас IIa, ниво A).
· При имобилизирани пациенти с оглед намаляване риска от дълбоки венозни тромбози се препоръчва прилагането на интермитентна външна компресия, при липса на контраиндикации, заедно с рутинните грижи (АSA и хидратация), вместо само рутинните грижи (клас I, ниво В).
· При пациенти, които не могат да получават антикоагуланти се прилагат устройства за интермитентна външна компресия (клас IIa, ниво В). 
· При пациенти с исхемичен инсулт не трябва да се употребяват еластични компресиращи чорапи (клас III, ниво B).
· При пациенти с белодробен тромбоемболизъм (БТЕ) се използват ниско молекулни хепарини за профилактика и лечение.
· Преди пациента да започне да се храни, да пие течности и да приема перорално медикаменти трябва да се оценят гълтателните функции (клас I, ниво В). 
· При пациенти с гълтателни нарушения се поставя назогастрална или назодуоденална сонда, или перкутанна ендоскопска гастростома за поддържане на храненето и хидратацията до възстановяване на гълтането (клас I, ниво В).
· При пациенти с гълтателни нарушения през първите 2-3 седмици след инсулта се предпочита хранене с назогастрална сонда (клас IIa, ниво В).
· Уместно е въвеждането на протоколи за орална хигиена, с оглед намаляване риска от развитие на пневмония след остър инсулт (клас IIb, ниво B).
· Препоръчва се ранно раздвижване на по-леко увредените пациенти и мерки за профилактика на усложненията на инсулта (клас I, ниво С).
· Необходимо е да се лекуват придружаващите заболявания (клас I, ниво С).
· Необходимо е да се започне рано превенция на рецидив на инсулта (клас І, ниво С).
· Рутинното приложение на хранителни добавки не се препоръчва (клас ІІІ, ниво В).
· Уместна е употребата на хранителни добавки при пациенти, които са недохранени или с риск от недохранване (клас IIa, ниво B).
· Орални хранителни добавки са подходящи само за пациенти с инсулт, които нямат гълтателни нарушения и са с недохранване (клас II, ниво B). 
· При пациенти, които са с риск от падане, е показано приемане на хранителни добавки - калций/витамин D (клас II, ниво B). 
· Бифосфонати (Alendronate, Etidronate и Risedronate) са показани при жени с предшестващи фрактури (клас II, ниво B). 
· Пациенти с инконтиненция на урина следва да бъдат консултирани с подходящ специалист (клас III, ниво C).
· Рутинното поставяне на постоянни катетри не се препоръчва, поради опасност от инфекции на уринарния тракт (клас III, ниво С).
· Пациентите с големи мозъчни инсулти са с висок риск от усложнения с мозъчен оток и повишено интракраниално налягане. Необходимо е наблюдение през първите дни след  инсулта за влошаване на неврологичните симптоми и вземане на мерки за намаляване на риска от мозъчен оток (клас I, ниво С). При пациенти с малигнен мозъчен оток се предприема неврохирургична интервенция. 
· Уместно е прилагането на осмотична терапия при пациенти с клинично влошаване поради развитие на мозъчен оток, вследствие на церебрален инфаркт (клас IIa, ниво C).
· Осмотична диуретична терапия за лечение на повишеното интракраниално налягане преди хирургичната интервенция, ако се планира такава (клас III, ниво C). Прилагат се Mannitol -1-2 g/kg/24 ч., на 4-6 часа в бързи болусни инфузии и/или furosemid 20-40 mg венозно.
· Употребата на краткотрайна умерена хипервентилация (PаСО2 прицелни стойности, 30–34 mmHg) е уместна при пациенти с тежко неврологично влошаване вследствие на мозъчен оток, като мост към по-радикална терапия (клас IIa, ниво C).
· Не се препоръчва приложението на кортикостероиди в стандартни или високи дози при пациенти с мозъчен оток и повишено интракраниално налягане поради риска от инфекциозни усложнения и липсата на ефективност (клас III, ниво A).
· Не се препоръчва при исхемични мозъчни инсулти прилагането на хипотермия или барбитурати в условията свързани с исхемията при церебрален или церебеларен мозъчен оток (клас III, ниво В).
· За лечение и превенция на мозъчното хернииране и стволовата компресия при пациенти с малкомозъчен инсулт се прилага декомпресивна хирургия (клас I, ниво В).
· Декомпресивната хирургична интервенция е ефективна и животоспасяваща при пациенти с малигнен оток на мозъчните хемисфери (клас I, ниво В).
· Извършване на хирургична декомпресивна хемикраниектомия в рамките на 48 часа след началото на симптоматиката при пациенти до 60 годишна възраст със злокачествен еволюиращ инфаркт в басейна на СМА (клас IIa, ниво A). 
· Декомпресивна хемикраниектомия би могла да бъде обсъждана в описаните случаи и при пациенти > 60 години (клас IIb, ниво B). 
· Тя се осъществява при клинични и невроизобразяващи данни за нарастваща интракраниална хипертенсия, водеща до кома, прогресия на огнищната неврологична симптоматика и прояви на стволова дисфункция. Интервенцията се предхожда от осмотична диуретична терапия за намаляване на повишеното интракраниално налягане.
· Вентрикулостомия или хирургична декомпресия следва да се имат предвид при пациенти с обширни малкомозъчни инфаркти, които притискат мозъчния ствол (клас III, ниво C). 
· 	Критерии за декомпресивна хемикраниектомия
· Възраст  60 г. (в някои случаи над 60 години)
· Начало на симптомите < 23 ч. (по изключение <48 ч.)
· Наличие на инфарктна зона на проведената КТ и МР с големина над ½ от хемисферата
· Липса на контраиндикации за оперативно лечение
· Неуспешна реканализация, в т.ч. неуспешна тромболиза, тромбектомия и др.
· Съгласие на близките за извършване на процедурата.
· Контраиндикации за декомпресивна хемикраниектомия
· Кома с двустранна немедикаментозна мидриаза и зенична арефлексия
· Наличие на повече от три неблагоприятни прогностични фактори: 
· изразена коморбидност; 
· тежко предшестващо увреждане; 
· отказ на близките за извършване на процедурата.
· Поставянето на дрениращ катетър във вентрикулите се препоръчва при пациенти с остра хидроцефалия при мозъчен инсулт (клас I, ниво С).
· Рецидивиращите епилептични припадъци след мозъчен инсулт се лекуват стандартно, с антиепилептични медикаменти, като изборът им се основава на специфичните характеристики за всеки пациент (клас I, ниво С).
· Профилактичната употреба на антиконвулсанти не се препоръчва (клас III, ниво C).
· Реанимационни мерки при усложнения:
· Седация 
· Оротрахеална интубация
· Извършване на трахеостомия
· Поставяне на централен венозен път и следене на ЦВН
· Кръвопреливане
· При коматозни състояния се провеждат спешни подпомагащи мероприятия:
· осигуряване проходимостта на дихателните пътища.
· осигуряване на венозен път и инфузия на водно-солеви разтвори.
· антиепилептична терапия при епилептични гърчове.
· Общи грижи за болния:
· Тоалет на устата, очите, гениталиите и тялото, разтриване и талкиране.
· Промяна положението на тялото на 2 часа.
· Поставяне в дренажни положения (не при САК).
· Почукващ и вибрационен масаж на гръдния кош (не при САК).
· Дихателна гимнастика.
· Орална и/или оротрахеална аспирация.
· Грижи за дефекация и уриниране (събиране и отчитане на диуреза).
· Промивка на уретрален катетър.
· Обработка на рани, декубитуси и др.
· Поставяне на омекотяващи превръзки на петите на краката като профилактика на декубитуси.
· Двигателна рехабилитация и кинезитерапия (не при САК).
· Лечебен масаж (не при САК).
· Грижа за болен с количествени нарушения на съзнанието.
· Грижа за болен с назогастрална сонда.
· Грижа за интубиран болен.
· Грижа за трахеотомиран болен.
· Необходимо е редовно мониториране: (фиг. 1.1)
· Неврологичен статус
· Телесна температура 
· Кислородна сатурация (рО2) на артериалната кръв чрез пулсов оксиметър за 72 часа при пациенти със значителен персистиращ неврологичен дефицит (ДКП). При САК - скалата на Hunt и Hess.
· Дишане - честота, дълбочина, ритъм, тип
· Съзнание - скалата на Glasgow-Liege Coma (GLСS)
· Артериално налягане, пулс, сърдечен ритъм
· ЕКГ
· Водно-електролитния баланс на организма при пациенти с тежък инсулт или трудности в преглъщането (ДКП) 
· Диурезата 
· Нивото на кръвната захар (ДКП) 
· Храненето и гълтането
· Контрол върху придружаващите соматични заболявания: (фиг. 1. 1)
· Захарен диабет
· Артериална хипертония
· Сърдечна недостатъчност и ритъмни нарушения
· Бъбречни заболявания и бъбречна недостатъчност
· Чернодробни заболявания
· Кръвни заболявания
· Епилепсия
· Малигнени заболявания
· Наблюдение за развитие на  усложнения и лечение: (фиг.1. 1)
· Белодробни инфекции, пневмония, аспирация, ателектаза 
· Уринарни инфекции 
· Сепсис 
· Декубитуси - хирургична обработка
· Усложнения, свързани с инвазивни изследвания.
· Оценка на риска от падане се препоръчва за всички пациенти с инсулт (ДКП). 

1.3.1.2.3. Симптоматично лечение на последиците от инсулта
· Мултидисциплинарни грижи, двигателна и речево-говорна рехабилитация за пациентите с мозъчен инсулт
· При приемане в отделение за лечение на инсулти се препоръчва на пациентите с остър инсулт да бъде приложена координирана мултидисциплинарна рехабилитация (клас I, ниво A). 
· Препоръчва се ранно започване на рехабилитация при всички пациенти с инсулт (клас III, ниво C). Данните относно конкретното лечение на тежко увредени пациенти са недостатъчни (клас II, ниво B). 
· Интензивна ранна рехабилитация в рамките на 24 часа от началото на инсулта не трябва да се прилага поради риск от намаляване шансовете за добро повлияване до третия месец (клас III, ниво B).
· Ранно изписване от отделение за лечение на инсулти е възможно при стабилизирани пациенти с леко до умерено увреждане при условие, че се осигурят условия за продължаване на рехабилитацията извън болницата от специалисти в областта на мозъчния инсулт (клас I, ниво A). 
· Препоръчва се рехабилитацията да се продължи след изписване, през първата година от инсулта (клас II, ниво A). Препоръчва се увеличаване на продължителността и интензитета на рехабилитацията (клас II, ниво B). 
· Препоръчва се физиотерапия, но оптималният метод е все още спорен (клас I, ниво A).
· Препоръчва се трудова терапия, но оптималният метод е спорен (клас I, ниво A).
· Провеждане на ранна когнитивна и езикова рехабилитация в зависимост от състоянието на пациента от клиничен невропсихолог (или психолог и логопед с допълнителна специализация по афазиология/невропсихология).
· Препоръчва се информираност на пациенти, обгрижващ персонал и близки - гледачи, но данните не подкрепят необходимостта от специализирана служба обхващаща всички пациенти (клас II, ниво B). 
· Уместно е болните и близките при необходимост да бъдат насочвани към звена за палиативна грижа (клас IIa, ниво C).
· При спастично повишен мускулен тонус:
· Ботулинов токсин локално в засегнатите мускули (клас III, ниво B). 
· Tizanidine 12 – 24 mg дн. 
· Baclofen 50 – 75 mg дн. 
· Лечение на съдовите когнитивни нарушения и смесена деменция (Виж „Национален консенсус за ранна диагностика и лечение на болестта на Alzheimer и други форми на деменция”).
· Лечение на депресията
· Препоръчва се прилагането на структурирано интервю за депресия като рутинен скрининг на постинсултна депресия (клас I, ниво B).
· Пациентите с постинсултна депресия трябва да бъдат лекувани с антидепресанти при липса на контраиндикации и редовно проследявани за ефекта от лечението (клас I, ниво B).
· Медикаментозна терапия и нелекарствени методи се препоръчват за подобряване на настроението (клас I, ниво A).
· Препоръчва се лечение на постинсултна невропатна болка (клас III, ниво B). 
· Лечение на психотичните и поведенчески разстройства
· Атипични невролептици.
· Конвенционални невролептици.
· Лечение на сънните разстройства.
· Профилактика и лечение на дълбоки венозни тромбози
· Ниско молекулни хепарини подкожно.

Алгоритъмът  за първична и вторична профилактика на исхемичните мозъчни инсулти е представен на Фиг. 1.4.

Фиг.1.4. Алгоритъм за първична и вторична профилактика на исхемичните мозъчни инсулти
[bookmark: _Toc155651709][bookmark: _Toc164075841]1.4.1. Първична профилактика на мозъчните инсулти
Целта е да се намали рискът от инсулт при асимптомни индивиди. Всеки шест секунди по света умира човек от мозъчен инсулт, затова мотото на кампанията на WSO (Световната организация за инсулти) „Един от шест” изисква спазването на 6 прости правила:
1. Оценка на изменяемите рискови фактори: високо артериално налягане (клас І, ниво А), захарен диабет (клас І, ниво А) и висок холестерол (клас І, ниво А). При установени отклонения – вземане на конкретни мерки за тяхното медикаментозно, интервенционално или хирургично лечение.
2. Редовни физически упражнения (клас ІІІ, ниво В).
3. Избягване на наднормено тегло чрез здравословна диета (клас ІІІ, ниво В).
4. Намаляване консумацията на алкохол (клас ІІІ, ниво В).
5. Избягване на тютюнопушенето (клас ІІІ, ниво В).
6. Обучение на населението за първите симптоми на мозъчен инсулт и необходимите мерки.
За профилактика на мозъчните инсулти е необходимо:  
1. Идентифициране на лицата с рискови фактори чрез скриниране
· Редовно измерване на артериалното налягане. При високо артериално налягане се препоръчва промяна в начина на живот и индивидуализиране на фармакологичната терапия (клас I, ниво A) с прицелна стойност <130/80 mmHg, но не <120/70 mmHg при пациентите на възраст 18-65 год. И <140/80 mmHg при пациентите >65 год., ако се понася добре (клас I, ниво А).
· При хипертоници (>140/90 mmHg) със застойна сърдечна недостатъчност, миокарден инфаркт, диабет или хронична бъбречна недостатъчност е индицирана антихипертензивна терапия (клас I, ниво A).
· Редовно изследване на кръвната захар. При болни със захарен диабет се препоръчва промяна в начина на живот и индивидуализирана фармакологична терапия. Високото артериално налягане следва да бъде лекувано по-агресивно (клас I, ниво A) с прицелни стойности <130/80 mmHg при пациентите на възраст 18-65 год. (но не <120 mmHg за систолното налягане), <140/80 mmHg при пациентите >65 год., ако се понася добре. Където е възможно, в лечението да се включи инхибитор на ангиотензин конвертиращия ензим (АСЕ-инхибитор) или ангиотензин-рецепторен блокер (АРБ) (клас I, ниво A).
· Редовно изследване на серумния холестерол. При висок серумен холестерол се препоръчва промяна в начина на живот, преустановяване на тютюнопушенето (клас III, ниво B) и лечение със статин с/ без ezetimibe (клас I, ниво A). 
2. Изготвяне на препоръки за комплексно повлияване на съдовите рискови фактори, насочени към промени в начина на живот и медикаментозно лечение.
· преустановяване на прекомерната консумация на алкохол (клас III, ниво B). 
· преустановяване на тютюнопушенето (клас III, ниво B).
· редовна физическа активност (клас III, ниво B). 
· диета, бедна на сол и наситени масти, богата на плодове, зеленчуци и фибри (клас III, ниво B).
· Индивиди с повишен BMI (body mass index) да предприемат редуцираща телесното тегло диета (клас III, ниво B). 
3. Антитромботична терапия
Препоръчват се:
· При пациенти без неклапно предсърдно мъждене
· Ниско-дозираната ASA (100 mg/дн.) за първична превенция на миокарден инфаркт при мъже, не намалява риска от исхемичен инсулт (клас I, ниво A). 
· Ниско-дозирана ASA (100 mg/дн.) се препоръчва за превенция на съдови инциденти, при пациенти с безсимптомни каротидни стенози >50% (клас II, ниво B). 
· Тромбоцитни антиагреганти, различни от ASA, не се препоръчват за първична превенция на инсулт (ДКП). 
· При пациенти с неклапно предсърдно мъждене
· Тромбоцитни антиагреганти не се препоръчват за профилактика на инсулта при пациенти с предсърдно мъждене.
· Перорален антикоагулант – антагонисти на вит. К (acenocoumarol)  с прицелен INR (international normalized ratio) 2,0-3,0 или не-вит. К антагонисти (dabigatran, apixaban, edoxaban, rivaroxaban) при пациенти на възраст между 65-75 години, без съдови рискови фактори, ако няма контраиндикации (клас I, ниво A).
· Перорален антикоагулант за пациенти на възраст над 75 години или по-млади, които имат рискови фактори като високо артериално налягане, левокамерна дисфункция или захарен диабет, ако няма контраиндикации (клас I, ниво A). 
· Acenocoumarol- индиректен перорален антикоагулант (INR 2,0-3,0).
· Dabigatran etexilate 2 х 110 mg дн. или 2 х 150 mg дн. – директен тромбинов инхибитор. 
· Apixaban 2 x 5 mg дн. – директен, селективен инхибитор на активното място на фактор Ха. Apixaban 2 х 2,5 mg дн. при пациенти с поне две от следните характеристики: възраст ≥80 години, телесно тегло 60 kg, или серумен креатинин ≥133 μmol/l.
· Rivaroxaban 15 или 20 mg дн.– директен, селективен инхибитор на активното място на фактор Ха.
· Edoxaban в обичайна дневна доза от 60 mg – директен, селективен инхибитор на активното място на фактор Ха. Употребата му е показана при един или повече от следните рискови фактори – застойна сърдечна недостатъчност, хипертония, възраст ≥ 75 години, захарен диабет. В дневна доза от 30 mg е показан при пациенти с бъбречна недостатъчност (креатининов клирънс 15 - 50 mL/min), телесно тегло ≤ 60 kg, едновременна употреба на P-glycoprotein инхибитори: cyclosporin, dronedarone, erythromycin, ketoconazole.
· ASA (100 mg/дн.) при пациентите, които са противопоказани за орален антикоагулант (клас I, ниво A).
· Пациентите, които са протезирани с механични сърдечни клапи, следва да бъдат продължително лекувани с вит. К антагонист (acenocoumarol, като прицелната стойност на INR е според типа на дадената клапа, но не по-малко от INR 2,0-3,0 (клас II, ниво B). 
4. Каротидна хирургия и ангиопластика (виж „Актуализиран национален интердисциплинарен консенсус за ултразвукова диагностика и поведение при екстракраниална каротидна патология” от 2020 г.).
· Каротидната ендартеректомия не се препоръчва при асимптомни индивиди с хемодинамично-значими стенози (NASCET 60-99%), с изключение на случаите, когато има висок риск за инсулт (клас I, ниво C).
· Каротидна ангиопластика, със или без стентиране, не се препоръчва при пациенти с асимптомни каротидни стенози (ДКП).
· Препоръчва се пациентите да приемат ASA преди и след хирургичната интервенция (клас I, ниво A).
· Средствата, подобряващи микроциркулацията и мозъчния метаболизъм са с недоказан терапевтичен ефект:
· антиоксиданти, витамини и хранителни добавки (клас I, ниво A). 

Провежда се при пациенти с потвърдена диагноза МСБ, преживели мозъчен инсулт.
1. Пациентите се преглеждат един път месечно и при всяко влошаване на състоянието, след края на първата година: 
· Извършват се домашни посещения при влошаване на състоянието на пациентите и се лекуват всички соматични усложнения.
· Спешно консултира болните със специалист невролог при поява на нови симптоми.
· Провежда профилактика на МСБ след консултация с невролог.
· Изписва се ежемесечно терапията на болните, назначена от специалиста невролог.
· Не променя специфичната терапията без консултация със специалиста невролог.
· Лично ръководи лечението на оставените по собствено желание на домашно лечение болни с МИ след консултация с невролог.
· Контрол на хипертонията. Редовно измерва артериалното налягане. Назначава фармакологично лечение при стойности на кръвното налягане над 140/90 mmHg (клас I, ниво В). 
· Контролира фармакологичното лечение с прицелни стойности <130/80 mmHg при пациентите на възраст 18-65 год. (но не <120 mmHg за систолното налягане), <140/80 mmHg при пациенти >65 год., ако се понася добре.
· Терапията при стари хора започва при систолно налягане ≥160 mmHg с прицелна стойност за систолното налягане <140 mmHg, ако се понася добре (клас I, ниво A). 
· При пациенти на възраст <80 год. може да се пристъпи към медикаментозна терапия при САН ≥140 mmHg и прицелно АН <140, ако се понася добре ( клас I, ниво А). 
· При пациенти на възраст >80 год. прицелното налягане може да бъде <140 mmHg, ако физическият и ментален статус са добри (клас I, ниво А).
· Оптимално лечение на хипертонията се постига с диуретици или комбинацията им с инхибитори на ангиотензин-конвертиращия ензим (клас I, ниво А). Изборът на антихипертензивни средства е индивидуален, според характеристиките на хипертонията при пациента и наличието на други заболявания (клас IIа, ниво В).
· Контрол на дислипидемията. Интензивна терапия със статини се препоръчва при пациенти с анамнеза за не-кардиоемболичен исхемичен инсулт или ТИА за вторична профилактика на инсулта (клас I, ниво А). 
· Целта на лечението трябва да бъде LDL-хол. <1,4 mmol/L.
· Препоръчва се високоинтензивна терапия с atorvastatin 40-80 mg или rosuvastatin 20-40 mg.
· При непоносимост към статин или непостигане на прицелните стойности трябва да се обсъди приложение на ezetimibe (клас IIа, ниво С).
· Контрол на глюкозния метаболизъм. След прекаран инсулт или ТИА е необходимо скриниране за захарен диабет посредством изследване на ниво на кръвна захар на гладно,  на HbA1c или провеждането на орален глюкозо-толерантен тест, като изследването HbA1c е по-точен метод във фазата, непосредствено след исхемията (клас IIа, ниво С). Редовно проследява нивото на кръвната захар и провежда необходимото лечение.
· лечение с pioglitazone при пациенти с диабет 2 тип, които нямат нужда от инсулиново лечение (клас III, ниво B). 
· Контрол на наднорменото тегло. Необходимо е измерване на body mass index (клас I, ниво С). 
· Препоръчва се диета за отслабване при пациенти с наднормено тегло (клас IIb, ниво С).
· Изследване за сънна апнея и при необходимост прилагане на лечение с продължително, позитивно налягане в дихателните пътища (клас IIb, ниво B), 
· Не се препоръчва: 
· рутинен скрининг за обструктивна сънна апнея след скорошен ИМИ (клас III, ниво B).
· рутинен скрининг за антифосфолипиден синдром при липса на други клинични данни, както и при известна причина за ИМИ (клас III, ниво C). 
· скрининг за хиперхомоцистеинемия след скорошен ИМИ (клас III, ниво C).
· Ползата от скрининг за тромбофилии при болни с ИМИ е неизвестна (клас IIb, ниво C). 
· Наблюдение за предсърдно мъждене през първите 6 месеца след прекаран инсулт или ТИА (клас IIa, ниво C).
2. Препоръчва на пациентите:
· С оглед лечение на хипертонията промяна в начина на живот (клас IIа, ниво С) със Средиземноморски тип диета, бедна на сол и наситени мастни киселини, богата на плодове, зеленчуци, риба, ядки и нискомаслени млечни продукти и ограничаване на прекомерната консумация на месо и въглехидрати. 
· Ограничаване на приема на алкохол (клас I, ниво С)
· Повишена физическа активност поне 3-4 дни в седмицата по 40 минути дневно (клас IIа, ниво С).
· Прекратяване на тютюнопушенето (клас I, ниво C).  
· Не се препоръчва прием на витамини (клас III, ниво А).
3. Лекува основните заболявания, довели до развитие на мозъчен инсулт.
· Провеждането на ехокардиография е уместно при отделни пациенти с оглед оценка на показанията за механично затваряне на персистиращ foramen ovale (клас IIa, ниво B).
· Персистиращият foramen ovale следва да бъде затворен при пациенти с криптогенен инсулт (ДКП).

Специалистът невролог в доболничната помощ  осъществява 
1. Диспансерното наблюдение на пациентите се извършва в продължение на една година. 
· Преглежда болния с МСБ един път месечно през първите три месеца и един път на 3 месеца до края на първата година.
· Извършва консултация и домашни посещения при необходимост
· Изработва подробно медицинско заключение и индивидуален план за лечение. 
· Насочва за необходими изследвания вкл. и за повторно невросонографско изследване, КТ, АГ, МР, ЕЕГ, ЕКГ, ехокардиография, отоневрологично и др., когато това е необходимо.
· Желателно е изследване за когнитивен дефицит, но няма достатъчно данни за препоръчване на специфично лечение (клас I, ниво A). 
· Препоръчва се изследване за дефицит на комуникацията макар, че няма достатъчно данни за специфично лечение (клас III, ДКП).
· При показания насочва болните за стационарно лечение и двигателна рехабилитация в болници за долекуване или хосписи.
2. Вторична профилактика с антитромботични медикаменти (клас I, ниво A).
· При пациенти, преживяли некардиоемболичен ИМИ се препоръчва употребата на антиагреганти вместо перорални антикоагуланти с оглед намаляването на риска от повторен ИМИ или друг кардиоваскуларен инцидент (клас I, ниво A) 
· изборът на антитромботичен медикамент трябва да бъде индивидуализиран (клас I, ниво С).
· Антиагрегантното лечение с ASA (325 mg дн.) се започва 24 до 48 часа след исхемичен инсулт в продължение на 1 месец, след което дозата се понижава до 75-100 mg/дневно. 
· При пациенти с тежки стенози на големи интракраниални артерии (70-99%) през първите 30 дни след инсулта към ASA се добавя Clopidogrel 75 mg дн. за период от 90 дни (клас IIb, ниво В).
· При пациенти с 50-60% стеноза на големи интракраниални артерии се прилага ASA 325 mg дневно (клас I, ниво A).
· Clopidogrel (75 mg дн.) самостоятелно се препоръчва при непоносимост, странични ефекти или неповлияване от ASA при по-младите пациенти прекарали ТИА или ИМИ със захарен диабет, аортокоронарен байпас, патология на екстракраниалните магистрални съдове, тежка атероматоза и др. (клас IIa, ниво В) 
· Комбинацията от ASA с Clopidogrel се препоръчва при пациенти с пресен исхемичен инсулт и нестабилна стенокардия, остър коронарен синдром или скорошно стентиране. Лечението следва да бъде провеждано до 12 месеца след събитието (клас I, ниво A). 
· Комбинацията от ASA с Clopidogrel може да се започне до 24 часа на пациенти с малък некардиоемболичен исхемичен инсулт (оценка на NIHSS ≤ 3), на които не е приложена ИВТ или ТИА в продължение на 21 дни (клас I, ниво А)
· Вторична профилактика след некардиоемболичен ИМИ с тройна антиагрегантна терапия  (ASA+clopidogrel+dipyridamole) е вредна и не бива да се прилага (клас III, ниво В – TARDIS Trial).
· При пациенти, получили некардиоемболичен ИМИ на фона на прием на ASA, ползата от повишаването на дозата на ASA или преминаването към друг антиагрегантен медикамент не е достатъчно добре установена (клас IIb, ниво B).
· При пациенти, получили некардиоемболичен ИМИ на фона на антиагрегантна терапия, не се препоръчва преминаване към вит. К-антагонист (клас III, ниво B – WARSS).
· Антикоагулантно лечение може да се обсъжда в случаите на абнормни находки
в коагулационния профил след ИМИ, в зависимост от патологията и клиничните обстоятелства (клас IIb, ниво C).
· Орално антикоагулантно лечение е уместно да се започне между 4 и 14 ден след началото на исхемичен инсулт, свързан с неклапно мъждене (клас IIa, ниво B).
· Началото на лечението може да се отложи при риск от хеморагична трансформация на инсулта (клас IIb, ниво В). 
· Прилагат се:
· Acenocoumarol- INR (2,0-3,0)
· Apixaban 2 x 5 mg дн.
· Apixaban 2 х 2,5 mg дн. при пациенти с поне две от следните характеристики: възраст ≥80 години, телесно тегло 60 kg, или серумен креатинин ≥1,5 mg/dl (133 μmol/l).
· Dabigatran etexilate 2 х 110 mg дн. или 2 х 150 mg дн. 
· Rivaroxaban 15 или 20 mg дн.
· Edoxaban 15, 30, 60 mg - обичайна доза 60 mg дн. или 30 mg дн. при специфични индикации.
· При пациенти с неклапно предсърдно мъждене и анамнеза за ТИА или ИМИ се препоръчва провеждането на вторична профилактика с новите директни орални антикоагуланти пред употребата на вит. К-антагонистите (ЕSO препоръки, 2019).
· Не може да се направи препоръка за оптималното време за включване на орално антикоагулантно лечение (ЕSO препоръки, 2019). 
· При ИМИ, асоцииран с неклапно предсърдно мъждене, е уместно в първите 48 часа провеждане на антитромботична терапия. След това, при леки инсулти с малка инфарктна зона (<1,5 cm), е уместно включването на орално антикоагулантно лечение на 3 - 4 ден от началото на ИМИ, на 7 ден – при умерени ИМИ и след 14 дни при масивни ИМИ (ЕSO препоръки 2019). 
· Трябва да се има предвид, обаче, че безопасността и ползата при лечението на ИМИ с орални директни инхибитори на фактор Xa още не са добре проучени (клас IIb, ниво С).
· При пациенти с кардио-емболичен инсулт, несвързан с предсърдно мъждене, се препоръчва лечение с орални антикоагуланти (INR 2,0-3,0), ако рискът за рецидив е висок (клас III, ниво C). 
· При необходимост от временно спиране на приема на орални антикоагуланти, при селектирани пациенти се прилага временно ниско-молекулен heparin (клас IIа, ниво C).
· При подбрани случаи - нестабилна angina pectoris, коронарен стент, може да се приложи комбинация от орални антикоагуланти и антиагрегантни средства. При пациенти с анамнеза за ИМИ, предсърдно мъждене и коронарна болест добавянето на антитромботични медикаменти към оралната антикоагулантна терапия е с несигурен ефект (клас IIb, ниво С).
· Не се препоръчва лечение с антикоагуланти при пациенти с коморбидни състояния като: припадъци, лош къмплайънс, неконтролирана епилепсия или гастроинтестинално кървене (клас III, ниво C). 
· Напредналата възраст, сама по себе си, не е контраиндикация за лечение с орален антикоагулант (клас I, ниво A). 
· Не се препоръчва лечение с орален антикоагулант след некардиоемболичен исхемичен инсулт и при пациенти с аортна атероматоза (клас I, ниво A), освен при специфични състояния – фузиформена аневризма на базиларната артерия, дисекация на шийна артерия или персистиращ foramen ovale с наличие на доказана дълбока венозна тромбоза, както и при предсърдна септална аневризма (клас IIb, ниво B).
· При пациенти с ИМИ и екстракраниална каротидна или вертебрална дисекация е уместно включването на антиагрегантна или на антикоагулантна терапия за период от 3 до 6 месеца (клас IIa, ниво B).
· При ТМВДС се провежда лечение с нискомолекулни хепарини или нефракциониран хепарин, а след острата фаза е уместно продължително орално антикоагулантно лечение с антагонисти на Vitamin K  при INR (2,0 – 3,0) (клас IIa, ниво B). 
· Продължителността на антикоагулацията при ТМВДС зависи от етиологията и варира в рамките на 3–12 месеца или потенциално през целия живот при рецидивиращи ТМВДС, при висок тромботичен риск или при последвали дълбоки венозни тромбози след ТМВДС (клас IIb, ниво C, ДКП).
· Средствата, подобряващи микроциркулацията и мозъчния метаболизъм са с недоказан терапевтичен ефект (клас ІV, ниво С).
· Не се препоръчват за приложение в рутинната практика антиагреганти от класа glycoprotein (GP) IIb-IIIa инхибитори (клас I, ниво A). Тези селективни блокери на тромботичната агрегация предизвикват по-голяма интрацеребрална хеморагия при исхемичен мозъчен инсулт.
· При пациенти с ИМИ и хеморагична трансформация може да влезе в съображение започване или продължаване на антитромботично или антиагрегантно лечение в зависимост от специфичните клинични особености и подлежащи причини (клас IIb, ниво C).
· Не се препоръчва лечение и вторична профилактика на пациенти с исхемичен инсулт с невропротективни субстанции (клас III, ниво A). 
· Не се препоръчва прилагане на вазодилататори, като pentoxifylline (клас III, ниво A).
3. Хирургично лечение и ангиопластика (виж „Национален консенсус за ултразвукова диагностика и поведение при екстракраниална каротидна патология” 11.03.2011 г. и 2020 г.)
· Между пациентите с малък, неинвалидизиращ ИМИ (mRS 0–2) в каротидния басейн, въз основа на провеждането на рутинно неинвазивно невроизобразяване на цервикалните каротидни артерии в рамките на 24 часа от приема (клас I, ниво B), се определят кандидати за каротидна ендартериектомия или стентиране.
· При индикации за реваскуларизация при пациенти с малък неинвалидизиращ ИМИ (mRS 0–2), е уместно процедурата да бъде извършена в рамките на 48 часа до 16 дни, при липса на контраиндикации за ранна реваскуларизация (клас IIa, ниво B).
· Препоръчва се каротидна ендартеректомия:
· за пациенти с 70-99% (NASCET критерии) стенози (клас I, ниво A). Тя следва да бъде извършвана само в центрове с периоперативна честота на усложненията (всички типове инсулт и смърт) не повече от 6% (клас I, ниво A). 
· може да бъде показана при определени пациенти със стенози от 50–69% (NASCET). Мъже със скорошни хемисферни симптоми е по-вероятно да имат полза (клас III, ниво C). 
· Каротидна ендартеректомия за стенози над 70% (NASCET) следва да бъде проведена само в центрове с честота на периоперативните усложнения под 3% (клас I, ниво В). 
· Пациентите остават на лечение с антиагрегант преди и след операцията (клас I, ниво A). 
· Не се препоръчва
· Не се препоръчва стентиране с Wingspan стентовата система при пациенти с високостепенни (70-99%) стенози на големи интракраниални артерии, когато същите са асимптомни (клас IIb, ниво C). Ползата от поставяне на други стентови системи и ангиопластика е дискутабилна, дори при прогресия на клиничните симптоми (клас IIb, ниво C).
· Каротидната перкутанна транслуминална ангиопластика и/или стентиране, се препоръчва само за определени групи пациенти (клас I, ниво A). Тази интервенция следва да бъде ограничена за следните групи пациенти с високостепенни, симптоматични каротидни стенози: пациенти с контраиндикации за ендартеректомия, стеноза на недостъпно хирургически място, рестеноза след ендартеректомия и пострадиационна стеноза (клас IIа, ниво В). 
· Следва да бъде проведена само в центрове с честота на периоперативните усложнения под 6% (клас I, ниво В).
· Пациентите да получават комбинация от ASA (75-100 mg) с Clopidogrel (75 mg) точно преди и поне един месец (до 12 и повече месеца) след стентирането (ДКП).
· При пациенти над 70 годишна възраст каротидната ендартеректомия се предпочита пред стентирането поради по-малкото периоперативни усложнения (клас IIа, ниво B).
· Не се препоръчва интракраниална или екстракраниална байпасна хирургия (клас III, ниво А).
· Не се препоръчва продължително проследяване на екстракаротидната циркулация с каротидна дуплексна сонография (клас III, ниво B). 
[bookmark: _Toc155651711][bookmark: _Toc164075843]1.5. Мозъчни кръвоизливи (МК)
Хеморагичните мозъчни инсулти са от 8 до 12% от всички инсулти и смъртността при тях е 36-37%. Рисковите фактори са основно възрастта и артериалната хипертония. Други рискови фактори са мозъчната амилоидна ангиопатия, съдови малформации, руптура на аневризми, нарушения на коагулацията, прилагане на антикоагуланти и тромболитици, вторичен кръвоизлив при мозъчно инфарциране, кървене в мозъчни тумори и злоупотреба с медикаменти. Рисковите фактори за нетравматичните субарахноидни кръвоизливи (САК) са основно артериалната хипертония, тютюнопушенето, злоупотребата с алкохол и използването на симпатикомиметични медикаменти, като кокаин. Рискът от кръвоизлив е повишен при наличие на неруптурирали мозъчни аневризми (особено ако са симптоматични, с по-големи размери и локализирани в задната съединителна артерия или вертебробазиларната система), с анамнеза за предходен САК (с или без нелекувана аневризма) и фамилна анамнеза за аневризми или САК, артериовенозни малформации, кръвни заболявания и др.
[bookmark: _Toc155651712][bookmark: _Toc164075844]1.5.1. Паренхимни мозъчни кръвоизливи (ПМК)
Епидемиология. Заболяемостта e от 10 до 15 на 100 000 души население. Представляват 10-20% от всички мозъчни инсулти. Важната медико-социална значимост се определя от високия леталитет (над 50% в рамките на първия месец), тежката инвалидизация при преживелите и сравнително по-младите възрастови групи, при които настъпва заболяването.
Класификацията на ПМК е етиологична, патогенетична и топична. 
Етиологична класификация. Нетравматичните ПМК възникват при артериална хипертония, мозъчни аневризми, мозъчни ангиоми и артериовенозни малформации, първични и метастатични мозъчни тумори, заболявания на кръвта с разстройство на хемокоагулацията, антикоагулантна терапия, възпалителни заболявания на мозъчните артерии, мозъчни инфаркти, мозъчни флеботромбози, амилоидна мозъчна ангиопатия. 
Патогенетична класификация. Кръвоизливите в паренхима на мозъка възникват по два основни патогенетични механизма: 
Руптура на мозъчен съд с болестно променена стена или аневризма – “тип хематом “; 
Диапедеза на кръвта през стените на малките кръвоносни съдове в мозъка – “тип хеморагично пропиване”. 
Топична класификация. ПМК в подкоровите ядра, в мозъчните дялове (лобарни), в малкия мозък и в моста. 
Кръвоизливите в подкоровите ядра се разделят в зависимост от локализацията им по отношение на capsula interna на капсуло - латерални (путаминални, стриарни), капсуло - медиални (таламични) и смесени. Капсуло – латералните (стриарни) кръвоизливи са около 50% от всички ПМК и са локализирани в corpus striatum, преди всичко в putamen и в части от бялото вещество на centrum semiovale. Капсуло - медиалните кръвоизливи (около 10%), засягат thalamus, а понякога и nucleus caudatus и capsula interna може да се увредят тежко. Смесените кръвоизливи едновременно засягат латералните и медиалните области на подкоровите ядра, и които разрушават capsula interna.
Лобарните ПМК са около 10% от всички кръвоизливи. Засягат се отделните лобове на голямомозъчните хемисфери – челен, париетален, темпорален или тилен. 
Кръвоизливите в областта на ствола на мозъка се подразделят на първични и вторични. Само първичните стволови кръвоизливи, които са около 10%, се разглеждат като ПМК и се локализират предимно в моста и значително по-рядко – в средния мозък. 
Малкомозъчните кръвоизливи (10%) възникват в областта на nucleus dentatus и значително по-рядко – във vermis. 
ПМК, причинени от артериална хипертония, се локализират предимно в базалните ганглии, мозъчния ствол и малкия мозък. При нехипертонична етиология възникват лобарни кръвоизливи, най-често в бялото вещество на голямомозъчните хемисфери (окципитално, темпорално или париетално). Според размера им ПМК се подразделят на малки (1-2 cm в диаметър, под 20 ml), масивни (60 ml и повече, над няколко cm в диаметър) и средни. Размерът и топиката на кръвоизлива имат прогностично значение за неговия изход. 
Клиника. Налице е огнищна неврологична и общомозъчна симптоматика в различна степен на изразеност. Огнищната неврологична симптоматика е резултат от директна мозъчна лезия от развиващия се кръвоизлив. Общомозъчната симптоматика е резултат от индиректното увреждане на отдалечени от хеморагичното огнище мозъчни структури, поради развиващия се мозъчен оток, вътречерепната хипертензия, дислокацията и компресията на мозъчния ствол, проникването на кръв в ликворното пространство и др. Настъпва разстройство на централната регулация на виталните функции, при което в клиничната картина на заболяването наред с неврологичните симптоми се включва и соматична симптоматика. 
Общомозъчна симптоматика
 Количествените нарушения на съзнанието са честа и важна клинична проява в острия стадий на мозъчния кръвоизлив, която създават непосредствена опасност за живота. При наличие на коматозно състояние в началото на заболяването с резултат под 8 точки по Glasgow скалата е установен летален изход при 90% от случаите. При локализация на кръвоизлива в ствола на мозъка, ретикуларната активираща система може да се увреди директно, а при кръвоизливи в голямомозъчната хемисфера или в малкия мозък – индиректно, поради дислокация или компресия на мозъчния ствол.
Мозъчният оток и повишеното вътречерепно налягане могат да доведат до количествени промени на съзнанието по два механизма: 1. Чрез нарушаване на мозъчната микроциркулация в широки области на мозъка, включително и в коровите структури; 2. Чрез компресия на ствола на мозъка в зависимост от големината на кръвоизлива и скоростта на развитие на мозъчният оток. 
Масивният пробив на кръвта към вентрикулната система и субарахноидното пространство задълбочава количествените нарушения на съзнанието. Тампонирането на ликворната система от проникналата кръв води до развитие на остра хидроцефалия с бързо повишение на вътречерепното налягане, а масивното проникване на кръв към субарахноидното пространство може да предизвика дифузен спазъм на повърхностните съдове с хипоксия на коровите структури. Синдром на менинго-радикулерно дразнене в различна степен на изразеност се установява често, но може да липсва при много болни с ПМК, а може да се наблюдава и при редица тежки исхемични инсулти. Епилептичните пристъпи и епилептичен статус са рядка клинична проява в острия стадий, но те рязко влошават клиничното протичане и прогнозата на заболяването. 
Главоболието започва внезапно или съществуващото преди това главоболие се изостря. Повръщането се развива още в първите минути на фона на силно главоболие и се повтаря многократно. 
Тежкото разстройство на виталните функции в острия стадий на заболяването поради непосредственото увреждане на тяхната централна неврогенна регулация и поради развиващите се многобройни соматични усложнения е причина за високия леталитет. Предшестващите соматични заболявания (хипертонична болест, атеросклероза, бъбречни усложнения и др.) имат водещо етиопатогенетично значение за възникване на ПМК, но повлияват в значителна степен и протичането на заболяването.
Огнищна неврологична симптоматика и протичане в зависимост от локализацията. 
Капсуло - латералните кръвоизливи се локализират в стрио - палидарната система, латерално от вътрешната капсула, като обикновено ангажират и части от бялото вещество на хемисферата. Кръвта може да проникне към латералния вентрикул или по-рядко към субарахноидното пространство. Заболяването започва остро, но при част от болните с такава топика на хематома, инсултът може да се развие по-постепенно и по-благоприятно. Притискането и увреждането на capsula interna или centrum semiovale водят до двигателни нарушения (хемипареза, хемиплегия), съчетана с централна пареза на лицевата и на мускулатурата на езика и патологични рефлекси в засегнатите крайници. Наблюдават се спрегнато отклонение на главата и очите на противоположната на парезата страна (“болният гледа огнището на поражението“). Сетивните нарушения – понижение на повърхностната и дълбоката сетивност са в засегнатите крайници и половината на тялото. Афатични разстройства се наблюдават при засягането на доминантното полукълбо. При увреждане на недоминантното полукълбо хемиплегията се съчетава понякога с анозогнозия. Наблюдават се парциални епилептични пристъпи на лицето и крайниците на засегнатата страна. При по-предно разположение на хематома хемипарезата е по-лека и към симптоматиката може да се добави абулия, хеминеглект, двигателно непостоянство или моторна афазия при засягане на доминантната хемисфера. По-задното разположение на хематома също е свързано с по-лека хемипареза, хемианопсия, сетивна отпадна симптоматика, анозогнозия или сензорна афазия при засягане на доминантната хемисфера. 
При кръвоизлив в nucleus caudatus със засягане на capsula interna клиничната картина съвпада с тази на латералните кръвоизливи. При пробив в латералния вентрикул се наблюдават количествени и качествени нарушения на съзнанието.
Капсуло - медиалните кръвоизливи разрушават напълно или частично thalamus и понякога части от средния мозък, capsula interna и опашката на nucleus caudatus. Кръвта може да проникне в страничния и по-рядко в III вентрикул. Развиват се остро с общомозъчна и огнищна симптоматика и тежко общо състояние на болния. Увреждането на capsula interna води до изразена хемипареза или хемиплегия с патологични рефлекси и начално понижен мускулен тонус в засегнатите крайници. Сетивните нарушения засягат цялата контралатерална половина на тялото, но поради тежкото състояние на болните с промяна в яснотата на съзнанието не могат добре да се откроят. Очедвигателна симптоматика се наблюдава при засягане на ядрата или коренчетата на ІІІ и ІV КН и на супрануклеарните структури, имащи отношение към вертикалните погледни движения – дивергиращ страбизъм, анизокория с разширяване на зеницата на страната на увреждането и липса на зенична реакция на светлина, тесни зеници, вертикална погледна пареза, разнопосочна девиация и др. При таламични кръвоизливи в доминантното полукълбо се наблюдава сензорна таламична афазия. При засягане на хипоталамичните структури и проникването на кръвта в ІІІ вентрикул се установява повишение на температурата, лабилност на артериалното налягане със склонност към понижаване, тахикардия, вазомоторни нарушения, повишена кръвна захар и др. 
Лобарни кръвоизливи. Локализират се в челната, теменната, слепоочната и тилната област на хемисферата без или с проникване на кръвта в субарахноидното пространство. Причиняват се от амилоидна ангиопатия, тумори, малформации и коагулопатии. Заболяването започва остро, с  главоболие, гадене и повръщане, понякога и епилептични гърчове – парциални или генерализирани. Особености на лобарните кръвоизливи са по-леките количествените нарушения на съзнанието, по-слабо изразените двигателни нарушения поради отдалечеността на лобарните кръвоизливи от двигателните пътища и по-добрата прогноза. 
Стволови кръвоизливи. Наблюдават се най-често в моста и по-рядко в средния мозък. Често се усложняват с пробив на кръвта към вентрикулната система и остра вътрешна хидроцефалия. Клинично се характеризират с остро начало, упорито повръщане бързо развитие на коматозно състояние и твърде често- с бърз смъртен изход. При неврологичното изследване се установяват централна тетраплегия или хемиплегия, понякога алтерниращи парализи, двустранно много тесни, но реагиращи на светлина зеници, дивергиращ страбизъм, погледна парализа с адверзивно отклонение на очните ябълки към страната на парализираните крайници и др. Понякога възникват тонични гърчове и децеребрационна спастичност. От най-ранните стадии се развиват тежки нарушения на виталните функции поради разстройства на централната им регулация. 
Малкомозъчни кръвоизливи. Клиничната симптоматика се определя от големината и локализацията на хематома в паренхима на малкия мозък и от проникването на кръвта към ІV вентрикул или към субарахноидното пространство. Развиват се дислокация и компресия на мозъчния ствол и повишено вътречерепно налягане от обема на хематома, обтурацията на ликворопроводящите пътища и развиващия се тежък мозъчен оток. Малкомозъчният кръвоизлив започва внезапно със силно главоболие, гадене, повръщане, виене на свят, нарушено равновесие и дизартрия. Сравнително бързо се развиват количествени нарушения на съзнанието. Развитието на коматозно състояние и дихателни нарушения са лош прогностичен признак и в тези случаи дори хирургичното лечение рядко е успешно. 
Изследвания 
Необходимо е първоначална оценка на тежестта на ПМК (клас І, ниво B), както и бързо изобразяващо изследване КТ или МРИ (клас І, ниво А). 
- КТ на главния мозък е метод на избор за диагностициране на ПМК, който визуализира и проследява хематома от възникване до пълната му резорбция, както и мозъчни усложнения – проникването на кръвта в ликворните пространства, развитието на перифокален и дифузен мозъчен оток, изместването на срединните мозъчни структури, обтурацията на ликворните пътища и развитието на хидроцефалия. МРИ не може да визуализира ясно образа на хематома през първите дни след кръвоизлива, тъй като оксихемоглобинът е с диамагнитни свойства, а впоследствие той е “тъмен” при Т2 и “ярък” при Т1 изображение. 
- С изследване на очните дъна може да се установи оток на папилите, дифузен спазъм на съдовете, хипертонична ангиопатия и пресни кръвоизливи в ретината, които са по-чести при субарахноидни или травматични кръвоизливи. 
- Установяването на кървав или ксантохромен ликвор е честа находка при ПМК с различна локализация (при 90% от случаите). 
- ЕЕГ при ПМК има стойност при внезапно настъпили количествени нарушения на съзнанието, гърчове или възможна мозъчна смърт. 
- Мозъчната ангиография дава данни за дислокацията на мозъчните съдове в съчетание с безсъдова зона в определена област на мозъчния паренхим. Може да визуализира съдови малформации, етиологично свързани с ПМК. 
Диференциалната диагноза
Кома при исхемичен мозъчен инсулт или друго заболяване – тумор или абсцес на мозъка, остър или хроничен субдурален, епидурален и интрацеребрален травматичен хематом, субарахноиден кръвоизлив, енцефалит, епилептичен статус или соматични заболявания (хипогликемия, хипергликемия, хиперосмоларен синдром). Характерно за комата при ПМК е нейното внезапно настъпване, бързото развитие на тежката общомозъчна симптоматика и огнищни неврологични симптоми насочват към ПМК. 
Необходимо е първоначална оценка на тежестта на ПМК (клас І, ниво B), както и бързо изобразяващо изследване КТ или МР (клас І, ниво А). 
Консервативното лечение включва преди всичко лечение на основното заболяване, довело до развитие на мозъчен кръвоизлив (етиологично лечение) и интензивно лечение.
· При лечение с новите перорални антикоагуланти може да се предизвика ПМК. 
· При хемодиализа се препоръчва dabigatran (клас ІІb, ниво С). 
· При болни, получавали хепарин и развили ПМК, се включва protamine sulfat (клас ІІb, ниво С). 
· Използването на тромбоцитна маса при болни с тромбоцитопения е с несигурна ефективност (клас ІІb, ниво С). 
· Ниски дози на нискомолекулен хепарин подкожно се препоръчва след спиране на кръвоизлива за профилактика на венозна тромбоза и тромбемболия (клас ІІb, ниво В).
· За болни с ПМК, със систолично артериално налягане между 150 и 220 mm Hg и без контраиндикации за остро понижение на артериалното налягане до 140 mm Hg, което е безопасно (клас І, ниво А). 
· При екстремно високо артериално налягане над 220 mm Hg е уместно агресивно снижаване с постоянна интравенозна инфузия и често измерване на налягането (клас ІІb, ниво С).
· Епилептичните гърчове при ПМК се лекуват с антиепилептични средства (клас І, ниво А). Не се препоръчва профилактика с антиепилептични медикаменти (клас ІІІ, ниво В).
Лечение на усложненията. 
· Преди да се започне хранене през устата е необходимо да се извърши преценка за наличие на дисфагия (клас І, ниво В). 
· Да се извършва системен скрининг за миокардна исхемия или миокарден инфаркт (клас ІІа, ниво С). 
· При необходимост се прилагат аналгетици, антипиретици и др. 
· При хидроцефалия се използва вентрикулен дренаж (клас ІІа, ниво В). 
· Не се използват кортикостероиди (клас ІІІ, ниво В).
· При 43% от болните с ПМК се развива интравентрикулна хеморагия. Интравентрикулното приложение на rtPA не е сигурно (клас ІІb, ниво В). Приложението на интравентрикулно ендоскопско лечение също е несигурно. 
Хирургично лечение. Индикациите са в зависимост от локализацията и големината на мозъчния кръвоизлив, от общото състояние и соматичните усложнения на болния. Подходящи за оперативно лечение са малкомозъчните кръвоизливи, които нарастват и блокират вентрикулния дренаж (клас І, ниво В) и лобарните хематоми. 

Относителният дял на спонтанния, първичен субарахноиден кръвоизлив (САК) е 10-12% от всички мозъчни инсулти. Той е четвърти по честота след атеротромботичния, емболичния и първичния хеморагичен инсулт. Медико-социалното му значение се определя от значителната му честота и високия процент на смъртност и инвалидност.
Епидемиология. Честотата на болните от АСАК (аневризмален субарахноиден кръвоизлив) варира между 6 и 16 случаи на 100 000 население годишно. Честотата на руптуриралите аневризми е 1,8%, а на неруптуриралите около 2%. С възрастта честотата на АСАК нараства, като максимумът е между 35 и 65 години.
Етиология. Основен етиологичен фактор е руптура на торбовидна аневризма – аневризмален субарахноиден кръвоизлив (АСАК). Аневризмите са разположени най-често по артериалните съдове в основата на мозъка при около 60% от случаите. При 7% САК се дължи на артерио-венозни малформации, 34% е последица от други заболявания или причината е неизвестна.
Етиопатогенезата на мозъчните аневризми както и факторите, водещи до руптурата им, остават неизвестни и противоречиви. Отдава се значение на следните фактори: 
· Съдов – вродени или придобити изменения един или в няколко от слоевете на артериалната стена (вътрешна еластична мембрана), които водят до възможност за развитие на аневризма; 
· Артериалната хипертония е общоприет рисков фактор, който повишава механичния стрес върху съдовата стена. 
· Хемодинамичен – хидродинамичните сили на кръвния ток, самостоятелно или в съчетание с други фактори, оказват въздействие върху съдовата стена. 
· Генетичен. Роднините по първа линия на пациенти с торбовидна аневризма имат около 4% честота на безсимптомни аневризми. 
· Травматичен – при по-малко от 1% от аневризмите се установява патогенетична връзка с предшестваща краниална травма.
· Инфекциозен – около 0,5 - 2% от аневризмите имат инфекциозна генеза (микотични) и са последица от засягане на съдовата стена от инфектиран ембол при различни септични състояния. Друг вид аневризми са “атеросклеротичните” или фузиформени аневризми, които обхващат цилиндрично цялата циркумференция на съда (каротидна, вертебрална, базиларна артерия). 
· Пушене и злоупотреба с алкохол – сочат се като сигурен рисков фактор. 
Клинична картина. Заболяването започва остро по време на физическа активност. Внезапно възниква силно главоболие („като удар върху главата”), често придружено с гадене и повръщане. Масивният излив на кръв в субарахноидното пространство с цялата последваща верига от ранни и късни реакции, клинично се изяснява с бързото развитие на тежки количествени нарушения на съзнанието. След първоначалното нарушение на съзнанието, болният отново идва в контакт след минути до часове, но остава сомнолентен, объркан и с амнестични прояви. При най-тежките случаи съзнанието е трайно помрачено, развива се децеребрация и може да настъпи летален изход за часове. При по-малък излив на кръв съзнанието остава ясно. Честа клинична проява е психомоторното неспокойствие. В началото на заболяването могат да се наблюдават епилептични припадъци – генерализирани или парциални (10-25% от болните). Развива се менингеален синдром. Огнищната неврологична симптоматика е лека или липсва. За оценка на тежестта на субарахноидния кръвоизлив в зависимост от неврологичната симптоматика в клиничната практика се използва скалата на Hunt и Hess в 5 степени:
· I степен – асимптоматични или с леко главоболие и вратна стегнатост
· II степен – умерено до тежко главоболие и вратна стегнатост, но без огнищен неврологичен дефицит, с изключение на лезия на III КН
· III степен – сомнолентност, дезориентация, лек неврологичен дефицит
· IV степен – сопор, умерен или тежък неврологичен дефицит, ранна децеребрационна спастичност и автономни нарушения
· V степен – дълбока кома и децеребрационна спастичност
Влошаването на състоянието може да настъпи в резултат на късна исхемична мозъчна дисфункция, рецидив или хидроцефалия. Клиничната симптоматика при усложненията е сходна и изисква прецизно наблюдение на болните и използване на диагностични методи за тяхното диференциране, тъй като терапевтичното поведение е различно. При случаите с късна исхемична мозъчна дисфункция (3-12 ден след САК) в резултат на вазоспазъм се наблюдават дезориентираност, обърканост, понякога засилване на главоболието и последващ локален неврологичен дефицит (хемипареза или афазия). При тежко болните в ІV и V степен по скалата на Hunt и Hess, които са с изразени количествени нарушения на съзнанието и много често са интубирани или са на апаратна вентилация, трудно могат да се отчитат клиничните симптоми от развитието на късен исхемичен мозъчен дефицит. 
Рецидивите настъпват по всяко време след първоначалния кръвоизлив. Най-рискови са първите 24 часа и първите седмици след САК. През първите 24 часа рецидив получават 4%, а във всеки следващ ден от първите 4 седмици – 1,5-2%. Общо през първите 6 месеца след АСАК рецидив получават 40 до 60% от болните, след което честотата намалява до 3% годишно. С по-малък шанс за повторно кървене са неаневризмалните САК. 
Подострото развитие на хидроцефалия (2-4 седмици след САК) е друга причина за влошаване и налага ликвородренираща  операция. 
Изследвания.
- Лумбалната пункция с изследване на ликвора е основно средство за диагностициране на предполагаемия по клинични данни САК и се прилага задължително при негативна находка на КТ или МРТ (до 15% от всички САК) през следващите 7 дни. Наличието на ликворна еритроциторахия и ксантохромия е сигурно доказателство за кървене в ликворните пространства. 
- КТ изследване - в 90% от всички случаи на САК се установява кръв в субарахноидните пространства, мозъка или ликворопроводящите пътища. 
- При изследване на очните дъна се установяват кръвоизливи в ретината в около 20%. 
- Мозъчна панангиография, възможно най-рано – още в първите 24-72 часа от началото на заболяването се извършва при болните в по-младите възрастови групи и с по-лека степен на заболяването (І-ІІI степен по Hunt u Hess). При установяване на мозъчносъдова аневризма трябва да се извърши ранно оперативно лечение. Когато ангиографското изследване не е извършено през първите 3 дни след възникване на САК, то може да се проведе след 20-ти ден, когато условията са по-добри и рискът от развитие на съдов спазъм с последваща късна исхемична мозъчна дисфункция е по-малък. Ако при извършената панангиография не се установи аневризма, а анамнестичните и клиничните данни насочват към нея, ангиографското изследване трябва да се повтори. 
· При МРТ ангиографията се демонстрират голяма част от наличните малформации. Тя обаче все още не може да замести конвенционалната ангиография при предстоящо хирургично лечение.
Диференциална диагноза. Изследването на ликвора има решаващо значение за потвърждаване наличието на субарахноиден кръвоизлив и отхвърляне на други заболявания, които могат да протекат със сходна клинична симптоматика – менингити, енцефалити, тумори и др. Чрез КТ и МРТ е възможно да се установи дали се отнася за САК или за интрацеребрален хематом. Може да се визуализира инфаркт в резултат на развитието на късен артериален спазъм или да се наблюдава хидроцефалия.
Лечението включва комбинирани оперативни и консервативни терапевтични подходи, които са насочени към преодоляване на основните причини за лошата прогноза: рецидив, развитие на вазоспазъм и хидроцефалия.
При коматозно болните се провежда интензивно лечение.
Оперативното лечение се състои в:
· ранно клипсиране на аневризмата до 72 час в острият стадий на САК (клас I, ниво В). Ранното извършване на ангиография и оперативно лечение при болни в I и II степен от скалата на Нunt и Неss елиминира източника на кървене, а в комбинация с калциеви антагонисти (nimodipine), адекватна хемодилуция и артериална хипертензия се намалява и рискът от късен исхемичен дефицит. 
· поставяне на вентрикулен или лумбален дренаж при остра хидроцефалия (клас I, ниво В).
· Ендоваскуларната оклузия на руптурирала мозъчна аневризма е подходяща при пациенти, отговарящи на изискванията за неврохирургично лечение. Тя е първи метод на избор, като по-малко инвазивна и травматична интервенция. Ако е неуспешна се преминава към класическата краниотомия и клипсиране на аневризмата. Редица изследвания показват по-добри резултати (по-ниска смъртност и инвалидизация) в полза на ендоваскуларната терапия.
· При неруптурирали аневризми съществуват редица фактори, които трябва да се вземат под внимание за невроинтервенционално лечение.
Консервативното лечение включва съответен режим и медикаменти за предпазване от рецидив и развитие на вазоспазъм, в случаите, когато има противопоказания за оперативно лечение или отказ от страна на болния.
Профилактиката на рецидив:
· пълен физичен и психичен покой чрез строг постелен режим в продължение на 3-4 седмици и аналгоседация.
· редовна дефекация, осигурявана с подходящ хранителен режим, слабителни средства и очистителни клизми.
· системен контрол на артериалното налягане. При неоперирани болни с дългогодишна хипертония систолното налягане да не надвишава 160 mgНg (клас IIа, ниво С).
· при извършване на болезнени манипулации (ЛП, поставяне на ЦВП и др.) допълнително обезболяване за да се избегнат транзиторни покачвания на артериалното налягане.
· при наличие на епилептичните гърчове се използват подходящи антиконвулсанти (клас IIb, ниво В).
· Веднага след САК могат да се използват профилактично антиконвулсанти (клас IIb, ниво B).
· Не се препоръчва дълготрайната употреба на антиконвулсанти (клас III, ниво B), освен при пациенти с предхождаща епилепсия, интрацеребрален хематом, неповлияваща се хипертония, инфаркт или аневризма на средна мозъчна артерия (клас IIb, ниво B).
Профилактика и лечение на исхемично-хипоксичните изменения:
· Препоръчва се поддържане на нормоволемия и нормален обем на циркулиращата кръв (клас I, ниво B).
· Хиперволемична хемодилуция в съчетание с артериална хипертензия, се прилага при болни с клипсирана аневризма, за да се увеличат мозъчния кръвоток и мозъчното перфузионно налягане и да се подобри хемореологията (да се подържа хематокрит между 0,33 и 0,38).
· Не се препоръчва профилактична хиперволемия или балонна ангиопластика преди развитието на ангиографски доказан съдов спазъм (клас III, ниво B).
· Прилагане на калциеви антагонисти (nimodipine) флакони от 50 ml (10 mg), в непрекъсната венозна инфузия чрез перфузор 1-2 mg/h, или перорален прием на таблетки от 30 mg (обща дневна доза 240-300 mg) – при АН над 120/75 mmHg. При стойности на АН под тези, приложение на nimodipine е противопоказано (клас I, ниво А).
· За мониториране на артериалния вазоспазъм може да се използва транскраниална Доплерова сонография (клас IIa, ниво B).
· При болни с клипсирана аневризма и клинични данни за мозъчна исхемия, се препоръчва стойностите на систоличното налягане да са по-високи - до 200 mmHg или да се поддържат с кардиотоници (клас IIa, ниво В).
· Необходимо е да се мониторира централното венозно налягане и баланса на течности и да се прилагат при нужда кристалоиди или колоидни флуиди (клас IIa, ниво B).
· Централното венозно налягане да не надвишава 120 mm Н2О стълб поради опасност от белодробен оток, сърдечна декомпенсация и мозъчен оток.
· В острата фаза на САК е необходимо агресивно поддържане на  нормотермия (клас IIa, ниво B).
· Поддържане в норма на кръвната захар и предпазване от хипогликемия (клас IIb, ниво B).
· За профилактика и корекция на хипонатриемията се прилага fludrocortison acetate (клас IIa, ниво B).
· Необходим е контрол на електролитите и поддържане на кислородна сатурация над 95%.
· За лечение на анемията при пациенти със САК и риск от мозъчна исхемия може да се приложи трансфузия на еритроцити. Оптималното ниво на хемоглобина не е установено (клас IIb, ниво B).

[bookmark: _Toc155651714][bookmark: _Toc164075846]1.6. Тромбози на мозъчните вени и дурални синуси
Тромбози на мозъчните вени и синуси (ТМВДС) представляват около 1% от мозъчните исхемии. Честотата на заболяването е около 3-4/1 000 000 души, като при децата достига до 7/1 000 000 души. Пикът на заболяването е във възрастта до 1 г. (до 43% са новородени, основно при дехидратация, 55% са до 6 месечна възраст) и в третата декада, като по-често (75%) се среща при жените. Най-често засегнати са sinus sagittalis superior и lateralis (transversus), по-рядко – sinus rectus и cavernosus и коровите вени. 

	Класификацията е по различни критерии:
1) Етиология: 
 а) първични (идиопатични)
 б) вторични (симптоматични)
2. Наличие на инфекция:
 а) инфекциозни
 б) неинфекциозни
3. Засегнат синус:
 a) sinus sagittalis superior
 б) sinus transversus 
 в) sinus cavernosus 
 г) sinus petrosus superior и inferior 
 д) повърхностни (корови) вени
 е) дълбоки мозъчни вени
Етиология. Най-значимите фактори, предразполагащи към възникване на ТМВВС (Табл.1. 3) са: коагулопатии с хиперкоагулабилитет и тромбофилни състояния; системна или локална инфекция с последващо разпространение; бременност и прием на контрацептиви; болест на Behcet; съединителнотъканна патология; неоплазии и постоперативни състояния. Тромбофилните състояния са налице при около 86% от пациентите с ТМВВС. Често се среща при болни с генетична предиспозиция, при които има краниална травма или бременност с индуцирано родоразрешение. Приемът на орални контрацептиви (по-специално трета генерация) има повишен риск от развитие на венозна тромбоза. Механично травматизиране на дуралните синуси може да се получи при югуларна катетризация или неврохирургична интервенция. При отит и/или мастоидит инфекцията може да се разпространи към прилежащите sinus transversus и sigmoideus. 
Табл. 1.3. Причини и рискови фактори, съчетани с тромбоза на мозъчни вени и венозни синуси
	Генетични протромботични състояния
· дефицит на антитромбин
· дефицит на протеин C и протеин S
· мутация на фактор V на Leiden
· мутация на протромбин
· хомоцистеинемия, причинена от генна мутация в гена за метилентетрахидрофолат редуктаза (MTHFR)
Придобити протромботични състояния
· нефротичен синдром
· антифосфолипиден синдром
· хомоцистеинемия
· бременност
· пуерперален период
Инфекции
· отит, мастоидит, синуит
· менингит
· системна инфекция
Възпалителни заболявания
· системен lupus erythematosus 
· грануломатоза на Wegener
· саркоидоза
· чревно възпалително заболяване
· болест на Behcet
Хематологични заболявания
· първична и вторична полицитемия
· тромбоцитопения
· левкемия
· анемия, включително и пароксизмална нощна хемоглобинурия
Медикаменти
· орални контрацептиви
· аспергилоза
Механични причини, травми
· краниална травма
· травма на дуралните синуси или v. jugularis; югуларна катетризация
· неврохирургични причини
· лумбална пункция
Други
· дехидратация - особено при деца
· туморно новообразувание



Клиника: Основните клинични прояви при мозъчните венозни тромбози са синдром на нарастваща интракраниална хипертенсия с количествени нарушения на съзнанието, гърчове до епилептичен статус, огнищна неврологична симптоматика при развитието на венозен (хеморагичен) мозъчен инфаркт. Симптомите настъпват по-бавно отколкото при артериалните тромбози. Гърчовете и комата са неблагоприятни прогностични фактори. Смъртността е висока (10-20%) особено в неонаталния период, 41% се нормализират, 46% са с остатъчен неврологичен дефицит. Най-често тромбозите се локализират в трансверзалните синуси (73%)  и сагиталните синуси (35%).  
Изследвания. Метод на избор за диагностициране на ТМВВС са МРТ на глава с магнитно-резонансна венография - Т1 и Т2 МРТ изображенията показват хиперинтензен сигнал в тромбозиралите синуси; Конвенционалната мозъчна панангиография (венозна фаза), КТ. Провеждат се хематологични и биохимични изследвания, ликворни изследвания, микробиологични изследвания от серум и ликвор.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                             
Необходимо е:
· Прецизна анамнеза за употреба на хормонални антиконцептивни средства, бременност, пуерпериум, открити или закрити травми на главата, зъбни грануломи, кръвни заболявания, васкулити, неоплазми и др.
· Соматичен статус.
· Неврологичен статус – синдром на интракраниална хипертензия (с главоболие, диплопия) с или без гадене и повръщане, възможни епилептични гърчове, лезия на краниални нерви, двигателни и сетивни нарушения, афазия, дизартрия, общомозъчна симптоматика с количествени нарушения на съзнанието до кома.
· При анамнестични данни и симптоми от неврологичния статус за ТМВДС, болният веднага се насочва чрез ЦСМП за спешна хоспитализация. 
· При клинично съмнение за ТМВДС е необходимо провеждането на пълна кръвна картина, биохимия, активирано парциално тромбопластиново време и протромбиново време (клас I, ниво C) с оглед установяване подлежащ хиперкоагулобилитет, инфекциозен или възпалителен процес.
· Уместно е изследването на D-димер (ELISA) преди извършването на образна диагностика (с изключение на случаите с изолирано главоболие или пролонгирана симптоматика – над седмица, поради риск от фалшиво отрицателни резултати), като нормалните стойности идентифицират пациентите с малка вероятност за ТМВДС (клас IIb, ниво B, ДКП).
· Необходимо е провеждането на образно изследване на венозната система с оглед изключване на ТМВДС при пациенти с клиничната картина на идиопатична интракраниална хипертензия (клас I, ниво C), при болни с главоболие с атипични признаци (клас IIa, ниво C), както и при пациенти с лобарни хематоми с неясна етиология и мозъчни инфаркти извън типичните артериални зони (клас I, ниво C). 
· Лечението се състои в приложението на ниско-молекулярен хепарин или нефракциониран хепарин, дори и при налична паренхимна мозъчна хеморагия (клас IIa, ниво B, ДКП).
· Успоредно с антикоагулантната терапия, основните етиологични фактори трябва да бъдат търсени и третирани, както и да бъде провеждано адекватно симптоматично лечение, превенция и лечение на настъпилите усложнения.
·  Консенсусът се базира на препоръките за оптимално използване на орални антикоагуланти – вит. К-антагонисти, след острата фаза и консултация с хематолог. Ендоваскуларно лечение би могло да се обсъжда в случаите на клинично влошаване на фона на оптимална антикоагулантна терапия (клас IIb, ниво C).
· При болни с тежък мозъчен оток и данни за вклиняване се провежда животоспасяваща краниектомия (клас IIb, ниво C). 
· В случаите на повишено вътречерепно налягане е уместно включването на acetazolamide, а при прогресивна загуба на зрението биха могли да бъдат проведени лумбална пункция, декомпресия на оптичния нерв или поставяне на шънт (клас IIa, ниво C, ДКП). 
· Употребата на кортикостероиди е свързана с по-лош прогностичен изход и не се препоръчва, освен при необходимост от третиране на подлежащо състояние (клас III, ниво B).
· При наличие на епилептичен пристъп се започва антиепилептична терапия (клас I и клас IIa), но такава не е показана за профилактика на евентуални пристъпи (клас III, ниво C).
· Лечението на ТМВДС по време на бременност се провежда с нискомолекулярни хепарини (клас I, ниво C). След раждането, антикоагулантното лечение с ниско-молекулярен хепарин или вит. К-антагонист при INR (2,0 – 3,0) следва да продължи за поне 6 месеца (клас I, ниво C). 
· Пациентки, с анамнеза за ТМВДС, са с повишен риск от тромботични явления, но състоянието не е контраиндикация за бъдеща бременност (клас IIa, ниво В), като може да се препоръча профилактика с нискомолекулярен хепарин по време на следваща бременност (клас IIa, ниво C).
[bookmark: _Toc155651715][bookmark: _Toc164075847]1.7. Мозъчни аневризми и съдови малформации
Други индикации за невроинтервенционално лечение 
Съществено различие за всички останали индикации е липсата на изискване за спешност тъй като спасяването на мозъчната ‘пенумбра’ до шестия час не е главна цел. 
Мозъчните аневризми засягат не голяма част от населението (заболяемост 6 до 16 на 100 000, болестност от 0,5% до 6% от населението на САЩ). Независимо от това, тяхното лечение е от изключителна важност поради тежките последствия и висока смъртност при рецидиви, предимно в млада възраст. 
Поради разнообразието от големина, форма и локализация на аневризмите (или АВМ), точни правила за начина на провеждане на процедурата не са определени.
· Ендоваскуларната оклузия на руптурирала мозъчна аневризма е подходяща при пациенти, отговарящи на изискванията за неврохирургично лечение. 
· При неруптурирали аневризми съществуват редица фактори, които трябва да се вземат под внимание като възраст, големина на аневризмата, анамнеза за САХ в миналото, фамилна анамнеза за аневризми, множествени аневризми, и друга патология като АВМ, фибромускулна дисплазия, дисекация, церебрален артериит и др. индикатори за повишен риск от кръвоизлив.
· Пациентите с неруптурирала мозъчна аневризма трябва да бъдат отлично информирани за рисковете от процедурата, като алтернатива на неврохирургично лечение.
· Задължително изискване е наличието на неврохирургична клиника/отделение за спешно лечение на възможните усложнения от процедурата.
[bookmark: _Toc155651716][bookmark: _Toc164075848]1.8. Остра хипертонична енцефалопатия
Представлява остро и преходно разстройство на мозъчните функции при внезапно силно покачване на артериалното налягане. Основен патогенетичен фактор в развитието на хипертонична енцефалопатия е внезапното ексцесивно покачване на кръвното налягане (над 240/140 mmHg). Най-важният признак е дифузният мозъчен оток. Развива се спазъм на големите и средните мозъчни артерии и паралитична вазодилатация на артериолите. Могат да се наблюдават точковидни кръвоизливи в centrum semiovale или pons, или дори червени инфаркти с различна големина. Съдовата стена е пропита с кръвна плазма. Налице е околосъдова плазморагия и екстравазация на кръвен белтък - повишена проницаемост на кръвно-мозъчната бариера. 
Повишеното вътречерепно налягане лежи в основата на повечето клинични прояви. Основните симптоми са тези на интракраниалната хипертензия: силно, „разцепващо" главоболие, нарушение на съзнанието, генерализирани или локални епилептични гърчове, преходни огнищни неврологични прояви, спазъм на ретинните съдове (проявен с хеморагии и ексудати), често едем на папилите и повишено ликворно налягане.
Диагностичните методи при хипертонична енцефалопатия са физикален преглед, измерване на кръвното налягане, кръвни изследвания, ЕКГ, КТ и/или МР на глава.
Лечението включва бързо понижаване на артериалното налягане, което може да отстрани клиничната симптоматика за няколко часа. Хипотензивното лечение се комбинира с диуретици и противооточни средства.

[bookmark: _Toc155651717][bookmark: _Toc164075849]2. Заболявания на периферната нервна система: неврити и невропатии
[bookmark: _Toc155651718][bookmark: _Toc164075850]2.1. Мононевропатии
[bookmark: _Toc155651719][bookmark: _Toc164075851]2.1.1.Невралгии 
(виж раздел 3.1)
[bookmark: _Toc155651720][bookmark: _Toc164075852]2.1.2. Мононеврити и мононевропатии
Представляват увреждане на един нерв поради локален процес. Най-често се предизвикват от компресия, травма, исхемия, възпалителни и неопластични фактори или могат да бъдат идиопатични. 
N. facialis се компресира в конституционно по-тесен костен канал, вследствие на локално преохлаждане с последващ оток на нерва. Нарича се идиопатична лицева парализа (парализа на Bell), защото в 75% от случаите етиологията не е ясна. Възможно е в някои случаи да се предизвиква от инфекция с herpes simplex вирус тип 1 или противогрипна ваксина.
Епидемиология. Това е най-честото заболяване на лицевия нерв със заболяемост 23 на 100 000 население годишно. Засяга еднакво двата пола и всяка възраст и няма сезонност. По-често се наблюдава при пациенти с диабет и по време на бременност. 
Клиничната картина е с остро начало – максималната увреда се развива за 48 часа или до 5 дни. Парализата на лицевите мускули може да се предшества за 1-2 дни от болка зад ухото. При част от болните може да се намери и хипестезия в един или няколко клона на тригеминалния нерв. Вкусът в предните две трети на езика ипсилатерално се засяга, когато увреждането е над мястото на присъединяване на chorda tympani към лицевия нерв. При парализа на m. stapedius се получава хиперакузис или изкривяване на звука в ипсилатералното ухо. При увреда под свързването с chorda tympani се засягат само двигателните функции с пареза на мускулите, инервирани от лицевия нерв. Устният ъгъл увисва, изглаждат се назолабиалната гънка и бръчките на челото. Болният не може да набръчка челото, да си покаже зъбите и да затвори окото от увредената страна. При затваряне на окото с нормалното завъртат на двете очни ябълки нагоре, от болната страна това е видимо, защото горният клепач не покрива очната ябълка (симптом на Bell). Долният клепач малко се отпуска, поради което очната цепка е по-широка и сълзите текат по бузата. Болният не може да свири с уста, събират се храна и слюнка между зъбите и бузата. Двата клона на нерва могат да бъдат засегнати в различна степен и да преобладават двигателните нарушения от челото, окото или бузата. При по-проксимална увреда – над ganglion geniculi, намалява и сълзоотделянето. 
В част от случаите, особено при неправилно лечение (прилагане на ацетилхолинови медиатори, ексцесивна физиотерапия и масаж) нерва се възстановява непълно и с дефект. Настъпват контрактури на увредените мускули и патологични синкинезии – при опит за движение на определен мускул се движат и други (придръпва се устния ъгъл при затваряне на очите и по-рядко при отваряне на устата се придърпва клепача). Друг вид синкинезия е сълзотечението при хранене (симптом на крокодилските сълзи) или по-рядко – изпотяване на бузата. Много рядко може да възникне като усложнение лицев хемиспазъм.
Диференциална диагноза трябва да се прави с централната (супрануклеарна) пареза. Възможна е ядрена увреда на нерва от различни съдови и инфекциозни заболявания, множествена склероза, захарен диабет, саркоидоза, синдром на Melkersson-Rosenthal, на Sjogren, амилоидоза, полиомиелит, полиневрит тип Guillain-Barre и Лаймска болест, инфекция с HIV, herpes simplex и varicella-zoster вирус (синдром на Ramsay Hunt). При лезия от тумор в понто-церебеларния ъгъл (неврином на слуховия нерв), otitis media, аневризми на вертебралната и базиларна артерия се намират симптоми на засягане и на съседни краниални нерви, най-често слуховия и тригеминалния. При притискане от тумор началото на заболяването е подостро, с хронична прогресия.
Прогнозата при 80% от болните е за спонтанно пълно или частично възстановяване на парезата след 1-2 месеца, при тежка увреда над 2 години и не винаги е пълно; при 8% от пациентите могат да се получат повторни епизоди на пареза. 
Лечение:
Противооточна терапия с кортикостероид (prednisone 40-100 mg дн. интравенозно), заедно с Mannitol 10%, 500 ml, при деца 1 g/kg за 5-7 дни. 
По-късно може да се приложат холинергични (Galantamine по схема), витамини от групата В (В1-30 mg, В6-0,1 g, В12-1000 μg дн. мускулно) и физиотерапия. 
За лечение на синкинезиите и контрактурите - Baclofen 30-60 mg дневно; най-ефективно е инжектирането на ботулинов токсин в засегнатите мускули.
Лицевият хемиспазъм представлява неволева, неритмична и безболезнена контракция на половината лицеви мускули. Може да възникне след парализа на Bell, акустичен неврином, аневризма на базиларната артерия или аберантна артерия, която компресира нерва. В много случаи причината не е ясна. Повлиява се от carbamazepine, gabapentin, baclofen, ботулинов токсин или хирургична декомпресия.
За компресионни мононевропатии виж т.3.1.3.
[bookmark: _Toc155651721][bookmark: _Toc164075853]2.2. Полиневрити и полиневропатии
Определение. Представляват заболявания на периферната нервна система (ПНС), при които се увреждат двустранно симетрично повече от два периферни нерви с техните моторни, сетивни или автономни влакна. При някои от полиневропатиите могат да се засегнат и краниалните нерви (КН) и/или спиналните коренчета.
Епидемиология. Засягат 2-8% от възрастното население, като заболяемостта нараства с възрастта. 
Класификацията на полиневропатиите може да се направи според темпа на възникване (остри, подостри и хронични), според преобладаващите клинични симптоми (сетивни, моторни, сетивно-моторни и автономни) и в зависимост от етиологията и патогенезата (Табл.2 1.).

Табл.2.1. Етиопатогенетична класификация на полиневропатиите
	Инфекциозни полиневропатии

	Дифтерийна полиневропатия
Лепрозна полиневропатия
При инфекциозна мононуклеоза
При невроборелиоза
При СПИН

	Възпалителни демиелинизиращи полирадикулоневропатии

	Остра възпалителна демиелинизираща полирадикулоневропатия (ОВДП)
Хронична възпалителна демиелинизираща полирадикулоневропатия (ХВДП)
Мултифокална моторна невропатия с блок в проводимостта

	Полиневропатии, асоциирани с гамапатия

	Токсични полиневропатии

	Полиневропатии при отравяне с индустриални, селскостопански и други токсични вещества
Медикаментозни полиневропатии
Полиневропатия при критични заболявания

	Недоимъчни полиневропатии
Алкохолна полиневропатия

	Метаболитни полиневропатии

	Диабетна полиневропатия 
Уремична полиневропатия

	Полиневропатии при малигнени неоплазми

	Полиневропатии при болести на съединителната тъкан и васкулити

	Наследствени полиневропатии



Клиничната картина най-често е тази на симетрична, дистална, сетивно-моторна полиневропатия. Установяват се дистално засилващи се сетивни промени, които са симетрични, съчетани с дистални периферни парези, с мускулна хипотония и отслабени до липсващи сухожилни рефлекси. Сухожилните рефлекси не се засягат при невропатии на малките (тънките) нервни влакна, защото в рефлексната дъга участват дебелите миелинизирани нервни влакна от мускулните вретена. При засягане на тънките влакна възникват автономни нарушения и се засяга усета за болка и температура. Автономните нарушения най-често се проявяват с анхидроза и ортостатична хипотония. Могат да се проявят нарушения на зеничните реакции, нарушено слюноотделяне и сълзотечение, импотентност, мехурни нарушения и други. При засягане на дебелите влакна паралелно със сухожилната арефлексия се засяга и дълбоката сетивност. В тези случаи може да възникне сензорна атаксия, псевдоатетоза (танцуващи пръсти) и акционен тремор в горните крайници. Сетивните нарушения преобладават пред двигателните при токсичните и метаболитни невропатии. При повечето случаи краката са по-тежко засегнатите крайници. Този модел на увреждане предимно на дисталните части на крайниците и по-тежко увреждане на долните крайници е типичен за аксонната дегенерация. Увреждат се първо и най-тежко най-дългите периферни нерви. Денервираните мускули постепенно атрофират. По-рядко се наблюдават проксимален тип на полиневропатия и множествена мононевропатия – асиметрично и изолирано увреждане на множество периферни нерви, което понякога не настъпва едновременно, а последователно. Този модел на увреждане първо на проксималните части на крайниците е типичен за демиелинизиращите полиневропатии. В тези случаи не настъпва мускулна атрофия, защото аксоните в периферния нерв почти не са увредени и липсва денервация на мускулите.
Клиничният ход на полиневропатиите е различен. Съществуват остро (за дни), подостро (за седмици) и хронично (за месеци и години) развиващи се полиневропатии, както и такива с хронично-ремитентно протичане. Острите полиневропатии са възпалителни, имунни, токсични или съдови. Подострите най-често са токсични, метаболитни или свързани със системни заболявания. Хроничните полиневропатии са наследствени и по-рядко метаболитни. 
Диагнозата и диференциалната диагноза се основават на анамнестичните данни, неврологичният статус, ЕМГ, ликворологични, хистологични и други лабораторни изследвания. За изясняване на етиологията на заболяването се налагат множество различни изследвания – глюкозен толеранс, HbA1C, серумно ниво на витамин В12, изследвания за системен васкулит и колагеноза и др. ЕМГ изследването може да отговори на въпросите дали полиневропатията е аксонна или демиелинизираща, симетрична или несиметрична, тежка или лека. 
Лечението на първо място е насочено към лечение на подлежащото заболяване, когато това е възможно. 
Повлияването на болката е основен тип лечение.
Невропатната болка се повлиява от няколко групи медикаменти: антидепресанти, антиконвулсанти, мембранни стабилизатори, NMDA антагонисти, адренергични агонисти, ГАМК в агонисти, опиоидни медикаменти. Колкото по-рано се започне лечението, толкова по- добър ефект се постига. 
· Първи избор: Gabapentin 900-1800 mg и Pregabalin 300-600 mg. 
· Втори избор: Антидепресанти - трициклични и със селективно инхибиране на обратния захват на серотонина и норадреналина: 
· Трициклични антидепресанти- Amitriptyline 12.5-75 mg/дневно- ефективен, със странични реакции
· Антидепресанти със селективно инхибиране на обратния захват на серотонина и норадреналина, ефективни, с по-малко странични реакции: 
· Mirtazapine 30-60 mg
· Duloxetine 30 – 60 mg дневно, ефективен и при фибромиалгии
· Milnacipran hydrochloride 50-100 mg дневно 
· Baclofen (структурен аналог на ГАМК)- до 60 mg/дневно, бърз ефект
· Tizanidine (aлфа 2 адренорецепторен агонист)- ефект при невропатна болка и болка при мускулен спазъм
· Локално приложение на стероидни и нестероидни противовъзпалителни средства
[bookmark: _Toc155651722][bookmark: _Toc164075854]2.2.1. Възпалителни и демиелинизиращи полиневропатии.
Алгоритъмът за диагностика на възпалителните и демиелинизиращи (имуномедиирани) невропатии е представен на фиг. 2.1, а лечението, на фиг. 2.2.

Фиг.2.1. Алгоритъм за диагностика на имуномедиираните полиневропатии

Фиг.2.2. Алгоритъм за лечение на имуномедиираните невропатии.

2.2.1.1. Остра възпалителна демиелинизираща полиневропатия (Guillain-Barre) (ОВДП)
Остро до подостро протичаща възпалителна полирадикулоневропатия.
Етиология. Около 75% от пациентите в период от 1-4 седмици преди появата на неврологичната симптоматика са били с респираторна или гастроинтестинална инфекция. При част от болните се установяват Campylobacter jejuni, по-рядко цитомегаловирус, вирусът на Epstein Barr, Mycoplasma pneumoniae или Лаймска болест. Други предшестващи фактори са телесно нараняване (операция, травма), ваксиниране, употреба на тромболитични агенти или хероин, заболявания като болестта на Hodgkin, лимфом, системен LED и HIV инфекция и по-рядко след предхождащи инфекциозни заболявания като морбили, денга, varicella-zoster инфекция и хепатит С. 
Епидемиология. Заболяемост 1,2-1,9/100 000. Мъжете боледуват 1,5 пъти по-често. Заболяването не е сезонно и понастоящем е най-честата причина за остра периферна парализа в страните, където случаите с остър преден полиомиелит са значително намалени.
Патогенеза. ОВДП е имуномедиирано заболяване, в чиято патогенеза участват клетъчни и хуморални механизми. Различни инфекциозни агенти причиняват  отключване на автоимунен отговор, тъй като съдържат специфични антигени (липополизахариди) с подобна структура на ганглиозидите, изграждащи периферния нервен миелин и предизвикват хуморален и клетъчно медииран имунен отговор. Антителата реагират кръстосано и с ганглиозидите на периферния миелин, най-често с GM1 (при пациенти с аксонна форма), GD1b и GT1a (при пациенти с фаринго-брахио-цервикална форма), GQ1b (при пациенти с офталмоплегия) и др. Процесът е известен като молекулярна мимикрия и води до деструкция на миелина, сегментна демиелинизация, по-късно ремиелинизация и мононуклеарна клетъчна инфилтрация. 
Клиника. При 75% от болните сетивните промени са първият симптом: парене, изтръпване, спонтанни болки в кръста, шията, гърба и палпаторна болезненост на мускулите. Притискането и разтягането на нервните стволове са болезнени (положителни симптоми на Lasegue, Wasserman и Neri). Възниква вяла симетрична пареза на краката, засягаща дисталните и проксималните мускули, която бързо (дни до седмици) асцендира към мускулите на тялото и ръцете. Най-характерният начин на разпространение на парезите е асцендентният (тип Landry) – от долните към горните крайници и евентуално към КН, а по-рядък е десцендентния начин – от горните към долните крайници. При 5% от пациентите парезата засяга и дихателните мускули. Сухожилните рефлекси са отслабени или липсващи. Не е характерно развитието на мускулни хипотрофии. След една седмица се нарушава дълбоката и в по-малка степен повърхностната сетивност. КН могат да бъдат въвлечени в около 30% от случаите. Най-често се засяга VII КН (често двустранно), следват по честота на увреждането булбарните и очедвигателните КН. Автономните нарушения са тахикардия или брадиаритмия, смутена судо- и вазомоторика, лабилна хипо- или хипертония. Прогресията на неврологичната симптоматика продължава 1-2 седмици при 60% от болните и 3-4 седмици при повече от 30% от болните, след което настъпва фаза на стациониране с времетраене от дни до седмици. 
Клинични варианти на синдрома на Guillain-Barre 
Класификация на синдрома на Guillain-Barre и негови клинични субтипове:
1. Остра възпалителна демиелинизираща полирадикулоневропатия (ОВДП)

2. Подостра възпалителна демиелинизираща полирадикулоневропатия
3. Остра моторна аксонна невропатия (ОМАН)
4. Остра моторно-сетивна аксонна невропатия (ОМСАН)
5. Краниален полиневрит
6. Синдром на Miller-Fisher
7. Сетивен вариант
8. Фаринго-цервико-брахиален вариант 
9. Остра пандизавтономия
ОВДП е най-често срещаният клиничен вариант на синдрома на Guillain-Barre, засягащ предимно двигателните нерви и техните коренчета, обикновено с добра прогноза. Краниалният полиневрит, синдромът на Miller-Fisher и чисто сетивният вариант на заболяването представляват не повече от 15% от всички ново диагностицирани случаи. 
- Остра моторна (моторно-сетивна) аксонна невропатия (ОМАН, ОМСАН) се наблюдава при 5% от болните и представлява аксонен вариант на СГБ. Развиват се тежко изразени парези и мускулни хипотрофии с лоша прогноза по отношение на възстановяването им. Пациентите остават с тежък резидуален неврологичен дефицит.
- Синдром на Miller-Fisher се наблюдава при 5% от случаите и се характеризира с класическата триада от тотална външна офталмоплегия, атаксия и арефлексия. В някои случаи има само офталмоплегия. 
- Фаринго-цервико-брахиалният вариант протича със затруднения в гълтането, слабост на шийните и проксимални мускули на ръцете. Могат да се добавят зенични нарушения, птоза, офталмоплегия и атаксия на походката. 
- Краниален полиневрит – на преден план са множествени лезии на КН. Парезите в крайниците са дискретни или има само ЕМГ данни за засягане на периферните нерви.
- Остра пандизавтономия – бързо развитие на комбинирана симпатикова и парасимпатикова недостатъчност: тежка ортостатична хипотония, анхидроза, смущения в микцията и потентността, гастроинтестинална атония. Има добра прогноза. 
Диагнозата се поставя по критерии, предложени от Аsbury и Cornblath през 1990 година. Те включват използването на задължителни клинични, ликворологични и електрофизиологични критерии:
Задължителни клинични критерии – прогресивно развиваща се слабост в повече от един крайник, съчетана със сухожилна арефлексия.
Подкрепящи симптоми за диагнозата са: 
· прогресия в продължение на дни до 4 седмици;
· относително симетрично разпределение на парезите;
· леко изразени сетивни симптоми;
· въвличане на КН;
· възстановяване, което започва 2-4 седмици след спиране на прогресията;
· симптоми за автономна дисфункция;
· отсъствие на фебрилно състояние в началото на заболяването.
Не изключват диагнозата: мехурна и/или чревна дисфункция; положителен рефлекс на Babinski; атаксия; дистония.
Ликворологични критерии, подкрепящи диагнозата – данни за белтъчно-клетъчна дисоциация в лумбалната церебро-спинална течност, т.е. увеличено количество на ликворния белтък над 0,46 g/l при нормоцитоза (до 10 мононуклеарни левкоцита x 106/l). Хиперпротеинорахията е най-изразена през втората и трета седмица от началото на заболяването. До 10% от случаите ликворният белтък може да остане в нормални граници през целия период на заболяването. Допустимо е леко изразена плеоцитоза до 50 х106/l клетки. В случаите, при които броят на мононуклеарните клетки надвишава тази граница, трябва да се изключат други заболявания като: HIV инфекция, Лаймска болест, саркоидоза, неоплазми. 
При част от болните може да се регистрира хипергамаглобулинорахия и увеличение на IgG в ликвора, както и олигоклонални ивици в ликворната протеинограма.
Задължителни ЕМГ критерии – данни за демиелинизация в повече от два периферни нерви. Необходимо е наличие на 3 от 4 ЕМГ критерия:
· забавена скорост на провеждане по двигателните влакна на периферните нерви;
· пълен или частичен блок на провеждане (>20%) по двигателните влакна на периферните нерви и/или абнормна темпорална дисперсия;
· удължени дистални моторни латенции;
· забавени латенции на F-вълните и/или намален процент на същите.
Симптоми, които не изключват диагнозата: 
· мехурна и/или чревна дисфункция;
· положителен рефлекс на Babinski;
· атаксия;
· дистония.
Изследванията за поставяне на диагнозата са ликворното и електрофизиологичното. 
В ликвора се установява белтъчно-клетъчна дисоциация. Белтъкът в ликвора може да достигне стойности до 10 g/l. Броят на клетките най-често е в нормални граници. 
Електроневрографията (ЕНГ) е чувствителен метод за установяване на перифернонервните увреди и определяне на техния тип, локализация и тежест на изява. В ранния стадий на СГБ повече от 1/3 от проведените ЕНГ изследвания не показват отклонения в скоростта на провеждане по двигателните влакна на периферните нерви. В тази ранна фаза на развитие на заболяването се регистрират данни за предимно проксимална сегментна демиелинизация. Нейният електроневрографски израз е свързан с установяване на абнормни F-вълни (удължени латенции и/или намален процент на същите), А-вълни, както и проксимален блок на провеждане по двигателните влакна. В по-късните стадии на заболяването скоростта на провеждане по двигателните и/или сетивните влакна се забавя като израз на дифузна демиелинизация. Удължават се дисталните сетивни и двигателни латентни времена. 
При по-малка част от пациентите може да са налице ЕМГ данни за аксонна дегенерация (намалени амплитуди на моторните потенциали, данни за денервация в покой, намален брой на двигателните единици, разредени записи). Намалената с повече от 20% амплитуда на моторните потенциали е предиктор за дълготрайна мускулна слабост. 
Серологичните тестове имат ограничено значение при диагностицирането на СГБ. Понякога се установяват високи титри на антитела срещу ганглиозиди: GM1, GD1b, GQ1b, GT1a.
Диференциалната диагноза налага да се изключат дифузни форми на полиомиелит и някои други остро или подостро протичащи полиневропатии: при остра интермитентна порфирия, HIV, токсични и дифтерийни полиневропатии. По-редки причини за остра периферна парализа могат да бъдат васкулит, лимфом или левкоза.
Лечение при синдрома на ГБ (Фиг.2.2.):
Общи медицински грижи, поддържане на дишането и хранене, защото заболяването преминава спонтанно. Около 25% от пациентите имат нужда от механична вентилация. Препоръчва се всички пациенти, освен с най-леки форми на заболяването да бъдат хоспитализирани за наблюдение. Необходимо е да се оценява и проследява силата на диафрагмалните и респираторни мускули. Тя корелира със силата на шийните и трапецовидни мускули, с които има обща сегментна инервация. Грубото определяне на дихателния капацитет се извършва като пациента брои бързо с едно поемане на въздух. Възможността да преброи до 20 отговаря на витален капацитет над 1,5 L. Пациентът трябва да се наблюдава и за поява на тахикардия, тахипнея, диафореза и неспокойство. 
При спадане на виталния капацитет под 10 ml/kg се налага ендотрахеална интубация и механична вентилация. При необходимост от продължителна механична вентилация се прилага трахеостомия.
С оглед на автономната нестабилност е необходим контрол на повишеното или понижено кръвно налягане. 
Провежда се и профилактика на флеботромбозите на долните крайници и белодробната емболия с ниски дози Heparin или нискомолекулни хепарини (Clexane – 20 – 40 mg/дн., Fraxiparin – 0,3 – 0,6 ml/дн.).
Специфично лечение на синдрома засега не е известно. Препоръчва се въздържане от употреба на кортикостероидни препарати, поради липса на ефект, освен в някои случаи.
Медикаментозно лечение
Първи избор
Имуноглобулин i.v. до 400 mg/kg / дневно - 5 последователни дни. Индикации за прилагане има при пациенти със сигурна диагноза и тежки форми на полирадикулоневрит с двигателни нарушения (невъзможна походка, дихателни нарушения), които продължават да се влошават и давността на заболяването не превишава 3 седмици.
Втори избор
Плазмафереза при контраиндикации за лечение с имуноглобулин. Препоръчва се екстракция на 200 – 500 ml/kg плазма за 4-6 сеанса през ден и замяна със солеви разтвор с 5% албумин.
Кортикостероидите нямат сигурен ефект в резултати от клинични проучвания
Симптоматична терапия:
нискомолекулни хепарини
лечение на невропатната болка:
средство на избор е gabapentin 600-1800 mg/дневно
Антидепресанти – втори избор - трициклични и със селективно инхибиране на обратния захват на серотонина и норадреналина: 
· Трициклични антидепресанти- Amitriptyline 12.5-75 mg/дневно- ефективен, със странични реакции
· Антидепресанти със селективно инхибиране на обратния захват на серотонина и норадреналина, ефективни, с по-малко странични реакции: 
· Mirtazapine 30-60 mg
· Duloxetine 30 – 60 mg 
· Milnacipran hydrochloride 50-100 mg 
Лечение с терапевтична плазмафереза при индикации - пациенти със сигурна диагноза и тежки форми на заболяването с дихателни и двигателни нарушения (невъзможна походка), които продължават да се влошават и давността на заболяването не превишава 3 седмици (виж. Раздел 15 – Терапевтична плазмафереза).
Прогнозата е благоприятна. Около 80% от пациентите се възстановяват напълно, около 5-10% от остават с тежко ограничение на движенията. Възстановяването продължава от 6 месеца до 2 години. При 5-10% от пациентите има последващи нови пристъпи (1-2) на заболяването. Леталитетът е между 2 и 6%  поради сърдечни усложнения и белодробната емболия. 
2.2.1.2. Хронична възпалителна демиелинизираща полирадикулоневропатия (ХВДП)
Характеризира се с прогресиращо развитие на симетрична мускулна слабост в крайниците, най-малко в продължение на два месеца. 
Епидемиологията не е добре проучена. Може да се срещне във всяка възраст, но най-често боледуват лицата между 50-60 години.
Класификация. Представлява хетерогенен синдром, съставен от няколко клинични варианти, които се различават от класическата ХВДП по клиничната си картина и терапевтично повлияване (табл. 2.2.). При 25% от пациентите се установява връзка с друго заболяване (парапротеинемия, лимфом и др.). Понастоящем всички придобити демиелинизиращи невропатии с неустановена етиология се причисляват към ХВДП. През последните години се обръща особено внимание на атипичните (асиметрични) варианти на ХВДП, тъй като тяхното недиагностициране изпуска благоприятната възможност да бъдат третирани с подходящо имуносупресивно лечение (интравенозен имуноглобулин или кортикостероиди). 
Табл. 2.2. Класификация на ХВДП
	Идиопатична (класическа) ХВДП – няма съпътстващо заболяване
Атипични варианти на ХВДП:
- Мултифокална моторна невропатия (ММН) - асиметрична, чисто моторна;
- Мултифокална придобита демиелинизираща сетивно-моторна невропатия (Lewis-Sumner синдром) – асиметрична, сетивно-моторна;
- Дистална придобита демиелинизираща симетрична невропатия – симетрична, дистална, сетивно-моторна;
- Краниален полиневрит;
- Брахиална или лумбосакрална радикулоплексусна невропатия;
- Множествена мононевропатия;
- Съчетание на централна и периферна демиелинизация;
- Чисто сетивни невропатии;
ХВДП асоциирана с друго заболяване:
HIV инфекция
Лимфопролиферативни заболявания (лимфом на Hodgkin);
Моноклонална или биклонална гамапатии (макроглобулинемия, POEMS синдром);
Моноклонална гамопатия от неопределена значимост – най-често от IgM, IgG и IgA тип;
Системен lupus erythematosus;
Захарен диабет;
Хроничен активен хепатит В или С;
Възпалителни заболявания на червата (болест на Crohn);
Тиреотоксикоза;
Демиелинизация на ЦНС.



Етиологията и патогенезата не са неизвестни. Най-вероятно е свързана както с антитяло медиирани, така и с Т-клетъчно медиирани автоимунни реакции. За разлика от ОВДП, често започваща след вирусна инфекция, при ХВДП се открива връзка с HLA антигени.
Клиничната картина се характеризира с постепенно и бавно развитие на слабост в проксималните и дистални мускулни групи на долните и по-рядко на горните крайници. Максималният неврологичен дефицит се достига след 8 или повече седмици от началото на неврологичната симптоматика. При 15% от пациентите заболяването започва остро, като ОВДП и после променя своя клиничен ход. Възможно е и асиметрично или от горните крайници. Мускулните хипотрофии са слабо изразени. Сетивните нарушения са по-отчетливи в сравнение с ОВДП. Засягането на КН се среща по-рядко (10-15% от случаите). Периферни автономни нарушения има в 20%, а огнищна неврологична симптоматика от страна на ЦНС – в 10% от случаите. При някои пациенти има тремор в ръцете.
Клиничният ход на заболяването е прогресиращ, стъпаловидно-прогресиращ или пристъпен. 
Диагнозата се поставя чрез клинични, ликворологични, електродиагностични и патоморфологични критерии. Тяхното изпълнение определя нивото на диагностична сигурност – възможна, вероятна и сигурна ХВДП.
Задължителните клинични критерии са: развитие на симетрична проксимална и дистална мускулна слабост в повече от един крайник, съчетана със сухожилна хипо- до арефлексия и прогресия на заболяването над 2 месеца. 
- Ликворологични критерии – установяване на данни за белтъчно-клетъчна дисоциация в лумбалния ликвор (белтък > 45 mg% клетки < 10 mm3). 
- Електромиографските критерии са задължителни за поставяне на диагнозата. В сравнение със СГБ, при пациентите с ХВДП се установява значително по-забавена скорост на провеждане по двигателните и сетивни влакна на периферните нерви, по-силно изразен частичен блок на провеждане по двигателните влакна или абнормни темпорална дисперсия, F-вълни и дистални латенции. По-често се регистрират данни за денервация и силно разредени записи при иглената ЕМГ. 
- Хистологични критерии – данни за демиелинизация, ремиелинизация и възпалителна инфилтрация. Те са задължителни за поставяне на сигурна диагноза според ААN критериите и подкрепящи диагнозата според D. Sapestein и съавт. (2001 г.). В случаите, когато степента на сигурност на диагнозата е “възможна” (не са изпълнени ЕМГ и ликворологични критерии), се препоръчва биопсия на периферен нерв с оглед изключване на други заболявания.
Диференциална диагноза. Пациентите с идиопатична и ХВДП се диференцират от ХВДП, свързана с друго заболяване (LED, HIV инфекция, моноклонална гамапатия, макроглобулинемия на Waldenstrom, остеосклеротичен миелом, POEMS синдром, хроничен активен хепатит, възпалително заболяване на червата и лимфом на Hodgkin). Необходимо е провеждане на съответните изследвания за изключване на изброените заболявания. 
Лечението се провежда с кортикостероиди, плазмафереза и интравенозен имуноглобулин. 
- Methylprednisolone – 80 – 120 mg/дн. i.v. в продължение на две седмици с постепенно намаляване на дневната доза и преминаване към перорален приемна Prednisone. Всеки месец дневната доза се намалява с 20 mg до достигане на минималната ефективна доза, обикновено 20-40 mg дневно. Лечението трябва да продължи поне 9 месеца. По-ранното прекратяване на лечението води до нов пристъп. За продължителен период от време може да се провежда поддържащо лечение от 0,5 – 0,75 mg/kg/дн. Остеопорозата с вертебрални компресионни фрактури и катарактата са най-честите усложнения от дългосрочното лечение.
- Комбинирано лечение с Prednisone и плазмафереза при липса на ефект от 4 седмично лечение с Prednisone или влошаване или странични ефекти 
- Плазмафереза се провежда два пъти седмично в продължение на 3 - 6 седмици, след което се повтаря в зависимост от влошаването на пациента (Виж Раздел 15. Терапевтична плазмафереза)
- Интравенозен имунен глобулин - 0,5 до 2 g/kg/дн. в продължение на 4 - 5 дни. Тези пациенти, които отговарят добре на лечението, могат да получат инфузии с единична доза от 0,5g/kg/дн. на интервали, зависещи от състоянието им. Това лечение рядко предизвиква сериозни странични ефекти, но трябва да се провежда внимателно при бъбречна недостатъчност.
- Azathioprine 3 mg/kg дн. в продължение на 3 месеца може да се приложи при липса на ефект.
Прогноза. След проведеното лечение 95% от болните се подобряват временно. След това само 40% от тях остават в пълна или частична ремисия, без да се лекуват. По-добра е прогнозата при пациенти със спонтанни ремисии, отколкото с прогресиращ ход на заболяването.
2.2.1.3. Мултифокална моторна невропатия с блок в проводимостта (ММН)
Разделя се на две групи – мултифокална моторна невропатия (ММН) и мултифокален блок в провеждането. Между тях съществуват клинични, ЕМГ и имунологични разлики, но въпреки това се разграничават трудно. Описани над 300 случая. 
Етиологията не е известна. При 50% от пациентите е повишен титъра на IgM антителата към GM1 ганглиозид на периферния миелин. Възможна е принадлежността му към парапротеинемичните полиневропатии.
Клинично протича много сходно на АЛС. Засяга предимно мъжете (80%), във възрастовия диапазон 20-50 години (80%). Остро или подостро се развива моторна мононевропатия в горни или долни крайници (увисване на китката или стъпалото), засягат се и други периферни нерви. Въвличането на КН не е характерно. Липсват болки и автономни разстройства. Оформят се асиметрична, предимно дистална слабост и мускулни хипотрофии, единични фасцикулации и крампи, които засягат предимно ръцете. Сухожилните рефлекси може да са потиснати или нормални. Типична е липсата на сетивен дефицит при клиничното и ЕМГ изследване. При някои пациенти с мултифокален блок на проводимостта може да има клинични и ЕМГ сетивни нарушения в областта на моторния блок. В тези случаи клиничната картина наподобява повече ХВДП. Липсват болки и автономни разстройства. Белези от засягане на централния двигателен неврон не се установяват. Заболяването е с хронично-ремитентно или по-често с бавно хронично - прогредиентно протичане. 
Диагнозата се поставя според характерните клинични, ликворологични и ЕМГ критерии. Характерен неврографски белег за заболяването са белезите за демиелинизация – персистиращият мултифокален частичен блок на провеждане по двигателните влакна на периферните нерви (при ММН) или блок на проводимостта по смесени нерви. Те са основен диференциално-диагностичен белег за различаването му от мотоневронните заболявания. Сетивните влакна остават незасегнати. ЕМГ изследването не показва патологични отклонения. Ликворният белтък обикновено е в референтни граници.
Добрият терапевтичен ефект от лечение с интравенозен имуноглобулин или cyclophosphamide подкрепят диагнозата. 
Диференциалната диагноза налага да се изключат ALS, спинална мускулна атрофия и ХВДП, редкия синдром на Lewis-Sumner от кръга на ХВДП, множествената мононевропатия при васкулити или в резултат на множествени компресионни синдроми на периферни нерви при наследствени невропатии със склонност към развитие на парализи, причинени от натиск или неврофиброми. 
Лечение:
·  интравенозен имунен глобулин (в доза 0,4 – 0,5 g/kg/дн. в продължение на 4 - 5 дни) повлиява временно повечето пациенти. 
· cyclophosphamide 1 g/m2 месечно, за 6 месеца. 
Пациентите не се подобряват след лечение с кортикостероиди или плазмафереза. 
Прогнозата е добра.

Етиологията е свързана с нарушения на серумните имуноглобулини. Появата на моноклоналния имуноглобулин парапротеин (М-компонент) в кръвта може да бъде първично (изолирано) или да съпровожда други заболявания като неоплазми, бавновирусни инфекции, СПИН, луес и др. Гамапатиите могат да бъдат първична и единствена изява на патологичния процес. Полиневропатии могат да се срещнат при първични (бенигнена моноклонална гамапатия и криоглобулинемия) и вторични гамапатии и особено при миелом (единичен или множествен), плазмацитом и макроглобулинемия на Waldenstrom.
Бенигнената моноклонална гамапатия (моноклонална гамапатия с неопределена значимост) е честа, като един съответен М-протеин може да се открие в 1,5% от населението над 50 години и в 3% над 70 години. Засяга най-често мъже на 60-70 годишна възраст. При 25% от пациентите след много години възниква миелом. При част от пациентите с IgM парапротеинемия след години се развива болестта на Waldenstrom. Клинично има хронично-прогресиращ ход с дистално симетрично въвличане на крайниците с преобладаване на възбудните (изтръпване) и отпадни сетивни прояви. Двигателните влакна са по-слабо ангажирани като паретичните прояви и мускулни хипотрофии се развиват по-късно и са по-леки. 
POEMS синдромът (съчетание на полиневропатия, остеосклеротичен миелом, органомегалия, ендокринопатия, регистриране на М-протеин и кожни промени) при остеосклеротичен миелом е свързан с абнормен моноклонален глобулин с ламбда лека верига. Клинично протича като умерено изразена сензомоторна полиневропатия. Кожните промени са основно хипертрихоза, бърз растеж на косата, задебеляване и хиперпигментация на кожата. Появяват се папиледема, хепатоспленомегалия, отоци и хипотиреоидизъм. В много случаи има лимфаденопатия поради ангиофоликуларна хиперплазия при болестта на Castleman. 
Ликворното изследване показва силно повишен протеин в ликвора. При имуноелектрофореза се установява наличие на парапротеин. 
В кръвта се откриват пик на имуноглобулини, който е моноклонален, биклонален или мултиклонален, и има ламбда лека верига. 
ЕМГ изследването показва данни за демиелинизация, а по-късно в хода на заболяването – и за аксонна дегенерация. 
Рентгенологично при POEMS се откриват остеосклеротични лезии в дългите кости, прешлените, ребрата, pelvis или черепа. 
Лечението при пациенти с IgA, IgG и IgM (MAG – негативни) – гамапатия с неопределена значимост и невропатия се провежда с кортикостероиди, интравенозен имуноглобулин или плазмафереза (както при ХВДП) (Виж раздел 15. Терапевтична плазмафереза). 
При болните с IgM (MAG – позитивни) – гамапатия и невропатия се прилага cyclophosphamide – 0,1 – 0,2 mg/ kg/дн. в продължение на 4 седмици. Алтернатива е chlorambucil (4 пъти по 300 mg/m2) в продължение на 4 седмици.
При POEMS като злокачествено заболяване лечението се провежда съвместно с хематолог (облъчване, dehydrocortison в комбинация с melphalan или cyclophosphamide). 
Макроглобулинемията на Waldenstrom при моноклонално повишаване на IgM плазмената фракция и анти-MAG антитела  при около 50% протича с полиневропатията с хронично развитие и асиметрично начало, впоследствие  става симетрична, сетивна и дистална, предимно в долните крайници. Развива се сензорна атаксия. Липсват коленните и ахилови рефлекси. 
Криоглобулинемията може да бъде есенциална или вследствие на множествен миелом, лимфома, съединително тъканни заболявания, хронична инфекция и хепатит С. Полиневропатия е хронична, дистална, симетрична и сензомоторна с начало в долните крайници. Развиват се феномени на Raynaud и пурпурни кожни обриви по крайниците. По-рядко заболяването може да протече като множествена мононевропатия. В кръвта се установява криоглобулин. ЕМГ изследването показва аксонна дегенерация.
Лечението на макроглобулинемичните полиневропатии се провежда с prednisone, chlorambucil, cyclophosphamide и повтаряща се плазмафереза.

2.2.3.1. Диабетна полиневропатия
Засягането на ПНС е едно от най-честите усложнения на захарния диабет тип 1 и тип 2. Диабетната невропатия (ДН) заема първо място по честота в структурата на различните видове полиневропатии. Клинични данни за невропатия се намират при 15% от диабетиците, а ЕМГ патология имат 50%. Основният фактор за появата на полиневропатията е продължителността на диабета. В началото на заболяването полиневропатия имат 10% от пациентите, а след 25 годишна давност – 50%. Около половината от диабетиците имат симетрична невропатия. Приблизително 25% развиват синдром на карпалния тунел, а около 5% – автономна невропатия.
Етиологията е мултифакторна, свързана с лошия контрол на нивото на кръвната захар, тежестта и продължителността на диабета, ролята на хипоинсулинемията, дислипидемията, артериалната хипертония, както и някои индивидуални фактори. Интензивната антихипергликемична терапия при добър и траен контрол на гликемията намалява риска от развитие и прогресия на невропатията с около 60%. 
Патогенезата е мултифакторна: 
Съдовата (исхемично-хипоксична) теория приема за основен патогенетичен фактор ендоневралната исхемия в резултат на повишен кръвен вискозитет. Диабетната микроангиопатия в съчетание с нарушения аксонен транспорт и Na+/K+ - ATФ активност водят до развитие на дистална аксонна дегенерация. Метаболитната теория приема, че хипергликемията води до увеличаване на концентрацията на интрацелуларната глюкоза в периферните нерви. Повишената активност на полиоловия (сорбитолов) път води до влошаване на аксонния транспорт и структурни нарушения в нервите. Смутена продукция и транспорт на невротрофични фактори - нервния растежен фактор (NGF) и съдовия ендотелен растежен фактор (VEGF). Обсъжда се ролята на антиоксидантите за подобряване ефектите на NGF. Оксидативният стрес, медииран от свободни радикали предизвиква невроваскуларни дефекти с последващо увреждане на аксоните. Ламининова теория. Абнормното гликиране на мембранно-свързаните протеини обуславят структурни и функционални разстройства в периферните нерви, водещи до сегментна демиелинизация (предимно при диабет 2 тип) и аксонна дегенерация (при диабет 1 тип). Имунно-възпалителната теория обяснява увредата на ендотелните капилярни клетки с автоимунна патогенеза при асиметричните форми на диабетна невропатия. 
Клиничната картина се определя от различните форми на диабетна невропатия, които включват симетрични полиневропатии, фокални и мултифокални невропатии. Началото на оплакванията може да бъде внезапно или незабелязано, прогресията на заболяването – бавна или бърза. 

I. Симетрични форми на диабетна невропатия
1. Дистална симетрична сетивно-моторна полиневропатия
Това е най-честата форма на ДН. Болестността е 55% от пациентите с диабет тип 1 и 45% - за тип 2. Среща се при възрастни и при деца. Засяга тънките и дебели сетивни, автономните и двигателни влакна в периферните нерви в различни комбинации. При всички случаи сетивните и автономни влакна са по-силно засегнати.
Клинично се развива бавно и постепенно с разстройство във функциите на сетивните, моторните и автономните влакна. Болните се оплакват от изтръпване, боцкане, мравучкане, парене, изстиване и болки в подбедриците и стъпалата, които са по-изразени нощем. Установяват се дистална хипестезия за болка, допир и температура и снижен вибрационен усет. Може да се засегне и по-сериозно дълбоката сетивност с поява на сетивна атаксия. Ахиловите и коленните рефлекси са отслабени или загубени. При 10% има слабост в мускулите на подбедриците и паретични прояви (най-често двустранна перонеална пареза) с нарушение на походката. При част от пациентите без слабостта и мускулната хипотрофия в стъпалата и подбедриците при ЕМГ изследване скоростите на провеждане по моторните влакна са абнормни. Характерни са автономните разстройства с импотентност, нощна диария, снижено потоотделяне в областта на ходилата и ортостатична хипотония. 
2. Дистална селективно сетивна полиневропатия
При тази сравнително честа форма се засягат предимно тънко миелинизираните и немиелинизираните нервни влакна (т.н. small fiber neuropathy). В случая се касае за увреждане на немиелинизираните нервни влакна, което обуславя „псевдосирингомиелитична картина” на заболяването. Субективните оплаквания са от дистална пареща болка, изтръпване и хиперестезия в подбедриците и стъпалата. Обективното изследване разкрива загуба на усета за болка и температура, докато сухожилните рефлекси и дълбоката сетивност са съхранени. Налице са изразени автономни нарушения. Изследването често разкрива загуба на Ахиловите рефлекси и нарушен вибрационен усет при пациенти без субективни оплаквания. Когато се засягат дебело миелинизираните сетивни влакна, се констатира загуба на усета за допир, вибрационния усет и дълбоката сетивност. Походката е нестабилна, като в по-тежките случаи се наблюдава сензорна атаксия – псевдотабесна форма на ДН (атаксична невропатия).
Други форми на симетричната диабетна полиневропатия са: болезнена дистална невропатия със загуба на тегло – диабетна кахексия, симетрична моторна невропатия,  инсулинов „неврит” , полиневропатия след кетоацидоза, автономна невропатия 

II. Асиметрични (фокални и мултифокални) форми на диабетна невропатия- краниалната невропатия; Диабетна лумбосакрална радикулоплексопатия (проксимална диабетна невропатия); Диабетна цервикобрахиална радикулоплексопатия; Диабетна трункусна радикулоневропатия; Компресионна невропатия
Диференциалната диагноза налага да се изключат СГБ, алкохолна, медикаментозна и уремична полиневропатия в случаите на диабетна симетрична дистална сетивно-моторна полиневропатия. 
Лечение на диабетната невропатия:
Контрол на хипергликемията без флуктуации към хипо- или хипергликемия е първото условие за съхранението на периферните нерви. Ограничаване и елиминиране на рисковите фактори (лечение на хипертонията, контрол на телесното тегло и дислипопротеинемиите, спиране на тютюнопушенето и др.) и спазване на подходящ хранителен режим. 
Периферни вазодилататори и антиагреганти поради микроангиопатията на кръвоносните съдове на самите периферни нерви и повишеният кръвен вискозитет 
Pentoxifylline – 600 до 800 mg/дневно в продължение на 2 - 3 месеца. 
Лечение на невропатната болка при болезнените форми на диабетната дистална селективно сетивна полиневропатия:
Gabapentin – 800 – 900 mg/дн., Phenytoin – 100 – 300 mg/дн. или Carbamazepine (– 200 – 600 mg/дн. Pregabalin 300 mg/ дневно. Лечението на болезнените форми може да се проведе и с Tramadol – 100 – 150 mg/дн., както и с различни обезболяващи кремове (Lidocaine, Capsaicine).
Duloxetine 30-60 mg
Amitriptyline 50 - 150 mg дневно и антидепресанти от групата SNRI. 
[bookmark: _Toc155651725][bookmark: _Toc164075857]2.2.4. Полиневропатии при първични и вторични васкулити 
Периферните нерви се увреждат често при някои видове васкулити и болестите на съединителната тъкан. 
Класифицират се на базата на калибъра на засегнатите кръвоносни съдови (малки, средни и големи). Друг признак, по който се класифицират е дали са системни или изолирани в периферната нервна система. Третият признак за класификация е според това дали васкулитът е първичен (polyarteritis nodosa, болест на Churg-Strauss, грануломатоза на Wegener, криоглобулинемия) или вторичен, вследствие на други системни заболявания (болести на съединителната тъкан, инфекции, медикаментозни реакции, малигнени заболявания).
Хистопатология. Васкулитът е хистологична диагноза, която изисква установяване на трансмурална възпалително-клетъчна инфилтрация и некроза на стената на кръвоносните съдове. Имунохистологичното изследване установява депозиране на имуноглобулин (IgM и/или IgG) и комплемент в кръвоносните съдове. Наблюдава се асиметрична загуба на нервни влакна и активна Валерова дегенерация, ако васкулитът е предизвикал инфарциране на нерва. Обикновеното възпаление е неспецифична находка и не винаги е свързано васкулит. Некротизиращият васкулит настъпва вследствие на исхемия на тъканите, кръвоснабдявани от увредените съдове.
Клинично васкулитите имат някои общи симптоми, с вариации според увредените кръвоносни съдове. Всяко специфично заболяване има характерни системни симптоми, но клиничните прояви от страна на периферната нервна система се припокриват.
Периферната нервна система се засяга по три патерна. Първият е множествена мононевропатия, при която се засягат няколко нерва, което води до асиметричност на симптомите. Вторият е застъпваща се множествена мононевропатия, при която се засягат едни и същи нерви двустранно, но в различна степен и със засягане на различни мускулни групи. Това води до генерализирано, но асиметрично засягане. След време асиметрията може да се изглади и да се оформи засягане тип ръкавици и чорапи, както при повечето дистални симетрични полиневропатии. Двата вида множествена мононевропатия се установяват при 60–70% от пациентите, а дистална симетрична полиневропатия – при 30–40%. 
Най-честият симптом е парещата дизестезична болка по хода на анатомичната инервация на засегнатите нерви. Засягат се двигателните и сетивните влакна, с двигателни и сетивни нарушения. При дистално симетрично засягане сетивните и двигателни нарушения са локализирани под формата на ръкавици и чорапи. 
Изследвания. Биопсията на периферен нерв установява характерната хистопатологична находка. С подходящи ултразвукови образни методи може да се обективизира локализацията и тежестта на васкулита и настъпилите промени в структурата на периферния нерв и мускулната архитектоника.
Неврографията показва асиметрично намаляване на амплитудата или липса на СНАП. Същите промени се установяват по отношение на СМАП. Дисталните моторни латентности са нормални или леко удължени. Скоростите на провеждане по двигателните влакна са в норма. В някои случаи може да се установи блок на провеждането. Иглената ЕМГ показва остри положителни вълни и фибрилации в мускулите, инервирани от засегнатите нерви. След време може да нараснат продължителността и амплитудите на акционните потенциали на двигателните единици.
Лечението на системните васкулити се провежда с комбинация от кортикостероиди и cyclophosphamide. Хиперсензитивните и изолираните васкулити се лекуват само с кортикостероиди.
Methylprednisolone се прилага първоначално в доза 1 g интравенозно, ежедневно 3 дни. След това се превключва на перорално prednisone 1,5 mg/kg/дн., до 100 mg/дн., приет като единична сутрешна доза. След 2–4 седмици се преминава на алтерниращи приеми през ден по 100 mg. Желателно е да се добави калций, витамин D и бифосфонати за превенция на остеопорозата.
Cyclophosphamide се започва заедно с кортикостероидите, перорално или интравенозно. Пероралният прием в доза 1,0–2,0 mg/kg е по-ефективен супресор на имунната система, но има повече странични реакции (хеморагичен цистит). Месечните интравенозни пулсове се прилагат в единична доза 500–1000 mg/m2 площ на тялото. Добавят се sodium 2-mercaptoethane sulfonate за намаляване на токсичността върху пикочния мехур и ondansetron за намаляване на гаденето. Пациентите трябва да бъдат добре хидратирани, за намаляване на токсичността върху пикочния мехур. След интравенозното приложение левкоцитите спадат максимално към 7–18 ден. През този период рискът от инфекции е най-голям. 
Лечението продължава до настъпване на подобрение или стабилизиране, обикновено 4–6 месеца. След това prednisone се намалява постепенно с 5 mg всеки 2–3 седмици. Пулсовият cyclophosphamide се продължава поне 1 година. При липса на ефект от интравенозния cyclophosphamide, се преминава на перорален прием. При пациентите със Churg-Strauss синдром се налага продължителен прием на prednisone, поради наличието на астма. Нови пристъпи могат да се появят при 50% от пациентите с грануломатоза на Wegener. При тях може да се наложи доживотна имуносупресивна терапия. 
При рефрактерни на лечение пациенти може да се опита methotrexate (0,15–0,3 mg/kg/седмично) в комбинация с кортикостероиди, azathioprine, cyclosporine, tacrolimus или chlorambucil. 
При пациенти с хепатит B или C конвенционалното лечение с високи дози кортикостероиди и cyclophosphamide води до персистиране и репликация на вируса, с повишаване на риска за чернодробно увреждане. Кортикостероидите се прилагат само през първите няколко седмици, за повлияване на животозастрашаващите симптоми на системния васкулит. След това те се спират. Прилагат се плазмафереза и антивирусни медикаменти, като vidarabine или α-интерферон (3 милиона единици 3 пъти седмично).

2.2.4.1. Първични системни васкулити на средните и големи кръвоносни съдове
Гигантоклетъчните васкулити са две форми – темпорален и артериит на Takayasu. Само при темпоралния артериит възникват периферни невропатии. Засяга средните и големи артерии, особено аортната арка и нейните клонове, външните и вътрешни клонове на каротидните артерии и вертебралните артерии. 
Клинично пациентите се оплакват от главоболие, миалгии и прищракване на долната челюст. При 8-23% от пациентите има исхемична оптична невропатия с вторична загуба на зрението. Друго важно усложнение са мозъчните инсулти. При 14% от пациентите се засяга периферната нервна система под формата на множествени мононевропатии, радикулопатии, плексопатии или генерализирани сензомоторни невропатии. При палпация темпоралната артерия е чувствителна и уплътнена. 
Изследвания. СУЕ е увеличена при всички пациенти.
Биопсията на темпоралната артерия е негативна при 30% от пациентите. При останалите пациенти се установява възпалителна инфилтрация с гигантски клетки на кръвоносните съдове.
Лечението с кортикостероиди (prednisone) или cyclophosphamide е ефективно. Плазмафереза се прилага при криоглобулинемия.
2.2.4.2 Първични системни васкулити на средните и малки кръвоносни съдове
Polyarteritis nodosa е най-честият некротизиращ васкулит. Заболяването е системно и засяга предимно средните и по-слабо малки артерии в множество органи. При 70% от пациентите възникват полиневропатии, най-често множествени мононевропатии. Най-често се засяга n. ischiadicus или неговите клонове – n. peroneus и n. tibialis. Краниалните невропатии и засягането на нервната система са редки (под 2% от пациентите).
Заболяемостта е от 2 до 9 на милион население.
Патогенезата не е известна. Предполага се T-клетъчен процес, медииран от ендотелни клетки. Вторична роля играе комплемент-медиираната съдова увреда.
Клинично се проявява между 40 и 60 г. възраст с повишена температура, загуба на апетит и тегло. Проявява се с мултисистемна дисфункция със засягане на бъбреците, черния дроб, мускулите, кожата и гастроинтестиналния тракт. Миалгиите и артралгиите са чести (до 70%). Кожните промени (25-60% от пациентите) включват петехии, папули, подкожни нодули, livedo reticularis и дистални гангрени. Васкулитите на гастроинтестиналния тракт се проявяват с абдоминална болка и кървене. Бъбречната исхемия води до бъбречна недостатъчност. Орхитът е също класически симптом. Могат да се установят феномен на Raynaud и понякога смесена поликлонална криоглобулинемия. 
Изследвания. СУЕ е повишена над 60 mm/час. Ревматоидният фактор, С-реактивния протеин и α2 глобулините са повишени. Има левкоцитоза и нормохромна анемия. При 30% от пациентите се установява хепатит В антигенемия. При някои пациенти може да има инфекция с хепатит В или HIV. При абдоминална ангиография може да се установи васкулитна аневризма.
При биопсия, инфилтратите са съставени предимно от CD8+ T-клетки и макрофаги. Полиморфонуклеарни клетки има в областта на фибриноидните некрози. Имуноцитохимично се установява депозиране на IgM, IgG и комплемент в кръвоносните съдове. За разлика от синдрома на Churg-Strauss няма формиране на грануломи и еозинофилна инфилтрация. 
Синдрома на Churg-Strauss (алергичен ангиит/грануломатоза) е рядко заболяване.
Заболяемостта е само 30% от тази на polyarteritis nodosa, но засяга еднакво често с него периферната и централна нервна система. 
Клинично има дихателни нарушения, за разлика от polyarteritis nodosa. Развива се алергичен ринит, назална полипоза и синуит, последвани от астма. Астмата започва в по-късна възраст, отколкото идиопатичната. При 50% от пациентите има белодробни инфилтрати, поради астмата и хипереозинофилията. Симптомите на системния васкулит започват средно 3 години след началото на астмата. При 16-49% от пациентите се развива некротизиращ гломерулонефрит, за разлика от исхемичната нефропатия при polyarteritis nodosa. С изключение на белодробните и бъбречни прояви, останалите симптоми на polyarteritis nodosa и синдрома на Churg-Strauss са еднакви. Множествен мононеврит се намира при до 75% от пациентите.
Изследвания. Установява се еозинофилия (често над 109/l), левкоцитоза, повишени СУЕ, С-реактивен протеин, ревматоиден фактор, серумни IgG и IgЕ. Намират се антиневротрофилни антитела (ANCA) и първична миелопероксидаза (p-ANCA). Съчетанието на еозинофилия и астма е патогномонично за синдрома.
Биопсията показва данни за некротизиращ васкулит на средните и малки артерии и вени. Възпалителните инфилтрати се състоят от CD8+ цитотоксични T-лимфоцити и CD4+ хелперни T-лимфоцити, както и по-малко еозинофили.
Грануломатозата на Wegener е рядко заболяване с некротизиращи грануломатозни инфилтрации и лезии в горния и долен дихателен тракт, гломерулонефрит и антинеутрофилни антитела към цитоплазмени антигени. Засяга средните и малки кръвоносни съдове.
Клинично ранните симптоми на респираторното засягане са назална секреция, кашлица, хемоптое и диспнея. Добавя се и лицева болка. При 30-50% от пациентите има някакво засягане на нервната система, но само при 15-20% има множествена мононевропатия или симетрична полиневропатия. Наличието на невропатия корелира с тежестта на бъбречното увреждане. При 10% от пациентите вследствие на назални и параназални грануломи възникват краниални невропатии (II, VI и VII КН).
Изследвания. Установяват се характерни антинеутрофилни антитела срещу протеиназа-3 (c-ANCA). Няма еозинофилия, нито еозинофилни инфилтрати при биопсичното изследване.
Микроскопичният полиангит засяга малките артериоли, венули и капиляри. За разлика от polyarteritis nodosa не се установяват имунни депозити в кръвоносните съдове.
Заболяването е рядко, засяга само 30% от броя на пациентите с polyarteritis nodosa.
Клинично започва средно на 50 г. възраст. Протича като polyarteritis nodosa, но често се засягат белите дробове. Възпалението на белодробните капиляри води до дифузно алвеоларно увреждане и интерстициална фиброза. Полиневропатия възниква при 14-36% от пациентите. При повечето пациенти се засягат бъбречните функции (хематурия, повишени урея и креатинин). При биопсия се установява фокална сегментна тромбоза и некротизиращ гломерулонефрит.
Изследвания. Установяват се p-ANCA, понякога и c-ANCA антитела. 
Синдромът на Behcet е с неизвестна етиология.
Мъжете се засягат по-често. 
Клинично се характеризира с повтарящи се орални и генитални улцерации, свързани с възпаление на очите. Други симптоми са артрит, тромбофлебит, кожни лезии и васкулит на средните и малки артерии. ЦНС се засяга по-често от периферната, със стволови инсулти, менингоенцефалити и психоза. Проявява се с множествена мононевропатия или сензомоторна генерализирана полиневропатия. 
2.2.4.3. Вторични системни васкулити
Васкулитите при заболявания на съединителната тъкан са най-чести при ревматоиден артрит, системен lupus erythematosus, синдрома на Sjogren и системна склероза. Невропатиите са чести усложнения. Невропатията е често усложнение при заболявания на съединителната тъкан, но по-рядко се предизвикват от истински васкулит.
Клиничните, хистологични и неврофизиологични прояви са подобни на тези при periarteritis nodosa.
Инфекциозните васкулити, които засягат периферната нервна система могат да възникнат вследствие на вируси, като herpes varicella zoster, cytomegalovirus (CMV), HIV, хепатит B и C. Множествена мононевропатия при HIV или CMV инфекция възниква при 3% от пациентите със СПИН. Хепатит B и C може да предизвика polyarteritis nodosa или васкулит на малките кръвоносни съдове, свързан с криоглобулинемия. Лаймската болест, предизвикана от спирохетата Borrelia burgdorferi, също е свързана с различни невропатии, предизвикани от васкулит.
Васкулити при малигнени заболявания, свързани със засягане на периферната нервна система се предизвикват от белодробен дребноклетъчен карцином и лимфома, по-рядко от карцином на бъбреците, жлъчните канали, простатата и стомаха. Васкулитните невропатии са редки.
Патогенезата в повечето случаи е свързана не с некротизиращ васкулит, а с трансмурално и периваскуларно възпаление на малките кръвоносни съдове, без некроза.  Усложненията при белодробния дребноклетъчен карцином могат да се дължат на anti-Hu антитела. 
Клинично увреждането на периферната нервна система може да протече със симетрични или несиметрични сетивни нарушения, дизестезия и двигателна слабост. Лимфомите могат да се усложнят с неваскулитни паранеопластични невропатии или лимфоматозната инфилтрация на периферните нерви да предизвика множествени мононевропатии или генерализирани невропатии. 
Хиперсензитивните васкулити, предизвикани от медикаменти са самоограничаващи се.
Патогенезата е свързана с комплемент медиирана левкоцитокластична реакция.
Клинично протичат предимно с кожни прояви. По-често се засяга ЦНС при прием на амфетамини, кокаин и опиоиди. ПНС се засяга рядко.
Лечението е с кортикостероиди.
Васкулити при есенциална смесена криоглобулинемия. Този тип криоглобулинемия се установява при липса на друго системно заболяване освен вирусен хепатит. Повечето случаи са свързани с хепатит С антигенемия.
Заболяемостта от полиневропатии при различни типове криоглобулинемии е от 25 до 90%.
Патогенезата е свързана с исхемия поради хипервискозитет или васкулит свързан с депозиране на имунни комплекси в малките епиневрални кръвоносни съдове. 
Клинично протича като болезнена дистална симетрична полиневропатия и по-рядко като множествена мононевропатия.
Изследвания. Неврографията показва липсващи или със снижена амплитуда СНАП и СМАП, предимно в долните крайници. Иглената ЕМГ показва остри положителни вълни, фибрилации и редуциран брой акционни потенциали на моторните единици, предимно в дисталните мускулни групи.
2.2.4.4. Несистемни васкулити
Несистемните или изолирани васкулити на периферната нервна система предизвикват 30-58% от васкулитните невропатии. 
Етиологията на тези селективни васкулити не е известна.
Патогенезата е свързана със засягане на малките и средни артерии на епиневриума и периневриума, в които се депозират имунни комплекси. Т-клетките са основен източник на матриксните металопротеинази (MMP) MMP-2 и MMP-9, а стромата на периневриума и ендоневриума – допълнителен. Металопротеиназите MMP-2 и MMP-9 (желатиназа A и B) са от семейството на ендопептидазите и имат афинитет към различни извънклетъчни матриксни протеини. Повишени са в периферните нерви на пациентите с несистемен васкулит. MMP могат да деградират компонентите на субендотелната базална мембрана, като по този начин дават възможност на възпалителните клетки да нарушат кръвно-нервната бариера и да навлязат в периферните нерви. 
Клинично протичат подобно на невропатиите при polyarteritis nodosa, без засягане на вътрешните органи. Могат да протекат като множествени мононевропатии или дистални симетрични полиневропатии.
Изследвания. Установяват се повишено СУЕ и ниски титри на ANA.
Лечението с кортикостероиди или cyclophosphamide е ефективно.
Прогнозата е по-добра, отколкото при системните васкулити.
2.2.4.5. Невропатии при автоимунни заболявания на съединителната тъкан
Синдромът на Sjögren се характеризира с комплекса sicca – xerophthalmia (сухи очи), xerostomia (суха уста) и сухота на други мукозни мембрани.
Епидемиология. Жените боледуват много по-често. Заболяването започва в средна възраст. 
Хистопатологично при сензомоторна полиневропатия в периферните нерви се установява аксонна дегенерация и вторична сегментна демиелинизация. Често се вижда неспецифично периваскуларно възпаление на периневралните и ендоневрални кръвоносни съдове. По-рядко се установява некротизиращ васкулит. При сетивна невропатия намалява броя на по-дебелите миелинизирани нервни влакна. Може да има периваскуларно лимфоцитно (CD8 T-клетки) възпаление на ендоневралните и периневралните кръвоносни съдове. В заднокоренчевите ганглии се установява лимфоцитна (предимно CD8 T-клетки) инфилтрация и дегенерация на клетъчните тела.
Етиологията и специфичните тригери не са известни.
Патогенезата на невропатията е автоимунна, но антигените не са известни. Сетивната невропатия се дължи на автоимунна атака, насочена към сетивните ганглии. Някои случаи (30%) могат да бъдат предизвикани от некротизиращ васкулит.
Клинично може да протече със симптоми от засягане на ЦНС, които наподобяват трансверзален миелит или множествена склероза. 
Невропатия възниква при 10–50% от пациентите и може да бъде първи симптом. Най-често е аксонна сензомоторна невропатия, със сетивни нарушения и мравучкане в дисталните участъци на крайниците. Могат да се появят парене и парестезии. Ако има мускулна слабост, тя е слабо изразена. Автономната невропатия е рядка. 
При някои пациенти се развива сетивна невропатия (ганглионит). Може да започне остро или постепенно, с прогресивни мравучкания и сетивни нарушения в крайниците и понякога в лицето. Ръцете се засягат повече от краката, симптомите са асиметрични, дори едностранни. Намалени са всички сетивни модалности, особено вибрационния и усета за положение на крайниците в пространството. Може да възникне сетивна атаксия и псевдоатетоза. При засягане на долните крайници се установява положителен симптом на Romberg. При някои пациенти може да има намалена сетивност в областта, инервирана от тригеминалния нерв. Често има симптоми на автономна недостатъчност с положителен зеничен симптом на Adie, анхидроза, тахикардия и ортостатична хипотония. Сухожилните рефлекси са намалени или липсващи. Мускулната сила е запазена, но движенията могат да бъдат неловки, поради сетивните нарушения. 
Изследвания. Често се установяват SS-A/Ro и SS-B/La антитела в серума. В ликвора не се установяват нарушения.
Биопсията потвърждава диагнозата чрез установяване на лимфоцитна инвазия в слюнчените жлези или устните.
Неврографията при пациенти с дистална сензомоторна невропатия установява намаляване на амплитудата на СНАП и на скоростите на провеждане по сетивните влакна. Иглената ЕМГ показва фибрилации и остри положителни вълни, повишена амплитуда и продължителност на акционните потенциали на моторните единици.
При пациенти със сетивна невропатия се установява намаляване на амплитудите или липсващи СНАП в горните и долни крайници. Горните крайници са по-тежко засегнати и засягането може да бъде асиметрично. Двигателните влакна не са засегнати. 
Лечението е имуносупресивно, но без голям ефект.
Ревматоидният артрит засяга 1% от населението и при 50% от пациентите се наблюдава полиневропатия. Васкулит възниква при 8-25% от пациентите, което прави ревматоидния артрит третият по честота причинител на васкулитна невропатия, след polyarteritis nodosa и изолираните васкулити на периферната нервна система. 
Клинично васкулитната невропатия се проявява 10–15 години след другите симптоми на заболяването. Рядко може да бъде първи симптом. Може да се прояви като множествена или застъпваща се множествена мононевропатия или генерализирана симетрична полиневропатия. 
Изследванията показват антинуклеарни антитела (ANA), повишени СУЕ и ревматоиден фактор в серума. 
Неврографията показва промени, както при други форми на некротизиращ васкулит. При 75% от пациентите с ревматоиден артрит има данни за лека сетивна невропатия, без данни за некротизиращ васкулит. 
Биопсията при пациенти без данни за некротизиращ васкулит показва задебеляване на епиневралните и ендоневрални кръвоносни съдове и периваскуларно възпаление. 
Системният lupus erythematosus (SLE) е често заболяване на съединителната тъкан.
Болестността при възрастни е 1 на 2000 души население.
Патогенезата е автоимунна. В нервните фасцикули и ендотелните клетки са установени мононуклеарни възпалителни инфилтрати и повишена експресия на клас II антигени. 
Клинично се проявява със засягане на множество органи и системи. По-често засяга централната, но може да засегне и периферната нервна система. При 2–27% от пациентите се установява невропатия. Най-често протича с бавно прогресиращи дистални сетивни нарушения. Често е налице лека автономна невропатия. При някои пациенти възникват вторично множествени мононевропатии, вследствие на некротизиращ васкулит. С времето и прогресията на заболяването множествените мононевропатии се припокриват и се създава впечатление за симетрична невропатия. По-рядко се наблюдава генерализирана сензомоторна полиневропатия, подобна на ОВДП или ХВДП.
Изследвания. Неврографията показва генерализирана, предимно сетивна аксонопатия с липсващи или нискоамплитудни СНАП. Може да се наблюдава леко намаление на амплитудата на СМАП и леко забавяне на скоростите на провеждане по двигателните влакна. При пациентите с некротизиращ васкулит ЕМГ находката е обичайна за този тип мононевропатии. При пациентите с генерализирана сензомоторна полиневропатия се установяват белези на демиелинизация при неврографията. 
Лечението е имуносупресивно. Ефективно е при пациенти с невропатия, свързана с васкулит. По-слабо ефективно е при пациенти с генерализирана сетивна или сензомоторна полиневропатия без данни за васкулит. При пациенти с полиневропатия, подобна на ОВДП, се прилага лечение, както при ОВДП.
Системната склероза (склеродермия) протича с прогресираща фиброза на кожата, гастроинтестиналния тракт, бъбреците и белите дробове.
Невропатия се проявява при 5–14% от пациентите. 
Патогенезата на невропатията не е известна, но васкулитната генеза е изключително рядка. 
Клинично протича като дистална симетрична, предимно сетивна полиневропатия. Може да протече и като краниална мононевропатия. Най-често се засяга тригеминалния нерв, със сетивни нарушения, дизестезии, болка като електрически ток или боцкания в областта на лицето. По-рядко се засягат VII и IХ краниален нерв. 
CREST синдромът (калциноза, феномен на Raynaud, езофагеален дизмотилитет, склеродактилия и телангиектазии) е ограничена форма на склеродермия. При 1–2% от пациентите са описани множествени мононевропатии. Клиничните, ЕМГ и хистологични симптоми показват данни за некротизиращ васкулит, като причина за невропатията.
Смесеното заболяване на съединителната тъкан (MCTD) е синдром, при който се припокриват SLE, склеродермия и полимиозит. Няма детайлно проучване на невропатията. Съобщава се при 10% от пациентите за лека дистална аксонна сензомоторна полиневропатия. 
2.2.4.6. Саркоидоза
Представлява мултисистемно грануломатозно заболяване, което засяга черния дроб, слезката, мукозните мембрани, паротидната жлеза, мускулната тъкан, централната и периферна нервна система.
Жените се засягат по-често.
Хистопатология. Основната находка са неказеиращи грануломи в различни тъкани. При засягане на периферните нерви при биопсия на нерв се установява профузна инфилтрация с множество саркоидни туберкули, които засягат всички области на поддържащите нервни структури (ендоневриум, периневриум и епиневриум) и са свързани с лимфоцитен ангиит. Налице е комбинация от аксонна загуба и демиелинизация. 
Етиологията не е известна. 
Патогенезата на саркоидозата е автоимунна, но патогенетичният механизъм не е добре изяснен. Невропатията може да бъде в резултат на директна компресия, исхемия, комбинация от двата фактора или да се дължи на други неизяснени фактори. Засягането на краниалните нерви и мононевропатиите на периферните нерви вероятно се дължат на директна инвазия и компресия на нерва. Невропатиите, които наподобяват ОВДП и ХВДП се дължат на дифузна инфилтрация на нерва и нервното коренче или на имунологични нарушения, свързани със саркоидозата. 
Клиничното протичане е много индивидуално и варира от инцидентно установяване при рентгенографии на гръден кош на хилусна аденопатия, до тежки функционални нарушения и смърт. При повечето пациенти се наблюдават неспецифични симптоми, като повишена температура, загуба на тегло и умора. Клинично са налице преходни еритематозни подкожни възли в претибиалната област, придружени от артралгии. Могат да се палпират периферни лимфни възли. Често заболяването започва с остър грануломатозен увеит, който може да прогресира до сериозно нарушение на зрението и слепота. Чести са мукозните лезии в носа и синусите. 
При 5% от пациентите се засягат периферната и централната нервна система. В централната нервна система най-често се засягат менингите, хипоталамуса и хипофизата. В периферната нервна система се засягат краниалните и периферните нерви, особено в областта на спиналните коренчета. Често се проявява като пристъпно-ремитентна множествена мононевропатия на краниалните нерви. Всички краниален нерв може да се засегне. Най-често се засяга VII КН, понякога двустранно. Често се засягат II и ХI КН. 
При някои пациенти клиничното протичане е подобно на радикулопатия на едно или повече нервни коренчета. При генерализирано засягане на коренчетата симптомите са много подобни на ОВДП или ХВДП. Най-често периферната нервна система се засяга под формата на субклинична множествена мононевропатия, която се установява при неврографско изследване. По-рядко клиничното протичане е под формата на бавно прогресираща първична сетивна, моторна или сензомоторна невропатия. 
Изследвания. Неврографията при субклинична невропатия показва липсващ или с намалена амплитуда СНАП в засегнатите нерви. СМАП и скоростите на провеждане по двигателните влакна са в норма. ЕМГ изследването е нормално.
При пациенти със симетрична сензомоторна невропатия СНАП е с намалена амплитуда или липсва. Скоростта на провеждане по сетивните влакна е намалена с 20%. По-голямо забавяне на скоростта има при пациенти с добавена демиелинизация към аксонната дегенерация. Скоростта на провеждане по двигателните влакна е намалена с 20% в долните крайници. СМАП са с намалена амплитуда или липсват в долните и с нормални параметри в горните крайници. При пациентите с полирадикулопатия СНАП са в норма, за разлика от СМАП. Игленото ЕМГ изследване при пациенти с дълготрайно заболяване и клинично проявена сензомоторна невропатия или полирадикулопатия показва аксонна загуба. Установяват се остри положителни вълни и фибрилации. Продължителността, амплитудата и броя на фазите на акционните потенциали на моторните единици нарастват. 
Лечението на невросаркоидозата, засягаща краниалните нерви се провежда успешно с кортикостероиди. При резистентни пациенти се прилагат имуносупресивни медикаменти (cyclosporine). След преустановяване на лечението заболяването рецидивира.
2.2.4.7. Идиопатични периневрити
Периневритът е неспецифична хистологична абнормност, с възпаление и задебеляване на периневриума. Може да се установи при биопсия на нерв при пациенти с невропатии вследствие на diabetes mellitus, заболявания на съединителната тъкан, улцерозен колит, васкулити (включително криоглобулинемия), лимфома и други злокачествени заболявания. Описва се и при пациенти с ОВДП и ХВДП. Тази находка не е свързана с определен тип невропатия. Идиопатични периневрити се установяват като основна хистологична находка и при пациенти без системни заболявания.
Хистопатологично се установява задебеляване и фиброза на периневриума. Хроничните инфилтрати от възпалителни клетки в периневриума са съставени от лимфоцити и макрофаги. Може да се установи леко периваскуларно възпаление и загуба на миелинизирани нервни влакна, вследствие на аксонна дегенерация. Периневритът, задебеленият периневриум и загубата на нервни влакна могат да бъдат асиметрични в отделните нервни снопчета, което предполага исхемична увреда.
Патогенезата вероятно е автоимунна. Дискутира се дали периневритът е отделно заболяване. Периневритът може да увреди периферните нерви посредством исхемия, нарушено хранене и отделяне на токсините от нервните влакна към ендоневриума и обратно, както и посредством директна хуморална или клетъчна автоимунна атака насочена срещу нервните влакна. 
Клиничното протичане е вариабилно. При периневрит вследствие на диабет или васкулит се развива множествена мононевропатия, със сетивни нарушения, дизестезии, хиперпатия и мускулна слабост в зоната на инервация на множество засегнати периферни нерви. При други пациенти се развива хронична прогресивна и симетрична двигателна и сетивна загуба, неразличима от ОВДП и ХВДП. При друга група пациенти с идиопатичен периневрит клиничната картина е различна, с мигриращи области от сетивни нарушения, хипестезия, хиперпатия, дизестезии и болка при разтягане на нервните стволове. Симптомът на Tinel е положителен в засегнатите нерви. Тънките сетивни нервни влакна са по-силно засегнати от дебелите. Сухожилните рефлекси и мускулната сила са запазени. 
Протичането на заболяването е пристъпно-ремитентно. 
Изследвания. Лабораторните изследвания, включително ANA, ESR, чернодробни тестове, електрофореза на серумни протеини и изследвания за васкулит са нормални. Ликворният протеин е нормален при пациенти със сетивна невропатия. Наличието на лабораторни абнормности говори за системно заболяване, като васкулит. Повишен ликворен протеин се установява при пациенти с форми наподобяващи ОВДП и при пациенти с диабет с множествена мононевропатия или лумбосакрална полирадикулоплексопатия.  
Неврографски се установяват намалени по амплитуда или липсващи СНАП. Скоростите на провеждане по двигателните влакна и иглената ЕМГ са нормални, освен при пациенти с множествена мононевропатия или радикулоплексопатия с двигателни и сетивни нарушения.
Лечението се провежда с имунотерапия. При пациентите с истински васкулит или ОВДП се провежда имуносупресия, IVIG или плазмафереза. Prednisone повлиява болката при пациенти с идиопатична сетивна невропатия. 
2.2.4.8. Хипереозинофилен синдром
Характеризира се с еозинофилия, придружена от различни кожни, сърдечни, хематологични и неврологични нарушения.
Патогенезата е вероятно автоимунна, но не участва васкулитен компонент, освен в кожните промени. Нарушената функция на множество органи се свързва с еозинофилия и някои разпадни продукти на еозинофилите. 
Клинично невропатия се проявява при 6–14% от пациентите. Протича като генерализирана полиневропатия или множествена мононевропатия. При някои пациенти се проявява и възпалителна миопатия. 
Неврографските промени са характерни за аксонна сензомоторна невропатия. 
2.2.4.9. Синдром на Isaacs
Известен е още като невромиотония или синдром на продължителна активност на мускулните влакна. По-често е спорадичен, отколкото наследствен. 
Етиологията е паранеопластична при злокачествено заболяване. При някои пациенти с придобитата форма се установяват автоантитела срещу волтажно зависимите K канали в периферните нерви. Мутации в тези канали се установяват при пациенти с наследствена епизодична атаксия, при които също има генерализирана миокимия.
Клинично се проявява с мускулни съкращения (миокимия) в покой, мускулни крампи и повишен мускулен тонус, които се засилват след движение и ексцесивно изпотяване. Може да има или не симптоми на невропатия. Придобитата форма може да придружава други автоимунни заболявания, като myasthenia gravis и ХВДП, тимом и рак (лимфома и дребноклетъчен белодробен карцином). 

Подразделят се на моторно-сетивни (НМСН), моторни (НМН), сетивни (НСН) и сетивни и автономни (НСАН) невропатии.
2.2.5.1. Наследствени моторно-сетивни невропатии (НМСН) 
2.2.5.2. Наследствени сетивни и автономни невропатии (НСАН)
2.2.5.3. Наследствени моторни невропатии (НМН). Дистални моторни невропатии 
(виж раздел 9.4.1)
2.2.5.4. Невропатии при вродени метаболитни заболявания
Невропатиите са част от симптомокомплекса на множество вродени метаболитни заболявания – лизозомни и пероксизомни болести, фамилни амилоидози, порфирия, болест на Fabry, болест на Tangier и митохондриални заболявания. Първично или вторично се засягат Швановите клетки или невроните на периферната нервна система. Морфологичните прояви са разнообразни, но основно се развиват аксонна дегенерация или сегментна демиелинизация/ремиелинизация. При различните заболявания се засягат предилекционно дебело миелинизираните, слабо миелинизираните или немиелинизираните влакна на периферните нерви.
2.2.5.4.1. Невропатии при пероксизомни болести. Адренолевкодистрофия и адреномиелоневропатия. Болест на Refsum 
Пероксизомните болести се разделят на две големи категории – с дефекти в биогенезата на пероксизомите и с дефицит на отделни пероксизомни ензими. Към втората група спадат АЛД/адреномиелоневропатията (АМН) и болестта на Refsum. АЛД/АМН е Х-свързано рецесивно заболяване. И двата вида прояви могат да се наблюдават в една и съща фамилия, с различна възраст на начало и степен на изразеност. Клинично при АМН е налице изразена полиневропатия. 
Болест на Refsum. Заболяването е АР, дължащо се на вроден дефект на липидния метаболизъм. Епидемиология. Заболяването е най-разпространено в Норвегия и другите Скандинавски държави, Северна Франция, Великобритания и Ирландия. Етиология. При всички пациенти е дефектна алфа-оксидацията, чрез която нормално се разгражда фитановата киселина. Клиничната картина включва следната тетрада: пигментна дегенерация на ретината, невропатия, церебеларни признаци и хиперпротеинрахия. Като непостоянни находки при голям процент от пациентите се откриват сензо-неврална глухота, аносмия, кожни промени, скелетни малформации и сърдечни аномалии. Възрастта на началото може да варира от ранно детство до трета или четвърта декади. Най-ранен симптом е хемералопия поради пигментната ретинопатия. Изследвания. Електроретинографията е от голяма полза за поставяне на диагнозата в ранните етапи от развитието на болестта. Електроневрографски се установява периферно-нервно засягане. Биохимичното изследване показва излишък на фитанова киселина.

2.2.5.4.2. Фамилни амилоидни полиневропатии
Определение. Хетерогенна група от АД заболявания, част от групата на амилоидозите, характеризиращи се с отлагане на фибрилерен протеин в извънклетъчното пространство. Различните видове амилоидози се определят от протеина, формиращ амилоида. Амилоидозата може да бъде системна или локализирана. Възрастта на поява на симптомите, моделът на въвличане на органи, както и хода на заболяването варират, но повечето патологични генетични варианти са свързани със сърдечно и/или неврологично засягане. Стомашно-чревният  тракт, стъкловидното тяло, белите дробове и карпалният лигамент  са също често засегнати. Най-честите системни форми са: първична леко верижна амилоидоза, вторична или реактивна амилоидоза и ФАП (съставляващи протеини: transthyretin [TTР], apolipoprotein А-І и gelsolin). Съществуват и много локализирани форми на амилоидозата, включително и засягащи ЦНС (напр. болестта на Alzheimer). Амилоидната невропатия, класически наблюдаваща се при ФАП, може да бъде проява и на първичната леко верижна амилоидоза и на свързаната с диализа амилоидоза. 
TTR-свързана ФАП
Етиология. Патологични генетични варианти в TTР гена ускоряват процеса на образуване на TTР амилоид и са най-важният рисков фактор за развитие на клинично значима ATTР. Повече от 130 амилоидогенни TTР варианти предизвикват системна хередитарна амилоидоза. TTР амилоидозата е най-честата причина за наследствена амилоидна невропатия. 
Повечето варианти, които причиняват фамилна ATTР, са редки, но някои са често срещани при определени групи от населението. До момента при български пациенти са открити следните патогенни варианти в TTР гена:
· c.148G>A, p.Val30Met (p.Val50Met) е първият открит патогенен генетичен вариант в TTР гена при пациенти с автозомно-доминантна амилоидоза, засягаща периферните нерви, сърцето и други органи, описани в Португалия, Япония и Швеция, впоследствие и в целия свят. Установено е, че фибрилите при пациентите съдържат транстиретин, който носи замяна на метионина с валин на позиция 30. Аминокиселинната замяна се дължи на missense вариант в TTР гена. Ранните симптоми възникват като периферна невропатия, но тези пациенти в действителност имат системна амилоидоза със засягане на сърцето, стомашно-чревния тракт, очите и други органи.
· c.200G>A; p.Gly47Glu (p.Gly67Glu) патогенен генетичен вариант е открит за пръв път при пациенти от италиански произход, описани и български пациенти от ромски произход. Заболяването обикновено е с по-ранно начало и по-агресивен ход с кратка преживяемост. 
· c.214T>C, p.Ser52Pro (p.Ser72Pro) е патогенен генетичен вариант е описана за първи път при британски пациенти, описана е и една българска фамилия. 
· c.290C>T, p.Ser77Phe (p.Ser97Phe) е генетичният вариант е описана за първи път във Франция, а в България е открит при няколко семейства. Водещата фенотипна изява е полиневропатия.
· c.325G>C, p.Glu89Gln (p.Glu109Gln) е генетичен вариант, описана за първи път в Италия, но е открит и при голям брой български пациенти. Повечето от семействата са от региона на Кюстендилска и Благоевградска области, което се очертава като ендемичен регион за територията на Република България. Водещата фенотипна изява е полиневропатия, често съпроводена с рестриктивна кардиомиопатия.
Хередитарната ATTР традиционно се приема за моногенно автозомно-доминантно заболявания, но вече е известно, че болестта е далеч по-сложна. Най-многобройни данни в световен мащаб са налични за варианта p.Val30Met, но вече са налични и по-задълбочени изследвания и за други варианти като например p.Glu89Gln, наречена вече „Българска мутация“. Наблюдавани са следните особености:
· Вариации във възрастта на поява на първите симптоми: Обичайната възраст на начало на заболяването сред носителите на p.Val30Met в Португалия, Бразилия и Япония, е в третото до четвъртото десетилетие от живота. Все пак, има случаи с късно начало (като например  в Швеция), при които началото на заболяването е в петата до шестата декада от живота. В България носителите на този патологичен вариант се характеризират с късно начало. 
· Различна пенетрантност на заболяването: в Португалия и Япония повече от 90% от носителите на  p.Val30Met развиват симптоми до средна възраст. Въпреки това, в Швеция пенетрантността на заболяването е само 2%, а някои p.Val30Met хомозиготни индивиди остават асимптомни. 
· Някои атипични португалски и японски родственици следват шведския модел на късно начало с ниска пенетрантност.
· Някои пациенти без фамилна анамнеза за амилоидоза имат асимптомни роднини носители на p.Val30Met варианта.
· Началото на заболяването е по-рано при мъжете, отколкото при жените. За „българската“ мутация p.Glu89Gln разликата във възрастта на начало при двата пола е около 4.5 години, като по-ранно начало се установява отново при мъжки пол.
· В някои случаи възрастта на поява на първите симптоми е по-ранна в следващите поколения. Тази особеност се нарича антиципация. Причината за наблюдаваната антиципация е неясна, възможно е освен генетични да се намесват и епигенетични фактори.

Клиника: Сензомоторна невропатия, обикновено с автономно засягане, кардиомиопатия и в по-малка степен – засягане на стъкловидното тяло и бъбреците. Полиневропатията е предимно дистална, сетивна и моторна. Класическата транстиретинова невропатия е аксонна, зависеща от дължината на нерва т.н. length depended small fiber невропатия, описана при Val30Met с ранно начало. В началото се засягат немиелинизираните и малките миелинизирани нервни влакна, което води до нарушения на температурния и болковия усет, започващи от долни крайници, а усетът за допир и ставномускулния усет са запазени. Установяват се парестезии, дизестезия, алодиния, хипералгезия или спонтанни парещи болки в краката, т.е. налице е сетивна дисоциация. Не при всички болни са налице болки. В този стадий рефлексите обикновенно са запазени. Аксонната дегенерация прогресира в проксимална посока и достига ръцете сред период от средно четири – пет години. В рамките на няколко години се засягат и по-големите миелинизирани сетивни и двигателни влакна и това води до нарушение на усета за допир, ставно-мускулния усет, двумернопространствения и вибрационния усет, появява се двигателен дефицит, който затруднява походката. Могат да се наблюдават трофични лезии на ходилата, наподобяващи перфорации и също неврогенни артропатии. 
Клиничният фенотип при българските болни е смесен, независимо коя от петте мутации е установена (Glu89Gln, Ser77Phe, Val30Met, Gly47Glu, Ser52Pro): налице е засягане на периферната нервна система и сърце, в по-напредналите случаи се включва и стомашно-чревният път.  Glu89Gln има подчертано смесен фенотип със средна възраст на начало 52 години и малко по-рано при мъжете; Ser77Phe също има смесен клиничен фенотип, но със средна начална възраст 58 години; средната начална възраст при Val30Met е най-висока – 68 години, фенотипа е смесен, но с превалиране на полиневропатията пред кардиомиопатията. Средната преживяемост на болните е 8 години. Бъбречно засягане се установява при Ser52Pro и Gly47Glu.  Gly47Glu има средна начална възраст 30 години за мъжете и 35 за жените, началото е със стомашно-чревно засягане и слабо изразена полиневропатия. Средната преживяемост за Gly47Glu е 5 години.
Полиневропатията има 3 клинични стадия (Таблица 2.3): 
Таблица 2.3. Стадии на полиневропатията при TTR FAP
	Стадий I
	Сензорна и моторна невропатия, ограничена в долните крайници. Тежко нарушен температурен и болков усет с относително запазен проприоцептивен усет /сензорна дисоциация/. Леко моторно нарушение. Запазена самостоятелна походка без помощни средства.

	Стадий II
	Походка с помощ или помощни средства. Невропатията прогресира със засягане на горните крайници и трупа. Амиотрофия в горните и долните крайници. Умерен моторен дефицит.

	Стадий III
	Терминален стадий. Приковаване към инвалиден стол или легло. Тежък сетивна, моторна и автономна невропатия във всички крайници.



В практиката е разработена и по-нова, модифицирана скала за невропатията, отчитаща степента на инвалидизация на болните (Ando Y. и сътр., 2013) (Таблица 2.4.):
Таблица 2.4 Модифицирана скала за невропатията, отчитаща степента на инвалидизация при TTR FAP
	I. Сетивни нарушения, но запазена способност за ходене 

	II. Затруднения при ходене, но без нуждата от използване на помощни средства

	III A Използване на един стик или една патерица при ходене

	III B Необходимост от използването на два стика или две патерици при ходене

	IV. Пациентът е ограничен до инвалиден стол или прикован на легло



Диагноза на хередитарната транстиретинова амилоидоза
Ранната и точна диагноза на хередитарната TTR FAP все още представлява предизвикателство поради голямата клинична хетерогенност на заболяването. Диагностичният процес на хередитарната TTРА преминава през два основни етапа:
1. Клинична диагноза с допълнителни потвърдителни изследвания
1. Точни диагностични методи: тъканна биопсия и молекулярно-генетично изследване.
Клинична диагноза на базата на: 
· Анамнеза 
· Соматичен и неврологичен статус
· Електрофизиологични изследвания
· Кардиологични изследвания
· Невроофталмологични изследвания
· Нефрологични изследвания


Точни диагностични методи: 
· Тъканна биопсия 
· Молекулярно-генетично изследване












Важно е да се разграничат диагностичните подходи при индивиди с известна фамилна обремененост, от т.нар. ендемични райони от пациенти без известна фамилна анамнеза. 
При пациенти с данни за фамилна обремененост/или пресимптоматично установен генетичен дефект и симптоми в рамките на периферна невропатия, автономна дисфункция, ритъмни и проводни нарушения налагат допълнителни изследвания за определяне на клиничното начало на заболяването (виж допълнителни изследвания).
При пациенти без известна фамилна анамнеза основните клинични прояви, които налагат изследване за хередитарната TTR FAP са (Фиг.2.3):
[image: ]
Фигура 2.3. Потенциални симптоми, насочващи към диагнозата TTR FAP
При пациентите, чиито клинични прояви са суспектни за хередитарна TTR FAP е важно насочване за допълнителни изследвания:
1. Неврологични изследвания:
· Оценката по PND (polyneuropathy disability) е представена на таблица 2.5.

Таблица 2.5. Оценка по PND за тежестта на засягане на периферните нерви при TTR FAP

1.    Без симптоми
I        Сетивни прояви, без промени на походката
II      Променена походка, възможна без използване на помощно средство
IIIA   Походката е възможна с едно помощно средство	
IIIB   Походката е възможна с две помощни средства или проходилка
IV     Самостоятелната походка е невъзможна, на инвалидна количка или легло

· Оценката на стадия на хередитарната TTРА- има значение за преценка на възможността за патогенетична терапия (таблица 2.6)
Таблица 2.6. Оценка на стадия на хередитарната TTРА 

       I     Походката не е нарушена, леки сетивни, моторни или автономни нарушения    в долните крайници  
       II   Самостоятелната походка е възможна само с помощно средство, умерено тежко засягане на долни, горни крайници и трункус
       III Самостоятелна походка- невъзможна, пациентът използва инвалидна количка или е на легло

Оценка по PND, стадия на хередитарната TTРА и NIS се извършват преди започване на лечението и за определяне на ефекта от терапията при вече диагностицираните болни.
· Електроневрография (ЕНГ) и електромиография (ЕМГ) с данни за аксонна сензомоторна полиневропатия с по-тежко засягане на периферните нерви на долните крайници и на сетивните спрямо моторните влакна. Възможни са следните комбинации:
· Намалена амплитуда (А) на СНАП и СМАП при нормални скорост на провеждане (СП)  и дистални латенции (ДЛ)
· Нормална А и ДЛ при намалена СП
· Намалени А и СП при нормална ДЛ
· ДЛ са рядко удължени, с изкл. на ДЛ на n. medianus, която може да е удължена до 2 пъти над нормата, дори и без да са налице клинични прояви на синдром на карпалния канал.
В ранните стадии на заболяването, предвид преобладаващото ангажиране на малките немиелинизирани нервни влакна ЕНГ изследване може да е нормално, което налага провеждането на следните тестове, като:
· Симпатиковият кожен отговор отразява активирането на потните жлези в отговор на подаване на електричен импулс или силен шум. Отвежда се от дланите и ходилата. Оценява се амплитудата, която е белег за запазен интегритет на судомоторните нервни влакна. При пациентите с хередитарната TTРА амплитудата е снижена или липсва отговор. 
· Судомоторният тест Sudoscan използва директна стимулация с нисък интензитет (≤ 4V) и обратна йонофореза, като начин за измерване на локалната проводимост между хлоридите в потната секреция и никеловите електроди на апарата. Електрохимичната проводимост (ЕхП) на кожата, осъществявана от немиелинизираните С-влакна, се изчислява в microSiemens (μS). За нормална ЕхП на ходилата се приемат резултати на 67μS. При ЕхП на кожата на ходилата под 66 μS чувствителността на този метод за потвърждаване на смутената автономна регулация е 76%, а специфичността е 85%. 
· Количественият судомоторен аксонен тест (QSART) оценява судомоторната функция, но поради голямата продължителност на изследването, не намира широко приложение в рутинната практика.
· Вариабилността на сърдечния ритъм (Heart rate variability HRV) се оценява по време на дълбоко дишане и при маньовър на Valsalva, но оценява основно парасимпатиковата функция. Не е приложим при пациенти с постоянен кардиостимулатор.
· Количествен тест за оценка на сетивността (QST)- оценява се вибрационния усет, прага на температурния усет за студено и прага на усета за топло-болка. Като при пациентите с хередитарната TTРА се отчита повишен праг и при трите модалности на 95 персентил.
· Лазерни евокирани потенциали (ЛЕП)- използва се CO2-лазер стимулатор за стимулация на гърба на ходилото (дължина на вълната 10.6 mm; интензитет 15–20 W, продължителност 15 ms). Междустимулният интервал варира между 10 и 20 s. N2–P2 ЛЕП комплекс се отвежда чрез подкожни иглени електроди от вертекса (Cz) и фронтален референтен (Fpz). Оценяват се пиковата латенция и амплитудата N2–P2 комплекса. При симптомните се установява удължена латенция на N2.
Кардиологични изследвания. Диагнозата - хередитарна транстиретинова амилоидна кардиомиопатия се поставя на базата на: фамилна анамнеза, клинични данни, ЕКГ, образни методи, хистологично изследване при необходимост, като за дефинитивна диагноза е задължителен молекулярно генетичен анализ. Задължително е да се изключи лековерижна и „див тип“ транстиретинова амилоидоза, другите два най-чести вида амилоидна кардиомиопатия, които изискват различно поведение и лечение и имат различна прогноза (Таблица 2.7.)
Таблица 2.7. Необходими изследвания при диагностициране и проследяване на симптоматични пациенти и носители на генетична мутация свързана с АТТР.

	
	
	ЕКГ
	ЕхоКГ
	МРТ
	Костна сцинтиграфия
	NT proBNP
	Тропонин
	Холтер ЕКГ
	Кръв/
урина

	Пациенти
	диагноза
	+
	+
	+/-
	+/-
	+
	+
	+
	+

	
	проследяване
	+
	+
	-
	-
	+
	+
	+
	+

	Носители
	диагноза
	+
	+
	+/-
	+/-
	+
	-
	-
	-

	
	проследяване
	+
	+
	+/-
	+
	+
	-
	+/-
	-



Гастроентерологични изследвания
За доказване на причината за гастроинтестиналните симптоми и изключване на друго заболяване  може да  се извърши горна или долна ендоскопия с биопсия, компютърна томографска или магнитно-резонансна ентерография и ентероклиза.
Генетично изследване. Цели изясняване на специфичната мутация в TTР-гена. Директното секвениране на гена се прилага в случаите с атипични клинични прояви, неизвестна мутация или липса на фамилна обремененост. За търсене на известни мутации в ендемични райони или сред членове на засегнати семейства могат да се прилага PCR-RFLP, Real-time PCR и PCR-SSCP 
Хистопатологично изследване. Цели установяване на амилоидни депозити в различни тъкани, като слюнчени жлези, подкожна мастна тъкан, лигавица от гастроинтестиналния тракт, периферен нерв или други засегнати органи (сърце, бъбреци). Най-често се използват абдоминална подкожна мастна тъкан и биопсия на ректална лигавица, следвани от биопсия на n. suralis и слюнчена жлеза. Биопсираната тъкан се оцветява с Congo червено и се изследва на поляризационен микроскоп, за да могат да се визуализират извънклетъчните амилоидни отлагания, които имат ярко зелен цвят, след което специфичният вид амилоид трябва да се определи чрез имунохистохимично изследване с използване на антисерум срещу TTР.
Полиневропатията при apolipoprotein А-І амилоидозата е подобна на тази при TTR амилоидозата. При нея често се установяват язви на стомаха и бъбречна недостатъчност. Gelsolin амилоидозата започва със засягане на стъкловидното тяло. Впоследствие се развива прогресираща краниална невропатия, която най-често засяга лицевия нерв. Установява се и лека сензорна полиневропатия. Често клинично или ЕМГ се диагностицира карпал-тунел синдром. 
Диагнозата се основава на биопсично изследване на материал от rectum, периферен нерв, подкожна мастна тъкан и др. и молекулярно-генетично изследване. Електроневрографски се установява аксонна невропатия.
	Диференциалната диагноза е по-трудна в ранните стадии (Таблица 2.8.)
Перифернонервното засягане на ТТРА следва да се отдиференцира от това при:
· Хронична възпалителна демиелинизираща полиневропатия
· Идиопатична аксонна невропатия
· Диабетна полиневропатия
· Токсични полиневропатии (най-често с етилична генеза)
· Недоимъчни полиневропатии (при предшестваща диария)
· Дефицит на витамин B12 
· Болест на Charcot–Marie–Tooth 
· Наследствени сетивни и автономни полиневропатии
· Болест на Fabry 
· Други форми на наследствени амилоидоза (gelsolin, apolipoprotein A1)
· AЛ амилоидоза- при моноклонални гамапатии
На таблица 5 са представени основните разлики между ТТРА, диабетната сензомоторна полиневропатия и AЛ амилоидозата.
Хипертрофична кардиомиопатия
Гастроентерологичните прояви следва да се отдиференцират от тези при:
· Хроничен улцерозен колит 
· Болест на Crohn 
· Хроничен гастродуоденит
· Болест на Whipple

Таблица 2.8. Основни разлики между ТТРА, диабетната сензомоторна полиневропатия и AЛ амилоидозата
	
	Диабетна полиневропатия
	AL амилоидоза
	ТТРА

	Клинични прояви
	Полиневропатия със засягане на малките нервни влакна, ангажираща впоследствие големите влакна, сетивна загуба, невропатна болка, СР арефлексия
	Симетрична предимна сетивна ПНП (болка и температура)
Синдром на карпалния канал- 25%
Късно моторно засягане
	Полиневропатия със засягане на малките нервни влакна, ангажираща впоследствие големите влакна
Прогресираща дистална към проксимална слабост
Синдром на карпалния канал
СР арефлексия

	Системни прояви
	Нефропатия, ретинопатия
	Макроглосия
Purpura
Нефротичен синдром
Множествен миелом, парапротеинемия
	Кардиомиопатия
Ритъмни и проводни нарушения
Нефропатия
Очно засягане 

	Автономни прояви
	+/-
	+/-
	++

	Прекурсорен протеин
	-
	AL амилоид
	TTR амилоид 

	Прогресия
	Бавна прогресия за 5-20 г.
	Бърза прогресия
	Прогресираща за 1-10 г.

	Фамилна обремененост
	-
	-
	+/-

	Ликворен протеин
	Нормален
	Нормален
	Нормален/повишен

	Засягане на ЧМН
	+/-
	-
	-

	ЕНГ
	Аксонна сензомоторна
	Аксонна сензомоторна

Лечение:
I. Патогенетично лечение на хередитарната транстиретинова амилоидоза
· Ортотопичната чернодробна трансплантация като рационална терапия за хередитарната ТТР амилоидоза чрез превенция на продукцията на мутантен транстиретин, която е най-ефективна при пациенти с мутацията Val30Met, с ранно начало на полиневропатията и без сърдечно засягане. Поради факта, че повечето от откритите мутации в българската популация са със смесен клиничен фенотип /неврологичен и кардиологичен/, чернодробната трансплантация не се разглежда като ефективен терапевтичен метод за българските пациенти. Единствената мутация Val30Met, която води до преобладаващо неврологичен фенотип на ТТР амилоидоза, е с късно начало при нашите пациенти, поради което и те не са подходящи за ОЧТ. 
· Tafamidis е селективен стабилизатор на TTR, регистриран от ЕМА от 2011 г. Той е първия лекарствен продукт - tafamidis за лечение на транстиретинова амилоидоза при възрастни пациенти със симптоматична полиневропатия (ATTR-PN) стадий 1 за отлагане на периферно неврологично увреждане. 
Tafamidis се свързва към TTR в местата за свързване на тироксин, стабилизирайки тетрамера и забавяйки дисоциацията до мономери, ограничаващата скоростта стъпка в амилоидогенния процес. Tafamidis се свързва с отрицателна кооперативност с двете тироксин-свързващи места на нативната тетрамерна форма на транстиретин, като по този начин предотвратява разпадането до мономери. Всяка капсула съдържа 20 mg микронизиран tafamidis meglumine, еквивалентно на 12,2 mg tafamidis. Приема се перорално, веднъж дневно.
Основното проучване на tafamidis meglumine при пациенти с ATTR-PN стадий 1 е 18-месечно, многоцентрово, рандомизирано, двойносляпо, плацебо-контролирано проучване, което оценява безопасност и ефикасност на 20 mg tafamidis meglumine еднократно дневно при 128 пациенти с ATTR-PN с Val30Met мутация, основно стадий 1 на заболяването; 126 от 128-те пациенти не се нуждаят рутинно от помощ при ходене. Осемдесет и шест от 91-те пациенти, завършили 18-месечния период на лечение са включени след това в открито разширено проучване, където всички а получавали 20 mg tafamidis meglumine един път дневно за още 12 месеца. След 18 месеца лечение повечето пациенти, лекувани с tafamidis meglumine са отговорили на терапията според оценката по NIS-LL (промяна от по-малко от 2 точки по NIS-LL). Вторичните крайни точки показват, че лечението с tafamidis meglumine е довело до по-малко нарушения на неврологичната функция и до подобрение в хранителния статус (mBMI), сравнено с плацебо. В откритото разширено проучване степента на промяна по NIS-LL през 12-те месеца на лечение е подобна на тази, наблюдавана при пациентите, които са били рандомизирани и лекувани с tafamidis в предходния 18-месечен двойносляп период.
Ефектите на tafamidis са оценени при пациенти с ATTR-PN с не-Val30Met мутация в подкрепящо отворено проучване при 21 пациенти и постмаркетингово обсервационно проучване при 39 пациенти. Въз основа на резултатите от тези проучвания механизмът на действие на tafamidis и резултатите за стабилизиране на TTR, се очаква tafamidis meglumine да има положителен ефект при пациенти в ATTR PN стадий 1, дължаща се и на други, различни от Val30Met, мутации. Клиничната програма с tafamidis включва 13 контролирани и неконтролирани проучвания, както и две неинтервенционални обсервационни такива. Терапията с лекарствения продукт спира прогресията на невропатията при 60% от пациентите след 18-месечно лечение, като не се наблюдава прогресия на заболяването при над 50% от пациентите след 30 месеца (Coelho T. И, сътр., 2010). Дългосрочното приложение на tafamidis за период от над 6 г. се понася добре (Barroso F., 2017). Не са наблюдавани животозастрашаващи нежелани лекарствени реакции или смърт.
Според Консенсусните препоръки от 2022 г. за лечение и проследяване на наследствена ATTR, оценката на дългосрочното лечение с tafamidis (до 6 години) при португалски пациенти в стадий 1 с Val30Met мутация показва, че пациентите с ранно заболяване (NIS 10) и пациентите от женски пол са имали най-добър отговор към терапията, с продължително и пълно стабилизиране на заболяването. Във всички проучвания с Tafamidis 20 mg няма наблюдавани сериозни сигнали, свързани с безопасността.
В България терапията с tafamidis 20 mg на пациенти с ATTR-PN стадий 1 е реимбурсирана  през 2013 г., когато започва лечението на първите 10 пациенти с хередитарна TTR-PN първи стадий на периферната невропатия. 
За периода 2013 – 2022 г. 162 пациенти с ATTR-PN стадий 1 са започнали лечение с tafamidis. 68 от тях са преустановили лечението: 20 - починали, 45 - прогресия на заболяването, 3 - отказали лечение. Всички починали пациенти са имали напреднала рестриктивна кардиомиопатия и сърдечна недостатъчност. Някои от тях са починали внезапно от сърдечни усложнения, а други – от мозъчен инсулт. 30% от пациентите не са прогресирали и продължават да са в първи стадий на полиневропатия след 60-месечно лечение. 62% продължават да са в 1 стадий на полиневропатия след 48-месечно лечение. По-устойчив ефект на лечението с tafamidis се установява при пациентите с мутация Val30Met, докато при пациентите с Glu89Gln, независимо от забавяне на  хода на заболяването се установява по-често прогресия, налагаща спиране на лечението. Най-слаб е ефектът на лечение и най-бърза е прогресията при мутация Glu47Gln. Ранното започване на лечение е от критична важност за резултатите и ефекта от терапията. Повечето пациенти, при които е установена прогресия на заболяването са диагностицирани повече от 4 години след начало на заболяването. 
Пациентите с ATTRv често се представят със смесен фенотип. Смесеният фенотип се характеризира с различна степен на неврологично и сърдечно засягане. Сърдечното засягане до голяма степен определя неблагоприятната прогноза при тези пациенти. През месец Февруари 2020 г. Европейската агенция по лекарствата даде положително становище за tafamidis за лечение на див тип или наследствена транстиретинова амилоидоза при възрастни пациенти с кардиомиопатия (ATTR-CM). Tafamidis се свързва с отрицателна кооперативност с двете тироксин-свързващи места на нативната тетрамерна форма на транстиретин, като по този начин предотвратява разпадането до мономери. Инхибирането на дисоциацията на TTR тетрамера е основата за употребата на tafamidis при пациенти с ATTR-CM. Всяка капсула съдържа 61 mg микронизиран tafamidis. Приема се перорално, веднъж дневно.
При пациенти с ATTR-CM, ефективността на tafamidis е проучена в две завършени клинични проучвания (едно контролирано фаза III и едно открито фаза II проучване), както и в две съответстващи разширения на клиничните проучвания. Проследени са общо 530 пациенти с ATTR-CM, което представлява голям брой за клинична програма за рядко заболяване. Ефикасността на tafamidis е демонстрирана в многоцентрово, международно, двойно сляпо, плацебо-контролирано, рандомизирано проучване в 3 рамена (ATTR-ACT) при 441 пациенти с ATTRv-CM или ATTRwt-CM.  Резултатите показват, че при пациентите, лекувани с tafamidis се установява сигнификантно по-добър комбиниран показател за обща смъртност и честота на сърдечно-съдови хоспитализации в сравнение с плацебо след 30-месечен период на лечение (p=0,0006). Установяват се и по-добри резултати по отношение на общата смъртност с 30% (p=0,026) и честотата на сърдечно-съдови хоспитализации с 32% (p<0,0001). Подобрен е функционалният капацитет на шестия месец в сравнение с плацебо и се задържа до 30-ия месец. Tafamidis намалява влошаването на параметрите при провеждане на 6-минутен тест (p<0,0001) и на общото състояние на базата на въпросник, използван при пациентите с кардиомиопатии (p<0,0001) (Kansas City Cardiomyopathy Questionnaire). Резултатите са по-добри при пациенти с NYHA клас I или II, което подкрепя извода, че tafamidis трябва да се започне възможно най-рано в хода на заболяването, когато клиничната полза относно прогресията на заболяването е най-голяма (Maurer MS, 2018). Понижение на общата смъртност спрямо плацебо с 64,4% е установена при пациенти клас I по NYHA, с 39.6% при клас II NYHA и с 16.2% при NYHA клас III. 
За удобство на пациента е разработена капсулата tafamidis 61 mg свободна киселина, сравнима с доза tafamidis meglumine 80 mg (4 caps x 20 mg) със същия механизъм на действие и биологичен ефект. (Lockwood PA, Le VH, O'Gorman MT, Patterson TA, Sultan MB, Tankisheva E, Wang Q, Riley S. The Bioequivalence of Tafamidis 61-mg Free Acid Capsules and Tafamidis Meglumine 4 × 20-mg Capsules in Healthy Volunteers. Clin Pharmacol Drug Dev. 2020 Oct;9(7):849-854. doi: 10.1002/cpdd.789. Epub 2020 Mar 20. PMID: 32196976; PMCID: PMC7754314.) 
Клиничното изпитване с tafamidis с две различни дозировки - 20 mg и 80 mg е проведено в световен мащаб при пациенти с ATTRv-CM и ATTRwt-CM с продължителност 30 месеца. Първичната крайна цел за ефикасност показва значителни разлики между 264 пациенти, които са получавали tafamidis и 177 пациенти, които са получавали плацебо (p<0,001). Tafamidis се асоциира с по-ниска обща смъртност в сравнение с плацебо 78 (264) или 29,5% спрямо 76 (177) или 42,9% и по-нисък процент хоспитализации, свързани със сърдечно-съдови заболявания, с коефициент на относителен риск от 0,68 (0.48 спрямо 0,70 на година). На 30-ия месец лечението с tafamidis се асоциира с по-нисък процент на намаляване на разстоянието от 6-минутния тест с ходене (6-MWT) (p<0,001) и по-нисък процент на спад в резултата по KCCQ-OS (p<0,001). 
В Long-term Extension Study (LTE) се сравнява tafamidis meglumin 20 mg (tafamidis 12.2 mg) с tafamidis meglumin 80 mg (tafamidis 61 mg). Анализът на резултатите от основното проучване и LTE по отношение на смъртност са в полза на по-високата доза – 30% релативно намаление на риска в сравнение с по-ниската доза на 51-ия месец.  Tafamidis и в двете дозировки има профил на безопасност сравним с плацебо. (Damy T, Garcia-Pavia P, Hanna M, et al. Efficacy and safety of tafamidis doses in the Tafamidis in Transthyretin Cardiomyopathy Clinical Trial (ATTR-ACT) and long-term extension study. Eur J Heart Fail. 2021;23(2):277-285. doi:10.1002/ejhf.2027)
При сравняването на пациенти от различни класове по NYHA, при пациентите  клас III по NYHA се наблюдава по-ниска смъртност спрямо пациентите на плацебо. Пациентите  клас III по NYHA показват повишен риск от хоспитализация. Това се дължи вероятно на повишената преживяемост, защото тези болни се нуждаят от по-чести хоспитализации. 
При сравняване на двете дози 20 mg спрямо 80 mg по отношение на ефикасност, по-високата доза показва по-голям ефект върху смъртността. Не са открити сигнали, свързани с безопасността при която и да е от двете дози. Консенсусните препоръки от 2022 г. потвърждават, че tafamidis 61 mg (80 mg tafamidis meglumin) е одобрена опция за лечение на ATTRv-CM и ATTRwt-CM.
В заключение, tafamidis е лекарствен продукт с доказана в клинични проучвания ефикасност, с благоприятен профил на безопасност, лесен за употреба както от страна на пациентите, така и на медицинските специалисти. Това е единственото одобрено лечение за ATTRv-CM и ATTRwt-CM.  Tafamidis е препоръчвана опция за лечение на пациенти с ATTR-PN в ранен стадий на заболяването.
· Patisiran е малка интерферираща РНК, която свързва кодиращи зони на ТТР матричната РНК, като специфично супресира чернодробната синтеза на транстиретин. Проведеното клинично проучване в 44 центъра в 19 страни с 225 пациенти /148 на интравенозно лечение с Patisiran (0,3 mg/kg телесно тегло) и 77 на плацебо/ за 18 месеца показва, че Patisiran подобрява множество клинични прояви на хередитарната транстиретинова амилоидоза (D. Adams и сътр., 2018). След 18 месечно лечение 56% от пациентите на Patisiran показват подобрение в mNIS+7 скалата в сравнение с 4 % от пациентите, които са на плацебо. Patisiran също показва ефект върху скоростта на походката и модифицирания BMI. Анализът на клиничното проучване APOLLO показва, че Patisiran намалява дебелината на стената на лявата камера,  глобалния лонгитудинален стрейн, сърдечния биомаркер NT-ProBNP и нежеланите сърдечно-съдови събития. Тези резултати предполагат, че Patisiran може да спре прогресията на сърдечните прояви и дори да ги подобри (Adams D. и сътр., 2018; Solomon S. и сътр., 2018; Kristen A. и сътр., 2019).
В групата на пациентите, които са на лечение с Patisiran, се установява 81% понижение на серумното ниво на транстиретин, независимо от възрастта, пола и генотипа. 
Клиничното проучване показва, че понижаването на транстиретиновите нива може да бъде ефективен терапевтичен подход. Установява се, че Patisiran значително подобрява сензомоторните и автономните признаци на полиневропатията при пациенти с хередитарна транстиретинова амилоидоза. Допълнително, лечението с Patisiran значително подобрява качеството на живот, ходенето, хранителния статус и ежедневните дейности. При 8% от групата с Patisiran се установява преминаване от асистирано към неасистирано ходене. 
При плацебо групата заболяването има бърз, прогресиращ ход, влошаване на симптомите и понижена функционална активност. 
По отношение на безопасността на медикамента се установяват леки до умерени странични реакции при 20% от пациентите, които получават Patisiran, като честотата им намалява с времето, и при 10% от пациентите, които са на плацебо. Най-честите странични реакции са периферни отоци, диария, гадене и свързани с инфузиите. Смъртността е сходна в двете групи. 
Лечението с Patisiran е одобрено от EMA и FDA през август, 2018 г. и е показано за лечение на първи и втори стадий на периферната невропатия.
Липсват директни сравнителни клинични проучвания за ефекта от лечение с Patisiran и Tafamidis до момента. Наскоро е проведено и публикувано индиректно сравнение на ефикасността на лечението на Patisiran и Tafamidis, като е приложен стандартния метод по двойки на Bucher за крайни точки, използвани в клиничните проучвания APOLLO и Tafamidis Fx-005: промяна от базисното ниво в Neuropathy Impairment Score-lower limbs (NIS-LL), въпросника Norforlk QoL-Diabetic Neuropathy (QoL-DN), NIS-LL отговора и  mBMI спрямо плацебо. Анализът на данните за пациентите, които са в първи стадий на ФАП, лекувани с Patisiran, предполага по-добър терапевтичен ефект спрямо лекуваните пациенти с Tafamidis за всички крайни точки със значително подобрение в средната промяна в NIS-LL и QoL-DN на 18 месец (Plante-Bordeneuve V. и сътр., 2019).
· Vutrisiran e двойноверижна малка интерферираща рибонуклеинова киселина (siRNA), която е специфично насочена към вариантен и див тип транстиретин (TTR) информационна РНК (mRNA). Чрез естествен процес, наречен РНК интерференция (RNAi), Vutrisiran причинява каталитично разграждане на TTR mRNA в хепатоцитите на черния дроб, което води до намаляването на серумните нива на TTR протеина от вариантен и див тип.
Vutrisiran е показан за лечението на наследствена транстиретин-свързана амилоидоза (hereditary transthyretin-mediated amyloidosis, hATTR) при възрастни пациенти с полиневропатия стадий 1 или стадий 2.                                                                                             Vutrisiran 25 mg инжекционен разтвор, в предварително напълнена спринцовка за подкожно приложение. Препоръчителната доза е 25 mg, прилагана чрез подкожна инжекция веднъж на всеки 3 месеца.         
При многократно прилагане на 25 mg веднъж на всеки 3 месеца, средното понижение на серумния TTR след 9 и 18 месеца лечение е съответно 83% и 88%. Пониженията на TTR са наблюдавани независимо от генотипа (V30M или не-V30M), предходна употреба на TTR стабилизатор, тегло, пол, възраст или раса.    
Ефикасността на Vutrisiran е проучена в глобално, рандомизирано, открито клинично проучване (HELIOS-A) при възрастни пациенти с hATTR амилоидоза с полиневропатия. Пациентите са рандомизирани в съотношение 3:1 да получават 25 mg Vutrisiran (N=122) подкожно веднъж на всеки 3 месеца или 0,3 mg/kg Patisiran (N=42) интравенозно веднъж на всеки 3 седмици.  Периодът на лечение в проучването е в продължение на 18 месеца с два анализа в Месец 9 и Месец 18. Оценките на ефикасността са въз основа на данните от  рамото с Vutrisiran от проучването в сравнение с външна плацебо група (плацебо рамото от фаза 3 на проучването APOLLO), съдържаща подобна популация пациенти с hATTR амилоидоза с полиневропатия. 
Въпреки че лечението с Vutrisiran и Patisiran използва различни платформи за доставяне на РНК, то показва съизмерима редукция на серумния транстиретин, а също сравнима ефикасност на повлияване на полиневропатията, измерена чрез mNIS+7 скалата и 10 мин. тест за ходене, и в подобрение на качеството на живот, измерено чрез Norfolk QOL-DN на 18-я месец. Предимството на лечението с Vutrisiran пред лечението с Patisiran е че се прилага подкожно всеки 3 месеца, докато лечението с Patisiran се прилага  чрез интравенозна инфузия в продължение на приблизително 80 минути, веднъж на всеки 3 седмици в здравно заведение и пациентът трябва да се наблюдава по време на инфузията и след нея (общо около 4 часа), което включва и мониторинг на сърдечна дейност .
[bookmark: _Hlk120889024]По отношение на безопасността на медикамента, по време на 18-месечния период на лечение в HELIOS-A, най-често възникващите нежелани реакции, съобщавани при пациенти, лекувани с Vutrisiran, са болка в крайниците (15%) и артралгия (11%).  Други чести нежелани реакции са диспнея и реакции на мястото на инжектирането и образуване на синини, еритем, болка, сърбеж и затопляне. Те са били леки, преходни и не са довели до прекратяване на лечението. 
Лечението с Vutrisiran е одобрено от EMA на 15 септември 2022 г.
· Inotersen е лечение, основано на понижение на транстиретина. Inotersen е антисенс нуклеотидна терапия, която супресира експресията на дивия тип транстиретин и мутантните форми на транстиретин. Лечението е одобрено от EMA и FDA за лечение на първи и втори стадий на полиневропатията. Това одобрение се основава на резултатите от клиничното проучване NEURO-TTR при пациенти с хередитарна ТТР амилоидоза. Пациентите, лекувани с Inotersen показват значително подобрение в сравнение с пациентите, които са били на плацебо, оценено чрез mNIS+7 и Norfolk QoL-DN. Не е наблюдавано подобрение по отношение на сърдечните параметри в субпопулацията от пациенти със сърдечно засягане. По отношение на безопасността, Inotersen е асоцииран с повишен риск от тромбоцитопения и гломерулонефрити, изискващ повишено мониториране за ранно установяване на тези странични ефекти (Kristen A. и сътр., 2019)
· Diflunizal е генерично, нестероидно, антивъзпалително средство, което се използва като тетрамерен стабилизатор. Въпреки че не е одобрено за приложение при хередитарната ТТРА се използва в някои страни. Подобно на Tafamidis, Diflunizal е показано в клинично проучване за 24 месеца, че забавя прогресията на невропатията (измерена чрез NIS+7) спрямо плацебо. Само 48% от включените в проучването пациенти го завършват и прекъсването в най-голяма степен се дължи на прогресия на заболяването със средна промяна в NIS+7 +8,2 за две години. Лечението с Diflunizal на пациенти със сърдечно засягане не редуцират значимо дебелината на стената на лявата камера или лонгитудиналния стрейн на лявата камера спрямо плацебо. Като странични ефекти са описани случаи на нарушена бъбречна функция, тромбоцитопения. Лечението е противопоказано при сърдечна и бъбречна недостатъчност. И тъй като сърдечното засягане е често при хередитарната ТТРА, приложението на Diflunizal е ограничено (Kristen A. и сътр., 2019).
· Резюме и перспективи в лечението на ATTR амилоидозата според съвременните препоръки 2022 г. 
Guidelines and new directions in the therapy and monitoring of ATTRv amyloidosis (Amyloid The Journal of Protein Folding Disorders; https://doi.org/10.1080/13506129.2022.2052838)

Възможностите за повлияване на ATTR амилоидозата са заложени в нейната патофизиология. Трите терапевтични стълба са: TTR нокаут механизъм, стабилизиране на TTR и отстраняване на амилоида. Първите два стълба включват пет модифициращи заболяването терапии от клиничната практика, чернодробна трансплантация, tafamidis, inotersen, patisiran  и vutrisiran за ATTRv полиневропатия и само една – tafamidis и при ATTR кардиомиопатия (препоръки на международното дружество за амилоидоза от 2022 г.).

Препоръки за лечението на наследствена ТТР амилоидоза (препоръки на международното дружество за амилоидоза от 2022 г.):
В идеалния случай ATTR амилоидозата трябва да се лекува веднага щом се диагностицира началото на заболяването, за да се постигне най-добър терапевтичен отговор и да се предотврати значително органно увреждане. Липсата на директни сравнителни проучвания между ефективните терапии затруднява избора на най-добрата терапия.
•	Пациентите с чиста невропатия трябва да бъдат лекувани или с tafamidis (в ранен стадий 1 на заболяването), или с patisiran, vutrisiran или inotersen генни заглушители (в стадий 1 и 2), според преценката на лекаря и критериите на местните здравни власти.
Ниво на доказателственост II, степен на препоръка A
•	Пациенти със смесен фенотип, невропатия и кардиомиопатия (определени според доказателство за сърдечно засягане чрез ехокардиография с дебелина на стената на междукамерната преграда в края на диастолата > 12 mm), могат да бъдат лекувани с tafamidis, тъй като това е единственото лекарство, одобрено за лечение на кардиомиопатия. Ниво на доказателственост II, степен на препоръка A
Въпреки това, при пациенти със смесен фенотип, лекарите могат да предпишат генен заглушител въз основа на обосновка и косвени, макар и не официално потвърдени доказателства за полза.
•	Може да се обмисли употребата на diflunisal извън показанията (off-label), ако не са налични други опции.
Ниво на доказателственост II, степен на препоръка A
•	Пациентите с изолирана кардиомиопатия трябва да бъдат лекувани с tafamidis
Ниво на доказателственост II, степен на препоръка A
•	Мултидисциплинарната поддържаща терапия е от съществено значение
Ниво на доказателственост IV, степен на препоръка D
Очаква се комбинацията от стабилизатори на TTR и генни заглушители да бъде синергична. Въпреки това, няма изпитвания в подкрепа на тази комбинация, а като се има предвид и високата цена на повечето от тези лекарствени продукти, се препоръчва да се проучи ефикасността на комбинацията в рамките на контролирано клинично изпитване.
Няколко изпитвания фаза III са близо до приключването и скоро се очакват нови одобрения на лекарствени продукти с нови показания. Това ще промени терапевтичните възможности и препоръки.
        Имайки предвид международно одобрените ръководства за лечение на хередитарната транстиретинова амилоидоза, ние препоръчваме: 
       Пациентите с чиста невропатия трябва да бъдат лекувани или с tafamidis (в ранен стадий 1 на заболяването), или с patisiran, vutrisiran или inotersen генни заглушители (в стадий 1 и 2), според преценката на лекаря и критериите на местните здравни власти.	
  Пациенти със смесен фенотип, невропатия и кардиомиопатия (определени според доказателство за сърдечно засягане чрез ехокардиография с дебелина на стената на междукамерната преграда в края на диастолата > 12 mm), могат да бъдат лекувани с tafamidis, тъй като това е единственото лекарство, одобрено за лечение на кардиомиопатия, като при преобладаващ сърдечен фенотип препоръчителната доза е 61 мг.
       Въпреки това, при пациенти със смесен фенотип, лекарите могат да предпишат генен заглушител въз основа на обосновка и косвени, макар и не официално потвърдени доказателства за полза.
       Пациентите с изолирана кардиомиопатия трябва да бъдат лекувани с tafamidis, като препоръчителната доза e 61 mg.

II. Симптоматично лечение при неврологично засягане
Симптоматичното лечение при неврологичното засягане цели повлияване на невропатната болка, която е налице при някои от болните, както и на парестезиите, които са по-чести. Използват се антиконвулсанти като Gabapentin ( в доза от 1200 mg до 2 400 mg) и Pregabalin ( в доза от 150 mg до 300 mg), или антидепресанти като Duloxetine (в доза от 30 mg до 90 mg). Дневната доза варира в зависимост от изразеността на симптомите и индивидуалната поносимост. Медикаментите трябва бавно да се титрират и да се прилагат изключително внимателно, поради артериалната хипотония, рисковете от колапси и наличната диария.
Симптоматичното лечение на невропатните прояви цели по-добро качество на живот на болните.

2.2.5.4.3. Порфиринова полиневропатия
Нарушенията на порфириновия метаболизъм са рядка причина за периферна невропатия. Порфириите се разделят на две големи групи: чернодробни и еритропоетични. Само чернодробните се свързват с неврологични прояви. Порфириновата невропатия възниква във връзка с остра или предизвикана чернодробна порфирия при три форми: остра интермитентна порфирия (ОИП), наследствена копропорфирия (НКП) и вариегатна порфирия (ВП). Повечето порфирии се унаследяват по АД тип. 
Патогенеза. Медикаментите, които индуцират чернодробната микрозомална цитохром Р-450 система могат да предизвикат кризи на ОИП: барбитурати, Chloramphenicol, Diazepam, естрогени, Griseofulvin, Ethanol, Halothane, хидантоини, Imipramine, Ketamine, Methyldopa, орални контрацептиви, сулфонамиди, Theophylline, валпроати и др. Индуциращи причини са и още два фактора модифициращи хемната синтеза: хормонални промени (влияние на прогестерон, естроген и тестостерон) и глюкозата. 
Клиничните прояви и при трите вида порфирии могат да се изразяват в остри кризи на тежки неврологични усложнения, предизвикани от медикаменти или хормонални промени и липса на оплаквания между кризите. При НКП и ВП могат да са налице и кожни промени като фоточувствителност. Неврологичните прояви при ОИП, НКП и ВП са два вида. Първият вид се свързва с физиологични и фармакологични промени, предизвикващи психични нарушения, гърчове, нарушения на съзнанието и автономни нарушения. Вторият вид се свързва със структурна невронна увреда, особено на клетките на периферната нервна система. Възникват остра коремна коликообразна болка, последвана от психични нарушения и след това от остра невропатия. Невропатията при разгърнатата криза се развива 2-3 дни след началото на коремните и психични симптоми. Тя има много прояви наподобяващи синдрома на Guillain-Barre: болка в кръста или в крайниците, двигателните симптоми със слабост, вкл. асиметрична с начало в дисталните и проксимални мускули горните крайници и в краниалните нерви с лицевата слабост и гълтателните нарушения, по-рядко и трункусна слабост и парализа на дихателната мускулатура. Сетивните симптоми се проявяват като сегментни или мигриращи парестезии. Наблюдават се изразени автономни прояви, особено симпатикова хиперреактивност – мидриаза, тахикардия, артериална хипертония, нарушения на уринирането и дефекацията. 
Диагноза. ЕНГ и ЕМГ могат да са нормални през първите дни от заболяването. Поради аксонната дегенерация сумарният мускулен акционен потенциал спада в зависимост от степента на мускулната слабост. Забавяне в провеждането или дисперсия могат да се изявят по-късно, във възстановителния период. Поради по-тежкото засягане на проксимални или лицеви мускули дисталното провеждане може да е в норма. Типична денервация се изявява след 5-10 дни. В хроничната фаза се изявяват реинервационни промени. 
Всички порфирии предизвикват повишени нива на δ-амино-левулинова киселина в урината по време на криза. При ОИП екскрецията на порфобилиноген надвишава тази на δ-амино-левулинова киселина за разлика от обратното съотношение при НКП и ВП. При симптоматична ОИП порфирините в урината са леко повишени, а фекалните порфирини са нормални или леко над нормата. Копропорфирините в урината и изпражненията са силно повишени при НКП, а фекалните протопорфирини – при ВП.
	Диференциалната диагноза включва синдрома на Guillain-Barre, при който липсват психични прояви и гърчове. Подобни биохимични и клинични прояви могат да се наблюдават при оловна интоксикация и наследствена тирозинемия тип ІІ, отравяне с арсен и талий.
Лечение. Избягват се всички медикаменти, които могат да задълбочат кризата. При леки кризи се прилагат високи дози глюкоза – 300-500 g/24 часа. Най-ефективна е терапията с интравенозно приложение на хем – хематин за 3-14 дни или метхемалбумин. При гърчове се препоръчва Gabapentin. За болковия синдром могат да се прилагат наркотични аналгетици, а за психичните нарушения – Chlorpromazine. Извън кризите се препоръчва избягване на порфирогенни медикаменти и балансирано хранене. 
[bookmark: _Toc155651727][bookmark: _Toc164075859]2.3. Плексити и плексопатии
Плекситите представляват увреждане локализирано дистално от задните коренчета на спиналния ганглии. Те се характеризират със симптоми излизащи извън територията на едно коренче или периферен нерв, които зависят от анатомичната локализация на увредата. 
Класифицират се на брахиални и лумбо-сакрални плексити.
Етиологията на уврежданията на брахиалния плексус е свързана с травми, вкл. родови, тумори, компресия, лъчетерапия, инжектиране на животински серуми (тетанусов антитоксин) и ваксини (тиф-паратиф, дифтерия-тетанус-коклюш и дребна шарка) и вирусна инфекция. Лумбосакралният плексус се засяга вследствие на родови и други травми, хирургични интервенции в корема и малкия таз, тумори и саркоидоза. Рядко се наблюдават пострадиационна плексопатия и невралгична амиотрофия, идентични на цервикобрахиалните. Рядко се срещат и диабетната и herpes zoster плексопатия.
1. Брахиалните плексити при засягане на целия плексус (С5 – Т1 коренчета) протичат с тотална пареза, сухожилна арефлексия и безчувственост на цялата ръка. Болката произхождаща от брахиалния плексус е най-силна в и около рамото и супраклавикуларната област. Провокира се от определени движения и положения на ръката и е свързана с повишена чувствителност над клавикулата. При засягане на горния първичен ствол (С5 и С6 коренчета) се получава пареза на Erb-Duchenne със слабост и хипотрофия на mm. biceps, deltoideus, supra et infraspinatus, rhomboideus, supinator longus и brachialis anticus. Нарушава се абдукцията на ръката и флексията на предмишницата. Потискат се бицепсовия и трицепсов рефлекс. Сетивните нарушения са в зоната инервирана от коренчета С5 и С6. При засягане на долния първичен ствол (С7 – Т1 коренчета) се получава пареза на Dejerine-Klumpke. Проявява се със слабост и хипотрофия на малките мускули на китката, сетивни нарушения по вътрешната част на предмишницата и в улнарната част на китката. При засягане на T1 коренче се добавя и синдром на Horner. При увреда на латералния ствол страда n. musculocutaneus и част от n. medianus, при медиалния – n.n. ulnaris и medianus, при задния – делтоидния мускул, екстензорите на лакътя, китката и пръстите. Налице са и сетивни нарушения в съответните области на ръката.
Посттравматичният плексит се среща най-често. Горният първичен ствол се засяга при трудно раждане. Долният първичен ствол се засяга по-често при раждане с форцепс или падане върху абдуцирана ръка. Вторичните стволове (латерален, медиален и заден) на плексуса се засягат при дислокация на главата на хумеруса и директна аксиларна увреда. При автомобилни злополуки се уврежда целия плексус.
Плексит след лъчетерапия се получава средно 12 месеца след рентгенова терапия в областта на аксилата по повод на карцином на гърдата. Засяга най-често горния първичен ствол. Характеризира се с липса на болка и прогресиращ ход с двустранна, но асиметрична увреда.
Постваксиналният и постсерумен плексит започва остро, 3-10 дни след прилагането на серум или ваксина (тетанусов токсин, тиф-паратифна, дифтерия, тетанус и коклюш ваксина) със силна болка в рамото и ръката, последвана след 1-2 дни с общите прояви на серумната болест. След няколко дни се появява мускулна слабост в рамото, като най-често се засяга горният първичен ствол и по-рядко са налице изолирани мононевропатии на n.n. axillaris, suprascapularis, musculocutaneus или thoracicus longus. 
Синдрома на торакалния канал се предизвиква от различни анатомични аномалии в латералната цервикална област, които при определени условия предизвикват компресия на брахиалния плексус и субклавийната артерия и вена. Най-честата аномалия е непълното допълнително шийно ребро, излизащо от С7 и преминаващо между предния и медиален m. scalenus, под брахиалния плексус и субклавийната артерия, чийто връх е свързан чрез груба фиброзна тъкан с първото ребро. Заболяването се среща 5 пъти по-често при жените в млада и средна възраст. Характерна е комбинацията от циркулаторни нарушения и симптоми на засягане на медиалния долен ствол на брахиалния плексус. Неврологичните симптоми се изразяват в слабост и хипотрофия на хипотенара, mm. interosseus, abductor pollicis и дълбоките флексори на IV и V пръст, а в по-напреднали случаи и флексорите на предмишницата (мускулите инервирани от долния клон на брахиалния плексус и улнарния нерв). Сухожилните рефлекси обикновено са запазени. Налице са болка и изтръпване в улнарната част на предмишницата и китката, понякога придружено от сетивни нарушения, които могат да се провокират от натиск над клавикулата или дърпане на ръката. При всички форми на синдрома, болката в задната половина на торакса, пекторалната област и ръката е водещо оплакване. При наличие на неврологични, рядко се проявяват съдовите симптоми. При компресия на субклавийната вена се появява оток на крайника, променя се цвета на кожата. След натоварване на крайника се подуват вените и може да възникне тромбоза на вените (синдром на Paget – Schroetter). При компресия на субклавийната артерия се появява исхемия на крайника, феномен на Raynaud, чупливи нокти, улцерации на върховете на пръстите, гангрена на пръстите и ретроградна емболизация. 
Диференциалната диагноза при брахиален плексит: Отхвърлят синдромите на карпалния, кубиталния и улнарния канал, пареза на радиалния нерв и шийна радикулопатия вследствие на цервикоартрит или дискова болест. Брахиалната невралгична амиотрофия трябва да се отдиференцира от постваксиналния и постсерумен плексит. Плекситът след лъчетерапия е необходимо да се отдиференцира от туморна инфилтрация, която засяга по-често долния ствол и се придружава от болка и синдром на Horner. Тендинитът, субакромиалният или субделтоиден бурсит и увреждането на сухожилията на мускулите, обграждащи раменната става са чести в средната или късна възраст. Могат да започнат спонтанно или след необичайно силно натоварване на ръката. Те са често усложнение на обездвижването на ръката, включително и при плегия. Болката в рамото е силна и ирадиира към шията, ръката и китката, но липсват сетивни, двигателни и рефлексни симптоми от увреждане на коренчетата или плексусите. Синдромът рамо-ръка също може да се получи при обездвижване на крайника и освен с болки в рамото и ръката се проявява с вазомоторни промени и артропатия на ставите на ръката. След време може да се получи остеопороза и атрофия на кожата и подкожните тъкани – атрофия на Sudeck. Медиалният и латерален епикондилит (тенисов лакът) и тендосинувитите се проявяват с болка при определени движения на ръката и при натиск в засегнатата област. Миофасциалният болков синдром се среща често и обхваща големите мускули на шията и раменния пояс, както и темпоралните мускули. При опипване в мускулите се намират болезнени възелчета, които тригерират болката. 
Изследвания. Рентгенографско изследване на шийният гръбнак за търсене на допълнително ребро, но на рентгенографиите не се вижда наличието на фиброзна тъкан, която предизвиква най-сериозната компресия. ЕМГ изследването показва засегнатите периферни нерви, обикновено n. medianus и n. ulnaris. Изследването на F вълната, соматосензорните евокирани потенциали и плетизмографията също има диагностична стойност.

2. Лумбосакрални плексити. При засягане на горния (лумбален) ствол на плексуса (L2 – L4) протичат с двигателни нарушения, свързани със слабост на флексията и аддукцията на бедрото и екстензията на подбедрицата, а сетивните са локализирани в предно-медиалната част на бедрото и подбедрицата. Потиска се коленният рефлекс. При засягане на долния (сакрален) ствол (L5 – S1) двигателните нарушения обхващат задната част на бедрото, подбедрицата и стъпалото, с нарушена екстензия и абдукция на бедрото, флексия на подбедрицата, флексия и дорзална флексия на стъпалото. Потиска се Ахиловият рефлекс. Сетивните нарушения обхващат областите инервирани от S1 и S2 коренче в задната част на бедрото, преднолатералната и задна част на подбедрицата и дорзолатералната и плантарна повърхност на стъпалото.
Лечението на плекситите се провежда с Galantamine i.m. по схема, витамини от групата В (В1-30 mg, В6-0,1 g, В12-1000 µg дн. мускулно) и физиотерапия. При синдрома на торакалния канал се препоръчва консервативно лечение с миорелаксанти, аналгетици, физикална терапия и упражнения за заздравяване на раменния пояс. При липса на ефект и изразени невроваскуларни симптоми, се прилага оперативно лечение, с изрязване на фиброзната тъкан и допълнителното ребро.
[bookmark: _Toc155651728][bookmark: _Toc164075860]3. Диагностика и лечение на неврологично обусловените болки
Болката се определя като неприятно сетивно и емоционално преживяване, свързано с актуално или потенциално увреждане на тъканите.
Класификация
Според продължителността си болката се класифицира на остра и хронична. Острата болка е симптом, хроничната болка е заболяване.
Острата болка е свързана с ясна тъканна увреда и продължава до 1 месец от началото си. Има протективен ефект и преминава при оздравяване на лезията, когато локалната среда около ноцицепторите се нормализира и тяхната повишена активност се преустанови. 
Хроничната болка продължава повече от 3 месеца. Предизвиква се от увреждане на тъканите, но продължава и след оздравяването на лезията, която я причинява. Не се дължи на активиране на ноцицепторите и няма протективен ефект. 
Според патофизиологичните механизми, които я предизвикват болката се класифицира като ноцицептивна или невропатна. Често е налице комбинация от двата вида (смесена) болка. (фиг.3.1, фиг.3.2 )
Болка
Без неврологични симптоми
С неврологични симптоми
Невроизобразяващи и неврофизиологични методи
Критерии за диагностика
Ноцицептивна болка
Невропатна
олка
периферна
централна

Фигура 3.1. Видове болка
Според анатомичната локализация болката се класифицира като болка в главата, лицето и устата; цервикална; в раменете и ръцете; торакална; абдоминална; лумбална; в долни крайници; в тазовата област; анална, перианална и генитална. 
Ноцицептивна болка
Дължи се на засягане на всеки орган или система, освен нервната и нейната диагностика и лечение е свързана с множество различни медицински специалности. Подразделя се на физиологична – при временно нарушение на функциите (крампи, колики) и патологична при увреда на тъканите.
Невропатна болка
Възниква вследствие на функционална увреда, лезия или заболяване, директно засягащи соматосензорната нервна система. (Фиг.3.1., Фиг.3.2)
Невропатна болка
Периферна
Централна 
невралгии
плексити
фибромиалгия
Комплексен регионален болков синдром
Компресионни невропатии
Гръбначномозъчна
Централна мозъчна

Смесена
Болки в гърба
полиневропатии
Мозъчен инсулт
Множествена склероза
Паркинсонова болест
травма
сирингомиелия







Фигура 3.2. Видове невропатна болка
Болестността от невропатна болка е 3 до 8,2% от възрастното население.
Етиологично представлява хетерогенна група от състояния, които варират от неоплазми компресиращи периферните нерви, травми, засягане на периферен нерв след хирургична интервенция, възпаление, имунологични, метаболитни, интоксикационни, ендокринологични, дегенеративни и исхемични увреждания на периферните нерви, до исхемични увреждания на мозъка и функционални нарушения. Невропатната болка варира според патологията, която я предизвиква и анатомичната локализация на увредата. Увредата може да бъде навсякъде по хода на нервната система – от периферният нерв до мозъка. Съответно се подразделя на периферна и централна. Подразделя се и на физиологична – при компресия на нервна структура с преходно нарушение на функциите или патофизиологични промени и патологична – при деструкция. 
Може да бъде спонтанна или предизвикана от стимули. Обикновено двата вида болка се проявяват едновременно. Невропатната болка е хронична или ремитентна и рядко може да бъде остра (при herpes zoster). Характеризира се с различни симптоми, които не е необходимо да са едновременно на лице и могат да се появят в различни комбинации.
Клиничните симптоми се характеризират с промени в интензивността, качеството, локалните и времеви характеристики на болката. Тя е локализирана в анатомични области с частична или пълна сетивна загуба. Възможно е да има двигателни и автономни нарушения.
Възникват два основни типа симптоми: позитивни и негативни. Негативните са свързани с дефицит, а позитивните – с абнормно повишена активност на сетивната система. Тежестта на негативните и позитивни симптоми не е еднаква и често негативните симптоми се прикриват от позитивните. Позитивните симптоми зависят от засегнатите системи и включват болка, парестезии, дизестезии и хипералгезия (соматосензорна система), фасцикулации и миокимии (двигателна система), хиперхидроза, пилоерекция - “гъша кожа” и вазоконстрикция (автономната система). Негативните симптоми зависят от засегнатите системи и включват хипестезия и аналгезия (соматосензорна система), парези (двигателна система) и хипохидроза (автономната система). 
Болковите симптоми се подразделят според причината, която ги предизвиква на спонтанни (позитивни) и предизвикани (позитивни и негативни). 
Спонтанните (непредизвикани от стимул) симптоми се характеризират с болка с различна продължителност: продължителна, интермитентна или пароксизмална. Пароксизмалната болка е характерна за невралгиите, компресионните мононевропатии, tabes dorsalis, невропатията при болест на Fabry и фантомните болки. 
Каузалгията е пареща болка в областта на един или повече периферни нерви. Фантомната болка представлява комбинация от централна и периферна невропатна болка. Тя се усеща в ампутирани или в части от тялото, които са с пълна анестезия поради лезия на периферни нерви, плексуси, коренчета и гръбначния мозък. 
Отразената болка и хипералгезия се усещат в части на тялото, различни от тези, в които възниква увреждащият стимул, и се провокират при тяхната стимулация. Най-типична е отразената болка от вътрешните органи. 
Проектираната болка произхожда от определена област, а се усеща в друга област на тялото по хода на гръбначно-мозъчните коренчета или периферни нерви. 
Парестезиите могат да бъдат спонтанни и провокирани. Представляват абнормни, неболезнени усещания на мравучкане или “боцкане с иглички”, които не са неприятни за пациентите. 
Дизестезиите са абнормни спонтанни или предизвикани усещания като болезнено мравучкане, които са неприятни за пациента. 
Предизвиканите симптоми от тестови стимули се подразделят на позитивни (болка, хипералгезия, алодиния и хиперпатия към механични, термични и химични стимули) и негативни – хипоалгезия. Алодинията и хипералгезията не са свързани със специфичен тип болка. 
Хипералгезията, според тестовия стимул, който се възприема като най-болезнен, се подразделя на механична, топлинна, студова и химична. 
Хиперпатията е хипоалгезия с повишена реакция към болкови стимули. Налице са повишен сетивен праг, забавена перцепция на стимула и абнормна болкова реакция, със сумация към повтарящи се стимули (нарастване на болката). Болката продължава дълго след прекратяване на стимула и се предизвиква както от стимули, които нормално предизвикват болка, така и от такива, които не предизвикват болка. 
Алодинията е усещане за болка от стимули, които нормално не я предизвикват (докосване). Алодиничната болка е дифузна, продължава и след прекратяване на стимула и зависи от емоционалното състояние. В зависимост от стимула, който се прилага се различава механична, термална (студова и топлинна) и двигателна алодиния. 
Пространствените нарушения (дислокализация) са чест симптом на невропатната болка. Прилагането на стимул в една област предизвиква болка в друга. 
Диагностика
Невропатната болка за разлика от ноцицептивната се придружава от други възбудни и отпадни неврологични симптоми, поради което се диагностицира и лекува от невролог. Диагнозата се поставя на базата на анамнезата, неврологичното изследване, критериите за диагностика и някои лабораторни методи. 
Анамнезата е насочена към описание на болката. Необходимо е да се изясни начинът на започване, нейната локализация, продължителност, тежест, провокиращи и облекчаващи фактори. Пациентите с невропатна болка използват специфични определения за да опишат своята болка. На тази база са разработени различни вербални болкови скали за отдиференциране на невропатната от ноцицептивната болка. Най-често се използва скалата на Leeds за оценка на невропатните болкови симптоми (LANSS).
Неврологичното изследване има за цел да установи наличието на неврологична лезия и нейната връзка с болката при пациента. Търсят се сетивни нарушения в областта на болката. Необходимо е детайлно изследване на температурния и болков усет, които се осъществяват чрез различни системи. Оценява се бързината (скорост на провеждане) и точността на отговорите на пациента при изследването. Необходимо е да се установи наличието на позитивни и негативни болкови нарушения и тяхната локализация. При прегледа на пациента трябва да се обърне внимание на трофични промени в кожата, автономни, допълнителни неврологични (двигателни, координационни и др.) и симптоми от страна на вътрешните органи. 
Разпространението на болката помага за определяне на локализацията на увредата (коренчева, плексусна, нервна, централна), защото всеки вид болка има относително стереотипно разпространение. 
Хипералгезията може да се изследва чрез прищипване между палеца и показалеца на кожата, при което в зоната на хипералгезия се появява неприятно усещане. 
Алодинията се изследва чрез докосване на кожата с парченце памук, при което възниква болка. 
Мануалната палпация може да установи мускулна свръхчувствителност, която стои в основата на различни прийоми, чрез които се установява заболелият висцерален орган. 
Прилагането на lidocaine интравенозно повлиява само невропатната, но не и ноцицептивната болка и може да се използва за нейното отдиференциране. 
Използват се диагностични критерии с различни нива на сигурност – сигурна, вероятна и възможна невропатна болка. 
Диагнозата сигурна невропатна болка се поставя при установяване на четири критерия: 
1. Болка в анатомична област, инервирана от периферен нерв или коренче или отговаряща на топографско представителство в централната нервна система. 
2. Анамнеза за заболяване или увреда на периферната или централна соматосензорна нервна система, свързани с болката. 
3. Установяване на симптоми на определено невроанатомично увреждане чрез неврологичното изследване 
4. Потвърждение на лезията или заболяването чрез поне един диагностичен тест (неврофизиологични, невроизобразяващи или неврохирургични методи). 
Вероятна невропатна болка се поставя при наличие на първите три критерия, а възможна – на първите два. Възможната невропатна болка налага провеждане на допълнителни изследвания за уточняване на диагнозата. 
Използват се различни методи за количествено определяне на болката. Тези методи са субективни и се повлияват от вниманието, умората и степента на будност на пациента. Изследва се спонтанната и предизвиканата чрез различни стимули (механични, термични, електрически, химични и исхемични) болка. С всяка сетивна модалност може да се определи прагът на възникване на болката и болковият толеранс. 
Пресорната алгометрия се използва за количествено определяне на локалната чувствителност в мускулните тригерните точки, чрез пресорен алгометър. Измерва се прагът на натиск – минималният натиск, който предизвиква болка. Толерансът към натиск се определя като максималният натиск, който се понася от пациента и представлява чувствителността към болкови стимули. 
Използват се различни скали за определяне на интензивността на болката:
Визуалната аналогова скала (0-10) представлява 10 cm хоризонтална, права линия с означение само на началото и края на скалата. В долния край на скалата е липсата на болка, а в горния – възможно най-силната болка, която може да си представи човек. Пациентът отбелязва своето усещане за болка, а изследващият измерва разстоянието от началото на скалата в сантиметри или милиметри. По този начин на болката се дава цифров израз. 
Цифровата скала за оценка на болката използва цифри от 0 до 10 за силата на болката, която пациентът трябва сам да оцени. Оценка от 0-4 съответства на лека, 5-6 – на умерена и от 7 до 10 – на силна болка. 
Вербалната скала за оценка на болката представлява списък от думи, които описват степенното нарастване на интензивността на болката – от липса до максимална. 
Лицевата скала на Wong-Baker за оценка на болката се използва при деца под 8 годишна възраст, които трудно могат да използват прилагателни или цифри за оценка на своята болка. Използват се лица с гримаси изразяващи от много щастливо и усмихнато до стресирано и разплакано състояние. 
Мултидименционалните скали са по трудни за прилагане и интерпретация. Прилагат се от психолози при пациенти с хронична мултифакторна болка, които трудно се подават на лечение. Въпросникът на McGill за оценка на болката е най-често прилаганата скала. Тя дава възможност за оценка на сензорните, афективни и оценителни измерения на болката. Пациентът трябва да подбере описателни термини от предложени групи от думи, които са подредени според силата на болката. Трябва освен това да означи сам, на диаграма на човешкото тяло, локализацията на своята болка. Краткият опис на болката (Brief Pain Inventory) е често използвана скала за оценка на влиянието на болката върху ежедневните активности на пациента. Мултидименционалният опис на болката (Multidimensional Pain Inventory) е въпросник от 64 точки, три части и 12 субскали. Първите 2 части оценяват влиянието на болката върху различни аспекти от живота на пациента и усещането му за отношението на близките хора към неговото страдание. В третата част се оценява колко често пациентът извършва 18 ежедневни активности. Подходящ е за оценка на изхода от лечението. 
Неврофизиологичните методи се използват за установяване на увреждане на нервната система.
ЕМГ изследването установява само увреждането на дебелите миелинизирани влакна в периферните нерви. С конвенционалните методи не могат да се изследват тънките Аδ и С влакна, провеждащи автономните импулси и ноцицептивната аферентация, нито могат да се установят позитивните симптоми. Поради тази причина изследването не може да потвърди или да отхвърли увреждането на периферния нерв като причина за невропатната болка. Въпреки това електромиографията и електроневрографията намират приложение за диагностика на полиневропатии, компресионни невропатии, радикулопатии и други увреждания на периферните нерви, които могат да бъдат източник на болка. Изследването дава възможност да се установи клиничната значимост на установените чрез невроизобразяващите методи промени, да се установи давността и прогнозата на уврежданията. Абсолютно индицирано е при установяване на отпадна неврологична симптоматика. Електромиографското изследване на мускулната активност и на F вълната дава възможност за точно определяне на засегнатото коренче.
Симпатиковият кожен отговор се използва за изследване на тънките немиелинизирани судомоторни влакна. При електростимулация на периферен нерв се предизвиква адренергичен стимул, който води до изпотяване и промяна в кожния електрически потенциал. Чувствителността на методиката за диагностициране на невропатия на тънките влакна е ниска.
Стволовите рефлекси (мигателният и масетерният инхибиторен рефлекс) са метод за оценка на тригеминалните, стволовите функции и на краниофациалната болка.  
Мигателният рефлекс се състои от R1 и R2 компоненти, които се получават след механична или електрическа стимулация в супраорбиталната област. Масетерният инхибиторен рефлекс се състои от SP1 и SP2 компоненти, които се получават след механична или електрическа стимулация на максиларната или мандибуларна област. Тези рефлекси оценяват функцията на дебелите миелинизирани тригеминални аференти, както и централните тригеминални невронни кръгове в продълговатия мозък, моста и средния мозък. 
Соматосензорните евокирани потенциали (СЕП) се получават след подаване на ниско интензитетни електрически стимули, които активират предимно дебелите, бързо провеждащи аферентни влакна, с по-нисък праг на електростимулация от тънките ноцицептивни аферентни влакна. При увеличаване на интензитета на електрическия стимул се получава нарастваща болка, тъй като се активират и ноцицептивните аферентни влакна. Започват да се отвеждат “ноцицептивни” евокирани потенциали. Соматосензорните евокирани потенциали N1-P2 (или N140-P250) отразяват коровият болков отговор. 
Кожната биопсия се използва за диагностика на болезнени невропатии. Вземат се малки парчета (3 mm) от кожата в различни участъци на тялото и се изследват аксоните и ноцицептивните нервни окончания в нея. Стандартно се прави пункционна кожна биопсия на крака на 10 cm над външния малеол. Диагнозата се поставя по намалената под 5% гъстота на нервните окончания. Количественото изследване се извършва в епидермиса, където аксоните се разделят на индивидуални интраепидермални нервни терминали, които могат да се изброят. 
Биопсията на n. suralis се използва често, тъй като нерва е чисто сетивен и неговата увреда не води до мускулна слабост. Изследването чрез светлинна микроскопия на немиелинизираните ноцицептивни аксони може да постави диагнозата невропатия. 
Невроизобразяващите методи, които се използват за установяване на етиологията на болката са рентгенография, миелография с нейонни контрасти, компютърна томография и магнитно резонансна томография. Невроизобразяващите методи са абсолютно индицирани при неврологичен дефицит, загуба на тегло, предишни данни за туморно заболяване, сериозна травма, двигателен неврологичен дефицит, продължително прилагане на кортикостероиди, клинични данни за ревматоиден артрит, анкилозиращ спондилит и метаболитни нарушения.
Рентгенографията е рутинно използвано изследване при болки в гърба. Корелацията между рентгенографската находка и симптомите на болния е много слаба. Визуализират се дегенеративните промени на гръбнака, които отразяват нормалното остаряване, но не и компресията на коренчетата. 
Компютърната томография (КТ) е метод на избор при болни с неврологичен дефицит. Не може да визуализира добре очертанията гръбначния мозък, без прилагане на КТ миелография. 
Миелографията е инвазивен метод, който трябва да се използва само при болни с неврологичен дефицит. За тази цел чрез лумбална пункция се прилага водно разтворим контраст интратекално. Той намалява постмиелографските реакции и арахноидити, но въпреки това съществува висок риск. Друго ограничение на метода е невъзможността да се визуализира придружаваща патология дистално от пълния блок на контрастната материя.
Магнитно резонансната томография (МРТ) дава възможност за визуализиране на промени, които не са видими с КТ. Високата чувствителност на метода носи риск от хипердиагностика, поради визуализирането на ранни дегенеративни промени. Прилагането на контраст (gadolinium) повишава чувствителността на метода и е особено показан за отдиференциране на тумори и пост-оперативни усложнения от повторни дискови пролапси.
Сцинтиграфията е метод за ранна диагностика предимно на метастатични тумори, остеомиелит и остеопоротични фрактури.
Изследванията на автономната нервна система чрез дермографски методи и техника на Head помагат за установяване на хипералгезия в кожата и подкожието. 
При дермографските методи чрез тъпа писалка на дермографа се правят две паралелни, вертикални линии, на 2 cm една от друга. Прилага се постоянен натиск от 500 g. Може да се използва и гърба на нокътя на пръста на ръката на изследващия. Появяват се две червени линии по кожата (вазодилатация), които нормално постепенно избледняват едновременно. При хипералгезия линиите се прекъсват преждевременно поради преобладаване на исхемичната фаза на дермографизма. 
При техниката на Head се драскат концентрични линии по кожата, като се използва постоянно налягане от 40 g и ъгъл на писеца на дерматографа от 250. Появата на болезнена реакция от страна на пациента показва достигане до хипералгезичната зона. 
Лабораторните методи за изследване на серум и урина се прилагат за установяване на етиологията на увредата. При данни за невропатия на тънките влакна се изследва кръвна захар, при съмнение за колагеноза – антинуклеарни антитела, ревматоиден фактор, криоглобулини и СУЕ. Конкретните изследвания зависят от предполагаемата диагноза. 
[bookmark: _Toc155651729][bookmark: _Toc164075861]3.1. Периферна невропатна болка
Възниква в резултат на всеки тип увреда и дисфункция на периферните нерви, ганглиопатия (увреждане на сетивни или автономни ганглии) или радикулопатия (увреждане на задното коренче). Най-чести причини са травма, инфекция, възпаление, метаболитни и съдови нарушения, недохранване, исхемия, невротоксини (включително химиотерапевтици), радиация, автоимунни заболявания и наследствени нарушения. Според етиологията клиничната картина е различна. Темпът на развитие на заболяването помага за установяване на етиологията. Типично болката се развива постепенно, защото се причинява от патофизиологични механизми, които се развиват постепенно в периферната и централна нервна система. Началото е остро при внезапно възникнала увреда, възпалителни, автоимунни, токсични и съдови заболявания. Подостро е при токсични, недоимъчни и системни заболявания и хронично – при наследствени и метаболитни. 

Болката в областта на лицето и около устата се установява при 13% от населението. Подразделя се на четири големи групи: предизвикана от локални заболявания, от периферните нерви и техните централни пътища, от анатомични структури извън лицето (уши, очи, сърце, цервикален гръбнак) и хронична атипична болка. 

Атипични лицеви болки (невралгия, орофациална дизестезия)
Представлява персистираща лицева болка, при която не се установяват органични лезии и неврологични симптоми. 
Болестността е около 0,7 на 100 000 души население, по-често при жени в средна и напреднала възраст. 
Етиологията и патогенезата на болката не са ясни, предполага, се че е невропатна, вследствие на субклинична невропатия със засягане на тънките влакна. Началото често е свързано с травма – зъболечение, екстракция на зъб или хирургична интервенция на синусите. 
Клинично протича с дълбока, не добре локализирана пареща болка, в областта на долната или горната челюст. Болката е едностранна, но при 30% може да бъде двустранна. В началото се усеща в ъгъла между бузата и носа или средата на лицето, но с прогресията на заболяването обхваща по-голяма територия и излиза извън шийната област. Не се разпространява по хода на периферните нерви или коренчета и излиза извън областта инервирана от тригеминалния нерв. Болката е пареща, дърпаща, пробождаща, притискаща или пулсираща, с флуктуираща от умерена до силна интензивност. Може да бъде постоянна, ежедневна или да липсва в някои месеци от годината. Може да се придружава от леки субективни сетивни нарушения в същата област, дизестезии, парестезии и симптоми на симпатикова и съдова дисфункция, като чувство за подуване и топлина. Често се срещат главоболие, болки в гърба, хипервъзбудим пикочен мехур, депресия, психологичен дистрес, предшестващ появата на заболяването и други психични нарушения. 
Диагнозата се поставя на базата на изключване на всички възможни системни, неврологични и стоматологични заболявания и увреждане на тригеминалния нерв. 

Синдром на парещата уста
Използват се и термини като глосодиния, глосопироза, стоматодиния, стоматопироза, възпалена уста и орална дизестезия. 
Болестността е около 3,7% от възрастното население. Жените боледуват по-често (5,5%) от мъжете (1,6%). С възрастта нараства и при двата пола и достига до 12% при жените във възрастовата група 60-70 години. Рисковите фактори не са известни, с изключение на нарастването на риска при жени след менопаузата. 
Етиологията и патофизиологията на синдрома не са известни. Предполагат се промени в периферната и централната нервна система, с минимални увреждания на централната и периферна част на тригеминалната система, които водят до невропатна болка. 
Клинично протича с продължителна двустранна, пареща, умерена до силна болка в областта на нормално изглеждащата устна мукоза, в устните, предната част на езика и на твърдото небце или в няколко области. Не следва анатомичната инервация от периферните нерви. Засилва се при говорене, напрежение и умора, а се потиска при отвличане на вниманието, работа, хранене и консумация на студени храни и напитки. Най-слаба е при събуждането и нараства прогресивно до вечерта. Симптомите постепенно нарастват до разгръщане на пълната клинична картина. Сухотата в устата е придружаващ симптом (при 50%), въпреки че не се установява намалена слюнчена секреция. При 70% от пациентите има нарушения на вкуса и персистираща дисгеузия (горчив или метален вкус). Пациентите имат хронични болкови синдроми, депресия, тревожност, соматизация, личностови нарушения и нарушения на съня. 
При прегледа в устата могат да се видят хиперемия, възпаление и улцерации, които засилват болката. 
Диагнозата се поставя след изключване на системни и локални заболявания на устната мукоза, като кандидоза, инфекции, алергични реакции, намалена слюнчена секреция и проблеми със зъбите. Трябва да се изключат дефицит на желязо, витамин В12 и фолиева киселина, хормонални нарушения (дефицит на естрогени), диабет и синдром на Sjogren. За поставяне на диагнозата се прилагат локални анестетици, които потискат глосодинията, но не потискат болката, ирадиираща от други структури. 

Болка от периферните нерви и техните централни пътища 
Подразделя се на две големи групи: група без увреждане на централната нервна система (невралгии) и група с увреждания на централната нервна система. 

Невралгии
Класифицират се като идиопатични (с неизвестна етиология) и симптоматични – настъпващи вследствие на друго основно заболяване. Протичат с невропатна пароксизмална болка в територията инервирана от съответните сетивни нерви. Болката е краткотрайна и прилича на електрически импулс, последвана от рефрактерен период без болка. Характерно е наличието на тригерни точки на болката. Налице е и постоянна, по-слаба пареща болка.

Орофациални невралгии
Тригеминална невралгия
Годишната заболяемост е 6 на 100 000, а болестността – 70 на 100 000 население. Жените се засягат 3 пъти по-често, а с напредването на възрастта (над 60 г.), заболяемостта нараства и при двата пола. 
Етиологията е свързана с компресия на тригеминалните коренчета от аберантен кръвоносен съд, най-често задната малкомозъчна артерия. Подразделя се на идиопатична, атипична и симптоматична. 
Клинично заболяването започва около 50, а симптоматичната форма – между 30 и 35 годишна възраст. Представя се с пристъпи от едностранна, силна, краткотрайна болка (като електрически ток) в областта на мандибуларния и/или максиларния и по-рядко (18%) офталмичния клон на нерва. Настъпват през определени периоди, последвани от периоди на ремисия. Могат да се групират по няколко един след друг, но в повечето случаи след един пристъп има рефрактерен период от няколко минути. При 10% от пациентите се развива двустранна болка, но пристъпите не се получават едновременно. Продължава от секунди до 1-2 минути, но е максимално силна веднага след като се появи и пациентът неволно примигва, от където идва наименованието "tic douloureux" (болезнен тик). Появяват се през деня, рядко през нощта и се провокират от докосване на тригерни зони от лицето, устните или венците. Храненето, говоренето, усмихването, гримасниченето, миенето на зъбите или дори вятърът могат да тригерират пристъп. 
При палпация е повишена чувствителността в изходните области на засегнатите клонове на нерва. Не се намират сетивни и двигателни нарушения, могат да се наблюдават леко изразени трофични промени на кожата в засегнатата област.
Симптоматична невралгия се среща при 2% от пациентите с тригеминална невралгия. Предизвиква се от структурна лезия: тумор в понтоцеребеларния ъгъл (при 5% неврином на слуховия или тригеминалния нерв, менингеом в задната черепна ямка), сирингомиелия, множествена склероза (при 5% плака разположена до входната зона на коренчетата на нерва в моста), аневризма на базиларната артерия или съдова аномалия. Клинично протича с постоянна, тъпа, по-често двустранна болка и хипестезия в тригеминалната област. Може да се комбинира с лицев хемиспазъм (tic convulsif) и да се прояви с нарушения на сетивността в зоните инервирани от нерва или неговите коренчета.
Тригеминалната невропатия се дължи на структурна лезия на нерва, поради увреда, възпаление, исхемия или системно заболяване. Предизвиква се от по-масивни лезии в дисталната част на нерва, след спортни травми, автомобилни инциденти, тумори засягащи периферните клончета на ganglion Gasseri, хирургични интервенции и тежка артериална компресия от ектактична базиларна артерия. Най-честа е след засягане на денталните клонове на тригеминалния нерв, вследствие на екстракция на зъб (1-5%), инжектиране на локален анестетик, невроаблативни процедури в устната кухина или лечение на зъбните канали. 
Клинично се проявява с хронична пареща болка, която епизодично се засилва и става остра. Тригерните зони не са така силно изразени. Могат да се появят сетивни нарушения, парестезии, дизестезии, механична алодиния и слабост на m.m. masseter и pterygoideus. 
Глософарингеална невралгия
Заболяемостта е 0,8 на 100 000 души население. 
Идиопатичната форма се дължи на съдова компресия от вертебралната артерия или a. cerebellaris posterior inferior във входната зона на коренчетата на ІХ и Х краниален нерв. 
Симптоматичната форма (при 25%) е свързана с перитонзиларен абсцес, каротидна аневризма, карцином или епителиом в орофарингеалната област, тумор в понтоцеребеларния ъгъл, инфекции, травма, множествена склероза, синдром на Eagle. 
Глософарингеалната невропатия с продължителна болка е следствие от хирургични операции. 
Клиничната картина наподобява тази на тригеминалната невралгия. Началото на заболяването може да бъде от детска до напреднала, най-често в средна възраст. Представя се от краткотрайна, пароксизмална, едностранна, интензивна и пробождаща болка в областта на ІХ и Х краниален нерв. Разпространява се към гърлото (fossa tonsillaris), ухото (аурикуларен клон на n. vagus), основата на езика и ъгъла на долната челюст или първично се локализира там. Провокира се от преглъщане, говорене, дъвчене, кашляне, прозяване, храни с определени вкусове и докосване по шията или външния слухов канал. Продължителността на пароксизмите е от секунди до минути и между тях може да персистира постоянна тъпа болка в продължение на минути или часове. Пристъпите са ежедневни в период от седмици или месеци, последван по-дълъг период на ремисия. Броят на пристъпите достига до 12 и повече ежедневно, включително и през нощта по време на сън. Може да се придружава от брадикардия, тахикардия, хипотония или синкоп, поради тригериране на кардиоинхибиторни рефлекси от болковата аферентация (от IX краниален нерв към tractus solitarii и дорзалното двигателно ядро на Х краниален нерв). Може да се придружава и от кашляне и прегракване на гласа. Не се установяват сетивни и двигателни нарушения. 

Окципитална невралгия
Окципиталната невралгия е много честа. Съществуването на идиопатичната и симптоматична форма и нейните взаимоотношения с цервикогенното главоболие са неясни. 
Патогенезата е свързана с увреждане на окципиталния нерв, при преминаването през m. semispinalis capitis, поради хроничен спазъм на мускула при миофасциалните синдроми. Засягането на коренчетата се предизвиква от вродени аномалии и дегенеративни промени на гръбнака, тумори, анкилозиращ спондилит, ревматоиден артрит, остеомиелит, хернииране на цервикален диск и травма (камшичен удар при катастрофа). 
Клинично започва между 30 и 50 годишна възраст. Протича с дълбока, пароксизмална пареща болка в областта на големия (С2) или малките окципитални нерви (С3) – субокципиталната, окципиталната и задната париетална области. Засилва се през втората половина на деня и може да се разпространи към ипсилатералната страна на челото и слепоочието. Установяват се парестезии и повишена чувствителност в окципиталната област при палпация. 

Постхерпетична невралгия
Развива се при 20 до 35% от пациентите с herpes zoster инфекция. Рискови фактори са напреднала възраст, женски пол, продромална и силна болка с изразен обрив през острия стадии, засягане на офталмичния нерв, захарен диабет, имунокомпрометирани пациенти и психологични фактори. Над 60 годишна възраст 50% от пациентите развиват невралгия, без тенденция към спонтанна ремисия, за разлика от тази при по-млади хора. При млади хора постхерпетичната невралгия продължава 2-3 седмици след заздравяване на кожните лезии, а при възрастни – повече от 2 месеца, но хиперестезията може да персистира по-дълго време. 
Причината за невралгията е персистиращата сензитизация на ноцицепторите след преминаването на инфекцията и промяна в централните механизми на контрол на болката. 
Клинично засяга краниалните (herpes zoster auricularis и ophthalmicus) и гръбначно-мозъчните нерви и плексуси. Има два основни вида болка – постоянна, повърхностна и пареща, придружена от хиперпатия и дизестезия и втора, пристъпна, по-силна пробождаща или стрелкаща болка в засегнатия дерматом. Болката възниква спонтанно или вследствие на контакт на кожата с дрехите, физическа активност, промени в температурата и стрес. Някои области в дерматома при докосване тригерират болката, но при натиск я потискат. Установяват се хип- или анестезия, алодиния, хипералгезия, сърбеж, дизестезия или хиперестезия към докосване в засегнатия дерматом. Интензивността на болката варира и се облекчава само през нощта, но тогава се засилва хиперпатията и нарушава съня.

Диагностични методи при краниофациални болки
1. Анамнезата за характера на болката и клиничното изследване (особено на сетивността в лицето) и клиничното изследване са основни за поставяне на диагнозата.
2. Неврофизиологичните методи (ЕМГ изследване на стволови рефлекси и СЕП) се прилагат за установяване на увреждания на тригеминалния нерв и стволовите ядра. При установяване на нарушения се предполага симптоматична невралгия и трябва да се използват невроизобразяващите методи за установяване на причината.
3. Невроизобразяващите методи (рентгенография, КТ, МРТ) се използват за изключване на заболявания на синусите, назофарингеален и белодробен карцином, тумор в понтоцеребеларния ъгъл, множествена склероза. Установяването на промени в шийния гръбнак с невроизобразяващи методи не потвърждава диагнозата, защото е честа находка.
4. Консултация със стоматолог за изключване на зъбна патология.
5. Консултация с офталмолог за изключване на глаукома и рефракционни нарушения. 

Диференциална диагноза при краниофациални болки
На първо място се отдиференцират симптоматичната невралгия и невропатия, болката от заболявания на синусите, челюстите, зъбите, очите, ушите, носа или шията. На второ място трябва да се отдиференцират кластърно главоболие (Sluder) в долната половина на лицето, синдрома „шия-език”, невралгията на Hunt (на n. intermedius), идиопатичната оталгия, с болка в или около ухото, кластър-тик синдром, SUNCT, синдром на Tolosa Hunt, цервикогенното, тензионното главоболие и някои форми на мигрената и други. 
Кластър-тик синдромът се проявява в епизодична и хронична форма и съчетава три вида болка. Първият вид наподобява тригеминалната невралгия – силна, пароксизмална и краткотрайна. Вторият вид наподобява кластърното главоболие и се придружава от автономни симптоми (лакримация и ринорея). Третият тип е смесица от първите два и се провокира от тригерни точки или движения на шията. 
Синдромът на Costen е форма на краниофациална болка, която трябва да се отдиференцира от тригеминалната невралгия. 
Синдромът на Tolosa-Hunt се проявява с едностранна, постоянна, силна и остра болка зад окото, последвана след няколко дни от офталмоплегия и диплопия. Предизвиква се от грануломатозни лезии, тумори или артериит в областта на орбитата и засягане на III, IV, V (офталмичен клон) и VI краниален нерв. Повлияването от кортикостероидно лечение е диагностичен тест.
Паратригеминална невралгия на Raeder е вследствие на травма, тумори в средна черепна ямка, луес, синуити, аневризми, дисекация на каротидната артерия, грануломатозни процеси и увреждания на параселарната област или sinus cavernosus. Характеризира се с едностранна, постоянна, силна и остра, дълбока и пулсираща или пареща, фронтотемпорална болка в областта на тригеминалния нерв – около окото, челото и бузата, която не може да се провокира. Може да събуди пациента от сън. Придружава се от хипестезия и дизестезия, птоза и миоза (непълен синдром на Horner). Наблюдават се мигренен вариант с епизодична болка продължаваща часове или дни и симптоматичен вариант с по-постоянна болка. 
Лицевата рефлексна симпатикова дистрофия се получава след стоматологична хирургична намеса или проникващи наранявания на лицето. Характеризира се с остра, пареща болка и хиперпатия, без судо, вазомоторни и трофични промени на кожата. 
Централната невропатна болка при увреждане на централната нервна система може да предизвика синдром, неразличим от тригеминалната невралгия.
Синдромът "шия-език" протича с остра окципитална болка и изтръпване на ипсилатералната половина на езика, при рязко завъртане на врата. Дължи се на разтягане на С2 коренче, което съдържа проприоцептивни влакна от езика.
[bookmark: _Toc155651731][bookmark: _Toc164075863]3.1.2. Болки в гърба
Не представляват обособено заболяване, а са симптом на множество различни заболявания, като в много от случаите етиологията остава неизвестна. Възникват във всяка част на гърба (шийната, гръдната или лумбосакралната), но най-често – в кръста. 
Болестността от болки в кръста достига до 80% от населението, а заболяемостта до 5% годишно. Болестността от болки в шията е малко по-ниска. Нараства от 30 годишна възраст нататък, за да достигне своя максимум около 55 – 64 години. 
Етиология и патогенеза. Болковият синдром може да се дължи на заболяване на костните структури, апофизеалните стави, лигаментите, мускулите или междупрешленните дискове и да засегне гръбначно-мозъчните коренчета и периферни нерви. Болката не е свързана с неврологично увреждане при 85% от пациентите. При 1% от пациентите се установява неоплазма, при 4% - компресионна фрактура и при 8% - дискова протрузия. Причините за болката при липса на коренчева компресия са възпалението на коренчето или химичното сензитизиране на диска.
Спондилартрозата е форма на остеоартроза, дегенеративно увреждане, което засяга различни структури на гръбначния стълб – кости, стави, лигаменти, мускули, прешлени и междупрешленни дискове и води до стеснение на спиналния канал. С процеса на стареене в интервертебралните дискове и лигаменти настъпват дегенеративни промени. Дехидратирания диск изтънява, става по-слаб и не е в състояние да абсорбира и разпределя налягането равномерно към annulus fibrosus и тялото на прешлена. Развиват се фиброзни промени, нараства налягането към задния край на annulus fibrosus, поради физиологичната лордоза. Повишеното налягане довежда до образуване на фисури в задната част на annulus fibrosus. Намаляването на височината на диска нарушава артикулацията на апофизеалните стави и телата на прешлените, което води до натоварване на ставите и ограничаване на тяхната подвижност. Възниква хипертрофия на артикуларните ставни повърхности, дегенеративна артропатия, стесняване на ставните междини, субхондрална склероза и костни образувания, които предизвикват стеноза на вертебралния и интервертебралният канал. При остеопороза, намалява размера на прешлените, което допълнително стеснява спиналния канал. Конфигурацията на спиналния канал се променя, прогресивно се стесняват външните ъгли (латералния рецесус), където лежат коренчетата преди да излязат през интервертебралните отвори. Промените в латералния рецесус са най-силно изразени в лумбалния отдел. Тези дегенеративни промени (спондилоза), са дифузни, двустранни и различно изразени в различните сегменти на гръбнака. В повечето случаи annulus fibrosus остава с нарушена структура, но не загубва своя интегритет. Възникват промени и в лигаментите,  най-често – хипертрофия на жълтия лигамент. След години дегенеративните промени водят до фиброзна анкилоза и стабилизиране на гръбначните сегменти. 
Херниирането на диска последва дегенеративните промени при 20% от пациентите. Най-различни тривиални движения, навеждане или кихане, могат да предизвикат пролабиране на nucleus pulposus, който избутва отслабения annulus fibrosus назад. При по-тежки случаи настъпва частично разкъсване на annulus fibrosus и nucleus pulposus може да протрузира през фисурите. Херниирането може да настъпи напред, към тялото на прешлена с формирането на телца на Schmorl. Тези три типа дисково хернииране са свързани с различна степен на увреждане на гръбначно-мозъчните коренчета от твърдите фрагменти на annulus и nucleus. Обикновено само фрагменти от ядрото протрузират през фисури на annulus, странично в ляво или дясно (по-рядко централно) и притискат едно или повече коренчета. Херниирането на един диск може да засегне няколко коренчета, със съответната клинична картина. По-големите протрузии могат да притиснат коренчетата към артикуларните апофизи или ламината на прешлена. Протрузиралото ядро се резорбира и намалява по размери, но предизвиква хронично дразнене на коренчетата с последваща артроза и остеофитоза. 
Увреждането на меките тъкани (мускули и лигаменти), в резултат от навеждане, завъртане, вдигане на тежести, продължително седене в неудобна поза е една от най-честите причини за болки в кръста и шията. В тези случаи апофизеалните стави между два прешлена се разместват, което уврежда ставните капсули и околните меки тъкани. Една от най-честите причини (25%) за болките в шията е травмата след камшичен удар.
В много от случаите причините за болката не могат да бъдат установени, точна диагноза не може да се постави и лечението е неспецифично. Те се разделят на:
структурни: дегенеративни заболявания, спинална стеноза, вродени аномалии, миофасциален синдром, травматични увреждания и фрактури, кифосколиоза, спондилолистеза, болест на Scheuermann, ахондроплазия.
неструктурни (не свързани с гръбначния стълб): неоплазми (първични, метастатични), инфекции, остеомиелит, параспинален и епидурален абсцес, септичен, туберкулозен или анкилозиращ спондилит, адхезивен арахноидит, ревматоиден артрит, спондилартропатии, синдром на Reiter, заболявания на вътрешните органи, простатит, ендометрит, аневризма на коремната аорта, панкреатит, пептична язва, холецистит, бъбречни и ендокринни заболявания, акромегалия, хиперпаратиреоидизъм, хипертиреоидизъм, метаболитните заболявания на костите, остеопороза и болест на Paget.
Болките в гърба най-често се дължат на структурни причини. Тяхното анатомично прецизиране не винаги е възможно, защото повечето протичат с едни и същи симптоми. Болният трябва да се насочи за редица изследвания и за консултация с невролог и друг специалист.
Своевременното диагностициране на неструктурните причини за болки в гърба е особено важно. При данни за такива увреждания болният трябва да се насочи болният спешно за консултация с невролог.
Факторите, които допринасят за появата на болки в гърба са: медицински: (респираторни заболявания, травма, бременност, менструация), от работната среда (продължително седене, шофиране, непостоянна трудова заетост), от семейството или персонални (проблеми в семейството, малки деца, неудовлетвореност от извършваната работа, депресия, тревожност, злоупотреба с алкохол, тютюнопушене с кашлица).
Болките в гърба са смесени (ноцицептивни и невропатни). Едновременно се проявяват няколко вида болка: локална, радикулерна и болка от мускулния спазъм.
Локалната болка е ноцицептивна и възниква от патологичен процес увреждащ структурите, съдържащи ноцицептори (периостеума, лигаментите, фасциите, капсулата на интервертебралните стави, мускулите, annulus fibrosus и сухожилията). Тя е постоянна и пареща, но може да се усилва временно. Въпреки че е дифузна, тя се усеща около засегнатата област. Перкусията на засегнатата област засилва болката. 
Радикулерната или ишалгична болка е невропатна. Възниква както от механичната компресия на нервните коренчета във foramen intervertebrale, латералния рецесус или гръбначния канал, така и от действието на инфламаторните невромедиатори (цитокини и хемокини), произхождащи от дегенериралия интервертебрален диск. Тя е остра и силна, с дистална ирадиация от гръбнака към крайника в съответния дерматом. Наслагва се върху тъпата отразена болка. Засилва се при кашляне, кихане и разтягане или притискане на коренчето, за което се използват различни прийоми (Lasegue, Wasserman, симптом на Neri и др.). Придружава се от болки в определени точки (на Valleux) по хода на нерва, парестезии и отпадни сетивни и двигателни симптоми. 
Болката от протективния спазъм на паравертебралните мускули, които предпазва увредените области от движение е ноцицептивна и тъпа. Усилва се пристъпно, нарушава нормалната поза и придружава локалната болка. Мускулите са болезнени при натиск, особено на нивото на засегнатия прешлен. Навеждането на тялото напред, встрани и назад засилват болката. 
Клинично протичане
Болките в гърба се подразделят на остри и хронични, според тяхната продължителност. Болки с определена етиология имат тенденция на настъпват остро и да отзвучават сравнително по-бързо, докато с друга етиология – да настъпват подостро и да имат хроничен ход. Остро настъпващите болки също могат да хронифицират. 
3.1.2.1. Болки в гърба с предимно остро начало
Острата идиопатична болка в кръста, наречена още “лумбаго” е най-честа (80% от случаите). Засяга възрастта между 25 и 50 години, мъжете боледуват 2 пъти по-често. 
Причинява се от разтягане на паравертебралните мускули и лигаменти, поради вдигане на тежести в неудобно положение, внезапно движение или падане. Няма корелация между тежестта на болката и физическото усилие. Болката е ноцицептивна.
Болката е силна, нарушена е позата поради спазъм на сакроспиналните мускули. Засилва се от седене и при ставане от седнало положение и се облекчава при лежане по гръб с флексирани колене. Не се установяват никакви неврологични симптоми, освен палпаторна болезненост и спазъм на паравертебралните мускули и ограничено навеждане напред. 
Повлиява се бързо от лечение. При неправилно лечение хронифицира, което довежда до развитие на дегенеративни промени в интервертебралните стави и прешлените. 
Остра идиопатична болка в шията е еквивалент на идиопатичната болка в кръста. Настъпва остро, след ставане от сън или при внезапно движение на главата. Болката е силна, затруднява се движението на главата, поради която тя е в принудително положение. Освен болка и спазъм на шийните мускули не се установяват отпадни неврологични симптоми. Оплакванията изчезват спонтанно след 7-10 дни, но болката може да хронифицира.
Лумбалната дискова херния е причина за остри, хронични и рецидивиращи болки в кръста и крака при 8% от пациентите с болки в кръста. Възниква около 30 – 40 годишна възраст, когато съставът на nucleus pulposus е все още желатинозен. Мъжете боледуват по-често. Най-често се засяга диска между L5-S1 и в намаляваща честота L4-L5, L3-L4 и L2-L3. 
Разгърнатият синдром се изразява в спонтанна болка (умерена, или силна, като прерязване с нож) в кръста, дълбоко в глутеалната област, латерално и под сакроилиачната става и в задно латералния участък на бедрото, ирадиираща към задната част на подбедрицата и стъпалото (ишиас), стегнатост и деформация на гърба и комбинация от парестезии, отслабени сухожилни рефлекси и мускулна слабост. При силно изразена болка, болният не може да стане от леглото и избягва и най-малките движения, кашлянето и кихането засилват болката. Особено болезнени са седенето и ставането от седнало положение, качването и слизане по стълби. Болката и изтръпването се провокират чрез различни прийоми. Позата е нарушена (ишиасна сколиоза) с накланяне на тялото напред и странично (страната зависи от отношението на диска към коренчето). Аналгетичната поза е свързана и с рефлексната контракция на параспиналните мускули, която може да се види и палпира. Болният крак е леко свит в коленната става, така че да не докосва пода и при ходене тежестта пада върху него само за кратко време, при което болния куца.
Симптомите на коренчево засягане включват парестезии в стъпалото или крака (по-рядко хипер-, хипо- или анестезия в дерматома), отслабване или загуба на коленния или Ахилов рефлекс, хипотония на мускулите на хълбока и подбедрицата и по-рядко слабост. При голяма централна протрузия симптомите са двустранни и могат да се добавят сфинктерни нарушения, синдром на cauda equina и повишен белтък в ликвора.
При дисков пролапс L5-S1 се засяга S1 коренче, със спонтанна и палпаторна болка в средната глутеална област (около сакроилиачната става), задната част на бедрото и подбедрицата към петата и IV и V пръст на стъпалото. Симптомът на Lassegue е положителен. Парестезиите и сетивните нарушения са в долната част на крака и последните два пръста на стъпалото. Ранен симптом е загубата на Ахиловия рефлекс. Мускулната слабост обхваща плантарните флексори на пръстите и стъпалото (затруднено е ходенето на пръсти), абдукторите на пръстите и флексорите на подбедрицата.
При дисков пролапс L4-L5 се засяга L5 коренче със спонтанна и предизвикана болка в областта на латералната глутеална област до главата на бедрената кост, заднолатералната част на бедрото, латералната част на подбедрицата към външния малеол, дорзалната повърхност на стъпалото и I, II и понякога III пръст. Симптомът на Lasegue е положителен. Парестезиите се усещат във всички или само в дисталните области. Слабостта обхваща дорзалните флексори на I пръст и стъпалото (затруднено ходене на пети). Ахиловият рефлекс е запазен, намален или липсващ, коленният рефлекс винаги е отслабен или липсващ.
По-рядката увреда на L3 (L2-L3 пролапс) и на L4 (L3-L4 пролапс) предизвиква болка и сетивни нарушения в предната част на бедрото и коляното и предно медиалната част на подбедрицата (L4). Коленният рефлекс е отслабен или липсващ. При увреда на L3 се получава слабост на mm. quadriceps и iliopsoas, а при L4 – на m. tibialis anterior. 
Увредата на L1 (болки в сгъвката на бедрото) и L2 (болки в латералната част на бедрото) е значително по рядка.
При по-медиално разположена дискова протрузия на ниво L4-L5 могат да се засегнат не само L5, но и сакралните (S1, S2, S3) коренчета. При медианна компресия има двустранна болка в краката и тазоворезервоарни нарушения. По-латерално разположена протрузия може да засегне по-горно коренче. Синдромите не винаги са напълно разгърнати. Болката в кръста може да не се придружава от болка в крака ("ишиас") или болката в кръста изчезва, а остават болка, сетивни и двигателни нарушения в крака. Заболяването от самото начало може да протече само с болки в крака.
Шийната дискова херния, за разлика от лумбалната, не е преобладаваща причина за коренчева увреда. Херниирането на долните цервикални дискове е една от честите причини за болка в шията, рамото и ръката. Настъпва остро, след различна по степен травма (внезапна хиперекстензия на шията, мануална терапия, скокове във вода, автомобилна злополука и други). Понякога острото начало е след ставане от сън, не е свързано с видими причини и е трудно да се обясни със съществуващите от години промени в прешлените. Най-често се засяга С7 (в 70%), по-рядко С6 (20%) и най-рядко С5 и С8 (общо 10%). 
Клинично протича с болка (ноцицептивна и невропатна), възбудни (парестезии) и отпадни сетивни и двигателни нарушения, локализирани в зоната инервирана от увреденото коренче. Ограничена е подвижността в шийната област, болката се засилва при движение на шията поради спазъма на шийните мускули, особено при хиперекстензия и флексия, кашляне и кихане. Най-силно е ограничена екстензията и ротацията на главата към страната на болката. 
Медианната дискова протрузия може да доведе до притискане и пълно прекъсване на гръбначния мозък, а парамедианно – до прекъсване на част от гръбначния мозък със съответните клинични прояви. Поради това, че липсва болка, синдромът може да имитира амиотрофична латерална склероза или комбинирана системна атрофия. Важно е да се установи наличието на тазово-резервоарни нарушения и ниво на сетивни нарушения. 
Торакалната дискова херния с болка в гръдния отдел е значително по-рядка (0,5%. от пациентите с дискова болест). Засягат се при 75% от пациентите последните четири гръдни прешлена, най-често T11-T12. Чести причини са травмата и падането от високо на крака. В леките случаи болката се разпространява по хода на съответния интеркостален нерв (междуребрена невралгия), може да липсва спонтанна болка в областта на прешлените и да симулира болка, идваща от вътрешните органи. За разлика от плевралната болка, те не се засилва при дълбоко вдишване. Характерно е засилването на болката през нощта. При палпация се намира паравертебрална болка и повишен мускулен тонус. При гръбначно-мозъчна компресия могат да се получат парестезии, загуба на повърхностната и дълбока сетивност под нивото на увреда, параплегия и тазово-резервоарни нарушения. 
Синдромът на увреда на шията от камшичен удар настъпват при 60% от хората претърпели автомобилна катастрофа. Камшичен удар е движение на шията, което възниква в пътниците на спрял автомобил, ударен от друг. 
Клинично симптомите се проявяват 12 до 24 часа след увредата, след като настъпят мускулни кръвоизливи и оток. Протича с болки в шията, отразена болка в главата или горните крайници. По-рядко има болки в гърба и между скапулите, замаяност и парестезии. При увреждане на лигаментозни и костни структури болката е остра и се засилва от най-малкото движение на главата. Появява се спазъм на цервикалните флексорни мускули (m. sternocleidomastoideus, mm. scaleni, m. colli longus). При 10% от пациентите болката ирадиира към ръката. Тези симптоми не са ясно очертани анатомично и не се дължат на коренчева увреда, а на отразена болка от интервертебралния диск, мускулите, лигаментите и апофизеалните стави. Може да възникне субективно усещане за безчувственост в областта, инервирана от улнарния нерв, вследствие на спазъм на m. scalenius anterior и компресия на брахиалния плексус. Рядко може да се получи разкъсване на лонгитудиналния лигамент и хернииране на интервертебралния диск, с радикулерна болка. Увредата на скапуларните мускули води до болки в гърба, рамото и ръцете. Може да се увреди и темпоромандибуларната става. Повечето пациенти се възстановяват до няколко месеца. 
Увредата на меките тъкани води при част от пациентите (по-възрастни пациенти и жени) до психосоматични реакции, които хронифицират симптомите. При 20% от пациентите болката остава хронична, поради увреждане на апофизеалните стави. 
Неврологичното изследване не показва отклонения, освен палпаторна болезненост и ограничени движения в шийната област. При повечето пациенти невроизобразяващите методи не показват патологични промени. 
Фрактури на ламините, артикуларните процеси и окципиталните кондили настъпват много рядко в горния цервикален сегмент. Може да се добави неврологична симптоматика от коренчева или гръбначномозъчна компресия или нарушаване на кръвоснабдяването в предната спинална артерия. 
3.1.2.2. Болки в гърба с предимно подостро начало и хронично протичане
Лумбалната спондилоза, с дегенерация на интервертебралния диск, без протрузия, засяга по-възрастни пациенти (около 60 годишна възраст). Въпреки че стеснява вертебралния канал не води до отпадни неврологични и симптоми на коренчево засягане, ако не се придружава от дискова болест. Болката в кръста е дифузна, умерена и постоянна, без ремисии, придружена от стегнатост и ограничена подвижност на гръбнака. Не съществува добра корелация между рентгенографските остеофитни промени, стесняване на междудисковото пространство, сублуксация на ставите и неврологичната симптоматика. Най-вероятно болката се предизвиква от хипертрофията на ставните повърхности.
Спиналната стеноза вследствие на спондилоза при болни с по-тесен спинален канал предизвиква и коренчева компресия. Спондилозата най-често е в областта на горната ставна повърхност на L5 и стеснява латералния рецесус в горния край на крачето на прешлена, притискайки L5 и по-рядко S1 коренче. Демонстрира се с болка в единия или двата крака при ставане и ходене, облекчаваща се при лежане и навеждане напред и различни сетивни, рефлексни и двигателни коренчеви нарушения. Към болката от радикулерния синдром може да се добави и такава от ставните капсули. При хипертрофия на апофизеалните стави коренчето може да бъде притиснато към пода на интервертебралния канал от горния или долен ставен израстък. Спондилозата може да доведе до компресия на коренчета на cauda equina между задната повърхност на тялото на прешлена и ligamentum flavum постеролатерално. 
Клиничната картина на спондилозната каудална радикулопатия е тази на claudicatio intermittens и се демонстрира с болки, изтръпване и слабост на краката при ходене, отзвучаващи при почивка. Тя представлява лумбален еквивалент на спондилозната цервикална миелопатия.
Рядко има вродена стеноза на спиналния канал, поради аномалии в прешлените.
Вродените аномалии са чести в лумбалната област и въпреки че рядко са източник на болка, създават предпоставка за дискогенни или спондилозни усложнения, нарушавайки биомеханиката, подреждането на прешлените и размера на спиналния канал. Една от честите аномалии е незатваряне на ламините на един или няколко прешлена или на сакрума (spina bifida), често придружавано от малформация и асиметрия на интервертебралните стави или дизрафизъм. По-малко значение имат сакрализацията на L5 (фиксиране на прешлена към сакрума) или лумбализацията на S1 (прешлена изглежда като шести лумбален). 
Спондилолизата е генетична аномалия, с костен дефект в междуартикуларната част на прешлена. При по-честата двустранна форма при млади хора, тялото, крачетата и горните ставни повърхности на прешлена се придвижват в предна посока и възниква спондилолистеза. В началото заболяването може да протече безсимптомно, но по-късно възникват болки в кръста (L5, по-рядко L4). Ако възникне спондилоптоза се получават и коренчеви симптоми: парестезии, сетивни и рефлексни нарушения и мускулна слабост. 
Спондилолистеза (обикновено на L4) може да възникне и без спондилолиза, при жени на средна и напреднала възраст, вследствие на дегенеративни промени. Проявява се с болки в кръста, които трудно могат да се отдиференцират от болките с друга етиология. 
Цервикалната спондилоза е една от най-честите причини за болки в шията, задната част на главата, раменете и ръцете, едностранно или двустранно. Придружава се от стегнатост и ограничена подвижност на гръбнака, пукане на ставите при движение на главата и главоболие, неразличимо от тензионното. Няма отпадни неврологични симптоми, ако не се придружава от дискова болест. В много случаи протича безсимптомно, но с прогресията на заболяването стесненият интервертебрален канал води до дразнене на нервното коренче и постепенна поява на радикулерна болка, която се провокира от минимална травма, придружена от сетивни и двигателни симптоми. Тя е най-силна при екстензия на главата и обръщане към страната с болката. При стеснен спиналния канал, прогресията на заболяването може да предизвика гръбначно-мозъчна компресия с миелопатия. В други случаи компресията на спиналните артерии може да предизвика исхемична миелопатия. При дисково хернииране възниква остра и силна болка, която е недобре локализирана, влошава се при движение и се придружава от мускулен спазъм. В някои случаи дълго преди появата на радикулерна болка има недобре локализирана болка между скапулите, придружена от мускулен спазъм.
Най-често се засягат коренчета С5 и С6, защото тези прешлени имат най-голяма подвижност, поставени са под неблагоприятен ъгъл и са подложени на най-силна дегенерация. 
Миофасциалните болки са честа причина (20%) за болки в гърба. Предизвикват се от хронично микротравматизиране на мускулите поради неправилна работна поза, стрес, тревожност и други. Болките са локални и са свързани с повишен тонус на болезнения мускул. Характерни са локалните тригерни зони, които генерират болка и могат да се палпират като уплътнение в мускула.
Хроничната идиопатична болка в гърба се дължи на неправилно лечение на острата идиопатична болка, неправилна работна поза, слаба мускулатура, хронично претоварване на гърба и други фактори, водещи до дегенеративни промени в спиналните мускули и лигаменти. 
Болката е умерена и ако не настъпва непосредствено след остър епизод, нейното начало е постепенно и неясно. Тогава тя е умерено силна или преобладава чувството за дискомфорт и умора в кръста, които се засилват от всяка физическа активност. При прегледа се намира умерена палпаторна болезненост и повишен тонус на паравертебралните мускули, без отпадна неврологична симптоматика. Прийомите за засилване на болката са отрицателни и подвижността в кръста е запазена. При повтарящи се движения в гърба свързани с хиперфлексия и екстензия болката и тонусът на паравертебралните мускули се засилват. 
Психосоматичната болка в гърба се предизвиква от тревожност и депресия, които водят до хроничен спазъм на паравертебралните мускули.  По-често се наблюдава в шийната област, но може да обхване и лумбо-сакралната. Клинично се установяват дифузен спазъм и болка в паравертебралните мускули. За да се приеме подобна причина, трябва да се изключат всички възможни органични. От друга страна болка, предизвикана от органични причини може да хронифицира поради психогенни фактори. Диагностично значение има повлияването на болката от антидепресанти. 

Брахиален плексит
Засягането на нервните коренчета, които формират брахиалния плексус на нивото на интервертебралния канал води до стрелкаща или пареща болка в задната част на врата, ирадиираща към раменете, по външната част на ръката, към лакътя и китката. Протича със сетивни (хипестезия или анестезия), двигателни (мускулна слабост и хипотрофии) и рефлексни симптоми. Понякога радикулерната болка е единственият симптом и леката пареза на m. triceps brachii може да остане незабелязана, поради компенсацията от други мускули. При остра дискова протрузия поради травма или силно движение, болката е по-силна и ирадиира по ръката. Появява се и неврологичен дефицит. 
Диференциалната диагноза е с върхов белодробен тумор на Pancoast, миофасциален и синдром на торакалния канал. Извънставните болкови синдроми включват капсулити, тендинити, увреда на ротаторите, бурсити и периартрити, които имитират ставна болка. 

Фибромиалгия
Този хроничен болков синдром се характеризира с дифузни болки, чувствителни точки, умора, главоболие, възбудим пикочен мехур, нарушен сън, паметови нарушения и мускулна стегнатост. Повечето пациенти (75%) имат дългогодишен миофасциален синдром преди разгръщането на генерализираните болки при фибромиалгия. И при двата синдрома се установяват тригерни зони, които при палпация провокират отразена болка. Рискът от развитие на фибромиалгия е по-висок при пациенти с други дълготрайни (над 6 години) болкови синдроми, като синдрома на камшичния удар, хронични болки в гърба и възпалителни ревматични заболявания, като системен лупус, ревматоиден и псориатичен артрит. Рискът е по-висок и при обездвижени хора, особено с напредването на възрастта. 
Болестността е около 2% от населението и нараства с възрастта. Боледуват предимно жени (до 90%). При тях болестността достига до 3,4%, а при мъжете е само 0,5%. 
Патофизиологията на синдрома е свързана с емоционалната травма, генетичните фактори и дефицита на серотонин и норадреналин, повишените нива на субстанция Р и нервен растежен фактор, както и нарушен кръвен ток към мускулите. Мускулната исхемия предизвиква периферна сензитизация, с последваща засилена ноцицептивна аферентация към централната нервна система, която води до нарушена обработка на соматосензорната аферентация на централно ниво – централна сензитизация и възникване на невропатна болка. 
Началото на заболяването е между 25 и 60 годишна възраст. Отключва се от различни тригерни фактори: психична или физическа травма, посттравматично стресово нарушение, инфекции, ендокринни нарушения и други. Основните клинични симптоми са мускулната чувствителност (механична алодиния) и хронична дифузна и мигрираща болка. Фибромиалгичните чувствителни точки са симетрични и пръснати по цялото тяло. Имат характерна локализация в мускулите, лигаментите и сухожилията. При натиск не предизвикват отразена болка и не са свързани с мускулен спазъм, за разлика от миофасциалните тригерни точки. При 20-40% от пациентите се установяват истински миофасциални тригерни точки. Те се формират остро – след травма при камшичен удар или мускулно претоварване или постепенно след хронично претоварване на крайниците, неправилна поза, нарушения на съня и слаба двигателна активност. Участъците от тялото в които е най-силно изразена болката се променят в рамките на часове и дни. Болката е тъпа, пареща и често се усеща като натиск. Локализирана е основно в мускулите, но някои пациенти съобщават за болки в ставите и повърхностни болки. Най-засегнати са мускулите на шията, раменете и кръста – m. sternocleidomastoideus, m. trapezius, m. masseter, m. temporalis, m. levator scapulae, m. gluteus maximus и minimus и m. quadratus lumborum. Болките в покой се засилват при физическа активност (особено в статична поза), психическо напрежение, безсъние, студ, шум, промяна във времето, инфекции, стрес, силна светлина и места с много хора. Намаляват от топлина, масаж и физически упражнения с разтягане на мускулите. Често има болезненост в темпоромандибуларната става, тензионно главоболие и болки в кръста. 
Повечето пациенти (70%) имат сутрешна скованост, подобна на тази при ревматоиден артрит. Оплакват се от чувство за дифузно подуване на ръцете и краката. Мускулният спазъм и скъсяването на мускулите поради тригерните точки нарушават ставните функции и подвижност. Често се добавят остеохондроза и радикулопатия. 
Налице са дифузно повишена чувствителност (мултимодална и алодиния за натиск), хипералгезия, дизестезия и парестезии. При по-напреднали случаи се установяват когнитивни нарушения, като разстройства на паметта, затруднена концентрация, интолеранс към стрес и затруднение в извършване на няколко дейности едновременно. При 80% от пациентите са налице умора и слабост.
Налице са множество „функционални соматични синдроми”. Често се установяват синдромите на възбудимите черва и пикочен мехур. 
Диагнозата се поставя при дифузни болки и алодиния към натиск в 3 или повече анатомични области и чувствителност в повече от 11 от 18 специфични за фибромиалгия чувствителни точки. Тези симптоми трябва да продължават над 3 месеца и да бъдат отхвърлени други причини за болката. 
Диференциалната диагноза включва хронични възпалителни и неопластични заболявания, дисфункция на щитовидната жлеза, възпалителни и метаболитни миопатии, които трябва да се изключат с подходящи изследвания. Синдромът на хроничната умора има много общи черти с фибромиалгията и според някои автори става дума за един и същ синдром. При синдромът на хроничната умора обаче няма дифузна болка и алодиния.
Прогнозата е по-добра в млада възраст. При 24% от пациентите има ремисии, а при останалите протичането е хронично. 
Диагностични методи при болки в гърба
 1. Анамнезата дава информация за вида и продължителността на трудовата дейност, травма, други заболявания, загуба на тегло, уринарни проблеми, минали пристъпи на болки и прилаганото лечение, прекараните операции, начало, причините за поява, характера и разпространението на болката и по-нататъшното развитие, описание на другите симптоми (скованост, парестезии). Необходимо е да се установи наличието на „жълти знамена”, които повишават риска от хронична болка (таблица 3. 4).
Важно е да се определят характера (таблица 3.1), продължителността, честотата и  факторите засилващи и облекчаващи болката (таблица 3.2). Прогресивно нарастваща болка говори за спинален тумор, хронична болка с екзацербации и ремисии – за спондилартропатия, ирадиираща към долния крайник болка – за коренчево дразнене. 
Таблица 3.1. Характер на болката в гърба
	Вид на болката
	Заболяване

	пулсираща 
дълбока, въртяща
постоянна, повърхностна
остра, пробождаща
	възпаление 
тумор, болест на Paget 
мускулно разтягане 
компресия на нервно коренче



Таблица 3.2. Фактори усилващи и облекчаващи болките в гърба
	Усилващи
	Облекчаващи
	Заболяване

	Кашлица, кихане, напъване
	Лежане на твърдо
	Дисков пролапс

	Седене напред
	Изправяне
	Спинален тумор

	Изправяне, ходене
	Седене
	Спондилолистеза

	Продължително ходене, кашляне и лежане по очи
	Почивка

	Спинална стеноза 


	Обръщане в леглото

	Липсват

	Анкилозиращ спондилит
Дисков пролапс

	Движение във всички посоки
	Покой
	Тумор, фрактура

	 Покой
	Движение
	Възпалителните артропатии


	

Таблица 3.3. Неврологичен преглед при болки в гърба
	Преглед
	Находка

	Оглед на гърба
Походка и обръщане
Възможност за събличане
Обем на движение на гръбнака

Дължина на крака
Палпация на пулс
Палпация в областта на болката 
Растежни симптоми
Прийоми засилващи болката от тазобедрената и сакроилиачната става
Изследване на рефлекси и мускулна сила
Повърхностна сетивност
	Сколиоза, кифоза, кожни промени
Промени в походката
Подвижност
Нарушения във флексия, екстензия, ротация и странично навеждане
Разлика в двата крака
Съдова оклузия
Болка, мускулен спазъм
Засилване на болката
Засягане на тазобедрената или сакроилиачната става
Неврологичен дефицит
Неврологичен дефицит 


	
Таблица 3. 4. Фактори, изискващи внимание при болки в гърба
	Червени знамена
	Жълти знамена

	начало на заболяването под 20 и над 55 години
анамнеза за скорошна сериозна травма или малигнен тумор
прогресираща болка, която не се облекчава в покой
болка в торакалната област 
дълготрайна употреба на кортикостероиди медикаментозна зависимост 
СПИН, имуносупресия или системно заболяване 
необяснима загуба на тегло или температура
неврологични симптоми и структурни деформации 
	страх от инвалидизация
намалена активност вследствие на болката емоционални проблеми (депресия, тревожност, стрес, намалена социална активност)



2. Неврологичният преглед дава възможност да се установят предизвикана болка, стегнатост, ограничения на движенията, деформации и неврологичен дефицит. 
Прийомите за предизвикване на болката дават възможност за установяване на нейната етиология. Липсата на положителен отговор на прийомите за провокиране на болката, говори за наличие на психогенни или мускулни фактори, предизвикващи болката. Засилването на болката от вътрешна или външна ротация (симптом на Patrick) на бедрото говори за заболяване на тазобедрената става. 
Неврологичният дефицит при засягане на предното коренче се проявява с отслабване на сухожилните рефлекси, мускулна хипотония, слабост, атрофия, фасцикулации и сетивни нарушения. 
Ишалгичната болка ирадиира по задната повърхност на хълбоците и предизвиква изтръпване по задната повърхност на бедрото, задно страничната на подбедрицата и достига до латералния малеол. Най-честата причина е дисковия пролапс, но може да се дължи и на гръбначномозъчна стеноза, невропатия или неврит, травма, бурсит и остеоартрит. 
Синдромът на cauda equina се подозира при анамнеза за мехурни (най-често ретенция, по-рядко инкотиненция) и сфинктерни нарушения, анестезия като седло, мускулна слабост в долните крайници или нарушения на походката.
Синдромът на гръбначно-мозъчна компресия се проявява с тазово-резервоарни, проводникови сетивни и пирамидни симптоми.
3. Невроизобразяващите методи не се препоръчват за рутинна диагностика, ако не са налице „червени знамена”. Корелацията между симптомите, невроизобразяващите методи и патологията е слаба. При повечето пациенти не могат да се открият патологичните промени, които предизвикват болката. При 15-45% от пациентите без оплаквания се установяват дегенеративни промени в гръбнака, които нарастват с възрастта. МРТ е най-чувствителния метод за изследване на гръбначния мозък, а компютърната томография – на костните структури на гръбнака. 
4. ЕМГ изследването е абсолютно индицирано при отпадна неврологична симптоматика: 
· мускулна активност и F вълна за локализация на засегнатото коренче. 
· Скорост на провеждане по сетивните и двигателни влакна за установяване на аксонна дегенерация в периферният нерв.
· Втори отговор на флексорния рефлекс за определяне на прага на болката.
5. Установяване на чувствителни точки по тялото:
· С алгометър – праг на болката под 4 kg. 
· При натиск с палец – праг на болката преди избледняване на нокътя. 
6. Лабораторните методи за изследване на серум и урина се прилагат при: 
· Болка с продължителност над 4 – 6 седмици – изследване на пълна кръвна картина, калций и фосфор в серума и алкална фосфатаза за бъде изключено системно заболяване или заболяване на костите.
· Температура – изследване на пълна кръвна картина и СУЕ, а при клинични данни и туберкулинов и аглутинационен тест за Brucella за да бъде изключен възпалителен процес.
· Мъже под 40 години, хронична болка в кръста и сутрешна скованост – изследване на пълна кръвна картина с диференциално броене, ревматоиден фактор и HLA-B27 антиген за да бъде изключен анкилозиращ спондилит и хламидиални антитела за да се изключи синдром на Reiter.
· Мъже над 60 години – изследване на урея, алкална и кисела фосфатаза, специфичен простатен антиген, за да бъде изключен тумор.
7. Други изследвания:
· Остеодензитометрия за наличие на остеопороза – при жени над 40 години.
· Мамография за изключване на тумор – при жени над 40 години.
8. Консултации с други специалисти
· с ендокринолог с оглед тиреотоксикоза или хиперпаратиреоидизъм.
· с уролог с оглед изключване на тумор на простатната жлеза – при мъже над 60 години.
· с неврохирург при диагностицирана дискова херния или спондилоза със съмнение за спинална стеноза с неврологичен дефицит и неповлияване на симптомите от консервативното лечение в продължение на 2 месеца.
Диференциална диагноза на болките в гърба 
Диференциалната диагноза е насочена към изключване на болка предизвикана от други органи и към установяване на данни за сериозна гръбначно-мозъчна патология (наречени „червени знамена”), които налагат специфични и по-задълбочени изследвания. Следващата стъпка в диагнозата е установяване на коренчева увреда. 
1. Травматичните увреждания са честа причина за болки в гърба. Фрактурите на прешлени са в резултат на флексионни увреждания при автомобилни злополуки или падане от високо. Те могат да засегнат тялото, крачетата, ламината или спинозните процеси на един или няколко прешлена, както и да се получат дислокации и прекъсване на гръбначния мозък на съответното ниво. Фрактура може да се получи и при минимална травма, ако е налице миелом, метастатичен карцином, остеопороза, остеомалация, хиперпаратиреоидизъм или хипертиреоидизъм, причинили увреда на прешлена.
2. Анкилозиращият спондилит (болест на Бехтерев) дълго време може да бъде погрешно диагностициран като дискова болест. В началото на заболяването сутрешната скованост на гръбнака преобладава пред болката, която не се засилва от физическа активност. 
3. Синдромът на Reiter също може да предизвика болки в кръста от предизвикания сакроилеит или лумбална спондилартропатия.
4. Спондилартропатии могат да бъдат предизвикани от инфекциозни причинители като Treponema pallidum, Salmonella, Shigella, Escherichia colli, Mycoplasma pneumoniae.
5. Възпалителните заболявания като септичен или туберкулозен спондилит и спинален епидурален абсцес след пункция предизвикат разлята болка в гърба, която не се облекчава от почивка, придружена от повишен тонус на паравертебралните мускули и повишена температура.
6. Адхезивният арахноидит след спинална анестезия или оперативни интервенции може да причини хронични болки в гърба.
7. Ендокринни заболявания като хиперпаратиреоидизъм, хипертиреоидизъм и акромегалия предизвикват повишено извличане на калций от костите с последваща остеопороза. Акромегалията може да предизвика и стесняване на спиналния канал. 
8. Метаболитните заболявания на костите, като остеопорозата и болестта на Paget предизвикват болки в гърба. 
- Остеопорозата е системно метаболитно заболяване на скелета, което се характеризира с намаляване на костната маса и нарушаване на микроархитектурата на костната тъкан. Най-честа е първичната – постменопаузална и сенилна остеопороза. По-рядка е вторичната остеопороза при ендокринни (хиперпаратиреоидизъм, хипертиреоидизъм, хипогонадизъм, хиперглюкокортицизъм), стомашно-чревни (стомашна или чревна резекция, болест на Crohn, малабсорбция, панкреасна недостатъчност, чернодробно заболяване), кръвни, ревматични и генетични заболявания (синдром на Turner и Kleinfelter) и при лечение с медикаменти (глюкокортикоиди, хепарин, хормони на щитовидната жлеза, антиепилептични средства). От съществено значение са и начинът на живот, адекватното хранене, калциевият внос, физическата активност, хормоналният статус. Тютюнопушенето, злоупотребата с алкохол и кафе и ниският прием на калций допринасят за развитието на остеопороза. Прешлените на гръбначният стълб са предилекционно място за остеопорозата. При остеопороза костните гредички на спонгиозната кост изтъняват и се прекъсват, което води до микрофрактури в прешленното тяло. Гръбначният прешлен придобива типична биконкавна или клиновидна конфигурация. Костната загуба при остеопорозата в повечето случаи протича безсимптомно. В някои случаи компресионните фрактури в областта на торакалния и лумбалния отдел причиняват остра радикулерна болка, придружена от мускулна слабост в долните крайници. Острата болка продължава две- три седмици, след което може да отзвучи или да остане хронична болка в гърба. Хроничната болка, вследствие на фрактури на остеопоротичните прешлени, се причинява от повишаването на механичното напрежение в лумбалните прешлени и от спазъма на паравертебралната мускулатура. Гръбначните фрактури след минимална травма при болните с остеопороза са причина за неврологичен дефицит. 
- Болестта на Paget засяга около 3% от хората над 40 годишна възраст. Заболяването е с неизвестна етиология и прогресиращ ход. Започва от една, след което засяга множество кости, най-често тибията, черепа и прешлените. Промените в костите включват деструктивни и репаративни промени. Дезосификацията на кортикалната кост довежда до микрофрактури. По късно настъпват остеосклеротични промени в костта. Тези промени в гръбначните прешлени довеждат до снижаване на предната част на прешлените и торакална кифоза. Налице е хронична болка в гърба, която не се облекчава от почивка и често се влошава през нощта. Към нея може да се добави и типична коренчева болка.
9. Болестта на Scheuermann е епифизеално заболяване на прешлените което се развива в юношеска възраст и довежда до болки в гърба при натоварване.
10. Ахондроплазията е наследствено заболяване с неизвестна етиология, предизвикващо дисфункция на ендохондралната осификация. Болните са с типичен външен вид – голяма глава, изпъкнало чело, къси ръце и крака. Типичната усилена лумбална лордоза, намалената височина на телата на прешлените и промените в анатомията на прешлените водят до стеноза на вертебралния канал. Често около 40 годишна възраст са налице болки в кръста,  придружени от сетивни и двигателни симптоми в долните крайници. Може да възникне и спастична парапареза с тазоворезервоарни нарушения, когато спиналната компресия е в торакалната област.
11. Синдромът на неуспешната оперативна интервенция представлява персистиране или развитие на болка в гърба или крака след оперативна интервенция в лумбосакралния или шийния гръбнак. Честотата на синдрома достига до 60% от всички оперирани. Около 1-2% от пациентите с болки в гърба имат дискова херния, която е необходимо да бъде оперирана. Независимо колко е силна болката, тя винаги може да стане по-силна след оперативна интервенция. Най-честите причини за синдрома са рецидивираща дискова херния, спинална стеноза, епидурален цикатрикс или арахноидит, неправилният подбор на пациентите за хирургична интервенция (пациенти със соматоформено разстройство) или на хирургичния метод, извършване на погрешна оперативна интервенция (ламинектомия при дискогенна болка) и интервенция при липса на показания. Други причини са повторно дисково хернииране или ако оперативната интервенция не е ликвидирала проблема, усложнения след операцията (дисцит, псевдоменингоцеле, дефект на pars interarticularis), вторична нестабилност или дегенеративни промени вследствие на интервенцията (дискогенна или сакроилиачна ставна болка под оперативното ниво, спондилолистеза след ламинектомия), увреждане на нервни структури (арахноидит или епидурален цикатрикс) или придружаващи заболявания. Психологичните фактори също имат голямо значение.
12. Коксартрозата, гонартрозата и периартритът на тазобедрената става могат да създадат сериозни диференциално диагностични проблеми.  
13. Лумбосакралният плексит, както и травматични, компресионни и диабетни ишиадикови или феморални невропатии и meralgia paresthetica трябва да се имат предвид в диференциалната диагноза.
14. Съдовите заболявания на долните крайници, предимно оклузията на общата или вътрешна илиачна артерия и тромбозата на коремната аорта могат да предизвикат болки в кръста, които ирадиират към бедрото. Болката е дълбока, постоянна, недобре локализирана, придружена с изтръпване на крака. Намират се промени в температурата на крайника, феморалния и пулса на dorsalis pedis липсват, може да е налице интермитентно клаудикацио. 
15. Първичните или метастатични тумори хемангиом, остеом, сарком, ретикулосарком, миелом, неврофибром, менингеом и метастатичен карцином трябва винаги да се имат предвид в диференциалната диагноза. Тумори локализирани в малкия таз и особено ретроперитонеално притискат лумбосакралния плексус и предизвикват болки в кръста, понякога с ишиадикова ирадиация на болката.
16. Бременност и менструация (20% от жените) могат да доведат до болки в гърба. През втората половина от бременността вследствие на хормоналните промени настъпва размекване на фиброзните тъкани на гръбнака и таза с последващо разтягане на лигаментите и болки в кръста. Създават условия и за промени в дисковете с дискова херния. Тези промени са особено изразени при многораждалите жени. Ендометриозата може да засегне лумбо-сакралния плексус и да предизвика болки в кръста и ишиалгия.
17. Болката при някои заболявания на вътрешните органи се разпространява към гръбнака. Болката от малкия таз (урологични и гинекологични заболявания) се разпространява към сакралната област, от долната част на корема (червата) – към L2 до L4 прешлен и от горната част на корема (стомаха, панкреаса и ретроперитонеалното пространство) – към долните торакални и първите лумбални прешлени.
Комплексен регионален болков синдром
Представлява рядко срещана невралгия на периферните нерви. 
Класифицира се като комплексен регионален болков синдром I тип (рефлексна симпатикова дистрофия) и комплексен регионален болков синдром II тип (каузалгия). Двата синдрома се различават по отношение на етиологията, клиничната симптоматика и повлияването от лечение. 
Заболяемостта е 5 на 100 000 пациенти, изложени на риск. Среща се 4 пъти по-често при жени. 
Етиологията на каузалгията е свързана с травматична лезия на големи, проксимални нервни стволове, предизвикана от нож, куршум, части от машина, остри камъни или други предмети, с непълно прекъсване на периферен нерв. В 10% от случаите заболяването е идиопатично и не се предшества от ясна причина. 
Рефлексната симпатикова дистрофия възниква без увреждане на периферните нерви, след минимални травми на крайника: възпаление след хирургична интервенция, инфекции, изгаряния, наранявания, измръзвания, дегенеративни заболявания на ставите, травми, носене на шини и гипс и други, които водят до дълготраен оток на крайника с компресия на периферните нерви. Половината от случаите възникват след травма в горните крайници (n. medianus или n. ulnaris), по-рядко в долните (n. ischiadicus или n. peroneus), китката, коляното или глезена. При 30% от пациентите възниква след фрактура на китката. Честа причина е хирургичната интервенция за: артроскопия на коленната става (4%), синдром на карпалния канал (5%), на глезена (13%) и тотална артропластика на коляното (13%). По-рядко възниква след инфаркт на миокарда или инсулт. 
Патогенезата е свързана с реорганизация на централния автономен контрол. Ранните симпатикови симптоми (едем, вазодилатация, трофични промени и повишена температура) са предизвикани от неврогенно възпаление. Централното освобождаване на невропептиди предизвиква ноцицептивна сензитизация и води до появата на хиперхидроза и двигателни нарушения като дистония. Субстанция Р и тумор некротизиращия фактор α активират остеокластите и предизвикват остеопороза. При хроничната форма кожата става студена, получава се вазоконстрикция. С времето симпатиковата болка намалява, поради намаляването на възпалителния компонент. 
Сетивните нарушения в засегнатия крайник излизат извън анатомичната зона на инервация и се възстановяват бързо. Те се дължат на промяна в коровата обработка на информацията за допир вследствие на хроничната болка. 
Клиничната картина при двата синдрома се характеризира с четири основни симптома в дисталните части на крайниците: болка, оток, промяна в цвета на кожата и стегнатост. Те не корелират със степента на увреда. Сетивните, двигателните, автономни и трофични симптоми се променят във времето, с преминаване в хроничния стадии. Колкото по-тежко протича острата фаза, толкова по голяма е вероятността за хронифициране. 
Спонтанната болка в крайника в покой, по-силно изразена в пръстите, дланта или стъпалото е основният и най-чест симптом. Тя е постоянна, умерено силна, пареща или стрелкаща, дълбока, по рядко повърхностна. Засилва се от допир, топлина, студ, шум и емоции, поради хипералгезията. Най-много се засилва от движение на крайника, което стимулира механорецепторите в ставата, поради което пациентът държи крайника неподвижен и го пази от всякакъв контакт. Не може да понася дори допира на дрехите, но често завива крайника си с кърпа намокрена със студена вода в желанието си да облекчи болката. Болката ирадиира в широки области извън засегнатия нерв.
Парестезии се наблюдават по-рядко, но може да има усещането, че крайникът е чужд. Хиперестезията и алодинията се наблюдава по-често. Хипералгезията и алодинията са вторични феномени, свързани с централната обработка на ноцицептивната информация. 
Автономните нарушения в острата фаза се проявяват с дистална едема, топла, лъскава и зачервена кожа в засегнатите крайници. Отокът е в областта на първоначалната травма, по гърба на ръцете и стъпалата, по-рядко в коленете. Първоначално е мек и ограничен, по-късно става твърд и може да засегне целия крайник. В края на деня се засилва, а с преминаване в хроничната фаза изчезва. Добавят се судо и вазомоторни, а по-късно и трофични нарушения, които намаляват в хроничния стадии. В острите стадии (през първите 6 месеца) кожната температура е повишена в засегнатия крайник поради вазодилатацията, кожата е зачервена и изглежда хиперемична. В някои случаи кожната температура се променя ежедневно. В хроничната фаза вазодилатацията се заменя с вазоконстрикция, кожната температура спада на увредената страна, кожата става бледа или синкава и изглежда тънка и лъскава. При студените форми кожната температура е ниска от началото, може да не се промени във времето и да остане по-ниска с години, а цвета на кожата остава синкав. Отокът и трофичните промени са по-слабо изразени. И при двете форми се наблюдава хиперхидроза и по рядко – хипохидроза. Кожата на засегнатия крайник е влажна и топла или студена, лъскава и гладка, люспеста и обезцветена.
Мускулната стегнатост се дължи на отока на крайника и липсата на движения поради силната болка. С прогресията на заболяването се развива фиброза на лигаментите и адхезии в ставите, които ограничават възможността за движение. 
Трофичните промени в началото на заболяването се проявяват като плюс симптоми – засилен растеж на ноктите и космите, както и периартикуларна петниста остеопороза. С времето те избледняват и преминават постепенно в негативни – намален растеж на ноктите и космите, атрофия на кожата, която става стегната и лъскава и имобилизационна остеопороза. При по-тежките случаи може да възникне атрофия на подкожната тъкан, изтъняване на възглавничките на пръстите (симптом на подострения молив) и мускулна хипотрофия с фибрози и мускулни контрактури. 
Мускулна слабост в увредения крайник се наблюдава при голяма част от пациентите. В острата фаза тя е свързана с щаденето на крайника поради болката, а в хроничният стадии – с енергиен дефицит в увредените мускули. Обемът на движение на крайниците в острата фаза е намален, поради отокът и мускулния спазъм. През хроничната фаза обемът е намален поради контрактурите и фиброзите на палмарните и плантарни апоневрози.
В развитието си заболяването може да не премине през описаните фази. Засегнатите участъци могат да се разширят от дисталните към проксималните части на крайниците, да обхванат не съседни области (70%) или огледални области в другия крайник. 
При част от пациентите се установява усилен постурален тремор в увредения крайник и по-рядко – миоклонии и фокална дистония. Студената форма се придружава по-често от дистония, поради недостатъчност на ГАМК инхибиторните невронни кръгове.
Рефлексната симпатикова дистрофия протича в три фази. Пациентите не развиват всички възможни симптоми по време на хода на заболяването. Острата фаза започва до няколко дни след травмата и продължава няколко седмици. Характеризира се със спонтанна пареща болка разпространяваща се по хода на периферните нерви или кръвоносни съдове. Болката се засилва от студено, но не се повлиява от емоции. Могат да се появят хиперпатия, хипестезия или хиперестезия и дизестезия. Кожата на крайника е топла, суха и зачервена или студена, синкава, оточна и потна. Усилен е растежа на ноктите и космите. Движенията на крайника са ограничени. Втората, дистрофична фаза започва 3-6 месеца след травмата. През тази фаза болката е пареща и ирадиира под и над мястото на увредата, налице са хиперестезия и хипералгезия. Настъпват дистрофични промени в ноктите и растежът на косъма е забавен. Ставите стават сковани, надебелени, с намален обем на движение. Установява се лека мускулна атрофия, оток и остеопороза. През третата, атрофична фаза, която настъпва след 6 месеца от увредата, се установява болка, понижена кожна температура, трофични промени, изразени в гладка и лъскава кожа, сковани и трудно подвижни стави с мускулни контрактури, намалено или повишено изпотяване, деминерализация на костите с мускулна атрофия и намалена мускулна сила. 
Каузалгията протича със силна, непрекъсната и пареща болка. Симптомите възникват няколко часа или 1-2 седмици след увредата и засягат проксималните части на крайника. Болката персистира над 5-6 седмици, което е времето, необходимо за възстановяване на увредените тъкани. Засилва се през нощта, от емоционални или стимули от външната среда. Могат да се появят и пароксизми от дълбока болка. 
Диагнозата се поставя според критерии на IASP, ако са налице определени симптоми. Освен непрекъсната болка, която не е пропорционална на никаква пораждаща я причина, пациента трябва да съобщава поне по един симптом от поне 3 от 4 категории:
1. хипералгезия, хиперестезия; 
2. асиметрия в кожната температура, промяна в цвета на кожата или асиметрия; 
3. асиметрия в изпотяването, оток; 
4. намален обем на движение, дистония, тремор, мускулна слабост, трофични промени в космите или ноктите. 
При изследването трябва да е налице поне по една проява от поне 2 от 4 категории: 
1. Хипералгезия при убождане, болка при докосване, хипералгезия или алодиния при натиск; 
2. Асиметрия в кожната температура, промяна или асиметрия в цвета на кожата; 
3. Асиметрия в изпотяването, оток; 
4. Намален обем на движение, дистония, тремор, мускулна слабост, трофични промени в космите или ноктите. 
Последното изискване е да няма друга диагноза, която да обяснява по-добре симптомите. За да се постави диагноза комплексен регионален болков синдром II тип е необходимо да се установи клинично и неврофизиологично лезия на периферен нерв.
Изследвания, които да доказват заболяването няма. 
Инфрачервената термография установява температурните разлики, които и при двете форми са над 10. Пациентите имат положителен тест на студената вода.
Конвенционалната рентгенография може да покаже 4-8 седмици след началото на заболяването развитието на петниста остеопороза в юкста-артикуларните части на костите. В по-късните стадии остеопорозата става дифузна. 
Трифазната костна сцинтиграфия с technetium-99m доказва рано остеопорозата. Повишено е натрупването на изотопа в периартикуларната област, което е индикатор за повишен костен метаболизъм. 
МРТ изследването дава възможност да се отдиференцират други заболявания. 
ЕМГ изследването дава възможност да се установи увреждане на периферните нерви.
Диференциалната диагноза включва локализирана инфекция в крайника, която може да имитира топлата форма или артериална оклузия, която имитира студената.

Представляват фокални лезии, предизвикани от притискане на периферните нерви при тяхното преминаване през костно-фиброзни анатомични канали, под лигаменти, ретинакулуми, фиброзни образувания на мускула или при натиск през кожата на места, където нервът преминава повърхностно. Външното притискане се предизвиква от патерици, гипс и други твърди предмети. 
Протичат с комбинация от ноцицептивна и невропатна болка. Нервните стволове са източник на локална ноцицептивна болка (хипералгезия на нервния ствол), която се разпространява към околните области, но не ирадиира по хода на нерва. Такава болка се предизвиква при палпация на улнарния нерв в кубиталния канал. Често се появява асоциираният феномен на отразената болка. 
Компресията на n. medianus може да настъпи в дисталната и проксималната част на нерва.
Синдромът на карпалния канал е най-честата дистална компресионна невропатия. Болестността е 2-3% от населението, засяга 3 пъти по-често жени на средна възраст. Увредата на нерва се дължи на механичната компресия на n. medianus в карпалния канал, в областта на китката и локалната исхемия. При повишаване на налягането се затруднява венозния отток и кръвоснабдяването на нерва. При достигане на критично ниво на хипоксия, болковите влакна в нерва стават свръхвъзбудими и генерират спонтанни импулси. 
Патологичните процеси, които водят до компресия се разделят на 3 групи. Първата група са свързани с процеси засягащи стените на канала и стесняващи неговото пространство. В нея се включват увреждания на китката (дислокации на карпални кости), хипертрофична артропатия и задебеляване на flexor retinaculum. Конституционално по-тесния канал предразполага към развитие на синдрома, особено при професии, свързани с повтарящи се движения на китката и ръката. Втората група причини е свързана с фактори, които директно засягат съдържимото на канала. В нея се включват заболявания на сухожилията и бурсите, хипертрофични невропатии, липоми, ксантоми и ганглиони. Третата група причини са идиопатични – миелома, болест на Raynaud, бъбречна недостатъчност, амилоидоза, подагра, захарен диабет, хипо и хипертиреоидизъм, микседема, синдром на Graves, акромегалия, свръхактивност на хипофизата, затлъстяване, бременност (оток на меките тъкани), съдов шънт за хемодиализа и много други системни заболявания. Повтарящата се активност на ръката влошава синдрома след време поради уплътняване на синовиалната обвивка на сухожилията, които преминават през канала заедно с нерва. 
Клинично, началото е постепенно, с пристъпи от болезнено изтръпване в едната или двете китки. Симптомите се локализират в зоната на инервация на нерва – палеца, показалеца, средния пръст и радиалната половина на безименния пръст. Най-типични са позитивните сетивни симптоми, под формата на акропарестезии. Болката и парестезиите се проявяват най-силно през нощта и събуждат пациента от сън. Симптомите се провокират от четене на вестник, повтаряща се флексия на китката и пръстите, шофиране и шиене. С прогресията на заболяването се добавя и пареща болка. За провокиране на невропатната болка се използват тестовете на Tinnel и Phalen, които може да са отрицателни. 
Вторият важен симптом при 40% от пациентите е отразената ноцицептивна болка, с която може да започне заболяването. Тя е дълбока, недобре локализирана в областта на китката, засилва се от повтарящи се движения и се разпространява към проксималната част на крайника, най-често към лакътя, рядко достига до рамото. Обхваща медиалните части на крайника и може да бъде по-силна от невропатната. 
Отпадни сетивни нарушения се установяват рядко, в дисталните части на пръстите, инервирани от n. medianus. Сетивността в областта на дланта не се засяга, защото сетивните клончета на нерва се отделят преди карпалния канал. 
Автономни трофични промени във върха на пръстите и хипохидроза се установяват рядко. При някои пациенти се добавя и синдром на Raynaud, поради засягане на симпатиковите влакна на нерва.
Позитивни двигателни нарушения, като спонтанни фасцикулации в мускулите инервирани от n. medianus се установяват рядко. Хипотрофията възниква след загубата на сетивността, при пациенти с аксонна увреда и невропатна болка. Появата на двигателни симптоми показва по-голяма тежест на увредата и обикновено изисква хирургична декомпресия. По-рядко може да има хипотрофия на thenar, без болка. Засягат се мускулите инервирани от n. medianus дистално от карпалния канал: mm. abductor pollicis brevis, opponens pollicis, flexor pollicis brevis и lumbricales на показалеца и средния пръст. 
Диференциалната диагноза включва увреждане на нерва в областта на лакътя. 
ЕМГ изследването показва забавена проводимост в дисталния сегмент на нерва и снижена амплитуда на моторния отговор (при аксонна дегенерация). 
Компресия на n. medianus в проксималните части на крайника може да настъпи на три различни места около лакътя и по-рядко в аксилата от неправилно използване на патерици. 
Пронаторният синдром възниква при ексцесивна пронация на предмишницата (игра на тенис) или при хипертрофия на мускула и сухожилни връзки, които притискат нерва. Получава се след травма, дислокация на лакътната става и кървене в областта на предмишницата. Може да възникне поради компресия на три различни места. Най-често това се случва между двете глави на m. pronator teres, проксимално от отделянето на n. interosseus anterior, при навлизането на нерва в предмишницата. 
Пациентите се оплакват от разлети болки в предмишницата, безчувственост на палеца и показалеца. Ноцицептивната болка е дълбока, в проксималната част на m. pronator teres, в областта на притискането. Засилва се от силна пронация на предмишницата с флексирани пръсти срещу съпротивление и при носене на тежести с предмишницата. Появяват се парестезии по хода на n. medianus. Писането е болезнено. Наблюдава се отразена болка в проксималната част на крайника, най-често в медиалните и задни части на ръката, понякога и в рамото. Налице са позитивни и негативни сетивни невропатни симптоми в територията инервирана от n. medianus, които не са ясно отграничени и трудно се отдиференцират от тези при увреда в карпалния канал. Липсва нощно засилване на болката и симптома на Tinnel положителен в проксималния край m. pronator teres, а не върху карпалния канал. 
Появява се мускулна слабост и неловкост в китката при извършване на движения имитиращи щипане или колело. Проксималната увреда на нерва се отличава от дисталната (синдром на карпалния канал) по характерната слабост на m. flexor digitorum и m. flexor pollicis longus. Това се установява чрез „теста на колелото” – ако пациентът имитира колело, като постави върха на палеца срещу върха на показалеца си, той не може да флексира двете дистални фаланги на пръстите си. Показалецът остава хиперекстензиран в дисталната интерфалангеална става поради слабост на m. flexor digitorum profundus, а палецът – поради слабост на m. flexor pollicis longus Характерна е и слабостта на m. pronator при опит за пронация, ако компресията е под апоневрозата на m. biceps. Слабост в други мускули се развива в зависимост от степента на компресията. Могат да се засегнат дългите флексорни мускули на пръстите и палеца, както и m. abductor pollicis brevis.
ЕМГ изследването не може да установи локализацията на увреждането. 
Компресията на n. ulnaris най-често е проксимална – в областта на лакътя и по-рядко – на китката. 
Компресията в областта на лакътя (синдром на кубиталния канал) е втората по честота компресионна невропатия на n. ulnaris във фиброзно-костния канал. Дегенеративният артрит на лакътната става, който води до хронична улнарна невропатия се нарича късна улнарна парализа. Тя може да се появи години след травматично увреждане на ставата и има прогресиращ ход. Предразполагащи фактори са диабет, наследствени невропатии, тесният костен канал на улнарната кост или хипермобилен нерв, който лесно излиза извън канала. В много случаи може да настъпи без ясна причина. 
Клинично синдрома може да протече с различни сетивни и двигателни нарушения. Пациентите се оплакват от дълбока ноцицептивна болка в медиалната част на лакътя. Тя се разпространява към вътрешната проксимална част на ръката, аксилата и медиалната проксимална трета на предмишницата. При натиск върху нерва или флексия в лакътната става се предизвиква болка, която е различна от тази при симптома на Tinnel. 
Позитивните сетивни симптоми се изразяват в спонтанно тръпнене в областта на hypothenar, медиалната част на IV и V пръст. Много чест е симптома на Tinnel на нивото на лакътя. Негативните сетивни симптоми се проявяват с нарушен усет за допир в улнарната част на ръката, улнарната част на IV и целия V пръст от дорзалната и вентрална страна. Може да има и добавени автономни симптоми (анхидроза).
Позитивните двигателни симптоми се изразяват в продължителни фасцикулации в hypothenar. Негативните двигателни симптоми са в областта инервирана от n. ulnaris. Характерна за проксималната компресия на нерва е слабостта в m. flexor carpi ulnaris и m. flexor digitorum profundus. Наблюдава се слабост при абдукция и аддукция на пръстите. Налице са хипотрофии на hypothenar и mm. interossеi. Типичната “ръка на граблива птица” се дължи на хипотрофия на mm. lumbricales на IV и V пръст при запазени дълги екстензорни мускули. Засягането на m. adductor pollicis се проявява в слабост при притискане на палеца към показалеца. Компенсаторно се контрахира неволево m. flexor pollicis longus (инервиран от n. medianus) и крайната фаланга на палеца силно се флексира (симптом на Froment). Слабостта на улнарните флексори на предмишницата е много по-слабо изразена от тази на вътрешните мускули на ръката. 
ЕМГ изследването показва мястото на увредата на нерва.
Синдромът на Guyon, поради компресия на нерва в едноименния канал в областта на китката, е втората по честота причина за улнарна невропатия. Най-честата причина е повтарящ се външен натиск от различни инструменти, дръжки на колело, стегнати каишки на часовник, бързо напълняване или използване на патерици и бастуни. Може да се получи при ганглиоми в канала, остра или хронична професионална травма на hypothenar (електротехници сплитащи кабели) и при фрактура на карпалните кости. 
Има три варианта на клинично протичане на компресията на нерва в китката. Симптомите варират от чисто двигателни до чисто сетивни, в зависимост от местоположението на компресията в канала. По-често се засяга само дълбокия двигателен, без сетивния клон за пръстите. Поради тази причина е налице само ноцицептивна, без невропатна болка и хипотрофия на m. interosseus dorsalis I. При компресия на нерва в проксималната част на канала се добавят и нарушения в сетивния клон за пръстите. Болката може да ирадиира към пръстите и предмишницата. При най-рядката компресия в дисталната част на канала има само сетивни нарушения в улнарната част на дланта. При тромбоза на улнарната артерия, която също преминава през канала, се получава феномен на Raynaud. 
Компресията на нерва в областта на предмишницата, над канала на Guyon е рядка. Настъпва при фрактура и протича като компресия в областта на китката. Ако лезията е проксимално от дорзалния сетивен кожен клон, ще се наруши сетивността в дорзалната част на китката. Могат да се появят и дизестезии. Увредата на дорзалния сетивен клон обикновено е вследствие на травма. 
Компресията на n. radialis може да настъпи над и под лакътя. 
Компресията над лакътя настъпва при притискане на горната част на ръката от главата на друг човек по време на сън, от патерици или при притискане на ръба на стол или скамейка. Настъпва често след употреба на алкохол или по време на анестезия, поради което изтръпването на ръката вследствие на компресията не се усеща от пациента. По-редки са компресиите вследствие на мускулно пренатоварване, фиброзна миопатия, инжектиране на медикаменти, задебеление на епиневриума, тумор и хумерална фрактура. Пациентите се възстановяват спонтанно сред около 10 седмици. Клинично протича с всички симптоми на дисталната (под лакътя) компресия, с допълнителна пареза на m. triceps brachii.
Компресията на и под нивото на лакътя е свързано със синдрома на n. interosseus posterior. Този дълбок двигателен нерв преминава през арката на Frohse (между повърхностната и дълбока глава на супинатора), която се стеснява при супинация и екстензия на китката. Получава се рядко, при фрактура на горната трета или дислокация на главата на радиалната кост и фрактура на улнарната. Може да се получи подобно на съботната нощна пареза при неправилно поставяне на ръката по време на сън и употреба на алкохол. По-рядко може да настъпи при липоми, неврофиброми и ревматоиден артрит. Идиопатичната форма настъпва при компресия в арката на Frohse, вследствие на повтаряща се пронация, супинация и екстензия на лакътната става или при носене на турникети.
Сетивния клон на радиалния нерв се отделя дистално от лакътя, преди навлизането в аркадата, така че притискането в тази област протича с чисто двигателни симптоми. Засягат се екстензорите на китката и пръстите и m. brachioradialis, което води до дълбока болка в предмишницата, увисване на китката и сетивни нарушения. Пациентите не могат да екстензират пръстите си в метакарпофалангеалните стави и да отклонят китките си улнарно. 
Повърхностният сетивен радиален нерв при хронична компресия в китката, вследствие на носене на стегнати каишки за часовници, гривни или белезници, води до невропатна болка, наречена cheiralgia paresthetica. Може да възникне и вследствие на фрактура на радиалната кост или интравенозни инфузии. 
Пациентите се оплакват от локална болка в латералната дистална част на предмишницата, без хипералгезия на нервния ствол. Позитивните сетивни симптоми се проявяват в дизестезии и парестезии, тригерирани от движения в китката. Симптомът на Tinnel е положителен и показва локализацията на увредата. Негативните сетивни промени се изразяват в нарушен усет за допир в дорзолатералната част на ръката, дорзалната част на I и II пръст до проксималната интерфалангеална става и радиалната част на III пръст. 
Дигиталните нерви се притискат рядко, при носене на стегнати пръстени за дълго време. Налице е невропатна пареща болка и спонтанни изтръпвания в областта на един дигитален нерв (половината на един пръст). Симптомът на Tinnel показва точната локализация на увредата. Синдромът на „палецът на играчът на бейзбол” се получава и при играчи на крикет и кегли и се дължи на често дразнене на дигиталните нерви на палеца. Развива се периневрална фиброза и болезнени възелчета. Синдромът на палецът на „музиканта на арфа” се предизвиква от свирене на струнни музикални инструменти. Характеризира се с поява на болезнени възелчета и хиперсензитивност към допир. 
Синдромът на торакалния канал се среща рядко, при жени в млада и средна възраст. Започва спонтанно или след травма в рамото или шията, която води до мускулен спазъм. Дължи се на компресия на артерия и вена subclavia и брахиалния плексус. Разделя се на съдов (артериален или венозен) и неврогенен, които обикновено настъпват поотделно. 
Артериалният синдром възниква при компресия на артерия subclavia, с мурална тромбоза и атероматозна дегенерация, артериална стеноза и формиране на емболи към крайника. Проявява се с улцерации на връхчетата на пръстите, бледа, студена и тръпнеща ръка, с липсващ пулс. 
Венозният синдром се предизвиква от оклузия на субклавийната или аксиларната вена. Възниква вследствие на повтаряща се компресия на вената между първото ребро и клавикулата вследствие на уплътнения m. scalenus anterior. Различава се от артериалния синдром по дифузно подутата, синкава ръка, с подути вени на гърдите и рамото. Появява се изтръпване на ръката вследствие на исхемия на периферните нерви. 
Неврогенният синдром е рядък, защото компресията е преходна и рядко води до неврологични симптоми. При допълнително шийно ребро, по големи processi transversi, съединителнотъканна връзка между processi transversi и туберкулума на mm. scaleni и при миофасциален синдром, със спазъм на m. scalenus anterior, долният ствол на плексуса (С8 и T1) може да бъде притиснат. 
Пациентите се оплакват от едностранна, спонтанна, постоянна и тъпа болка в предната и задна част на рамото, която ирадиира към латералната част на предмишницата и китката. Може да ирадиира и към окципиталната част на главата и да предизвика главоболие. Засилва се след физическа активност и повдигане на засегнатата ръка. При засилване през нощта налага отдиференциране на синдрома на карпалния канал. В някои случаи болката е пристъпна, но с времето зачестява и се засилва. Сетивните нарушения и изтръпването се появяват преди двигателните от засягане на коренчета С8 и T1. По-изразени са в областта на китката (T1), отколкото на ръката (C8). Хипестезията и парестезиите обхващат целия IV и V пръст, улнарната част на китката и медиалната част на предмишницата. Установява се хипотрофия и слабост на вътрешните мускули на китката, инервирани от n. ulnaris, тенара и особено на инервираният от n. medianus m. abductor pollicis brevis. В шийната и раменна област се установява спазъм на мускулите. 
Прийомите на Addson и Roos са положителни, поради контракцията на m. scalenius, стесняване на интерскаленовото пространство и повдигане на първото ребро. 
ЕМГ изследването е нормално.
Костоклавикуларния синдром се предизвиква от неправилна поза или травма с компресия на невроваскуларния брахиален сноп между първото ребро и клавикулата. Проявява се с болки, парестезии и изтръпване в ръката и китката през нощта или рано сутрин. Синдромът се потвърждава чрез свиване на раменете надолу и назад (повдигане на гърдите и ретракция на раменете), при което симптомите се засилват и радиалния пулс отслабва. Дължи се на компресия на субклавийната артерия между clavicula и първото ребро. 
Синдромът на m. pectoralis minor (хипераддукционен синдром) възниква вследствие на компресия между m. pectoralis minor и гръдния кош. Предизвиква се от миофасциален синдром, който води до скъсяване на мускула или неправилна поза на тялото. Симптомите са преходни (появяват се през нощта и рано сутрин), не се установяват обективно и наподобяват костоклавикуларния синдром, но по-често се засяга улнарната и медианна част на ръката. 
Диагнозата се поставя при предизвикване на симптомите и потискане на радиалния пулс, чрез поставяне на ръцете в абдукция над главата, при ротация навън и назад. При тази позиция се разтяга m. pectoralis minor и притиска подлежащия невросъдов сноп. 
Невралгичната амиотрофия настъпва след грип, тиф, вариола и други инфекциозни заболявания или след инжектиране на серум. Характеризира се с остро настъпваща силна болка в рамото, която може да обхване ръката, гърба и шията. По-често се засяга дясната ръка, но в 25% от случаите е двустранна. Болката се засилва при движение на ръката и през нощта. Облекчава се при поставяне на крайника в покой, в аддукция и флексия в лакътя. Появява се проксимална слабост в рамото и ръката, която засяга мускулите инервирани от n. axillaris и n. suprascapularis. Сетивни нарушения обикновено не се появяват. 
Прийомът на Waxman се състои във флексионно-аддукционен тест, чрез който се предизвиква болка чрез абдукция и външна ротация в рамото, последвано от екстензия в лакътя. 
ЕМГ изследването показва периферно-нервна увреда. 
Невропатията при серумна болест се развива след прилагане на хетероложен серум, тифоидна или паратифоидна ваксинация или след прилагане на медикаменти, които образуват комплекси със серумните протеини. Няма корелация между количеството на приложения серум и тежестта на симптомите или появата на невропатия. Патогенезата е свързана с отлагане на имунни комплекси, което води до васкулит и периваскуларен едем с оток на периферните нерви. Отокът води до компресия на периферните нерви в областта на форамените, през които те преминават. Невропатията засяга брахиалния плексус. Проявява се с внезапна болка в рамото или горната част на ръката. Появяват се и симптоми, типични за серумната болест: подуване на лимфни възли, болки в ставите, миалгия и албуминурия. Развива се мускулна слабост в раменната област, която бързо прогресира до пареза и тежка мускулна атрофия. Сухожилните рефлекси изчезват, появяват се вазомоторни промени. Сетивните нарушения са слабо изразени и най-често радиалните мускули не страдат. 
Трябва да се отдиференцира от миалгичната и артритна болка при серумна болест, която засяга мускулите и ставите.
Компресията на n. axillaris е свързана с фрактури на хирургичната шийка на humerus, при долна дислокация на рамото или при външна ротация и абдукция на ръката. Протича с пареза на m. deltoideus и ограничена абдукция на ръката. Установява се хипестезия във външната горна част на ръката. 
Компресията на n. suprascapularis настъпва под горния трансверзален скапуларен лигамент от липоми или травма в раменната област, която засяга нерва, околните тъкани или лигамента. Наблюдава се при волейболисти, баскетболисти, гимнастици, при вдигане на тежести и носене на туристическа раница. Протича с недобре локализирана болка в рамото, най-силна в задните и латерални части. Установява се слабост на m. supraspinatus и m. infraspinatus. Не се установяват сетивни нарушения, защото нервът е чисто двигателен. 
ЕМГ изследването показва засягане на нерва. 
Компресията на n. musculocutaneus възниква при силна екстензия на предмишницата, интензивни физически упражнения, повтаряща се пронация и супинация на предмишницата (работа с отвертка) и хиперекстензия с пронация на ръката (падане или игра на тенис). 
Клинично протича със слабост на m. biceps brachii, болки в предно латералната част на лакътя и дизестезии в радиалната част на предмишницата. Може да се увреди изборно сетивната част на нерва, дистално от двигателната, поради компресия от латералния край на апоневрозата на m. biceps. Тя може да се увреди спонтанно, при венозна манипулация или вследствие на носене на тежка чанта с дръжки през лакътя. 
Компресията на n. accessorius може да настъпи спонтанно, след спортни инциденти или хирургични манипулации в задния триъгълник на шията – биопсия на лимфен възел. Клинично протича със слабост на m. trapezius и sternocleidomastoideus, болка и нестабилност в рамото. Абдукцията на ръката е затруднена, горният ъгъл на скапулата стои по-латерално, отколкото долния. Това нарушение се засилва при флексия на ръката.
Компресията на n. thoracicus longus настъпва при анестезия, когато пациентът е поставен в положение Trendelenburg, с недобре позиционирана опора на раменете, която ги притиска надолу. Може да настъпи при носене на тежки предмети на рамо и биопсия на лимфни възли в основата на шията. Води до нестабилност на рамото, затруднено повдигане на ръката и изместване на долния ъгъл на скапулата латерално, в сравнение с горния. Засилва се при екстензия на ръката срещу съпротивление. Болката се локализира в областта на рамото и се разпространява към шията и ръката. 
Компресията на n. ischiadicus най-често настъпва в областта на неговото излизане от pelvis в ишиадиковия канал. Уврежданията настъпват при фрактура и дислокация на бедрената кост, проникващи травми, усложнения при хирургични операции на бедрото, продължителен натиск върху ханша при коматозни състояния, първични и метастатични тумори (лимфоми) и по-рядко при спонтанни или предизвикани от антикоагуланти хематоми. Дълбоко поставена мускулна инжекция може да увреди директно нерва или да предизвика мускулна фиброза, която да го компресира. Ендометриомите могат да притиснат нерва в ишиадиковия канал. Лезиите в горната трета на бедрото засягат едновременно фибуларния и тибиалния, но винаги по-силно фибуларния компонент на нерва. Лезиите в средната част на бедрото засягат еднакво силно и двата компонента на нерва
Клинично протича с болка в хълбока, парестезии по задната част на крака, хипестезия в латералната част на крака и стъпалото, падане на стъпалото и нарушена екстензия на бедрото. Ако се засегне изборно фибуларния компонент, лезията клинично наподобява увреждане на нерва в областта на caput fibulae 
Компресията на n. peroneus communis в областта на caput fibulae, в костно-фиброзен канал между фибуларната кост и m. peroneus longus, се наблюдава поради компресия на нерва при залежаване на легло, при пациенти в кома или по време на обща анестезия. Може да се увреди и при дълго седене в клекнало положение, с кръстосани крака, при усукване на глезена и преразтягане или от тумори, ганглионити и кисти на коленната става. 
Клинично протича с падане на стъпалото (поради слабост на m. tibialis anterior) и дълбока болка в латералната горна трета на крака или във fossa poplitea. Налице са и сетивни нарушения в областта инервирана от нерва. 
N. peroneus profundus може да бъде притиснат поради оток на мускула в предния отдел на крака – преден тибиален синдром. Може да възникне след ексцесивни упражнения, травма и реперфузия след артериална оклузия. 
Протича със силна болка в предната част на подбедрицата и двигателни нарушения. 
Компресията на n. peroneus superficialis поради носене на високи и стегнати обувки се среща рядко. Пациентите нямат локална болка в мястото на компресията, но имат парестезии, които се засилват при ходене. Симптомът на Tinnel показва мястото на компресията. Установява се хипестезия за допир.
Компресията на n. tibialis posterior може да възникне във fossa poplitea вследствие на хронична компресия от аневризма на a. poplitea. Проявява се с позитивни и негативни сетивни нарушения в стъпалото. 
Синдромът на тарзалния канал се среща по-често. Компресията на n. tibialis posterior настъпва след травми, фрактури и дислокации на глезенната става, носене на стегнат гипс, кънки, ски обувки или обувки, теносинувит, остеофити, тумори, хроничен тромбофлебит, подагра, хиперлипидемия и метаболитни заболявания, които водят до оток, като диабет, хипотиреоидизъм и ревматоиден артрит. Получава се при спринтьори, особено след усилени тренировки и продължителен туризъм. Пациентите се оплакват от постоянна, дълбока, пареща или стягаща болка и тръпнене над и зад медиалния малеол, петата, стъпалото и неговия свод. Областта е чувствителна при палпация. Позитивните сетивни симптоми се изразяват в спонтанни изтръпвания в стъпалото. Негативните сетивни симптоми се проявяват с хипестезия за допир и болка в плантарната част на стъпалото. Симптомите се влошават през нощта, от продължително стоене прав и ходене и се облекчават при движения в глезенната става, обратно на тези при плантарен фасциит. Симптомите на Tinnel и Phalen зад или под медиалния малеол са положителни. Перкусията на flexor retinaculum или дорзалната флексия и извиване на стъпалото, предизвиква болка, подобна на електрически ток. Могат да се появят двигателни симптоми, свързани със слабост на фалангите, което нарушава фазата на изтласкване на крака при ходене. 
ЕМГ изследването показва денервация на m. abductor hallucis и удължена дистална двигателна латентност.
Компресиите на n. femoralis могат да настъпят над ингвиналния лигамент (между m. psoas и илиачните мускули) и тогава функцията на тези мускули е засегната. Лезиите под ингвиналния лигамент засягат само някои от функциите на нерва, защото няколко сантиметра след преминаването си под лигамента нервът се разделя на кожни клонове за сетивна инервация на предната част на бедрото и двигателни клонове. Нервът може да се увреди от хематоми или абсцеси в илиачните мускули. В тези случаи пациентът лежи с флексирано, абдуцирано и във външна ротация бедро за да отбремени налягането върху нерва. Увреждания могат да настъпят и по време на анестезия при пациент поставен в поза за литотомия, когато нерва се притиска под ингвиналния лигамент. Форсираната екстензия на крака или хиперекстензия на бедрото през ръба на леглото при кома, може да преразтегне и увреди нерва. Проникващите прободни травми, катетеризацията на феморалната артерия и хирургични интервенции с латерално изместване на m. psoas могат също да увредят нерва. 
Компресиите на n. saphenous настъпват на 10 cm над медиалния феморален епикондил в областта на излизане на нерва от субсарториалната фасция. Болката възниква в медиалната част на крака към вътрешната част на ходилото и големия пръст на крака. Засилва се при движение на крайника, имитира заболяване на коленната става или claudicatio intermittens. Може да се увреди изолирано препателарния клон на нерва, след травма (медиална менисцектомия) или спонтанно. Възниква пареща болка и хипестезия под коляното. При напрежение в коляното се появяват парестезии и дизестезии. 
Компресията на n. cutaneus femori lateralis в бедрото се нарича meralgia paresthetica. Нервът преминава през тунел, образуван от малка цепка в латералния край на ингвиналния лигамент. Податлив е на компресия в spina iliaca, където преминава между костта, лигамента и залавното място на m. sartorius. Синдромът възниква при състояния, свързани с нарастване на корема: бременност, бързо напълняване и чернодробни заболявания. Може да възникне в резултат на директна травма, стегнати джинси или колан, носене на портфейл в предния джоб на панталона и други. По-рядко може да възникне в резултат на ретроперитонеален злокачествен тумор и абдоминални хирургични интервенции. 
Клинично протича с пареща невропатна болка и дизестезия в латералната част на бедрото, които се засилват от продължително стоене и ходене. При флексия на бедрото болезнените дизестезии изчезват. Рядко е налице локална ноцицептивна болка в областта на притискането. Негативните сетивни симптоми се проявяват с хипестезия за допир и болка в латералната част на бедрото. Те са най-силно изразени на 2-3 cm под слабините и никога не се разпространяват под коляното. Установява се изразена динамична механична алодиния. Симптомът на Tinnel е отрицателен. Прогнозата е добра, в повечето случаи изчезва спонтанно, при отстраняване на причините за компресията. 
Плантарните дигитални нерви могат да бъдат притиснати между главичките на съседните метатарзални кости или при преминаването им през дълбоките метатарзални лигаменти. Компресията често възниква в областта на общия плантарен дигитален нерв, преди бифуркацията му в n.n. digitales proprii. Най-често това се случва в областта на третото и четвъртото метатарзално пространство и води до невралгията на Morton. Синдромът се среща често и засяга предимно жени. Пациентите се оплакват от локална болка в дисталната плантарна трета на стъпалото при ходене. Болката по-късно става постоянна и се разпространява към цялото стъпало. Засилва се при носене на обувки с високи токове. При палпация се установява локална чувствителност и движението на II и IV метатарзална кост една към друга предизвиква силна локална болка. При притискане на пръстите на крака един към друг и едновременен натиск върху зоната под пръстите, болката се засилва. Симптомът на Tinnel е негативен. Негативните сетивни симптоми се проявяват с хипестезия за допир и болка в два съседни пръста, най-често трети и четвърти. Позитивните сетивни симптоми се проявяват с невралгична болка като електрически ток между засегнатите пръсти. Налице е и постоянно парене, което трудно се понася от пациентите. 
Суралният нерв се притиска рядко в анатомичната фиброзна аркада, която дублира неговата апоневроза. Наблюдава се при атлети и при дълготрайно притискане в задно-долната част на прасеца. Появява се болка в латералната част на глезена и стъпалото. Сетивни нарушения няма, само локален симптом на Tinnel.
Невриномът на Joplin се предизвиква от компресия на дигиталния нерв от медиалната страна на големия пръст на крака при носене на тесни обувки. Протича с локална болка и сетивни симптоми в медиалната част на големия пръст, понякога двустранно. 

Диагностични методи при компресионни невропатии

Тестът на Tinnel може да се предизвика по миелинизираните и немиелинизирани първични аферентни влакна. Почукването върху нервния ствол предизвиква генериране на ектопични импулси в аксона, поради повишена механочувствителност и мембранна хипервъзбудимост на нивото на компресираните аксони. Това води до дизестезии в кожната инервационната територия на засегнатия нерв. 
При тестът на Phalen, флексията на китката за 60 s, води до изтръпване, ирадииращо към китката, поради венозният застой. Алтернативно тестът се извършва с турникет на ръката с приложено 60 mm Hg налягане. Тестът е чувствителен и може да служи за проследяване на ефекта от приложеното лечение. 
При прийомът на Addson, при абдукция и повдигане на ръката над главата и обръщане на главата към нея, при изпъната шия и поемане на дълбок дъх, радиалният пулс в повдигнатата ръка изчезва. Засилват се наличните неврологични симптоми. Пулсът може да намалее по амплитуда и при здрави хора, но липсват неврологичните симптоми. 
Прийомът на Roos се състои от засилване на симптомите при външна ротация и 900 абдукция на ръката, придружено от отваряне и затваряне на дланта за 3 минути. Умереният натиск върху fossa supraclavicularis за 15 s засилва симптомите. Може да се установи разлика в кръвното налягане между двете ръце. 
ЕМГ изследването установява локализацията и степента на увредата. Може да се установи забавена скорост на провеждане по периферните нерви вследствие на фокална демиелинизация или снижена амплитуда на сетивния акционен и сумарният мускулен потенциал вследствие на аксонна увреда. 

Диференциална диагноза при компресионните невропатии

Синдромът на торакалния канал трябва да се отдиференцира от цервикална дискова болест, синдром на апофизеалните стави, на карпалния канал, артропатия, перикапсулит, тумор на Pancoast, аневризма на субклавийната артерия и невралгична амиотрофия. Компресия на невроваскуларния ствол се подозира при болки в шията и неврологични симптоми в горния крайник, които се засилват при поставяне на ръцете и врата в определена поза. 
Най-трудна е диференциалната диагноза с латерална дискова херния C5-C6, която води до болка, сетивни нарушения и парестезии в рамото, трапецовидния мускул, радиалната част на предмишницата и палеца. Болката ирадиира към лакътя и по дорзалната част на предмишницата към показалеца и средния пръст. Налице са сетивни нарушения и парестезии в областта на II и III пръст. Установява се палпаторна болезненост в областта на m. triceps brachii и паравертебрално.
Компресионните невропатии в горните крайници трябва да се отдиференцират от радикулопатия на С5 и С6, С6 и С7 или C8 и T1 коренче. Компресията на n. suprascapularis трябва да се отдиференцира от субакромиален бурсит, увреждане на маншона на ротаторите и брахиален плексит.

Невропатиите засягат аксоните и миелиновите обвивки или Швановите клетки. По-често се засягат аксоните, като първо се увреждат най-дългите и най-дебели нервни влакна. Дегенерацията започва от дисталните части на аксоните и прогресира проксимално. Този механизъм, наречен “dying-back” е резултат на метаболитни нарушения в клетъчните тела или аксоните. Аксонопатиите са симетрични и са типични за токсичните и метаболитни нарушения на периферните нерви. По-рядко аксоните са запазени, а е налице сегментна демиелинизация. Тя се развива между нодулите на Ranvier и най-често е вследствие на автоимунен пристъп срещу периферните нерви и коренчета (синдром на Guillain-Barre). Крайниците могат да се засегнат дистално и проксимално, симетрично. Рядко невропатиите развиват вследствие на абнормности в развитието или метаболизма на Швановите клетки. Клиничното протичане на полиневропатиите е различно в зависимост от тяхната етиология. 
При полиневропатиите се засягат предилекционно един от типовете нервни влакна. Могат да се засегнат предимно сетивните влакна с голям диаметър (провеждащи вибрация и проприорецепция) и моторните влакна със среден диаметър. Могат да се засегнат сетивните влакна с малък диаметър (провеждащи болка и температура), заедно или не с автономните нервни влакна. Болката е типичен симптом при невропатиите на тънките влакна. 
Множествената мононевропатия е вследствие на исхемия на периферните нерви, поради васкулит на малките и средни кръвоносни съдове. Може да бъде първа проява на системния васкулит. Независимо от етиологията започва с остра болка и изтръпване в засегнатия крайник. Отпадните сетивни и двигателни нарушения настъпват след дни. 
Невропатията е остра, ако симптомите се развиват за по-малко от 3 седмици. При подострата невропатия симптомите се развиват за седмици до месеци, а при хроничната – за повече от 6 месеца. 

Болезнени полиневропатии на тънките нервни влакна

Представляват подтип на сетивните невропатии, при който се засягат предимно тънките миелинизирани Аδ и немиелинизираните С нервни влакна. 
Боледува около 3% от населението, по-често между 45 и 70 годишна възраст. 
Етиологията най-често е свързана с диабет. Наблюдава се и при възпалителните, наследствените сетивни и автономни и наследствените сетивни невропатии, васкулитите, саркоидозата, системният лупус, синдромът на Sjogren, болестта на Fabry, СПИН, еритромелалгията, някои вирусни инфекции и цитомегаловирусния полирадикулоневрит. Идиопатичната невропатия се дължи на автоимунни и невродегенеративни механизми. 
Клиничната характеристика е обща, независимо от причината. Невропатията на тънките влакна е причина за 90% от случаите със синдрома на парещите (неспокойните) крака. Преобладаващи симптоми са болката и болезнените парестезии, за разлика от тези на дебелите миелинизирани влакна. Могат да се засегнат сетивните и автономни функции и в лека степен дебелите нервни влакна, с поява на двигателни симптоми. 

Диабетни невропатии

Невропатиите са най-честото микроваскуларно усложнение на диабета. След 12 години от началото на заболяването 70% от мъжете и 50% от жените имат невропатия. Предразполагащи фактори са по-дългата продължителност на заболяването, лош контрол на кръвната захар, тютюнопушене, затлъстяване, кардиоваскуларни рискови фактори и диабет 2 тип. Болка се наблюдава при малка част от пациентите (10%), с диабетна невропатия на тънките влакна. Нормализирането на кръвната захар в повечето случаи води до изчезване на симптомите, поради регенерация на нервните влакна. С прогресиращата дегенерация на влакната болката също изчезва. 
Патогенезата е мултифакторна, свързана с метаболитни и съдови фактори, които водят до прогресивна загуба на автономни и соматични нервни влакна. Тежестта на невропатията корелира със степента на хипергликемията. Последващата паранодална демиелинизация и аксонна увреда водят до появата на клиничните симптоми. 
Класификацията разделя болезнените диабетни невропатии на генерализирани и фокални. Фокалните (или мултифокални) се подразделят на краниални, на крайника, проксимални и радикулоневропатии на тялото. Генерализираните симетрични полиневропатии се подразделят на остри сетивни и хронични сензомоторни. 
Краниалните невропатии са редки (1%), най-често се засяга n. oculomotorius и по-рядко – n. abducens. Възстановяват се спонтанно в продължение на няколко месеца.
Фокалните невропатии на крайниците се подразделят на предизвикани от компресия и от исхемия. Компресионните невропатии при пациенти с диабет не се подобряват без лечение. Засягат се най-често n. medianus, n. radialis, n. femoralis, n. peroneus communis и n. cutaneus femori lateralis (meralgia paresthetica). Исхемичните невропатии имат внезапно начало, с едностранна ноцицептивна болка и спонтанно отзвучаване в рамките на месеци. 
Проксималните невропатии настъпват при по-възрастни пациенти с втори тип диабет. Протичат със силна невропатна болка в единия или двата долни крайника, в областта на бедрото. Засилва се през нощта и нарушава съня. Добавят се и асиметрични, проксимални двигателни нарушения, изразени със слабост и хипотрофии на мускулите на бедрото. Сетивни нарушения не се установяват. Трябва да се отдиференцира от хроничната възпалителна демиелинизираща невропатия, която се повлиява от имуномодулираща терапия. Имат тенденция към бавно (в рамките на 1 година) и непълно възстановяване. 
Радикулоневропатиите на тялото са редки, засягат предимно мъже в средна и напреднала възраст, с дълготраен диабет. Основната клинична проява е пареща или пробождаща болка, която се засилва през нощта и се придружава от кожна хиперестезия по дерматомен тип. Болката се локализира в поясната област или коремната стена, едностранно и по-рядко двустранно. По-рядко са налице двигателни нарушения в поясната област и бедрото. Симптомите имат тенденция към отзвучаване в рамките на 6 месеца. 
Острата сетивна невропатия е вариант на симетричната полиневропатия. Причинява се от лошия контрол на диабета с колебание на кръвната захар, независимо от неговата посока, което води до исхемия на нерва. Може да започне след епизод на кетоацидоза. 
Началото е остро, със силна невропатна болка, която се засилва през нощта. Болката е постоянна, пареща и се засилва дистално от бедрото или коляното. Често се установява изразена хиперестезия и дълбока болка, върху която се наслагва внезапна и остра болка, като електрически ток. При изследването могат да се установят потиснати коленни рефлекси, дистална хипестезия и алодиния. 
Хроничната дистална сензомоторна невропатия е най-честа. Често се установява още с диагностицирането на втори тип диабет. С развитието на диабета броя на пациентите нараства до 40% от всички пациенти с диабет. Първоначално се засягат тънките миелинизирани и немиелинизирани нервни влакна, а дебелите миелинизирани се засягат по-късно в хода на заболяването. Поради тази причина засягането на усета за болка и температура преобладава пред засягането на усета за допир, проприорецепцията и двигателната активност. Това дава възможност на пациента да използва ефективно своите анестезирани крайници. Липсата на протективна сетивна информация води до претоварване на крайника, нараняване, инфекции, развитие на плантарни язви, безболезнени костни фрактури и стави на Charcot в краката. Развиват се трофични нарушения и диабетно стъпало. Невропатията се проявява със строго индивидуални симптоми при всеки пациент, които остават непроменени по време на хода на заболяването. При много пациенти са налице позитивни (болка, хиперестезия) и негативни сетивни и двигателни симптоми. Изразеността на симптомите зависи от дължината на засегнатия нерв, поради което те преобладават в долните крайници. При по-тежко увреждане се засягат и пръстите на ръцете. Негативните симптоми включват изтръпване, дистална хипестезия за всички сетивни модалности (вкл. нарушен вибрационен усет) и двигателни нарушения в долните крайници. Хипестезията е симетрична, под формата на чорапи, но може да се покачи проксимално. Болката е пареща, дълбока (усещането е, че идва от костите), придружена от изтръпване и усещане за преминаване на електрически ток (парещи парестезии) и се засилва през нощта. Нарушената проприорецепция (нарушен ставно-мускулен и вибрационен усет) води до нестабилност на походката. Автономните симптоми са появяват рано в хода на заболяването, заедно със сетивните нарушения. Едни от първите симптоми са нарушение на съдовата и судомоторната инервация на краката, което клинично се проявява с анхидроза и липса на пилоерекция. Може да се появи и периферна едема. Сухожилните рефлекси са запазени, липсват Ахиловите, в по-тежките случаи са потиснати и коленните. Мускулна слабост се развива рядко, но понякога има хипотрофии на малките мускули на краката и ръцете. Изразените двигателни нарушения или асиметрия на симптомите поставят под въпрос диагнозата. 
Заболяването зависи от контрола на хипергликемията, но независимо от временните флуктуации прогресира във времето. 

Невропатии при недоимъчни състояния

Алкохолът и малнутрицията вследствие на гастроинтестинални заболявания, неправилна диета, след тежка хирургична интервенция или друга причина, с последващ дефицит на витамини, водят до болезнена невропатия. 
Установява се при 9% от алкохолиците, по-често при жени. 
Дължи се на недостиг на витамини от групата В, тиамин, пиридоксин, пантотенова киселина, цианкобаламин и ниацин. В резултат на това се развива аксонна дегенерация с деструкция на миелина и аксоните. Засягат се прогресивно и симетрично най-дългите и най-дебели периферни нерви на долните крайници (70%) и по-малко тези на горните крайници. С прогресията на заболяването се засягат задните и предните нервни коренчета. 
Клинично започва с дизестезии, синдром на парещите крака, силна болка в стъпалата и прогресира към загуба на сетивността, автономни симптоми и мускулна слабост. Двигателните нарушения варират от загуба на Ахиловите рефлекси до падане на китката или стъпалото. Парестезиите в стъпалата се засилват при допир. Поради засягане на постганглионерните симпатикови влакна се получава ексцесивно изпотяване на воларните повърхности на дланите и стъпалата. Появяват се трофични промени по кожата на стъпалата, едем, пигментации и лъскава кожа. 

Полиневропатии при инфекциозни заболявания

HIV инфекцията и СПИН предизвикват възпалителни, инфекциозни, инфилтративни, васкулитни, дегенеративни и токсични (от медикаменти) болезнени невропатии.
Дисталната сетивна симетрична полиневропатия е най-честа, при 30% от пациентите със СПИН. В ранния стадии на HIV инфекцията тя се установява рядко, но зачестява с влошаването на имунологичния статус и корелира с тежестта на заболяването.
Клинично протича с болка и симетрични дистални сетивни нарушения в пръстите на краката и стъпалата. Те се разпространяват проксимално в продължение на седмици и месеци. Изразената алодиния, дизестезия и хиперпатия правят ходенето болезнено. Пациентите спят с отвити крака, за да избегнат контакта със завивките. Горните крайници обикновено не са засегнати. При изследването се установяват хипестезия за болка и температура, намален вибрационен усет, с минимално засягане на двигателните функции. Ахиловите рефлекси са запазени, а коленните – усилени, поради съпътстващата миелопатия.
Възпалителна болезнена невропатия е имунно медиирана, със сегментна демиелинизация и остро или подостро протичане. Може да се появи в периода на сероконверсията или по-късно в хода на заболяването. Наподобява синдрома на Guillain-Barre, но за разлика от него вместо белтъчно-клетъчна дисоциация в ликвор се повишават и белтъка и клетките. Клинично симптомите се проявяват за дни до седмици – болки и парестезии в крайниците, прогресиращи от дистално към проксимално. Болката се усеща дълбоко в мускулите на гърба и бедрата и се влошава през нощта. Придружава се от мускулна слабост и потискане на сухожилните рефлекси. За седмици до месеци настъпва спонтанно възстановяване в различна степен. При малко пациенти настъпва смърт от дихателни усложнения. 
ЕМГ изследването показва първична демиелинизация и блок в провеждането.

Полиневропатии при малигнени заболявания
Паранеопластичните невропатии са сензомоторни или чисто сензорни, болезнени. Клиничните прояви предшестват с месеци или година диагнозата на тумора. Първите симптоми са болки и дизестезии в дисталната част на крайниците, тялото и лицето. Симптомите се разпространяват проксимално. Настъпва остра или подостра загуба на всички сетивни модалности, със загуба на дълбоката сетивност, която може да бъде асиметрична. Кинестетичният усет се засяга силно, което води до тежка инвалидизация на пациентите, независимо от запазената мускулна сила. Сухожилните рефлекси са потиснати или липсват. Установяват се деменция, малкомозъчно увреждане, миелопатия и дизавтономия. 
В ликвора се установява плеоцитоза и повишено количество протеини. В серума се установяват анти-невронни антитела. ЕМГ изследването установява нормална проводимост по двигателните и засягане на сетивните влакна. 

Специфични болкови невропатии

В тази група се включват невропатиите при които се установява специфична причина за увреждането на тънките аферентни ноцицептивни нервни влакна. 
Клинично протичат с болка в дисталната част на крайниците, засилваща се вечер и през нощта. Тя се усеща повърхностно в кожата и може да дифузна и непрекъсната (пареща) или по-силна, пристъпна, локализирана и остра (като електрически ток). Може да има допълнителни позитивни и негативни дистални сетивни симптоми, като чорапи или ръкавици. Може да се добавят двигателни и автономни симптоми. При неврологичното изследване се установява дистална хипестезия за допир, болка и температура. В някои случаи сетивните симптоми са силно изразени, със загуба на дълбоката сетивност и изразени двигателни и автономни симптоми. Може да има симптоми, типични за конкретното заболяване, причиняващо невропатията. 
Наследствените сетивни и автономни невропатии (HSAN) са няколко типа. Първият тип е автозомно-доминантна сетивна и автономна невропатия (HSAN тип I по класификацията на Dick). Засягат се предимно тънките и в по-лека степен дебелите нервни влакна. Този сравнително рядък тип е най-често свързан с пареща болка, предимно в стъпалата, още в началото на заболяването. Проявява се клинично след 20 годишна възраст със спонтанни болки и прогресиращи нарушения на болковия и температурен усет. Засягат се и другите сетивни модалности. Появяват се слабо изразени автономни симптоми (нарушено изпотяване в дисталните части на крайниците, тазово-резервоарни нарушения) и лека дистална слабост в крайниците с мускулни хипотрофии с рани. Горните крайници са по-слабо засегнати. Появяват се целулит, остеомиелит и артропатия с деформация на стъпалата. 
ЕМГ изследването показва засягане на сетивните влакна в периферните нерви.
Вторият тип е автозомно-рецесивна сетивна невропатия (HSAN тип II) или синдром на Riley-Day. Проявява се от раждането и засяга всички сетивни модалности. Може да се появят автономни симптоми и лека дистална мускулна слабост в крайниците. 
ЕМГ изследването показва засягане на сетивните и леко на двигателните влакна.

Диагностични методи при болезнени полиневропатии

1. Анамнезата разкрива оплаквания от спонтанна остра болка (пареща, боцкаща или дълбока), парестезии и дизестезии  в пръстите на краката и дорзалната част на стъпалата. Острата болка е краткотрайна, пробождаща, като електрически ток. Парестезиите и дизестезиите са по-характерни за диабетните и алкохолни невропатии. Пациентите усещат краката си студени или като че ли кожата им е стегната, имат свръхчувствителност към температурни стимули (студено и топло). Болката и дизестезиите се засилват в покой и особено през нощта, като нарушават съня. Алодинията води до непоносимост към завивките в леглото, към чорапи и обувки. Заболяването започва от долните крайници и по-късно може да обхване и ръцете, но с прогресията на невропатията болката изчезва. При някои пациенти има крампи на мускулите на подбедрицата.
2. Неврологичното изследване показва данни за засягане на тънките влакна. Сетивните нарушения са характерни и могат да се засегнат една или всички сетивни модалности. Установява се дистална хипестезия за температура и болка в долните крайници, болката продължава и след прекратяване на стимулите. Чест симптом е хиперпатията. Появяват се и качествени нарушения на сетивността, като тактилните стимули се усещат като парене. Установяват се и автономни симптоми, най-често нарушения в изпотяването, запек или диария, инконтиненция и импотентност. По-рядко се намират ксеростомия и ксерофталмия, ортостатична хипотония и ексцесивно изпотяване. Засягат се повече функциите медиирани от холинергичните и кожни вазомоторни, отколкото тези от адренергичните влакна. Проприорецепцията се засяга рядко, сухожилните рефлекси са нормални или потиснати. 
Изключващи критерии са наличие на значителна дисфункция на дебелите влакна, проявяваща се с намалена проприорецепция в пръстите на краката, загуба на вибрационен усет в долните крайници, дистална мускулна слабост и хипотрофии или генерализирана арефлексия. Вибрационният усет може да е намален в областта на пръстите на краката, но би трябвало да е нормален на нивото на глезените. Ако е нарушен на по-високо ниво се приема наличието на увреждане и на дебелите нервни влакна.
1. Стандартното ЕМГ изследване не показва отклонения, но симпатиковият кожен отговор може да покаже нарушения на тънките нервни влакна. Установяването на забавена скорост на провеждане по двигателните влакна е изключващ критерии.
2. Тестовете за оценка на кардиоваскуларната автономна функция могат да покажат субклинични нарушения. 
3. Кожната биопсия с оценка на интраепидермалните нервни влакна е метод за оценка на степента на загуба на тънките нервни влакна. 
4. Лабораторни изследвания на кръвна захар, електрофореза, антинуклеарни антитела и други кръвни тестове в зависимост от подозираното подлежащо заболяване. 

Диференциална диагноза на болезнените невропатии
В диференциалната диагноза на заболяванията на периферната нервна система е важно да се установи анатомичната локализация на симптомите, тяхната прогресия във времето и патофизиологична характеристика. 
Диференциалната диагноза включва търсене на подлежаща причина за невропатията. Ако такава не се установи, тя се приема за идиопатична, която е типична за напредналата възраст и има бенигнено протичане. Болката не е характерна за определен тип невропатия, така че диференциалната диагноза се изгражда на базата на други симптоми. 
[bookmark: _Toc155651734][bookmark: _Toc164075866]3.2. Централна невропатна болка
Възниква след увреда на спиноталамичния път в гръбначния или главния мозък. Най-чести причини са травма, заболяване на гръбначния мозък, инсулт и множествена склероза. 
Гръбначно-мозъчни невропатни болки 
Болки при гръбначно-мозъчна травма
Най-честата причина за увреда на гръбначния мозък е травмата. Тя води до загуба на двигателни, сетивни, сексуални, тазово-резервоарни функции и болка. Хронична болка има при 60-80% от пациентите, а при 40% от тях е много силна. Болката се появява средно година и половина след увредата. 
Болката се подразделя на няколко типа, протичащи с различни клинични симптоми: ноцицептивна (мускулноскелетна, висцерална) и два типа невропатна болка (на и под нивото на увреда). Най-честа е мускулоскелетната (58%), последвана от невропатната болка на нивото на увредата (42%) и под нивото на увредата (34%). 
Мускулноскелетната болка се предизвиква от структурна увреда и нестабилност на гръбначния стълб и неговите поддържащи структури – лигаменти, мускули, междупрешленни дискове и стави, без увреда на гръбначния мозък. Болката произхожда от нормално инервираните структури рострално от нивото на увреда на гръбначния мозък. Болката зависи от активността и позата и въпреки че не е радикулерна, може да ирадиира по тялото или към крайниците. Друг тип мускулноскелетна болка се дължи на мускулният спазъм при пациенти с непълна увреда. Най-често (72%) възниква след хронично претоварване на ръката и рамото при пациенти с параплегия, използващи инвалидни колички.
Висцералната болка възниква при придружаваща увреда на висцералните органи. Най-често се засяга пикочния мехур и възникват инфекции на пикочните пътища. Появява се ноцицептивна болка, която е с променено качество, в зависимост от нивото на увреда. Болката е тъпа, неясно локализирана в областта на корема. 
Невропатната болка над нивото на увреда се дължи на комплексен регионален болков синдром или компресия на периферни нерви. Пациентите са предразположени към такива увреждания поради претоварването на горните крайници от използването на патерици и инвалидни колички.
Невропатната болка на нивото на увреда е стрелкаща или пареща със сегментно или дерматомно разпространение. Установява се в два сегмента над или под нивото на увреда. Поради специфичното разпространение се нарича опасваща, радикулерна, сегментна или болка на преходната, граничната или крайната зона. Често се придружава от алодиния или хиперестезия в съответните дерматоми. Дължи се на увреждане на нервните коренчета при травмата, вторично от диска или апофизеалните стави, поради нестабилност на гръбнака или увреждане на гръбначния мозък. Болката от увредата на нервните коренчета е едностранна и се засилва при движение на гръбнака. 
Увреждането на гръбначния мозък води до двустранна невропатна болка. За да възникне е необходимо да бъде засегнато критично количество тъкан по протежение на гръбначния мозък. Засилва се активирането на невроните около увредата и разпространението на болката и абнормните усещания на нивото на увредата. 
При пациенти с по-късно развитие на сегментна болка след травмата, особено ако нивото на сетивната загуба се качва нагоре, трябва да се има предвид сирингомиелия. В типичните случаи се установява загуба на усета за болка и температура, но могат да се нарушат всички сетивни и двигателни функции, да се появи алодиния и хипералгезия. След увреждане на cauda equina настъпва значителна деаферентация на гръбначния мозък, което води до невронна активност и болка. Увредените коренчета на cauda equina генерират спонтанна активност, която се усеща като болка. Може да възникне арахноидит, който ограничава нормалното движение на нервните коренчета и води до тяхното механично дразнене при всяко движение. Периферните стимули водят до абнормна активност в областта на аксонната увреда и пареща болка в долните лумбални и сакрални дерматоми. 
Невропатната болка под нивото на увреда възниква известно време след увредата. Нарича се още синдром на централна дизестезия, централна, фантомна или деаферентационна болка. Тя е най-честата (при 30%) хронична болка при увреждане на гръбначния мозък. Дължи се на намаляване на аферентацията към супраспиналните структури (таламуса), постъпваща по спиноталамичния и други възходящи пътища от структури под нивото на увредата и активиране на супраспиналните структури от абнормна активност генерирана над мястото на увреда. 
Болката е двустранна, спонтанна или предизвикана, в анестезичната област каудално от нивото на увреда и има характеристика на невропатна. Тя е постоянна, пареща, пулсираща или стрелкаща, усеща се тръпнене и мравучкане и може да се придружава от хипералгезия. Флуктуира в зависимост от настроението, активността, наличието на инфекции и други фактори. Не зависи от позата и движенията, но може да се предизвика от внезапен шум или разтърсване на тялото. 
Фантомните усещания след увреждане на гръбначния мозък представляват форма на нарушение на сетивните функции. Установяват се при 90% от пациентите в областта на сетивните нарушения. Варират от парестезии и дизестезии до комплексни фантомни усещания за промяна в пространството, за движение и функционални илюзии като уриниране и оргазъм. Комплексните фантомни усещания се установяват при 60% от пациентите и изчезват няколко седмици или месеци след увредата. 
Болки при сирингомиелия
Вследствие на увредата на гръбначния мозък и засягане на спиноталамичния път възниква централна невропатна болка. Тя е едностранна, локализирана в ръката, рамото, шията и торакса при цервико-торакалната форма или в долните крайници при дорзо-лумбалната форма. Болката при посттравматичната форма възниква след месеци или години. 
Болката е спонтанна, придружена от алодиния, хипералгезия, дизестезия и парестезия. Възниква спонтанно, по-често е непрекъсната пареща (повърхностна или дълбока) по-рядко – стрелкащата пароксизмална. Често има едновременно няколко типа болки, локализирани в едни и същи или различни анатомични области. Засилва се от кашляне, физически усилия и прийома на Valsalva, поради динамичните промени в ликвора в областта на сиринкса. Засилва се и от психологични фактори, като емоции, тревожност и стрес. 
Предизвиканата болка (механична и температурна алодиния и хипералгезия) започва или продължава и след прекратяване на стимула. Ирадиира извън мястото на стимулация и се усилва от повтарящи се стимули. Често има хиперпатия, парестезии и дизестезии. 
Сетивните нарушения в засегнатата област се изразяват с едностранен или двустранен термоалгезичен дефицит, със сегментно разпределение в областта на шията, раменете, тялото, ръцете и лицето. Сетивните нарушения (болкова и температурна хипестезия) в лицето се представят като концентрични кръгове около носа, поради увреда на ядрото на n. trigeminus. Локализират се ипсилатерално на кухината и варират от лека хипестезия и хипоалгезия до пълна анестезия и аналгезия. Повишени са вибрационния, механичния, праговете за температура и по-слабо – за болка. Проприоцептивната и тактилна сетивност се засягат при 50% от пациентите. Могат да се установят и други симптоми на засягане на задните колони, като графестезия и нарушение на посоката на движението. 
Нарастването на кухината напред предизвиква сегментна арефлексия, мускулна слабост и хипотрофии, най-често в ръцете, вследствие на увреждане на предния рог. При проксимално нарастване на кухината се увреждат продълговатият мозък и краниалните нерви (най-често IX и XII). Могат да се добавят и пирамидни белези. 

Централният болков синдром след увреждане на мозъка се развива най-често след инсулт. Всяка лезия от ствола до мозъчната кора, включително в горната и долната част на продълговатия мозък, моста, средния мозък, инфраталамичната област, таламуса, capsula interna (задното бедро), подкоровите структури и областите на мозъчната кора, получаващи соматосензорна аферентация, може да предизвика невропатна болка. Подобно на гръбначномозъчната болка, тя има три основни характеристики – постоянна, с невропатен характер и предизвикана болка (алодиния и хиперпатия). 

Централна слединсултна болка
Описана е от Dejerine и Roussy като „таламичен синдром” след инсулт. Развива се при 25% от пациентите с лезия в постеролатеровентралното таламично ядро. Когато лезията се простира латерално и дорзално извън таламуса и засяга capsula interna и други подкорови структури има придружаваща хемипареза. Лезиите могат да бъдат локализирани на различни места в мозъка. Няма разлика в честотата на невропатната болка, предизвикана от мозъчни инсулти или кръвоизливи. Размерът на лезията също няма значение. 
Честотата на слединсултната болка достига до 2%.
Болката рядко започва веднага след инсулта, обикновено е необходимо латентно време до няколко години. Пареща болка се появява до 3 месеца след инсулта при 60% от пациентите, а при останалите – до 2 години.
Клинично протича с контралатерална на увредата невропатна болка по хемитип, която не винаги включва лицето. В зависимост от локализацията на увредата симптомите могат да бъдат по-изразени в лицето или крайниците. Може да обхваща само един крайник или част от него (ръката или стъпалото). При инфаркти в долната част на ствола се получава кръстосана болка в ипсилатералната част на лицето и контралатералната част на тялото, подобна по разпределение на сетивните нарушения при синдромът на Wallenberg. Тази локализация на болката се дължи на увредата на ипсилатералното аферентно тригеминално снопче, спиналното тригеминално ядро и кръстосаният спиноталамичен път. При латерална лезия в продълговатия мозък болката се локализира около ипсилатералното око. 
Болката е повърхностна, пареща или дълбока, постоянна или пароксизмална. Пароксизмалната може да има алодиничен характер и да възниква независимо от постоянната, в резултат на докосване, движение или температурно дразнене. Варира по интензивност от слаба до много силна, най-силна е при лезии в областта на таламуса. Колебае се по интензивност в денонощието, както и под влияние на емоционални фактори. 
Централната невропатна болка не е задължително да се придружава от други симптоми на увреда на централната нервна система, освен от сетивни. Те включват повишен праг за болка и температура, хипо или хиперестезия, хипералгезия, алодиния, хиперпатия, парестезии, дизестезии, ирадиация на усещанията и други. Най-засегнати са усещанията, провеждани по тънките аферентни влакна. Варират от лека хипестезия към една модалност, най-често за температура или болка, до пълна загуба на сетивността за всички модалности. Има големи вариации и в комбинацията от симптоми. При някои пациенти се установяват парадоксални реакции към температурни дразнители, с обратно възприемане на стимула (студено като топло и обратно). Често се установява хиперестезия към различни температури (алодиния към студено и топло). При 70% от пациентите се установява и алодиния. Най-честа е тактилната алодиния, а по-редки са алодинията към студ и движение на кожата. 
Често се добавят автономни симптоми (вазоконстрикция със студени крайници), лека хемипареза и хореоатетозни движения в засегнатите крайници. 

Болка при множествена склероза
Острите (20% от пациентите) и хронични (50%) болкови синдроми често са първи симптом на заболяването. Най-често се локализират в долните крайници. При всеки пациент може да има повече от един вид болка. Може да бъде повърхностна или дълбока, пареща, стрелкаща или пробождаща. Провокира се от докосване, физически усилия, ходене, стоене, промени в околната температура, преумора, депресия или стрес. Облекчава се от покой, промяна в температурата, физическа активност и промяна на позата. 
Острите болкови синдроми включват тригеминална невралгия, симптома на Lhermitte, болезнени тонични епилептични пристъпи, пароксизмална болка в крайниците и болка при неврит на зрителния нерв. 
Хроничните болкови синдроми включват централна болка, дизестезия, болезнени спазми на крайниците и болки в гърба. 
Централната невропатна болка (при 30%) се дължи на демиелинизираща лезия в спиноталамичния път. Може да бъде първи симптом на заболяването или да възникне по време на ремисия. Най-често се локализира в долните крайници. 
Другите болкови синдроми включват висцерални и невропатни болки, свързани с терапията, главоболие и други ноцицептивни болки. Мускулните и ставни болки в крайниците (най-често рамото), могат да бъдат последица от абнормната поза, фиксация на ставите, претоварване на крайниците или неудобни помощни средства. 

Болки при Паркинсонова болест
Повечето от пациентите (до 75%) имат сетивни симптоми, от които най-честа е болката. Причина за това е участието на стрионигралната допаминергична система в механизмите на болката. Болковите синдроми се подразделят на свързани и несвързани с двигателните симптоми. Източник на болка могат да бъдат и автономните нарушения, синдрома на неспокойните крака и депресията при Паркинсоновата болест. 
Болката, която не е свързана с двигателните симптоми се наблюдава на контралатералната страна или е двустранна, но по-силна на страната на по-изразените двигателни симптоми. При някои пациенти се установяват генитални, орални или абдоминални болки. Оралната пареща болка е подобна на тази при синдрома на парещата уста, при който е установена намалена допаминергична инхибиция. Болката е персистираща или интермитентна, дифузна, наподобяваща крампи или пареща. Допаминергичната и опиоидергичната система свързана с базалните ганглии участват в нейното възникване. 
Абдоминалната болка и дизфагия са чести. По-рядко се наблюдава болезнен анизъм, вследствие на неволева дистонична контракция на аналния сфинктер. Те са вследствие на директни нарушения на гастроинтестиналния тракт (автономната и ентералната нервна система) от дегенеративния процес, забавяне на гастроинтестиналния пасаж и болезнена констипация. Допаминергичната терапия води до крампи и подуване на корема. 
Ноцицептивната болка, свързана с двигателните симптоми е по-честа. Може да предшества поставянето на диагнозата с месеци и години. При 30% от пациентите болките в ставите (в рамото или бедрото) поради ригидно повишен мускулен тонус са първи симптом. Често погрешно се диагностицират като радикулопатия или синдром на замръзналото рамо. При пациенти с късна Паркинсонова болест ригидно повишения мускулен тонус и акинезията водят до постурални нарушения, с последващи болки в гърба. При пациенти с дегенеративни промени в гръбнака, комбинацията с болката вследствие на двигателните симптоми води до тежки и хронични болки. При пациенти с двигателни флуктуации се наблюдават различни болкови синдроми. Сутрешната дистония, двуфазната дистония, както и дистонията през “off” периода са болезнени. 
Синдромът на неспокойните крака е свързан с неприятни болкови усещания в долните крайници. Предизвиква се от нарушена супраспинална модулация на болката от базалните ганглии чрез десцендиращите допаминергични пътища. 

Болка при соматизационни, психични заболявания и деменция
Тревожността и депресията намаляват прага на болката и толерансът на пациента към нея. Соматизационните заболявания могат да доведат до болки, които не следват анатомичното разпределение на периферните нерви и други структури. 
Пациентите с деменция нямат промени в прага на болката, но имат по-висок толеранс към нея. Намален е мотивационно-афективният аспект на болката, поради дегенерация на множество структури в медиалната болкова система (основно amygdala и hippocampus). 

Лечението на ноцицептивната и невропатната болка са представени на фигура 3.3.

Фигура 3.3. Лечение на болковите синдроми

[bookmark: _Toc155651737][bookmark: _Toc164075869]3.4.1. Лечение на ноцицептивната болка
Ноцицептивната болка се повлиява от НСПВС и аналгетици (опиоидни и неопиоидни). 
Опиоидните аналгетици са по-слабо ефективни по отношение на невропатната, отколкото на ноцицептивната болка. Потискат интензивността на спонтанната невропатна болка с 30%. Не са подходящи за дълготрайно лечение при пациенти с хронична болка, защото влошават депресията. Комбинирането на опиоидите с НСПВС повишава аналгезичната активност, без да повишава съществено страничните ефекти. Използват се три различни типа опиоиди – μ агонисти, κ агонисти (смесени агонисти/антагонисти) и частични μ агонисти. Подразделят се на три категории, според фармакокинетичните свойства: с много кратко, с кратко и с дълго действие. Съответно се подразделят и на хидрофилни и липофилни. 
Dihydrocodeine tartarate е опиоиден аналгетик за лечение на хронична умерена до силна болка с бавно освобождаване. Таблетките (2 х 60 mg или 90 mg) се дозират на 12 часа и трябва да се поглъщат цели.
Oxycodone и oxycodone-комбинациите са полусинтетични опиоиди, много близки до морфина. Медикаментът е комбиниран µ- и κ-рецепторен агонист, поради което е по-ефективен и с по-малко странични ефекти от морфина по отношение на невропатната болка. Има сходна ефективност с антидепресантите и антиконвулсантите. Прилага се в нормални или таблетки с бавно освобождаване в средна дневна доза 40 mg (5-10 mg на прием). Oxycodone има кратък полуживот и бърза елиминация, при висока перорална бионаличност. Предпочитат се медикаменти с бавно освобождаване (Oxycontin и oxycodone-комбинации), при които рискът от злоупотреба и пристрастяване е малък. Тези медикаменти се дозират на 12 часа и трябва да се поглъщат цели.
Fentanyl е синтетичен липофилен опиоид, който е 80 пъти по-потентен аналгетик от морфина. Има бърз, но краткотраен ефект. Прилага се под формата на трансдермални пластири (Durogesic), в дози от 25 до 100 μg на час. Те осигуряват бавно освобождаване на медикамента в продължение на 72 часа. Медикаментът се натрупва в епидермиса и мастната тъкан под пластира и се абсорбира чрез кожната микроциркулация бавно в системното кръвообращение. При слаби пациенти и такива с температура, дозата трябва да се намали поради ниското телесно тегло и съответно поради повишената кожна циркулация. Много по-слабо ефективен е от останалите опиоиди за лечение на невропатната болка. Страничните ефекти (запек и сънливост) са по-слабо изразени отколкото на морфина, но често води до безсъние. При силна болка може да се приложи в доза 25 μg/час (1 пластир на 3 дни) Необходимо е да се използват минимални ефективни дози.
Неопиоидните аналгетици включват основно НСПВС и някои модулатори на невропептидите. Използват се за лечение на ноцицептивна болка. Те са по-слабо ефективни от опиоидните. Прилагането на по-ниски дози от по-силните аналгетици има по-малко странични реакции от прилагането на високи дози от по-слабите.
Paracetamol (до 1000 mg дневно) е медикамент на първи избор при слаба до умерена ноцицептивна болка. 
Tramadol hydrochloride ( 50 – 400 mg дневно) има директно опиоидно (µ-рецепторен агонист) и индиректно неопиоидно, моноаминергично действие, като потиска пресинаптично обратния захват на норадреналина и активира освобождаването на серотонин. Прилага се перорално в обикновени или таблетки с бавно освобождаване и е ефективен за лечение на невропатната болка. Страничните реакции са гадене, виене на свят и запек. Неговият аддиктивен потенциал е нисък, поради което е подходящ, когато се търси аналгетичен ефект. 
Комбинацията от Paracetamol (37,5 mg) и Tramadol hydrochloride (325 mg) повлиява добре смесената (ноцицептивна и невропатна) болка при по-малко странични ефекти. 
Нестероидните противовъзпалителни средства (НСПВС) се разделят на две големи групи: салицилови и несалицилови.
Салициловите (Acetylsalicylic acid) са най-старите медикаменти, предимно COX1 инхибитори.
Несалициловите НСПВС се подразделят на три групи: специфични, селективни и неселективни СОХ-2 инхибитори. Селективните инхибитори въздействат предимно, но не изключително върху СОХ-2. Специфичните и селективни СОХ-2 имат 3 пъти по-малко гастроинтестинални странични ефекти. Дълготрайната употреба на тази група медикаменти не се препоръчва поради повишен риск от инфаркт на миокарда и хипертония. Повечето НСПВС потискат неспецифично както СОХ-1, така и СОХ-2. 
Ограничение при използването на НСПВС е „ефекта на тавана”, тоест повишаването на дозата над определено ниво не води до допълнителна аналгезия. Страничните ефекти на НСПВС от страна на гастро-интестиналния тракт, тромбоцитната агрегация и бъбреците са свързани с потискането на синтезата на простагландините. Те са сходни при различните НСПВС и са дозозависими.
НСПВС се категоризират според своя химичен клас или според своя полуживот. Различните медикаменти се различават повече по своята фармакокинетика, отколкото по фармакодинамиката. Те се подразделят на такива с къс елиминационен полуживот (ibuprofen), които се дозират 3-4 пъти дневно, с по-дълъг полуживот (naproxen), които се дозират 2 пъти дневно и такива с дълъг полуживот (piroxicam), които се дозират еднократно дневно. Изборът на медикамент се базира на принципа на опита и грешката. 
Според химичния клас се различават няколко основни групи. Групата на пропионовата киселина включва няколко отдавна наложени НСПВС. Ibuprofen се приема в дневна доза от 1200 до 2400 mg, разделена на 4 приема. Naproxen има по-дълъг полуживот, поради което се приема 2 пъти дневно по 500 mg. Натриевата сол се абсорбира по-бързо от гастроинтестиналния тракт. Ketoprofen и Diclofenac се приемат 3 пъти дневно по 75 mg. Etodolac е нов медикамент от тази група. Групата на индолоцетната киселина включва Indomethacin (200 mg дневно на 4 приема) и Sulindac (300 mg дневно на 2 приема). Основен представител в групата на оксикамите е Piroxicam. Медикаментът има дълъг полуживот (до 60 часа), който позволява еднократен дневен прием от 20 mg, но изразена гастротоксичност. Групата на фенаминовата киселина включва основно Meclofenamate (400 mg дневно). Производният на фенилоцетната киселина Aceclofenac (200 mg дневно на 2 приема) е селективен СОХ-2 инхибитор с бързо начало на действие, продължителен ефект и по-добър профил на безопасност по отношение на гастроинтестиналните странични ефекти. 
Използването на НСПВС се ограничава до 10 дни в минимални ефективни дози, предвид на сериозните странични ефекти от гастро-интестиналния тракт. Както селективните, така и неселективните COX-2 инхибитори повишават риска от остър миокарден инфаркт, но степента на риска варира между различните НСПВС. Почти всички прилагани в клиничната практика НСПВС, освен naproxen, водят до повишен риск от остър миокарден инфаркт. Потискането на тромбоцитната агрегация е важен страничен ефект, като се има предвид, че голяма част от пациентите са във възраст, която налага използване на антиагреганти за профилактика на мозъчносъдова болест. Това налага предпазливост при започване на лечение с НСПВС, които потискат тромбоцитната агрегация и удължават времето на кървене. Някои НСПВС намаляват антиагрегантните свойства на Acetylsalicylic acid, конкурирайки се директно за мястото на свързване на тромбоцитите с COX-1. При пациенти, които се налага да приемат едновременно антиагреганти и НСПВС се предпочита приема на clopidogrel пред Acetylsalicylic acid.
НСПВС потискат ефекта на антихипертензивните медикаменти, което може да доведе до повишаване на кръвното налягане. Този ефект е по-силно изразен при пациенти на лечение с инхибитори на ангиотензин конвертиращия ензим (ACEI) или ангиотензин рецепторни блокери (ARB). По-слаб е ефекта при пациенти лекувани с блокери на калциевите канали. Може да се наложи корекция на антихипертензивната терапия.
НСПВС влошават бъбречните и чернодробни функции, което трябва да се има предвид при възрастни и пациенти с рискови фактори, като диабет и артериална хипертония или с нарушени бъбречни и чернодробни функции.
При пациенти с анамнеза за гастро-интестинални нарушения: 
· Медикаменти на първи избор са специфичните и селективните НСПВС.
· Rofecoxib в доза 25 – 50 mg дневно
· Celecoxib в доза 200 – 400 mg дневно
· Parecoxib 20 mg дневно
· Etoricoxib 30 – 60 mg дневно
· Aceclofenac 200 mg дневно 
· Meloxicam в доза 7,5 – 15 mg дневно
· Nimesulide в доза 100 – 200 mg дневно
Селективното потискане на COX-2 въпреки че намалява гастроинтестиналните странични ефекти, е свързано с повишен риск от атеротромботични съдови усложнения.
· Медикаменти на втори избор са неселективните НСПВС. Противовъзпалителното и аналгетично им действие са по-силно изразени, отколкото при специфичните и селективни НСПВС. Прилагането им под формата на супозитории или като интрамускулни (интравенозни) апликации намалява слабо страничните ефекти. 
При пациенти без анамнеза за гастро-интестинални нарушения: 
· Медикаменти на първи избор са неселективните НСПВС. Тази група включва множество медикаменти. Най-често използваните са:
· Ketoprofen в доза 200 – 300 mg дневно има силно аналгетично и противовъзпалително действие и преминава лесно кръвно-ликворната бариера. Още по-бързо и силно действие имат формите за интрамускулно и интравенозно приложение. 
· Dexketoprofen инжекционно 50 mg или табл.25 mg до 75 mg дневно
· Naproxen в доза 500 – 1250 mg дневно е медикамент на избор при пациенти с кардиоваскуларни рискови фактори.
· Piroxicam в доза 10 – 20 mg дневно
· Ibuprofen в доза от 1200 до 2400 mg дневно
· Diclofenac в доза 75 – 150 mg дневно
· Indomethacin в доза 75 – 200 mg дневно 
· Медикаменти на втори избор са специфичните и селективните НСПВС.
· Медикаменти на трети избор са локално прилаганите НСПВС под формата на гелове или унгвенти, които в някои случаи имат значителен ефект.
Миорелаксантите се използват за лечение на ноцицептивната болка предизвикана от мускулен спазъм. Използват се централно действащи миорелаксанти, които нямат директно въздействие върху мускула, невромускулния синапс или двигателните нерви. 
Baclofen (50-60 mg дневно) е медикамент на първи избор при пациенти с болки в гърба. Като ГАМК агонист намалява пресинаптично освобождаването на възбудни аминокиселини. 
Tizanidine (12-24 mg дневно) е медикамент на втори избор при пациенти с фибромиалгия и болки в гърба. Потиска полисинаптичните спинални механизми, свързани с повишения мускулен тонус, като повлиява освобождаването на възбудни аминокиселини от интерневроните. 
Tolperisone стабилизира невронните мембрани, инхибира Na+ и Са++ невронни канали и потиска моно- и полисинаптичните спинални рефлекси. Не се прилага при пациенти с болки в гърба, поради недоказана ефективност и опасни странични ефекти.

Съвременното лечение на невропатната болка е симптомно ориентирано. Алодинията се повлиява от lidocaine, lamotrigine, gabapentin, amitriptyline, oxycodone и oxycodone-комбинации. Стрелкащата болка – от carbamazepine, phenytoin, lamotrigine, валпроати и gabapentin. Парещата болка – от amitriptyline и gabapentin, а парестезиите и дизестезиите от phenytoin. Медикаментите повлияват различни патофизиологични механизми на болката и не може да се очаква един и същ медикамент да бъде ефективен при всички пациенти. Все още не е възможно да се идентифицира специфичния механизъм довел до невропатна болка при конкретния пациент. Различни механизми могат да предизвикват едни и същи симптоми. 
Невропатната болка се повлиява от няколко основни групи медикаменти: антидепресанти, антиконвулсанти, мембранно-стабилизиращи медикаменти, NMDA антагонисти, алфа2 адренергични агонисти и ГАМКВ агонисти. Опиоидните медикаменти се прилагат при внимателен подбор на пациентите и оптимална дозировка.
Колкото по-рано се започне лечението, толкова вероятността за по-добро повлияване нараства. При започване на лечението до 6 месеца след възникване на болката, 90% от пациентите се повлияват, а до 1 година – 75% се повлияват благоприятно. Намаляването на болката с 30% е клинично ефективно за пациента. Изборът на медикамент е на принципа на опита и грешката. 
Започва се с монотерапия с възможно най-ниската доза от избраният медикамент. Титрирането на медикаментите се извършва бавно за да се избегнат страничните ефекти. Дозата се повишава до получаване на ефект или на странични ефекти. Необходимо е да се достигне до максималната доза на медикамента преди да се прецени, че той не е ефективен. Ако първият избор на медикамент е несполучлив и не се отчита повлияване на болката след 1 месец, дозата постепенно се намалява и той се спира. Започва се лечение с втори медикамент до постигане на ефект. 
Лекарствена комбинация, която повлиява различни механизми на болката се прилага при пациенти, които не се повлияват от монотерапия. Някои медикаменти имат синергично действие, което позволява редуциране на дозите и получаване на по-добра аналгезия. Основна цел на комбинираното лечение е бързото и ефективно обезболяване. Опитва се комбинация на антидепресанти с антиепилептични медикаменти или на различни антиепилептични медикаменти. Може да се комбинира опиоид с бързо начало на действие (oxycodone и oxycodone-комбинации) с медикамент, чийто ефект настъпва по-бавно. Прилагането на gabapentin заедно с морфин засилва неговото действие върху μ-опиоидните рецептори и по този начин се осъществява фармакодинамична синергия. Amitriptyline повишава плазмените нива на морфина чрез потискане на чернодробната глюкоронизация. Тази фармакокинетична синергия позволява да се намали дозата на морфина. Не се комбинират антидепресанти с моноаминергичен ефект с tramadol, поради нарастване на риска от серотонинергичен синдром. 
Лечението трябва да продължи поне 6 – 12 месеца. След това се опитва постепенно намаляване на дозата. Ако болката се възвърне, лечението се продължава за още 6 месеца. 
Лечението на периферната и централна невропатна болка няма принципни различия. При периферната невропатна болка медикаменти на първи избор са антиконвулсантите, а на втори избор – антидепресантите. Централната болка се повлиява на първо място от антидепресанти и на второ – от антиконвулсанти. Медикаменти на трети избор и в двата случая са опиоидите (oxycodone, oxycodone-комбинации и Dihydrocodeine Tartarate BP). При силна болка лечението може да започне направо с тях.
Антиконвулсантите повлияват разкъсващата болка, произхождаща от генерирането на ектопични импулси в централната и периферна нервна система. Ефективни са тези, които чрез своите мембранно-стабилизиращи ефекти въздействат върху йонните канали и потискат ектопичните импулси. Използват се модулатори на волтажно зависимите натриеви канали (carbamazepine, oxcarbazepine, lamotrigine) и блокери на волтажно зависимите калциеви канали (gabapentin, pregabalin). 
Pregabalin (300-600 mg дневно) е антиконвулсант на първи избор, най-ефективен за лечение на невропатната болка. Аналог е на gabapentin, но с по-бърз ефект, по-добра бионаличност и линеарна фармакокинетика. Повлиява периферната и централна невропатна болка по-добре от gabapentin. Титрацията и ефектът са бързи (1 седмица) и се повлиява нарушеният сън. Страничните ефекти (при 11%) включват замаяност, сънливост, сухота в устата, периферни отоци и наддаване на тегло. За да се избегнат страничните ефекти може да се прилага в по-ниски дози – 150-300 mg. 
Gabapentin (900 до 1800 mg дневно) намалява честотата, силата и продължителността на пристъпите от болка. 
Carbamazepine (200 – 1200 mg дневно) и oxcarbazepine (600 – 1800 mg дневно) са медикаменти на първи избор само при пациенти с тригеминална невралгия. 
Антидепресантите повлияват парещата, кратката разкъсваща болка и кожната хипералгезия, но не повлияват фантомната болка. Използват се трициклични и селективни инхибитори на обратния захват на серотонина и норадреналина (SNRI). Лечението е ефективно при намаляване на болката с поне 50% в края на първия месец от лечението. Продължава между 6 месеца и една година с минималната ефективна доза. При липса на ефект се изпробват друг клас антидепресанти за още един месец. В комбинация с опиоиди засилват техния аналгетичен ефект.
Трицикличните антидепресанти са най-ефективни, но имат странични ефекти. 
Amitriptyline (12,5 – 75 mg дневно) се използва най-често.
Антидепресантите, които потискат обратния захват на серотонина и норадреналина (SNRI) са също толкова ефективни колкото трицикличните антидепресанти, но имат много по-малко странични ефекти. 
Duloxetine (30 – 60 mg дневно) повлиява невропатната болка и е ефективен при фибромиалгия.
Venlafaxine (75 до 150 mg дневно) повишава прага на болката, повлиява невропатната болка.
Mirtazapine (30 – 60 mg дневно) също повлиява невропатната болка.
Структурният аналог на ГАМК baclofen (до 60 mg дневно) има бърз и добър ефект. 
Алфа2-адренорецепторният агонист tizanidine е ефективен за лечение на невропатна и болка вследствие на мускулен спазъм. 
Мембранно-стабилизиращият медикамент lidocaine блокира волтажно зависимите натриеви канали и потиска ектопичните импулси. Използва се локално под формата на пластири с 5% разтвор. Поставят се над болезнената кожна зона, при което се абсорбира малка част от медикамента и не се получават общи странични ефекти. Ефективен е предимно при пациенти с постхерпетична невралгия. 
Локалните стероидни и нестероидни противовъзпалителни средства, които преминават през кожата също се прилагат за лечение на невропатната болка. Тяхната ефективност не е потвърдена чрез клинични проучвания.
Физикалните средства намират широко приложение за лечението на болки в гърба. Прилагат се: масаж, мануална терапия, транскутанна електро-невро-стимулация (TENS), късовълнов диатермик, криотерапия, акупунктура, физически упражнения и корсети. Репетитивната транскраниална магнитна стимулация (rTMS) също е ефективна за повлияване на болката.

Невромодулаторни методи
Включват инвазивни и неинвазивни методи, електростимулация на нервната система и интратекална апликация на медикаменти.
Инвазивни невромодулаторни методи
Прилагат се при липса на клинична ефективност от прилагане на фармакологични и неинвазивни методи на стимулация в продължение на поне 6 месеца. Електростимулацията може да се приложи в различни участъци на нервната система – периферен нерв, заднокоренчев спинален ганглии и гръбначен мозък. 
Електростимулацията на периферната нервна система е ефективна при увреждания на периферния нерв, ако електродите се поставят проксимално от мястото на лезията. Използва се високо-честотна ниско-интензитетна стимулация, която потиска спиноталамичната трансмисия посредством активиране на дебелите, миелинизирани аферентни влакна. Електродите се имплантират върху периферния нерв по хирургичен път, след като пробно е постигната ефективност на аналгезията чрез TENS.
Електростимулацията на гръбначния мозък е най-често прилагания метод за лечение на хроничната, невропатна болка. Има директен ефект върху механизмите, отговорни за възникване на невропатната болка, като модулира възбудимостта на заднороговите неврони. Редуцира с 50% невропатната, но не е ефективна за лечение на ноцицептивната болка. 
Извършва се чрез перкутанно поставени или имплантирани след ламинектомия, епидурално разположени, лонгитудинално ориентирани електроди върху задните колони, ипсилатерално на болката. Нивото на поставяне може да бъде в лумбалната, торакална или цервикална област, в зависимост от анатомичната локализация на болката. Външният край на стимулиращият електрод се свързва подкожно със стимулатора, който се имплантира в подкожен джоб абдоминално, латероторакално или субклавикуларно. Стимулатора може да се настройва дистанционно от пациента.
Преди имплантиране на електродите е задължително провеждането на тест за повлияване на болката. Тестът се провежда с епидурално поставен иглен електрод, свързан със стимулатор и продължава 5-7 дни. Подходящи за имплантиране на електродите са пациенти, при които теста показва намаляване на болката с поне 50%.  
Методът е ефективен за лечение на пациенти с радикулерна болка след неуспешна неврохирургична операция с последващ спинален арахноидит, персистираща радикулерна болка, синдром на cauda equina, увреда на периферен нерв с невропатна болка, невралгия, пост-херпетична невралгия, каузалгия, рефлексна симпатикова дистрофия, фантомна болка, пост-травматична болка и сегментна болка след спинална увреда. Ефективността при периферно съдово заболяване с исхемична болка не е сигурна.
Не се прилага при пациенти с имплантиран пейсмейкър, злокачествени новообразувания, сърдечна недостатъчност и на антикоагулантна терапия. Не са подходящи пациенти с тежка депресия, алкохолна или друга зависимост, себеувреждащо поведение, психоза и тежък когнитивен дефицит. 
Най-честите усложнения са инфекция със Staphylococcus aureus и разместване на електродите. По-рядко може да настъпят увреждания на dura, епидурален хематом и изтичане на ликвор.
Диагнозата на пациента трябва да бъде потвърдена в Университетска неврологична клиника, след прилагане на необходимите диагностични изследвания и психологична оценка.
Неинвазивни невромодулаторни методи
Включват репетитивната транскраниална магнитна стимулация и перифернонервна стимулация на клоновете на n. trigeminus, n. occipitalis, n, supratrochlearis, n. auriculotemporalis и n. vagus или други увредени нерви. 
Репетитивната транскраниална магнитна стимулация (РТМС) е неинвазивен метод за стимулация на невронните структури при човека. 
Високочестотната (10 Hz) стимулация, приложена върху контралатералната на болката първична моторна кора за 20 минути повлиява невропатната и хроничната болка. При прилагане върху дорзолатералната префронтална кора повлиява болката при фибромиалгия.
Нискочестотната РТМС е по-ефективна за лечение на централната, отколкото периферната невропатна болка.
Перифернонервната стимулация се прилага предимно за лечение на някои главоболия и увреждания на периферен нерв, придружени от болка.

Интратекална апликация на медикаменти
Доставя ги директно в ликвора, по-близо до централните рецептори и по този начин се намаляват техните дози и системни странични ефекти. За тази цел се използват имплантирани помпи за непрекъсната инфузия. Чрез промяна на концентрацията на медикамента се постига подаване на необходимото количество. Помпите могат да се контролират от пациента, да се настройват чрез лаптоп или периферно устройство. Могат да подават медикамента (опиоди, Baclofen, Ketamine) интраспинално или интравентрикулно. Субарахноидното или интравентрикулно приложение се предпочита пред епидуралното, при което се изискват по-високи дози. Най-често се използват интраспиналните помпи, при които катетъра се поставя през игла за лумбална пункция над ниво L2 и се насочва рострално до долното торакално ниво. Помпата се имплантира подкожно в предно-латералната част на коремната стена от към доминантната ръка. Интратекалният катетър се свързва с помпата подкожно, за да се избегне разместване.

Невропатната болка:
1. Осъществява се задължително от невролог.
2. Прилагат се антиконвулсанти или SNRI антидепресанти. 
3. При липса на ефект се прилага комбинирано лечение. 
4. При недостатъчно добър ефект се прилагат неинвазивни невромодулиращи методи и физиотерапия.
5. При хронична болка, неповлияваща се от 6 месечно фармакологично лечение пациента може да се насочи за инвазивно невромодулиращо лечение (гръбначномозъчна електростимулация).
6. Преценката за гръбначномозъчна електростимулация се прави от невролози занимаващи се с лечение на болката и невропсихолог, въз основа на включващите и изключващи критерии.
7. Ефектът от лечението се проследява от невролог.


Ограничаване на двигателната активност или постелен режим в продължение на до 5 дни, в зависимост от силата на болката, се препоръчва при пациенти с остра болка в гърба. През следващите 20 дни се препоръчва умерено натоварване, а през следващите месеци – физикална програма под контрол на специалист. При нужда се препоръчва редуциране на телесното тегло и промяна в начина на живот и труд.
Особености в лечението на някои видове болка: 
При HIV полиневропатията са ефективни само НСПВС и опиоиди.
Миофасциалните болки се повлияват чрез инактивиране на тригерните точки във всеки отделен мускул. Използват се техниките на сухата игла (без инжектиране на разтвор) или инжектиране на изотоничен солеви разтвор, към който може да се добави 0,5% procaine или 1% lidocaine, понякога и кортикостероид (solumedrol 10-40 mg), който повлиява локалното възпаление. Във всяка точка се инжектира по 2-4 ml от приготвения разтвор. Локалното инжектиране на 10 U ботулинов токсин (Botox) във всяка тригерна точка има по-дълготраен ефект. 
При окципитална невралгия се прилагат блокади на окципиталните нерви с кортикостероид и/или локален анестетик.
Невропатна болка при коренчева компресия 
1. Кортикостероидни противовъзпалителни средства интрамускулно или интравенозно 5 – 7 дни 
· Dexamethasone в доза 4 – 8 mg дневно 
· Methylprednisolone в доза 40 – 80 mg дневно 
2. Противооточни медикаменти
· Mannitol 10% - 500 ml дневно интравенозно на бавна капка 5 – 7 дни.
3. Неврохирургично лечение. Най-често използваният способ е вертебралната ламинектомия с отстраняване на пролабиралия диск. Успешен изход от операциите, без усложнения и рецидиви, се наблюдава при около 54% от оперираните. 
Индикациите за неврохирургична операция са:
· неповлияваща се от консервативната терапия болка 
· прогресиращ неврологичен дефицит с прояви и от второ коренче 
· синдром на cauda equina 

Класификация на бактериалните невроинфекции
І. Бактериални менингити
1. Първични бактериални менингити – туберкулозен, менингококов;
2. Вторичните бактериални гнойни менингити могат да се разделят на две големи групи:
· Според причинителя: стрептококов, стафилококов, пневмококов, ентерококов, гонококов и др.
· Според източника на първичната инфекция: отогенни, риногенни, тонзилогенни, синугенни, стоматогенни, инфектирани рани по лицето и главата, както и по-редки, вторично-хематогенни менингити от топично отдалечени възпалителни огнища – бактериален ендокардит, холецистит, остеомиелит, фурункулоза и др.
ІІ. Спирохетни менингити – при луес, невроборелиоза и лептоспироза.
III. Бактериални енцефалити

Бактериални гнойни менингити
Определение. Група заболявания, предизвикани от различни бактериални агенти и притежаващи сходни клинични и патоморфологични промени.
Етиология. Най-честите причинители са: менигококи, пневмококи, стрептококи, стафилококи, Haemophilus influenzae, ентеробактерии (E. colli, Proteus, Klebsiella, Salmonella), Pseudomonas aeruginosa, различни видове гъбични инфекции и други, понякога неуточнени инфекциозни агенти. Гнойните менингити са първични (менингококови) и вторични. В отделните възрастови групи относителният дял на инфекциозния причинител е различен. При новородените преобладават ентеробактериите, от 2 до 5 годишна възраст 30% от менингитите се причиняват от менигококи, около 15% - от пневмококи, 2-4% - от стрептококи, 1-2% - от Грам отрицателни бактерии и под 1% - от стафилококи. От 5 г. до 50 г. възраст менингококите заемат над 35%, пневмококите 30-35%, H. influenzae – около 10%, Грам отрицателните чревни бактерии - 6%, стафилококите - 5%. Над 50 годишна възраст само 5-6% от гнойните менингити се дължат на менингококова инфекция, докато относителната честота на пневмококите нараства до 56,5%. По-редки причинители могат да бъдат Nocardia, Brucella и Actinomyces.
Клинична картина. Общата клинична характеристика на гнойните менингити включва: остро начало с висок фебрилитет, втрисане, повръщане и главоболие; Бързо се развива изразен синдром на менингорадикулерно дразнене - хиперестезия, вратна стегнатост, положителни симптоми на Kernig, на Brudzinski; при кърмачета - бомбирана фонтанела, симптом на Lessage. Сухожилните рефлекси в началото са оживени, установяват се патологични рефлекси (Hoffmann, Tromner, от групата на Babinski и на Rossolimo). При повечето от болните са налице огнищни неврологични симптоми, често – лезия на краниални нерви (ІІІ, VІ, VІІ, VІІІ). Още в първите часове (по-рядко на 2-3 ден) се развива остър мозъчен оток с изразена цефалгия, повръщане без гадене, мигрираща непостоянна огнищна неврологична симптоматика, анизокория, количествени и качествени промени в съзнанието, епилептични гърчове, дихателни и сърдечно-съдови нарушения. Възможни са кожни обриви- хеморагично-некротични (при менингококова инфекция) и макулопапулозни, петехиални, булозно-хеморагични (при стафилококовия менингит). 

Менингококов епидемичен гноен менингит
Етиология. Причинява се от менингокок – Neisseria meningitides, Грам-отрицателен диплокок. Инкубационният период е от няколко часа до 2-3 седмици.
Епидемиология. Заболяването показва есенно-зимно-пролетна сезонност. Контагиозният индекс на менингокока е малък (около 1%). Повечето заразени не боледуват, но остават заразоносители. 
Клинична картина. Децата боледуват по-често. Началото е остро, понякога мълниеносно с висок фебрилитет до 40-410 C, много силно главоболие, повръщане, астено-адинамия, за няколко часа се развива изразен менингеален синдром. Възможни са генерализирани епилептични припадъци. Съзнанието е помрачено от самото начало на заболяването като бързото развитие на кома е лош прогностичен белег. При около 30% от болните се развива петехиален или папулозен обрив. Може да се повяват симптоми на конюнктивит, артрит, ендокардит и орхиепидидимит. Протичането на менингококовия менингит е свръх остро, остро, подостро и хронично.
Изследвания: ПКК с изразена левкоцитоза и ускорена СУЕ. Ликвор - гноен, с жълтеникаво-сивкав цвят, с полиморфноядрена плеоцитоза до 15-20.109/l, белтъкът до 3-6 g/l. Захарта и хлоридите са понижени. Екстра- и интрацелуларно се откриват диплококи. 
Мълниеносна (фудроянтна) форма. Развива се инфекциозен шок. Протича със симптоми от две огнища - церебрално и надбъбречно. Болните умират за няколко часа, преди да се е манифестирал напълно менингеалният синдром. При церебралния тип се развива много бързо кома. Леталният изход настъпва след няколко часа, без да се установи менингеална и ликворна находка. Надбъбречният тип (синдром на Waterhouse- Fridericksen) е с некроза на надбъбрека, причинена от менингококовата инфекция. Налице са хипертермия, изразена артериална хипотония, филиформен пулс с тежък колапс, петехиално-пурпурни обриви по кожата, тежки биохимични промени в кръвта. Понякога се развива дисеминирана интравазална коагулопатия (DIC синдром).
	Хроничният базален менингококов менингит се развива при деца на 2-3 годишна възраст. Протича с остро начало, висок фебрилитет, опистотонус и ранно развитие на хидроцефалия.
	Хронично-вълнообразно протичане. Редуват се периоди на влошаване и подобрение, без да настъпва оздравяване, при тенденция за прогресиращо влошаване. Настъпват кахексия, хидроцефалия и деменция. Ликворът е жълт и лесно се желира (синдром на Nonne-Froin). За няколко месеца настъпва летален изход.
Диагнозата се поставя по клиничните данни за остро начало, висок фебрилитет, тежък менингеален синдром и кожни обриви и ликворния синдром. В натривка от прясно взет ликвор диплококът е разположен интра- и екстрацелуларно. 
Диференциалната диагноза с вторичните гнойни менингити, туберкулозния и вирусните менингити (Таблица 4.1.).
Лечение.
Медикамент на избор е Penicillin G. Дози – от 10 до 40 милиона UI/24 h i.m., разпределен на 6-8 приема или 3-4 милиона UI i.v. – 4–6 пъти дневно или по 300-500 000 UI/kg/24 h.; Benzylpenicillin i.v. 20 до 40 мил. Е дн. 4 до 6 – кратни апликации за 7 – 10 дни (500 000 – 800 000 Е/kg при деца)
Ceftriaxone 2-3 g дн. на 12 часови интервали (80 – 100 mg/kg при деца)
Cefotaxime 6 до 8 g дн. (200 mg/kg за 24 часа при деца)
Chloramphenicol i.v.3 – 4 g дн. през 12 часови интервал (100 mg/kg при деца)
Симптоматично лечение: 
Mannitol 1g/kg i.v. и рехидратация с глюкозни, водно-електролитни и хранителни разтвори. 
Имуномодулираща терапия с Immunovenin i.v. 1-3 ml/kg/24 h, повтаряща се неколкократно през 2-3 дни. 
антипиретици, аналгетици, 
антиеметици
 витамини от група В и витамин С, 
антиконвулсанти, ноотропни и други медикаменти
При нужда - кардиотоници и периферни аналептици.
Общите грижи за болния 
Прогноза. При рано поставена диагноза и своевременно започната адекватна терапия, може да настъпи пълно оздравяване. При фудроянтната форма, особено с надбъбречен тип на протичане, смъртността е висока.

Вторични бактериални менингити

Представляват усложнение на пиогенни процеси с различна органна локализация: глава, лице, устна кухина, хематогенни разсейки от холецистити, остеомиелити, бронхектазии, ендокардити, абсцеси, флегмони и др.
Етиология. Причинители на вторичните бактериални менингити са стрептококи, стафилококи, пневмококи, ентерококи, понякога гонококи, Pseudomonas aeruginosa, Haemophilus influenzae и др. Значителен е процентът на етиологично неуточнените менингити. 
Патогенеза. Пиогенните бактерии достигат до менингите по хематогенен и/или лимфогенен път, по съседство, чрез директна инокулация, ятрогенно при операции или при ликворно изследване, при пробив на абсцес в ликворните пространства.
Клинична картина. Общо соматичните възпалителни прояви се характеризират с висок фебрилитет до 41-420 C, хиперхидроза, астено-адинамия, колебания в пулсовата честота, спадане на артериалното налягане (до колапс). Почти едновременно с това се развива ясно изразен менингеален синдром, кожна хиперестезия, фото- и фонофобия. Интракраниалната хипертензия е проявена с главоболие, гадене и повръщане. Възможни са корови прояви (двустранни пирамидни белези, епилептични припадъци), лезии на краниални нерви, количествени и качествени промени в съзнанието (до инфекциозни делири или кома). Подробната анамнеза и щателният соматичен преглед почти винаги разкриват наличие на инфекциозното възпалително огнище, от което е възникнал менингитът. Ликворното изследване е решаващо за потвърждаване на гнойния характер на менингита и за бактериологичното установяване на етиологията му. В ликвора се открива изразена полинуклеарна плеоцитоза (до 1-5.109/l, т.е. 1000-5000 в 1 ml) и хиперпротеинрахия до 20,0 – 30,0 g/l.
Диагноза и диференциална диагноза. Извършват се на базата на данните от анамнезата, епидемиологичната ситуация, подробния соматичен и неврологичен статус, началото, клиничните изяви и еволюцията на менингита. Решаващо за етиологичната диагноза е пълноценното, вкл. бактериологично ликворно изследване. (Табл.4.1.)
Пневмококов менингит. Протича по-тежко от менингококовия менингит, като смъртността достига до 50%. Причинява се от пневмококи І и ІІ тип, а при новородени - от V серотип. Започва след синуит, отит, бронхопневмония или инфектиране на открита травма на главата. Бързо се развиват менингеален синдром, мозъчен оток, огнищни неврологични прояви и епилептични гърчове, кома. След оздравяване често се установяват остатъчни неврологични симптоми – глухота и лезии на краниални нерви, арахноидити и хидроцефалия.
Стафилококовият менингит се среща предимно в кърмаческа и детска възраст. Обичайно е усложнение на стафилококови ангини, кожни инфекции, абсцеси, сепсис и др. Често се съпровожда от хеморагично-булозни обриви по крайниците, възникват и абсцедирания в мозъчната кора. Леталитетът е висок, а около 50% от оздравелите са с остатъчна неврологична симптоматика.
Стрептококов менингит. Източник на инфекцията са хронични отити, мастоидити, тонзилити и др. Най-често се развива в неонаталния период и при кърмачета, като твърде лесно се достига до сепсис с токсоинфекциозен шок. Леталитетът достига до 25%.
Ентерококовият менингит се развива предимно при новородени и през първите 6 месеца след раждането. Протичат с лек субфебрилитет, отказ от храна и течности, преколапсите и колапсните състояния. Кожната хиперестезия е силно изразена, рано настъпва хидроцефалия с бомбиране на фонтанелите. Леталитетът достига до 70%, оздравяването е с остатъчна симптоматика.
Pseudomonas aeruginosa менингит. Развива се у деца, лекувани продължително време или с високи дози имуносупресори, както и при деца с вроден или придобит имунен дефицит.
Haemophilus influenzae менингитът се причинява от бацилът на Pfeiffer. Среща се при кърмачета, малки деца и в старческа възраст. Най-често е усложнение на отити и ринофарингити. Протича без особености в симптоматиката.
Таблица 4.1. Диференциална диагноза между менингитите.
	
	ТУБЕРКУЛОЗЕН
	ГНОЕН
	ВИРУСНЕН

	Минала анамнеза
	Предшестваща TBC
	Гнойна инфекция 
(фурункул, отит, синуит)
	Не

	Епидемиологична анамнеза
	Контакт с TBC
	Контакт с менингококов менингит
	Контакт с болен с вирусна инфекция

	Продромален период
	Да
	Не
	Не

	To
	До 38о 5С
	Висок фебрилитет, септичен характер
	Остро повишение, двугърба Tо крива

	Кръвна картина
	До умерена левкоцитоза
	Висока левкоцитоза
	Не

	КН увреди
	Да
	Рядко
	Не

	Ликворна плеоцитоза
	Лимфоцитна- до 500.10 6/l
	 Сегменти- 1000-5000.106 /l
	Лимфоцитна- до 400-500.106/l

	Ликворен белтък
	0,8-4,0 g/l
	До 10,0-30,0g/l
	0,5-4,0 g/l

	Ликворна глюкоза
	под 2,8 mmol /l
	под 2,8 mmol /л
	Нормална

	Ликворни хлориди
	под 115 mmol/l
	под 115 mmol/l
	Нормални

	Вид
	Мътен, фибринова мрежа
	Гноен
	Нормален



Антибактериална терапия (Табл.4.2., 4.3)
Менингококов гноен менингит
·  Benzylpenicillin i.v. 20 до 40 мил. Е дн. 4 до 6 – кратни апликации за 7 – 10 дни (500 000 – 800 000 Е/kg при деца)
·  Ceftriaxone 2-3 g дн. на 12 часови интервали (80 – 100 mg/kg при деца)
· Cefotaxime 6 до 8 g дн. (200 mg/kg за 24 часа при деца)
· Chloramphenicol i.v.3 – 4 g дн. през 12 часови интервал (100 mg/kg при деца)
Пневмококов гноен менингит
· Penicillin и ampicillin в горепосочените дози
· Cefotaxime 200 mg/kg
· Ceftriaxone 100 – 150 mg/kg
· Vancomycin 50 – 60 mg/kg за 24 часа на четири приема
Стафилококов гноен менингит
·   Vancomycin 60 mg/kg
·   Teicoplanin 10 mg/kg
· гноен менингит от Haemophilus influenzae
·  Ceftriaxone 4 g дн. (100 – 150 mg/kg за деца)
· Cefuroxime 6 - 8 g дн. (200 mg/kg за деца)
· Cefotaxime 8 – 12 g дн. (200 mg/kg за деца)
Менингити, причинени от по-редки патогени – Listeria monocytogenes 
·  Комбинацията ampicillin и penicillin
·  Meropenem - монотерапия
Симптоматично лечение:
·   Dexamethasone – 4 x 10 mg i.v. за 4 дни преди или по време на прилагане на първата доза антибиотик. 0,15 mg/kg 4 кратно за 24 часа в продължение на 2-4 дни
·   при деца с туберкулозен менингит - 0,1 mg/kg на 2 приема за 24 ч.
·   Mannitol 1-1,5 g/kg фракционирано 4-6 инфузии/ден
·  Furosemid 1-2 amp. i.v.
·  глицерол орален 60% разтвор
· Нискомолекулярни хепарини – Nadroparine 0,3-0,6 ml s.c.
· Диазепам, валпроева киселина, phenobarbital, oxcarbazepine и др.
· Антипиретици 

Таблица 4.2. Фармакокинетика на антибиотичните средства
	І група
	С добра кръвно-ликворна проходимост с или без наличие на възпалени менинги: chloramphenicol, rifampicin, цефалоспорини – трета генерация, сулфонамиди.

	ІІ група
	С добра кръвно-ликворна проходимост, при наличие на възпалителен процес на менингите: amikacin, gentamicin, penicillin, ampicillin, vancomycin.

	ІІІ група
	Минимална ликворна проходимост при наличие на възпалителен процес на менингите: streptomycin, erythromycin, ketoconazole.

	ІV група
	Липсваща кръвно-ликворна проходимост независимо от възпалителен процес на менингите: lincomycin, clindamycin, антимикотични полиенови антибиотици (amphotericin В).



Таблица 4.3. Терапия на бактериалните менингити
	Антибиотик
	Доза при възрастен

	Ampicillin
Cefepime
Cefotaxime
Ceftriaxone
Ceftazidime
Gentamicin
Meropenem
Metronidazole
Nafcillin
Penicillin G
Vancomycin 

	12 g/дн., на 4 часа
6 g/дн., на 8 часа
12 g/дн., на 4 часа
4 g/дн., на 12 часа
6 g/дн., на 8 часа
7,5 mg/kg/дн., на 8 часа 
3 g/дн., на 8 часа
1500–2000 mg/дн., на 6 часа
9–12 g/дн., на 4 часа
20–24 милиона U/дн., на 4 часа
2 g/дн., на 12 часа


	Продължителност на лечението на менингитите причинени от:
· S. pneumoniae, H. Influenzae, стрептококи група В – 10-14 дни.
· N. Meningitides – 5-7 дни. 
· L. Monocytogenes и Enterobacteriaceae – 3-4 седмици.
· Пациентите със съмнение за менингококов менингит се лекуват с Rifampin 2x600 mg за 2 дни след приключване на i.v. терапия


[bookmark: _Toc155651741][bookmark: _Toc164075873]4.2. Енцефалити и енцефалопатии
Енцефалитът е възпаление на мозъчния паренхим, свързано с неврологична дисфункция поради въздействието на причинителя върху мозъчния паренхим, от последващ процес при постинфекциозните  енцефалити и ОДЕМ (остър дисеминиран енцефаломиелит) или с автоимунна причина. Диагностицира се на базата на клинични, лабораторни, вкл. ликворни, електроенцефалографски и невроизобразяващи находки, тъй като рядко има патологоанатомично потвърждение. Енцефалитите са честа причина за заболяемост и смъртност, но около 60% остават с неясна етиология, а патогенезата и клиничната картина, ликворните и невроизобразяващите изследвания са различни.
Енцефалитите с инфекциозна етиология протичат най-често остро с бързо прогресираща енцефалопатия (под 6 седмици) в резултат на мозъчното възпаление и се доказват с характерни промени в ликворното изследване, патология в невроизобразяващите изследвания и се потвърждават чрез вирусологичните и микробиологични изследвания. 
Автоимунните енцефалити се различават от острите енцефалити етиопатогенетично и клинично, чрез ликворните и невроизобразяващи находки, наличие на имунни автоантитела към невронни и глиални структури. Те са идиопатични, постинфекциозни (вирусни, бактериални), паранеопластични и с вероятна генетична предиспозиция. Възникват в резултат на автоимунно блокиране в ЦНС на антигени основно на волтажно-зависими йонни канали или рецептори на пресинаптично и постсинаптично ниво. Протичат монофазно, мултифазно или често хронично прогресиращо. Енцефалитът и енцефалопатията често се припокриват. 
Енцефалопатията се дефинира като клинично състояние с увреден ментален статус, обърканост, дезориентация, поведенчески промени и когнитивни нарушения, със или без възпалителни мозъчни промени. 
Острите енцефалопатии, асоциирани с вирусни инфекции (ОЕАВИ) са заболявания, предизвикани от вирусна инфекция, най-често с грипния вирус, човешки херпес-вирус 6 (HHV-6), ротавирус, други вируси (паротитен, аденовирус, HHV-7, HSV, норовирус, EBV, VZV, морбилозен вирус), при които не се открива вирусна репликация в мозъка и са изключени менингит, вирусен енцефалит, ADEM, автоимунни енцефалити, задна обратима енцефалопатия и др. Симптомите от ЦНС се дължат на възпалителни медиатори, метаболитни нарушения или нарушения в баланса на ексцитаторните и инхибиторни невронни системи. Енцефалопатията без възпаление може да се предизвиква от различни метаболитни или токсични въздействия.
[bookmark: _Toc155651742][bookmark: _Toc164075874]4.2.1. Бактериални енцефалити
Етиология. Най-често се предизвикват от Mycoplasma pneumoniae, Listeria monocytogenes, Legionella pneumophila, Rochalimaea hensele и др.
Mycoplasma pneumoniae енцефалитите възникват при 1-5% от пациентите с микоплазмена инфекция (пневмонии и трахеобронхити). В някои случаи се предполага участие на автоимунни механизми. 
Клинично започва с тежко продромално главоболие. Могат да се развият различни симптоми от страна на ствола, главния, малкия или гръбначния мозък. В повечето случаи възстановяването е пълно, без остатъчни симптоми. 
Изследването на ликвора установява повишен протеин и малко количество мононуклеарни клетки и полиморфонуклеарни левкоцити. В серума и ликвора се установяват повишени титри на антитела. 
Лечението се провежда с антибиотици от групите на erythromycin и tetracycline. 
Listeria monocytogenes менингоенцефалитите възникват при имуносупресирани пациенти. Енцефалитът е със стволова локализация (ромбенцефалит) с няколкодневно главоболие, повишена температура, гадене и повръщане, асиметрична пареза на краниални нерви, малкомозъчни нарушения, хеми- или квадри- парези и сетивни нарушения. Могат да настъпят дихателни нарушения. 
Изследването на ликвора и КТ не показват промени. При МРТ се установяват промени в паренхима на ствола. 
Лечението се провежда с ampicillin 1 g i.v. на 4 часа, в комбинация с tobramycin 5 mg/kg i.v. дн., разделен на 3 приема. 
При имунокомпрометирани болни изходът обикновено е фатален, в останалите случаи настъпва пълно оздравяване. 
Legionella pneumophila енцефалитите възникват след инфекция с едноименния бактерии при инхалация на заразени аерозоли или прах от климатици, вода или почва. Типично предизвиква Легионерска болест с пневмонии, възпаление на горните дихателни пътища и гастроинтестинални симптоми. 
Клинично протичат с главоболие, фебрилитет, сомнолентност или делир и белодробни симптоми. Възможен е тремор, нистагъм, малкомозъчна атаксия, пареза на външните очни мускули, погледна пареза и дизартрия, по-дифузен енцефаломиелит или трансверзален миелит. 
Изследването на ликвор и КТ са нормални. Диагнозата се поставя чрез изследване на антитела към бактерия. 
Лечението се провежда с erythromycin 0,5-1,0 mg i.v. на всеки 6 ч. за 3 седмици. Могат да се използват и аналозите azithromycin и ciprofloxacin. 
Възстановяването обикновено е пълно.
Енцефалитът при болестта на котешкото одраскване се причинява от Rochalimaea hensele. Предизвиква се при одраскване, рядко ухапване от заразени котки. 
Клинично започва с едностранна аденопатия на аксиларните и цервикални лимфни възли. Температурата се повишава, появяват се епилептични припадъци, които могат да прогресират до status epilepticus. 
Диагнозата се поставя чрез PCR изследване на лимфни възли. 
Лечението се провежда с erythromycin, chloramphenicol или doxycycline. 
Възстановяването е пълно.
Менингоенцефалитът при бруцелоза протича с папиледема, повишено интракраниално налягане и менингеални симптоми. 
Изследването на ликвора установява лимфоцитна плеоцитоза и повишено количество протеин. В серума и ликвора се повишава титъра на антителата към причинителя. 
Лечението се провежда продължително време с rifampin, trimethoprim-sulfamethoxazole и doxycycline. 
[bookmark: _Toc155651743][bookmark: _Toc164075875]4.2.2. Остри вирусни менингити, менингоенцефалити и миелити
Класификация
І. Вирусни менингити
1.	Първични вирусни менингити
· Ентеровирусни менингити – Coxsackie вирусни, ЕСНО-вирусни, полиомиелитни менингити;
· Доброкачествен лимфоцитарен хориоменингит на Armstrong – Lilli;
· Мултирекурентен ендотелолимфоцитен менингит на Mollaret.
2.	Вторични вирусни менингити – при herpes zoster, паротит, грип, еруптивни заболявания (рубеола, варицела, морбили).
II. Вирусни енцефалити
Класификация 
Вирусни енцефалити
· Herpes вирусни: Epstein-Barr, Cytomegalovirus, Herpes вирус 6, herpes simplex, herpes zoster
· АRBO вирусни:
· Комарни - западно-Нилски, St. Louis, California (La Crosse), Японски, Източен, западен и Венецуелски конски
· Кърлежови – Колорадски, далекоизточен и централноевропейски 
Вирусни полиоенцефаломиелити: грипни, ентеровирусни, фокални с двигателни нарушения
Демиелинизиращи вирусни енцефаломиелити
Бактериални енцефалити
Бавновирусни невроинфекции от обичайни персистиращи вируси: хиперкинетичен прогресиращ паненцефалит, остър некротизиращ хеморагичен енцефаломиелит, рубеолен хроничен прогресиращ паненцефалит, прогресираща мултифокална левкоенцефалопатия, аденовирусни мултифокални енцефалити.

Бавновирусни енцефалопатии, причинени от необичайни персистиращи вируси: Куру, болест на Creutzfeldt-Jakob.
Етиология. Множество вируси могат да предизвикат енцефалит, но някои от тях са по-чести причинители. 
Спорадичните енцефалити най-често се причиняват от групата на херпесните вируси – herpes simplex, varicella zoster и Epstein-Barr вируси. Предават се по различен път – чрез гастроинтестиналния тракт (coxsackie), чрез слюнката на заразените животни (вирусът на бяса) или по въздушно-капков път (вирусите, които предизвикват детските инфекции). 
Епидемиите от енцефалит най-често се предизвикват от арбовируси от различни групи, които се предават чрез кръвосмучещи инсекти, като комари и кърлежи. Развиват се в определени географски райони през месеците Юли до Септември. Резервоар за вирусите са различни птици или коне, от които инсектите смучат кръв. Само 10% от инфектираните хора развиват енцефалит и само при 1% от инфектираните има сериозни симптоми. Включват кърлежови, западно-Нилски, Венецуелски, източен и западен конски, St. Louis, Калифорнийски (La Crosse), Японски енцефалити и други по-редки видове. 
Патогенезата на вирусните енцефалити е свързана с навлизане на вируса в ЦНС по хематогенен или невронен път. Хематогенното разпространение е по-често. Вирусите се разпространяват към ендотелните клетки на менингеалните капиляри, с последващо проникване към субарахноидното пространство, към хориоидния плексус, с последващо проникване към ликвора. Невронното разпространение чрез периферните нервни окончания се осъществява чрез ретрограден аксонен транспорт. Характерно е за бяс, herpes simplex, varicella-zoster вирус и полиовирус. 
Клинично симптомите възникват 2 дни до 2 седмици след вирусната инвазия.  При леките случаи те не се различават от тези при грип. При по-тежките случаи на фона на фебрилно състояние се появяват стегнатост в шията и гърба, главоболие и повръщане (менингеален синдром) и се нарушава нивото на съзнанието от летаргия до кома. Менингитната компонента може да липсва и да има само конфузия, ажитираност, халюцинации, личностова промяна, поведенчески нарушения и психоза. Най-честите фокални неврологични симптоми са афазия, атаксия, централни или периферни парези, асиметрични сухожилни рефлекси и поява на рефлекс на Babinski, миоклонии, двигателни нарушения, тремор, нистагъм, засягане на краниални нерви (очедвигателни и лицеви парези), фокални или генерализирани епилептични припадъци.
Изследването на ликвора е задължително. Находката не се различава от тази при менингит и се представя с лимфоцитна плеоцитоза (над 5 клетки/μL), умерено увеличен протеин и нормално глюкозно съдържание. При 96% от пациентите с енцефалит, причинен от herpes simplex вирус, PCR (полимеразната верижна реакция) за откриване на вирусна ДНК или РНК в ликвора е положителна. При други вирусни причинители чувствителността на реакцията е по-ниска. При бактериалните енцефалити плеоцитозата е от полиморфонуклеарни клетки, налице е хипогликорахия.
Невроизобразяващите изследвания (МРТ, КТ) могат да покажат само дифузен мозъчен оток. КТ може да покаже неспецифични хиподензни зони в мозъчния паренхим. При herpes simplex вирусен енцефалит се установява селективна увреда на темпоралния и фронталния мозъчен дял. При МРТ се установяват хиперинтензни Т2 и хипоинтензни Т1 лезии във фронтотемпоралната, цингуларната и инсуларната област. При varicella zoster вирусен енцефалит се установяват множествени исхемични и хеморагични лезии.
При ЕЕГ изследването на пациенти с herpes simplex вирусен енцефалит се установяват периодични спайкове в темпоралния лоб, на фона на нискоамплитудна активност.
Диференциалната диагноза включва на първо място изключване на невирусни причинители – микобактерии, гъби, рикетсия, Listeria, Mycoplasma и бактериални причинители. 
На второ място трябва да се изключи herpes simplex вирусен причинител, при който може да се приложи ефективна антивирусна терапия. Herpes simplex вирус се предполага при клинични и МРТ данни за засягане на долно-медиалните фронтотеморални мозъчни дялове, с наличие на мирисни и вкусови халюцинации, аносмия, личностови промени и странно поведение, както и паметови нарушения.
Анатомичната локализация на лезиите допринася за диференциалната диагноза. При бързо прогресиращ енцефалит със засягане на стволови структури в съображение влизат западно-Нилски и Японски енцефалитен вирус, бяс и L. Monocytogenes. При тези пациенти може да има значително засягане на сивото мозъчно вещество, включително базалните ганглии и thalamus. Клинично в тези случаи има тремор, миоклонии и паркинсонов синдром. Наличието на остра вяла периферна пареза предполага западно-Нилски или ентеровирус 71 причинител. 
Енцефалитите при бяс протичат с температура, автономна хиперактивност и флуктуиращо съзнание. Фобийните спазми на ларинкса, фаринкса, шийните мускули и диафрагмата се предизвикват от опити за преглъщане на вода (хидрофобия) и инспирация (аерофобия). 
Епидемиологичните данни оказват ценна помощ в диференциалната диагноза. Важни са географската локализация, пътувания в други региони на света, контакт с животни и гризачи и сезона в който настъпва заболяването. 
Автоимунните, постинфекциозни менингоенцефалити и острият дисеминиран енцефаломиелит (ОДЕМ) също влизат в диференциалната диагноза. Те протичат със специфична МРТ находка (виж “Множествена склероза). 
Енцефалопатиите с метаболитен или токсичен произход протичат без повишена температура, главоболие и промени в ликвора. Постепенно се влошава менталния статус, обикновено без фокални неврологични симптоми или епилептични припадъци. 
Лечението трябва да се започне още преди да се идентифицира специфичния вирус. Специфичната антивирусна терапия е ефективна при някои енцефалити, но не повлиява арбовирусните. Acyclovir е ефективен при herpes simplex и донякъде при varicella-zoster вируси. Вирусът кодират ензим thymidine киназа, който фосфорилира acyclovir до монофосфат. По-нататък той се фосфорилира ензимно до трифосфат, който потиска вирусната ДНК полимераза. При възрастни се прилага интравенозно в доза 8 mg/kg на всеки 8 часа (до 30 mg/kg дн.) в продължение на 14 дни. При деца медикамента е по-слабо ефективен и се прилага в доза 20 mg/kg на всеки 8 часа (до 60 mg/kg дн.) в продължение на поне 21 дни. 
При cytomegalovirus и Human herpes virus-6 се прилага комбинация от ganciclovir и foscarnet.
Прилагането на кортикостероиди е спорно. При HSV енцефалит те се прилагат с цел намаляване на мозъчния оток. Няма достатъчно проучвания върху ефективността на имуносупресивни медикаменти, плазмафереза и интравенозното прилагане на имуноглобулин. 
В началото на заболяването пациентите се хоспитализират в интензивно отделение с оглед мониториране на виталните функции. Прилага се симптоматично лечение на високата температура, мозъчният оток и епилептичните припадъци. Необходима е профилактика на декубитусите, дълбоките венозни тромбози, аспирационната пневмония и мускулните контрактури. 
Прогноза. Смъртен изход настъпва при 5-20% от пациентите боледуващи от вирусен енцефалит. Последиците след преживян енцефалит зависят много от причинителя. При 20% от пациентите могат да останат трайни неврологични симптоми изразени в когнитивни и паметови нарушения, личностови промени, епилептични припадъци, двигателни нарушения (миоклонии, тремор, паркинсонови симптоми) и парези. През следващата година част от симптомите отзвучават. 
4.2.2.1. Herpes вирусни енцефалити 
В тази група вируси се включват herpes simplex, varicella-zoster, cytomegalovirus, herpes вирус 6 и Epstein-Barr (EB) вирус. Тези вируси могат да останат латентни в организма след първоначалната инфекция в продължение на години. Когато се реактивират при нарушение на имунната система могат да предизвикат енцефалит.
Epstein-Barr (EB) вирусът предизвиква инфекциозна мононуклеоза в детска и млада възраст. При 1% от инфектираните може да се развие след 1-3 седмици лек енцефалит с пълно възстановяване. Протича с неразположение, главоболие и стягане на врата. По-рядко се добавят фокални неврологични симптоми, епилептични припадъци, делир и кома. Може да предизвика и трансверзален миелит. Възстановяването от енцефалита и миелита обикновено е пълно. 
Изследването на ликвора установява лека лимфоцитна плеоцитоза и протеинорахия. МРТ показва лезии в бялото и сиво мозъчно вещество. PCR в ликвора е положителна.
Лечението е симптоматично, acyclovirr има слаба ефективност.
Cytomegalovirus предизвиква сравнително лек енцефалит. Като последица от него обаче може да остане нарушение в развитието на мозъка с хидроцефалия или микроцефалия, перивентрикулни калцификати, умствено изоставане, глухота, епилептични припадъци и фокални неврологични симптоми. Често се придружава от вирусна ретинопатия. Може да бъде опасен при имунокомпрометирани пациенти със СПИН. 
Изследванията могат да установят вируса в урина и слюнка. 
Лечението се провежда с ganciclovir.
Herpes вирус 6 предизвиква roseola infantum. Заболяването започва внезапно с висока температура, продължаваща 3-4 дни. Могат да се появят фебрилни гърчове. Появява се преходен (за 1-3 дни) макулопапуларен обрив по шията и тялото. Възниква постокципитална и постаурикуларна лимфаденопатия и фарингеална и тъпанчева инекция. Менингоенцефалитът се проявява с повишена температура, потиснато ниво на съзнание и епилептични припадъци. 
Изследването на ликвора установява лека мононуклеарна плеоцитоза. Вируса може да се изолира от гърлото, слюнката или кръвта. 
Лечението с антипиретици намалява вероятността за поява на фебрилни гърчове. Лечението с ganciclovir е ефективно. Прилагат се при нужда антиконвулсанти. 

Herpes simplex вирусен менингоенцефалит

Етиология. Причинителят е herpes simplex вирус – 1 (HSV-1), който предизвиква херпес на оралната мукоза. Предава се по респираторен път или чрез контакт със слюнката. Вторият тип вирус (HSV-2) също може да причини остър енцефалит, най-често у новородени във връзка с генитална херпесна инфекция на майката. При възрастни HSV-2 предизвиква асептичен менингит и понякога полирадикулит или миелит, които са в тясна връзка с генитална херпесна инфекция. 
Епидемиология. Представляват 20% от вирусните енцефалити при възрастни и са най-честата причина за енцефалит. Това е най-тежката форма на остър енцефалит. Нямат сезонна, нито географска или възрастова предилекция. 
Патоморфологично лезиите имат характера на тежки хеморагични некрози на долните или медиалните части на темпоралните лобове, медио-орбиталните части на фронталните дялове или каудално в мезенцефалона.
Клинично възникват при пациенти между 5-30 и след 50 годишна възраст. При до 60% от пациентите започва с продромални гастроинтестинални или симптоми от страна на горните дихателни пътища. Започва с температура, главоболие, вратна стегнатост, фокални и генерализирани епилептични припадъци (при 75%), объркване, сопор и кома. Поради засягането на фронталните и медиалните темпоралните лобове на мозъка, клиниката включва обонятелни или вкусови халюцинации при около 20%, аносмия, темпорални епилептични припадъци, личностови промени, странно, психотично поведение или делир, нарушена памет за близки събития, афазия (при 75%), сетивни нарушения и хемипареза (при 45%). Могат да възникнат нарушения на краниалните нерви, двигателни нарушения и автономна нестабилност. Отокът и херниирането на един от двата темпорални дяла в тенториума води до дълбока кома и респираторен арест през първите 24-72 часа.
Изследвания. В ликвора се установява плеоцитоза (до 200 клетки/mm3) предимно лимфоцити. Съдържанието на протеин е увеличено в повечето случаи. Диагнозата се поставя основно с полимеразоверижна реакция (PCR) към HSV антиген в ликвора, имаща 95% чувствителност. Чрез КТ се установяват хиподензни зони в засегнатите части. МРТ често визуализира освен силния фокален мозъчен отток, Т2 хиперинтензни и Т1 хипоинтензни лезии, както и малки кръвоизливи предимно в темпоралните и базалните зони. Лезиите се усилват с gadolinium. 
ЕЕГ изследването показва едностранни или двустранни темпорални фокуси от периодични високоволтажни остри вълни и бавновълнови комплекси 2-3/s. Острите вълни са монофазни или полифазни с продължителност от 100 до 1500/ms и се появяват на интервали от 1 до 5 s. 
Диференциална диагноза. Острият herpes simplex енцефалит трябва да се отдиференцира от остър хеморагичен левкоенцефалит, субдурален емпием, мозъчен абсцес и тумор, мозъчна венозна тромбоза, септичен емболизъм, руптура на аневризма и инсулт. КТ показва хиподензни промени в засегнатите зони. МРТ визуализира по-често изменения. За точна диагноза се използват флуоресциращи антитела и вирусно култивиране на мозъчна тъкан след биопсия.
Лечението с Acyclovir в доза от 30 mg/kg дн. i.v. в продължение на 10-14 дни значително намалява смъртността. Лечението трябва да започне още през първите дни. Използват се и други противовирусни медикаменти като Valacyclovir по 1g/дн. за 7 дни, Famciclovir по 250 mg/дн. за 5-10 дни, Foscavir, Ganciclovir. Епилептичните припадъци се овладяват с високи дози от антиконвулсанти и дехидратиращи средства. Трябва да се приложи лечение на мозъчния оток с кортикостероиди. 
Прогноза. При нелекувани пациенти с HSV-1 смъртността достига до 70%, а при лекувани спада до 30%. Смъртността при новородени с HSV-2 енцефалит достига до 57%. Неблагоприятни прогностични признаци са възраст над 30 години, 6 или по-малко точки по Glasgow Coma Scale. Повечето преживели заболяването имат различни неврологични нарушения вариращи от промени в паметта до тежък двигателен и сетивен дефицит, афазия и дисфазия, амнестични синдроми, глобална деменция и епилептични припадъци. Желателно е антиепилептичното лечение да се продължи поне 1 година. 

Herpes zoster менингоенцефалит и миелит

Herpes zoster е честа вирусна инфекция на нервната система (3 до 5 на 1000 човека за година). Причинителят varicella-zoster вирус (VZV) предизвиква варицела и herpes zoster. VZV остава латентен в невроните на сетивния ганглий след първоначалната инфекция и преболедуване от варицела. При имуносупресирани пациенти вирусът се реактивира, мигрира по сетивните нервни влакна и предизвиква дерматомна загуба на сетивността и характерния болезнен обрив, васкулопатии и демиелинизация в главния мозък. 
Клинично везикуларната ерупция с коренчева болка, обикновено предхожда засягането на нервната система. Енцефалитът и церебралният васкулит, са редки усложнения на цервикокраниалния зостер. Лептоменингитът е сравнително лек – с лека температура и менингеални симптоми. При възникване на енцефалит се добавят сънливост, конфузия, атаксия, фокални неврологични симптоми и рядко епилептични припадъци. Ограничени миелити могат да се развият при торакален зостер. Може да се развие полиомиелит, наподобяващ острия преден полиомиелит, с типична унилатералност, сегментна локализация и по-голямо засягане на задния рог, коренчета и ганглии. Симптомите от засягане на гръбначния мозък се появяват 5 до 21 дни след обрива (средно 12) и продължават също толкова време. Най-чести признаци са асиметрична парапареза и сетивна загуба, сфинктерни нарушения и по-рядко Braun-Sequard синдром. В ликвора се установява плеоцитоза и повишен протеин.
Изследвания. Диагнозата се потвърждава чрез директна имунофлуоресценция или кожна биопсия, с антитела срещу Varicella zoster вируса, полимеразно-верижна реакция (PCR) срещу VZV-ДНК в натривка от орофарингфеален секрет или от дъното на ранен везикул.
Лечението при енцефалитните прояви се провежда с Acyclovir в дневна доза 800 mg, 5 пъти дневно – 7 дни. При имунокомпрометирани пациенти се използва i.v. Acyclovir в доза 10 mg/kg за срок от 7 дни. Удачно е използването и на по-съвременните Famciclovir 3х500 mg за 7 дни или Valacyclovir 3х1 g за 7 дни. Varicella zoster имунният глобулин скъсява хода на кожното заболяване, постхерпетичната невралгия и помага срещу дисеминирането му при имуносупресирани пациенти. 
4.2.2.2. АRBO-вирусни енцефалити
Арбовирусите са артроподни РНК вируси. Включват подгрупите alpha-, flavi-, bunya- и reo- вирусите. Основните причинители на енцефалит са от групата на flavi-вирусите, а на конските енцефалити – alpha-вирусите. Главен природен резервоар са птиците и някои бозайници, а комарите и кърлежите – основни арбовирусни носители. Конете и хората са случайни гостоприемници във веригата на инфекцията. Заболяванията от арбовируси настъпват през лятото или ранна есен, в типични географски региони. Западно-Нилският вирус е най-честа причина за менингоенцефалит в северна Америка, но е разпространен в целия свят и предизвиква епидемии и в източна Европа и средния Изток. Освен чрез комари може да се предаде при кръвопреливане и органна трансплантация. Неврологични усложнения настъпват само при 1% от пациентите, често води до Паркинсонов синдром, миоклонии, краниални невропатии и вяли парализи. а. Японският комарен вирус предизвиква енцефалит с 10-30% смъртност, след който могат да останат Паркинсонов синдром и дистонии. Много други арбовируси могат да предизвикат ендемични заболявания в различни географски територии. Такива са далекоизточният и централноевропейският кърлежови енцефалити и други. 
Различните енцефалити имат подобно клиничното си развитие. Инкубационният период между ухапването и развитието на клиничните симптоми е 5-15 дни. Може да има кратък продромален период с повишена температура, гадене и повръщане, артралгия и обриви. При деца могат да започнат остро с температура и епилептични припадъци. При възрастни започват подостро, с главоболие, апатичност, гадене, повръщане и температура. След няколко дни се получават вратна стегнатост, конфузия, епилептични припадъци, ступор и кома. Могат да се получат фотофобия, дифузна миалгия, акционен или интенционен тремор, асиметрия в сухожилните рефлекси, рефлекс на Babinski, хемипареза, миоклонии, екстрапирамидни синдроми и хорея. След 4-14 дни симптомите изчезват и 12% от пациентите остават само остатъчните неврологични симптоми – екстрапирамидни, Паркинсонов синдром, паметови, слепота, глухота, хемиплегия, епилептични припадъци. При 12% от пациентите може да настъпи смъртен изход.
Изследването на ликвора показва повишени ликворно налягане и брой клетки, предимно левкоцити и протеинорахия. Промените са по-силно изразени при пациенти с източен конски енцефалит. МРТ може да покаже лезии в базалните ганглии, thalamus и ствола при пациенти с източен конски енцефалит.
Диференциалната диагноза включва бактериални и туберкулозни менингити със засягане на мозъчния паренхим. 
Прогнозата е лоша при пациенти с източен конски енцефалит, който има 50% смъртност, а преживелите пациенти остават с трайни неврологични последици – когнитивни нарушения, пареза на краниални нерви, хемиплегия, афазия и епилептични припадъци. При пациенти със западен конски енцефалит смъртността е до 10% и има остатъчни неврологични симптоми. При пациенти с Венецуелски конски енцефалит смъртността е 0,5%. При St. Louis енцефалит смъртността е до 20%, при 25% има остатъчни неврологични симптоми. При западно Нилският вирусен енцефалит смъртността е до 12%, а при 60% от пациентите остават деменции или парези. При Японския енцефалит смъртността достига до 50%, а при La Crosse енцефалитът – 1%. 
Лечението е симптоматично.
Кърлежови енцефалити
Етиология. Актуални за България са Руският пролетно-летен, далекоизточният и централноевропейският вариант на кърлежов енцефалит.
Епидемиология. Кърлежовите енцефалити са природоогнищна инфекция. Основен резервоар за източните райони на Русия е Ixodes persulcatus, за западните райони на Русия и европейските страни – Ixodes ricinus.
Далекоизточен кърлежов енцефалит
Клинично протича със симптоми на обща инфекция с фебрилитет, менинго-радикулерно дразнене, дифузно и огнищно увреждане на главния и гръбначния мозък. Още през първия ден заедно с повишението на телесната температура са налице главоболие и симптоми на менинго-радикулерно дразнене, повръщане, съзнанието се променя. Клиничните синдроми през острата фаза включват менинго-радикулерен, менинго-енцефалитен или полиоенцефаломиелитен синдром. Рядко протича с мезенцефални и паркинсонови прояви. Психичните промени се изразяват с делирни и аментивни прояви и повишена възбудимост, които често се съчетават с Кожевникова епилепсия.
Централноевропейски кърлежов енцефалит
Клинична картина. Виремичната фаза има внезапно начало, с втрисане, висока температура, силно главоболие, болки в ставите и кръста. След афебрилен период настъпва втората фаза с тежки токсо-инфекциозни и менинго-радикулерни симптоми и фебрилен делир. Наблюдават се вяли парализи и атрофия на шийната мускулатура. Болните изпадат в кома и завършват летално. 
Диагноза. В ликвора се установяват лимфоцитна плеоцитоза и леко повишение на протеина при нормални стойности на глюкоза. В серума и ликвора чрез ELISA метода се установяват IgM антивирусни антитела. МРТ изследването е нормално или показва мозъчен оток. 
Лечение и профилактика. Няма лекарствени средства които могат да спрат или забавят прогресията на ARBO енцефалитите. 
Лечението е симптоматично (антиконвулсанти, седативни, обезболяващи) и с кортикостероиди. Специфичната профилактика на застрашените контингенти е с ваксина, получена от мозъчната тъкан на заразени мишки. Важно е системното унищожаване с инсектициди на преносителите – кърлежи и комари, както и използването на репеленти. 
4.2.2.3. Грипен менингоенцефаломиелит
Етиология и епидемиология. Грипни вируси тип А, В и С, както и подтип А1 и подтип А2.
Неврологичните усложнения при грип варират от 0,01 до 3%, най-често около 0,3%. Различават се следните клинични форми на увреда на нервната система при грип: енцефалити, менингоенцефалити, миелити, радикулити и полирадикулоневрити.
Патоморфология. Промените в ЦНС се проявяват с капиляротоксична енцефалопатия – мозъчен оток, застойна хиперемия, точковидни и по-големи хеморагии, понякога лимфоцитни периваскуларни инфилтрати. Могат да се открият и огнища на перивенозна демиелинизация.
Клинична картина. Развитието на енцефалит по време на острата инфекция или след 1-2 афебрилни дни се манифестира с ново покачване на температурата, силно главоболие и повръщане. Тежките форми протичат с епилептични припадъци, помрачено съзнание, кома и смъртен изход (особено при деца и старци). При други болни преобладава менингеалната симптоматика с вратна стегнатост и положителен симптом на Kernig. Ликворът е примесен с кръв. Менингомиелитът се развива по време на фебрилния период или 1-2 дни след спадане на температурата. Следва нова фебрилна вълна, съчетана с менингеален синдром. Поради напречна или дисеминирана увреда на гръбначния мозък се развиват сетивни смущения от проводников тип, вяла или спастична парапареза и тазоворезервоарни нарушения.
Диференциална диагноза. При подчертана менингитна симптоматика с хеморагичен ликвор по време на грипна епидемия диференцирането на грипен менинго-енцефалит от субарахноиден кръвоизлив е трудно.
Лечението се провежда с Oseltamivir phosphate, който е инхибитор на вирусната невроаминидаза. Блокира репликацията на всички грипни вируси (А и В) и се приема двукратно в капсули от 75 mg за пет дни. Може да се използва и zanamivir интраназално. Remantadine таблетки от 50 mg, приеман по схема, не намира широко приложение, поради бързото развитие на резистентност към него.
4.2.2.4. Фокални енцефалити протичащи с двигателни нарушения
Летаргичният енцефалит (болест на von Economo) обхваща епидемично цяла Европа, Америка и Китай (1917 г.), а през 1919 година добива пандемично разпространение, като обхваща Индия, Япония, Африка и Австралия. Пандемията с  пик през 1925 година, постепенно отзвучава до 1926 година, до 1935 година се появяват единични случаи и след 1940 година няма съобщени нови случаи на заболяване. Причинителят на заболяването не е изолиран, вероятно е мутирал от групата на influenza вирус. Патоанатомично при пациентите с постенцефалитен паркинсонизъм в substantia nigra, locus ceruleus, ретикуларната формация, хипокампа, nucleus basalis Meynert, неокортекса и гръбначния мозък се установяват неврофибрилерни кълба, каквито не се установяват при Паркинсонова болест. Изградени са от абнормни тау протеини – триплети подобни на тези при болестта на Alzheimer и различни от тау дублетите при прогресивна супрануклеарна парализа и кортикобазална дегенерация. 
Клинично заболяването е дебютирало като неспецифична вирусна инфекция с фарингеални симптоми и субфебрилитет, типичните сомнолентно-офталмоплегични клинични прояви, ажитираност вместо сомнолентност, както и брадикинезия, мутизъм, хорея и миоклонии. При лумбална пункция при 50% от пациентите се установява хиперпротеинорахия с лимфоцитна плеоцитоза. Острата фаза на заболяването е продължавала няколко седмици, при 30 – 40% от пациентите е завършвала със смъртен изход. Останалите пациенти са се възстановявали напълно или са имали остатъчни симптоми: нарушение на цикъла сън-бодърстване, когнитивни и поведенчески нарушения, афазия, епилептични пристъпи, тикове, миоклонии, дистония, булимия и затлъстяване. Тези симптоми предполагат засягане и на мозъчната кора. След латентен период от 5 до 10 години се развиват три основни синдрома: паркинсонов, окулогирни кризи и централни дихателни нарушения.
Окулогирните кризи се проявяват едновременно с паркинсоновия синдром или малко преди него и персистират. Придружават се от страх, тревожност и депресия със суицидни намерения. Окулогирните кризи се дължат на нарушено равновесие между повишената холинергична и намалената допаминергична мозъчна активност и се повлияват от антихолинергични медикаменти. Паркинсоновият синдром се развива при 80% от пациентите и се отличава с по-слабо проявен тремор, но по-изразена ригидност, ежедневни флуктуации в изразеността на двигателните симптоми и липса на изразена прогресия. 
През острата фаза на различни енцефалити, особено на Японския енцефалит тип В и западния конски енцефалит могат да се развият преходни и непрогресиращи паркинсонови симптоми. Някои автори смятат, че се касае за спорадични форми на летаргичния енцефалит. Японският енцефалит се среща често ендемично в югоизточна Азия. Паркинсоновите симптоми се появяват 1 до 4 седмици след началото на заболяването, когато съзнанието започне да се прояснява. По-рядко вирусът на Epstein-Barr, herpes simplex, varicella zoster, coxsackie B, полио, морбили, западно-Нилският и Централно-Европейският кърлежов енцефалит могат да предизвикат паркинсонов синдром. В България са описани такива случаи, предизвикани от неидентифициран вирус.
Съвременният остър паркинсонов енцефалит, описан от С. Божинов и сътр. протича още в първите фебрилни дни с остър паркинсонов синдром (ОПС). Последният най-често има обратно развитие и по-рядко е свързан с остатъчни паркинсонови симптоми.
Патоморфологично се характеризира със стволов полиоенцефалит с тежка възпалителна симетрична некроза в substantia nigra и единични глиомезенхимни възелчета в thalamus, hypothalamus, oliva bulbaris, nucleus dentatus. Характерно е пунктиформеното засягане на substantia nigra, на периакведукталните сиви ядра и множеството невронофаги.
Клиничната картина е с повишена температура, често дву- или тривълнова, безапетитие, главоболие, сънливост, леко изразен менингеален синдром. Температурата продължава 5-12 дни. Паркинсоновите симптоми възникват в първите 2-3 дни и бързо се задълбочават: паркинсонова мускулна ригидност, брадикинезия, хипомимия, втренчен поглед, редки мигателни движения, микрография и изчезване на нормалните синкинезии на ръцете при ходене. Мазната и потна кожа, слюноотделянето, кризите на зачервяване и побледняване на лицето са характерни симптоми при някои от болните. В еволюцията на заболяването се появяват малкомозъчни симптоми (атаксия, статичният тремор се засилва при интенция) и епизоди на страхово-хипохондричен синдром.
Диференциална диагноза. Клинико-анатомичната картина на съвременния остър паркинсонов енцефалит дава основание той да се отграничи от летаргичния енцефалит на von Economo, ARBO вирусните и други вирусни енцефалити. За разлика от летаргичния енцефалит паркинсоновият синдром при острия паркинсонов енцефалит има обратно развитие. 
Лечението е симптоматично, в острия стадий с прибавяне на кортикостероиди, миорелаксанти и антипаркинсонови средства.
Прогнозата е благоприятна при пациентите преживели острата фаза на заболяването. Паркинсоновият синдром има обратно развитие до пълно оздравяване за 3-5 седмици. 
4.2.2.5. Ентеровирусни полиоенцефаломиелити
Ентеровирусите са голяма група, съставена от 70 различни серотипа. В нея се включват polio-, coxsackie- A и В, echo- вирусите и други ентеровируси. Инфекцията се разпространява по орално-фекален и по-рядко по респираторен път. Епидемиите възникват през късното лято и есента и в повечето случаи водят до фарингеални и гастроинтестинални симптоми. Често предизвикват асимптомни менингити и по-рядко – енцефалити или енцефаломиелити.

Полиомиелит на Heine-Medin
Етиологията е свързана с полиовируса от ентеровирусната РНК група (сем. Picorna вируси), които се размножават в цитоплазмата на клетката. Открити са три различни антигенни типа (I, II, III), като инфекцията с един от тях не води до имунитет към другите. 
Епидемиология. Заболяването има глобално разпространение, с тенденция за значително намаляване на заболеваемостта в резултат на агресивната имунизационна програма на СЗО. Възниква предимно през лятото и ранна есен. При епидемия 90% от пациентите са на възраст под 5 години. Повечето пациенти (95-99%) са без клинична изява (абортивна форма) или само с неспецифични фебрилни симптоми, фарингит или гастроентерит. Те са основният преносител на инфекцията.
Патогенеза. Хората са единствените гостоприемници, а главният път на инфекцията е фекално-оралния, чрез контаминирана вода и ръце. Инкубационният период е между 1 и 3 седмици. Орално попадналите вируси се размножават във фаринкса и в интестиналния тракт, разпространяват в кръвта и към шийните и мезентериалните лимфни възли. Вирусът е невротропен, предизвиква невронофагия на моторните неврони на предните рога на гръбначния мозък и мозъчния ствол, което обуславя характерната вяла мускулна парализа със спинално или булбарно разпределение. 
Клиника. Представя се в 4 различни клинични форми: асимптомна инфекция, абортивна форма, непаралитичен полиомиелит и паралитична форма.
Продромалните симптоми са адинамия, дифузно главоболие, температура до 38-40°С, скованост и болки в мускулите и гърлото, анорексия, гадене и повръщане. Последват се след 3-4 дни от втора фаза на засилване на температурата, главоболието, мускулната скованост и болки (предимно в шията и гърба). Появяват се вратна стегнатост, симптомите на Kernig и Brudzinski и характерните ликворни промени за асептичен менингит. Заболяването може да приключи при някои пациенти само с тези продромални симптоми.
Паралитичните симптоми се развиват по време на най-високата температура или при спадането с максималната изразеност между 48 ч. и 7 дни. Парезите обхващат различни мускулни групи, предимно проксимално и по-често на долните крайници с преходни фасцикулации в засегнатите мускули, тонусът спада, а сухожилните рефлекси отслабват и изчезват. Мускулната атрофия възниква до 3 седмици от началото на парализата, с максимум през 12 – 15 седмица. Булбарната парализа е по-честа при млади пациенти, като най-често увредени са краниални мускули, инервирани от nucl. Ambiguus или изолирана увреда на лицевия нерв. При засягане и на диафрагмалните и интеркостални мускули се налага спешно настаняване на пациента в интензивно отделение.
Изследването на ликвор показва плеоцитоза от полиморфонуклеарни левкоцити, която след няколко дни се заменя от лимфоцити, лека протеинорахия. ЕМГ изследването показва засягане на преднороговите неврони. PCR в ликвора е положителна. Полиомиелитните вируси се изолират от фекални проби или смив от носоглътката на болния или носителя на вирус.
Диагнозата е свързана с температурното начало, промени в ликвора, асиметрични вяли парези вследствие на преднорогови лезии, епидемиологични данни и вирусологичното изследване. 
Диференциалната диагноза при спинална форма на полиомиелита е с полиневрит, трансверзален и дисеминиран миелит и енцефаломиелит. Полиомиелит, протичащ като възходяща парализа на Landry трябва да се диференцира от полиневрит и дисеминиран миелит. Булбо-понтинната форма на полиомиелита – от острия булбарен полиневрит, острата форма на множествена склероза и параинфекциозния енцефалит. Менингитна форма на полиомиелит трябва да се диференцира преди всичко от вирусния менингит (Coxsackie и ЕСНО).
Лечение няма. При булбарни форми се налага механична белодробна вентилация с трахеална тръба или трахеостомия. Полезна във възстановителния стадий е подходящата физиотерапия и рехабилитация. Профилактика - ваксиниране с противополиомиелитна ваксини.
Пост-полио синдрома се развива 20 до 40 години след инфекцията при пациенти, които са се възстановили напълно или частично от полиомиелита. Засяга 15-80% от пациентите. Характерно е, че лицата които са били по-засегнати и са имали по-добро възстановяване от основната инфекция развиват по-тежък пост-полио синдром.
Етиологията на синдрома е неясна. Клинично се характеризира със слабост или бърза уморяемост, засягащи основно големите проксимални групи мускули, развитие на мускулна атрофия, фасцикулации, мускулни крампи, миалгия, невропатии, артрити, сколиози и непоносимост към студ. 
Диагнозата се поставя на базата на клинични критерии. Трябва да има период на поне частично функционално възстановяване, последван от период на непроменено неврологично състояние с последващо развитие на прогресивна и персистираща мускулна слабост или патологична уморяемост, придружена или не от мускулна атрофия, обща слабост, мускулни и ставни болки. Симптомите трябва да персистират поне 1 година. Лечението на пост-полио синдрома се свежда до изграждане на баланс между режимите на мускулна активност и почивка, съчетано с физиотерапия за избягване на скованост или болка в мускулите и ставите. 

Полиомиелитоподобни ентеровирусни заболявания

Етиология и епидемиология. Причиняват се ентеровируси – Coxsackie А и В и ECHO (чревни, цитопатогенни, човешки, сираци) с фекално-орален тип на разпространение. Епидемии от хеморагичен конюнктивит (причинен от ентеровирус 70) в малък процент от случаите се съчетават с мотоневронна парализа, наподобяваща полиомиелит. Наблюдават се предимно през лятото и есента. Прогресията на мускулната слабост може да настъпи години след острата паралитична фаза (пост-полио синдром).
Клинична картина. Над 50% от случаите на инфекция остават асимптомни.
Ентеровирус 70, който причинява остър хеморагичен конюнктивит или асептичен менингит, се последва рядко от енцефалит или енцефаломиелит и в 1 на 10 000 случая от полиомиелит. Инкубационният период е 2 до 10 дни. Заболяването започва с температура и асептичен менингит, последвани от болки в гърба, обширни вяли асиметрични полиомиелитоподобни парализи (включително и на орофарингеалните мускули), придружени от радикулерни болки. Парализите са трайни при повече от половината болни. Наблюдавани са лезии на изолирани краниални нерви (предимно на лицевия) и на пирамидните пътища, световъртеж, тазоворезервоарни нарушения и сетивни промени. 
Ентеровирус 71, който причинява респираторни инфекции и гастроентерит, може да предизвика неврологични симптоми при 25% от пациентите, по-често при деца. Протичат със симптоми на асептичен менингит, малкомозъчна атаксия и различни форми на полиомиелит (вяли монопарези или засягане на булбарни мускули). Има случаи на по-тежко протичане с добавяне на миоклонии, тремор, кома и респираторни нарушения. В тези случаи смъртният изход достига до 11% от пациентите. При МРТ се установяват Т2 високо интензни лезии в ствола.
При Coxsackie вирусите се наблюдават херпангина, плевродиния, епидемична миалгия, хеморагичен миокардит. Заболяването започва остро или подостро с неразположение, температура, главоболие, гадене и коремна болка. Възможно е развитието и на менингитни и менингоенцефалитни симптоми и конюнктивит след 24-48 часа. Възникват парези и сетивни нарушения.
Клиниката при инфекциите с ECHO вируси (особено 7, 9, 11 и 30 серотипове) е сходна с тази на другите ентеровируси. Главните оплаквания са температура, хрема, фарингит, повръщане, диария и рубеолоподобен обрив. Прибавянето на главоболие, вратна стегнатост, летаргия и раздразнителност показват включване на нервната система в инфекциозния процес. При деца може да настъпи остро атаксия. В някои случаи се развива пареза на мускулите инервирани от n. oculomotorius (без засягане на зеничните реакции) и на други краниални нерви.
Изследването на ликвор показва лека плеоцитоза и протеинорахия. PCR e положителна.
Диференциалната диагноза се прави с туберкулозен менингит, лептоспироза, Лаймска болест, Listeria monocytogenes, микоплазма, рикетсии, токсоплазмоза и менингити с друга етиология. 
Прогнозата е добра. При всички ентеровируси заболяването има доброкачествен ход за 1 - 2 седмици без остатъчни прояви. Нерядко протичането е тежко дори с фатален изход. При пациенти с нарушен имунитет се наблюдава хронична, неремитираща форма на ентеровирусен менингоенцефалит.
4.2.2.6. Бяс
Етиология. Вирусът на бяса е от групата Rhabdo вируси. Внася се от слюнката при ухапване от болни домашни или диви животни – кучета, котки, лисици, миещи мечки, скунксове и прилепи. Честотата на заразяване нараства при големи рани от ухапване и в близост до главата. Инкубационният период е от 20 до 60 дни. Той е по-къс при множествени ухапвания близо до главата. За да достигне до ЦНС, вирусът се разпространява по периферните нерви до спиналните ганглии където се размножава и в последствие инвазира гръбначния и главния мозък. По еферентните нерви достига до субмаксиларните слюнчени жлези, където достига значителни концентрации. 
Клинична картина. Характерно е изтръпването или безчувствеността в мястото на ухапването, дори след заздравяване на раната. Продромалният период се изразява с повишена температура, анорексия, неразположение и главоболие. След 2-4 дни се развиват неврологичните симптоми, които се изразяват в дизартрия, безпокойство и психомоторна възбуда, последвани от дисфагия с изтичане на слюнка от устата, хидрофобия - спазми на мускулите на гърлото при пиене на вода (по-рядко само при нейния вид), диплопия, безчувственост и спазми на лицевата мускулатура. Тези симптоми се дължат на засягане на тегментните медуларни ядра. Те се последват от генерализирани епилептични припадъци, обърканост и състояние на крайна възбуда, психоза, остра асцендираща парализа на фарингеалната и дихателната мускулатура и кома до смъртта, която настъпва след 4 до 10 дни.
Рядката паралитична форма се дължи на засягане на гръбначния мозък.
Диагноза: Най-сигурна е имунохистохимичната или с флуоресцентни антитела нефиксирана проба от мозъчна биопсия на евтаназираното болно животно. В специализирани лаборатории може да се докаже и с култивация на вируса от ликвор, слюнка или от мозъчна биопсия. Наличието на антитела в ликвора също могат да поставят диагнозата. При МРТ се установяват Т2 лезии в ствола, хипокампа и хипоталамуса.
Лечение. При нарушение на кожата е необходима и профилактика на тетануса. 
[bookmark: section~treatment]Ако животното е болно или е избягало и не може да се изследва, се започва профилактика. Човешкият противобесен имуноглобулин Rabies immunoglobulin (Hyperab, Imogam BayRab, RabAvert) се назначава в доза от 20 IU/kg (1/2 се инфилтрира около раната и другата ½ - интрамускулно). Тази пасивна имунизация за 10-20 дни дава време за провеждане на активна имунизация с HDCV (човешка диплоидна клетъчна ваксина) 1 ml i.m. в деня на ухапването и на 3, 7, 14, и 28 ден. Ваксината повишава образуването на антитела към чуждия протеин.

4.2.2.7. Демиелинизиращи вирусни енцефаломиелити
Острият дисеминиран енцефаломиелит (ОДЕМ) е имуномедиирано демиелинизиращо заболяване на ЦНС, главно в ранната детска възраст с монофазен или полифазен ход. Заболяемостта е 0,3–0,6 на 100 000/ годишно. Често протича постинфекциозно, но етиологична зависимост не е установена. ОДЕМ и множествената склероза (МС) са различни заболявания, с различно начало, но e възможен преход от ОДЕМ към МС при около 18% от децата.
Клинично се характеризира с остро развил се многоогнищен неврологичен дефицит и енцефалопатия, която не може да се обясни с фебрилитета, с типични обратими промени в МРТ на главния мозък - недобре отграничени големи (над 1-2 cm) хиперинтензни в Т2 лезии в бялото вещество на главния мозък, често и в гръбначния мозък. Възможни са и лезии в базалните ганглии, таламуса и в ствола. Контрастирането на лезиите тип „отворен пръстен“ е характерна находка. Липсата на контрастиране на лезиите не изключва диагнозата. При DWI се установява рестрикция на дифузията на водните молекули по периферията на лезиите. Мозъчната МРТ е абнормна в острата фаза (3 месеца). Няма нови клинични и МРТ лезии за 3 месеца или повече след началото. (таблица.4.4.)
Ликворът е с лека плеоцитоза и леко увеличен белтък, но без данни за олигоклоналност. При мултифазен ОДЕМ следва нов епизод над 3 месеца след началото на ADEM с изява на различна от първия епизод огнищна неврологична симптоматика и енцефалопатия, а в МРТ се установяват нови лезии (таблици 4.4. и 4.5).
Таблица 4. 4. Характеристика на ОДЕМ (монофазен и мултифазен)
	Вид
	Монофазен
	Мултифазен

	Клиника
	· Първи епизод с мултифокален неврологичен дефицит с предполагаема възпалителна демиелинизираща причина.
· енцефалопатия, която не може да се обясни с фебрилитета (увреда на съзнанието и поведението) 
· Подобрение/ остатъчни клинични с-ми и МРТ лезии
· Няма нови клинични симптоми и МРТ лезии за 3 месеца или повече след началото.
· Мозъчната МРТ е абнормна в острата фаза (3 месеца).
	ОДЕМ →последван нов епизод на ОДЕМ в нови анатомични области
· над 1 месец след завършване на КС курс
· над 3 месеца след началото на ОДЕМ Полисимптомна изява (различна от първия епизод) + енцефалопатия

	МРТ 
	Фокални и дифузни, лошо отграничени големи (> 1–2 cm) лезии, предимно в бялото мозъчно вещество:
· На Т2 и FLAIR -1-2 cm, мултифокални
· В сивото вещество (базални ганглии, таламус)
·  В гръбначния мозък
· T1-хипоинтензни лезии в бялото мозъчно вещество- редки
	· Нови МРТ лезии

	Ликвор
	Възможна плеоцитоза, протеинорахия, но няма увеличени IgG и няма олигоклоналност
	



Таблица 4.5. ОДЕМ и други демиелинизиращи заболявания
	Диагноза
	Клинични критерии

	ОДЕМ- монофазен
	Единична многоогнищна ЦНС изява с енцефалопатия поради възпалителна демиелинизация, без данни за нова активност (клинична и в МРТ) >3 месеца след началото на заболяването

	ОДЕМ- мултифазен
	ОДЕМ последван след >3 месеца с втори епизод на ОДЕМ, но не е друго не-ОДЕМ демиелинизиращо заболяване

	ОДЕМ- MС
	ОДЕМ последван след >3 месеца от не-ОДЕМ демиелинизиращ пристъп с нови МРТ лезии, изпълняващи критерии за разпространение в пространството

	ОДЕМ- оптичен невромиелит
	ОДЕМ последван след >3 месеца от оптичен неврит, миелит засягащ няколко сегмента на гръбначния мозък или синдром на area postrema, а МРТ отговаря на критериите за спектъра на оптичния невромиелит

	ОДЕМ- оптичен неврит
	ОДЕМ, мултифазен ОДЕМ, последван от оптичен неврит



Таблица 4.6. МРТ находки, които различават ОДЕМ от MС
	МРТ лезия
	Типично за ОДЕМ
	Типично за MС

	Лезии в дълбокото сиво вещество или в мозъчната кора 
	Да
	Не

	Двустранни дифузни лезии
	Да
	Не

	Лошо отграничени лезии
	Да
	Не

	Големи кълбовидни лезии
	Да
	Не

	Перивентрикулни лезии
	Не
	Да

	Лезии перпендикулярни на дългата ос на corpus callosum
	Не
	Да

	Овоидни лезии
	Не
	Да

	Лезии в калозо-септалния интерфейс на corpus callosum
	Не
	Да

	Добре отграничени лезии
	Не
	Да

	Черни дупки (на T1 измерване)
	Не
	Да



Таблица 4.7. Диференциална диагноза на ОДЕМ
	
	Възможна причина 

	Клинични синдроми, атипични за ОДЕМ

	Менингеални белези и главоболие
	Инфекциозен енцефалит, системни автоимунни заболявания (невросаркоидоза, SLE), васкулит на ЦНС 

	Инсулт-подобни епизоди 
	Васкулит на ЦНС, антифосфолипиден синдром, 
митохондриални болести (MELAS, POLG-свързани) 

	Рецидивиращи епилептични пристъпи 
	Инфекциозен или автоимунен енцефалит 

	Дистония или паркинсонизъм 
	Инфекциозен или автоимунен енцефалит 

	Невропсихиатрични разстройства 
	SLE или автоимунен енцефалит 

	Прогресивен ход 
	Генетични/ метаболитни заболявания, глиоматоза, невросаркоидоза 

	Анамнеза за забавено развитие или други неврологични с-ми 
	Генетични/ метаболитни заболявания 

	Рецидивиращи енцефалопатни епизоди 
	Генетични/ метаболитни заболявания, системни автоимунни заболявания, автоимунен енцефалит, остра некротизираща енцефалопатия 

	Ликворни находки, атипични за ОДЕМ

	Клетки>50.106/l или преобладаване на неутрофили или протеин >1,0 g/L 
	ЦНС инфекции (HSV, EBV, ентеровируси, West 
Nile virus, mycoplasma), NMOSD, SLE 

	Образни находки, атипични за ОДЕМ

	Дифузни симетрични лезии 
	Генетични/ метаболитни заболявания; левкодистрофии, 
Митохондриални заболявания, интоксикации (CO) 

	Остри исхемични лезии с рестрикция на дифузията в DWI/ADC
	Инсулт, митохондриални заболявания, ЦНС инфекции, антифосфолипиден синдром, ЦНС васкулит 

	Мезиална темпорална локализация 
	Автоимунен енцефалит 



Таблица 4.8. МРТ лезии при диференциалната диагноза на ОДЕМ
	МРТ лезии
	Диагноза

	Мултифокални лезии
	MС

	
	Първичен васкулит на ЦНС

	
	Вторичен васкулит на ЦНС, вкл. SLEА, болест на Behcet

	
	Невросаркоидоза

	
	Енцефалопатия на Hashimoto

	
	Митохондриална болест; POLG-свързани болести

	
	Задна обратима енцефалопатия

	Двустранни таламични и стриарни лезии 
	Остра некротизираща енцефалопатия тип 1

	
	Biotin-thiamine-отговарящо заболяване на базалните ядра 

	
	синдром на Leigh

	
	Дълбока мозъчна венозна тромбоза

	
	Японски енцефалит

	
	ЕBV енцефалит

	
	Екстрапонтинна миелинолиза

	
	Двустранен таламичен глиом

	Двустранни обширни дифузни лезии в бялото вещество 
	Левкодистрофии

	
	Токсични левкоенцефалопатии

	
	Хемофагоцитна лимфохистиоцитоза

	
	Мозъчна глиоматоза

	Лезии > 2 cm
	Астроцитома

	
	Лимфом

	
	Абсцес/инфекция 



ОДЕМ се диагностицира клинично и чрез МРТ и ликворно изследване (левкоцитоза, лека протеинорахия, без олигоклоналност). Поради липса на специфичен диагностичен тест, ОДЕМ се диагностицира чрез изключване от заболявания, налагащи друг тип лечение (Табл. 4.6, 4.7, 4.8). 
Основна диференциална диагноза на ОДЕМ е с клинично изолиран синдром (CIS) като първи пристъп на множествена склероза.
Ролята на биомаркери, напр. автоантитела като анти-МОG (аnti-myelin oligodendrocyte glycoprotein), в патогенезата и диагнозата на ОДЕМ е дискусионна. 
Лечение: Ранна имунотерапия поради предполагаемата автоимунна етиология.
Прогноза. Изходът в детската възраст е общо благоприятен, но се описва когнитивен дефицит, дори без неврологична отпадна симптоматика. Възможен е преход към MS при до 18%, последващ оптичен неврит или невромиелит с нова клинична симптоматика.

Остър некротизиращ хеморагичен енцефаломиелит (остър хеморагичен левкоенцефаломиелит на Weston-Hurst). Представлява най-тежката форма на ОДЕМ. 

Енцефалити и енцефаломиелити при остри обривни инфекции и след ваксинации (Постинфекциозни и постваксинални дисеминирани енцефаломиелити)
Етиопатогенеза. Възникват в периода на оздравяване на инфекциозната болест и са незадължително усложнение на обривни и други инфекции (морбили, рубеола, вариола, варицела, паротит) и ваксинации (против вариола, морбили, заушки, грип, антирабична, жива ваксина на Sabin и при прилагане на тетанусов антитоксин). Най-чести са след рубеола и морбили. Счита се, че са демиелинизиращи автоимунни заболявания. Вероятно вируса тригерира имуномедиирана реакция срещу миелина в ЦНС и предизвиква заболяване. Не може напълно да се отхвърли възможността за директна инфекция на ЦНС. Срещат се по-често при деца. Клинично и патоанатомично са неразличими от ОДЕМ, който възниква и след банални респираторни инфекции, грип, инфекциозна мононуклеоза, cytomegalovirus, Epstein-Barr, mycoplasma pneumoniae и дори след HIV инфекция. Проявяват се и като параинфекциозни енцефаломиелити – започват още по време на инфекциозното заболяване. 
Патоморфологично се установяват перивенозна серодиапедеза, демиелинизация и глиоза. Лезиите са пръснати в кората, подкоровото бяло вещество, мозъчния ствол, гръбначния и малкия мозък, с предимно засягане на едни или други части на нервната система в зависимост от основното инфекциозно заболяване. Мозъчните лезии са овални, а аксоните са относително запазени.
Клинично се проявява няколко дни или седмици след фебрилното заболяване, когато пациента привидно оздравява. Могат да протекат в различна клинична форма – като енцефалит или като миелит с повишаване на температурата до 39-40°С и менингеална реакция.
Енцефалитната форма има остро начало с обърканост, сомнолентност, главоболие, атаксия, огнищни или генерализирани епилептични припадъци, децеребрационна спастичност, помрачено съзнание или делирни преживявания, ступор и кома. Няколко дни по-късно, след проясняване на съзнанието, се появяват огнищните прояви (пирамидни симптоми, корова слепота, миоклонии, афазия, хореоатетоза и тежки автономни дисфункции). По-рядко има неврит на зрителния нерв или церебеларна атаксия. В много случаи, особено след паротит заболяването протича по-леко, само с менингеален синдром, главоболие и обърканост. 
Морбилният енцефалит се развива 3-7 дни след екзантема с начални епилептични припадъци, хеми- и квадрипарези, пареза на очедвигателните нерви, мехурни смущения и др. Остатъчните явления в около 20 до 40% от случаите се изразяват в симптоматична епилепсия, спастични парези, афатични разстройства и др.
При предимна локализация на процеса в малкия мозък, както е при болните с енцефалит след варицела, преобладават острата атаксия, дизметрията, интенционният тремор и др.
Миелитната форма е типична след ваксинация против бяс и варицела. Протича като остър или подостър трансверзален миелит (най-често с торакално ниво) с болки в гърба, пълна или частична вяла пара- или квадри- пареза, загуба на сухожилните рефлекси, сфинктерни и сетивни нарушения с ниво. В други случаи може да протече като асцендиращ, дифузен или частичен миелит – синдром на Brown-Sequard, засягане на задните колони или територията на предната спинална артерия. След антирабична ваксинация миелитният процес е с дорзо-лумбална локализация или възходящ тип Landry. Смъртността е голяма при булбо-понтинните форми.
Изследванията показват леко повишаване на лимфоцитите и протеина в ликвора. Чрез МРТ се установяват двустранни конфлуиращи Т2 хиперинтензни лезии на бялото мозъчно вещество в двете хемисфери. ЕЕГ изследването показва генерализирана активност с ниска честота (4-6 Hz) и висока амплитуда. 
Диференциална диагноза. Постваксиналните и постинфекциозните енцефаломиелити се разграничават от вирусните въз основа на анамнезата, клиничната картина и лабораторните изследвания – ликворни, високи серумни концентрации на чернодробните ензими и др. Трябва да се направи диференциална диагноза и с множествена склероза.
Лечението е с кортикостероиди. Плазмаферезата и интравенозното вливане на имуноглобулини също са ефективни.
Прогнозата - смъртността е между 30 и 50%. В много случаи след оздравяването остават трайни нарушения в поведението, изоставане в умственото развитие, парези или епилептични припадъци. 

Остър церебелит (остра атаксия в детството)
Етиологията най-често се свързва с варицела, но може да настъпи след детските инфекциозни заболявания (дребна шарка, коклюш, скарлатина), ентеровируси (coxsackie), Epstein-Barr вирус, микоплазма, цитомегаловирус, Q-треска, рядко при herpes simplex и varicella-zoster вирус, при ваксинации и при респираторни инфекции.
Клинично менингоцеребелитът настъпва остро, за 1-2 дни, най-често след първия ден от заболяването. Протича с атаксия, по-рядко с дизартрия и нистагъм. Появяват се конфузия, повишен мускулен тонус в крайниците, рефлекс на Babinski. Възстановяването е бавно, с остатъчни симптоми.
Изследванията показват лека плеоцитоза, повишен или нормален ликворен протеин, нормален МРТ. 
Диагностичните критерии за острите енцефалити включват:
„Диагностични критерии за енцефалит или енцефалопатия с инфекциозна или автоимунна етиология”, „Диагностичен алгоритъм за начална оценка на енцефалит при възрастни” и „Диагностичен алгоритъм за начална оценка на енцефалит при деца” 
Диагностични критерии за енцефалит или енцефалопатия с инфекциозна или автоимунна етиология
Главен критерий: Увреден ментален статус (снижено или увредено ниво на съзнанието) над ≥24 ч. без друга причина.
Малки критерии: 2 за възможен енцефалит ≥3 за вероятен или потвърден енцефалит:
· То≥38° C за72 часа преди или след изследването/хоспитализацията -То може да е и в резултат на инфекции извън ЦНС, които да предизвикват и енцефалопатия, както и неинфекциозни причини да имитират енцефалит. То може да флуктуира, но имуносупресираните пациенти с енцефалит могат да са афебрилни.
· Генерализирани или фокални епилептични пристъпи, без предшестваща епилепсия, което е свързано с глобална ЦНС дисфункция или локализиран процес, възможни са и субклинични пристъпи. При децата са възможни фебрилни гърчове с постиктална обърканост, които трябва да се изключат – наблюдение за 24 ч. за състоянието на съзнанието.
· Нововъзникнал огнищен неврологичен дефицит
· Ликвор: левкоцити ≥5.106/L – възможно е при менингит/енцефалит/ менингоенцефалит. Липсата на ликворна плеоцитоза не изключва енцефалит, напр. при имунокомпрометирани пациенти. Пациентите с енцефалит са с левкоцити <1000/mm3, предоминиращи лимфоцити.
· Абнормност в мозъчния паренхим при невроизобразяващото изследване, което не е било налично в предишни изследвания или се появява при острото начало. МРТ е метод на избор за оценка на пациенти със суспектен енцефалит, и разграничаване от заболявания, имитиращи енцефалит, който превъзхожда КТ на главния мозък. Цели да изясни етиологията, локализацията и евентуално патогенезата (темпоралната локализация – за HSV енцефалит или автоимунен енцефалит). КТ изключва субарахноиден кръвоизлив. 
· Абнормност в ЕЕГ, която съответства на енцефалит и не е с друга причина. ЕЕГ ес генерализирано забавяне или при HSV- разряди от комплекси остра-бавна вълна.
За сигурен енцефалит се изисква: 
1. Патологично потвърждение на мозъчен възпалителен процес, т.е. енцефалит.
2. Сигурни патологични, микробиологични, или серологични данни за остра инфекция с микроорганизъм, причиняващ енцефалита.
3. Лабораторни данни за автоимунност, свързана с енцефалита - само за автоимунен енцефалит.

Диагностичен алгоритъм за начална оценка на енцефалит при възрастни
Рутинни изследвания
· Ликвор: 20 ml за изследване на брой клетки (левкоцити с диференциално броене, еритроцити); протеин; глюкоза, микробиологично изследване; съхранява се за други изследвания; Herpes simplex virus 1 и 2 (HSV-1/2) PCR (при позитивен тест- ликворни HSV IgG и IgM ); Varicella zoster virus (VZV) PCR (при позитивен тест- ликворни VZV IgG и IgM); Enterovirus PCR; Cryptococcus антиген; VDRL
· Серум: ПКК, серология за HIV; Treponema; съхранява се серум за следващи изследвания.
· Образни изследвания: Невроизобразяващи (МРТ се предпочита пред КТ); Ro графия или нискодозова КТ с висока резолюция на бял дроб. 
· Неврофизиология: ЕЕГ
Други изследвания:
При имунокомпрометирани пациенти: CMV PCR, HHV6/7 PCR, HIV PCR ликвор; Toxoplasma gondii серология и/или PCR; туберкулозен микобактерии- тестове; изследване за микози; изследване на Западно-Нилски енцефалит (WNV), вкл. за ARBO virus според географския регион. 
Географски фактори: 
· Африка - малария, трипанозомиаза (кръв/ликвор, серология в серум и ликвор); денга
· Азия - тестиране за Японски енцефалит, денга, малария, Nipah вирус (серология от серум и ликвор, PCR, имунохистохимия, вирусно изолиране)
· Австралия - тестиране за Murray Valley енцефалит, Kunjin вирус, AustralianBat Lyssa вирус (ABLV) 
· Европа - Вирус на кърлежовия енцефалит(серология); Южна Европа – тестиране за WNV, Toscana вирус
· Централна и Южна Америка - тестиране за денга, малария, WNV, Венецуелски конски енцефалит
· Северна Америка - тестиране за ARBO вирус (WNV, Powassan, La Crosse, Източен конски енцефалит, Лаймска болест (серум ELISA и Western blot)
Сезонност
· Лято: ARBO virus - кърлежови енцефалити
· Котки (ликвор) - Bartonella антитела (серум), очно изследване
· Кърлежи - тестиране за кърлежов енцефалит
· Ухапване от животни/тестиране за бяс
· Плуване в топли басейни или риносинуит - Naegleria fowleri (ликвор и PCR)
Специфични белези и синдроми
· Психози и двигателни разстройства - анти-NMDAR антитела (серум и ликвор); бяс, изследвания за тумори, болест на Creutzfeldt-Jakob
· Лимбични синдроми - Тестиране на автоимунен лимбичен енцефалит; HHV6/7 PCR (ликвор); изследване за тумори
· Бързо декомпенсиране (особено при ухапване от животни) - изследване за бяс
· Респираторни синдроми - серология за Mycoplasma pneumoniae и гърлен секрет – PCR, (PCR от ликвор); тестиране за респираторни вируси
· Остра вяла парализа  - тестиране за ARBO virus и за бяс, ентеровирус 71.
Паркинсонов синдром –тестиране за ARBO virus; серология за Toxoplasma
Лабораторни изследвания
· Повишени трансаминази - серология за Rickettsia и кърлежов енцефалит
· Ликворен протеин >1 g/L, ликворна глюкоза <2/3 периферна глюкоза, или лимфоцитна плеоцитоза с подостро начало - тестиране за MTB и микози
· Ликворен протеин >1 g/L, ликворна глюкоза <2/3 периферна глюкоза, и неутрофилно предоминиране с остро начало на симптомите и скорошен прием на антибиотици ликворна PCR за S. Pneumoniae и N. meningitides
· Ликворна еозинофилия – тестиране за MTB, микози; Baylisascarisprocyonis антитела (серум и ликвор); Angiostrongylus cantonensis, Gnathostomasp. 
· Ликворна плеоцитоза – тестиране за MTB и микози; Baylisascaris procyonis антитела (serum); Angiostrongylus cantonensis и Gnathostoma spinigerum
· Еритроцити в ликвор - тестиране за Naegleria fowleri
· Ликворна хипонатриемия - анти-VGKC антитела- серум), тест за MTB 

Невроизобразяващи изследвания
· Фронтален дял - тестиране за Naegleria fowleri (ликвор и PCR)
· Темпорален дял - VGKC антитела (серум и ликвор); HHV 6/7 PCR (ликвор)
· Базални ганглии и/или таламус - тестиране за Arbo virus и MTB
· Мозъчен ствол - тестиране за ARBO virus, MTB, Listeria PCR; Brucella антитела (серум); 
· Малък мозък - EBV PCR (ликвор) и серология
· Дифузен мозъчен оток - тестиране за респираторни вируси 
· Хидроцефалия и менингеално базално усилване - тестиране за MTB; микози 
· Огнищни лезии с или без периферно усилване - тестиране за МВТ и за микози; Balamuthia mandrillaris и Acanthamoeba, серология за Toxoplasma gondii 
Рутинни изследвания
· Ликвор: 5 ml за изследване на брой клетки (левкоцити с диференциално броене, еритроцити); протеин; глюкоза, микробиологично изследване; съхранява се за други изследвания; Human herpes virus 1 и 2 (HSV1/2) PCR, а при позитивен тест - ликворни HSV IgG и IgM; varicella-zoster virus (VZV) PCR, при позитивен тест - ликворни varicella-zoster virus IgG и IgM; Enterovirus PCR; 
· Серум: ПКК, серология за Epstein-Barr virus (EBV) (VCA IgG и IgM и EBNA IgG); Mycoplasma pneumoniae IgM и IgG; съхранява се серум за следващи изследвания 
· Образни изследвания: Невроизобразяващи (МРТ се предпочита пред КТ); Ro графия или нискодозова КТ с висока резолюция на бял дроб 
· Неврофизиология: ЕЕГ
· Други изследвания: Mycoplasma pneumoniae - PCR от гърлен секрет; Enterovirus -PCR и/или култура от гърлен секрет и изпражнения.
Индивидуални фактори
Възраст <3 г. - Parechovirus PCR (ликвор)
Имунокомпрометирани - CMV PCR, HHV6/7 PCR, HIV PCR (ликвор); Cryptococcus антиген; серология за Toxoplasma gondii и /или PCR; тест за MTB и за микози, за Западно нилски енцефалитен вирус (WNV)
Географски фактори: Европа - Вирус на кърлежовия енцефалит (серология); Южна Европа – тестиране за WNV, Toscana virus; Африка - малария, трипанозомиаза (кръв/ликвор, серология в серум и ликвор), денга; Азия - тестиране за Японски енцефалит, денга, малария, Nipah вирус (серология от серум и ликвор, PCR, имунохистохимия, вирусно изолиране); Северна Америка - тестиране за ARBO-вирус (WNV, Powassan, La Crosse, Източен конски енцефалит), Лаймска болест (серум ELISA и Western blot); Австралия - тестиране за Murray Valley енцефалит, Kunjin virus, Australian Bat Lyssavirus (ABLV)
Сезонност и контакти: Лято: ARBO вирус – кърлежови енцефалити; Кърлежи - тестиране за кърлежов енцефалит; Котки (ликвор) - Bartonella антитела (серум), очно изследване; Ухапване от животни/тестиране за бяс; Плуване в топли басейни или риносинуит - Naegleria fowleri (ликвор и PCR)
Специфични белези и синдроми
· Абнормно поведение (нововъзникнала възбуда, агресия), психози, епилептични припадъци, двигателни разстройства - анти-NMDAR антитела (серум и ликвор), IgG index; бяс
· Поведенчески промени, последващи миоклонични спазми: тестиране на серум и ликвор за морбилни антитела, IgG 
· Везикуларен обрив - VZV PCR от ликвор, VZV IgG и IgM от серум
· Бързо декомпенсиране (особено при ухапване от животни) - изследване за бяс
· Респираторни синдроми - Ro графия на бял дроб; серология за Mycoplasma pneumoniae и гърлен секрет – PCR, (PCR от ликвор); тестиране за респираторни вируси
· Остра вяла парализа - тестиране за ентеровирус 71, ARBO virus и за бяс.
· Паркинсонов синдром – тестиране за ARBO virus; серология за Toxoplasma
· Изразени лимбични синдроми - изследване за автоимунен енцефалит; HHV6/7 PCR (ликвор)
Лабораторни изследвания
· При EBV серология и остра инфекция - за EBV PCR (ликвор)
· Повишени трансаминази - серология за Rickettsia и кърлежов енцефалит
· Ликворен протеин >1 g/L, ликворна глюкоза<2/3 периферна глюкоза, или лимфоцитна плеоцитоза с подостро начало - тестиране за туберкулозен микобактерий и микози; Balamuthia mandrillaris
· Ликворен протеин >1 g/L, ликворна глюкоза<2/3 периферна глюкоза, и неутрофилно предоминиране с остро начало на симптомите и скорошен прием на антибиотици – ликворна PCR за S. Pneumoniae и N. meningitides
· Ликворна еозинофилия – тестиране за туберкулозен микобактерий, микози; Baylisascarisprocyonis антитела (серум и ликвор); Angiostrongylus cantonensis, Gnathostoma spinigerum
· Ликворна плеоцитоза – тестиране за MTB и микози; Baylis ascarisprocyonis антитела (серум); Angiostrongylus cantonensis и Gnathostoma spinigerum 
· Еритроцити в ликвор - тестиране за Naegleria fowleri 
· Ликворна хипонатриемия - тест за туберкулозен микобактерии
· Mycoplasma pneumoniae серология или от гърлен секрет PCR позитивна-за Mycoplasma pneumoniae PCR в ликвор
· Морбилозен вирус - изследвания за субакутен склерозиращ паненцефалит (SSPE).

При невроизобразяващи находки в следните анатомични зони са препоръчителни допълнителни изследвания:
· Фронтален дял - тестиране за Naegleria fowleri (ликвор и PCR)
· Темпорален дял - HHV6/7 PCR в ликвор
· Базални ганглии и/или таламус - тестиране за респираторен вирус; ARBO virus и MTB
· Мозъчен ствол- тестиране за респираторен вирус, ARBO вирус, MTB, Listeria PCR; Brucella антитела (серум)
· Малък мозък- VZV PCR от ликвор CSF (ликворни IgG и IgM); VZV IgG и IgM в серум; EBV PCR (ликвор) и серология.
При следните невроизобразяващи находки са препоръчителни допълнителни изследвания:
· Дифузен мозъчен оток - тестиране за респираторни вируси 
· Огнищни лезии с или без периферно усилване с тестиране за МВТ и за микози; Balamuthia mandrillaris и Acanthamoeba, серология за Toxoplasma gondii 
· Хидроцефалия и /или базално менингеално усилване - тестиране за MTB микози; Balamuthia mandrillaris; хеморагичен инфаркт- тестиране за MTB микози, респираторни вируси;
· Лезии в бялото вещество- олигоклоналност, IgG индекс, Лаймска болест (серум за ELISA и Western blot); Brucella (серология и ликвор);

Диагностичен алгоритъм за начална оценка на енцефалит при деца
Рутинни изследвания:
· Ликвор: 5 ml за изследване на брой клетки (левкоцити с диференциално броене, еритроцити); протеин; глюкоза, микробиологично изследване; HSV1 и 2 PCR, а при позитивен тест- ликворни HSV IgG и IgM; VZV PCR, при позитивен тест - ликворни VZV IgG и IgM; Enterovirus PCR; поне 2 ml се съхраняват при -200C за други изследвания.
· Серум: ПКК, серология за EBV (VCA IgG и IgM и EBNA IgG); Mycoplasma pneumoniae IgM и IgG; съхранява се серум при -200C за следващи изследвания.
· Образни изследвания: Невроизобразяващи (МРТ се предпочита пред КТ); Ro графия на бял дроб или КТ.
· Неврофизиология: ЕЕГ.
· Други изследвания: Mycoplasma pneumoniae - PCR от гърлен секрет; Enterovirus - PCR и/или култура от гърлен секрет и изпражнения; серология за B. Burgdorferi при анамнеза за предшестващо ухапване от кърлеж.
· Индивидуални фактори: Възраст <3 г. Parechoviruses PCR (ликвор); Имунокомпрометирани - CMV PCR, HHV6/7 PCR, HIV PCR (ликвор); Cryptococcus антиген; серология за Toxoplasma gondii и /или PCR; тест за MTB и за микози, за Западно Нилски енцефалит.
· Сезонност и контакти: Лято: ARBO virus – кърлежови енцефалити; Кърлежи - тестиране за кърлежов енцефалит; Котки – Bartonella антитела, очно изследване; Ухапване от животни - за бяс; Плуване в топли басейни или риносинуит - Naegleria fowleri (ликвор и PCR); Зима: Грипен енцефалит или грип асоциирана енцефалопатия.
Специфични белези и синдроми: 
· Абнормно поведение (нововъзникнала възбуда, агресия), психози, епилептични припадъци, двигателни разстройства – анти-NMDAR антитела (серум и ликвор), IgG index; бяс.
· Поведенчески промени, последващи миоклонии: серум и ликвор за морбилни антитела, IgG.
· Везикуларен обрив - VZV PCR от ликвор, VZV IgG и IgM от серум.
· Бързо декомпенсиране (особено при ухапване от животни) - изследване за бяс.
· Респираторни синдроми - Ro графия на бял дроб; серология за Mycoplasma pneumoniae и гърлен секрет – PCR, (PCR от ликвор); тестиране за респираторни вируси.
· Остра вяла парализа - тестиране за ентеровируси, ARBO virus и за бяс.
· Паркинсонов синдром - тестиране за ARBO virus; серология за Toxoplasma.
· Изразени лимбични синдроми - изследване за автоимунен енцефалит; HHV6/7 PCR (ликвор).

Лабораторни изследвания
· При EBV серология и остра инфекция - за EBV PCR (ликвор).
· Повишени трансаминази - серология за Rickettsia и кърлежов енцефалит.
· Ликворен протеин >1 g/L, ликворна глюкоза<2/3 периферна глюкоза, или лимфоцитна плеоцитоза с подостро начало - тестиране за туберкулозен микобактерии и микози; Balamuthia mandrillaris.
· Ликворен протеин >1 g/L, ликворна глюкоза <2/3 периферна глюкоза, и неутрофилно предоминиране с остро начало на симптомите и скорошен прием на антибиотици – ликворна PCR за S. Pneumoniae и N. Meningitides.
· Ликворна еозинофилия - тестиране за туберкулозен микобактерий, микози; Baylisascaris procyonis антитела (серум и ликвор); Angiostrongylus cantonensis, Gnathostoma spinigerum.
· Ликворна плеоцитоза – тестиране за туберкулозен микобактерий, и микози; Baylisascarisprocyonis (серум); Angiostrongylus cantonensis и Gnathostoma spinigerum
· Еритроцити в ликвор - тестиране за HSV, Naegleria fowleri.
· Ликворна хипонатриемия - тест за туберкулозен микобактерий.
· Mycoplasma pneumoniae серология или от гърлен секрет PCR позитивна -за Mycoplasma pneumoniae PCR в ликвор.
· Морбилозен вирус - изследвания за SSPE.

При невроизобразяващи находки в следните анатомични зони са препоръчителни допълнителни изследвания:
· Фронтален дял - тестиране за Naegleria fowleri (ликвор и PCR).
· Темпорален дял – human herpes virus (HHV1, 6, 7 PCR в ликвор).
· Базални ганглии и/или таламус - тестиране за грип, респираторен вирус; ARBO вируси туберкулозен микобактерий.
· Мозъчен ствол - тестиране за респираторен вирус, ARBO virus, туберкулозен микобактерий, Listeria PCR; Brucella антитела (серум).
· Малък мозък - VZV PCR от ликвор CSF (ликворни IgG и IgM); VZV IgG и IgM в серум; EBV PCR (ликвор) и серология.

При следните невроизобразяващи находки са препоръчителни допълнителни изследвания:
· Дифузен мозъчен оток - тестиране за респираторни вируси в смив или секрет от ГДП.
· Огнищни лезии с или без периферно усилване - тестиране за туберкулозен микобактерий и за микози; Balamuthia mandrillaris и Acanthamoeba, серология за Toxoplasma gondii. 
· Хидроцефалия и /или базално менингеално усилване - тестиране за туберкулозен микобактерий, микози, Balamuthia mandrillaris.
· Хеморагичен инфаркт - тестиране за туберкулозен микобактерий, микози, респираторни вируси.
· Лезии в бялото вещество - олигоклоналност, IgG индекс, Лаймска болест (серум за ELISA и Western blot); Brucella (серология и ликвор).

Лечение на острите вирусни менингоенцефалити  (Табл. 4. 9.)
Herpes simplex менингоенцефалит и миелит
· acyclovir 10 mg/kg /8 часа (30 mg/kg дн.) в продължение на 14 дни i.v. в 100 ml физиологичен р-р.
Herpes zoster менингоенцефалит и миелит
· acyclovir в по-високи дози.
Epstein-Barr менингоенцефалит и миелит
· acyclovir 10 mg/kg /8 часа (30 mg/kg/дн.) в продължение на 14 дни i.v. в 100 ml физиологичен р-р.

Таблица 4. 9. Терапия на вирусните менингоенцефалити
	Вирус 
	Лечение 

	HSV 1 и 2 

	Acyclovir 30 mg/kg i.v. разделен на 3 приема за 14-21 дни
при неонатални енцефалити 20 mg/kg на 8 часа i.v. за 21 дни
Acyclovir, Famciclovir, Valacyclovir  per os при менингити, асоциирани с генитален херпес 

	VZV
	Acyclovir 60 mg/kg i.v. разделен на 3 приема 

	CMV
	Gancyclovir
Foscarnet

	EBV
	Acyclovir (ограничена ефективност) 

	Enterovirus
	Pleconaril
Имуноглобулин i.v. при хипогамаглобулинемия и новородени със сепсис 



Лечение на острите и хронични спирохетни менингити, менингоенцефалити и енцефаломиелити
Остър лимфоцитарен менингоенцефалит и миелит в стадий ІІ на невроборелиоза:
· Ceftriaxone 2 g за 24 ч. i.v. в продължение на 14 дни 
· Cefotaxime 3 х 2 g i.v. за 14 дни
· Penicillin 4 х 5 000 000 МЕ за 14 дни

Хроничен енцефалит или Енцефаломиелит в стадий ІІІ на невроборелиоза:
Провежда се същата схема на лечение както при острия

Асимптомен менингит при невролуес
· Penicillin 4 х 6 000 000 i.v. в продължение на 14 дни.

Лечение на подостри и хронични микотични менингити и менингоенцефалити
Cryptococcus neoformans менингоенцефалит
· Amphotericin В до обща доза 1500-2000 mg + flucytosine перорално 150 mg/kg дн. в 3 или 4 приема в продължение на 14-20 дни
· Amphotericin В се назначава след тест-доза за поносимост от 0,2 mg/kg/24 ч. в 500 ml 5% глюкоза в инфузия за 4-6 часа, като в следващите дни дозата се увеличава с 0,2 mg/kg до 1 mg/kg/24 ч. 

Кандидозен менингоенцефалит
· имунокомпетентни болни: Amphotericin В + flucytosine както при криптококов менингит. 
· Имунокомпрометирани болни: fluconazol в начална доза 400 mg дн. в продължение на 8 дни.
· Amphotericin В + flucytosine, както при криптококовия менингоенцефалит.
Лечение на подострите и хронични паразитни менингоенцефалити
Цистицеркозен менингоенцефалит
· Praziquantel l50 mg/kg/  24 ч. дн.15-30 дни.
Токсоплазмен менингоенцефалит
· Spiramicine 3 g и комбинацията pyrimethamine 25 mg и sulfadiazine 2-4 mg дневно за 3-4 седмици.
[bookmark: _Toc155651744][bookmark: _Toc164075876]4. 3. Автоимунни енцефалити
Етиология и патогенеза. Автоимунните енцефалити, описани през 1968 г. като „паранеопластични неврологични синдроми” са типизирани през последните 10 г., като към 2017 г. са описани 22 автоантитела към невронни и глиални клетъчни структури в нервната система. Те се различават от острите енцефалити етиопатогенетично и клинично. Според етиологията се разделят на идиопатични, постинфекциозни (вирусни, бактериални), паранеопластични и с вероятна генетична предиспозиция. Патогенетично е налице автоимунно блокиране в ЦНС на антигени основно на волтажно-зависими йонни канали или рецептори на пресинаптично или постсинаптично ниво от антиневронални или антиглиални антитела при паранеопластични, а в детската възраст по-често при непаранеопластични неврологични синдроми. Антиневронните антитела са насочени към интрацелуларни протеини: анти-Hu, анти-Mu, анти-глутамат декарбоксилазни (GAD 65), или протеини от клетъчната повърхност или синапсите антисинаптични: N-methyl D-aspartat рецепторни (анти-NMDAR), AMPA рецепторни, анти-GABAВ рецепторни, анти-GABAА рецепторни, анти-глутаматни (mGLU5), анти-допамин 2 -рецепторни (анти-D2), срещу канали и мембранно-свързани: anti-leucine-rich glioma inactivated 1 (LGI1) или калиево-йонни канални антитела (VGKC), контактин асоцииран протеин 2 (CASPR2), дипептидил пептидаза-подобен протеин-6 (DPРX), анти-миелин олигодендроцитен гликопротеин (анти-MOG), анти-aquapurin 4 (анти-AQP4), анти-GQ1l, анти-глицин рецепторни антитела (Анти-GlyR α1).
Най-често автоантителата са насочени към клетъчно повърхностни и синаптични протеини с основна критична роля в синаптичната трансмисия и пластичност, каквито са NMDA рецепторите, AMPA рецепторите, GABAB и глициновите рецептори. Патогенетично намаляването NMDA рецепторите в инхибиторните GABA-ергични неврони и глутаминергичните синапси причинява различни нива на дезинхибиция на възбудните пътища и екстрацелуларния глутамат с изява на фронто-стриарни синдроми (психози, кататония, мутизъм, ригидност и дистония), а дезинхибицията на мозъчностволовите структури води до неволеви движения, дизкинезии и нарушения на медуло-понтинните дихателни структури с дихателна дисфункция. Автоантителата към LGI1 (VGKC) и CASPR2, които са част от транссинаптичен комплекс и невронни адхезионни молекули, увреждат настройването на синаптичната трансмисия и нервната възбудимост.
Автоимунните енцефалити с антитела срещу интрацелуларни антигени са паранеопластични и се срещат в средната или старческата възраст – антитела към Hu, Ma2, Ri, CRMP5 и amphiphysin, като при около 70% от случаите диагностицирането им предшества диагностицирането на тумора. В тези случаи се установява лимбичен енцефалит или енцефаломиелит, а пациенти с анти- Hu антитела развиват коров енцефалит и epilepsia partialis continua. Пациенти с анти-Ma2 антитела развиват предимно мозъчно-стволови симптоми с погледна и лицева пареза. Пациенти с лимбичен енцефалит, със или без епилептични припадъци могат да имат анти - GAD 65 антитела, които рядко са при тумори, но са асоциирани и с малкомозъчна дегенерация, stiff-person syndrome, диабет I тип, пернициозна анемия. GAD65 антителата могат да са налични заедно с други антитела като AMPAR, GABABR или GABAAR, поради което всички пациенти с енцефалит или припадъци с анти GAD65 антитела трябва да се изследват и за други антитела към клетъчно-повърхностни протеини.
Клиника. Автоимунните енцефалити клинично протичат монофазно, мултифазно или най-често с хронично прогресиращо. Характерна е комбинация от неврологични и психиатрични синдроми: разстройства на съня (летаргия, инверсия на съня), когнитивни нарушения, амнезия, много често с епилепсии с терапевтична резистентност, миоклонии, миокимия, мутизъм, екстрапирамидни синдроми (паркинсонизъм, окулогирни кризи, хорея, дистонии и дискинезии), атаксия; кататония, промени в настроението и в поведението, обсесии и компулсии, анорексия или булимия, тревожност, депресии, психози (таблици 4.10 и 4.11.).  Диагностицират се чрез доказване на антитела в ликвора и серума, в част от случаите и ликворна плеоцитоза или олигоклоналност. В някои случаи при МРТ изследване се виждат фокални лезии в главния и/или в гръбначния мозък. Диагнозата на автоимунните енцефалити е трудна тъй като при 14% не се доказват антитела, в зависимост от вида, от стадия на заболяването и от изследващата лаборатория, а не винаги се установяват МРТ лезии в главния и гръбначен мозък.
Клиничната картина на „лимбичен енцефалит” може да се дължи на различни антитела, а едно антитяло може да предизвика различни неврологични синдроми. Примери за това са анти-GAD антителата, които освен паранеопластичен и непаранеопластичен лимбичен енцефалит предизвикват и stiff-person syndrome (SPS) и вариантите му, вкл. прогресиращ енцефаломиелит с ригидност и миоклонус (PERM), хиперекплексия, парциална епилепсия, церебеларна атаксия; анти-GlyR α1 антителата причиняват SPS и вариантите му, PERM и хиперекплексия. При един болен могат да се открият няколко типа антитела, а е възможно и припокриване на клиника на анти-NMDAR енцефалит с демиелинизиращи заболявания с анти-AQP4 и анти-MOG антитела. 
Таблица 4.10. Антигени и клинична характеристика на автоимунните енцефалити 
	Антигени
	Клинични особености 
	Възраст (г.)
	Пол(ж:м) 
	Тумор/ честота

	NMDA R 
	Продромален синдром; Психиатрични с-ми, гърчове амнезия, екстрапирамиден синдром, автономно разстройство с хиповентилация
	0.6–85 (ср.21) 
	4:1 
	Възрастово зависими овариални тератоми-10–50%

	LGI1 
	Лимбичен енцефалит, епилептични припадъци
	30–80 (ср.60) 
	1:2 
	Тимом, тиреоиден,
белодробен, бъбречен-под 10%

	CASPR2
	Morvan синдром, невромиотония, лимбичен енцефалит (по-рядко) 
	46–77 (ср.60) 
	1:4 
	Тимом-0–40%

	AMPA R (GluR) 
	Лимбичен енцефалит, епилептични припадъци
	38–87 (ср. 60) 
	9:1 
	Белодробен, на гърдата, тимус, до 70% за всички 

	GABA(b) R 
	Лимбичен енцефалит, епилептични припадъци
	16–77 (ср.62) 
	2:3 
	Дребноклетъчен белодробен карцином - 50% при възрастни

	GABA(a) R 
	Резистентни епилептични припадъци, епилептичен статус 
	3–63 (ср.22) 
	1:5 
	Тимом - 1 от 6 случаи 

	GlycineR 1 
	PERM, лимбичен енцефалит, stiff person синдром, хиперекплексия
	1–75 (ср.49) 
	Възрастни 6:5
деца 
4:0 
	Тимом (най-често), лимфом, на гърдата 

	mGluR5 
	Лимбичен енцефалит (Ophelia синдром), миоклонус 
	15–46 
	1:1 
	Hodgkin 
Лимфома - 3/3

	DPPX 
	Енцефалит, свръхвъзбудимост, хиперекплексия, хиперкинези, двигателни разстройства, гърчове, PERM 
	15–76 
	1:2 
	Не са описани 

	DR2 
	Енцефалит на базалните ядра, двигателни разстройства, психиатрична симптоматика
	1,6–15 (ср.5,5) 
	1:1 
	Не са описани



Таблица 4.11. Клинични особености и отговор към лечение при автоимунните енцефалити с интрацелуларни или клетъчно повърхностни антитела
	Антиген
	Неврологични симптоми
	Възраст, пол, тумори, отговор към имунотерапия 

	Интрацелуларни антигени

	Hu (ANNA I)
	Енцефаломиелит, PCD, стволов енцефалит, фокален коров енцефалит, лимбичен енцефалит 
	Главно възрастни,
96–98% при тумори, главно SCLC (Hu, CV2, amphiphysin, Ri), тимоми (CRMP5), гърда (amphiphysin, Ri, Yo), яйчници (Yo, Ri), тестиси (Ma2)
Ограничен отговор към имунотерапия и лечение на туморите 

	CRMP5
	Енцефаломиелит, хорея, PCD, лимбичен енцефалит 
	

	Amphiphysin
	Stiff-person syndrome, миелопатия, миоклонус, енцефаломиелит 
	

	Ri (ANNA 2)
	Стволов енцефалит, opsoclonus myoclonus 
	

	Ma2
	Диенцефален енцефалит, лимбичен енцефалит, стволов енцефалит
	

	GAD65
	Атаксия, stiff person синдром, епилепсия 
	Възрастни, <10% тумори, Ограничен отговор към имунотерапия 

	Невронно повърхностни антигени

	NMDAR рецептор
(NR1 субединица)
	Психиатрични с-ми, дисфазии, абнормни движения, пристъпи, количествени нарушени на съзнанието, автономна нестабилност
	Деца (40%) и юноши (ср.19 г.), 80% момичета.
Тумори в зависимост от възрастта, пола, расата (9–55%), главно овариални тератоми
80% добър отговор към имунотерапия

	GABAAR
	Високи титри в серум и ликвор: резистентни припадъци или епилептичен статус.
Ниски титри в серум: широк спектър с-ми гърчове, stiff person syndrome, opsoclonus myoclonus синдром

	Ограничен опит, 39% при деца; неясна връзка с тумори (някои пациенти с тимома). Тежки увреди при 2/6 с висок титър и с летален изход, но други 4 с добър отговор към имунотерапия)

	GABABR
(B1 субединица)
	Класически лимбичен енцефалит. Ранни епилептични припадъци (GABABR), психиатрични синдроми (AMPAR), хипонатриемия и кратки тонично-клонични пристъпи(LGI1)
	Възрастни (ср. 62 г., 50% жени)
60% дребноклетъчен белодробен карцином;
добър ефект от имунотерапия; 


	AMPAR
(Glu R1/2 субединица)
	
	Възрастни (ср. 80 г., 90% жени)
70% тумори (бял дроб, гърда, тимус);
добър отговор към имунотерапия 


	LGI1
	
	Възрастни (ср. 60 г.,65% мъже)
<10% тумори (тимоми) 

	CASPR2
	Синдром на Morvan, енцефалит, перифернонервна свръхвъзбудимост
	Възрастни (ср. 60 г., предимно мъже)
ограничен опит, ~30% тимоми

	DPPX
	Дифузен енцефалит, продромална профузна диария. Психиатрични синдроми, тремор, миоклонус, атаксия, нистагъм, хиперекплексия 
	Възрастни, ограничен опит, без тумори, отговор към имунотерапия 



Изработени са алгоритми и критерии за диагностицирането на възможен автоимунен енцефалит, на сигурен автоимунен лимбичен енцефалит, на анти-NMDAR енцефалит (сигурен и възможен), на сигурен остър дисеминиран енцефаломиелит (ОДЕМ), на енцефалопатия на Hashimoto, на стволов енцефалит на Bickerstaff и на вероятни автоимунни енцефалити с негативни антиимунни антитела. При съчетание на неврологични и психиатрични симптоми се обсъжда възможен автоимунен енцефалит при наличие на 3 диагностични критерия:

Диагностични критерии за възможен автоимунен енцефалит
1. Подостро начало (бърза прогресия под 3 месеца)
· Или дефицит на работна памет /загуба на краткосрочна памет 
· Увреден ментален статус или психични симптоми 
2. Нови огнищни ЦНС лезии
· Епилептични припадъци, не обяснени с предхождаща епилепсия 
· Ликворна плеоцитоза (левкоцити над 5.106/L) 
· МРТ лезии, насочващи към енцефалит 
3. Изключени други причини
Съобразно клиниката се препоръчва целенасочено изследване за анти-NMDAR, анти-GABAB, анти-GAD 65 антитела и последващо търсене на други по-редки антитела, както и съхраняване на ликвор за други изследвания. 
Основните клинични видове автоимунни енцефалити са анти-NMDAR, лимбичните, stiff-person синдром (SPS) и варианти, вкл. прогресиращ енцефаломиелит с ригидност и миоклонус (PERM), dopamine (пост-стрептококов) автоимунен енцефалит, neuromyelitis optica (анти-AQP4) и анти-MOG асоцииран енцефаломиелит, стволов енцефалит на Bickerstaff, енцефалит на Rasmussen, opsoclonus-myoclonus, енцефалопатия на Hashimoto. 
[bookmark: _Toc155651745][bookmark: _Toc164075877]4.3.1. Анти-NMDAR енцефалит
Анти-NMDAR енцефалитите са най-честите след ADEM при децата и протичат с начално главоболие, температура, гастроинтестинални или респираторни прояви (хиповентилация), а в следващите 2 седмици се изявяват нарушения на съня (инсомния), тревожност, психози (халюцинации, делир, възбуда, мания), поведенчески нарушения с дефицит на внимание, паметови нарушения, епилептични припадъци с терапевтична резистентност до епилептичен статус, екстрапирамиден синдром (дискинезии, дистонии, двигателни стереотипии), окулогирни кризи, кататония, мутизъм. При децата до 12 г. водещи са поведенческите отклонения, епилептичните припадъци и двигателните нарушения (екстрапирамидна симптоматика), а над 12 г.- поведенческите нарушения и фокалните епилептични пристъпи. Изолирани са анти-NMDAR антитела, glutamate NR1 при тератом, вкл. в юношеска възраст. МРТ визуализира хиперинтензни при T2 и FLAIR лезии в хипокампите, мозъчната кора на главния и малкия мозък, фронто базално, в insula, базалните ганглии, мозъчния ствол и рядко в гръбначния мозък при около 50% от пациентите. След прекаран HSV енцефалит са описани и случаи на анти-NMDAR енцефалити. Сравненията между деца и възрастни с автоимунен NMDAR енцефалит, развил се след HSV енцефалит установяват, че при децата наличието на двигателни разстройства помагат за клиничното различаване от рецидив на HSV енцефалит. Анти-NMDAR енцефалитът се характеризира с по-чести двигателни разстройства в сравнение с HSE (75% срещу 2,5%) и по-нисък % епилепсия (30% срещу 70%). В сравнение с възрастните при децата е по-кратка латентността между HSE и анти-NMDAR енцефалит (средно 24 дни в сравнение 40,5 дни при възрастните); при анти-NMDAR енцефалита при децата се наблюдават по-често двигателни нарушения (86,7% срещу 40% при възрастните) и по-рядко психиатрични синдроми (41,9% деца с/у 90,0% възрастни), а протичането е по-тежко.
Диагностични критерии при анти-NMDAR автоимунен енцефалит
І. Вероятен анти-NMDAR енцефалит
Диагностицира се при наличие на 3 групи симптоми:
1 . Бързо начало (под 3 месеца) и поне 4 от 6 групи симптоми:
· Абнормно (психиатрично) поведение или когнитивна дисфункция 
· Речева дисфункция - забавена, обедняла, мутизъм 
· Гърчове 
· Двигателни разстройства, дискинезии, ригидност, абнормна поза 
· Промени в съзнанието 
· Автономна дисфункция или централна хиповентилация 
2. Поне 1 от следните лабораторни резултати:
· Абнормна ЕЕГ (фокална или дифузно забавена, дезорганизирана епилептична активност или изобилие от делта вълни)
· Ликворна плеоцитоза или олигоклоналност
3 . Изключени други възможни причини 
· Диагнозата е на основание на 3 от горните симптоми 
· Наличие на тератом 
II. Сигурен анти-NMDAR енцефалит
· Диагноза при 1 или повече от6 IgG anti-GluN1 антитела, след изключване на други причини 

Диференциалната диагноза при децата с anti-NMDAR енцефалит е широка и включва наличието на вирусен енцефалит, новодиагностицирана психоза, лимбичен енцефалит, прием на лекарства, невролептичен малигнен синдром (NMS), летаргичен енцефалит, дезинтегративни разстройства в детска възраст/аутизъм с късно начало, синдром на Kleine-Levin, вродени дефекти в метаболизма и редица заболявания с разстройства в моноаминните невротрансмитери (таблица 4.12.) 
Таблица 4.12. Диференциална диагноза при анти-NMDAR енцефалит
	Заболяване
	Клинични особености

	Вирусни енцефалити
	Остро развитие на неврологичен дефицит, ликвор с плеоцитоза, фебрилитет. Психозите и дискинезията са характерни за анти-NMDAR енцефалити

	Новодиагностицирана психоза
	При анти-NMDAR енцефалити – изява и на огнищна неврологична симптоматика

	Лекарства
	Острото развитие на личностови и поведенчески разстройства у млади хора е възможно свързано със засягане на допаминергични пътища (ригидност, дистония, орофациални движения) и лекарства (ketamine, phencyclidine). Необходим е токсикологичен анализ

	Невролептичен малигнен синдром (NMS)
	Нарушено съзнание, епизоди на ригидност, хипертермия, автоимунни нарушения са възможно свързани с NMS. Наличието на дискинезии и кататония насочва към анти-NMDAR енцефалит

	Лимбичен енцефалит 
	При лимбичен енцефалит няма дискинезии и централна хиповентилация; МРТ абнормностите в медиалните темпорални дялове, лимбичната система и базалните ганглии и ЕЕГ епилептична и бавновълнова активност в темпорални дялове

	Летаргичен енцефалит
	Поне 3 от: симптоми за засягане на базалните ганглии; окулогирни кризи; офталмоплегия; обсесивно-компулсивно поведение; акинетичен мутизъм; централни дихателни нарушения; сомнолентност и/или сънна инверсия. Около 50% от диагностицираните с „летаргичен хиперкинетичен енцефалит” са с анти-NMDAR енцефалит

	Дезинтегративни разстройства в детска възраст
	Децата санти-NMDAR енцефалит и дезинтегративно разстройства често са с когнитивен регрес, бърза увреда на речевите функции, аутистични прояви и гърчове. При анти-NMDAR има подобрение от имунотерапия 

	Синдром на Kleine-Levin
	Типичните за синдром на Kleine-Levin хиперсомния, компулсивна хиперфагия, хиперсексуалност, апатия, инфантилно поведение, са възможни при анти-NMDAR енцефалит

	Вродени дефекти в метаболизма
	Глутарова ацидурия тип I, метилглутаконова ацидурия, креатин транспортен дефицит, митохондриални болести (Leigh syndrome), болест на Wilson, на Hallervorden-Spatz и синдром на Lesch-Nyhan могат да протичат с остра или подостра енцефалопатия с екстрапирамиден синдром

	Разстройства в моноаминните невротрансмитери
	Дефицит на допамин и серотонин могат да причинят енцефалопатия, епилепсия, пирамидни и екстрапирамидни симптоми. За диагноза са необходими ликворно изследване за ниво на невротрансмитери.



Прогнозата при NMDAR енцефалит е относително добра, като при 53% при имуномодулираща терапия настъпва подобрение за около 4 седмици, при 81% - частично или пълно възстановяване или подобрение в първите 14 месеца, но 12% от пациентите с подобрение имат рецидив през първите 2 г.
[bookmark: _Toc155651746][bookmark: _Toc164075878]4.3.2. Лимбичен енцефалит
Съчетава епилептичен синдром с когнитивни и поведенчески нарушения, най-често паранеопластичен (карцином на белия дроб, гърдата, овариален или тестикуларен, по рядко при невробластом, лимфом на Hodgkin, и левкемия в детска възраст). Установени са паранеопластични антитела към интрацелуларни протеини (анти-Hu/ANNA-1, анти-Ri/ANNA-2, анти-CV2/CRMP5 и анти-Ma2/Ta) и различни антитела срещу невронни протеини (анти-Hu, анти-Ma2, анти- GAD65) и рецепторни, антитела (срещу VGKC, анти- mGluR5, Анти-AMPA рецептор). Възможно е наличие едновременно с анти-GAD65 и VGKC антитела. Протича с когнитивни увреди, дезориентация, тревожност, обсесии и компулсии, епилептични припадъци с произход от темпоралния дял. Анти-AMPA рецепторен енцефалит, протича с клиника на бързо прогресиращ лимбичен енцефалит.
Диагностични критерии при сигурен лимбичен автоимунен енцефалит Диагностицира се при 4 критерия:
1. Подостро начало (бърза прогресия под 3 месеца) или дефицит на работната памет /загуба на краткосрочна памет
· Епилептични припадъци или психични симптоми, насочващи към включване на лимбичната система 
2. Двустранни мозъчни T2-лезии в МРТ, ограничени в медиалните части на темпоралните дялове 
3. Поне едно от следните:
· Ликворна плеоцитоза (левкоцити над 5.106/L) 
· EEГ с епилептична или бавна острие-бавна вълнова активност в темпоралните дялове 
4. Ликворна плеоцитоза (левкоцити над 5.106L)
Клинично са характеризирани автоимунни лимбични енцефалити, предизвикани от различни антитела, но същите антитела могат да предизвикат и друга клинична изява: 
Енцефалити с антитела към VGKC, верифицирани в последните години като анти-LGI1 и анти-CASPR2, протичат с 2 различни клинични синдрома: Анти-LGI1-асоцииран енцефалит, протичащ като лимбичен енцефалит с паметови увреди, нарушено съзнание, неконвулсивен епилептичен статус; анти-CASPR2 енцефалит по-рядко протичащ като лимбичен енцефалит и по-често с невромиотония и автономни увреди, енцефалопатия.
Анти GABAB рецепторен енцефалит освен с клиника на лимбичен енцефалит и атаксия се обсъжда и при „опсоклонус-миоклонус” синдрома.
Анти GABAA рецепторен енцефалит e описан вкл. при деца с енцефалопатия, прогресираща епилепсия до терапевтична резистентност и е с добър ефект от имунна терапия.
Автоимунните енцефалити с анти-GAD 65 се причиняват от блокиране на пресинаптичния синтез на гама аминомаслената киселина (GABA) и са с клинична изява освен на лимбичен енцефалит (непаранеопластичен или паранеопластичен), на атаксия, миоклонии, stiff-person синдром, PERM и терапевтично-резистентна фокална епилепсия. 
Представя се диференциалната диагноза на лимбичните енцефалити (Табл.4.13).








Таблица 4.13. Диференциална диагноза на лимбичните енцефалити 
	
	HSV-1
енцефалит
	HHV6
	VZV
	SLE
	Синдром на Sjogren
	PACNS
(първичен ангиит на ЦНС)

	Клиничен синдром
	Гърчове, главоболие, личностови промени, промени в съзнанието, То
	Промени в съзнанието, възбуда, ажитация, краткотрайна загуба на памет, гърчове, тремор, атаксия, фокални белези, главоболие, То
	Главоболие, промени в съзнанието, То, менингеален с-м (20–30 %). Гърчове (рядко), обрив в 50%
	Тревожност, разстройство в поведението, психоза, гърчове, главоболие
	Гърчове, менингеален с-м, когнитивна дисфункция, пирамидни увреди
	Главоболие, когнитивна дисфункция, фокални промени

	МРТ: двустранно темпоромезиалниT2/FLAIR хиперинтензности
	Много чести- 90 %
	Чести
	От 40–70%
	Много редки
	Много редки
	Много редки

	Ликвор
	Плеоцитоза, умерено повишен протеин. Еритроцити- често 
	Лимфоцитна плеоцитоза, умерено повишен протеин
	Плеоцитоза, умерено повишен протеин. Еритроцити- рядко
	Понякога повишен протеин, плеоцитоза- рядко
	Плеоцитоза, повишен протеин.
	Плеоцитоза, повишен протеин

	ЕЕГ
	80% абнормна, пароксизми от острия, остри вълни. Темпорално двустранно дву- и трифазни вълни и периодични латерализирани разряди
	Дифузно бавни по-рядко острия и остри вълни 
	Пароксизми от острия, остри вълни.
	Дифузно забавяне, острия и остри вълни
	Дифузно забавяне, острия и остри вълни
	Фокално и дифузно забавяне

	Диагностични тестове и различия
	HSV-PCR в ликвор, гърчовете са много чести
	HHV6-PCR in CSF в ликвор
Имунокомпрометирани пациенти
	VZV-PCR в ликвор Herpes zoster обрив-50% Имунокомпрометирани пациенти
	Анти DNA-антитела
	SS-A, SS-B антитела, биопсия на слюнчена жлеза 
	Биопсия, ангиография

	Терапия
	Acyclovir, Чест огнищен неврологичен дефицит, висока смъртност
	Foscarnet, cidofovir, ganciclovir
	Acyclovir, Чест огнищен неврологичен дефицит
	Кортикостероиди, azathioprine, cyclophosphamide, rituximab
	Кортикостероиди, имуносупресанти
	Кортикостероиди, cyclophosphamide



[bookmark: _Toc155651747][bookmark: _Toc164075879]4.3.3. Автоимунни постстрептококови неврологични синдроми.
Протичат с дискинезии (моторни и вокални тикове, хорея); хиперактивност, обсесии и компулсии; хипотония, миокимия; атаксия; тревожност; епилепсия (вкл. мултифокален миоклонус); когнитивни увреди; агресия, булимия; разстройства на съня при анти-D1, анти-D2, анти-lyso-GM1, анти-Tubulin, CamKII антитела. 
[bookmark: _Toc155651748][bookmark: _Toc164075880]4.3.4. Болести на ЦНС и анти-AQP4 автоимунност. 
Оптичния невромиелит (Neuromyelitis optica) протича рецидивиращо с изяви на оптичен неврит, остър миелит, синдром на area postrema (хълцане, гадене, повръщане), остър стволов синдром с офталмопареза, атаксия, симптоматична нарколепсия или остър диенцефален синдром.
Критерии за диагностициране са: разпространение на лезиите над 3 сегмента в гръбначния мозък, като мозъчните лезии не отговарят на множествена склероза; наличие на анти-AQP4IgG, но са възможни и анти-AQP4IgG негативни случаи, а са описани и случаи с анти-MOG антитела.
[bookmark: _Toc155651749][bookmark: _Toc164075881]4.3.5. Stiff Person синдром (SPS), Stiff Person варианти като SPS plus, атипичен SPS или stiff-limb синдром 
Протичат със свръхвъзбудимост, болка, мускулни крампи, спазми/скованост/ригидност на мускулите и усилен startle отговор при анти-GAD антитела над 100 (80%) или анти-GlyR1. 
При прогресиращия енцефаломиелит с ригидност и миоклонус (PERM) освен startle феномени и мускулна ригидност се изявяват и пирамидни белези, атаксия, нистагъм, очедвигателни увреди, тригеминална, лицеви и булбарни моторни увреди, когнитивни увреди, енцефалопатия, гърчове, разстройства на съня, автономни увреди с прогресиращ или пристъпно-ремитентен ход Установяват се анти-GAD и/или анти-GlyR1 (Табл. 4.14).

Таблица 4.14. Клинични особености при пациенти с анти-GlyR антитела (n/%)
	Първи синдроми и симптоми (n=45) 
	При максимална изразеност (n=30) 

	Очедвигателна патология: пареза на нерви, поглед (птоза, диплопия, нистагъм, бавни сакадни движения)
	18 (40%)
	16 (53%)

	Тригеминални, лицеви и булбарни увреди (дисфагия, дизартрия, трудно дъвкане, тризмус, лицеви парестезии)
	21 (47%)
	17 (57%)

	Усилен startle рефлекс (спонтанен, от шум или допир) 
	19 (42%)
	17 (57%)

	Походка /падания от скованост /ригидност /спазми
	19 (42%)
	24 (80%)

	Парези на крайниците/пирамидни белези
	10 (22%)
	18 (60%)

	Церебеларна атаксия (тяло, крайници)
	 6 (13% )
	 6 (20%)

	Автономни увреди (хипер/хипохидроза, суха уста, бради/тахикардия, хипо/хипертензия, тазово-резервоарни нарушения, сексуална дисфункция)
	13 (29%)
	13 (43%)

	Когнитивна увреда /енцефалопатия/ гърчове
	16 (36%)
	15 (50%)

	Сетивни симптоми / болка
	10 (22%)
	14 (47%)

	Дихателни разстройства, налагащи вентилация
	 8 (18% )
	 8 (27%)



[bookmark: _Toc155651750][bookmark: _Toc164075882]4.3.6. Енцефалит на Rasmussen. 
Характеризира се с прогресираща хемипареза, афазия, фокални моторни пристъпи до фокален моторен статус (epilepsia partialis continua) и прогресираща еднохемисферна мозъчна атрофия. Анти-GluR3 не са установени при всички случаи.
Диагностични критерии на енцефалит на Rasmussen, 2005 г.
A (всички 3)
1. Клиника: Фокални епилептични пристъпи (със или без epilepsia partialis continua) и едностранен коров дефицит
2. EЕГ: Еднохемисферно забавена активност със или без епилептична активност и пристъпи с едностранно начало 
3. MРТ: Еднохемисферна фокална корова атрофия и поне едно от следните:
· Хиперинтензни T2/FLAIR сигнални промени в сивото или бяло мозъчно вещество
· Хиперинтензни сигнали или атрофия ипсилатерално в caput nuclei caudati
Или B (2 от 3)
1. Клиника: Epilepsia partialis continua или прогресивен* едностранен коров дефицит
2. МРТ: Прогресивна* едностранна фокална корова атрофия
3. Патология: T-клетъчен-енцефалит с активирана микроглия, типични, но не винаги, формиращи нодули и реактивирана астроглия; Многобройните паренхимни макрофаги, В клетки, плазматични клетки или вирусни включвания изключват диагнозата енцефалит на Rasmussen
Диференциална диагноза
Еднохемисферни епилептични синдроми
· Корови дисплазии
· Хемимегаленцефалия
· Туберозна склероза
· Синдром на Sturge-Weber 
· Инсулт
· ННЕ Синдром (Hemiconvulsion–hemiplegia–epilepsy синдром)
· Тумор
Epilepsia partialis continua при метаболитни разстройства
· Захарен диабет
· Кетогенна или некетогенна хипергликемия
· Диабет тип 1 и anti-GAD-65 антитела
· Бъбречна или чернодробна енцефалопатия
Метаболитни или дегенеративни прогресивни неврологични заболявания
· MELAS или други митохондриопатии
· Синдром на Alpers
· Болест на Kufs
Възпалителни или инфекциозни заболявания 
· Мозъчен васкулит (например lupus erythematosus)
· Еднохемисферен мозъчен васкулит, имитиращ енцефалит на Rasmussen
· Субакутен склерозиращ паненцефалит (SSPE)или друг подостър морбилозен енцефалит със или без имунен дефицит
· Паранеопластични синдроми
· Онконеврални антитела (анти-Hu)
· Руски пролетно-есенен менингоенцефалит 
· Множествена склероза
· Болест на Creutzfeldt-Jakob 
· HIV
· Болест на котешкото одраскване
Други: Проконвулсивни лекарствени средства (metrizamide, penicillin, или azlocillin-cefotaxim)
· Костномозъчна трансплантация
· Мозъчна глиоматоза
*Необходими са поне 2 клинични изследвания или 2 МРТ изследвания 
Лечение: Антиепилептични средства, завършило е клинично проучване с приложение на tacrolimus и интравенозен имуноглобулин с подобен резултат; единични съобщения за подобрение от Natalizumab, Rituximab, Azathioprine и от плазмафереза. 
[bookmark: _Toc155651751][bookmark: _Toc164075883]4.3.7. Енцефалопатия на Hashimoto
Енцефалопатията на Hashimoto протича с дезориентация, психози, когнитивни нарушения, тремор, миоклонии, епилепсия при изолирани Анти-alpha-Enolase 1, Анти-Thyreoglobulin, Анти-ThyroidPeroxidase, Анти-TSH рецепторни антитела.
Диагностични 6 критерии при енцефалопатия на Hashimoto
1. Енцефалопатия с епилептични припадъци, миоклонии, халюцинации или инсулто-подобни епизоди.
2. Субклинични или данни за тиреоидно заболяване (най-често хипотиреоидизъм)
3. Мозъчна МРТ – неспецифични абнормности 
4. Серумни антитела срещу тироид-пероксидаза и thyroglobulin (но антитела имат и 13% от здравите контроли)
5. Липса на характеризирани невронни антитела в серум и ликвор 
6. Изключване на други причини

[bookmark: _Toc155651752][bookmark: _Toc164075884]4.3.8. Opsoclonus-myoclonus синдром
Opsoclonus-myoclonus синдромът се наблюдава при деца - на средна възраст 20 месеца с възбудимост, атаксия, падания, миоклонии, тремор, говорни разстройства, opsoclonus (бързи хаотични очни движения), който може да липсва в началото. При 50% се установява тумор, най-често невробластом. В част от случаите са налице антитела срещу невронни протеини, анти-GABAB, анти-alpha-enolase 1. Патогенетично е налице автоимунен процес или възпаление в мозъчен ствол и малък мозък, но са налице и разстройства на съня, поведението и когницията. След подобрението остават когнитивни, речеви и поведенчески нарушения (агресия, обсесивно-компулсивно поведение, хиперактивност, дефицит на внимание). При 50% настъпват рецидиви най-често при инфекции.
[bookmark: _Toc155651753][bookmark: _Toc164075885]4.3.9. Автоимунен стволов енцефалит на Bickerstaff
Автоимунният стволов енцефалит на Bickerstaff протича с офталмоплегия, атаксия и друга стволова симптоматика. 
Диагностични критерии на енцефалит на Bickerstaff:
Вероятен стволов енцефалит на Bickerstaff - при 2 от групите критерии :
1. Подостро начало (бърза прогресия за по-малко от 4 седмици) на следните симптоми:
• Увреда на съзнанието
• Двустранна външна офталмоплегия, атаксия
2. Изключени други възможни причини
Сигурен стволов енцефалит на Bickerstaff – при IgG и anti-GQ1b антитела, вкл. когато двустранната външна офталмоплегия не е пълна или атаксията не е сигурна или възстановяването е за около 12 седмици след началото.
При пациенти с разнообразни съчетания от неврологични и психиатрични синдроми, при които не са установени сигурни ликворни антитела, характерни МРТ лезии или не могат да са свързани с гореописаните автоимунни енцефалити, може да се постави диагнозата „Антитяло негативен, но възможен автоимунен енцефалит”.
Антитяло негативен, но възможен автоимунен енцефалит
 при следните 4 диагностични критерия:
1. Бърза прогресия (под 3 месеца) на дефицит на работна памет (особено краткосрочна ) увреден ментален статус, или психиатрични синдроми
2. Изключени синдроми за автоимунни енцефалити (типичен лимбичен енцефалит, стволов енцефалит на Bickerstaff, ADEM)
3. Липса на характерни антитела в серум и ликвор и поне 2 от следните критерии:
· MРТ абнормности, насочващи към автоимунен енцефалит *
· Ликворна плеоцитоза, ликворно-специфична олигоклоналност, или повишен IgG индекс или и двете 
· Мозъчна биопсия с възпалителни инфилтрати, изключени други заболявания (тумор)
4. Изключени други заболявания (митохондриалните и метаболитни разстройства могат да имат симетрични и асиметрични МРТ абнормности и ликворни промени)
Основни различия между автоимунните енцефалити и острите енцефалити, важни за диференциалната диагноза:
Автоимунните енцефалити се срещат по-често при пациенти с добър имунитет, отколкото при увреден имунитет (22% срещу 3%).
Повечето пациенти с автоимунни енцефалити и HSE имат епилептични припадъци, а пациентите с енцефалити VZV енцефалит и туберкулозен менингоенцефалит рядко развиват припадъци.
Психоза, дисфазия, автономна нестабилност и абнормни движения са основна клинична изява на анти-NMDAR енцефалит. Повечето пациенти с инфекциозни енцефалити са с фебрилитет, но около 50% от автоимунните енцефалити също имат или развиват температура по време на заболяването.
Продромални синдроми като главоболие или грипоподобни синдроми се срещат често при автоимунните енцефалити.
Ликворни промени - повечето автоимунни енцефалити се характеризират с лимфоцитна плеоцитоза в ликвора. Пациентите с вирусни и автоимунни енцефалити имат нормално ниво на глюкоза и нормални или повишени протеини, докато пациентите с бактериални и туберкулозни менингоенцефалити са с понижена ликворна глюкоза.
MРТ на мозъка е важна при ДД на енцефалитите, особено при лимбичните енцефалити. Повечето пациенти с автоимунни или лимбични енцефалити имат двустранни хиперинтензни в T2/FLAIR лезии в медиалните темпорални лобове понякога асиметрични, без контрастиране на лезиите и без абнормности вDWI/ADC секвенцията. Изключение е паранеопластичният енцефалит с антитела към протеин Ma2, при който МРТ лезиите често се контрастират. При пациентите с анти-NMDAR мозъчната МРТ е нормална в почти 60%. Когато се установяват, по-чести са лезиите в хипокампусите. Наблюдават се също неспецифични FLAIR-хиперинтензни лезии с корова, субкорова или в задна черепна ямка локализация. При някои автоимунни стволови енцефалити се виждат лезии на различни нива в ствола. Само малка част от инфекциозните енцефалити са с МРТ промени, подобни на тези при автоимунните лимбични енцефалити. При herpes simplex енцефалита, който също засяга лимбичната система се наблюдават микро - или по-изразени хеморагии,  се с МРТ-секвенции, чувствителни на разпадни продукти на хемоглобина. Наличието на рестрикция на дифузията на водните молекули в DWI/ADC секвенцията, както и хеморагиите не са типични за автоимунните енцефалити и предполагат друга диагноза.
Наличие на антитела: Синдромите при класически лимбичен енцефалит се развиват при антитела срещу AMPAR, GABABR,LGI1, и по-рядко mGluR5. При пациентите с анти-NMDAR мозъчната МРТ е нормална в почти 60% или включва неспецифични промени с корови или подкорови или в задна черепна ямка FLAIR промени, преходно усилване на менингите или области на демиелинизация. МРТ на главния мозък при други автоимунни енцефалити, например с антитела към CASPR2 или DPPX често е абнормна, но рядко е като при фокален лимбичен енцефалит. Пациентите с високи стойности на GABAAR антитела в серум и ликвор могат да развият обширни корови и подкорови T2-FLAIR промени в хода на заболяването. Само малка част от инфекциозните енцефалити са с МРТ промени, подобни на тези при автоимунните лимбични енцефалити. Те включват, посттрансплантационен остър лимбичен енцефалит, асоцииран с human herpes virus 6 (HHV6), редки случаи на невросифилис и HSE, но за HSE типични са медиалните асиметрични темпорални некрози с включване на цингуларни и инсуларни област. Някои пациенти, обикновено деца могат да развият обширни МРТ абнормности във фронталните, окципитални и париетални лобове. PCR за HSV може да бъде фалшиво негативна в първите 48 часа на HSE.
Лечението на автоимунните енцефалити включва: 1. Първа линия средства- монотерапия с кортикостероиди (Methylprednisolone 1 g /kg дневно), интравенозни имуноглобулини (2 g/kg за 5 дни или 400 mg/kg/дневно) и/или плазмафереза (през ден – 5-7 кратно) с ефект при 53% за 4 седмици и общо подобрение при 97% за 24 месеца. 2. Втора линия имунотерапия – rituximab 375 mg/m2седмично интравенозно за 4 седмици, cyclophosphamide, комбинирани с кортикостероиди с различен ефект. 3. При наличие на неопластичен процес-адекватно лечение. Алтернативна терапия-Tocilizumab с начална доза 4 mg/kg, до 8 mg/kg месечно според клиничния отговор. Ниска доза interleukin-2 1,5 милиона IU/дневно, 4 подкожни инжекции с интервал3 седмици; Стероид-комбинирани лекарства за поддържаща терапия: Azathioprine- начална доза 1–1,5 mg/kg еднократни или двукратно дневно до  2–3 mg/kg/дневно (Табл. 4.15).
Таблица 4.15. Терапия на автоимунните енцефалити.
	Лечение
	Начин на приложение

	Първа линия имунотерапия
	

	Methylprednisolone 
	1 g /kg дневно, 3–5 дни

	Интравенозен имуноглобулин 
	2 g/kg за 5 дни (400 mg/kg/дневно)

	Плазмафереза/имуноадсорбция 
	През ден – 5-7 кратно 

	Втора линия имунотерапия
	

	Rituximab 
	375 mg/m2 седмично i.v. за 4 седмици

	Cyclophosphamide 
	750 mg/m2месечно за 3-6 месеца

	Алтернативна терапия
	

	Tocilizumab 
	Начална доза 4 mg/kg, до 8 mg/kg месечно според клиничния отговор

	Ниска доза interleukin-2 
	1,5 милиона IU/дневно, 4 подкожни инжекции с интервал 3 седмици

	Стероид-комбинирани лекарства за поддържаща терапия
	

	Azathioprine 
	Начална доза1-1,5 mg/kg еднократни или двукратно дневно до 2-3 mg/kg/дневно

	Mycophenolate mofetil 
	Начало 500 mg двукратно/дневно, до 1000 mg двукратно



Обобщение за диагностика и лечение на автоимунните енцефалити: 
При заболявания, съчетаващи неврологични, психиатрични синдроми, терапевтично-резистентна епилепсия, когнитивен упадък с неясна причина, понякога с фебрилна провокация, с остро, подостро, рецидивиращо или хронично протичане е необходимо изследване за автоимунен енцефалит - МРТ, ликворно изследване. При негативен резултат от ликвор за антитела, ликворът се запазва за изследвания впоследствие в друга лаборатория.
При автоимунните енцефалити е възможен успех от провеждането на имуномодулираща терапия, кортикостероиди, интравенозни имуноглобулини и/или плазмафереза, на следващ избор - rituximab, cyclophosphamide.

Острите енцефалопатии, асоциирани с вирусни инфекции (ОЕАВИ) са заболявания, предизвикани от вирусна инфекция, при които не се открива вирусна репликация в мозъка и са изключени менингит, вирусен енцефалит, остър дисеминиран енцефаломиелит (ADEM), автоимунни енцефалити, задна обратима енцефалопатия и др. Симптомите от ЦНС се дължат на възпалителни медиатори, метаболитни нарушения или нарушения в баланса на ексцитаторните и инхибиторни невронни системи. Описани са в Япония през 1995 г. по време на грипна епидемия а впоследствие и в други страни.
Критериите за ОЕАВИ са: 1. Остра симптоматика от ЦНС; 2. Изява в хода на вирусна инфекция; 3. Липса на ликворна плеоцитоза; 4. Наличие на хиперпротеинорахия и/или образни данни за мозъчен оток; 5. Липса на друго заболяване, обясняващо енцефалопатията.
Класификация на ОЕАВИ : 
1. Остра некротизираща енцефалопатия (ANE); 
2. С-м „хеморагичен шок-енцефалопатия” (HSES); 
3. ОЕАВИ вследствие метаболитно нарушение, включващи 
3.1. Класически синдром на Reye (RS);
3.2. Reye-подобен синдром (RLS);
3.3. Вродени метаболитни заболявания, провокирани или обострени от остра вирусна инфекция; 
4. Остри енцефалопатии вследствие ексцитотоксичност (известни и като ОЕАВИ с епилептични пристъпи като водещ синдром) с 2 подтипа 
4.1. Остра енцефалопатия с двуфазни гърчове и късно намалена дифузия (АESD) 
4.2. Фебрилен инфекциозно-свързан епилептичен синдром (FIRES); 
5. Други синдроми с ОЕАВИ:
5.1. Клинично лек енцефалит/енцефалопатия с обратими лезии на сплениума (MERS) 
5.2. Дифузен мозъчен оток при грипна енцефалопатия от грип А (IAE) 
	ОЕАВИ са относително редки заболявания. Неврологични симптоми за ОЕАВИ са установявани при 6,0% от хоспитализираните деца поради съмнение за грип в европейски болници по време на пандемията от грип A H1N1 през 2009/2010г., а с „мозъчен оток” са 4% от изследваните за грип деца у нас през 2011-2012 г. Най-чести са в кърмаческата и ранна детска възраст (средна възраст 4 г.), но са описани и у възрастни. Възрастовото начало при отделните синдроми е характерно: AESD средно на 1,7 г., последван от ANE - средно на 3,3 г. и MERS около 5,6 г. и в училищна възраст. 
Етиология на ОЕАВИ. Грипният вирус е водеща причина за ОЕАВИ, вкл. при 59% от 82 деца с подозирана грип-асоциирана енцефалопатия в Япония и при 66% от 70 деца с подозиран грип у нас. Честотата на отделните причинители на ОЕАВИ, установени в Япония в периода 2007-2010 г., и най-често срещаните синдроми са следните:
1.  Грипен вирус - 26,6% - среща се във всички възрасти; предизвиква предимно AESD, ANE и MERS 
2.  Човешки херпес-вирус 6 (HHV-6) – 17,0% - предизвиква ОЕАВИ предимно при кърмачета, най-често AESD. Не предизвиква MERS
3.  Rotavirus – 4,0%
4.  Респираторно-синцитиален вирус (RSV) – 1,7%
5.  Други вируси (паротитен, аденовирус, HHV-7, HSV, норовирус, EBV, VZV, морбилозен вирус) - под 1% 
6.  Escherichia coli и Salmonella - 1,6%
7.  Mycoplasma pneumoniae - 0,9%
8.  Комбинирани инфекции - HHV-6 и RSV, или ротавирус и Campylobacter jejuni или Е. coli – 0,5%
9.  Неидентифициран патоген – 40,8%
ANE и MERS се асоциират силно с грип, докато AESD – с HHV-6
Патогенезата на ОЕАВИ е по 3 основни механизма - „цитокинова буря”, метаболитно нарушение и ексцитотоксичност (Табл. 4.16.). ОЕАВИ вследствие „цитокинова буря” протичат най-тежко и с най-лоша прогноза, наблюдават се главно при тежки случаи на грип с остра енцефалопатия, когато серумната и ликворната концентрация на възпалителните цитокини като TNF алфа и IL-6 е абнормно висока, а плазминогена увеличава фибринолизата, съдовата проницаемост и миграцията на инфламаторни клетки към лезията. При групата ОЕАВИ с "цитокинова буря" освен мозъка се увреждат и черния дроб, бъбреците, сърцето, скелетните мускули, кръвните клетки и кръвоносните съдове, поради което клиничните синдроми са енцефалопатия, системен възпалителен отговор, мултиорганна недостатъчност, синдром на дисеминирана интравазална коагулопатия (ДИК) и хемофагоцитен синдром. 


Табл. 4.16. Патогенетична класификация на ОЕАВИ
	Основен патогенетичен синдром
	„Цитокинова буря”
	Метаболитно нарушение
	Ексцитотоксичност

	Синдроми и болести
	Reye-подобен с-м
Остра некротизираща енцефалопатия
Хеморагичен шок-енцефалопатия
	Класически Reye синдром
Вродени метаболитни болести
	Остра енцефалопатия с фебрилен конвулсивен епилептичен статус


	Локализация и вид на мозъчния едем
	Дифузен
	Дифузен
	Локализиран

	Чернодробна дисфункция
	Лека до тежка
	Лека до тежка
	Липсва или лека

	ДИК синдром, мултиорганна недостатъчност
	Често
	Рядко
	Рядко

	Смъртност
	Висока
	Умерена
	Ниска

	Рискови фактори
	НСПВ
	Салицилати
	Theophylline 

Това е най-често описваната по света ОЕАВИ. Средната възраст на пациентите с ANE е 3,3 г. Предшестващата инфекция е грип тип А (41,0%) или HHV-6 (20,5%), в единични случаи при парагрип, варицела, coxsackie A9, ротавирус, COVID-19, Mycoplasma pneumoniae, ДТК ваксинация с пълноклетъчна пертусисна ваксина. Грипен вирус се открива чрез PCR в ликвор само при 10% от децата с грип-асоциирана енцефалопатия. 
Генетични фактори. При фамилни или рецидивиращи случаи с ANE е установено автозомно-доминантно унаследяване на точкова мутация в гена RANBP2 (Ran-binding protein 2), която води до нарушена митохондриална функция или нарушена сигнална трансдукция на IL-6 и TNF alfa. Индивидите с мутация в RANBP2 имат 40% вероятност да развият ANE през живота си,  а деца, преживели ANE имат 50% вероятност от рецидив. 
Патогенетично ANE е свързана с цитокиновата буря- IL-6 и TNF алфа увреждат ендотела и подлежащите клетки. Генетична предразположеност е налице при фамилни или рецидивиращи случаи и мутация в гена RANBP2. 
Патоанатомично се установява мозъчен оток, обширна коагулационна некроза симетрично в thalamus, putamen, дълбокото бяло вещество на главния и малкия мозък, в тегментума на мозъчния ствол. Налице са и петехиални хеморагии. Характерно е нарушаването на кръвно-ликворната бариера при липса на възпалителна инфилтрация на менингите и вирус в ЦНС. При 61% от случаите се открива чернодробна стеатоза. 
Клиничните прояви на ANE започват 1-3 дни от началото на вирусната инфекция (Табл. 4.17) с фебрилитет, с бързо влошаване на неврологичния статус, възможен делир, генерализирани тонично-клонични припадъци (ГТКП), последващ сопор и кома в първите 24 часа. Липсват менингеален синдром и фокална неврологична симптоматика. Възможни са хематинови повръщания и диария, артериална хипотония. При преживелите пациенти възстановяване на съзнанието настъпва между 6 и 10 дни, но неврологичната симптоматика се подобрява бавно и най-често непълно.
Табл. 4.17. Клинични прояви на остра некротизираща енцефалопатия (ANE) 
	Симптоми:
	Честота (%)

	Продроми:

	Остра респираторна инфекция 
	97

	Фебрилитет
	88

	Симптоми:

	Кома
	100

	Гърчове
	97

	Хиперпирексия
	83

	Хипервентилация
	90

	Шок
	36

	Декортикация/децеребрация
	87

	Миоза
	78

	Бавна зенична реакция на светлина
	22

	Оток на папилите
	38

	Сухожилна хиперрефлексия
	67

	Симптом на Babinski
	52

	Хепатомегалия
	46

	Диария
	45



Изследвания: Невроизобразяващите изследвания (КТ или МРТ) при всички пациенти до 12-ия час от настъпване на комата разкриват мозъчен оток и симетрични лезии в таламусите - хиподензни при КТ, а при МРТ - хипоинтензни на Т1 и хиперинтензни на Т2, или хиперинтензни на Т1 и Т2 при хеморагии. При дифузионната МРТ (DWI) има ламинарни промени поради вазогенен, цитотоксичен едем, централни хеморагии и некроза, а при магнитно-резонансната спектроскопия лактатът е увеличен. Описани са и хиперинтензни на Т2 лезии в задното краче на вътрешната капсула (100%), лентикуларното ядро, перивентрикулното бяло вещество (68%), в продълговатия мозък (71%), pons и мезенцефалона (73%). Остатъчните промени са мозъчна атрофия, малки таламични кисти или калцификати. 
Лабораторни данни: Увеличени са СУЕ (при 42%), CRP (76%), серумните трансаминази, лактатдехидрогеназа (87%), креатинкиназа (48%), урея (90%), креатинин (16%), амоняк (6%) и билирубин (3%). Установяват се метаболитна ацидоза (88%), повишен кръвен лактат (19%) и пируват (38%). При тежките случаи се открива тромбоцитопения (в 50%), удължено протромбиново или парциално тромбопластиново време (38%), намален фибриноген (54%) и увеличени ФДП (57%), но не до степен на ДИК синдром. Биохимичните отклонения прогресират през първите три дни, а пълно нормализиране настъпва за 3 до 5 седмици. 
Ликворът е с хиперпротеинорахия (78%) и увеличен миелин-базичен протеин (MBP) - 83%, без плеоцитоза, с възможна ксантохромия, а лактат и пируват са нормални.
ЕЕГ показва дифузна бавновълнова активност 1-6Hz в острия стадий, а пароксизмалната активност зачестява след седмици. Слуховите евокирани потенциали са потиснати или липсващи в 86%.
Диагностичните критерии включват: 
1. Остра енцефалопатия 1-3 дни след началото на фебрилно заболяване, задължителен критерий е кома, подкрепящ критерий – гърчове;
2. Симетрични мултифокални лезии при образните изследвания със задължителна локализация – в двата таламуса и подкрепяща локализация – в перивентрикулното бяло вещество, capsula interna, putamen, мозъчен ствол (мезенцефален тегментум), продълговатия мозък;
3. Липса на ликворна плеоцитоза, често има хиперпротеинорахия;
4. Увеличени серумни трансаминази в различна степен, нормален амоняк в серум; 
5. Изключване на други заболявания – инфекциозни, метаболитни, токсични, автоимунни.
Диференциалната диагноза най-често включва: 
- други ОЕАВИ: Синдром на Reye: При ANE липсва хиперамониемия и хипогликемия, чести са хиперпротеинорахията и диарията, а при Reye синдром липсват симетричните мозъчни лезии, които се появяват рано по време на комата при ANE; Хеморагичен шок-енцефалопатия синдром (HSES) протича също с кома, но с тежко мултиорганно увреждане. На КТ или МРТ се открива мозъчен оток и множество несиметрични хеморагични и нехеморагични инфаркти в мозъка.
- Острият дисеминиран енцефаломиелит (OДЕМ) се характеризира с фокален неврологичен дефицит, има ликворна плеоцитоза, а в МРТ лезиите са асиметрични.
- Острият хеморагичен левкоенцефалит е с много тежко протичане, фокална неврологична симптоматика, гърчове и асиметрични мозъчни лезии поради съдова некроза.
- Венозна тромбоза на vv. internаe, v. magna Galleni или sinus rectus протича с подобни образни и клинични прояви, диагностицира се с венография при КТ или МРТ.
- Други заболявания с подобна на ANE клинична картина са: тежка бактериална или вирусна инфекция, фулминантен хепатит, токсичен шок, интоксикация, хемолитично-уремичен с-м, топлинен удар.
- Други заболявания с подобна на ANE с подобна образна находка са: Leigh синдром и други митохондриални болести, глутарова ацидемия, метилмалонова ацидемия, инфантилна стриарна некроза, енцефалопатия на Wernicke, въглеоксидно отравяне, мозъчни васкулити, артериални или венозни инфаркти, аноксична енцефалопатия, краниална травма. 
Прогнозата при ANE е лоша. Пълно възстановяване има в 12,8%, леки до умерени последици – 23,0%, тежки последици – 33,3%, и смърт – 28,2%. Описани са остатъчни спастична тетраплегия с ригидност (63%), тежко умствено изоставане (63%), епилепсия (24%), хемипареза (13%), дизартрия или скандирана реч, интенционен тремор и/или атаксия (13%). Стволовите лезии са с лоша прогноза.
[bookmark: _Toc155651756][bookmark: _Toc164075888]4.4.2. Синдром „хеморагичен шок – енцефалопатия” (HSES)
Синдромът „хеморагичен шок–енцефалопатия” (HSES) е 2,0% от всички ОЕАВИ между 0 и 8 г. (средна възраст - 2,9г.). Етиологично е свързан с грип, HHV-6, ротавирус, а патогенетично с "цитокинова буря”. HSES протича много тежко, често фатално, с изразена хеморагична диатеза вследствие ДИК синдром, хиповолемичен шок и мултиорганна дисфункция. Възможно е припокриване с Reye-подобен с-м. КТ и МРТ установяват оток на мозъчната кора или целия мозък, възможни са и асиметрични интракраниални хеморагии и хеморагични и нехеморагични мозъчни инфаркти. 
Диагностичните критерии за синдрома „хеморагичен шок–енцефалопатия” (HSES): 
1. Начало в кърмаческа и ранна детска възраст (най-често 2–10 м.). 
2. Остра енцефалопатия (апнея, гърчове, кома). 
3. Фебрилитет (ректална температура поне 39оC). 
4. Шок (АН <50 mmHg). 
5. ДИК синдром (кървене от кожа, мукози, гастроинтестинален тракт, тромбоцитопения <100.109/l), удължено протромбиново време, удължено активирано парциално тромбопластиново време, намален фибриноген, наличие на фибрин-деградационни продукти).
6. Хепатална дисфункция (над трикратно увеличени трансаминази). 
7. Нормален серумен амоняк. 
8. Бъбречна дисфункция (азотемия, хипернатриемия, метаболитна ацидоза). 
9. Изключване на подобни състояния (напр. септичен шок, с-м на токсичен шок, Reye синдром, хемолитико-уремичен синдром).
Ранната диагноза се основава на увеличените чернодробни ензими, креатинкиназа и рефрактерните артериална хипотензия и метаболитна ацидоза, некетотична хипогликемия. 
Няма ефикасно лечение. Цели се намаляване на мозъчния оток с осмотични диуретици и поддържане на адекватна циркулация с интравенозни вливания и вазоконстриктори. 
Прогнозата е лоша. Смъртността е между 35 и 82%, а тежки неврологични последици се установяват при 20-30%, пълно възстановяване - само при 10%.

4.4.3.1. Класически синдром на Reye (RS)
Това е преходно нарушение на множество митохондриални функции, провокирано от вирусна инфекция, включително варицела или салицилати, най-често между 5 и 10 годишна възраст. Специфични симптоми са хиперамониемия, хипогликемия, микровезикуларна мастна метаморфоза на хепатоцитите и деформация на митохондриите. КТ и МРТ установяват дифузен мозъчен оток.
Диагностични критерии за Класически синдром на Reye:
1. Остра невъзпалителна енцефалопатия, документирана клинично чрез промяна в съзнанието и, при наличност, с ликвор съдържащ левкоцита под 8.106/L , или чрез хистологични данни за мозъчен оток без периваскуларно или менингеално възпаление. 
2. Хепатопатия, документирана хистологично като диагностична за Reye с-м, или поне трикратно повишение на аспартат аминотрансфераза или аланин аминотрансфераза или амоняк. 
3. Липса на по-добро обяснение на мозъчните и чернодробните симптоми.
Съчетанието на енцефалопатия със стеатоза се среща освен при синдрома на Reye и Reye-подобни състояния и при ANE. При синдромите на Reye и на Leigh се открива хиперамониемия, хипогликемия и лактатна ацидоза и липсват симетрични таламични лезии за разлика от ANE. 
4.4.3.2. Reye-подобен синдром (RLS)
Reye-подобен синдром е недобре дефинирано заболяване с остра енцефалопатия и тежко чернодробно увреждане при „цитокинова буря”. Засяга възрастта между 1 и 5г. и се провокира от НСПВ. Установява се значително повишение на трансаминазите, но без биохимичните и хистологични характеристики на Reye синдром като хиперамониемия, хипогликемия, микровезикуларна мастна метаморфоза на хепатоцитите и деформация на митохондриите. КТ и МРТ установяват мозъчен оток, обхващащ мозъка или мозъчната кора. 
4.4.3.3. Вродени метаболитни заболявания, провокирани или обострени от остра вирусна инфекция
Вродени метаболитни заболявания могат да се обострят бързо по време на инфекция и гладуване и да имитират ОЕАВИ. Такива метаболитни заболявания са нарушенията в транспорта на мастните киселини и бета-окислението, в метаболизма на органичните киселини, гликолизата и урейния цикъл. Суспектни данни за вродено метаболитно заболяване са фамилност, рецидивиращ характер, хипогликемия, хиперамониемия, лактатна ацидоза. При подозирано вродено метаболитно заболяване се замразяват кръв, урина и ликвор за бъдещи биохимични изследвания. КТ и МРТ най-често показват неспецифичен мозъчен оток или селективно засягане на дълбокото сиво вещество, включително на базалните ганглии, например при метилмалонова ацидемия и глутарова ацидурия І. 
[bookmark: _Toc155651758][bookmark: _Toc164075890]4.4.4. Остри енцефалопатии вследствие ексцитотоксичност (ОЕАВИ с епилептични пристъпи като водещ синдром) с 2 подтипа 
Остри енцефалопатии вследствие ексцитотоксичност (известни са още като ОЕАВИ с епилептични пристъпи като водещ синдром или остра енцефалопатия с възпалително-медииран епилептичен статус) са 2 подтипа - Остра енцефалопатия с двуфазни гърчове и късно намалена дифузия (АESD) и Фебрилен инфекциозно-свързан епилептичен синдром (FIRES). Започват като усложнен фебрилен гърч, с последващи специфични клинични и образни прояви и липсват доказателства за инфекциозен причинител или автоимунен процес. 
4.4.4.1. Остра енцефалопатия с двуфазни гърчове и късно намалена дифузия (АESD) 
Известна е и като „Остра енцефалопатия с фебрилен конвулсивен епилептичен статус” и „Енцефалопатия с бифазно клинично протичане”. АESD е най-честият синдром на ОЕАВИ през първите години (средна възраст -1,7 г.). Предшества се от инфекция с HHV-6 (38,2%), грип (9,5%), HHV-7 (1,8%), ротавирус и RSV (по 1,4%). Основен патогенетичен механизъм е ексцитотоксичност и апоптоза. 
Клиничното протичане е характерно: Първият гърч е продължителен фебрилен с постиктална кома, последващо степенно подобрение, а през 4-ия или 5-ия ден над 50% от случаите имат серия от фебрилни или афебрилни гърчове (т.нар. „късни” гърчове), които често са парциални с вторична генерализация с постиктална кома. След възстановяване на съзнанието се проявява фокална корова симптоматика - адинамия, апатия, афазия, апраксия, хемипареза. КТ и МРТ са нормални в първите дни, а след късните гърчове се открива мозъчен оток, вкл. на подкоровото бяло вещество при DWI, а при SPECT - хиперперфузия. В подострия период (от 1 седмица до 1 месец от началото) КТ и МРТ показват прогресираща атрофия, а SPECT – прогресираща хипоперфузия. Във възстановителния период (от 1 мес. до 1 год.) атрофията и хипоперфузията постепенно изчезват или персистират при тежки случаи. 
Диагностични критерии за Остра енцефалопатия с двуфазни гърчове и късно намалена дифузия (АESD) (известна и като „Остра енцефалопатия с фебрилен конвулсивен епилептичен статус” и „Енцефалопатия с бифазно клинично протичане”)
1. Начало с гърчове, най-често епилептичен статус в първите 24ч. от началото на фебрилитета. 
2. Последващо преходно подобрение на съзнанието. 
3. Рецидив на гърчовете (най-често серии от парциални пристъпи) през 4-ия – 6-ия ден от началото на болестта с последващо нарушение на съзнанието. 
4. Етиология на началната инфекция – грипен вирус или HHV-6, 7, 5. Вариабилна прогноза – леко до тежко умствено изоставане, нарушения в речта и инициативността. 
6. Нормална МРТ в първите два дни на болестта.
7. Хиперинтензни лезии в подкоровото бяло вещество на DWI от 3ия до 9-ия ден. (тип “ярко дърво”). Т2 и FLAIR могат да покажат хиперинтензност на U-влакната. 
	Смъртността е под 5%. По-леките случаи се възстановяват напълно (29%), а при тежките остават с ментален дефицит и/или епилепсия (66%). 
Варианти на остра енцефалопатия с двуфазни гърчове и късно намалена дифузия (АESD) :
- Остра инфантилна енцефалопатия, засягаща предимно фронталните дялове (AIEF). DWI показва предимно засягане на фронталното субкортикално бяло вещество двустранно. В реконвалесцентния период често се установяват стереотипни движения и нестабилност на настроението. 
- Синдромът «хемиконвулсия-хемиплегия» (HH), описан от H. Gastaut през 1960 г., се разглежда като подвид на AESD. Започва с хемиклоничен епилептичен статус или пролонгиран генерализиран клоничен с латерализация и хемипареза, а в остатъчния стадий са налице моторна афазия, интелектуален дефицит и терапевтично резистентна епилепсия.
Лечението на AESD включва агресивна антиконвулсивна терапия при ЕЕГ мониториране, за установяване и на електричен епилептичен статус. Няма сигурни положителни данни от пулс-терапия с метилпреднизолон, IV Ig и други терапии срещу проинфламаторните цитокини. Предлага се кетогенна диета. 
4.4.4.2. Фебрилен инфекциозно-свързан епилептичен синдром (FIRES) 
Описан е под различни имена "Остра енцефалит с рефрактерни повтарящи се парциални пристъпи (AERRPS)", „Опустошителна енцефалопатия при деца в училищна възраст" (DESC), „Детска рефрактерна фокална епилепсия след остра фебрилна енцефалопатия" (34), „Фебрилно-индуцирана рефрактерна епилептична енцефалопатия при деца в училищна възраст (FIRES) и „Фебрилно свързан епилептичен синдром".
Патогенезата остава неизяснена. Отхвърлени са мутации в гени, свързани с фебрилно-провокирани пристъпи като PCDH19, SCN1A или POLG и патологични вариации в броя на копията (CNVs). Отхвърлена е и имуномедиирана патогенеза поради липса на антитела срещу невронно-повърхностни антигени и неефективност от кортикостероиди и IV Ig. 
Клиничните прояви на FIRES (DESC, AERRPS) са: 
1. Начало между 4 и 11 г. при здрави до момента деца (средно 7,5 г.); 
2. Липса на доказана интракраниална инфекция въпреки началния фебрилитет (отрицателна серология и PCR за HSV, VZV, EBV, морбили, рубеола, аденовирус, паротит, ентеровирус, грип, парагрип при всички деца); 
3. Изява с пролонгиран епилептичен статус - начало от 1 до 21 дни (средно 4 дни) от началото на фебрилитета; продължителност на статуса от 4 до 60 дни (средно 30 дни). Началните симптоми са дезориентация, халюцинации и моторни гърчове с алтернираща локализация.
4. МРТ по време на началния епилептичен статус показва лезии в хипокампа, които са хипоинтензни на Т1 и хиперинтензни на Т2. 
5. Развитие на последваща медикаментозно резистентна епилепсия без латентен период след началния епилептичен статус. Пристъпите са на серии с интервал между тях от средно 20 дни.
 6. Клинични и ЕЕГ данни за фокални гърчове с/без вторична генерализация при началния епилептичен статус и при последващата епилепсия. ЕЕГ може да показва и само забавена основна активност, без епилептиформена активност;
7. Произход на гърчовете предимно от перисилвиевата зона (темпорално и фронтално двустранно); 
8. Развитие на двустранни мезиални темпорални лезии (атрофия и/или глиоза) със съответни речеви, паметови и поведенчески нарушения при 70%; 
9. Фронтално засягане при 50% по данни от иктална ЕЕГ и невропсихологическо изследване.

Табл. 4.18. Диференциална диагноза на епилептични синдроми, които се провокират от инфекции
	Заболяване
	Предшестваща инфекция
	Епилепсия
	Други типични прояви
	Отговор към имуносупр. терапия 

	Лимбичен енцефалит с анти-VGKC-Ат
	Често
	Епилептичен статус
	Нервнопсихиатричен с-м
	Да

	Анти-NMDA рецепторен енцефалит
	Често
	Остро-появили се гърчове
	Нервнопсихиатричен с-м, дискинезия
	Да

	Лимбичен енцефалит с анти-GAD-антитела
	Един случай
	Медикаментозно резистентна епилепсия
	Нервнопсихиатричен с-м, stiff-person с-м, атаксия
	Възможен

	С-м на Alpers (мутация в POLG1)
	Рядко
	Epilepsia partialis continua
	Окципитални разряди, кортикални и таламични МРТ лезии
	Не

	С-м на Dravet (мутация в SCN)
	Често
	Продължителни фебрилни гърчове
	Тежка миоклонична епилепсия в детска възраст (SMEI)
	Не

	Мутация в PCDH19
	Често
	Серии от гърчове (често), епилепт. статус (рядко)
	Х-свързана епилепсия, начало в кърмаческа или ранна детска възраст
	Не 

	FIRES
	Винаги
	Суперрефрактерен епилепт. статус
	Най-често няма (чист гърчов фенотип)
	Не



Ликворните изследвания при около 30% са с хиперпротеинорахия и/или лека или по-тежка плеоцитоза, с олигоклоналност, а при около 50% ликворът е нормален. Остатъчни прояви са дефицит на внимание с хиперактивност, когнитивен дефицит, липса на инициатива, персеверации, первазивно нарушение на развитието, речево изоставане. 
Диференциална диагноза на FIRES включва: 1. Остър енцефалит – епилептичният статус е по-кратък в сравнение с FIRES, а ликворът при FIRES е по-често нормален и не се установява причинител в ликвора. 2. Остър дисеминиран енцефаломиелит (ОДЕМ) – при FIRES липсват клинични и МРТ данни за засягане на бялото вещество, а при ОДЕМ гърчовете не са водещи. 3. Епилептични синдроми, които се провокират или влошават от инфекции (Табл.4.18)
Лечението по време на острата фаза с антиконвулсанти е неуспешно, с рецидиви след спирането на thiopental. Липсва ефект от кортикостероиди и високо дозирани имуноглобулини. Възможно е подобрение от кетогенна диета. Последващата епилепсия е терапевтично резистентна при почти всички случаи. 
[bookmark: _Toc155651759][bookmark: _Toc164075891]4.4.5. Други синдроми с ОЕАВИ 
4.4.5.1. Клинично лек енцефалит/енцефалопатия с обратими лезии на сплениума (MERS)
Клинично лек енцефалит/енцефалопатия с обратими лезии на сплениума (MERS), с начало средно на 5 г. и се предшества от грип (34,4%), ротавирус (11,7%), паротитен вирус (3,9%) и HHV-6 (2,0%). Протича с невропсихиатрични с-ми – нарушена реч, поведение, съзнание, гърчове, хиперинтензни лезии в splenium или в целия corpus callosum. Прогнозата е добра - пълно възстановяване в 90,2%.
4.4.5.2. Дифузен мозъчен оток при грипна енцефалопатия от грип А (IAE)
Неспецифично състояние, което протича с дифузен мозъчен оток и апоптоза, нехарактерни за ANE. 

Лечение на ОЕАВИ. Публикувани са единични случаи и кратки серии, основно с ANE. Предложен е алгоритъм за всички ОЕАВИ с "цитокинова буря” и към недиференцираните ОЕАВИ. Кортикостероидите (КС) са в основен метод на лечението на ANE като пулс-терапия с methylprednisolone максимално рано, по-възможност в първите 24ч. в доза 30mg/kg/ден за 5дни. Приложението на IVIG е с противоречиви резултати. Плазмаферезата намалява нивото на цитокините при грипна или друга ОЕАВИ след пулс-терапията с КС, когато се появят симптоми на ДИК и мултиорганна недостатъчност. Антивирусни препарати като oseltamivir се препоръчва при суспектна грипна енцефалопатия в първите 24ч. от клиничната изява 5 дни в доза 6mg/kg/ден орално с два приема. Може да се прилага и при деца под 1 г. възраст. Zanamivir има същите индикации. Прилагат се и цитокинови инхибитори, напр. ulinostat при липса на ефект от КС, Антитромбин ІІІ, cyclosporine А. 
Препоръки за диагностика и лечение на ОЕАВИ: ОЕАВИ протичат тежко, с висока смъртност и остатъчна симптоматика, поради което за подобряване на прогнозата се препоръчва:
1.  При енцефалопатия в хода на фебрилна и/или вирусна инфекция се изисква хоспитализация в интензивно отделение и максимално бързо диагностично уточняване. 
2.  В грипен сезон се започва oseltamivir 6 mg/kg/ден на 2 приема орално.
3.  Липсата на фокална отпадна или възбудна симптоматика е в подкрепа на ОЕАВИ.
4.  Своевременното изследване чрез МРТ или КТ или трансфонтанелна ехография при кърмачета, важно за установяване на мозъчен оток и диагностициране на ANE или друг синдром. Ликворно изследване трябва да се извърши максимално рано, преди клиничните данни за увеличено вътречерепно налягане. Доказването на хиперпротеинорахия и липсата на плеоцитоза подкрепят ОЕАВИ. Замразява се ликвор за бъдещи вирусологични, имунологични и други изследвания.
5.  При подтиснато съзнание без огнищна симптоматика, с образни данни за дифузен или таламичен мозъчен оток и без ликворна плеоцитоза максимално бързо се включва пулс-терапия с methylprednisolone в доза 30 mg/kg/ден за 5 дни.
6.  Противоедемно лечение с mannitol 1g/kg на прием 3-5 пъти дневно, furosemid 1mg/kg i.v., 
7.  Acyclovir 3х10 mg/kg i.v. до изключване на херпетичен енцефалит
8.  Антиконвулсанти при епилептични пристъпи, най-често Phenobarbital 10 mg/kg i.v. и поддържаща доза 2-5 mg/kg/ден, други антиконвулсанти при епилептичен статус (виж Национален консенсус за лечение на епилепсията, 2019).
9.  Поведението се индивидуализира, следят хемодинамиката, хемостазата, чернодробните и бъбречни функции. 
10. Изпращат се серум и ликвор за вирусологични и микробиологични изследвания, както и 24-часова урина и кръв за метаболитен скрининг. 

Обобщен алгоритъм за диагностика и лечение на острите енцефалити и енцефалопатии:
	При То, изява на менингеален синдром (главоболие, повръщане, вратна стегнатост), епилептични припадъци, огнищна неврологична симптоматика, количествени и /или качествени нарушения на съзнанието: спешна консултация с инфекционист, невролог/детски невролог и хоспитализация в инфекциозно/ неврологично/ интензивно отделение за диагностициране на невроинфекция (енцефалит, вирус-индуцирана енцефалопатия), мониториране на виталните функции. 

	Хоспитализация в инфекциозно, неврологично/детско неврологично отделение/ клиника за диагностика, изследвания и лечение - провеждане на: 
· Ликворни изследвания (протеин, клетки, глюкоза, електрофореза, имуноглобулини), антитела (Табл. 4.19)
· Серологични изследвания от ликвор и серум, вирусологични и микробиологични изследвания 
· Невроизобразяващи изследвания - МРТ или КТ
Лечение: 
· Мониториране и поддържане на витални функции
· Специфично антивирусно лечение при herpes simplex енцефалит, varicella-zoster вирусните енцефалити (Acyclovir i.v. 30 mg/kg дн. (8 mg/kg на всеки 8 часа) за 14 дни, при деца до 60 mg/kg дн (20 mg/kg на всеки 8 часа) 21 дни; 
· Специфично лечение за автоимунни енцефалити (кортикостероиди или друг тип имуносупресивно лечение - I и II избор; 
· Специфично лечение за ОЕАВИ- антиедемно лечение 
· Симптоматично лечение на фебрилитета, мозъчният оток и епилептичните припадъци, водно-солева реанимация, профилактика на декубитусите, дълбоките венозни тромбози, аспирационната пневмония и мускулните контрактури



Табл. 4. 19. Ликворна находка при по-честите енцефалити/енцефалопатии
	
	Макроскопски вид
	Налягане
	Протеини g/l
	Плеоцитоза mm3
	Ликворна захар
	Олигоклон. ивици
	тест в ликвор

	Нормален ликвор
	Бистър
	Изтича на
бавна капка
	0,45 (до 0,8за новородени)
	До 5-10 (до 30 за
новород.);<7% сегментоядрени 
	Над 50 % от
нивото на кр.
захар
	Няма
	- 

	Херпес енцефалит
	Бистър, или ксантохромен
	Нормално или леко повишено
	Над 0,45g/L
	До 200-500, лимфоцити, често еритроцити; възможна начална неутроф. плеоцитоза
	Нормална
	Няма
	PCR; специфични антивирусни IgM

	Друг вирусен енцефалит
	Бистър до
леко опалесцентен
	Леко повишено
	0,45-1
	200-500-1000, рядко повече,
предимно лимфоцити
	Нормална 
	Няма
	PCR; специф. антивирусни IgM

	ADEM
	Бистър
	Нормално или леко повишено
	0,45-1
	По-често до 100; лимфоцити
	Нормална
	Няма
	Няма

	Автоимунен енцефалит
	Бистър
	Нормално
	Рядко увеличен
	Често лека плеоцитоза
	Нормална
	Има
	Антиневронални антитела

	Остра енцефалопатия, асоциирана с вирусна инфекция
	Бистър
	Повишено 
	Повишен
	Липсва
	Нормална
	Няма
	Липса на вирус в ликвора

	Нелекуван остър бактериален менингоенцефалит
	Белезникав, мътен до
гноен
	Обикновенно повишено
	1-5
	2000 – 20 000,
предимно неутрофили
	Снижена < 30 % от кръвната
захар
	Няма
	Ликворна култура, PCR, бързи антигенни тестове

	Частично лекуван бактериален менингоенцефалит
	Белезникав или опалесцентен
	Нормално или леко
повишено
	Над 1
	1000 и повече, предимно неутрофили
	Снижена или
нормална
	Няма
	Ликворна култура (рядко), PCR, бързи антигенни тестове

	ТБК менингит
	Бистър, фибринова мрежа 
	Леко повишено
	0,5-3 
	50-500, предимно лимфоцити
	Снижена <30 % от кр. захар
	Няма
	IGRA тест н периферна кръв

Невролипидозите, обменните енцефалопатии, левкодистрофиите и церебеларни дегенерации са редки дегенеративни или дизметаболитни заболявания на ЦНС. Класифицират се като:
- Болести с натрупване в лизозомите (невролипидози): ганглиозидози (сфинголипидози) - цереброзидози (Болест на Gaucher, Болест на Fabry), сфингомиелинози (Болест на Nieman-Pick тип А, тип В,  тип A/B и тип C), сиалидози; мукополизахаридози; други миоклонус епилепсии. 
- Левкодистрофии и левкоенцефалопатии
- Засягащи горен и долен моторен неврон и пирамидни пътища (Латерална амиотрофична склероза, Фамилна спастична параплегия, Спинална мускулна атрофия) 
- Базални ганглии: 
        - С начало в детската възраст: dystonia progressiva deformans, Болест на Hallervorden-Spatz, Болест на Fahr; 
- Малък мозък: Церебеларни дегенеративни заболявания (спиноцеребеларни, церебеларни и цереброцеребеларни атаксии) Автозомно-доминантни атаксии (АД спиноцеребеларни атаксии; Епизодични атаксии - EA1-7; АД митохондриални болести с атаксия); Автозомно-рецесивни атаксии /при вродени дефекти в развитието; при метаболитни дефекти; при нарушения в ДНК възстановяването; дегенеративни прогресиращи и асоциирани с други симптоми/; X-свързани /Синдром Х чуплива хромозома – тремор/атаксия; X-свързани митохондриални болести и атаксия (XLSA/A)/; Хередоатаксии с майчино унаследяване; Спорадични атаксии /Церебеларна атаксия с късно начало; Оливо-понто-церебеларна атрофия (OPCA); Церебеларен тип мултисистемна атрофия/
Диагностицирането на генетичните, дегенеративните и дизметаболитни заболявания на ЦНС включва:
· Неврологично изследване в динамика с данни за прогресиращ неврологичен дефицит; 
· Офталмологично изследване - амблиопия, амавроза;
· КТ/МРТ на главен мозък - обширна демиелинизация, обща или локализирана прогресираща мозъчна атрофия; 
· Ликворно изследване - увеличен белтък → ДД при ЛАС, за наследствена спастична парапареза, за SMA, за болест на Friedreich, болести с натрупване в лизозомите, левкодистрофии
· ЕЕГ - при епилептични пристъпи и миоклонии
· ЕМГ - за диагноза на LAS, за наследствена спастична парапареза, SMA, полиневропатия при някои видове левкодистрофии и церебеларни дегенерации, треморограма (при изявен тремор), вродени миастении, миопатии, мускулни дистрофии, НСМН
· Метаболитен скрининг - съответен за отделните нозологични единици дефект
· Ензимен дефицит - в култура от фибробласти
· Невропсихологично изследване - за когнитивни нарушения в динамика
· Мускулна биопсия (мозъчна биопсия?) при индикации. 
· Генетично изследване: левкодистрофии, натрупване в лизозомите, ЛАС, наследствена спастична параплегия, SMA, болест на Huntington.

Невролипидозите и левкодистрофиите са наследствени генетични и  дегенеративни заболявания на нервната система с начало в детската възраст, които са резултат от определен метаболитен дефект. Характеризират се с абнормни липидни натрупвания в мозъчните неврони (невролипидози или полиодистрофии) или с нарушен миелинов синтез или демиелинизация (левкодистрофии и левкоенцефалопатии). 

[bookmark: _Toc155651761][bookmark: _Toc164075893]5.1. Невролипидози и  болести с натрупване в лизозомите 
Болестите с натрупване в лизозомите включват около 50 редки генетични метаболитни заболявания с различни мутации /патологични варианти, обуславящи ензимен дефицит и нарушение на лизозомните функции  поради и натрупване в тях на определени субстрати - липиди, гликопротеини, мукополизахариди. Предизвикват мултиорганно засягане и са с прогресиращ ход. Основно са с автозомно-рецесивно (A-P) предаване, напр. болест на Niemann–Pick, тип C, и рядко с Х-рецесивно (X-P) предаване /болест на Fabry и болест на Hunter (MPS II)/ или автозомно-доминантно (А-Д) предаване /невронална цероидлипофусциноза тип IV (CLN4)/. Честотата им е около 1 / 7 700 раждания. Заболяемостта е около 1:100,000; но в някои случаи - 1:5,000 – 1:10,000. Започват обикновено в детска възраст и са характеризирани инфантилни, късни инфантилни, детски, юношески форми и у възрастните. Клиничните синдроми при неврологични изяви зависят от мястото на натрупване на субстрат и най-често уврежда централната и по-рядко периферната нервна система, в някои случаи и мускулите, възможна е и мултиорганно засягане (сърце, съдове, бъбреци, черен дроб, слезка и др.)
Класифицират се на:
· Мукополизахаридози
· Муколипидози и олигозахаридози
· Болест на Pompe
· Сфинголипидози - болест на Gaucher, болест на Fabry, други сфинголипидози (GM1ганглиозидоза, болест на Tay-Sachs, болест на Sandhoff, болест на Krabbe и метахроматична левкодистрофия), болест на Niemann-Pick тип А, тип В,  тип A/B и тип C .
· Невронални цероидлипофусцинози (NCL 1-15) (Таблица 5.1)
При засягане на ЦНС в МРТ на главния мозък се установяват лезии според типа на заболяването - от бързо прогресираща мозъчна и малкомозъчна атрофия поради загиване на неврони и хипомиелинизация при невроналните цероидлипофусцинози, обща мозъчна атрофия при мукополизахаридоза тип III, множество мозъчно-съдови лезии при болестта на Fabry, долихоектазии на съдове при болестта на Pompe и на Fabry. Рентгенологичните изследвания разкриват характерни костни промени в зависимост от типа на клетъчното натрупване на различни субстрати, най-често при мукополизахаридозите и муколипидозите.
 Лечението е патогенетично, с доказана терапевтична ефективност за промяна на естествения ход на заболяването при някои видове заболявания при определен ензимен дефицит - ензим-заместваща терапия (EЗT), субстрат-редуцираща терапия (СРТ), прилагане на шаперони, които могат да се свържат и помагат за правилното конфигуриране или съзряване и пренасянето на ензимите на подходящо място. Шаперони за сега се използват при болести с натрупване в лизозомите като болест на Gaucher, болест на Fabry, в експериментален стадий са опити за лечение при  болест на Pompe. Ефект от прилагане на стволови клетки е установен само при Мукополизахаридоза тип I в ранните стадии на заболяването. В експериментален стадий са и опитите за генна терапия чрез пренасяне с вирусни вектори и нано-частици.  


Табл.5.1. Болести с натрупване в лизозомите
	Болест
	Предаване/ген/локус
	Ензимен дефект
	Натрупване в лизозомите

	Мукополизахаридози (MPS): болести на Нurler (I), Hunter (II),  Sanfilippo (III), Morquino (IV), Maroteaoux – Lamy (VI), Sly (VII) MPS IX 
	АР / MPS I- IDUA; MPLII- IDS; MPLIIIA- SGSH; MPLIII B- NAGLU; MPLIII C- HGSNAT; MPLIII D- GNS; MPL IVA- GALNS; MPL IVB- GLB1; MPS VI- ARSB; MPS VII- GUSB; MPS IX- HYAL1
ХР /Xq28- болест на Hunter)
	α-L-идуронидаза (болест на Нurler, болест на Hunter), 
хепаран –N сулфатаза (Sanfilippo), Галактоза-6-сулфат-сулфатаза (Morquino)
β-глюкоуронидаза (Sly)
	Глюкозоаминогликани

	Муколипидози (Сиалидози):
-Mucolipidosis I
-Mucolipidosis II/III
-Mucolipidosis IV
-Мannosidosis
-Fucosidosis
-Galactosialidosis
-Salla disease
-Schindler disease
Aspartylglucosaminuria

	

-АР/ NEU1 /6 p21.33
-АР/ GNPTAB, GNPTG/
- MCOLN1
- MAN2B1, MANBA
- FUCA1
- CTSA
- SLC17A5
- NAGA
-AGA
	

-α-невроаминидаза
- UDP-N-acetylglucosamine- 1-phosphotransferase
- Mucolipin-1
- α и β mannosidase
- Fucosidase
- Cathepsin A
- Sialin
- α-N-acetylgalactosaminidase
- Aspartylglucosaminidase
	Мукополизахариди, сфинголипиди и гликолипиди

	Болест на Pompe
	АР/ GAA/17q 25
	Кисела α-глюкозидаза
	Гликоген

	Болест на Gaucher
	АР/ GBA/хр1
	Кисела β-глюкоцереброзидаза 
	Глюкоцереброзиди

	 Болест на Fabry
	ХР/ GLA /Х21.33-q22
	α-галактозидаза A

	Глоботриазоцилцерамид (Gb-3)

	Болест на Tay-Sachs
	AР/ HEXA / 15q23-q24; 5q11.2-q13.2.3. 
	Хексозаминидаза А
	GM2 ганглиозиди

	Късна инфантилна и детска GМ1 ганглиозидоза
	AР/ GLB1/3p22.3
	β-галактозидаза-1
	GМ1 ганглиозиди
(Гликосфинголипиди)

	Болест на Niemann-Pick тип А, тип В  и тип A/B ДКСМ
	AР/ NPA/11p15.1 

	Сфингомиелинидаза 
	Сфингомиелин, нарушен холестеролов вътреклетъчен транспорт

	Болест на Niemann-Pick C
	AР/ NPC 118q11; 
NPC 2/14q24.3
	
	Нарушен холестеролов вътреклетъчен транспорт на гликосфинголипиди, сфингозин и холестерол

	Невронална цероид-липофусциноза (NCL 1,2,3, 5,6,7,8,9,10,11,12,13,14) 
	AР
· CLN1/PPT/ 1p32
· CLN2/TPP1/11p15.5
· CLN3/16p12.1
· CLN 5/ 13q21.1-q32
· CLN 6/ 15q21-q23
· CLN7/MFSD8/ /4q28.1-q28.2 
· CLN 8/ 8p23
· CLN9
· CLN10/CTSD /11p15.5
· CLN11/GRN
· CLN12/ATP13A2
· СLN13/CTSF
· CLN14/KCTD7 
· SGSH
АД- СLN4/DNAJC5

	· Палмитоил-протеин-тиоестераза (NCL 1); 
· Трипептидил-пептидаза (NCL 2)
	Цероид и липофусцин


[bookmark: _Toc155651762][bookmark: _Toc164075894]5.1.1. Мукополизахаридози
Мукополизахаридозите (MPS) са болести с натрупване на мукополизахариди в лизозомите на различни тъкани като кожа, хрущяли, корнея, черен дроб, слезка и съдове, поради ензимен дефицит на деградиращи ензими (Таблица 5.2). Предаването е автозомно рецесивно (АР) и само MPS II - (болест на Hunter) е Х-Р.
Таблица 5.2. Мукополизахаридози, генни дефекти и ензимен дефицит
	Заболяване
	Генен дефект
	Ензимен дефицит

	MPS I (синдроми на Hurler, Scheie)
	IDUA
	Alpha-L-iduronidase

	MPS II (синдром на Hunter)
	IDS
	Iduronate-2-sulfatase

	MPS IIIA (синдром на Sanfilippo)
	SGSH
	Heparan-N-sulfatase

	MPS IIIB (синдром на Sanfilippo)
	NAGLU
	N-acetylglucosaminidase

	MPS IIIC (синдром на Sanfilippo)
	HGSNAT
	Acetyl CoA glucosamine N-acetyltransferase

	MPS IIID (синдром на Sanfilippo)
	GNS
	N-acetyl-glucosamine-6-sulfatase

	MPS IVA (синдром на Morquio)
	GALNS
	N-acetylgalactosamine-6-sulfate sulfatase

	MPS IVB (синдром на Morquio)
	GLB1
	β -galactosidase

	MPS VI (синдром на Maroteaux-Lamy)
	ARSB
	Arylsulfatase B

	MPS VII (синдром на Sly)
	GUSB
	β-glucuronidase

	MPS IX
	HYAL1
	Hyaluronidase




MPS I и MPS II

MPS I (Синдром на Hurler или синдром на Scheie според тежестта на клиниката с дефицит на Alpha-L-iduronidase), и MPS type II (синдром на Hunter с дефицит на Iduronate-2-sulfatase) са най-честите типове MPS.
Клиника: При класическата форма е налице забавено развитие, нисък ръст, рецидивиращи отити и респираторни инфекции, хепатоспленомегалия, макроцефалия, груби черти на лицето с дебели вежди, устни и нос, хиперплазия на венците и макроглосия. Прогресивно се развиват глухота, сърдечно-клапни дефекти, респираторна обструктивни заболявания, ставни контрактури и интелектуален регрес. При нелекуваните пациенти след 2-3 г. IQ е <70 при 61% и граничен (IQ 70–85) при  25%. Други усложнения са помътнявания в корнеята, синдром на карпалния тунел, хидроцефалия, шийна нестабилност и спинална компресия, сърдечни аритмии. Глаукома. Характерни са находките при рентгеновите изследвания - dysostosis multiplex, промени в sella turcica, ребрата, проксималните метакарпални и метатарзални кости, тазобедрена дисплазия. Продължителността на живота при нелекуваните пациенти до второто или третото десетилетие. При леката форма на MPS I и II соматични изяви са леки и без засягане на ЦНС и интелектът е нормален.
Диагностициране: 
· Количествено изследване на мукополизахариди в урина е начално изследване при скрининга за суспектни пациенти за MPS I  и II;  
· Изследване на ензимна активност в суха капка кръв при усилена екскреция на мукополизахариди в урината - снижената ензимна активност доказва диагнозата.  Генетично изследване за доказване на мутация/патологичен вариант.
· Рентгеново изследване - dysostosis multiplex подкрепя диагнозата.
Лечение: Ензим заместваща терапия (ЕЗТ) с laronidase за MPS I и idursulfase за MPS II забавя прогресията на заболяването, т.е. променя естествения му ход, но не го лекува. Ензимите не преминават през КМБ и не повлияват неврологичните симптоми. Трансплантация с хемопоетични стволови клетки е прилагана при MPS I под 2 г. възраст и стабилизира неврокогнитивните функции, има и известни положителни резултати при случаи с MPS II. Проследяването на пациентите е от мултидисциплинарни екипи.  
MPS III включва 4 подтипа с прогресиращо натрупване на хепарин сулфат, изразено в невроните на ЦНС, като MPS IIIA е най-честа (Таблица 5.2). В сравнение с останалите MPS, при MPS III са най-чести невропсихиатричните синдроми с ранна изява на забавено нервно-психично развитие и умствена изостаналост, прогресираща спастична квадрипареза, симптоматична епилепсия при 60-70%, безсъние, деменция, поведенчески отклонения с агресия, гневни реакции, деструктивно поведение, хиперактивност и дефицит на внимание. В напредналите стадии пациентите са енцефалопатни и достигат до хронично вегетативно състояние в юношеска възраст. В КТ и МРТ на главния мозък се установява дифузна атрофия. Хепатоспленомегалията и засягането на сърдечните клапи, dysostosis multiplex и лицевият дизморфизъм не са тежко изразени.
Диагностицирането е чрез доказване на увеличена екскреция на мукополизахариди в урината, доказване на ензимен дефицит и генетично изследване. 
Лечение: Няма сигурно лечение за MPS III. Експериментира се  ЕЗТ, но не е установено преминаване през кръвномозъчната бариера (КМБ) и проникване в ЦНС.  
MPS тип IV (синдром на Morquio) се причинява от 2 ензимни дефицита (Таблица 2) и се характеризира основно скелетни дисплазии - нисък ръст, pectus carinatum, деформация на предмишницата, genu valgum, сколиоза, тазобедрена дисплазия, атлантоокципитална нестабилност, зъбни абнормности. Нескелетните изяви са помътняване на роговицата, загуба на слух, genu valgum, обструктивни или рестриктивни белодробни болести, сърдечна дисфункция. Интелектът е  нормален. 
Диагностициране. Диагнозата е трудна, тъй като количеството на мукополизахариди в урината, особено при възрастни пациенти може да е нормално. Необходими са ензимните и генетични изследвания, доказващи заболяването. Установяването чрез рентгенография  dysostosis multiplex подкрепя диагнозата.
Лечение: ЕЗТ с Elosulfase alfa се прилага при MPS IVA , но не при MPS IVB. Elosulfase alfa редуцира отлагането на keratan sulfate и подобрява теста за 6 минутно ходене (6MWT), леко се подобряват и дихателните функции. Проследяването е от специалисти – генетик, ортопед, оториноларинголог, пулмолог, кардиолог, невролог, стоматолог.   
MPS VI е рядка (заболяемост 0.36 до1.30 на 100,000 живородени). Подобно на MPS I и II се отлага dermatan sulphate, но за разлика от тях метаболизмът на heparan sulphate не е променен. Интелектът най-често е нормален. Клиничните изяви на MPS VI са подобни на MPS I на II  - нисък ръст, лицев дизморфизъм с груби черти, корнеални мътнини, белодробен обструктивен синдром, хепатоспленомегалия, сърдечно-клапни абнормности, ингвинална и умбиликална херния, dysostosis multiplex, ставни контрактури, тазобедрена дисплазия, синдром на карпалния тунел. 
Диагностициране: Доказване на повишена секреция на мукополизахариди в урината, ниска стойност на ензимната активност на арилсулфатаза В в урината и генетично доказване на мутация/ патологичен вариант в ARSB гена. 
Лечение: ERT за MPS VI е с Galsulfase , която подобрява растежа, редуцира сърдечната хипертрофия, забавя прогресията на сърдечно-клапните промени и ставните нарушения, като лечението трябва да започне максимално рано. 
MPS VII е много рядка (0.05–0.29 на 100,000 новородени). При 40–45% от пациентите с MPS VII има неимунен фетален хидропс, който се среща рядко при другите MPS и затова наличието му насочва към MPS VII. Впоследствие водещи са умствената изостаналост (86%), грубите черти на лицето (87%), dysostosis multiplex (90%), ставни контрактури (84%), хепатоспленомегалия (75%), сколиоза (69%), корнеални помътняване (63%), обструктивно белодробно заболяване (44%), сърдечно клапно заболяване (50%) и кардиомиопатия (37%). Диагностицирането на MPS VII се извършва с доказване на повишено излъчване на мукополизахариди в урината, измерване на  ензимната активност на β-glucuronidase в кръв и генетично изследване. Лечението с ЕЗТ с интравенозно приложение на vestronidase alfa, рекомбинантна форма на β-glucuronidase, с доказан ефект върху двигателната активност с подобряване 6MWT, фините движения и умората. 
[bookmark: _Toc155651763][bookmark: _Toc164075895]5.1.2. Муколипидози и олигозахаридози. 
Те са относително редки прогресиращи заболявания и приличат на MPS поради забавеното развитие, органомегалията и dysostosis multiplex. (Таблица 5.3)

Таблица 5.3. Муколипидози и олигозахаридози - установени гени и ензимен дефицит 
	Болест
	Ген
	Ензимен дефицит

	Mucolipidosis I (Sialidosis)
	NEU1
	α-neuraminidase

	Mucolipidosis II/III
	GNPTAB, GNPTG
	UDP-N-acetylglucosamine-1-phosphotransferase

	Mucolipidosis IV
	MCOLN1
	Mucolipin-1

	α-mannosidosis
	MAN2B1
	α-mannosidase

	β-mannosidosis
	MANBA
	β-mannosidase

	Fucosidosis
	FUCA1
	Fucosidase

	Galactosialidosis
	CTSA
	Cathepsin A

	Salla disease
	SLC17A5
	Sialin

	Infantile sialic acid storage disease
	SLC17A5
	Sialin

	Aspartylglucosaminuria
	AGA
	Aspartylglucosaminidase

	Schindler disease
	NAGA
	α-N-acetylgalactosaminidase



Сиалидозите Тип 1 и Тип 2 (известна и като муколипидоза I) се обуславят от мутация NEU1 гена в 6p21.33, причиняващ дефицит на alpha-neuraminidase и beta-galactosidase, вътреклетъчно натрупване на сиалоолигозахариди, както и висока екскреция на сиалоолигозахариди в урината. Известни са над 40 мутации в NEU1. Клинично се изявяват с прогресираща слепота, характерна ретинна дегенерация тип „черешово петно“, прогресивна миоклонична епилепсия, атаксия, глухота и интелектуален регрес. Описани са Сиалидоза Тип 1 с по-късно начало и Сиалидоза а тип 2 - тежка, с ранно начало (вродена, инфантилна форма, юношеска форма) с бързо прогресираща слепота при ретинна дегенерация тип „черешово петно“, прогресивна миоклонична епилепсия, атаксия, глухота, интелектуален регрес. 
Болест на Pompе (вижте раздел 9. Невромускулни болести - метаболитни миопатии)

[bookmark: _Toc155651764][bookmark: _Toc164075896]5.1.3. Болести с нарушен метаболизъм на сфинголипидите
5.1.3.1. Болест на Gaucher. 
Най-честата болест с натрупване в лизозомите 1/40,000, но при популацията на евреи Ashkenazi болестността е 1/1,000. Болестта на Gaucher се причинява от мутация в GBA гена и ензимен дефицит на glucocerebrosidase. В лизозомите на макрофагите, в ретикулоендотелната система, черния дроб, слезката и костния мозък се натрупва glucosylceramide.
Описани са 3 клинични типа: Болест на Gaucher - тип I (GD1), при който нервната система не се засяга и е характерна специфичната GBA мутация - p.N370S алел при хомозиготно или двойно хетерозиготно носителство; Болест на Gaucher тип II (GD2) и III (GD3), т.нар. „нeвронопатни форми“ с неврологично засягане - при хомозиготите на p.L444P алел, като тези мутации са чести в популацията на евреи Ashkenazi. 
Болест на Gaucher тип I (GD1) или „не-невронопатен“ тип е най-честа (90% от случаите) и протича с хепатоспленомегалия,  тромбоцитопения, анемия, левкопения, болки в костите, нисък ръст. Описват се „костни кризи“ (33%), остеопения (42%), инфилтрации в бедрените кости (40%), аваскуларни некрози (25%), патологични фрактури (15%), литични лезии (8%). Началото на заболяването варира от детска възраст до 70 г.
Болест на Gaucher тип II (GD2) при хомо- или хетерозиготно носителство на алели L444P се характеризира с тежко изоставане в нервно-психичното развитие, кахексия, спастична квадрипареза, епилептични пристъпи, хоризонтална погледна парализа, опистотонус и фетален хидропс. Преживяемостта е до 2 г. 
Болест на Gaucher тип III (GD3) се изявява с хепатоспленомегалия, анемия, дихателни нарушени, а изяви от ЦНС са епилептични пристъпи, дискоординационен синдром, околомоторна апраксия, eсотропия, глухота, когнитивен регрес. Преживяват над 10 г. до възрастни.
Диагностициране на болестта на Gaucher: 1. Доказване на снижена ензимната активност на glucocerebrosidase в левкоцитите; 2. Доказване на 2 патогенни варианта на GBA гена; 3. В някои случаи и костно-мозъчна биопсия с доказване на характерните „клетки на Gaucher“.
Лечението на болест на Gaucher тип I и тип III включва EРТ или субстрат редуцираща терапия (СРT). 
За ЕРТ са регистрирани 3 лекарствени средства от ЕМА в Европа и FDA в САЩ: imiglucerase и velaglucerase alfa са доказани за дълготрайно лечение  при пациенти с потвърдена диагноза не-невронопатна (Тип I) или хронично невронопатна (Тип III) с клинично изявени не-невропатни прояви на заболяването, а taliglucerase alfa  - за възрастни пациенти. Субстрат редуцираща терапия (СРТ) за възрастни пациенти се извършва с 2 регистрирани за употреба лекарствени продукта - miglustat за болестта на Гоше тип 1 в лека до умерена форма и eliglustat за дълготрайно лечение възрастни пациенти с болест на Gaucher тип I (GD1). СРТ инхибира ензима glucosylceramide synthase, първа стъпка към синтеза на гликосфинголипидите за орално приложение. ЕРТ с imiglucerase или velaglucerase alfa трябва да се започне веднага след диагностицирането, а Taliglucerase alfa, miglustat и eliglustat - за възрастта над 18 г. ЕРЗ и СЗТ при болест на Gaucher тип I и III тип повишава тромбоцитната и хемоглобиновата концентрация,  понижава обема на черния дроб и слезката и редуцира биомаркери за болестта на Gaucher като chitotriosidase, но не повлияват неврологичните увреди и синдроми при болест на Gaucher тип III. 
За болест на Gaucher тип II няма ЕЗТ, провежда се симптоматично лечение - вкл.  дихателни грижи при необходимост.
Проследяване: Чрез МРТ се проследяват се коремни структури, степента на костномозъчната инфилтрация, остеосклерозата и остеонекрозата; измерва се костномозъчна минерална плътност.
5.1.3.2. Болест на Fabry
Болестта на Fabry (OMIM #301500) е рядко X-свързано прогресиращо генетично заболяване с мултиорганно засягане, причинено от патологичен вариант (мутация) в GLA гена в Xq21.3-q22, обуславящ ензимен дефицит на α-галактозидазата (α-galactosidase, GalA) и натрупване на гликосфинголипида глоботриаозилцерамид (globotriaosylceramide, Gb-3) в лизозомите на различни видове клетки на кожата, очите, бъбреците, централната и периферната нервна система. Натрупване на Gb-3 в съдовете вторично повишава ендотелната пролиферация и води до съдови оклузии, исхемия и инфаркти с най-често засягане на вертебралните и базиларната артерии и малките мозъчни съдове. За развитието на инсулти при младите пациенти с болест на Fabry се включват и протромботични механизми с ниско ниво на thrombomodulin (TM) и повишено ниво на плазминоген активатор (PAI), както и азотен оксид- и не-азотен оксид зависима ендотелна пролиферация и дилатация. Gb-3 натрупванията в автономните ганглии и спиналните ганглии са свързани с невропатните изяви и автономната дисфункция. Натрупванията в бъбречните гломерули тубулните и интерстициални клетки обуславят хронично-прогресиращо бъбречно заболяване с ранна протеинурия и полиурия и последваща хронична бъбречна недостатъчност. Засягането на сърдечните мускулни клетки, съдовите гладкомускулни клетки, фиброцитите по клапите, проводната система са причина за кардиомиопатиите, ритъмните и проводни нарушения и сърдечната недостатъчност. Вследствие на мултиорганното натрупване на гликосфинголипиди се развиват животозастрашаващи клинични нарушения в резултат от бъбречни, сърдечни или мозъчно-съдови и периферно-нервни усложнения. Установено е, че лечението с ензим-заместваща терапия (ЕЗТ) с α-GalA намалява натрупването на Gb-3 в много различни видове клетки, включително ендотелните и паренхимните клетки и променя естествения ход на заболяването. Migalastat е първата шаперонна терапия, разрешена от ЕМА и в Канада, проучват се експериментални генни терапии с вирусни вектори, mRNA терапия чрез липидни наночастици.
Епидемиология. Заболяемостта е 1:40,000-60,000 мъже. Болестността при мъже от бялата раса с болест на Fabry е около 1:17 000 до 1:117 000. Мутациите за класическата форма на болестта на Fabry се срещат при 1:22 000 до 1:40 000 мъже, а при атипичните са при 1:1000 до 1:3000 мъже и 1:6000 до 1:40,000 жени.
	Клинична характеристика. Основните клинични прояви на болестта на Fabry - нефрологични, кардиологични, неврологични, офталмологични и дерматологични са свързани с интрализозомното натрупване на сфингоглипиди, основно глоботриазоацилцирамид (Gb-3) в различни видове клетки - ендотелни клетки на съдовете, подоцити, тубулни, гломерулни ендотелни клетки, кардиомиоцити и неврони. Болестта на Fabry започва в различна възраст - от детска възраст до 5-то десетилетие или по-късно, но ранните клинични изяви са неврологични, гастроинтестинални и кожни. Някои мутации обуславят класическата клинична картина с ранно начало и тежко протичане, докато други водят до по-леко протичане с по-късно начало. Според клиничното протичане болестта на Fabry се разделя на класически и некласически вариант. Класическата форма на болестта на Fabry е с тежък фенотип и практически липсва или е силно снижена α-галактозидазната ензимна активност (под 5%), докато при късно начало и „некласически” фенотип се засягат единични органи и α-галактозидазната ензимна активност е в по-високи стойности.
Класическа форма на болестта на Fabry се описва при мъжете поради X-свързаното предаване, със симптоми от ранна детска възраст – невропатна болка, гастроинтестинални прояви със смутен стомашно-чревен мотилитет и хипохидроза, обусловени от увреждания на периферната нервна система и автономната нервна система. Налице са ангиокератоми, корнеални опацитати. Заболяването прогресира с мултиорганно увреждане: на бъбреците (албуминурия, снижена гломерулна филтрация (GFR) и бъбречна недостатъчност), на сърцето (левокамерна хипертрофия, сърдечна недостатъчност, ритъмни и проводни нарушения), слухови нарушения с глухота, и вестибуларни симптоми, увреди на ЦНС с инсулти в относително по-млада възраст. В напредналите стадии на заболяването бъбречната недостатъчност, исхемичните инсулти, кардиомиопатията, ритъмни и проводни нарушения са непосредствени причини за летален изход. Болестта на Fabry при женския пол, е подобна на мъжете,  но клиничната вариабилност при жените хетерозиготи е поради мозаечна характеристика при наличие на една здрава и една Х хромозома с мутация и възникване инактивацията на едната X хромозома, като носителите на GLA алели се инактивират и снижената α-GalA ензимната активност причинява идентични на мъжете симптоми. Рядко има жени - хомозиготни носителки. Мозъчно-съдова болест имат 4–25% жените с болест на Fabry, невропатна болка - между 43–77% , с левокамерна сърдечна хипертрофия са 18–26%, с протеинурия 35–39%. 
	При пациентите с некласическата форма на болестта е налице по-леко протичане с единични симптоми, най-често левокамерна хипертрофия и/или кардиомиопатия - т. нар „сърдечна форма“, само с дискретна протеинурия. 
	Класическата форма на болестта на Fabry при мъжете започва с неврологични симптоми на засягане на периферната нервна система (болезнена полиневропатия със засягане на тънките влакна и автономна дисфункция) и впоследствие и на централната нервна система (исхемични и хеморагични мозъчни инсулти, епилепсия, когнитивни и поведенчески нарушения). Характерна са невропатна болка и акропарестезиите (пареща болка, кризи с изтръпване на ръцете и краката), автономна дисфункция с хипохидроза. По-късно натрупванията на Gb-3 в мозъчните съдове се развиват и транзиторни исхемични атаки (ТИА) и мозъчни инсулти в 12% от мъжете относително рано- на средна възраст 28.8 г. Възможни са нарушение на слуха, корнеални опатоцити,  cornea verticillata, промени в настроението  като тревожност и депресия.
Невропатиите при болестта на Fabry са начални клинични прояви породи увреждане на тънките миелинизирани Aδ и немиелинизираните С влакна на периферните нерви, вкл. автономните. Предизвикват се от натрупване на Gb-3 и неговата деацилирана форма в невроните и нарушение на функцията на вътреклетъчните протеини и йонните канали, оклузия на vasa nervorum на периферните нерви от Gb-3, нарушена вазоконстрикция и вазодилатация, повишена тромбоцитна агрегация, увеличена възбудимост на периферните нерви и централна сензитизация, функционално прекъсване на аксоните на засегнатите неврони. 
Невропатната болка е основен начален симптом, наблюдавана при 70% от децата и юношите с болестта на  Fabry, със средна възраст на изява при момчетата е 9 г., а при момичетата - 16 г. Болката е хронична, пареща, изгаряща в областта на дланите и ходилата, съчетана с дизестезии и парестезии. Възможни са и пристъпи от пареща болка, ирадиираща от дисталните към проксималните части на крайниците, която се провокира от повишаване на температурата, физически натоварвания или стрес. Установява се дистална термохипестезия. При прогресиране на заболяването и загубата на  тънките нервни влакна, болезнените усещания намаляват, но в някои случаи се засилват. Невропатните болки в детско-юношеската възраст се диагностицират погрешно като ревматични, костни болки при растеж, психогенни болки и др. 
Клиничните прояви на автономна дисфункция включват основно хипохидроза, нарушение в зеничните реакции, хипосаливация, хиполакримация, смутен гастроинтестинален мотилитет със стомашни болки, диария и гадене.  
Компресия на n. medianus в карпалния канал при натрупване на Gb-3 се установява при около 25%  от болните.
В ранните стадии на болестта на Fabry електромиографията (ЕМГ) е без отклонения, тъй като дебело миелинизираните нервни влакна Aα и Aβ, свързани с моторните функции и дълбоката сетивност не са засегнати, но с прогресия на заболяването те се засягат и се установява редукция на сумарния моторен акционен потенциал (СМАП) и по-рядко намалена скорост на провеждане. 
Най-честите отоневрологични прояви са прогресивно невросензорно намаление на слуха основно за високите честоти, внезапна загуба на слух, тинитус и замайване, зачестяващи с възрастта.
Офталмологичните прояви на заболяването включват cornea verticillata, субкапсуларна катаракта, извитост на кръвоносните съдове на конюнктивата и ретината.
Засягане на централната нервна система (ЦНС). Включва транзиторни исхемични атаки (ТИА), исхемични или хеморагични мозъчни инфаркти. Пациентите с болест на Fabry имат 12 пъти по-висок риск от исхемичен мозъчен инсулт (ИМИ) в сравнение с общата популация с основно засягане на артериите от вертебробазиларната система. Болестта на Fabry е една от причините за исхемични мозъчни инсулти (ИМИ) в млада възраст и е установена при 4.9% от мъжете и 2.4% от жените в скринингово проучване на 721 млади пациенти с ИМИ на възраст от 18-55 г. Средната възраст на първия ИМИ при болестта на Fabry в това проучване при мъжете е 39 г., а при жените- 45.7 г. ИМИ  се развиват в резултат на съдова автономна дисфункция и увреда на съдовата авторегулация, хиперкоагулабилитет при повишени съдови адхезионни молекули и намален тромбомодулин, пролиферация на гладко-мускулните клетки, поради натрупване на lyso-Gb3 в медията,  тромбемболии, вкл. сърдечните аритмии, артериална хипертония. Исхемичните или хеморагични мозъчни инфаркти предшестват бъбречното или сърдечното засягане при 6.9% от мъжете и 4.3% от жените болест на Fabry. 
При пациентите с болест на Fabry се установяват и когнитивни нарушения с по-тежко засягане на вниманието и екзекутивните функции. При 60% от засегнатите са налице депресивни прояви, които могат да са следствие на реакция при хронично мултисистемно заболяване.
При магнитнорезонансната томография (МРТ) на главен мозък при болест на Fabry се визуализират лезии в бялото мозъчно вещество, предимно в задните перивентрикулни области и centrum semiovale, мозъчни инфаркти, вкл. таламични и вертебробазиларна долихоектазия. Броят на лезиите в бялото мозъчно вещество нараства с възрастта, като може да предшества неврологичните симптоми. При жените носителки промените от МРТ могат да са аналогични на тези при мъжете. 
	Диференциална диагноза при болест на Fabry при засягане на ЦНС и ПНС се прави с: васкулити и колагенози (SLE, болест на Behcet, синдром на Sjogren, Ревматоиден артрит, антифосфолипиден синдром), вродени тромбофилии, CADASIL, множествена склероза, синдром на Raynaud, фибромиалгия, синдром на хроничната умора, хронична възпалителна полиневропатия, диабетна, уремична полиневропатия, наследствени сетивни и моторни полиневропатии, еритромелалгия, дерматомиозит.
	Гастроинтестинални симптоми с коремна болка и диарии и ангиокератоми (струпвания на лилави, пунктиформени лезии)  са ранни изяви на заболяването с начало около 5-10 годишна възраст. 
	Бъбречната функция прогресивно се влошава поради натрупване на GL-3 в бъбреците, като средната възраст на клинично изявената нефропатия е около  27 г. Нелекуваните пациенти развиват терминален стадий на бъбречна недостатъчност средно около 47 г. (между  21–56 г).
	Сърдечното засягане включва левокамерна хипертрофия, аритмии, миокардна фиброза, синкопи, интолеранс при физически усилия. Левокамерната сърдечна хипертрофия се развива между 40 и 50 годишна възраст. Преди въвеждането на ензим –заместваща терапия заболяването води до летален изход около 45.5 г. в резултат на бъбречна недостатъчност.
	Развива се и обструктивен тип белодробно заболяване.
	Болестта на Fabry се диагностицирана основание на клинични, биохимични, генетични и патологични критерии. Клиничните критерии като  нефропатия, хипертрофична кардиомиопатия и инсулт са неспецифични, налагат широка диференциална диагноза и затова се използва съчетание от клинични симптоми и допълнителни биохимични и генетични изследвания, в някои случаи и хистопатологични, за доказване на диагнозата. Cornea verticillata и биопсично доказани ангиокератоми са по-специфични, но също са диагностични в комбинация с други клинични критерии. 
Клинични критерии за диагностициране на болестта на Fabry: 
Големи критерии: Фамилна анамнеза за болест на Fabry; Ангиокератом; Бъбречно заболяване (бъбречна недостатъчност или изолирана протеинурия); Корнеални опацитати; Акропарестезии в областта на дланите и ходилата; Хипертрофична кардиомиопатия или аномалии на диастолното пълнене; Ранни ТИА или исхемичен мозъчен инсулт (ИМИ).
Малки критерии: Хронично стомашно-чревно нарушение; Хипохидроза; Непоносимост към горещина; Лимфедем; Намаление на слуха; Тинитус и постурална хипотония; Сърдечни критерии (малки)-увеличен размер на лявото предсърдие, аномалии в проводимостта с AV блок, къс PR интервал при липса на синдром на Wolf-Parkinson-White, камерна и предсърдна тахиаритмия, ляв бедрен блок; умерена митрална или аортна инсуфициенция при липса на други известни клапни аномалии); Необясними МРТ промени в бялото мозъчно вещество; Световъртеж; Монокулярна слепота (оптична невропатия); Ставна болка (артралгия/артрит)
Възрастни с един голям и един малък или три малки критерии трябва да бъдат допълнително изследвани. 
При деца под 16 г. с един голям или три малки критерия трябва да се търси болест на Fabry.
Биохимични критерии:
· Снижена ензимна активност на α-галактозидаза A (α-GalA) в левкоцити или суха капка кръв е златен стандарт за диагностициране на болестта на Fabry при мъжете, като тя е снижена под 5% или липсва, но при жените изследването на ензимната активност на α-GalA е недостатъчно и необходимо молекулярно-генетично изследване за потвърждаване на диагнозата.  
· Биомаркери в урина и плазма: повишени глоботриазилцерамид (Gb-3) и сфингозин- глоботриазилцерамид (Lyso-Gb-3). Повишаването на  Gb-3 в плазма и урината е показателно за начална диагноза и дълготрайното проследяване, както и за ефект от провежданото лечение. При мъже с класическа болест на  Fabry Gb-3 е повишен от 200 до 400 пъти. При жени-хетерозиготни носители и мъже с некласическа форма със  сърдечно засягане и мутация p.N215S стойността му може да не е променена. Lyso-Gb3 е по-чувствителен маркер, може да се използва за скринингови изследвания и при жени, но може да не е променен при жени - хетерозиготни носителки.  
· Молекулярно-генетично изследване на GLA гена е необходимо при жени суспектни за болест на Fabry, при фамилен скрининг и за генетично консултиране. Известни са мутации в бази данни със сигурно доказани мутации/ патологични варианти (http://www.galafoldamenabilitytable.com/hcp/). Не се приемат за поставяне на диагнозата варианти с неясно значение (Variants of uncertain significance, VUS), а при съответна клиника се предприема биопсично изследване за доказване на диагнозата. Препоръчва се генетично тестиране за болест на Fabry при пациенти с хипертрофична кардиомиопатия като част от панелно скриниране, но при болест на Fabry с хипертрофична кардиомиопатия трябва да се изключат и други причини (възможни са и други мутации).
· Патологоанатомични критерии: При биопсични изследвания от бъбреци, сърце, кожа или други тъкани се търси чрез имунохистохимично изследване натрупване на Gb-3. В кожна биопсия заболяването се потвърждава чрез установяване на гликосфинголипиди. При електронно микроскопско изследване на бъбречна биопсия се установяват концентрични слоеве от включвания, т.нар. „зебровидни телца“. Прогностично значение при биопсично изследване има установяването на степента на гломерулосклерозата при пациенти с нефропатия и на сърдечната фиброза. 
За сигурно поставяне на диагнозата се приема, че пациентите трябва да имат 3 т. по следните критерии (Табл. 5.4): 
Таблица 5.4. Критерии за диагностициране
	Критерии
	Установени находки

	Точкуване според диагнозата 
	Коментари

	Клинични особености 
	Cornea verticillata или биопсично доказан ангиокератом
	За 2-та или всеки отделно-  1 т.
	Необходимо да се изключат други болести

	Алфа-галактозидаза в плазма или левкоцити
	Под 5% 
	1 т.
	Активността при жени може да не е понижена, но при мъж от семейството –допринася за диагнозата 

	Повишени в плазма или урина биомаркери 
	Gb-3, предпочита се lyso-Gb3 
	1 т.
	И други болести, освен  Fabry могат да повишат биомаркерите

	Генетично изследване
	Мутации, определени в литературата като сигурни
	1 т.
	Не се използват за диагнозата мутации с неясно значение (VUS)

	Патологоанатомични находки 
	Типични натрупвания за болестта на Fabry
	2 т. за типични таргетни органи (бъбреци и сърце) 
1 т.  за други органи  (кожа) 
	Да се интерпретират от патолог с опит в болестта на  Fabry 



При скриниране на пациенти с неясно бъбречно заболяване с персистираща протеинурия или eGFR <90 ml/min / 1,732 при мъже под 50 г. или жени независимо от възрастта при анамнеза за хипохидроза, непоносимост от студено или горещо, с акропарестезии, наличие на фамилност, установени ангиокератоми се провеждат измервания на ензимна активност за α- галактозидаза при мъжете или Lyso-Gb-3 и генетични изследвания при жените, за поставяне на диагноза.

Диференциална диагноза на болестта на Fabry: При засягане на ЦНС и ПНС диференциална диагноза се прави с: васкулити и колагенози (SLE, болест на Behcet, синдром на Sjogren, Ревматоиден артрит, антифосфолипиден синдром), вродени тромбофилии, CADASIL, множествена склероза, синдром на Raynaud, фибромиалгия, синдром на хроничната умора, хронична възпалителна полиневропатия, диабетна, уремична полиневропатия, наследствени сетивни и моторни полиневропатии, еритромелалгия, дерматомиозит; цьолиакия, синдром на раздразнимо черво, лактозна недостатъчност. Диференциална диагноза при сърдечно засягане: Идиопатична кардиомиопатия и др. Диференциална диагноза при бъбречно засягане налага изключване на множество причини за бъбречна недостатъчност.
Проследяването на пациенти с болест на Fabry се извършва от мултидисциплинарни екипи с периодично проследяване на бъбречни функции (урина за протеинурия, седимент, креатининов клирънс (24 часов), креатинин, урея, съдържание на Gb-3; серумния Lyso-Gb-3 се проследява 1/годишно; сърдечен статус с ЕКГ и Ехо- КГ се проследява 1/годишно или по-често.  За засягане на ЦНС се осъществява проследяване с КТ с КТ ангиография, МРТ с МР-АГ  на 3 г. или при необходимост; проследяване на невропатията. Проследява се слуха и зрението 1/годишно.  При пациентите от детска възраст проследяването става ежегодно или по-често при необходимост: бъбречни функции (общо изследване, креатинов клирънс), на EКГ, Ехо-КГ, на очен статус  гастроентерологичен статус, МРТ и МР-АГ при необходимост; 
Лечение. Лечението на болестта на Fabry се провежда с ЕЗТ с рекомбинантни аgalsidase alfa (регистрирана за употреба в Европа, Азия, Австралия и Канада) и аgalsidase beta (регистрирана за употреба в Европа и САЩ), които се прилагат интервенозно през 14 дни, независимо от вида на мутацията. Регистрирана е и терапия с шаперони - Migalastat перорално над 18 г. възраст при определен вид мутации. Проучват се възможности за субстрат-редуцираща терапия, генна терапия чрез вирусни вектори или предаване на м-РНК чрез нано-частици.
ЕЗТ с agalsidase beta  и аgalsidase alfa е основна поддържаща терапия за болестта на  Fabry. Започва се при всички симптоматични пациенти от мъжки и женски пол, независимо от възрастта при сигурно поставена диагноза и критерии за лечение, независимо от вида на мутацията, като са изключени други причини за изява на симптомите. Асимптомните момчета с класическа мутация за болестта на Fabry се препоръчва да започнат ЕЗТ на  8–10 г. Асимптомните момичета се момичета се наблюдават.
ЕЗТ с аgalsidase alfa (1 mg/ml концентрат за инфузионен разтвор, амп. по 3.5 мл) се прилага в доза от 0,2 mg/kg телесно тегло през седмица чрез интравенозна инфузия в течение на 40 минути). Безопасността и ефикасността на аgalsidase alfa при регистрирането е оценена в 2 рандомизирани, двойно-слепи, плацебо-контролирани проучвания с продължения, с отворен дизайн при общо 40 пациенти с диагноза болест на Fabry на базата на клинични и биохимични данни.
ЕЗТ с agalsidase beta се препоръчва при пациенти с потвърдена диагноза на болест на Fabry при възрастни, деца и юноши на възраст 8 години през 14 дни в доза 1 mg/kg интравенозна инфузия. Първоначалната скорост на инфузията не трябва да надвишава 0,25 mg на минута (15 mg на час), за да се сведе до минимум рискът от поява на нежелани лекарствени реакции, свързани с инфузията. За регистрацията Fabrazyme е проучен в три проучвания при общо 73 възрастни, вкл. при 2 двойно-сляпо, плацебо-контролирани проучвания при 58 пациенти при отворено разширено клинично изпитване.
ЕЗТ с agalsidase alfa и agalsidase beta е с доказан ефект за  стабилизиране на бъбречната и сърдечната функция, намаляване на миокардната хипертрофия и подобряване на невропатната болка при болните, установено в 36 публикувани клинични проучвания, от които по 5 са двойно слепи плацебо-контролирани за agalsidase alfa и agalsidase beta и серия обсервационни проучвания. Обобщено клинични проучвания разкриват данни за подобряване чрез ЕЗТ с agalsidase alfa и agalsidase beta при болестта на чрез стабилизиране на нефропатията (ефект върху протеинурията и гломерулната филтрация) и на кардиомиопатията чрез стабилизиране или намаляване на левостранната кардиомиопатия Fabry (снижава left ventricular mass index, LVMI), дебелината на лявата камера и подобрява, PR интервала на ЕКГ); Подобряване диаричния синдром, спазмите и болката, гаденето, повръщането. Няма сигурен ефект от ЕЗТ върху тахи- или брадиаритмията, инсулти и ТИА, депресия и загуба на слух. Доказано, че ЕЗТ значително понижава нивото на globotriaosylceramide (Gb-3) в плазмата и урина и натрупването му различни клетки на бъбреците при бъбречна биопсия, вкл. и  на lyso-GL-3 с подобряване на протеинурията и албуминурията и забавя процеса на снижението на гломерулната филтрация; Намаляват натрупванията в миокардни клетки и кожата; Подобрява се левокамерната миокардна хипертрофия и сърдечната проводимост измерена с QRS продължителността. Подобряват се хипохидрозата и в повечето сетивността за температура и за болка, както и качеството на живот поради намаляване на честотата на болковите кризи, нуждата от аналгетици и отсъствието от работа или училище. Няма сигурни данни за намаляване на МРТ лезиите в бялото мозъчно вещество, долихоектазията на мозъчните съдове и мозъчните микрокръвоизливи. Не се описват съществени различия в ефективността на аgalsidase alfa и agalsidase beta  в стандартните дози - agalsidase alfa (0.2mg/kg) и agalsidase beta (1.0mg/kg) при проследяване 5 и 8 г. - CFDI разкрива еднакъв изход от лечението. Метаанализ установява стабилна бъбречна функция и кардиологични параметри на пациенти, лекувани с agalsidase beta след което с agalsidase alfa. При 10-годишно проследяване  според данни на CFDI промените в бъбречната функция при мъже с класическа форма на болестта лекувани с agalsidase beta и с agalsidase alfa са без статистическа значимост. Няма разлика между 2-те групи, при жени и мъже с некласически фенотип.
Migalastat е фармакологичен шаперон, който свързва активното място на  алфа- галактозидазата и стабилизира мутантния протеин. Разрешен е от FDA и ЕМА. Показан е за продължителното лечение на възрастни и юноши на възраст 16 години и по-големи с потвърдена диагноза болест на Fabry (дефицит на α-галактозидаза), които имат чувствителна мутация. Прилага се орално като алтернативна терапия при пациенти с болест на Fabry, които не се лекуват с ЕЗТ поради образуване на антитела, странични реакции или други причини. Migalastat не се препоръчва за употреба при пациенти с тежка бъбречна недостатъчност, определена като GFR, изчислена на по-малко от 30 ml/min/173 m. Препоръчителният дозов режим при възрастни и юноши на възраст 16 години и по-големи е 123 mg migalastat (1 капсула) веднъж през ден по едно и също време на деня. Migalastat не е предназначен за едновременно приложение с ЕЗТ. Migalastat е с по-добър ефект в сравнение с плацебо върху бъбречната функция и левокамерната хипертрофия, диаричния синдром при пациенти с податливи мутации (http: //www.galafoldamenabilitytable.com /hcp/). Клиничните проучвания са върху пациенти с лека клиника (eGFR 89-94 ml/min/1.73m2, LVMI 94-97 g/m2) и не включват пациенти с високостойностна протеинурия (средно отношение на albumin/creatinine 13-27 и без данни за нефротичен синдром), което е рисков фактор за странични церебро-васкуларни и бъбречни увреди на болестта на Fabry, а проучванията са кратки  (18-24 месеца). 
Симптоматично лечение: Освен ЕЗТ при пациентите с болест на Fabry се прилага лечение за усложненията: 
Акропарестезиите се лекуват с gabapentin, pregabalin и carbamazepine. Опиоидните аналгетици трябва да се избягват.
Микроалбуминурията се третира с angiotensin converting enzyme inhibitor (ACEI) или angiotensin рецепторен блокер (ARB). 
При ТИА или мозъчен инсулт се прилага Acetylsalicylic acid или clopidogrel. Контролът на основните съдови рискови фактори, като артериална хипертония, дислипидемия има важно значение за профилактиката на съдовите инциденти. 
Интердисциплинарни грижи: Невролог, специализиран в областта на мозъчно-съдови заболявания и болест на Fabry. Кардиолог, специализиран в областта на инфарктите и ритъмните и проводни нарушения. Нефролог за диагностициране и проследяване на бъбречните увреди. 
 5.1.3.3. Болест на Niemann-Pick тип А и тип В и тип А/В с дефицит на кисела сфингомиелиназа (ДКСМ)
При болестта на Niemann-Pick тип А (ДКСМ тип А)  и тип В с дефицит на кисела сфингомиелинидаза се натрупва сфингомиелин в тъканите на слезката, черния дроб, белите дробове, костния мозък и рядко на мозъка. 
Болестта на Niemann-Pick тип А (ДКСМ тип А)  е известна като „невронопатна“ или  „инфантилна невровисцерална“ форма с тежко протичане в кърмаческа възраст с хепатомегалия, иктер, повръщане, диария, респираторни инфекции, макулна дегенерация, регрес в невро-психичното и преживяване до 2-3 г. възраст. Среща се при евреи Ashkenazi и се дължи на founder мутация в SMPD1.
Болестта на Niemann-Pick тип B (ДКСМ тип B)  е известна като „не-невронопатна“. Протича хепатомегалия, чести белодробни инфекции при >80%, тромбоцитопения при >50%, дизлипидемия, сърдечно-клапни увреди, остеопения или остеопороза при възрастни.  
Описана е и междинна хронична невровисцерална форма (тип A/B)  с дефицит на кисела сфингомиелиназа, която се характеризира с хепатоспленомегалия в детска възраст, с увеличени трансаминази, фиброза и цироза. Развитието е нормално до 5-7 г. възраст, след това се изявяват неврологични синдроми - снижен слух, хипотония, хипорефлексия, атаксия,  когнитивна увреда, парези. Преживяемостта е различна.
Диагнозата се поставя чрез: доказване на сфингомиелиназен дефицит в лимфоцити или клетъчни култури, генетично изследване с доказване на мутация/патологичен вариант в SMPD1 гена. Установява се увеличени плазмени оксистерол, особено lyso-sphingomyelin, при костно-мозъчна биопсия се доказват липид-съдържащи макрофаги („пенести“ клетки).
В България са диагностицирани над 30 болни с интермедиерен тип на болестта на Niemann-Pick тип B. Заболяването е генетично хомогенно в българската популация. Всички диагностицирани болни са роми и имат една и съща мутация - трансверзията с.1711T>G в SMPD1гена, която води до замяна на консервативен триптофан с глицин на позиция 391. Налице е значителна вариабилност по отношение на клиничния фенотип.
Лечение: Olipudase alpha е първата и единствена терапия, показана като ензимна заместителна терапия за лечение на прояви на Дефицит на Кисела Сфингомиелиназа (болест на Niemann-Pick тип А, B и тип A/B)  без засягане на централната нервна система (ЦНС) при педиатрични и възрастни пациенти. Olipudase alpha е рекомбинантна човешка кисела сфингомиелиназа, която намалява кумулирането на сфингомиелин (SM) в органите при пациенти с дефицит на кисела сфингомиелиназа (Acid Sphingomyelinase Deficiency, ДКСМ). Препоръчителната начална доза оlipudase alfa е 0,1 mg/kg за възрастни, препоръчителната поддържаща доза е 3 mg/kg на всеки 2 седмици. За педиатрични пациенти препоръчителната начална доза Olipudase alfa е 0,03 mg/kg , а препоръчителната поддържаща доза - 3 mg/kg на всеки 2 седмици. 
Ефикасността на olipudase alpha е оценена в 3 клинични проучвания (изследване ASCEND при възрастни пациенти, изследване ASCEND-Peds при педиатрични пациенти и продължение на проучването при възрастни и при педиатрични пациенти).  
В проучването ASCEND на изходно ниво при 9 от 36 възрастни пациенти (25%) са наблюдавани неврологични прояви, които съответстват на клинична диагноза ДКСМ тип A/B. Останалите 27 пациенти са с клинична диагноза, съответстваща на ДКСМ тип Подобрения в средната процентна промяна в % прогнозиран DLco, обема на слезката, както и в средния обем на черния дроб и броя на тромбоцитите са наблюдавани в групата на olipudase alfa  в сравнение с плацебо-групата. В допълнение лизо-сфингомиелинът, който е значително повишен в плазмата на пациенти с ДКСМ, намалява значително, като отразява намаляването на съдържанието на сфингомиелин в тъканите. Процентната промяна в средните LS стойности от изходно ниво до 52-ра седмица (SE) на нивото на плазмения лизо-сфингомиелин преди инфузията е 77,7% (3,9) в групата на лечение с оlipudase alfa  в сравнение с 5,0% (4,2) в групата на плацебо. Съдържанието на сфингомиелин в черния дроб, оценено чрез хистопатология, е намаляло с 92,0% (SE: 8,1) от изходното ниво до 52-ра седмица в групата на лечение с оlipudase alfa  (в сравнение с +10,3% (SE: 7,8) в групата на плацебо). Трайни подобрения в прогнозирания % DLco, обема на далака и черния дроб и броя на тромбоцитите, в сравнение с изходното ниво, са отбелязани при възрастни в хода на проучването. 
Проучването ASCEND-Peds обхваща общо 20 пациента под 18 годишна възраст. На изходно ниво неврологични прояви са наблюдавани при 8 от 20 педиатрични пациенти (40%), които съответстват на клинична диагноза ДКСМ тип A/B. В ASCEND-Peds, лечението с olipudase alpha е довело до подобрения в средната процентна промяна в % прогнозиран DLco, обема на слезката и черния дроб, броя на тромбоцитите се и растежа на височина (измерен чрез Z-скор за височина) в сравнение с изходното ниво.  В допълнение средните LS нива на плазмения церамид и лизо-сфингомиелина преди инфузията са намалени съответно с 57% (SE: 5,1) и 87,2% (SE: 1,3) в сравнение с изходното ниво след 52 седмици лечение. Ефектите на оlipudase alfa  върху обема на далака и черния дроб, тромбоцитите и Z-скора за височина са наблюдавани във всички педиатрични възрастови кохорти, включени в проучването. Най-често съобщаваните нежелани лекарствени реакции (НЛР) са главоболие (31,7%), пирексия (25%), уртикария (21,7%), гадене (20%), повръщане (16,7%), коремна болка (15%), миалгия (11,7%), сърбеж (10%) и повишение на С-реактивния протеин (10%).
Други сфинголипидози- GM1 ганглиозидоза, болест на Tay-Sachs, болест на Sandhoff , болест на Krabbe и метахроматичната левкодистрофия са свързани с увреден метаболизъм от натрупване на сфинголипиди в невроните на ЦНС и други структури.  Характерно за тях е прогресираща невродегенерация, не е известно специфично лечение.
5.1.3.4. GM1 ганглиозидоза
GM1 ганглиозидоза  е обусловена от мутация в гена GLB1/3p22.3, причиняващ дефицит на β-galactosidase ензимна активност с известни над 102 мутации. Клиничните форми са според степента на ензимен дефицит и включват различни степени на невродегенерация и скелетни абнормности. 
 Най-честа е инфантилната форма на GM1 ганглиозидоза  (Тип 1) с начало от раждането с изразен лицев дизморфизъм, макроцефалия, оток, dysostosis multiplex, кифосколиоза,  хепатомегалия, хипотония; изявяват се епилептични пристъпи, прогресираща централна квадрипареза с последващи контрактури, амавроза, промени в ретината тип „черешово петно“, глухота, вакуолни лимфоцити. Пациентите преживяват около 2 г. GM1 ганглиозидоза  - Тип 2 е късна инфантилна или ювенилна форма - започва между 1-3 г. с епилептични пристъпи, вкл. миоклонични,  прогресира спастична квадрипареза, екстрапирамидни синдроми, интелектуален регрес, ретинна дегенерация тип „черешово петно“, но липсва хепатоспленомегалия. Продължителността на живота е около 10 г. GM1 ганглиозидоза  Тип 3 започва между 3–30 г. и е с бавно прогресираща дизартрия, дистония, ригидност, брадикинезия промени в походката. В МРТ на главния мозък се установяват симетрични  хиперинтензни T2-лезии в putamen и nucleus caudatus, засягат се и globus pallidus, малкия мозък и amygdala. Няма специфично лечение, провежда се симптоматично лечение.
5.1.3.5. Болест на Tay–Sachs
Болестта на Tay–Sachs е GM2 ганглиозидоза с дефицит на хексозаминидаза А и  натрупване на GM2 ганглиозиди в невроните. Честотата на болестта на Tay-Sachs е около 1/112 000 население, като е значително по-висока при евреите (1/3 900). Различават се 3 форми според началото и неврологичното засягане. Инфантилната форма типично започва около 6 месечна възраст с бурна реакция на шум известна като "startle отговор". Заболяването бързо прогресира - развива се централна квадрипареза, епилептични пристъпи, слепота, глухота, летален изход преди 4 г. Ювенилната форма започва между 2 и 10 г. с регрес в двигателните функции с развитие на централна квадрипареза, дизартрия, дисфагия, атаксия  и деменция с летален изход между 5 и 15 г. При късната форма първите симптоми са от юношеска възраст до 30 и 40 г. с прогресираща увреда на походката, речта, когнитивен регрес, шизофренно-подобни психози. Няма специфично лечение, провежда се симптоматично лечение.
5.1.3.6. Болест на Niemann-Pick тип C. 
Патогенетично се предизвиква от нарушен липиден и холестеролов вътреклетъчен транспорт при мутации в NPC1 или NPC2 гените, поради което се различава  от Niemann-Pick А и В, които са сфингомиелинози. 
Болестта на Nieman-Pick тип C е прогресиращо автозомно рецесивно заболяване при мутации в NP1 гена в 18q11-q12 (при 95%) и рядко в NP2 гена в 14q24.3 (при 5%) в хомозиготно или двойно хетерозиготно състояние, които обуславят нарушение в холестероловия и гликосфинголипиден клетъчен транспорт и експорта на лизозомния холестерол. NPC1 протеинът участва в транспорта на гликосфинголипиди, сфингозин и холестерол между вътрешната и периферната част на клетката, докато NPC2 протеинът е разтворим гликопротеин, локализиран в лизозомите, който също свързва холестерол и други стероли. Двата белтъка функционират в общ комплекс и осигуряват експорта на лизозомния холестерол. При пациенти с NPС абнормният липиден транспорт води до натрупване GM2  и GM3 ганглиозиди в централната нервна система и неестерефициран холестерол, сфингомиелин, гликосфинголипиди и сфингозин в слезката и черния дроб и други тъкани и предизвиква програмирана клетъчна смърт (апоптоза). Някои структури на централната нервна система се увреждат по-рано и по-тежко при пациентите с NPC, което корелира с основните клинични прояви. Намалението на броя на клетките на Purkinje е ранна изява на заболяването, свързана с локомоторната атаксия, дизартрията и дизфагията. Неврофибрилерната дегенерация, ектопичната дендритогенеза и формирането на меганеврити в мозъчната кора са причина за изявата на епилептични пристъпи и когнитивен дефицит. Изразената невронна загуба в ростралното интерстициално ядро на fasciculus longitudinalis medialis, контролиращо вертикалните очни движения, обуславя ранна вертикална парализа.
Епидемиология: Заболяемостта е от 1/100,000  до 1/150 000 живородени деца, като в различни страни е от 0.47, 0.35 до 2.20/ 100,000 население. Заболяването е с хетерогенна клинична изява поради комбинираното прогресиращо засягане в различна степен на вътрешните органи (основно слезката и черния дроб) и на централната нервна система с изява на неврологични и психиатрични синдроми. Според възрастта при началото на NP-C са описани ранна детска форма (ранна и късна инфантилна с начало преди 6 г.), късна детска форма с начало между 6 и 11 г.,  юношеска форма и форма у възрастните, но най-чести са детските форми. 
Клиника: Клиничните прояви на заболяването се характеризират с изключителна хетерогенност по отношение на възрастта на начало (от перинаталния период до седмото десетилетие) и продължителността на живота (от няколко дни след раждането до над 70-годишна възраст). Клиничната картина, насочваща към диагностициране на заболяването се основава на комбинация от синдроми, включващи хепато- и/или спленомегалия, вертикална погледна парализа, катаплексия, атаксия и/или дистония, забавено развитие, когнитивни нарушения, деменция и психиатрични разстройства с различна честота (Табл. 5.5.) и  в различна степен на изразеност според клиничните форми (възрастта при изявата) и стадия на заболяването (Табл. 5.6., 5.7).
Таблица 5.5. Клинични симптоми при болестта на Niemann Pick C.
	Висцерални прояви
	Неврологични прояви
	Психиатрични прояви

	Спленомегалия, хепатоспленомегалия
	Вертикална погледна пареза
	Изоставане в НПР/деменция

	Пролонгиран неонатален иктер
	Катаплексия
	Психотични прояви

	Hydrops foetalis 
	Атаксия
	Агресивно поведение

	
	Дистония
	Прогресия на психиатричната симптоматика с медикаментозна резистентност

	
	Дизартрия
	Изоставане в НПР/деменция

	
	Дисфагия
	Психотични прояви

	
	Хипотония
	Агресивно поведение

	
	Несръчност
	Прогресия на психиатричната симптоматика с медикаментозна резистентност

	
	Епилептични пристъпи
	

	
	Невросензорно намаление на слуха
	



Таблица 5.6. Честота на най-често срещаните синдроми при болестта на Niemann-Pick тип C
	Симптоми при пациентите с болест на Niemann-Pick тип C
	%

	Несръчност
	87

	Обучителни затруднения
	87

	Атаксия
	83

	Вертикална погледна парализа
	81

	Дисфагия
	80

	Дизартрия
	70

	Катаплексия при смях
	52

	Епилепсия
	52

	Дихателни разстройства
	52

	Проблеми на съня
	42

	Психиатрични разстройства
	28

	Слухови проблеми
	15



Таблица 5.7. Прогресия на болестта на Niemann-Pick тип C (стадии на заболяването)
	Стадии
	Клиника

	Стадий 0
	Заболяването е диагностицирано биохимично, хистологично или молекулярно-генетично, но до момента няма увреда или симптоми, типични за болестта 

	Стадий I

	Началните симптоми като дискретни двигателни нарушения или когнитивни нарушения се разкриват само при внимателен преглед 
• Рядко нестабилна походка, но пациентите могат да изкачват стълби и да ходят без подкрепа на дълги разстояния 
• Лека дистония или атаксия 
• Сакадираните хоризонтални очни движения са забавени надолу 
• Вертикална супрануклеарна погледна парализа, не напълно изявена (само нагоре или надолу)
• Забавен говор, но пациентите провеждат диференциран разговор (правилна граматична реч, емоционална, абстрактна)

	Стадий IІ

	Изявен прогресиращ когнитивен дефицит, лесно забележими двигателни разстройства
• Изявена нестабилност на походката, с проблеми в балансирането, на широка основа, но пациентите могат да ходят самостоятелно на кратки разстояния (над 100 м); нуждаят се от подкрепа при изкачване на стълби
• Атетозни движения, дистония или апраксия
• Вертикална супрануклеарна погледна пареза
• Дизартрия; неясна, забавена, реч; разговор е възможен, но затруднения в артикулацията, проблеми в експресията (аграматизъм, редукция на броя думи) 

	Стадий IІІ

	Значителен когнитивен дефицит и моторна дисфункция, налагащи медицинско обгрижване
• Походка само с помощ на кратки разстояния (няколко метра)
• Необходимост от помощ при хранене, обличане и лична хигиена  
• Инконтиненция
• Трайна увреда поради дистония, атаксия или атетоза  
• Силно ограничена реч - изречения  само от 1-2 думи; силно ограничена вербална и емоционална експресия, невъзможно абстрактно мислене

	Стадий IV

	Тежък неврологичният дефицит с невъзможна походка и невъзможен говор; вегетативно състояние; 


При ранната инфантилна форма е възможна неонатална холестаза и протрахирана жълтеница, налице са спленомегалия или хепатоспленомегалия, мускулна хипотония и забавено моторно развитие, а при късната инфантилна форма - промени в походката, забавено развитие на речта, редки изяви са катаплексията и епилепсията, много рядко и периферната невропатия.
При ювенилната форма се комбинират атаксия, дистония, дизартрия, вертикална погледна парализа, епилептични припадъци, катаплексия, когнитивни нарушения, разстройства в експресивната реч, хиперкинетично разстройство, шизофренно-подобни психози.
При възрастните водещи са атаксията, дистонията, дизартрията, вертикална погледна парализа, деменцията и психични разстройства (шизофренно-подобни психоорганични психози със зрителни халюцинации, когнитивен регрес и терапевтична резистентност до 25%). Прогнозата за прогресията на заболяването е свързана с клиничните му форми, като продължителността на живот варира в широки граници. Най-бързо прогресират ранните детски форми (ранните и късни инфантилни форми). Оценката чрез скалите за недееспособност също установява зависимост от възрастта при която е диагностицирано заболяването.
Диагностициране: Актуалните препоръки за диагностицирането и лечението на NP-C предлагат и количествената оценка на констелацията от клинични симптоми, насочващи за диагностициране на заболяването с точкова скала (/www.NPC-SI.com), съобразена с възрастта при изявата на заболяването: 1. Оценка по 40 т.- при вертикална погледна парализа и катаплексия; 2. Оценка по 20 т.- при пролонгирания неочакван неонатален иктер и спленомегалия и пресенилния когнитивен дефицит и/или деменция; 3. Оценка по 10 т. при атаксия, дроп атаки,  дизартрия и/или дисфагия, дистония и психози с делир, халюцинации и др.;  4. Оценка 5 т. при придобит и прогресиращ спастицитет и психози; 5. Оценка по 1 т. за хипотония, забавено ранно развитие, парциални или генерализирани епилептични припадъци и миоклонус. (Табл. 5.8).  При оценка ≥70 пациентите е необходимо да бъдат тестирани за NP-C.
Таблица 5.8. Индекс на съмнение за болестта на Niemann Pick C.
	Критерии
	Висцерални
	Неврологични
	Психиатрични

	Много силни -по  40 т. за всеки 
	 
 
	Вертикална погледна парализа
	 
 

	
	
	Катаплексия при смях
	

	Силни- по 20 т. за всеки
 
	Пролонгиран неонатален неочакван иктер или холестаза
	 
 
	Когнитивен регрес или деменция

	
	Изолирана спленомегалия
	
	

	Умерени- по 10 т. за всеки
 
	 
 
 
	Атаксия, често падане (дроп атаки)
	Психиатрични синдроми - илюзии, халюцинации и или други 

	
	
	Дизартрия и/или дисфагия
	

	
	
	Дистонии
	

	Слаби- по 5 т. за всеки
 
	 
 
	Придобит и прогресиращ спастицитет
	Резистентни на лечение психиатрични синдроми

	
	
	
	Психиатрични заболявания

	По 1 т.
	Фетален хидропс
	Хипотония
	Поведенчески отклонения в детството и юношеството

	
	Сиблинги с фетален асцит
	Забавено развитие
	

	
	
	Миоклонии
	

	По 1 т.
	Висцерални и неврологични- 40 т.
Висцерални и психиатрични- 40 т.
Неврологични и психиатрични- 20 т.
	
	

	Комбинации
	Висцерални и неврологични- 40 т.
Висцерални и психиатрични- 40 т.
Неврологични и психиатрични- 20 т.
	
	


Необходими изследвания
Основни изследвания при пациенти с клинична изява, потвърждаващи диагнозата NP-C са:
1. Начални изследвания - повишената серумна хитотриозидаза (неспецифична), вакуолни клетки в костномозъчна или чернодробна биопсия; изследване за плазмени оксистероли; изследване на Lyso-sphingomyelin-50.
2. Кожна биопсия и филипиново оцветяване на култивирани фибробласти (позитивно в 80-85%, но нормален или леко повишено у хетерозиготни носители); 
3. Генетичните изследвания (мутации в гена в 18q11-q12 при 95% от случаите  или в NP2 гена в 14q24.3 при 5%). Доказват се и нови биомаркери, високоспецифични при NP-C - хемокин С при млади пациенти и плазмени оксистероли. Възможна е и пренатална диагностика на NP-C. 
4. Невроизобразяващи изследвания: МРТ разкрива прогресираща мозъчна атрофия у възрастните, при ранните инфантилни форми са възможни хиперинтензни лезии в бялото мозъчно вещество при Т2 измерване и засягането на hippocampus, thalamus, striatum, corpus callosum. Динамиката на промените могат да се проследяват с различни техники като diffusion tensor imaging, магнитнорезонансна спектроскопия, позитронно емисионна томография. 
Диференциална диагноза: Диагностицирането на болестта на Niemann-Pick тип С, патогенетично свързана с нарушението на липидния транспорт и натрупване на холестерол и гликосфинголипиди в лизозомите, налага клинично, биохимично и генетично разграничаване от заболявания с прогресиращ неврологичен дефицит и психиатрична симптоматика в юношеска и зряла възраст, в някои случаи и със засягане на вътрешните органи - други болести с лизозомни натрупвания (невролипидози, най чести от които са 10-те известни генетично идентифицирани типа невронни цероидлипофусцинози) и различни типове левкодистрофии (Табл. 5.9). Клиниката налага и диференцирането от катаплексия и други често срещани заболявания в детството като епилепсия и разстройство в експресивната реч. При ранните инфантилни форми при наличието на хепатоспленомегалия се обсъждат редица вирусни и автоимунни чернодробни заболявания. При късните инфантилни и късните детски форми освен други болести с натрупване в лизозомите (най-често невроналните цероидлипофусцинози типове, левкодистрофиите и левкоенцефалопатиите, се обсъждат и разстройство в експресивната реч, обучителни затруднения, епилепсия и катаплексия. При ювенилните форми и при възрастните с NP-C, протичащи с когнитивни нарушения, деменция и психо-органичните шизофреноподобни психози, диагностицирането на NP-C често се забавя от 2 до 10 г., обсъждат се редица дегенеративни заболявания като левкодистрофии, спиноцеребеларни атаксии, но важен клиничен симптом на заболяването е вертикалната супрануклеарна погледна парализа.
Таблица 5.9. Диагностициране на невролипидозите и някои левкодистрофии (инфантилни, детски, ювенилни и късни форми), обуславящи прогресираща неврологична, психиатрична симптоматика и деменция
	Болест
	Клиника
	Липидно натрупване
	Диагностични тестове/ биохимичен дефицит
	Находки в урината
	Генен дефект/локус

	GM2 ганглиозидоза 
	Мускулна слабост, епилепсия, атаксия, деменция
	GM2 ганглиозиди
	Хексозаминидаза А и В
	Олигозахариди
	HEXAв 15 хромозома, HEXBв 5 хромозома

	Болест на Fabry
	Акропарестезии, бъбречна увреда, кардиомегалия, невропатия, атаксия, ангиокератоми, катаракта, оптична атрофия
	глоботриазилцерамид (Gb-3) и сфингозин -глоботриазилцерамид (Lyso-Gb-3)
	Алфа-галактозидаза
	Globotriaosylceramide (Gb-3), 
	GLA в Xq21.3-q22


	Метахроматична левкодистрофия
	Спастична квадрипареза, амблиопия, епилепсия; При юноши и възрастни-  деменция, психични разстройства
	Сулфатиди
	Арилсулфатаза А
	Сулфатиди
	22q13.31

	Х-свързана адренолевкодистрофия
	Квадрипареза, амблиопия, амавроза; При юноши и възрастни- деменция, поведенчески увреди
	Дълговерижни мастни киселини (VLCFA)
	Ко-синтетаза на дълговерижни мастни 
	
	ABCD1, в Xq28

	Болест на Niemann-Pick тип С
	Деца- говорни и обучителни увреди, двигателен регрес, атаксия/дистония, вертикална погледна парализа; При юноши и  възрастни -  вертикална погледна парализа когнитивни нарушения, деменция, психози
	Ганглиозиди, холестерол, сфингомиелин
	Филипинов тест- натрупване на холестерол в лизозомите
	-
	NP1 в 18q11-q12; NP2 в 14q24.3

	Цероидлипофусцинози типове 1-14 (ранна и късна инфантилна, ювенилна и късна форми)
	Деца (CLN типове 1-3, 5-10) - квадрипареза, церебеларна атаксия, амблиопия, миоклонична епилепсия, интелектуален регрес; При юноши и възрастни (Болест на Kufs,  CLN тип 4)- атаксия, деменция
	Автофлуоресцентни натрупвания на цероид и липофусцин
	Ензимен дефицит на PPT-1 за CLN1, TPP-1 за CLN2; генетични изследвания 
	
	PPT-1 за CLN1, TPP-1 за CLN2, CLN3 за, CLN6 и DNAJC5CLN4,, CLN5, CLN6 за CLN6, MFSD8 за CLN7, CLN8, CTSD за CLN510
CLN11/GRN
CLN12/ATP13A2, CLN13/CTSF
CLN14/KCTD7, SGSH 

	Церебротендинозна  ксантоматоза
	Прогресивна малкомозъчна атаксия, ювенилна катаракта, хронична диария  
	Холестерол
	
	
	CYP27A1 в 2q33-qter


Лечение:
· Патогенетичната терапия, специфична за болестта, е субстрат-редуцираща и цели  инхибиране на синтеза на гликосфинголипидите. Мiglustat (табл.100 мг), инхибитор на глюкоцерамид-синтетазата е доказал подобряване на състоянието поради стабилизиране на неврологичните синдроми в плацебо-контролирани изследвания у възрастни и деца и многоцентрови обсервационни изследвания. Дозирането е съобразено с телесното тегло (телесна повърхност в m3) и възможните странични гастроинтестинални реакции: При пациенти под 12-годишна възраст - доза въз основа на телесната повърхност:> 1,25 m2- 3х200 mg; > 0,88 – 1,25 m2- 2х200 mg;>0,73 – 0,88 m2- 3х100 mg ;> 0,47 – 0,73 m2-2х100 mg;≤ 0,47 m2- 100 mg; При юноши над 12 г. и възрастни препоръчана доза за лечението на 200 mg трикратно/дневно. За оценка на ефикасността на Мiglustat е необходимо лечение от 6 месеца до 1 г. 
· Симптоматично лечение при неврологичните прояви:
· Трициклични антидепресанти или ЦНС стимуланти за контрол на катаплексията
· Антиконвулсанти (Valproate, Lamotrigine и Levetiracetam). Carbamazepine, Oxcarbazepine, Vigabatrin се избягват, поради риска от индуциране на миоклонии, Phenytoin не се прилага, поради риск от влошаване на церебеларната симптоматика
· При дистония и тремор - антихолинергични медикаменти, ботулинов токсин
· При инсомния - Мелатонин 
[bookmark: _Toc155651765][bookmark: _Toc164075897]5.1.4. Невронални цероидлипофусцинози
Невроналните цероидлипофусцинози са прогресиращи невродегенеративни заболявания с хистологична доказано натрупване на структури, съдържащи липидни пигменти в мозъчните неврони. Предават се АР с изключение на CLN4, която е с АД предаване. Невроналните цероидлипофусцинози са най-честите болести на натрупването със заболяемост от 0,56 / 100000 до 5 / 100000, като най-честа е инфантилната форма. 
Описани са 15 генетично различни заболявания, които са групирани исторически според възрастта при началото на Ранна инфантилна форма на Santavuori с дефицит на Palmitoyl protein thioesterase 1 (PPT1), Късна инфантилна форма (болест на Jansky-Bielschowsky с дефицит на Tripeptidyl peptidase 1, TPP1), юношеска форма (болест на Batten или болест на Spielmeyer-Vogt- Sjögren) и при възрастни. Впоследствие при идентифицирането на 15 генетични типа е установено, че всеки от тях може да обуслови различно възрастово начало (Таблица 5.10 ). 
· CLN1/PPT- Мутации при NCL с начало в кърмаческа възраст или до възрастни
· CLN2/TPP1- Мутации при NCL - късни инфантилни форми или по-късни форми
· CLN3 - Мутации при NCL с начало в  юношеска възраст, най-често с бавна прогресия
· CLN4/DNAJC5 - 2 мутации при АД NCL с късно начало (болест на Parry)
· CLN5 - Мутации при NCL късни инфантилни форми или по-късни, при възрастни
· CLN6 - мутации при NCL – късна инфантилна форма или по-късни, вкл. болест на Kufs тип A
· CLN7/MFSD8 - мутации при NCL – късна инфантилна форма или по-късни форми
· CLN8 - мутации при NCL – късна инфантилна форма или различни заболявания, вкл. Северен епилептичен вариант 
· CLN10/CTSD - мутации при NCL с начало след раждането, ранна възраст или по-късно
· CLN11/GRN - мутации при NCL форма при възрастни
· CLN12/ATP13A2 - мутации при NCL - ювенилни форми 
· CLN13/CTSF - мутации при NCL - форми при възрастни вкл. болест на Kufs тип B
· CLN14/KCTD7 - мутации при NCL - инфантилни форми
· CLN9 - NCL с начало в кърмаческа възраст, но не CLN3
· CLCN6 - Мутации при 2 пациенти с NCL с късно начало
· SGSH - 2 хетерозиготни мутации при 1 пациент с NCL с късно начало и други заболявания (MPSIIIA) 

Таблица 5.10. Невронални цероидлипофусцинози, гени, фенотип и кодирани протеини
	Ген
	Болест/фенотип
	Друго име
	Кодиран протеин

	CLN1/PPT1
	CLN1 инфантилна, но и късна инфантилна, ювенилна, при възрастни
	Инфантилна форма
	Palmitoyl protein thioesterase 1, PPT1

	CLN2/TPP1
	CLN2, късна инфантилна; ювенилна форма
	Късна инфантилна форма
	Tripeptidyl peptidase 1, TPP1

	CLN3
	CLN3 
	Ювенилна
	CLN3 transmembrane protein/Battenin

	CLN4/DNAJC5
	CLN4 
	Възрастни АД болест на Batten,
Болест на Kuf
СLN- тип Parry 
	Cysteine string protein α

	CLN5
	CLN5 - късна инфантилна форма; CLN5- ювенилна форма
CLN5-при възрастни
	Финландски вариант, късна инфантилна
	Ceroid-lipofuscinosis neuronal protein 5

	CLN6
	CLN6 късна инфантилна форма; CLN6- ювенилна форма
CLN6-при възрастни
	Ранен ювенилен или късен инфантилен вариант 
	Ceroid-lipofuscinosis neuronal
protein 6

	CLN7/MFSD8
	CLN7, късна инфантилна
	Късен инфантилен вариант
	Major facilitator superfamily domain-containing protein 8

	CLN8
	CLN8- късна инфантилна 
	Късен инфантилен вариант
EPMR (прогресивна епилепсия и умствена изостаналост)
	Protein CLN8

	CLN10/CTSD
	CLN10, вродена
CLN10 късна инфантилна форма; CLN10- ювенилна форма
CLN10-при възрастни
	Вродена, късна инфантилна, ювенилна, при възрастни
	Cathepsin D

	CLN11/GRN
	CLN11, възрастни

	Възрастни - хетерозиготна мутация
Причинява фронтотемпорална деменция
	Progranulin

	CLN12/ATP13A2
	CLN12, юношеска
	CLN12 - юношеска
 (мутацията причинява и синдром на Kufor-Rakeb)
	ATPase type 13A2

	CLN13/CTSF
	CLN13, възрастни
	Болест на Kufs тип B- възрастни
	Cathepsin F

	CLN14/KCTD7
	CLN14, инфантилна
	CLN14 disease, infa
	Potassium channel tetramerization domain containing protein 7



Невроналните цероидлипофусцинози има разнообразно възрастово начало (ранни или късни инфантилни, ювенилни или форми у възрастни), но се изявяват с комбинация от епилептични основно миоклонии пристъпи, прогресираща централна квадрипареза, когнитивен регрес, деменция, атаксия, екстрапирамиден синдром, амблиопия и амавроза, глухота, а при възрастните са налице и психиатрични синдроми (Табл. 5.11.). Най-честа е късната инфантилна цероидлипофусциноза CLN2/TPP1, която започва около 2 г. възраст с начални епилептични пристъпи - генерализирани тонично-клонични, фокални, епилептични статуси, но преобладават миоклоничните.  Бързо прогресират атаксия, спастична квадрипареза, зрителни нарушения до слепота, когнитивен регрес, деменция. Преживяемостта е до юношеска възраст.  
Табл. 5.11. Форми и варианти на невроналните цероид липофусцинози - гени /локуси и клинична характеристика: 4 фенотипни,  15 генетични форми, 2018 г.
	Форми/ варианти на NCL
	Ген
	Локус
	Протеин
	Възраст в началото
	Клиника

	1. NCL 1 (PPT1- свързана NCL, ранна инфантилна форма на Santavuori)
	PPT1
	1р32
	Палмитоил-протеин тиоестераза 1 (PPT1)
	6 месеца- 2 г.
	Когнитивен/ моторен регрес, амблиопия→ амавроза, епилептични миоклонични основно пристъпи

	2. 
Късна инфантилна NCL
	NCL 2 (TPP1- свързана NCL, класическа късна инфантилна форма, болест на Jansky-Bielschowsky)
	TPP1
	11p15.5
	Трипептидил-пептидаза (ТРР1)
	2-4 г.
	Епилептични основно миоклонии пристъпи, моторен/когнитивен регрес, атаксия, екстрапирамиден синдром, амблиопия→ амавроза

	
	CLN5-свързана NCL, финландски вариант на късната инфантилна форма)
	CLN5
	13q21.1-q32
	CLN протеин 5
	4-7 г. 
	Моторен/когнитивен регрес, епилептични припадъци, амблиопия→ амавроза

	
	CLN6-свързана NCL (индийски вариант на късната инфантилна форма) 
	CLN6
	15q21-q23
	CLN протеин 6
	1.6 - 8 г.
	Амблиопия→ амавроза, епилептични пристъпи, атаксия, когнитивен и моторен регрес

	
	MFSD8- свързана NCL (цигански вариант на късната инфантилна форма)
	MFSD8
	4q28.1-q28.2
	Транспортен протеин 8
	3
	Амблиопия → амавроза, епилептични пристъпи,  миоклонии, когнитивен и моторен регрес

	
	CLN8-свързана NCL (турски вариант на късната инфантилна форма)
	CLN8
	8p23
	CLN протеин 8
	2- 7.5 г. 
	Епилептични припадъци, когнитивен регрес, понякога амблиопия

	
	Други варианти на късната инфантилнаNCL
	CTSD
	11p15.5
	Cathepsin D
	3-7.5 г. 
	Когнитивен и моторен регрес, епилептични припадъци, амблиопия → амавроза 

	
	
	PPT1
	1р32
	PPT1
	2-6 г. 
	

	3. Ювенилна форма
(болест на Batten)
	NCL 3 (CLN3-свързана NCL, класическа ювенилна форма, болест на Batten или болест на Spielmeyer-Vogt-Sjögren)
	CLN3
	16p12.1
	Battenin
	4-10 г. 
	eпилептични припадъци, когнитивен и моторен регрес, целебеларен синдром, амблиопия → амавроза

	
	Варианти на ювенилната NCL,
	NCL 9 (неизвестен), 
PPT1, ТРР1
	неизвестен
	
	4-10 г.
	Амблиопия → амавроза, атаксия, моторен/когнитивен дефицит, стегнатост

	
	Северен епилептичен вариант на NCL
(прогресивна епилепсия с умствена изостаналост
	CLN8
	8p23
	CLN протеин 8
	5-10 г.
	Епилептични припадъци, когнитивен регрес

	4. Форма при възрастни  (болест на Kufs)
	Форма при възрастни  на Kufs (NCL4)
	неизяснен генен дефект
	
	
	15-50 г.
	Епилептични припадъци, моторен и когнитивен и моторен регрес, поведенчески отклонения, амблиопия → амавроза

	
	Варианти на формата при възрастни
	CTSD, PPT1, CLN3, CLN5
	11p15.5, 1р32, 16p12.1, 13q21.1-q32
	Cathepsin D, PPT1, Battenin, CLN протеин 5
	15-50 г.
	Когнитивен и моторен регрес, епилептични пристъпи и поведенчески отклонения



Изследвания: КТ и МРТ показват прогресираща мозъчна и малкомозъчна атрофия в началото и с Т2-хиперинтензитет на бялото вещество перивентрикулно  T2, нисък сигнал в таламус и стриатум, изтънен corpus callosum. ЕЕГ: При ранната инфантилна форма основната активност не се потиска при отваряне на очите, сънните вретена изчезват между 1 и 2 годишната възраст, а около 3 г. амплитудите на вълните се снижават до изоелектричната линия. При късната инфантилна форма ЕЕГ е с високоамплитудни окципитални острия при фотостимулация с ниски честоти (1 - 2 Hz). Зрителните евокирани потенциали (ЗЕП) и ретинограмата са абнормни с потискане до пълно изчезване на нормалните потенциали. При флаш-стимулация при късната инфантилна форма са налице гигантски ЗЕП. Ликворът е с нормални показатели. Ензимни изследвания: При ранната инфантилна форма с начало под 2 г. има ензимен дефицит на PPT 1, в редки случаи на TPP1; при късната инфантилна - на TPP1. Хистологичното изследване на кожа, конюнктива или ректална мукоза показва наличие на автофлуоресценция, а електронно–микроскопското изследване - грануларни осмофилни натрупвания в лизозомите. 
Алгоритъмът за диагнозата «невронална цероидлипофусциноза» включва: 
1. При начало под 2 г - изследване за дефицит на PPT 1 и на TPP1 (възможен в редки случаи);
2. При начало между 2 и 4 г. - изследване за дефицит на TPP и на PPT 1 (възможен в редки случаи), а при нормални стойности на ензимите - кожна биопсия с електронна микроскопия за установяване на натрупване в лизозомите и генетични изследвания за CLN5, CLN6 и CLN8; 
3. При начало от 5 до 12 г. - при наличие на вакуолни лимфоцити - генетични изследвания за CLN3 и изследване за ензимен дефицит на PPT 1 и TPP1 (възможен в редки случаи), а при липса - кожна биопсия с електронна микроскопия за натрупване в лизозомите; 
4. При възрастни - кожна биопсия и електронна микроскопия за натрупване в лизозомите и генетични изследвания за CLN8 при финландци и турци. 
Лечение: 
· При Късна инфантилна цероидлипофусциноза (NCL 2 или TPP1-свързана NCL) с дефицит на CLN2 ген кодиращ лизозомния ензим  tripeptidyl peptidase I (TPP1) се провежда ензим заместваща терапия с cerliponase alfa, който се въвежда с ликвора интравентрикулно през 7 дни чрез инфузия с хирургично поставен резервоар и катетър.

В заключение: Диагностицирането на типа на болестите с натрупване в лизозомите с неврологичните прояви се основава на:
· Клиничната картина с прогресиращ квадрипаретичен, церебеларен, дементен синдром, слепота, характерни промени в макулата в някои случаи (тип “черешово петно”), епилептични припадъци, миоклонус и наличие на хепато-спленомегалия при болестта на Nieman–Pick и на Gaucher, наличие на бъбречна увреда при болестта на Fabry; кардиологично засягане – болест на Pompe, болестта на Fabry, някои мукополизахаридози.
· Установен ензимен дефицит: на хексозаминидаза А при болест на Tay-Sachs; на сфингомиелиназа при болест на Nieman-Pick; на глюкоцереброзидаза при болест на Gaucher, на галактозидаза А при болест на Fabry; на палмитоил-протеин-тиоестераза 1 и трипептидил-пептидаза 1 при невронните цероид липофусцинози; дефицит на α-невроаминидаза или β-галактозидаза при сиалидози. 
· Невроизобразяващите изследвания (КТ и МРТ) визуализират прогресираща мозъчна атрофия. 
· Генетични изследвания с доказване на характерни генни дефекти
Диференциална диагноза - разграничават се от:
· Левкодистрофии. При част от тях има уточнен метаболитен дефект. МРТ находката е с обширни демиелинизации, специфична предимно окципитална при Х-свързаната адренолевкодистрофия или фронтална при болест на Alexander. Установява се и полиневропатен синдром при метахроматичната левкодистрофия и глобоидоклетъчната левкодистрофия тип Krabbe. 
· Хронично-персистиращите невроинфекции. При субакутния склерозиращ паненцефалит (SSPE) и HIV енцефалопатията в ликворните изследвания има повишени интратекален синтез на Ig G и антитела срещу вирусния причинител.
Лечение:
Субстрат редуцираща терапия (СРТ) - miglustat при болест на Nieman-Pick C на всяка възраст; miglustat при болест на Gaucher - 1 тип над 18 г. и eliglustat при болест на Gaucher - 1 тип над 18 г. 
Ензим-заместваща терапия (ЕЗТ): Laronidase за MPS I и Idursulfase за  MPS II; Elosulfase alfa при MPS IVA; Galsulfase при MPS VI; Vestronidase alfa при MPS VII; Аglucosidase alfa при болест на Pompe; Imiglucerase  и Velaglucerase alfa - при болест на при болест на Gaucher- 1 тип, а taliglucerase alfa над 18 г. - при болест на Gaucher 3 тип; Agalsidase alfa и Agalsidase beta при болест на Fabry; Cerliponase alfa - при CL 2 или TPP1- свързана NCL.
Шаперони - Migalastat при болест на Fabry над 18 г.
Други генни терапии - с вирусни вектори или нано-частици - в експериментален стадий.
Хемопоетични стволови клетки - за мукополизахаридоза тип 1 в ранен стадий.
Симптоматично лечение според клиничните изяви: 
· Антиепилептични медикаменти (виж Национален консенсус за диагностика и лечение на епилепсиите, 2023)
· Миорелаксанти:
· Baclofen - 0,4 до 2 mg/kg с ниска начална доза в 3-4 приема и повишаване през 3 дни съобразно ефекта. При деца на 1-2 г. дозата е 10-20 mg/дневно, на 2-6 г. - 20-30 mg/дневно, 6-10 г. - 30-60 mg/дневно. 
· Tetrazepam - 50 mg/дневно, при възрастни до 150 mg/дневно
· Botulinum Toxin А чрез локални апликации в спастичния мускул се редуцира рязко спастицитета за 4 до 8 месеца
· Biperiden - 0,5-1 mg/дневно за деца от 1 до 3 г., от 1 до 3 mg/дневно при деца от 3 до 15 г. 
· Общи грижи

	Левкодистрофиите и левкоенцефалопатиите са редки прогресиращи дегенеративни заболявания на нервната система с начало в детската възраст с нарушен миелинов синтез в централната нервна система (ЦНС), по-рядко и в периферните нерви с изяснен или все още неясен генен или метаболитен дефект. Включват широк кръг заболявания с начало в различни възрастови периоди на детството, с разнообразна клинична изява (Табл. 5.12). Патогенетично се разделят на заболявания на миелина свързани с хипомиелинизация, с демиелинизация, миелинова вакуолизация, астроцитопатии, микроглиопатии и левковаскулопатии (Табл. 5.13.).  
Табл. 5.12. Детски левкодистрофии и генетични левкоенцефалопатии 
	Левкодистрофия/
Левкоенцефалопатия
	Генен дефект
	Основни изяви
	Диагностичен тест

	Болест на Alexander
	GFAP
	Макроцефалия при инфантилните форми
	Молекулно-генетичен анализ (МГА)

	Болест на Canavan
	ASPA
	Макроцефалия при инфантилните форми
	NAAв серум, МГА

	Болест на Krabbe
	GALC
	Бърз регрес при кърмачета, полиневропатия, бавна прогресия при юношеските форми
	Снижена β–галактоцереброзидаза

	Метахроматична левкодистрофия
	ARSA
	МРТ - левкоенцефалопатия, възможно и полиневропатия
	Снижена арилсулфатаза, МГА 

	Метахроматична левкодистрофия с множествен сулфатазен дефицит
	SUMF1
	Лицев дизморфизъм, ихтиоза, лимфоцитни гранули
	Сулфатази, МГА

	X-свързана адренолевкодистрофия
	ABCD 1
	Поведенчески разстройства у момчета, МРТ с левкодистрофия
	Дълговерижни мастни киселини в кръв

	Болест на Pelizaeus–Merzbacher
	PLP1
	Вроден преходен стридор, ранен нистагъм, хипомиелинизация
	МГА

	Pelizaeus–Merzbacher- подобни заболявания І и ІІ тип 
	GJС2,GJA12, AIMP1
	Хипомиелинизация
	МГА

	Синдром на Aicardi-Goutieres
	TREX1
	Микроцефалия, СТ с мозъчни калцификати
	МГА

	Левкоенцефалопатия с калцификации и кисти
	-
	Ретинопатия, МРТ - кисти, СТ с мозъчни калцификати
	-

	Мегаленцефална кистична левкоенцефалопатия
	MLC1, глиален CAM
	Макроцефалия, кистични лезии, левкоенцефалопатия
	МГА

	Кистична левкоенцефалопатия без мегаленцефалия
	RNASET2
	МРТ - кистични лезии
	МГА

	 Левкоенцефалопатия с изчезващо бяло вещество (Vanishing white matter disease)
	eIF2B1-5
	Влошаване, предизвикано от стрес или травма; МРТ левкоенцефалопатия; възможно и полиневропатия
	МГА

	Хипомиелинизация и атрофия на базалните ганглии и (H-ABC)
	TUBB4A
	МРТ: хипомиелинизация, атрофия на базалните ганглии и малкия мозък
	-

	Левкоенцефалопатия със стволово и гръбначномозъчно засягане и повишен лактат
	DARS2
	МРТ: характерна локализация на лезиите, повишен лактат при МР спектроскопия
	МГА

	Хипомиелинизация с тремор и атаксия
	-
	Регрес между 1 и 5 г.
	-

	Хипомиелинизация с конгенитална катаракта
	FAM126A
	МРТ хипомиелинизация, катаракта и възможна невропатия
	МГА

	Хипомиелинизация, хиподонтия, хипогонадотропен хипогонадизъм
	612440
	Зъбни аномалии, късен пубертет, МРТ хипомиелинизация
	Ендокринни изследвания

	Митохондриални болести
	MIT
	Голяма хетерогенна група болести, често с мултиорганни симптоми
	Ликворният лактат може да е повишен

	Сиалидоза
	SLC17A5
	Междинна форма между неонатална лизозомна болест, болест на Salla; МРТ - хипомиелинизация
	

	Разстройства на органичните киселини
	
	Голяма хетерогенна група заболявания, възможна макроцефалия
	Органични киселини в урината

	Глицинова левкоенцефалопатия
	-
	Бързо прогресираща вакуолна левкоенцефалопатия
	Ликворен глицин

	Фолатен рецепторен дефект
	FOLRI1
	МРТ - хипомиелинизация
	Нисък фолат в ликвор

	Фукозидоза
	FUCA1
	МРТ - хипомиелинизация
	Фукозидаза

	Церебрална АД артериопатия със субкортикални инфаркти и левкоенцефалопатия (CADASIL)
	NOTCH3
	Доминантна фамилност или спорадични мозъчни кръвоизливи
	МГА



Таблица 5.13. Патогенетична класификация на заболяванията на бялото мозъчно вещество - левкодистрофии и левкоенцефалопатии 
	Хипомиелинизация

	a. Болест на Pelizaeus-Merzbacher

	б. Периферна невропатия, централна хипомиелинизация, Waardenburg-Hirschsprung 

	в. Cx47-свързани Pelizaeus-Merzbacher-подобни заболявания 

	г. Хипомиелинизация на ранно миелинизиращи се структури

	Демиелинизация 

	a. Метахроматична левкодистрофия 

	б. Множествен сулфатазен дефицит 

	в. Глобоидоклетъчна левкодистрофия (Болест на Krabbe) 

	г. X-свързана адренолевкодистрофия, мозъчни форми

	Миелинова вакуолизация

	a. Митохондриални заболявания с левкоенцефалопатия 

	б. Фенилкетонурия

	в. Болест на Canavan

	г. Други нарушения на аминокиселинния метаболизъм 

	д. Cx32- свързана (X- свързана) болест на Charcot-Marie-Tooth 

	Астроцитопатии

	a. Болест на Alexander 

	б. Мегаленцефална левкоенцефалопатия със сфероидни кисти 

	 в. ClC-2-свързани заболявания 

	г. Левкоенцефалопатия с изчезващо бяло вещество (Vanishing white matter disease)

	д. Синдром на Aicardi-Goutières и варианти 

	е. Окуло-денто-дигитална дисплазия (Cx43)

	Левко-аксонопатии

	a. Хипомиелинизация и атрофия на базалните ядра и церебелум- H-ABC 

	б. Хипомиелинизация с конгенитална катаракта

	в. Заболявания с ранно начало 

	  1. Ганглиозидози GM1 и GM2

	  2. Инфантилна невронална цероидлипофусциноза

	  3. AGC1-свъзрани заболявания 

	  4. AIMP1-свързани заболявания

	  5. HSPD1- свързани заболявания

	г. Pol III-свързани левкодистрофии

	 д. Левкоенцефалопатия със засягане на мозъчния ствол и гръбначния мозък с висок лактат 

	 е. Хипомиелинизация със засягане на мозъчния ствол и гръбначния мозък и спастицитет

	 ж. Аксонна невропатия

	Микроглиопатии

	a. CSF1R-свързани заболявания 

	  1. Вродена дифузна левкоенцефалопатия със сфероиди

	  2. Пигментна ортохромна левкодистрофия 

	б. Болест на Nasu-Hakola 

	Левко-васкулопатии

	a. Мозъчна А-Д артериопатия с подкорови инфаркти и левкоенцефалопатия 

	б. Мозъчна А-Р артериопатия с подкорови инфаркти и левкоенцефалопатия 

	в. Cathepsin A-свързана артериопатия с инсулти и левкоенцефалопатия 

	г. Мозъчна амилоидна ангиопатия 

	д. Левкоенцефалопатия с калцификати и кисти 



Диагностицирането на левкодистрофиите /левкоенцефалопатиите  включва: 
· MРТ, която е основна за начална диагностика 
· При прогресираща енцефалопатия и МРТ данни за засягане на бялото вещество се предприемат и: 
· Генетични изследвания – NGS - цялостно геномно секвениране (WGS)  и цялостно екзомно секвениране (WES)
· Ензимен дефицит/ натрупване
· Хистопатология (хипомиелинизация, демиелинизация, миелинови вакуоли, глиоза, кистична дегенерация, левкоаксонопатии, микроглиопатии, левковаскулопатии)
· Магнитно-резонансната спектроскопия (MРС) за разкриване метаболитни аномалии и проследяване на прогресията чрез данни за:
· Активна демиелинизация: 
· ↑ Холин
· ↑ Мастни киселини
· ↑ Лактат
· Хипомиелинизация: ↓ холин
· Невронална и аксонна дисфункция: ↓ N-acetyl aspartat
· Глиоза:  ↑ myoinositol, creatine, choline

Основното изследване за диагностицирането на левкодистрофиите и левкоенцефалопатиите е магнитнорезонансната томография (МРТ) на главния мозък. Визуализират се обширни лезии в бялото вещество, хипомиелинизация в Т2 измерването, а в някои случаи и кисти или калцификати, на базата на което левкодистрофиите и левкоенцефалопатиите могат да се разделят на 4 основни групи:
1. Заболявания с обширни МРТ лезии: Болест на Alexander; Болест на Canavan; Глобоидоклетъчна левкодистрофия (тип Krabbe); X-свързана адренолевкодистрофия; Метахроматична левкодистрофия; Метахроматична левкодистрофия с множествен сулфатазен дефицит; Митохондриални болести.
2. Заболявания с МРТ лезии с кисти: Мегаленцефална кистична левкоенцефалопатия; Кистична левкоенцефалопатия без мегаенцефалия; Левкоенцефалопатия с калцификати и кисти; Глицинова левкоенцефалопатия. 
3. Заболявания с хипомиелинизация: Болест на Pelizeaus–Merzbacher и Pelizeaus–Merzbacher-подобни заболявания; Хипомиелинизация и атрофия на базалните ганглии и малкия мозък (H-ABC); Хипомиелинизация и конгенитална катаракта; Тремор-атаксия и централна хипомиелинизация; Хипомиелинизация, хиподонтия, хипогонадотропен хипогонадизъм; Хипомиелинизация с монокарбоксилат транспортер 8-дефицит; Фукозидоза; Фолат-рецепторен дефицит; Сиалидоза.
4. Заболявания с калцификати: Синдром на Aicardi–Goutières; Левкоенцефалопатия с калцификати и кисти.
Левкодистрофиите и левкоенцефалопатиите започват в ранната детска, детската, юношеската и младата възраст и според възрастта на началото на заболяването са описани ранни и късни инфантилни, детски, юношески и късни форми. За всеки период са установени преобладаващите форми на заболяванията (Табл. 5.14.).
Табл.5.14. Характерни форми на левкодистрофиите и левкоенцефалопатиите според възрастта на изява на симптомите 
	Възраст при началото на симптомите
	Левкодистрофии и левкоенцефалопатии (според вероятната честота)

	Кърмаческа възраст (до 1 г.)
	· Глобоидоклетъчна левкодистрофия (болест на Krabbe)
· Болест на Canavan
· Левкоенцефалопатия с изчезващо бяло вещество (Vanishing white matter disease)
· Мегаленцефална левкоенцефалопатия с кисти
· Синдром на Aicardi-Goutieres

	Детска възраст - между 1 и 5 г.
	· Метахроматична левкодистрофия
· Болест на Alexander
· Левкоенцефалопатия с изчезващо бяло вещество (Vanishing white matter disease)
· Мегаленцефална левкоенцефалопатия с кисти
· Хипомиелинизация и атрофия на базалните ганглии и малкия мозък 
· Левкоенцефалопатия със стволово и гръбначномозъчно засягане и повишен лактат
· Гигантска аксонна невропатия тип І

	Юношеска възраст
	· X-свързана адренолевкодистрофия
· Метахроматична левкодистрофия
· Левкоенцефалопатия с изчезващо бяло вещество (Vanishing white matter disease)
· Мегаленцефална левкоенцефалопатия с кисти
· Болест на Alexander
· Левкоенцефалопатия със стволово и гръбначномозъчно засягане и повишен лактат

	Юношеска и млада възраст
	· Метахроматична левкодистрофия
· Левкоенцефалопатия с изчезващо бяло вещество (Vanishing white matter disease)
· Левкоенцефалопатия със стволово и гръбначномозъчно засягане и повишен лактат



Левкодистрофиите са дегенеративни заболявания на бялото вещество на ЦНС (олигодендроцити и миелин), в някои случаи съчетани и с периферна демиелинизация. Причиняват се от генетично обусловена дисмиелинизация-хипомиелинизация (непълен миелинов синтез) или деструкция на миелина. Тук се включват болестта на Krabbe, метахроматичната левкодистрофия, Х-свързаната адренолевкодистрофия, болестта на Pelizeaus–Merzbacher, болестта на Alexander и болестта на Canavan. (Табл.5.15) Честотата им общо е около 25/100 000 население. 
Табл. 5.15. Левкодистрофии - генни дефекти, ензимен дефицит, биохимични маркери, лабораторни изследвания и клинични особености 
	Болест
	Предаване, ген/локус
	Ензимен дефицит/биохимичен маркер
	МРТ, ликвор, ЕМГ и клинични особености

	Метахроматична левкодистрофия
(Лизозомна сфинголипидоза)
	· ARSA ген(22q13.31)
· PSAP ген (10q21-22)
	· ↓ Арилсулфатаза A 
· ↓ Просапозин
	· Обширна демиелинизация
· Снижена арилсулфатаза A
· ↑ Ликворен протеин (0,7 - 4,5g/l).
· Ретинна дегенерация
· EМГ – удължена скорост на провеждане

	Болест на Krabbe (Глобоидоклетъчна левкодистрофия)
	AР
GALC ген (14q31) 
	↓β –галактоцереброзидаза
	· Обширна демиелинизация
· Снижена β –галактоцереброзидаза 
· ↑ Ликворен протеин (0,7 - 4,5g/l).
· EМГ – удължена скорост на провеждане

	X-свързана адренолевкодистрофия 
(пероксизомна болест)
	ABCD1 ген (Xq28)
	· ↓ ко-синтетаза на дълговерижни мастни киселини 
· ↑ дълговерижни мастни киселини (C22-30)
	· Обширна демиелинизация
· ↑ Ликворен протеин (0,7 - 4,5g/l).
· ЕМГ - данни за демиелинизираща полиневропатия

	Болест на Pelizaeus – Merzbacher
	PLP1 и GJA12(Хq21-q22) 
	Дефицитен синтез на  PLP1
	· Обширна подкорова демиелинизация
· ↑ Ликворен протеин (0,7 - 4,5g/l).
· ЕМГ - данни за демиелинизираща полиневропатия

	Болест на Alexander
	GFAP (17q21)
	GFAP, Розенталови фибри, ↑ Ликворен αβ-кристалин

	· Обширна фронтална демиелинизация
· ↑Ликворен β кристалин
· Макроцефалия

	Болест на Canavan
	AР; ASPA (17 pter-p13)
	· ↓N-аспартоацилаза
· ↑N-ацетиласпартат – кръв, урина, ликвор
	· Дифузна хипомиелинизация, оток, късна атрофия
· Макроцефалия




Общите клинични симптоми при левкодистрофиите са резултат от прогресираща увреда на кортикоспиналния, кортикобулбарния, церебеларните и зрителните пътища. Те се манифестират с прогресиращи зрителни нарушения (амблиопия и амавроза), деменция, пирамиден, церебеларен, екстрапирамиден и епилептичен синдром. С МРТ на главен мозък при Т2 измерване се визуализират обширни подкорови, най-често симетрични зони на демиелинизации, контрастиращи се с gadolinium. (Табл.5.15)
Левкоенцефалопатиите са по-нов клас редки генетични заболявания на бялото мозъчно вещество, клинично характеризиращи се с забавено развитие и неврологичен дефицит: които се диагностицират чрез MPT и генетични изследвания - next generation sequencing: Левкоенцефалопатия с изчезващо бяло вещество (Vanishing white matter disease или детска атаксия с централна хипомиелинизация); Мегаленцефална левкоенцефалопатия със субкортикални кисти; Хипомиелинизация и атрофия на базалните ганглии и cerebellum (H-ABC); Левкоенцефалопатия със стволово и гръбначномозъчно засягане и повишен лактат, но са описани и случаи с нормален лактат (Табл.5.16.). Протичат със забавено нервно-психично развитие, бавно прогресираща квадрипареза и церебеларна атаксия, а е възможна и екстрапирамидна симптоматика (при H-ABC). В МРТ е налице хипомиелинизация/ демиелинизация, в някои случаи и субкортикални кисти (при мегаленцефалната левкоенцефалопатия със субкортикални кисти). При магнитно-резонансната спектроскопия (МРС) се разкрива характерна патология - аксонопатия при детската атаксия с централна хипомиелинизация, глиоза (при H-ABC) или повишен лактат (при левкоенцефалопатията със стволово и гръбначномозъчно засягане).
Табл.5.16. Клинична характеристика и МРТ/МРС при левкоенцефалопатиите
	Болест
	Предаване/ локус 
	Генен дефект 
	МРТ/МРС диагноза
	Клинична характеристика

	“Vanishing white matter” disease (левкоенцефалопатия с изчезващо бяло мозъчно вещество, детска атаксия с централна хипомиелинизация) 
	АР, 12;14q24;1;2p23;3q27

	Еукариотен фактор
инхибиращ транслацията: EIF2B1-EIF2B5
	левкоенцефалопатия с избледняване на бялото вещество;
МРС - първична аксонопатия
	Бавно прогресираща атаксия и пирамидна увреда оптична атрофия, епилепсия; епизоди от бързо влошаване при фебрилни заболявания, травми на главата 

	Мегаленцефална левкоенцефалопатия със субкортикални кисти 
	АР
	MCL 1 ген
	МРТ: левкоенцефалопатия с обширни симетрични подкорови демиелинизации, субкортикални кисти  
	Макроцефалия, прогресиращ спастицитет и атаксия  

	Хипомиелинизация и атрофия на базалните ганглии и cerebellum (H-ABC)

	АД
	TUBB4A
	МРТ проследяване: атрофия на бялото подкорово вещество, неостриатум  (putamen>pallidum)
МРС проследяване: глиоза
	Нарушено ранно развитие, екстрапирамиден синдром (хореоатетоза, ригидност, дистония), атаксия, спастицитет. Различна степен на умствен дефицит 

	Левкоенцефалопатия със стволово и гръбначномозъчно засягане и повишен лактат
	AР
	DARS2 gene

	МРТ: обширни симетрични подкорови демиелинизации, в corpus callosum, мозъчния ствол и гръбначния мозък
МРС: повишен лактат в областите с демиелинизация  
	Бавно прогресираща пирамидна, церебеларна и задностълбцова увреда 



Диагностицирането на типа и клиничната форма на левкодистрофията е на базата на: 
1. Клиничната картина с прогресиращ неврологичен дефицит от засягане на пирамидните и церебеларни пътища, епилептични припадъци, оптична атрофия, липса на макулна дегенерация, периферна полиневропатия (в някои случаи); особености в симптоматиката – ранен нистагъм при болестта на Pelizeaus-Merzbacher, макроцефалия при болестта на Canavan и Alexander. 
2. Характерна локализация на демиелинизациите в МРТ (парието-окципитална - при Krabbe, фронтална - при Alexander) 
3. Откриване на определен биохимичен дефект: арилсулфатазен дефицит при метахроматичната левкодистрофия, дефицит на β-галактоцереброзидазата при болестта на Krabbe, увеличен N-acetylaspartat при болест на Canavan и високи стойности на дълговерижните мастни киселини при адренолевкодистрофията. 
4. Генетични изследвания за разкриване на специфичен генен дефект
Диференциална диагноза. Левкодистрофиите се диференцират на базата на клиниката, изследвания и МРТ (Табл. 5.17.) от: 
· Левкоенцефалопатии. По-бавно прогресиращи заболявания, без специфичния ензимен и генен дефект, характерни за левкодистрофиите.  
· Невролипидози. Характеризират се с ранна изява на миоклонус, епилептични припадъци, ретинална дегенерация, екстрапирамидни хиперкинези, хепатоспленомегалия (болест на Niemann-Pick и на Gaucher), макроцефалия при болестта на Tay–Sachs. Установяват се характерни лизозомни клетъчни включвания. МРТ и КТ визуализират дифузна мозъчна атрофия. Установява се характерен за отделните форми ензимен дефицит.
· Детска церебрална парализа. Има непрогресиращ двигателен и интелектуален дефицит с различна етиология (вродени мозъчни малформации, генен дефект, хипоксично-исхемична енцефалопатия, родов травматизъм).
· Вродени инфекции на ЦНС (цитомегаловирусна, херпес симплекс вирусна инфекция, вродена рубеола, токсоплазмоза). Диагностицират се по характерната клинична картина, КТ находка с калцификати и серологичните данни.
· Подостри енцефалити (SSPE, HIV енцефалопатия). Доказва се вирусен причинител.
· Митохондриални енцефаломиопатия при вроден дефект в лактатния метаболизъм с прогресиращо мултисистемно засягане на ЦНС, периферните нерви и мускулите, зрението (пигментен ретинит) и слуха. Много характерна е прогресиращата външна офталмоплегия, полимиоклонусът, атаксията, високите стойности на лактат в серума и ликвора и мускулната биопсия с разкъсани червени влакна. 
· Епилептични енцефалопатии. Синдромите на West, Dravet и Lennox-Gastaut протичат с прогресиращ когнитивен и неврологичен дефицит.

Таблица 5.17. Диференциална диагноза при МРТ данни за засягане на бялото мозъчно вещество при деца 
	Левкодистрофии и левкоенцефалопатии в детската възраст
	Диференциална диагноза

	· Детска Х-свързана адренолевкодистрофия с мозъчно засягане
· Vanishing matter disease
· Метахроматична левкодистрофия
· Глобоидоклетъчна левкодистрофия (Болест на Krabbe)
· Болест на Canavan
· Болест на Alexander
· Некласифицирани левкодистрофии
	· Първични възпаления на ЦНС (остър дисеминиран енцефаломиелит (ADEM) и множествена склероза (MS))
· Първични инфекции на ЦНС (енцефалити)
· Токсични левкоенцефалопатии (радиационни, химиотерапия, биологични терапии)
· Първични увреди (хипоксично-исхемична енцефалопатия, перивентрикулна левкомалация)



Лечение при левкодистрофиите и левкоенцефалопатиите: 
Симптоматично лечение според клиничните изяви: 
· Антиепилептични медикаменти (виж лечение на епилепсиите, Национален консенсус за диагностика и лечение на епилепсиите, 2019)
· Миорелаксанти:
·  Baclofen - 0,4 до 2 mg/kg с ниска начална доза в 3-4 приема и повишаване през 3 дни съобразно ефекта. При деца на 1-2 г. дозата е 10-20 mg/дневно, на 2-6 г. - 20-30 mg/дневно, 6-10 г. - 30-60 mg/дневно. 
·  Tetrazepam - 50 mg/дневно, при възрастни до 150 mg/дневно
·  Botulinum Toxin А чрез локални апликации в спастичния мускул се редуцира рязко спастицитета за 4 до 8 месеца
·  Biperiden - 0,5-1 mg/дневно за деца от 1 до 3 г., от 1 до 3 mg/дневно при деца от 3 до 15 г.
· Лечение на екстрапирамидния синдром с леводопа медикаменти и допаминови агонисти
· Витамини от група В, С
· Водно-солева реанимация 
· Корекция на нарушенията на алкално-киселинното равновесие 
· Лечение в интензивно отделение при необходимост 
· Трансплантация на хемопоетични стволови клетки за лечение на метахроматичната левкодистрофия, болестта на Krabbe, адренолевкодистрофията е в стадий на натрупване на опит, като се установяват резултати при начало на лечението преди или скоро след клинична изява на симптомите, но няма категорични изводи за дълготраен ефект.
· Ензим заместваща терапия при пресимптоматичен стадий на метахроматична левкодистрофия е във фаза на клинични проучвания (1/2 фаза).
· Генна терапия: Съвременно лечение с генна терапия е „лекарство- сирак“ atidarsagene autotemcel - автоложна, обогатена с CD34+ клетки популация, която съдържа хемопоетични стволови и прогениторни клетки, трансдуцирани ex vivo чрез лентивирусен вектор, кодиращ гена на човешка арилсулфатаза А. (EMA/689749/2020 EMEA/H/C/с индикации лечение на деца с метахроматична левкодистрофия, с мутация в ген, необходим за синтеза на ензима арилсулфатаза A (ARSA), който разгражда сулфатиди (12). Дефицитът на ARSA води до лизозомно натрупване на сулфатиди и увреждат нервната система с прогресираща централна парализа и влошаване на умственото състояние, а в крайна сметка водят до смърт. Atidarsagene autotemcel се използва при деца с МЛД, при които има мутация на гена ARSA. Индикациите са лечение са: 1. Деца с късна инфантилна или ранна ювенилна форма на МЛД, които все още не са развили признаци или симптоми; 2. Деца с ранна ювенилна форма на МЛД, които имат начални симптоми, но продължават да имат способност да ходят самостоятелно и все още не се е развило влошаване на умственото състояние. Atidarsagene autotemcel се прилага под формата на инфузия с препоръчителната доза зависи от телесното тегло на пациента. Няколко дни преди лечението се прилага бусулфан, като т.нар. режим на кондициониране, за да се изчистят старите костномозъчни клетки, за да бъдат заменени с модифицираните клетки в atidarsagene autotemcel. На пациентите се прилагат също други лекарства, за да се намали рискът от реакции. При инфантилни форми на левкодистрофия пациентите имат напредък в двигателните функции, подобен на този при здрави лица при продължителност на наблюдението- 8 г. Активността на ARSA се увеличава при всички деца до нива над или в диапазона за здрави деца в рамките на 3 месеца след лечението. 
[bookmark: _Toc155651767][bookmark: _Toc164075899]5.3. Церебеларни дегенеративни заболявания или атаксии (ЦДЗ, ЦДА)
Церебеларните дегенеративни заболявания или атаксии (ЦДЗ, ЦДА) са хетерогенна група от невродегенеративни заболявания. Те се характеризират с церебеларна дисфункция в резултат на изолирана дегенерация на церебелума, неговите аферентни и еферентни пътища и добавяне на неврологични прояви от увреждане на ретините, зрителните нерви, главния мозък, базалните ганглии, мозъчния ствол, гръбначния мозък и периферните нерви. 
І. Хередитарните атаксии” с установен генетичен дефект
1. Автозомно-доминантни атаксии
· АД спиноцеребеларни атаксии (SCA) 
· Епизодични атаксии - EA1-7)
· АД митохондриални болести с атаксия - Синдром на Leigh (LS), АД-оптична атрофия и глухота (ADOAD), AД-хронична прогресираща външна офталмоплегия плюс синдром (AD-CPEO +)
2. Автозомно-рецесивни атаксии (при вродени дефекти в развитието; при метаболитни дефекти; при нарушения в ДНК възстановяването; дегенеративни прогресиращи и асоциирани с други симптоми) 
· Friedreich фенотипно-подобни атаксии
· Атаксия на Friedreich 
· Атаксия при дефицит на vitamin E 
· Abetalipoproteinemia 
· Болест на Refsum 
· Friedreich фенотипно-подобни атаксии с церебеларна атрофия 
· Болест на Tay-Sachs с късно начало
· Церебротендинозна ксантоматоза
· Спиноцеребеларна атаксия с аксонна невропатия
· AР митохондриални болести с атаксия: АР хронично прогресираща външна офталмоплегия (ARCPEO); сензорна атаксична невропатия, дизартрия и офталмоплегия ( SANDO); синдром на митохондриална рецесивна атаксия (MIRAS), ювенилна спиноцеребеларна атаксия и епилепсия (SCAE); Синдром на Alpers (AS); инфантилна спиноцеребеларна атаксия (IOSCA); Миоклонична епилепсия, миопатия и сензорна атаксия ( MEMSA); Спиноцеребеларна атаксия с дефицит на коензим Q10; дефицит на пируват-дехидрогеназния комплекс (PDC)
· Атаксии с ранно начало и церебеларна атрофия 
· Ataxia telangiectasia
· Ataxia telangiectasia-подобен синдром
· Атаксия с околомоторна апраксия 1 (AOA1)
· Атаксия с околомоторна апраксия 2 (AOA2)
· Charlevoix-Saguenay спастична атаксия
· Cayman ataxia
· Синдром на Marinesco-Sjogren
3. X-свързани
· Синдром Х чуплива хромозома – тремор/атаксия 
· X-свързани митохондриални болести и атаксия (XLSA/A)
4. Хередоатаксии с майчино унаследяване 
· Точкови мутации 
· t-РНК или r-РНК гени - митохондриалната енцефаломиопатия с лактатна ацидоза и инсултоподобни епизоди (MELAS); миоклонична епилепсия с разкъсани червени влакна (MERRF); гени, кодиращи субединиците на дихателната верига - Леберова наследствена оптична невропатия (LHON); невропатия, атаксия и пигментен ретинит (NARP); Синдром на Leigh (LS); синдром на Leigh с майчино предаване (MILS)
· Единични, големи делеции/дупликации (спорадични) - Хронична прогресираща външна офталмоплегия (CPEO); синдром на Kearns-Sayre (KSS); синдром на Pearson (PS)
ІІ. Спорадични атаксии
· Церебеларна атаксия с късно начало
· Оливо-понто-церебеларна атрофия (OPCA)
· Церебеларен тип мултисистемна атрофия 

Епидемиология. Заболяемостта от ЦДА общо е около 6/100 000. Най-честа е идиопатичната церебеларна атаксия тип Dejerine-Thomas (8/100 000). Заболяемостта от АР атаксии е 2,2- 7/100 000, като на Фридрайховата атаксия е 0,6-2/100 000. Честотата на АД спиноцеребеларни атаксии е 1-5/100 000. В изолирани популации с кръвно родство заболяемостта на наследствените ЦДЗ нараства до 13-184/100 000. В България честотата на наследствените атаксии е 3.39/100 000, а на атаксията на Friedreich – 1,87/100 000. 
Автозомно – рецесивни атаксии (конгенитални, с известен метаболитен дефект, с нарушения в ДНК възстановяването, дегенеративни). Представляват генетично и фенотипно хетерогенна група от редки заболявания, ангажиращи едновременно ЦНС (малкия мозък, мозъчния ствол, гръбначния мозък и спиноцеребеларните пътища), периферната нервна система и други органи и системи. (Табл. 5.18) Типично за тях е ранното начало (преди 20-годишна възраст). Протичат без прогресия, интермитентно или с прогресиращ ход.
Табл. 5.18. АР атаксии- генни дефекти/локуси (локусът се описва при неизвестен ген)
	
	Заболяване
	Ген
	Клинични особености
	Възраст в началото (г.)

	Конгенитални атаксии



	Синдром на Joubert
JBTS1 
JBTS2 
JBTS3 
JBTS4 
JBTS5 
	JBTS1
CORS2 (JBTS2)
AHI1 (AHI1)
(NPHP1)
(CEP290 или NPHP6)
	Неразвит vermis, епизодична хиперпнея и аритмично дишане, абнормни движения на очите и езика и умствена изостаналост
	Вродени

	Атаксии с известен метаболитен дефект
	Атаксия с дефицит на витамин Е
	TTRA
	Friedreich-подобна, титубация
	2-52 г

	
	Абеталипопротеинемия

	Microsomal triglyceride transfer protein
	Акантоцитоза, хипохолестеролемия, прогресираща дегенерация на задните стълбци, полиневропатия, умствена изостаналост и пигментна дегенерация на ретината
	След 10 г.

	
	Болест на Refsum

	PHYH)
PEX7
	Полиневропатия, глухота, ретинопатия, ихтиоза
	От кърмаческа до 50 г.

	
	Церебротендинозна ксантоматоза
	CYP27
	Уплътнени сухожилия, дистония, когнитивен дефицит, левкоенцефалопатия, катаракта
	От кърмаческа до 16 г.

	
	Метахроматична левкодистрофия
	ARSA
	Спастичност, епилептични пристъпи
	От кърмаческа възраст

	
	Болест на Krabbe
	GALC
	Спастичност, епилептични пристъпи
	От кърмаческа възраст

	
	Niemann-Pick C
	NPC1
	Катаплексия, вертикална погледна пареза, деменция, спастична квадрипареза и епилептични припадъци, ретинална дегенерация
	От кърмаческа възраст; след 2 г.; при възрастни

	
	GM1 ганглиозидоза
	GLB1
	Деменция, спастичност, дистония, епилептични припадъци, ретинална  дегенерация, спленомегалия
	Детска възраст

	
	Болест на Tay-Sachs (GM2-ганглиозидоза,
хексаминидазен дефицит
	HEXA
	абнормна реакция при слухови, зрителни и тактилни стимули; забавено развитие , спастицитет, макроцефалия, амаврозата
	Детска възраст

	
	Болест на Wilson
	ATP7B
	Хепатомегалия
	3-50 г.

	Атаксии, обусловени от нарушения в ДНК възстановяването
	Ataxia telangiectasia 
	ATM
	Телангиектазии, имунен дефицит, туморообразуване, повишен алфафетопротеин
	2–22 г.

	
	Ataxia telangiectasia-подобен синдром (ATLD)
	MRE11A 
	Окуломоторна апраксия, без телангиектазии
	7–22 г.

	
	Атаксия окуломоторна апраксия 1 (АОА1)
	APTX /Apraxin

	Окуломоторна апраксия, хореоатетоза, 
	2–16 г.


	
	Атаксия окуломоторна апраксия 2 (АОА2=SCAR1)
	SETX/Senataxin

	Окуломоторна апраксия, аксонна сензомоторна невропатия
	10–22


	
	Атаксия окуломоторна апраксия 3 (AOA3)
	PIK3R5

	Дистония, окуломоторна апраксия
	14 г.


	
	Атаксия окуломоторна апраксия 4 (AOA4)
	PNKP 

	Дистония, окуломоторна апраксия, полиневропатия
	4 г.

	
	Спиноцеребелерна атаксия с аксонна невропатия (SCAN 1)
	Tyrosyl DNA phosphodiesterase 1
	Полиневропатия
	След 10 г.

	
	Xeroderma Pigmentosum (XP)
XP група A 
XP група В
ХР група С 
XP група D 
XP група E 
XP група F 
XP група G 
XP вариант с нормална ДНК репарация 
	

XPA
XPB/ERCC3
XPC
XPD/ERCC2
XPE (DDB2)
XPF/ERCC4
XPG/ERCC5
POLH
	Тежки изгаряния от слънце, ксеродерма, кожен рак, телангиектазии
	1-2 г.

	
	Cockayne синдром
	SCN1, ERCC8 ERCC6
	Микроцефалия, телангиектазии, глухота, умствена изостаналост,  кахексия, сколиоза
	кърмаческа възраст

	Дегенеративни атаксии

	Болест на Friedreich 
	FXN /frataxin
	Хипорефлексия, Babinski+, нарушена сетивност
	2 – 48 г.

	
	Синдром на Ramsay-Hunt
	GOSR2
	Миоклонична епилепсия
	5-10 г.

	
	Спастична атаксия на Charlevoix-Saguenay 
	SACR
	Спастичност, полиневропатия
	1-10 г.

	
	Ранна церебеларна атаксия 
	MTCL1
	Умствена изостаналост, гърчове
	кърмаческа възраст

	
	Спиноцеребеларна атаксия с начало в кърмаческа възраст
	C10 или f2
	Гърчове, дистония, оптична атрофия глухота, невропатия, офталмоплегия
	кърмаческа възраст

	
	Инфантилна спиноцеребеларна атаксия  (IOSCA) 
	PEO1
	Мускулна хипотония, атетоза,  офталмоплегия, глухота, невропатия, епилептична енцефалопатия 
	кърмаческа възраст

	
	Инфантилна церебеларно-ретинална дегенерация (ICRD)
	ACO2
	Хипотония, гърчове, умствена изостаналост, ретинопатия
	кърмаческа възраст

	
	Ранна невродегенерация
	TXN2
	Периферна невропатия, оптична атрофия, дистония
	кърмаческа възраст

	
	Панкреатична и церебеларна агенезия
	PTF1A
	Неонатален диабет, церебеларна хипоплазия, лицев дизморфизъм
	кърмаческа възраст

	
	Полиневропатия, глухота, пигментен ретинит и катаракта (PHART)
	ABHD12
	Полиневропатия, глухота, ретинопатия, катаракта
	5-10 г.

	
	А-Р кардиомиопатия с атаксия
	TSFM
	Кардиомиопатия, периферна невропатия, оптична атрофия, Leigh-подобен синдром
	5-10 г.

	
	Детска атаксия
	PCDH12
	Гърчове, дистония, ретинопатия
	5-10 г.

	
	Синдром на Boucher-Neuhäuser
	PNPL46
	Спастичност, късен пубертет, слепота
	4-10 г.

	
	 Синдром на Marinesco-Sjogren
· Класическа форма
· Съчетана с миоглобинурия
	
SIL1
	Умствена изостаналост, катаракта, миопатия
	кърмаческа възраст

	
	Митохондриална рецесивна атаксия (MIRAS)
	POLG
	Мускулна хипотония, дистония,  офталмоплегия, глухота, невропатия, епилептична енцефалопатия
	5-14 г.

	
	Спиноцеребеларна атаксия с дефицит на коензим Q10
	ADCK3/CABC1/ APTX 
	Дистония, когнитивен регрес, интолеранс при физ. усилия 
	1-3 г.

	
	Задностълбцова атаксия и пигментен ретинит
	AXPC1
	
	След 1 г.

	
	Церебеларна атаксия с нистагъм и засягане на периферния двигателен неврон
	ANO10
	
	След 1 г.

	
	А-Р SCA 2
	PMPC4
	Когнитивен регрес, дистония, спастицитет
	След 1 г.

	
	А-Р SCA 4
	EPS!3D
	Спастицитет, хорея/дистония, митохондриален дефект
	

	
	А-Р SCA 7
	TTP
	Късна инфантилна цероидлипофусциноза (CLN2)-умствена изостаналост, епилепсия, спастицитет
	След 1-2 г.

	
	А-Р SCA 9
	COQ8A
	Лека умствена изостаналост, гърчове, повишен лактат
	След 1 г.

	
	А-Р SCA 10
	ANO10
	Спастичност, нистагъм, фасцикулации
	След 1 г.

	
	А-Р SCA 11
	SYT14
	Умствена изостаналост
	След 1 г.

	
	А-Р SCA 12
	WWOX
	Епилепсия, умствена изостаналост, спастицитет
	След 1 г.

	
	А-Р SCA 13
	GRM1
	Забавено развитие, умствен дефицит, микроцефалия
	След 1 г.

	
	А-Р SCA 14
	SPTBN2
	Когнитивен дефицит
	След 1 г.

	
	А-Р SCA 15
	KIAA0226
	Епилепсия, когнитивен дефицит 
	След 1 г.

	
	А-Р SCA 16
	STUB1
	Полиневропатия, умствена изостаналост
	След 10-12 г.

	
	А-Р SCA 18
	GRID2
	Забавено речево и когнитивно развитие, ретинопатия
	След 1 г.

	
	А-Р SCA 20
	SNX14
	Когнитивен дефицит, глухота, гърчове, сколиоза
	След 1 г.

	
	А-Р SCA 23
	TPD2
	Епилепсия, умствена изостаналост, микроцефалия
	След 1 г.

	
	“Vanishing white matter” disease (детска атаксия с централна хипомиелинизация)
	EIF2B1, B2, B3,
B4, B5
	
	От детска възраст

	
	Церебеларна атаксия, невропатия, вестибуларна арефлексия синдром CANVAS
	RFC1
	Полиневропатия, вестибуларна арефлексия
	От по-късна възраст

	
	Церебеларна атаксия
	GDAP2
	Спастицитет, деменция
	От по-късна възраст



Автозомно-доминантни церебеларни дегенеративни атаксии.
Автозомно-доминантните церебеларни дегенеративни атаксии са хетерогенна група наследствени заболявания, с клинично многообразие, начало най-често след 20 г. и честота 0.8 - 5/100,000. Изяснени са 42 гена (SCA1-8, 10-15, 17-23, 25-36 и денто-рубро-палидо-Луйзиева атрофия DRPLA), при 9 - само локуси в различни хромозоми, SCA9 е неясна  (Табл.5.19.). Мутациите са най-често повтарящи се екстремно триплети цитозин-аденин-гуанин (CAG), установени при SCA1, 2, 3, 6, 7, 17 и DRPLA. Налице са и други мутации: β-III Spectrin (SCA 5), TTBK2 (SCA11), PPP2R2B (SCA 12), ITPR1 (SCA 15 и 16), PDYN (SCA 23), FGF14 (SCA 27); каналопатии на Ca2+ волтажно-зависими йонните канали (CACNA1A/Cav2.1 при SCA6 и ЕА2, CACNB4/Cav2.1 при ED5), на К+ канали (Kv1.1 при EA 1 и KCNC3/Kv3.3 при SCA13), Na+ канали (SCN1A при SMEI), глутаматните рецептори (SCA5, DRPLA и EA 6) и точкови мутации. За АD SCA e характерна антиципацията.
АД атаксиите се разделят според клиниката и невропатологията на 3 типа (Таблица 5.20): при АД- SCA тип I церебеларния  дегенеративен процес комбиниран с увреди на базалните ганглии, мозъчната кора, зрителните нерви, понто-медуларна система, спинални пътища и периферни нерви (SCA 1, 2, 3, 4, 8, 10, 12, 13, 17, 18, 19, 20, 21, 23, 24, 25, 27, 28, 35, 37 38, 40, 43, 43, 46, 47, 48, DRPLA, ADCADN, левкоенцефалопатия с хипомиелинизация, GRID-2, церебеларна атаксия с епилептична енцефалопатия); при А-Д- SCA тип II се съчетава с пигментна дегенерация на ретината (SCA 7); А-Д- SCA тип III е т.нар. „чист церебеларен синдром” или церебело-оливарна атрофия тип Holmes (SCA 5, 6, 11, 14, 15, 16, 26, 41, чиста атаксия с С9 или f72 ген, бързо прогресираща атаксия). Основната клинична изява при всички AД SCA e атаксията и дизартрията. Полиневропатен синдром се наблюдава при SCA1, 2, 3, 4, 7, 8, 12, 14, 27, 18, 25, 38,43 и 45; Прогресираща деменция е налице при SCA2, 13, 17, 19, 21, 47, 48, церебеларна атрофия с епилептична енцефалопатия, психози - при DRPLA, SCA3, 17, 27. Епилептичен синдром е характерен за SCA10, 17, 47, 48, DRPLA и церебеларна атрофия с епилептична енцефалопатия (FGF12 ген) DRPLA; Хореичният синдром е водещ при SCA17, DRPLA, левкоенцефалопатия с хипомиелинизация, треморът и паркинсонизмът – при SCA3, 9, 12, 2, 21; Офталмопареза се развива при SCA3, 2, 1 и 9, а бавни сакади - при SCA7, 1, 2, 3, 17 (Таблица 5.19, табл.5.20.). В зависимост от локализацията на дегенеративния процес при КТ/МРТ се визуализират оливо-понто-церебеларна атрофия (SCA 1, 2, 3, 7, 13 и DRPLA) или кортико-церебеларна атрофия (SCA 4, 6, 8, 10, 12, 14, 15, 16, 17, 18, 19, 21, 22, 25). (Табл. 5.19) . Мутациите са най-често повтарящи се екстремно триплети цитозин-аденин-гуанин (CAG), установени при SCA1, 2, 3, 6, 7, 17 и DRPLA. Налице са и други мутации: β-III Spectrin (SCA 5), TTBK2 (SCA11), PPP2R2B (SCA 12), ITPR1 (SCA 15 и 16), PDYN (SCA 23), FGF14 (SCA 27); каналопатии на Ca2+ волтажно-зависими йонните канали (CACNA1A/Cav2.1 при SCA6 и ЕА2, CACNB4/Cav2.1 при ED5), на К+  канали (/Kv1.1 при EA 1 и KCNC3/Kv3.3 при SCA13), Na+ канали (SCN1A при SMEI), глутаматните рецептори (SCA5, DRPLA и EA 6), точкови мутации. За АD SCA e характерна антиципацията.





Табл.5.19. АД Спиноцеребеларни атаксии - гени/локуси, мутация, клинична характеристика (локусът се описва при неизвестен ген)
	SCA тип
	Ген/Локус/протеин 
	Клиника
	Възраст в началото (г.)

	SCA1
(OPCA)
	ATXN1,  CAG повтаряне, Ataxin 1
	Пирамидна увреда, нистагъм, бавни сакади, полиневропатия, деменция, офталмопареза
	4-74


	SCA2
	ATXN2, CAG повтаряне, Ataxin 2
	Бавни сакади, паркинсонизъм, полиневропатия, миоклонус, деменция, офталмопареза
	6-67

	SCA3
(болест на Machado-Joseph)
	ATXN3, CAG повтаряне, Ataxin 3
	Екстрапирамиден синдром, спастицитет, нистагъм, офталмопареза, полиневропатия 
	5-65

	SCA4
	 16q22.1 / точкова мутация, Puratrophin-1
	Чист церебеларен синдром или и аксонна сензорна невропатия, глухота 
	19-72

	SCA5
	SPTBN2, Beta-III spectrin
	Чист церебеларен синдром, нистагъм, бавна прогресия
	15-50

	SCA6
	CACNAIA, CAG повтаряне
	Чист церебеларен синдром, бавна прогресия, алел с EA2 (епизодична атаксия) и фамилната хемиплегична мигрена
	19-77

	SCA7
	ATXN7, CAG повтаряне - Ataxin 7
	Пигментна ретинопатия, офталмоплегия, глухота, пирамидна увреда
	0.1-76

	SCA8
	KLHL1AS, CTG повтаряне, Kelch-like 1
	Сензорна невропатия с бавна прогресия, понякога когнитивен регрес
	0-70

	SCA9
	неизвестен
	Атаксия, офталмоплегия
	

	SCA10
	ATXN10, ATTCT повтаряне, Ataxin 10
	Епилептични припадъци, пирамиден и екстрапирамиден , синдром
	10-40

	SCA11
	TTBK2
	Чист церебеларен синдром, бавна прогресия
	17-33

	SCA12
	PPP2R2B, CAG повтаряне
	Тремор на ръцете и главата, паркинсонизъм, хиперрефлексия, деменция, полиневропатия
	8-55

	SCA13
	KCNC3
	Забавено моторно развитие и умствена изостаналост
	4-60

	SCA14
	PRKCG 
	Лицева миокимия, ранен миоклонус и фокална дистония, бавна прогресия
	10-50

	SCA15
	ITPR1
	Чист церебеларен синдром с бавна прогресия или и тремор на главата
	10-66

	SCA16
	ITPR1
	Чист церебеларен синдром с бавна прогресия или и тремор на главата
	10-66

	SCA17
	TBP/ 6q27
	Деменция, хорея, психоза, поведенчески отклонения, гърчове, пирамиден и екстрапирамиден синдром 
	10-70

	SCA18
	7q31-q32
	Ранна сензорна/аксонна невропатия
	10-37

	SCA19/22
	 KCND3
	Деменция, миоклонус, хиперрефлексия	
	20-45

	SCA20
	11q12
	Дистония, брадикинезия, калцификати в nucl. dentatus, тремор 
	19-64

	SCA21
	TMEM2 40
	Екстрапирамиден синдром, когнитивна увреда
	6-30

	SCA22*
	1p21-q23
	Чист церебеларен синдром
	10-46

	SCA23
	PDYN
	Чист церебеларен синдром или и сензорна и пирамидна увреда 
	43-56

	SCA24
	1p36
	
	

	SCA25
	2p21-p15
	Тежка сензорна невропатия, FA-подобна
	1.5-39

	SCA26
	EEF2
	Чист церебеларен синдром с бавна прогресия
	26-60

	SCA27
	FGF14
	Постурален тремор, дискинезия, деменция и поведенчески отклонения, бавна прогресия
	12-40

	SCA27
	FGF14
	Постурален тремор, дискинезия, деменция и поведенчески отклонения, бавна прогресия
	12-40

	SCA28
	AFG3L2
	Офталмопареза, нистагъм, птоза, бавна прогресия 
	12-36

	SCA29
	ITPR1
	Непрогресираща, обучителни затруднения, вариабилен фенотип
	вродена

	SCA30
	4q34.3-
q35.1
	Бавно прогресираща атаксия ataxia, пирамидна увреда, нистагъм
	След 20

	SCA31
	BEAN1, TGGAA повтаряне
	Чист церебеларен синдром
	

	SCA32
	7q32
	
	

	SCA34
	ELOVL4
	И кожни промени
	

	SCA35
	TGM6
	невропатия
	

	SCA36
	NOP56
	Фасцикулации, атрофия на езика, мускулна слабост, пирамидни белези
	Възрастни

	SCA37
	1p32
	Абнормни вертикални очни движения
	

	SCA38
	ELOVL5
	Аксонна невропатия
	Възрастни

	SCA40
	CCDC88C
	Спастицитет
	Възрастни

	SCA41
	TRPC3
	Чиста атаксия
	Възрастни

	SCA42
	CACNA1G
	Пирамидни белези
	

	SCA43
	MME
	Сензомоторна аксонна невропатия
	

	SCA44
	GRM1
	Спастицитет
	

	SCA45
	FAT2
	
	Възрастни

	SCA46
	PLD3
	Сензорна невропатия, лека малкомозъчна атрофия
	Възрастни

	SCA47
	PUM1
	Забавено развитие, умствен дефицит, епилептични пристъпи 
	Ранно начало

	SCA48
	STUB1
	Прогресиращ когнитивен дефицит, предшестващ атаксията 
	Ранно начало

	DRPLA
	ATN1, CAG повтаряне
	Хорея, Епилептични припадъци, миоклонус деменция 
	0-59

	ADCADN
	DNMT1
	Глухота, сетивни нарушения, нарколепсия
	

	Левкоенцефалопатия  с хипомиелинизация
	TUBB4A
	Хипомиелинизация, атрофия на базалните ядра, ригидност, дистония, хорея
	Ранно начало

	GRID2-свързана спиноцеребеларна атаксия
	GRID2
	Когнитивни нарушения, абнормни очни движения, загуба на слух
	Ранно начало

	Чиста церебеларна атаксия
	C9 или f72 
	Чиста атаксия; Други членове на семейството – с фронтотемпорална деменция или мотоневронна болест 
	

	Церебеларна атрофия с епилептична енцефалопатия 
	FGF12
	Инфантилни спазми, умствен дефицит, микроцефалия
	Ранно начало

	Бързо прогресираща атаксия
	ATP1A3
	Малкомозъчна атрофия
	Ранно начало



Табл.5.20. Синдроми и невропатология при AД спиноцеребеларните атаксии. 
	АД-SCA
	Клинична характеристика
	Невропатология
	Видове според гените/локуси

	АД-SCA I
	Церебеларен синдром + други синдроми от ЦНС (офталмоплегия, пирамиден, екстрапирамиден синдром, деменция, невропатия
	Дегенерация на малък мозък, базални ганглии, мозъчна кора, зрителни нерви, понтомедуларна система, спинални пътища, периферни нерви
	SCA1, 2, 3, 4, 8, 10, 12, 13, 17, 18, 19, 20, 21, 23, 24, 25, 27, 28, 35, 37 38, 40, 43, 44 ,46, 47, 48, DRPLA, ADCADN, левкоенцефалопатия с хипомиелинизация, GRID-2, церебеларна атаксия с епилептична енцефалопатия DRPLA

	АД-SCA II
	Церебеларен синдром с пигментна ретинопатия 
	Церебеларна и пигментна ретинална дегенерация 
	SCA7

	АД-SCA III
	Чист церебеларен синдром
	Церебеларна дегенерация
	SCA 5, 6, 11, 14, 15, 16, 26q 41, чиста атаксия с С9 или f72 ген, бързо прогресираща атаксия




Диагноза, диференциална диагноза и лечение на ЦДЗ

Диагностицирането на ЦДЗ се базира на характеризиране на типа според възрастовото начало, клиничната характеристика, начина на унаследяване и генетичните изследвания при фамилните случаи, инвалидизацията, невроизобразяващите изследвания и ЕМГ. Невроизобразяващите изследвания са важни за диагнозата и диференциалната диагноза на ЦДЗ. МРТ е по-информативна. Тя по-добре визуализира атрофичните промени в структурите на малкия мозък, pons, разширението на ІV вентрикул и атрофичните промени в гръбначния мозък при Фридрайховата атаксия, както и в други структури на главния мозък при церебро-церебеларните атрофии. РЕТ установява снижен метаболизъм в малкомозъчните хемисфери, вермиса, фронталните и префронтални области. ЕМГ разкрива перифернонервна увреда, ЕЕГ - епилептична активност при епилептичен синдром. Генетичните изследвания доказват наличие на локуси, генни и метаболитни дефекти (Виж Таблици 5.18 и 5.19.)
· Идиопатични церебеларни дегенеративни атаксии с късно начало са спорадични церебеларни дегенеративни заболявания, при които не се разкрива генен дефект, а началото е между 3-то и 6-то десетилетие (тип Marie, Foix, Alajouanine и тип Dejerine – Thomas (без автономна и с автономна недостатъчност) .

Диференциална диагноза на ХДЗ

При ранно начало се извършва отдиференциране от нехередитарните заболявания, протичащи с атаксия/церебеларен синдром:
· Малформации в развитието на малкия мозък и задна черепна ямка (Синдром на Dandy-Walker, Arnold Chiari, Joubert, сирингобулбия, платибазия и базиларна импресия). В тези случаи диагнозата се поставя чрез невроизобразяващи изследвания – МРТ на кранио-спинално ниво. 
· Персистиращи невроинфекции с подостро протичане (SSPE, прогресиращ рубеолен паненцефалит, енцефалопатия при СПИН) с начален прогресиращ церебеларен синдром. Диагнозата се поставя чрез вирусологични и ликворни изследвания с доказване на интратекален синтез и ликворни антитела срещу персистиращите вирусни причинители.
При прогресиращ ход се извършва диференциране от дегенеративни заболявания или дизметаболитни енцефалопатии, протичащи и с прогресиращ церебеларен синдром.
· Невролипидози. Началният церебеларен синдром е съчетан с прогресиращи квадрипареза, деменция, полимиоклонус, епилептични припадъци, ретинална и макуларна дегенерация. Доказва се определен ензимен дефицит на лизозомните ензими, характерен за различните типове невролипидози (болест на Niemann - Pick, Gaucher, Tay-Sachs, цероидлипофусцинози, сиалидози) (Виж “Невролипидози и левкодистрофии”).
· Левкодистрофии. Прогресиращият церебеларен синдром е успореден с пирамидна увреда, прогресираща амавроза, полиневропатия при дефицит на арилсулфатаза (метахроматична левкодистрофия), β-галактоцереброзидаза (глобоидоклетъчна левкодистрофия тип Krabbe), натрупване на дълговерижни мастни киселини (адренолевкодистрофия) (Виж “Невролипидози и левкодистрофии”).
При късно начало диференциране на ЦДЗ от:
· Неопластични заболявания, паранеопластична церебеларна дегенерация при болест на Hodgkin, у жени с карцином на гърдата или овариален карцином с образуване на антитела срещу клетките на Purkinje (anti-Yo; anti-Hu).
· Недоимъчни заболявания – Vit. Е дефицит, Vit. В12 дефицит, фолиева киселина, биотидин.
· Токсични фактори (алкохолизъм, лекарствена злоупотреба).
Лечение. При болестта на Friedreich FDA e регистрирала  omaveloxolone  50 mg- 3 капсули (150 mg)- еднократно/ дневно  (28.2.2023) за пациенти над 16 годишна възраст (14,15). С acetazolamide се повлиява единствено периодичната церебеларна атаксия. Прилагат се vit. E при атаксия с дефицит на  vit. E (2100 IU/дневно). Coenzyme Q (400 mg/дневно като антиоксидант е прилаган при малък брой болни) с АР-атаксии с установен CoQ10 дефицит, свързани с митохондриална дисфункция. 
Симптоматично лечение на повишения мускулен тонус (baclofen), на епилептичния синдром, на миоклониите (valproate, clonazepam). 
Физикалната терапия има ограничени възможности. Болните се обучават в техники за стабилност и поддържане на максимална сигурност. 
Ортопедично оперативно лечение се предприема при някои спинални деформации (атаксия на Friedreich) и деформации на стъпалата. 
[bookmark: _Toc155651768][bookmark: _Toc164075900]6. Невродегенеративни заболявания с двигателни нарушения
Невродегенеративните заболявания са хронични, бавно прогресиращи, предизвикващи загуба на специфични неврони. Представляват хетерогенна група по отношение на типа нервни клетки, който се уврежда и по отношение на клиничните симптоми. Това, което ги обединява е ранимостта на определени нервни клетки, сходните патофизиологични механизми и терапевтични стратегии. В тази група освен невро- и хередодегенеративни двигателни нарушения, се включват и заболявания със сходни патофизиологични механизми, като атаксията на Friedreich, болестта на Alzheimer и амиотрофичната латерална склероза. Дегенеративно заболяване не е точен термин, защото не указва неговата етиология и патогенеза. С развитието на науката все повече заболявания ще отпадат от тази група с неизвестна етиология. 
Класифицират се въз основа на преобладаващият клиничен синдром, тъй като етиологията и генетиката не са добре изяснени. Различават се следните групи: с двигателни нарушения, с преобладаваща деменция, с атаксия, с мускулна слабост и хипотрофия, с невропатия, със слепота и с глухота. 
Двигателни нарушения е термин, обозначаващ заболяванията, които се проявяват с абнормни или прекомерни движения, възникващи при пациенти, които са в съзнание. Двигателните нарушения се разделят на хиперкинетични и хипокинетични. Хиперкинетичните се проявяват с прекомерни движения, а хипокинетичните с бедност на движенията. Хипокинетичните двигателни нарушения се проявяват с Паркинсонов синдром. Хиперкинетичните двигателни нарушения се проявяват с тремор, дистония (дискинезия), хорея, тикове, миоклонии и мускулна хипотония. Треморът е симптом, който въпреки че е хиперкинетичен придружава и хипокинетичния Паркинсонов синдром и е част от неговата диференциална диагноза.
[bookmark: _Toc155651769][bookmark: _Toc164075901]6.1. Невродегенеративни заболявания с хипокинетични двигателни нарушения
[bookmark: _Toc155651770][bookmark: _Toc164075902]6.1.1. Паркинсонови синдроми 
Паркинсоновият синдром се причинява от различни патологични процеси, увреждащи екстрапирамидната система. 
Класифицират се в четири основни групи, според етиологията. 
1. Първичния (идиопатичен) невродегенеративен синдром при Паркинсоновата болест. 
2. Паркинсон-плюс синдроми: кортикобазална дегенерация, заболявания с преобладаваща деменция (болест на Alzheimer, болест на Pick, болест с дифузни телца на Lewy), синдромът паркинсонизъм-амиотрофична латерална склероза, множествена системна атрофия (стрионигрална дегенерация, синдром на Shy-Drager, оливопонтоцеребеларна атрофия), прогресивна палидална атрофия и прогресивна супрануклеарна парализа. 
3. Вторичен паркинсонов синдром са различни възпалителни (енцефалит, СПИН, субакутен склерозиращ паненцефалит, болест на Creutzfeldt-Jakob, гъбични инфекции), метаболитни (хипокалциемия, хронична хепатоцеребрална дегенерация) и съдови заболявания (мултиинфарктни, болест на Binswanger), мозъчни тумори, хидроцефалия, травми, интоксикации (MPTP, въглероден окис, манган, цианид, метанол) и медикаментозно въздействие. 
4. Паркинсонов синдром при хередодегенеративни заболявания, като: цероидна липофусциноза, болест на Gerstmann-Straussler-Scheinker, болест на Hallervorden-Spatz, болест на Huntington, x-свързана дистония-паркинсонизъм, болест на Machado-Joseph, митохондриалните цитопатии със стриарна некроза, невроакантоцитоза, синдром на таламична деменция и болест на Wilson.
Клинично Паркинсоновият синдром се проявява с четири основни симптома: тремор в покой, брадикинезия, мускулна ригидност и нарушение на постуралните рефлекси. Те са изразени в различна степен при всеки пациент в зависимост от заболяването, което причинява синдрома и фазата на развитието му. Докато за Паркинсоновата болест е характерна липсата на симптоми от увредата на други системи, в останалите случаи към основните се добавят и други симптоми, свързани с основната причина за синдрома. При групата на невродегенеративните заболявания се формират характерните Паркинсон-плюс синдроми. При хередодегенеративните заболявания на преден план излизат симптоми, характерни за заболяването.

6.1.1.1. Невродегенеративни паркинсонови синдроми
В тази група се включват Паркинсоновата болест и паркинсон-плюс синдромите. 
Епидемиологията на невродегенеративните паркинсонови синдроми не е достатъчно проучена. Болестта с дифузни телца на Lewy е втората по честота деменция (20% от пациентите с деменция), след болестта на Alzheimer. Болестността от мултисистемната атрофия е 4,5 на 100 000 души население, а заболяемостта е 0,6 на 100 000 души население. Малко по-често се засягат мъжете. Прогресивната супрануклеарна парализа е честа форма на атипичен паркинсонов синдром. Болестността е от 1,5 до 5/100 000 население или около 1% от тази на Паркинсоновата болест, а заболяемостта е 1,1 на 100 000 население. Засяга два пъти по-често мъжете, отколкото жените. Болестта на Hallervorden-Spatz и кортикобазалната дегенерация са редки заболявания, тяхната болестност и заболяемост не са известни. Фронтотемпорална деменция с паркинсонизъм досега е установена само при 470 пациенти, от 62 фамилии. 
Паркинсоновата болест е най-честата причина (в 80%) за паркинсонов синдром. Засяга 0,15% от цялото население, за възрастта от 55 до 65 години болестността нараства до 1%, за възрастовата група 65 – 80 години достига до 3%, а над 80 годишна възраст достига до 10%. Бялата раса боледува по-често от черната, жълтата и ромското население, което вероятно се дължи на генетични различия. Засяга 1,5 пъти по-често мъжете, отколкото жените. Заболяемостта варира от 4,9 до 25,6 пациента на 100 000 души население. 
По-голямата физическа активност, тютюнопушенето и кофеинът предпазват от развитие на Паркинсонова болест и прогресивна супрануклеарна парализа. Физическата активност и никотинът активират допаминергичната система и повишават количеството на допамина в striatum. Кофеинът е неспецифичен антагонист на аденозиновите А2А рецептори.
Патоморфологично някои невродегенеративни заболявания имат като обща характеристика интраневронни цитоплазматични филаментозни включвания от различни неразтворими протеини. Такива включвания са телцата на Lewy, състоящи се предимно от алфа синуклеин протеин, неврофибрилаторни кълба, състоящи се от абнормно хиперфосфорилирани тау протеини и интрануклеарните включвания съставени от хънтингтин протеин. Различните интраневронни включвания се състоят от различни протеини, но заболяванията имат общ патофизиологичен механизъм, представен от абнормни протеин-протеин взаимодействия, агрегация и депозиране на абнормни протеини, които са невротоксични и последващи невронни лезии. 
Етиологията на мултисистемната атрофия, болестта с дифузни телца на Lewy, прогресивната супрануклеарна парализа и кортикобазалната дегенерация не е известна. В повечето случаи се появяват спорадично, но са описани и фамилни случаи. Фронтотемпоралната деменция с паркинсонизъм е с автозомно-доминантно унаследяване, свързано със 17q21-22 хромозома. Болестта на Hallervorden-Spatz се унаследява по автозомно-рецесивен тип или възниква спорадично. Мутацията на гена за пантотенат киназа 2 (PANK2 ген) в хромозома 20р12.3-13, води до изчерпване на коензим А, поради дефектната му мембранна биосинтеза. Натрупва се цистеин, който нормално кондензира с фосфопантотената. Цистеинът формира комплекси с желязото и предизвика оксидативно увреждане на мозъка. В патогенезата участват феритинът и обменът на желязо.
Етиологията на Паркинсоновата болест е мултифакторна, поради взаимодействие между генетична предиспозиция, фактори от околната среда, токсичното въздействие на свободните радикали и възрастовия фактор. Не е изяснено кои фактори играят по-важната роля. 
1.	Генетични фактори. При фамилна история за Паркинсонова болест, рискът минаващ от поколение на поколение е засилен около 10 до 20 пъти. При фамилии с автозомно-доминантен или рецесивен тип на унаследяване са установени 16 генни локуса в различни хромозоми, отговорни за 30% от пациентите с Паркинсонова болест. Генните локуси се означават с PARK от 1 до 16, като PARK 1, 3, 4, 5 и 8 се унаследяват по автозомно доминантен тип и някои от тях засягат α-синуклеин гена. Генетичните фактори са свързани с повишена продукция и нарушено почистване на абнормни протеини, които се натрупват в невроните и водят до невродегенерация. Независимо от генетичната и клинична хетерогенност на заболяването патогенетичният механизъм при всички установени генни мутации е свързан с нарушение в убиквитин протеозомният биохимичен път на разграждане на нежеланите клетъчни протеини. 
α-синуклеин генът локализиран в локус PARK1 на хромозома 4q21-22 е отговорен за кодирането на α-синуклеин протеин. Генните мутации водят до замяна на аминокиселини (А53Т) в протеина, при което се образуват протофибрили от α-синуклеин протеин в нервните клетки, които повишават чувствителността на клетките към невротоксичността на допамина. 
Паркин генът в локус PARK2 на хромозома 6q25.2-q27 е отговорен за кодирането на ензима паркин (убиквитин протеин лигаза), участващ в разграждането на абнормните протеини от протеозомите. Генните мутации водят до загуба на активността на ензима поради което в клетките се натрупват невротоксични протеини и те загиват. Убиквитин е също основен компонент в телцата на Lewy. Този ген е отговорен за ювенилната автозомно-рецесивна Паркинсонова болест, при която не се установяват телца на Lewy. 
Предполага се и мутация на митохондриалната ДНК, която кодира някои от звената на комплекс 1. 
2.	Токсичните агенти на околната среда се обсъждат след откриването на токсичният агент МРТР (1-метил 4-фенил 1,2,3,6 тетрахидропиридин). МРТР се съдържа в синтетичния хероин и предизвиква селективна деструкция на допаминергичните меланин съдържащи клетки на компактната част на substantia nigra. Възможно е влиянието на генетичните фактори да повишава податливостта към някои невротоксини, както и алтернативно, генетичния дефект да генерира ендогенни невротоксини или да уврежда способността на организма да се справи с токсични субстанции, продукт на нормалния мозъчен метаболизъм.
3.	С възрастта заболяемостта от Паркинсонова болест прогресивно нараства, в резултат от продължителното въздействие на екзогенни или ендогенни фактори. От друга страна, краткотрайното въздействие на токсини в млада възраст, може след дълъг период от време, като ефект на остаряване свързано с намаляване на количеството на нигралните клетки, да предизвика появата на Паркинсонова болест. 
Патогенезата е свързана с комплексни взаимодействия между няколко биохимични аномалии, като оксидативен стрес, дисфункция на митохондриалната респираторна верига, ексцитотоксичност и възпалителни промени. Те създават взаимно потенциращ се цикъл от събития, които в крайна сметка довеждат до невронна дисфункция и смърт вследствие на апоптоза. 
1.	Оксидативният стрес е състояние, при което генерирането на свободни радикали е патологично повишено и е по-голямо от това на антиоксидантите, вследствие на което се получава неконтролируема оксидация на липиди, протеини и ДНК. Повишена продукция на такива радикали се получава при токсични въздействия (паракват алоксан, менадион, МРТР) и нарушена фагоцитна активност на тъканите.  При Паркинсонова болест естествения антиоксидант глутатион в substantia nigra е намален с до 60%, поради повишение на ензима гама-глутамил транспептидаза, който го разгражда. Повишена е активността на митохондриалната супероксид дизмутаза и натрупването на желязо в микроглията и олигодендроцитите на substantia nigra pars compacta. Substantia nigra на болните е атакувана от оксирадикали. Това може да е първопричината за нигралната дегенерация или да е последствие от друго събитие, но дори и ако е последствие, свободните радикали предизвикват вторична ескалация на нигралната дегенерация. Допаминът също е източник на кислородни свободни радикали. Допаминергичните неврони са предразположени към оксидативен стрес, а наличието на мутантен алфа-синуклеин ги прави по-податливи към оксидативен стрес. Взаимодействието между алфа-синуклеинът и оксидативната увреда е важно звено в патофизиологията на заболяването. 
2.	Нарушенията в респираторните митохондриални функции може да предизвика деструкцията на substantia nigra. При пациенти с Паркинсонова болест се установява намаление на комплекс I от митохондриалната респираторна верига с 39% в substantia nigra. Това води до нарушение на митохондриалната респирация, намаляване на енергийното ниво в неврона и когато то спадне под определен минимум, настъпва клетъчна смърт. 
3.	Възможно е токсичното действие на вещества, които са продукт на допаминовия метаболизъм. Глутаматът е възбуден невромедиатор в централната нервна система, който чрез ексцитотоксичен механизъм предизвиква клетъчна смърт и участва в етиопатогенезата на невродегенеративните заболявания. Субталамично ядро при Паркинсонова болест е освободено от нормалното потискане от външния globus pallidus, което води до неговата ексцесивна възбуда. То отделя повишено количество глутамат към ретикуларната и компактната част на substantia nigra и води до ексцесивна активация на NMDA глутаматните рецептори. Това довежда от една страна до формиране на токсични свободни радикали, които засилват прогресията на заболяването, а от друга до ексцитотоксично увреждане, клетъчна смърт и дегенерация на нигралните допаминергични неврони, което също засилва прогресията на заболяването. Свръхактивността на субталамичното ядро предизвиква смърт чрез апоптоза на допаминергичните неврони в компактната част на substantia nigra и допринася за прогресията на Паркинсоновата болест. Свръхактивността на субталамичното ядро предизвиква и ексцитотоксично увреждане на медиалния pallidum и педикуло-понтинното ядро, което води до възникване на недопаминергични симптоми: постурална нестабилност, говорни и автономни нарушения.
Леводопа е възможно да потенцира невродегенерацията и да засилва прогресията на заболяването, тъй като допаминовият метаболизъм засилва продуцирането на свободни хидроксилни радикали и намалява глутатиона, който е бездруго намален при пациенти с Паркинсонова болест. 
4.	Възпалението, предизвикано от автоимунни механизми засилва увредата на substantia nigra. Микроглията в областта на substantia nigra се активира, без реактивна астроцитоза. Активираната микроглия продуцира инфламаторни цитотоксични цитокини, които засилват възпалителния процес в околната микроглия. Глиалните клетки отделят невротрофични фактори и участват в катаболизирането на допамина и свободните радикали. Увреждането на невроглията, която заобикаля допаминергичните неврони има значение за дегенеративния процес. 
5.	Убиквитин протеозомната система участва в патогенезата на заболяването. Поради нарушен капацитет на тази система да почиства нежеланите и неправилно нагънати протеини, настъпва протеолитичен стрес и смърт на засегнатите неврони с развитие на телца на Lewy. Нарушени са функциите на протеозомната и лизозомната почистващи системи. 
6. Хипотезата за прионна болест се базира на възможността алфа-синуклеин протеина да бъде прион, тъй като се пренася от засегнати към здрави неврони. Прионите са инфекциозни протеини, които разпространяват определени заболявания и могат да предизвикат невродегенерация. 
Неврофармакологията на Паркинсоновата болест се характеризира с намаляване на съдържанието на допамин в нигростриарните пътища и нивата на допаминовия транспортер, вследствие на намаляването на броя на невроните в substantia nigra. Намаляването на стриарния допамин (повече в putamen, отколкото в nucleus caudatus) с 57 – 80% и на допаминовия транспортер с 56% предизвиква двигателните симптоми. Поради намаленото съдържание на потискащият невромедиатор допамин (от substantia nigra към striatum) се нарушава балансът с възбудните невромедиатори ацетилхолин и глутамат (от мозъчната кора към striatum) на нивото на допаминергичните стриарни рецептори. С намаляването на количествата на допамина намаляват стимулацията на D1 рецепторите, стимулиращия G протеин, отделянето на аденилат циклаза и съответно количествата на субстанция Р и динорфин. Намалената стимулация на D2 рецепторите води до намалено синтезиране на потискащ G протеин, повишено отделяне на аденилат циклаза и нарастване на количествата на енкефалин. Този невромедиаторен дисбаланс довежда до основните симптоми на синдрома. При допаминергичен дефицит активирането на D1 рецепторите повишава нивата на субстанция Р, докато активирането на D2 рецепторите намалява нивата на енкефалин в индиректния път. 
Патофизиологията на хипо- и хиперкинетичните синдроми от базалните ганглии е свързана с балансът на активността между директния и индиректния път и последващата промяна в активността на изхода на базалните ганглии (вътрешния globus pallidum и substantia nigra pars reticulata). 
Клиничното протичане на невродегенеративните заболявания е относително типично, което дава възможност за правилно поставяне на диагнозата.
6.1.1.1.1. Болест с дифузни телца на Lewy
Болестта с дифузни телца на Lewy протича с широк спектър от клинични прояви, в резултат от развитието на патологичен процес в различни области на мозъка. При 50% от пациентите дебютира с деменция и не по-рано от 12 месеца от началото на заболяването се добавят паркинсоновите симптоми, докато при останалите пациенти е обратното. В ранните стадии на заболяването когнитивният дефицит. Флуктуациите в когнитивните функции, паметовите нарушения, вниманието и будността, могат да се придружават от сомнолентност, епизодичен делир, периодични добре оформени и детайлни зрителни халюцинации и паркинсонов синдром. Особено изразени са ограничението на вниманието, фронто-подкоровите умения и визуално-пространствената ориентация. Има белези на темпоро-париетално увреждане, като апраксия, афазия, агнозия и акалкулия. В хода на заболяването при 80% от пациентите се проявява паркинсонов синдром с мускулна ригидност, брадикинезия, постурални нарушения и слаб тремор в покой. Могат да се добавят чести падания, синкопи, преходна загуба на съзнание, систематизирани делюзии и халюцинации в другите модалности, депресия, REM-поведенческо нарушение и свръхчувствителност към невролептици. 
6.1.1.1.2. Мултисистемната атрофия 
Започва в по-млада възраст (средно 49 – 54 г.). Протича с комбинация от изразени в различна степен паркинсонов синдром, малкомозъчни, автономни и пирамидни нарушения. Само при около 30% от пациентите клиничната картина е напълно разгърната, със съчетание и на четирите синдрома. Автономни и пирамидни нарушения се установяват при почти всички пациенти, а въз основа на останалите двигателни симптоми се различават два основни клинични подтипа: стрионигрална дегенерация с предимно паркинсонов акинетично-ригиден синдром (80% от пациентите) и оливопонтоцеребеларна атрофия (20%), с предимно малкомозъчна атаксия. 
Заболяването започва с асиметричен акинетично-ригиден паркинсонов синдром при 50% от пациентите, но по-късно той е преобладаващият в клиничната картина при 90% от тях. При 2/3 от пациентите се установява едър постурален тремор, а при 1/3 от тях треморът е в покой. Често се установяват орофациална дистония, дизартрия и хипокинетична реч. Постуралната нестабилност се появява рано, но честите падания не са характерни за началото на заболяването, за разлика от прогресивната супрануклеарна парализа. Характерна е силно приведената напред поза, с допиране на брадичката към гърдите. Пациентите започват да използват инвалидна количка рано.
Малкомозъчните симптоми се установяват в началото при 5% от болните, по-късно се развиват при 50%, но преобладават само при 20%. Проявява се с атаксия на походката, нестабилност и падания, но могат да се проявят атаксия на крайниците и речта, интенционен тремор, мускулна хипотония и нарушение на очните движения. 
Автономните нарушения са начален синдром при 41% от болните, но в по-късния стадии достигат до 97%. Най-честият симптом при мъжете е ранната импотентност (37%), а при жените уринарната инконтиненция или ретенция. Ортостатична хипотония има при 68% от болните, но синкопи се наблюдават едва при 15% от тях. При останалите пациенти преобладават замаяност, зрителни нарушения и сънливост. Могат да се проявят нарушения на гастроинтестиналния тракт (запек), респирацията (инспирационен стридор и сънна апнея поради булбарна пареза на ларингеалните мускули) и на терморегулацията.
Пирамидните белези не са изразени и се установяват при 61% от болните, предимно при тези с паркинсонов синдром. Установяват се рефлекс на Babinski, белези на псевдобулбарна пареза и хиперрефлексия, без типични парези или спастична походка.
Допълнителните симптоми включват дизартрия (атаксична, спастична и хипокинетична) и дизфагия, очни симптоми (анизокория, синдром на Horner, диплопия, нарушени погледни движения в хоризонтална или вертикална посока), дистония, сензомоторна аксонна невропатия, нарушения на съня (дневна сънливост, инсомния, аритмично дишане, сънна апнея, REM нарушения и респираторен стридор), когнитивни нарушения, депресия, чувствителни към стимули постурални и акционни миоклонии на пръстите, супрануклеарна офталмоплегия, обонятелни нарушения и болкови синдроми. 
Прогресията е значително по-бърза от тази при Паркинсонова болест. Над 40% от болните са значително инвалидизирани 5 години след началото на заболяването. Средната продължителност на живота (около 6 години) е еднаква и при двата подтипа, но при пациентите с предимно паркинсонови симптоми инвалидизацията настъпва по-бързо.
Лечение:
· Леводопа до 1-1,5 g дневно. 
· Антихолинергични средства до 10-12 mg дневно в три приема
· Amantadine 200-300 mg дневно 
· Лечението на автономните нарушения - ортостатичната хипотония и инконтиненцията
· Минералкортикостероиди или НПВС
· При чести позиви и инконтиненция на урина се прилагат антихолинергични средства.
6.1.1.1.3. Болест на Hallervorden-Spatz 
В класическата форма започва около 3-4 годишна възраст, а атипичната форма – около 13-14 годишна възраст. Дебютира с нарушение на походката и постурални нарушения, вследствие на спастично повишен мускулен тонус, поради засягане на пирамидния път. Проявяват се дистония, дизартрия, хореоатетоза, ригидност, спастичност, ретинопатия и когнитивни нарушения. Атипичната форма на заболяването е с по-слабо изразени симптоми и по-бавна прогресия на екстрапирамидните симптоми. Рано се проявяват нарушения в речта. При някои пациенти се появяват епилептични припадъци, атрофия на зрителния нерв и retinitis pigmentosa. Характерни са деформациите на стъпалото и по-рядко кожни пигментации. Заболяването прогресира и неговата средна продължителност е 11 години. 
6.1.1.1.4. Прогресивна супрануклеарна парализа (синдром на Steele-Richardson-Olszewski) 
Започва средно на 58 години. Клиничната картина се характеризира със съчетаването на няколко синдрома – постурални нарушения, паркинсонов, псевдобулбарна парализа, супрануклеарна вертикална погледна пареза и деменция. По-рядко се установяват пирамидни и малкомозъчни симптоми. Всеки от тези синдроми се отличава с някои особености и съчетанието им определя характерните прояви на болестта.
Паркинсоновият синдром се характеризира с двустранно симетрични брадикинезия, ригидност и постурални нарушения, статичният тремор се среща рядко (5-10%). Мускулната ригидност е по-изразена аксиално, в горната част на тялото и шийната мускулатура. Това предизвиква типично екстензионно положение на главата и изправена поза на тялото.
Постуралните нарушения са чести и характерни, проявяват се с нарушение на походката и падания назад и се срещат още през първата година от началото на заболяването при 90% от пациентите. При пациенти с Паркинсонова болест нарушенията на походката са начален симптом само при 11% от пациентите. Екстензираната назад глава и парезата на погледа надолу предразполагат към чести падания, особено при слизане по стълби.
Вторият по честота начален симптом е фронтолимбична деменция със затруднение в планирането на действията, паметови нарушения, апатия или възбудимост, експресивна дисфазия и апраксия на крайниците. Дизфункцията на фронталния лоб прогресира бързо. 
Псевдобулбарния синдром, офталмопарезата и вертикалната погледна пареза са елементи на супрануклеарната увреда. Вертикалната погледна пареза е най-отличителния симптом. Тя е изразена при поглед надолу, но не се появява в началото на заболяването, а средно след 4 години, което затруднява поставянето на диагнозата. При 50% от пациентите може да не се изяви в хода на заболяването. Един от първите симптоми е затруднение при четене, както и невъзможността за потискане на оптокинетичния нистагъм. Специфично е забавянето в отклоняването на погледа при подаване на команда от лекаря. Придружава се от хоризонтална погледна и псевдобулбарна пареза и симптоми от фронталния лоб. Често има спастична дизартрия, хипофония и дизфагия.
По-рядко се описват пирамидни, малкомозъчни нарушения и фокални дистонии в горните крайници или блефароспазъм. Наличието на дистонии и апраксия (често апраксия на отварянето на клепачите), налага диференциална диагноза с кортикобазалната дегенерация. Нарушението на съня, с намаляване на REM стадия, както и дневната сънливост са чести симптоми на заболяването. 
Заболяването прогресира, след около 8 години пациентите са приковани към инвалидна количка и след 2 до 12 години завършват със смъртен изход поради хипостатична пневмония или фрактура на бедрената кост след падане. 
Лечение
· леводопа
· amantadine
· amitriptyline 

6.1.1.1.5. Кортикобазална дегенерация
Не се проявява със специфичен клиничен фенотип. Клиничните прояви са различни, а от друга страна пациенти с различна патоморфологична находка могат да проявят типични за кортикобазалната дегенерация симптоми. Поради тази причина напоследък се говори за синдром на кортикобазална дегенерация. Началото на заболяването е след 60 годишна възраст. Най-характерните клинични белези са необичайна комбинация от двигателни и перцептивни нарушения. Наличието на три или повече от основните симптоми подкрепят диагнозата.
Двигателните нарушения се представят от асиметричен паркинсонов акинетично-ригиден синдром, неповлияващ се от леводопа, фокални дистонии и миоклонии в крайниците и супрануклеарна вертикална погледна пареза. Дистониите се асиметрични и засягат едната ръка, като китката и предмишницата са във флексия, а ръката е аддуктирана в рамото. Пръстите се флексирани в метакарпофалангеалните стави, екстензирани или флексирани в дисталните и проксимални интерфалангеални стави. Тази фиксирана поза може да доведе до контрактури. При 40% от пациентите дистониите и особено контрактурите се придружават от силна болка. В някои случаи се добавят и хореоатетозни движения в засегнатия крайник или лицето. По-рядко се появяват дистонии на главата, шията, тялото, краката или пръстите на краката. Появява се тремор, който не е паркинсонов, а е постурален и акционен, с по висока честота (6-8 Hz) и неритмичен. Фокални, предимно акционни и зависими от стимули миоклонии се появяват по-късно в хода на заболяването. Често те се наслагват върху тремора на крайниците, придават му неритмичен характер и се засилват при движение. 
Перцептивните нарушения се проявяват с корови сетивни нарушения от париеталния дял и апраксия. Типични са апраксията на крайниците (70% от пациентите), коровото нарушение на сетивността и невъзможността за познаване на предметите чрез опипване. В по-тежки случаи се развива симптома на чуждия крайник, при който той извършва произволни, привидно целенасочени движения. Характеризира се в невъзможност за познаване на крайника, като свой, ако не се използва зрението. 
Кинетичната апраксия на крайника преобладава и пациентът не може да извършва фини движения на пръстите. По-рядко апраксията засяга тялото или орофациалната област. 
Нарушенията в очните движения са проявяват със забавеност, а по-късно и невъзможност за извършване на хоризонтални сакадични движения при вербална команда.. 
Могат да се развият фронто-темпорални когнитивни нарушения (до деменция), афазия и орална апраксия. Нарушенията на паметта са в резултат на прекъсване на подкорово-фронталните пътища. Много типична е фронто-подкоровата деменция, с нарушения на жестовете. Често се проявяват депресия, апатия, тревожност, ажитация, нарушения в речта, монотонен глас, дисфония, ехолалия или палилалия.
Налице са и автономни симптоми от страна на гастроинтестиналния тракт (хиперсаливация, дизфагия, гадене, запек), тазоворезервоарни нарушения (често и спешно уриниране) и ортостатична хипотония.
По-рядко се появяват пирамидни белези, блефароспазъм, постурална нестабилност, затруднена походка, дизфагия и дизартрия. 
Заболяването е бавно прогресиращо, с продължителност от 6 до 8 години. Пациентите се инвалидизират и умират от аспирационна пневмония или уросепсис. 
6.1.1.1.6. Фронтотемпорална деменция с паркинсонизъм 
Проявява се между 45 и 65 годишна възраст. Фенотипните вариации са големи, както в различните фамилии, така и в отделните членове на една и съща фамилия. Клиничното протичане наподобява това на прогресивната супрануклеарна парализа и кортикобазалната дегенерация, но началото е в по-ранна възраст. Клинично се характеризира с фронтотемпорална деменция (поведенчески и когнитивни нарушения) и афазия, а само в някои случаи по-късно се проявява паркинсонов синдром, неповлияващ се от леводопа. Поведенческите нарушения се проявяват с хиперфагия, обсесивно поведение, нарушена социализация и психоза. Когнитивните нарушения включват нарушени екзекутивни функции, при относително запазена ориентация, зрително-пространствени функции и памет. Паркинсоновият синдром се представя с акинезия и ригидност, без тремор. Добавят се дистонии, спастично повишен мускулен тонус, супрануклеарна погледна парализа и понякога амиотрофия. Заболяването прогресира бързо, средната продължителност на живота е 8-9 години.
6.1.1.1.7. Паркинсонова болест
Паркинсоновата болест е хронично прогресиращо невродегенеративно заболяване. Причинява се от прогресивна дегенерация на допаминергичните неврони в substantia nigra. Причината не е известна, предполага се значението на наследствените фактори и на токсични вещества от околната среда. Намаляването на броя на тези неврони довежда до намаляване на съдържанието на допамин в нигростриарните пътища. Нарушава се балансът допамин/ацетилхолин и допамин/глутамат на нивото на допаминергичните стриарни рецептори. Невромедиаторният дисбаланс довежда до основните симптоми на Паркинсоновата болест. Няма сигурни данни, които биха дали възможност да се провежда профилактика на Паркинсоновата болест. Паркинсоновата болест засяга 0,15% от населението, като за възрастта от 55 до 65 години болестността нараства до 1%. Според епидемиологичните данни в България би трябвало да има около 12 000 болни. Пациентите, които са все още в трудоспособна възраст бързо се инвалидизират при неправилно проведено лечение. При правилно лечение те могат да останат трудоспособни поне през първите 5 години от началото на заболяването и да бъдат с леко изразена инвалидност през първите 10 години. Лечението още от началото на заболяването с медикаменти от групата на леводопа води до бързо изчерпване на терапевтичните възможности и ранна инвалидизация на пациента. След изчерпването на ефекта от леводопа болният навлиза във фазата на усложнената Паркинсонова болест, когато лечението е трудно, инвалидността е сериозна и пациентите са в тежест за семейството и обществото. Някои невропротективни медикаменти могат да забавят прогресията на заболяването, но прилагането им, за да бъде ефективно, трябва да започне рано. Това изисква ранно поставяне на диагнозата, което понякога е затруднено през първите години от началото на заболяването. Много често есенциалният тремор, който се среща 10 пъти по-често се диагностицира като Паркинсонова болест и пациентът дълго се лекува погрешно. 
Паркинсоновата болест може да се появи в различна възраст и в различни клинични форми. Съобразно възрастта на началото на заболяването, клиничната форма, психичното състояние, клиничният ход и данните за наследственост се класифицира по следния начин:
1.	Според началото на заболяването- ювенилна (под 20 г. възраст), с ранно начало (от 21 – 40 г. възраст) и с късно начало (над 40 г. възраст).
2.	Според доминиращите двигателни нарушения - предимно треморна и акинетично - ригидна форма.
3.	Според психичното състояние - с или без деменция.
4.	Според клиничното развитие- бавно прогресираща, с добро повлияване от леводопа или с по-бързо влошаване и поява на странични ефекти от леводопа терапията.
5.	Според данните за наследственост - спорадични и наследствени форми
Началото на заболяването е постепенно и незабележимо. Появяват се неспецифични симптоми (продроми), като бърза уморяемост, неразположение, намалено обоняние и личностови промени. Двигателните симптоми се усещат от пациентите като слабост, затруднения при писане, леко нарушение на координацията, болки в рамото, в гърба, в мускулите и стегнатост на крайниците. 
Паркинсоновата болест протича с двигателни, автономни и невропсихиатрични симптоми. В клиничното протичане се очертават две фази – ранна и късна, в зависимост от наличието на двигателни усложнения. В различните фази преобладават различни симптоми на заболяването.
Под ранна Паркинсонова болест се разбира периода от появата на заболяването до възникване на двигателните усложнения, средно 5 години. Заболяването най-често започва между 50 и 60 годишна възраст. Паркинсоновата болест с ранно начало се среща по-рядко (5 до 7% от всички пациенти) и още по рядък е ювенилния паркинсонизъм. 
Двигателните симптоми клинично се манифестират с класическата триада от брадикинезия, ригидност и тремор в покой, към която по-късно се добавят и постурални нарушения. Първоначално симптомите обхващат единия крайник, обикновено ръката, след 8 до 14 месеца обхващат и другия хомолатерален крайник. След 2 до 3 години от засягането на едната телесна половина, с прогресията на заболяването се засяга и другата ръка и по-късно се обхваща цялото тяло. Заболяването дебютира с един от симптомите на триадата, като с прогресията се добавят последователно и останалите, изразени в различна степен. 
При Паркинсоновата болест с ранно начало първият симптом при 14% от пациентите е дистония, най-често в долните крайници. След появата на паркинсоновите симптоми, дистонията продължава да бъде част от клиничната картина. Прогресията на заболяването е по-бавна, но пациентите развиват рано двигателни флуктуации и дискинезии. По-рядко се развиват когнитивни нарушения и психични усложнения от лечението. 
Ювенилната Паркинсонова болест е по-рядка форма на заболяването. Често има данни за фамилност и в клиничната картина преобладават дистониите.
Паркинсоновата болест с начало в късна възраст по-често започва като ригидно-акинетична форма, без тремор. По-бързо се нарушават ежедневните дейности на пациентите и по-често се наблюдава деменция. 
Еволюцията е бавно прогресираща, продължаваща 10 и повече години. Инвалидността приковава към леглото болните средно след 14 години. Тежестта на симптомите се засилва във времето, появяват се нови симптоми и се обхващат нови анатомични области. Изразеността на брадикинезията, ригидността и постуралната нестабилност нараства с 8-9% годишно, докато треморът почти не прогресира с времето. В хода на прогресията на заболяването възникват епизоди на замръзване, дизавтономии, падания и деменция. Прогресията е по-бърза през първите 4 - 8 години и по-бавна през следващите години от началото на заболяването. 
 Прогресията е бавна при начало на заболяването под 50 годишна възраст и когато първоначалният симптом е тремор. Прогресията е бърза при по-късно начало на заболяването, при преобладаващ ригидно-брадикинетичен синдром и при придружаваща деменция. Приложеното лечение определя времето за възникване на двигателни (двигателни флуктуации и дискинезии) и невропсихични усложнения от дълготрайната леводопа терапия. Тежестта на усложненията е по-голяма и тяхното начало е по-рано, когато болният е лекуван с високи дози леводопа. 
Късната (усложнена) Паркинсонова болест е втората фаза от развитието на заболяването. Първоначалният ефект от приложението на леводопа е продължителен. Повечето болни имат значително подобрение през деня, като почти не усещат влиянието на всяка единична доза. След прилагане на леводопа се наблюдават два вида клиничен терапевтичен отговор. Краткотрайният терапевтичен отговор трае три и повече часа и се проявява с подобряване на двигателната активност след еднократен прием на леводопа. Дълготрайният терапевтичен отговор продължава до 1 седмица и се проявява с постепенно подобряване с продължаване на лечението или с възвръщане на състоянието на пациента на нивото преди започване на лечението. Дълготрайният фармакодинамичен ефект, далеч надминаващ фармакокинетичния профил, се дължи на пресинаптичното съхранение на синтезирания от леводопа допамин и продължителният фармакодинамичен постсинаптичен ефект, които допринасят за по-дългия и гладък терапевтичен отговор. 
При продължителното лечение с леводопа, дълготрайният терапевтичен ефект постепенно изчезва, първоначалното добро повлияване от лечението се променя, ефектът от всяка доза леводопа става все по-кратък, докато се стигне до възникването на двигателните флуктуации. От този момент нататък при пациентите се наблюдава само краткотрайният терапевтичен ефект, при който клиничната ефективност се определя само от фармакокинетиката на леводопа. Клинично това се проявява с двигателни флуктуации, които се определят от характеристиката на краткотрайния терапевтичен отговор. Краткотрайният терапевтичен ефект се проявява с внезапно начало, силен, но краткотраен (от 15 минути до 3 часа) двигателен отговор и влошаване на симптомите под изходното ниво след изчерпване на ефекта. След 5 години от започване на лечението с леводопа 50% от болните развиват двигателни усложнения (двигателните флуктуации и дискинезии), след поемане на всяка единична доза от лекарството. До 10 години 80% развиват усложненията. В този момент пациентите навлизат във фазата на късната Паркинсонова болест, която се характеризира с възникване на различни усложнения, които постепенно прогресират и не се повлияват от леводопа терапия. Въпреки, че дискинезиите и флуктуациите са тясно свързани, неволевите движения могат да се появят по-рано от флуктуациите. Възникват и флуктуации в психичните и автономни симптоми.
Механизмите, отговорни за възникване на двигателните усложнения са мултифакторни. Те се определят от тежестта (степента на нигралната дегенерация), формата (начало в по-млада възраст) на заболяването и продължителността на полуживота на допаминергичния медикамент, използван за лечение. Проявяват се предимно при лечение с леводопа и по-слабо при лечение с допаминови агонисти. Други рискови фактори са по-високите дневни дози и по-голямата продължителност на лечението с леводопа. 
Двигателните флуктуации и дискинезии имат обща етиопатогенеза, но се предизвикват от различни патофизиологични механизми. Докато двигателните флуктуации зависят предимно от прогресията на заболяването, дискинезиите се предизвикват от пулсионната стимулация на допаминергичните рецептори от медикаменти с кратък полуживот. В началото на заболяването, когато около 50 – 80% от нигростриарните допаминергични неврони са дегенерирали, флуктуациите в плазмената леводопа могат да бъдат буферирани от допаминните запаси в останалите все още не загинали допаминови нигростриарни неврони. С прогресиращата дегенерация на допаминергичните неврони, когато повече от 90% от тях не функционират, тази буферна способност намалява и нивата на стриарния допамин стават зависими от количествата внесена леводопа. Нарушава се складирането и регулирането на освобождаването на допамин, пропорционално на тежестта на заболяването. От този момент клиничният отговор започва да зависи директно от концентрацията на допамин в синапсите, тоест от плазмената концентрация на леводопа. 
Отначало има повече или по-малко линеарно повишаване на подобрението с покачване на дозата, но по-късно тази крива придобива сигмоиден вид - болният е или подвижен (в „on” период) или почти неподвижен (в „off” период) или между двете състояния, в зависимост от плазмената концентрация на леводопа и нивото на мозъчния допамин. Става невъзможно да се получи добър клиничен отговор към леводопа, защото когато пациента е в „on” фазата има дискинезии, а когато няма дискинезии е в тежка “off” фаза. В този стадий дозата на леводопа става критична, като ниски дози не водят до достатъчно плазмено ниво за преминаване в „on” фазата. По-високи дози, достигащи прага за подобрение на състоянието, също биха могли да не действат, поради намеса на странични фактори. Забавеното стомашно изпразване или богатата на протеини храна, нарушава абсорбцията и преминаването на леводопа в мозъка, което може да предизвика бързо превключване от „on” в „off” фазата. 
Двигателните флуктуации отначало имат формата на предвидим „ефект на изчерпване” (wearing off), който се определя като флуктуация в двигателната активност, свързана с поемането на всяка доза леводопа. Получава се изчерпване на ефекта на лекарството преди поемането на следващата доза. Дневните двигателни флуктуации стават клинично изявени, когато терапевтичната активност на всяка доза леводопа е по-къса от 4 часа. Първоначално двигателните флуктуации се появяват в сутрешните (сутрешна акинезия) а по-късно и в следобедни часове,  през нощта (нощни акинезии), като пациентът се събужда от засилване на тремора или ригидността и брадикинезията, които му пречат да се обръща в леглото. Постепенно медикаментът започва да задейства по-бавно (kick-in), така че изминава повече време след приема на дозата до повлияване на симптомите. Пациентите получават забавена (delayed on), отслабена (субоптимална) или липсваща (no on) двигателна реакция след поемане на единична доза леводопа. В началото на заболяването пациентът не усеща влиянието на приетата доза леводопа. По-късно клинично подобрение се появява около 45 до 90 минути след приемане на стандартните таблетки и 60 до 150 минути след приемане на такива със забавено освобождаване. Това забавяне в клиничната ефективност рефлектира забавената абсорбция на леводопа и преминаването през кръвно-мозъчната бариера. Епизодично се среща и състояние, когато не последва двигателен отговор след приема на леводопа (no on). 
С продължаване на лечението и напредване на заболяването, двигателните флуктуации стават внезапни, непредсказуеми и несвързани с времето на приемане и серумната концентрация на леводопа. Те се явяват по всяко време, като по-късно се оформя т.н. „феномен на включване и изключване” (on-off феномен). Той се определя като внезапна, непредсказуема флуктуация в двигателната активност, настъпваща в рамките на секунди или минути, несвързана с времето на приемане на леводопа. Най-често преди да е дошло времето за изчерпване на дозата, внезапно, пациентът изпада в off период или по-рядко внезапно, без да приемал следваща доза леводопа, навлиза в on период. Под on период се разбира времето през което пациента има добро повлияване на симптомите от медикамента, а под off период – времето през което симптомите на заболяването се засилват, поради слаб ефект на медикамента. Обикновено през on периода пациентът има и силно изразени дискинезии. Периодите на липса на ефект от леводопа могат да достигнат до 50% от времето през деня, което е сериозна инвалидизация за болния. Тези двигателни флуктуации трудно се подават на контрол чрез медикаменти. 
Понякога пациентите могат да останат за по-дълго време в off период и тогава се говори за акинетични кризи, които са изключително опасни. Те могат да възникнат поради интеркурентно заболяване, простуда, гастроинтестинални нарушения, травма, прием на невролептици, спиране на лечението, стрес, хирургична интервенция или без ясна причина. Характеризират се с внезапно начало, засилени до крайност паркинсонови симптоми и особено акинезия и афагия (нарушено гълтане) и преходна липса на ефект от антипаркинсоновото лечение. Появяват се и нарушения в температурната регулация. Продължителността на кризата е до няколко дни и може да завърши фатално. 
Феноменът на “замръзване” (freezing) може да се появи при всеки двигателен акт, но има най-голямо значение когато ангажира ходенето. Постуралната нестабилност и феноменът на „замръзване” се наблюдават най-вече в „off” фазата, но при болни в по-напреднал стадии на заболяването се проявяват и по време на “on” фазата. Може да бъде свързан с недостатъчна или ексцесивна доза на леводопа, поради което е важно да се уточни времето на неговата поява спрямо приемът на леводопа. Епизодите на замръзване са преходни, продължават от няколко секунди до минути. Типичният феномен на замръзване се характеризира с внезапна неспособност да се вдигне крака при ходене – краката са залепнали за пода. 
Kinesia paradoxa е обратният феномен на замръзването при пациенти с късна форма на заболяването, лекувани дълго с допаминергична терапия. Възниква при необичайни обстоятелства и се манифестира с внезапни и краткотрайни периоди на добра подвижност, несвързани с терапията. 
Двигателните флуктуации почти винаги са придружавани и от дискинезии и дистонии свързани или не, с приема на медикамента. По-често се наблюдават при по-млади пациенти. Те са по-изразени, когато флуктуациите стават непредсказуеми. Тежки дискинезии се наблюдават при „on-off” двигателните флуктуации. 
Дискинезиите варират по вид при различните болни, но са постоянни при един и същ болен. Най-често те са монофазни и хореиформени или двуфазни и дистонични, а по-рядко се проявяват като бализъм, миоклонии, акатизия или тикове. Дистоничните хиперкинези могат да бъдат както ранен симптом на нелекуваната Паркинсонова болест, така и симптом на недостатъчна терапия. За разлика от дистониите, хореичните дискинезии са проява единствено на лечението с леводопа. Хореичните хиперкинези са двустранни, но по изразени в по-засегнатата страна на тялото, по време на on фазата. Могат да еволюират в атетоза и дистония с прогресията на заболяването. Обикновено появата на дистонични дискинезии предшества появата на хореичните. 
Дискинезиите се появяват най-напред в пръстите или крака на по-засегнатата страна, сутрин, след събуждане от сън, когато пациента е в off период. Причината за това е по-ранната загуба на допаминергични неврони в зоната на дорзолатералния striatum, която отговаря соматотопично на крака. Могат да засегнат устните, шията и тялото. Могат да се появят цервикална дистония, дистонии на крайниците или блефароспазъм. Характерни при лечение с антихолинергични медикаменти са оро-фацио-лингвалните дискинезии. 
Въпреки че дискинезиите са инвалидизиращи за пациентите, обикновено те не се безпокоят от хореичните движения толкова, колкото техните близки. Повечето пациенти предпочитат да бъдат в on фаза с дискинезии, отколкото в off фаза без дискинезии. Предизвиканите от леводопа дискинезии се делят и според времето на тяхното появяване.
Най-често се среща т.н. „дискинезия в периода на пиковата доза” (peak of dose), която се появява в „on” фазата, има хореичен, балистичен (в тялото и крайниците) или дистоничен (в краниоцервикалната област или в долните крайници) характер. Рядко засяга и респираторните мускули. Дискинезията е асиметрична и засяга по тежко или само, тази част на тялото, която е била засегната най-напред от заболяването. Появява се по време на максималния ефект на леводопа, когато плазмената леводопа и мозъчната допаминова концентрации са високи и са над прага на подобрение на двигателната активност. 
Може да се наблюдава и “дистония в периода на изчерпването” на ефекта на единичната доза (off периода) през деня или сутрешната дистония при събуждането на болния, преди приема на първата сутрешна таблетка или през нощта. Появява се когато плазменото ниво на леводопа е ниско, като болезнена и мъчителна дистония. Дистонията е асиметрична, по-изразена на по-засегнатата страна и протича със стягане на подбедрицата, супинация и плантарна флексия на стъпалото и дорзална екстензия на палеца. Преминава спонтанно след 1 до 2 часа. 
С прогресирането на заболяването, по-рядко (при 15 – 20% от пациентите) се срещат по-сложните „двуфазни дискинезии”, които се появяват в началото и в края на on фазата. Появяват се, когато плазменото ниво на леводопа се покачва след приемане на единична доза. С достигане на праговата концентрация за поява на on фазата, дискинезията намалява или изчезва, за да се появи отново, когато плазменото ниво на лекарството намалява. Между двете дискинезии пациентът е в on фаза, без дискинезии. Двуфазната дискинезия е по-тежка и по-трудно се понася от болните, особено в началото на фазата. Дискинезиите в пиковата доза са асиметрични, с хореиформен характер и стереотипно засягане на долните крайници. В края на on фазата дискинезиите са бавни, по продължителни и с дистоничен характер. В някои случаи пациентите могат да имат дискинезии в единия крайник, а изразени паркинсонови симптоми в другия. 
Нощните миоклонии се срещат по-рядко, през нощта, когато плазменото ниво на леводопа спадне.
В напредналите стадии на заболяването пациентът е непрекъснато в различни фази: или е в on фаза с дискинезии или е в off фаза с тежка акинезия.
Дизфункцията на автономната нервна система (дизавтономии) е чест симптом (50 – 80% от пациентите). Автономните симптоми се проявяват клинично в началото на късната Паркинсонова болест. Появата им в началото на заболяването не е типично и предполага синдромът на Shy-Drager. Нарушенията се дължат на засягане на централните и периферни постганглионарни автономни структури. Обикновено са умерени и при малко пациенти са по-силно изразени. Могат да се появяват само по време на off периодите.
Уринарните нарушения се манифестират с ноктурия, последвана от често уриниране, полакиурия, необходимост от спешно уриниране, инконтиненция на урина и затруднено уриниране. Те се дължат на хиперрефлексия или хипоактивност на детрузора, диссинергия на активността на детрузора и сфинктера и късна и непълна релаксация на мускулите на тазовото дъно. Значение имат и страничните ефекти от прилаганите антипаркинсонови медикаменти. 
Сексуалните нарушения се проявяват с намалено либидо и нарушена ерекция или оргазъм. Често причината за намаляване на либидото е депресия. Хиперсексуалността може да бъде страничен ефект от лечението с високи дози леводопа и зависи от прилаганата доза. 
Кардиоваскуларните симптоми се наблюдават при 50% от пациентите и се проявяват със замаяност, виене на свят, гадене, преходно нарушение на зрението и рядко загуба на съзнание. 
Ортостатичната хипотония се проявява със замаяност, главоболие, чувство за нестабилност. Основна причина е намаленият симпатиков тонус и вазоконстрикцията. 
Нарушенията в терморегулацията се дължат на дизрегулация на централните допаминергични системи. Наблюдава се ексцесивно изпотяване или абнормни усещания за студено и топло, както и хипотермия. 
Сетивните нарушения се срещат при 50% от пациентите. Изразяват се с болки, парестезии, дизестезии, усещане за студ или тръпнене и дълбоки болки, предимно в долните крайници, наподобяващи полиневрит. Свързани са с нарушената стриарна обработка на аферентацията, постъпваща от сензорни центрове в thalamus.
Гастроинтестиналните нарушения се проявяват с дизфагия, забавена евакуация на стомашното съдържимо, удължен чревен пасаж и запек. 
Дизфагията се среща при 40% от пациентите, в зависимост от тежестта на заболяването. Дължи се на засягане на орофарингеалните мускули и абнормен контрол на езика, което води до затруднение в избутването на храната към фаринкса. Често се наблюдава и нарушен мотилитет на езофага с аерофагия. Тези промени причиняват изтичане на слюнка от устата и аспирация на храна.
Запекът се дължи на нарушена контракция на мускулите на colon, дистонично нарушение в координираната контракция на rectum и релаксацията на аналния сфинктер. Значение има намалената физическа активност и начина на хранене.
Себореята, засягаща главата, лицето и врата, както и блефарита са често срещани нарушения. Блефаритът се дължи на рядкото мигане и може да доведе до кератит.
Нарушенията на речта се установяват при 90% от пациентите и се изразяват в намаляване на силата на гласа, до афония, дрезгав глас, нарушение на артикулацията на отделни звуци, намалена продължителност на говорене, намаляване на скоростта (темпът) и нарушена модулация на речта. Разбираемостта на речта се нарушава, поради нарушеното произнасяне на отделни звуци и преминаване от произнасяне на един към друг звук. Обичайният темп на речта може да се забави или да се забърза, така че отделни звукове и срички или дори цели думи се изпускат и стават неразбираеми. В някои случаи пациентите повтарят първата сричка на думата (палилалия). Мелодията на изреченията се нарушава и речта става монотонна. 
Мускулоскелетните деформации често се наблюдават в късната фаза на Паркинсоновата болест. Ригидно повишения мускулен тонус може да доведе до гръбначни изкривявания. В началото се появява сколиоза с конкавитет противоположно на засегнатата страна. По-късно се добавя и кифоза. Персистиращите дистонии могат да доведат до т.н. стриарна ръка или крак. Ръката е в улнарна девиация, флексия в метакарпофалангеалните и дистални интерфалангеални стави и екстензия в проксималните интерфалангеални стави. Големият пръст на крака е в тонична екстензия, а останалите са извити като нокти на граблива птица. 
Паданията могат да бъдат свързани с постуралната нестабилност, феномените на замръзване, дискинезиите и ортостатичната хипотония. При всеки пациент причината може да бъде различна и трябва да бъде установена.
Невропсихичните нарушения се срещат при една трета от пациентите и могат да бъдат по-инвалидизиращи от двигателните нарушения. Те включват депресия, тревожност, брадифрения и леки паметови нарушения. Въпреки че заболяването може да започне с психични продроми, в ранните стадии не се наблюдават изразени психични симптоми. 
Когнитивните нарушения се срещат при 19% от пациентите още в ранния стадии на заболяването. Включват предимно симптоми от челния дял, с нарушено планиране и внимание, забавена обработка на информацията (брадифрения), нарушени екзекутивни функции, паметови нарушения и неадекватно поведение. В ранните стадии се установяват леки когнитивни нарушения и брадифрения, която е когнитивен аналог на брадикинезията. Брадифренията се проявява със забавено мислене и отговаряне на въпроси.
Деменцията се установява при 20 – 30% от пациентите, което я прави третата по честота деменция при възрастни. По-често се развива при пациенти в по-напреднала възраст и по-тежко протичащо заболяване, с преобладаващ акинетично-ригиден синдром, масковидна мимика, нарушения на походката, депресия като ранен симптом и слаб отговор към анти-паркинсоновите медикаменти или халюцинации предизвикани от леводопа. Обикновено се развива в късния стадии на заболяването, след петата година. Нарича се подкорова, въпреки че показва някои от симптомите на коровата деменция. Проявява се с брадифрения, нарушение на вниманието, поведенчески нарушения, психомоторно забавяне и депресия, умерени паметови нарушения и липса на афазия. Паметовите нарушения са най-чести при този тип деменция. Наличието на депресия е лош прогностичен белег, защото често се усложнява с конфузия и психоза, което ограничава антипаркинсоновата терапия. 
Паметови нарушения, като следствие от лечението са почти винаги предизвикани от медикаменти с антихолинергично действие. Този ефект е много по-изразен при възрастните хора. Могат да се предизвикат и от amantadine и трициклични антидепресанти. 
Психози, халюцинации и делир възникват при 20 – 30% от пациентите спонтанно или под влияние на антипаркинсоновото лечение, анксиолитици, антидепресанти и седативни медикаменти. Психозата включва халюцинации, делюзии, параноидности, ажитация и делир. Обикновено прогресира от синдром на неспокойните крака, през ярки сънища, нощни кошмари и халюцинации до параноидни делюзии, психоза и делири. Психозите предизвикани от медикаменти настъпват на фона на ясно и по-рядко помрачено съзнание, ажитираност и делир. Освен това се появяват мании и конфузии. Халюцинациите се срещат при 15 – 20% от пациентите, но ако се включат и илюзиите и усещането на присъствие, тогава тяхната честота нараства до 40%. Те са по-чести при възрастните хора, при пациенти с по-голяма давност на заболяването, лекувани по-дълго време с леводопа и при тези с депресия или когнитивни нарушения. Веднъж получени те персистират и прогресират с времето. Предизвикват се от медикаменти, но персистират дълго след спирането на лечението. Могат да се провокират от много малка доза на всеки антипаркинсонов медикамент, особено в началото на неговото прилагане, но по принцип зависят от дозата. Всички антипаркинсонови медикаменти могат да предизвикат халюцинации, особено при пациенти с когнитивни нарушения. Използването на много различни антипаркинсонови медикаменти, както и комбинирането им с трициклични антидепресанти, инхибитори на обратния захват на серотонина или бензодиазепини, предразполага към халюцинации. Най-често се предизвикват от антихолинергични и допаминергични медикаменти (допаминови агонисти), selegiline и леводопа. Инфекциозно заболяване, травма и хирургична интервенция с анестезия често предизвикват халюцинации. Те са предимно зрителни, рядко слухови, тактилни или мирисни. Зрителните халюцинации са сложни, добре оформени, богати на детайли и цветове и включват познати и непознати хора, животни и предмети, но могат да бъдат странни и да включват изкривени лица на хора или животни. Продължават от няколко секунди до минути и могат да се появяват рядко или всеки ден и честотата им се променя. В началото са вечерни или нощни и не заплашителни, дори приятелски, често включват членове на семейството и домашните животни, дървета, цветя, постройки или митологични картини. Могат да се проявят само с краткотрайно усещане за присъствие на хора или животни. По-късно стават неприятни и заплашителни за пациента и могат да бъдат през целия ден. Слуховите халюцинации обикновено не са заплашващи и се проявяват с гласове или звуци, придружаващи зрителните. Когато халюцинациите не са плашещи за пациента, той свиква с тях и не ги споделя, защото се срамува. Когато обаче те са чести и плашещи, водят до ажитираност, агресия, негативизъм, подозрителност, хиперсексуалност, обърканост за време и място и могат да прераснат в параноидни делюзии. Халюцинациите могат да прераснат в делир с дезориентация, импулсивност, неадекватно поведение, нарушения на съня, вниманието и паметта. Делирът може да започне внезапно и да не се задълбочи повече или да настъпи постепенно и да продължи да се задълбочава.
Делюзиите се наблюдават при 5% от пациентите без деменция и при 15% от тези с деменция. По-рядко без наличие на зрителни халюцинации възникват параноидни идеи за преследване, за нелоялност на съпруга или открадване на пари и вещи от близки хора. 
Психозите, които са свързани с лечението могат да предизвикат тежка инвалидизация на пациентите, поради затруднението в дозирането на антипаркинсоновите медикаменти. 
Синдромът на допаминовата дисрегулация се дължи на сетивни и поведенчески off феномени, които водят до пристрастяване към леводопа. Трудно се отдиференцира от дизфорията по време на off периодите. Към диагнозата може да насочи използването на необичайно високи дози леводопа и безконтролната промяна в лечебната схема, както и непрекъснатото желание за повишаване на дозата, независимо от доброто състояние на пациента и наличието на дискинезии. Проявява се с множество различни симптоми, като стереотипни движения, повтарящо се безцелно поведение (напр. разглобяване на електрически уреди), каквото се наблюдава при пристрастеност към кокаин или амфетамин. Наблюдава се непрекъснато търсене и складиране на лекарства, агресивно, раздразнително и друго асоциално поведение. 
Поведенческите нарушения се изразяват най-често в депресия, тревожност, панически разстройства и ажитираност. При някои пациенти нарушенията се наблюдават само през off периода. 
Лека до умерена депресия се наблюдава при 50 – 80% от пациентите. Тя може да бъде ендогенна – поради дефицит на моноамини (допамин и серотонин) или екзогенна поради съзнанието за хронично заболяване. Голяма депресия се среща само при 3 до 8% от пациентите, по-често при тези с деменция. Проявява се с апатия, паметови нарушения, ирационалност, песимизъм, психомоторно забавяне и суицидни идеи, без суицидно поведение. За разлика от идиопатичната депресия се наблюдава повече тревожност и тъга, без съществено чувство за вина и самообвинение. Когнитивните нарушения са по-силно изразени. При 45% от пациентите е налице само ахедония – загуба на възможността за изпитване на удоволствие. При някои пациенти се наблюдава синдром на апатия, пасивност, липса на мотивация и инициатива и намалена енергия, който не се придружават от тъга, чувство за безпомощност, разкаяние и вина и не се повлиява от антидепресанти. При част от пациентите без депресия има загуба на концентрация, умора, нарушения на съня и други. 
Тревожността и паническите атаки се срещат често. Около 40% от пациентите имат тревожност, самостоятелно или в комбинация с депресия. Паническите атаки се проявяват с разнообразни психични, автономни и соматични симптоми. Често се наблюдават различни фобии, като агорафобия и социална фобия. 
Ажитираността се установява по-рядко и може да бъде предизвикана от антипаркинсоновата терапия. Характеризира се с неспокойствие, раздразнителност и дисфория и може да бъде част от тревожността. 
Нарушенията на съня се срещат при 75% от пациентите и могат да бъдат причинени както от самото заболяване, така и от деменцията, депресията, когнитивните нарушения, паническото разстройство, кошмарите, болките, затрудненията за обръщане в леглото поради феноменът на изчерпване, ноктурията, синдрома на неспокойните крака, акатизията и лечението с леводопа. Треморът и дискинезиите изчезват по време на сън, но нощните крампи и дистонии на крака могат да събудят пациента. Приемът на някои медикаменти (selegiline и допаминови агонисти) късно вечер нарушава съня. Нарушенията на съня могат да започнат още в началото на заболяването, но с неговата прогресия се засилват. 
Инсомнията се наблюдава при 98% от пациентите със затруднения в заспиването и поддържането на съня. Фрагментацията на съня е едно от най-ранните нарушения. Пациентите се будят много често (2 – 5 пъти) през нощта, наблюдава се и сомнамбулизъм. Намалено е общото време и ефикасността на съня. Нарушена е структурата на съня, особено фази 3 и 4 на REM съня. 
Дневната сънливост се наблюдава при 30 до 50% от пациентите и представлява симптом на заболяването. Паркинсоновата болест предизвиква предразположение към дневна сънливост и сънни пристъпи, особено при пациенти с преморбидно по-силно изразена дневна сънливост. Може да се дължи на лечението с леводопа, допаминови агонисти, amantadine, СОМТ-инхибитори, антихолинергични медикаменти, депресия, деменция с нарушение на циркадния ритъм, използване на анксиолитици, ортостатичната хипотония или недоспиване през нощта. Повишената дневна сънливост може да доведе до безсъние през нощта. При 60% от пациентите се наблюдават сънни пристъпи, продължаващи от няколко секунди до минути, които се появяват по време на различни активности. При 3,8% от пациентите настъпват по време на шофиране, но обикновено не внезапно, а се предшестват в 85% от случаите от сънливост. Прилагането на всички групи антипаркинсонови медикаменти, включително и леводопа, допринася за възникване на сънни пристъпи. 
Нощните кошмари или ярки сънища могат да бъдат идиопатични или да са причинени от деменция или медикаменти, най-често от допаминови агонисти или леводопа. Честата поява на тези нощни кошмари е предвестник за появата на психоза. 
REM поведенческото нарушение на съня е парасомния с комплексно нарушение на съня. Среща се при 50% от пациентите с Паркинсонова болест, но е много често при всички синуклеинопатии. По-често е при по-възрастни хора, при които е загубена физиологичната мускулна атония по време на парадоксалния сън, по-често при мъже. 
Характеризира се с краткотрайни епизоди от агресия, извършване на някакви привидно целенасочени бурни действия през нощта, като удряне с юмруци, ритане, викане, псуване, ставане на сън, ходене и сънуване на кошмари. Епизодите се проявяват през втората половина на нощта и са свързани с REM съня. Често се придружават от периодични движения на краката по време на сън. 
Заболяването протича в остра и хронична форма. Острата форма е свързана с ефекта от различни медикаменти, като трициклични антидепресанти, инхибитори на обратния захват на серотонина, МАО-инхибитори, selegiline, холинергични медикаменти или поради прекъсване на приемането на барбитурати, бензодиазепини, алкохол или meprobamate. Често се отключва от приема на кофеинови напитки. В тези случаи синдромът е преходен и изчезва след няколко дни. Хроничната форма е идиопатично състояние при 25 до 60% от пациентите. Наблюдава се при 0,5% от населението и зачестява след 50 годишна възраст. Боледуват предимно (90%) мъже. Проявява се при различни синуклеинопатии свързани с допаминов дефицит (Паркинсонова болест, деменция с телца на Lewy, множествена системна атрофия) и често предшества тяхната клинична поява. Най-често се наблюдава при множествената системна атрофия (90%) и по-рядко при Паркинсонова болест (16%). Среща се и при множествена склероза, съдови енцефалопатии, стволови тумори, амиотрофична латерална склероза, синдромът на Guillain-Barre, митохондриалните енцефалопатии, нормотензивна хидроцефалия, субдурални хематоми, синдром на Tourette и нарколепсия. Често преди да се развие клинично синдрома, с години се наблюдават бурни сънища.
Синдромът на неспокойните крака е сензомоторно нарушение, което се наблюдава при 5 до 10% от популацията. Заболяването е генетично детерминирано (в 90%) или вторично. Унаследяването е автозомно-доминантно, вследствие на увреждане на хромозома 12q. Основните вторични форми са вследствие на бременност, бъбречна недостатъчност, дефицит на желязо, периферна невропатия, засягаща малките нервни влакна, Паркинсонова болест (8 до 20% от пациентите), диабет, дисфункция на щитовидната жлеза, невропатия, уремия, ревматоиден артрит и прием на някои медикаменти като phenytoin, литий, трициклични антидепресанти и фенотиазини. Среща се по-често при нелекувани пациенти с Паркинсонова болест и като симптом при изчерпване на дозата. 
Патогенезата e свързана с допаминергична дисфункция в нигростриарната система и намален свързващ капацитет на D2 рецепторите. 
Клинично може да започне във всяка възраст, дори и в детската, но най-често се наблюдава при възрастни. Протича с два различни фенотипа. При първичната, наследствена форма началото на заболяването е в по-млада възраст (преди 45 години) и прогресията е по-бавна, но симптомите са по-тежко изразени. Протича хронично прогресиращо, с флуктуации в изразеността на симптомите, понякога с ремисии. При пациенти с вторична форма, началото на заболяването е след 45 годишна възраст, симптомите се засилват бързо и не се наблюдават ремисии. 
Проявява се с четири основни симптома: необходимост от движение на краката, двигателно неспокойствие (движение на крайниците в будно състояние за преодоляване на дискомфорта), поява на симптомите или влошаване в покой, частично или временно облекчение при движение и влошаване на симптомите вечер или през нощта. Основните симптоми са парестезии и дизестезии симетрично в долните крайници в покой, най-често през нощта, които карат пациента да се движи за да ги потисне. Те са най-силно изразени в началото на съня, обикновено между 12 и 1 часа през нощта, а се облекчават през ранните сутрешни часове. През нощта пациентите имат и периодични движения на краката. През деня могат да имат същите движения, които се наричат дискинезии в будно състояние. Често се наблюдава и трудно заспиване. Симптомите са засилват от консумация на кофеинови напитки (антагонисти на аденозиновите рецептори), тютюнопушене, допаминови агонисти и антидепресанти. В началото симптомите се появяват непостоянно, по-късно зачестяват.
Диференциалната диагноза включва парестезиите при полиневропатии, които не се подобряват при движение и не настъпват само при покой. 
Периодичните движения на краката по време на сън се наблюдават при 80% от пациентите. Срещат се често и при пациенти в напреднала възраст, които не боледуват от Паркинсонова болест. Могат да се установят при различни неврологични заболявания, като синдрома на неспокойните крака, нарколепсия, сънна апнея синдром на Isaac, синдрома на скования човек, леводопа-зависима дистония, хорея на Huntington, амиотрофична латерална склероза, startle синдром, синдром на нарушено внимание и хиперактивност, миелопатии и полиневропатии. Считат се за патологичен феномен, само ако нарушават съня. Появяват се на равни интервали от време, засягат често само единия крак и са продължителни. Те са ритмични и стереотипни движения и включват екстензия на палеца (наподобява рефлекса на Babinski), придружена от флексия в глезенната, колянната и понякога в бедрената става, наподобяваща отдръпване на крайника. Засягат двата крака, по рядко ръцете и се появяват през фаза 1 и 2 на не-REM съня. Продължават около 6 s и се появяват на всеки 20 – 40 s. През нощта могат да се получат стотици неволеви движения, които водят до “микросъбуждания”, които се установяват само на ЕЕГ запис (краткотрайни залпове от алфа активност и К комплекси). 
Диференциалната диагноза включва миоклониите при заспиване.
Нощната акатизия е по-рядка при пациенти с Паркинсонова болест. За разлика от синдрома на неспокойните крака движенията не се предшестват от парестезии и не се облекчават от движение. Акатизията е усещане за вътрешно неспокойство и необходимост от движение, както и стереотипни движения. Засилва се от прилагане на леводопа, за разлика от синдрома на неспокойните крака. 
Умората се наблюдава при 40 до 56% от пациентите и сериозно влошава тяхното качество на живот. Има данни, че тя е много ранен симптом и може да се появи до 12 години преди изявяването на първите двигателни симптоми на заболяването. Патогенезата вероятно е свързана с дисфункция на фронталния лоб, формиране на патологични цитокини в някои мозъчни области и допаминергична дисфункция на лимбичните структури. Не корелира с тежестта на заболяването, но се засилва с неговата прогресия и е свързана с депресията и нарушенията на съня. 
Диагностициране на Паркинсоновата болест
Ранната диагностика е важна, поради наличието на медикаменти, за които има данни, че оказват невропротективно действие и забавят прогресията на заболяването. Ранната диагноза може да бъде поставена чрез задълбочена анамнеза, разпит на близките и неврологично изследване с установяване на основните паркинсонови симптоми: ригидност, брадикинезия и тремор в покой. За установяване на леко изразените симптоми се използват различни прийоми. 
Брадикинезията се изследва чрез наблюдение на походката, като болният се движи бързо с отпуснати ръце покрай тялото. Наблюдава се намалено движение (физиологична синкинезия) на болната ръка и походка с дребни крачки. Наблюдението показва забавеност при изпълнение на ежедневните движения – разкопчаване и закопчаване на копчета, завързване на връзки на обувки и др. Симптомът на Myerson е положителен – болният мига при всяко почукване върху glabella. 
Мускулният тонус се засилва като болният държи тежък предмет в едната ръка или я стиска в юмрук, докато лекарят изследва тонуса в другата ръка (прийом на Noika-Froment). Сухожилните рефлекси може да са усилени на страната с повишен мускулен тонус. 
Треморът на ръката се засилва когато болният ходи или стиска в юмрук здравата ръка. 
Постуралните нарушения се диагностицират чрез наблюдение на походката. Болният, който ходи, се инструктира внезапно да се обърне и да тръгне в обратна посока, при което той губи равновесие. Полезен тест е лекарят да застане зад болният, който стои с прибрани крака (до нивото на раменете), като постави ръцете си на неговите рамене. Лекарят внезапно се опитва да изведе болният от равновесие чрез бутане напред, след което назад и встрани (като внимава болният да не падне). Здравият човек запазва равновесие, докато при постурални нарушения болния залита с дребни крачки (повече от две) в съответната посока и губи равновесие. При четири и повече крачки или липса на опит за запазване на баланса, когато пациентът не може да запази равновесие и пада, постуралните нарушения са тежко изразени. 
Разработени са различни клинични критерии: за поставяне на диагнозата е необходимо поне два от трите основни симптома тремор, ригидност, брадикинезия да бъдат налице, като се използват диагностичните категории възможна, вероятна и сигурна Паркинсонова болест. Постуралните нарушения не се приемат като основен симптом на Паркинсоновата болест, защото те могат да бъдат проява на нормалното остаряване и обикновено са последния симптом, който се появява при пациентите с Паркинсонова болест. Използването на клинични критерии повишава точността на диагнозата с 26%. 
Паркинсоновата болест се манифестира с класическата триада от тремор в покой, брадикинезия и ригидност към която по-късно се добавят и постурални нарушения.
За поставяне на диагнозата трябва да се използват диагностичните категории: 
- Клинично сигурна Паркинсонова болест се приема при наличие на 3 от основните симптоми (тремор в покой, брадикинезия, ригидност) или 2 от тях, ако са асиметрични. 
- Клинично вероятна болест се приема при наличие на 2 от основните симптоми или 1 от тях, ако е асиметричен.
- Клинично възможна Паркинсонова болест се приема при наличие на 1 от основните симптоми и постурални нарушения.
Брадикинезията е един от най-ранните симптоми. В ранните стадии се манифестира с нарушение на походката, позата, фините движения на ръцете, мимиката (масковидно лице) и речта (тиха реч с намалена модулация и интонация). Изследва се чрез различни прийоми:
1. Наблюдение на походката, като пациентът се инструктира да се движи бързо с отпуснати ръце покрай тялото. Наблюдава се намалена физиологична синкинезия на болната ръка и походка с къси крачки. 
2. Наблюдение на походката, като пациентът се движи бос. Демонстрира се по-ясно намаленото движение на едната ръка и свиване на пръстите на болния крак към пода при стъпване. Болният поставя цялото стъпало на пода, вместо стъпалото да се огъва от петата към пръстите.
3. Наблюдението на движенията показва забавеност при изпълнение на ежедневните движения – разкопчаване и закопчаване на копчета, завързване на връзки на обувки и др. 
4.  Жестовете на пациента намаляват. 
5. При обръщане на пациента в легнало положение на кушетката, той започва движението с краката, докато при здравите хора обръщането започва от ръцете. 
6. При сядане тялото не се навежда напред, така че пациентът като че ли пада до седнало положение. 
7. При пробата с накланяне на стола лекарят застава зад стола, на който седи удобно облегнат пациента и без предупреждение го накланя назад. Пациентът се накланя заедно със стола, докато здравите хора запазват изправено положение на гърба, поради рефлекторна компенсация. 
8. Извършването на две действия едновременно и на алтерниращи движения (диадохокинезис) е затруднено. Ако пациентът вдигне нагоре ръката си сгъната на 900 в лакътя и имитира завиване на електрическа крушка, движението постепенно се забавя и става неравномерно.
9. Микрографията се манифестира като пациентът пише цифрите от 1 до 9 на неразграфена хартия. Големината на цифрите намалява от 1 към 3 и нараства от 4 нататък.
10. Рядкото мигане е ранен симптом. 
11. Симптомът на Meyerson е положителен – при почукване върху носа или глабелата, болният мига всеки път, докато при здравия човек рефлексът бързо се изчерпва. 
Мускулната ригидност в ранните стадии се манифестира с повишен тонус предимно на проксималните мускулни групи на раменната и тазовата област. Когато изследването на тонуса не показва сигурни данни, се прилагат тестове за ранна диагноза:
1. Мускулният тонус се засилва, когато пациентът държи тежък предмет в едната ръка или я стиска в юмрук, докато лекарят изследва тонуса в другата ръка. 
2. При тестът за люлеене на ръцете лекарят застава зад изправения пациент и започва да движи с ръце неговите рамене, така че да се люлеят и ръцете. При мускулна ригидност съответната ръка не се люлее свободно, за разлика от здравата. 
3. Тестът за падане на главата демонстрира наличието на ригидност на аксиалната мускулатура. Лекарят леко повдига с длан главата на легналия пациент и го инструктира да отпусне главата си напълно. След няколко секунди изтегля ръката си без предупреждение. При ригидно повишен мускулен тонус главата не пада към леглото или пада бавно с прекъснато движение, докато главата на здравия човек пада бързо.
4. Позата при пациенти с ригидно повишен мускулен тонус се променя, с навеждане на тялото и главата напред и флексия с пронация на ръцете, както и сгъване на коленете. 
5. Болки в ставите, синдром рамо-ръка и лумбалгия възникват при пациенти с дълготрайно повишен мускулен тонус. 
6. Сухожилните рефлекси на съответната страна са леко усилени поради повишеният мускулен тонус.
Треморът в покой е налице при 70% от пациентите, но не винаги се манифестира клинично още в началото на заболяването. Той се появява най-често в ръката при покой и изчезва при нейното движение. При заемане на нова поза на крайника отново се появява (отново появяващ се тремор) след латентен период от няколко секунди. Необходимо е да се отдиференцира треморът в покой (статичен) от постуралния тремор при протегнати пред тялото ръце, от кинетичният тремор, който се появява в началото на движението при изпълнение на носопоказалечната проба и от интенционният тремор, който се проявява с наближаване на целта. В напредналите стадии на заболяването към статичният тремор може да се добави и постурален, но винаги амплитудата на статичният е по-висока. Изключително рядко заболяването може да започне с постурален тремор. Използват се тестове за провокиране на тремора:
1. При ходене треморът на ръката се засилва. 
2. При отвличане на вниманието на пациента, когато той брои бавно в обратен ред от 20 към 1 треморът се засилва.  
3. При стискане в юмрук на здравата ръка статичният тремор се засилва.
Постуралните нарушения рядко са начален симптом, а обикновено се появяват в по-напредналите стадии на заболяването. Те се диагностицират чрез наблюдение на походката. Прилагат се следните методи:
1. Пациентът, който ходи, се инструктира внезапно да се обърне и да тръгне в обратна посока, при което той губи равновесие. 
2. Лекарят застава зад болния, който стои с прибрани крака, и поставя ръцете си на неговите рамене. Лекарят внезапно се опитва да изведе пациента (като внимава да не падне) от равновесие, чрез бутане напред, назад или встрани. Здравият човек запазва равновесие, докато при постурални нарушения пациентът залита с дребни крачки (повече от две) на съответната страна и губи равновесие.
Симптомите от страна на автономната нервна система включват повишено изпотяване, пристъпи от изпотяване, повишена мастна секреция с омазняване на косата, себорея, повишено слюноотделяне, запек, смущения в уринирането (необходимост да уринират бързо поради повишена активност на детрузора), импотентност, нарушена регулация на кръвното налягане с тенденция към артериална и ортостатична хипотония. Последната може да се диагностицира с теста на Schellong. Тези симптоми много рядко се появяват в началото на заболяването и затова нямат съществена диагностична стойност. 
Психологичните симптоми включват депресия, тревожност, брадифрения и леки паметови нарушения. При 50-80% от болните е налице депресия, поради допаминовия и норадренергичен дефицит. Депресията влошава сериозно качеството на живот на болните и трябва да бъде диагностицирана и лекувана. 
· За диагностициране на Паркинсоновата болест се използват описаните методи, и се установи наличието на един или повече от симптомите: 
· Тремор в покой
· Брадикинезия
· Ригидно повишен мускулен тонус
· Постурални нарушения 

Диагнозата се поставя при използване на диагностичните критерии и задължително се използват диагностични методи No 1, а при наличие на показания и диагностични методи No 2 до No 6
Диагностични методи
1. Прилагането на фармакологични диагностични проби довежда до подобряване на симптомите, ако те се дължат на Паркинсонова болест.
· Тестът с дисперсната форма на леводопа се провежда с1 таблетка 125 mg от дисперсната форма на леводопа с benserazide, разтворена в около 100 ml вода. Дава бърз (след 15 минути) и отчетлив ефект, поради бързата резорбция на медикамента. Поради тези причини се предпочита пред теста със стандартната форма.
· Тест със стандартна форма на леводопа се провежда с 1 таблетка от 250 mg леводопа. Поради бавната резорбция и бавното достигане на терапевтичната серумна концентрация на медикамента, ефектът настъпва след около 1 час и не е отчетлив. Това е сериозен недостатък на този тест. 
· Тестът с допаминовия агонист apomorphine 3 mg приложен подкожно дава бърз и отчетлив ефект, но е свързан със странични ефекти като повръщане, поради което не се препоръчва.
· Тестът с amantadine sulfat половин инфузия 200 mg/500 ml приложена интравенозно за 1 час дава отчетлив ефект. Проблемът е, че теста отнема време и е необходимо помещение за прилагане на инфузията. 
· Липсата на ефект от фармакологичните диагностични проби не отхвърля напълно диагнозата. В тези случаи се прилага поне двуседмично лечение с високи дози леводопа (1000 – 1500 mg дневно) и се преценява клинично неговата ефективност. 
2. Електромиографското изследване (ЕМГ) може да се използва за ранна диагностика на Паркинсоновият тремор и отдиференциране от есенциалния и други видове тремор. Треморът има типична ЕМГ характеристика с честота 5-7 Hz и алтернираща активност в мускулите антагонисти. Пациента може да бъде насочен за това изследване от невролог, ако неврологичното изследване и прилагането на фармакологичните проби не са достатъчни за поставяне на диагнозата.
3. Функционалните невроизобразяващи методи дават информация за функцията на допаминергичните терминали, серотониновите клетки, норадренергичната и холинергична функция. Те включват позитронната емисионна томография (PET) и еднофотонната емисионна компютърна томография (SPECT). 
SPECT има по-малка пространствена резолюция в сравнение с РЕТ, но позволява по-точна оценка на невродегенеративния процес и се осъществява чрез стандартна гама камера с високо резолюционен колиматор. Радиолигандът [123I]-FP-CIT (Datscan) съдържа кокаиновият аналог ioflupane (123I), който се свързва селективно със стриарния допаминов транспортен протеин (DAT), в пресинаптичните мембрани на нигростриарните допаминергични терминали. Концентрацията на DAT корелира със стриарния допамин, тоест с пресинаптичната допаминергична система и функциониращите нигростриарни допаминергични неврони. Методът се използва рутинно за ранна диагностика на Паркинсоновата болест и отдиференциране от есенциален тремор. Чрез този метод не могат да се отдиференцират Паркинсоновата болест от множествена системна атрофия, прогресивна супрануклеарна парализа и кортикобазална дегенерация. Установяването на нормален образ не отхвърля категорично наличието на паркинсонов синдром и в тези случаи е необходимо след известно време изследването да се повтори. 
За изследването трябва да се насочват пациенти с неясен тремор, без придружаващи брадикинезия или ригидност, с оглед отдиференциране на паркинсонов синдром от есенциален тремор. 
4.  Консултация с психиатър трябва да се проведе, ако въпреки приложеното лечение с антидепресанти, депресията не се повлиява.
5. Невропсихологичните тестове се прилагат за скринингова оценка на когнитивните функции и оценка на депресията.
6. Невроизобразяващи методи компютърна томография (КТ) и магнитно-резонансна томография (МРТ) не се прилагат за диагностика на Паркинсоновата болест. Прилагат се при съмнение за мозъчен тумор, инсулт или паркинсон-плюс синдроми. Насочването за тези изследвания може да става само от невролог при наличие на достатъчно клинични данни пораждащи съмнения за някое от горепосочените заболявания.
7. Транскраниалната невросонография се прилага за отдиференциране на съдово обусловени паркинсонови синдроми. Съдовата етиология на паркинсоновият синдром е възможна само в около 3% от пациентите.
8. Лабораторните методи за изследване на серум и урина не намират приложение за диагностика на заболяването. При пациентите със съмнение за болест на Wilson неврологът трябва да изследва концентрацията на мед в серума и урината и церулоплазминът в серума. 
9. Офталмологичното изследване няма диагностична стойност, освен при съмнение за тумор или болест на Wilson. В тези случаи неврологът провежда консултация с офталмолог за оглед на очни дъна или съответно за търсене на пръстена на Kayser – Fleischer.
10. Автономните тестове нямат диагностична стойност при Паркинсоновата болест. Те се прилагат за отдиференциране на някои паркинсон-плюс синдроми, като множествена системна атрофия. 
11. Електроенцефалографията не е метод за диагностика на Паркинсоновата болест.
Диференциална диагноза
1.  Ранните неспецифични паркинсонови симптоми често се приемат погрешно за преумора, депресия, деменция, хемипареза, синдром рамо-ръка, коксартроза или болест на Бехтерев.
2. Есенциалният тремор е най-сериозният диференциално диагностичен проблем. Той може да бъде наследствен (фамилен), да се появи без данни за наследственост (спорадичен) или да възникне след 60 годишна възраст (сенилен). При всички случаи се касае за един и същ тремор, който се появява за първи път в рода поради генна мутация или възниква в късна възраст поради различната генна експресивност. Най-важна за диагнозата е внимателната анамнеза с изясняване на наличието на данни за родственици с тремор, независимо от възрастта на възникването му. Вторият важен факт от анамнезата е дали треморът се потиска за кратко време от прием на малки количества (до 100 g) концентриран алкохол, което е типично за 50% от пациентите с есенциален тремор. От клиничното изследване се намира тремор, който преобладава при протегнати пред тялото ръце (постурален), може да продължи при движение на ръката към носа (носопоказалечна проба) и да се засили при достигане на ръката до носа (интенционен). Тремор на ръката в покой може да се получи в напреднали стадии на заболяването, когато останалите видове тремор, са силно изразени. При всички случаи треморът в покой е с по-ниска амплитуда от останалите видове тремор. 
Наличието на "феномен на зъбчатото колело" при изследване на мускулния тонус не е патогномонично за паркинсонов тремор, а може да се намери и при пациентите с есенциален тремор, защото част от тях несъзнателно стягат  мускулите на крайника си, за да потиснат амплитудата на тремора. Феноменът на зъбчатото колело се дължи на комбинация от тремор и повишен тонус на мускулите. 
Когато клиничното изследване и анамнестичните данни не са достатъчни за поставяне на диагнозата, се прилагат фармакологичните тестове за диагностика на Паркинсоновата болест. При отрицателен резултат се прилага лечение с primidone 250 mg вечер, като след 1 седмица се отчита клинично ефектът. Ако с тези методи не може да се постави диагнозата, болният се насочва от невролога за ЕМГ изследване на тремора и SPECT. 
3.  Усиленият физиологичен тремор, който се проявява при протегнати пред тялото ръце, се дължи на депресия, тревожност, абстинентен синдром, някои интоксикации или тиреотоксикоза. Треморът трябва да се отдиференцира клинично по високата си честота (10-12 Hz), ниската амплитуда, засягането на двете ръце и специфичната поза в която се появява (при протегнати пред тялото ръце). При несигурност в диагнозата неврологът насочва пациента за ЕМГ изследване на тремора.
4.  Треморът при малкомозъчна или рубрална увреда вследствие на травма, интоксикация или множествена склероза се характеризира с преобладаващ интенционен тремор, но също така тремор при движение на крайника, при изпъване на ръцете пред тялото и при покой, които са с по-ниска амплитуда. Налице са и други клинични данни за засягане на рубралните и малкомозъчните структури, изразени най-често с координационни нарушения или алтерниращи стволови синдроми. При несигурност в диагнозата неврологът насочва пациента за ЕМГ изследване.
5. Дистоничният тремор може да протече клинично неразличимо от паркинсоновия. Засяга ръцете и има добавени симптоми на дистония, като лека дистония на ръката, тремор при екстензия на палеца, тремор зависим от позицията на крайника, тремор на главата, дистония на гласа и липса на брадикинезия. С прогресията на заболяването не възникват паркинсонови симптоми.
6.   Психогенният тремор се характеризира с неравномерна честота и амплитуда и проява при различни положения на крайниците. Клиничната диагноза е трудна. Необходимо е неврологът да насочи пациента за ЕМГ изследване и SPECT.
7.  Мозъчен тумор или мозъчен инфаркт могат много рядко да предизвикат паркинсонови симптоми. Тези заболявания трябва да се подозират когато освен паркинсоновите симптоми са налице и симптоми на едностранна увреда на пирамидната система. Едностранно оживените сухожилни рефлекси, без други белези на увреда на пирамидната система се дължат на ригидно повишеният мускулен тонус и не бива да се приемат за пирамидни симптоми. При ясни белези на увреда на пирамидната система неврологът трябва да насочи пациента за КТ на главен мозък, която ако е негативна може да се последва от МРТ.
8.  Паркинсонизъм-плюс синдромите трябва да се подозират при наличието на паркинсонови симптоми и белези на двустранна пирамидна увреда, координационни нарушения и недостатъчност при отвеждане на очните ябълки във вертикална посока. Характерна е бързата прогресия на заболяването и неповлияване на паркинсоновите симптоми от препарати на леводопа. Необходимо е провеждането на фармакологичният тест с леводопа. При диагностични трудности неврологът насочва пациента за МРТ на главен мозък.
9. При възрастни хора (над 65 г.) се развиват нарушения в походката (паркинсонизъм в долни крайници), които наподобяват брадикинезията и постуралните нарушения на Паркинсоновата болест, но са свързани с процесите на стареене. Те не се повлияват от леводопа, което трябва да се установи чрез фармакологичния тест.
10.  Болестта на Wilson и хепато-церебралната дегенерация е необходимо да се изключат при симптоми на увреда на пирамидната и екстрапирамидната система (дискинезии, дистонии, хореични хиперкинези). За тази цел неврологът насочва пациента за лабораторно изследване на кръв и урина и консултация с офталмолог.
11. Невролептично индуцираният паркинсонизъм също трябва да бъде изключен чрез внимателна анамнеза на провежданото лечение.
12. Пациентите без данни за допаминергичен дефицит при DATSCAN изобразяване на пресинаптичните нигростриарни допаминергични транспортери са 20% от пациентите с вероятна диагноза Паркинсонова болест. В тази сборна група се включват пациенти с погрешно поставена диагноза, с дистоничен тремор и с Паркинсонова болест с преобладаващ тремор, при които в ранните стадии на заболяването DATSCAN е негативен.
Лечение на Паркинсоновата болест
Симптоматично лечение се назначава когато Паркинсоновата болест е диагностицирана като клинично сигурна, съобразно диагностичните критерии и пречи на ежедневната активност на болния. Лечението е симптоматично – насочено към възстановяване на допамина, подобряване на ежедневната активност и качеството на живот, невропротективно – въздействащо върху патофизиологичните механизми на болестта, с оглед забавяне на прогресията на заболяването и възстановително – възстановяване на функцията чрез различни хирургични техники
Свързано е с медикаменти, които повишават синтеза на допамин в мозъка, стимулират постсинаптичните допаминови рецептори в стриатума, потискат обратното захващане на допамин в пресинаптичните структури и инхибират ензими, свързани с допаминовия метаболизъм (таблица 6.1, фигура 6.1.). Има данни, че леводопа препаратите засилват прогресията на заболяването. Съвременното лечение изисква прилагането на леводопа щадяща терапия, т.е. започва се лечение с други препарати, които повлияват паркинсоновите симптоми и когато техните възможности се изчерпат, започва добавяне на леводопа препарати в ниски дози. 
При навлизане на заболяването в по-напреднала фаза, включването на леводопа или допаминов агонист става необходимо. Монотерапията с допаминови агонисти има по-слаб симптоматичен ефект, но когато стане необходимо включването на допаминергична терапия, допаминовите агонисти трябва да бъдат първи. Включването на директни допаминови агонисти в началото на заболяването е придружено с по-малка честота на дискинезии и флуктуации. Алтернативен подход може да бъде включването на ниски дози леводопа в комбинация с допаминови агонисти.
Основните симптоми на Паркинсоновата болест – ригидност и брадикинезия се повлияват добре от допаминергичната терапия, треморът не се повлиява много добре, а нарушенията на речта и гълтането, постуралната нестабилност и феномените на замръзване не се повлияват от терапията. Не се повлияват и невропсихичните, автономните и нарушенията на съня. 
В хода на болестта към двигателните смущения се прибавят и такива от страна на автономната нервна система и психиката, което разширява кръгът от използваните медикаменти и изисква съобразяване с лекарствените взаимодействия (Табл.6.2).

Таблица 6.1. Медикаменти за лечение на Паркинсонова болест
	Генерично наименование
	Опаковки
tabl. mg
	Средна доза mg
	Максимална доза mg

	Levodopa/benserazide
	
	750
	1500

	Стандартна форма
С контролирано действие
Дисперсна форма
	125, 250
caps. 125
125
	

	

	Levodopa/carbidopa
	
	750
	1500

	Стандартна форма
С контролирано действие
Гел суспензия за дуоденално приложение
	250
250
касета 100 ml (2000 mg levodopa)
	2000
	

	Pramipexole
	0,18 и 0,7
	1,5
	4,5

	Ropinirolе
	0,25; 0,5; 1; 2
2; 4; 8
	9
	24

	Rotigotine
	Трансдермален пластир 2-8 mg/24 ч.
	8 mg/24 ч.
	16 mg/24 ч.

	Apomorphine hydrochloride hemihydrate
	amp. 10 mg/ml
	
	100

	Entacapone
	200
	600
	800

	Opicapone
	50 mg
	50 mg
	

	Levodopa/ carbidopa/entacapone
	100/25/200, 150/37,5/200 200/50/200
	
	

	Selegiline
	5
	10
	10

	Rasagiline
	1
	1
	1

	Amantadine hydrochloride
	caps. 100
	200
	300

	Amantadine sulfat
	Инф. 200 mg/500 ml
100 mg
	400
300
	600
400

	Biperiden
	2
	6
	16

	Trihexyphenidyl
	2
	6
	15



Първи избор
· Rasagiline 1 mg дн.
· Selegiline 10  mg дн.
· Pramipexole 1,5 до 4,5 mg дн.
· Ropinirolе 7,5 до 24 mg дн.
· Rotigotine 4 до 16 mg дн.
Втори избор
· Леводопа медикаменти
· Amantadine sulfate до 400 mg дн.
· Amantadine hydrochloride до 400 mg дн.
· Opicapone 50 mg- допълваща терапия при лечение с препарати, съдържащи леводопа/инхибитори на допа декарбоксилазата
Трети избор
· Apomorphine hydrochloride hemihydrate 10 mg/ml s.c. до 100 mg дн.
· Levodopa/Carbidopa 100 ml (2000 mg levodopa/500 mg carbidopa)
Симптоматично лечение
· Clozapine 12,5 – 75 mg дн.
· Alprazolam 0,5 – 1,0 mg дн.
· Антидепресанти от група SNRI
Таблица 6.2. Медикаменти за симптоматично лечение на Паркинсоновата болест
	Симптом
	Генерично наименование
	Опаковки
tabl. mg
	Средна доза mg
	Максимална доза mg

	Уринарни
нарушения
1. Хиперфункция детрузора на пикочния мехур
2. Повишен тонус на външния сфинктер
	


Tolterodine

Baclofen
	


1 и 2

10
	


2

30
	


4

60

	Инсомния
	Zolpidem
Zopiclone
Clonazepam
Amitriptyline
Mirtazapine
	10
7,5
0,25; 1; 2
25
30 и 45
	5
7,5
1
12,5
30
	10
7,5
2
25
60

	Нощни кошмари
Халюцинации
	Clozapine
	25; 100
	12,5
25
	25
75

	Синдром на неспокойните крака
	Clonazepam
	0,25; 1; 2
	0,25
	1

	Тревожност
	Alprazolam
	0,25; 0,5; 1
	0,5
	1

	Депресия
	Amitriptyline
Venlafaxine
Mirtazapine
Duloxetine 
	25
75 и 150
30 и 45
30 и 60
	25
150
30
30
	75
300
60
60




I. Ранна (неусложнена) Паркинсонова болест
Лечение на Паркинсоновата болест се назначава от невролог, когато е диагностицирана като клинично сигурна, съобразно диагностичните критерии и пречи на ежедневната активност на пациента. В останалите случаи пациента се наблюдава от невролог на всеки 3 месеца, без да се провежда лечение.
Ранната (неусложнена) Паркинсонова болест се лекува с медикаменти, които имат невропротективно действие (MAO-В инхибитори и допаминови агонисти) и забавят прогресията на заболяването. (фигура 6.1., таблица 6.1.)
[image: ]
Фигура. 6.1. Алгоритъм за лечение на ранната Паркинсонова болест
След поставянето на сигурна диагноза не е необходимо да се започва веднага лечение, ако симптомите не смущават ежедневната активност на пациента. Преценката за това се прави чрез разпитване на пациента. Активността се смущава повече при засягане на доминантните крайници, наличие на брадикинезия и в случаите когато пациентът работи. По-слабо се засяга активността при наличие на тремор и мускулна ригидност, при засягане на субдоминантните крайници и когато пациента не работи. 
Препаратите на леводопа доставят в мозъка допамин, като по този начин възстановяват стриарния дисбаланс допамин/ацетилхолин. Съвременното лечение изисква прилагането на леводопа щадяща терапия, поради данните, че леводопа препаратите засилват прогресията на заболяването. Започва се лечение с други препарати, които повлияват паркинсоновите симптоми и чак, когато техните възможности се изчерпат започва добавяне на леводопа препарати в ниски дози. Има данни, че някои от тези препарати (МАО-В инхибитори и допаминови агонисти) имат невропротективно действие и забавят прогресията на заболяването.
І. MAO-В инхибиторите повишават съдържанието на допамина чрез потискане на моноаминооксидазата (МАО), която го разгражда. Лечението може да започне с медикамент от тази група, ако симптомите са леко изразени, предвид възможностите за забавяне на прогресията на заболяването. Блокират формирането на свободни радикали, образуващи се при оксидативния метаболизъм на допамина и имат антиапоптотичен ефект. Имат умерен симптоматичен ефект, който продължава до една година от началото на заболяването.
1. Rasagiline е второ поколение, необратим, високо селективен МАО-В инхибитор. Не се метаболизира до амфетаминни съставки за разлика от selegiline. Прилага се еднократно дневно в доза 1 mg. Подобряват се ригидността, брадикинезията и тремора. Предпочита се пред selegiline поради по-сигурните данни за невропротекция и по-малкото странични ефекти.
2.   Selegiline е първо поколение селективен, необратим MAO-В инхибитор. Може да се прилага като монотерапия в доза 10 mg дневно, но на практика не намира вече широко клинично приложение. 
ІІ. Допаминовите агонисти се добавят към терапията при изчерпване на симптоматичният ефект от МАО-В инхибиторите. При пациенти с изразени паркинсонови симптоми в момента на поставяне на диагнозата, при млади и работещи пациенти и при такива с преобладаващ тремор се препоръчва терапията да започне веднага с допаминови агонисти. При пациенти с ранна Паркинсонова болест монотерапията с допаминови агонисти може да контролира симптомите в продължение на пет години. 
Разделят се на ерготаминови (bromocriptine, pergolide и cabergoline) и неерготаминови (pramipexole, ropinirolе, apomorphine и rotigotine) допаминови агонисти. Неерготаминовите имат предимство пред ерготаминовите, защото нямат техните странични ефекти (гадене и повръщане). Най-сериозните странични ефекти, поради които тази група допаминови агонисти вече почти не се използва са белодробните инфилтрати, плевропулмоналната и ретроперитонеална фиброза. 
Осъществяват ефекта си чрез стимулиране предимно на D2 и D3, без D1 (което довежда до дискинезии при дълготраен прием) допаминергичните рецептори в striatum. Имат добър симптоматичен и невропротективен ефект, което забавя прогресията на заболяването и малко странични ефекти. Невропротективният ефект се осъществява чрез редуциране на свободните радикали, генерирани от допаминовия метаболизъм. Имат и директен антиоксидантен ефект, като редуцират азотно-оксидните радикали, не образуват свободни радикали и не предизвикват оксидативен стрес. 
1. Pramipexole е неерготаминов допаминов агонист, който действа селективно на D2 и D3 рецепторите в доза до 4,5 mg сол (3,3 mg база) дневно, повлиява паркинсоновите симптоми и за разлика от другите допаминови агонисти има изразен ефект върху тремора в покой, който безпокои пациентите и трудно се повлиява от други медикаменти. Дозата се повишава бавно до достигане на желаният ефект с минималната ефективна доза. Титриращият период продължава 3-4 седмици. Могат да се използват и таблетки с удължено освобождаване до 3,15 mg дневно (еквивалентен на 4,5 mg сол стандартни таблетки).
2. Ropinirolе е неерготаминов допаминов агонист с полуживот 6 до 8 часа, който активира D2 и D3 рецепторите и почти не действа върху недопаминовите рецептори. Прилага се в дневна доза от 7,5 до 24 mg (средно 9 mg) в стандартни или таблетки с удължено освобождаване. Поради слабата ефективност и множеството странични ефекти, почти не се използва в клиничната практика.
3. Rotigotine е неерготаминов допаминов агонист, който активира предимно D1 и D2 рецепторите и се прилага в трансдермална система (силиконова лепенка), която се поставя върху кожата веднъж дневно. Предимствата на този начин на приложение са по-стабилните плазмени концентрации, еднократното дневно приложение и при пациенти с нарушения в гълтането. Приемът на храна и стомашната евакуация не оказват влияние върху плазмената концентрация на медикамента. Повлиява всички симптоми на заболяването в дневна доза от 4 до 16 mg. 
4. Apomorphine hydrochloride hemihydrate 10 mg/ml инжекционен разтвор е неерготаминов допаминов агонист, който активира предимно D1 и D2 рецепторите. Прилага се подкожно при пациенти с късна Паркинсонова болест и изразени off периоди, без съществени дискинезии. Инжектира се по време на off периодите, като общата дневна доза не бива да надхвърля 100 mg. Ефектът настъпва средно след 10 минути и продължава около 1 час. Пациентът трябва да приема domperidone 10 mg 3 пъти дневно за потискане на страничните ефекти – гадене и повръщане. Ако пациентът се нуждае от повече от 10 инжекции дневно е по-добре да премине на непрекъсната подкожна инфузия чрез мини помпа, като дозата не бива да превишава 10 mg/час.
III. Леводопа медикаментите се включват когато симптоматичният ефект от горните групи медикаменти се изчерпи. Прилаганата до този момент комбинация от МАО-В инхибитори и допаминов агонист може да бъде редуцирана или да остане непроменена, което ще намали необходимата доза от леводопа. 
1. Стандартните леводопа медикаменти се използват за продължаване на лечението. Прилагат се възможно най-ниските дози от медикамента, които повлияват достатъчно симптомите. Започва се от 3 пъти дневно по 62,5 mg, като дозата се повишава при нужда до 750 mg дневно. Желателно е тази доза да не се надхвърля, като ако тя не е достатъчна за повлияване на симптомите се включват допаминови агонисти, ако не са били включени до този момент.
2. Леводопа медикаментите с удължено действие (levodopa/benserazide и levodopa/carbidopa) се предполагаше, че поддържат по-постоянна серумна концентрация (средно до 4 часа) и забавят прогресията на заболяването. Клиничната практика не потвърди предимствата им спрямо стандартните леводопа медикаменти, което се дължи на сложната им фармакокинетика. Във връзка с тези данни тяхното използване се препоръчва само при строго индивидуални индикации. Могат да се прилагат при нарушения на съня, поради трудна подвижност в леглото в доза 125 – 250 mg преди лягане.
Поради по-ниската им бионаличност (50-70%), прилаганата доза трябва да бъде 30-50% по-висока от тази на стандартните леводопа медикаменти. Това довежда до нарастване на общото дневно количество приемана леводопа. Започва се с 3 пъти дневно по 125 mg. Задължително се прилагат възможно най-ниските дози от медикамента, които повлияват достатъчно симптомите. Желателно е дозата в началото да не надвишава 1000 mg, а по-късно може да достигне максимално до 1500 mg дневно. По-бавната абсорбция, довежда до по-бавно нарастване на пиковата плазмена концентрация на леводопа, което забавя клиничното подобрение. Ефектът от медикамента настъпва след около 1 час от приема му, поради което пациентите не усещат бързото подобрение, на което са свикнали при стандартните медикаменти. Това налага към първата сутрешна доза да бъде добавена и 125 mg стандартна или дисперсна форма на леводопа. 
ІV. Антихолинергичните медикаменти (biperiden до 4 mg дн. и trihexyphenidyl до 6 mg дн.) са исторически първите използвани за лечение на заболяването. Те нормализират на по-ниско ниво съотношението допамин/ацетилхолин, намалявайки нивото на ацетилхолина. Тази група медикаменти има недостатъци и тяхното прилагане е ограничено. Те са абсолютно контраиндицирани за приложение при пациенти над 65 годишна възраст, при данни за деменция и когнитивни нарушения, независимо от възрастта, при хипертрофия на простата жлеза и при глаукома. Дори и при млади хора могат да предизвикат промени в поведението и халюцинации. Имайки предвид, че най-често заболяването започва около 60 годишна възраст и при голям процент от пациентите се придружава от деменция, става ясно колко стеснен е техният диапазон на приложение. Освен това тези медикаменти, също както леводопа предизвикват двигателни флуктуации и дискинезии, подобни на късните дискинезии. Допуска се прилагането им само при пациенти под 65 годишна възраст с водещ симптом тремор в покой, защото те рядко развиват деменция. В тези случаи могат да се добавят към терапията за засилване на симптоматичният ефект. Преди започване на лечението е необходимо психологично изследване. Необходимо е внимателно проследяване за поява на халюцинации или прояви на деменция, които налагат спешно спиране на медикамента. При възникване на неясни промени в поведението или съмнения за когнитивни нарушения медикаментът се спира постепенно, за няколко дни, за да се избегне влошаването на Паркинсоновата болест.
V. Антидепресанти се назначават от невролог при данни за депресия. Необходимо е пациента да бъде разпитан за симптоми на депресия и тревожност (лошо настроение, тъжни мисли, загуба на апетит, отслабване на тегло, тревожни сънища, напрегнатост, главоболие и др.). Започва се лечение с трициклични или други медикаменти от групата SNRI (серотонин-норадреналин реъптейк инхибитори), за които пациента няма соматични противопоказания. 
Amitriptyline до 75 mg дневно е относително добре поносим, оказва седативен ефект и повлиява безсънието. Предпочита се при ажитирани пациенти. Предвид множеството соматични противопоказания в тази възраст не се използва често.
Venlafaxine до 150 mg дневно потиска обратния захват на норадреналин и серотонин и е подходящ при пациенти с ортостатична хипотония, защото повишава кръвното налягане. 
Duloxetine 30-60 mg дневно потиска обратния захват на норадреналин и серотонин и е подходящ при пациенти с депресивни симптоми.
Mirtazapine 30-60 mg дневно потиска обратния захват на норадреналин и серотонин и е подходящ при пациенти с нарушения на съня.
Селективните инхибитори на обратния захват на серотонина (SSRI) засилват тремора и влошават другите паркинсонови симптоми. Повишават риска от възникване на серотонинов синдром при пациенти лекуващи се със selegiline. 
Депресията се повлиява и от повишаване на дозите на антипаркинсоновата терапия. Pramipexole, ropinirolе и selegiline имат и антидепресивен ефект
VІ. Препоръчва се двигателен режим с умерено натоварване. Прилагането на физиотерапевтични процедури, иглотерапия, лазертерапия, мокса и диетичен режим нямат отношение към ранната Паркинсонова болест.
Няма място в лечението на заболяването прилагането на съдоразширяващи, антиагреганти и ноотропни медикаменти, както и миорелаксанти. 

II. Късна (усложнена) Паркинсонова болест
След поставяне на диагнозата и започване на съответното лечение, симптомите се повлияват добре в продължение на различно дълъг период от време. Този период е индивидуален и зависи както от формата на заболяването, така и от провежданото лечение. Първоначалният клиничен ефект е продължителен (над 4 часа), въпреки краткият серумен полуживот на леводопа (60-90 минути) и пациентите не усещат влиянието на всяка единична доза. В този период, ако леводопа бъде спряна, е необходима 1 седмица, за да се върне състоянието на пациента до нивото преди започване на лечението. Дълготрайният фармакодинамичен ефект, далеч надминаващ фармакокинетичния профил се дължи на пресинаптичното съхранение на синтезирания от леводопа допамин и продължителният фармакодинамичен постсинаптичен ефект, които допринасят за по-дългия и гладък терапевтичен отговор. Постепенно ефектът от всяка доза леводопа става все по-кратък и първоначалното добро повлияване от лечението се променя. Пациентите получават двигателни флуктуации след поемане на всяка единична доза от лекарството. В този момент те навлизат в стадия на късната Паркинсонова болест, която се характеризира с възникване на различни усложнения. Веднъж възникнали, те постепенно прогресират и не се повлияват от леводопа терапия. (Фиг.6.2, Фиг.6.3 ).

Фиг.6.2. Алгоритъм за лечение на късната Паркинсонова болест

Усложненията се разделят на две големи категории (Фиг.6.3):
1. Усложнения свързани с прогресията на заболяването:
- епизоди на замръзване
- дизавтономии
- деменция
-  падания
2. Усложнения от дълготрайната терапия с леводопа:
- двигателни: двигателни флуктуации и дискинезии
- невропсихични

Фиг.6.3. Усложнения при късната Паркинсонова болест
Формата на заболяването определя индивидуалната скорост на неговата прогресия. Паркинсоновата болест е прогресиращо невродегенеративно заболяване, поради прогресивната загуба на нигростриарни неврони. Изразеността на симптомите нараства с 8-9% годишно. Прогресията е неравномерна, тя е по-бърза през първите 4 - 8 години и по-бавна през следващите години от началото на заболяването. Тя е бавна при начало на заболяването под 50 годишна възраст и когато първоначалният симптом е тремор. Бърза е при по-късно начало на заболяването, при преобладаващ ригидно-брадикинетичен синдром и при придружаваща деменция. 
Лечението определя времето за възникване на усложнения от леводопа терапията. Тежестта на усложненията е по-голяма и тяхното начало е по-рано, когато пациента е лекуван с високи дози леводопа. Пулсионното освобождаване на леводопа и допамин в мозъка е причина за възникването на дискинезии и двигателни флуктуации. Обикновено след 5 годишно лечение с леводопа медикаменти 50% от болните развиват усложнения на Паркинсоновата болест, като до 10 години от започване на лечението 80% развиват усложненията. Освен двигателни флуктуации лечението с леводопа предизвиква оксидативен стрес и ускорява дегенерацията на невроните в substantia nigra, поради генериране на свободни радикали.
За диагностициране на късната Паркинсонова болест трябва чрез целенасочена анамнеза да се установи продължителността на ефекта от единична доза леводопа, наличие на колебания в двигателната активност на пациента през денонощието и появата на дискинезии или дистонии, както и тяхната връзка с приема на медикаменти. Необходимо е също да се изясни времетраенето на намалената двигателна активност и/или дискинезиите и дистониите. 
Необходимо е изясняване, че появата на дискинезии и дистонии не е свързана с предозиране на лечението с леводопа, като за тази цел внимателно и бавно намали прилаганите дози.
Двигателни усложнения
Двигателни флуктуации и дискинезии. Най-чести са двигателните флуктуации и дискинезии. 
	Двигателните флуктуации представляват нарушаване на “on” периодите (през които пациентите имат добър ефект от прилаганата терапия) от “off” периоди (през които медикаментозното повлияване на симптомите е субоптимално). Възникват чрез централните фармакокинетични и фармакодинамични механизми. Нигростриарната допаминергична система у здрави хора осигурява постоянното отделяне на медиатор към стриарните рецептори. Мозъчния допамин, синтезиран от екзогенната леводопа се получава от допа-декарбоксилазата в допаминергичните неврони на striatum, които имат малък капацитет да складират и освобождават медиатора. От друга страна складирането на леводопа е намалено при Паркинсонова болест пропорционално на тежестта на заболяването, поради което периодичното перорално приемане на леводопа предизвиква бързо покачване и намаляване на нейното ниво и пулсионна синтеза на допамин в мозъка. В началото на заболяването, когато 80% от нигростриарните допаминергични неврони са дегенерирали, това състояние може да бъде буферирано от допаминовите запаси в останалите нигростриарни неврони. С прогресивната загуба на нигрални неврони, когато повече от 90% от тях не функционират, тази буферна способност намалява. В резултат на това се получава пулсионно освобождаване на допамин към стриарните рецептори. При тези обстоятелства времетраенето на действието на леводопа намалява и вариациите в плазмената концентрация на леводопа предизвикват двигателни флуктуации. Леводопа медикаментите имат кратък полуживот, с бързо покачване и последващо спадане на плазмените леводопа концентрации. Този фармакодинамичен профил е донякъде причина за намалената ефективност и флуктуиращата двигателна активност. 
Промените в централните фармакодинамични механизми модифицират отговора на базалните ганглии към допамин. Прогресивната загуба на нигростриарни неврони води до денервационна свръхчувствителност на допаминовите рецептори. От друга страна пулсионното освобождаване на допамин уврежда рецепторите. Тези два фактора променят чувствителността на допаминовите рецептори, баланса между D1 и D2 рецепторите  и постсинаптичните транслационни механизми. Също така те изменят и активността на стриарните неврони, носещи допаминови рецептори. Като резултат от въздействието на тези фактори настъпва промяна на централните фармакодинамични отговори към леводопа. Прагът, при който се получава клинично подобрение от леводопа остава относително непроменен, но този за поява на дискинезии прогресивно се снижава. По този начин дозата на леводопа, която подобрява паркинсоновата симптоматика, доближава дозата, която предизвиква абнормните неволеви движения. По-нататък кривата на подобрението, в зависимост от дозата на леводопа, се променя по характер. Отначало има линейно повишаване на подобрението с покачване на дозата, но по-късно тази крива придобива сигмоиден вид – болният е или подвижен (в "on" период) или почти неподвижен (в "off" период) или между двете състояния, в зависимост от плазмената концентрация на леводопа и нивото на мозъчния допамин.
В този стадий дозата на леводопа става критична, като ниски дози не водят до достатъчно плазмено ниво за преминаване в "on" фазата. По-високи дози, достигащи прага за подобрение на състоянието, също биха могли да не действат, поради намеса на странични фактори. Забавеното стомашно изпразване или богатата на протеини храна, нарушава абсорбцията и преминаването на леводопа в мозъка, което може да предизвика бързо превключване от "on" в "off" фазата.
Двигателните флуктуации отначало имат формата на "ефект на изчерпване" ("wearing off") или “краткотраен отговор” който се определя като флуктуация в двигателната активност, свързана с поемането на всяка доза леводопа. Ефектът на медикамента се изчерпва преди поемането на следващата доза. Намалената двигателна активност в края на дозата корелира с ниските серумни нива на леводопа. Дневните двигателни флуктуации стават клинично изявени, когато терапевтичната активност на всяка доза леводопа е по-къса от 4 часа. Първоначално двигателните флуктуации се появяват в сутрешните и следобедни часове. Постепенно ефектът от единичната доза леводопа се скъсява толкова, че се доближава до времето на плазмения полуживот на медикамента.
"Феноменът на включване и изключване" ("on-off" феномен) или “непредвидими off периоди” се появяват по всяко време. С продължаване на лечението и напредване на заболяването, двигателните флуктуации стават внезапни, непредсказуеми и несвързани с времето на приемане и серумната концентрация на леводопа. Настъпват внезапно, траят от секунди до минути и се манифестират с тежко влошаване на паркинсоновата симптоматика. Периодите на липса на ефект от леводопа могат да достигнат до 50% от времето през деня, а по време на “on” периодите се наблюдават тежки дискинезии. 
Акинетичните кризи са изключително опасни и настъпват когато пациентите останат за по-дълго време в “off” период. Могат да възникнат поради интеркурентно заболяване, спиране на лечението или без ясна причина. Характеризират се със засилени до крайност паркинсонови симптоми и нарушено гълтане.
Забавената ("delayed on") или отслабена до липсваща ("no-on") двигателна реакция след единична доза леводопа е свързана с нейната лоша абсорбция. Протеините в храната се разграждат до големи аминокиселини, които се конкурират с леводопа за абсорбция в червата и транспорт към мозъка. Това довежда до минимално, но достатъчно намаляване на стриарните допаминови нива, тъй като с напредването на заболяването възможността за складиране на допамин е много намалена или липсваща.
Двигателните флуктуации почти винаги се придружават от дискинезии и дистонии, свързани или не с приема на медикамента. 
Дискинезиите представляват абнормни неволеви движения, които са хореиформени или наподобяват дистония, тикове или миоклонус. Възникват поради промяната в постсинаптичната чувствителност и нарушения баланс между активността на D1 и D2 допаминовите рецептори в striatum. Нарушеният баланс между потискащия невротрансмитер допамин и възбудния невротрансмитер глутамат в посока на относително високото ниво на глутамата, поради намаленото ниво на допамин, допринася за възникването на дискинезиите. Дискинезиите и флуктуациите са тясно свързани, но неволевите движения могат да се появят по-рано от флуктуациите. Трябва да се има предвид, че появата на дискинезии или дистонии може да бъде проява на предозиране на леводопа терапията. 
Появяват се по-често при млади пациенти и са особено изразени през “on” периодите. Най-често са свързани с леводопа или антихолинергична терапия, но могат да се получат и при прилагане на всеки един антипаркинсонов медикамент, ако пациентът е бил лекуван преди това с леводопа. В началото се получават дистонии ангажиращи дисталните части на крайниците, а по-късно се появяват хореичните дискинезии. Могат да засегнат всяка част на тялото, но тези причинени от леводопа ангажират главата, врата, крайниците и респираторните мускули, докато тези от антихолинергичните медикаменти – орофациолингвалните мускули.
"Дискинезията в периода на пиковата доза" (peak dose) се появява най-често и най-рано. Има хореичен и по-рядко дистоничен характер. Появява се когато плазмената леводопа и мозъчната допаминова концентрации са високи и са над прага на подобрение на двигателната активност. При пациенти с напреднала Паркинсонова болест терапевтичният прозорец е стеснен, така че при прием на доза леводопа, която повлиява паркинсоновите симптоми се предизвикват и дискинезии.
"Двуфазните (diphasic) дискинезии" се срещат по-рядко. Появяват се по-късно в прогресията на заболяването, след като пациентите вече са имали дискинезия в периода на пиковата доза. Може да има хореичен или дистоничен характер и засяга предимно долните крайници. Тя е по-тежка и по-трудно се понася от пациентите. Появява се в началото и в края на "on" фазата. Появява се, когато плазменото ниво на леводопа се покачва след приемане на единична доза. С достигане на праговата концентрация за поява на "on" фазата дискинезията намалява или изчезва, за да се появи отново, когато плазменото ниво на лекарството намалява. 
Дистониите се предизвикват от леводопа или от прогресията на заболяването. Проявяват се като болезнена и мъчителна дистония, обхващаща палеца на крака и по-рядко като блефароспазъм, цервикална или дистонии на крайниците. Възникват когато плазменото ниво на леводопа е ниско.
Сутрешната ("early morning") дистония се появява при събуждането на пациента, преди приема на първата сутрешна таблетка. Тя е характерен симптом и при нелекувани пациенти.
Дистонията в “off” периода настъпва в периода на изчерпването на ефекта на единичната доза. 
Феноменът на “замръзване” може да се появи при всеки двигателен акт, но има най-голямо значение когато ангажира ходенето. Може да бъде свързан с недостатъчна или ексцесивна доза на леводопа. При повечето пациенти не е зависим от терапията и се предполага, че не е допаминергично детерминиран феномен. Епизодите на замръзване са преходни, продължават от секунди до минути. Появяват се, когато пациентът започне да ходи (колебание на старта), когато сменя посоката при ходене (колебание на обръщането), преминава през тясно пространство (врата) или му се отвлича вниманието.

Дизавтономии
Дизфункцията на автономната нервна система е често усложнение. Нарушенията са умерени и рядко са изразени. Манифестират се като запек, уринарни, сексуални и сетивни нарушения, ортостатична хипотония, нарушена терморегулация, болки и дизфагия.
Запекът се дължи на нарушена контракция на мускулите на colon, което води до забавен пасаж и дистонично нарушение в координираната контракция на rectum и релаксацията на аналния сфинктер.
Уринарните нарушения най-често и най-рано се манифестират с ноктурия, последвана от често уриниране, необходимост от спешно уриниране и затруднено уриниране. Те се дължат на хиперрефлексия на детрузора и късна и непълна релаксация на мускулите на тазовото дъно.
Сексуалните нарушения се проявяват с импотентност при мъжете, поради нарушена ерекция. Често причината е депресия. Не е известно какви са сексуалните нарушения при жените. В някои случаи лечението с високи дози антипаркинсонови медикаменти предизвиква хиперсексуалност.
Ортостатичната хипотония се дължи на нарушения на периферната и централната автономна нервна система. Основна причина е намаленият симпатиков тонус и вазоконстрикцията. Поради ексцесивната ренална загуба на натрий и леката анемия е намален и съдовият обем. Загубата на натрий се дължи на намалено освобождаване на ренин и намалена ренална реабсорбция на натрий, а анемията се дължи на намалена ренална секреция на еритропоетин. Трябва да се има в предвид, че често са налице повишени стойности на кръвното налягане в легнало положение, което може да доведе до погрешно диагностициране на артериална хипертония.
Нарушенията в терморегулацията при пациентите с напреднала Паркинсонова болест се дължат на дисрегулация на централните допаминергични системи. Най-често се наблюдава ексцесивно изпотяване, абнормни усещания за студено и топло и хипотермия. Често се появяват по време на двигателните флуктуации (“on” или “off” фазата).
Сетивните нарушения се срещат при 50% от пациентите. Изразяват се с болки, парестезии, дизестезии, усещане за студ или тръпнене и дълбоки болки, предимно в долните крайници, наподобяващи полиневрит. Често са свързани с “off” периодите.
Дизфагията се среща при 40% от пациентите, в зависимост от тежестта на заболяването. Наблюдава се предимно през “off” периодите и се дължи на засягане на орофарингеалните мускули и абнормен контрол на езика, което води до затруднение в избутването на храната към фаринкса. Често се наблюдава и нарушен мотилитет на езофага. Тези промени причиняват изтичане на слюнка от устата и аспирация на храна.
Себореята, засягаща главата, лицето и врата, както и блефарита са чести нарушения. Блефаритът се дължи на рядкото мигане и може да доведе до кератит.

Падания
Паданията са свързани с постуралната нестабилност, феномените на замръзване, дискинезиите и ортостатичната хипотония. При ходене тежестта на тялото на пациента се измества напред, поради което той се опитва да го догони с бързи и къси стъпки, но не успява и често пада. При всеки конкретен пациент причината може да бъде различна и трябва да бъде установена.

Невропсихични нарушения
Срещат се при една трета от пациентите и могат да бъдат по-инвалидизиращи, отколкото двигателните нарушения.
Когнитивните нарушения със или без придружаваща деменция, се срещат при 19% от пациентите още в ранния стадии на заболяването. Включват забавена обработка на информацията (брадифрения), нарушени екзекутивни функции, паметови нарушения, нарушено внимание, неадекватно поведение.
Деменцията се намира при 30% от пациентите, обикновено в късния стадии на заболяването, след петата година.
Халюцинации и делир могат да възникнат при 20% от пациентите спонтанно или под влияние на антипаркинсоновото лечение, анксиолитици, антидепресанти и седативни медикаменти. Халюцинациите са по-чести при възрастните хора и при тези с когнитивни нарушения. Те се зрителни и рядко слухови. В началото са нощни и незаплашителни, докато по-късно са заплашителни за пациента. Халюцинациите могат да прераснат в делир с дезориентация, импулсивност, неадекватно поведение, нарушения на съня, вниманието и паметта. Делирът може да започне внезапно и да не се задълбочи повече или да настъпи постепенно и да продължи да се задълбочава.
Поведенческите нарушения се изразяват в тревожност, панически атаки, ажитираност и депресия. При някои пациенти се наблюдават само през “off” периода.
Депресията се наблюдава при 40% от пациентите. Може да бъде ендогенна – поради дефицит на моноамини или екзогенна поради съзнанието за хронично заболяване и инвалидизация. При някои пациенти се наблюдава синдром на апатия, пасивност и намалена енергия, който не се придружава от тъга, чувство за безпомощност, разкаяние и вина и не се повлиява от антидепресанти.
Тревожността и паническите атаки се срещат често, в някои случаи само по време на “off” периодите. Около 40% от пациентите имат тревожност, самостоятелно или в комбинация с депресия. Тя може да бъде реакция към инвалидизиращото заболяване. Тревожността може да бъде и част от Паркинсоновата болест, вследствие на загубата на стволови допаминергични, норадренергични и серотонинергични неврони и денервация на субкортикално-кортикалните кръгове. Паническите атаки се проявяват с психични, автономни и соматични симптоми. 
Ажитираността може да бъде предизвикана от антипаркинсоновата терапия или да бъде част от тревожността. Характеризира се с неспокойствие, раздразнителност и дисфория.
Нарушенията на съня се срещат при 75% от пациентите и могат да бъдат причинени от заболяването, депресията, когнитивните нарушения, кошмарите, болките, затрудненията за обръщане в леглото, ноктурията, синдрома на неспокойните крака и лечението с леводопа. С напредването на заболяването се нарушават много невротрансмитерни системи, като три от тях (допаминергични, серотонинергични и норадренергични) имат значение за нарушаването на съня.
Инсомнията се проявява със затруднения в заспиването и поддържането на съня.
Дневната сънливост може да се дължи на лечението, на анксиолитици, депресия,  деменция с нарушение на циркадния ритъм или недоспиване през нощта.
Нощните кошмари или ярки сънища могат да бъдат идиопатични, да са причинени от деменция или медикаменти (допаминови агонисти или леводопа).
REM поведенческото нарушение се характеризира с агресия, извършване на привидно целенасочени действия през нощта, ставане на сън. Бурните движения могат да наранят пациента или неговия партньор. Дължи се на нарушено двигателно потискане по време на REM фазата на съня. 
Синдромът на неспокойните крака се среща често и се проявява с парестезии, болки, мускулни крампи и необходимост от движение. Симптомите се влошават в ранните часове на нощта и се подобряват след движение. При 50% от пациентите се наблюдават и периодични движения на краката през нощта. Те наподобяват рефлекса на Babinski, продължават около 6 s и се появяват на всеки 20-40 s. Могат сериозно да нарушат съня на пациента и на неговия партньор. Обикновено се дължат на недостатъчна терапия на Паркинсоновата болест.

Диференциална диагноза
Обикновено в стадия на усложнената Паркинсонова болест диференциалната диагноза е вече направена и диагнозата е сигурна. Трябва да се има в предвид, че някои пациенти, диагностицирани с Паркинсонова болест, по-късно развиват симптоми, характерни за множествена системна атрофия или прогресивна супрануклеарна парализа. Те могат да покажат повлияване от леводопа в началото на заболяването, докато по-късно този ефект изчезва. С оглед на диференциалната диагноза могат да бъдат приложени КТ или МРТ изследване на главен мозък, невропсихологични, невроофталмологични и неврофизиологични тестове.

Лечение на усложненията при късната Паркинсонова болест
Най-важна е профилактиката на усложненията на Паркинсоновата болест, която се осъществява чрез ранно прилагане на леводопа щадяща терапия.
През късната Паркинсонова болест монотерапията обикновено не е достатъчно ефективна. Комбинираното лечение дава възможност за намаляване на дозите на леводопа. При влошаване на симптомите поради недостатъчна доза се повишава внимателно дозата на използвания медикамент или се включва нова група медикаменти. Задължително се прилагат възможно най-ниските дози от медикамента, които повлияват достатъчно симптомите. Най-често резултатът е комбинирана терапия с леводопа и допаминов агонист, тоест ако пациентът е бил само на леводопа терапия се включва и допаминов агонист и обратното. Ако пациента се е лекувал с формите с контролирано освобождаване на леводопа, сега трябва да премине на стандартните форми. На по-късен етап, когато комбинацията от леводопа и допаминов агонист изчерпи своите възможности може да се добави и COMT инхибитор, който обаче слабо повлиява двигателните нарушения. Добавянето на МАО-В инхибитори и глутаматни антагонисти рядко подобрява контрола върху двигателните флуктуации. Amantadine повлиява дискинезиите.

Лечение на двигателните флуктуации

I. Медикаменти
1. Дисперсната форма на леводопа (levodopa/benserazide) има предимството на бързия ефект (след 15 – 20 минути), поради бързото достигане на терапевтична плазмена концентрация. Подходяща е за повлияване на сутрешната акинезия, феномените на замръзване, акинетичните кризи и нарушенията в гълтането.
2. Леводопа формите с контролирано освобождаване не бива да се прилагат, освен при нощни акинезии. Оформянето на индивидуалната доза е доста по-трудно отколкото при стандартните форми, тъй като поради продължителното действие на медикамента, ефектите от последователните приеми се припокриват и плазмените концентрации на леводопа бавно нарастват. В резултат на това могат да се получат дискинезии в края на деня. 
3. Лечението с допаминов агонист намалява усложненията на късната Паркинсонова болест. Те стимулират директно допаминовите рецептори и не изискват метаболитно преобразуване в активен продукт, за да осъществят фармакодинамичните си ефекти, поради което техният ефект не зависи от дегенериралите допаминергични неврони. Ефектът им не зависи от абсорбцията и транспорта към мозъка, защото за разлика от леводопа те не се конкурират с аминокиселините от храната. Повечето допаминови агонисти имат по-дълготраен ефект от леводопа, поради което осъществяват по-дълготрайна, а не пулсионна стимулация на допаминовите рецептори. Комбинираното лечение с допаминов агонист дава възможност да се намали дозата на леводопата с 30-40%. При пациенти с късна Паркинсонова болест допаминовите агонисти намаляват с около 30% “off” и удължават "on" периодите. 
4. COMT инхибиторите (entacapone, opicapone) дават възможност да се увеличи бионаличността и трансфера на леводопа към мозъка. COMT метаболизира леводопата и допамина до 3-О-метилдопа и респективно до 3-метокситирамин в периферната и централна нервна система. COMT инхибиторите потискат COMT и периферния катаболизъм на леводопа до 3-О-метилдопа. Намалява формирането на 3-О-метилдопа, която се конкурира с леводопата за транспорт по пътя на големите неутрални мастни киселини в кръвообращението и мозъка. По този начин се повишава бионаличността на леводопа, без да нараства максималната плазмена концентрация. Тези ефекти са налице когато COMT инхибиторите се прилагат едновременно със стандартните или с контролирано освобождаване форми на леводопа. По този начин се избягват пиковите плазмени концентрации на леводопа, които водят до двигателни флуктуации. Прилагат се само едновременно с леводопа (200 mg с всяка доза) и често предизвикват дискинезии около 24 часа след прилагането на първата доза. Това налага намаляване на дозата на леводопа с около 30%. Медикаментът може да се приложи при пациенти с двигателни флуктуации, като намалява “off” периодите с 25 до 30%. Клиничната практика не показва добро повлияване на двигателните нарушения, а нарастването на дискинезиите води до влошаване на пациента. Opicapone 50 mg се прилага също едновременно с леводопа.
5. Комбинираните леводопа препарати с допа-декарбоксилазен инхибитор и СОМТ инхибитор в една таблетка са биоеквивалентни с отделният прием на трите съставки. Stalevo представлява комбинация от леводопа, carbidopa и entacapone в различни съотношения. Прилагат се филм-таблетки  в съотношение 100/25/200 mg, 150/37,5/200 mg или 200/50/200 mg. При пациенти вече лекуващи се с комбинацията от леводопа и СОМТ инхибитор, може да се премине на лечение със Stalevo, с оглед удобството за пациента. Тройната комбинация дава възможност за намаляване на използвания брой таблетки. Тя е подходяща при пациенти приемащи много и различни медикаменти и при такива с нарушение в гълтането. От друга страна такава тройна комбинация затруднява флексибилността на леводопа терапията. 
6. MAO-B инхибиторите рядко могат да имат ефект върху двигателните флуктуации и да удължат “on” периода.
7. Антихолинергични медикаменти не се препоръчват при пациенти с напреднала Паркинсонова болест, поради множеството им странични ефекти и напредналата възраст на пациентите. 
8. Препоръчва се двигателен режим с умерено натоварване. Прилагането на физиотерапевтични процедури и неврорехабилитация подобрява двигателната активност.
II. Повлияване на отделните видове двигателни флуктуации
При феномен на изчерпване (wearing off) първата възможност е да се намалят единичните дози на стандартната леводопа и да се увеличи честотата на приемите. Тази тактика е добра в началото, но по-късно става неефективна. С малките дози се постига по-ниска плазмена концентрация на леводопа, която е под прага на двигателното подобрение. Дори и когато прагът е достигнат, по-малките дози и по-ниските плазмени концентрации водят до по-къс период на подобрение. Дневната доза може да достигне до 1500 mg.
Дистонията в периода на изчерпването на ефекта на единичната доза се повлиява по същия начин, както и феномена на изчерпване на дозата.
Непредвидимият "феномен на включване и изключване" се повлиява по същия начин както и феноменът на изчерпване на дозата, но лечението в тези случаи е много по-трудно. Не трябва да се прилагат формите на леводопа с контролирано освобождаване, защото те могат да засилят дискинезиите. Освен фракциониране на дозите стандартна леводопа, добавянето на допаминов агонист или COMT инхибитор може да подобри състоянието на пациента. Желателна е диета с преразпределение на протеините в храната, които трябва да се приемат предимно вечер.
Сутрешната дистония се повлиява чрез включването на вечерна доза допаминов агонист. Сутрешната доза леводопа трябва да се взема още преди пациента да е станал от леглото. 
Липсата на отговор или субоптималния отговор към единична доза леводопа се повлиява чрез повишаване на дозата, което обаче ще предизвика дискинезии. Протеиновата диета, вземането на леводопа 1 час преди хранене или на медикаменти повишаващи мотилитета на червата може да подобри състоянието на пациентите. 
Акинетичните кризи трябва да се лекуват бързо, защото ако пациентът не бъде изведен от тях, изходът може да бъде смъртен. Ако може да поема течности, веднага се дават 125 mg от дисперсната форма на леводопа, разтворена в около 100 ml вода. При липса на ефект или при пълна невъзможност за гълтане, се започват бавни венозни инфузии на amantadine sulfate 200 mg/500 ml до 3 пъти дневно. След възстановяване на гълтането пациентът преминава на обичайната леводопа терапия, която може да се наложи да бъде повишена.
Феноменът на “замръзване” трудно се подава на лечение. Тъй като може да бъде свързан както с недостатъчност, така и с предозиране на терапията, трябва да се опита повишаване на дозата на леводопата или допаминовия агонист. Ако няма повлияване дозата се намалява. В случай, че няма ефект, трябва да се помогне на пациента да си изработи съзнателна двигателна програма, която да замести подсъзнателната автоматична. Пациентът трябва да се научи да прави първата стъпка към определена цел на пода или да я направи с изпънат крак, като че ли марширува. Различни визуални и слухови (музика) стимули също могат да помогнат на пациента да преодолее замръзването.

	Лечение на дискинезиите
Подобно на двигателните флуктуации, дискинезиите представляват сериозен терапевтичен проблем.
I. Глутаматните антагонисти – амантадините (amantadine sulfat или amantadine hydrochloride) намаляват глутаматната трансмисия във вътрешната част на globus pallidum и повлияват дискинезиите. Осъществяват симптоматичният си ефект чрез нормализиране на съотношението допамин/глутамат, като намаляват нивото на глутамата. Няма данни за тяхната ефективност като монотерапия в ранната фаза на заболяването, но повлияват дискинезиите в късната фаза. 
1. Amantadine sulfate се прилага в средна дневна доза 400 mg, но може да се прилага в по-високи дози (до 600 mg). Дозата се повишава през няколко дни със 100 mg до получаване на желания ефект, с минималната ефективна доза. При поява на странични ефекти спирането на лечението трябва да става постепенно.
2. Amantadine hydrochloride се прилага в дневни дози 100 до 400 mg. 
Дискинезиите по време на пиковата плазмена концентрация се повлияват от намаляване на всяка единична доза леводопа. Терапевтичният прозорец при тези пациенти е твърде тесен и даже незначителното намаляване на леводопата води до влошаване на двигателната активност. Ако пациента се лекува с леводопа форми с контролирано освобождаване, превключването към стандартни форми повлиява дистониите. Намаляването на леводопа и включване на допаминови агонисти или повишаване на тяхната доза е полезно, особено ако дискинезиите имат дистоничен характер. Трябва да се спре прилагането на МАО-В инхибитори. 
Двуфазната дискинезия може да бъде повлияна с повишаване честотата на приемите на леводопа или превключване от леводопа форми с контролирано освобождаване към стандартни. Може да се опита с повишаване на дозата на леводопа. При повишаване на честотата на приемите времето трябва да бъде избрано така, че отделните дози да се застъпват, за да се избегнат колебанията в плазмената концентрация. След застъпване на 4-5 дози дискинезиите се появяват отново, но този път в предвидимо време, което пациентът знае и може да прекара в къщи. Желателно е да се спре прилагането на МАО-В инхибитори. При неуспех се добавя допаминов агонист или глутаматни антагонисти. 

Лечението на двигателните усложнения се провежда в следния ред:
1. Намаляване на единичните дози на стандартната леводопа (125 mg) и увеличаване на честотата на приемите до 5-6. 
2. Замяна на леводопа с контролирано освобождаване със стандартните форми. 
3. Преди нощният сън може да се назначи еднократно допаминов агонист или леводопа с контролирано освобождаване.
4. Ако ефектът е незадоволителен, се започва комбинирано лечение с добавяне към леводопа терапията на:
- неерготаминов допаминов агонист
- СОМТ инхибитор
- дисперсна форма на леводопа 125 mg при нужда, при акинезия, акинетични кризи, феномени на замръзване или нарушения в гълтането.
- дисперсна форма на леводопа 125 mg вместо стандартен медикамент при ежедневна сутрешна акинезия. 
- Глутаматни антагонисти при дискинезии или акинетични кризи (интравенозни инфузии).
- При недобро повлияване на дискинезиите и дистониите към терапията може да се добави baclofen до 60 mg дневно.
- MAO-B инхибитори с оглед повлияване на двигателните флуктуации и за удължаване на “on” периода.
- при липса на достатъчен отговор към леводопа медикаменти се препоръчва прием на гладно и консумация на бедна на протеини храна.
5. Прилагането на антихолинергични медикаменти не се препоръчва.
6. Лечението на депресията продължава, както и през ранният стадии на заболяването. 
7. Препоръчва се двигателен режим с умерени натоварвания.

Терминален стадии на Паркинсонова болест
Независимо от провежданото лечение, инвалидността приковава към леглото пациентите средно след 14 години. Те са тежко инвалидизирани, защото или имат дискинезии или са акинетични и трудно се подават на контрол чрез медикаменти. Смъртният изход настъпва поради залежаването и последващите соматични усложнения. Една част от тези пациенти, при които заболяването е започнало в по-млада възраст са соматично здрави и все още сравнително млади.
Лечение 
Съществуват четири метода за подобряване на състоянието при пациенти с възникнали тежки двигателни усложнения и изчерпан отговор към перорална терапия – прилагане на интестинален гел levodopa, foslevodopa/foscarbidopa инфузионен разтвор, apomorphine или дълбока мозъчна стимулация. Тези методи са свързани с различни устройства, които дозират подаването на медикаментите или стимулират определени мозъчни структури. Критериите за необходимост от асистирана с устройство терапия са прием на леводопа повече от 5 пъти на ден, наличие на off-периоди 2 часа дневно и на обезпокоителни дискинезии 1 час дневно. Четирите метода на лечение се прилагат когато всички други възможности са изчерпани и двигателните усложнения застрашават живота на пациентите. Не е задължително пациента да е приемал леводопа медикаменти с удължено освобождаване или с СОМТ инхибитори, антихолинергични медикаменти и СОМТ инхибитори. Изискват непрекъснат контрол и проследяване на състоянието на пациента в специализирани центрове. Допълнителните ползи от тези методи са подобряване на нощните нарушения в състоянието, намаляване на дневната сънливост и на риска от развитие на психози и поведенчески нарушения, намаляване на сутрешната акинезия. Недопаминергичните симптоми не се повлияват от нито един от трите метода, с изключение на тремора, който се повлиява слабо от субталамична дълбока мозъчна стимулация. 
1. Дълбоката мозъчна стимулация чрез имплантирани електроди в специфични зони на мозъка се прилага в най-късния стадии на Паркинсоновата болест. Субталамичната дълбока мозъчна стимулация, която се прилага най-често и стимулацията на globus pallidus internus имитират ефекта на леводопа, като повлияват ригидността, брадикинезията, off-периодите и дизкинезиите. Двата вида стимулация има сходни ефекти, но стимулацията на nucleus subthalamicus има по-добър ефект върху паркинсоновите симптоми и позволява редуциране на приеманата перорално леводопа. Необходимостта от допълнително перорално прилагане на леводопа е по-голямо отколкото при лечение с apomorphine или дуоденална леводопа инфузия. Подобрението от лечението не е по-голямо отколкото по време на on-фазата при прием на леводопа, но с по-малко дизкинезии. Аксиалните паркинсонови симптоми, като дизартрия, постурална нестабилност и freezing феномените на походката не се повлияват. Ефекта от електростимулацията персистира до 5 години, след което настъпва адаптация и намаляване на ефекта. При едностранни симптоми се прилага контралатерална стимулация, но ефекта може да бъде двустранен. Двустранната дълбока мозъчна стимулация е по-ефективна, но дава повече странични ефекти. Стимулацията е с продължителност на импулса 60 ms и честота 130-180 Hz. Амплитудата на стимулацията (2 – 5 V) се увеличава бавно до получаване на оптимално съотношение между клинична ефективност и странични ефекти. 
Стимулация на nucleus ventralis intermedius на thalamus, която повлиява само тремора се прилага по-рядко.
Подходящи за лечение са пациенти на възраст до 65-70 години, без когнитивни и психични нарушения, с преобладаващи дизкинезии. Пациентите трябва да имат добър терапевтичен отговор към леводопа терапия, със слабо изразени аксиални симптоми. Подбора на пациентите трябва да се извършва от мултидисциплинарен екип, включващ невролог, неврохирург и клиничен психолог.
Сериозните усложнения са свързани с невропсихични и когнитивни нарушения (28%), инсулти (2%), вътремозъчно кървене (10%), постоперативни инфекции (1,6%), епилептични припадъци (2,4%), разместване на електродите (20%) и смъртност (до 5%) свързана с оперативната интервенция. Могат да възникнат и неврологични симптоми (дизартрия, диплопия, апраксия на отварянето на очите, фосфени, парестезии, мускулни контракции), свързани с електростимулация на съседни анатомични структури. При 8% от пациентите се наблюдава наддаване на тегло, което може да се нормализира след 2 години. Ограничение за по-нататъшния живот на пациента е невъзможността за прилагане на магнитни полета – магнитно резонансно изследване, транскраниална магнитна стимулация и физиотерапия. 
2. Apomorphine hydrochloride hemihydrate 10 mg/ml инжекционен разтвор под формата на непрекъсната подкожна инфузия чрез мини помпа е алтернатива на интестиналното приложение на леводопа. Ефективността му върху паркинсоновите симптоми е равна на тази на леводопа, защото той е най-потентния допаминов агонист. Намалява off-периодите и по-слабо дизкинезиите, повлиява апатията и настроението. За да се повлияят дизкинезиите трябва да се намали дневната доза на леводопа. Монотерапия може да се постигне само с много високи дози (над 100 mg дневно) apomorphine, което е свързано със сериозни странични ефекти. Инфузията започва с доза 1 mg/час, която се повишава с 0,5 mg/час всеки 2-4 часа в зависимост от поносимостта. 
Подходящи са пациенти от всички възрастови групи, с преобладаващи дълги off-периоди, с близки хора, които се грижат за тях. Не са подходящи възрастни пациенти, с когнитивни нарушения, ортостатична хипотония, тежки системни заболявания (чернодробна, бъбречна или сърдечна недостатъчност) или анамнеза за допаминергична психоза.
Страничните ефекти са гадене и повръщане (10%), поява на нодули (70%), сомнолентност и седация (23%), ортостатична хипотония (5%), бъбречно увреждане (6%) и позитивиране на теста на Coombs. При пациентите използващи 24 часа дневно apomorphine могат да се развият нарушения в контрола на импулсите (патологично хазартно или интернет влечение, компулсивно хранене), патологично либидо и остра параноя с опити за суицидитет.
3. Интестиналния гел суспензия на levodopa-carbidopa (20/5 mg/ml) се прилага чрез портативна помпа през постоянна сонда, поставена чрез перкутанна ендоскопска гастростома. Продължителната и постоянна инфузия на леводопа има за цел подаването на стабилна и оптимална доза според индивидуалния терапевтичен прозорец. Медикаментът се подава директно в дуоденума, избягвайки проблемите със стомашния пасаж и  конкуренцията с аминокиселините. Избягва се и пулсионното подаване на леводопа, която се дозира и подава непрекъснато от компютър. Ежедневно се използва по една касета от 100 ml (2000 mg levodopa/500 mg carbidopa). Предварително се тества повлияването на симптоматиката от суспензията, приложена чрез временна назодуоденална сонда. 
Медикаментът, приложен като монотерапия, намалява off-периодите, времето с дизкинезии и двигателните флуктуации. Намаляването на off-периодите е подобно на това, което се получава при дълбока мозъчна стимулация и прилагане на apomorphine. Повлиява нощните симптоми, съня, умората, дневната сънливост, гастроинтестиналните, уринарни и сексуални нарушения. Намалява и риска от развитие на психоза и поведенчески нарушения.
Подходящ е при пациенти от всички възрастови групи, с ясни “on-off” периоди, дълга продължителност на “off” периодите (над 2 часа), преобладаващи дизкинезии липса на ефект от перорална терапия.
Страничните ефекти настъпват през първите 2 седмици и са свързани с абдоминална болка (42%), гадене (28%), перитонит (2,8%), пневмоперитонеум, обструкция или разместване на катетъра и повреда на помпата. При 2,8% от пациентите се развива лека сензомоторна аксонна полиневропатия.
4. Foslevodopa/foscarbidopa – 240 mg/ml + 12 mg/ml) инфузионен разтвор за непрекъсната подкожна инфузия, 24 в денонощието. Прилага се чрез помпата Vyafuser.  В 1 ml се съдържат 240 mg foslevodopa и 12 mg foscarbidopa, еквивалентни на приблизително 170 mg levodopa и 9 mg carbidopa. 
Продължителната и постоянна инфузия на леводопа има за цел подаването на стабилна и оптимална доза според индивидуалния терапевтичен прозорец. Началната скорост на инфузия на foslevodopa/foscarbidopa се определя чрез преобразуване на досегашния дневен прием на леводопа в еквиваленти на леводопа (LE) и след това повишаване с оглед на 24-часово приложение. Дозата може да се коригира за постигане на клиничен отговор, който увеличава до максимум времето на on-периодите и свежда до минимум броя и продължителността на off-периодите. Максималната препоръчителна дневна доза на foslevodopa е 6 000 mg (или 25 ml от разтвора на ден, еквивалентно на приблизително 4 260 mg леводопа на ден).
За бързо овладяване на симптомите при започване на терапия с foslevodopa/foscarbidopa (в off“ период), непосредствено преди започване на терапията може да се приложи натоварваща болус доза (също така и ако помпата е била изключена за повече от 3 часа).
Foslevodopa/foscarbidopa заменя лекарствата, съдържащи леводопа, и инхибиторите на катехол-O-метил трансфераза (COMT). Ако е необходимо, могат да се приемат едновременно други класове лекарствени продукти за лечение на Паркинсонова болест.
Най-честите нежелани реакции (≥ 10%) са събития на мястото на инфузията (еритем на мястото на инфузията, възел на мястото на инфузията, целулит на мястото на инфузията, оток на мястото на инфузията, болка на мястото на инфузията и реакция на мястото на инфузията), халюцинации, падане, тревожност и замайване.
Лечението в терминалния стадии се провежда от невролог:
1. Дълбока мозъчна стимулация, levodopa интестинален гел, apomorphine hydrochloride или foslevodopa/foscarbidopa инфузионен разтвор, се прилагат когато двигателните усложнения не могат да бъдат повлияни по друг начин.
2. Дълбоката мозъчна стимулация се предпочита като метод на лечение при пациенти на възраст до 65-70 години с преобладаващи дискинезии, но добър отговор към леводопа терапия и липса на когнитивни и психични нарушения. Подбора на пациентите трябва да се извършва от мултидисциплинарен екип, включващ невролог, неврохирург и клиничен психолог.
3. Apomorphine се предпочита при пациенти с преобладаващи дълги off-периоди, ако нямат когнитивни нарушения.
4. Levodopa интестинален гел инфузия се предпочита при пациенти с ясни “on-off” периоди, дълга продължителност на “off” периодите (над 2 часа) и преобладаващи дискинезии.
5. Foslevodopa/foscarbidopa е подходящ за пациенти с тежки моторни флуктуации, при които пероралната терапия не повлиява ефективно симптомите.
6. Четирите метода на лечение на лечение изискват непрекъснат контрол и проследяване на състоянието на пациента в специализирани центрове.

Лечение на дизавтономиите
При хроничен запек се препоръчва пациента да повиши физическата си активност, да употребява повече течности (поне 8 чаши вода дневно) и да увеличи количеството на зеленчуците и обема на приеманата храна. Веднъж седмично могат да се използват и лаксативи.
Уринарните нарушения вследствие на хиперфункция на детрузора на пикочния мехур се повлияват от tolterodine 2 до 4 mg дневно. Ако се дължат на повишен тонус на външния сфинктер се прилагат миорелаксанти (baclofen до 60 mg дневно). Намалява се приема на течности след вечеря. Необходима е консултация с уролог за изясняване на характера на уринарните нарушения. 
Сексуалните нарушения ако се дължат на депресия се повлияват от антидепресанти. Не бива да се използват трициклични антидепресанти, SSRI и MAO-A инхибитори, които водят до импотентност. При тревожност добър ефект се постига с анксиолитици. Повишаването на дозите на антипаркинсоновата терапия може да подобри сексуалните нарушения.
Ортостатичната хипотония може да се подобри от приемане на по-солени храни, по-често приемане на по-малко количество храна и повдигане на горната част на леглото с 30-400. В легнало положение се губи по-голямо количество натрий, поради намалено освобождаване на ренин. Domperidone 10 mg трикратно дневно може да предотврати появата на ортостатична хипотония и постпрандиален синдром.
Нарушенията в терморегулацията се повлияват от повишаване на дозите на леводопа или добавяне на допаминови агонисти, ако те се проявяват през “off” периода и от намаляване на дозите на антипаркинсоновото лечение, ако нарушенията се проявяват през “on” периода.
Сетивните нарушения се повлияват от повишаване на дозите на леводопа или добавяне на допаминови агонисти, ако се проявяват през “off” периода.
Дизфагията се повлияват от повишаване на дозите на антипаркинсоновото лечение.
Себореята и блефаритът се повлияват от локална апликация на стероидни кремове.

Лечение на паданията
Лечението зависи от конкретната причина за паданията. Необходимо е да отстранят всички медикаменти, които предизвикват хипотония или засилват постуралната нестабилност. Често използването на инвалидна количка е единственото решение на проблема.

Лечение на невропсихичните усложнения
При поява на халюцинации и делир или обърканост на първо място се изключват всички миорелаксанти, трициклични антидепресанти, анксиолитици, седативни и антиспазмолитични медикаменти. Коригират се при нужда дехидратацията, електролитния дисбаланс, метаболитните нарушения и се лекува инфекцията, ако има такава. Ако няма ефект се преминава към изключване на антипаркинсоновите медикаменти, като се внимава да не се влоши драстично паркинсоновата симптоматика. При всички случаи пациента трябва да остане на стандартна леводопа, а препаратите с контролирано освобождаване да се спрат. Това не бива по никакъв повод да става внезапно, изключването става по групи медикаменти през 3-4 дни, като при липса на ефект се преминава към следващата група. Внезапното изключване може да доведе до малигнен невролептичен синдром. В случай, че тези мерки не са достатъчни е необходимо да се започне антипсихотична терапия с clozapine 12,5 mg преди лягане и дозата да се увеличи постепенно до 25 – 75 mg, в зависимост от ефекта. Медикаментът не блокира допаминовите рецептори и не влошава Паркинсоновата болест. Всяка седмица трябва да се изследва кръвната картина, тъй като агранулоцитозата е най-сериозното усложнение.
При изразени когнитивни нарушения и деменция се редуцират всички трициклични антидепресанти, анксиолитици, седативни и антипаркинсонови медикаменти до възможния минимум. Необходима е консултация с невропсихолог.
Депресията в някои случаи се повлиява от повишаване на дозите на антипаркинсоновата терапия. Необходимо е и лечение с антидепресанти, като се предпочитат медикаменти от групата на SNRI (серотонин-норадреналин реъптейк инхибитори) и трициклични антидепресанти. 
Тревожността и паническите атаки се повлияват от кратко действащи анксиолитици (alprazolam 0,5 – 1,0 mg дневно) и трициклични антидепресанти. 
Ажитираността се повлиява чрез редуциране на антипаркинсоновата терапия в същия ред, както при поява на халюцинации и лечение с анксиолитици (alprazolam 0,5 – 1,0 mg дневно).

Лечение на нарушенията на съня
В случай, че инсомнията е предизвикана от трудно обръщане в леглото, добавянето на леводопа с контролирано освобождаване преди лягане или включването на допаминов агонист решават проблема. Ако се дължи на антипаркинсоновото лечение трябва да се намали дозата на МАО-В инхибиторите, глутаматните антагонисти, допаминовите агонисти и накрая на леводопа. Ако нарушенията на съня са свързани с депресия се препоръчва трицикличен антидепресант (amitriptyline 25-75 mg) или mirtazapine 30-60 mg, а ако са свързани с тревожност се включва alprazolam 0,5 – 1,0 mg или clonazepam до 2 mg преди лягане. В останалите случаи се препоръчват кратко действащи хипнотици (zolpidem 5-10 mg) преди лягане.
Дневната сънливост ако се дължи на лечението, се повлиява, като пациентът премине от препарати с контролирано освобождаване на леводопа към стандартни. Ако се приемат анксиолитици, тяхната доза през деня трябва да се намали.
Нощните кошмари се повлияват от намаляване на вечерната доза трицикличен антидепресант, допаминови агонисти и леводопа. При неповлияване се добавя антипсихотик (clozapine 12,5-25 mg) преди лягане.
REM поведенческото нарушение се повлиява от clonazepam 0,25 до 1 mg преди лягане. Преустановява се лечението с трициклични антидепресанти и МАО-инхибитори.
Синдромът на неспокойните крака се повлиява от повишаване на дозата и превключване към препарати на леводопа с контролирано освобождаване, както и от допаминови агонисти. Може да се добави clonazepam 0,25 до 1 g преди лягане.
Усложнения от лечението
Синдромът паркинсонизъм-хиперпирексия представлява вариант на невролептичния малигнен синдром.
Етиологията при пациенти с Паркинсонова болест е свързана с внезапно прекъсване на антипаркинсоновата терапия. 
Патогенезата е свързана с функционален дефицит на допамин, поради тежко блокиране на допаминовите рецептори в striatum и в терморегулаторните и вазомоторни центрове в хипоталамуса. Това води до дезинхибиция на коровите и подкорови възбудни пътища. Могат да се засегнат също и норадреналина и серотонина. 
Клинично симптомите се развиват за 24 до 72 часа. Нарушения ментален статус и екстремната мускулна ригидност са често първите симптоми. Характеризира се с триадата от автономна дисфункция (висока температура, пребледняване, обилно изпотяване, нестабилно кръвно налягане, тахикардия, тахипнея, белодробна конгестия), промени в менталния статус и двигателни нарушения (акинезия, тремор, хореоатетоза, ригидност миоклонии или дистония). За разлика от серотониновия синдром настъпват брадикинезия, аксиална мускулна ригидност тип “оловна тръба”, която не преобладава в долните крайници, хипорефлексия и няма мехурни нарушения. Може да настъпи рабдомиолиза, електролитен дисбаланс и метаболитни нарушения, миоглобинурия, бъбречна и дихателна недостатъчност, респираторен дистрес синдром, белодробна емболия, миокарден инфаркт, нарушения в коагулацията, дисеминирана интраваскуларна коагулация, епилептични припадъци, шок. Съзнанието може да е нарушено до ступор или кома и изходът може да бъде смъртен. 
Лабораторните изследвания показват левкоцитоза и повишени нива на креатин фосфокиназата и чернодробните ензими. Реактантите на острата фаза като албумин и серумните нива на желязото може да са намалени.
Диференциалната диагноза включва остри интоксикации (кокаин, амфетамини, екстази), метаболитни нарушения, енцефалит, менингит или субарахноиден кръвоизлив.
Лечението изисква ранна диагноза и се провежда интензивно поради високата смъртност достигаща 20% от пациентите. Необходимо е възстановяване на антипаркинсоновата терапия. Прилага се интравенозна рехидратация и намаляване на телесната температура. Прилагат се бензодиазепини, methylprednisolone, bromocriptine (5 mg 4 пъти дневно до 50 mg), carbamazepine, amantadine или електроконвулсивна терапия. При по-тежки случаи и хипертермия се прилага dantrolene sodium (2-8 mg/kg 4 пъти дневно до 10 mg/kg на доза). 
Синдромът на допаминовата дисрегулация с нарушения на импулсния контрол е ятрогенно поведенческо нарушение свързано с ексцесивна стимулация на централната допаминергична система свързана с възнаграждение.  
Етиологията е свързана с пациенти с Паркинсонова болест и със синдрома на неспокойните крака, лекуващи се с pramipexole, ropinirolе, pergolide, bromocriptine и монотерапия с леводопа. 
Клинично протича с патологично залагане и пазаруване, пътуване, хиперфагия, компулсивно извършване на повтарящи се механични дейности и хиперсексуалност. 
Лечението изисква корекция на антипаркинсоновата терапия.
Синдромът на компулсивно извършване на повтарящи се механични дейности възниква при лечение с допаминергични медикаменти на пациенти с Паркинсонова болест и със синдрома на неспокойните крака. 
Клинично протича с извършване на автоматични стереотипни, безсмислени дейности, които пациента харесва или умее да извършва. Често се наблюдава боравене с технически средства (радиоапарати, машини), повтарящо се почистване на помещения или предмети, ексцесивно внимание към личната хигиена.  
Лечението изисква корекция на антипаркинсоновата терапия.
Проследяването на пациентите с Паркинсонова болест включва:
Наблюдение за:
· Поява на халюцинации и обърканост
· Влошаване на паркинсоновата симптоматика
· Рязко влошаване на заболяването с нарушения на гълтането (акинетични кризи)
· Поява на усложнения от лечението
· Соматичното състояние на пациента
При поява на някои от тези симптоми пациентът се насочва за спешна консултация и преценка на лечението. По никакъв повод не бива да се препоръчват медикаментозни паузи. Не се допуска изписване на терапия без личен преглед на пациента.

Пациентът се преглежда на всеки 3 месеца и при всяко влошаване за корекция на терапията. Да наблюдава за влошаване на двигателните функции и да прилага симптоматично лечение.
· Пациентите се хоспитализират в неврологично отделение при акинетична криза, влошаване на двигателните флуктуации и дискинезии и при наличие на други, застрашаващи симптоми, като синдрома паркинсонизъм-хиперпирексия. 
· При поява на халюцинации и обърканост се постъпва както при ранният стадии на заболяването
· При влошаване на симптомите се повишава внимателно дозата
· При акинетична криза и синдрома паркинсонизъм-хиперпирексия се прилага спешно лечение. 

6.1.1.2. Вторични паркинсонови синдроми с различна етиология
Паркинсонизъм може да възникне при различни системни заболявания: възпалителни, ендокринни, хематологични и имунни. Алкохолизмът може да предизвика преходен паркинсонов синдром, няколко дни след остра интоксикация поради намалено освобождаване на допамин. Синдромът изчезва спонтанно след няколко седмици. Квашиоркор представлява хранителен недостиг на калории и протеини и може да предизвика ригидност, брадикинезия и миоклонии. Хипербилирубинемията в перинаталния период, ако не се лекува дълго време, уврежда базалните ганглии, особено globus pallidus и субталамичното ядро. В повечето случаи още преди 10 годишна възраст се развиват ригидност и тремор, придружени от хореоатетоза и дистония. Системният lupus erythematosus при 2% от пациентите предизвиква двигателни нарушения, като най-честото е хореята. Може да предизвика паркинсонов синдром с ригидност, акинезия и тремор. Първичният антифосфолипиден синдром по-рядко може да предизвика паркинсонов синдром вследствие на инфарциране на базалните ганглии или без наличие на съдови прояви. Синдромът на Sjogren може да предизвика малкомозъчна дегенерация или паркинсонов синдром. Болестта на Behcet може да предизвика хорея, дискинезии и паркинсонов синдром. Саркоидозата може да предизвика хорея, хемибализъм, паркинсонови синдроми и вертикална погледна пареза. 
Паркинсонов синдром с възпалителна етиология може да се предизвика при различни инфекциозни заболявания. През острата фаза на различни енцефалити, особено на Японския енцефалит тип В и западния конски енцефалит могат да се развият преходни и непрогресиращи паркинсонови симптоми. По-рядко вирусът на Epstein-Barr, herpes simplex, varicella zoster, coxsackie B, полио, морбили, западно-Нилският и Централно-Европейският кърлежов енцефалит могат да предизвикат паркинсонов синдром. През хроничната фаза на летаргичният енцефалит (болест на von Economo), след 5 до 10 години от острата фаза, при 80% от пациентите се развива паркинсонов синдром. Отличава се с по-слабо проявен тремор, но по-изразена ригидност, ежедневни флуктуации в изразеността на двигателните симптоми и липса на изразена прогресия. При субакутният склерозиращ паненцефалит се проявяват двигателни нарушения, понякога паркинсонови симптоми и периодични миоклонии. При пациенти с HIV-1 (човешки имунодефицитен вирус тип 1) инфекция или с развит СПИН може да се прояви и Паркинсонов синдром. Синдромът е налице при тези, които са развили HIV енцефалопатия, пациенти приемали невролептици или вследствие на опортюнистични инфекции. По-често се установява субклиничен паркинсонов синдром, изразен с много леки двигателни нарушения, който е част от когнитивно-двигателния комплекс свързан с HIV-1. Треморът в покой и забавеността на движенията се развиват паралелно със забавеността в мисловния процес, свързана с HIV-1 деменцията. С прогресирането на деменцията се засилва и изразеността на двигателните нарушения, добавят се постурални нарушения и затруднения в походката. По-чести са хореичните синдроми, миоклонии и постуралния тремор. Много рядко паркинсоновият синдром може да се прояви в началото на HIV инфекцията. Клинично паркинсоновият синдром, изразен с брадикинезия, ригидност, нарушена походка, постурална нестабилност, хипомимия, хипофония и брадифрения се проявява само при 1% от пациентите. Пациентите със СПИН имат необичайна чувствителност към невролептици и много бързо развиват невролептичен паркинсонов синдром. Това се дължи на субклинична загуба на допаминергични неврони в стриатума. Сравнително рядко паркинсонов синдром може да възникне при прогресивната мултифокална енцефалопатия, вследствие на фокални лезии на базалните ганглии от опортюнистични инфекции, токсоплазмоза или туберкулоза. Токсоплазмозата при пациенти с HIV инфекция може да предизвика и дистония, пароксизмални дискинезии, хорея, миоклонии, атетоза и хемибализъм, особено когато се локализира в базалните ганглии. Менинговаскуларният сифилис засяга средния мозък, поради което рядко може да предизвика паркинсонов синдром. При 56% от пациентите с болестта на Creutzfeldt-Jakob се развиват екстрапирамидни симптоми. В началото на заболяването рядко се наблюдава мускулна ригидност, но тя е много чест симптом в напредналите стадии. Гъбичните и паразитни инфекции, криптококови менингоенцефалити и криптококова грануломатоза, аспергилоза, mucor, nocardia asteroides, невроцистицеркоза и инфекция с mycoplasma pneumoniae рядко могат да предизвикат паркинсонов синдром. 
Паркинсонов синдром с интоксикационна етиология се предизвиква от различни токсини, като MPTP, манган, въглероден окис, цианид и метанол. MPTP е невротоксин, който селективно уврежда substantia nigra. Хроничната интоксикация с манган се проявява след 1 – 2 години работа в тази среда, с прогресиращ брадикинетично-ригиден синдром без тремор, с нарушение предимно на походката и често с придружаваща дистония. Въглеродният окис предизвиква остра интоксикация, а пациентите, които я преживеят, развиват паркинсонови синдром веднага или след светъл период от 4 до 26 седмици. Паркинсоновият синдром се манифестира с тремор, брадикинезия, ригидност и нарушение на походката и може да прогресира или да не прогресира, както и да се подобри спонтанно. Може да се появят дистонии, хорея, миоклонии и синдром на Tourette. Въглеродният дисулфид води до енцефалопатия с когнитивни нарушения, полиневропатия, засягаща и краниалните нерви, паркинсонов синдром, дистония, хореоатетоза, малкомозъчни и пирамидни нарушения. Острата цианидна интоксикация обикновено настъпва след вдишване на хидроцианиден пушек, след което за минути настъпва кома и 95% от пациентите умират. При тези, които излизат от комата след няколко дни се развива паркинсонов синдром с тремор, брадикинезия, ригидност и нарушение на походката. Интоксикацията с метанол настъпва при консумацията на некачествени алкохолни напитки. Тези които преживяват острата интоксикация след няколко дни развиват паркинсонов синдром с тремор, ригидност, брадикинезия и постурални нарушения, понякога се добавя и дистония на крайниците. 
Паркинсонов синдром индуциран от медикаменти се предизвиква от употребата на медикаменти, които блокират допаминовите рецептори (невролептици), изчерпват синаптичните резерви на допамина (reserpine) или както MPTP селективно увреждат допаминергичните нигростриарни пътища. Всички невролептици могат да предизвикат паркинсонов синдром, но някои от тях като clozapine – по-рядко. Около 40% от пациентите развиват паркинсонов синдром, като възрастните хора и жените са по-предразположени. Паркинсоновият синдром се характеризира с остро или подостро начало 1 – 3 месеца след започване на невролептичното лечение, като симптомите се появяват двустранно симетрично. Първият и единствен симптом е симетричната брадикинезия, към която по-късно може да се добави и мускулна ригидност. В някои случаи е налице тремор в покой и постурален тремор. Няколко седмици или месеца след прекъсване или редуциране на невролептичното лечение паркинсоновият синдром бавно изчезва. Лечението се състои в спиране на невролептика или замяната му с атипичен, антихолинергици (biperiden 4-8 mg, trihexyphenidyl 6-12 mg), amantadine и дори електроконвулсивна терапия.
Блокерите на калциевите канали flunarizine, cinnarizine и по-рядко nimodipine, могат да предизвикат паркинсонов синдром, особено при възрастни хора. Някои други медикаменти като amiodarone, pyridostigmine и fluoxetine много рядко могат също да предизвикат паркинсонов синдром.
Паркинсонизъм при невролептичен малигнен синдром възниква при 1 на 1000 пациенти лекувани с невролептици. Невролептичния синдром възниква независимо от вида на невролептика (по-често при haloperidol, phenothiazine и olanzapine), по-често при мъже, при дехидратирани пациенти, при прегряване и при пациенти с органични мозъчни увреждания. По-често се появява при пациенти на комбинирана терапия с различни невролептици, депо-форми на невролептици или невролептик и литий. Невролептичният малигнен синдром е свързан с остър допаминов дефицит, предизвикан от спиране на лечението с допаминергични медикаменти при пациенти с Паркинсонова болест и от лечение с централно действащи допаминови блокери (невролептици). 
Основните симптоми са хиперрефлексия и паркинсонови симптоми, най-често тежка мускулна ригидност, поради което се нарича още синдром на паркинсонизъм-хиперпирексия. Напълно разгърнатия синдром включва симптоми на симпатикова свръхактивност (нестабилно кръвно налягане, диафореза), повишена серумна креатин киназа (до 60 000 U), миоглобинурия с последваща бъбречна недостатъчност, ступор и кома. Състоянието преминава за 1 – 2 седмици, ако лечението (bromocriptine 20 mg дн. или dantrolene sodium 3 mg i.v.) се започне веднага. При 15-30% от пациентите изходът е смъртен. 
Паркинсонов синдром при увреждания на централната нервна система. Съдовият паркинсонизъм е причина само за 3% от случаите с паркинсонов синдром. В типичните случаи започва внезапно, в по-късна възраст, прогресира бързо и в анамнезата са налице множество рискови фактори за съдово заболяване. При пациенти с хронична мозъчна исхемия и лакунарни исхемични лезии, засягащи подкоровото бяло мозъчно вещество, началото на заболяването е постепенно. Характеризира се със симетрични симптоми (едностранни при инфаркт в областта на базалните ганглии), от които най-ранният и изявеният е засягането на походката, с брадикинезия в долните крайници, изявени феномени на замръзване и малки крачки. Походката може да има едновременно елементи на паркинсонизъм и атаксия. Освен това налице е лека мускулна ригидност, много рядко тремор, псевдобулбарна пареза, пирамидни белези, деменция, емоционална инконтиненция, инконтиненция на урина и дизартрия. Заболяването прогресира стъпалообразно, след което се достига до плато без по-нататъшна прогресия и симптомите не се повлияват от леводопа. За поставяне на диагнозата е необходимо пациентът да има анамнеза за хипертония, прекарани мозъчни инфаркти, липидни нарушения, антикардиолипидни антитела и системна мозъчно-съдова болест. Съдовите лезии включват множество мозъчни лакуни засягащи базалните ганглии, васкулопатията на бялото мозъчно вещество по типа на болестта на Binswanger и дилатацията на периваскуларните пространства. През 1987 година беше създадена теорията за “паркинсонизъм в долната част на тялото” (lower body), като форма на атеросклеротичната мозъчно-съдова болест. Беше установено, че нарушението на походката, което прилича на старческа походка се изразява в апраксия на походката. Походката се характеризира с изразени затруднения при тръгване и обръщане, бавни и къси стъпки с провлачване на краката и стъпване на широка основа. Нарушено е равновесието и постуралните рефлекси, но са запазени синкинезиите на ръцете при ходене. Не се установява тремор и акинезия в горните крайници, тялото не е приведено напред. 
Травматичен паркинсонизъм може да се развие след остра или хронична краниална травма. Ригидно-брадикинетичният синдром често е едностранен, треморът е различно изразен. По-късно обхваща и другата половина на тялото, добавят се нарушение на походката, постурална нестабилност, пирамидни белези, когнитивни нарушения и главоболие. По-рядко синдрома може да наподобява прогресивна супрануклеарна парализа или хемиатрофия-хемипаркинсонизъм.
Хроничната краниална травма предизвиква бавно развиващ се паркинсонов синдром. Появяват се когнитивни и личностови нарушения, психоза, атаксия и дизартрия, поради което състоянието е известно под името dementia pugilistica. 
Хидроцефалията с нормално налягане най-често предизвиква паркинсонизъм. Типично е нарушението на походката с атаксия, деменция, инконтиненция на урина и паркинсонов синдром с тремор, брадикинезия и мускулна ригидност. Екстравентрикулната хидроцефалия, предизвикана от други причини, извън хидроцефалията с нормално налягане, като краниална травма, субарахноиден и субдурален кръвоизлив може да предизвика паркинсонов синдром. Типично е нарушението на походката с малки крачки, към което се добавят ригидност, позиционна брадикинезия (по-слабо изразена в легнало положение) и рядко тремор в покой. Заболяването започва симетрично от долните крайници. Интравентрикулната обструктивна хидроцефалия също предизвиква паркинсонов синдром. Тя се предизвиква от стеноза на акведукта, тумори в задна черепна ямка, краниална травма, енцефалити и болест на Paget. Клиничната картина не се различава от тази при екстравентрикулната хидроцефалия, предизвикана от други причини, извън хидроцефалията с нормално налягане. Състои се от комбинация от паркинсонови, пирамидни и малкомозъчни симптоми. 
Паркинсонизъм при структурни мозъчни лезии най-често се предизвиква от мозъчни тумори. Паркинсоновият синдром се предизвиква или вследствие на директна компресия на базалните ганглии или вследствие на дисфункция на нигростриарния или кортико-стрио-палидо-таламо-кортикалния път. По-често причина за синдрома са тумори във фронталната, париетална и темпорална област, III вентрикул, мезенцефалона и thalamus, които компресират или засягат базалните ганглии или мезенцефалона. Глиомите и менингеомите са най-често срещаният вид тумори, по-рядко се наблюдават метастатични тумори, лимфоми и фибросаркоми. Субдуралният хематом, ако компресира базалните ганглии или мезенцефалона също може да предизвика паркинсонов синдром. Стриарен абсцес, мезенцефален туберкулом, съдови малформации и кисти в задна черепна ямка могат също да предизвикат паркинсонов синдром. 
Паркинсонизъм при калцификация на базалните ганглии и нарушение на калциевия метаболизъм се развива най-често при фамилната калцификация (болест на Fahr), хипопаратиреоидизъм и псевдохипопаратироидизъм. Установява се при 70% от пациентите с идиопатичен хипопаратиреоидизъм и при всички пациенти с псевдохипопаратироидизъм. Калцификацията на базалните ганглии се наблюдава най-често при хипопаратиреоидизъм. Тези пациенти сравнително рядко (25%) развиват клинични белези на паркинсонизъм, заедно с други белези на увреждане на централната нервна система. Вторичният хипопаратиреоидизъм по-рядко е свързан с калцификация на базалните ганглии, вероятно защото се предприема лечение преди тя да се развие. Ако не се предприеме лечение, паркинсоновият синдром бавно прогресира. 
Лечението при вторичните паркинсонови синдроми е неефективно.
6.1.1.3. Паркинсонизъм при хередодегенеративни и други заболявания 
Синдромът на скования човек е спорадично заболяване, което засяга малко по-често мъжете. 
Етиологията вероятно е автоимунна, защото са установени антитела срещу декарбоксилазата на глутаматната киселина (анти- GAD антитела). Този ензим е свързан със синтезата на гама-аминомаслената киселина (ГАМК). Неизвестен увреждащ стимул тригерира каскада от събития водещи до излагане на интрацелуларната декарбоксилаза на глутаматната киселина на действието на имунната система, която продуцира автоантитела срещу ензима и ГАМК-съдържащите неврони. Това предизвиква селективна увреда на ГАМК-ергичната супрасегментна потискаща трансмисия. 
Патогенезата е свързана с нарушен супрасегментен контрол над гръбначно-мозъчните потискащи интерневрони, свързани с пресинаптичната IА инхибиция. Нарушен е балансът между десцендиращата катехоламинна възбудна и ГАМК-ергичната потискаща система, за сметка на свръхактивност на възбудната система. Това води до повишена мотоневронна активност и много засилен startle рефлекс и рефлексен отговор към екстероцептивни стимули. Не се установяват патоанатомични промени, което показва, че заболяването е свързано само с функционално нарушение. 
Клинично началото на заболяването е между 30 и 60 годишна възраст, но по-рядко може да започне както на 7, така и 70 годишна възраст. В началото се появяват периодични болки и стягане симетрично в аксиалните мускули (шията, параспиналните и абдоминалните). След няколко седмици или месеци ригидността, стягането и сковаността в мускулите стават постоянни. По-късно се засягат проксималните мускулни групи симетрично и аксиалните мускули, без да се засягат дисталните и краниални мускули. Пациентите ходят бавно и трудно и не могат да се наведат. Позата се променя с типична лумбална хиперлордоза, която води до образуване на кожна гънка в тази област и персистира в легнало по гръб положение. Шията е в екстензия, движенията на гърба и бедрата са ограничени. Всеки опит за движение предизвиква продължителен и болезнен мускулен спазъм, придружен от постурална нестабилност и чести падания. Сковаността и ригидността флуктуират в рамките на деня и различните дни и изчезват по време на сън. Мускулите при палпация са твърди, походката на пациентите е бавна и внимателна, често има сухожилна хиперрефлексия. Получават се преходни, внезапни и тежки и болезнени спазми на засегнатите мускули, провокирани от различни тригерни фактори като шум, докосване, движение, пасивно разтягане на мускул, емоции, стрес или преумора. Спазмите продължават няколко минути и изчезват постепенно, ако тригерният фактор е отстранен. Често спазмите имат стереотипен двигателен патерн, изразен в краткотраен опистотонус, абдукция на краката и плантарна флексия на стъпалата. Описани са и фокални форми на заболяването под наименованието “синдром на скования крайник”. За поставяне на диагнозата се използват клинични критерии, типичната ЕМГ находка, наличие на антитела и придружаващо автоимунно ендокринно заболяване.
Лечението се провежда с бензодиазепини (diazepam 10 – 100 mg дн.) или комбинация от clonazepam (4 – 6 mg дн.) и baclofen (до 100 mg дн.). 
Прогноза. Заболяването бавно прогресира, смъртта настъпва от често срещаните придружаващи заболявания, най-вече инсулинозависм диабет, който се среща при 75% от пациентите. 
[bookmark: _Toc155651771][bookmark: _Toc164075903]6.2. Невродегенеративни заболявания с хиперкинетични двигателни нарушения
Хиперкинетичните двигателни нарушения се проявяват с тремор, дистония (дискинезия), хорея, тикове, миоклонии и мускулна хипотония. Треморът е симптом, който въпреки че е хиперкинетичен придружава и хипокинетичния Паркинсонов синдром и е част от неговата диференциална диагноза.
За диагностициране на хиперкинетичните двигателни нарушения трябва да се установи наличието на един или повече от симптомите:
· Тремор
· Дистония
· Хорея 
· Тикове
· Миоклонии
· Мускулна хипотония
След поставяне диагнозата на симптома следва етиологичното изясняване на заболяването в специализиран център за двигателни нарушения.
[bookmark: _Toc155651772][bookmark: _Toc164075904]6.2.1. Дистонии
Дистонията е двигателно нарушение, характеризиращо се с продължителни или интермитентни мускулни контракции, причиняващи абнормни, често пъти повтарящи се движения или пози, или и двете. Типично дистонните са еднотипни, с усукващ характер и могат да бъдат съпроводени от тремор. Дистонията често се предизвиква или влошава от волеви двигателни актове и се асоциира с абнормна мускулна активация. Два са основните типа тремор, които се срещат при дистонии - постурален, подобен на есенциалния тремор, и дистонен. Дистонният тремор е бърз, рязък, вариабилен по амплитуда и се влошава при специфични позиции на засегнатия крайник и/или при извършване на определеното движение.
Болестността от първична дистония е около 225 на 100 000 души, като за възрастта над 50 години достига до 732 на 100 000 души население. Болестността от фокални дистонии е около 29,5 на 100 000, от цервикална дистония – 8,9 на 100 000 население, а от генерализирана дистония – 3,4 на 100 000 население. 
Етиологията е мултифакторна и представлява съчетание от генетичен фон, който има основно значение и тригерни фактори от околната среда. Наблюдават се както фамилни (10%), така и нефамилни случаи. Досега са идентифицирани 15 генни локуса от DYT1 до DYT15, локализирани в различни хромозоми и свързани с дистонии с различен фенотип. Класическата генерализирана идиопатична торзионна дистония с начало в детската възраст се унаследява по автозомно-доминантен път с намалена пенетрантност. Фокалните дистонии с начало в късна възраст, са генетично хетерогенни заболявания с автозомно-доминантно унаследяване и намалена пенетрантност (5%) (Табл. 6.3.)

	Таблица 6.3. Генетична DYT класификация на дистонията 

	DYT номер и наименование
	унаследяване
	Клинична характеристика
	Ген
	Налични тестове

	DYT1
	AD
	Първична генерализирана дистония с ранно начало
	DYT1
	Да

	DYT2
	AR
	Рецесивна първична дистония с ранно начало при испанска циганска фамилия
	HPCA 

	Не

	DYT3
X-свързана дистония паркинсонизъм
	XR
	Дистония паркинсонизъм при филипински мъже
	TAF1
	Да, с научна цел

	DYT4, шепнеща дистония
	AD
	Ларингеална дистония +/- крайник дистония при австралийско семейство
	?
	Не

	DYT5
Дистония, отговаряща на леводопа
	AD
	Дистония паркинсонизъм, отговарящ на леводопа, с ранно начало
	GTPCH1
	Да

	DYT6
	AD
	Две Mennonite фамилии, с вариабилна изява на първична кранио-цервикална и крайник дистония
	Свързана с 8p21-p22
	Не

	DYT7
	AD
	Немско семейство с първична кранио-цервикална дистония
	Свързана с 18p
	Не

	DYT8, PNKD
	AD
	Пристъпи на дистония и хорея, усилващи се от прием на кафе, алкохол, умора
	Миофибрило-генезен регулаторен-1 ген
	Да, с научна цел

	DYT9
	AD
	Епизодична хорея и атаксия с прогресираща интериктална спастичност
	Свързана с 1p
	Не

	DYT10, PKD
	AD
	Епизоди на хорея и дистония, засилващи се при внезапно движение
	Свързани с центромерния регион на 16 хромозома
	Не

	DYT11
Миоклонус дистония
	AD
	Миоклонус и дистония
	Епсилон саркогликан ген
	Да

	DYT12
Бързо прогресиращ синдром на дистония паркинсонизъм
	AD
	Остро настъпваща дистония, след инфекция, физическо усилие
	ATP1A3
	Да, с научна цел

	DYT13
	AD
	Италианска фамилия с първична кранио-цервикална дистония
	Свързана с 1p36.13-36.32
	Не

	DYT14
	?
	Леводопа-отговаряща дистония паркинсонизъм
	Свързана с 14q13 извън региона за  GTRPCH1 гена
	Не

	DYT15
Миоклонус дистония
	AD
	Миоклонус дистония
	Свързана с 18p11
	Не

	AD, автозомно-доминантно; AR, автозомно-рецесивно; XR, X-свързана рецесивно; GTPCH1, гуанизин трифосфат циклохидролаза 1; PNKD, пароксизмална не-кинезигенна дискинезия; PKD, пароксизмална кинезигенна дискинезия



Патогенезата е свързана с нарушена интерневронна инхибиция на нива базални ганглии, кора, мозъчен ствол, гръбначен мозък. Нарушена е инхибиторната активност както в моторните, така и в сензорните системи, с повишена пластичност на централната нервна система.
Класификацията предполага мултидиагностичен подход и се извършва основно по две направления - клинични характеристики и етиология (Табл. 6.4.). Клиничната характеристика включва възрастта на изява на заболяването, анатомичното разпределение на симптоматиката, времеви аспекти и асоциирани характеристики. Въз основа на клиничните характеристики дистониите се подразделят на изолирана (преди наричана първична) и комбинирана дистония (вторични, дистония-плюс синдроми и хередодегенеративни). Според етиологията дистониите се подразделят на такива, вследствие на определена патология на нервната система, унаследени, придобити или идиопатични. 
Таблица 6.4. Класификация на дистониите
	Направления
	Измерение на класификацията
	Подгрупи

	Направление I: 
Клинични характеристики
	Възраст на изява
	Инфантилна (до 2 г.)

	
	
	В детска възраст (3–12 г.)

	
	
	При подрастващи (13–20 г.)

	
	
	В ранна възраст (21–40 г.)

	
	
	В късна възраст (над 40 г.)

	
	Анатомично разпределение
	Фокална (обхваща изолирана част на тялото, напр. ръка)

	
	
	Сегментна (2 или повече съседни части на тялото, напр. ръка и шия)

	
	
	Мултифокална (2 или повече несъседни части на тялото)

	
	
	Хемидистония (засяга едната половина на тялото)

	
	
	Генерализирана (торса плюс 2 други региона)

	
	Времеви характеристики
	Курс на заболяването (статичен или прогресиращ)

	
	
	Краткосрочни вариации (напр. персистираща, предизвикана от определено движение, с дневни флуктуации, пароксизмална)

	
	Асоциирани характеристики
	Изолирана (с или без тремор)

	
	
	Комбинирана (с други неврологични или системни симптоми)

	Направление II: Етиология
	Патология на нервната система
	Дегенеративни

	
	
	Структурни (напр. фокални перманентни лезии)

	
	
	Без дегенеративна или структурна патология

	
	Наследственост
	Унаследена (напр. свързана с пола, автозомно-доминантна, автозомно-рецесивна, митохондриална)

	
	
	Придобита (напр. мозъчно увреждане, лекарства/токсини, съдови, неопластични)

	
	Идиопатични
	Спорадични

	
	
	Фамилни



Според асоциираните характеристики изолираната дистония (преди наричана първична) е тази форма, при която дистонията, с или без тремор, е единственият клиничен признак. Няма вторична причина, нито невродегенерация.
 Комбинираната дистония обхваща няколко форми, в предишни класификации подразделяни като дистония плюс синдроми (други симптоми и белези могат да се появят с дистонията, но няма вторична причина, нито невродегенерация), вторична дистония (има ясна вторична причина за дистонията, напр. мозъчна травма, токсична нокса и др.), наследствено-дегенеративна дистония (дистонията е част от по-обширен невродегенеративен синдром).
При пароксизмалната дистония се наблюдават епизодични пристъпи на дистония, често без никакви клинични симптоми между пристъпите. Пароксизмалната дистония може да бъде пароксизмална кинезигенна дискинезия, пароксизмална не-кинезигенна дискинезия или пароксизмална дистония, индуцирана от физическо усилие
Психогенната дистония обикновено протича с фиксирани пози/позиции, с други белези, предполагащи психогенно двигателно нарушение. (Табл. 6.5.)
	Таблица 6. 5. Дистонии според клиничните характеристики

	Изолирана дистония
	С начало в млада възраст: генерализирана (първична торзионна или дистония на Oppenheim) 
дължи се на мутации в DYT1 гена
С начало в по-късна възраст: специфична при извършване на определено действие (напр. графоспазъм, дистония на музиканта и др.)
Фокална (напр. оромандибуларна, тортиколис, блефароспазъм, дистонен тремор)
Редки генетични идиопатични дистонии (напр. DYT6, DYT7, DYT13) 

	Комбинирана дистония
	

	Дистония плюс синдроми
	Дистония отговаряща на леводопа (DYT15) 
Миоклонус дистония (DYT 11)

	Вторична дистония
	вследствие на мозъчна увреда (най-често putamen) 
Лекарства/токсични вещества: много лекарствени средства могат да причинят остро-настъпила дистония; блокери на допаминовите рецептори могат да причинят остра или късна дистония 
Постенцефалитна

	Наследствено-дегенеративна дистония
	Болест на Parkinson
Кортико базална дегенерация (CBD)
Прогресивна супрануклеарна пареза (PSP)
Множествена системна атрофия (MSA)
Хорея на Huntington
Болест на Wilson
Спиноцеребеларна атаксии
Синдром на желязно натрупване в мозъка (Neuronal brain iron accumulation syndrome/NBIAS, болест на Hallervorden-Spatz)
Денторубропалидолуйзиева атрофия
Невроакантоцитоза
Х-свързана дистония-паркинсонизъм (Lubag)
Бързо настъпващ дистония-паркинсонизъм синдром
Mohr-Tranebjaerg синдром (глухота-дистония)
Метахроматична дистрофия
GM1/GM2 ганглиозидоза 
Амино-ацидемии 
Niemann-Pick тип C 
Атаксия телеангиектазия



Клинично абнормните движения са с различна скорост: бавни и усукващи, обикновено в дисталните мускулни групи (атетозни), по-бързи миоклонични (миоклонична дистония), мускулни спазми или да прогресират в дистонични пози. Независимо от това колко мускулни групи засяга, дистонията винаги преобладава в определени мускулни групи (Табл. 6.6). По този начин се получават движения в определена посока, които дори и за кратко завършват с определена поза: накланяне на главата, улнарна девиация, плантарна флексия, затваряне на очите и други. Дистонията започва от една част на тялото, но не е статичен феномен и може да остане фокална или да обхване и други части на тялото. Един от характерните симптоми е обхващането на съседни мускулни групи, например при цервикална дистония се засягат и горните крайници. Дистонията е свързана с усещане за мускулно напрежение и болка. Болката е по-силна при абнормните пози, отколкото при движенията. Дистоничните движения и пози се облекчават от определени волеви движения (geste antagoniste) или сетивни прийоми.
	Таблица 6. 6. Характеристики на изолираните (първичните) дистонии

	Възраст на поява
	<25 години
	25-45 години
	>45 години

	Анатомично разпределение
	Генерализирана
Типично засягане на крайник, разпространява се към главата и шията
	Фокална
Зависеща от определено движение (напр. графоспазъм)
	Фокална
Глава и шия, почти никога не се обхващат краката

	
	
	
	



Диференциалната диагноза е насочена на първо място към отдиференциране на дистониите от други двигателни нарушения, като тикове и тремор. На второ място е необходимо да се отдиференцират първичните от вторичните дистонии. Това налага да се търсят други клинични симптоми и белези, съпътстващи дистонията. Подобни “синдромни асоциации” (напр. дистония и периферна невропатия, дистония и паркинсонизъм) могат да са много полезни в диференциално-диагностичен план. Данни от анамнезата, подсказващи симптоматична дистония, са прекаран енцефалит, интоксикация с медикаменти или токсини (манган и метанол), прием на невролептици, някои антиеметици и антивертигенозни средства или леводопа и перинатална аноксия.
Има много причини за наследствено-дегенеративните дистонии и изследванията могат да са доста инвазивни и да отнемат продължителен период от време. 
Диагнозата може да се постави от специалист по двигателни нарушения чрез разпитване и наблюдение на пациента и използване на клинични тестове.
1. Анамнеза 
- Мобилна или фиксирана е дистонията?
- Зависи ли е от определено движение или позиция?
- Подобрява ли се от докосване или geste antagoniste?
- Причинена от едновременна контракция на мускули агонисти и антагонисти (може да бъде палпирано от изследващия или записано с ЕМГ). 
Първична или вторична/дегенеративна дистония има пациентът? Най-важно е да се прецени дали освен дистония има и други симптоми и белези, различни от нея (напр. епилептични пристъпи, когнитивен дефицит, паркинсонизъм). Въпреки това, пациентите с вторична/дегенеративна дистония могат да имат клинична картина само на дистония. Първичните дистонии имат анатомично разпространение, което зависи от възрастта на поява. Ако пациентът има необичайна клинична картина за възрастта на поява, като например дистония на крака при възрастен пациент, в подобен случай трябва да се изключи вторична/дегенеративна дистония.
В тези случаи има други признаци, насочващи към това, че дистонията се дължи на вторична/дегенеративна причина:
· абнормно раждане (перинатална анамнеза);
· изоставане в развитието;
· излагане на лекарствени средства в миналото (блокери на допаминовите рецептори);
· продължителна прогресия на симптомите;
· отявлено булбарно засягане от дистонията;
· необичайно разпространение на дистонията във връзка с възрастта на възникване;
· необичайна характеристика на дистонията (напр. фиксирана дистония);
· хемидистония.
2. Изследване на неврологичния статус
Пациентът трябва да се наблюдава в покой, с изпънати пред тялото ръце и по време на бавна пронация/супинация на ръцете – за търсене на абнормна позиция и тремор. 
Изследване на пациента по време на ходене (най-добре без обувки и с навити нагоре крачоли) – за търсене на абнормни пози на краката/ходилата.
Наблюдаване на пациента по време на писане – да се търси абнормна поза на пишещата ръка, абнормно притискане на листа хартия от другата ръка, както и всякакви движения на ръката, която не пише (огледални движения).
Трябва да се търсят други неврологични белези и синдроми: паркинсонизъм, миоклонус, пирамидни белези, ретинопатия, нарушения в очните движения, невропатия. Да се изследва пациента и за системна патология (напр. органомегалия).
Диагностичният тест с леводопа трябва да се приложи при всички млади пациенти, за да се изключи възможността да се касае за дистония, повлияваща се от леводопа. Терапевтичната доза е 300-600 mg/дневно. Приема се поне 2 месеца, преди да се прецени ефективността. 
Невроизобразяващите методи като компютърната томография и магнитно резонансната томография могат да бъдат от полза за отдиференциране на вторичните дистонии.
Генетичното изследване може да потвърди наличието на мутации в DYT ген. Наличието на мутации в гена не е достатъчно за поставяне на диагнозата дистония, при липса на клинични прояви, поради намалената пенетрантност (под 40%).
6.2.1.1. Първична (изолирана) дистония с ранно начало
Позната е също като първична генерализирана торзионна дистония или дистония на Oppenheim. 
Около 50-60% от пациентите имат мутация в DYT1 гена на хромозома 9р.
DYT1 първичната дистония с ранно начало е резултат от GAG делеция в DYT1 (дистония 1) гена. Генът DYT1 кодира торзин А протеин, който има шаперон функция в клетката и се експресира във високо допаминергични области на мозъка. Мутацията на DYT1 гена настъпва във всички етнически групи, но има висока пенетрация при евреите Ескенази. 
Унаследява се автозомно-доминантно, но има силно редуцирана пенетрантност: само 30% от носителите на мутацията развиват заболяването. Пенетрантността е възрастово обусловена; ако носител на мутацията достигне 25 год. възраст без да развие никакви симптоми, той вероятно няма да развие дистония до края на живота си. 
При не-DYT1 първичната дистония с ранно начало пациентите са отрицателни за DYT1 мутация и трябва да се изключи вторична или дегенеративна дистония и да се търси или проследява развитието на нови симптоми във времето. 
Клинично началото на дистонията е в късното детство или ранно юношество. Началото от дисталните части на определен крайник е много типично. Най-често започва от един долен, по-рядко от горен крайник. Прогресията на дистонията при начало от долен крайник е по-бърза (средно 4,7 години) в сравнение с тази с начало от горен крайник – средно 11,4 години. В последствие дистонията се разпространява за месеци до 2 години, обикновено завършва с генерализирана дистония. Някои от пациентите могат да развият и фокални/сегментни симптоми. След това симптомите достигат плато и въпреки че могат да се задълбочават или намаляват, развитието на нови дистонни симптоми трябва да насочи към ревизия на диагнозата. Необичайно е засягането на краниални и булбарни структури от дистонията. 
При DYT1 някои пациенти развиват тежка генерализирана дистония, но други могат да имат само лека фокална дистония на крайниците. Веднъж състоянието достигнало своето плато, по-нататъшна прогресия е необичайна. С течение на времето могат да се появят неврологични усложнения, в следствие на дистонните пози (сколиоза, периферно-нервна компресия, миелопатия, свързана със спондилозата). 
Не-DYT1 протича с подобен клиничен фенотип и отговор към лечението, както при пациентите с DYT1 мутации.
Диференциалната диагноза изисква на първо място да се изключи влияещата се от леводопа дистония. Някои дегенеративни форми на дистония могат да започнат в ранна възраст, като първата изява е дистония (болест на Wilson, NBIAS). 
Изследвания. Ако няма белези насочващи към вторична/дегенеративна дистония, е уместно да се проведат следните изследвания:
- Тестване на DYT1 гена. Генетичното изследване на DYT1 мутацията е достъпно и технически лесно изпълнимо.
- Мед, церулоплазмин, изследване за пръстен на Kayser-Fleischer 
- МРТ на главен мозък
- Диагностично-терапевтичен тест с леводопа при всички млади пациенти.

Комбинирани дистонии

Дистония-плюс синдроми
Описани са само 2 дистония-плюс синдрома: влияещата се от леводопа дистония и миоклонус дистонията. 
Дистония, повлияваща се от леводопа
Синдромът на Segawa (Dopa responsive dystonia/DRD) е напълно лечимо заболяване, което ако не се лекува, може да настъпи сериозна инвалидизация. 
Етиологията е свързана с мутации на гуанидин трифосфат циклохидролаза 1 гена на 14р хромозома (GTPCH1). Ензимът отговаря за лимитирането на една стъпка в продукцията на тетрахидобиоптерина (THB),  който от своя страна е важен ко-фактор в продукцията на допамин от тирамина. THB е необходим за превръщането на фенилаланин в тирамин. Възниква дефицит на централния допаминов синтез. Унаследява се автозомно-доминантно, с непълна пенетрантност.
Болестността е 0,5 - 1 на 1 милион население, без етническа предилекция. Момичетата се засягат 4 пъти по-често от момчетата.
Клинично се проявява между 2 и 5 годишна възраст с прогресираща дистония на долен крайник, често се добавят паркинсонизъм и спастичност. Честа е дневната вариабилност на симптомите, които се влошават в края на деня. Подобрението след сън се дължи на намаленото използване на допамин. Дистонията прогресира постепенно, засяга ръцете, аксиалната мускулатура със засилване на лумбалната лордоза, сколиоза и понякога тортиколис и ретроколис. В продължение на 4 – 5 години се засягат всички части на тялото. Клиничното протичане е много вариабилно. Някои пациенти имат непрогресираща дистония на ръката, появяваща се през двайсетте години, имитирайки графоспазъм. Повечето имат тежки симптоми с ранно начало с допълнителни белези от засягане на горен двигателен неврон (живи сухожилни рефлекси, спастичност, положителни рефлекси от групата на Babinski и Rossolimo), приличащи на детска церебрална парализа или болест на Strumpell. 
Диференциалната диагноза с генерализираната торзионна дистония е много важна предвид различната терапия. Трябва да се отдиференцира и от детската церебрална парализа. Паркинсоновата болест, настъпваща в млада възраст може да започне с дистония, отговаряща на леводопа. При младите пациенти с Паркинсонова болест лечението с леводопа трябва да се отложи във времето и затова е необходимо ясно разграничаване. 
Изследвания. Препоръчва се всички пациенти <25 години с начало на дистония в млада възраст, да проведат диагностичен тест с леводопа. 
Генетично изследване за мутации в гена GTPCH1 не може да се осъществи навсякъде. Генът е много голям и са описани много мутации, което прави изследването много трудно. 
При теста с натоварване с фенилаланин, доза от 100 mg/kg се приема през устата, като непосредствено след това на 1, 2, 4 и 6 час след приема се измерва нивото на фенилаланин. Високите нива след обременяването насочват към DRD. 
SPECT изследването (Datscan) е нормално при DRD и абнормно при Паркинсоновата болест.
Миоклонус-дистония и есенциален миоклонус 
Представляват различни изяви на недегенеративни фамилни форми на миоклонус. 
Най-често се унаследява автозомно-доминантно. Около 30% от пациентите имат мутации в епсилон-саркогликан гена на 7q хромозома. Този ген показва “майчин импринтинг”, което значи, че децата които унаследяват дефекта от своята майка почти никога не развиват заболяването. 
Клинично възниква в ранното детство. Симптомите могат да са много леки и да не се установят веднага след тяхното начало. Клиничната картина обикновено се изразява в миоклонични потрепвания, засягащи главно врата и ръцете. Потрепванията са толкова бързи, че са описани още като “светкавични” или “тик-так” миоклонични потрепвания. Може да има и съпътстваща дистония на врата и ръцете, но обикновено е много лека, в сравнение с миоклонуса. Миоклонусът и дистонията обикновено се повлияват от алкохол. Някои пациенти могат да имат допълнителна психиатрична коморбидност, като обсесивно-компулсивно поведение, тревожност и депресия. 
Изследвания. Миоклонусът е с подкоров произход и не се установяват електроенцефалографски абнормности, нито гигантски соматосензорни евокирани потенциали. Генетичното тестване е възможно само в някои центрове.
 
Status dystonicus
Представлява спешно неврологично състояние при пациент, със съществуваща дистония, който има остра и тежка екзацербация на дистонията. Предшества се от провокиращ фактор, като прекарана скоро инфекция или промяна в терапевтичната схема на лечение. Дистонните спазми могат да бъдат много тежки, често причиняващи булбарна и респираторна недостатъчност. Пациентите трябва да се хоспитализират по спешност в звено за интензивни грижи и постоянно наблюдение. В резултат на продължителните мускулни спазми могат да настъпят рабдомиолиза и последваща бъбречна недостатъчност. 

6.2.1.2. Изолирани (първични) дистонии с късно начало: фокални и сегментни
1. Сегментни дистонии
Краниални дистонии
Краниалните дистонии обхващат лицето, устата и долната челюст и се проявяват като комбинация от различни фокални дистонии: блефароспазъм, лингвална, орофациална, орофациолингвална, оромандибуларна, цервикална дистония, дистонична дисфония и дисфагия. Могат да останат фокални или да прогресират в сегментни. 
Синдром на Meige
Спорадичната поява на комбинацията от оро-мандибуларни дистонии и блефароспазъм се нарича краниална дистония или синдром на Meige. 
Това е най-честата форма на сегментна краниална дистония. 
Блефароспазъма и оромандибуларната дистония, когато се появяват самостоятелно, са всъщност незавършени форми на синдрома на Meige. В някои случаи се добавя цервикална дистония, спазмодична дисфония, дистония на крайниците и тремор. 
Отдиференцирането на синдрома на Meige от фокалните краниални дистонии понякога е трудно.
Лицев хемиспазъм
Представлява хронично прогресираща форма на сегментна дистония. Напоследък не се приема за истинска дистония
Засяга еднакво двата пола, най-често се проявява в средна възраст.
Етиологично в много случаи се дължи на механично дразнене от абнормни кръвоносни съдове в областта на зоната на Obersteiner-Redlich на коренчетата на VII краниален нерв. По-рядко някои тумори, костни аномалии, болест на Paget, множествена склероза и периферно-стволова увреда на нерва са причина за заболяването. 
Патофизиологията е свързана с генериране на импулси от увредената зона, възбуждащи моторното ядро на нерва антидромно. 
Клинично започва само от клепачите (m. orbicularis oculi), но по-късно се засягат и другите лицеви мускули от същата страна. Характеризира се с внезапни, едностранни, синхронни, неволеви, епизодични спазми на мускулите инервирани от VII краниален нерв. Понякога спазъма може да бъде двустранен. Мускулната контракция може да премине за няколко секунди в тоничен спазъм. 
Диференциалната диагноза се прави с блефароспазъма, който предизвиква двустранно синхронни спазми на мускулите около окото. 

2. Фокални дистонии
Блефароспазъм
Идиопатичният блефароспазъм се характеризира с неволеви, преходни или постоянни, двустранно синхронни спазми на периорбиталните мускули. 
Болестността варира между 13,3 и 30 на 100 000 души население. Засяга 2 пъти по-често жените. 
Клинично започва около 50 – 60 годишна възраст. Често се предшества с години от по-често и силно мигане. При 40 – 60% от пациентите са налице фотофобия, сухост, дразнене, болка и дискомфорт на окото, свързани със синдрома на сухите очи, блефарит или конюнктивит. Те играят ролята на тригерни фактори при пациенти с предиспозиция към заболяването. При 20% от болните започва с едностранни спазми на мускулите около окото (mm. orbicularis oculi), което води до затваряне на клепачите. Те се засилват постепенно и след различно дълъг период от време обхващат двете очи. В началото спазмите имат клоничен, а по-късно тоничен характер. При някои пациенти през целия ход на заболяването преобладава клоничната форма (блефароклонус), с повтарящи се бързи спазми, затварящи очите, които наподобяват нормалното мигане. При други пациенти (есенциален или дистоничен блефароспазъм) преобладават продължителните мускулни спазми, които продължават секунди или минути. При някои пациенти в резултат на контракция на претарзалната част на m. orbicularis oculi, блефароспазъма наподобява апраксия на отварянето на клепачите. При тях очите са затворени, без видим спазъм и пациентите не могат да ги отворят.
Мускулните спазми водят до затваряне на очите, невъзможност за тяхното отваряне и функционална слепота. Затрудняват се шофирането, четенето, гледането на телевизия, ходенето и всички социални и трудови активности. 
Много пациенти си изработват собствени трикове за потискане на спазмите, като докосване или леко издърпване на клепачите, дъвчене, прозяване, смях, пеене, отваряне на устата или говорене. 
Често, през първите 5 години от началото на заболяването се обхващат и други лицеви мускули в кранио-цервикалната област (frontalis, platysma и risorius) или езика, гласните връзки, долната челюст и врата и се превръща в сегментна кранио-цервикална дистония. Най-често се развива синдром на Meige. Особено предразположени към разширяване на дистонията са жените, пациентите при които заболяването е започнало в по-късна възраст или които са имали предшестваща травма на главата. Често се добавя паркинсонизъм и постурален тремор с характеристиките на есенциалния. 
Диференциално-диагностично трябва да се отдиференцира от конюнктивит, който може да предизвика често мигане, поради което е необходима консултация с офталмолог. Синдромът на Sjogren води до сухи очи и затваряне на клепачите. Трябва да се отдиференцират птозата на клепача поради пареза на III краниален нерв, миастенията и синдромът на Horner (лезия на шийните симпатикови влакна). Апраксията на отварянето на клепачите при прогресивна супрануклеарна парализа, болест на Parkinson, на Wilson и на Huntington се изразява с невъзможност за волево отваряне на клепачите, поради нарушена контракция на леваторния мускул. Тиковете имитират блефароспазъм или лицев хемиспазъм и диференциалната диагноза е трудна, ако тиковете не обхващат и други части на тялото. Психогенният блефароспазъм се характеризира със стискане на клепачите, които непрекъснато потрепват. 
Заболяването е хронично прогресиращо. Спонтанни частични или пълни ремисии се наблюдават рядко (13%), през първите 5 години и се последват след различно дълъг период от време от нов тласък на заболяването. 

Оромандибуларна дистония
Рядко се среща изолирано, по-често се комбинира с блефароспазъм като синдром на Meige или с блефароспазъм и шийна дистония под наименованието кранио-цервикална дистония. 
Среща се по-често при жените.
Клинично започва между 40 и 70 годишна възраст. Засяга двустранно долните лицеви, дъвкателните и лингвалните мускули. Засягането на дъвкателните мускули може да предизвика всякаква комбинация от отваряне, затваряне, изместване встрани, навътре или навън на долната челюст. Тези движения довеждат до неволево стискане на зъбите, прехапване на езика, устните, бузите и затруднения при говорене и дъвчене. Спазъмът на мускулите затварящи долната челюст, заедно с контракциите на m. temporalis и m. masseter, могат да предизвикат тризмус и бруксизъм. Участието на долните лицеви мускули (орофациална дистония) довежда до гримасничене с участие на m. platysma и на устните. Участието на езика се изразява в движения навън, нагоре или встрани. Тези движения нарушават артикулацията, храненето и изговарянето на някои звукове. Засягането на съседните области е често и може да се добави дисфония или контракция на назалните мускули. Могат да се засегнат и фарингеалните мускули с поява на дизартрия, дисфагия, дисфония, затруднения в дишането и неволево издаване на звуци. Дистонията може да продължава непрекъснато, дори по време на сън или да бъде свързана само с определени действия – говорене, дъвчене. Някои сетивни трикове, като докосване по брадичката, дъвченето на дъвка или на клечка за зъби, говоренето или натиска в субменталната област облекчават дистонията. При някои пациенти обаче дистонията се провокира от говорене или дъвчене. Често може да се добави и есенциален тремор. 
Заболяването е много инвалидизиращо, защото предизвиква болки в челюстите, дизартрия и затруднения при дъвченето и храненето. 
Диференциалната диагноза включва тикове, бруксизъм, лицев хемиспазъм, тетанус, болест на Whipple и на Huntington, миотония и миастения. 

Цервикална дистония (torticollis spastica)
Може да бъде самостоятелна проява или част от сегментна (цервико-брахиална или кранио-цервикална) или генерализирана дистония. 
Болестността е 30 пациента на 100 000 души население. Това е най-често срещаната фокална дистония. Среща се два пъти по-често при жените. 
Етиологично преобладава идиопатичната форма, а симптоматична дистония може да възникне след невролептично лечение. 
Клинично започва между 40 и 50 години, но може да се прояви във всяка възраст. Началото на заболяването е остро или подостро, със стягане или дърпане в областта на шията. Първите симптоми могат да бъдат болки в шията или тремор на главата. Постепенно се появява нарушение на позата на главата и рамото, поради клонични или тонични контракции на шийната мускулатура. 
В движенията на главата и шията участват 20 чифтни мускула, които позволяват движения на главата в три посоки (флексия – екстензия, ротация и латерално навеждане). Засягат се много от мускулите на шията, в различни комбинации, поради което силата и посоката на движенията е различно изразена. Това обуславя и различните видове цервикална дистония. Най-често (при тортиколис) се засягат m. sternocleidomastoideus от едната страна и задните шийни мускули (m. splenius capitis) от другата, при което главата се извива латерално и накланя встрани към контралатералното рамо, което може да се повдигне и измести напред. Понякога се установява леко изразена дистония и в проксималните мускули на ръката. По-рядко главата може да бъде наведена напред (антероколис), назад (ретроколис) или встрани (латероколис) поради участие на други мускулни групи. Могат да участват много други шийни мускули като trapezius, levator scapulae и scalenus. 
Изразеността на дистонията варира от лека до много тежка, когато болният не може да бъде погледнат в очите. Засилва се от стрес, напрежение, при определени пози и при ходене, намаляват при лежане и различни сетивни трикове, и изчезва по време на сън. 
Особено характерно е наличието на изразена болка, поради участието на големи мускули в дистонията, както и множеството болкови рецептори локализирани в шийните мускули. Болката е по-силно изразена при пациенти с трайно фиксирано отклонение на главата. При дълготрайно заболяване се получават мускулна хипертрофия и контрактури, както и спондилозни промени в шийните прешлени и последващи радикуло-миелопатии, със силно изразена болка, ирадиираща към ръката. 
В развитието на заболяването при 30% от пациентите могат да се появят тремор на главата или ръцете, миоклонии, лицеви спазми, графоспазъм, дистонии на рамото, ръката или тялото, както и други форми на дистония. 
Заболяването прогресира по-бавно или по-бързо. В развитието си преминава през три етапа. Първият етап на бавна прогресия продължава 5 години, последван от втори петгодишен период на стациониране и трети период на леко подобрение. При 30% от пациентите дистонията може да прерасне в сегментна – обхващаща раменния пояс, ръката или оромандибуларната област. Заболяването е инвалидизиращо за пациентите и нарушава техните ежедневни активности, дори и да е леко изразено. 
Диференциалната диагноза се прави с увреждания на шийните прешлени (малформации, сублуксация на атланто-аксиалната става, шиен остеомиелит), мускули (фиброза) и дискове (дисков пролапс), предизвикващи механични затруднения в движението на шията. Често се срещат вродена контрактура на m. sternocleidomastoideus, малформация на Arnold-Chiari и на Klippel-Feil. Лезиите на VIII и XI краниални нерви, туморите в задната черепна ямка, както и лезиите в шийният отдел на гръбначния мозък могат да доведат до промяна на позата на главата и трябва да се имат в предвид в диференциалната диагноза. Необходимо е да се отдиференцира и треморът на шията, който не предизвиква отклонение на главата, а само ритмични осцилации. 

Ларингеална (спазмодична, спастична) дисфония
Представлява идиопатично двигателно нарушение на гласните връзки. 
Засяга по-често жените. 
Клинично началото на заболяването е между 30 и 50 годишна възраст. Започва постепенно, с нарушен контрол на силата и височината на гласа при стрес, които прогресират през следващите години. Не се установяват увреждания или ограничения в движението на гласните връзки извън говора и симптомите се засилват при продължително говорене. Заболяването е свързано с изпълнение на определени действия на ларинкса – нарушен е говора, слабо е нарушено шепненето и пеенето, но не се проявява при смях, плач и кашлица. Както и при другите фокални дистонии, някои сетивни трикове, като притискане на шията или корема с ръка, могат временно да облекчат дистонията. Проявява се с в две форми – аддукторна и абдукторна. Комбинирани форми се срещат рядко.
Аддукторната форма се изразява в преходна и неритмична хипераддукция (затваряне) на гласните връзки в началото и по време на фонацията, особено при изговаряне на гласни звукове. Това довежда до затруднено преминаване на въздуха през гласните връзки и нарушаване на техните вибрации. 
Клинично се проявява с по-бавен и с по-голямо усилие говор, намаляване на силата на гласа, прекъсвания на гласа и периодично прегракване. Нарушена е гладкостта на речта, като възможността за пеене е относително запазена.
Абдукторната форма е по-рядка и се характеризира с хиперабдукция (отваряне) на гласните връзки поради контракция на mm. cricoarytenoideus posterior, изразено предимно при изговаряне на безгласните звукове, което довежда до тяхното забавено изговаряне и промени във височината на тона. 
Болните говорят със задъхан, безсилен глас, поради нарушаване на координацията между дишането и говора. Гласът е с намалена сила, някои думи се произнасят шепнешком, с афоничен глас.
Тремор на гласа може да се срещне при около 20% от пациентите с двете форми на заболяването и може да предшества появата на дистонията. 
Заболяването прогресира през първите 1-2 години, след което се стабилизира и остава хронично. При 20-30% от пациентите дистонията може да обхване краниалната или цервикалната област. 
Диагнозата може да се постави след наблюдение чрез назоларингоскопия на движението на гласните връзки.
Диференциалната диагноза включва структурни увреждания на ларинкса и гласните връзки, миастения, амиотрофична латерална склероза, церебеларна или паркинсонова дисфония, есенциален тремор на гласа. 
Дистонии на крайниците
Характеризират се с неволеви преходни или постоянни контракции на мускулите довеждащи до усукване, повтарящи се движения или абнормни пози на крайниците. 
Класифицират се според областта която засягат като фокална – засягаща една става на крайника, сегментна – засягаща една става на крайника и прилежаща част от тялото, мултифокална – засягаща множество несъседни части на крайника, хемидистония – засягане на горен и долен крайник и генерализирана – засягаща няколко стави в четирите крайника. Дистониите на крайниците могат да се разделят на фиксирани и свързани с определена мускулна активност. 
Фиксираните дистонии най-често са акционни, насложени върху извършващото се волево движение. Могат да засегнат всяка става на горните и долни крайници. По-често засягат дисталните стави на долните крайници – глезенната става с плантарна флексия и инверсия на стъпалото и флексия на пръстите. Ако започват в ранна възраст най-често са начало на генерализирана дистония. При поява след 20 годишна възраст е възможно да се дължат на структурна лезия на централната нервна система, паркинсонов синдром или начало на ранна Паркинсонова болест.
Клинично в началото на заболяването се проявяват предимно при опит за ходене и липсват в покой. Могат да се потиснат при тичане или ходене заднешком. Първоначалната еквиноварусна поза на стъпалото при ходене може да прерасне във фиксирана дистонична поза, която предизвиква плантарна флексия, екстензия в коленната става, екстензия, вътрешна ротация и абдукция в бедрената става. Фиксираните пози са по-характерни за долните крайници. 
При засягане на горните крайници се обхващат предимно дисталните отдели, но може да се обхване и раменната става едновременно с шията. Може да се получи флексия на китката, улнарна девиация, супинация, вътрешна ротация, елевация или абдукция на ръката. Често се комбинират с есенциален тремор или с други фокални дистонии – цервикална или блефароспазъм. 
Дистониите, свързани с определена мускулна активност (професионални дистонии) се характеризират с нарушаване на движенията свързани със специфична двигателна активност. Могат да се проявят при всяка професия, която изисква изпълнение на повтарящи се точни и сложно координирани движения. По-често се засягат горните крайници и флексорните мускулни групи при хора извършващи прецизни и често повтарящи се заучени движения. По-рядко се засягат долните крайници, защото те обикновено не се използват за прецизни и повтарящи се движения. В тази група дистонии се включват графоспазъма, професионалните дистонии, дистониите при музиканти и дистониите при спортисти. Те са фокални и акционни – дистоничната поза се суперпонира върху волевото движение, свързано с изпълнение на определено действие. 
Клинично заболяването започва постепенно, с чувство за стягане и дискомфорт в съответния крайник. Оплакванията постепенно се засилват и опитът за изпълнение на специфичното движение започва да предизвиква спазъм на мускулите, който затруднява неговото извършване. Всички останали движения се извършват без да предизвикват мускулен спазъм. В хода на развитие на тези прости крампи (обхващащи едно автоматизирано действие), могат да се появяват затруднения при извършване и на други действия – писане на ръка или на машина, свирене на различни музикални инструменти, закопчаване на копчета, работа с отвертка, отваряне на бутилки, употреба на нож и вилица и други. Болните се опитват да компенсират своята несръчност чрез включване на по-проксималните мускулни групи. Когато са налице мускулни крампи при извършване на няколко действия се говори за дистонични крампи, а при прогресиращо затруднение при извършване на все повече нови действия се говори за прогресиращи крампи. При някои пациенти с прогресията на заболяването дистонията персистира и когато крайникът е в покой. Могат да се добавят тремор, миоклонии и паркинсонови симптоми в същия крайник. 
Графоспазмът е най-често срещаната професионална дистония. Проявява се още при вземане на писалката или след написване на няколко думи, в засилено стискане на писалката. Позата на пръстите и ръката е странна, с хиперфлексия на пръстите (най-често първите три) и хиперфлексия, хиперекстензия, пронация или супинация на китката, повдигане на лакътя и хипераддукция и повдигане на рамото. Това довежда до стягане, тежест и болки в ръката и нарушение на писането. Писането става трудно, неравномерно и с треперене. След написване на няколко думи писането става невъзможно. Може да възникне хиперекстензия на пръстите на ръката, която не позволява да се държи писалката. В опитите си да се справят с проблема пациентите включват проксималните мускулни групи на ръката в писането или започват да пишат с другата ръка. Това довежда до засягане от дистонията на проксималните мускулни групи, както и другият крайник. Някои пациенти успяват да пишат на черна дъска или стабилизират ръката със здравата или пишат с по-тънка писалка. Когато дистонията засяга само писането, тя се нарича “проста”. Ако се наруши и възможността за извършване на други дейности, като закопчаване на копчета, работа с отвертка, бръснене или свирене на музикален инструмент, дистонията се нарича “дистонична”. При 30% от пациентите може да се появи постурален симетричен тремор на ръцете или тремор при писане. 
Ходът на заболяването може да бъде стационарен или прогресиращ. Дистонията прогресира от проста към дистонична при 30% от пациентите. При 15-25% от пациентите може да се засегне и другата ръка. Месеци или години след началото на заболяването дистонията може да обхване и съседни области. 
В диференциално-диагностичен аспект трябва да се има в предвид, че графоспазъма може да бъде начало на идиопатична генерализирана торзионна дистония, Паркинсонова болест или прогресивна супрануклеарна парализа. 
Дистонията при писане на машина или компютър се среща по-рядко от графоспазъма и обикновено започват от последните пръсти на ръката. 
Другите професионални дистонии включват дистония при шивачи, часовникари, доячи, обущари, художници, точилари, танцьори, търговци и много други професии. При учители може да се появи ларингеална дистония. 
Дистонията при музиканти е особено неблагоприятна за професионалната кариера на пациентите. Може да се появи при използване на всеки музикален инструмент, но по-често при пиано и клавишни инструменти. Може да се появи при свирене на китара и други струнни инструменти, тромпет, виолончело и други духови музикални инструменти. Музикантите, които с години репетират прецизни и сложни движения, за да постигнат професионален успех, са особено предразположени към заболяването. Среща се при 1 на всеки 200 музиканти, докато в популацията засяга 1 на всеки 3400 души население. Обикновено дистонията е фокална и непрогресираща. При музиканти използващи при свирене горните крайници започва от последните пръсти на ръката. При пианисти се наблюдава флексия предимно на IV и V пръст, при китаристи – флексия на III пръст, а при кларнетисти – екстензия на III пръст. При музиканти свирещи на духови инструменти може да се получи дистония на устните и шията. 
Дистонията при спортистите засяга различни спортни активности. Тя може да се прояви при игра на голф, тенис, билярд, боулинг, хвърляне на копие и други. По-рядко може да засегне долните крайници при колоездачи. Среща се при 28% от играчите на голф и е по-честа при тези, които са играли повече години. 
Диференциалната диагноза включва тендовагинити, синдром на карпалния канал, нарушението на почерка при пациенти с Паркинсонова болест и тремор с друга етиология.
Аксиални дистонии
Обхващат аксиалните мускули на тялото и водят до абнормни пози, по рядко – до абнормни движения. Включват сколиозата и камптокормията. 
Първичната сколиоза възниква в юношеската възраст в 80% от случаите и може да бъде наследствена. Не се проявява с дистонии в други анатомични области, но може да бъде само първа проява на първичната торзионна дистония. 
Дистоничната камптокормия е постурална дистония, която прогресивно навежда тялото напред и се проявява или засилва при изправен стоеж и ходене. Понякога дистонията е по-бърза и се обозначава с термина “дистония на кълвача”. С термина синдром на Pisa се обозначава прогресивното латерално навеждане на тялото при изправяне и ходене. 
Сетивните трикове, които подобряват временно аксиалните дистонии включват подпиране на тялото към стена, притискане на шията или на бедрата. 

Лечение на изолираните (първичните) дистонии 

1. Генерализирани дистонии. За лечение на генерализирана дистония се използва фармакотерапия. Ботулиновият токсин има малка роля в лечението на генерализираната дистония. Изолирани части обхванати от дистонията, като доминантната ръка, могат да се третират с ботулинов токсин с оглед намаляване на инвалидизацията. 
Лечението започва с леводопа, с оглед да се провери дали болният не от групата на леводопа повлияваща се дистония. Дозата се повишава постепенно поне до 4 пъти дневно по 250 mg. Освен това страничните ефекти (двигателни флуктуации и дискинезии) са най-малки и се явяват рядко и късно. 
Приема се, че леводопата не е ефективна, ако след 3 месечно лечение няма клинично повлияване.
Лечението на дистонията, повлияваща се от леводопа се провежда с леводопа. Обикновено се постига отличен дългосрочен контрол на симптомите и то с ниски дози (200-400 mg  леводопа дневно). Леводопа трябва да се въвежда постепенно. 
Допаминовите агонисти също дават ефект при леводопа повлияващата се дистония.
Ако леводопа не е ефективна, пациентът трябва да започне лечение с trihexyphenidyl. 
Антихолинергичните медикаменти (trihexyphenidyl 12 mg дневно) са медикамент на втори избор, след леводопа. Във високи дози са ефективни при 20-40% от предимно по-младите пациенти. Дозите се повишават бавно от 2 mg дневно до максимално поносимите от пациента. Понякога е необходима дневна доза от 60-100 mg за постигане на ефект. Страничните ефекти са множество (халюцинации, паметови нарушения) и действието на медикаментите се изчерпва след около 1 година. 
Антидопаминергичните медикаменти – блокери на допаминовите рецептори (haloperidol) и изчерпващи допаминовите депа медикаменти (tetrabenazine, reserpine) повлияват добре някои болни. Най-често използваните антидопаминергични медикаменти са фенотиазините, clozapine, haloperidol, risperidone и tetrabenazine. Използването на тази група медикаменти не се препоръчва поради множеството странични ефекти, включително и късни дискинезии. 
Tetrabenazine 100-200 mg дневно е ефективен при пациенти с късна дистония и има предимството, че не предизвиква късна дискинезия, но може да предизвика преходни остри дистонични реакции. 
Baclofen е GABAB-рецепторен агонист има добър ефект при 20% от пациентите, особено при болни със сегментна краниална дистония. Baclofen в дневна доза 75 до 100 mg се прилага при липса на ефект от антихолинергичните медикаменти или при непоносимост към тях. 
Бензодиазепините (clonazepam), carbamazepine и фенотиазиновите препарати понякога могат да дадат резултат, особено при лицевия хемиспазъм, блефароспазъма и синдрома на Meige. 
Комбинираното лечение включва тройни комбинации от медикамент изчерпващ допаминовите депа, допаминов рецепторен блокер и антихолинергичен медикамент или антихолинергични медикаменти и бензодиазепини. 
Status dystonicus се лекува с бензодиазепини, антихолинергични средства, ботулинов токсин и дихателна реанимация. При някои пациенти спешната палидотомия или дълбока мозъчна стимулация са успешен метод на лечение. Повечето пациенти се възстановяват спонтанно само с поддържащо лечение. 
Дълбоката мозъчна стимулация (DBS) на nucleus medialis на globus pallidus internus (GPi) може да има отличен и продължителен ефект при пациентите с първична дистония. Методът отдавна е заменил деструктивните неврохирургични операция, като палидо- и таламотомия. 
Репетитивната транскраниална магнитна стимулация (rTMS) на моторните корови зони се налага все по-широко като терапевтичен метод при повечето форми на генерализирана дистония, където терапевтичните възможности често са неефективни.
2. Фокалната и сегментната дистония и лицевия хемиспазъм се лекуват с локално инжектиране на ботулинов токсин тип А в засегнатите мускули abobotulinumtoxin A  – clostridium botulinum type A toxin-haemagglutinin complex. Прилага се в шишенца от 300 U, onabotulinumtoxinA  в шишенца от 100 U или incobotulinumtoxin A в шишенца от 100 U. Препоръчителните дози невротоксин са различни за различните симптоми и зависят от конкретно засегнатите мускули. Прилагат се 300-до 600 U abobotulinumtoxin A или 100 до 200 U onabotulinumtoxinA или incobotulinumtoxin A за една сесия. В клиничната практика най-често се използва приблизителното съотношение abobotulinumtoxin A : onabotulinumtoxinA : incobotulinumtoxin A = 2,5 : 1 : 1
Регистрираният в Китай ботулинов токсин съдържа говежди желатинов протеин, който има потенциала да тригерира имунни отговори и алергични реакции. Не бива да се подценява и риска от трансмисия на спонгиформена енцефалопатия (болестта “луда крава”).
Най-честите бързо преходни странични ефекти са локална мускулна слабост при поставяне на по-висока доза или слабост на съседни мускули, поради дифузия на токсина. Потенциалните дългосрочни ефекти вследствие на честото прилагане на токсина включват образуване на неутрализиращи серумни антитела към ботулиновия токсин и клинична резистентност към последващо прилагане. Прилагането в тези случаи на ботулинов токсин тип В (rimabotulinumtoxin B) има клиничен ефект. За избягване на тези странични ефекти трябва да се използват минималните ефективни количества от токсина, не по-често от всеки 3 месеца.
Таблица 6.7. Лечение на дистониите
	Тежест на дистонията
	Локализация на дистонията
	Основно лечение
	Допълнително лечение
	Коментари

	Лека
	Фокална
	АТ/ без
	-
	АТ или лечението се отлага

	
	Разпространена
	АТ/ без
	-
	

	Умерено тежка
	Фокална 
	БТ
	РТ (по избор)
	При антероколис и алтерниращ тортиколис - DBS

	
	Разпространена
	БТ
	РТ (по избор)
	

	Тежка 
	Фокална
	БТ
	РТ 
АДС (по избор)
АТ (по избор)
	При незадоволителен ефект от БТ -  DBS

	
	Разпространена 
	БТ


	РТ 
АДС (по избор)
АТ (по избор)
	БТ в началото или директно DBS

	
	
	DBS
	РТ 
БТ (по избор)
АДС (по избор)
АТ (по избор)
	


	АТ - адювантна терапия (аналгетици, анксиолитици), АДС - антидистонни средства, БТ - ботулинов токсин, DBS - дълбока мозъчна стимулация, РТ - рехабилитационна терапия



Лечението с ботулинов токсин се провежда амбулаторно от обучен за целта невролог. 

Критерии за лечение на фокални дистонии и лицев хемиспазъм с abobotulinumtoxinA (clostridium botulinum type A toxin-haemagglutinin complex), onabotulinumtoxinA или incobotulinumtoxin A
I. Включващи:
· Диагноза фокална дистония или лицев хемиспазъм поставена в Университетска болница
· Инжектира се от невролог обучен в поставянето на ботулинов токсин.
· Инжектира се веднъж на всеки 3 месеца (4 пъти годишно), в минимално необходими дози (abobotulinumtoxinA 300-600 U или onabotulinumtoxinA и incobotulinumtoxinA 100- 200 U).
· Ниските дози се прилагат при блефароспазъм и лицев хемиспазъм, а високите – при цервикална дистония. 
· На всеки 12 месеца се провежда контролен неврологичен преглед в Университетска болница с оглед установяване на промяна в патерна на дистонията.
II. Изключващи: 
· Бременност
· Тежко соматично заболяване
III. Лечение не се прилага или ако е започнато се спира при:
· Забременяване на пациентка 
· Сериозни странични реакции от лечението
· Системно неспазване на лечебната схема от болния 
· Липса на клинична ефективност от лечението

[bookmark: _Toc155651773][bookmark: _Toc164075905]6.2.2. Хорея
“Хорея” произлиза от гръцката дума horos – танц. 
Представлява неволево, непрекъснато, бързо, разхвърляно, неритмично и безцелно движение, което се мести от една част на тялото към друга. Хората с хорея изглеждат неспокойни и нервни. 
[bookmark: _Hlk73458811]Хореята е генерализирана, локализирана само в една област (напр. в лицето) или засяга половината на тялото (hemichorea). Хемихорея и хемибализъм могат да се получат при всяко прекъсване на стрио-палидо-субталамо-палидарните връзки поради лезия на контралатералното субталамично ядро, putamen, външен pallidum, thalamus или corona radiata. Намаляването на потискащата еферентация към латералния pallidum и субталамичното ядро предизвиква освобождаване на външния сегмент на globus pallidus от потискащото въздействие на стриатума с последващо ексцесивно потискане на активността на субталамичното ядро, намалена активация на вътрешния сегмент на globus pallidus и намалена инхибиция на thalamus. В резултат на това се получава повишена корова възбуда и хореични хиперкинези.
Клинично тежестта на хореята варира от невъзможност за спокойно стоене и неловки движения, които имитират нервност, до бурни движения на крайниците и аксиалните мускули, които пречат на волевата активност. Движенията прескачат в различни части на тялото, раменете, коремните мускули, пръстите на ръцете и краката, главата, устните и челото, без тенденция за повторяемост в едни и същи мускулни групи. Често се наблюдава и феномен известен като паракинезия – включване на неволевите хореични движения във видимо целенасочени движения и жестове. Сами по себе си хореичните движения не са особено инвалидизиращи за пациентите и те могат да изпълняват добре всички свои ежедневни активности. По-често те се инвалидизират от придружаващите симптоми: брадикинезия, ригидност, дистония и постурална нестабилност.
Често мускулният тонус на крайниците е намален (хипотония), а сухожилните рефлекси са “скачащи”. Това се дължи на мускулната контракция, която възниква веднага след рефлексният отговор, поради разтягането на мускула.
Диференциалната диагноза с тиковете, миоклонията и дистонията е на базата на основният белег на хореята – прехвърлянето на мускулната активност към различни мускулни групи, който я отличава от тях. Тиковете могат да се потиснат за дълго време, а миоклоничните движения са много бързи и не се разпространяват като вълна по засегнатата част, както хореята. 
Хореоатетозата се използва като алтернативно понятие на хореята. Атетозните движения са дистални бавни и гърчоподобни. Редно е те да се определят като дистонни, а не като хореични. Напоследък се препоръчва това понятие да се избягва, тъй като бавните гърчоподобни движения могат да се наблюдават в рамките на дистонията и напълно се различават от хореята.
Бализмът представлява тежко изразена проксимална хорея, при която пациентът има много силно изразени разхвърляни движения. Ако тези движения обхванат само един крайник, това се нарича монобализъм, ако се засегне само едната част на тялото, явлението се нарича хемибализъм. Етиологичната причината за хемибализъм обикновено е съдова. Открива се лезия в или много близо до контралатералното субталамично ядро. 
6.2.2.1. Хорея на Huntington
Болестта е описана за първи път от George Huntington и носи неговото име. 
Характеризира се с прогресиращи поведенчески нарушения, деменция, както и двигателни нарушения, обикновено хорея. 
Болестността е 4 до 8 болни на 100 000 човека население. В някои популации в Шотландия и във Венецуела има по-висока болестност. Болестността е по-ниска сред японците, финландците и афроамериканците. Половете са засегнати в еднаква степен.
Етиологията е свързана с мутация на ген IT15, локализиран в късото рамо на 4 хромозома. Генът кодира протеин съставен от повече от 3140 аминокиселини, наречен хънтингтин, чиято функция не е известна. Унаследява се автозомно-доминантно. 
Патогенезата е дегенеративна, свързана с преждевременна смърт на неврони в базалните ганглии вследствие на агрегация на мутантния хънтингтин протеин в цитоплазмата и ядрата на невроните. В ранните стадии на заболяването загиват предимно средните островърхи еферентни стриарни неврони (съдържащи ГАМК и енкефалин), свързани с проекции към външния сегмент на globus pallidus. Тази преференциална загуба на неврони води до нарушаване на баланса между директния и индиректния екстрапирамиден път и появата на хорея. По късно се засягат стриарните еференти към медиалния pallidum, което води до възникване на ригидност и дистония.
Патоанатомично се намират широко разпространени мозъчни лезии – фронтална и париетална корова атрофия, атрофия на nucleus caudatus, putamen и външния палидарен сегмент.
Клинично възрастта на поява варира, като най-често заболяването се проявява в четвъртата декада. Ранното начало на болестта е рядко и може да се прояви повече с паркинсонизъм, отколкото с хорея (вариант на Westphal).
Заболяването е фенотипно хетерогенно, като може да започне с психични и поведенчески нарушения, неврологични симптоми или и двете.
Първоначалните психични и поведенчески симптоми се изявяват като липса на задръжки, с неприлично и неадекватно поведение в обществото, дезорганизация, апатия, депресия или параноя. Когнитивните функции обикновено са съхранени. По-късно се нарушават концентрацията и вниманието, както и възможностите за усвояване на нова информация. Започва упадък на интелекта, пациентите стават по-малко комуникативни и се отдръпват социално. Постепенно се развива деменция, която се характеризира като субкорова, поради преобладаването на брадифрения и на нарушения на вниманието при липса на коров дефицит, афазия, агнозия и апраксия. Екзекутивните функции – възможността за планиране и извършване на комплексни задачи са селективно увредени, поради увреда на фронтостриалните кръгове.
Първоначалните неврологични симптоми и белези са хорея с или без тикове, нарушение в походката и дискоординационни нарушения. Хореята и тиковете често засягат лицето, водещо до типичната бърза промяна на лицевата експресия при пациентите („гримасничене”). Винаги има затруднение при задържане на една поза, например изплезване на езика за по-дълго време. Походката е странна и по-увредена, отколкото може да се свърже със степента на хореята. Може да има хипотония, която по-късно се заменя с повишен мускулен тонус и засягане на горния двигателен неврон. С прогресията на заболяването, хореята се заменя с по-изразени дистонии и паркинсонов синдром.
Супрануклеарната пареза на очедвигателните нерви е една от най-ранните прояви. Нарушенията на очните движения включват забавени хипометрични сакади, невъзможно задържане и „разсейване” на погледа и затруднение при инициацията на сакадите. Пациентите мигат или използват „махането” на главата, за да преместят погледа си от една точка на друга. 
Нарушенията на съня са чести, изразени в дневна хиперсомнолентност, нощна инсомния, трудно заспиване, често събуждане и намален бавно-вълнов сън.
Диференциална диагноза се провежда с хънтингтоноподобните синдроми. Това са редки наследствени заболявания, които имат подобна на болестта на Huntington клинична картина.
· HDL-1 – прионно заболяване с доминантно унаследяване, дължащо се на 192 base pair инсерция в кодиращия регион на гена на прионовия протеин.
· HDL-2 – автозомно-доминантно заболяване с подобна клинична характеристика, като болестта на Huntington, дължащо се на мутации в juctophillin-3 гена. Описано е само при афроамериканци. 
· HDL-3 – автозомно-рецесивно заболяване, свързано с хромозома 4p15.3. Пациентите са деца с хънтингтоноподобен фенотип. Генът, причина за заболяването все още не е известен. 
· HDL-4 е същото заболяване, като спиноцеребеларната атаксия тип 17 (SCA17), с автозомно-доминантно унаследяване и вариабилна презентация. Дължи се на удължени CAG повтори в TBP гена в 6 хромозома.
Необходимо е да се отдиференцират и други автозомно-доминантни хореични синдроми, като доброкачествената наследствена хорея и денторубропалидолуйзиева атрофия (DRPLA), други хореични синдроми с недоминантно унаследяване, като болест на Wilson, невроакантоцитоза и митохондриални заболявания, както и редица заболявания, протичащи с хореични симптоми. Глутеновата ентеропатия (целиакия) също може да протече с хорея и когнитивен упадък. Трябва да се имат в предвид и имунно, метаболитно, съдово, медикаментозно, инфекциозно и интоксикационно обусловени хореични синдроми.
Диагнозата се поставя чрез генетично изследване. Наличието на гена huntingtin (с много повтори на CAG) не означава, че симптомите на пациента са причинени от болестта на Huntington, тъй като генът се открива през целия живот. Изследването на гена изисква вземане на кръв, но може да се използва и друга тъкан, като кожа, амниоцити (или клетки от хорионните вили) или аутопсионен материал. 
Образните изследвания показват атрофия на nucleus caudatus и putamen. Измерването на бикаудалния диаметър (най-късото линейно разстояние между главите на двата nucl. caudatus) е лесен и реален маркер на заболяването.

Форми на болестта на Huntington с ранно начало
Появата на заболяването преди 20 годишна възраст се класифицира като ювенилна болест на Huntington, а тази с начало преди 10 годишна възраст, като болест на Huntington в детска възраст. Колкото по-рано възникне заболяването, толкова по-кратка е преживяемостта. Обикновено е по-малка от 15 години.
Най-често ювенилната форма се предава по бащина линия, поради нестабилността на дължината на CAG повторите по време на сперматогенезата, която се повишава, ако бащата има много повтори.
Клиничната характеристика на ювенилната форма се различава от тази при възрастните пациенти. Хореята, като клинична изява, е представена в много по-лека степен, като може да липсва изобщо. 
Първоначалните симптоми включват нарушение във вниманието, поведението, несправяне с училището, дистония, брадикинезия и понякога тремор. Речеви и езикови проблеми могат да възникнат още в началото на заболяването и да насочат към диагнозата. Когнитивните нарушения прогресират. По-късно възникват депресия, тревожност, обсесивност, дефицит на вниманието с хиперактивност (АDHD - attention deficit hyperactivity disorder), апатия, импулсивност и раздразнителност. С времето настъпва загуба на тегло, лоша хигиена и в късните фази на заболяването - аспирационна пневмония.
Епилептичните пристъпи, които се срещат много рядко при възрастните пациенти, могат да се появят при ювенилната форма (30% от юношите с хорея на Huntington), както и психотични симптоми. 
Много често в клиничната картина доминират малкомозъчни симптоми, ригидност, брадикинезия, дистонии с извиване, накланяне, извъртане на врата (torticollis), опистотонус, както и извиване на стъпалата. Дистониите са симптоми на заболяването или са резултат от невролептичното лечение. Ригидността и спастичността често се появяват още в началото на заболяването при децата. Тези симптоми могат да затруднят походката, да причинят падания, да обособят нуждата от използване на инвалиден стол. 
Диагностичните критерии при начало в детска възраст (≤10 години) изискват фамилна анамнеза за болест на Huntington (обикновено бащата) и 2 или повече от следните:
· Понижаване на успеха в училище 
· Епилептични пристъпи
· Оро-двигателна дисфункция 
· Ригидност
· Нарушение на походката
Ходът на заболяването в млада възраст е бърз и прогресивен. Описани са три фази на болестта при деца. Начална фаза на поведенческо нарушение, проблеми в учението, нарушение в походката и лека хорея. По-бурна фаза с белези на ментална ретардация, ригидност, нарушения в речта и епилептични пристъпи. Терминална фаза, в която пациентите са приковани към легло, с мускулна хипотония и чести епилептични пристъпи. 
Изследвания 
При генетичния анализ, >60 повтора на CAG предполага ювенилна болест на Huntington. 
МРТ находката се изразява в промени на обема на стриатумите и други мозъчни области, като таламус, хипоталамус, хипокампус, amygdala, малкия мозък, фронтална и инсуларна кора, както и атрофични изменения на nucleus caudatus и putamen. 
PET е по-чувствителна и специфична методика за ювенилната форма, като може да отчете хипометаболизъм в n. caudatus и putamen, както и задните таламични ядра. 
Електроенцефалографията (ЕЕГ) при ювенилната форма показва пароксизмални явления.

Лечение на хореята на Huntington
Лечението е симптоматично, защото бавно прогресиращата дегенерация на базалните ганглии не може да бъде спряна.
Допаминовите антагонисти (haloperidol 2 до 10 mg дневно) и медикаментите изчерпващи допаминовите депа (reserpine, tetrabenazine) могат да потиснат за известно време хореята, но засилват ригидността, брадикинезията и депресията. Когато хореичните хиперкинези инвалидизират пациента, трябва да се започне лечение с минимални ефективни дози на невролептици. С времето изразеността на хореята намалява, което налага редуциране на дозите. 
Tetrabenazine 100-200 mg дневно е медикамент на първи избор, защото не предизвиква късни дискинезии. Започва са с доза 12,5 mg два пъти дневно и дозата бавно се титрира с повишаване от 25 mg седмично. Основните странични ефекти са сънливост, обща слабост, депресия, Паркинсонови симптоми и остра акатизия, които се повлияват от намаляване на дозата.
Селективният D4 рецепторен антагонист clozapine (50-200 mg дн.) е също ефективен при хореични хиперкинези. 
Фармакологичното повлияване на хореичния синдром не повлиява двигателния акт. Брадикинезията и ригидността се повлияват от леводопа или допаминови агонисти, но това може да доведе до засилване на хореята и дистонията, както и до провокиране на психоза и халюцинации. Дистонията не може да се повлияе медикаментозно. 
По отношение на раздразнителността и импулсивността, комбинацията от haloperidol и lithium carbonate има по-добър ефект от монотерапията. Risperidone подобрява абнормните неволеви движения и психотичните прояви. 
Olanzapine е алтернатива предимно за контрол на психичните прояви. 
[bookmark: OLE_LINK2]Лечението на епилептичните пристъпи зависи от тяхната характеристика. При ювенилно начало на заболяването, миоклонична епилепсия или генерализирани пристъпи се започва лечение с divalproex sodium. 
[bookmark: _Toc155651774][bookmark: _Toc164075906]6.2.3. Тикове
Представляват внезапни, краткотрайни (около 100 ms), бързи, безцелни, неритмично повтарящи се стереотипни движения или звуци. Предхождат се от усещане за напрежение и необходимост за извършване на движението, което не може да се потисне волево за дълго и изчезва след извършване на движението.
Болестността е най-висока в детската възраст, като достига до 20% от децата в училищна възраст. При повечето деца в тази възраст тиковете са преходни и изчезват спонтанно.
Етиологията на първичните (идиопатични) тикове е свързана с генетично предразположение. Вторичните (симптоматични) тикове са свързани с различни неврологични заболявания, като енцефалит, мозъчен инфаркт, мозъчна травма, въглеокисно отравяне, невроакантоцитоза и множество дегенеративни неврологични заболявания, увреждащи базалните ганглии. Различни медикаменти могат да предизвикат или да засилят тиковете. 
Патогенезата е свързана с хиперфункцията на централните допаминергични пътища.
Класифицират се според произхода си на първични и вторични, според засегнатите мускулни групи на моторни и вокални, а според сложността – на прости и комплексни. Моторните тикове се подразделят на бързи (клонични) и дистонични (по-бавни). Простите моторни тикове представляват внезапни, краткотрайни, повтарящи се стереотипни движения на изолирани мускули. Комплексните моторни тикове се състоят от координирани мускулни контракции в различни мускулни групи, организирани в известен порядък, което довежда до комплексни серии от движения, които изглеждат целенасочени. Включват копропраксия (неприлични жестове) и ехопраксия (повтаряне на движения извършвани от други хора). 
Вокалните тикове представляват звуци, предизвикани от движението на въздух през носа, устата или гърлото. Простите вокални тикове включват различни неартикулирани шумове и звуци като прочистване на гърлото, покашляне, сумтене. Комплексните вокални тикове имат лингвистично значение и се състоят от пълни или накъсани думи като ехолалия (повтаряне на думите на другите), палилалия (повтаряне на собствените думи) и копролалия (неприлични думи). 
Първичните (идиопатични) тикове се разделят на преходни и хронични. Преходните тикове продължават повече от 1 месец, но по малко от 1 година и диагнозата се поставя ретроспективно след като изчезнат. 
Клинично тиковете имат внезапно начало. Могат да ангажират един мускул или множество мускулни групи. Тежестта на тиковете варира от едва забележими “невротични навици” до тежки и сложни. По същия начин тежестта на вокалните тикове варира от отделни звуци до думи и изречения. Тиковете се характеризират със зависимостта си от ситуацията – засилват се от някои медикаменти (предимно стимуланти), напрежение, болка, вълнение и умора, а по време на сън могат да изчезнат или да персистират. 
Диференциално диагностично тиковете трябва да се отграничат от другите бързи движения като хорея, миоклонии, късни дискинезии, леводопа индуцирани дискинезии, хиперекплексия, психогенните двигателни нарушения, натрапливостите, натрапливите ритуали, стереотипиите при психотични пациенти, акатизията, привични жестове и маниерничене. Тиковете се отграничават от другите хиперкинези по възможността за тяхното волево потискане, непостоянна изразеност във времето и персистирането по време на сън.
6.2.3.1. Идиопатични моторни тикове
Етиологията е свързана с наследствено предразположение. Често се срещат при пациенти от семейства, в които има болен от синдрома на Tourette. 
Засягат три пъти по-често при момчета.
Клинично се появяват за първи път в детската или ранната юношеска, най-често около 7 годишна възраст. Могат да се появят по изключение на 1 годишна или в напреднала, дори 70 годишна възраст. В зрялата възраст (след 21 години) рядко се появяват тикове, освен ако не са вторични. Тиковете се появят като изолиран феномен – остри преходни тикове. Преходни идиопатични тикове се срещат при много деца, но в повечето случаи те изчезват преди навлизането в зряла възраст. Тиковете започнали в детската възраст могат да не изчезнат, а да останат като хронични прости, комплексни или множествени тикове или отново да се появят по-късно. Хроничните тикове се различават от синдромът на Tourette по липсата на едновременна поява на моторни и вокални тикове. 
6.2.3.2 Синдром на Tourette
През 1885 година George Gilles de la Tourette описва заболяване протичащо с моторни и вокални тикове, при някои пациенти с придружаващи ехофеномени и копролалия. 
Засяга до 1,6% от населението. Разпространено e сред всички раси и социално-икономически класи. Копролалията почти не се среща в Япония. Засяга 3 пъти по-често мъжете. 
Етиологията все още не е известна. Предполага се, че е наследствено с автозомно-доминантен тип на унаследяване. Пенетрантността е непълна и зависи от пола, клиничната експресия е вариабилна и включва синдромът на Tourette, хроничните тикови разстройства и обсесивно-компулсивните разстройства. 
Според някои автори се предизвиква от автоимунен процес след инфекция с група A β-хемолитични стрептококи в детска възраст. Автоимунният механизъм взаимодейства с генетично детерминираната възприемчивост на индивида и предизвиква обсесивно-компулсивни разстройства. Въведен е термина педиатрични автоимунни невропсихиатрични разстройства асоциирани със стрептококова инфекция (PANDAS). 
Патоанатомично се намират увреждания на базалните ганглии и някои области на лимбичната система. Намерени са свръхактивност на допаминовите рецептори и нарушения на мезокортикалните допаминови проекции. Предполага се увреждане на стволовото тегментално периакведукталното сиво вещество, както и намаляване на динорфина в стриарните влакна към globus pallidus.
Клинично се проявява между 2 и 15 годишна възраст (средно 7 годишна възраст) и изразеността му се колебае във времето. Протича с тикове и поведенческо нарушение. Представя се с хетерогенна клинична картина с множество повтарящи се през денонощието двигателни и вокални тикове, натрапливости и ритуали, стереотипии, копролалия, копромимия, ехо-феномени (повтаряне на собствените думи и думите и движенията на другите), докосване на други хора, себеувреждащо поведение и невъзможност за запаметяване.
Тиковете се появяват първоначално в горната част на тялото, най-често като лицеви тикове. Не изчезват по време на сън. По-рядко заболяването започва с вокални тикове. Копролалията не е задължителен симптом за поставяне на диагнозата. Повечето пациенти само мислено произнасят неприлични думи (ментална копролалия). Тиковете се променят по вид и се засилват и отслабват както през различните часове на деня, така и през различните дни. Има периоди продължаващи дни и седмици през които тиковете се влошават, последвани от периоди на подобрение. Движенията могат да наподобяват дистония, хорея и миоклонии. С прогресията на заболяването се добавят нови тикове, а старите променят своя тип и изразеност. Те достигат своя максимум около 10 годишна възраст и след няколко години могат силно да намалеят и дори да изчезнат. При други пациенти тиковете изчезват за няколко години, след което отново се появяват, а при някои персистират цял живот. При 5-8% от пациентите тиковете изчезват завинаги в юношеската възраст. 
Налице са нарушения на съня, сомнамбулизъм и нощни страхове.
Поведенческите нарушения предшестват появата на тикове. Най-чести (при 50%) са обсесивно-компулсивните разстройства. Типични са компулсивните проверки, броене, перфекционизъм и обсесивни тревоги и страхове. Наблюдава се и хиперактивно нарушение с дефицит на вниманието. Синдромът на Tourette има тясна клинична връзка с различни други поведенчески нарушения като панически атаки, фобии, депресии, мании, тревожност, заекване, затлъстяване и алкохолизъм. Често пациентите имат личностови особености като склонност към спор, отбранителност, негативизъм и импулсивност. По-рядко могат да се наблюдават себеувреждащо поведение, затруднения в четенето, писането и смятането, независимо от липсата на интелектуални нарушения. Може да се наблюдава и друго социално неприемливо поведение, като обиждане или повреждане на имуществото на околните и унизителни забележки. 
Диагнозата се поставя въз основа на клинични критерии, които изискват наличието на множество моторни и един или повече вокални тикове, проявяващи се едновременно или поотделно през някакъв период от развитие на заболяването. Тиковете трябва да се появяват почти всеки ден или интермитентно за период над една година, по много пъти през деня (обикновено на пристъпи). През този период от време не бива да има повече от три последователни месеца без тикове. Заболяването трябва да предизвика дистрес и значимо нарушение на социалните, професионални и други функции. Началото на заболяването трябва да бъде под 18 годишна възраст. Заболяването не бива да бъде предизвикано от прием на субстанции (стимуланти) или друго заболяване (хорея на Huntington или поствирусен енцефалит). 
Диференциалната диагноза с хроничните тикови разстройства се прави по наличието едновременно на моторни и вокални тикове. Преходните тикови разстройства продължават не повече от 1 година. Хроничните моторни и вокални, както и преходните тикови разстройства се приемат от повечето автори като клиничен вариант на по-тежкия синдром на Gilles de la Tourette.

Лечение на тиковете
Започва се с clonidine 0,05 mg вечер и дозата се увеличава бавно до постигане на ефект. Повечето пациенти се повлияват добре от 3 пъти дневно по 1 таблетка от 0,1 mg. Трябва да се използва минималната ефективна доза. 
При липса на достатъчен ефект може да се добави невролептик или при липса въобще на ефект да се премине само на терапия с невролептик. Прилагането на допаминови антагонисти и блокадата на допаминовите рецептори води до потискане на тиковете. 
Haloperidol се започва по 0,25 mg вечер и се повишава до получаване на ефект, който обикновено се постига с 2 mg вечер. 
При липса на ефект могат да се опитат други невролептици, като risperidone 0,25 – 16 mg, olanzapine 2,5 – 15 mg, ziprasidone 20 – 200 mg дневно, clozapine или tetrabenazine.
Допаминовите агонисти (pergolide 0,45 mg дневно) повлияват тиковете. 
Антагонистите на калциевите канали и clonazepam са ефективни. 
Прилагането на ботулинов токсин също е ефективно. 
Сетивните и дистоничните тикове се подават по-трудно на лечение. 
Хиперактивното нарушение с дефицит на вниманието се повлиява от clonidine, трициклични антидепресанти, инхибитори на обратния захват на серотонина и някои стимуланти. 
Обсесивно-компулсивните разстройства се повлияват добре от инхибитори на обратния захват на серотонина. 

Представляват внезапни, бързи, краткотрайни, неволеви, неритмични, единични или повтарящи се контракции на един или група мускули или само част от него, предизвикани от невронен залп. Миоклоничното движение се състои от единично мускулно съкращение, което може да се повтаря и да предизвика движение на крайника или тялото. 
Болестността е 8,6 на 100 000 души население, което показва, че миоклониите са често срещано двигателно нарушение.
Класифицират се според клиничните прояви, етиологията и патофизиологията. 
Според клиничните прояви те могат да възникват спонтанно, да бъдат индуцирани от волева мускулна активност (акционни) или от външна сензорна стимулация (рефлексни). В други случаи миоклониите могат да персистират почти непрекъснато. Акционните миоклонии (позитивни и негативни) са най-инвалидизиращото двигателно нарушение, защото често се повтарят в някакъв ритъм, което възпрепятства извършването и на най-елементарните движения. 
Според анатомичните области, които обхващат могат да бъдат фокални (засягащи няколко съседни мускула), генерализирани (засягащи повечето мускулни групи), мултифокални (засягащи много мускули, но с различен тип миоклонии) или сегментни. 
Етиологичната класификация дава информация за основното заболяване, предизвикващо миоклониите, възможността за неговото лечение и прогнозата при пациента. Миоклониите според етиологията се класифицират като физиологични, есенциални или симптоматични (епилептични или поради друга причина). 
Симптоматичните миоклонии се появяват при множество неврологични заболявания, засягащи главния, гръбначния мозък и периферните нерви. Етиологията на миоклониите включва почти всички възможни неврологични увреждания. Те не могат да служат самостоятелно за поставяне на диагнозата, но обикновено се придружават от други неврологични симптоми. Заболяванията, при които миоклониите са единствен или основен неврологичен симптом, са аноксията (синдром на Lance-Adams), травмите, интоксикацията с бисмут и метаболитните нарушения (бъбречна недостатъчност, хипонатриемия, хипокалиемия и др.). Дегенеративните заболявания с късно начало, като прогресивна супрануклеарна парализа, оливопонтоцеребеларна атрофия и хорея на Huntington, могат да се проявят с основен симптом акционни миоклонии. Рефлексните миоклонии са основен симптом при кортико-базалната дегенерация и оливопонтоцеребеларната атрофия, както и при някои фамилии с хореята на Huntington. Фокалните лезии на централната нервна система могат да предизвикат фокални или сегментни миоклонии. Много медикаменти могат да предизвикат миоклонии. 
Идиопатичната епилепсия може да се проявява основно с миоклонии. Типични примери са детската бенигнена миоклония, миоклоничните абсанси, ювенилната миоклонична епилепсия на Janz и фотосензитивните епилептични миоклонии. В тези случаи миоклониите са генерализирани, възникват спонтанно и се провокират от безсъние и алкохол, могат да бъдат тригерирани от зрителни стимули. Миоклонии могат да се появят при пациенти с генерализирана тонично-клонична епилепсия при прогресираща енцефалопатия (прогресираща миоклонична епилепсия). 
Различните видове миоклонии могат да се комбинират при един и същ пациент и в една и съща анатомична област. Често рефлексните и акционни миоклонии се намират комбинирано или спонтанните миоклонии се засилват при движение, а фокалните могат да се генерализират. 
Патофизиологичната класификация указва механизмите на възникване на миоклониите. Често миоклонии с различна етиология, генетика и прогноза попадат в една и съща патофизиологична група, защото имат еднакви патофизиологични механизми на възникване. Според локализацията на генератора в нервната система миоклониите се класифицират в три големи групи: корови, подкорови (стволови) и гръбначно-мозъчни. Патофизиологично миоклониите се разделят и на две големи групи: епилептични и неепилептични. 
Групата на епилептичните включва рефлексните миоклонии (корови, ретикуларни и генерализирани – първично генерализирани епилептични миоклонии и фотични корови рефлексни миоклонии). Групата на неепилептичните включва физиологичните, есенциалните, палаталните, гръбначно-мозъчните, периферните, нощните и психогенните миоклонии, както и усиленият startle рефлекс. Корови и епилептични миоклонии, както и подкорови и неепилептични миоклонии са взаимнозаменяеми термини. Ретикуларните рефлексни миоклонии от групата на епилептичните се отличават, тъй като те са със стволов произход, тоест те са в групата на подкоровите. 
Според ритмичността на тяхната поява, миоклониите могат да бъдат ритмични или неритмични. Ритмичните миоклонии са почти винаги спонтанни, фокални или сегментни. Могат да персистират по време на сън и се повлияват малко от сензорни стимули. Честотата е различна, но обикновено е ниска – от 1 до 4 Hz. Най-често срещани са спиналните миоклонии. 
Според мускулната контракция миоклониите се подразделят на позитивни, които са свързани с мускулна контракция и негативни. Негативните представляват краткотрайно прекъсване на извършващото се мускулното съкращение, което може да предизвика нарушение на позата на крайниците. 
Патофизиологията е свързана с абнормна активност на мотоневрони и интерневрони, поради повишена активност или намалена инхибиция.
Клинично миоклониите могат да бъдат с различна амплитуда, от ниско амплитудни до високо амплитудни, които предизвикват движение на крайника.
Диференциалната диагноза се прави с други двигателни нарушения като клонус, тикове, хорея, постурален тремор, дистония и лицев хемиспазъм.

Неепилептични миоклонии
Тази група миоклонии се включват към двигателните нарушения, за разлика от епилептичните миоклонии. Засягат проксималните мускулни групи, докато епилептичните засягат дисталните.
Физиологичните миоклонии се появяват при здрави хора в определени обстоятелства и не се дължат на патологични увреждания. Нощните миоклонии, които засягат краката и по-рядко се разпространяват към цялото тяло преди заспиване са най-типични.
Есенциалните (фамилни) миоклонии са наследствени заболявания с автозомно-доминантно унаследяване и включват миоклонус-дистонията. Въпреки че миоклониите са основна клинична проява, често те се комбинират с дистонични пози и движения. Често се комбинират и с постурален тремор.
Гръбначно-мозъчни миоклонии са редки и възникват вследствие на лезии в ствола или гръбначния мозък и абнормни разряди в гръбначно-мозъчните неврони. Рядко са идиопатични, най-често се наблюдават при дисков пролапс, шийна миелопатия, включително и посттравматична, сирингомиелия, тумори, миелит, дегенеративни и демиелинизиращи заболявания, спинална анестезия и контрастно гръбначно мозъчно изследване. Миоклониите са спонтанни, ритмични, симетрични и фокални, обхващат малки миотоми и рядко са зависими от стимули.
Проприоспиналните миоклонии засягат аксиалните флексионни и по-рядко екстензионни мускули на тялото и коремните мускули. Водят до повтаряща се симетрична флексия на шията, тялото, бедрата или коленете.
Периферните миоклонии се наблюдават при лезии на гръбначно-мозъчните коренчета, плексуси или периферен нерв и атрофия на Sudeck.
Лицевите миоклонии могат да възникнат при здрави хора след преумора, злоупотреба с алкохол или тютюнопушене, при лицев хемиспазъм и след фокална увреда на мозъчния ствол.
Аксиалните миоклонии на шията и тялото са сегментни и ритмични. Получават се при лезии на ствола, малформация на Arnold-Chiari и увреждания на горния цервикален отдел на гръбначния мозък.

Лечение на миоклониите
Гръбначно-мозъчните миоклонии нямат специфично лечение и трябва да се лекува основното заболяване. Известен ефект може да има от приложението на clonazepam, глициновия инхибитор levetiracetam, carbamazepine и tetrabenazine. 
Нощните миоклонии, ако нарушават заспиването се повлияват от 1-3 mg clonazepam преди сън.

Определение. Деменцията е синдром, който се характеризира с упадък на множество когнитивни функции, достатъчно значим, за да наруши ежедневните дейности на болните и появяващ се при нормална степен на съзнание.
Епидемиология. Проучванията в областта на деменциите придобиват изключително значение, поради увеличаването на средната продължителност на живота на хората. Проведено през последните години проучване установява, че 24 милиона души страдат от деменция и че този брой ще се удвоява на всеки 20 години, до 42 милиона през 2020 и 81 милиона през 2040. Заболеваемостта нараства значително с възрастта, като се удвоява за всеки 5 години след 60 годишна възраст. Болестта на Alzheimer (БА) е причина за възникване на приблизително 55% от случаите на деменция в третата възраст. Следват съдовата деменция (СД), която е причина за 15% от деменциите, болестта с дифузни телца на Lewy (БДТЛ) (10%), фронто–темпоралната (ФТД) (10%) и подкоровите дегенеративни деменции (5%). Останалите форми представляват общо 5% от всички деменции.
Епидемиологичните проучвания у нас установяват статистически достоверни резултати за болестността от деменция и леки когнитивни нарушения в извадка от българско градско население, равняващи се съответно на 7,2% и 6,7%, като болестността е 3,1% за БА, 2% за СД и 1,3% за СмД. Стойностите са съизмерими с установените в европейски и световни проучвания. Резултатите показват, че в България има около 90-100 000 болни страдащи от различни форми на деменция, а тези с БА са приблизително 60-70 000.
Етиологията е свързана с различни причини: съдови, инфекции, травма, интоксикации, както и генетични, метаболитни и неопластични заболявания. Този етиологичен подход не е достатъчно изчерпателен, поради липсата на ясно дефинирана причина за голям брой от деменциите, като например БА. За класифицирането на тези заболявания е възприет терминът „дегенеративни”, въпреки липсата на ясна дефиниция за дегенеративно заболяване. Според едно от най–разпространените определения, дегенеративен означава, освен липса на етиология – прогресивен ход, необратимост на промените и липса на етиологично лечение. При невродегенеративните заболявания се идентифицират все повече нарушения в продукцията, агрегацията, метаболизма и разграждането на протеините. Нарушения в три протеина играят основна роля при повече от 90% от всички невродегенеративни заболявания: амилоид бета протеин, Тау протеин и алфа-синуклеин.

Класификация на деменциите:
Дегенеративни заболявания
Корови дегенеративни заболявания 
Болест на Alzheimer
Фронто–темпорална деменция
Болест с дифузни телца на Lewy
Подкорови дегенеративни заболявания 
Болест на Parkinson
Болест на Huntington
Прогресивна супрануклеарна парализа
Мултисистемна атрофия
Кортикобазална дегенерация
Съдови заболявания
Мултиинфарктна деменция
Подкорова съдова деменция 
Метаболитно/Ендокринни заболявания 
Болест на Wilson
Хипотиреоидизъм
Дефицит на витамин B12 или фолиева киселина
	Инфекции 
Луес
СПИН–деменция комплекс
Възможно трансмисивни заболявания (Kuru, болест на Creutzfeldt–Jakob)
Токсични причини
Алкохол–свързани синдроми
Медикаменти и др.
Други заболявания предизвикващи деменция
Множествена склероза
Хидроцефалия с нормално налягане
Краниална травма
Деменция свързана с депресия (псевдодеменция)

Изследвания. Диагнозата на деменциите изисква обективна анамнеза, щателно неврологично, психиатрично и инструментално изследване. Правилната диагноза има значение за генетичните консултации при фамилните случаи и за избягване на рисковете за родствениците и медицинския персонал в случаите с трансмисивни заболявания. Необходимо е лонгитудинално наблюдение на болните с целенасочено провеждане на изследванията. Адекватното лечение при обратимите форми удължава живота и подобрява съществено неговото качество. 
Разграничаването на деменциите зависи от прецизността на обективната анамнеза, клиничното наблюдение и изследването на когнитивните функции с допълнителни методи, подкрепящи клиничното мислене. Точната диагноза има значение за отдиференциране на стабилните от прогресивните или на обратимите от необратимите форми.
Невропсихологичните тестове позволяват да се определи степента на когнитивния дефицит. Докато прилагането и интерпретацията на специфични психометрични методики за фина преценка на вида когнитивен дефицит изискват специална подготовка, то невролозите от здравната мрежа биха могли без особено затруднение да прилагат следните кратки скали*: 
1) Формални скали за обща когнитивна оценка, като Mini Mental State Examination (MMSE) (Folstein и съавт., 1975) или E-SAND (Fabrigoule и съавт., 1998) 
2) Скали за оценка и документиране на справянето с ежедневните дейности, като Blessed Dementia Scale (BDS) (Blessed и съавт., 1968) или Instrumental Activities of Daily Living (IADL) (Lawton и Brody, 1969). 
3) Скали за оценка на депресивността като тази, предложена от Consortium to Establish a Registry for Alzheimer's Disease (CERAD, 1994).
КТ и МРТ при БА визуализират симетрична корова атрофия и разширение на вентрикулите, които са неспецифични. МРТ показва, че атрофията на хипокампалната и перихипокампалната области е най-ранният белег за начало на болестта. При СД локализацията на лезиите зависи от локализацията на преживените мозъчни инсулти. МРТ е по-чувствителна при диференциране на БА и СД, тъй като открива дори и малки инфаркти и лакуни при СД. Хиперинтензните промени в бялото мозъчно вещество, освен при БА се описват при болни със СД, смесена деменция и здрави възрастни лица. МР спектроскопия показва снижение на високоенергийния фосфатен метаболизъм в париеталната и окципиталната кора само при болни с БА.
SPECT и РЕТ визуализират още в ранните стадии на БА симетрична редукция на МКТ и метаболизъм в париеталните и темпоралните дялове и промяна в разпределението и плътността на неврорецепторите в мозъка. При СД промените са най-често асиметрични, съответстват на нарушенията в мозъчното кръвообращение и понякога отразяват наличието на диасхизни феномени. Лонгитудиналното провеждане на невроизобразяващите изследвания, съчетано с невропсихологични тестове, има по-голямо значение за диагнозата и диференциалната диагноза на различните деменции.
Провеждат се изследвания на ликвор, кръвна картина и СУЕ, липиден профил, кръвна захар и урея, серумни концентрации на електролити, чернодробни и щитовидни функции, провеждане на специализирани тестове за медикаментозна интоксикация, сифилис, HIV-инфекция, дефицит на витамин В12 и фолиева киселина, определяне на нивата на медта и церулоплазмина, кортизола, концентрацията на тежки метали в урина или тъкани и други. 
Методите за изследване на периферни и ликворни маркери за БА са в развитие. Комбинацията от понижени ликворни нива на Aβ(1–42) и повишени нива на тотален Таu протеин са най-сензитивните ликворни маркери за отдиференциране на БА от нормалното стареене.
Изследването на биомаркери претърпя много бурна еволюция. Многобройни проучвания на ликворните маркери демонстрират, че нивото на β-амилоид протеина  спада и нивото на тотален и фосфорилиран тау протеин се повишава няколко години преди началото на деменцията. По подобен начин, амилоидните образни проучвания показват, че амилоид се натрупва в мозъка няколко години преди началото на деменцията при БА. Данните за атрофията на МРТ, хипометаболизъм на FDG- PET и хипоперфузия на SPECT) показват промените преди поява на деменция, което съвпада или леко предхожда появата на когнитивните нарушения. Тези проучвания показват, че патологичният процес характерен за БА може да се идентифицира няколко години преди появата на болестта на Алцхаймер и дементната фаза на болестта на Алцхаймер представлява късен етап от биологичният процес. 
За своевременното диагностициране на деменциите е необходим комплексен анализ на резултатите от клиничното и невропсихологичното изследване, лабораторните тестове и невроизобразяващите методи. Най-важният резултат от изследванията е отдиференцирането на деменциите, които подлежат на лечение. С откриването на СД в ранните й стадии се създават по-благоприятни възможности за профилактика и лечение в сравнение с тези при дегенеративните деменции.
Въз основа на проучванията върху биомаркерите, новата концепция за БА определя заболяването като прогресираща болест, която започва с биологични промени в мозъка без придружаващи когнитивни нарушения, преминаваща във фаза на паметови нарушения с абнормни биомаркери характерни за БА и впоследствие към лека, умерена и тежка фаза на деменция. 

Определение. Дегенеративно заболяване на ЦНС, клинично характеризиращо се с постепенно прогресираща деменция.
 С молекулярно-генетичния анализ са идентифицирани генетичните дефекти при БА. За момента са открити мутации в ген за синтеза на Аmyloid Рrecursor Рrotein (APP), Presenilin 1 (PSEN1) и Presenilin 2 (PSEN2) при фамилни случаи на БА с ранно начало и автозомно-доминантен тип унаследяване. Тези мутации са причина за 30-50% от автозомно-доминантните случаи и около 0,5% от всички случаи с БА. Когато начина на унаследяване не е ясен или при спорадичните случаи на БА, ε4 алел на аполипопротеин ген (AпоE) се установява като основен рисков фактор при около 20-45% от случаите. 
Наследствените форми са много по-редки и с по-ранно начало, отколкото спорадичните форми на заболяването. Наследствените форми понякога са с атипичен фенотип.
Патоморфология и патогенеза. От патоанатомична гледна точка БА се свързва главно с наличието на сенилни или амилоидни плаки, неврофибрилерни дегенерации и невронна загуба. 
Амилоидните плаки са разположени екстрацелуларно. Те са съставени от амилоидна субстанция в средата и анормални невритни разраствания по периферията. Основна съставна част на амилоида е А4 протеин. Анормалното разграждане на Amyloid Precursor Protein (APP)  води до образуването на A4, който участва в амилоидогенезата. 
Неврофибрилерните дегенерации са вътреклетъчни лезии, съставени от чифтове от спираловидни филаменти, които понякога изпълват целия неврон. С имуноцитохимични методи е установено, че чифтовете от спираловидни филаменти съдържат анормално фосфорилиран протеин Таu, който възпира нормалната полимеризация на микротубулите. Срещат се предимно в пирамидните клетки в неокортекса, хипокампа и енториналния кортекс, а така също и в някои подкорови структури като nucl. basalis Meynert (NbM), locus coeruleus, nuclei raphe и др. Разположени са предимно в структури, проектиращи се върху мозъчната кора и хипокампа. Броят на засегнатите от неврофибрилерни дегенерации неврони, а не този на сенилните плаки, корелира с давността и тежестта на дементния синдром. 
Амилоидните плаки и неврофибрилерните дегенерации са свързани с невронна загуба (предимно в неокортекса, хипокампа и енториналния кортекс и в някои подкорови структури като nucl. basalis Meynert (NbM), locus coeruleus, nuclei raphe), с увреда на дендритите, аксонните окончания и синапсите. Болестта е свързана и с дефицит в невротрансмитерните системи. В настоящия момент съществуват доказателства за увреда на холинергичната медиация. Доказано е значимо снижение в активността на холинацетилтрансферазата (ChAT) в хипокампа и мозъчната кора, значимо редуциране на синтезата на ацетилхолин (AСh) и на ацетилхолинестераза (AChE). Подчертано намален е броят на холинергичните неврони, разположени предимно фронто–базално (NbM) в главния мозък и проектиращи се върху хипокампа и асоциативната кора. Установено е намаляване броя на никотиновите при почти нормален брой на мускариновите холинергични рецептори.
Според привържениците на хипотезата за амилоидната каскада в патогенезата на БА, вероятната последователност на промените започва с извънмерна продукция или нарушение в разграждането на АРР. Това довежда до отлагане на амилоид в екстрацелуларното пространство, формирайки преамилоидни отлагания. Те се организират в плаки, обхващайки прогресивно съседни нервни окончания и довеждат до аномалии в цитоскелета и неврофибрилерни дегенерации, а впоследствие и до невронна смърт. Това води до дегенерация на синапсите и до появата на симптомите. Според тази хипотеза увредата в дифузно проектиращите подкорови ядра е ретроградна и вторична спрямо коровите нарушения. 
Според хипотезата за нарушения енергиен метаболизъм, промените започват вътреклетъчно с дефект в митохондриите и нарушение на глюкозната обмяна, последвано от намалено образуване на ATP, нарушение на йонното мембранно равновесие, проникване на екстрацелуларен Ca++ в клетките, разрушаване на микротубулите, потискане на аксонния транспорт и смърт на невроните. 
Известни са и хипотезите за невротрофичните и възпалителните промени, както и хипотезата поставяща алуминия в центъра на патогенетичните механизми, водещи до БА. Никоя от тях обаче не е в състояние да обясни самостоятелно многообразието от анатомични, клетъчни и молекулярни промени. Понастоящем се приема, че БА е полипатогенетично заболяване, при което комбинацията от различни механизми, в съчетание с разнообразни рискови фактори, допринася за появата на мозъчните лезии, които са в основата на клиничните прояви.
Диагнозата на дементния синдром е изключително клинична. Поради това особено важна роля играят подробните анамнестични данни и невропсихологичното изследване. Внимателно трябва да се прецени вида на когнитивното нарушение и отражението му върху ежедневните дейности. Повечето от съществуващите критерии изискват засягане на няколко когнитивни функции (задължително включващи паметта), което да бъде клинично значимо по степен. Този подход дава възможност да бъдат разграничени дементните пациенти от тези с изолиран когнитивен дефицит (например изолираната афазия при МСБ), както и от когнитивния дефицит при нормалното стареене.
В последните години, най–широко използваните критерии са тези, предложени от Американската Психиатрична Асоциация – Diagnostic and Statistical Manual for Mental Disorders (DSM–IV, 1994 г.). Тези критерии се отнасят до „Деменция от Алцхаймеров тип” като включват критериите за деменция (точки А, Б и В), към които са добавени някои специфики, касаещи БА.

DSM–IV критерии за деменция от Алцхаймеров тип

A. Поява на множествен когнитивен дефицит, проявен чрез:
1.	Паметово нарушение (неспособност за заучаване на нова информация и припомняне на предишно заучени знания);
2.	Поне едно от следните когнитивни нарушения:
a)  афазия (нарушение на речта); 
б) апраксия (нарушение на двигателната дейност при съхранено разбиране на поставената задача и при липса на двигателен дефицит);
в) агнозия (неспособност за разпознаване или идентифициране на обекти, при съхранени сензорни функции);
г) нарушение на екзекутивните функции (т.е. нарушение в планирането, организирането на сложни двигателни и поведенчески програми, съблюдаването на последователността на етапите).
Б. Ходът на заболяването се характеризира с постепенно прогресиращ когнитивен и функционален упадък.
В. Когнитивният дефицит предизвиква значим упадък в социалните и професионални дейности, в сравнение с най-високото ниво на предишно функциониране.
Г. Когнитивният дефицит, установен в критериите А1 и А2, не се дължи на никоя от следните причини: 
1.	други увреди на ЦНС, които биха могли да предизвикат паметов и друг когнитивен дефицит (мозъчносъдова болест, болест на Parkinson и на Huntington, субдурален хематом и др.); 
2.	други системни заболявания, които могат да предизвикат деменция (хипотиреоидизъм, дефицит на В12 или фолиева киселина, невросифилис и др.); 
3.	увреди, предизвикани от алкохол или други вещества. 
Д. Нарушенията не са резултат от развитието на делир. 
Е. Нарушенията не биха могли да бъдат обяснени по-добре от някое от другите заболявания (голям депресивен епизод или шизофрения).
Според NINCDS/ADRDA диагностичните критерии диагнозата се поставя с различна степен на сигурност – вероятна, възможна или сигурна. 
Критериите за вероятна БА включват:1. Деменция установена въз основа на клиничните данни и документирана чрез формалните скали за обща когнитивна оценка (напр. MMSE); 2. Наличие на дефицит в поне две когнитивни сфери; 3. Прогресивно влошаване на паметовите и другите когнитивни функции; 4. Липса на нарушение в съзнанието; 5. Начало между 40 и 90 годишна възраст, най-често след 65; 6. Липса на други системни или мозъчни заболявания, които биха могли да предизвикат прогресивен паметов и друг когнитивен дефицит.
Диагнозата вероятна БА е подкрепена от: прогресивно нарушение на специфични когнитивни функции като речта (афазия), двигателните умения (апраксия), и перцепцията (агнозия); нарушение в ежедневните дейности и поведението; фамилна анамнеза за подобни нарушения, особено ако са потвърдени патоанатомично; резултати от лабораторни изследвания: нормална лумбална пункция; нормална ЕЕГ или наличие на неспецифични промени, като увеличение на бавновълнова активност; наличие на мозъчна атрофия на КТ, с прогресия при контролните изследвания.
Клинични белези в съответствие с диагнозата вероятна БА: наличие на плато в хода и прогресията на заболяването; придружаващи симптоми като депресия, безсъние, делир, илюзии, халюцинации, катастрофични реакции, сексуални разстройства, загуба на тегло; наличие, предимно в по-напреднал стадий, на неврологични симптоми: ригидно повишен мускулен тонус, миоклонии, нарушения в походката, епилептични пристъпи; КT нормална за възрастта.
Симптоми, които правят диагнозата вероятна БА несигурна и малко вероятна: остро, апоплектично начало; поява на огнищни неврологични симптоми (напр. хемипареза, нарушение в зрителните полета, координационни нарушения и др.) рано в хода на заболяването; епилептични припадъци или нарушения в походката в самото начало или рано в хода на заболяването. 
Клинична диагноза възможна БА може да бъде поставена при: Наличие на дементен синдром, в отсъствие на друго неврологично, психиатрично или системно заболяване, достатъчно да предизвика деменция и при вариации в дебюта, клиничната картина или хода на заболяването; Наличие на второ системно или мозъчно заболяване достатъчно да предизвика деменция, но което не е причина за деменцията; 3. Научни проучвания, когато е налице изолиран, постепенно прогресиращ когнитивен дефицит при отсъствие на друга видима причина. 
Критериите за сигурна БА включват: клинични критерии за вероятна болест на Alzheimer и хистопатологично потвърждение получено чрез биопсия или аутопсия.
Използваните в момента критерии за диагностика на БА не са ревизирани от около 25 години. Оттогава има значителен напредък в епидемиологичните, молекулярно-генетичните, клинико-патологичните проучвания и диагностичните маркери. В публикуваните неотдавна предложения за ревизия на критериите за БА се цели идентифицирането на заболяването в по-ранни от досега възможните стадии на болестта. Предлагат се комбинация от маркери за по-ранна и по-голяма специфичност и сензитивност на диагнозата: данните от невроизобразяване (МРТ) за атрофия в областта на медиалния темпорален лоб, ликворните маркери (понижени ликворни нива на Aβ(1–42) и повишени нива на тотален Таu и сензитивни невропсихологични маркери за нарушения в епизодичната памет. 
Клинична картина при БА. Това, което типично касае БА, е неусетното начало и постепенното, прогресивно влошаване. Заболяването дебютира обикновено след 50 годишна възраст. Друга характерна особеност в диагностичния алгоритъм е изключването на всички неврологични, психични и други заболявания, както и на алкохолна и медикаментозна злоупотреби, които могат да предизвикат подобен когнитивен дефицит. Използването на описаните критерии повишава значително надеждността на поставената диагноза БА от 50% на 85% за последните 15 години.
Болестта на Alzheimer е необратимо и прогресиращо заболяване, което продължава средно 10 – 12 години от момента на диагнозата. Най–разпространеното описание, използвано от клиницистите, приема преминаването на болестта през три стадия: лек, умерен и тежък. 
Първият е стадия на амнезията (1 – 3 г.). Проявява се предимно с нарушения в епизодичната памет за близки събития (нарушения в заучаването на нова информация), лека аномия (затруднение при назоваването), леко нарушени зрително – пространствени способности и екзекутивни функции (способност за абстракция и бърза превключваемост между различни умствени дейности), тревожност и депресия. 
Вторият е наречен умерен или дементен стадий (1 – 7 г.). Характеризира се със значим когнитивен упадък: наблюдава се нарушение на паметта за близки и далечни събития в съчетание с афазо – апраксо – агностичен синдром. Като следствие болният става все по–неспособен да живее самостоятелно. В поведенческо отношение се описват делюзии, ажитираност и обърканост.
Третият стадий, наречен вегетативен (1 – 3 г.), се характеризира с пълната невъзможност на болния да се грижи сам за себе си, да общува, дори да се храни самостоятелно. При 40% от болните се наблюдава екстрапирамиден паркинсонов синдром. Паркинсонизмът е спонтанен и е доминиран от ригидно променения тонус и брадикинезията, като треморът не е характерен симптом.

І. Ревизирани  NINCDS-ADRDA критерии 
(International Working Group, IWG критерии - Dubois et al., Lancet Neurol., 2007, 2010)
Dubois и колеги, от Международната Работна Група (IWG) разработиха нови клинико-биологични критерии за диагностика на БА. Новите критерии имат няколко важни аспекта: 
а) дефинитивната диагноза може да се постави приживе и не е нужно хистологично потвърждение постмортем - направен е мост за преминаване от клинико-патологична парадигма към клинико-биологична парадигма; 
б ) поставянето на диагнозата БА може да се направи с по-голяма сигурност (96%) и не е нужно да се използва термина "вероятна БА"; 
в) другите заболявания могат да бъдат изключени с изследване на биомаркери (за разлика от лошите отрицателни прогностични стойности на по-старите критерии); 
г) диагностицирането на БА може да се направи преди началото на деменция; 
д) идентификация на патологията на БА при рисковите лица за развитие на симптоматична БА, може да се проведе при асимптоматичните индивиди; 
е) същият клинико-биологичен подход и същите критерии могат да бъдат използвани за диагностика на всички фази на симптоматичната БА, независимо от това дали е налице деменция; 
г) най-честият фенотип и типичното представяне на БА е хипокампален тип паметово нарушение с лошо кодиране и повече отговори при семантичното подпомагане; 
з) няколко биомаркери могат да подкрепят наличието на патология на БА и да отговарят на критериите - патофизиологични (амилоидна образна диагностика, ликворни изследвания за β-амилоид и тау протеини) и топографски (МРТ, FDG-PET и SPECT) биомаркери. Наличие на положителен резултат от биомаркерите е рисков фактор за прогресия към БА в бъдеще.

Принципи при ранната диагноза на БА 

Леко когнитивно нарушение – предементен стадий на БА 

Използването на описания диагностичен алгоритъм дава възможност за сравнително лесно идентифициране на лицата, страдащи от деменция, особено когато дементния синдром е ясно проявен. За да може обаче да се постигне ефикасно лечение или да се говори за профилактично въздействие, то деменцията трябва да бъде разпозната максимално рано. При БА диагностичните проблеми се появяват именно в началните етапи, когато ранната деменция трябва да бъде разграничена от когнитивния дефицит при нормалното стареене
Проучванията в последните години свидетелстват за наличието на континиум на функциите между нормалното стареене и най–ранните признаци на БА. Това преходно състояние е означено като леко когнитивно нарушение- ЛКН (mild cognitive impairment, MCI). Лекото когнитивно нарушение характеризира лица, които имат паметови нарушения, по–изразени от очакваните за съответната възраст, при съхранено общо когнитивно функциониране и нормални ежедневни дейност и поради това те не отговарят на диагностичните критерии за БА (виж приложение). 
Най-ясно проявен е дефицитът във вербалната епизодична памет, докато другите когнитивни функции (напр. реч, праксис и гнозис) изглеждат съхранени. Въз основа на данни от структурни изобразяващи изследвания на мозъка при болни с ЛКН се установява, че когнитивният дефицит е свързан с атрофични промени в медиалния темпорален мозъчен дял (енториналния кортекс и амигдало-хипокампалния комплекс). Когато се проследят лонгитудинално, те показват тенденция за прогресиране към клинично вероятна БА с честота 10-15% за една година. Този процент надхвърля неколкократно заболяемостта, наблюдавана при здрави възрастни лица в общата популация. 
Проведените двойно-слепи, рандомизирани, плацебо-контролирани мултицентрови терапевтични проучвания при пациенти с ЛКН показват значимо подобрение на когнитивните нарушения. В ход са няколко големи клинико-терапевтични изследвания в насока превенция на болестта с помощта на вече познати средства: AChE-инхибитори, ноотропни и невропротектори. Ранното им и правилно диагностициране и лечение би могло да забави прогресирането на когнитивните нарушения и да отсрочи появата на дементния синдром. 

Принципи при ранната диагноза на БА 
(Леко когнитивно нарушение – предементен стадий на БА) 
Използването на описания диагностичен алгоритъм дава възможност за сравнително лесно идентифициране на лицата, страдащи от деменция, особено когато дементния синдром е ясно проявен. За да може обаче да се постигне ефикасно лечение или да се говори за профилактично въздействие, то деменцията трябва да бъде разпозната максимално рано. При БА диагностичните проблеми се появяват именно в началните етапи, когато ранната деменция трябва да бъде разграничена от когнитивния дефицит при нормалното стареене
Проучванията в последните години свидетелстват за наличието на континиум на функциите между нормалното стареене и най–ранните признаци на БА. Това преходно състояние е означено като леко когнитивно нарушение-ЛКН (mild cognitive impairment, MCI). 
Критерии за ЛКН като клиничен и когнитивен синдром
· Наличие на промяна в когнитивните функции - трябва да има доказателства за промяна в когнитивните функции на пациента в сравнение с предишното ниво. 
· Нарушение в една или повече когнитивни области - трябва да има доказателства за по-ниски показатели в една или повече когнитивни сфери, като снижението е по-голямо отколкото се очаква за възрастта и образователния ценз на пациента.
· Съхранение на независимостта във функционалните способности - Лица с ЛКН често имат леки проблеми при изпълнение на сложни функционални задачи, които по-рано са извършвали, като например плащането на сметки, подготовка на храна или пазаруване. 
· Липса на деменция. 

Когнитивни характеристики на ЛКН
· Невропсихологичното изследване е оптимален инструмент за обективната оценка на степента на когнитивното нарушение. Резултатите от когнитивните тестове за лица с ЛКН са обикновено от 1 до 1.5 стандартни отклонения под средната стойност за тяхната възраст и образование. При атипична клинична картина на БА има специфични клинични и невропсихологични профили, които също отразяват ЛКН-БА.
· Проследяващи невропсихологични изследвания. Те могат да дадат доказателство за постепенен спад в когнитивните функции и да предоставят допълнителна информация за това, че пациентът има "ЛКН-БА".

Етиология на клиничния синдром на ЛКН в съответствие с БА
За да бъдат в сила основните клиничните критерии за ЛКН, е необходимо да се изключат  други  системни или мозъчни заболявания, които биха могли да предизвикат спад в когнитивните функции (съдови, травматични и др.). Целта на тази оценка е да се увеличи вероятността, че основното заболяване е невродегенеративно разстройство с характеристики съответстващи на БА. Тази диагностична стратегия е подобна на използваната при диагностициране на "деменция при БА". Това може да включва търсене на прояви за: (1) паркинсонизъм, включително изявени зрителни халюцинации и нарушение в бързите очни движения в съня, често наблюдавани при деменция с телца на Леви, (2) множествени съдови рискови фактори и/или наличието на обширна мозъчно-съдова болест от структурните мозъчни изобразявания, което е показателно за съдово когнитивно нарушение, (3) изявени поведенчески или езикови нарушения в началото на заболяването, което може да е белег на ФТЛД, или (4) много бърза прогресия на когнитивните нарушения за седмици или месеци, обикновено характерно за прионови заболявания, неоплазма или метаболитни заболявания. Трябва да се отбележи, че патологични характеристики на някои от тези заболявания могат да съществуват в комбинация с БА (например, дифузните телца на Леви и мозъчно-съдова болест), особено сред лица в напреднала възраст.
Биомаркерният модел за предклиничната фаза на БА има следните характеристики: 
(1) биомаркерите за натрупване на Аβ първи стават абнормни и се осъществява значително натрупване преди появата на клиничните симптоми. Латентната фаза между Аβ-натрупване и появата на клиничните симптоми може да бъде повече от десетилетие. В този биомаркерен модел натрупването на Аβ е необходимо, но не достатъчно, за да се предизвикат клинични симптоми на ЛКН и деменция; 
(2) биомаркери на синаптичната дисфункция, включително FDG-PET и функционален МРТ могат да показват промени много рано. Тежестта и промяната с течение на времето в тези синаптични маркери корелират с клинични симптоми по време на ЛКН и деменция при БА; 
(3) структурната МРТ показва промени малко по-късно, като маркер на загуба на неврони; MРТ показва тясна връзка с когнитивните функции през клиничните фази на ЛКН и деменция; 
(4) нито един от биомаркерите няма статична мярка и с течение на времето те показват нелинеарен курс със сигмоидна форма;
(5) анатомичната информация от образните биомаркери предоставя полезна информация за стадиране на болестта и топографията на отклоненията в изобразяването, свързани със заболяването, по характерен начин показва прогресията на заболяването .
Лечението има за цел редуциране на симптомите и забавяне на прогресията. Холинергичната хипотеза в патогенезата на болестта поставя началото на редица терапевтични стратегии за повлияване на когнитивния дефицит. 
При лечение на лека и умерена БА (вкл. предементна фаза с наличие на биомаркери):
Медикаменти на първи избор - Инхибитори на ацетилхолинестеразата (AСhE–инхибитори): 
· donepezil - 5-10 mg, в еднократен дневен прием
· rivastigmine - 6 – 12 mg, в двукратен дневен прием
· galantamine - 6 – 20 mg, в еднократен или двукратен дневен прием.
 Лечението води до значимо подобрение в когнитивните функции, поведението, глобалното функциониране и ежедневните дейности на болните, както и до забавяне прогресията на заболяването. Положителният лечебен ефект се обективизира и чрез значимо подобрение при тестовете за оценка на когнитивните функции и скалите, оценяващи качеството на изпълнение на ежедневните дейности. 
· Антагонистът на N–methyl–D–aspartate (NMDA) рецепторите memantine е със сравним ефект на този, отчитан с AСhE–инхибиторите. Прилага се при умерена и тежка степен на заболяването в доза 10–20 mg при двукратен дневен прием.
Медикаменти на втори избор - невропротектори и антиоксиданти:
· Ginkgo biloba – 120-240 mg дн. и alpha-tocopherol– 100 mg дн. Назначаването на Vit. В12 и фолиева киселина при доказан недостиг също може да подобри състоянието на болните. 

Комбинации от двете групи
Лечение на Леко Когнитивно Нарушение (без наличие на биомаркери)
· Piracetam – 2.4-4.8 g дневно (ниво B)
· Ginkgo biloba (EGb 761) – 120-240 mg дневно (ниво B)
· Alpha-tocopherol(100 mg дневно) (ниво B). Назначаването на Vit. В12 и фолиева киселина при доказан недостиг може да подобри състоянието на болните. 
· Омега 3 мастни киселини (ниво B)
Лечение на поведенческите нарушения (ажитираност, тревожност, депресия  др.)
Атипични невролептици 
· Quetiapine, amisulprid, Risperidone, Olanzapine
Конвенционални невролептици
· Flupenthixol, Thioridazine, Haloperidol 
Антидепресанти (SSRI)
· Fluoxetine, Sertraline, Fluvoxamine, Paroxetine, Mianserin

Немедикаментозно лечение
Когнитивна рехабилитация и стимулация, Физикална рехабилитация
Програма за подпомагане на семействата и обгрижващия персонал

Съдовата деменция (СД) се характеризира с дементен синдром в съчетание с мозъчносъдова болест (МСБ) и наличие на взаимовръзка между тях. Основна роля за възникване на деменция имат исхемичните лезии на мозъка. Беше предложено понятието съдово когнитивно нарушение – СКН (Vascular Cognitive Impairment, VCI), за диагностициране на СД още в предементния стадий.
Епидемиология. МСБ е втората по честота причина, след БА, за възникване на деменция при лицата от третата възраст. В последните години редица клинични и теоретични предпоставки предизвикват особен интерес около ранната диагноза на СД.
Честотата на съдовата деменция за различните страни се движи от 15 до 40% от всички видове деменции, като относителният дял нараства с увеличение на възрастта и зависи както от заболяемостта от исхемични мозъчни инсулти (ИМИ), така и от вида на използваните диагностични критерии. Предвид високата честота на ИМИ, в нашата страна може да се очаква по-висок брой случаи със СД, както и относително по-висок процент болни със смесена (СмД), за сметка на случаите с “чиста” БА.
Болните със СД представляват 1% от населението между 60 и 69 години, 2,5% от населението между 70 и 79 години и 5% от населението над 80 годишна възраст.
Етиологията на СД не се различава от тази на МСБ. От известните рискови фактори, особено значение имат артериалната хипертония, хиперлипопротеинемиите, захарният диабет, хиперхомоцистеинемията, васкулитите, сърдечните заболявания (предсърдното мъждене, клапните ендокардити, миокардният инфаркт), промените в реологичните свойства на кръвта, тютюнопушенето, полицитемията, и др. Рискът от развитие на СД се увеличава и от наличието на ортостатична хипотония. Сред рисковите фактори за възникване на СД важно място заемат напредналата възраст и ниското образование.
Съдовата деменция обхваща различни по вид, големина, брой и местоположение исхемични съдови нарушения. Основните патогенетични механизми за възникването й са: 
1. Мултиинфарктна деменция. Множествени обширни пълни мозъчни инфаркти, обичайно при обтурации на големите мозъчни артерии, включващи корови и подкорови области на мозъка.
2. Деменция при единични стратегически мозъчни инфаркти. Клинични синдроми, в резултат на малки, локализирани исхемични лезии във функционално важни корови и подкорови области. 
3. Болест на малките съдове с деменция. Исхемичните лезии, обусловени от хиалинна дегенерация на малките съдове могат да бъдат локализирани корово или подкорово, като последните включват лакуни и лезии на бялото мозъчно вещество известно с термина левкоарейоза. Деменциите в резултат от болест на малките съдове представляват 50% от всички съдови деменции. В някои случаи лезиите могат да се дължат и на амилоидна ангиопатия (както при БА), но тогава се наблюдават и микрохеморагии. Терминът “субкортикална исхемична СД” може да се дължи и на хередитарна болест на малките съдове, наречена “мозъчна автозомно доминантна артериопатия с подкорови инфаркти и левкоенцефалопатия (cerebral autosomal dominant arteriopathy with subcortical infarcts and leukoencephalopathy – CADASIL).
Клинична картина. Съдовата деменция съчетава симптомите на деменция с разнообразните прояви на МСБ. Когнитивният дефицит се характеризира с водещи нарушения в екзекутивните функции, в съчетание с паметови нарушения предимно в свободното припомняне, следвани от дефицит в останалите когнитивни сфери (реч, праксис, или гнозис). Поведенческите нарушения включват депресия, личностови промени, емоционална лабилност и психомоторна забавеност.
Задължително е и наличието на неврологични белези и/или други неврологични симптоми (екстрапирамидни симптоми, псевдобулбарен синдром, нарушение в походката) и наличие на съответната за МСБ находка от конвенционалното невроизобразяващо изследване (КТ или МРТ).
Диагнозата се базира на две главни групи критерии. Първата, са критерии залегнали в основните диагностични ръководства, каквито са четвъртата редакция на Диагностичното и статистическо ръководство на умствените заболявания (DSM-IV) и Х редакция на Международната Класификация на Болестите (МКБ 10). 
Втората група критерии са създадени на базата на първите са предложени от State of California Alzheimer's Disease Diagnostic and Treatment Centers (ADDTC) и от National Institute of Neurological Disorders and Stroke and the Association Internationale pour la Recherche et l'Enseignement en Neurosciences (NINDS-AIREN). Според тези критерии клиничната диагноза би могла да бъде възможна или вероятна. Сигурна би могла да бъде единствено патоанатомично верифицираната диагноза. 
При NINDS-AIREN критериите е необходимо когнитивните, неврологични и невроизобразяващи критерии да са свързани с 1 или повече от следващите условия – начало на деменцията в срок от 3 месеца след инсулта, внезапно влошаване на когнитивните функции и флуктуираща, стъпалообразна прогресия.
Към клиничните симптоми потвърждаващи диагнозата вероятна СД авторите включват: ранните нарушения в походката, анамнезата за нестабилност или чести непровокирани падания, ранната инконтиненция на урината, псевдобулбарните симптоми, личностовите промени и нарушенията в настроението. Характеристиките, които правят диагнозата вероятна съдова деменция несигурна или невъзможна, включват: ранно начало на паметов дефицит, прогресивно влошаване на паметта и други когнитивни функции; липса на огнищни неврологични белези; и липса на мозъчносъдови лезии на КТ и МРТ. 
Наскоро експертите от работната група по СД към СЗО, предложи работен вариант на нови критерии за ранна диагноза на подкоровата СД (Съдово Когнитивно Нарушение, СКН). Нарушенията в екзекутивните функции са изведени на първо място в когнитивния дефицит при тези болни. Разработени са и неврорадиологични (CT и MРТ) критерии за оценка на мозъчните увреди (лакунарни мозъчни инфаркти и левкоарейоза) при деменция дължаща се на заболяване на малките мозъчни съдове. Отменено е изискването за съответствие между проявите на МСБ и началото на дементния синдром, което дава възможност за поставянето на диагнозата СД при болни, при които MРТ разкрива "тихи", подкорово разположени, лакунарни мозъчни инфаркти. 

Съдово Когнитивно Нарушение” (СКН) 
ASA/AHA критерии (2011) за диагностика на СКН.
На фона на разгледаното до сега, предложението за изместването на понятието „съдова деменция” към „съдово когнитивно нарушение” (СКН)  има обосновка. 
АHA / ASA съставиха работна група, която издаде консенсусна публикация озаглавена "Съдови приноси за когнитивни нарушения и деменция” през 2011 г. Тя предлага диагностични критерии за СКН, както и няколко препоръки по отношение на невроизобразяване и лечение на различните фази на този клиничен спектър.
Съобразно AHA / ASA критерии, СКН трябва да включва всички фази на когнитивните нарушения, свързани с мозъчно-съдова болест, от леки симптоми до изявена деменция: " СКН е синдром с клинични прояви на инсулт или субклинично съдово увреждане на мозъка и когнитивни нарушения, засягащи поне една когнитивна област”.
Този диагностичен подход има предимството, че не зависи от спецификата на мозъчно-съдовия процес (кардиоемболичен, атеросклеротичен, исхемичен и т.н.). Предложени са диагностични критерии за съдова деменция (вероятна и възможна) и за съдово ЛКН (вероятна, възможна и нестабилна). Въз основа на когнитивна оценка на най-малко четири когнитивни области (екзекутивни функции, памет, езикови и зрително-пространствени функции), диагнозата „деменция” изисква спад поне в 2 области, достатъчен за да наруши ежедневните дейности. 
Диагностичните критерии за вероятно и възможно съдово ЛКН са паралелни с тези на вероятна и възможна съдова деменция, с изключение на това, че инструменталните ежедневните дейности трябва да бъдат нормални или само леко нарушени. Интересното е, че ASA / AHA въведе концепция на „нестабилно съдово ЛКН” за отчитане на лица, чието когнитивно нарушение може да се възстанови към нормално функциониране по време на проследяването.
Диференциална диагноза се прави с БА, смесена деменция, нормотензивна хидроцефалия, тумор на челния дял, фронтотемпорална деменция и др.
Изследвания. Анамнеза, соматичен и неврологичен статус, изследвания, доказващи наличието на МСБ. Наред с рутинните хематологични, биохимични, хемореологични и хормонални изследвания, трябва да се проведат КТ и/или МРТ на главния мозък, невросонографско изследване на магистралните артерии на главата и базалните мозъчни артерии. Невропсихологичните изследвания са задължителна част от диагностичния комплекс.
Лечението е свързано с профилактиката и лечението на мозъчния инсулт (Виж “Мозъчносъдова болест”). Повлияването на рисковите фактори е същото, както и при болните с МСБ без деменция. Провеждат се вторична профилактика и лечение с антихипертензивни, антиагреганти, антиоксидантни, невропротектори и антикоагулантни медикаменти. 
· Екстракти на ginkgo Billoba се прилагат в дневна доза 120 – 240 mg. Благоприятният ефект върху когнитивните функции се съчетава с много добър профил на безопасност.
· Алкалоид от Vinca minor в дневна доза 20-30 mg дневно (Vinpocetine) освен селективна церебрална вазодилатация и подобряване на реологичните свойства на кръвта, упражнява и изразен невропротективен ефект. Дълготрайните ефекти върху когнитивните функции дори превъзхождат тези на хидергина. С РЕТ е показано, че медикаментът подобрява екстракцията на глюкозата от невроните. 
· Ерготаминовият дериват nicergoline в доза 30-60 mg дн. има благоприятен ефект върху познавателните дейности, смущенията в настроението и поведението. Повлиява благоприятно нивото на бдителност, концентрационните функции и емоционалното състояние.
· Ноотропният медикамент piracetam– 2400 – 4800 mg се прилага в комбинация с другите. 
· Ксантиновият дериват pentoxifylline– 800 до 1200 mg дн. подобрява субективните оплаквания, социалната изолация и общата дисфункция.
· Селективният калциев антагонист nimodipine – 90 mg дн., има протективно действие върху невроните, застрашени от мозъчна исхемия, оказва влияние върху паметовите нарушения, вниманието, емоционалната лабилност, депресията, страховите изживявания и нарушенията в съня. 
· Ацетилхолинестеразните (AChE) инхибитори при съдова деменция в резултат на болест на малките съдове: donepezil – 5-10 mg в еднократна дневна доза; rivastigmine– 6-12 mg на два приема; galanthamin – 20-30 mg.
· Лечението на психичните симптоми и промените в поведението трябва да се провежда внимателно. Болните с дегенеративни деменции и СД често получават тежки странични явления или състояния на обърканост, ортостатична хипотония и др. при назначаване на антидепресанти, невролептици, бензодиазепини, антиконвулсанти и др. 
· Назначаването на Vit. В12 и фолиева киселина при доказан недостиг може да подобри състоянието на болните. 
Прогноза. Преживяемостта е около 5 години, която е по-ниска от тази при общата популация, както и при пациенти с БА. Най-чести причини за смърт са рецидивиращите инсулти, исхемичната болест на сърцето, бронхопневмонията и септицемията. 

Фронто–темпоралната деменция (ФТД) е втората по честота корова дегенеративна форма на деменция в третата възраст. Терминът фронтотемпорална лобарна дегенерация (ФТЛД) обхваща група прогресивни дегенеративни заболявания на мозъка, които са хетерогенни по отношение на етиология и невропатология, но споделят обща морфологична характеристика с атрофия на челния  и/или темпоралния кортекс. Клиничните синдроми на ФТЛД се характеризират с прогресивно нарушение в поведението или езиковите функции.
Номенклатурата на ФТЛД остава непостоянна. ФТЛД се разглежда като основополагащ термин за клинико-патологичен комплекс, който включва два клинични синдрома и три основни невропатологични подтипове. Клиничните синдроми - поведенчески вариант на фронтотемпорална деменция (ФТД-П) и първична прогресивна афазия (ППА) - се отличават посредством най-ранните и преобладаващите симптоми. Невропатологичните подтипове се характеризират с абнормно натрупване на протеини -  microtubule-associated protein tau (MAPT), transactive response DNA-binding protein с молекулярно тегло 43 kDa (TDP-43) и fused in sarcoma protein (FUS).
Патоморфология. Фокална корова атрофия, засягаща предимно челните и темпорални дялове на главния мозък, при които хистологично се установяват балонирани неврони с характерни аргирофилни tau и ubiquitin позитивни вътреклетъчни включвания, невронна загуба и астроглиоза. ФТД с два хистологични профила: Pick тип и фронто–темпорална дегенерация. Предложени са  критерии за нова молекулярна патология, TDP-43 протеинопатия, установена като най-честата хистологична картина при ФТД и се причинява от различни мутации в различни гени. Най-често се наблюдава при спорадични и фамилни форми на ФТД с ubiquitin позитивни и tau негативни включвания (ФТД-U) с/без болест на двигателния неврон с мутациите в Progranulin ген (PGRN) и рядко във valosin-containing protein (VCP) ген при фамилни форми на ФТД-U

Клинични подтипове
Поведенчески вариант на фронтотемпорална деменция (ФТД-П)
Най-честият клиничен синдром на ФТЛД е поведенческия вариант на фронтотемпорална деменция (ФТД-П). Атрофията обхваща предимно челния дял – засегнати са най-често мезофронталната, орбитофронталната и предната инсуларна кора, което води до прогресиращи личностови и поведенчески промени. 
От 1994 г. до сега са публикувани четири групи диагностични критерии за ФТД-П, които отразяват развитието на концепцията на заболяването. Най-новите, предложени от Международния Консорциум за ФТД-П критерии, определят три нива на диагностична сигурност и се отнасят до шест групи на поведенчески и когнитивни симптоми 

Диагностични  и изследователски критерии на ФТД-П (K. Rascovsky, et al., 2011)
Възможна ФТД-П: 
Наличие поне на три от следните поведенчески или когнитивни симптоми:
1- Ранна поява на поведенческа дезинхибиция
Социално неадекватно поведение
         Загуба на маниери на благоприличие
         Импулсивни и невнимателни действия
2- Ранна поява на апатия или намалена инициативност
3- Ранна загуба на емпатия
        Снижен емоционален отговор към нуждите и чувствата на другите
        Снижени социални интереси, обвързаност или лична ангажираност 
4- Ранна поява на персеверативно, стереотипно или компулсивно / ритуалистично поведение
        Прости репетитивни движения
        Компулсивни действия или ритуалистично поведение
Стереотипност на речта
5- Хипероралност или хранителни промени
        Променени хранителни предпочитания
        Склонност към преяждане, повишена консумация на алкохол или цигари
 6- Невропсихологичен профил:
     Дисекзекутивен синдром/бедно генериране  
     Сравнително съхранена епизодична памет  
     Сравнително съхранени зрително-пространствени функции

Вероятна ФТД-П
Критерии за възможна ФТД-П + следните 2 критерия:
1- Проява на значителен функционален спад
2- Невроизобразяващи изследвания отговарящи на ФТД-П
      Фронтална и/или предна темпорална атрофия на КТ/МРТ
      Фронтална и/или предна темпорална хипоперфузия или хипометаболизъм на PET/SPECT
ФТД-П с дефинитивна фронтотемпорална лобарна патология
Възможна или вероятна ФТД + поне един от следните критерии:
1- Хистопатологично потвърждение (биопсия или постмортем)
Следните 3 главни молекулярни субгрупи:
          FTLD- tau   (ФТД с tau inclusions)
          FTLD- TDP (ФТД с TAR DNA-binding protein inclusions)
          FTLD- FUS  (ФТД с immunoreactive for fused in sarcoma protein)
2- Откриване на позната патогенна мутация
           MAPT/CHMP2B/VCP/PGRN с автозомно-доминантно унаследяване
Изключващи критерии за ФТД-П
1- Профилът на дефицита да отговаря на друго недегенеративно системно заболяване или състояние
        - Делир, мозъчно-съдова болест, церебеларни атаксии, травма, инфекции; хипотиреоидизъм, токсични причини и др.
2- Психиатрично заболяване
3- Наличие на биомаркери, в подкрепа на болест на Алцхаймер(БА) или други невродегенеративни заболявания
       - Патологични мутации – APP/PSN; сензитивни или специфични CSF маркери; PIB- невроизобразяване; 

Първична прогресивна афазия (ППА)
Езиковите варианти на ФТЛД са обобщени под термина първична прогресивна афазия (ППА). Те включват семантичен вариант ППА (ППА-С), наричан също семантична деменция и нефлуентен вариант ППА (ППА-НФ), наричан също прогресивна нефлуентна афазия. Последните диагностични критерии предлагат трети подтип на ППА, който не отговаря на критериите за ППА-С и ППА-НФ и е наречен логопеничен вариант на ППА (ППА-Л). При ППА-Л атрофията засяга предимно задните кортикални участъци с асиметрична (повече вляво) темпоро-париетална атрофия. 

Критерии за нефлуентен/аграматичен вариант на ППА-НФ (Gorno-Tempini, 2011)
I- Клинична диагноза
     Поне един от следните основни критерии:
	1- Аграматизъм в езиковата продукция
	2- Апраксия на речта
     Поне 2 от следните 3 допълнителни критерии:
	1- Нарушено разбиране на синтактично комплексни изречения
	2- Съхранено разбиране на отделни думи
	3- Съхранено познаване на предметите
II- Подкрепящи невроизобразяващи критерии: 
     Клинична диагноза + един или повече от следните критерии       
	1- МРТ данни за задна фронто-инсуларна атрофия предимно вляво 
	2- Задна фронто-инсуларна хипоперфузия или хипометаболизъм на SPECT/PET предимно вляво 
III- Дефинитивна диагноза

Клинична диагноза + следните 2 критерия:       
	1- Хистопатологична проява на специфична невродегенеративна патология (FTLD-tau, FTLD-TDP, AD и др.) 
	2- Наличие на позната патологична мутация 

Критерии за семантичен вариант на ППА-С (Gorno-Tempini, 2011)
I- Клинична диагноза  
	Наличие на следните 2 основни критерии:
       1- Нарушено назоваване
       2- Нарушено разбиране на отделни думи
	Поне 3 от следните 4 допълнителни критерии:
       1-Нарушено познаване на предметите
       2- Дислексия или дисграфия
       3- Съхранено повтаряне
       4- Съхранена речева продукция
II- Подкрепящи невроизобразяващи критерии: 
	Клинична диагноза + следните критерии       
       1 - МРТ данни за предимно предна темпорална атрофия 
       2 -Предимно предно темпорална хипоперфузия или хипометаболизъм на 	SPECT/PET  
III- Дефинитивна диагноза
Клинична диагноза +  следните два критерия:       
1- Хистопатологична проява на специфична невродегенеративна патология (FTLD-tau, FTLD-TDP, AD и др.) 
2- Наличие на позната патологична мутация 

Припокриване на ФТЛД с кортикобазална дегенерация (КБД), прогресивна супрануклеарна парализа (ПСП) и болест на двигателния неврон (БДН)
Има значителни клинични и хистопатологични припокривания на ФТЛД със заболявания, протичащи с атипичен паркинсонизъм – кортикобазална дегенерация (КБД), прогресивна супрануклеарна парализа (ПСП) и болест на двигателния неврон (БДН). До 15% от пациентите с ФТЛД показват симптоми на ЛАС. Около 5 % от пациентите с ЛАС развиват пълния клиничен фенотип на ФТД-П, ППА-С или ППА-НФ.

Изследвания
Необходими са лабораторни, ликворни и невроизобразяващи изследвания за изключване на съдови, инфекциозни, възпалителни, неопластични/ паранеопластични и метаболитни заболявания, някои от които могат да бъдат лечими.
Засега няма ликворни биомаркери, които да служат за директна диагноза на ФТЛД. Ликворните биомаркери за тау и бета-амилоид, специфични за БА, са полезни за отдиференциране на случаите с БА. 

Лечение на други форми на деменция (ФТД, ПСП и КБД)
Отчита се слаб, временен симптоматичен ефект върху когнитивните функции с инхибитори на ацетилхолинестеразата и Memantine.
· Инхибитори на ацетилхолинестеразата (лек, умерен и тежък стадий на деменция)
· Donepezil – 5-10 mg дневно
· Rivastigmine (tabl.) –6-12 mg дневно
· Galantamine –20-30 mg дневно 

Memantine – 10-20mg дневно (умерен и тежък стадий на деменция) 

Синдромологично и симптоматично лечение 
Лечение на паркинсонизма
Лечение на депресията
Лечение на поведенческите нарушения

      Немедикаментозно лечение
Когнитивна рехабилитация и стимулация
Физикална рехабилитация

Болестта с дифузни телца на Lewy съчетава дементен и паркинсонов синдром и заема междинно място между БА и ПБ. 

Критерии за клинична диагноза:
1. За поставяне на диагнозата вероятна болест с дифузни телца на Lewy са необходими два от следните основни симптоми и един за поставяне на диагнозата възможна (DLB Consortium, 2005 год.):
А) Флуктуация в когнитивното състояние с изразена променливост в сферата на вниманието;
Б) Повтарящи се зрителни халюцинации, които са добре оформени и детайлни;
В) Симптоми на спонтанен паркинсонизъм.
Деменцията се проявява с нарушение в паметта, екзекутивните функции, речта и праксиса. За разлика от БА, при болестта с дифузни телца на Lewy са налице по-изразени нарушения в разпределеното внимание, екзекутивните функции и вербалната флуидност. Възможно е спонтанно подобрение на симптоматиката, както и появата на “плато” в хода на заболяването за период от няколко месеца. Паркинсонизмът е спонтанен и е доминиран от ригидно променения мускулен тонус и брадикинезията, треморът не е характерен симптом. Халюцинациите са предимно зрителни с рекурентен характер. 
	 Характерно за зрителните халюцинации е, че типично са добре организирани и системни, а за флуктуацията в когницията - че се съчетава с явни колебания във внимание и бодърстване. По отношение на спонтанния паркинсонизъм се приема, че той се развива след или до 1 година преди появата на деменция. 
	В подкрепа на диагнозата са и наличието на REM sleep behavior disorder, тежка невролептична сензитивност и/или данни от PET/SPECT за нисък dopamine transporter uptake в базални ганглии.
	Освен изброените симптоми при ДТЛ могат да се наблюдават също: повтарящи се падания, синкопи, транзиторнa загуба на съзнание, систематизирани налудности и халюцинации в други модалности, тежки автономни нарушения и депресия. Също така се посочва, че редица други биомаркери (невроизобразяващи, ЕЕГ и др.) биха могли допълнително да допринесат за диференцирането на ДТЛ от другите дементни състояния и заболявания и на първо място от болест на Алцхаймер.
Лечение. Отчита се положителен ефект върху когнитивните нарушения (значимо по-добър, отколкото при болестта на Алцхаймер) с приложението на антихолинестеразни средства. 
Лечение на когнитивните нарушения
Инхибитори на ацетилхолинестеразата 
· Rivastigmine  –6-12 mg дневно
· Donepezil –5-10 mg дневно
· Galantamine –20-30 mg дневно 
[bookmark: _Toc155651781][bookmark: _Toc164075913]7.5. Деменция при Паркинсонова болест (ПБ)
Принципи и критерии при диагностицирането на деменция при Паркинсонова болест:
Деменцията при Паркинсонова болест (ПБ) (Виж “6. Дегенеративни заболявания на нервната система”) може да бъде резултат от подкорова лезия, съчетание с БА или корова локализация на телцата на Lewy с невронна загуба или от комбинацията на трите възможности. В 65% от болните заболяването протича с картина на подкорова дисфункция. 
Паркинсоновата болест (ПБ) често се асоциира с леки когнитивни нарушения и деменция, като средната болестност от деменцията при ПБ се оценява на 40%, а кумулативния риск достига до 80%. Средната продължителност на развитие на ПБ до появата на деменция е около 10 години, но е налице голяма вариабилност. Специфичните Movement Disorder Society (MDS) Task Force критерии (2007 г.)  за вероятна Паркинсонова болест с деменция (ПБ-Д) включват задължително развитието на деменцията в хода на разгърната ПБ. Следователно основна първа стъпка за диагнозата ПБ-Д е поставяне на диагнозата идиопатична ПБ преди развитието на дементните симптоми. Диагностицирането на деменцията трябва да се базира на наличието на дефицити в поне две от четирите основни когнитивни области (внимание, памет, екзекутивни и зрително-пространствени умения), установени чрез клиничното и невропсихологично изследване, като тези дефицити да оказват значим ефект върху ежедневното функциониране на пациента. 
За поставянето на диагнозата вероятна ПБ-Д е задължително наличието на типичен профил на когнитивни дефицити с водещи нарушения във внимание, екзекутивни функции, зрително-пространствени функции и нарушено свободно припомняне при обичайно подобрение при подпомагане. Наличие на поне един поведенчески симптом (апатия, депресия или тревожност, халюцинации, налудности, ексцесивна дневна сънливост) подкрепя диагнозата вероятна ПБ-Д, но липсата на поведенчески симптоми не изключва диагнозата. През последните години задълбочено се изследват редица други биомаркери (вкл. невроизобразяващи и ликворни), които биха могли да допринесат допълнително за възможно най-ранната диагноза и диференциална диагноза от другите дементни състояния и заболявания.
Лечение. Отчита се положителен ефект върху когнитивните нарушения (значимо по-добър отколкото при болестта на Алцхаймер) с приложението на антихолинестеразни средства. 
Лечение на когнитивните нарушения
Инхибитори на ацетилхолинестеразата 
· Rivastigmine–6-12 mg дневно
· Donepezil –5-10 mg дневно
· Galantamine –20-30 mg дневно 

[bookmark: _Toc155651782][bookmark: _Toc164075914]7.6. Прогресивната супрануклеарна парализа (ПCП)

(Виж “6. Дегенеративни заболявания на нервната система”). 

Прогресивната супрануклеарна парализа (ПCП) e прогресивно дегенеративно заболяване. Болестността се изчислява на 6,4 на 100 000 души. Представлява 4% до 10% от всички случаи с паркинсонизъм. 
В клиничната практика за диагностика на заболяване най-често се използват критериите, предложени от NINDS-SPSP през 1996 г. Голямо европейско клинико-патологично проучване от 2013 г. установява, че NINDS-SPSP критериите за вероятна ПСП са с най-голяма специфичност в сравнение с други критерии, докато комбинацията от критерии за възможна и вероятна ПСП се отличава с най-голяма сензитивност. За рутинната клинична практика, където високата сензитивност е от по-голямо значение, се препоръчва използването на комбинацията от критерии за възможна и вероятна ПСП съгласно NINDS-SPSP.
NINDS-SPSP критериите за вероятна/възможна ПСП включват развитие с начало след 40-годишна възраст на забавеност на вертикалните сакади или вертикална погледна пареза в съчетание с изразена постурална нестабилност с падания от първата година на заболяването. Характерни за заболяването са също развитието на симетричен паркинсонизъм (т.е. симетрична акинезия или ригидност, по-изразени проксимално от дистално), абнормна поза на тила (особено ретроколис), лош или липсващ отговор от Леводопа, ранна дизартрия, ранна дисфагия, ранна апатия и ранно начало на специфични фронтален тип когнитивни нарушения. Подобно на другите заболявания и тук през последните години задълбочено се изследват редица други биомаркери (вкл. невроизобразяващи, ликворни и др.), които биха могли да допринесат допълнително за възможно най-ранната диагноза и диференциална диагноза от другите дементни състояния и заболявания.
Лечение. Болните отговарят слабо и за кратко време на допаминергичната терапия. 
[bookmark: _Toc155651783][bookmark: _Toc164075915]7.7. Кортикобазална дегенерация (КБД)
Кортикобазалната дегенерация (КБД) е прогресивно невродегенеративно заболяване, което типично се представя с асиметричен паркинсонизъм и корови дисфункции. Редица проучвания сочат, че когнитивните нарушения са чест симптом при КБД, като деменцията може да е дори начален белег на заболяването.	
Съгласно настоящите международни критерии от 2013 г. диагнозата вероятна КБД включва подмолно начало и бавна и постепенна прогресия на оплаквания с давност от поне 1 година при пациент над 50-годишна възраст. Клиничната картина включва асиметрично представяне на поне 2 от следните симптоми: ригидност/акинезия, дистония или миоклония на крайник и поне 2 от следните: апраксия (оробукална или на крайник), кортикален сензорен дефицит или феномен на чуждия крайник). Клиничната картина би могла да включва поне 1 от горните симптоми в съчетание с дисекзекутивни нарушения, поведенчески/личностни промени, зрително-пространствени нарушения и/или специфични нарушения в речта. 
За изключващи критерии за заболяването се приемат наличието на класически 4-Hz ПБ тремор в покой, много добър и продължителен Леводопа отговор, наличие на халюцинации, дизавтономия, изразени малкомозъчни симптоми, засягане на централен и периферен мотоневрон и/или семантична първично прогресивна афазия в клиничната изява.
	Наличието на голямо разнообразие в клиничната картина на заболяването води обаче до значимо припокриване на изявата му с тези на другите по-горе споменати дегенеративни деменции. Това води от своя страна до относително ниска сензитивност и специфичност на критериите, базирани изцяло само на клиничните симптоми. През последните няколко години се обръща особено внимание на необходимостта от използване на допълнителни биомаркери (невроизобразяващи, ликворни) с оглед диференциране на КБД от другите деменции.
Лечение. Болните отговарят слабо и за кратко време на допаминергичната терапия. 
[bookmark: _Toc155651784][bookmark: _Toc164075916]7.8. Деменция при болестта на Huntington. 
Затруднения в диагнозата възникват при липса на фамилна анамнеза и манифестиране на когнитивните и психичните нарушения преди хореиформените хиперкинези. С МРТ се установява атрофия на опашатото ядро. 
[bookmark: _Toc155651785][bookmark: _Toc164075917]7.9. Деменция, свързана със злоупотреба на алкохол
Представлява 4-5% от всички деменции и се диагностицира при изключване на всички други причини. Рядко започва преди 35 годишна възраст. Диференциалната диагноза се затруднява от едновременното наличие на БА или СД. В полза на алкохолната деменция са КТ данни за частично отзвучаване на коровата атрофия и клиничното подобрение след няколко месечна абстиненция.
[bookmark: _Toc155651786][bookmark: _Toc164075918]7.10. Трансмисивни деменции 
Деменцията при СПИН обикновено протича с постепенна, бавна прогресия и по-рядко – с внезапно начало и бързо развитие. SPECT визуализира глобална редукция в натрупването на радионуклеида. Важно значение има доказването на HIV инфекцията.
Острата форма на болестта на Creutzfeldt-Jakob с изразени когнитивни нарушения, ранни миоклонуси, малкомозъчни, пирамидни и екстрапирамидни симптоми, характерни промени в ЕЕГ и нормална КТ се разграничава лесно от БА, СД и СПИН.
Невросифилисът е причина за деменция изключително рядко (под 0,5% от всички деменции).
Деменция при краниални травми. Краниалната травма се приема като причина, когато началото на деменцията е свързано с нея. Изключение правят болните с хроничен субдурален хематом, които развиват прогресивен интелектуален дефицит. Деменцията при боксьори (dementia pugilistica) може да възникне дори и години след прекратяване на травмите. Съчетава се с огнищни неврологични симптоми.
Деменция при множествена склероза. Лекият интелектуален дефицит се свързва с локализацията и продължителността на заболяването. Трудности в диференциалната диагноза възникват в случаи с дементен синдром, включващ предимно психични симптоми. Младата възраст, типичните неврологични белези, визуализираните с МРТ плаки на демиелинизация и дифузната корова атрофия подкрепят диагнозата.
Деменцията при нормотензивна хидроцефалия се отнася към потенциално обратимите. Тя може да бъде идиопатична или вторична. Триадата от клинични симптоми – атаксия на походката, инконтиненция на урината и деменция с бързо начало при относително млади пациенти с анамнеза за краниална травма, менингит или субарахноиден кръвоизлив, улеснява диагнозата. Протичането е прогресивно, понякога с краткотрайни флуктуации. Може да се сгреши с деменция при БА или ПБ. КТ изобразява изразено разширение на вентрикулите с перивентрикулни хиподензни зони и минимална външна хидроцефалия.
Деменцията при хипотиреоидизъм протича клинично със съчетание от намалена физическа активност и сънливост, паметови нарушения, мудност и микседем. Препоръчва се изследване на тироидните хормони. При съответно лечение е обратима.
Деменция при дефицит на витамин В12 и фолиева киселина. Дефицитът на вит. В12 се открива често при първична дегенеративна деменция. Въпреки липсата на доказателства за причинна връзка между витаминния дефицит и възникването на деменция, се препоръчват изследвания в тази насока.
Деменциите при спиноцеребеларни дегенерации са спорадични или фамилни. Редица идиопатични дегенеративни заболявания, които засягат малкия мозък и неговите връзки, съчетават симптоми от увреждане на екстрапирамидната и автономната нервна система с деменция. Затрудненията в диагнозата възникват при проява на деменцията у членове на фамилията без останалите симптоми на спиноцеребеларни дегенерации. 

[bookmark: _Toc155651787][bookmark: _Toc164075919]8. Заболявания на нервно-мускулното предаване
[bookmark: _Toc155651788][bookmark: _Toc164075920]8.1. Myasthenia gravis (МГ)
Myasthenia gravis е неврологично заболяване, което се среща рядко в общата практика и това затруднява неговата диагноза и лечение. Въпреки че има широко разпространено съгласие относно използването на много медикаменти за лечение на миастения, няма международно приет стандарт за това. Тъй като myasthenia gravis е хетерогенно заболяване, не съществува най-добър терапевтичен подход за всички пациенти. Малкото рандомизирани проучвания при тези пациенти имат ограничена обобщеност. Неконтролираните проучвания са с ограничена значимост. Настоящият консенсус е съобразен с международните препоръки и личния ни опит и има за цел да насочи клиницистите относно подхода за диагностика и лечение на myasthenia gravis.
Миастения гравис (МГ) е автоимунно заболяване, причинено от антитела против ацетилхолиновите рецептори (AChR), мускулно-специфичната тирозин киназа (MuSK) и други AChR-свързани протеини в постсинаптичната мембрана. Характеризира се с болестна уморяемост на напречно-набраздената мускулатура и мускулна слабост, поради нарушено предаване на нервните импулси на нивото на нервно-мускулния синапс.
Болестността е около 15-25/100 000, с годишна заболяемост от 1 на 100 000 население. Началото на заболяването при анти-AChR форма е бимодално – с ранен пик около 30 години и късен – около 70-80 години. В Европа повечето пациенти са с начало на оплакванията след 50 годишна възраст. При миастения с ранно начало отношението на жени към мъже е 3:1, докато при миастения с късно начало страдат по-често мъжете. Факторите на околната среда са все още слабо проучени. МГ с анти-MuSK антитела има географско различие в Европа с характерен южно-северен градиент – най-много случаи се наблюдават в Средиземноморието, а най-малко в Скандинавските страни. 
Етиологията е свързана с влиянието на генетични и фактори на околната среда. Доказателство за това е конкордантността от 35% при монозиготни и 5% при хетерозиготни близнаци за развитие на МГ. Открити са множество гени, включително HLA гени, отговорни за повишения риск за развитие на МГ. Докато някои от тях водят до различни автоимунни заболявания, други са по-специфични за МГ и определени типове МГ. Половите хормони също играят роля за предиспозицията към МГ. Те могат да обяснят и различното полово разпределение при миастения с ранно начало и миастения с късно начало и по-високото разпространение на заболяването сред млади жени и такива след раждане. Предполага се ролята на различни вируси, атакуващи тимуса. Някои имунотерапии против тумори, както и други автоимунни и ревматологични заболявания могат да индуцират myasthenia gravis.
Патогенезата е с автоимунна, при участие на тимусната жлеза. Нарушението на нервно-мускулното предаване е свързано със значителна редукция на количеството на ацетилхолиновите рецептори в постсинаптичната мембрана на нервно-мускулния синапс. Увреждането се дължи на антитяло-медииран и комплемент-зависим автоимунен отговор с продукция на антитела. Последните могат да се разделят на две големи групи –  антитела към трансмембранни или външно-клетъчни протеини и към вътреклетъчни. Първата група антитела патологични за МГ директно (като анти-AChR антителата) или индиректно (като анти-MuSK антитела и анти-ниско-плътностен липопротеин рецептор-свързан протеин 4 (LPR4) антитела) засягат функцията на AChR в нервно-мускулния синапс, което води до нарушен йонен транспорт през мускулната мембрана и намалена мускулна контракция. Антитела към вътреклетъчните протеини (титин, рианодинови рецептори, кортактин) най-вероятно не са патологични за МГ, но могат да се използват като клиничен маркер за определяне на тежестта на заболяването, наличието на тимома или миопатия. Поради своята висока специфичност, последните не са застъпени в клиничната практика.
Подгрупи на myasthenia gravis
Myasthenia gravis с ранно начало
Пациентите с тази форма наброяват около 20% от всички болни. Отношението на мъжете към жените е приблизително 3:1. Тази форма се асоциира с HLA-B8, DR3 и други автоимунни генни рискови локуси. При тях са налични анти-AChR антитела. Пациентите с тимома са изключени от тази група. Възможно е наличието на тимусна фоликуларна хиперплазия. 
Клинично първите симптоми възникват преди 50 годишна възраст. Характерна е генерализирана мускулна слабост, като цялата клинична картина се разгръща в първите три години на болестта. Характерна е и коморбидността с други автоимунни заболявания.
Миастения гравис с късно начало
Пациентите с тази форма представляват около 40% от всички болни. Налични са анти-AChR антитела. Заболяването е по-често при мъжете и показва слаба асоциация с някои HLA гени (B7, DR2). Рядко се среща тимусна патология, поради което пациентите не отговарят на тимектомия.
Клинично първите симптоми настъпват след 50 годишна възраст. Характерна е генерализирана мускулна слабост, като цялата клинична картина се разгръща в първите три години на болестта. 
Миастения гравис, свързана с тимом
Тази форма се приема за паранеопластично заболяване. Тимом се среща при 10-15% от пациентите с миастения гравис. Разпространен е при всички възрасти с еднакво разпределение по пол. Миастения гравис е най-често срещаното автоимунно заболяване, свързано с тимом. При 30% от пациентите с наличен тимом се развива миастения гравис. При почти всички болни се наблюдават анти-AChR антитела и генерализирана форма на заболяването.
Миастения гравис, асоциирана с анти-MuSK
MuSK е протеин, който се експресира в постсинаптичната мускулна мембрана и участва в поддържането на функцията на AChR. Около 1-10% от пациентите с МГ имат анти-МuSK антитела. Рядко се наблюдават анти-MuSK и анти-AChR антитела при един и същи пациент. При тези пациенти не се наблюдава тимусна патология и съответно не са показани за тимектомия. 
Клинично пациентите показват засягане предимно на булбарните и краниални мускули. Около 1/3 от пациентите имат птоза и диплопия. В повече от 40% от пациентите се наблюдава като първи симптом булбарна слабост, като може да се установи още лицева, фарингеална и слабост на езика, заедно със слабост в шийната и дихателната мускулатура. Крайниците рядко са засегнати. 
Миастения гравис, асоциирана с анти-LRP4
Среща се по-често при жените. LRP4 се експресира в постсинаптичната мускулна мембрана и представлява рецептор, благоприятстващ активирането на MuSK, който е необходим за поддържането на функцията на AChR. Антитела се установяват при 2-27% от пациентите, негативни за анти-AChR и анти-MuSK. Проучване установява анти-LRP4 антитела при 15% от пациентите с анти-MuSK, при 8% от пациенти с анти-AChR антитела и при 4% от пациенти с други невроимунни болести. При около 2/3 от пациентите тимусът е атрофичен и нормален за възрастта, но са докладвани и случаи с тимусна хиперплазия.
Клинично повечето от пациентите са с очна или генерализирана мускулна слабост. При около 20% се наблюдава само очна слабост. 
Антитяло-негативна генерализирана миастения гравис
Представлява хетерогенна група, като някои пациенти имат антитела с нисък афинитет или с ниска концентрация, недоловима с настоящите имунни технологии. Някои пациенти могат да имат патологични антитела към неидентифицирани още антигени. При тези пациенти трябва да се изключат други заболявания, наподобяващи myasthenia gravis.
Очна миастения гравис
Среща се във всяка възраст, по-често при жените. При повече от половината пациенти се наблюдават анти-AChR антитела, докато анти-MuSK се срещат рядко.
Клинично очната мускулна слабост е най-честият начален симптом, но само при 15% от пациентите засягането остава само в очите. При пациентите с изолирана очна форма е повишен рискът за развитие на генерализирана форма на заболяването. 

Тежестта на миастенията се определя по добре познатата у нас скала на Ossermann, напоследък по-често се използва клиничната класификация на Американската фондация по МГ (табл. 8.1). 

Табл. 8.1. Клинична класификация на Американската фондация по миастения гравис (Myasthenia Gravis Foundation of America, MGFA Clinical Classification)
	Клас I – Всякаква очна слабост

	Клас II – Лека генерализирана мускулна слабост. Може да е налична и очна мускулна слабост от всякаква тежест

	Клас II a – Предимно са засегнати крайниците, аксиалната мускулатура или и двете. Може да са засегнати в по-малка степен орофарингеалната, дихателната мускулатура или и двете

	Клас II б – Предимно са засегнати орофарингеалната, дихателната мускулатура или и двете. Може също да са засегнати в по-малка или еднаква степен аксиалната и мускулатурата на крайниците

	Клас III – Средно-тежка мускулна слабост, засягаща друга освен очната мускулатура. Може също да е засегната очната мускулатура в различна степен

	Клас III a – Преобладаващо засягане на мускулатурата на крайниците, аксиалната мускулатура или и двете. Може в по-малка степен да е засегната орофарингеалната, дихателната мускулатура или и двете.

	Клас III б – Преобладаващо е засегната орофарингеалната, дихателната мускулатура или и двете. Може също да са засегнати в по-малка или еднаква степен аксиалната и мускулатурата на крайниците или и двете.

	Клас IV – тежка мускулна слабост, засягаща друга освен очната мускулатура. Може също да е засегната очната мускулатура в различна степен

	Клас IV a – Преобладаващо е засегната мускулатурата на крайниците, аксиалната мускулатура или и двете. Може в по-малка степен да е засегната орофарингеалната, дихателната мускулатура или и двете.

	Клас IV б – Преобладаващо е засегната орофарингеалната, дихателната мускулатура или и двете. Може също да са засегната в по-малка или еднаква степен аксиалната и мускулатурата на крайниците или и двете.

	Клас V – При извършена оро-трахеална интубация, с или без механична вентилация, с изключение на интубиране при рутинни постоперативни грижи. Използването на назо-гастрална сонда без интубация класифицира пациента в Клас IV б



Диагноза
Клинично основната проява е настъпването на бърза уморяемост на мускулите при активност, като най-често се засягат мускулите инервирани от краниалните нерви (КН), мускулите на трупа и проксималните мускули на крайниците. Външните очни мускули и леваторът на клепача се засягат най-често и в най-тежка степен. Характерно е, че се наблюдава в еднаква степен птоза на клепачите и нарушение в затварянето на очната цепка (m. orbicularis oculi), при запазени зенични реакции на светлина и акомодация и наличие на диплопия, дължаща се на преумора на различни мускулни групи. За откриване на очна форма на заболяването могат да се приложат и някои клинични тестове:
· Засилване на позата (симптом на завесата) – влошаване на птозата в по-малко засегнатото око, при повдигане на клепача на по-засегнатото око
· Тест с лед – подобряване с повече от 2 mm в птозата след 2 минутно приложение на лед върху орбитата/клепача
Мускулната уморяемост с намалена сила в лицевата и дъвкателната мускулатура затрудняват храненето и придават на лицето характерен хипомимичен вид, понякога с придържане на долната челюст поради невъзможно затваряне на устата. Нарушена е фонацията с носов, накъсан до невъзможен говор. В по-напредналите случаи е затруднено гълтането, често течностите излизат през носа на болните. Невъзможна е флексията на шията спонтанно и срещу съпротива и пациентите често запазват положението на главата като си помагат с ръка. В по-късни етапи са затруднени сресването на косата, храненето, говорът, изкачването по стълби и ставането от легло.
Друга характерна клинична особеност е засилването на симптомите в хода на деня поради преумора на определени мускулни групи – например на външните очни мускули при четене и гледане на телевизия, на мускулите на фонацията след по-продължителен разговор или на проксималните мускули на крайниците след физическа активност. Някои пациенти имат влошаване рано сутрин, което се свързва по-скоро с недостатъчна продължителност на ефекта на вечерната доза медикамент. В началото на заболяването и при по-леките му форми мускулната умора се преодолява сравнително бързо след покой.
Не се наблюдава промяна в рефлексната дейност, сетивната функция, както и на дейността на сърцето и на гладките мускули.
Тестове с антихолинестеразните инхибитори (АХИ - neostigmine, edrophonium) се провеждат след измерване на мускулната сила с динамометрия или на виталния капацитет преди и след приложение на съответния медикамент. Това тестуване може да се проведе със neostigmine, приложен интрамускулно (1,5 mg) или бавно венозно (0,5 mg). Подобрението следва да се отчете от 15-та минута до 2-ия час след апликацията. За предотвратяване на мускариновите ефекти е желателна премедикация с atropin. Отчитането на подобрението може да стане клинично, но е по-добре то да бъде потвърдено електромиографски. Негативният тест не изключва наличието на МГ, но е насочващ за търсене на друга причина за мускулната слабост. Поради наличие на нежелани реакции в практиката се използва тест с приема на 1 табл. pyridostigmine (60 mg) и отчитане на клинично подобрение след 45-60 мин.
Титър на антителата трябва да се изследва при всички пациенти с клинична анамнеза, предполагаща МГ. При повечето пациенти се наблюдават анти-AChR антитела, а при негативен резултат се изследват анти-MuSK. Тъй като в началото антителата може да не се установят и да се позитивират в последствие, е необходимо при начален негативен резултат, изследването да се повтори след 6 месеца. Анти-AChR и анти-MuSK антитела са много специфични и в съчетание с подходящ клиничен преглед на практика поставят диагнозата myasthenia gravis. Точността на диагностика на анти-AChR чрез имунопреципитиращ метод (RIPA) варира между 97–99%. Много рядко могат да бъдат открити и при пациенти с латерална амиотрофична склероза и при такива с наличен тимом (тези пациентите са изложени на риск от развитие на МГ). Анти-MuSK антитела никога не са намирани извън МГ.
Електромиографското тестуване е най-често използваният метод за установяване на нарушения в нервно-мускулното предаване. Включва репетитивна нервна електростимулация (РНС) с ниски честоти (1-3-5 Hz) и отчитане на типичен декрементен отговор (спадане на амплитудата) на сумарния моторен акционен потенциал (СМАП). Налице е положителен декремент в до 95% от случаите с генерализирана форма на миастения и при 40% от пациентите с очна форма. За положителен декремент (1:5) се приемат стойности над 10% спадане на амплитудата.
По-чувствителен и специфичен метод за установяване на субклинични нарушения в нервно-мускулното предаване е ЕМГ на единично мускулно влакно (single-fiber). Този метод е положителен при 96% от пациентите с генерализирана форма на миастения и при 80% от случаите с очна форма. Оценява нервно-мускулният jitter. При миастения той е абнормно увеличен, дори и в клинично незасегнати мускулни групи, при които РНС не показва декремент. 
КТ на предния медиастинум за установяване на тимом или хиперплазия на тимусната жлеза има съществено значение в диагностиката. Схематичният алгоритъмът за диагностика на МГ е представен на фиг. 8.1.

Фиг.8.1. Алгоритъм за диагностика на МГ


Диференциална диагноза
Диагнозата на МГ в някои случаи може да бъде много трудна, поради факта, че редица заболявания протичат със слабост на мускулите, инервирани от КН или на мускулите на тялото и крайниците. В хода на някои автоимунни заболявания може да се включи като съпътстващ процес и МГ, което затруднява поставянето на диагнозата – например при хипо- и хипертиреоидни състояния, лупус и др.
Много често при очната форма на МГ се налага да се изключат други причини, водещи до подобни оплаквания – надядрени увреждания при различни заболявания (прогресираща надядрена външна офталмоплегия, спиноцеребеларна и оливо - церебеларни атрофии, процеси в горните отдели на мозъчния ствол с различна етиология), очна форма на мускулна дистрофия, множествена склероза, синдром на Guillain - Barre (окулофарингеален и Miller - Fisher вариант).
При тежко, предимно булбарно миастенно засягане, е необходимо да се направи диференциална диагноза с процеси, които ангажират мозъчния ствол – туморни, съдови, амиотрофична латерална склероза и др.
Генерализираната слабост при МГ трудно се разграничава от подобна симптоматика при миопатии, полимиозити, хипертиреоидизъм, синдром на Guillain - Barre, порфиринова полиневропатия, хипер- и хипокалиемична периодична парализа. За правилно поставяне на диагнозата е необходимо да се обърне внимание на разликите в рефлексната дейност, сетивността, параклиниката и електрофизиологичната находка.
Някои токсични увреждания на нервно-мускулното предаване или на периферните нерви могат да имитират миастения – дифтериен токсин, ботулинов токсин, инсектициди, антибиотици, ухапвания от змии и паяци, растителен D - tubocurarine и др.
Фосфороорганичните вещества, използвани като пестициди, инхибират необратимо ацетилхолинестеразата. Те се абсорбират през белия дроб, гастроинтестиналния тракт и кожата, след което предизвикват мускаринови и никотинови ефекти. При тежки отравяния настъпва депресия на дихателния център в продълговатия мозък. След острия токсичен период в следващите 24-96 часа се наблюдава прогресивна мускулна слабост, а по-късно се развива дистална аксонна полиневропатия, която е по-изразена за краката, отколкото за ръцете. Ефектите на всички фосфороорганични вещества с изключение на нервно-паралитичните газове са преходни.
При синдрома на Lambert-Eaton също се наблюдава нарушение на невро-мускулното предаване и миастеноподобна картина, която има типични клинични и електрофизиологични разлики от МГ.

Лечение
Насочено е към постигане на задоволителен контрол на симптомите и минимизиране на риска от нежелани лекарствени реакции. Тази цел може да се постигне чрез индивидуален терапевтичен подход. МГ се третира съгласно сходни принципи, до голяма степен независимо от статуса на антителата. Лечебните стратегии могат да бъдат разделени на симптоматично лечение, което улеснява нервно-мускулното предаване и имуносупресивно лечение, насочено към подлежащия патологичен имунен отговор (фиг.  8. 2 и Табл. 8. 1).

Фиг.8. 2 Алгоритъм за лечение на МГ

Таблица 8. 1. Алгоритъм за лечение на генерализирана и очна МГ 

	Алгоритъм за лечение на генерализирана myasthenia gravis

	1. Започване на лечение с pyridostigmine

	2. При пациенти с анти-AChR антитела и на възраст под 50 години да се обмисли тимектомия.

	3. Ако симптомите не се овладеят с pyridostigmine се започва лечение с кортикостероиди.

	4. Ако симптомите се възвърнат при намаляване на дозата на кортикостероидите на 7,5 – 10 mg/дневно (15-20 mg при алтернираща схема) или повече, се започва и имуносупресивно лечение.

	Алгоритъм за лечение на очна myasthenia gravis

	1. Започване на лечение с pyridostigmine

	2. Ако симптомите не се овладеят с pyridostigmine се започва лечение с кортикостероиди.

	3. Ако симптомите се възвърнат при намаляване на дозата на кортикостероидите на 7,5 – 10 mg/дневно (15-20 mg при алтернираща схема) или повече, се започва и имуносупресивно лечение.

	4. При пациенти с анти-AChR антитела и очна форма на МГ, които не отговарят адекватно на лечение с pyridostigmine и които са с контраиндикации за имуносупресивно лечение или са рефрактерни на такова лечение или го отказват, може да се приложи тимектомия.



Симптоматично лечение
Антихолинестеразните средства блокират обратимо ензима ацетилхолинестераза и забавят хидролизата на ацетихолина. Най-често в практиката се използва pyridostigmink. Pyridostigmin е средство на избор за симптоматично лечение на МГ особено в ранните етапи на заболяването и при леки, особено очни форми на МГ. Обичайната доза на pyridostigmin е 30 mg до 90 mg на 4-6 часа. Медикаментът се титрира до най-ниската ефективна доза. В началото на лечението и при по-леките форми може да се започне с 30 mg (1/2 табл.) 3-4 пъти дневно, след което може да се повиши до 60 mg (1 табл.) 4 пъти дневно и когато е необходимо до 90 mg 4-5 пъти дневно. Ефектът на медикамента започва след 20 минути с максимум на първия час и продължителност 3-4 часа. При недостатъчен ефект може да се увеличи еднократната доза или да се съкрати интервалът между приеманите дози. Максималната еднократна доза при по-големи интервали на прилагане е 180 mg. За вечерния прием е допустимо приложение на таблетни форми с контролирано освобождаване (не са налични в нашата страна). При повишаване на дозата съществува опасност от развитие на нежелани лекарствени реакции, от страна както на никотиновите, така и на мускариновите рецептори. Такива нежелани реакции рядко се появяват при дози под 300 mg/дневно. Най-честите мускаринови явления са чревен хипермотилитет (стомашни крампи, диария), увеличено слюноотделяне, повишена дихателна и гастроинтестинална секреция и брадикардия. Основните никотинови странични явления са мускулни фасцикулации и крампи. Холинергичните кризи с тежко клинично увреждане в днешно време са редки, поради ранното включване на имуносупресивна терапия, която намалява нуждата от високи дози на симптоматичното лечение. При пациенти с анти-MuSK МГ, антихолинестеразното лечение не се препоръчва, поради неефективност и повишен риск от поява на странични реакции.

Имуносупресивно лечение
Използва се при всички пациенти, при които не е постигнат задоволителен резултат от приложението на антихолинестеразно лечение. Кортикостероидите и azathioprine са лекарства на първи избор за имуносупресия при пациенти с МГ. При контраиндикации, нетолериране или недостатъчен контрол на заболяването при адекватни дози от тези медикаменти, могат да се приложат други имуносупресивни лекарства. Медикаменти на втора линия са cyclosporin А, methotrexate, mycophenolate mofetil, tacrolimus, rituximab, cyclophosphamide (приложение 2).
Кортикостероидно (КС) лечение се започва, когато ефектът от самостоятелното приложение на антихолинестеразни средства или комбинацията им с тимектомия е незадоволителен. Кортикостероидите имат действие върху имунната система посредством индуциране на Т-лимфоцитната апоптоза и потискане на транскрипцията на възпалителни цитокини. Проучвания са показали подобрение при кортикостероидно лечение на пациенти с очна форма на миастения. Има данни, че лечението на очна форма с КС намалява честотата на генерализирането на заболяването. Приложението на кортикостероиди може да става във възходящи или низходящи дозировки. В първия случай при генерализирана форма се започва с 10-20 mg prednisolone и дозата постепенно се покачва (10 mg седмично или по-бавно) до 60-80 mg еднократно дневно. При алтерниращия подход се редуват ден с пълна доза и ден с ниска доза (може да бъде по-ниска от основната или нулева). Максималната  доза се задържа до настъпване на ефект, траещ най-малко 2-3 месеца и постепенно се намалява за месеци до най-ниската ефективна доза. При очната форма дозата може да се покачва по-бързо (на 5 дни) и симптомите често се контролират от по-ниски максимални дози (50-60 mg). Намаляването на кортикостероидите става по-бавно от покачването им. Примерна схема за намаляване на кортикостероидното лечение е снижаване на дозата с 10 mg/месечно до 40 mg за алтерниращия ден, след което намаляване с 5 mg/месечно до 20 mg за алтерниращия ден, след което намаляване с 2,5 mg/месечно до 10 mg в алтерниращия ден. Под 10 mg в алтерниращия ден, намаляването се извършва с 1 mg/месечно, до достигане на поддържаща доза от 7-8 mg. Намаляването може да става алтерниращо с нулева или по-добре с редуване на по-висока и по-ниска доза. Ефектът от кортикостероидното лечение настъпва за около месец (4-16 седмици) и подобрение се установява при около 70-80% от пациентите. Високите начални парентерални дози methylprednisolone (100-120 mg urbason i.v.) могат да доведат до първоначално влошаване на симптоматиката и изискват мониториране в болнично заведение с възможност за дихателна реанимация. Обикновено се използват за критично болни пациенти в комбинация с други терапевтични методи (плазмафереза и/или имуноглобулини). В този случай след постигане на терапевтичен ефект, дозата също се намалява по начина указан по-горе. Необходимо е да се вземат под внимание и страничните ефекти на продължителното кортикостероидно лечение – акне, остеопороза, наддаване на тегло, повишаване на артериалното налягане, стомашно-чревни усложнения, развитие на диабет, миопатия, катаракта, глаукома, тревожност, депресия, безсъние, психози и др. Това налага системно ограничаване на въглехидратите и солта, както и приложение на антиацидни средства, използването на витамин D и бифосфонати при пациенти, получаващи продължително кортикостероиди. При пациенти със захарен диабет не се препоръчва алтерниращо лечение с кортикостероиди, а всекидневно поради по-добрия контрол на кръвната захар. 
Използването на имуносупресивни медикаменти, едновременно с кортикостероидите, се започва при кортикостероидни нежелани реакции, считани за значими от пациента или лекуващия лекар, при неадекватен отговор към кортикостероидното лечение или когато е невъзможно намаляване на кортикостероидното лечение, поради рецидив на симптомите (над 15-20 mg поддържащо кортикостероидно лечение се смята за индикация за започване на имуносупресивно лечение).
Azathioprine е пуринов аналог, който действа като пуринов антагонист и инхибира синтезата на ДНК и пролиферацията на клетките. Той се приема за имуносупресивно средство на първи избор при болни с МГ. Доказан е като стероид-щадящо лечение в рандомизирано проучване. Лечението с него се започва, когато КС не могат да се намалят в безопасни дози или едновременно с КС при пациенти с риск за странични реакции. Започва се с 50 mg (1 табл.) веднъж дневно, след което се покачва с 50 mg/седмично до достигане на нива от 2,5 mg/kg/дневно. Тази доза се подържа за 10-12 месеца, след което постепенно се намалява до 1 mg/kg/дневно. Началният терапевтичен отговор се наблюдава след 4-12 месеца от началото на лечението с максимален ефект след 6-24 месеца. Съществуват доказателства, че комбинацията от КС c azathioprine е по-ефективна, с по-дълги периоди на ремисия и с по-малко странични реакции в сравнение с монотерапия. Няколко проучвания са показали ефективност и намален риск от прогресия при лечение на очна форма на заболяването с azathioprine. Рязкото спиране на лечение с azathioprine може да доведе до поява или влошаване на миастенните симптоми, до развитие на миастенна криза, дори при пациенти с пълна или стабилна клинична ремисия. Някои пациенти могат да имат непоносимост към azathioprine, проявяващ се в първите 2 седмици на лечението с грипоподобни симптоми – температура, неразположение и повръщане. Нежеланите реакции се изразяват в левкопения, анемия, тромбоцитопения и хепатит, поради което е необходимо изследването на пълна кръвна картина и чернодробна функция преди започване на лечението, след което седмично за първите 4 седмици, на 3 месеца в първата година, след което на 6 месеца. Увеличението на чернодробните ензими се нормализира след намаляване на дозата, докато персистиращият хепатит или панкреатит са индикация за спиране на медикамента. Azathioprine трябва да се намали, когато левкоцитите спаднат под 4 х 109/L и да се спре при спадане под 3 х 109/L. При пациентите, започващи лечение с azathioprine е желателно изследване за генетичен вариант на ензима тиопурин С-метилтрансфераза (TPMT), който инактивира azathioprin. При генетично ниско ниво на ензима е възможна тежка миелосупресивна реакция, поради което тези пациенти не трябва да се лекуват с azathioprin. Някои пациенти, при дългосрочно лечение с azathioprin, развиват кожни хиперкератози и кожни тумори, което налага периодичната оценка на състоянието на кожата.
Cyclosporin е имуносупресивен агент, който потиска Т-клетъчната функция чрез инхибиране на калциневринната сигнализация. Ефикасността му при лечение на миастения гравис е потвърдена в малко рандомизирано проучване, но са необходими допълнителни по-мащабни изследвания. В проучване групата пациенти, лекувани със cyclosporin, е показала подобрение в мускулната сила и намаляване на титъра на анти-AChR антитела, в сравнение с контролна група пациенти. Лечението започва с дози от 3-5 mg/kg, разделени в два приема. Подобрение при лечение с Cyclosporin се наблюдава по-бързо – най-често в рамките на 4-8 седмици. След постигането му се започва намаляване на дозата до 2-2,5 mg/kg в двата отделни приема. Нежеланите реакции от лечението са повече, в сравнение с azathioprine. Те включват опортюнистични инфекции, миелосупресия, хипертрофия на венците, гастроинтестинални нарушения, нефротоксичност с хиперкалиемия и артериална хипертония. Някои специфични странични реакции са тремор, снижен  епилептичен праг и рядко възникването на обратима задна левкоенцефалопатия. Това, заедно с множеството взаимодействия с други лекарства, прави лечението с cyclosporin ограничено за малък брой пациенти с МГ, при неуспех на терапия с други лекарства. Желателен е периодичен контрол с изследване на левкоцитите, чернодробната и бъбречна функция.
Mycophenolate mofetil е имуносупресивен медикамент, който инхибира синтеза на пуриновите нуклеотиди и нарушава селективно пролиферацията на лимфоцитите. Две рандомизирани проучвания не са установили допълнителна полза на Mycophenolate mofetil като монотерапия спрямо prednisolone или като стероид-щадящ медикамент. Най-вероятно негативния резултат се дължи на дизайна на проучванията, тъй като множество по-малки други са го посочили като ефикасен при пациенти с миастения гравис, включително с терапевтично-резистентно протичане. Допуска се използването на медикамента при нетолериране или липса на отговор при лечение с azathioprine. Лечението започва с дози от 500 mg/дневно с покачване до 1,5-2 g/дневно.  Ефективност настъпва след 2-3 месеца, с максимална полза след 6-18 месеца. Едно проучване е установило, че Mycophenolate mofetil е ефективно стероид-щадящо средство и при дългогодишна терапия на очна форма на миастения гравис. При него поддържащата доза е била 1 g/дневно. Страничните реакции обикновено са леки и рядко могат да възникнат миелосупресия и хепатотоксичност. Желателно е проследяване на пълна кръвна картина при започване на лечението, след което седмично за четири седмици, след което два пъти месечно за два месеца, след което месечно за първата година и на всеки 6 месеца след това.
Methotrexate е имуносупресор, който инхибира синтеза на ДНК, РНК и протеини и води до намаляване на пролиферацията на лимфоцитите. Въпреки че проучванията относно ефикасността на methotrexate при лечение на миастения са оскъдни, оралният methotrexate може да се приложи като стероид-щадяща терапия при пациенти с генерализирана миастения гравис, които не толерират или не отговарят на други стероид-щадящи медикаменти с по-добър клиничен профил. Лечение с дози 7,5-25 mg/седмично, в комбинация с фолиева киселина, е показало ефикасност като имуносупресивна терапия на втора линия за лечение на миастения. Поради по-малкото взаимодействия с други лекарства, methotrexate се предпочита пред cyclosporin при възрастни полиморбидни пациенти.
Cyclophosphamide е силен супресор на B-лимфоцитната активност и синтеза на антитела, а във високи дози има ефект и върху Т-лимфоцитите. Рандомизирано проучване е установило значимо подобрение в мускулната сила и използване на по-ниска доза кортикостероид при пациенти, приемащи двата медикамента, спрямо плацебо група, приемаща само кортикостероид. Венозното приложение на cyclophosphamide позволява намаляване на дозата на кортикостероидите, без влошаване в мускулната силна. Поради високия риск от токсичност, включващ супресия на костния мозък, опортюнистични инфекции, токсичност на пикочния мехур, риск от възникване на неоплазии, медикаментът се използва при пациенти с миастения гравис, които не толерират или не отговарят на терапия със стероиди плюс azathioprine, methotrexate, cyclosporin и mycophenolate mofetil. 
Tacrolimus инхибира пролиферацията на активираните Т-клетки, чрез калциневринната сигнализация (подобно на действието на cyclosporin). Няколко проучвания са установили клинична полза от медикамента (3-5 mg/дневно) при лечение на терапевтично-резистентна миастения гравис. Поради сходното си действие като cyclosporin, страничните лекарствени реакции също са сходни и са силно дозо-зависими. Tacrolimus е нефро- и невротоксичен и взаимодейства с множество други лекарства. 
Rituximab е анти-СD20 моноклонално антитяло, което води до намаляване на B-лимфоцитите. Използва се при пациенти, които са резистентни на стандартна имуносупресия, в два режима – 375 mg/m2/седмично за четири последователни седмици или по 1 000 mg на първи и петнадесети ден. Повечето пациенти се нуждаят от повече от 1 курс на лечение. Поради липса на установен протокол решението за повторни курсове се взима на база на клиничното наблюдение и изследване на B-клетъчната субпопулация. Международните препоръки са в полза на започване на ранно лечение с Rituximab при пациенти с анти-MuSK антитела, които имат незадоволителен контрол след първоначалната имуносупресия. Ефикасността в проучвания при терапевтично резистентна анти-AChR миастения гравис е несигурна, но лечение с Rituximab се приема като опция ако други медикаменти не се толерират добре или не са достатъчно ефективни. Докладвани са три случая на прогресивна мултифокална левкоенцефалопатия при пациенти на лечение с Rituximab и предшестващо имуносупресивно лечение с други медикаменти.
Eculizumab е моноклонално антитяло, което се свързва към протеин С5 и предотвратява активирането на комплимента. Рандомизирани проучвания са установили ползи при лечение на пациенти с терапевтично-резистентна миастения гравис. Препоръчва се започване на лечение с Eculizumab, при терапевтично резистентна, с налични анти-AChR антитела, генерализирана миастения гравис, след неуспех с други имуносупресивни медикаменти. Преди започване на лечението е желателно в не по-къс от двуседмичен период да се проведе ваксинация против менингококов менингит. Необходими са допълнителни проучвания за установяване на продължителността на терапията, необходима за достигане и поддържане на клинична ефективност, както и проучвания върху различна от терапевтично-резистентна миастения (напр. кризи на заболяването, като начален медикамент при терапевтично не-резистентна МГ). 
[bookmark: _Hlk128995030]Efgartigimod alfa е фрагмент на човешко IgG1 антитяло, създаден с повишен афинитет към неонаталния Fc рецептор (FcRn). Свързва се с FcRn, което води до намаляване на нивата на циркулиращия IgG, включително на патогенните IgG  автоантитела. Не повлиява нивата на останалите имуноглобулини (IgA, IgD, IgE или IgM) или на албумина. 
Разрешен от Европейската агенция по лекарствата през 2022 г. като допълваща терапия към стандартната терапия за лечение на възрастни пациенти с генерализирана myasthenia gravis, които са положителни за антитела срещу рецептори за ацетилхолин (AChR). Прилага се  като 1-часова интравенозна инфузия, на цикли от инфузии веднъж седмично в продължение на 4 седмици. Следващи цикли на лечение се прилагат съгласно клиничната оценка. Началото на отговора се наблюдава в рамките на 2 седмици след началната инфузия при 84% от пациентите. Най-често наблюдаваните нежелани реакции са инфекции на горните дихателни и на пикочните пътища.
Тимектомия трябва да се приложи при почти всички пациенти с тимом. Всички пациенти на които им предстои тимектомия трябват да имат стабилен контрол на миастенните симптоми, постигнат периоперативно с правилно лечение. При пациенти с генерализирана МГ и налични анти-AChR антитела, на възраст между 18 и 50 години, тимектомията е желателно да се приложи в ранните етапи на заболяването, като се разчита на подобрение в клиничния изход и намаляване на нуждите от имуносупресивно лечение, както и нуждата от хоспитализация при екзацербация на заболяването. Ползите от тимектомия при пациенти над 50 годишна възраст и дългогодишна давност на заболяването е все още спорна. Въпреки липсата на рандомизирани проучвания, тимектомията може да се приложи при пациенти с генерализирана форма на миастения, без открити анти-AChR антитела, при липса на ефект от приложена имуносупресивна терапия. 
Не се препоръчва тимектомия при очна форма на заболяването, освен при подбрани пациенти с анти-AChR антитела и липса на ефект от лечението с антихолинестеразни и имуносупресивни медикаменти. Някои проучвания са открили дългогодишна полза след тимектомия при пациенти с очна форма на миастения гравис и анти-AChR антитела, както и намаляване на честотата на генерализиране на заболяването. Въпреки това не се препоръчва тимектомия при очна форма на заболяването, освен при подбрани пациенти с терапевтично-резистентен ход. Данните от литературата сред пациенти с анти-MuSK МГ не са установили ползи от тимектомията, поради което тя не е подходяща за тях. Ретроспективно проучване е показало сходни резултати след тимектомия при 3-годишно проследяване при пациенти с анти-AChR антитела и при антитяло-негативни. Подобрение или ремисия след тимектомия са постигнати при 57% от антитяло-негативните и при 51% от анти-AChR позитивни пациенти. Въпреки липсата на рандомизирани проучвания, тимектомията може да се приложи при пациенти без открити антитела. 
Не се препоръчва тимектомия при пациенти с анти-LPR4 и анти-agrin антитела.
Трансстерналният достъп за тимектомия се използва широко, но в последно време по-малко инвазивните процедури като торакоскопска и роботизирана тимектомия, навлизат в клиничната практика. Препоръките са за използване на по-малко инвазивните техники, тъй като те са доказали сходни резултати с по-агресивните. Премахването на тимома се извършва с цел премахване на тумора и може да не доведе до подобрение на МГ. Цялата тимусна жлеза трябва да бъде отстранена заедно с тумора. По-нататъшното лечение на тимома зависи от хистологичната класификация и степента на хирургична ексцизия. Непълно резецираните тимоми трябва да се лекуват след операция с интердисциплинарен подход на лечение (лъчетерапия, химиотерапия). При пациенти в напреднала възраст или полиморбидни пациенти с тимома при подходящ клиничен статус може да се обмисли палиативна лъчетерапия. Малки тимоми могат да бъдат проследени без лечение, освен ако не се увеличат или не станат симптоматични.
Поддържащи мерки. Въпреки липсата на убедителни доказателства в литературата, се предполага положителен ефект върху заболяването от редуциране на телесното тегло и модификация на дневната активност. Скорошно проучване е показало добър толеранс, подобрено качество на живот и подобрена мускулна сила при пациенти с лека степен на заболяването, подложени на контролирани тренировки сравнени с  такива, подложени само на стандартно лечение. Няколко доклада са посочили ползи от упражнения за дихателната мускулатура. Важно значение има и беседата с пациента върху естеството на заболяването, промените в начина на живот, възможните начини на лечение, както и възможните ефекти на приемани медикаменти и субстанции върху хода на миастенията (медикаменти, които могат да влошат МГ и алтернативни медикаменти - приложение 1).  
Нови терапии. Въпреки че имуносупресивните агенти са ефективни при повечето пациенти с МГ, много от тях са свързани с дългосрочни странични ефекти, често непоносими за пациентите. От друга страна е необходимо дълго време, за да достигнат ефективност. С напредъка в транслационните изследвания и възможността за разработване на нови лекарства се достига до по-насочени терапевтични средства, които могат да променят бъдещето на лечението на МГ. Някои от изследваните в момента медикаменти включват инхибитори на терминалния комплемент C5, Fc рецепторни инхибитори, агенти за изчерпване на В клетките (анти CD19 и 20 и инхибитори на фактора за активиране на В-клетките), протеозомни инхибитори, терапии, базирани на цитокини и Т-клетки (химерна антигенна рецепторна Т-клетъчна терапия), приложение на подкожен имуноглобулин. Повечето от тези нови медикаменти имат предимства пред конвенционалното имуносупресивно лечение за МГ по отношение на по-бързото начало на действие, благоприятен профил на страничните ефекти и потенциала за трайна и дългосрочна ремисия.

Миастения гравис и бременност
Научната литература е оскъдна и не може да даде основание за препоръки на базата на клинични проучвания. Счита се, че миастенията не се влошава по време на бременност, но по-често се наблюдават екзацербации след раждането. Миастения гравис се среща рядко, поради което липсва специфична информация за медикаментите по време на бременност. Много от данните са екстраполирани от проучвания за употреба на имуносупресанти при други автоимунни заболявания по време на бременност.
Преди бременността пациентките в детеродна възраст следва да се посъветват с лекуващия си невролог и да получат информация за лечението по време на бременност и възможните странични ефекти от него. Оптимално е бременността да бъде планирана при стабилизирана миастения. Ако се обсъжда тимектомия, правилно е тя да се проведе преди бременността. Трябва да се определи състоянието на щитовидната жлеза преди забременяването, като следва да се постигне еутироиден статус. Пациентките трябва да получат инструкции да не прекъсват действащата имуносупресивна терапия и pyridostigmine по време на бременност. При планиране на бременност е уместно да се избягват медикаментите с известен тератогенен ефект (methotrexate и mycophenolate mofetil). Ако те не могат да се спрат е уместно на жените да се даде информация относно риска за плода и необходимостта за контрацепция. 
По време на бременността лечението следва да се осъществява от интердисциплинарен екип включващ невролог, личен лекар, гинеколог и анестезиолог. Бременните със стабилна миастения най-често нямат влошавания по време на бременността и раждането. Пациентките трябва да бъдат информирани да не променят терапията си и че употребата на prednisolone, azathioprine, cyclosporine и pyridostigmine е безопасна за тях и за плода (табл. 8.2). Кортикостероидите са имуномодулиращо средство на избор. Желателно е при необходимост да се прилагат само през II и III триместър, в по-ниски дози. В Европа azathioprine се предписва широко на бременни и е некортикостероиден имуносупресор на избор. В САЩ същият медикамент се счита за високо рисков и не се прилага. Пациентките с непланирана бременност на лечение с methotrexate и mycophenolate mofetil трябва да знаят за тератогенния ефект на медикаментите и че не трябва те да се спират рязко поради риск от влошаване, без при това да може да бъде избегнат тератогенният им ефект. 
Тироидната функция трябва да се проследи по време на ранната бременност, особено ако не е изследвана предварително. 
Бременните с МГ трябва внимателно да се проследяват за инфекции, особено на уринарния тракт и при наличие на такива, трябва веднага да се лекуват с антибиотици. Пациентките и лекуващия екип трябва да разполагат със списък за медикаментите, които могат да влошат myasthenia gravis. 
 Уместно е провеждане на скенер на плода на 12-та и 20-та гестационна седмица. След 24-та гестационна седмица трябва да се следят движенията на плода, а 2-4 седмици преди раждането да се установи размера на матката – за полихидрамнион и подвижност на фетуса. При пациентки с МГ рядко се среща като усложнение на плода артрогрипоза. При наличие на бременност с артрогрипоза трябва активно да се търси миастения у майката.





Таблица 8.2. Сигурност на медикаментите за лечение на МГ при бременност и кърмене

	Медикамент
	Нежелани реакции
	Забележка
	Употреба при бременност
	Употреба при кърмене

	Pyridostigmine 
	Не са докладвани
	Обичайна употреба. Могат да се обсъдят по-чести приеми.
	Да
	да

	Prednisolone 
	Липсват убедителни данни за лицево-челюстни малформации. Повишен риск от гестационен диабет, хипертония и инфекции
	Употреба в минимални възможни дози. Активно търсене на гестационен диабет.
	Да
	да

	Azathioprine 
	Левкопения
	Обичайна употреба. Мониториране на левкоцити и чернодробни ензими
	Да
	да

	Cyclosporine/
Tacrolimus 
	Повишен риск от гестационен диабет при такролимус
	Обичайна употреба. Мониториране на левкоцити, чернодробни, креатинин и диабет.
	Да
	да

	Mycophenolate mofetil

	Тератогенен  риск изчислен до 25%
	Спиране на лечението и започване на друго по възможност преди бременността. Не се спира рязко при непланирана бременност.
	Не
	неизвестна

	Methotrexate 
	Тератогенен  риск изчислен до 15 - 20%
	Период на очистване преди бременност – 3 месеца. Не се спира рязко при непланирана бременност.
	Не
	не

	Интравенозен имуноглобулин
	Не са докладвани
	
	Да
	да



За раждането следва да се подсигурят подходящи условия с възможност за интензивни грижи за майката и бебето – гинеколог, анестезиолог, неонатолог, невролог на разположение. При жените със стабилна миастения трябва да се предпочете вагинално раждане. Цезарово сечение се предприема само по акушерски показания. Жените трябва да продължат приема на pyridostigmine по време на раждането. Пациентките, които приемат хронично стероиди (>7,5 и <15 mg), е уместно да получат за раждането стрес-доза кортикостероид. 
Много от анестетиците, които се приемат за противопоказани, могат да се употребяват без проблем при подходящо мониториране. Въпреки това, когато е възможно се предпочита епидурална/спинална, пред обща анестезия. Стандартна практика за обща анестезия е увод с thiopental или propofol, последвани от деполяризиращ мускулен релаксант за интубацията. Анестезията се поддържа с инхалационни анестетици и опиоиди. Пациентките са много чувствителни към недеполяризиращите мускулни релаксанти, които трябва да се прилагат в по-ниски дози и да се избягват по възможност. Трябва да се избягва употребата на магнезиев сулфат за профилактика на еклампсия. При наличие на еклампсия с гърчове, магнезиев сулфат следва да се прилага с повишено внимание и при наличие на условия за интубация и вентилация. 
При пациентки с миастения трябва винаги да се има предвид, че съществува възможност за преходна неонатална МГ, независимо от тежестта на заболяването на майката. Заболяването се характеризира с хипотония, мускулна слабост, булбарна и дихателна недостатъчност, поради което раждането трябва да се осъществява в клиники с възможност за неонатална ресусцитация.     
След раждането. 
Състоянието на майката трябва внимателно да се проследява, тъй като след раждането може да настъпи влошаване, особено при хирургична интервенция или наличие на инфекция. При пациентки с МГ трябва да се насърчава кърменето, което не е противопоказано при прием на prednisolone, azathioprine и pyridostigmine. 
Състоянието на детето може да влоши часове до няколко дни след раждането, със симптомите на преходна неонатална миастения. Състоянието не корелира с тежестта на болестта на майката. Уместно е мониториране на бебето за булбарни и дихателни отклонения за около 2-3 дни. Най-внимателно следва да се проследяват децата на майките с MUSK форма на МГ, тъй като при тях се наблюдават най-сериозни нарушения. Честотата на неонатална миастения е между 9 и 30%. 
Лечението на неонаталната миастения е поддържащо – назогастрална сонда за хранене и прием на pyridostigmine и адекватно поддържане на дишането. При по-тежки случаи може да се обсъди приложение на имуновенин. Трансфузионното лечение следва да се прилага само по изключение при много тежки случаи. Провеждането на ЕМГ изисква специални умения и е трудно приложимо, но остава единственият метод за диагностика в неонаталния период.
Въпреки че неонаталната миастения като цяло е преходна, при бебета на майки с антитела към феталния ацетилхолинов рецептор, може да се развие продължителна миопатия с велофарингеална недостатъчност.   
Миастения в детска възраст се среща рядко (10% от всички случаи), по-често при китайски деца, като в повечето случаи формата остава очна. Диагностичният процес протича като при възрастни, но серонегативните случаи са повече, което налага изследвания за антитела или за конгенитален миастенен синдром, независимо че последният не е бил открит след раждането. При деца също следва да се търси тимом, но той е много по-рядка патология в тази възраст. Спонтанната ремисия се среща по-често и трябва да бъде направен опит да се спести терапията с имуносупресанти, ако това е възможно. Възможни са късни малигнени усложнения при лечение с azathioprine. При деца с персистираща симптоматика въпреки оптимално медикаментозно лечение, може да обсъди тимектомия.
Конгениталните миастенни синдроми са хетерогенна група от редки състояния, които се характеризират с миастенна симптоматика при раждане, в ранна детска възраст и по-късно. Типично се наблюдават птоза, офталмоплегия, булбарна дисфункция, стридор и по-рядко дихателна недостатъчност. Синдромът възниква поради различни мутации в гените свързани с протеините на ацетилхолиновия рецептор, не е имуномедииран и поради това не се повлиява от имуномодулиращо и супресивно лечение. Синдромът е труден за диагностика и е обект на дейността на високо специализирани центрове по невромускулни заболявания. Понякога конгениталния миастенен синдром се проявява по време на бременност и след раждане. Рискът за предаване на синдрома на плода е нисък, а пациентките се третират като такива с автоимунна миастения.

Миастенна и холинергична криза
Миастенната криза (МК) е клинична диагноза дефинирана като развитие на дихателна недостатъчност и необходимост от неинвазивна или инвазивна вентилация при болни с МГ. МК настъпва при около 15-30% от болните с миастения, най-често в първите 2-3 години след поставяне на диагнозата. Много рядко може да бъде първа проява на заболяването. Винаги се установява физически и/или емоционален стрес като причина за възникване на кризата. При над 30% от кризите се касае за инфекция, най-често белодробна. На второ място се установяват аспирационни пневмонити при влошена булбарна функция и на фона на имуносупресия. Други причини водещи до криза са операции, бременност, употреба на медикаменти, висока температура, лош контрол на основното заболяване, емоционален дистрес. При пациенти с тежки форми на МГ, кризата може да се предизвика от грешки в лечението с кортикостероиди и ацетилхолинестеразни инхибитори. 
Заплашващата миастенна криза се дефинира като бързо клинично влошаване на МГ, което би могло да доведе бързо (дни, седмици) до криза. „Червени флагове“ за заплашваща миастенна криза са:
· Фебрилно състояние с инфекция лекувана с антибиотици в предходните 2 седмици
· Обратна аспирация – излизане на храна и течности през носа
· Затруднение в преглъщането – почистване на гърлото или кашляне при хранене
· Затруднено откашляне
· Афонична дизартрия – отслабване на гласа при говорене и носов говор
· Увисване на главата напред – изразена слабост в екстензорите на шията
· Увисване на долната челюст и новопоявила се лицева слабост
· Промени в дихателните параметри – напр. витален капацитет под 20 ml/kg тегло
Холинергична криза може да се развие при предозиране на лечението с кортикостероиди и ацетилхолинестеразни инхибитори. При нея мускулната слабост и дихателната декомпенсация са придружени от мускаринергични (миоза, брадикардия, диария, гадене, повишена саливация, зачервена и топла кожа) и никотинергични (крампи, фасцикулации) белези на предозиране.  Холинергичните кризи са много по-редки от миастенните и клинично не винаги се различават лесно. Повишената саливация, която е основен белег на холинергичната криза, трудно може да се отграничи от затрудненото преглъщане на секрети при МК. Неврологичната диференциална диагноза на кризите и други заболявания водещи до остра мускулна слабост са обобщени в таблица 8. 3.

Таблица 8. 3. Диференциално диагностични белези на МК и остра мускулна слабост

	[bookmark: _Hlk64983293]Клинична оценка
	Миастенна криза
	Холинергична криза
	Синдром на Guillain-Barre

	Външна офталмоплегия
	70%
	-
	Само при вариант Miller-Fisher 

	Зеници
	Нормални, реактивни
	Тесни, реактивни
	Нормални, може да са нереактивни

	Птоза
	70-80%
	-
	+/-

	Мускулна слабост
	100%
	++
	+++

	Фасцикулации по крайниците
	не
	+++
	+/-

	Коленен рефлекс
	++
	++
	-

	Рефлекс на Babinski
	-
	-
	-

	Сетивност
	норма
	Норма
	Понякога нарушена

	Автономни симптоми
	· *
	+++
	+


*Пациентите с МК могат да имат автономни симптоми по други причини – тахикардия при сепсис, температура, хипоксия.

	Клинична оценка
	Полимиозит
	Ботулизъм
	Болести на двигателния неврон
	Болести на миелона

	Външна офталмоплегия
	-
	++
	-
	-

	Зеници
	Нормални, реактивни
	Дилатирани, нереактивни
	Нормални, реактивни
	Тесни, реактивни

	Птоза
	-
	+/-
	-
	+/-

	Мускулна слабост
	+++
	+++
	+++
	+++

	Фасцикулации по крайниците
	+
	-
	+++
	+/-

	Коленен рефлекс
	+
	-
	+++ или -
	+++ или -

	Рефлекс на Babinski
	-
	-
	+
	+/-

	Сетивност
	норма
	променена
	Норма
	сетивно ниво

	Автономни симптоми
	-
	+++
	-
	+



Лечение на кризите
При наличие на „червени флагове“ за заплашваща криза и динамично влошаване на симптомите пациентите трябва веднага да бъдат хоспитализирани в отделения или клиники за интензивни грижи. Трябва да се мониторират стриктно по отношение на гълтателната и дихателната функция:
· При затруднения в гълтането – поставяне на назогастрална сонда за хранене и прием на медикаменти.
· При липса на тежка дисфагия и начална дихателна декомпенсация може да се предприеме опит за неинвазивна вентилация, която може да спести инвазивната вентилация при голям брой болни.
· Критериите за предприемане на интубация и изкуствена белодробна    вентилация са известни на специалистите по реанимация. Миастенната криза обаче е клинична диагноза. В случаите с myasthenia gravis данните от пулсоксиметрията и изследването на кръвните газове не са достатъчни за мониториране на болния и определяне на индикациите за интубация, тъй като спадането на кислородната сатурация и РaO2, както и покачването на РaCO2, настъпват късно в хода на развитие на кризата. Наличието на нормална сатурация и РaCO2 не изключва миастенна криза. Изследването на външните параметри на дишането (витален капацитет и отрицателна сила на вдишване) е препоръчително на всеки 2 часа, но е трудно клинично осъществимо в условията на спешност и препоръките са приети в практиката от проучвания при пациенти със синдром на Guillain-Barre. Поради липса на клинични проучвания при пациенти с МК тези критерии са широко приети в практиката (табл. 8.4). Практическо приложение намират някои по-лесни за употреба тестове, като тест на еднократното вдишване („single-breath test”). При еднократно вдишване пациентът се кара да брои, като нормалните стойности са до над 40. Друга възможност е да накараме пациентът да поеме дълбоко въздух и да задържи дъха си. Стойности под 10 секунди показват значително намален витален капацитет. Допълнителна информация ни дава влошаването на дихателната честота, дихателното усилие с участие на допълнителна дихателна мускулатура и принудително положение в леглото. Изследването на дишането, кардио-респираторното мониториране, неврологичните симптоми (очни движения, наличие на дисфония и дисфагия, слабост в шията и крайниците, фасцикулации) и автономната функция (тахи- и брадикардия, ритъмни нарушения, хипотония, хипертония, изпотяване) оформя крайната картина на миастенната криза.
· При интубация при възможност се избягва допълнителна мускулна релаксация. В условията на криза трябва да се избягват деполяризиращите мускулни релаксанти, тъй като отговорът към тях е непредвидим. Дозите на не-деполяризиращите релаксанти се редуцират до най-малко ½ от обичайните. При пациенти с МК може да се използва будна седация с обезболяване с propofol, fentanyl, remifentanil, бензодиазепини, lidocaine или ketamine.  
· Режими на вентилация – подходящи са обдишване по налягане, ранно включване на асистирани режими по налягане, задължителни синхронизирани режими по обем.
· Често използвани в интензивната терапия медикаменти, които могат да влошат миастенията са аминогликозиди, хинолони, макролиди, антиконвулсанти, бета-блокери, включително за локално приложение, антиаритмични, мускулни релаксанти, контрасти и др.
· Екстубацията се извършва при стабилни параметри на външното дишане и задоволителна кашлична функция.
· Ранна трахеотомия се предприема при очертаваща се продължителна криза.
· Необходимо е проследяване на дихателната функция – мониториране, рентгенография, наличие на делир на фона на белодробна вентилация.
· Лечение на съпътстващите усложнения – инфекции, електролитен дисбаланс, хипопротеинемия, съпътстващи заболявания, стрес, обездвижване, престой в интензивна клиника. 

Таблица 8.4. Параметри показващи прага за вентилаторно подпомагане при МК
	Критерий/тест
	Норма
	Необходимост от интубация/вентилация
	Екстубация

	Витален капацитет ml/kg телесно тегло
	>60 ml
	<20 ml
	>25 ml

	Негативно налягане при вдишване см Н2О
	>60 cm
	<20-30 cm
	>40 cm

	Позитивно налягане при издишване см Н2О
	>100 cm
	<40 cm 
	>50 cm

	Тест на единичното вдишване - броене
	До 40-50 
	До 15-20
	-



Лечението по време на МК и при заплашваща МК е мултимодално и включва остра симптоматична и етиологична терапия, започване на дългосрочна имуносупресираща терапия и интензивно лечение (виж по-горе).
· Острата симптоматична терапия включва pyridostigmine табл. през устата или през сонда 3-6 пъти по 60-90 mg при максимална доза 540 mg дневно. Може да бъде заместен с венозен pyridostigmine в съотношение към пероралния като 1:30 (не е наличен у нас). Pyridostigmine може да бъде заместен с neostigmine ампули 0,5 mg 1 ml като пероралната доза от 360 mg pyridostigmine дневно се равнява на 4,5 mg дневно neostigmine венозно или мускулно. Повишената бронхиална секреция от приложението на парентералните форми може да бъде повлияна от 0,5 до 1 mg atropine подкожно. При пациенти, които вече са интубирани е уместно холинестеразната терапия да се спре за ден-два.  
· Острата етиологична терапия на МК основното  е с плазмафереза и интравенозни имуноглобулини. Към момента липсва категоричен отговор кой от двата метода е по-ефективен, с лека тенденция за по-добър и по-бърз ефект от аферезата при наличие на повече рискове (сепсис, труден достъп) и трудности при нейното приложение. Ефектът и на двете лечения настъпва в рамките на дни до седмица, което дава възможност на другите имуномодулиращи терапии да започнат да действат (таблица 4). Курсът на лечение включва 5-6 плазмаферези или 0,4 g/kg/ден интравенозни имуноглобулини за 5 последователни дни. Лечението с имуноглобулини не е подходящо при бъбречна недостатъчност. При заплашваща криза дозата на имуноглобулините може да се редуцира до 1,5 – 2 mg/kg/ден за 2-3 дни.
· Интравенозна пулс терапия с methylprednisolone се цитира в някои проучвания. Дозата е 500–2000 mg/ден в продължение на 3-5 последователни дни, последвана от намаляване по различни схеми. Този режим на лечение може да доведе до преходно влошаване на миастенните симптоми, потенциално индуциращи миастенна криза поради директен мембранен ефект на кортикостероидите. Освен това острата стероидна миопатия може да допринесе за цялостното влошаване на клиниката в тази ситуация. Нямаме личен опит с този режим на лечение при МГ и считаме, че той би могъл да се използва само при явни миастенни кризи и в комбинация с плазмафереза, имуноадсорбция или интравенозна имуноглобулинова терапия в интензивно отделение.
· Дългосрочна имуномодулираща терапия
1. Кортикостероиди – при започване на лечението, особено с по-високи дози може да се наблюдава първоначално влошаване на симптомите. Терапията условно се разделя на такава при влошаване без дихателна недостатъчност и при криза с изкуствена вентилация. В първия случай се предприема покачване на дозата със седмично увеличаване от 10 mg prednisolone (еквивалент на 2 табл. от другите кортикостероиди) до обща доза 60 mg ежедневно или алтерниращо. Намаляването на дозата става по-бавно на 2-3 седмици със задържане на някои дози, ако е необходимо. При криза и интубиран пациент лечението може да започне с високи дози кортикостероид – 100 mg prednisolone или 80-100 mg methylprednisolone, като дозата се намалява на 10-14 дни до 20-40 mg, а по-късно и на по-големи интервали. 
2. Azathioprine – започва се с 50 mg седмично през първата седмица, 100 mg през втората и до 150 mg през третата седмица. Необходимо е изследване на лимфоцитите, левкоцитите и трансаминазите 6-8 седмици след началото на терапията и корекция или спиране на лечението при отклонения. При наличие на ТРМТ (тиопурин С-метилтрансфераза) дефицит алтернативно може да се използва mycophenolate mofetil. 
3. Rituximab (няма одобрение за тази индикация) – в случай на неповлияваща се МК при оптимално лечение, може да се мисли за ескалираща терапия с rituximab 1 g двукратно през 14 дни, като дозата може да се повтори след 1 година или при покачване на CD19, както и при възвръщане на симптомите.

Таблица 8.5. Време до настъпване на ефекта на терапиите за миастения
	Вид терапия
	Време до ефект

	Плазмафереза/имуноабсорбция
	Няколко дни

	Интравенозни имуноглобулини
	Няколко дни 

	Кортикостероиди
	Месец – възможно е първоначално влошаване

	Azathioprine 
	6-12 месеца




Myasthenia gravis в условията на Covid 19
	Covid 19 е ново заболяване вследствие на коронавирус (SARS-CoV-2), предизвикващ тежък остър дихателен синдром. Симптомите са в различна степен на изразеност и включват температура, кашлица, диария, загуба на вкус и обоняние, дихателна декомпенсация. По настоящем почти всички страни по света са обхванати от заболяването и то е обявено за пандемия от СЗО. Към момента не съществуват данни как вирусът засяга болните с МГ и тези на имуносупресивно лечение. Теоретично пациентите с МГ често са на имуномодулираща и супресираща терапия и могат да развият слабост на дихателната мускулатура, което би довело до по-тежко протичане на инфекцията. 
Съществуват множество терапевтични препоръки за лечение на Covid 19, което води до объркване на практикуващите лекари. Липсват системни литературни данни за лечение на МГ и Covid 19, поради което най-разумно би било да се спазват националните препоръки за лечение и на двете заболявания.
	Лечение. Пациентите с МГ следва да не прекъсват системното си лечение без препоръка от лекуващ лекар. Това се отнася в най-голяма степен за pyridostigmine. Ако са на имуносупресивно лечение, пациентите с МГ, трябва особено строго да спазват социална дистанция, вкл. градски транспорт и лекарски прегледи лице в лице, ако това е възможно. При спиране на имуносупресиращото лечение следва да се преценят много точно ползите и рисковете.
	При провеждане на лечение с вливания на имуноглобулини и плазмафереза трябва да се прецени риска от заразяване при болнично лечение. Към момента липсват данни, че плазмаферезата и интравенозните имуноглобулини носят допълнителен риск за инфекция с Covid 19. По принцип тези лечения следва да се запазят за пациенти с остри влошавания и кризи. По изключение те могат да се провеждат и като поддържаща терапия, при наличие на противопоказания за друг вид лечение. Към момента липсват данни, че инхибирането на С5 фракцията на комплемента с eculizumab, може да доведе до по-чести инфекции и по лош изход при Covid 19.
	Особено внимание трябва да се обръща при необходимост от започване на В-клетъчна терапия (не е налична в нашата страна) и по възможност, при липса на риск от кризи, началото и следва да бъде отложено.   
	Средствата за лечение на Covid 19 (chloroquine, azithromycin, антивирусни) са с недоказан ефект и най-често са в списъка на медикаментите, които влошават МГ.
	Ваксинация не бива да се извършва с живи ваксини. Според последните препоръки на MGFA (Американската фондация по миастения гравис) наличните към момента ваксини са безопасни за приложение. 
	Ако пациентите с МГ, все пак се заразят с вируса, данните към момента сочат, че симптоматиката най-често е лека и трябва да се следват международните и национални препоръки за лечение на МГ.  Може да има необходимост за покачване на дозата на кортикостероидите. Ако пациентите са с тежка симптоматика, те трябва да бъдат хоспитализирани и при наличие на сепсис, имуносупресивната терапия може временно да се спре. Стандартното лечение с azathioprine и mycophenolate mofetil може да бъде продължено, тъй като ефектът от дозата е протрахиран и очистването от ефекта на медикамента би отнело много време при риск от загуба на трудно постигнатата с месеци имуносупресия. Внимателно трябва да се преценява намаляването или увеличаването на дозата на имуносупресантите.
[bookmark: _Toc155651789][bookmark: _Toc164075921]8.2. Lambert-Eaton синдром (LE)
Етиопатогенеза. Представлява миастеноподобно заболяване, което най-често е компонент от паранеопластичен процес при дребноклетъчен белодробен карцином (60% от случаите) и по-рядко при карцином на простатата, ректума, стомаха или при лимфом. При 1/3 от случаите не може са се установи първично туморно огнище. При тези болни най-често синдромът е асоцииран с някои автоимунни заболявания – системен еритематозен лупус, пернициозна анемия, заболявания на щитовидната жлеза и др. Патогенетично се касае за нарушение в пресинаптичното освобождаване на ацетилхолин, свързано с функцията на волтажно зависимите калциеви канали (намален брой), при нормална структура и дори повишен брой на постсинаптичните рецептори. Важна роля играят свързаните с неоплазмата антитела срещу туморните антигени, които показват кръстосана реактивност към антигенните детерминанти на нервното окончание. При пациентите със синдром на LE се установява и повишена честота на типичните за автоимунните заболявания хаплотипове – HLA-B8 и DR3. 
Клинично началото на заболяването е бавно, като мъжете се засягат 5 пъти по-често от жените. За разлика от МГ, синдромът на LE започва с мускулна слабост в проксималните мускули на крайниците и в трупа, като едни от първите симптоми са затруднено изкачване по стълби, ставане от седнало положение и ходене. Птоза, диплопия и дисфагия се срещат рядко и то не като първоначални симптоми. Наблюдава се и отслабване или липса на сухожилните рефлекси, което някои автори свързват с наличието на карциноматозна полиневропатия. Могат да са налице и други симптоми на паранеопластичния процес - парестезии, болки по мускулите, сухота в устата, запек, нарушения в микцията и др. 
Изследвания. ЕМГ може да покаже ниска амплитуда на мускулните акционни потенциали при електростимулация с единични импулси и типично покачване на амплитудата при повтаряща се високочестотна стимулация (30 Hz). Необходими са специфични изследвания за установяване на основното заболяване, което е и предпоставка за осъществяване на адекватно лечение. Ако не се установи първичен туморен процес се налагат повторни изследвания след кратки интервали от време. Ходът на симптоматиката е свързан с хода на туморното заболяване и най-често е необратим.
Лечение. Антихолинестеразните средства подобряват мускулната слабост в по-малка степен, в сравнение с ефекта им при МГ. Някои автори постигат добър терапевтичен резултат с приложение на кортикостероиди, azathioprine или комбинация на тези препарати с интравенозни имуноглобулини. Специфичният блокер на калиевите йонни канали diaminopyridin е ефективен, но предизвиква значителни нежелани реакции (гърчове, делир), поради което приложението му е ограничено.
[bookmark: _Toc155651790][bookmark: _Toc164075922]8.3. Ботулизъм
Етиопатогенеза. Развива се в резултат на хранителен токсин – топлинно лабилният екзотоксин, произведен от спорите на Clostridium botulinum. Ботулиновият токсин се абсорбира в гастроинтестиналния тракт и се разпространява по кръвен път до всички холинергични синапси (мускаринови и никотинови), като намалява количеството на пресинаптично отделения ацетилхолин. 
Клинично симптомите се развиват 12 до 36 часа след прием на контаминирана храна, която най-често е домашно консервирана. Могат да се наблюдават продромални симптоми като гадене, повръщане и безапетитие. Първите симптоми са свързани със замъглено зрение, диплопия, птоза и страбизъм, които за разлика от МГ се придружават и от нереагиращи зеници. Постепенно се развива генерализирана мускулна слабост – лицева диплегия, дисфагия, дисфония с дрезгав глас, дизартрия, слабост в мускулите на трупа и крайниците и развитие на дихателна недостатъчност. Бързото развитие на тези симптоми за няколко дни и липсата на сухожилни рефлекси може да доведе до погрешно диагностициране на Guillain - Barre синдром. За разлика от него при ботулизма липсват сетивни нарушения, няма промени в лумбалния ликвор и автономните нарушения са водещи – лабилно артериално налягане, сухота в устата, констипация, нарушения в микцията, зенична ареактивност и др. 
Изследвания. ЕМГ находката е сходна с тази при синдром на LE и различна от МГ. Диагнозата се поставя въз основа на анамнестичните данни и типичната клинична картина. В острия стадий на заболяването е трудно разграничаването от синдром на Guillain - Barre, стволов инсулт и миастения.
Лечението включва приложение на ботулинов анатоксин след десенсибилизация, антибиотици, механична вентилация и интензивно лечение. Медикаментите, подобряващи нервно-мускулното предаване, имат слаб терапевтичен ефект. Увредата, причинена от ботулиновия токсин, е необратима и подобрението е резултат от способността на нервните окончания да формират нови синапси. Възстановяването е бавно, започва след седмици и може да продължи с месеци. Лечението с анатоксин повлиява слабо хода на заболяването и крайният резултат зависи в най-голяма степен от адекватните ИБВ и интензивна терапия. 

Наследствените невромускулни заболявания са редки, прогресиращи и инвалидизиращи заболявания със засягане на периферните нерви и мускулите. Те се дължат на генетични дефекти (мутации) в гени, кодиращи мускулни протеини или ензими, участващи в енергийния метаболизъм, както и на възпалителни и автоимунни процеси. Протичат с прогресираща слабост и атрофия на мускулите на крайниците в някои случаи и на паравертебралната и дихателна мускулатура рядко с хипертрофия. Разделят се на заболявания на мускулите (вродени мускулни дистрофии и миопатии, прогресиращи мускулни дистрофии, миотонии, метаболитни); невропатии (наследствени); преднорогови заболявания (спинални мускулни атрофии); болести с нарушено невромускулно предаване.
Епидемиология: Честота на невро-мускулните заболявания - 1 на 3000. През последните 20 г. са постигнати съществени успехи в изучаването на патогенезата и генетиката на невромускулните заболявания, като на много от тези заболявания гените са локализирани и характеризирани, а генните им продукти – идентифицирани и изучени. Възможно е установяването на предклиничния стадий на заболяването,
Диагностицират се на базата на прецизна анамнеза за начало на заболяването, локализацията на слабостта, наличието на други болни в семейството; клиничната характеристика; неврологичното изследване с установяване на вяло паретичен синдром с различна локализация и степен на изразеност, хипотрофии, със или без фибрилации; ЕМГ изследване за разкриване на миогенно, неврогенно, преднорогово увреждане или нарушено невромускулно предаване; биохимични изследвания за разкриване на увеличени стойности на креатинкиназа, АСАТ, АЛАТ, друг ензимен дефицит; генеалогични и молекулярно-генетични изследвания за определяне на генния дефект на заболяването. В хода на диагностичния процес се разграничава мускулно заболяване (вродена миопатия, мускулна дистрофия, миотонична дистрофия, обменна миопатия, възпалителна миопатия), невропатия (наследствена), преднорогово увреждане (различни типове спинална мускулна атрофия).
Наследствените невромускулни заболявания следва да бъдат разграничени от придобити заболявания - възпалителни и инфекциозни миопатии, възпалителни, токсични и други полиневропатии, остри или хронични заболявания на периферния двигателен неврон и автоимунни миастении. 
Алгоритъмът за диагностика и проследяване на невромускулните заболявания включва: 
А. Диагностика на невромускулните заболявания - комплексно изследване в специализирани клиники:
· клинично изследване, изследвания на мускулни ензими (КФК) 
· електрофизиологично изследване 
· биопсия от мускул  
· ДНК анализ
Етапи в диагностиката:
І-ви етап
· Анамнеза, соматичен и неврологичен статус
· Генеалогичен анализ за определяне типа на унаследяване
ІІ-ри етап
· Изследване на ПКК, биохимия, електролити, ензими, лизозомни ензими, метаболитен скрининг на серум и урина, лумбален ликвор, серумна и ликворна електрофореза, кръвно-газов анализ
· Електрофизиологични изследвания: ЕНГ и ЕМГ, евокирани потенциали, ЕКГ
· Инструментални изследвания: КТ и МРТ на мускули и други органи и системи (КТ/МРТ на главен мозък при засягане на централна нервна система; КТ на корем при метаболитни невромускулни заболявания), ехография на мускули, ЕхоКГ, ехография на коремни органи, DEXA за костна плътност, функционално изследване на дишането, изследване на дишането по време на сън
ІІІ-ти етап
· Невропатологични изследвания – хистологични, хистохимични, имунохистохимични и електронномикроскопски
· Молекулярно-генетични изследвания
· Генетично консултиране на засегнатите фамилии
След като диагнозата е потвърдена, пациентът и семейството му трябва да бъдат подробно запознати с очаквания ход на болестта и  какви проблеми могат да възникнат. След това трябва да се прецени какви са целите на пациента и семейството и да се направлява палиативната и рехабилитационна програма, която ще задоволи тези цели. 
Б. Терапия и проследяване на невромускулните заболявания
Лечение - мултидисциплинарен подход, периодично проследяване на състоянието
· Медикаментозно:
·  Преценка за хронично кортикостероидно лечение при мускулна дистрофия тип Дюшен (и проследяване за странични ефекти)
· Лечение на миотоничите дистрофии – антиконвулсанти, карбоксамиди.
· Лечение на периодичните парализи
· При болест на Pompe - патогенетична ензимозаместителна терапия с alglucosidase alfa
· При  спиналната мускулна атрофия, свързана с 5 хромозома – nusinersen, onasemnogene abeparvovec или risdiplam при индикации
· При периферните невропатии - антихолинестеразна терапия по схема парентерално или комбинирано с физиотерапия. 
· Стимулираща терапия с витамини, хранителни добавки и анаболни средства. 
· Двигателна рехабилитация: за костно-мускулната система, прийоми за подпомагане на откашлянето, дихателна гимнастика. Цел на рехабилитационните мероприятия - да се максимализира функционалният капацитет, да се удължи или поддържа независимо функциониране и подвижност, да се предотврати или потисне развитието на деформитети и сърдечно-белодробни нарушения и да се осигури достъп за пълно интегриране в обществото с добро качество на живот. Лечението е най-добре да се извършва от екип от лекари, физиотерапевти, работни терапевти, логопеди, социални работници, психолози и други. Лечението е целенасочено и многостранно.
· Ортезни средства (шини, колани, корсети, ортопедични обувки) и ортопедични корекции на контрактури и сколиоза
· Лечение на соматичните усложнения и при необходимост – интензивна терапия.
· - Дихателни грижи: редовни имунизации, преценка за подпомагане на дишането по време на сън, а след това и през деня (неинвазивна вентилация най-често с BiPAP при НМЗ), преценка за инвазивна вентилация с трахеостома
· - Лечение на сърдечното засягане (ритъмно-проводни нарушения, кардиомиопатия): ACE инхибитори, бета-блокери, диуретици
· - Гастроинтестинални грижи: диета при поднормено или наднормено тегло, преценка за поставяне на перкутанна ентерална гастростома или йеуностома
· - Ендокринни грижи: лечение за намалена костна плътност и при фрактури.
В. Профилактика на невромускулните заболявания
1. Изясняване на генетичния дефект, отговорен за заболяването.
2. Медико-генетично консултиране на засегнатото семейство.
3. Пренатална диагностика на бременностите в засегнатите семейства.
4. Провеждане на селективен скрининг за определени невро-мускулни заболявания във високо-рискови групи.
Г. Насочване към национални клинични регистри за невромускулни заболявания и към пациентски организации

Клиника, диагностика и възможности за лечение при невромускулните заболявания
[bookmark: _Toc155651792][bookmark: _Toc164075924]9.1. Заболявания на мускулите: вродени мускулни дистрофии, вродени миопатии, прогресиращи мускулни дистрофии, метаболитни миопатии.

	Представляват генетично и клинично хетерогенни наследствени миопатии с преобладаващ автозомно-рецесивен път на унаследяване, които се характеризират с проявяващи се от раждането или от ранно детство мускулна хипотония, забавено двигателно развитие, прогресиращата мускулна слабост, ставни контрактури и дистрофични промени при хистологично изследване на мускулите.
	Класифицират се в четири основни групи въз основа на молекулярно-генетичните, клиничните и биохимичните им особености:
· ВМД вследствие дефект на ламинин 2α, водещ до първично засягане на базалната мембрана (ВМД с мерозинов дефицит MDC1A)
· ВМД обусловени от абнормно гликозилиране на α-дистрогликана (Walker-Warburg, Fukuyama, ВМД Мускул-око-мозък)
· ВМД свързани с нарушения, водещи до тежки контрактури (ВМД с ригиден гръбнак, ВМД на Ullrich)
· ВМД поради първичен или вторичен дефицит на α-7-интегрин
	Друга класификация разделя ВМД на две групи в зависимост от наличието или липсата на засягане на ЦНС
· Чисти форми на ВМД, които се разделят на мерозин-позитивни и мерозин-негативни
· ВМД със засягане на ЦНС (синдром на Walker-Warburg, синдром на Fukuyama, ВМД Мускул-око-мозък)
Епидемиология. Най-често срещаните форми са ВМД с мерозинов дефицит и ВМД на Ullrich, въпреки че етническите и регионални различия по отношение на заболяемостта и болестността. MDC1A съставляват около 30 - 40% от случаите с ВМД в Европа и Бразилия, а ВМД на Ullrich – 9,4% от случаите на ВМД в Европа. В Япония ВМД на Fukuyama е със заболяемост 1/10 000 новородени, поради мутация с ефект на родоначалника. Във Финландия по аналогични причини болестността от ВМД тип Мускул-око-мозък е 1/ 50 000.
	Етиология. През последните години се изясни наличието на множество гени и генни локуси, чиито мутации водят до изявата на вродени мускулни дистрофии (Табл. 9.1). 
Таблица 9.1. Класификация на ВМД. 
	Вид на ВМД и начин на унаследяване
	Мутантен ген/засегнат протеин

	ВМД с мерозинов дефицит (АР)
	LAMA2 (6q22-q23)
Ламинин 2-α верига на мерозин

	ВМД с дефицит на мерозин (АР)
	? – (1q42)

	ВМД с нарушена гликозилация на α- дистрогликана 1С (АР)
	FKRP (19q13.33)
fukutin свързан протеин

	ВМД с нарушена гликозилация на α- дистрогликана 1D (АР)
	LARGE(22q12.3–q13.1)


	Fukuyama ВМД – (AР)
	FCMD (9q31–q33)
Fukutin

	Walker-Warburg синдром – (AР)
	FCMD (9q31–q33) fukutin
POMT1 (9q34.1) протеин-О-манозилтрансфераза 1
POMT2 (14q24.3) протеин-О-манозилтрансфераза
FKRP (19q13.33) fukutin свързан протеин

	ВМД Мускул-око-мозък – (AР)
		POMGNT1 (1p34.1)
O-свързана манозо-бета,2-N-ацетилглюкозаминилтрансфераза

	FKRP (19q13.33) fukutin свързан протеин

	POMT2 (14q24.3) протеин-О-манозил трансфераза 2




	ВМД с ригиден гръбнак - (АР)
	SEPN1 (1p36.13)
selenoprotein N1

	Ullrich ВМД – (AР)
		COL6A1 (21q22.3)
Алфа 1 тип колаген VI 

	COL6A2 (21q22.3)
Алфа 2 тип колаген VI

	COL6A3 (2q37)
Алфа 3 тип колаген VI




	Bethlem миопатия – (AД)
		COL6A1 (21q22.3)
Алфа 1 тип колаген VI 

	COL6A3 (2q37)
Алфа 3 тип колаген VI

	COL6A2 (21q22.3)
Алфа 2 тип колаген VI




	ВМД с дефицит на интегрин
	ITGA7 (12q13)
Интегрин алфа 7 прекурсор



	По-голямата част от гените, обуславящи патогенезата на ВМД, са свързани с функцията на дистрофин-гликопротеин асоциирания комплекс на сарколемата, вследствие на което се установяват абнормности в екстрацелуларните матриксни протеини (колаген и мерозин) и гликозилиране на α-дистрогликана. Мерозиновият дефицит води до по-лесно увреждане на миофибрите и дистрофични промени в мускулите.
	Клинични прояви: Тежестта на засягане на мускулите варира в широки граници от тежка неонатална хипотония (floppy baby), съпроводена с дихателни и гълтателни смущения с ранен летален изход до умерено тежко забавяне в моторното развитие и лека до умерена мускулна слабост тип пояс-крайник, появяващи се в първите години от живота. Пациентите често са с множествени контрактури (артрогрипоза). Клиничният ход е бавно прогресиращ или липсва прогресия.
	ВМД с мерозинов дефицит се дължи на мутации в Lamin α-2 гена (LAMA), локализиран в 6q2.
	Тежката форма, дължаща се на пълна липса на мерозин, се характеризира с:
· Изразена мускулна слабост и атрофии
· Ставни контрактури
· Невъзможност да се постигне самостоятелна походка
· Дизморфни белези (голяма глава, дълги и тесни лица, отворена уста, високо небце)
· Значително повишена креатин фосфокиназа в серума 
· Специфични обширни промени на бялото мозъчно вещество при МРТ – изследване
Леките клинични варианти се дължат на намалено количество на мерозин. Те протичат с:
· По-късно начало и бавна прогресия
· Пациентите прохождат
· Мускулна слабост по типа пояс-крайник
· МРТ данни за конфлуиращи лезии в бялото мозъчно вещество 
Когнитивни нарушения, епилептични пристъпи и нарушения в невронната миграция се описват рядко при пациенти с ВМД с мерозинов дефицит.
	Колаген VI- свързани нарушения. Голямо разнообразие от мутации в един от трите колагенови гена COL6A1, COL6A2, COL6A3, кодиращи респективно α1, α2 и α3 веригите на колаген 6, причиняват два вида ВМД: тип Bethlem и тип Ullrich. При тези заболявания са нарушени синтезата, структурата, секрецията или функцията на колаген 6. Това са заболявания, които се характеризират клинически с различна степен на тежест на мускулната слабост, хипотрофии, ставни контрактури, хлабави дистални стави и дихателна недостатъчност.
Миопатията тип Bethlem е наследствено заболяване с АД- тип на унаследяване, дължащо се на мутации на COL6A1, COL6A2 или COL6A3- гените. Характеризира се с бенигнен ход и бавна прогресия. 
· Клинично начало в неонаталния период, детската или юношеската възраст 
· Бавно прогресираща проксимална и аксиална мускулна слабост
· Ранни контрактури в областта на интерфалангеалните стави на ръцете лакътните и глезенните стави 
· Фоликуларна хиперкератоза и келоидни образувания
	Миопатията тип Ullrich се дължи на АД или АР унаследени мутации в гените, кодиращи веригите на колаген VI. При тази миопатия клиниката е значително по-тежка, по-хомогенна в сравнение с ВМД тип Bethlem, като включва: 
· Мускулна слабост от раждането
· Лицева слабост
· Тортиколис
· Дислокация на бедрата
· Контрактури на проксималните стави, хлабави дистални стави
· Прогресираща сколиоза
· Дихателни нарушения, развиващи се до края на първата година
· Невъзможна самостоятелна походка
· Нормален интелект 
· Фоликуларна хиперкератоза, папиларен обрив, хиперхидроза, 
· Дизморфни белези (проминиращи уши, високо небце)
· Раните заздравяват дефектно с формиране на келоиди.
	ВМД, дължащи се на нарушена гликозилирането на α-дистрогликана
Дефектите в гликозилирането на α-дистрогликана могат да се дължат на мутации в шест гена, кодиращи специфични и предполагаеми гликозилтрансферази: POMT1, POMT2, POMGnT, fukutin, FKRP, LARGE, като мутации в един и същи ген могат да обусловят различни варианти на ВМД. Тези мускулни дистрофии се унаследяват АР, като показват генетична и клинична хетерогенност от изолирано засягане на мускулите до ангажиране и на ЦНС и очите в различна степен.
	ВМД тип Fukuyama е най-често срещаната ВМД в Япония, поради мутация с ефект на родоначалника. Дължи се на мутации в гена, кодиращ fukutin, локализиран в 9q31-33. Фукутинът е гликозилтрансфераза, чиято функция и връзка с останалите гликозилиращи ензими, не е добре проучена. Налице са:
· Редуцирани фетални движения и неонаталната асфиксия 
· Генерализирана мускулна слабост и хипотония, с по-изразено засягане на проксималната мускулатура от ранна детска възраст
· Умствено изоставане и епилептични пристъпи (най-често генерализирани тонично-клонични)
· Хипертрофия на мускулите на езика, подбедриците и m. quadriceps,
· Дилатативна кардиомиопатия, най-често през втората декада от живота
· Очното засягане включва дисплазия, стопяване, отлепване на ретината, понякога съпътствани от абнормни очни движения, страбизъм, миопия и микрофталмия
· Аномалии на ЦНС: мозъчна и малкомозъчна полимикрогирия, лисенцефалия/ пахигирия, разширени мозъчни вентрикули, хипоплазия на мозъчния ствол, фиброглиялна пролиферация на меките мозъчни обвивки, хидроцефалия, хипоплазия на кортикоспиналните пътища
От невроизобразяващите изследвания се установяват аномалии в бялото мозъчно вещество, които намаляват с възрастта, абнормности в окципиталната кора, хипоплазия на моста и церебеларния vermis, малкомозъчни кисти. 
ВМД тип „Мускул-око-мозък” е заболяване с АД тип на унаследяване, при което освен мускулно засягане се описват още очни и корови мозъчни аномалии. Обусловено е от мутации в POMGnT1 гена, локализиран в 1р34-р32, кодиращ гликозилтрансфераза. При тези пациенти се установява:
· Генерализирана мускулна слабост и хипотония, с преобладаващо проксимално засягане
· Умствено изоставане, епилептични пристъпи
· Конгенитални очни аномалии: миопия, глаукома, хипоплазия на зрителния нерв и ретината
· Аномалии на ЦНС: лисенцефалия (пахигирия, агирия), полимикрогирия, плосък мозъчен ствол, церебеларна хипоплазия
· Други особености са хидроцефалия, дизморфен фациес (тясна основа на носа, микрогнатия, лицева хипоплазия). 
Синдром на Walker-Warburg е генетично и клинично хетерогенно заболяване с АР-тип на унаследяване. Дължи се на мутации по-често засягащи POMT1, POMT2, POMGnT-гените и по-рядко, fukutin, FKRP и LARGE. 
· Полихидрамнион и намалени фетални движения по време на бременността
· Тежко засягане на мускулите, мозъка и очите с преживяемост до 2-3 години
· Тежка мускулна хипотония и слабост
· Умствено изоставане
· Засягане на ЦНС- лизенцефалия тип 2, обструктивна хидроцефалия, невронни хетеротопии, агенезия на corpus callosum, неразделяне на мозъчните хемисфери, лептоменингеални глио-мезодермални пролиферации, понтоцеребеларна хипоплазия с дилатация на IV мозъчен вентрикул, рядко окципитално енцефалоцеле и малформации тип Dandy-Walker, хипомиелинизация
· Епилептични пристъпи
· Очни аномалии - отлепване на ретината с последваща слепота, микрофталмия, буфталм, хипоплазия на зрителния нерв, колобома, и други ирисни малформации, конгенитална глаукома, катаракта, мегалокорнея
· Дизморфни белези като цепки на устните и небцето, проминиращи уши
При тези пациенти палиативно се налага поставянето на назогастрална сонда, вентрикулоперитонеален шънт, хирургична корекция на енцефалоцелето.
Вродена мускулна дистрофия тип 1 С е форма на ВМД, обусловена от мутации в FKRP - гена, които могат да причинят и мускулна дистрофия тип пояс-крайник. Тежестта на клиничната картина корелира с експресията на а-дистрогликана. Тези болни не прохождат и имат типични хипертрофии на мускулите на бедрата и подбедриците. Тази форма на заболяването е с прогресиращ ход, със засягане на дихателната мускулатура и сърцето през втората декада от живота. Установяват се високи стойности на КФК.
Вродена мускулна дистрофия тип 1 D се дължи на мутации в LARGE- гена и клинично се характеризира с изразена мускулна хипотония (floppy baby) и тежко умствено изоставане, обусловени от дефекти в невронната миграция.
Вродената мускулна дистрофия с ригиден гръбнак. При засегнатите болни се откриват хомо- или хетерозиготни мутации в SEPN1-гена. Заболяването клинично се характеризира с:
· Ограничена флексия на гръбначния стълб 
· Прогресивно развиваща се сколиоза, редуцираща виталния капацитет и водеща до дихателна недостатъчност
· Слабост на лицевата мускулатура, булбарна мускулна слабост
· Ставни контрактури в областта на лактите и колената, scapulae alatae, pectus excavatus
· Ограничено наддаване на тегло 
По-често се засягат аддукторите на бедрата, m. biceps femoris, m. sartorius, докато m. rectus femoris и m. gracilis остават сравнително съхранени. Въпреки тежката аксиална мускулна слабост и генерализираната мускулна атрофия, пациентите с това заболяване дълго време запазват способността за самостоятелна походка. 
Основна особеност на тази форма на заболяването е контрастът между сравнително запазената мускулна сила на крайниците и тежката мускулна слабост на аксиалната шийна и туловищна мускулатура. Прогнозата зависи от тежестта на ангажиране на дихателната мускулатура. При по-голямата част от пациентите сколиозата прогресира и става тежка в края на първото десетилетие. Дихателната недостатъчност налага сравнително ранното използване на неинвазивна вентилация с начало между 4 и 10-годишна възраст.
	ВМД тип 1В се характеризира с генерализирана хипотония, забавено моторно развитие, проксимална мускулна слабост, с тежко засягане на шийната мускулатура и ранно развитие на дихателна недостатъчност. Невропсихичното развитие е в норма. 
ВМД с дефицит на интегрин α-7. Клинично се характеризира със забавено моторно развитие като при вродена миопатия, ментална ретардация без промени в МРТ на главен мозък, вроден тортиколис.
ВМД, дължащи се на мутации в LMNA- гена. Ламините са протеини, влизащи в състава на ядрената мембрана, които определят нейната форма и големина. Мутации в Lamin A/C- гена водят до различни невромускулни заболявания, вкл. мускулни дистрофии като АД форма на мускулна дистрофия тип Emery-Dreifuss, мускулна дистрофия тип пояс-крайник 1В, аксонна моторна и сензорна полиневропатия. Болните условно се разделят на две групи: първата са по-малки с тежка мускулна слабост и много слабо моторно развитие, а втората са по-големи с изразена слабост на шийната мускулатура при нормално ранно моторно развитие. Всички деца са с начална бързо прогресираща слабост на аксиалната мускулатура и последващата липса на прогресия. Дихателната недостатъчност се проявява клинически по-рано при първата група, но и при втората група е налице преди 8-годишна възраст. Четири от пациентите са със сърдечно засягане - аритмии. По-тежко са засегнати проксималните мускули на горни крайници и дисталните на горни. Рано се проявява ригиден гръбнак с торакална лордоза. 
	Диагнозата се базира на следните изследвания:
· Клинични прояви за начало в неонаталния период или ранна детска възраст
· Наличие на други аномалии на очи, умствено изоставане, епилептични пристъпи
· Повишени стойности на КФК
· ЕМГ данни за миогенна увреда
· Хистологичното изследване на мускули 
· МРТ на главен мозък
· Генетичното изследване
Лечение. Въпреки големия брой терапевтични стратегии (основно в рамките на генна терапия), които се проучват по отношение на терапията на ВМД, на този етап утвърдени са палиативните грижи в зависимост от възрастта и състоянието на пациентите. За тази цел е необходим мултидисциплинарен екип, включващ невролози (лечение на епилептичните пристъпи), ортопеди (хирургично лечение на ставните контрактури и сколиоза), физиотерапевти, реаниматори (дихателна реанимация- неинвазивна и инвазивна, поставяне на назогастрална сонда). 

Група от наследствени мускулни заболявания, които се диагностицират на базата на структурни промени в мускулните влакна, видими след оцветяване на мускулния биопсичен материал с хистохимични методи. Класифицират се на следните видове:
9.1.2.1. Миотубуларна/центронуклеарна миопатия
Изключително рядка форма, включваща обикновено тежката Х-свързана рецесивна форма с пре- или неонатално начало, автозомно-рецесивна форма с начало в ранна или по-късна детска възраст и сравнително леката автозомно-доминантна форма с късно начало. Характерна хистологична картина.
Диагностични критерии за Х-свързаната форма:
· Мъжки пол
· Перинатално начало
· Тежка генерализирана мускулна слабост и хипотония с дихателна недостатъчност и често фатален изход.
· Може да са налице: полихидрамнион, гълтателни нарушения, тънки ребра, контрактури на бедрени и коленни стави, офталмоплегия, голяма глава, издължено лице, тънки пръсти.
· КФК нормална или леко повишена 
· Скаченост с Xq28, МТМ1 генни мутации 
Диагностични критерии за АР форма:
· Начало в ранна, по-късна детска възраст или при възрастни под 30 год.
· При ранно начало може да е налице офталмоплегия
· Проксималната слабост е по-тежка от дисталната
· Лицева слабост
· Преживяват след ранния детски период
Диагностични критерии за АД форма:
· Начало в късна детска възраст или зрелост
· Проксималната слабост е по-тежка от дисталната
· Крампи в подбедриците
· КФК нормална или леко повишена
· При някои фамилии – офталмопареза, птоза, лицева слабост, дистална мускулна слабост, контрактури, ригиден гръбнак
· При някои фамилии – скаченост с 12q21, MYF6 генна мутация

9.1.2.2. Немалинова миопатия
Невро-мускулно заболяване, характеризиращо се с мускулна слабост при наличието на немалинови телца (пръчици) в мускулните влакна при отсъствието на други известни състояния, понякога свързани с пръчици. Съществуват АД, АР и спорадични форми.
Диагностични критерии:
· Началото е обикновено в ранно детство, но може и в по-късна детска възраст или в зрелостта.
· Мускулната слабост е най-тежка в лицето, флексорите на шията и проксималните мускули на крайниците, понякога може да има и дистално засягане. Често има дихателни нарушения, а при малките деца – гълтателни.
· При конгениталните форми - артрогрипоза
· КФК е нормална или леко повишена
· ЕМГ показва миопатни промени, но при някои по-възрастни в дисталните мускули – невропатни. ЕНГ е в норма.
· Известни са мутации в 10 гена 
9.1.2.3. “Central core” вродена миопатия
Вродена миопатия с АД или АР унаследяване. Установяват се мутации в рианодиновия рецептор върху 19q13.1. Някои от мутациите водят до “Central core” вродена миопатия и склонност към малигнена хипертермия, а други само до малигнена хипертермия. Характерна хистологична картина.
Диагностични критерии:
· Начало в ранно детство и по-рядко – в късна възраст
· Хипотония и забавено двигателно развитие
· Генерализирана мускулна слабост, повече проксимално и повече за долни крайници
· Може да се наблюдава слабост на лицеви мускули, стерноклеидомастоидеус и трапециус и скелетни аномалии
· Непрогресиращ или бавно прогресиращ ход
· КФК е нормална или леко повишена
· ЕМГ е миопатна или нормална
· Риск от малигнена хипертермия при употреба на някои инхалационни наркотици и деполяризиращи релаксанти като сукцинилхолин
Лечение: Основно значение имат системната рехабилитация и приложението на ортези при необходимост.

Представляват наследствени заболявания, обусловени от мутации, засягащи дистрофиновия ген, локализиран в Х хромозомата, които се проявяват клинично с прогресираща мускулна слабост до тежка инвалидизация, кардиомиопатия, а в някои от случаите и с умствено изоставане и нанизъм. Различават се помежду си по началото, тежестта на клиничната симптоматика и скоростта на прогресия на заболяването.
Епидемиология: ПМД тип Duchenne се среща с честота 1 на 3500 живородени момчета. При 30% от тях мутацията възниква de novo. ПМД тип Becker се появява с честота 1 на 30 000 живородени момчета. При 50% мутациите са de novo.
Етиология: Дистрофиновият ген се намира на Х-хромозомата в локус Хр21 и е един от най-големите гени в човешкия геном. Разнообразни мутации са отговорни за ПМД тип Duchenne. Най-често това са:
•	Делеции - около 60%
•	Дупликации - около 10%. Концентрирани са главно в проксималната част на гена, около интрон 7.
•	Точкови мутации: еднонуклеотидни замени, инсерции, малки делеции и дупликации- около 30%. Точковите мутации могат да бъдат в splice site или в екзона (безсмислени). 
При пациенти с ПМД тип Becker 80% от мутациите, отговорни за болестта, са делеции в дистрофиновия ген.
Патогенеза: Дистрофинът е протеин с молекулна маса от 427 kDa. В различните си изоформи се открива в мускулите, ретината, невроните на ЦНС. Дистрофинът е цитоскелетен протеин, намиращ се по вътрешната повърхност на сарколемата, като основен елемент от дистрофин-асоциирания гликопротеинов комплекс (ДАГК). ДАГК е сложна надмолекулна организация - мост между цитоскелета, сарколемата и базалната мембрана, който стабилизира сарколемата при мускулна контракция и предпазва миофибрилите от некроза.
Клинична картина на ПМД тип Duchenne се проявява с:
· Начало преди 5-годишна възраст, при някои от пациентите с данни за закъснение в прохождането и тромава походка още преди дебюта на болестта или глобално изоставане в НПР 
· Прогресираща мускулна слабост, ангажираща предимно проксималната мускулатура първо на долните крайници, а в последствие и на горните крайници
· Затруднено изкачване на стълби, чести падания, затруднено изправяне от клекнало положение или извършване на други движения, натоварващи мускулатурата на тазовия пояс (m. iliopsoas и глутеалната мускулатура) и проксималните мускули на долни крайници (m. quadriceps)
· Феномен на Gowers (при изправяне на пациента от клекнало положение той се опира в бедрата си, катерещо се изправяне с помощта на ръцете)
· Клатушкаща се походка, впоследствие пациентите започват да ходят на пръсти, поради атрофия на претибиалната мускулатура 
· Псевдохипертрофия на m. triceps surae
· Поясна хиперлордоза с изпъкване на корема
· Scapulae alatae 
· Ставни контрактури, с първоначално ангажиране на глезенните стави и ахилесовото сухожилие (pes equinovarus), а в последствие и коленни, лакътни, раменни, тазобедрени и интервертебрални стави. Развиват кифосколиоза
· Загуба на самостоятелна походка преди 13 г. 
· Дихателните нарушения са много типични при момчетата с ПМД тип Duchenne и се установяват скоро след загубата на самостоятелна походка. Кифосколиозата, слабостта на интеркосталните мускули и диафрагмата нарушават външното дишане. Развива се рестриктивен тип нарушение на дишането, като при 73% от пациентите непосредствена причина за летален изход е дихателната недостатъчност. Първоначалните клинични симптоми, следствие от хипоксемията и хиперкапнията, могат да са много леки, като редукция на телесната маса, лесна уморяемост, по-лоша успеваемост в училище и нарушения на съня. В последствие белодробните инфекции стават по-чести и по-трудно лечими. Ако развиващата се хиперкапния не бъде лекувана, се добавят главоболие, общо неразположение и рискът от смърт, поради остра дихателна недостатъчност, провокирана от интеркурентни инфекции, нараства значително. Пациентите са със снижен витален капацитет, чести пневмонии и развиват дихателна недостатъчност, което налага дихателно подпомагане в напредналите стадии на болестта.
· Сърдечно засягане (кардиомиопатия) се установява при 50% до 80% от пациентите в хода на заболяването, като са налице кардиомегалия, персистираща тахикардия, ритъмни и проводни нарушения и остри миокардни инфаркти.
· Симптомите от дисфункция на гладката мускулатура са резултат от некроза на мускулните влакна, дегенерация на клетъчните им ядра и мастна инфилтрация. Стомашният хипомотилитет се манифестира с тежест, коремни болки и повръщане. При малка част от пациентите се установява малабсорбционен синдром с диария, мегаколон или мотилитетни смущения на хранопровода. Констипацията е резултат не само на ангажиране на гладката мускулатура на червата, но и на слабост на напречнонабраздената коремна мускулатура, което води до намаляване на интраабдоминалното налягане при дефекация.
· При голяма част от пациентите с ПМД тип Duchenne се установяват когнитивни нарушения с непрогресиращ характер. 
Клиничната картина на ПМД тип Becker е сходна, но по-лека от колкото при ПМД тип Duchenne. Наличието на дистрофин в редуцирани количества или абнормен по структура обуславя по-късното начало и по-леката клинична картина при пациенти с ПМД тип Becker.
· Начало на заболяването е след 7-годишна възраст
· Постепенно развиваща се прогресивна мускулна слабост като проксималните мускули са по-тежко засегнати от дисталните, а долните крайници - по-рано от горните
· Псевдохипертрофия на подбедриците
· Слабостта в m. quadriceps femoris може дълго време да бъде единствената изява на заболяването. 
· Болезнени крампи при физическо натоварване, съпроводени или не с миоглобинурия при някои болни
· Загуба на самостоятелна походка след 16-годишна възраст. Някои пациенти запазват способността си за самостоятелна походка и до 30-35 годишна възраст. При тези пациенти кардиомиопатиите и умственото изоставане са по-редки и по-леки.
· Сърдечно засягане може да се развие независимо от мускулната слабост
	Диагнозата се поставя въз основа на характерната клиника и параклинични изследвания. 
· Съществуват различни скали за оценка и проследяване на прогресията на мускулната слабост при пациентите с дистрофинопатии и ефекта от провежданата терапия
· Medical Research Council (MRC) скала за мануално мускулно тестуване 
· The North Star Ambulatory Assessment 
· Тест за 6 минутно ходене (6-minute walk test)
· Тест за 10-метрово ходене (10 meter walk test)
· Биохимичните изследвания са с данни за повишени стойности на КФК, АСАТ, АЛАТ и ЛДХ. При пациентите с ПМД тип Duchenne, КФК се повишава най-малко 10 пъти над нормата (най-често между 25 и 200 пъти), а при ПМД тип Becker - най-малко 5 пъти.
· Електромиографията (ЕМГ)
· Мускулна биопсия - с вариабилност в размерите на мускулните влакна (атрофични и хипертрофични), некротични и регенериращи влакна, ендо- и перимизиална фиброза, както и хиалинизирани мускулни влакна. Имунохистохимичното изследване и Western blot показват липса на дистрофин при ПМД тип Duchenne и редуциран при тип Becker.
· ЕКГ и ЕхоКГ се препоръчва да се провеждат веднъж годишно
· Функционално изследване на дишането се провежда веднъж в годината
· Генетично изследване на болните и техните майки и сестри 
· MLPA (multiplex ligation-dependent probe amplification) за откриване на делеции и дупликации
· Секвениране на дистрофиновия ген за детекция на малки делеции, инсерции, точкови и сплайсинг мутации, на които се падат около 35% от мутациите при ПМД тип Duchenne
. 
Лечение и грижи при пациентите с дистрофинопатии. Основните цели на комплексната терапия, осъществявана от мултидисциплинарен екип от специалисти, при тези пациенти са удължаването на периода на запазена самостоятелна походка, отсрочване на усложненията, като ставни контрактури, сколиоза, дихателна недостатъчност, кардиомиопатия, нарушен гастроинтестинален мотилитет.
В настоящия момент основно приложение намира терапията с кортикостероиди, АСЕ-инхибитори, β-блокери, ортопедичната хирургия, дихателната рехабилитация и физиотерапията, чрез които се цели подобряване на качеството на живот на пациентите.
Аtaluren е малка молекула, медикамент за перорално приложение, одобрен от European Medicines Agency за лечение на пациенти с nonsense мутации на възраст 2 години и повече, способни да ходят. Той действа на ниво рибозоми, за да осигури игнорирането на стоп кодона и синтеза на пълноверижен протеин. Аtaluren, гранули за орално приложение 125 мг и 250 мг се прилага в доза 40 mg/kg телесно тегло /дневно разпределена трикратно (10mg/kg телесно тегло сутрин, 10mg/kg телесно тегло по обед и 20 mg/kg телесно тегло вечер. Ефектът от лечението се проследява чрез провеждане на мануално мускулно тестуване (MRC скала) и функционално изследване на дишането. Установено е, че продължаването на лечението и след загуба на самостоятелна походка води да забавяне на прогресията на слабостта на дихателната мускулатура. Пациенти с nmDMD, способни да ходят или загубилите способността си да ходят, показват сходен профил на безопасност. Няма очевидни разлики в относителната бионаличност в стационарно състояние и клирънса поради загуба на способността за ходене. Не се изисква корекция на дозата при пациенти, загубили способност за ходене. По време на терапията се проследяват АН, бъбречните, чернодробните функции и липидния профил.
Кортикостероиди (КС). Prednisolone и Deflazacort са златен стандарт в лечението на мускулната слабост при дистрофинопатиите. Рrednisolone/Рrednisone се дозира 0,75 mg/kg/ден с максимална доза до 30 mg/ден, а Deflazacort – 0,9 mg/kg/ден с максимална доза до 36 mg/ден. Ежедневното им приложение или използването на алтерниращи схеми временно подобрява или забавя прогресията на мускулната дистрофия (6 месеца до 2 години), стабилизира мускулната сила и функция, намалява честотата на усложненията като сколиоза, подобрява дихателната функция и намалява честотата на сърдечните усложнения. Механизмите на действие на КС на клетъчно ниво, които водят до забавяне на прогресията на заболяването, остават неясни. Съществуват различни теории, проучени при експериментални модели на мишки. Кортикостероидната терапия се започва в стадия на „плато” на двигателните функции между 4 и 8 г., когато не се установява нито прогрес, нито регрес на двигателните умения. Ежедневният прием е с доказано по-добър ефект от алтерниращия. Продължаване на лечението с дози 0,3-0,6 mg/kg/ден след загуба на самостоятелна походка се препоръчва с цел да се запази мускулната сила на горните крайници, забави развитието на сколиоза, дихателна и сърдечна недостатъчност. След започване на терапията пациентът се проследява на всеки 3-6 месеца, за да се отчете ефекта от лечението, както и нежелани лекарствени реакции (НЛР), което дава възможност за корекция на дозата. Продължителната кортикостероидна терапия има много НЛР като наддаване на тегло, артериална хипертония, застойна сърдечна недостатъчност, язвена болест, чернодробна стеатоза, панкреатит, ятрогенен хиперкортицизъм с центрипетално затлъстяване, facies lunata, акне, хирзуитизъм, стероиден диабет, дислипидемия, хипокалиемия, метаболитна алкалоза, остеопороза с компресионни фрактури, конвулсии, бенигнена интракраниална хипертензия, емоционална лабилност и психози, катаракта и имуносупресия с рецидивиращи инфекции. Препоръчва се на всеки 3 месеца при пациентите на кортикостероидна терапия да се оценява мускулната функция, да се проследява телесната маса, артериалното налагане, дихателните капацитети. При поява на НЛР може да се намали дозата или да се премине към алтерниращи схеми с 15 дни прием, 15 дни почивка. 
Пациентите с ПМД Duchenne са с по-ниска костна плътност, дори преди да загубят способността за самостоятелна походка. Хроничната кортикостероидна терапия допълнително намалява костната плътност, което налага прием на калций (1000 mg/ден) и витамин D (400 Е/ден). Бифосфонати се препоръчват при деца с фрактури. Преди да се започне кортикостероидната терапията е важно детето да е имунизирано според имунизационния календар на страната и да има имунитет срещу варицела и туберкулоза. 
При пациенти с ПМД тип Becker ефектът на терапия с кортикостероиди не е проучен, поради по-бавната прогресия и по-късната инвалидизация.
Медикаментозна терапия на кардиомиопатията. Кардиомиопатията е често усложнение при пациентите с дистрофинопатии. По-късната й изява в сравнение със засягането на скелетните мускули се обуславя от намалената физическа активност при пациентите, вследствие загубата на способността за самостоятелна походка. Сърдечното засягане е непосредствена причина за смърт при около 10% от тези пациенти.
Препоръчваните медикаменти за терапия на кардиомиопатията при пациенти с дистрофинопатия са: АСЕ-инхибитори (ангиотензин конвертиращ ензим) или ангиотензин-рецепторни блокери, бримкови диуретици, spironolactone и в допълнение неселективни ß-блокери в по-напредналите стадии на сърдечно засягане. Тя се прилага за забавяне на прогресията на сърдечното засягане и за подобряване прогнозата на пациенти с безсимптомна левокамерна хипертрофия. АСЕ-инхибиторите са доказали своята ефективност в превенцията на ремоделирането на стената на лява камера, разрастване на фиброза и ограничаването на левокамерната хипертрофия, което намалява риска от камерни аритмии и внезапна сърдечна смърт и увеличава продължителността на живота при пациентите с дистрофинопатии. Те се препоръчват като медикаменти на първи избор при пациенти с намалена фракция на изтласкване без клинични прояви.
Физиотерапията е важен елемент от комплексното лечение на дистрофинопатиите. Прилага се във всеки един момент от прогресията на заболяването както при подвижни, така и при загубили способността си да ходят пациенти. Основите й цели са да забави намалението на мускулната сила и маса, да поддържа дихателните обеми, да профилактира развитието на ставните контрактури и да подобри качеството на живот на болните. Физиотерапия следва да се започне непосредствено след поставянето на диагнозата. Първоначален приоритет е превенцията на възникването на асиметрични контрактури на ахилесовите сухожилия, коленните и тазобедрените стави, като по този начин се намалява риска от последваща сколиоза. Пасивните разтягания и използването на глезенни ортези са основен момент от лечението в етап, когато пациентите са все още подвижни. Глезенните ортези се поставят нощем, защото затрудняват ходенето през деня. Приложението на гореописаните методи на разтягане следва да се извършва 4-5 дни в седмицата. Момчетата следва да се стимулират да практикуват подходящи физически упражнения и хидротерапия. Използването на колянно-глезенни ортези може да удължи във времето способността за самостоятелно ходене и стоене прав. Не рядко тяхната употреба се предшества от тендоелонгации на ахилесовите сухожилия.
Ортопедична хирургия. Около 90% от момчетата с дистрофинопатия развиват клинично значима сколиоза. Подходящата профилактика срещу гръбначните изкривявания при тези пациенти трябва да започне преди да са изгубили способността си да се движат и включва физиотерапевтични процедури и подходяща поза, избягваща тазовата асиметрия. Веднъж появила се, сколиозата може да бъде коригирана хирургично. С най-добър ефект са тези интервенции, извършени на етап, когато гръбначният стълб е все още подвижен и ъгълът на Cobb е 20-400. В тези по-ранни стадии на заболяването дихателната и сърдечната функции на тези болни са достатъчно съхранени, за да може организмът им да понесе оперативна интервенция. При пациенти, контраиндицирани за операции се използват съответни стабилизиращи колани и корсети. Тендоелонгациите на Ахилесовите сухожилия също имат значение за удължаване във времето на способността на тези болни да ходят самостоятелно.
Поддържане на дихателните функции. Честите дихателни инфекции и прогресиращата дихателна недостатъчност в по-напредналите стадии на ПМД тип Duchenne налагат периодично мониториране на дихателните функции чрез спирометрия и измерване на кръвните газове, както и съответна терапия. Обезпокояващи симптоми, налагащи терапия са: белези на нощна хиповентилация (нарушения в съня, дневна умора, нарушена концентрация), намален апетит, SO2<92%, ФВК<60% от очаквания, чести дихателни инфекции. В по-ранните стадии добър ефект имат дихателната гимнастика и постуралният дренаж. (Фигури 9.1, 9.2)
Честите дихателни инфекции изискват използването на пневмококова ваксина и ежегодно приложение на противогрипна ваксина, както и адекватна антибиотична терапия за лечение. Изкуствената вентилация с позитивно налягане най-често започва да се прилага около 17-годишна възраст. Основна индикация за приложението на неинвазивна нощна вентилация (ННВ) е установяването на клинично изявена нощна хиповентилация. В напредналите стадии на заболяването при установена дневна хиперкапния неинвазивната вентилация се прилага и през деня. Приложението на ННВ води до подобрение на качеството на съня, намаляване на дневната сънливост, забавяне на прогресията на дихателната слабост и подобряване качеството на живот. Емпирично е установено, че нощната вентилация (неинвазивна или инвазивна чрез трахеостомия) води до дългосрочна стабилизация на дихателните функции, редукция на дихателните инфекции и увеличение на продължителността на живота. С напредване на заболяването периодите на изкуствена вентилация в рамките на денонощието се удължават.
Кислородотерапията трябва да се прилага изключително внимателно, защото въпреки привидното подобрение на хипоксемията, може да маскира подлежащата причина, като ателектаза или хиповентилация и да засили хиперкапнията. При хипоксемия, обусловена от хиповентилация се препоръчва възстановяване и подобряване на проходимостта на дихателните пътища чрез мануални или механични методи. Препоръчват се и методи за подобряване на откашлянето – мануално, чрез Амбу или апарати за cough assist.	
ПМД тип DuchenneЧестота


Фигура 9.1. Алгоритъм на проследяване на дихателните функции при пациенти с Веднъж в годината
Веднъж на 6 мес.
Веднъж в годината
Капнография
Пациенти с невъзможна самостоятелна походка с някои от следните:
· Съмнение за хиповентилация
· ФВК <50% от нормата
· Използване на изкуствена вентилация
Максимални инспираторни и експираторни налягания
ФВК в седнало положение
Peak cough flow

Кръвно-газов анализ
Невъзможна самостоятелна походка
Изследване на ФВК в седнало положение
Запазена самостоятелна походка и възраст над 6 г.
Препоръчителни изследвания
Състояние на пациента

ПМД тип Duchenne


Стъпка 1: 
При ФВК <40% използване на мануални техники или механичен инсуфлатор/ексуфлатор 


Стъпка 2: мануални и механични техники за откашляне 
Необходими при: 
•При дихателни инфекции и peak cough flow <270 L/min* 
•Базов peak cough flow <160 L/min или максимално експираторно налягане <40 cmH2O
•Базов FVC <40% или <1·25 L при възрастни




Стъпка 3: нощна хиповентилация 
•Прояви на хиповентилация (пациенти с ФВК <30%)
•Базисно SpO2 <95% и/или CO2 >45 mm Hg в будно състояние
• Апнея/хипопнея индекс >10 на час от полисомнография или 4 или повече епизода на спадане на SpO2 <92% или спадане на SpO2 с 4% на час по време на сън 
Техниките на подобряване на обема на белите дробове и възстановяване на проходимостта на дихателните пътища следва да предшестват неинвазивната вентилация. 






Стъпка 4: Дневна вентилация 
При пациенти на нощна вентилация, дневната се включва при горепосочените условия:
•Самостоятелно удължаване на периодите на нощна вентилация и в часовете на събуждане
• Нарушено преглъщане, всл. на диспнея, което се облекчава при вентилация 
• Затруднен говор, всл. диспнея
 • Симптоми на хиповентилация с базисно SpO2 <95% и/или CO2>45 mm Hg в будно състояние
Продължителното приложение на неинвазивна вентилация с подпомагане на откашлянето може да улесни ендотрахеалната екстубация при интубирани в хода на инфекция или оперативна интервенция пациенти. 





	

Стъпка 5: Трахеостома 
•Ефектът от неинвазивната вентилация не е оптимален
•Три неуспешни опита за екстубация, въпреки употреба на оптимален режим на неинвазивна вентилация и откашляне 
• Невъзможност на методите на неинвазивна вентилация и откашляне да профилактират аспирация и спадане на сатурацията под 95%, налагащо аспирация






Фигура 9.2. Дихателни интервенции при пациенти с ПМД тип Duchenne

Хранене. Пациентите с ПМД тип Duchenne са с повишен риск от недохранване и obesitas, което налага оптимален контрол на приема на хранителни вещества, така че BMI да се подържа между 10 и 85 персентили. Хранителният режим следва да се оценява за прием на енергия, белтъци, течности, калций и витамин Д. Оценка на преглъщането следва да се извършва при загуба на тегло повече от 10%, удължаване периодите на хранене с повече от 30 мин., задавяния, аспирационна пневмония. Констипацията и гастроезофагеалният рефлукс са едни от най-честите гастроинтестинални усложнения при пациентите с ПМД тип Duchenne. В тези случаи се препоръчват лаксативи- лактулоза, полиетилен гликол или механични методи за очистване. За гастроезофагеалния рефлукс се прилагат - Н2 блокери, инхибитори на протонната помпа, прокинетици. 
Анестезия: При необходимост от обща анестезия следва да се има предвид повишения риск от подобно на малигнена хипертермия състояние при пациенти с дистрофинопатия и използване на инхалационни анестетици от групата на халотан и миорелаксанти от групата на сукцинилхолин. Силно се препоръчва обща венозна анестезия. Абсолютно противопоказани са деполяризиращи миорелаксанти като сукцинилхолин. Пациентите са под риск от потенциално фатална рабдомиолиза и хиперкалиемия при прилагане и на някои инхалаторни анестетици. Преди и след хирургични процедури са необходими консултации с кардиолог и пулмолог и анестезиологът трябва да е подготвен за възможна сърдечна и дихателна декомпенсация по време и след хирургичната интервенция.
[bookmark: _Toc155651796][bookmark: _Toc164075928]9.1.4. Прогресивни мускулни дистрофии тип пояс-крайник (Пояс-крайник мускулни дистрофии ПКМД)
	ПКМД са група от генетично хетерогенни мускулни дистрофии, които се унаследяват по автозомно-доминантен (АД) или автозомно-рецесивен (АР) начин, имат вариабилна възраст на начало - от детска до зряла и се характеризират с начална, преобладаваща и прогресираща слабост на мускулите на тазовия и раменния пояс. Всички болни са придобили самостоятелна походка в даден етап от живота си,  като за да се счита за нова форма дадена ПКМД, мутациите в съответен нов ген, трябва да се установяват в поне две несвързани помежду си семейства. Промените от хистологичното изследване на мускулите и изобразяващите техники са дистрофични. Дегенеративните промени на МРТ на мускули се определят като замяна на мускулната тъкан с мастна или съединителна на Т1 секвенциите, а дистрофичните хистологични промени включват некроза с регенерация и фибрози. КФК в серума трябва да е увеличена.
Болестността на ПКМД се оценява на 1,63 на 100000 души население с вариация 0,56–5,75/100,000 в различните популации. 
	Класификация: На базата на старата класификация от 1995 г. формите на ПКМД се разделяха на АД тип 1 и АР тип 2, следвани от съответната буква, като поредност на идентифицираните в годините гени (таблица 3). На базата на развитие на молекулярно-генетичните изследвания броят на формите силно нарасна, което доведе до изчерпване на буквите на АР форми. Освен това се оказа, че част от формите могат да се класифицират в други групи заболявания - вродени миопатии, метаболитни миопатии и т.н., което наложи предложението за нова класификация пред 2018 г. Според нея с D се означават АД форми, а с R - АР, следвани от съответна цифра. С Х ще се обозначават Х-свързани форми, ако такива бъдат идентифицирани. На таблица 3 се представени формите според двете класификации и причините за отпадане на някои от тях при тази от 2018 г.
	Етиология: Различните форми на ПКМД са обусловени от мутации в различни гени, кодиращи протеини, които имат структурна функция или участват в метаболизма или сигналната трансдукция на мускулните клетки (Табл. 2).
Таблица 9.2. Генетична класификация на ПКМД (1995 г. и 2018 г.)
	Заболяване по класификацията от 1995 г.
	Ген/локус/белтък
	Субгрупа
	Заболяване по класификацията от 2018 г.
	Причина за изключване от групата на ПКМД

	ПКМД1A 
	MYOT/Myotilin
	Z-диск протеинопатии
	Миофибрилерни миопатии
	Наличие на дистална слабост

	ПКМД1B 
	LMNA/Lamin A/C 
	Заболявания на ядрената мембрана
	Emery-Dreifuss мускулна дистрофия (EDMD)
	Сърдечни аритмии, отнесени към EDMD 

	ПКМД1C 
	CAV3/ Caveolin-3
	Кавеоло-асоциирани мускулни дистрофии
	Rippling muscle disease
	rippling muscle disease, миалгии

	ПКМД1D 
	DNAJB6/DNAJ/Hsp40 homolog, subfamily B, member 6  
	Z-диск протеинопатии
	ПКМД D1 DNAJB6-related
	

	ПКМД1Е
	DES/Desmin
	_
	Миофибрилерни миопатии
	Кардиомиопатия, дистална слабост

	ПКМД1F 
	TNPO3/ Transportin-3
	Заболявания на ядрената мембрана
	ПКМД D2 TNP03- свързана
	

	ПКМД1G 
	HNRNPDL/ Heterogeneous ribonucleoprotein D-like protein
	—
	ПКМД D3 HNRNPDL-свързана
	

	ПКМД1H 
	3p23-p25.1/ Неизвестен 
	—
	Не е потвърдена
	Погрешен линкидж

	ПКМД1I
	CAPN3/ Calpain-3  
	Калпаинопатия
	ПКМД D4 calpain3- свързана
	

	ПКМД2A 
	CAPN3/ Calpain-3 
	Калпаинопатия
	ПКМД R1 calpain3- свързана
	

	ПКМД2B 
	DYSF/ Dysferlin
	Мускулни дистрофии с нарушено възстановяване на клетъчната мембрана
	ПКМД R2 dysferlin- свързана
	

	ПКМД2C 
	SGCG/ ɣ-sarcoglycan
	Саркогликанопатии
	ПКМД R5 ɣ -sarcoglycan- свързана
	

	ПКМД2D 
	SGCA/ a-sarcoglycan
	Саркогликанопатии
	ПКМД R3 a –sarcoglycan- свързана
	

	ПКМД2E 
	SGCB/ b-sarcoglycan
	Саркогликанопатии
	ПКМД R4 b-sarcoglycan- свързана
	

	LGMD2F 
	SGCD/ d-sarcoglycan
	Саркогликанопатии
	ПКМД R6 d –sarcoglycan- свързана
	

	ПКМД2G 
	 TCAP/ Telethonin
	Z-диск протеинопатии
	ПКМД R7 telethonin- свързана
	

	ПКМД2H 
	TRIM32/Tripartite motif containing-32
	—
	ПКМД R8 TRIM 32-свързани
	

	ПКМД2I 
	FKRP/ Fukutin-related protein
	α-дистрогликанопатии
	ПКМД R9 FKRP-свързани
	

	ПКМД2J 
	TTN/ Titin
	Z-диск протеинопатии
	ПКМД R10 Titin- свързана
	

	ПКМД2K 
	POMT1/ Protein-O-mannosyl transferase-1  
	α-дистрогликанопатии
	ПКМД R11 POMT1-свързана
	

	ПКМД2L 
	ANO5/ Anoctamin-5
	Мускулни дистрофии с нарушено възстановяване на клетъчната мембрана 
	ПКМД R12 anoctamin5-
свързана
	

	ПКМД2M 
	FKTN/ Fukutin 
	α-дистрогликанопатии
	ПКМД R13 Fukutin-свързана
	

	ПКМД2N 
	POMT2/ Protein-O-mannosyl transferase-2  
	α-дистрогликанопатии
	ПКМД R14 POMT2-свързана
	

	ПКМД2O 
	POMGNT1/ Protein-O-mannose b-1,2-N-acetylglucosaminyltransferase 
	α-дистрогликанопатии
	ПКМД R15 POMGnT1-
свързана
	

	ПКМД2P 
	DAG1/ Dystrophin-associated glycoprotein-1 (a-dystroglycan)
	α-дистрогликанопатии
	ПКМД R16 а-dystroglycan- свързана
	

	ПКМД2Q 
	PLEC1/ Plectin 
	Z-дискпротеинопатии
	ПКМД R17 plectin-свързана
	

	ПКМД2R 
	DES/ Desmin 
	Z-диск протеинопатии
	Миофибрилерни миопатии
	Дистална слабост

	ПКМД 2S 
	TRAPPC11/ Transport protein particle complex 11  
	α-дистрогликанопатии
	ПКМД R18 TRAPPC11- свързана
	

	ПКМД 2T 
	GMPPB/ GDP-mannose pyrophosphorylase B 
	α-дистрогликанопатии
	ПКМД R19 GMPPB-свързана
	

	ПКМД 2U 
	ISPD/ Isoprenoid synthase domain–containing protein 
	α-дистрогликанопатии
	ПКМД R20 ISPD-свързана
	

	ПКМД 2V 
	GAA/ a-1,4-glucosidase 
	—
	Болест на Pompe 
	Метаболитна миопатия

	ПКМД2W 
	LIMS2/ LIM и senescent cell antigen like domains 2  
	—
	PINCH-2 свързана миопатия
	При 1 семейство

	ПКМД2X 
	POPDC1/ Popeye domain–containing protein 1 Nuclear envelopathies 
	Заболявания на ядрената мембрана
	BVES- свързана миопатия
	При 1 семейство

	ПКМД2Y 
	TOR1AIP1/ Torsin-A interacting protein 1 или lamin-associated protein 1  
	Заболявания на ядрената мембрана
	TOR1AIP1- свързана миопатия
	При 1 семейство

	ПКМД2Z 
	POGLUT1/ Protein O-glucosyltransferase 1  
	α-дистрогликанопатии
	ПКМД R21 POGLUT1-свързана
	

	Bethlem
миопатия- АР
	COL6A1,
COL6A2,
COL6A3
	
	ПКМД R22 collagen 6-свързана
	

	Bethlem
миопатия- АД
	COL6A1,
COL6A2,
COL6A3
	
	ПКМД D5 collagen 6-свързана
	

	Laminin α2-
свързана мускулна дистрофия
	LAMA2
	
	ПКМД R23 laminin α2-свързана
	

	POMGNT2-
Свързана мускулна дистрофия
	POMGNT
2
	
	ПКМД R24 POMGNT2-
свързана
	




Патогенеза: На основание на патогенетичните механизми, които водят до мускулното увреждане се разграничават следните субгрупи на ПКМД:
α-дистрогликанопатии: α-дистрогликанът е гликозилиран сарколемен гликопротеин с основополагаща роля в поддържането на сарколемната цялост чрез осигуряване на връзка между дистрофин-асоциирания гликопротеинов комплекс и екстрацелуларните структури. При тази подгрупа ПКМД е налице абнормно гликозилиране на α-дистрогликана с намалена имунореактивност в мускулните биопсии. α-дистрогликанопатиите са следствие от мутации в гена, кодиращ самия протеин или мутации в гени, кодиращи протеини, участващи в неговото гликозилиране (таблица 9.3). α-дистрогликанопатиите включват 10 форми ПКМД. Те имат широк клиничен спектър със засягане на мускулите, очите и мозъка, вариращи от тежкия мускул-око-мозък синдром или синдром на Walker–Warburg през умерено тежка вродена мускулна дистрофия с дефект в невронната миграция до леката ПКМД с или без интелектуален дефицит и дискретни мозъчни аномалии.
Калпаинопатия: CAPN3 кодира мускулно-специфична калций-активирана неутрална протеаза calpain-3, която се свързва с титина и дисферлина и има основна роля в саркомерното ремоделиране. Въпреки че калпаинопатиите са с рецесивно унаследяване, в последните години се описват и доминантни форми.
Кавеолинопатии: Кавеолите са малки инвагинации в клетъчната мембрана на различни видове клетки, вкл. мускулните, които имат основна роля за поддържане на сарколемната цялост, регулацията на транспорта на везикули и сигналната трансдукция. Кавеолите са изградени от два основни вида протеини - кавеолини и кавини, нарушената функция на които, води до дегенерация на мускулните влакна. Те са отделени от групата на ПКМД в класификацията от 2018 г.
Мускулни дистрофии с нарушено възстановяване на клетъчната мембрана: Към тази група се отнасят дисферлинопатията и аноктаминопатия-5. Dysferlin има значение за сливането на везикули при възстановяването на клетъчната мембрана, подобна функция макар и не напълно изяснена се предполага, че има аnoctamin-5.
Заболяванията на ядрената мембрана се дължат на мутации в гени, кодиращи протеини, изграждащи тази мембрана. Класически фенотип при тази група е този на Emery Dreifuss мускулната дистрофия. Към тази група ПКМД отнасяме формите с нарушена функция на lamin A/C (LMNA, ПКМД1B), transportin 3(TNPO3, ПКМД1F), Popeye domain–containing protein1 (POPDC1, ПКМД2X) и lamina-associated polypeptide 1B (LAP1B, LGMD2Y). POPDC1 се експресира не само в ядрената мембрана, но и в сарколемата и t-тубулите.
Саркогликанопатии: Саркогликановият субкомплекс е елемент на дистрофин-асоциирания гликопротеинов комплекс, състоящ се от четири елемента (α-, β-, ɣ-, and ɗ-sarcoglycan), които участват в сарколемния интегритет. 
Z-дискпротеинопатии: Z-дискът е структура за свързване на тънките филаменти, която определя границите на саркомера. Мутациите в гените, кодиращи протеини от Z-диска водят да т.нар. миофибрилерни миопатии, характеризиращи се със саркоплазмени агрегати от миофибрилерни деградационни продукти. 
Клинични характеристики: При пациентите с ПКМД е налице мускулна слабост, засягаща първоначално мускулите на тазовия и раменния пояс и проксималните мускули на крайниците със затруднено изкачване на стълби, изправяне от клекнало положение и промяна на походката - „клатушкаща“. При различните форми се наблюдават специфични особености по отношение на възрастта на начало, скоростта на прогресия, възрастта на загуба на самостоятелна походка, наличието на рабдомиолиза, асоциирани белези като сърдечно и дихателно засягане. (таблица 9.4.)
α-дистрогликанопатии: Мускулна псевдохипертрофия, сърдечно засягане и различни по тежест когнитивни нарушения са типични при пациентите с ПКМД2 α-дистрогликанопатии. Рабдомиолиза може да се установи при болни с мутации в FKRP-гена (ПКМД2I; ПКМД R9) и GMPPB-гена (ПКМД2T; ПКМД R19), докато мутациите в TRAPPC11 обуславят допълнителни прояви на хиперкинетични двигателни нарушения и хепатостеатоза. 
Калпаинопатия: АР калпаинопатия се характеризира с ранно засягане на аддукторите и екстензорите в ТЗБС и флексорите в колянната става. Налице са криловидни лопатки, възможно е лека лицева слабост и ранни ставни контрактури. В някои случаи се описва рабдомиолиза при физическо натоварване. Сърдечното засягане не е типично, а рестриктивен тип дихателни нарушения са налице при около 20% от болните, но в редки случаи налагат неинвазивна вентилация. 
Кавеолинопатии: Мутации в гена, кодиращ сaveolin-3, обуславят развитието на ПКМД1C, rippling muscle disease, асимптомно повишена КФК, дистална миопатия и кардиомиопатия. При тези пациенти са налице болезнени мускулни крампи, „вълноподобни“ движения на мускулите, които могат да се провокират и при перкусия. Тези феномени не се асоциират с ЕМГ активност. По новата класификация (2018 г.), те са отделени от ПКМД.
Мускулни дистрофии с нарушено възстановяване на клетъчната мембрана: При ПКМД2B, (ПКМД R2) и ПКМД2L, (ПКМД R12)  е типично наличието на асиметрична атрофия m. quadriceps femoris и m. biceps brachii. И при двете форми нарушеният толеранс при физически натоварвания и рабдомиолизата могат да предшестват мускулната слабост. Жените са с по-лек клиничен фенотип. Кардио-пулмоналното засягане не е типично. 
Заболяванията на ядрената мембрана: При всички тези форми, с изкл. на ПКМД1F мускулната слабост се асоциира с кардиомиопатия и ритъмни и проводни нарушения, налагащи поставянето на постоянен електрокардиостимулатор. 
Саркогликанопатии: Повечето пациенти със саркогликанопатии са с Дюшен-подобен фенотип или по-лек подобен на ПМД тип Бекер. Налице е нарушен толеранс към физически натоварвания и епизоди на рабдомиолиза. Сърдечните и дихателните нарушения са типични. 
Z-диск протеинопатии: При тези форми е налице изразено клинично разнообразие по отношение на мускулната слабост - тип пояс-крайник, дистална, скапуло-перонеална или аксиална. Периферната невропатия и кардиомиопатията са налице при около 20% от болните. Дихателната недостатъчност в ранните фази е типична при мутациите в TTN гена. При ПКМД2G са типични засягането на проксимални и дистални мускули на долните крайници и сърдечно засягане. При ПКМД2Q (ПКМД R17) мускулната слабост се асоциира с epidermolysis bullosa.

Таблица 9.3. Сравнително представяне на основните характеристики на АД и АР форми на ПКМД.
	Характеристики
	ПКМД1/D
	ПКМД2/R

	Начин на унаследяване
	АД
	АР

	Подтипове
	1A–1H
	2A–2Z

	Типична възраст на начало
	Юношеска до късна зряла възраст
ПКМД1D/D1 може да имат начало в детска възраст
	Детска до зряла възраст

	Слабост в крайниците
	Лека
	Умерена до тежка

	КФК в серум
	Нормална до леко повишена, с изкл. ПКМД 1С, където КФК е силно повишена
	От леко до силно повишена

	Намален толеранс към физически натоварвания/рабдомиолиза
	
	2A (R1), 2B–2E (R2-R4), 2I (R9), 2L (R12) и 2T (R19)


Диагноза: Основните етапи при поставяне на диагнозата включват	(таблица 9.3., фиг.3.):
· Определяне на характеристиките на мускулно засягане - пояс-крайник, хумероперонеална, дистална слабост
· Определяне на типа на унаследяване
· Изясняване на принадлежността към етнически или религиозни малцинства
· Изследване на КФК в серум
· ЕМГ
· Оценка на сърдечния статус - ЕКГ, ехоКГ
· Оценка на вентилаторните показатели
· МРТ на мускулите
· Мускулна биопсия
· Молекулярно-генетично изследване - за мутации в конкретен ген, секвениране на екзома или генома.

МРТ на мускули:
При ПКМД1А m. gluteus maximus е по-леко засегнат в сравнение с m. gluteus medius et minimus. В областта на бедрата най-засегнати са m. adductor major, m. biceps и m. semimembranosus при относително съхранен m. semitendinosus. В областта на подбедриците се установява атрофия на m. gastrocnemius medialis, m. soleus, m. tibialis anterior и posterior при относително съхранени mm. peronei. 
При ПКМД1В изразена мастна дегенерация е налице при трункусната мускулатура - m. multifidus и m. longissimus, а в областта на бедрата - m. adductor magnus, m. semimembranosus, m. biceps femoris, mm. vasti lateralis и medialis, при относително съхранен m. rectus femoris. В областта на подбедриците m. gastrocnemius e силно атрофичен.
При ПКМД1Е най-тежко са засегнати m. semitendinosus, m. gracilis, m. sartorius, m. peroneus и задната мускулатура на подбедриците.
При ПКМД2А паравертебралните мускули се засягат в ранните фази на заболяването. В областта на бедрата най-рано атрофични промени се откриват в аддукторите и m. semimembranosus. Характерна особеност е ранното ангажиране на m. gastrocnemius medialis и m. soleus. 
При ПКМД2В m. gluteus minimus се засяга рано. Една от първите наблюдавани промени е миоедема в областта на мускулите аддуктори на бедрата и m. gastrocnemius med.
При ПКМД2I mm. glutei са едни от първите, които се засягат в хода на заболяването. В областта на бедрата, задната мускулатура е най-силно ангажирана, най-вече - m. biceps femoris, m. semitendinosus и m. semimembranosus. В областта на подбедриците ранни атрофични промени се откриват в m. gastrocnemius и m. soleus.
При ПКМД2J се установява ранно и тежко засягане на m. tibialis ant.
При ПКМД2L се установява ранно засягане на задната бедрена мускулатура. На m. semitendinosus, при относителна съхраненост на m. sartorius, m. gracilis и m. rectus femoris. В областта на подбедриците m. soleus, m. gastrocnemius medialis са засягат рано.
При саркогликанопатиите аддукторите на бедрата, глутеалните мускули са най-рано и тежко засегнати при относително съхранени дистални мускули на подбедриците и дистални части на m. quadriceps femoris.
При ПКМД 2Z в областта на бедрената мускулатура се установява дегенерация отвътре навън.
Особености от мускулната биопсия:
Мускулната биопсия е с данни за дистрофични промени. При някои форми може да се установят и други специфични особености. При калпаинопатията в мускулната биопсия може да са налице еозинофилни инфилтрати, без еозинофилия в кръвта. Лобулираните мускулни влакна се установяват в по-напредналите стадии на заболяването. При ПКМД2B и ПКМД2L се откриват интерстициални и васкуларни амилоидни отлагания в скелетните мускули без системни такива. Rimmed вакуолите са типични при transportinopathy-3.
При саркогликанопатиите наред с дистрофичните промени са налице и изразени еозинофилни инфилтрати. 
При имунохистохимично изследване се установява намалена до липсваща експресия на определен протеин, обусловени от мутации в съответния ген.
Лечение и грижи
Кардиологично лечение: Пациентите с ПКМД с известно кардиологично засягане и тези, при които липсва генетична верификация се насочват за кардиологична оценка - ЕКГ, ехоКГ. При тези с анамнеза за синкопи, аритмии се препоръчва провеждане на холтер ЕКГ. В зависимост от резултата кардиолог преценява необходимостта от поставяне на постоянен кардиостимулатор и приложението на АСЕ-инхибитори, бета-блокери и диуретици.
Дисфагия: При дисфагия, загуба на тегло, пациентът се насочва към гастроентеролог за оценка на риска за аспирация, обучение в техники за преглъщане и преценка на необходимостта от поставяне на гастро- или йеюностома. 
Белодробни усложнения: Предвид факта, че пациентите с НМЗ може да нямат типичните симптоми на дихателна недостатъчност, като диспнея, при всички болни се препоръчва ежегодна оценка на вентилаторните показатели чрез спирометрия в изправено и легнало положение. Пулмолог/анестезиолог преценява необходимостта от дихателно подпомагане чрез инвазивна или неинвазивна вентилация.
Сколиоза- необходимо е ежегодно проследяване на сколиозата чрез провеждане на рентгенографии. При необходимост пациентите се насочва за провеждане на ортопедични операции с цел да се подържа позата, подвижността, да се подържа кардиопулмоналната функция и да се подобри качеството на живот. 
Рехабилитация - системно се провежда от рехабилитатор с опит в областта на НМЗ
[bookmark: _Hlk155642092]До момента в България най-често диагностицираните форми са ПКМД2А/R1– калпаинопатията, с мутации в екзони 4 и 7 на гена. Сред ромската популация се установява тип 2С/R5с мутация с ефект на родоначалника С283Y в хомозиготно състояние, с фенотип близък до този при ПМД тип Duchenne. Сред българомохамедани най-честата форма е 2G/R7, обусловена от хомозиготната мутация p.Trp25X в ТСАР. 

Фигура 9.3. Диагностичен алгоритъм при пациенти с пояс-крайник мускулни дистрофии

[bookmark: _Toc155651797][bookmark: _Toc164075929]9.1.5. Фациоскапулохумерална дистрофия (ФСХД)	
Това е третата по честота миопатия след ПМД тип Duchenne и миотоничната дистрофия тип Steinert. Тя е автозомно-доминантно заболяване.
	Етиология и патогенеза. Заболяването е картирано върху дългото рамо на 4-та хромозома – 4q35, където е локализиран DUX4-гена в областта на макросателитните повтори D4Z4. Те в норма са между 11 и 100. При пациентите фрагментите са по-малки от 35 kb, a броят на повторите е от 1 до 10. Намалената дължина на D4Z4 води до хроматинова релаксация и супресия активността на DUX4 при 95% от болните. При около 5%, т.нар. ФСХД 2 са без намален фрагмент и се установява мутация в SMCHD1, която води до хроматинова релаксация на D4Z4. При пациентите с най-големи известни делеции се развива конгенитална ФСХД. Когато размерът на оставащия ДНК фрагмент е 10-13 kb, началото е между 1 и 16 годишна възраст. При средно големи делеции (16 kb размер на оставащия фрагмент ) - между 8 и 22 години. При малки делеции и размер на оставащия фрагмент 35 kb началото е 15-23 години. Част от индивидите, носители на генетичния дефект, са с асимптомно или субклинично протичане.
	Клинична картина. ФСХД протича в шест стадия: 
	І - засягане на лицевите мускули
	Първоначалната мускулна слабост засяга лицевите мускули, особено mm. orbicularis oculi, zygomatici и orbicularis oris. Характерно за болестта е съхраняването на: mm. masseter, temporalis и външните очни мускули. В по-късните стадии, клепачите не се допират, като част от склерата остава видима. При усмихване, устните ъгли се придвижват напречно. Засягането на лицевата мускулатура често е асиметрично и води до необичаен изглед на пациентите. С прогресиране на болестта, лицето губи нормалните си гънки и придобива безизразен вид.
	ІІ - засягане на мускулите на раменния пояс
	В началото на болестта е характерна слабост на мускулите, фиксиращи лопатката. Ангажират се m. latissimus dorsi, pars ascendens на m. trapezius, mm. rhomboidei и m. serratus ant. “Криловидните лопатки” могат да се наблюдават, но в покой могат и да липсват. При абдукция и особено при отвеждане на ръцете напред, наличието им става по-видимо. Засягането на m. pectoralis major, особено неговата стернокостална глава, води до характерно продължение напред и нагоре на аксиларните гънки и плосък изглед на предната гръдна стена. 
	ІІІ – засягане на екстензорите на стъпалото. M. tibialis anterior е особено тежко засегнат с развитие на степажна походка
	ІV - засягане на тазовия пояс
	V - нарушена способност за изкачване на стълби
	VІ - загуба на самостоятелна походка.
	При ФСХД могат да се наблюдават също:
· Леки сърдечни проводникови нарушения в 5% от пациентите (предсърдни тахиаритмии)
· Невросензорно намаление до пълна загуба на слуха 
· Съдови промени в ретината 
· Епилепсия
· Умствена изостаналост
· Психотични прояви
	Диагноза. Диагностичните критерии включват: 
· Първоначално засягане мускулите на лицето и раменния пояс, при съхранени външни очни мускули, фарингеални мускули и мускули на езика; 
· Лицева слабост се установява при повече от 50% от засегнатите членове на фамилиите; 
· АД тип на унаследяване при фамилните случаи; 
· Данни за миогенни увреди от ЕМГ и мускулната биопсия. 
· КФК са леко повишени - до 5 пъти над нормата. 
· Молекулярният анализ с данни за мутации DUX4- гена или SMCHD1 гена
	Лечение и профилактика. Лечението е симптоматично чрез физиотерапия, кардиопротективни медикаменти. 

[bookmark: _Toc164075930]9.1.6. Еmery-Dreifuss мускулна дистрофия
Представлява наследствена миопатия със специфичен фенотип и два типа на унаследяване: Х-рецесивен и автозомно-доминантен. 
	Етиология. Причинява се от мутации в три различни гена: емеринов EMD ген, намиращ се върху Xq28 хромозома, FHL1 върху Xq26.3и ламинов LMNA ген, намиращ се върху 1q21 хромозома. Мутациите в EMD и FHL1 се унаследяват по Х-рецесивен начин, а мутациите в ламиновия ген – по автозомно-доминантен начин.
Патогенеза. Генетичните дефекти в емериновия ген водят до липса на ядрения белтък емерин, а дефектите в ламиновия ген – до липса на друг ядрен белтък ламин А/С. Двата ядрени белтъка са в общ комплекс и независимо от това кой от двата белтъка е дефицитен, клиничният фенотип е един и същ. FHL1 в своите три изоформи е експресиран в ядрото и цитоплазмата.
	Клинична картина. 
· Начало в детска възраст
· Ранни контрактури на глезенните, лакътните стави и гръбначния стълб
· Прогресираща мускулна слабост с преобладаващо засягане на мускулатурата на мишниците и перонеалната мускулатура приблизително симетрична
· По-късна слабост в раменния, тазовия пояс и бедрената мускулатура. 
· Сърдечни проводни нарушения и/или данни за кардиомиопатия преди 30 год. възраст
	Диагнозата се основава на клиничната триада: ранни контрактури, бавнопрогресираща хумероперонеална мускулна слабост и развитие на кардиомиопатия. За верифицирането и типизирането на заболяването е важно изследването на мускулна биопсия и молекулярно-генетично изследване. Биохимичното изследване открива умерено повишена или нормална КФК. ЕМГ показва миогенни промени. Провеждането на ЕКГ и ехокардиография е важно с оглед оценката на сърдечния статус на болните. Имунохистохимичното изследване установява дефицит на мускулните белтъци емерин или ламин A/C. Генеалогичният анализ показва Х-рецесивен или автозомно-доминантен тип на унаследяване. Молекулярно-генетичният анализ открива мутации в един от трите гена.
	Лечение и профилактика. Лечението е симптоматично, насочено предимно за подобряване сърдечните функции на пациентите. При някои от тях се налага поставянето на pacemaker. 

Тази група от заболявания се характеризира с нарушения в биохимичните процеси, свързани с участието на АТФ и се проявяват с мускулна уморяемост, слабост, повишен мускулен тонус при натоварване и болки. 
	Класификация. Разделят се на три основни групи: 
· Нарушения на въглехидратната обмяна
· Нарушения на липидната обмяна
· Митохондриални миопатии

Нарушения на въглехидратната обмяна – мускулни гликогенози
	Най-общо мускулните гликогенози се делят на два основни вида: А/ причиняващи нарушена толерантност при физически упражнения и Б/ причиняващи постоянна мускулна слабост.

Мускулни гликогенози, причиняващи нарушена толерантност при физически упражнения
	Клинична картина. Обикновенно възникват след интензивни физически упражнения. Най-честите признаци са мускулни болки, бърза уморяемост, “втвърдяване на мускулите”, крампи и миоглобинурия. Дължат се на различни специфични мускулни ензимни дефекти:
•	Фосфорилаза В киназа
Х-свързана: Хq12
Рецесивна: 16q12
•	Фосфорилаза /Болест на McArdle/ - 11q13
•	Фосфофруктокиназа /Болест на Tarui/ : 1сеn-q32
•	Фосфоглицерат киназа - Xq13
•	Фосфоглицерат мутаза – 7р12
•	Β-енолаза – 17pter
•	Лактатдехидрогеназа – 11р15

Мускулни гликогенози, причиняващи постоянна мускулна слабост:
	Клинична картина. Установява се хипотония и постоянна мускулна слабост. Сухожилните рефлекси са отслабени. Често се придружават от сърдечни нарушения: кардиомегалия, застойна сърдечна недостатъчност, аритмия или дихателни нарушения. Обикновенно се дължат на генерализирани ензимни дефекти. Степента на ензимната активност корелира с възрастта на началото и тежестта на заболяването.
•	Дефицит на алфа глюкозидаза /гликогеноза тип 2; болест на Pompe/: 17q23
•	Алдолаза А: 16q22
•	Амило-1,6 глюкозидаза /гликогеноза тип 3/: 1р21
•	Lamp 2: Xq24

	Болест на Pompe (20,21)
Наречена е още гликогеноза тип II или дефицит на кисела малтаза. Рядко метаболитно, мултисистемно, лизозомно заболяване с автозомно-рецесивен тип на унаследяване. 
Епидемиология. Честотата на заболяването варира в различните популации от 1 на 40000 до 1 на 300000. В Южен Китай и Тайван честотата й достига до 0,5-1% от общата популация, поради което се провежда и масов неонатален скрининг. В България до този момент са диагностицирани 8 болни с късна форма. 
	Етиология и патогенеза. Болестта е резултат от мутации в ген, локализиран върху 17q25, кодиращ ензима кисела алфа-глюкозидаза (GAA), който метаболизира лизозомния гликоген до глюкоза. Намалената или липсваща активност на този ензим води до натрупване на гликоген в лизозомите на мускулните клетки на скелетните мускули, сърцето и гладките мускули и в по-малка степен в други тъкани и органи с последваща структурна дезорганизация и клетъчна дисфункция в различни тъкани. 
	Клинична картина. Установява се клинично разнообразие по отношение на възрастта на начало, скоростта на прогресия и тежестта на органно засягане, корелиращи с дефицита на ензима кисела алфа-глюкозидаза. Описват се следните форми: класическа и некласическа инфантилна, с начало в ранна детска възраст, ювенилна и с начало в зряла възраст.
	Класическата инфантилна форма на болестта на Pompe е най-тежка. Характеризира се с:
· Генерализирана мускулна хипотония – „синдром на вялото бебе”
· Забавено моторно развитие и бързо прогресираща мускулна слабост. 
· Засягане на сърцето в рамките на хипертрофична кардиомиопатия, кардиомегалия, обструкция на изходящия тракт на лявата камера и сърдечна недостатъчност
· Чести дихателни инфекции, дихателната недостатъчност и нарушеното дишане по време на сън
· Затруднено хранене
· Други признаци, които могат да се открият са макроглосия и миопатен фациес, тремор, мускулни спазми, умствено изоставане, нарушение на слуха, дължащо се на отлагане на гликоген в сензорните клетки на кохлеата.
	Тези прояви се развиват най-често през втория месец, средно 1,6 мес. (0-6,8). Пациентите обикновено се диагностицират до 5-я месец. Леталният изход настъпва до 7-я месец. Много малък процент преживяват до 1- годишна възраст.
	Пациентите с некласическата инфантилна форма на болестта на Pompe имат по-лек фенотип, с начало на симптомите около 5-месечна възраст, по-лека кардиомиопатия и по-дълга преживяемост, средно 19 месеца.
	Формите с късно начало - в детска, юношеска или по време на зрелостта са хетерогенни по възраст на начало и тежест на протичане с прогресиращо ангажиране на скелетните и дихателните мускули. Симптомите и признаците в началото на заболяването могат да се класифицират като: 
· Пояс-крайник мускулна слабост, аксиална мускулна слабост
· Затруднения при бягане, изкачване на стълби, изправяне от легнало положение
· Миопатна походка
· Миалгии и асимптоматично покачване на КФК
· Дихателните нарушения - рестриктивен тип
· Някои пациенти развиват изразена скованост на гръбнака, известна като “ригиден гръбнак” и наподобяват клиничната картина на вродена миопатия. Засягането на сърцето и при късната форма е много по-рядко, като се установяват ритъмни и проводни нарушения. При няколко пациенти са описани и аневризми на базиларната артерия, вследствие на отлагане на гликоген в гладките мускули на кръвоносните съдове.
	Диагнозата се основава на клинични, биохимични, хистологични и генетични изследвания
Изследвания. ЕМГ е с данни за миогенна увреда. Установяват се повишени стойности на креатин фосфокиназа (КФК), аспартат аминотрансфераза (ASAT), аланин аминотрансфераза (ALAT), лактат дехидрогеназа (ЛДХ). При инфантилната форма рентгенографията е с данни за изразена кардиомегалия, а ЕхоКГ се доказва хипертрофична кардиомиопатия. Функционално изследване на дишането (ФИД), оксиметрия и капнография, полисомнография за оценяване тежестта на дихателните нарушения.
Заболяването се потвърждава с доказването на дефицит на алфа-глюкозидаза в суха капка кръв на филтърна бланка, в култивирани фибробласти и мускулна биопсия и се верифицира генетично с цел последваща пренатална диагностика в засегнатите семейства. Хистологичното изследване на мускул с имунохистохимия и електронна микроскопия е допълващ метод, особено при трудни случаи с клинична изява на неясна пояс-крайник мускулна дистрофия у възрастни. Хистологичното изследване на мускули установява ограничена дегенерация на миоцитите с по-тежко засягане на І тип мускулни влакна, както и гликогенно натрупване, под формата на PAS (Periodic Acid Schiff) - позитивни вакуоли. Електронно-микроскопското изследване установява гликоген в цитоплазмата и аутофагични вакуоли.
	Лечението на болестта на Pompe е комплексно: медикаментозно ензим-заместващо лечение и симптоматично лечение- кардиологично лечение; лечение на белодробното възпаление и дихателни грижи (при обструктивна сънна апнея назален C-PAP, при нощна хиповентилация Bi-PAP, О2-през нощта или постоянно при хипоксия); умерена рехабилитация; общи социални и психологични грижи; генетично консултиране, пренатална диагностика и скрининг. Няма сигурни данни за терапевтичен ефект от субстрат- редуциращи терапии, генната терапия с вирусни вектори и трансплантация на хемопоетични стволови клетки.
Лечение чрез ЕЗТ с alglucosidase alfa и аvalglucosidase alfa: 
· alglucosidase alfa е одобренa за всички форми в Европа и САЩ. ЕЗТ с Аglucosidase alfa се започва в ранния стадий преди настъпване на необратими тъканни промени. Прилага се чрез интравенозни инфузии през две седмици в препоръчителна доза 20 мг/кг телесно тегло. Публикувани са резултатите, вкл. от двойно слепи, плацебо контролирани мултицентрови изследвания от ЕЗТ с Аglucosidase alfa при различните форми на болестта на Pompe, които доказват ефекта за стабилизиране и забавянето на развитието на основните синдроми- кардиомиопатията при инфантилните форми и миопатията и дихателните нарушения при инфантилните и късни форми и отсрочва необходимостта от дихателни грижи особено при рано започнато лечение. При инфантилните форми най-добри резултати се постигат при начало на лечението преди 6 месечна възраст. При късната форма на болестта на Pompe се установява подобрява функциите на напречнонабраздените мускули и сърдечната функция, стабилизира и повишаване на дихателните обеми с по-добър ефект също при ранно начало на терапията. Лечението променя естествения ход на заболяването, тъй като при нелекуваните рискът от загуба на самостоятелна походка нараства с 13% всяка година, а рискът от дихателна недостатъчност, налагаща вентилация нараства с 8% всяка година; при лекуваните болни е подобрена или стабилизирана двигателна активност и функционално подобрение в ежедневните дейности, постига се стабилизиране и намаляване на необходимостта от дихателен апарат и се снижава рискът от летален изход с 59%. В мащабно изследване при 438 пациента, описани в 22 публикации (19 от тях - клинични проучвания), проследени средно 45. 7 месеца е анализиран дълготрайният ефект от алфа глюкозидазата. Оценени са преживяемост, моторни и респираторни функции (смъртност, % FVC и тест 6MWT) при лекуваните и нелекувани пациенти, Установено е, че лекуваните с alglucosidase alfa пациенти имат 5 пъти по-ниска смъртност; % FVC бързо се повишава с 1.4% след 2 месеца, с бавен регрес към изходното за 3 г. При нелекуваните пациенти понижаване с 2.3% за 12 мес. и с 6.2% след 48 месеца. При теста с 6 минутно ходене (6MWT) най-значимо е подобрението в първите 20 месеца с повишаване с 50 м над базовата стойност стабилизация във времето. Нелекуваните пациенти нямат подобрение 6MWT. Изводът от проучването е, че Alglucosidasealfa подобрява преживяемостта, възможността за обслужване и респираторните функции. Подобни са изводите при проследяване на деца. 
· аvalglucosidase alfa е одобренa за всички форми в Европа и САЩ. Аvalglucosidase alfa е рекомбинантна човешка кисела α-глюкозидаза (rhGAA), която осигурява екзогенен източник на GAA. Препоръчителната доза аvalglucosidase alfa е 20 mg/kg телесно тегло, прилагана веднъж на всеки 2 седмици. При пациенти с инфантилна форма на болестта на Pompe (IOPD), които нямат подобрение или имат недостатъчен отговор по отношение на сърдечната, дихателната и/или двигателната функция, докато получават 20 mg/kg, трябва да се обмисли увеличаване на дозата до 40 mg/kg през седмица, при липса на съображения, свързани с безопасността (напр. тежка свръхчувствителност, анафилактични реакции или риск от претоварване с течности).  Аvalglucosidase alfa е модификация на alglucosidase alfa, при която приблизително 7 хексаманозни структури, всяка от които съдържа 2 терминални края маноза-6-фосфат (bis-М6Р), са конюгирани с окислени остатъци на сиалова киселина върху alglucosidase alfa. Аvalglucosidase alfa има 15-кратно увеличение на маноза-6-фосфат (M6P) участъците, в сравнение с alglucosidase alfa. Установено е, че свързването с M6P рецепторите на клетъчната повърхност се осъществява чрез въглехидратни групи върху молекулата на GAA, след което се интернализира и транспортира в лизозомите, където претърпява протеолитично разцепване, водещо до повишена ензимна активност за разграждане на гликогена. Повишеният афинитет към  M6P-рецепторите, резултира в клинично значими предимства по отношение на тежестта на заболяването в сравнение с алглюкозидаза алфа, използвана като компаратор в COMET - основното проучване фаза 3. Клиничното проучване при пациенти с LOPD (EFC14028/COMET), сравняващо ефикасността и безопасността на avalglucosidase alfa и alglucosidase alfa, включващо открита, дългосрочна фаза на проследяване до 5 години за всички пациенти, постига статистическа неинфериорност по отношение на промяната във ФВК % прогнозна стойност в изправено положение от изходното ниво, числено подобрение в 6-минутен тест с ходене, 6MWT при avalglucosidase alfa в сравнение с alglucosidase alfa. Демонстрира се запазване на ефекта по време на продължителното лечение с аvalglucosidase alfa 20 mg/kg през седмица до 6 години при пациенти с LOPD по отношение на ФВК % прогнозна стойност и 6MWT. Клиничното проучване при пациенти с IOPD (ACT14132/mini-COMET), е многоетапно, фаза 2, открито, многоцентрово, многонационално кохортно проучване с многократно приложение на възходяща доза аvalglucosidase alfa при педиатрични пациенти с IOPD (на възраст 1-12 години), които показват клинично влошаване или неоптимален клиничен отговор по време на лечение с alglucosidase alfa. При педиатрични пациенти с IOPD (<18-годишна възраст), лекувани с аvalglucosidase alfa в доза  40 mg/kg през седмица, които са показали клинично влошаване (кохорта 2) или неоптимален клиничен отговор (кохорта 3), докато са провеждали лечение с alglucosidase alfa, средната процентна (SD) промяна в хексозните тетразахариди в урината спрямо изходното ниво е съответно -40,97% (16,72) и -37,48% (17,16), след 6 месеца. При пациенти, които преди това са имали влошаване, лекувани с аvalglucosidase alfa в доза 20 mg/kg през седмица, средната (SD) процентна промяна е 0,34% (42,09). При пациентите с IOPD, които преди това са имали клинично влошаване с alglucosidase alfa, ефикасността върху специфичните показатели на клинично влошаване, включително двигателна функция, сърдечна маса на лявата камера и измервания на позицията на клепачите се запазва в продължение на 2 години. 
Приети са консенсуси за ензим-заместващо лечение на базата на над 10 г. проследяване на пациентите, вкл. и в България, като ЕЗТ е при клинична изява (Таблица 9.4). 
Препоръките за лечение на болестта на Pompe включват:
1. При инфантилна форма на болестта на Pompe - ЕЗТ в доза 20 mg/kg през 14 дни.
· Преди ЕЗТ се определя CRIM (кръстосано реактивен имунен материал) се включва ITI (immune tolerance induction) в терапевтичния план. Лечението се провежда  в център с опит за лечение на инфантилна форма на болестта на Pompe.
· След диагностицирането преди започване на ЕЗТ  - оценка на дишането и при необходимост - неинвазивно подпомагане.
· оценка за трудности в дъвкането е приложение на методи за адекватно хранене и ръст.
2. При късна форма на болестта на Pompe: 
-  ЕЗТ в доза  20 mg/kg през 14 дни при пациенти, които се движат, не се вентилират в будност и не са с дихателно подпомагане в сън. 
· ЕЗТ в доза  20 mg/kg през 14 дни, при  инвалидизирани пациенти с дихателно подпомагане в будност и в сън, при подобрение на функционалния статус чрез тестуване; преценка за прекъсване, при липса на ефект
3. Пациенти с късна форма на болестта на Pompe се мониторират за дихателни усложнения чрез функционална оценка на дишането регулярно 
· Пациенти с късна форма на болестта на Pompe с лош отговор от ЕЗТ за месеци/години се оценяват за наличие на антитела (HSAT- high sustained antibody titres) и ако съществуват- опит за лечение за понижаване 
· Пациенти с късна форма на болестта на Pompe трябва да са на диета с адекватно протеини и енергия 
· Vitamin D оценка и прибавяне за ниво поне 75 nmol/L.
· Пациенти с късна форма на болестта на Pompe – индивидуални упражнения 
· Периодична оценка на QoLi  и /или моторни функции 
· При липса на ефект  при оценка – преустановяване на ЕЗТ и преминаване към подкрепящи и грижи и палиативни действия  

Таблица 9.4. Препоръки за ЕЗТ според стадия и тежестта при късната форма на болестта на Pompe
	Състояние
	Препоръка

	Асимптомни пациенти без обективни нарушения (носители)
	· Проследяват на 1 г., вкл. с неврологичен статус, мануално мускулно тестиране, функционална оценка на дишането, ЕКГ, оценка на дейностите в ежедневния живот.
· ЕЗТ се започва при изява на клинични симптоми

	Асимптомни пациенти с обективни нарушения
	ЕЗТ се започва незабавно при изява на клинични симптоми: отклонения в мануалното мускулно тестиране или промяна във функциите на дишането- намаляване на FVС в легнало положение

	Симптомни пациенти
	ЕЗТ се започва незабавно

	Пациенти с тежки симптоми
	При пациенти на инвалидна количка и на денонощна изкуствена белодробна вентилация
· ЕЗТ се провежда 1 г. и се оценява отговора към лечението
· Лечението продължава ако клиничната прогресия се забави и се стабилизира състоянието

	Продължителност на ЕЗТ
	Лечението е дългосрочно; Оценява се ефекта от лечението най-малко след 1 г. 

	Проследяване
	Симптомни пациенти: Пациентите се проследяват на всеки 6 месеца, вкл. с неврологичен статус, мануално мускулно тестиране, функционална оценка на дишането, ЕКГ, оценка на дейностите в ежедневния живот
Асимптомни носители на болестта на Pompe: 
проследяват на 1 г., вкл. с неврологичен статус, мануално мускулно тестиране, функционална оценка на дишането, ЕКГ, оценка на дейностите в ежедневния живот



	
Нарушения на липидната обмяна – липидни миопатии
Липидните миопатии се дължат на генетични дефекти, водещи до липидни биохимични нарушения в мускулите. Повечето от тях са свързани с метаболизма на карнитина. Карнитинът е важен компонент в мастната обмяна – пренася мастни киселини с дълги вериги през митохондриалната мембрана. Той се приема с храната, освен това се синтезира в черния дроб и бъбреците, транспортира се и участва в мускулното съкращение (90 % от карнитина се намира в мускулите).
Класификация. Най-общо се разделят на две групи: липидни миопатии с нарушена толерантност при физически натоварвания, крампи, миоглобинурия и липидни миопатии с постоянна мускулна слабост. 

Липидни миопатии с нарушена толерантност при физически натоварвания. 
Представляват липидни миопатии с дефектен транспорт на карнитин.
	Етиология. Най-често се дължи на карнитин-палмитоил трансфераза ІІ дефицит, причинен от мутации в CPT2 гена, локализиран върху 1р32 хромозома. Описани са, както автозомно-рецесивни, така и автозомно-доминантни форми. Това е най-честата причина за рецидивираща миоглобинурия.
	Клинична картина. Началото на заболяването варира от юношеска до зряла възраст. Характерно е възникването на рабдомиолиза след дейност, изискващи оксидиране на мастните киселини (продължителни упражнения, излагане на студ, подлагане на диета, бедна на въглехидрати и богата на мазнини, инфекции, лечение с валпроати). Появяват се мускулна слабост и миалгии. 
Изследвания. Серумната КФК е нормална или леко увеличена между епизодите, и е висока по време на рабдомиолизата. Активността на ензима карнитин-палмитоил трансфераза ІІ е понижена до 80-90 % от нормата. 
Лечението е с чести хранения, с богата на въглехидрати и бедна на мазнини храна. Необходимо е да се избягват по-големи физически натоварвания. 

Липидни миопатии с постоянна мускулна слабост. 
Представляват липидни миопатии, при които липсва карнитин.
	Етиология. Дължат се най-често на дефицит на ензима ацил-коА дехидрогеназа, причинен от мутации в различни гени.
	Клинична картина. Началото обикновенно е в детството или в ранната зрялост. Характеризира се с развитието на симетрична проксимална слабост. Може да е налице и лицева слабост. Липсват болки и рабдомиолиза. При някои пациенти се развиват кардиомиопатия и застойна сърдечна недостатъчност. Прогресията е бавна. 
Изследвания. Серумната КФК е умерено повишена. ЕМГ показва миогенни промени. Мускулната биопсия установява ниски нива на карнитин. 
Лечението е с диета, бедна на масти, L-carnitine, 2-4 g/дневно, Riboflavin, 5-20 mg/дневно.

Митохондриални миопатии
Крайните метаболити на мастната и въглехидратната обмяна участват в цикъла на трикарбоновата киселина, а краят на оксидацията включва дихателните вериги в митохондриите. При митохондриални дефекти възниква нарушена митохондриална оксидация. Това води до включване в обмяната и на анаеробни механизми с повишаване на серумните нива на лактата и пирувата.
Класификация. Разграничават се различни клинични фенотипове: синдром на Kearns-Sayre, конгенитална мускулна дистрофия с митохондриални структурни промени, прогресираща външна офталмоплегия, енцефаломиопатии, кардиомиопатии и др. 
	Етиология. Причиняват се от различни мутации в митохондриалния геном.
	Клинична картина. Началото е в детска възраст, с постепенно засилване на симптоматиката. Освен прогресираща мускулна слабост, пациентите могат да имат и редица други признаци: птоза на клепачите, сърдечни нарушения, глухота, ендокринни нарушения (хипопаратиреоидизъм, дизменорея), ментална ретардация и др. 
Диагнозата се основава на провеждането на клинични, биохимични, хистологични и молекулярно-генетични изследвания.
Изследвания. Установяват се повишени серумни стойности на лактат и пируват. ЕМГ показва миогенни промени. Мускулната биопсия демонстрира характерните парцаливи червени влакна. Хистохимичните изследвания установяват различните нарушения на окислителното фосфорилиране. Молекулярният анализ открива различни мутации в митохондриалната ДНК. 
	Лечение – Creatine 2 х 10 g/дневно, витамини, рехабилитация

Представляват клинически и генетично хетерогенна група от заболявания, при които първоначално и предилекционно се засягат дисталните мускули на ръцете и/или краката. 
	Класификацията се основава на клинични, хистологични, имунохистохимични и молекулярно-генетични критерии. Отдиференцирани са над 15 различни форми на дистални миопатии (табл. 9.5).

Таблица 9.5. Видове дистални миопатии и клинични характеристики
	Вид на дисталната миопатия
	Тип на унаследяване
	Ген/Локус
	Ранно засягане
	Стойности на КФК
	Находки от мускулната биопсия

	 тип Wellander
	Автозомно-доминантен
	TIA1/2р13
	 40 г., екстензори на ръцете
	Нормални или леко повишени
	Миопатни ± вакуоли

	Тибиална мускулна атрофия, Udd, /финландска/
	Автозомно-доминантен
	TTN/
2q31
	40-50 г., предните дистални мускули на краката
	Нормални или леко повишени
	Миопатни, вакуоли

	Тип Gowers-Laying
	Автозомно-доминантен
	MYH7, 14q11
	1.5 – 25 г., предните дистални мускули на краката
	Повишени – до 3 пъти над нормата
	Леки миопатни, вакуоли

	KLHL9-свързана дистална миопатия
	Автозомно-доминантен
	KLHL9
	8-16 г., предни дистални мускули на краката
	1.5-14
	Миопатни

	Дистална ABD-филаминопатия
	Автозомно-доминантен
	7q32.1/ FLNC
	Дистални мускули на ръцете
	Нормални или леко повишени
	Групирани атрофични влакна

	Дистална дистрофия + rimmed vacuoles
	Автозомно-доминантен
	19p13.3
	10-50 г., дисталните мускули на краката
	Нормални или леко повишени 
	Миопатни, вакуоли

	Окулофарингеална дистална
	Автозомно-доминантен
	?
	40 г., , екстраокуларни
	3 пъти по-високи
	Миопатни, вакуоли

	Дистална миопатия с гласова и фарингеална слабост
	Автозомно-доминантен
	MATR3/5q31
	35-57 г., дистални мускулни, гласни връзки
	Нормални или повишени до 8 пъти
	Миопатни, вакуоли

	Миопатия + болестта на Paget и деменция
	Автозомно-доминантен
	VCP/9р13
	20-40 г., проксимални и дистални мускули на краката
	Нормални или леко повишени
	Миопатни, вакуоли

	Миопатия + болестта на Paget
	Автозомно-доминантен
	?
	35-42 г., дистални мускули на краката; скапуларни
	Нормални или високи
	Миопатни

	Миопатия с цитоплазматич
ни телца
	Автозомно-доминантен
	?
	40-50 г., ръце
	Нормални или леко повишени
	Миофибрилерни включвания

	Наследствена миопатия с телца на включвания + ранна дихателна недостатъчност 
	Автозомно-доминантен
	6q27
	32-75 г., дистални мускули, дихателна мускулатура
	Нормални или леко повишени
	Миопатни,
Еозинофилни включвания, вакуоли

	Дистална миопатия със запазване на предните дистални мускули
	Автозомно-доминантен
	?
	0-30 г., дистални мускули на крака и ръце
	Нормални или леко повишени
	Вариращи по размер влакна, няма вакуоли

	Дистална миопатия с pes cavus и арефлексия
	Автозомно-доминантен 
	19p13
	15-50 г., дистални мускули на долните крайници, дисфония, дисфагия
	2-6 пъти
	Дистрофични, вакуоли

	Нова финландска дистална миопатия (MPD3)
	Автозомно-доминантен 
	8p22-q11 and 12q13-q22

	Над 30 г., ръце и предна мускулатура на подбедриците
	1-4 пъти
	Дистрофични, вакуоли, еозинофилни включвания

	Дезмин
	Автозомно-доминантен или рецесивен
	DES/2q35
	20-40 г., краката
	Леко повишени
	Миопатни, повишен дезмин

	В-кристалинопатия
	Автозомно-доминантен
	CRYAB/11q22
	Зряла възраст, краката
	Леко повишени
	Миопатни, повишен дезмин

	Миофибрилерна + кардиомиопатия
	Автозомно-доминантен
	10q22.3
	20-60 г., дистални мускули
	Нормални или леко повишени
	Миопатни, миофибрилерни

	Скапулоперонеална
	Автозомно-доминантен
	12q13.3
	20-58 г., краката
	От 1.5 до 10 пъти по-високи
	Миопатни, фокални дезминови включвания

	Тип Марксбъри-Григ
	Автозомно-доминантен
	LDB3/10q22.3-q23.2
	44-73 г. 
	От нормални до 6 пъти по-високи
	Миопатни, дезминови включвания, малки вакуоли

	Тип Miyoshi
	Автозомно-рецесивен
	DYSF, 2р13
	20-50 г., задните дистални мускули на краката
	Повишени - от 10 до 50 пъти
	Миопатни. Липсват вакуоли

	GNE миопатия /Тип Nonaka, АР наследствена миопатия с телца на включвания/
	Автозомно-рецесивен
	GNE/9p12-p11
	20-40 г., предните дистални мускули на краката
	Повишени – до 5 пъти над нормата
	Миопатни, вакуоли

	NEB-свързана дистална миопатия
	Автозомно-рецесивен
	NEB/ 3p22.1
	Детска възраст, предна тибиална мускулатура, екстензори на пръстите
	Нормална, леко повишена
	Атрофични влакна, nemaline rods

	Дистална аноктаминопатия
	Автозомно-рецесивен 

	ANO5/ 11p14.3
	Асиметрично ангажиране на подбедриците
	Над 10 пъти
	Неспецифични промени



	В България при ромски пациенти е диагностицирана GNE миопатията, вследствие хомозиготна мутация с ефект на родоначалника p.Ile587Thr в киназния домейн на GNE гена. При българските пациенти заболяването започва в третото десетилетие, но в редки случаи и значително по-рано. Дисталната слабост в долните крайници е водещ начален симптом при по-голямата част от засегнатите, като само при малка група в началото се установява дистална слабост в ръцете. М. quadriceps femoris и дихателните мускули остават слабо засегнати дори в напредналите стадии на болестта. При проследяване на пациентите с GNE – миопатия, самостоятелната походка се губи средно за 10,34 ± 4,31 г. от началото на заболяването. В сравнение с други кохорти пациенти с това заболяване в нашата група е налице висока честота на сърдечното засягане. Установява се изразена интер- и интра- фамилна вариация по отношение на клиничния ход и тежестта на заболяването, предполагаща влиянието на гени модификатори и фактори на околната среда.

	Това са заболявания, обединени в обща група поради наличие на миотоничен феномен – затруднена релаксация след силно мускулно съкращение. Той е симптом на дистрофични и недистрофични миотонични заболявания. 
	Миотоничните дистрофии тип 1 (болест на Steinert) и тип 2 (PROMM) са генетични мултисистемни заболявания с автозомно-доминантен тип на унаследяване и непълна пенетрантност, които се характеризират клинично с миотонични феномени (затруднена релаксация след силно мускулно съкращение), прогресираща мускулна слабост и атрофия, катаракта, кардиомиопатия, гонадна атрофия и когнитивни нарушения. При болестта на Steinert (МД 1) по-типична е слабостта на дисталните мускули, докато при PROMM (МД 2) клиничната картина е по-лека и се засягат преобладаващо проксималните мускули. По отношение на възрастта на началото и тежестта на клиничните симптоми се наблюдават изразени интер- и интра- фамилни вариации.

Миотоничната дистрофия (Болест на Steinert) е автозомно-доминантно заболяване с непълна пенетрантност.
	Класификация. Разграничават се четири основни форми според началото на заболяването и тежестта на симптоматиката: конгенитална миотонична дистрофия, миотонична дистрофия на ранното детство, класическа миотонична дистрофия и лека форма.
Епидемиология. Болестта на Steinert е най-често срещаната форма на мускулна дистрофия при възрастни. Честотата й в общата популация варира от 1/100 000 в някои области на Япония до 1/10 000 в Ирландия, а поради ефекта на родоначалника в Канада (Квебек) честотата й достига до 1/530.
Етиология. Причинява се от динамични мутации - амплификация на тринуклеотидни (CTG) повторения в DMPK гена, локализиран върху 19q13.3 хромозома. 
Патогенеза. Началото и тежестта на заболяването зависят от броя на амплифицираните повторения. Колкото по-голям е той, толкова по-рано започва и по-тежко протича заболяването. Установена е и полово-диференцирана експресия на гена. Заболяването е по-тежко, ако се унаследява от майката. 
Клинична картина. Началото на заболяването и клиничните прояви имат широка вариабилност в зависимост от формата.
Конгенитална миотонична дистрофия се наблюдава по-често при новородените на майки с миотонична дистрофия. Характеризира се с генерализирана и тежка мускулна слабост от раждането, хипотония, затруднения при сучене и гълтане, дихателна недостатъчност. Липсва клинично миотония, но често може да се установи с ЕМГ. Мускулната хипотония и двигателната слабост може да се подобрят с годините, но по-късно се развиват симптомите на класическата форма. До 11 год. възраст се появява и клинически миотоничен феномен. Умственото изоставане с непрогресиращ характер е много характерно за конгениталната форма.
Миотоничната дистрофия на ранното детство обикновенно започва между 5 и 10 г. Развива се генерализирана слабост, засягаща особено лицето и дисталните части на крайниците. Установява се и ментална ретардация.
Класическа миотонична дистрофия. Установява се изразен миотоничен феномен, както и слабост на следните мускули: m. orbicularis oculi, фарингеалните мускули, дистални мускули на крайниците. Характерна e атрофията на дъвкателните мускули. При прогресиране на заболяването се развива по-генерализирано мускулно засягане, но то никога не е тежко за проксималните мускули на крайниците и туловищната мускулатура. Други признаци на заболяването са катаракта, кардиомиопатия, ендокринни нарушения, стерилитет, когнитивен дефицит с нарушение в екзекутивните и езиковите функции, вниманието, зрителната перцепция и паметта. 
Леката форма се характеризира клинически с катаракта, фронтално оплешивяване, минимален до липсващ мускулен дефицит или захарен диабет.
Диагнозата се основава на клинични, ЕМГ и генетични изследвания. 
Изследвания. КФК е леко повишена. ЕМГ показва миотонични феномени и миогенни промени в няколко мускула. Невропсихологичното изследване може да установи степента на когнитивното нарушение. Молекулярно-генетичното изследване открива амплификация на тринуклеотидни повторения. 
	Лечение и профилактика. Провежда се лечение за миотонията с Procainamid 500-1000 mg/дневно, 3-4 пъти/дневно, Chininе 500-600 mg/12 ч., Phenytoin 300-400 mg/дневно, Mexiletine 200 mg/8 ч., Carbamazepin, 600 mg/дневно. Важно значение имат проследяването на кардиологичния статус и дихателните капацитети, както и периодичната физиотерапия. При необходимост се прилагат кардиопротективни медикаменти, а при проводни нарушения, може да си постави и пейсмейкър. При силно намалени витални капацитети инвазивна и неинвазивна вентилация може да бъде прилагана. Във връзка с установената антиципация при заболяването (във всяко следващо поколение започва по-рано и протича по-тежко), е препоръчително провеждането на пренатална диагностика в засегнатите фамилии. 

PROMM – Проксималната миотонична миопатия представлява автозомно-доминантно заболяване.
Причинява се от транскрибирана, но нетранслирана експанзия на CCTG- нуклеотидни повтори в интрон 1 на ZNF9 (Zinc Finger protein 9) гена. Липсва корелация между размера на амплификацията и възрастта на началото на заболяването и тежестта на клиничната картина. 
Клиничната картина е подобна на тази при миотонична дистрофия, но обикновено е по-лека. Наблюдават се проксимална и дистална мускулна слабост, миотония, сърдечно засягане, катаракта. Не е описана конгенитална форма.
Диференциалната диагноза с класическата миотонична дистрофия не винаги е лесна. При проксималната миотонична дистрофия са характерни по-изразени мускулни болки, проксимална слабост на бедрените мускули и по-леки когнитивни нарушения.

Недистрофичните миотонии спадат към групата на каналопатиите.
Наследствените нарушения на йонните канали (каналопатиите) са група от заболявания, причинени от мутации в гени, кодиращи йонни канали. Миотонията е симптом, който може да е налице и при натриеви и при хлорни каналопатии. Хлорните каналопатии включват доминантната Myotonia congenita (Thomsen) и рецесивна генерализирана миотония (Becker). 
Конгениталната миопатия тип Thomsen е автозомно-доминантно заболяване със 100% пенетрантност. Причинява се от алелни мутации в гена за мускулните хлорни канали. Заболяването може да започне от раждането до ранно детство. Клиничните признаци са стегнатост на мускулатурата, особено след почивка. Мускулната функция се подобрява при продължителни упражнения. Заболяването не прогресира. Въпреки, че пациентите често съобщават за засилване на миотонията от студено, това не се доказва от обективното измерване на мускулните релаксационни времена. 
Диагнозата се основава на клинични, ЕМГ и резултат от молекулярно-генетичното изследване.
Генерализираната миотония тип Becker е автозомно-рецесивно заболяване. Причинява се от мутации в гена, кодиращ хлорните мускулни канали. Заболяването обикновенно започва в първото, значително по-рядко - във второто или третото десетилетие. Клинични признаци са стегнатост на мускулатурата, особено след почивка, но при продължителни упражнения мускулната функция се подобрява. При някои пациенти е налице значителна, преходна слабост след почивка, която се подобрява няколко минути след извършване на упражнения. Слабостта е по-изразена в горните крайници, а миотонията - в долните. В много случаи е налице хипертрофия на бедрата и подбедриците. Оплакванията обикновено са прогресиращи няколко години след появата, а след това са без промяна.
Диагнозата се основава на клинични, ЕМГ и генетични данни.
Лечението е с мембранни стабилизатори като Procainamid 500-1000 mg/дневно, 3-4 пъти/дневно, Chininе 500-600 mg/12 ч., Phenytoin 300-400 mg/дневно, Mexiletine 200 mg/8 ч., и др. Препоръчва се избягване на физическо обременяване, излагане на студ, деполяризиращи миорелаксанти.

Конгениталната парамиотония е автозомно-доминантно заболяване със 100 % пенетрантност. Причинява се от мутации в гена, кодиращ натриевите канали. Началото на заболяването е от раждането. Клиничните признаци са миотония, задълбочаваща се от неколкократни съкращения (парадоксална миотония). При много фамилии парамиотонията, която значително се влошава при извършване на упражнения на студено, може да бъде последвана от слабост. Възстановяването от слабостта може да продължи няколко часа. При някои фамилии е налице миотония, зависима от студ и упражнения, но без слабост. Те често се диагностицират погрешно като myotonia congenita. Съществуват фамилии с класическите симптоми на конгенитална парамиотония, съчетани с епизоди от хиперПП. Не се наблюдава перманентна слабост. 
Лечението е с антиаритмични медикаменти като mexiletine. Преди началото на антимиотоничната терапия с mexiletine се препоръчва изследване на сърдечния статус и изследване на серумните му концентрации поради тесния му терапевтичен спектър. При парамиотоничната хиперПП комбинираното използване на mexiletine и hydrochlorothiazide може да предотврати спазмите и слабостта, индуцирани от студ и спонтанните атаки на хиперкалиемична периодична парализа.
[bookmark: _Toc155651801][bookmark: _Toc164075934]9.1.10. Периодични парализи
Тези заболявания се отнасят съм групата на каналопатии, при които се наблюдават периоди на преходна мускулна слабост. Натриевите каналопатии включват хиперкалиемична периодична парализа (хиперПП), нормокалиемична периодична парализа (нормоПП), конгениталната парамиотония (КП) и калий-зависимата миотония (КЗМ). Хипокалиемичната периодична парализа, единственото заболяване в тази група, което не е свързано с миотония, е калциева каналопатия.

Хиперкалиемичната периодична парализа е автозомно-доминантно заболяване с пълна пенетрантност. Причинява се от мутации в гена, кодиращ натриевите канали. Началото на заболяването е от ранно детство до второ десетилетие. Тежестта му е много вариабилна. Клиничните признаци са епизоди на слабост, обикновено сутрин, продължаващи от 10 min. до около 1 час, много рядко до 1-2 дни. При някои пациенти честотата на епизодите е много рядка, а други имат епизоди на генерализирана слабост почти всеки ден. По време на пристъпите нивото на серумния К е на или над горната граница. Провокиращи тестове за епизодите на слабост са почивка след упражнения, гладуване или орален прием на К. Някои пациенти имат винаги леки признаци на миотония преди или в началото на епизодите. Други показват признаци на парамиотония, а при трети, миотоничните признаци отсъстват. В края на паралитичния епизод серумните нива на К могат да паднат под нормата. Пациентите, изследвани по това време, могат да се диагностицират погрешно като хипоПП. 
Лечението на по-тежките пристъпи е с интравенозно приложение на 10% Glucosae, Insulin, Calcium gluconicum и инхалации със Salbutamol. Профилактиката е избягване на гладуване и храни богати на калий, увеличение на солта, acetazolamide и калий-губещи диуретици.
Нормокалиемична периодична парализа. Описани са малък брой фамилии. Епизодите могат да продължат няколко дни без повишаване концентрацията на серумните К. При една от засегнатите фамилии е доказана мутация в гена, кодиращ натриевите канали. Мутации в същия локус при други фамилии причиняват хиперПП. Това дава основание на някои автори да смятат, че нормокалиемичната периодична парализа е вариант на хиперПП.
Калий-зависимата миотония (КЗМ) е автозомно-доминантно заболяване. Причинява се от мутации в гена, кодиращ натриевите канали. До сега са описани пет различни мутации. Клинична картина. Може да протича като флуктуираща или перманентна миотония. 
	Флуктуиращата миотония варира в различните дни и се провокира от физически упражнения. Инфузията на калий засилва миотонията, но не причинява слабост, както при хиперПП. Други деполяризиращи агенти (напр. suxamethonium) също могат да предизвикат или да засилят миотонията с проява на тежки дихателни нарушения по време на обща анестезия, ако пациентът и анестезиологът не знаят за заболяването. Дори и при отсъствие на клинична миотония, латентната може да се верифицира при ЕМГ. При ацетазоламид-зависимата форма, описвана също като атипична myotonia congenita, миотонията може също да флуктуира, и при упражнения да се провокира мускулна болка.
	Перманентната миотония се проявява с персистираща генерализирана миотония и мускулна хипертрофия, особено в областта на шията и рамената. Епизодите на тежка миотония на торакалните мускули могат да бъдат животозастрашаващи поради нарушената дихателна дейност, особено при деца. Тъй като миотонията е тежка и се засилва от деполяризиращи агенти, никога не трябва да се прилага калий като диагностично средство. 
Хипокалиемична периодична парализа е автозомно-доминанто заболяване с намалена пенетрантност при жените. Съотношението мъже/жени е 3-4 : 1. Две мутации в гена (CACLN 1 A3), кодиращ 1 субединицата на L-тип калциевия канал (DHP рецептор) причиняват клиничната картина при повече от 50% от фамилиите. Началото на заболяването при тежките случаи е в ранното детство, като в 60% то е преди 16 годишна възраст. Леките случаи са с късно начало (в трето десетилетие). Проявява се с епизоди на слабост, обикновено във втората половина на нощта или в ранна утрин. Първоначално те са редки, но след няколко месеца или години зачестяват, понякога са ежедневни. Слабостта може да варира по тежест от лека временна слабост на изолирана мускулна група до генерализирана парализа. Обикновено силата постепенно се възстановява в рамките на деня. Понякога слабостта продължава два до три дни. Провокиращи фактори за нощен епизод често са усилената физическа активност или приемането на богата на въглехидрати храна в предхождащия ден. Леката физическа активност обаче може понякога да предотврати или отсрочи леките епизоди. По време на тежките епизоди серумният калий намалява и може да предизвика синусова брадикардия и ЕКГ признаци на хипокалиемия. Липсва, както клинична, така и електрична миотония. Независимо от тежестта и честотата на паралитичните епизоди, 30% от пациентите развиват прогресивна проксимална миопатия с перманентна остатъчна слабост.
Лечението на по-леките пристъпи е с перорално приемане на Kalnormin 1 g., а при тежки – i.v. Kalium chloride, 0,3 – 0,5 % разтвор в 5% Glucose. Провежда се мониториране на ЕКГ и серумния калий. Профилактика – Acetazolamide, в доза 125-250 mg, 1-3 пъти дневно, калий-съхраняващи диуретици, бета блокери.
	Общата анестезия при пациенти с някои мускулни заболявания може да доведе до усложнения, наподобяващи малигнена хипертермия. При миотониите и периодичните парализи succinylcholine и други деполяризиращи миорелаксанти могат да предизвикат силна миотонична реакция в отделни мускули (напр. m. masseter, по-рядко дихателни и други скелетни мускули). Миотонията може да се задълбочи и от прилагане на калий и антихолинестеразни медикаменти, както и при бременност и хипотирeоидизъм. За лечение се използват Mexiletine, 200 mg/8 ч., Lidocaine 50-100 ml 0,5% разтвор и техни производни. При прогресираща криза от малигнена хипертермия или при тежка миотонична реакция се прилага Dantrolene.
[bookmark: _Toc155651802][bookmark: _Toc164075935]9.2. Заболявания на периферния двигателен неврон. Спинална мускулна атрофия (СМА)
	Спиналната мускулна атрофия представляват голяма група генетични заболявания, характеризиращи се с дегенерация на периферните алфа мотоневрони в предните рога на гръбначния мозък и двигателните ядра на краниалните нерви, водещи до прогресираща мускулна слабост и атрофии. Средната болестност за света е 1-2/ 100 000, като в Централна и Източна Европа болестността и заболяемостта е по-висока от Западна Европа, най-висока е в Словакия (заболяемост - 1 случай на 5631 (18 на 100,000) живородени от всички типове. Най-честата форма на СМА е АР заболяване, обусловено от мутации в гена, кодиращ протеина - survival motor neuron 1 (SMN1), локализиран върху 5q11.2-q13.3. При около 96% от болните е налице делеция на екзони 7 и 8 от SMN1- гена, в по-редки случаи само на екзон 7. В 3 - 4% от случаите се установява друга мутация в комбинация с типичната делеция. SMN локусът върху 5 хромозома съдържа и SMN2 ген, който е близък по структура до SMN1. SMN2 е интактен при всички пациенти със СМА, като броят на копията варира от 1 до 4 и може да определи тежестта на заболяването. SMN1 кодира основното количество от пълноверижния SMN протеин, докато 90% от SMN2 иРНК не включва екзон 7, вследствие на което се синтезира бързо разграждащ се SMN протеин.
Патогенеза: SMN протеинът е от особена важност за нормалното функциониране на алфа мотоневроните.
Класифицира се в следните форми на базата на достигнатите моторни функции:
· СМА тип 1, при която децата не могат да седят без опора
· СМА тип 2, при която децата могат да седят, но не могат да ходят
· СМА тип 3, при която пациентите могат да ходят
· СМА тип 4 с начало в зрялата възраст
	Клинични характеристики. Основните симптоми на заболяването включват мускулна хипотония, прогресираща проксимална мускулна слабост, по-изразена в долните крайници, булбарна слабост в по-напредналите фази на заболяването. Налице е слабост на междуребрените дихателни мускули при относителна съхраненост на диафрагмата, което води до „камбаноподобна“ форма на гръдния кош и парадоксално дишане. При формата с начало в детска възраст са налице мускулна хипотония и слабост при по-леко проявени булбарно и дихателно засягане.
	Диагнозата се базира на:
· Клиничните характеристики
· ЕМГ изследването с данни за преднорогова увреда
· КФК варира от нормална до леко повишена
· Окончателната диагноза се поставя чрез молекулярно-генетично изследване (фиг. 9.4). Златен стандарт при генетичната верификация е количествената оценка на SMN1 и SMN2, чрез multiplex ligation dependent (MLPA) или количествена полимеразна верижна реакция или чрез секвениране от ново поколение (NGS), (фигура 9.4).
	Броят на SMN2 копията определя тежестта на заболяването в повечето случаи, макар че съществуват и изключения. Болните със СМА тип 1 имат 2 SMN2 копия, тези със СМА тип 2 - 3, тези със СМА тип 3 - 4, а при болните със СМА тип 4 SMN2 копията са от 4 до 6. 
Включване в потенциални терапии

Генни панели, екзомно секвениране

Клинично съмнение за СМА




ЕНГ, ЕМГ, други генетично изследвания


	Фигура 9.4. Диагностичен алгоритъм за пациенти със СМА.

Лечението и проследяването на пациентите със СМА изисква мултидисциплинарен подход.
Неврологът оценява мускулната сила, наличието на ставни контрактури на всеки 6 мес. 
Onasemnogene abeparvovec е първият медикамент за генна терапия на 5q спинална мускулна атрофия, при който се използва адено-асоцииран вирусен вектор серотип 9 (AAV9) за въвеждане на функционално копие на SMN1 гена в мотоневроните. AAV9 преминава кръвномозъчната бариера. Регистриран е от FDA (Food and drug agency) на 24.05.2019 и от ЕМА (European Medicines Agency) на 18.5.2020 г. Показан е за пациенти със СМА с биалелна мутация в гена SMN1 и клинична диагноза СМА тип 1, или пациенти с 5qСМА с биалелна мутация в гена SMN1 и до 3 копия на гена SMN2.
Препоръчителната доза на Onasemnogene abeparvovec е 1.1 × 1014 векторни геноми (vg) на kg тегло, еднократно в живота венозно. 
Преди приложението на медикамента следва да се изследват:
· AAV9 (анти-аденовирусни антитела)
· ПКК
· чернодробна функция: аланин аминотрансфераза (ALT), аспартат аминотрансфераза (AST) и общ билирубин
· Креатинин
· тропонин-I
Медикаментът се прилага еднократно, веднъж в живота, като венозна инфузия за 60 мин. Възможна е имунна реакция срещу вирусния капсид, която да доведе до повишаване на чернодробните трансаминази, troponin I или тромбоцитопения. Това налага имуномодулация с кортикостероиди – в денят преди инфузията се започва системно приложение в доза еквивалентна 1 mg/kg/ден  prednisolone, което продължава 1 мес. На 30 ден след апликацията се проследяват чернодробните функции. В случай че са нормални дозата на кортикостероида се намалява 0,5 mg/kg/ден - 2 седмици и 0,25 mg/kg/ден - 2 седмици, след което се спира. При повишени трансаминази се продължава приложението на кортикостероиди, като дозата им се преценява спрямо динамиката на трансаминазите.
Броят на тромбоцитите и чернодробните показатели се оценяват всяка седмица през първия месец и веднъж на две седмици през втория и третия месец.
Противопоказан е при свръхчувствителност на пациента към активното вещество или към някое от помощните вещества.
Ефектът от лечението се проследява чрез CHOP-INTEND скалата при пациентите със СМА тип 1 и Hammersmith Functional Motor Scale Expanded (HFMSE) скалата при СМА тип 2. 

Включващи критерии за започване на терапия с Onasemnogene abeparvovec:

1/ Генетично доказана 5q СМА, вследствие мутации в SMN1- гена
Клинична диагноза СМА тип 1 или
Пациенти с 5q СМА с биалелна мутация в гена SMN1 и до 3 копия на гена SMN2
2/ Възраст до 2 г. или
Телесна маса до 21 kg
Пациенти, при които се прилагат стандартите за грижи при СМА

Изключващи критерии:

Свръхчувствителност на пациента към активното вещество или към някое от помощните вещества.
Наличие на анти-AAV9 антитела в титър над 1:50. Ако титърът им е над 1:50, изследването се повтаря отново след 2 седмици и ако се е нормализирал, пациентът може да бъде лекуван.

Пациенти с нарушена чернодробна функция – трансаминази повече от 3 пъти над нормата
Пациенти с тромбоцитопения

Nusinersen е модифициран антисенс олигонуклеотид, който се свързва с интрона, следващ екзон 7 в пре-информационната РНК на SMN2. По този начин модулира сплайсинга на иРНК, за да включи екзон 7 и за да се синтезира по-голямо количество пълноверижен SMN протеин. Това е първият медикамент, одобрен за лечение на всички форми на 5q СМА (през декември 2016 от FDA - Food and drug agency и през май 2017 от ЕМА- European medicines agency). Препоръчителната доза на медикамента е 12 mg (всеки флакон е 5 ml/12 mg), приложени интратекално. Терапията започва с четири натоварващи дози - три през 14 дни и четвъртата 30 дни след третата. След това поддържащите дози се прилагат през четири месеца. При предсимптоматично започнато лечение при болни със СМА тип се наблюдава двигателно развитие, близко до това на здрави деца. При другите клинични проучвания децата на терапия постигат статистически значимо подобрение на двигателните функции. Наблюдава се статистически значимо повишена преживяемост на пациентите със СМА тип 1. Медикаментът е одобрен за всички форми на заболяването и всички възрасти и вече са налице данни за ефективност и безопасност при пациенти над 18 г.
Най-честите нежелани лекарствени реакции са инфекции на горните и долните дихателни пътища, констипация, белодробни ателектази, протеинурия, както и главоболие, гадене и болка в лумбалната област, свързани със самата процедура.

Включващи критерии за започване на терапия с Nusinersen
· Генетично доказан 5q СМА, вследствие мутации в SMN1- гена
· Пациенти, при които се прилагат стандартите за грижи при СМА
· При отделните форми на СМА се изискват в допълнение:
Пациенти със СMA тип 1
· Пациентът е бил без симптоми за СМА на възраст 1 седмица.
· Пациентът трябва да има поне 2 копия на гена SMN 2.
· Пациентът трябва да има SAO2> 95% без нужда от асистирано дишане (включително и с CPAP - постоянно положително въздушно налягане) или от допълнителен кислород. 

Пациенти със СMA тип 2
· Пациентът има поне 2 копия на SMN 2 гена.
· Пациентът не е зависим от асистирана вентилация или кислород - SAO2 > 96%

Пациенти със СMA тип 3
•	Пациентът има поне 2 копия на SMN 2 гена.
•	Пациентът не е зависим от асистирана вентилация или кислород - SAO2 > 96%

Изключващи критерии за започване на терапия с Nusinersen
· Анамнеза за заболяване на централната или периферната нервна система, което би затруднило интратекалното приложение
· Тежка сколиоза, която би затруднила интратекалното приложение на медикамента
· Анамнеза за имплантиран шънт
· Участие в клинично проучване за СMA
· Нарушение в кръвосъсирването, което би направило приложението на медикамента опасно за болния

Критерии за оценка на ефекта от лечението и продължаване на лечението:
· 3 месеца след шестата и преди седмата доза и след това на всеки 6 месеца, ако лечението продължава.
· Пациентът не трябва да се влошава по никой от следните параметри: 
1. Обща двигателна функция, измерена по скалата за моторно-двигателни функции на Hammersmith Functional Motor Scale Expanded (HFMSE).
При пациентите със СMA тип 1 оценката на двигателните функции се извършва по скали:
· Children’s Hospital of Philadelphia Infant Test of Neuromuscular Disorders (CHOP INTEND) 
· Hammersmith Infant Neurological Examination (HINE)
При пациентите със СMA тип 2 оценката на двигателните функции се извършва чрез:
· Hammersmith Functional Motor Scale Expanded (HFMSE) score
· Revised Upper Limb (RULM)
· Мануално мускулно тестуване (MRC скала)
При пациентите със СMA тип 3 оценката на двигателните функции се извършва чрез:
· Hammersmith Functional Motor Scale Expanded (HFMSE) score
· Revised Upper Limb (RULM)
· Мануално мускулно тестуване (MRC скала)
· 6 Minutes walking test (6MWT) - при запазена самостоятелно походка

2. Респираторна функция, оценена чрез спирометрия, оценка на PAO2 и PACO2 за период от време без допълнително подаване на кислород. 
За изпълнението на тези тестове е необходимо предварително обучение.
Необходими условия за приложение на медикамента в лечебно заведение:
· Помещение за приложение
· Протоколи за интратекално приложение
· Помещение за проследяване след интратекалното приложение
· Персонал с опит в интратекални манипулации, диагностика и проследяване на пациенти със СМА
· Условия и персонал за приложение на анестезия при необходимост
· Условия за реанимация при необходимост 

Необходими специалисти за подготовка на пациента, извършване на процедурата и проследяване на пациента:
· Невролог
· Пулмолог
· Кардиолог
· Анестезиолог
· Физиотерапевт
· Медицинска сестра
· При необходимост- радиолог

Продължителност на престоя в болнично заведение - 48 ч.
· В деня преди апликацията на Nusinersen:
· Оценка на ПКК, коагулация, урея, креатинин
· Консултация с анестезиолог (ако се предвижда провеждане на манипулацията с анестезия)
· Изследване за свръхчувствителност от локални анестетици (ако се предвижда локална анестезия)
· Оценка на моторната функция (преди първата апликация, 3 мес. след шестата доза и впоследствие на всеки 6 мес.)

· В деня на апликацията на Nusinersen
· Получаване на лекарството от болничната аптека.
· Попълване на необходимите документи (медицинско досие на пациента, схема на терапия и назначение на Nusinersen).
· Оценка на антропометрични показатели – височина и тегло.
· При необходимост и преценка на лекуващия лекар може да се приложи: 
· Локална анестезия с:
· Lidocain - крем
· Lidocain инжекционен разтвор 20 mg/ml - 10 ml (локална инфилтрационна анестезия, след скарификационна проба).
· Обща анестезия след предварителна консултация от анестезиолог, пулмолог и кардиолог с Ketamine, Midazolam или Kalinox (компресиран медицински газ 50%/50% - азотен оксид N2O, кислород O2)
· Приложение на медикамента:
· 1-ва апликация (Ден 0): пациентът трябва да не е приемал храна 2 часа преди инжекцията и профилът на коагулация трябва да е в норма (оценява се от лекар).
· Следващи апликации: на празен стомах 1 час преди инжектирането. 
· Флаконът Nusinersen се изважда от хладилника поне 30 минути преди апликацията.
· След изтеглянето в спринцовката на Nusinersen, лекарството трябва да се съхранява на тъмно, ако апликацията не се прави веднага (годно до 6 ч.). 
· Подготвяне на операционна количка с необходимото оборудване на лумбална пункция (ЛП): 
· Спринцовки за i.v. (интравенозни инжекции), (3 броя) от 10 ml, трикомпонентни
· Две черни игли за лумбална пункция (22 G 0.7 x 38 mm от 22 G 0.7 x 90 mm).
· Стерилни компреси x 8 стерилни превръзки (2 пакета), Opsite, постоперативни (6.5 x 5 cm) 
· Три 2 ml епруветки за ликвор.
· Стерилни ръкавици, престилки, маски, операционни чаршафи без прорези.
· Дезинфектант.
· Флаконът не се разклаща.
· Изтегленото количество ликвор чрез ЛП е идентично с това на Nusinersen за една процедура (5 ml). Изтегленото количество ликвор се разпределя в трите епруветки, които трябва веднага да бъдат означени и прибрани за съхранение при температура -80°C.
· Nusinersen трябва да се инфузира бавно за 2-3 минути.
· Пациентът трябва да е в легнало на една страна (антидекубитално) положение за 1 час след манипулацията. 
· Осигуряване на апаратура за мониторинг на кардио-респираторните функции (при нужда).
· Наблюдение на пациента след процедурата.
· Проверка на показателите на: час 0/ час 1/ час 2 (T °/дишане/пулс/сатурация/RR) при първата процедура, а при следващите само на час 1.
· Позволено е храненето след първия час, ако пациентът е добре.
· Наблюдение за пост-пункционен синдром
· Наблюдение на мястото на инжекцията за локални реакции.
· Общо състояние: температура, повръщане
· Лекарят разрешава изписването на пациента след преценка на състоянието му. Пациентът може да напусне клиниката след апликацията не по-рано от 2 часа при първа процедура или 1 час при следващите процедури, ако е приел храна, течности и се чувства добре. 
· Подготвяне на медицинската документация на пациента
· Връщане на празния флакон и неговата опаковка на болничната аптека. Не се изхвърля. 
Лечението с Nusinersen се провежда:
· За пациентите на възраст от 0 до 3 г. в Клиниката по детска неврология в УСБАЛДБ „проф. д-р Иван Митев” в гр. София и Клиниката по педиатрия и генетични заболявания в УМБАЛ „Св. Георги” в гр. Пловдив
· За пациенти на възраст от 3 до 18 г. в Клиниката по нервни болести на УМБАЛ „Александровска”, Клиника по нервни болести за деца на УСБАЛНП „Св. Наум” и Клиниката по детска неврология в УСБАЛДБ „проф. д-р Иван Митев” в гр. София и Клиниката по педиатрия и генетични заболявания в УМБАЛ „Св. Георги” в гр. Пловдив
· За пациенти над 18 г. в Клиниката по нервни болести на УМБАЛ „Александровска” и в УСБАЛНП „Св. Наум”.
Risdiplam е медикамент за перорално приложение, който модифицира РНК сплайсинга на SMN2, с последващо включване на екзон 7 в иРНК, като по този начин се продуцира пълноверижен и функционален SMN протеин. Медикаментът преминава кръвно-мозъчната бариера и се разпределя както в ЦНС, така и в другите тъкани на организма.
Показан е за пациенти с всички типове на 5q СМА над 2-месечна възраст. Дозира се съобразно телесната маса - 0,2 mg/kg/ден за деца между 2 мес. и 2 г., 0.25 mg/kg/ден за пациенти над 2 г. и телесна маса < 20 kg, и 5 mg на ден при болни ≥ 2 г. и телесна маса ≥ 20 kg.
Най-честите нежелани лекарствени реакции са кожни обриви, разязвявания на лигавиците на устната кухина, гадене, диария, повишаване на температурата, артралгии.
Включващи критерии за започване на терапия с Risdiplam 
· Генетично доказана 5q СМА, вследствие мутации в SMN1- гена
· Пациенти, при които се прилагат стандартите за грижи при СМА
· При отделните форми на СМА се изискват в допълнение:

При пациенти със СMA тип 1
· Пациентът да е на възраст по-голяма от 2 мес.
· Пациентът трябва да има поне 2 копия на гена SMN 2.
· Пациентът трябва да има SAO2> 95% без нужда от асистирано дишане (включително и с CPAP - постоянно положително въздушно налягане) или от допълнителен кислород. 

При пациенти със СMA тип 2
· Пациентът има поне 2 копия на SMN 2 гена.
· Пациентът не е зависим от асистирана вентилация или кислород - SAO2 > 96%

При пациенти със СMA тип 3
•	Пациентът има поне 2 копия на SMN 2 гена.
•	Пациентът не е зависим от асистирана вентилация или кислород - SAO2 > 96%

Изключващи критерии за започване на терапия с Risdiplam
· Алергия към активната субстанция или някои от помощните вещества
· Наличие на неконтролирани и нелекувани гастроинтестинални, чернодробни, ендокринни или сърдечносъдови заболявания 
· Наличие на клинично значими ЕКГ промени
· Участие в клинично проучване за СMA

Критерии за оценка на ефекта от лечението и продължаване на лечението преди началото на терапията и на всеки 6 мес. след това:
При пациентите със СMA тип 1 оценката на двигателните функции се извършва по скали:
· Children’s Hospital of Philadelphia Infant Test of Neuromuscular Disorders (CHOP INTEND) 
· Hammersmith Infant Neurological Examination (HINE)
· Bayley Scales of Infant and Toddler Development Third Edition (BSID-III)
При пациентите със СMA тип 2 оценката на двигателните функции се извършва чрез:
· Hammersmith Functional Motor Scale Expanded (HFMSE) score
· Revised Upper Limb (RULM)
· Мануално мускулно тестуване (MRC скала)
При пациентите със СMA тип 3 оценката на двигателните функции се извършва чрез:
· Hammersmith Functional Motor Scale Expanded (HFMSE) score
· Revised Upper Limb (RULM)
· Мануално мускулно тестуване (MМТ скала)
· 6 Minutes Walking Test (6MWT)- при запазена самостоятелно походка

2.  Респираторна функция, оценена чрез спирометрия, оценка на PAO2 и PACO2 за период от време без допълнително подаване на кислород. 


Физиотерапия - при различните форми от особено значение са следните упражнения: разтягане (вкл. чрез използване на шини и ортези), позициониране, двигателни упражнения, дихателна гимнастика. Те са съобразени с формата и тежестта на СМА и се извършват под контрола на физиотерапевт с опит в областта на НМЗ. 
Ортопедични интервенции. При пациентите със СМА тип 1 и 2 сколиозата над 20° трябва да се проследява на всеки 6 мес. преди достигане на костна зрелост и ежегодно след това. Използването на спинални шини се препоръчва при хипотонични деца със сколиоза над 20°, при които има дълъг период до достигане на костната зрелост. Към ортопедична хирургия пациентът се насочва в случаите, когато ъгълът на Cobb ≥50° или нараства с ≥10° на година. Оценяват се и допълнителни фактори като влошаване на дихателните функции, изразена кифоза, нарушен баланс на тялото. Оценката на вентилаторните капацитети е от основно значение преди и след оперативната интервенция. При болните на възраст 8-10 г. се имплантират стабилизатори, позволяващи костен растеж. При пациентите над 12 г. се извършва спинална фузия.
Едностранна или двустранна корекция на тазобедрените стави и ставните контрактури се извършва при пациенти с изразени болки. 
Лечение на гастроинтестиналните и гълтателните нарушения. При всички форми на СМА е важна преценката за наличие на гастроезофагеален рефлукс, констипация, забавено стомашно изпразване или повръщане.
При пациентите със СМА тип 1 булбарната слабост с дисфагия и контрактурите на масетерите са типични. Налага се временно поставяне на назогастрална (НГС) или назойеюнна сонда до поставянето на постоянна гастростома. Диетолог преценява необходимите количества хранителни вещества, течности и електролити, които трябва да се приемат за оптимален растеж.
При пациентите със СМА тип 2 гълтателните нарушения са чести и налагат използването на НГС за подпомагане на набавянето на необходимите количества хранителни вещества. Тези болни, както и пациентите със СМА тип 3, загубили самостоятелна походка са с повишен риск от затлъстяване, предвид ограничените движения. В тези случаи те се насочват към диетолог за оптимален хранителен режим. Важно е прецизиране на приема на витамин Д за превенция на остеопения и остеопороза.
Дихателни грижи. Дихателните нарушения са типични при пациентите със СМА.
При СМА тип 1 от особена важност е провеждането на оксиметрия и капнография на всеки 3 месеца, като оценката по време на сън е по-обективна. При установяване на хиповентилация е важно да се осигури оптимална проходимост на дихателните пътища- мануално и чрез механични методи - Cough Assist® или VitalCough®. В началото налягането на инсуфлация и ексуфлация следва да се повишава бавно 30 – 40 cm H2O позитивно или негативно налягане. Неинвазивната вентилация с позитивно налягане трябва да се използва при всички симптоматични деца със СМА преди изява на симптомите на дихателна недостатъчност. Преценката на режима на вентилация се преценява от анестезиолог-реаниматор с опит в областта на НМЗ. Инвазивна вентилация се прилага при недостатъчен ефект от неинвазивната вентилация.
Бронходилататори се прилагат при съмнение за астма. Муколитици не се прилагат за дълъг период от време.
При пациентите със СМА тип 2 и 3 спирометрия се препоръчва на всеки 6 мес., а при съмнение за нощна хиповентилация се препоръчва провеждането на полисомнографско изследване.
При пациентите с неефективно откашляне поддържането на проходимостта на дихателните пътища чрез мануални или апаратни методи, аналогични на тези на СМА тип 1 е от особено значение. При установяване на дихателна недостатъчност се препоръчва bilevel неинвазивна вентилация. Въпреки че при пациентите със СМА тип 2 и 3 рядко се налага, ако са налице белези на дихателна недостатъчност и липса на ефект от неинвазивната вентилация се прибягва към инвазивна.
На фигура 9.5. е представен алгоритъм за проследяване и дихателни грижи при пациенти със СМА.

	ИзследванияФизикално изследване, оценка на вентилаторните показатели, peak cough flow, сила на дихателните мускули
Рентгенография на бял дроб, полисомнография, оценка на преглъщането
Профилактика: противогрипна ваксина и пневмококова ваксина
Интервенции: физиотерапия, сough аssist, бронходилататори


	
	Неинвазивна вентилация в комбинация с сough аssist и перкутанна гастростома
Дихателни нарушения в будно състояние
FVC<20%

Гълтателни нарушения
Дихателни инфекции
Инспираторна, експираторна, булбарна слабост, сколиоза, абнормности на гръдната стена
Дихателни нарушения по време на REM и NREM съня
FVC<40%
Неефективно откашляне peak cough flow<270/min
Дихателни нарушения по време на REM съня
FVC<60%
Клинична оценка



















Фигура 9.5. Клиничен алгоритъм за диагностика и дихателни грижи при пациенти със СМА.

Спешни състояния при пациенти със СМА
Рекурентни инфекции могат да влошат състоянието на болните със СМА и да наложат спешна хоспитализация с последващо възстановяване проходимостта на дихателните пътища, неинвазивна или инвазивна вентилация и кислородотерапия. Кислородната суплементация не бива да се прилага емпирично без мониториране на обмена на CO2 и не трябва да се прилага като алтернатива на вентилацията с позитивно налягане. В зависимост от състоянието на болния се прилагат антибиотици, парентерално хранене, възстановяване на водно-електролитния баланс.
На таблица 9.6 са представени редки форми на проксимална не5q СМА, които влизат в диференциалната диагноза на спиналните мускулни атрофии.
Таблица 9.6. Генетични причини и клинични характеристики на не5q спинални мускулни атрофии.
	(OMIM)
	Ген
	Локус
	Фенотип
	Клинични симптоми

	АВТОЗОМНО-ДОМИНАНТНИ
	

	Ранно начало
	

	 (181405)
	TRPV4
	12q24.11
	Скапулоперонеална СМА
	Прогресираща скапулоперонеална мускулна слабост и ларингеална парализа

	 (158600)
	DYNC1H1
	14q32.31
	СМА със засягане на долните крайници-1
	Проксимална мускулна слабост в долни крайници

	 (615290)
	BICD2
	9q22.31
	СМА със засягане на долните крайници -2
	Проксимална мускулна слабост в долни крайници
Вродени ставни контрактури, засягане на централния двигателен неврон

	Късно начало
	

	 (182980)
	VAPB
	20q13.32
	СМА с късно начало, тип Finkel
	Проксимална мускулна слабост, мускулни крампи и фасцикулации

	 (615048)
	-
	22q11.2-q13.2
	СМА, тип Jokela
	Проксимална мускулна слабост, мускулни крампи и фасцикулации

	 (604484)
	TFG
	3q12.2
	СМА, тип Okinawa
	Леки сетивни нарушения, болезнени мускулни крампи, миотония, дисфагия

	 (159001)
	LMNA
	1q22
	СМА със сърдечно засягане
	Прогресивна мускулна слабост и кардиомиопатия

	(602433)
	SETX
	9q34
	Късна СМА с пирамидни белези
	Проксимална и дистална мускулна слабост, тремор на ръцете, живи сухожилно-надкостни рефлекси

	АВТОЗОМНО-РЕЦЕСИВНИ
	

	Ранно начало
	

	 (159950)
	ASAH1
	8p22
	СМА с прогресивна миоклонична епилепсия
	Рефрактерна на терапия миоклонично епилепсия, дисфагия, дихателна слабост

	 (607596)
	VRK1
	14q32.2
	Понтоцеребеларна хипоплазия с инфантилна СМА
	Понтоцеребеларна хипоплазия, микроцефалия, умствена изостаналост

	 (614678)
	EXOSC3
	9p13.2
	Понтоцеребеларна хипоплазия с инфантилна СМА
	Понтоцеребеларна хипоплазия, микроцефалия, умствена изостаналост

	(611890)
	GLE1
	9q34.11 
	Артрогрипоза със засягане на периферния двигателен неврон
	

	(614707)
	SLC52A3, SLC52A2
	
	Brown-Vialetto-Van Laere синдром

	Понтобулбарно засягане и невросензорна глухота

	Късно начало
	

	XXXX
	HEXB
	5q13.3
	СМА
	Проксимална мускулна слабост в долни крайници

	X-СВЪРЗАНИ
	

	Ранно начало
	

	 (301830)
	UBA1
	Xp11.23
	Летална инфантилна СМА с артрогрипоза
	Хипотония, арефлексия, дизморфични белези, ставни контрактури 

	Късно начало
	

	 (313200)
	AR
	Xq12
	Булбоспинална СМА, болест на Kennedy 
	Проксимална и булбарна мускулна слабост, ендокринни нарушения


[bookmark: _Toc155651803][bookmark: _Toc164075936]9.3. Вродени заболявания на невро-мускулното предаване
Вродените миастенни синдроми са група от наследствени вродени заболявания, засягащи невро-мускулното предаване.
До момента са описани 32 гени, мутации в които водят до конгенитални миастенни синдроми. Установяването на точния молекулярен дефект е от изключително значение не само за генетичното консултиране, но и за лечението на тези пациенти.
Класифицират се на пресинаптични, синаптични асоциирани с базалната ламина и постсинаптични в зависимост от локализацията на дефектния протеин в невромускулния синапс. 
Клинично се проявяват с абнормна мускулна уморяемост и индуцирана от натоварване мускулна слабост, птоза, офталмопареза, булбарни и дихателни нарушения. Заболяването дебютира обикновено при раждането, в кърмаческа или ранна детска възраст, но е описано и по-късно начало при някои пациенти. Нарушението в невромускулното предаване се демонстрира от патологичния декремент при репетитивна стимулация и увеличения jitter при ЕМГ на единично мускулно влакно. Не се установяват антитела срещу ацетилхолиновия рецептор, както и anti-MuSK антитела. 
Имуносупресивната терапия е без ефект. Ацетилхолинестеразните инхибитори имат вариабилен ефект при различните форми.



Таблица 9.7. Конгенитални миастенни синдроми, гени, мутации, в които водят до конгенитални миастенни синдроми /КМС/:

1. Вид КМС
2. Ген
3. Начало
4. Начални прояви
5. Конгенитални контрактури, дизморфичен фациес
6. Птоза/офталмопареза
7. Лицева и булбарна слабост
8. Слабост в крайниците, аксиална слабост и сколиоза
9. Респираторни кризи
10. Ефект от антиацетил-холинестеразна терапия

	1
	2
	3
	4
	5
	6
	7
	8
	9
	10

	Пресинаптични

	Choline O-Acetyltransferase 
	CHAT
	г.
	Хипотония, апнеи
	-
	+/-
	+
	Генерализирана индуцирана от натоварване слабост
	+
	Значим

	Unconventional myosin 9 
	MYO9A
	0-1 г.
	Птоза хипотония, дихателна и булбарна слабост
	-
	+/-
	+
	Мускулна хипотония
	+
	Значим

	PREPL 
	PREPL
	0-1 г.
	Хипотония и затруднено преглъщане
	-
	-
	-
	Мускулна хипотония
	Няма данни
	Значим

	Vesicular ACh transporter (VAChT) 
	SLC18A3
	0-1 г.
	Епизодична апнея
	+
	-/-
	-
	Генерализирана индуцирана от натоварване слабост
	Няма данни
	Значим

	High-affinity choline transporter 1 (ChT) 
	SLC5A7
	0-5 г.
	Епизодична апнея, птоза и офталмопареза
	-
	+/+
	-
	Прогресираща мускулна слабост
	+
	Значим

	Synaptosome Associated Protein 25 
	SNAP25B
	0-1 г.
	Конгенитални контрактури, дихателни нарушения
	+
	-/-
	+
	Прогресираща мускулна слабост
	+
	Значим

	Synaptotagmin 2 
	SYT2
	Детска възраст
	Проксимална и дистална слабост в крайниците, деформитети на ходилата
	+
	-/-
	-
	Прогресираща мускулна слабост
	-
	Значим

	MUNC13-1 
	UNC13-1
	0 г.
	Тежка хипотония и дихателна недостатъчност
	-
	-/-
	-
	Прогресираща мускулна слабост
	+
	Липса на 
ефект

	Synaptobrevin 1 
	VAMP1
	0-1 г.
	Хипотония, мускулна слабост, гълтателни нарушения
	+
	-/-
	+
	Мускулна хипотония
	+
	Значим

	Синаптични

	Collagen Type XIII 
1 Chain 
	COL13A1
	0-1 г.
	Дихателни и гълтателни нарушения
	-
	+/-
	-
	Мускулна хипотония
	ПДС1
	Значим

	Endplate AChE дефицит 
	COLQ
	г.
	Птоза, хипотония, вяло сукане и плач, респираторна недостатъчност, забавено моторно развитие
	-
	+/+
	+
	Генерализирана слабост, понякога с пояс-крайник разпределение, миопатна походка, аксиална слабост, сколиоза.
	+
	Липсва 
ефект 
или 
влошаване

	Laminin 5 дефицит 5
	LAMA5
	0-1 г.
	Дихателни нарушения, птоза, офталмопареза, проксимална мускулна слабост
	-
	+/+
	-
	Проксимална мускулна слабост
	-
	Значим

	Laminin 2 дефицит
	 LAMB2
	0-1 г.
	Дихателни нарушения, птоза, офталмопареза, проксимална мускулна слабост
	-
	+/+
	-
	Проксимална мускулна слабост
	-
	Значим

	Постсинаптични

	Agrin (neuronal) 
	AGRN
	Ранна детска
	Птоза, мускулна слабост
	-
	+/-
	-
	Лека проксимална мускулна слабост
	-
	Лисва ефект

	Първичен AChR дефицит
	CHRNA, CHRNB, CHRND, CHRNE
	Вариабилна
	Птоза, офталмопареза
	-
	+/+
	-
	Проксимална мускулна слабост при някои
	-
	Частичен

	Синдром на бавните канали
	CHRNA, CHRNB, CHRND, CHRNE
	0-20 г.
	Птоза, мускулна слабост
	-
	+/+
	+
	Изразена слабост при ранното начало, лека слабост при късното начало, аксиална слабост, сколиоза
	ПДС1
	Липсва ефект или влошаване

	Синдром на бързите канали 
	CHRNA, CHRNB, CHRND, CHRNE
	0-1 г
	Птоза, офталмопареза, дихателни кризи
	-
	+/+
	-
	Генерализирана мускулна слабост
	+
	Има ефект, който намалява с времето

	Синдром на бавно провеждане 
	CHRNE
	1 г.
	Двустранна птоза, затруднения в сукането, вял плач
	-
	+/+
	+
	Генерализирана индуцирана от натоварване слабост
	Рядко
	Значим

	DOK7 
	DOK7 
	2 г., възможно и късно начало
	Затруднение в ходенето и тичането, миопатна походка
	-
	+/-
	+
	Слабост с разпределение пояс-крайник, миопатна походка, аксиална слабост и сколиоза
	ПДС1
	Липсва 
ефект 
или 
влошаване

	LRP4 
	LRP4 
	0-1 г.
	Дихателни и гълтателни нарушения
	-
	+/-
	+
	Проксимална и аксиална мускулна слабост
	+
	Слаб ефект

	MuSK 
	MuSK 
	1-3 г.
	Птоза и лесна мускулна уморяемост
	-
	+/-
	+
	Проксимална мускулна слабост
	+
	Слаб ефект

	Plectin дефицит
	PLEC1
	
	
	
	
	
	
	
	

	Rapsyn 
	RAPSN
	0-1 г. възможно и късно начало в зряла възраст
	Хипотония, мускулна слабост, птоза, респираторни кризи, вродена артрогрипоза
При късното начало – птоза, лека слабост

	+
	+/-
	+
	Генерализирана индуцирана от натоварване слабост
	Да2
	Значим

	Миастения на натриевия канал 
	SCN4A
	0-1 г.
	Забавено моторно развитие, дихателна слабост
	+
	-/-
	+
	Генерализирана индуцирана от натоварване слабост
	+
	Липсва ефект



1ПДС - Прогресивна дихателна слабост
2Да на фона на инфекци

В България е диагностициран АР конгенитален миастенен синдром при пациенти от ромски произход. Установява се мутацията 1267dеlG в ɛ-субединицата на ацетилхолиновия рецептор. 
Клиничният фенотип се състои от: начало непосредствено след раждането, птоза и външна офталмоплегия, патологична булбарна и проксимална мускулна уморяемост с денонощна динамика и засилваща се при физически усилия. Миастенната симптоматика е най-тежко проявена в първите години след раждането. Със съзряването настъпва стабилизиране в състоянието на болните, а в по-късна възраст някои от симптомите (булбарна и проксимална мускулна уморяемост) избледняват и изчезват. Външната офталмоплегия е най-постоянния симптом при това заболяване. 
Репетитивната стимулация показва декрементен отговор на ниски честоти. 
Симптоматиката частично се повлиява от антихолинестеразна терапия (фиг.9.6).
Съмнение за вродена миастения


Не
Да
Съмнение за синдром на бавните канали, DOK7, COLQ



Да се избягва Pyridostigmine
Да се започне Pyridostigmine

· Rapsyn
· Синдром на бързите канали
· ChAT

· Синдром на бавните канали
· DOK7
· COLQ


Salbutamol, Ephedrine- първа линия
3,4 Diaminopiridine- втора линия


3,4 Diaminopiridine- втора линия
Salbutamol, Ephedrine- допълнителна терапия


Quinidine- допълнителна терапия



Фигура 9.6. Алгоритъм за лечение на най-честите форми на вродени миастенни синдроми
[bookmark: _Toc155651804][bookmark: _Toc164075937]9.4. Заболявания на периферните нерви
[bookmark: _Toc155651805][bookmark: _Toc164075938]9.4.1. Наследствени сетивни и моторни полиневропатии
Подразделят се на наследствени моторни и сетивни (НМСН), наследствени моторни (НМН), наследствени сетивни (НСН) и наследствени сетивни и автономни (НСАН) невропатии. НМСН се характеризира с прогресираща дистална мускулна слабост и атрофия, първоначално засягащи краката и особено перонеалните мускули. Освен мускулна слабост, може да бъде налице и по-леко изразена загуба на сетивността, а сухожилните рефлекси са липсващи или отслабени. Често е налице висок свод на стъпалата (pes cavus). Фенотипът на НМСН се състои от моторна и сетивна невропатия при отсъствие на друго системно нарушение и без установена придобита причина.
Съвременното класифициране (табл. 9.7) на несиндромните НМСН запазва основното подразделяне според скоростите на провеждане (СП) по периферните нерви на демиелинизиращи (Де) Charcot-Marie-Tooth (CMT 1) с ниски СП (≤ 38 m/s по n. medianus) и аксонни (Ак) CMT 2 с нормални или близки до нормалните СП (> 38 m/s по n. medianus). Отдиференцирана е и трета голяма група ШМТ – с междинни СП (Ме). С оглед начина на унаследяване се наблюдават автозомно-доминантни, автозомно-рецесивни и Х-свързани форми. По-нататъшното подразделяне на CMT 1, CMT 2 и CMT с междинни СП е според установения генетичен дефект. В групата на демиелинизиращите ШМТ тип 1 са отграничени Х-свързаната доминантна CMT – конексинопатия и наследствената невропатия със склонност към парализи при притискане (ННПП). В тази група са и тежките демиелинизиращи невропатии с ранно начало - синдромът на Dejerine-Sottas и конгенитална хипомиелинизация (КХ). 
Напредъкът на молекулярно-генетичните изследвания налага съставянето на нова класификация, ориентирана към генетичните дефекти, представена на таблици 9.8. и 9.9.

Таблица 9.8. Форми на НСМН
	Тип НМСН
	Ген
	Хромозома

	CMT1A
	PMP22 
	17p11

	CMT1B
	P0 или MPZ 
	1q22

	CMT1C
	LITAF/SIMPLE 
	16p13.1-12.3

	CMT1D
	EGR2 
	10q21

	CMT1F
	NF-L (NF-68) 
	8p21

	HNPP
	PMP22 
	17p11

	NABP/HNA
	?
	17q25

	CMTX1
	Cx32
	Xq13

	CMTX2
	?
	Xp22.2

	CMTX3
	?
	Xq26

	DI-CMTA
	?
	10q24.1-q25.1

	DI-CMTB
	DNM2
	19p13.2-p12

	DI-CMTC
	YARS
	1p34-P35

	DI-CMTD и други
	PMP22, P0/MPZ, Cx32
	

	CMT2A1
	KIF1Bb
	1p36.2

	CMT2A2
	MFN2
	1p36.2

	CMT2B
	RAB7
	3q13-q22

	CMT2B1
	LMNA
	1q21

	CMT2B2
	?
	19q13.3

	CMT2C
	TRPV4 gene
	12q24.13

	CMT2D
	GARS
	7p15

	CMT2E
	NF-L (NF68)
	8p21

	CMT2F
	HSPB1
	7q11-q21

	CMT2G
	?
	12q12.q13.3

	CMT2H
	?/ GDAP1
	8q21.3

	CMT2I
	P0/MPZ
	1q22

	CMT2J
	P0/MPZ
	1q22

	CMT2K
	GDAP1
	8q21

	CMT2L
	HSPB8
	12q24

	CMT2M
	DNM2
	19p13

	CMT2N
	AARS
	16q22

	CMT2O
	DYNC1H1
	14q32

	CMT2P
	LRSAM1
	9q33

	DSS/HMSN3/CMT3
	PMP22, EGR2, P0/MPZ, PRX
	

	CHN
	PMP22, EGR2, P0/MPZ
	

	CMT4A
	GDAP1
	8q13-21.1

	CMT4B1
	MTMR2
	11q23

	CMT4B2
	SBF2
	11p15

	CMT4C
	SH3/TPR domain протеин с неизвестна функция
	5q32

	CMT4D (Lom)
	N-myc downstream-regulated gene 1 (NDRG1)
	8q24.3

	CMT4E
	EGR2
	10q21

	CMT4F
	PRX
	19q13.1-q13.3

	CMT4-Russe (4G)
	HK1
	10q22

	CMT4H 
HMN VII
	Frabin (FGD4)
?
	12p11.21-q13.11
2q14

	HSN IA
	SPTLC1
	9q22.1-q22.3

	HSNII
	HSN2
	12p13

	HSANIII
	IKBKAP
	9q31

	HSAN IV/CIPA
	NTRK1, TrkA
	1q21-q22

	HMSN-P
	?
	3q13.1

	HMSN-R
	?
	10q23.2

	Giant аксонна невропатия
	Gigaxonin
	16q21.4



Таблица 9.9. Генетична класификация и клинични особености на НСМН
	Ген
	Начин на унаследяване
	Тип невропатия
	Други фенотипни характеристики
	OMIM
	Друго наименования

	
	
	Ак
	Де
	Ме
	
	
	

	Най-чести гени

	GDAP1
	AР
	●
	
	
	Пареза на гласните връзки
	GDAP1-свързана наследствена моторна и сензорна невропатия 
	CMT2K

	
	AР
	●
	●
	●
	
	
	CMT4A
CMT2H
CMT2K
CMTRIA

	
	AД, AР
	●
	
	
	
	OMIM 607831
	

	GJB1
	X-свързано
	●
	
	
	Жените в някои случаи са еднакво тежко засегнати като мъжете
	CMT невропатия X тип 1
	CMTX1

	HINT1
	AР
	●
	
	
	Невромиотония
	OMIM 601314
	

	MFN2
	AД, AР
	●
	
	
	Оптична атрофия
	CMT невропатия тип 2A
	CMT2A2
CMT2I/2J

	MPZ
	AД
	●
	●
	●
	
	OMIM 118200
	CMT1B
CMT2I/J
DI-CMTD

	PMP22
	AД
	
	●
	
	
	OMIM 601097
	CMT1A
CMT1E

	SH3TC2
	AР
	●
	
	
	
	CMT невропатия тип 4C
	CMT4C

	Други гени

	AARS
	AД
	●
	
	
	
	OMIM 601065
	CMT2N

	ABHD12
	AР
	
	●
	
	Глухота, катаракти, пигментен ретинит
	OMIM 613599
	PHARC

	AIFM1
	X-свързано
	●
	
	
	Глухота, когнитивен дефицит
	OMIM 300169
	CMTX4

	ARHGEF10
	AД
	
	●
	
	
	OMIM 608136
	

	ATP1A1
	AД
	●
	
	
	
	
	

	ATP7A 
	X-свързано
	●
	
	
	Дистални отдели на долни крайници
	ATP7A-свързани нарушения с медния транспорт, OMIM 300011
	

	BAG3
	AД
	●
	
	
	Миофибрилерна миопатия, кардио-миопатия
	OMIM 603883
	

	BSCL2
	AД
	●
	
	
	Дистални отдели на долни крайници, спастична парапареза 
	BSCL2-свързани неврологични заболявания /сейпинопатии
	dHMN5A

	CNTNAP1
	AР
	●
	●
	
	Артрогрипоза, левкодистрофия
	OMIM 602346
	

	COA7
	AР
	●
	
	
	
	Higuchi et al [2018]
	

	DCTN1
	AД
	
	
	
	Дистални отдели на долни крайници
	OMIM 601143
	dHMN7B

	DCTN2
	AД
	●
	
	
	Пареза на гласните връзки4
	OMIM 607376
	

	DGAT2
	AД
	●
	
	
	
	OMIM 606983
	

	DHTKD1
	AД
	●
	
	
	
	OMIM 614984
	CMT2Q

	DNAJB2
	AР
	●
	
	
	Дистална моторна невропатия
	Frasquet et al. [2016], Lupo et al. [2016]
	DSMA5

	DNMT1
	AД
	●
	
	
	Глухота, деменция
	DNMT1-свързана деменция, глухота и сетивна невропатия 
	DMNT1

	DNM2
	AД
	
	
	●
	
	DNM2-свързана интермедиерна CMT невропатия
	CMT2M
DI-CMTB

	DRP2
	X-свързано
	
	
	●
	Аутизъм
	OMIM 300052
	

	DYNC1H1
	AД
	●
	
	
	СМА
	OMIM 600112
	CMT2O

	EGR2
	AД
	
	●
	
	
	OMIM 129010
	CMT1D

	
	AР
	
	●
	
	
	
	CMT4E

	FGD4
	AР
	
	●
	
	
	CMT невропатия тип 4H
	CMT4H

	FIG4
	AР
	
	●
	
	
	CMT невропатия тип 4J
	CMT4J

	GARS
	AД
	●
	
	
	Начало в ръцете
	GARS-свързана аксонна невропатия
	CMT2D
dHMN5A

	GNB4
	AД
	
	
	●
	
	OMIM 610863
	DI-CMTF

	HARS
	AД
	●
	●
	
	
	OMIM 142810
	CMT2W

	HSPB1
	AД
	●
	
	
	
	OMIM 602195
	CMT2F
dHMN2B

	HSPB3
	AД
	
	
	
	
	OMIM 604624
	dHMN2C

	HSPB8
	AД
	●
	
	
	Начало в късна възраст
	OMIM 608014
	CMT2L
dHMN2A

	IGHMBP2
	AР
	●
	
	
	
	OMIM 600502
	CMT2S
DSMA1

	INF2
	AД
	
	
	●
	Гломерулосклероза
	OMIM 610982
	

	KIF1B
	AД
	●
	
	
	
	OMIM 605995
	CMT2A1

	KIF5A
	AД
	●
	
	
	Спастицитет
	OMIM 602821
	

	LITAF
	AД
	
	●
	
	
	OMIM 603795
	CMT1C

	LMNA
	AR
	●
	
	
	
	OMIM 150330
	CMT2B1

	LRSAM1
	AД
	●
	
	
	
	OMIM 610933
	CMT2G
CMT2P

	
	AР
	
	
	
	
	
	

	MARS
	AД
	●
	
	
	
	OMIM 156560
	CMT2U

	MCM3AP
	AР
	●
	●
	
	Начало в детска възраст
	OMIM 603294
	

	MED25
	AР
	●
	
	
	
	OMIM 610197
	CMT2B2

	MME
	AР
	●
	
	
	
	OMIM 120520
	CMT2T

	
	AД
	
	
	
	
	
	

	MORC2
	AД
	●
	
	
	
	OMIM 616661
	CMT2Z

	MPV17
	AR
	●
	
	
	Нефропатия
	OMIM 137960
	

	MPZ
	AД
	●
	●
	●
	
	OMIM 118200
	CMT1B
CMT2I/J
DI-CMTD

	MTMR2
	AР
	
	●
	
	Пареза на гласните връзки
	OMIM 603557
	CMT4B1

	NAGLU
	AД
	●
	
	
	
	OMIM 609701
	CMT2V

	NDRG1
	AР
	
	●
	
	
	OMIM 605262
	CMT4D

	NEFH
	AД
	●
	
	
	
	OMIM 162230
	

	NEFL
	AД, AР
	●
	●
	
	
	CMT невропатия тип 2E/1F
	CMT1F/2E

	PDK3
	X-свързано
	●
	
	
	
	OMIM 300906
	CMTX6

	PLEKHG5
	AР
	
	
	●
	Преобладаващо дистално засягане
	OMIM 611101
	DSMA4

	PRPS1
	X-свързано
	
	
	
	Ретинопатия, глухота
	CMT невропатия X тип 5
	CMTX5

	PRX
	AР
	●
	
	
	
	OMIM 605725
	CMT4F

	PTRH2
	AР
	
	
	
	Намаление на слуха
	OMIM 608625
	

	RAB7A
	AД
	●
	
	
	Изразено сетивно нарушение
	OMIM 602298
	CMT2B

	SBF1
	AР
	●
	
	
	
	OMIM 603560
	CMT4B3

	SBF2
	AР
	
	●
	
	
	OMIM 607697
	CMT4B2

	SCO2
	AР
	●
	
	
	Моторна невропатия
	
	

	SETX
	AД
	
	
	
	Дистални отдели на крайниците
	OMIM 608465
	FALS

	SIGMAR1
	AР
	●
	
	
	Моторна невропатия
	OMIM 601978
	

	SGPL1
	AР
	●
	
	
	Рекурентни полиневропатии
	OMIM 603729
	

	SPG11
	AР
	●
	
	
	Спастицитет, когнитивен упадък
	OMIM 610844
	CMT2X
ALS5

	SPTLC1
	AД
	●
	
	
	
	OMIM 605712
	HSAN1A

	TRIM2
	AР
	●
	
	
	Пареза на гласните връзки
	OMIM 614141
	CMT2R

	TRPV4
	AД
	●
	
	
	Пареза на гласните връзки, скелетни дисплазии
	TRPV4-свързани заболявания 
	CMT2C

	VCP
	AД
	●
	
	
	Миопатия с телца на включване, деменция
	Миопатия с телца на включване  с болест на Paget на костите и/или фронтотемпорална деменция
	CMT2Y

	WARS
	AД
	●
	
	
	Моторна невропатия
	OMIM 191050
	dHMN9

	YARS
	AД
	
	
	●
	
	OMIM 603623
	DI-CMTC

	Неизвестен
	X-свързано
	
	●
	
	Бърза прогресия, тежка слабост в ръцете
	OMIM 302802
	CMTX3



Dejerine-Sottas синдромът все по-рядко се възприема като отделна ШМТ форма, тъй като молекулярно-генетичните изследвания показаха, че той може да се причинява от хетерозиготни и хомозиготни мутации в PMP22 и MPZ гените, хетерозиготни мутации в EGR2 гена и хомозиготни мутации в PRX и GDAP1 гените (Inherited Peripheral Neuropathies Mutation Database). Същото важи и за синдрома на конгенитална хипомиелинизация (КХ).
Епидемиология. Болестта на Charcot-Marie-Tooth е най-честото моногенно наследствено заболяване на нервната система, засягащо близо 1 – 4 /10 000 индивида. В световен мащаб се смята, че най-чести са доминантните ШМТ тип 1. В България разпространението на ШМТ варира от 1 /10 000 индивида сред общата популация до 3,5 /10 000 индивида сред ромите, при които преобладават рецесивните форми. 
Етиология. Досега са идентифицирани над 80 гена, различни мутации в които водят до една или друга форма на НМСН. Най-честата мутация, която е причина за около 70% от всички случаи на НМСН 1, е дупликацията на PMP22 гена в 17 хромозома. Втори по честота са мутациите, възникващи в конексин 32 гена, локализиран върху Х-хромозомата. Различни мутации в MPZ гена водят до широк клиничен спектър от НМСН.
В България са описани клинически и генотипизирани три нови автозомно-рецесивни наследствени невропатии, специфични за ромския етнос: НМСН тип Лом, НМСН тип Русе и Конгенитална катаракта, лицев дизморфизъм, невропатия синдром. За първи път при българска и американска фамилии беше описана АД НМСН с междинни СП – ДМ СМТ С, с мутации в YARS гена.
Патогенеза. Съществува голямо разнообразие от патогенетични механизми, водещи до развитието на НМСН, като зад всеки от тях стои определен генетичен дефект. Например дупликацията на PMP22 гена променя генния дозаж, увеличава се количеството на белтъчния продукт, при което се нарушава взаимодействието между аксоните и Швановите клетки. Мутациите в MPZ гена причиняват нарушение във формирането на компактния мултиламеларен миелин. EGR2 е важен транскрипционен фактор и генетичните дефекти в този ген засягат регулацията на клетъчната пролиферация на Швановите клетки. Мутации в NЕFL гена водят до акумулиране на неврофиламентните протеини в клетъчните тела и нарушават аксонния транспорт, аксонната регенерация и аксонния живот. Генотип-фенотип корелациите разкриват сложната патогенеза на тези заболявания с изява на по-лек или по-тежък, демиелинизиращ или аксонен фенотип в зависимост от вида на мутацията. Някои мутации, като например 1.5 Mb делеция, включваща РМР22 гена, водят до специфична клинична картина с изява на наследствена невропатия със склонност към парализи при притискане (ННПП). Мутации в един и същи ген могат да водят до различен фенотип - напр. ШМТ 1А и ДСС при РМР22 мутации, ШМТ 1 и ШМТ 2 при мутации в MPZ и NEFL гените. Един и същи фенотип – напр. ДСС, може да бъде резултат от мутации в различни гени.
Клинична картина 
Демиелинизиращата НМСН (тип 1) е най-честата наследствена периферна невропатия и представлява генетично хетерогенно заболяване. Унаследяването най-често е АД и по-рядко Х-доминантно или АР. Молекулярно-генетичните изследвания установяват, че тези генетични форми представляват отделни нозологични единици, причинени от мутации в различни гени. Най-общо НМСН тип 1 се характеризира със забавена скорост на провеждане по моторните и сензорните влакна и признаци на демиелинизация на невралната биопсия. 
Автозомно-доминантна демиелинизираща НМСН тип 1 (АД НМСН 1)
Клиничната картина е идентична с класическия фенотип. Началото на оплакванията е обикновено между 5 и 25 годишна възраст. Основните черти са дистална слабост с начало в перонеалната мускулатура и евентуално в други дистални мускули на краката и ръцете. Сухожилните рефлекси обикновено липсват или са отслабени. Често още в началото на заболяването е налице деформация на стъпалата по типа pes cavus. Понякога се палпират подкожно удебелени периферни нерви. Сетивните нарушения са дискретни и могат да останат неразпознати при рутинното неврологично изследване. Степента на тежест е относително лека и пациентите остават самостоятелно подвижни дори и в късна възраст.
Х-доминантната демиелинизираща НМСН-конексинопатия (НМСН Х) е моторно-сетивна невропатия, която засяга по-често мъжете. 
Молекулярно-генетичните изследвания откриват мутации в конексин 32 гена, намиращ се върху Xq13.1 хромозомата. Конексин 32 е gap-junction мембранен протеин, локализиран във възлите на Ranvier и в Schmidt-Lanterman инцизурите в периферния нерв. Предполага се, че структурно и функционално участва в междуклетъчното и вътреклетъчното пренасяне на йони, хранителни вещества и други малки молекули около и през компактния миелин до най-вътрешните миелинови слоеве, вероятно индиректно подхранвайки и аксона. Това би могло да обясни комбинацията от увреждане на миелина и аксонна дегенерация, които се наблюдават при Сх 32 мутации.
Клиничният фенотип при мъжете с НМСН Х е обикновено по-тежък от този при пациентите с НМСН 1А дупликация, но началната възраст е по-късна – обикновено във второ десетилетие. Проявите при засегнатите жени варират от липсващи до леко или умерено тежки, което се дължи на наличието на един нормален алел. Клиничните симптоми могат да варират значително, дори и в отделните фамилии. Изследването на СП показва вариации от почти нормални до умерено снижени, най-често в обхвата 30-40 m/s. При мъжете обикновено са по-ниски, в следствие на което електрофизиологичната насока е за НМСН 1 или НМСН 2. При НМСН Х е установена и възрастово зависима пенетрантност. 
Наследствената невропатия със склонност към парализи при притискане (ННПП) е АД заболяване.
Характеризира се с различно локализирани рекурентни парези на периферни нерви или сетивни нарушения без болки, често провокирани от леки травми или компресия. Обикновено началото е остро, но може да бъде и хронично прогресиращо. В повечето случаи пациентите се възстановяват за дни или седмици, но често се наблюдават рецидиви, а слабостта може да се задържи и за дълъг период. Някои имат признаци на симетрична дистална невропатия, без остри парези. При 50-80% от пациентите се установява ахилова арефлексия, а при 15-30% - дифузна хипорефлексия. Малък брой (10-15%) от пациентите с мутации могат да бъдат клинично асимптомни, което показва непълна пенетрантност. 
Автозомно рецесивните демиелинизиращи НМСН са редки, патологично и генетично хетерогенни заболявания, обикновено по-тежки от АД НМСН.
При всяка една от формите на НМСН 4 се установяват характерни етнически, патоанатомични и клинични черти. Клиничният фенотип по правило е по-тежък от този при АД НМСН 1, често се установяват костно-скелетни деформитети. Идентифицирани са 7 гена и 1 локус свързани с НМСН тип 4. НМСН 4А и 4С формите се наблюдават при пациенти с различна етническа принадлежност. НМСН 4Е и 4F формите обозначават тежки рецесивни невропатии с мутации в EGR2 и PRX гените и фенотип, както при КХ и ДСС. 
НМСН 4D – НМСН тип Лом е описана е за първи път при български роми, а по-късно е идентифицирана в редица европейски държави. 
Заболяването е картирано върху 8q24 хромозома. Установено е, че се дължи на мутацията С→Т транзиция в екзон 7 и нуклеотидна позиция 564 в NDRG1 гена. Предполага се, че NDRG1 протеинът играе роля в ограничаване на растежа и в клетъчната диференциация, вероятно като сигнален протеин между цитоплазмата и ядрото. Установена е особено висока експресия на протеина в Швановите клетки, вероятно играещ сигнални функции за оцеляване на аксона.
Патоанатомично се установява демиелинизираща невропатия с не добре сформирани луковици, които в по-късните стадии дегенерират. Ултраструктурно се забелязват некомпактен миелин, плеоморфен материал в цитоплазмата на Швановата клетка, както и интрааксонни включвания. 
Началото обикновено е в първо десетилетие с прогресираща дистална слабост в долни крайници. Във второто десетилетие се засягат и ръцете. Налице са и сетивни нарушения и деформация на стъпалата. Характерна черта е сензо-невралната глухота, която обикновено се изявява в трето десетилетие. Моторните скорости на провеждане са силно снижени (средно 12,5 m/s по n. medianus), а СНАП не се получават. Абнормни са слуховите евокирани потенциали. 
Конгенитална катаракта, лицев дизморфизъм, невропатия (ККЛДН) синдром е сложно наследствено мултисистемно заболяване, засягащо едновременно развиващото се око, периферната и централната нервна система и гонадите. Заболяването е открито за първи път сред българските роми. По-късно е установено също при роми в цял свят. 
Причинява се от мутация в CTDP1 гена, намиращ се върху 18q хромозома. CTDP1 генът кодира кисела фосфатаза на РНК полимераза ІІ, ензима на транскрибцията. Поради това заболяването се отнася към групата на “транскрибционните синдроми” и е първият “чист” дефект на полимераза ІІ – медиираната транскрибция при човека. 
Основните клинични признаци са двустранна вродена катаракта и микрокорнеа, лицев дизморфизъм и нисък ръст, ментална ретардация, периферна невропатия и хипогонадизъм. Най-характерната проява на заболяването е невропатията, която е предимно моторна и хипомиелинизираща/демиелинизираща. Засягането на ЦНС се проявява с наличието на когнитивни нарушения при повечето от пациентите, симптоми за засягане на кортикоспиналните пътища и лека хорея, установени при около 1/3 от пациентите. Това се потвърждава от абнормните невроизобразителни и електроенцефалографски находки. Наличието на гръбначно-мозъчна атрофия предполага и изтъняване на гръбначно-мозъчните трактове. Лицевият дизморфизъм е по-изразен в по-късното детство и е по-демонстративен при мъжете. Липсват полови различия по отношение на неврологичните прояви. При някои от пациентите се установява лека атаксия, несвързана с нарушението на проприоцептивната сетивност. Наличието на леко малкомозъчно засягане се подкрепя от електронистагмографските изследвания и от наличието на квадрантновълнови потрепвания на очните ябълки по време на проследяващите погледни движения при отделни пациенти. Малкомозъчните прояви не са значими и не се откриват при всички пациенти. Лек хипогонадизъм се установява и при двата пола. Независимо от това, че външните вторични полови характеристики изглеждат нормални, при ултразвуково изследване се откриват намалени размери на яйчниците и матката. Почти всички жени съобщават за нередовни менструални цикли, прогресиращи до вторична аменорея. Стойностите на соматотропния хормон са ниски и съответстват на намаления ръст. Всички изследвани пациенти показват редуцирана костна плътност едновременно в компактните и трабекуларните кости и то във възраст, при която е трябвало да се постигне пиковата костна маса. 
Аксонните НМСН (тип 2) са генетично хетерогенни и се унаследяват най-често по АД път. При някои фамилии с Cx32 мутации част от пациентите имат НМСН 2 фенотип, но липсва предаване от мъж на мъж. Съобщени са и случаи с MPZ мутации и НМСН 2 фенотип.
Клинично наподобява НМСН 1 и се характеризира с типичен синдром на перонеална мускулна атрофия. Началото на заболяването е по-късно, сравнително по-запазени са СНР, а слабостта и атрофиите, най-вече в дисталните части на долните крайници, са по-изразени. Екстензорите на стъпалата и пръстите, както и малките мускули на стъпалата, обикновено се засягат по-рано и по-тежко, отколкото мускулите на подбедриците. Въпреки това, тези различия са недостатъчни, за да се направи убедително диференциране при отделния пациент. При някои форми на НМСН 2 са налице асоциирани признаци. 
НМСН 4 тип Русе (НМСНР) е описана през 2000 и 2001 г. при български роми, а по-късно - и при роми от Чехия, Испания, Румъния и Франция. 
Дължи се на мутация в гена, отговорен за хексокиназа 1.
Патоанатомично се установява загуба на големи миелинизирани влакна, изразена регенераторна активност и данни за хипомиелинизация. 
Началото на заболяването (с дистална мускулна слабост в краката) е между 8 и 16 годишната им възраст, а в горни крайници - между 10та и 43та год., средно 22та година. Заболяването прогресира до тежка генерализирана слабост в долни крайници и тежка дистална в горни крайници до 4-то – 5-то десетилетие. Наблюдават се изразени сетивни нарушения за всички модалности и изразени деформации на стъпалата. 
Изследвания. Електрофизиологично се характеризира с нормални или леко намалени моторни и сетивни СП, намалени амплитуди на сумарния мускулен акционен потенциал (СМАП) и на сетивния нервен акционен потенциал (СНАП). Иглената ЕМГ установява данни за денервация. 
НМСН 2 се отдиференцира от дисталната спинална мускулна атрофия (НМН) по наличието на сетивни нарушения или промени в СНАП при ЕНГ изследването.
Автозомно-рецесивната аксонна невропатия с невромиотония представлява ново нозологично заболяване в рамките на миотоничните синдроми, което трябва да се диференцира клинично и генетично от миотоничната дистрофия и каналопатиите, причиняващи недистрофични форми на миотония. Наскоро беше установено, че мутации в HINT1 са основна причина за АР аксонна невропатия с невромиотония. Най-честа мутация в цялата кохорта се оказва R37P, която се установява в хомозиготно състояние при 4 български несвързани пациента и 2 сибси, а една фамилия от двама засегнати сибси са двойни хетерозиготи по мутациите R37P/H112N. HINT1 мутациите се оказват отговорни за 11% от случаите на автозомно-рецесивна невропатия и за 76% от случаите със съпътстваща невромиотония. 
НМСН с междинни скорости на провеждане (СП) в диапазона 25 – 45 m/s, припокриващ този при ШМТ 1 и ШМТ 2. Патоанатомично се установяват смесени демиелинизиращи и аксонни промени. Мутации в гените MPZ, Cx32, NEFL и GDAP1 може да водят, както до НМСН тип 1 или 2, така и до НМСН с междинни СП. Отдиференцирани са и три специфични АД форми с междинни СП (ДМ ШМТ): ДМ ШМТА формата е с установена скаченост върху локус 10q24; ДМ ШМТВ се дължи на мутации в DNM2 гена. ДМ ШМТС е описана за първи път през 2003 год. при българска и американска фамилии. Установени са различни мутации в YARS гена. 
Възрастта на начало на заболяването е силно вариабилна – от 7 до 59 години, а СП са в диапазона 25 - 50 m/s. Инвалидизацията обикновено не е тежка и пациентите ходят самостоятелно до късна възраст.
Определянето на междинен тип НМСН е възможно само, ако се изследват по-голям брой членове на фамилията, отделните пациенти могат да показват аксонен или демиелинизиращ тип на базата на електрофизиологични критерии.
Диагностицирането на различните НМСН се основава на данните, получени от клиничните, електрофизиологичните, невропатологичните и генетичните изследвания. Следва да бъдат отдиференцирани от:
· Придобити, негенетични причини за периферна невропатия: възпалителни, автоимунни невропатии като хроничния възпалителен демиелинизиращ полиневрит тип Guillain-Barre и мултифокалната моторна невропатия; етилизъм; витамин В12 дефицит; болести на щитовидната жлеза; захарен диабет, СПИН, васкулити, лепра, невролуес, амилоидоза, окултни неоплазми, интоксикация с тежки метали.
· Други форми на наследствени периферни невропатии: наследствени моторни невропатии (НМН, дистална спинална мускулна атрофия), при които липсват клинично и електрофизиологично сетивни нарушения; наследствени сетивни и автономни невропатии (НСАН); наследствена невралгична амиотрофия.
· Наследствени заболявания, при които може да се наблюдава периферна невропатия като част от клиничния фенотип: метахроматична левкодистрофия, адреномиелолевкодистрофия, болест на Pelizaeus-Merzbacher, спиноцеребеларни атаксии с невропатия. 
Лечение и профилактика. Терапията на всички форми на НМСН засега е симптоматична. Препоръчва се лечение с Galantamine по схема, витамини, периферни вазоактивни медикаменти. Изключително важно за забавяне развитието на болестта е системното провеждане на физикална терапия и неврорехабилитация – електростимулация на паретичните мускули, електрофореза с Galantamine, масаж и лечебна физкултура. При развитие на деформации в ходилата се препоръчва носенето на ортезни средства или ортопедични корекции. В детска възраст, преди завършване на костния растеж, се прилагат мекотъканни операции с елонгация на Ахилесовото сухожилие, а в зряла възраст – костни артродези.
1. Наследствени моторни невропатии (НМН) - хетерогенни в клинично и генетично отношение заболявания, протичащи с дистална мускулна слабост, без сетивно засягане. На таблица 9.10 са представени основните форми на заболяването с обуславящите ги гени. 





Таблица 9.10. Форми и клинични особености на наследствените моторни невропатии
	Заболяване
	Начин на унаследяване
	Фенотип
	Ген
	Локус 

	НМН тип I
	АД
	Начало в юношеска възраст, дистална слабост и атрофии
	HSPB1 
HSPB8 
GARS 
DYNC1H1
	-

	НМН тип II
	АД
	Начало в зряла възраст с дистална слабост и атрофии
	HSPB1 e
HSPB8 e
BSCL2
HSPB3 
	-

	НМН тип III
	АР
	Бавно прогресираща слабост и атрофии
	Неизвестен
	11q13

	НПН тип IV
	АР
	Бавно прогресираща слабост и пареза на диафрагмата
	Неизвестен
	11q13

	НМН тип V
	АД
	Засягане предимно на горните крайници
	GARS 
BSCL2
	-

	НМН тип VI
	АР
	СМА с респираторен дистрес тип 1
	IGHMBP2
	-

	НМН тип VII
	АД
	Късно начало с пареза на гласните връзки
	DCTN1 e
TRPV4
	-

	Х-свързана НМН
	Х-свързан
	Дистална слабост и атрофии
	ATP7A
	-

	НМН с пирамидни белези
	АД
	Пирамидни белези
	SETX* 
BSCL2
	-

4q34-q35
7q34-q36

	НМН Jerash от Йордания
	АР
	Пирамидни белези
	Неизвестен
	9p21.1-p12

	Конгенитална спинална мускулна атрофия
	АД
	Дистална слабост с артрогрипоза
	TRPV4
	-



[bookmark: _Toc164075939]9.4.2. Наследствените сетивни и автономни невропатии (НСАН) могат да се характеризират с лек, умерен или тежък сетивен дефицит, без мускулна слабост или атрофии. На таблица 9.11 са представени основните форми на заболяването и допълнителните клинични прояви. 
Таблица 9.11. Форми на наследствени сетивни и автономни невропатии
	Ген
	Начин на унаследяване
	Заболяване
	Други прояви

	ATL1
	AД
	НСАН1D
	

	ATL3
	AД
	НСАН1F
	

	DNMT1
	AД
	НСАН1E
	Глухота, деменция

	DST
	AР
	НСАН6
	

	RETREG1
	AР
	НСАН2B
	Хиперлордоза, уринарни нарушения

	ELP1
	AР
	НСАН3
	Епизодична хипертония, хиперхидроза, циклично повръщане

	KIF1A
	AР
	НСАНC
	

	NGF
	AР
	НСАН5
	

	NTRK1
	AР
	НСАН4
	

	PRDM12
	AР
	НСАН8
	

	SCN11A
	AД
	НСАН7
	Гастроинтестинална дисфункция

	SCN9A
	AР
	НСАН2D
	Загуба на болкова сетивност, еритромелалгия

	SPTLC1
	AД
	НСАН1A
	Перфориращи язви

	SPTLC2
	AД
	НСАН1C
	

	WNK1
	AР
	НСАН2A
	



Профилактиката на невро-мускулните заболявания включва следните етапи
· Изясняване на генетичния дефект, отговорен за заболяването.
· Медико-генетично консултиране на засегнатото семейство.
· Пренатална диагностика на бременностите в засегнатите семейства.
· Провеждане на селективен скрининг за определени невро-мускулни заболявания във високо-рискови групи.

Насочване към национални клинични регистри за невромускулни заболявания и към пациентски организации.
От 2016 г. към Клиниката по Нервни болести, УМБАЛ „Александровска“ е учреден Експертен център по наследствени неврологични и метаболитни заболявания. Развити са регистри за тези заболявания. Информация за наличните регистри в страната и клинични центрове за диагностика и лечение може да бъде намерена на сайта на Българското дружество по невромускулни заболявания http://www.nmd-bg.com.
[bookmark: _Toc155651806][bookmark: _Toc164075940]10. Множествена склероза и заболявания от спектъра на оптичния невромиелит
Множествената склероза (МС) е автоимунно заболяване, с генетично предразположение, което в комбинация с някои фактори на околната среда довежда до каскада от имунни отговори и нарушаване на кръвно-мозъчната бариера. В резултат настъпва възпалителна демиелинизация на бялото мозъчно вещество в централната нервна система (ЦНС) с участието предимно на Т лимфоцитите и макрофагите. Нарушава се провеждането на импулсите в ЦНС, което довежда клинично до неврологичен дефицит. 
Епидемиология. Болестността в България е 44,5/100 000 население, а заболяемостта е 1,03/100 000 население. Тези данни показват, че в България боледуват около 3600 души, а всяка година се разболяват нови 80. Тези показатели са от 1997 г. и се различават от болестността в съседните страни и във високо-рисковите средноевропейски зони, която надминава 100/100 000 население. Нарастването на болестността и заболяемостта е свързано вероятно с по-добрата и ранна диагностика. Ако приемем,  че в България има двойно нарастване на показателите, броя на боледуващите пациенти е около 7 000 и всяка година се разболяват нови около 160 души. Засяга предимно млади хора, най-голям е броя на болните между 30 – 34 годишна възраст (средна възраст 44 г.). От 3 - 10% от случаите с МС започват в детско-юношеска възраст. Предразположението на женския пол към заболяването е двойно по-голямо. Заболяването е хронично, с продължителност между 10 и 15 години (средно 13 г.) в зависимост от клиничната форма.
Класифицира се в 4 клинични форми според времевия профил на заболяването .
Пристъпно-ремитентната е най-честата форма, при 85% от пациентите (около 5950 болни за страната). Характеризира се с ясни пристъпи от неврологични симптоми, които показват бавно обратно развитие (пълно или частично) за няколко седмици. Следващите пристъпи (екзацербации) настъпват през неправилни интервали от време. Между пристъпите не се наблюдава прогресия. В тази форма се включват случаите с пристъпи и кумулирани последици от пристъпите поради непълно възстановяване, независимо от трудността да се различат от вторично-прогресиращата  МС. При 62% от болните (около 4340 болни за страната) се установява инвалидизация, по-малка от 5 по скалата на Kurtzke.
При вторично-прогресираща форма се наблюдава постепенна акумулация на невъзвратима инвалидност, с или без отделни пристъпи, малки ремисии и плата. След 6 до 10 години от началото на заболяването 70% от болните с пристъпно-ремитентна преминават във вторично-прогресираща форма. При начало в детско-юношеската възраст  периодът за достигане до вторично-прогресираща форма е по-продължителен, но поради по-младата възраст при началото на заболяването, инвалидизацията настъпва  около 10 г. по-рано в сравнение с възрастните.
Първично-прогресираща форма има при малка част от болните (10%). При нея симптомите и дефицитът се влошават постоянно и бавно от началото, без ясно отграничими пристъпи или ремисии независимо, че могат да се наблюдават плата и временни минимални подобрения. Тя е свързана с по-ранно развитие на тежка инвалидност в сравнение с пристъпно-ремитентната форма, по-малко лезии на МРТ и преобладаване на дегенеративните пред възпалителните промени. Установени са и имуногенетични различия, най-вече преобладаване на HLA-DR4 позитивни пациенти спрямо групата с пристъпно-ремитентна форма.
Подразделя се според степента и скоростта на развитие на неврологичния дефицит на доброкачествена и злокачествена форма. 
Доброкачествената форма се идентифицира ретроспективно, когато 15 години след началото на заболяването, честотата и тежестта на пристъпите, както и прогресиращият  неврологичен дефицит, са явно по-слабо изразени, в сравнение с тези при другите групи. Инвалидизацията е слаба и позволява на пациента да остане относително функционално пълноценен. Не се взема обаче под внимание инвалидизацията, дължаща се на когнитивни нарушения, умора, депресия, тазово-резервоарни проблеми. Принадлежността към доброкачествената форма на протичане е относителна и търпи промяна във времето. Десет години след диагностицирането 1/3 от пациентите имат бенигнено протичане на заболяването, а след 20 години – само 1/5. 
Злокачествена МС се намира при малко пациенти, при които заболяването се развива бързо с чести пристъпи и непрекъсната прогресия на инвалидността. Пациентите бързо (за месеци или няколко години) развиват тежък неврологичен дефицит. 
Клиничното протичане се характеризира с пръснати преходни или прогресиращи неврологични симптоми (пирамидни, координационни, сетивни, тазово-резервоарни и др.).
Заболяването най-често започва със зрителни или очедвигателни симптоми (49%), следвани от парези на крайниците или парестезии (42%), координационни (23%) или тазово-резервоарни (10%) нарушения. Симптомите могат да се появят изолирано или в комбинация (30 до 50% от пациентите). По-рядко (5%) първоначални симптоми са вертиго, тригеминална невралгия, пароксизмални симптоми, екстрапирамидни двигателни нарушения или дизартрия. 
В хода на заболяването при всички пациенти се развиват зрителни или очедвигателни симптоми, парези на крайниците или парестезии (88%), координационни (82%), тазово-резервоарни (63%) или когнитивни (40%) нарушения.
Пристъпът се диагностицира чрез определени критерии. Трябва да се разграничи от псевдопристъпът (период на влошаване), предизвикан от интеркурентни заболявания, повишаване на телесната температура или инфекция. За интервал между пристъпите се приема времето от началото на един пристъп до началото на следващ пристъп. 
Критериите за настъпване на нов пристъп на заболяването са: 
Поява на нов неврологичен симптом
Поява отново на стар симптом
Влошаване на съществуващ симптом с > 0,5 по скалата на Kurtzke
Продължителност повече от 24 часа
Отсъствие на повишена телесна температура и интеркурентни заболявания
Предхождащ период на стабилност или подобрение, най-малко 30 дни
· Диагнозата се поставя чрез ревизираните от Tompson и сътр. през 2017 година критерии на McDonald (приложение 2). В тях за доказване на дисеминация на МРТ лезиите във времето и пространството, се използват утвърдени от Европейската многоцентрова изследователска мрежа за сътрудничество при проучване на МРТ при МС (MAGNIMS) (приложение 3). Както в критериите от 2010, така и в тези от 2017 г. са намалени до минимум броят на лезиите и анатомичните зони, които трябва да се изследват за потвърждаване на диагнозата МС. При определянето на дисеминацията в пространството не е необходимо лезиите да са усилени с gadolinium, защото това е показател за дисеминация във времето, а не в пространството. Дисеминацията на лезиите във времето може да се докаже от наличието едновременно на усилваща се от gadolinium и неусилваща се лезия при едно и също изследване, без да се налага последващо МРТ изследване, което да докаже дисеминация във времето. Ясно е, че двете демиелинизиращи лезии не са се появили по време на един и същ демиелинизиращ епизод, а тяхното едновременно наличие показва 2 или повече епизода, появили се по различно време. Необходимо е обаче да сме сигурни, че усилващата се от контраст лезия не се дължи на друго заболяване. Основен проблем остава отдиференцирането на типичните за множествена склероза лезии от такива настъпващи при други заболявания. 
· За разлика от предходните критерии на McDonald от 2010, в тези от 2017 за доказване на дисеминиране на МС в пространството могат да се използват както юкстакортикални, така и корови лезии. 
· При пациент с типичен клинично-изолиран синдром, съответствие на клиничните или МРТ критерии за дисеминиране в пространството и липса на по-добро от МС обяснение за неврологичната симптоматика, наличието на олигоклоналност при електрофорезата на ликвора (при отсъствие на нетипични за МС ликворни находки) позволява поставянето на диагнозата МС, т.е. при последната ревизия на критериите олигоклоналният ликвор е със стойността на доказателство за дисеминация във времето. 
· За доказване на дисеминация на демиелинизиращия процес при МС във времето и пространството могат да се използват както асимптоматични, така и симптоматични лезии (при McDonald 2010 г. се изключваха симптоматичните).
· МРТ лезиите в очния нерв при пациенти с оптичен неврит към момента не могат да бъдат използвани в диагностичния процес (липсва потвърждение от няколко изследвания от 2017 г. за повишаване на специфичността на критериите, ако се включи и този анатомичен компартимент). Препоръката на MAGNIMS е до провеждането на допълнителни лонгитудинални изследвания върху големи кохорти от МС пациенти с прецизен МРТ и серологичен протокол да не се включват оптичния неврит и 3 перивентрикулни лезии като допълнителни критерии в McDonald 2017 г. В McDonald 2017 критериите обаче е отбелязано също така, че при някои пациенти (лица над 50 години или при пациенти със съдови рискови фактори) е разумно клиницистът да търси по-голям брой перивентрикулни лезии, а не да се доверява само на 1 лезия.
· В ревизираните от Tompson и сътр. през 2017 г. диагностични критерии на McDonald са отразени следните съображения за избягване на погрешна диагноза МС:
· Критериите за McDonald не са разработени, за да разграничат МС от други състояния, а да идентифицират възможно най-рано МС или голяма вероятност за МС при пациенти с типичен клинично-изолиран синдром, след като други диагнози са били счетени за малко вероятни, т.е. критериите нямат диференциално-диагностично приложение.
· Интегрирането и анализирането на анамнезата, клиничното изследване, невроизобразяващата находка и лабораторните доказателства от невролог-експерт в диагностиката на МС остава основен фактор за точната диагноза или приемането на алтернативна такава.
· При липсата на ясен типичен клинично-изолиран синдром трябва да се внимава при диагностицирането на МС. Диагнозата трябва да се потвърди чрез по-нататъшно клинично и МРТ проследяване. В такива случаи неврологът-експерт трябва да обмисли отлагане на дългосрочни терапии за модификация на заболяването, в очакване на по-продължително проследяване за натрупване на допълнителни доказателства в подкрепа на диагнозата.
· Трябва да се внимава с приемането на анамнестично събитие за пристъп на МС при отсъствие на потвърждаващи го актуални обективни доказателства (клинични, невроизобразяващи, ликворологични).
· Прагът на клинициста за допълнителни изследвания (МРТ на целия гръбначен мозък и ликворно изследване) трябва да бъде нисък, когато подкрепящите диагнозата  симптоматика и резултата от МРТ на главния мозък са незадоволителни.
· Критериите за прогресиращата форма на МС почти не са променени. За диагностициране на първично-прогресиращата форма на множествена склероза се изисква наличие на една година прогресия (ретроспективно или проспективно установена), но се прилагат МРТ критерии за дисеминация в пространството: наличие на 2 от 3 критерия: - 1 или повече T2 лезии в поне 1 типична за множествената склероза област (перивентрикулна, корова или юкстакортикална, инфратенториална), - 2 или повече T2 лезии в гръбначния мозък, - позитивна ликворна находка (олигоклонални фракции или повишен IgG индекс). Както при основните критерии и тук към юкстакортикалните са прибавени коровите лезии за доказване на дисеминация в пространството. Също така за доказване на дисеминация в пространството и времето могат да се използват както асимптоматични, така и симптоматични лезии.
· Използват се диагностичните категории “множествена склероза”, “възможна множествена склероза” и “не е множествена склероза”. В случай, че клиничните критерии са изцяло изпълнени и няма по-добро обяснение за клиничната симптоматика се поставя диагнозата множествена склероза. Ако са частично изпълнени, диагнозата е възможна множествена склероза. Ако критериите не могат да бъдат дори частично изпълнени или по време на оценката на състоянието възникне друга диагноза, която по-добре обяснява клиничната симптоматика, диагнозата се отхвърля. 
· Клиничната диагноза, базирана на обективна клинична находка за 2 пристъпа се счита за сигурна, но въпреки това МРТ на главен мозък трябва да бъде направен на всички пациенти, при които се обмисля диагнозата МС, освен ако изследването е неосъществимо по някакви причини. Анамнестичните данни за 1 преминал пристъп, при липса на обективно документирана неврологична находка, могат да включват данни за симптоми и тяхната еволюция, които са характерни за прекаран възпалителен демиелинизиращ епизод. Поне 1 пристъп обаче трябва да бъде подкрепен с обективна неврологична находка. Сигурна диагноза множествена склероза може да се постави, ако поне един пристъп е потвърден от данни от неврологичното изследване, зрителни евокирани потенциали (при пациенти с данни за зрителни нарушения) или МРТ данни за демиелинизация в област на ЦНС, за която има анамнестични данни, че е била засегната със съответните неврологични симптоми.
· Както с предходните, така и с настоящите критерии диагнозата се поставя в повечето случаи още при появата на първи клинични оплаквания. На практика намалява броя на пациентите, които се категоризират като клинично изолиран синдром.
· Клинично изолираният синдром (CIS) e епизод, с който множествената склероза дебютира, но при който все още няма данни за разпръснатост във времето, поради което не са изпълнени критериите за поставяне на диагнозата. Синдромът е по-отчетлив, ако симптомите са от трите области на централната нервна система, от които най-често започва заболяването – зрителния нерв, ствола и гръбначния мозък. Както при предишните, така и при последните диагностични критерии се дава възможност при пациенти с CIS, диагнозата да се постави чрез МРТ.
Радиологично изолиран синдром представлява наличието на МРТ аномалии, подозрителни за множествена склероза, без клинични симптоми. Все по-честото използване на МРТ в ежедневната практика доведе до инцидентно откриване на неспецифични Т2 аномалии, които се обозначават като „неидентифицирани светли обекти”. Някои от тези промени са много подозрителни за множествена склероза поради тяхната локализация (перивентрикулно, corpus callosum) и морфология (овоидни, добре отграничени, хомогенни). Тези пациенти са с повишен риск от задълбочаване на МРТ промените през следващите 3 години и развитие на клинично изолиран синдром след 5 години. При 80% от тях се развива множествена склероза. При ревизията от 2017 г. на критериите McDonald се поддържа общото становище, че при липсата на клинична изява на МС радиологично изолираният синдром не е достатъчен за поставянето на диагнозата. Той обаче влиза в съображение ретроспективно ако се появи клинично изолиран синдром. 
При оплаквания от слабост в крайниците, залитане, зрителни нарушения вследствие на ретробулбарен неврит, тазово-резервоарни нарушения или изтръпвания на крайниците при пациент, при който не е диагностицирана множествена склероза до този момент или при поява на нови оплаквания при болни с вече поставена диагноза, общопрактикуващият лекар трябва да насочи болния незабавно към невролог, специалист в областта на множествена склероза в университетските диагностично-лечебни центрове (УДЛЦ) за множествена склероза (МС) 

Неврологът трябва да прецизира диагнозата, като използва ревизираните от Tompson и сътр. през 2017 г. диагностични критерии на McDonald, извърши съответните лабораторни изследвания и консултации, като хоспитализира болния в УДЛЦ-МС. Неврологът трябва да установи формата на протичане на множествената склероза, годишният брой на получените пристъпи и тяхната тежест.
Диагностичните методи целят ранното поставяне на диагнозата с оглед на съвременните терапевтични възможности. Ранната диагноза е трудна, тъй като първите симптоми са обикновено неспецифични, леки и бързопреходни. Досега не е известен специфичен лабораторен тест. При много заболявания могат да се открият мултифокални мозъчни лезии при МРТ и клинични симптоми с пристъпно–ремитиращ ход в млада възраст. Неточна диагноза се поставя в около 5%, така че 1 на 20 болни не е с такова заболяване. 
Лабораторните методи за поставяне на диагнозата включват:
1. Офталмологично изследване: визус, очни дъна, периметри. Типично е темпоралното побледняване на папилите, като симптом на прекаран ретробулбарен неврит.
Оптичната кохерентна томография (ОКТ) дава информация за атрофия или оток на специфични слоеве на ретината. При неврит на зрителния нерв и патология на ганглийните клетки аксоните претърпяват ретроградна дегенерация и се установява изтъняване на ретинния слой от влакна. Изследването на зрителния нерв може да служи за оценка на невродегенерацията в централната нервна система. Промените в ретината корелират с активността на множествената склероза. 
2. Неврофизиологични изследвания: зрителни, стволови слухови, моторни и соматосензорни предизвикани потенциали. С тях се търсят лезии в централната нервна система (ЦНС) при болни с оскъдни клинични симптоми. Изследва се този вид предизвикани потенциали, с които може да се установи субклинична лезия на система, която не показва клинични симптоми на увреда. Промените в предизвиканите потенциали се изразяват в удължена латентност, изменени амплитуда и конфигурация на вълните и междухемисферни асиметрии. При пациенти с множествена склероза много често предизвиканите потенциали показват удължени латентности на компонентите, поради демиелинизация, но промените не са специфични за заболяването. Промените в амплитудите и патерна на евокираните потенциали не са специфични за демиелинизация. С изключение на зрителните, останалите евокирани потенциали се променят и при заболявания с аксонна дегенерация, протичащи без първична демиелинизация. 
Изследването на зрителните предизвикани потенциали (ЗЕП) има най-голяма диагностична стойност. Типично показва удължени латентности на компонента Р100, при запазена форма на вълните. Наличието на ясна клинична увреда на зрението обезсмисля изследването. Когато при един пациент ЗЕП са били с нормални стойности при първото изследване, а при повторно изследване показват типичното удължаване на латентностите, това може да се приеме като поява на нова лезия. 
3. Невроизобразяващи изследвания – магнитно резонансната томография (МРТ) е метод на избор. Използва се техника с аксиални и парасагитални Т1 и Т2 скенирания, серийни изобразявания, gadolinium натоварено скениране и FLAIR изобразяване. 
При T2 изобразяване, както в ранните стадии (преобладава възпалението), така и в късните стадии (преобладава увредата на тъканите и глиозата), при пациенти с множествена склероза се установяват хиперинтензни лезии (светли).
С оглед сравняване на броя на лезиите при МРТ изследване проведено в различно време се измерва “товарът на заболяването”, с който се означава общата площ на Т2 лезиите, измерена в mm2 .
При T1 изобразяване се установяват хипоинтензни лезии (тъмни), които показват остро настъпил оток или деструкция на тъканите. Корелират с тежестта на клиничните симптоми и отговарят патохистологично на демиелинизираща лезия с аксонна деструкция и реактивна глиоза. Хроничните Т1 хипоинтензни лезии (черни дупки) са по-специфични за деструкция на тъканите, в сравнение с Т2 абнормностите. 
FLAIR изобразяването (техника потискаща сигнала от течностите) усилва контрастът между ликвора и лезиите. Този метод осигурява по-добро разграничаване между вентрикулния ликвор (тъмен) и перивентрикулните Т2 лезии (светли) и повишава контраста на лезиите, особено на коровите и юкстракоровите в сивото мозъчно вещество.
Gadolinium е контраст, който се използва за повишаване на чувствителността на Т1 изобразяването. Контрастът дава информация за повишения пермеабилитет на кръвно-мозъчната бариера, вследствие на възпалението. Нормално не преминава кръвно-мозъчната бариера, освен когато нейният пермеабилитет е повишен. Изследването е полезно за разграничаване на нови от по-стари лезии. Усилването от gadolinium корелира с възпалението и се наблюдава при всички нови плаки. Продължава от 2 до 6 седмици, колкото продължава и пристъпа. Ако обаче при пациент в пристъп е предприета терапия с кортикостероиди, контрастното изследване става невалидно, защото терапията възстановява кръвно-мозъчната бариера.
МРТ диагнозата изисква да се установят данни за дисеминация на лезиите в пространството (мозъка) и времето. Ако някои от лезиите показват контрастно усилване под формата на “отворен пръстен”, това е много специфичен белег за МС. Специфичната локализация на лезиите е в долната част на corpus callosum, граничеща с ликвора (т.нар. калозо-септален интерфейс), перивентрикулно или субтенториално в ствола, малкия мозък и шийния отдел на гръбначния мозък. Типичната форма е овоидна, а размерът на лезиите е над 6 mm в диаметър. Лезиите трябва да бъдат по-големи от 3 mm напречен диаметър и поне една от тях да бъде над 5 mm. Трябва да се има предвид, че лезиите установени при МРТ са характерни, но не са специфични за множествена склероза. Формата и ориентацията на лезиите в corpus callosum са важни, защото възпалението при множествена склероза е перивенуларно по хода на мозъчните съдове, които са разположени перпендикулярно на corpus callosum. Поради тази причина лезиите са удължено овоидни и наподобяват пръсти излизащи от дланта на ръка, наречени “пръсти на Dawson”. Наличието на Т2 хиперинтензни гръбначно-мозъчни лезии е важно за множествена склероза, защото такива лезии не се появяват с възрастта. В типичните случаи те трябва да бъдат поне 3 mm, но по дължина да заемат по-малко от два гръбначно-мозъчни сегмента и да не засягат целия напречник на гръбначния мозък. Използването на МРТ находката като самостоятелен критерии за започване, продължаване, промяна или спиране на имуномодифициращото лечение не е обосновано. Корелацията между МРТ лезиите, клиничната находка и клинично установената инвалидност е умерена.
МРТ лезиите при децата са повече на брой и с по-големи размери, повече лезии се усилват с Gadolinium и по-често са локализирани в задна черепна ямка.
Диференциалната диагноза на МРТ абнормностите трябва да се прави с други мултифокални заболявания, които се проявяват с хиперинтензни Т2 лезии, но с различна форма и локализация.
4. Ликворното изследване (общо изследване и електрофореза), дава друг вид информация – за възпаление и имунно нарушение. Може да бъде полезно, когато клиничната картина или МРТ лезиите са необичайни. Най-специфичната находка е наличието на олигоклонални ивици при агаргова и агарозна електрофореза, и при изоелектрично фокусиране. При пациенти с множествена склероза се установяват два типа абнормности в ликвора, показващи наличие на имунно-медииран патологичен процес:
1. Наличие на олигоклонални IgG фракции в ликвора, установени за предпочитане чрез изоелектрично фокусиране. Установяват се само в ликвора, но не в кръвта (задължително е да се изследват) и са налице при 90% от пациентите. Персистират през целия живот на пациентите. 
2. Лимфоцитна плеоцитоза, която ако е налице не трябва да е по-висока от 50 клетки на mm3. 
5. Изследването на неутрализиращи антитела срещу бетаинтерферони може да подпомогне избора на терапевтична стратегия и да го индивидуализира. Те възникват на 6-24 месец от началото на лечението. Персистирането на висок титър на антителата намалява ефективността на интерфероновото лечение. Препоръчително е тестването им на 18 м. от започване на терапията. При наличие на неутрализиращи антитела трябва да се обмисли превключване към медикаментите от първа или втора линия (според активността на заболяването), които не са от групата на бетаинтерфероните.

Не е необходимо да се извършват всички лабораторни изследвания, а само тези, които са достатъчни за поставяне на диагнозата по ревизираните критерии, като се провеждат съобразно диагностичните възможности по указаната последователност. 

Диференциалната диагноза включва множество заболявания, които клинично или по резултатите от лабораторните изследвания наподобяват МС. Заболяванията с които се прави диференциална диагноза при МС са:
1. Монофазни демиелинизиращи заболявания
Острият дисеминиран енцефаломиелит започва след прекарана вирусна инфекция или имунизация. Това монофазно, възпалително, демиелинизиращо заболяване се развива по-често при деца. Започва остро, с повишена температура, общомозъчна симптоматика, мултифокални неврологични симптоми и епилептични припадъци. Лезиите при МРТ изследването могат да бъдат идентични на тези при множествена склероза, но по-често са обширни, с неясни очертания, но могат да са локализирани и  сивото мозъчно вещество. Албуминът в ликвора е повишен. 
Трансверзалният миелит се развива остро, монофазно, със симптоми на двустранно, симетрично увреждане под определено гръбначно-мозъчно ниво, за разлика от типичното асиметрично засягане при множествена склероза. МРТ изследването на главния мозък е нормално, докато на гръбначния мозък показва сериозни лезии. 
Синдромът (болестта) на Devic (neuromyelitis optica) протича монофазно, по-рядко с повторни пристъпи, с остро двустранно или едностранно засягане на зрителния нерв, папилит и последващ миелит с параплегия. Засяга деца и млади хора на средна възраст 25 години. МРТ на главния мозък може да покаже перивентрикулни, демиелинизиращи лезии. В гръбначния мозък се установяват лезии в централната част, обхващащи три и повече сегмента. Съгласно критериите на Mayo clinic от 2006 г., диагнозата е сигурна при наличие на оптичен неврит, остър миелит и поне 2 от трите допълнителни критерия: - МРТ съседни лезии на гръбначния мозък, обхващащи три и повече сегмента, -МРТ лезии на главния мозък, които не отговарят на диагностичните критерии за множествена склероза, -серопозитивност за NMO-IgG (AQP4).
Оптичният неврит често е първия симптом на МС и се налага да се отдиференцира от моносимптомна МС. Болни с ретробулбарен неврит, които имат лезии на МРТ често развиват МС в различно дълъг период от време, докато тези с нормална МРТ имат по-добра прогноза и може никога да не развият МС. Характеризира се с бързо намаляване на зрителната острота в едното или двете очи, ретробулбарна болка, липса на яркост и цветно зрение и често централен скотом. Зрението се подобрява за период от няколко седмици до няколко месеца. Зрителните нарушения се дължат на първична демиелинизация на нерва, която трябва да се различи от вторичната демиелинизация при зрителна невропатия, която имитира ретробулбарния неврит. Най-често вторична демиелинизация се развива при компресия, исхемия или токсична увреда на зрителния нерв. Освен това различни вирусни, бактериални и гъбични инфекции могат да предизвикат възпалителни процеси в  него. Описани са поствирусни и постваксинални зрителни неврити, а също така такива и при колагенози. Трябва да се изключи и хередитарната оптична атрофия на Leber.
Концентричната склероза на Balo представлява вариант на множествена склероза, с атипични лезии представени от алтерниращи ивици от демиелинизация и непроменено бяло мозъчно вещество. При МРТ се установяват концентрични лезии на бялото мозъчно вещество смесени с типични за множествена склероза лезии.  
Дифузната склероза на Schilder се характеризира с двустранна хемисферна демиелинизация в детска възраст. Клинично се проявява с афазия, деменция, епилептични пристъпи и повишено интракраниално налягане. При МРТ се установяват големи конфлуиращи зони на демиелинизация в бялото мозъчно вещество при Т2 усилване.

2. Автоимунни заболявания 
Болестта на Behcet е мултисистемно възпалително заболяване, което засяга и ЦНС. Често се засягат зрителните нерви и миелона. Кожно-лигавичните улцерации по устната лигавица и перинеума са типични. Ликворната и МРТ находка са много подобни на тези при МС, но при МРТ се намират лезии на дълбокото сиво вещество и лептоменингеални промени. 
Системният lupus erythematosus е мултиорганно автоимунно заболяване с флуктуиращо протичане. При 30% от болните на МРТ се намират хиперинтензни лезии над 6 mm, в ликвора могат да се намерят увеличени IgG и понякога олигоклоналност. При клинична картина с миелопатия и зрителни нарушения диференциалната диагноза е още по-трудна. Наличието на антинуклеарни антитела е специфично, но се намира и при 25% от болните с МС.
Синдромът на Sjogren е автоимунно заболяване с прогресивна деструкция на слюнчените и слъзните жлези, което в 25% засяга и ЦНС с клинична картина близка до тази на МС. Протичането е най-често пристъпно-ремитиращо, МРТ показва множествени перивентрикулни лезии, налице е олигоклонален ликвор. Наличието на промени в жлезите, невропатия, миозити и серологични абнормности помага в диференциалната диагноза. 
Саркоидозата е мултисистемно грануломатозно заболяване засягащо предимно лимфо-ретикуларната система, което в 5% от болните може да даде симптоми от страна на ЦНС. Неврологичните симптоми, изразени в лезии на краниални нерви, зрителни разстройства и пирамидни симптоми, могат да бъдат първа проява на заболяването, което има пристъпно-ремитиращ ход. При ликворното изследване може да се установи олигоклоналност. МРТ показва промени като при МС, но при контрастно изследване с gadolinium е характерно лептоменингеалното усилване.

3. Съдови имунни заболявания
Антифосфолипидният синдром може да протече с прогресираща миелопатия, спиноцеребеларно увреждане или синдром от типа на neuromyelitis optica. При МРТ изследване се установяват дифузни или конфлуиращи лезии в бялото мозъчно вещество, които много наподобяват тези при множествена склероза. Ликворното изследване показва нормален брой клетки и олигоклонални фракции при 15% от пациентите. За поставяне на диагнозата е необходимо да се установят IgG и IgM антикардиолипидни антитела и да се проведат антикоагулантните тестове за lupus.
Васкулитите могат да протекат клинично с мултиорганно или засягане предимно на централната нервна система. При МРТ изследването се установяват инфаркти със засягане на сивото мозъчно вещество. При васкулитите засягащи първично централната нервна система се установяват Т2 лезии в перивентрикулното и дълбокото бяло мозъчно вещество, които наподобяват силно лезиите при множествена склероза. За поставяне на диагнозата е необходимо изследването на СУЕ, антинуклеарни антитела, МР ангиография и мозъчна биопсия.
Синдромът на Sneddon се наблюдава при млади хора и протича с livedo reticularis и повтарящи се инсултоподобни пристъпи. При МРТ се установяват множество малки лезии в бялото и сиво мозъчно вещество, вследствие на инсултите. За поставяне на диагнозата е необходимо изследване за антифосфолипидни антитела, ангиография и кожна биопсия.
Венозната оклузивна и кардиоемболична болест се наблюдава при млади хора без рискови фактори за съдово заболяване, но с фамилна анамнеза за венозни оклузии. Протича с повтарящи се пристъпи от фокални неврологични симптоми. При МРТ изследването лезиите са както при инсулти и не приличат на тези при множествена склероза, освен в случаите, когато лезиите са малки и в бялото мозъчно вещество. Необходимо е да се проведат изследвания за диагностициране на хиперкоагулобилитет, както и доплер-сонографско и ехокардиографско изследване. Ликворната находка е нормална.
4. Инфекциозни заболявания
Прогресивната мултифокална енцефалопатия се дължи на инфекция на централната нервна система с JC вируса при пациенти с имунен дефицит. Протича с непрекъсната прогресия на дефицита в когницията, езика и зрението. По-рядко има флуктуиращо протичане, което наподобява множествена склероза. При МРТ се откриват Т2 лезии в бялото мозъчно вещество, обикновено по-конфлуиращи, отколкото при множествена склероза и неусилващи се от контраст. Окончателната диагноза се поставя чрез мозъчна биопсия.
Лаймската болест често протича като невроборелиоза с менингит, краниален неврит, миелопатия или енцефалит. Промените в МРТ и ликвора трудно се отличават от тези при МС. Т2 лезиите в бялото мозъчно вещество обаче не са разположени перивентрикулно. Установяват се антитела срещу Borrelia burgdorferi, но те не са абсолютно специфични и могат да се намерят и при други възпалителни заболявания на ЦНС, включително и при МС.
Луесът засяга и ЦНС, като предизвиква неврити на зрителния нерв, васкулити, миелопатия и хронична енцефалопатия и клинично може да създаде диференциално-диагностични затруднения. При МРТ изследването находката зависи от стадия на заболяването и включва инфаркти, неспецифични лезии на бялото мозъчно вещество, гуми и менингеално усилване. Диагнозата се поставя въз основа на резултатите от серологичното и ликворно изследване на VDRL, серологично изследване на микрохемаглутинационен тест за Treponema pallidum. 
HIV-1 левкоенцефалопатията се предизвиква от HIV-1 вирусът. Той предизвиква типично HIV-свързано неврокогнитивно нарушение, но по рядко предизвиква по-леко, пристъпно заболяване изразяващо се в неврит на зрителния нерв, миелопатия и когнитивни нарушения, което наподобява множествена склероза. СПИН често засяга ЦНС в по-късните стадии, но в 10%, това може да бъде начална проява. МРТ изследването показва Т2 лезии в бялото мозъчно вещество, които са по-големи и по-конфлуиращи в сравнение с тези при множествена склероза. Ликворното изследване и евокираните потенциали показват същите промени, както при множествена склероза. Могат да се установят повишен общ белтък и клетки в ликвора, който рядко може да бъде олигоклонален. Диагнозата се поставя чрез положителните серологични проби за HIV-1 и установяване на намален брой CD4 клетки. 

5. Дегенеративни заболявания
Адренолевкодистрофията е генетично заболяване свързано с натрупване на много дълговерижни мастни киселини (VLFA). Х-свързаната форма на заболяването се проявява в юношеска и по-зряла възраст с прогресивна миело- и невропатия, и при липса на анамнеза за фамилност създава сериозни диференциално-диагностични затруднения. Протича с парапареза, атаксия и когнитивни нарушения, и има пристъпно-ремитентно или прогресиращо протичане. Изследването на VLFA в плазмата може да постави диагнозата, която е трудна, защото ликворното и МРТ изследвания показват изменения като при МС. 
Митохондриалната енцефалопатия с лактатна ацидоза и инсултоподобни инциденти (MELAS) се проявява в детската възраст. Това наследствено заболяване се проявява с външна офталмопареза, слабост на проксималните мускулни групи и епилептични припадъци. При МРТ се установяват корови и подкорови инсултоподобни лезии видими при Т2 и FLAIR изобразяване. Ликворното изследване за лактат и пируват поставя диагнозата.
Наследствената оптична невропатия на Leber протича подостро с двустранна атрофия на зрителния нерв. Засяга предимно мъже, протича без ремисии и се придружава от миелопатия, атаксия и сетивни нарушения. При МРТ се установяват Т2 лезии в бялото мозъчно вещество, идентични с лезиите при множествена склероза. Не се установяват ликворни промени. Диагнозата се потвърждава чрез ДНК изследване.
CADASIL (церебрална автозомно-доминантна артериопатия със субкорови инфаркти и левкоенцефалопатия) е свързана с мутация в NOTCH3 гена в 19p13.12 хромозома, който кодира трансмембранен рецепторен протеин с неясна функция. Първите симптоми се проявяват между 30 и 50 годишна възраст, с повтарящи се инсултоподобни епизоди и последващо развитие на деменция. При МРТ се установяват множествени подкорови лезии. Нормалният ликвор и генетичният анализ помагат за поставянето на диагнозата.
Малкомозъчните атрофии (спиноцеребеларни атаксии, атаксията на Friedreich и оливопонтоцеребеларната атрофия) се отдиференцират на базата на данните за фамилност, липсата на ремисии и нормалният ликвор.
Недостатъчност или дизметаболизъм на витамин В12 (cobalamin) поради метаболитен дефект или придобит дефицит, предизвиква прогресираща миелопатия, засягаща задните и странични стълбци на гръбначния мозък и полиневропатия. МРТ изследването показва преходни Т2 лезии в бялото мозъчно вещество на главния и гръбначния мозък. Лезиите изчезват след възстановяване на В12 дефицитът. Диагнозата се поставя чрез изследване на кръвната картина и установяване на понижени серумни нива на витамин В12.

6. Гръбначно мозъчни заболявания
Малформацията на Arnold Chiari предизвиква изолирани спинални синдроми, но и засягане на каудалната група краниални нерви, малкият мозък, атаксия и повишено интракраниално налягане. МРТ показва абнормности в кранио-цервикалната област.
Миелопатията с прогресивно развиваща се пара- или квадрипареза в средна възраст трябва да се отдиференцира от МС. Необходимо е да се изключи като причина външна или вътрешна гръбначно-мозъчна компресия, цервикална спондилоза и дефицит на витамин В12. МРТ решава проблема с наличието на спинални и церебрални лезии при МС. 
Амиотрофичната латерална склероза в ранните стадии, когато все още не са се проявили симптомите на периферния, а са изявени симптомите на централния двигателен неврон, може да създаде диагностични трудности. МРТ изследването е нормално. Диагнозата се поставя чрез електромиографско изследване, което показва преднорогова увреда на много нива, поне в 3 крайника.

Заболяванията с които се прави диференциална диагноза могат да се разделят на три групи, според това дали показват само клинични, клинични и МРТ или клинични, МРТ и ликворологични прилики с МС.
Заболяванията, които наподобяват клинично МС, но се различават при МРТ включват:
1. Грануломатоза на Wegener
2. Изолирани спинални синдроми
3. Компресивни лезии
4. Дефицит на В12
5. Интракраниални тумори
6. Малформация на Arnold Chiari

Заболяванията, които наподобяват МС клинично и с МРТ критерии включват:
1. СПИН
2. Малкомозъчни дегенерации
3. Митохондриална енцефалопатия 
4. Цереброваскуларни заболявания
5. CADASIL 

Заболяванията, които наподобяват МС клинично, по МРТ и ликворни критерии са:
1. Васкулити:
синдром на Sjogren
нодозен полиартериит
системен lupus erythematosus
болест на Behcet
2. Лаймска болест
3. Саркоидоза
4. Адренолевкодистрофия
5. HTLV-1
6. Наследствената оптична невропатия на Leber
7. Остър дисеминиран енцефаломиелит

Лечение
Най-важната цел е да се забави и намали инвалидизацията на пациента в дългосрочен аспект. Лечението се различава според формата на протичане и според това дали заболяването е в пристъп или в ремисия. Подразделя се на лечение на пристъпите, модифициращо хода на заболяването и симптоматично.
Лечението на пристъпа има за цел да ускори и засили възстановяването на неврологичните симптоми получени по време на пристъпа. Екзацербациите при пристъпно- ремитентната форма на множествена склероза са сигнал за бърза намеса на невролога.

При вече диагностициран болен, неврологът трябва да установи дали е настъпил нов пристъп, използвайки съответните критерии. 
При настъпване на нов пристъп трябва да се определи неговата тежест, с оглед преценка на необходимостта от провеждане на кортикостероиден курс. 
Леките пристъпи не изискват лечение с кортикостероиди. Пациентът  се наблюдава, лекува се инфекцията, която предизвиква пристъпа, ако има такава и се прилагат нестероидни противовъзпалителни медикаменти за 1 – 2 седмичен период.
Наличието на остро настъпили и изразени зрителни, двигателни и малкомозъчни симптоми, или нарушение на походката, са индикации за провеждане на кортикостероиден курс. В тези случаи трябва незабавно да се проведе кортикостероидно (приложение 4) и симптоматично лечение (приложение 5) в болнични условия, в зависимост от тежестта на пристъпа.
Терапия на втора линия при липса на ефект от проведения кортикостероидния курс и тежък пристъп, е плазмафереза. 

Глюкокортикостероидите (ГКС) имат най-голяма ефективност за лечение на пристъпите. Те са средство на първа линия при лечение на пристъп, защото имат противовъзпалително, имуносупресивно и стабилизиращо кръвно-мозъчната бариера действие. Лечението води до намаляване на активираните Т-лимфоцити, като се намаляват повече Т-хелперите, отколкото Т-супресорите. Стабилизира се кръвно-мозъчната бариера и се повлиява каскадата от имунни процеси, водеща до демиелинизация. Курсовете с кортикостероиди не повлияват хода на болестта дори и при по-дълготрайна терапия с по-малки дози. Те само ускоряват възстановяването на неврологичните симптоми от пристъпа.
Глюкокортикостероидите се различават по съотношението на глюкокортикоидната и нежелателната минералкортикоидна активност. 
Methylprednisolone е медикамент на първа линия за лечение на пристъп, защото биологичният му полуживот е 18 – 36 часа, антивъзпалителният му ефект е много добър, има слабо минералкортикоидно действие и много добре прониква през кръвно-мозъчната бариера. Прилага се в дози от 500 до 1000 mg дневно (според тежестта на пристъпа) интравенозно в serum glucose за  3 до 5 дни, но при рефрактерни симптоми курсът може да се продължи до 10 дни. Не се препоръчва прилагането на по-ниски дози, които имат негативен ефект – често се получават рецидиви. Последва се от прилагане на снижаващи се дози, т.н. “опашка”, инжекционно или перорално. Снижаването на дозата става за 10-12 дни с по 10 – 20 mg през 3 дни, като се започва от 80 mg дневно. Прилагането на “опашка” предотвратява ново отваряне на кръвно-мозъчната бариера.
Ако скоро (дни до седмици) след приключване на кортикостероидния курс се получи нов пристъп, необходимо е да се проведе втори по-кратък (3 дни) кортикостероиден курс. 
При пациенти с прогресиращо развитие на симптомите в рамките на 8 до 12 седмици също може да се приложи кортикостероиден курс, но той ще бъде по-малко ефективен.
В детска възраст се прилага methylprednisolone 20 до 30 mg/kg/дневно интравенозно, в единична доза 0,2 до 0,5 g (максимално 1 g) дневно в солеви разтвор, бавно в продължение на 2 часа. Кортикостероидното лечение продължава 4 до 6 дни. При пълно възстановяване лечението се преустановява, при непълно дозата се понижава постепенно при орален прием през 2-3 дни.
Страничните ефекти от кортикостероидното лечение включват стомашно-чревни оплаквания, язва, артериална хипертония, ритъмни сърдечни нарушения, захарен диабет, различни инфекции, остеопороза, акне, тромбози, мании, депресии и др. За избягване на гастро-интестиналните странични ефекти е необходима стомашна протекция с H2 рецепторни блокери (Ranitidine 300 mg дн. на два приема и др.). Кръвното налягане може да се контролира по време на лечението с промяна на дозата на антихипертензивните медикаменти (ако пациентът е хипертоник) или с диуретици и бета блокери. След завършване на кортикостероидния курс кръвното налягане се нормализира. Появата на мания, депресия или остра психоза изискват спиране на кортикостероидното лечение и своевременно прилагане на съответното лечение (анксиолитици, невролептици, транквилизатори, антидепресанти). 
Не се препоръчва за лечение на пристъп да се използват АСТH (синтетични аналози Cortrosin, Synacthen), който има сходни с ГКС механизми на действие. Ефектът от лечението настъпва по-бавно при прилагане на АСТH (след 1 месец), отколкото на Methylprednisolone (след 1 седмица). Освен това АСТH дава повече странични ефекти, вкл. алергии, като спирането му не ги отстранява, защото има последействие. 
Плазмаферезата e процедура, при която плазмата на пациента се отделя и отстранява от цялата кръв. Отстраненият обем плазма се замества със заместителен разтвор в съотношение 1:1. Може да се използва скоро след остър и тежък пристъп, с непълно възстановяване на неврологичните симптоми от приложените кортикостероиди. Прилагат се 7 процедури през 1 – 2 дни, като при всяка процедура 54 ml/kg плазма се заместват със смес от 5% албумин и физиологичен разтвор. Страничните ефекти са артериална хипотония, септицемия, бронхопневмония, нарушено кръвосъсирване, усложнения от централния венозен път и хипокалциемия.
Лечението модифициращо хода на множествената склероза се прилага извън пристъп, за да намали клиничната и субклинична активност на болестта, която допринася за дългосрочната инвалидизация. Определя се от формата на заболяването и неговата активност. До този момент повечето медикаменти от тази група се прилагат при пристъпно-ремитентен ход на заболяването. При болни с вторично-прогредиентен ход на множествената склероза, клинична ефективност е доказана само за интерферон бета-1в и siponimod. При пациенти с първично-прогредиентен ход на множествена склероза клинична ефективност е доказана само за ocrelizumab.
Лечението при пациенти с пристъпно-ремитентен ход на заболяването се започва с медикаменти от първа линия: бетаинтерферон β-1a  и β-1b, синтетичния кополимер glatiramer acetate, dimethyl fumarate, diroximel fumarate и teriflunomide. 
Интерферон бета е 166-амино киселинен глюкопротеин, който се произвежда от фибробластите и някои други клетки в отговор на вирусни инфекции. Натурален бета интерферон се получава от човешки фибробластни клетки, но за получаването му в големи количества е необходимо използването на рекомбинантни ДНК технологии. От човешкия интерферон бета чрез генно инженерство са създадени две рекомбинантни молекули. Интерферон бета-1а от овариални клетки на китайски хамстер е глюкозилиран и по-близък до човешкия интерферон бета. Интерферон бета-1в се продуцира от бактериите E. coli и съдържа мутация на аминокиселината на позиция 17, липсва метионин в азотния терминал на аминокиселинната верига, освен това аспаргиновият остатък на позиция 80 не е глюкозилиран. Тези промени са внесени с оглед стабилизирането на молекулата и не оказват влияние върху неговата функция. Двата продукта имат еднакви физични и химични свойства, еднаква фармакодинамика и фармакокинетика.  
Интерферон бета при множествена склероза потиска активацията и пролиферацията на патологично автореактивните Т клетки и тяхната миграция през кръвно-мозъчната бариера към ЦНС, където увреждат миелина и олигодендроглията. Стимулира продукцията на противовъзпалителния цитокин интерлевкин-10 и потиска синтеза на интерферон гама, който засилва имунните  реакции. Клиничното подобрение започва след 2 до 12 месеца, а ефектът от прилагането на интерфероните продължава до 6 месеца след тяхното спиране.
Интерферон бета-1в е първият интерферон одобрен за лечение на множествената склероза през 1993 г. в САЩ и през 1995 г. в Европа. Прилага се подкожно през ден в доза 250 μg, което се равнява на 8 милиона международни единици (IU). 
Интерферон бета-1а се произвежда в две форми. 
Формата за интрамускулно приложение се прилага веднъж седмично по 6 милиона IU (30 μg). 
Формата за подкожно приложение се прилага 3 пъти седмично по 12 милиона IU (44 μg). 
С всеки един от трите препарата са публикувани клинични проучвания, доказващи безспорно тяхната клинична ефективност. Намаляват честотата и тежестта на пристъпите, което се подкрепя и от данните от МРТ. Клиничната ефективност при болни с пристъпно-ремитентна форма на МС е доказана за първи път с интерферон бета-1в през 1993 година. Той намалява с 30% годишната честота на пристъпите, като 31% от болните не получават пристъпи през първите 2 години, времето до първият пристъп нараства двойно, тежестта на пристъпите намалява и броя на средно тежките и тежките пристъпи намалява с 50%. Удължава се времето за нарастване на инвалидността, намалява броят на хоспитализираните болни и на тези, при които се налага лечение с кортикостероиди. МРТ показва намаляване на броя на новите лезии за една година със 75%. Останалите бета интерферони показват сходни резултати. 
Пегилираният интерферон бета-1а за подкожно приложение е одобрен от FDA и EMA през 2014 година за лечение на пациенти с пристъпно-ремитентна форма на множествена склероза. Прилага се в доза 125μg на всеки 2 седмици. Първата апликация е 63 μg, втората - 94 μg и при третата се поставя пълната доза. В резултат от удълженото време на резорбция се удължава полуживота, стабилността и активността, и се намаляват интервалите на прием. Намаляват клирънса и имуногенността, без да се променя безопасността и поносимостта на медикамента. 
Клиничните проучвания показват намаление на годишната честота на пристъпите с до 36% и намаляване на прогресията на инвалидизиране с до 38%. Намалява с до 67% на появата на нови или увеличени Т2 лезии, с до 53 % на нови хипоинтензни Т1 лезии и с до 86% на появата на Gd+ Т1 лезии.
Страничните ефекти от лечението с интерферон бета включват локални кожни реакции, симптоми наподобяващи простудно заболяване и рядко умора, влошаване на депресията, астения, главоболие, повишаване на нивото на трансаминазите, цитопения, тиреоидни абнормности. Нежеланите лекарствени реакции при подкожно приложение на пегилирания интерферон бета-1а не се различават от тези при стандартните форми. Симптомите наподобяващи простудно заболяване: температура, треска и миалгия, са най-изразени през първите 24 часа след прилагане на първата доза и изчезват за 6 – 7 дни. По-изразени са при прилагането на интерферон бета-1в, поради по-честите апликации. Те се повлияват много добре от прилагане на нестероидни противовъзпалителни медикаменти (ibuprofen, Acetylsalicylic acid) едновременно със започване на лечението. Локалните кожни реакции се редуцират чрез обучение на болния или сестрите, които аплицират медикамента в добра техника на инжектиране и инжектиране в различни области на тялото по схема. 
Биологична активност на интерферон бета-1в е значително по-изразена и постоянна, отколкото при прилагане на интерферон бета-1а интрамускулно, веднъж седмично. Биологичната активност на интерферон бета-1в е най-висока, следвана от тази на интерферон бета-1а за подкожно приложение и е най-слабо изразена за интерферон бета-1а за интрамускулно приложение. Слабата биологична активност на интерферон бета-1а за интрамускулно приложение се дължи на по-малката седмична доза. Биологичната активност на пегилирания интерферон бета-1а е значително повишена и по-равномерна във времето в сравнение с обикновената форма. 
Клиничната ефективност на трите вида бета интерферони също е различна, поради различията в прилаганата доза. По-редките апликации са по-удобни и имат по-малко странични ефекти, но клиничната им ефективност е по-слаба. Годишната честота на пристъпите, тежките пристъпи и болничният престой намаляват най-много, а времето до първия пристъп е най-дълго при групата болни лекувани с интерферон бета-1в. Клиничната ефективност на пегилирания интерферон бета-1а е по-висока от тази на интерферон бета-1а за интрамускулно приложение и сходна на ефективността на интерферон бета-1в и бета-1а за подкожно приложение.
Четирите препарата интерферон бета не са взаимнозаменяеми и при болни с агресивен ход на заболяването и бърза прогресия се предпочита прилагането на интерферон бета-1в или на пегилирания интерферон бета-1а. 
Неутрализиращи антитела се образуват при 10 до 35% от болните лекувани с интерферон бета след 1 година, което води до намаляване на клиничната ефективност.  Най-често те се намират при интерферон бета-1в поради по-честите апликации. Най-силно имуногенен e интерферон бета-1в (35%), по-слабо интерферон бета-1а за подкожно приложение (15 до 23%) и най-слабо имуногенен е интерферон бета-1а за интрамускулно приложение (2 до 5%). Само 1-3% от пациентите лекувани с пегилиран интерферон бета‑1a развиват персистиращи неутрализиращи антитела. След известно време неутрализиращите антитела могат да изчезнат и клиничната ефективност от прилагането на медикамента да се възстанови. 
Когато няма възможност да бъдат изследвани неутрализиращите антитела промяната на терапията трябва да става въз основа на клиничните показатели. Появата на антитела към един от бета интерфероните означава, че няма смисъл от преминаването към друг интерферон, защото са налице кръстосани реакции между интерферон β-1a и β-1b. Такива кръстосани реакции обаче не се наблюдават към другите медикаменти, което означава, че при загуба на клиничната ефективност от прилагане на интерферони може да се премине към друг медикамент. 
Glatiramer acetate 20 mg/ml се прилага ежедневно подкожно. Представлява молекула съставена от синтетични полипептиди, съдържащи четири аминокиселини: L-glutamine, L-lysine, L-alanine и L-tyrosine във фиксирано съотношение. Регистриран е през 1996 година в САЩ за лечение на пациенти с пристъпно-ремитентна форма на множествена склероза. 
Механизмът на действие е свързан с образуване на специфични glatiramer acetate-реактивни Т клетки, които са предимно Т2 хелперни (Th2). По този начин се потиска активацията на миелин базичния протеин от реактивните Т хелперни (Th1) клетки, които продуцират проинфламаторни цитокини, а индуцира образуването на Th2 клетки, които продуцират антиинфламаторни цитокини. Glatiramer acetate-реактивните Т клетки секретират мозъчен невротрофичен фактор (BDNF), който ускорява възстановяването на увредените аксони и неврони и стимулира ремиелинизацията. Основният ефект на медикамента е свързан с потискане на възпалението и автоимунните отговори при множествена склероза.
Клинично намалява с 30% честотата на пристъпите, броя и обема на новите и нарастването на старите плаки при МРТ изследването. Няма данни за повлияване на хронично-прогредиентната форма на заболяването. 
Първия генеричен glatiramer acetate 20 mg е одобрен от FDA през 2015 г.
Glatiramer acetate 40 mg/ml за подкожно приложение 3 пъти седмично е одобрен през 2014 година от FDA за лечение на пристъпно-ремитентна форма на множествена склероза. Има същата клинична ефективност, както и прилагането на стандартната доза от 20 mg/ml ежедневно.
Страничните реакции са локални: болка, еритем, пруритус, възпаление и втвърдяване на тъканите, които преминават спонтанно. Рядко предизвиква умора, депресия, астения и главоболие, алергични и постинжекционни системни реакции. Не предизвиква симптоми на простудно заболяване. 
Предизвиква образуването на неутрализиращи антитела, които достигат своя пик 3 до 6 месеца след началото на лечението, след което намаляват. Антителата не намаляват терапевтичната ефективност. 
Dimethyl fumarate е дериват на фумаровата киселина с противовъзпалителни, цитопротективни и имуномодулиращи свойства. Медикаментът е утвърден от FDA и EMA през 2013 г. за лечение на пристъпно-ремитентна форма на МС. Прилага се перорално, при пациенти между 18 и 65 годишна възраст. Началната доза е 120 mg два пъти дневно. След 7 дни дозата се увеличава до 240 mg два пъти дневно. 
Активира транскрипционния път на ядрения фактор Nrf2. Това води до стимулиране на синтезата на противовъзпалителни интерлевкини, намаляване на проинфламаторните цитокини, стимулиране експресията на антиоксидантни и детоксификационни ензими, потискане на лимфоцитната активация и намаляване на левкоцитните адхезионни молекули.
Клиничните проучвания показват редукция на годишната честота на пристъпите с 44 - 53%. Намалява риска от прогресия на инвалидизирането с до 38%. Намалява се и риска от появата на Gd+ лезии с 74% до 90%, намалява се и появата на нови или увеличени Т2 хиперинтензни лезии с 71% до 85%. 
Страничните реакции са зачервяване, диария, гадене и коремна болка предимно в началото на лечението (през първия месец), но могат да продължат да се появяват периодично в хода на лечението. Възможна е лимфопения и са регистрирани 4 случая на PML, свързвани с трайна лимфопения. Временно намаляване на дозата до 120 mg два пъти дневно намалява появата на нежеланите реакции. В рамките на 1 месец трябва да се възобнови приемът на препоръчителната доза от 240 mg два пъти дневно.
Противопоказан е при персистираща тежка лимфопения, тежко чернодробно или бъбречно заболяване.
Няма данни за образуване на неутрализиращи антитела.
Diroximel fumarate е утвърден от FDA през 2019 г. и от EMA през 2021 г. за лечение на пристъпно-ремитентна форма на МС. Прилага се перорално, при пациенти между 18 и 65 годишна възраст. Началната доза е 231 mg два пъти дневно. След 7 дни дозата се увеличава до 462 mg два пъти дневно. Представлява дериват на фумаровата киселина с противовъзпалителни, цитопротективни и имуномодулиращи свойства.
Подобно на dimethyl fumarate, diroximel fumarate се метаболизира до монометилфумарат, който оказва своят ефект чрез активирането на  транскрипционния път на ядрения фактор Nrf2. Това води до стимулиране на синтезата на противовъзпалителни интерлевкини, намаляване на проинфламаторните цитокини, стимулиране експресията на антиоксидантни и детоксификационни ензими, потискане на лимфоцитната активация и намаляване на левкоцитните адхезионни молекули.
Клиничната ефективност на diroximel fumarate се базира на проучванията проведени с dimethyl fumarate, поради факта, че бионаличността на монометилфумарат (активният метаболит на двете лекарствени средства) е идентична. Това предполага идентични резултати по отношение  намаляването на честотата на пристъпите, на риска от прогресия на инвалидизирането, както и намаляване на риска от появата на  Gd+ лезии  и появата на нови или увеличени Т2 хиперинтензни лезии. 
Страничните реакции наподобяват тези, които се наблюдават и при dimethyl fumarate, но профила на поносимост e по-добър. Зачервяване и горещи вълни са съобщени при 32,8% и 1,6% от пациентите, срещу 40,6% и 0,8% от пациентите, лекувани с dimethyl fumarate. Стомашно-чревни нежелани реакции (диария, гадене, коремна болка и повръщане) са наблюдавани при 34,8% от пациентите, срещу 49,0% от пациентите, лекувани с dimethyl fumarate. Възможна е появата на лимфопения, като при пациенти с брой на лимфоцитите < 0,5 x 109/L, който персистира за ≥ 4 седмици е препоръчително спиране на лечението. Както и при dimethyl fumarate, продължителна умерена или тежка лимфопения е увеличава риска от развитие на ПМЛ. 
Противопоказан е при персистираща тежка лимфопения, тежко чернодробно или  бъбречно заболяване.
Няма данни за образуване на неутрализиращи антитела.
Teriflunomide е утвърден за лечение на пристъпно-ремитентна форма на множествена склероза от FDA и EMA, съответно през 2012 и 2013 година. Показан е за лечение на пациенти на възраст между 10 и 65 г., с пристъпно-ремитентна множествена склероза. Прилага се в доза 7 mg и 14 mg еднократно дневно, перорално. Представлява пуринов аналог с имуносупресивни свойства.
Представлява активен метаболит на leflunomide, който се използва за лечение на ревматоидния артрит. Блокира непълно и възвратимо митохондриалния ензим дихидрооротатдехидрогеназа, с което нарушава синтезата на пиримидини, необходими за бързо делящите се В и Т лимфоцити. Потиска абнормната пролиферация и активацията на патогенните Т и В клетки. Чрез този цитостатичен ефект потиска имунните отговори свързани с активността на заболяването. Лимфоцитите в покой не се увреждат, те могат да се делят и пролиферират на ниско ниво, като използват наличните пиримидини. Поради тази причина придобитият преди това клетъчен имунитет не се губи и рискът за инфекциозни заболявания не нараства. 
Клиничните проучвания при пациенти с пристъпно-ремитентна форма на множествена склероза показват, че намалява годишния брой на пристъпите и прогресията на инвалидизацията с 30%, броя на активните и нови МРТ лезии с 60%, а на усилващите се с gadolinium лезии - с 80%.
Страничните ефекти включват инфекции на горните дихателни пътища, главоболие, диария, гадене, алопеция или изтъняване на косата, повишено кръвно налягане и повишени концентрации на аланин аминотрансферазата (ALT). В единични случаи са установени токсична чернодробна некроза, панцитопения и тератогенни ефекти. В педиатричното клинично изпитване са наблюдавани случаи на панкреатит, понякога остър, след месеци до 3 години. 
Клиничната ефективност на медикаментите от първа линия на лечение glatiramer acetate 20 и 40 mg/ml и teriflunomide е сходна с тази на бета интерфероните. Клиничната ефективност на dimethyl fumarate е по-висока от тази на останалите медикаменти от първа линия. Въпреки по-слабата клинична ефективност на interferon beta-1a спрямо останалите бетаинтерферони, предвид по-малкото странични реакции, по-удобното приложение, както и по-рядкото продуциране на антитела той, както и Peginterferon beta 1a, могат да се прилагат при млади работещи пациенти с малка давност на заболяването и не висока активност. 
В случаи на недобра клинична ефективност или повишаване на активността на заболяването може да се премине на Interferon beta-1b, glatiramer acetate, teriflunomide или dimethyl fumarate. Трябва да се има предвид, че Interferon beta-1b предизвиква най-често антитела и най-много нежелани странични реакции. При клинични данни за поява на антитела към бета интерфероните може да се премине към glatiramer acetate, teriflunomide или dimethyl fumarate. Пациентите, които не показват добър клиничен отговор към някой от медикаментите, могат да покажат добро повлияване от друг медикамент. При изчерпване на възможностите на медикаментите на първа линия се преминава към тези на втора линия. 
Не се препоръчва преминаване към перорална терапия без медицинско основание (субефективност или непоносимост) само заради удобство на пациента.

Лечението на различните форми на множествената склероза има специфични особености.
Пациентите с клинично изолирани симптоми, при които диагнозата множествена склероза не може все още да се постави, са с висок риск за втори пристъп, когато диагнозата вече ще бъде сигурна. Лечението на тези пациенти забавя възникването на следващи пристъпи и поставянето на сигурна диагноза. При пациенти, които имат особено активна находка при МРТ изследването, изразена в множество лезии (10-20 лезии), както и с множество засилващи се от контраст лезии, препоръчваме започване на лечение с модифициращи хода на заболяването медикаменти. При пациенти с по-бедна находка от МРТ изследването, показваща по-малка активност на заболяването е възможно да се изчака следващ пристъп, когато диагнозата ще може да се постави и след това да се започне лечението. 
В началото на заболяването, при клинично изолирани симптоми се прилагат:
· Медикаменти модифициращи хода на заболяването от първа линия

Лечението на пристъпно-ремитентната форма на заболяването с медикаменти от първа линия, модифициращи неговия ход, трябва да започне с поставяне на диагнозата, с оглед предотвратяване на нови лезии. Това е особено важно за пациенти, при които заболяването показва голяма клинична и МРТ активност. Ранното лечение може да промени естественият ход на заболяването, като намали честотата и тежестта на пристъпите, забави прогресията, появата на инвалидност и нетрудоспособност (средно с 18 месеца), подобри качеството на живот и удължи живота на болните. 

· Неврологът трябва да определи формата на заболяването и да вземе решение за започването и вида на медикаментозното лечение на болния извън пристъпа.
· Лечението трябва да продължи 1 година, след което неврологът трябва да прецени неговата ефективност (приложение 6).
· При данни за намаляване на клиничната ефективност, оценена по показателите за ефективност на терапията, трябва да се обсъди промяна на терапията. Препоръчва се клиничните данни да се подкрепят от изследване за неутрализиращи антитела.
· При възможност неутрализиращите антитела да се изследват при всеки пациент на 18 месец от началото на интерфероновото лечение с прогностична стойност.

Лечение на новодиагностицирана пристъпно-ремитентна форма на множествена склероза
лечение на първа линия – с бета интерферони (включително с пегилирана форма), glatiramer acetate, teriflunomide, dimethyl fumarate или diroximel fumarate 
лечение на втора линия с S1P рецепторни модулатори, селективния имуносупресор cladribine или моноклонални антитела
спазване на хигиенно-диетичен режим 
симптоматично лечение

Прилагането на модифициращи хода на заболяването медикаменти в детска възраст е ограничено, поради липсата на клинични проучвания. Повечето медикаменти нямат регистрирано разрешение за употреба, независимо че резултатите от някои малки проучвания показват, че тяхната безопасност и клиничен ефект са сходни с тези при възрастни. Поради високата пристъпна честота в юношеската възраст, което е свързано с по-ранна инвалидизация, прилагането на медикаменти модифициращи хода на заболяването е желателно. Ползата от ранното лечение веднага след поставяне на сигурна диагноза е категорично установена.
Interferon beta-1b, Interferon beta-1a и glatiramer acetate при пациенти между 12 и 16 годишна възраст и Interferon beta-1a при пациенти между 2 и 17 годишна възраст, приложени в обичайните дози за възрастни, са с профил на безопасност, сходен с този при възрастни. Тези заключения са на базата на ограничени публикувани данни. Прилагането на терапията в тази възраст става при титриране по схема според телесното тегло при преценка на ползата спрямо риска и на собствена отговорност на лекуващия лекар. 
Teriflunomide може да се прилага при деца на възраст от 10 до 17 години въз основа на резултатите от проучването TERIKIDS, които показват профил на безопасност, подобен на този, наблюдаван при възрастни пациенти.  Препоръчителната доза зависи от телесното тегло:
- при телесно тегло ≤40 kg - 7 mg веднъж дневно.
- при телесно тегло >40 kg - 14 mg веднъж дневно.

	Критерии за лечение на множествената склероза с teriflunomide при деца с пристъпно-ремитентен ход на заболяването
I. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст от 10 до 17 години
3. Инвалидност до 4,0 по скалата на Kurtzke
II. Изключващи
1. Тежки имунодефицитни състояния 
2. Тежка активна инфекция до оздравяване
3. Значимо нарушение на костномозъчната функция или значима анемия, левкопения, неутропения или тромбоцитопения
4. Тежко чернодробно увреждане
5. Диализа
6. Тежка хипопротеинемия
7. Бременност или кърмене
III. Лечение не се прилага или ако е започнато се спира при:
1. Забременяване на пациентка. Препоръчва се процедура за ускорено елиминиране за постигане на плазмена концентрация под 0,02 mg/L.
2. Сериозни странични реакции от лечението
3. Системно неспазване на лечебната схема от болния 
4. Липса на клинична ефективност от лечението (2 и повече пристъпа за 1 година). 
5. При липса на ефективност от медикаменти на първа линия може да се премине на други медикаменти от първа или втора линия в зависимост от активността на заболяването. През период, равен на 5 полуживота (3,5 месеца), започването на друга терапия води до адитивен афект върху имунната система и налага повишено внимание. 
6. Достигане на инвалидност 5 по скалата на Kurtzke.




Критерии за лечение на множествената склероза с бета интерферони и glatiramer acetate при пациенти с пристъпно-ремитентен ход на заболяването

I. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 16 години (над 18 г. за glatiramer acetate и пегилиран бета интерферон)
3. Инвалидност до 4,0 по скалата на Kurtzke

II. Изключващи 
1. Придружаващи хронични заболявания, които скъсяват продължителността на живота (алкохолизъм, деменция, психози, злокачествени новообразувания, които не са в ремисия).
2. Болни с тежка депресия и суицидитет по време на лечението (само за бета интерферони) 
3. Бременност (по преценка, спрямо конкретната терапия и срока на бременността)

III. Лечение не се прилага или ако е започнато се спира при:
1. Забременяване на пациентка (по преценка, спрямо конкретната терапия и срока на бременността)
2. Сериозни странични реакции от лечението
3. Системно неспазване на лечебната схема от болния 
4. Липса на клинична ефективност от лечението (2 и повече пристъпа за 1 година) 
5. При лекуваните с бета интерферони без клинична ефективност и/или наличие на неутрализиращи антитела може да се премине на други медикаменти от първа или втора линия, в зависимост от активността на заболяването
6. При липса на ефективност от медикаменти на първа линия може да се премине на медикаменти от втора линия 
7. Достигане на инвалидност 5 по скалата на Kurtzke 
8. Достигане до възраст 59 години и липса на активност на заболяването през последните 2 години.

	Критерии за прилагане на лечение с dimethyl fumarate и diroximel fumarate при пациенти с пристъпно-ремитентен ход на заболяването
I. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години 
3. Инвалидност до 4,0 по скалата на Kurtzke
II. Изключващи
1. Бременност или планирана бременност.
2. Пациенти с имунодефицитен синдром или провеждащи имуносупресивна терапия
3. Активни остри или хронични инфекции (хепатит, туберкулоза)
4. Неоплазми, с изключение на кожен базалноклетъчен карцином
5. Тежко чернодробно увреждане
III. Лечение не се прилага или ако е започнато се спира при:
1. Забременяване на пациентка
2. Сериозни странични реакции от лечението
3. Системно неспазване на лечебната схема от болния
4. Липса на клинична ефективност от лечението (2 и повече пристъпа за 1 година). 
5. При липса на ефективност от медикаменти на първа линия може да се премине на други медикаменти от първа или втора линия в зависимост от активността на заболяването
6. Достигане на инвалидност 5 по скалата на Kurtzke 
7. Достигане до възраст 59 години и липса на активност на заболяването през последните 2 години.



	Необходими изследвания и контролни прегледи при лечение с dimethyl fumarate и diroximel fumarate 
I. Преди започване на лечение:
1. Актуални изследвания (до 1 - месечна давност) на пълна кръвна картина, серумни трансаминази и билирубин, урея и креатинин. 
II. По време на лечението:
1. Проследяване на бъбречната функция (урея, креатинин и урина) и на чернодробните трансаминази на 3-ти и 6-ти месец от началото на лечението, както и на 6 или 12 месечен период след това.
2.  Периодично проследяване на всеки 6 месеца на пълна кръвна картина с ежемесечно мониториране на ДКК при брой на лимфоцитите под 0,8х109/L и преустановяване на лечението при спадане на броя на лимфоцитите под 0,5х109/L, до възстановяване на лимфоцитния брой. 
3. Пациентите трябва да съобщават на лекуващия лекар за всякакви  признаци и симптоми на инфекция.  




	Критерии за лечение на множествената склероза с teriflunomide при пациенти с пристъпно-ремитентен ход на заболяването
I. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години 
3. Инвалидност до 4,0 по скалата на Kurtzke
II. Изключващи
1. Тежки имунодефицитни състояния 
2. Тежка активна инфекция до оздравяване
3. Значимо нарушение на костномозъчната функция или значима анемия, левкопения, неутропения или тромбоцитопения
4. Тежко чернодробно увреждане
5. Диализа
6. Тежка хипопротеинемия
7. Бременност или кърмене
III. Лечение не се прилага или ако е започнато се спира при:
1. Забременяване на пациентка. Препоръчва се процедура за ускорено елиминиране за постигане на плазмена концентрация под 0,02 mg/L.
2. Сериозни странични реакции от лечението
3. Системно неспазване на лечебната схема от болния 
4. Липса на клинична ефективност от лечението (2 и повече пристъпа за 1 година). 
5. При липса на ефективност от медикаменти на първа линия може да се премине на други медикаменти от първа или втора линия в зависимост от активността на заболяването. През период, равен на 5 полуживота (3,5 месеца), започването на друга терапия води до адитивен афект върху имунната система и налага повишено внимание. 
6. Достигане на инвалидност 5 по скалата на Kurtzke.
7. Достигане до възраст 59 години и липса на активност на заболяването през последните 2 години.



	Необходими изследвания и контролни прегледи при лечение с teriflunomide 
I. Преди започване на лечение:
1. Актуални изследвания (до 1 - месечна давност) на пълна кръвна картина (включително диференциално броене на бели кръвни клетки и брой на тромбоцитите), аланин аминотрансфераза (ALT/SGPT) и кръвно налягане. 
II. По време на лечението:
1. Периодично проследяване на чернодробните ензими ALT (SGPT) – на всеки 4 седмици през първите 6 месеца и редовно след това. Когато се прилага при пациенти с предшестващи чернодробни нарушения, чернодробните ензими трябва да се оценяват на всеки 2 седмици през първите 6 месеца от лечението и най-малко на всеки 8 седмици след това, в продължение на 2 години от началото на лечението. При ALT/SGPT между 2 и 3 пъти над горната граница на нормата, проследяването трябва да се извършва ежеседмично. При повишение 3 пъти над горна граница на нормата трябва да се обмисли преустановяване на терапията.
 2. Пълна кръвна картина се изследва според симптомите (напр. инфекции) по време на лечението.
3.  Контрол и лечение на повишеното кръвно налягане. 



При пациенти с множествена склероза се препоръчва спазване на хигиенно-диетичен режим: 
достатъчна почивка и избягване на физическа и умствена преумора
предпазване от преохлаждане и прегряване
предпазване от простудни заболявания
намаляване на солта и на животинските мазнини в диетата за сметка на диета, богата на полиненаситени (линолова) мастни киселини и витамин D и спиране на тютюнопушенето 
лечебна физкултура

Лечението с медикаменти от втора линия при болни с пристъпно-ремитентна форма на заболяването се провежда с S1P рецепторния модулатор fingolimod,  S1P рецепторния модулатор ponesimod, селективния имуносупресор cladribine или моноклоналните антитела natalizumab, alemtuzumab, ocrelizumab и ofatumumab. Понастоящем тези медикаменти са най-високоефективните при пристъпна форма на множествена склероза. Те се прилагат при наличие на противопоказания за лечение с медикаментите на първа линия или когато лечението с тях е неуспешно. Прилагат се като втора линия на модифициращо хода на заболяването лечение при пациенти с високоактивна пристъпно-ремитентна форма на множествена склероза, въпреки приложеното поне едногодишно лечение с медикаменти от първа линия. Неповлияването от лечение се дефинира като поява на поне 2 клинични пристъпа или зачестяване на честотата и тежестта на пристъпите, в сравнение с предходната година. При увеличаване на Т2 лезиите (поне 2 нови лезии), в сравнение с предходно МРТ изследване също може да се обсъжда провеждане на лечение с медикаменти от втора линия. Пациентите трябва да имат минимум 9 хиперинтензни Т2 лезии при МРТ на главен мозък.
Противопоказани са при бременност и по време на планирано зачеване. 
Строго препоръчително е провеждане на изходен МРТ преди започване на медикаментите от втора линия и при смяна помежду им за оценка на риска от PML. Трябва да се има предвид потенциалният риск от PML при пациенти, лекувани с natalizumab, fingolimod и ocrelizumab. Нараства и риска от възникване на опортюнистични инфекции и малигненост, особено при продължителна употреба. При пациенти лекувани с fingolimod могат да възникнат криптококови или херпесни инфекции, а при лекувани с natalizumab – херпесни инфекции. Повишен е риска от базално клетъчен карцином при пациенти лекувани с fingolimod.
S1P рецепторния модулатор fingolimod има имуномодулиращи свойства. Прилага се в доза 0,5 mg еднократно дневно, перорално, при пациенти между 18 и 65 годишна възраст. Одобрен е за лечение на пристъпно-ремитентна форма на множествена склероза през 2010 г. в САЩ и през 2011 г. в Европа. От 2018 г. е одобрен и за лечение на деца над 12-годишна възраст с телесно тегло над 40 kg, с пристъпно-ремитентна МС. Прилага се в дневна доза 0,5 mg. Намалява годишната честота на пристъпите с 82% и на активните лезии, установени чрез МРТ с 66%. Профилът на безопасност е подобен на този при възрастни, но е необходимо повишено внимание. Липсват данни за дългосрочната безопасност. Препоръчва се да се направят всички необходими имунизации преди започване на лечението. Представлява структурен аналог на сфингозин-1-фосфата (S1P), модулатор на сфингозин-1-фосфатния рецептор, който играе роля в процесите на възпаление и регенерация. S1P рецепторите са експресирани в лимфоидните тъкани, а S1P5 – в бялото мозъчно вещество на централната нервна система. 
Медикаментът конвертира ендогенния сфингозин във фосфатна форма, която се свързва с рецептора (S1P1), разположен върху лимфоцитите. Това води до интернализация на рецептора и лишаване на клетките от механизма на разпознаване на стимула за излизане от лимфоидната тъкан. Блокира се излизането на лимфоцитите от лимфните възли и тимуса, и миграцията им към централната нервна система. Задържането на лимфоцитите в лимфоидните тъкани води до намаляване на броя на Т и особено В клетките (до 25% от изходното ниво) в периферното кръвообращение. Лимфоцитите, които остават във вторичните лимфоидни органи и периферната кръв са със запазени функции. Медикаментът преминава през кръвно-мозъчната бариера и стимулира рецепторите в централната нервна система, което потиска невродегенеративните и стимулира регенеративните процеси. Предизвиква тимоцитна апоптоза, потиска предизвиканата от съдовия ендотелен растежен фактор (VEGF) пропускливост на мозъчните капиляри, стабилизира кръвномозъчната бариера, измества продукцията на цитокини от Th1 (проинфламаторни) към Th2 (антиинфламаторни) и редуцира трансмиграцията на макрофаги към мозъчния паренхим. 
Намалява годишната честота на пристъпите с 50% и на активните лезии, установени чрез МРТ – с 60%. Забавя прогресията на инвалидизацията с 37%.
Страничните сериозни реакции са свързани с поява на инфекции, едем на макулата и AV блок. По-малко сериозни странични реакции са грипоподобни симптоми, главоболие, диария, депресия, болки в гърба, кашлица, хипертония, лимфопения, левкопения и повишаване на серумните трансаминази.
Противопоказан е при пациенти с имунодефицитен синдром, провеждащи имуносупресивна терапия, активни инфекции (хепатит, туберкулоза), ритъмни и проводни сърдечни нарушения, AV блок, синдром на увредения синусов възел, синоатриален сърдечен блок, симптоматична брадикардия, повтарящи се синкопи, удължен QT интервал, приемащи антиаритмични и медикаменти намаляващи сърдечната честота, неконтролирана хипертония, хронична обструктивна белодробна болест, белодробна фиброза, неоплазми, чернодробно увреждане и бременност. 
	Критерии за лечение  на множествената склероза с fingolimod  при пациенти с пристъпно-ремитентен ход на заболяването
I. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2.  Възраст над 18 години
3. Инвалидност до 4,0 по скалата на Kurtzke
4. Агресивен ход на заболяването със зачестяване на пристъпите (поне 2 за предходната година), въпреки провежданото лечение с  медикаменти от първа линия.
5. Значително увеличаване на Т2 лезиите в сравнение с предшестващ МРТ през последните 12 месеца
II. Изключващи
1. Пациенти с имунодефицитен синдром или провеждащи имуносупресивна терапия
2. Активни остри или хронични инфекции (хепатит, туберкулоза)
3. Неоплазми, с изключение на кожен базалноклетъчен карцином
4. Тежко чернодробно увреждане
5. Пациенти с AV блок втора степен тип Mobitz 2 или по-висока степен AV блок, синдром на болния синусов възел или синоатриален сърдечен блок, анамнеза за симптоматична брадикардия или повтарящ се синкоп, пациенти със значително удължаване на QT интервала (c > 470 ms при жени и > 450 ms при мъже). 
6. Лечение с антиаритмични лекарствени продукти клас Ia (chinidine, disopyramide) или клас III (amiodarone, sotalol), бета блокери, понижаващи сърдечната честота блокери на калциевите канали (verapamil, diltiazem или ivabradine) или други вещества, които могат да понижат сърдечната честота (digoxin, антихолинестеразни средства или pilocarpine).
7. Бременност
Лечение не се прилага или ако е започнато се спира при:
1. Забременяване на пациентка
2. Сериозни странични реакции от лечението 
3. Системно неспазване на лечебната схема от болния 
4. Липса на клинична ефективност  от лечението (2 и повече пристъпа за 1 година). 
5. Пациента може да премине на лечение с cladribine, alemtuzumab, natalizumab, ofatumumab,   ocrelizumab или siponimod след период на изчистване от 1 месец.
6. Достигане на инвалидност 5 по  скалата на Kurtzke.
7.  Достигане до възраст 59 години и липса на активност на заболяването през последните 2 години.



	Необходими изследвания и контролни прегледи при лечение с fingolimod
I. Преди започване на лечение:
1. Актуални изследвания (до 1 - месечна давност) на пълна кръвна картина, серумни трансаминази и билирубин.
2. Изследване за антитела срещу varicella zoster вирус (VZV). В случаи, че са негативни, е необходимо да се направи имунизация преди започване на лечението.
3. Офталмологична оценка.
II. При започване на лечението:
1. ЕКГ, консултация с интернист и измерване на кръвното налягане и пулса преди прилагане на първата доза fingolimod и на 6-я час. 
2. Проследяване в продължение на 6 часа за симптоми на брадикардия, чрез ежечасно измерване на пулса и кръвното налягане. Препоръчва се ЕКГ мониторинг в реално време.
III. По време на лечението:
1. Офталмологична оценка на 3-4 месец след започване на лечението.
2. Проследяване на чернодробните трансаминази на 1-ви, 3-ти, 6-ти, 9-ти и 12-ти месец от лечението и на всеки 6 месеца след това.
3. Периодично проследяване на всеки 6 месеца на пълна кръвна картина и преустановяване на лечението при спадане на броя на лимфоцитите под 0,2х109/L, до подобряване на лимфоцитния брой.
4. Пациентите трябва да съобщават на лекуващия лекар за всякакви зрителни нарушения или признаци и симптоми на инфекция. 
5. Ако лечението се прекъсне за повече от 2 седмици, пациентите трябва да бъдат наблюдавани за период от 6 часа при възобновяване на лечението.



S1P рецепторния модулатор ponesimod е одобрен за лечение на активна пристъпно-ремитентна форма на множествена склероза през 2021г. в САЩ и в Европа. Прилага се при възрастни пациенти в поддържаща доза 20 mg, перорално, веднъж дневно, след като завърши титрирането на дозата. 
Представлява сфингозин-1-фосфат (S1P) рецепторен модулатор. Свързва се с висок афинитет към S1P рецепторите 1, локализирани в лимфоцитите. Блокира капацитета на лимфоцитите да напускат лимфните възли, като по този начин намалява броя на лимфоцитите в периферната кръв до 26% от изходната стойност. Засегнати са всички клетъчни подгрупи в периферната кръв – В клетките [CD19+] и Т клетките[CD3+], Т-хелперните [CD3+CD4+] и Т-цитотоксичните клетки [CD3+CD8+], с изключение на NK клетките. Т-хелперните клетки са по-чувствителни към ефектите на медикамента отколкото Т-цитотоксичните клетки. Броят на лимфоцитите се връща в границата на нормата при >90% от здравите лица до 1 седмица след спиране на терапията. Механизмът, по който оказва терапевтичните си ефекти, може да включва намаление на миграцията на лимфоцитите в централната нервна система. 
Намалява годишната честота на пристъпите с 30,5% и намалява с 56% кумулативния брой на комбинираните уникални активни лезии, установени с МPT спрямо Teriflunomide 14 mg. 
Нежеланите лекарствени реакции са: много чести - назофарингит, инфекция на горните дихателни пътища, повишена аланин аминотрансфераза и чести - инфекция на пикочните пътища, бронхит, ринит, фарингит, синузит, ларингит, пневмония, лимфопения, депресия, безсъние, тревожност, замайване, хипестезия, сънливост, мигрена, вертиго, макулен едем, хипертония, диспнея, кашлица, болка в гърба, артралгия, умора, пирексия, повишени чернодробни ензими, повишен С-реактивен протеин, повишени трансаминази, повишен холестерол.
Противопоказан е при имунна недостатъчност, при пациенти, които през последните 6 месеца са претърпели инфаркт на миокарда, нестабилна стенокардия, инсулт, преходна исхемична атака, декомпенсирана сърдечна недостатъчност, налагаща хоспитализация или сърдечна недостатъчност клас III или IV, пациенти с наличие на AV блок втора степен тип Mobitz II, трета степен или синдром на болния синусов възел, освен ако пациентът има функциониращ пейсмейкър, тежки активни инфекции, активни хронични инфекции, активни злокачествени заболявания, умерена или тежка степен на чернодробно увреждане (съответно клас В или С по Child-Pugh), по време на бременност и при жени с детероден потенциал, които не използват ефективна контрацепция.

	Критерии за лечение на множествена склероза с ponesimod при пациенти с пристъпно-ремитентен ход на заболяването
 I. Включващи 
 1. Диагноза множествена склероза по ревизираните от Tompson и сътр. през 2017 г. диагностични критерии на McDonald 
 2. Възраст над 18 години 
 3. Инвалидност до 4,0 по скалата на Kurtzke 
 4. Агресивен ход на заболяването със зачестяване на пристъпите (поне 2 за предходната година), въпреки провежданото лечение с медикаменти от първа линия. 
 5. Значително увеличаване на Т2 лезиите в сравнение с предшестващ МРТ през последните 12 месеца 
 II. Изключващи 
 1. Пациенти с имунодефицитен синдром или провеждащи имуносупресивна терапия
 2. Активни остри или хронични инфекции (хепатит, туберкулоза) 
 3. Активни злокачествени заболявания 
 4. Умерена или тежка степен на чернодробно увреждане (съответно клас В или С по Child-Pugh) 
 5. Пациенти с декомпенсирана сърдечна недостатъчност, налагаща хоспитализация или сърдечна недостатъчност клас III или IV, пациенти с AV блок втора степен тип Mobitz 2, трета степен или синдром на болния синусов възел, освен ако пациентът има функциониращ пейсмейкър. 
 6. Бременност и жени с детероден потенциал, които не използват ефективна контрацепция
 Лечение не се прилага или ако е започнато се спира при: 
 1. Забременяване на пациентка 
 2. Сериозни странични реакции от лечението 
 3. Системно неспазване на лечебната схема от болния 
 4. Липса на клинична ефективност от лечението (2 или повече пристъпа за 1 година). 
 5. Пациентът може да премине на лечение с cladribine, alemtuzumab, natalizumab, ofatumumab, или ocrelizumab след период на изчистване от 1 месец. 
 6. Достигане на инвалидност 5 по скалата на Kurtzke. 
 7. Достигане до възраст 59 години и липса на активност на заболяването през последните 2 години.  



	Необходими изследвания и контролни прегледи при лечение с ponesimod
I. Преди започване на лечение: 
1. Актуални изследвания (до 1 – месечна давност) на пълна кръвна картина, серумни трансаминази и билирубин. 
2. Изследване на антитела срещу varicella zoster вирус (VZV). В случай, че са негативни, е необходимо да се направи  имунизация преди започване на лечението. 
3. Офталмологична оценка. 
II. При започване на лечението: 
1. ЕКГ и измерване на кръвното налягане и пулса преди прилагане на първата доза ponesimod и на 4-я час. 
2. Проследяване в продължение на 4 часа след приложение на първата доза при пациенти със синусова брадикардия (СЧ по-ниска от 55 удара в минута), AV блок първа и втора степен (тип Mobitz I) или анамнеза за миокарден инфаркт или сърдечна недостатъчност, настъпили повече от 6 месеца преди започване на лечението. 
III. По време на лечението: 
1. Офталмологична оценка по всяко време, ако пациента съобщи за някаква промяна в зрението след започване на лечението. 
2. Проследяване на чернодробните трансаминази на 1-ви, 3-ти, 6-ти, 9-ти и 12-ти месец от лечението и на всеки 6 месеца след това. 
3. Периодично проследяване на всеки 6 месеца на пълна кръвна картина и преустановяване на лечението при спадане на броя на лимфоцитите под 0,2х109/L, до подобряване на лимфоцитния брой. 
4. Пациентите трябва да съобщават на лекуващия лекар за всякакви зрителни нарушения или признаци и симптоми на инфекция. 
5. Ако лечението се прекъсне за повече от 2 седмици, пациентите трябва да бъдат наблюдавани за период от 4 часа при възобновяване на лечението. 



Cladribine е селективен имуносупресор, одобрен от EMA през 2017 г. за лечение на възрастни пациенти с високоактивна пристъпна форма на МС. 
Прилага се перорално в кумулативна доза 3,5 mg/kg телесно тегло за 2 години, прилагана като 1 курс на лечение от 1,75 mg/kg годишно. Всеки курс се състои от 2 седмици на лечение, една в началото на първия месец и една в началото на втория месец на съответната година на лечение. Всяка седмица на лечение се състои от 4 или 5 дни, в които един пациент получава 10 mg или 20 mg (една или две таблетки) като единична дневна доза, в зависимост от телесното тегло. След приключване на 2-та курса на лечение, не се налага по-нататъшно лечение с cladribine през 3-тата и 4-тата година. Повторното започване на терапия след 4-тата година не е проучено.
Cladribine е нуклеозиден аналог на дезоксиаденозин. Механизмът, по който проявява терапевтичните си ефекти при МС не е напълно изяснен, но се счита, че неговият преобладаващ ефект върху B и T лимфоцитите със селективно намаление на делящи се и неделящи се T и B клетки прекъсва каскадата от най-важните за МС събития, свързани с имунитета. Клетките на вродената имунна система се повлияват по-слабо от клетките на адаптивната имунна система. Лечението води до бързо понижение на циркулиращите CD4+ и CD8+ T клетки. CD8+ T клетките са с по-слабо изразено понижение и по-бързо възстановяване от CD4+ T клетките, водещо до временно понижение на съотношението на CD4 към CD8. Cladribine понижава CD19+ B клетките и CD16+/CD56+ клетките естествени убийци, които също се възстановяват по-бързо от CD4+ T клетките.
Намалява годишната честота на пристъпите с 58% и средния брой на МРТ Gd+ T1 лезиите с 86%. Намалява риска от прогресия на инвалидизацията с 47% в сравнение с плацебо. При пациенти с висока активност на заболяването, намалява годишната честота на пристъпите с 66-68%  и риска от прогресия на инвалидността с 82%. Силата на ефекта за намаляване на честотата на пристъпите и забавянето на прогресията на инвалидността се запазва на 3-тата и 4-тата година без по-нататъшно лечение. 
Страничните ефекти с най-голяма клинична значимост са лимфопения и herpes zoster. Преходна лимфопения 3-та или 4-та степен са развили до 25% от пациентите, предимно 2 месеца след първата доза през всяка от годините на лечение. Преходна лимфопения 4-та степен е наблюдавана при по-малко от 1% от пациентите. Повечето пациенти се възстановяват до нормализиране на броя на лимфоцитите или до лимфопения 1-ва степен в рамките на 9 месеца.
Противопоказан е при инфекция с човешкия имунодефицитен вирус (HIV), активна хронична инфекция (туберкулоза или хепатит), имунокомпрометирани пациенти, включително пациенти, понастоящем получаващи имуносупресивна или миелосупресивна терапия, активно злокачествено заболяване, умерено тежко или тежко бъбречно увреждане (креатининов клирънс <60 ml/min), бременност и кърмене.

	[bookmark: _Hlk501728452]Критерии за лечение на множествената склероза с cladribine при пациенти с пристъпно-ремитентен ход на заболяването
I. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години 
3. Инвалидност до 4 по скалата на Kurtzke
4. Агресивен ход на заболяването със зачестяване на пристъпите (поне 2 за предходната година), въпреки провежданото лечение с медикаменти от първа линия
5. Значително увеличаване на T2 – лезиите, в сравнение с предшестващ МРТ през последните 12 месеца
II. Изключващи
1. Тежки придружаващи заболявания – умерено или тежко чернодробно увреждане (повече от 6 по скалата на Child-Pugh), умерено или тежко бъбречно увреждане (креатининов клирънс < 60 ml/min)
2. Инфекция с човешки имунодефицитен вирус (HIV)
3. Имунокомпрометирани пациенти, включително пациенти, понастоящем получаващи имуносупресивна или миелосупресивна терапия
4. Активна хронична инфекция – туберкулоза или хепатит
5. Бременност и кърмене
6. Активно злокачествено заболяване
III. Лечение не се прилага или ако е започнато се спира при:
1. Забременяване на пациентка
2. Сериозни странични реакции от лечението
3. Системно неспазване на схемата на приложението
4. При липса на клинична ефективност от лечението (2 или повече пристъпа за 1 година)
5. Пациентът може да премине на лечение с fingolimod, ponesimod, natalizumab, alemtuzumab, ocrelizumab, ofatumumab или siponimod. 
6. Достигане на инвалидност 5 по скалата на Kurtzke
7. Достигане възраст 59 години и липса на активност на заболяването през последните 2 години



Необходими изследвания и контролни прегледи при лечение с cladribine 
           I. Преди започване (първия курс) на лечение:
1. Пълна кръвна картина с диференциално броене: броят на лимфоцитите трябва да е нормален ≥ 1000 клетки/mm3 
2. Серумни трансаминази, общ билирубин, алкална фосфатаза, урея и креатинин. Анамнеза за чернодробни нарушения. 
3. Скрининг за латентни инфекции, особено хепатит B и C и туберкулоза (Т-spot тест). Започването на приема на cladribine трябва да се отложи, докато не се проведе адекватно лечение на инфекцията и тя не се овладее напълно.
4. Антитела срещу varicella zoster вирус (VZV) при пациентите без анамнеза за прекарана варицела или без ваксинация. При антитяло-негативните пациенти се препоръчва ваксинация. 
           II. По време на първия и до 6 месеца след последния (втория) курс на лечение:
1. Пълна кръвна картина с диференциално броене:
a) на 2-ри и 6-ти месец след започване на лечението през всяка година на лечение.
б) преди започване на приема на cladribine през втората година, като броят на лимфоцитите трябва да е най-малко 800 клетки/mm3. Курсът на лечение през втората година може да се забави с до 6 месеца, за да се даде възможност за възстановяване на лимфоцитите
III. Преди започване  на втория курс на лечение:
1. Серумни трансаминази, общ билирубин, алкална фосфатаза, урея и креатинин 

Моноклоналните антитела доведоха до революция при автоимунните заболявания. Развитието на технологията на моноклоналните антитела позволява да се създаде много специфично насочена към целта имунотерапия. Проблемът е, че толкова специфична терапия може би не е подходяща за заболяване с не напълно изяснена имунопатология, поради появата на непредвидими странични ефекти
Natalizumab е първото хуманизирано моноклонално антитяло одобрено през 2004 г. от FDA за лечение на пристъпно-ремитентна множествена склероза. Прилага се веднъж месечно по 300 mg интравенозно, вливани за 1 час или  подкожно в същата доза. Прилага се при по-млади пациенти в ранна и активна фаза на заболяването, когато преобладават възпалителните промени. Предвид на потенциалните тежки странични ефекти се прилага само като монотерапия при пациенти с агресивна пристъпно-ремитентна форма на заболяването, които не се повлияват от терапията на първа линия и за предпочитане са негативни за антитела спрямо JC (John Cunningham) вирус. Не се комбинира с други модифициращи хода на заболяването медикаменти, поради поява на тежки усложнения. Полуживотът на медикамента е 11 дни.
Представлява рекомбинантно, анти-α4 интегрин моноклонално антитяло, насочено срещу α4 веригата (CD49d) на α4-β1 и α 4-β7 (VLA-4) интегриновия рецептор върху повърхността на активираните Т клетки. Свързва се със специфичен Т клетъчен рецепторен антиген VLA-4 (Very Late Appearing Antigen-4) интегрин, който медиира свързването с адхезионна молекула-1 (VCAM-1) на мозъчния ендотел и засилва трафика на Т клетки към централната нервна система. По този начин блокира свързването на интегриновия рецептор на лимфоцитите с VCAM-1 рецепторите на съдовата ендотелна мембрана. Потиска частично активацията, пролиферацията и миграцията на левкоцитите към областите с възпаление. 
Намалява броя на пристъпите с около 60% и на МРТ лезиите с 90%. Намалява новите МРТ плаки и тяхното прерастване в “черни дупки”, което е свързано и с аксонна загуба. Подобрява зрителните нарушения, свързани с възпалителната демиелинизация. Намалява риска от прогресия на инвалидизацията с 25-40%. Ефективността нараства през втората година от прилагането на лечението. 
Биологичните маркери за активността на natalizumab не са проучени, но концентрациите на медикамента се измерват лесно чрез ELISA и са реален маркер за неговата бионаличност. 
Неутрализиращи антитела възникват при около 10% от пациентите още след третата инфузия. Въпреки че е хуманизирано моноклонално антитяло, една малка част от него е прицел на антитела, защото е произведена от мишки. При 6% от пациентите неутрализиращите антитела персистират във времето, намаляват клиничната ефективност на медикамента и увеличават неговите алергични странични реакции. След около 2 години при част от пациентите неутрализиращите антитела изчезват. 
Страничните ефекти са свързани с умора, главоболие, депресия, ставни болки, уринарни и белодробни (бронхопневмония) инфекции и абдоминален дискомфорт. При по-малко от 1% от пациентите възникват сериозни реакции на свръхчувствителност. При някои пациенти са установени данни за хепатотоксичност, поради което медикаментът е противопоказан при пациенти с данни за чернодробно заболяване. 
Прогресивната мултифокална левкоенцефалопатия (PML) е най-тежкото усложнение на лечението. Рискът достига до 4 на 1000 лекувани пациенти. Рискът е по-висок при по-високо ниво на JCV антитела, по-дълготрайно лечение и прилагана друга имуносупресивна терапия. Настъпва поради нарушаване на Т-клетъчната имунна защита (драстично намаляване на Т клетките) и предсрочното освобождаване на пре-В клетки от костния мозък. Natalizumab повишава нивото на В клетките в циркулацията. Те са носители на J.C. полиомавируса, който предизвиква PML. Намалява и броят на CD4 клетките, които играят важна роля в контрола на вируса. Въпреки опасността от възникване на живото-застрашаващата PML, ползата от лечението превъзхожда риска. 
Рискът от възникване на PML се прецизира чрез скрининг за антитела към J.C. вируса преди започване на лечението. Препоръчва се ежегодно тестване на пациентите, защото годишно при 2% от населението настъпва сероконверзия в антигенният статус. Рискът от развитие на левкоенцефалопатия е най-голям през третата година на лечение. При пациенти, които са позитивни за антитела спрямо J.C. вирус, след едногодишен или двугодишен курс на лечение с natalizumab трябва да се обмисли смяна на терапията с друг медикамент. Трябва да се има предвид, че тази смяна е много вероятно да доведе до повишаване на честотата на пристъпите.  
При възникване на PML е необходимо спешно да се възстанови имунният ефекторен отговор, чрез възвръщане на възможността за миграция на левкоцитите през кръвномозъчната бариера, която е потисната от natalizumab. Това се постига чрез плазмафереза, която намалява сатурацията на α4 интегрин. 
Критерии за лечение на множествената склероза с natalizumab при пациенти с пристъпно-ремитентен ход на заболяването
І. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години 
3. Инвалидност до 4,0 по скалата на Kurtzke
4. Агресивен ход на заболяването със зачестяване на пристъпите (поне 2 за предходната година), въпреки провежданото лечение с медикаменти от първа линия.
5. Значително увеличаване на Т2 лезиите в сравнение с предшестващ МРТ през последните 12 месеца
ІІ. Изключващи
1. Тежки придружаващи заболявания – сърдечни, белодробни, бъбречни, чернодробни и инфекции.
2. Бременност или планиране на бременност.
III. Лечение не се прилага или ако е започнато се спира при:
1. Забременяване на пациентка. 
2. Сериозни странични реакции от лечението: 
· При поява на нови неврологични симптоми, до изясняване на състоянието, като евентуална причина се приемат PML или друга опортюнистична инфекция. 
· Провеждат се МРТ изследване и лумбална пункция с изследване за J.C. полиомавируса 
· При негативен резултат от изследванията се приема, че появата на нови симптоми се дължи на пристъп на заболяването и се провежда лечение, както при пристъп 
· След лечението, ако симптомите отзвучат, се възобновява лечението с Natalizumab
3. Системно неспазване на лечебната схема от болния
4. Липса на клинична ефективност от лечението (2 и повече пристъпа за 1 година).
5. Пациентът може да премине на лечение с fingolimod, ponesimod, cladribine, alemtuzumab, ocrelizumab, ofatumumab или siponimod след 2 месеца период на изчистване.
6. След провеждане на 2 годишно лечение при JCV-позитивните пациенти ползата от лечението следва да се преоцени спрямо рисковете, а при преценка за продължение на natalizumab, JCV-индекса и МРТ да се проследяват минимум на 6 месеца.
7. Достигане на инвалидност 5 по скалата на Kurtzke 
8. Достигане до възраст 59 години и липса на активност на заболяването през последните 2 години.
9. Рискът от PML съществува и след спиране на natalizumab, поради което проследяването на тези пациенти е препоръчително, особено при преминаване на друго лечение, което потенциално може да предизвика PML.

Необходими изследвания и контролни прегледи при лечение с natalizumab
I. Преди започване на лечение:
1. МРТ 
2. Изследване за антитела към J.C. вирус. При пациенти с отрицателен резултат за анти-JCV антитела при старта на лечение може да се провежда ново изследване на всеки 6 месеца.
II. По време на лечението:
1. Ежегодно изследване за антитела към J.C. вирус 
2. Ежемесечно проследяване за промени в неврологичния статус 
3. През 6 месеца проследяване на ALAT, ASAT, билирубин 
4. На всеки 6 месеца МРТ и лабораторно проследяване на JCV-индекса при JC позитивни пациенти
Alemtuzumab е хуманизирано моноклонално антитяло за лечение на В-клетъчна хронична лимфоцитна левкемия. През 2013 г. медикамента е одобрен от EMA за лечение от първа линия на пристъпно-ремитентна форма на множествена склероза. През 2014 г. FDA одобри приложението му само като втора линия на терапия при пациенти с агресивен ход на заболяването, които не са се повлияли от терапията на първа линия. Медикаментът не е ефективен при вторично-прогресираща форма на множествена склероза.
Прилага се веднъж годишно в интравенозни инфузии от 12 mg дневно за 4 часа, за 5 последователни дни (обща доза 60 mg). След 12 месеца се прилагат три последователни инфузии (36 mg). Ползите и рисковете от повече от 2 курса на лечение не са напълно установени, но профилът на безопасност изглежда не се променя.
Свързва се с CD52 антигенните глюкопротеинни рецептори на лимфоцитите (Т и В клетките), натуралните килърни клетки, моноцитите и макрофагите. Предизвиква клетъчна смърт и изчерпване на лимфоцитите с CD52 рецептори, посредством антитяло медиирана клетъчна токсичност. B клетките и моноцитите се възстановяват в рамките на 6 месеца, но възстановяването на Т клетките отнема повече време. CD8+ T клетките се възстановяват средно след 30 месеца, но CD4+ T клетките – чак след 5 години. Поради активация на В клетките и преходно нарастване на нивото на цитокините след започване на лечението може да има преходно влошаване. Няма данни медикамента да засяга имунологичната памет по отношение на антитела към често срещани вируси и проведени ваксинации. Запазва се и възможността за изграждане на хуморален имунен отговор срещу нови антигени.
Клиничните проучвания при пациенти с пристъпно-ремитентна форма на множествена склероза показват намаляване на годишния брой на пристъпите с 55% спрямо интерферон β-1a, прилаган подкожно, намаляване на Т2, усилващите се с контраст МРТ лезии и мозъчната атрофия, без повлияване на прогресията на заболяването. При пациенти лекувани преди това с бетаинтерферони, които не са имали добър ефект от лечението, alemtuzumab намалява честотата на пристъпите и риска от инвалидизация с 40%. При пациенти в ранна фаза на заболяването се установява подобрение на инвалидизацията и нарастване на мозъчния обем, които вероятно се дължат на секретиране на невротрофични фактори от имунните клетки, възстановяващи се след лечението. 
Инхибиторни антитела се установяват при 85% от пациентите, но няма връзка между тях и намаляване на ефикасността или поява на нежелани реакции.    
Страничните ефекти са свързани с инфузионни реакции на втрисане, обриви, главоболие, гадене и повръщане, инфекция на горни дихателни и пикочни пътища, лимфопения, левкопения, зачервяване на лицето, гадене, умора, както и преходно засилване на неврологичните симптоми (няколко часа), поради освобождаване на цитокини. Описани са и случаи на анафилаксия. Потискат се чрез предварително прилагане на кортикостероиди (methylprednisolone 1000 mg) ежедневно в първите 3 дни от инфузиите на всеки лечебен курс. 
Сериозни редки реакции, възникващи в рамките на 1-3 дни след инфузията са възможни след всяка от дозите през първата година, а също и след втория инфузионен курс. Те са непредвидими и засягат различни органи и системи, развиват се остро и могат да завършат летално. Към тях спадат усложнения, които не са свързани с придружаващо заболяване или известен подлежащ медицински риск за пациента.
Хеморагичен инсулт в дните след инфузията, възниква при пациенти на възраст под 50 години, без анамнеза за хипертония, коагулационни нарушения или съпътстваща употреба на антикоагуланти или тромбоцитни инхибитори. 
Исхемия на миокарда (вкл. инфаркт на миокарда) е инфузионно усложнение, което не е свързано с придружаващи рискови фактори. Част от пациентите са били на възраст под 40 години и не са имали рискови фактори за исхемична болест на сърцето.  
Артериални дисекации на клонове на вертебралната и каротидната артерии, включително множествени дисекации възникват в първите дни след приложението на alemtuzumab, но са описани и по-късни случаи, през първия месец след инфузията. 
Белодробен алвеоларен кръвоизлив възниква спонтанно, без времева или причинна връзка с анти-GBM (glomerular base membrane) антитела гломерулонефрит (синдром на Goodpasture). 
Тромбоцитопенията, като инфузионно усложнение, възниква в първите дни след инфузията (за разлика от идиопатичната имунна тромбоцитопенична пурпура). Тя често е самоограничаваща се и относително лека.
Вторичните автоимунни усложнения, появяващи се до 5 години след проведеното лечение, но достигащи максимума си на втората година, са основният проблем. 
Автоимунен хипертиреоидизъм (болест на Graves) се развива при 30% от пациентите поради възникване на антитела срещу тиреотропните рецептори. Възниква до 48 месеца след първата експозиция на медикамента. В повечето случаи усложненията са леки до умерени и сериозни само при <1% от пациентите.
Идиопатична имунна тромбоцитопенична пурпура (ИТП) се развива при 2% от пациентите между 14 и 36 месеца след първата експозиция на медикамента. 
Нефропатии, включително анти-гломерулно базално-мембранна болест, са наблюдавани при 0,3% от пациентите и настъпват в рамките на 39 месеца след последното приложение на медикамента.
На всички пациенти се прилага перорална профилактика срещу херпесни инфекции (acyclovir 200 mg два пъти дневно), от първия ден на всеки лечебен курс, минимум един месец.
Критерии за лечение на множествената склероза с alemtuzumab при пациенти с пристъпно-ремитентен ход на заболяването
І. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години 
3. Инвалидност до 4,0 по скалата на Kurtzke
4. Агресивен ход на заболяването със зачестяване на пристъпите (поне 2 за предходната година), въпреки провежданото лечение с медикаменти от първа линия.
5. Значително увеличаване на Т2 лезиите в сравнение с предшестващ МРТ през последните 12 месеца
6. Приложението на медикамента се извършва задължително в болнични условия при осигурен достъп до интензивно звено
ІІ. Изключващи
1. Тежка активна инфекция, до пълното ѝ отшумяване
2. Неконтролирана хипертония
3. Анамнеза за артериална дисекация на цервикоцефалните артерии.
4. Анамнеза за инсулт
5. Анамнеза за стенокардия или инфаркт на миокарда
6. Известна коагулопатия, съпътстваща антитромбоцитна или антикоагулантна терапия
7. Наличие на други съпътстващи автоимунни заболявания (освен МС)
8. Инфекция с човешки имунодефицитен вирус (HIV)
9. Бременност и кърмене
III. Лечение не се прилага или ако е започнато се спира при
1. Забременяване на пациентка. 
2. Сериозни странични реакции от лечението 
3. Системно неспазване на схемата на приложение
4. При липса на клинична ефективност от лечението (2 и повече пристъпа за 1 година)
5. Пациентът може да премине на лечение с fingolimod, ponesimod, cladribine, natalizumab, ocrelizumab или ofatumumab. 
6. Достигане на инвалидност 5 по скалата на Kurtzke 
7. Достигане до възраст 59 години и липса на активност на заболяването през последните 2 години.

Необходими изследвания и контролни прегледи при лечение с alemtuzumab
I. Преди започване на лечение:
1. Пълна кръвна картина с диференциално броене 
2. Нива на серумен креатинин
3. Нива на чернодробни  трансаминази
4. Анализ на урина с микроскопия 
5. Изследване на тиреоидна функция - нива на тиреостимулиращия хормон (TSH) 
6. Скрининг за активна и неактивна туберкулоза с T-spot тест.  При активна инфекция началото на лечението се отлага до нейното пълно овладяване. 
7. Антитела срещу VZV при пациентите без анамнеза за прекарана варицела или без ваксинация срещу varicella zoster вирус (VZV). При антитяло-негативните пациенти се прилага ваксинация.   
8. Изследване за носителство на вирус на хепатит В и С 
9. При наличие на някаква активна инфекция не се започва лечение
10. Преди започване и повторно прилагане на лечение трябва да се направи МРТ и оценка на признаци за PML.
II. По време и в продължение на 48 месеца след последния курс на лечение:
1. Пълна кръвна картина с диференциално броене (ежемесечно)
2. Нива на серумен креатинин (ежемесечно)
3. Нива на чернодробни трансаминази (ежемесечно)
4. Анализ на урина с микроскопия (ежемесечно)
5. Изследване на тиреоидна функция - нива на тиреостимулиращия хормон (TSH) - на всеки 3 месеца
Ocrelizumab е рекомбинантно хуманизирано анти-CD20 моноклонално антитяло. През 2017 г. медикаментът е одобрен от FDA за лечение на пристъпна и на първично прогресираща форми на множествена склероза. През 2018 г. получи одобрение и от ЕМА за лечение на възрастни пациенти с активна пристъпна форма на множествена склероза, както и на пациенти с ранна първично прогресираща множествена склероза, по отношение на продължителност на заболяването и ниво на инвалидизиране и с образно-диагностични характеристики на възпалителна активност. 
Прилага се в начална доза 600 mg като две отделни интравенозни инфузии - първоначално като инфузия на 300 mg за 2,5 часа, последвана 2 седмици по-късно от втора инфузия на 300 mg. Последващите дози ocrelizumab се прилагат след това като единична интравенозна инфузия на 600 mg за 3,5 часа през 6 месеца. Ако пациентите не са получили сериозна реакция, свързана с инфузията, при нито една от предишните инфузии Ocrevus, за последващите дози може да се приложи по-кратка (2-часова) инфузия. Задължителна е премедикацията с 100 mg methylprednisolone (или еквивалент) интравенозно 30 минути преди инфузията, както и антихистамини 30-60 минути преди вливането на ocrelizumab с цел намаляване на честотата и тежестта на реакциите свързани с инфузията. Допълнително може да се има предвид премедикация с антипиретик (напр. paracetamol) 30-60 минути преди всяка инфузия. 
Ocrelizumab селективно таргетира CD20-експресиращите B-клетки. CD20 е клетъчен повърхностен антиген, който се намира върху пре-B-клетките, зрелите В-клетки и паметовите B-клетки, но не се експресира върху лимфоидни стволови клетки и плазмоцити. След свързване с клетъчната повърхност ocrelizumab селективно изчерпва CD20-експресиращите B-клетки посредством антитяло-зависима клетъчна фагоцитоза (ADCP), антитяло-зависима клетъчна цитотоксичност (ADCC), комплемент-зависима цитотоксичност (CDC) и апоптоза. Капацитетът за възстановяване на B-клетките и съществуващият преди това хуморален имунитет се запазват.  Освен това, вроденият имунитет и общият брой T-клетки не се засягат. 
Клиничните проучвания при пациенти с пристъпно-ремитентна форма на множествена склероза показват намаляване на годишната честота на пристъпите с 47% спрямо интерферон β-1а, прилаган подкожно, намаляване на МРТ Gd+T1 лезии с 94% и на новите или увеличаващи се Т2 хиперинтензни лезии с 80%, както и намаляване на мозъчната атрофия спрямо интерферон β-1а. Ocrelizumab намалява риска от инвалидизация с 40% спрямо интерферон β-1а. 
Резултатите от клиничното проучване при пациенти с първично прогресираща МС показват, че ocrelizumab значимо намалява риска от 12 седмична прогресия на инвалидизацията с 24% и намалява влошаването на скоростта на ходене в сравнение с плацебо. Лечението с ocrelizumab също така намалява обема на МРТ T2 хиперинтензните лезии, а също и загубата на мозъчен обем спрямо плацебо. 
Инхибиторни антитела се установяват при 1% от пациентите, но те не са свързани с промени в ефикасността или безопасността на медикамента.
Страничните ефекти с най-голяма клинична значимост са реакциите свързани с инфузията (РСИ) и инфекциите. Включват сърбеж, обрив, уртикария, еритем, зачервяване, хипотония, пирексия, умора, главоболие, замайване, дразнене на гърлото, орофарингеална болка, диспнея, оток на ларинкса или на фаринкса, гадене, тахикардия. Сред инфекциите водещи са тези на горните дихателни пътища, назофарингит, грип, синузит, бронхит, орален херпес, гастроентерит, вирусна инфекция, херпес зостер, конюнктивит, целулит и др. Наблюдавано е и понижение на имуноглобулин М. Съществува потенциален риск от развитие на PML.
Противопоказан е при пациенти с активна инфекция (напр. хепатит, туберкулоза) до овладяване на инфекцията, силно имунокомпрометирани пациенти (лимфопения, неутропения, хипогамаглобулинемия), известни активни злокачествени заболявания, прогресивна мултифокална левкоенцефалопатия (ПМЛ) или съмнение за ПМЛ, бременност и кърмене. 


Критерии за лечение на множествената склероза с ocrelizumab при пациенти с пристъпно-ремитентен ход на заболяването
І. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години.
3. Инвалидност до 4,0 по скалата на Kurtzke
4. Агресивен ход на заболяването със зачестяване на пристъпите (поне 2 за предходната година), въпреки провежданото лечение с медикаменти от първа линия.
5. Значително увеличаване на Т2 лезиите в сравнение с предшестващ МРТ през последните 12 месеца
ІІ. Изключващи
1. Тежки придружаващи заболявания – силно имунокомпрометирани пациенти (напр. с лимфопения, неутропения, хипогамаглобулинемия), известни активни злокачествени заболявания.
2. Приложение на други имуносупресори едновременно с ocrelizumab с изключение на кортикостероиди за симптоматично лечение на пристъпи.
3. Бременност и кърмене
III. Лечение не се прилага или ако е започнато се спира при:
1. Забременяване на пациентка. 
2. Сериозни странични реакции от лечението - животозастрашаващи реакции свързани с инфузията или сериозни реакции на свръхчувствителност, появили се по време на предшестващата инфузия.
3. Активна инфекция с изключение на гъбична инфекция на ноктите. Последващата инфузия се отлага до пълно излекуване на инфекцията.
4. CD4 лимфоцити < 250/μL
5. Активна хепатит В инфекция или реактивация на хепатит В
6. Прогресивна мултифокална левкоенцефалопатия
7. Активна туберкулоза – нова или реактивирана
8. Системно неспазване на схемата на приложение
9. При липса на клинична ефективност от лечението (2 и повече пристъпа за 1 година)
10. Пациентът може да премине на лечение с fingolimod, ponesimod, cladribine, natalizumab, alemtuzumab, ofatumumab или siponimod. 
11. Достигане на инвалидност 5 по скалата на Kurtzke 
12. Достигане до възраст 59 години и липса на активност на заболяването през последните 2 години.

Необходими изследвания и контролни прегледи при лечение с ocrelizumab
I. Преди започване на лечение:
1. ПКК с диференциално броене, броят на лимфоцитите трябва да е нормален, а броят на CD4 ≥250/μL.
2. Серумни трансаминази, билирубин, урея, креатинин.
3. Скрининг за латентни инфекции, особено хепатит В, С, HIV и туберкулоза (T-spot тест). При пациенти с активна инфекция приложението на ocrelizumab трябва да се отложи до овладяване на инфекцията.
4. Пациенти, които се нуждаят от ваксиниране с жива или атенюирана ваксина, трябва да приключат с имунизирането си най-малко 6 седмици преди започване на лечението с ocrelizumab.
II. Преди всяка последваща инфузия, на всеки 6 месеца:
1. ПКК с диференциално броене, броят на CD4 лимфоцитите трябва да е ≥250/μL. 
2. Серумни трансаминази, билирубин, урея, креатинин.
3. Скрининг за латентни инфекции, особено хепатит В, С, HIV и туберкулоза (T-spot тест). При пациенти с активна инфекция приложението на ocrelizumab трябва да се отложи до овладяване на инфекцията. 

Ofatumumab е одобрен през 2020 г. от Агенцията за контрол на храните и лекарствата в САЩ (FDA) за лечение на пристъпни форми на множествена склероза. През 2021 г. получава одобрение и от Европейската агенция по лекарствата (ЕМА) за лечение на възрастни пациенти с пристъпни форми на множествена склероза с активно заболяване.
Препоръчителната доза е 20 mg, приложена чрез подкожна инжекция, като първоначално се прилага на седмици 0, 1 и 2, след което се прилага веднъж месечно, като се започне от седмица 4. Не е необходимо премедикация и последващо наблюдение непосредствено след приложението. С възможност за самостоятелно приложение, след като първото инжектиране е извършено под ръководството на медицински специалист.
Ofatumumab е изцяло човешко анти-CD20 моноклонално имуноглобулин G1 (IgG1) антитяло. Свързването на ofatumumab към CD20 индуцира лизиране на CD20+ B-клетки предимно чрез комплемент-зависима цитотоксичност (complement dependent cytotoxicity, CDC) и, в по-малка степен, чрез антитяло-зависима, клетъчно-медиирана цитотоксичност (antibody dependent cell mediated cytotoxicity, ADCC). Води до бързо и трайно намаление на В-клетките до под долна граница на нормата 2 седмици след началото на лечението. Индуцира лизиране на клетките както с висока, така и с ниска експресия на CD20. Запазена е способността за възстановяване на B-клетките и хуморалния имунен отговор. Времето до възстановяване на броя на В-клетките до долната граница на нормата или стойността в изходното ниво е 24,6 седмици след прекратяване на лечението.
Намалява годишната честота на пристъпите с 50,5% - 58,5%, броя на Gd+ Т1 лезиите средно с 95,9% и честотата на нови или уголемени Т2 лезии с 83% спрямо teriflunomide. 
Честотата на развитие на антилекарствени антитела (anti-drug antibodies, ADAs) вследствие на лечението е 0,2% (2 от 914), като не е установен нито един пациент с ADA, които да усилват или неутрализират ефекта на лечението.
         Страничните ефекти са инфекции на горните дихателни пътища (39,4%), системни реакции, свързани с инжектирането (20,6%), инфекции на пикочните пътища (11,9%) и реакции на мястото на инжектиране (10,9%). Наблюдавано е понижение на средните стойности на имуноглобулин M (IgM), но не се наблюдава връзка с риск от инфекции. Ofatumumab се свързва с преходно намаление с 4,3% на средните нива на имуноглобулин G (IgG) след 48 седмици лечение, но с 2,2% увеличение след 96 седмици.
Противопоказан е при пациенти с активна инфекция (напр. хепатит, туберкулоза) до овладяване на инфекцията, силно имунокомпрометирани пациенти (лимфопения, неутропения), известни активни злокачествени заболявания, прогресивна мултифокална левкоенцефалопатия (ПМЛ) или съмнение за ПМЛ, бременност и кърмене. 

Критерии за лечение на множествената склероза с ofatumumab при пациенти с пристъпно-ремитентен ход на заболяването
І. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години
3. Инвалидност до 4,0 по скалата на Kurtzke
4. Агресивен ход на заболяването със зачестяване на пристъпите (поне 2 за предходната година), въпреки провежданото лечение с медикаменти от първа линия.
5. Значително увеличаване на Т2 лезиите в сравнение с предшестващ МРТ през последните 12 месеца
ІІ. Изключващи
1. Тежки придружаващи заболявания – силно имунокомпрометирани пациенти (напр. с лимфопения, неутропения, хипогамаглобулинемия), известни активни злокачествени заболявания.
2. Приложение на други имуносупресори едновременно с ofatumumab с изключение на кортикостероиди за симптоматично лечение на пристъпи.
3. Бременност и кърмене
III. Лечение не се прилага или ако е започнато се спира при:
1. Забременяване на пациентка. 
2. Сериозни странични реакции от лечението.
3. Активна инфекция. Приложението се преустановява до пълно излекуване на инфекцията.
4. Активна хепатит В инфекция или реактивация на хепатит В
5. Прогресивна мултифокална левкоенцефалопатия
6. Активна туберкулоза – нова или реактивирана
7. Системно неспазване на схемата на приложение
8. При липса на клинична ефективност от лечението (2 и повече пристъпа за 1 година)
9. Пациентът може да премине на лечение с fingolimod, ponesimod,  cladribine, natalizumab,  alemtuzumab, ocrelizumab или siponimod. 
10. Достигане на инвалидност 5 по скалата на Kurtzke 
11. Достигане до възраст 59 години и липса на активност на заболяването през последните 2 години.

Необходими изследвания и контролни прегледи при лечение/ преди започване на лечение с ofatumumab
I. Преди започване на лечение:
1. ПКК с диференциално броене, броят на лимфоцитите трябва да е нормален.
2. Скрининг за латентни инфекции, особено хепатит В, С, HIV и туберкулоза (T-spot тест). При пациенти с активна инфекция приложението на ofatumumab трябва да се отложи до овладяване на инфекцията.
3. Всички имунизации трябва да се извършват съгласно имунизационните препоръки най-малко 4 седмици преди започване на лечение с ofatumumab в случай на прилагане на живи или живи атенюирани ваксини и, по възможност, поне 2 седмици преди започване на лечение с ofatumumab в случай на инактивирани ваксини.

Преминаването на заболяването от пристъпно-ремитентна към вторично-прогресираща форма се дефинира при установяване на постепенна прогресия  (нарастване с повече от 1 точка по скалата на Kurtzke за 1 година) без данни за пристъпна активност на болестта или при наличие на тласъчни влошавания.
Лечението на вторично-прогресиращата форма с данни за активност на заболяването се провежда със siponimod. Лечение се провежда при възрастни пациенти с вторично-прогресираща множествена склероза (ВПМС) с активно заболяване, доказано чрез тласъчна активност или данни от образна диагностика за възпалителна активност. 
Siponimod е сфингозин-1-фосфат (S1P) рецепторен модулатор, одобрен през 2019 год. от FDA за лечение на пристъпни форми на множествена склероза, включително вторично-прогресираща множествена склероза с активно заболяване. През 2020 г. siponimod получава одобрение от ЕМА за лечение на възрастни пациенти с вторично прогресираща множествена склероза (ВПМС) с активно заболяване, доказано чрез пристъпи или данни от образна диагностика за възпалителна активност.
Преди започване на лечението пациентите трябва да бъдат генотипизирани по CYP2C9. При пациенти с генотип CYP2C9*3*3, siponimod не бива да се използва. При пациенти с генотип CYP2C9*2*3 или *1*3, препоръчителната поддържаща доза е 1 mg, приета веднъж дневно. Препоръчителната поддържаща доза siponimod при пациентите с всички останали CYP2C9 генотипове е 2 mg, приемана веднъж дневно. Лечението започва с 0,25 mg веднъж дневно на ден 1 и 2, последвани от доза 0,5 mg веднъж дневно на ден 3, след това доза 0,75 mg веднъж дневно на ден 4 и 1,25 mg на ден 5, за да се достигне предписаната на пациента поддържаща доза siponimod, с която се започва на ден 6. Ако поддържащата терапия се прекъсне за 4 или повече последователни приема, лечението със siponimod трябва да започне отново с титриране.
Siponimod се свързва селективно с два от петте сфингозин-1-фосфат рецептори, а именно S1P1 и S1P5. Действайки като функционален антагонист върху S1P1 рецепторите на лимфоцитите, siponimod предотвратява излизането им от лимфните възли. Това намалява циркулацията на T-клетки в централната нервна система (ЦНС) и ограничава централното възпаление. Siponimod води до дозозависимо понижение на броя на лимфоцитите в периферната кръв в рамките на 6 часа след приема на първата доза вследствие на обратима секвестрация на лимфоцити в лимфоидната тъкан. С продължаване на ежедневния прием броят на лимфоцитите продължава да се понижава, достигайки приблизително 20-30% от изходното ниво при типичните CYP2C9*1*1 или *1*2 пациенти с ВПМС. Ниският брой на лимфоцитите се запазва при ежедневен прием.
Резултатите от клиничното проучване при пациенти с ВПМС показват, че времето за настъпване на 3- и 6-месечна потвърдена прогресия на инвалидизацията е значимо забавено при siponimod, с намаляване на риска съответно с 21% и 26% спрямо плацебо, и съответно с 31% и с 37% при пациентите с активност на заболяването. Честотата на пристъпите е намалена с 46% спрямо плацебо, а понижението на броя на Gd+ Т1 лезии за 24 месеца е 85% в сравнение с плацебо.
Страничните ефекти са главоболие, хипертония и повишаване на чернодробните функционални показатели. Други чести странични ефекти са замаяност, гърчове, тремор, макулен едем, брадикардия, атриовентрикуларен блок, гадене и диария. Съществува потенциален риск от развитие на херпес зостер и базалноклетъчен карцином.
Противопоказан е при пациенти с имунодефицитен синдром, анамнеза за ПМЛ или криптококов менингит, активно злокачествено заболяване, тежка степен на чернодробно увреждане (клас С по Child-Pugh), миокарден инфаркт през последните 6 месеца, нестабилна стенокардия, мозъчен инсулт/преходна исхемична атака, декомпенсирана сърдечна недостатъчност или сърдечна недостатъчност клас III/IV, пациенти с анамнеза за втора степен атриовентрикуларен блок Mobitz тип ІІ, AV блок от трета степен, синоатриален сърдечен блок или синдром на болния синусов възел, ако не  е поставен пейсмейкър, пациенти хомозиготи по CYP2C9*3 (CYP2C9*3*3) генотип, през периода на бременност и при жени с детероден потенциал, които не използват ефективна контрацепция.
Критерии за лечение на множествената склероза със siponimod при пациенти с вторично- прогресираща форма на заболяването
І. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години.
3. Инвалидност до 5,0 по скалата на Kurtzke
4. Продължителност на прогресията от 6 месеца, като могат да се наблюдават и тласъчни влошавания на заболяването. 
5. Данни от МРТ доказващи наличие на възпалителната активност - Gd-усилващи се T1 лезии и/или активни (нови или нарастващи) T2 лезии.
ІІ. Изключващи
1. Пациенти с имунодефицитен синдром или провеждащи имуносупресивна терапия.
2. Анамнеза за прогресивна мултифокална левкоенцефалопатия или криптококов менингит.
3. Активно злокачествено заболяване.
4. Тежка степен на чернодробно увреждане (клас C по Child-Pugh)
5. Пациенти, които в предходните 6 месеца са имали миокарден инфаркт, нестабилна стенокардия, мозъчен инсулт/преходна исхемична атака, декомпенсирана сърдечна недостатъчност (изискваща болнично лечение) или сърдечна недостатъчност клас III/IV  по NYHA.
6. Пациенти с анамнеза за втора степен атриовентрикуларен (AV) блок Mobitz тип II, AV блок от трета степен, синоатриален сърдечен блок или синдром на болния синусов възел, ако не е поставен пейсмейкър.
7. Пациенти хомозиготни по CYP2C9*3 (CYP2C9*3*3) генотип (слаби метаболизатори)
8. Бременност или жени, които не използват ефективна контрацепция.
III. Лечение не се прилага или ако е започнато се спира при:
1. Забременяване на пациентка. 
2. Сериозни странични реакции от лечението.
3. Системно неспазване на схемата на приложение
4. Прогресивна мултифокална левкоенцефалопатия или криптококов менингит
5. Достигане на инвалидност 6,0 по скалата на Kurtzke 
6. Достигане до възраст 59 години и липса на активност на заболяването през последните 2 години.
7. Предходно лечение с alemtuzumab.

Необходими изследвания и контролни прегледи при лечение със siponimod
I. Преди започване на лечение:
1. Актуални изследвания (до 1- месечна давност или след спиране на предшестваща терапия) на ПКК, серумни трансаминази и  билирубин.
2. Изследване за антитела срещу varicella zoster вирус (VZV). В случай, че са негативни, е необходимо да се направи имунизация преди започване на лечението.
3. Генетично изследване за определяне на генотипа по CYP2C9
4. Офталмологична оценка.
II. При започване на лечението:
1. При пациенти със синусова брадикардия (сърдечна честота под 55 удара в минута),  първа или втора степен AV блок Mobitz тип I или анамнеза за прекаран миокарден инфаркт преди повече от 6 месеца или сърдечна недостатъчност: проследяване в продължение на 6 часа за симптоми на брадикардия, чрез ежечасно измерване на пулса и кръвното налягане. 
2. Серумни трансаминази, билирубин, урея, креатинин.
3. През първите 6 дни от лечението, ако се пропусне една титрираща доза в един ден, лечението трябва да се започне отново с нова опаковка за титриране.
III. По време на лечението:
1. Офталмологична оценка на 3-4 месец след започване на лечението. 
2. Периодично проследяване на всеки 6 месеца на пълна кръвна картина и ако се потвърди абсолютен брой на лимфоцитите <0,2 x 109/L, дозата трябва да се намали на 1 mg. Ако се потвърди абсолютен лимфоцитен брой <0,2 x 109/L при пациенти, които вече получават siponimod 1 mg, лечението със siponimod трябва да се прекъсне докато броят на лимфоцитите стане 0,6 x 109/L, след което може да се обмисли подновяване на лечението със siponimod.
3. Пациентите трябва да съобщават на лекуващия лекар за всякакви зрителни нарушения или признаци и симптоми на инфекция.
4. Ако лечението се прекъсне за повече от 4 последователни дни, лечението трябва да започне отново с нова опаковка за титриране.

Лечението на вторично-прогресиращата форма на заболяването при пациенти, които на фона на прогресията продължават да получават чести пристъпи (прогресиращо-ремитентна форма) би могло да се проведе и с интерферон бета-1в. Приложението на тази терапия с индикация вторично-прогресивна МС към момента не намира широка употреба в практиката. Въпреки, че данните за ефикасност не се основават на актуални клинични изпитвания, интерферон бета-1в показва намаление на честотата и силата на насложените пристъпи при болни с вторично прогредиентен ход на множествената склероза. Удължава се времето за нарастване на инвалидността с около 12 месеца за 2 години, намалява броя на новите МРТ лезии. Лечение се провежда при пациенти с по-бърза прогресия, при бавна прогресия не е необходимо прилагане на медикаменти. 

Критерии за прилагане на лечение на множествената склероза с интерферон бета-1в при пациенти с вторично прогредиентен ход на заболяването и насложени чести пристъпи
I. Включващи 
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години
3. Инвалидност до 4,0 по скалата на Kurtzke
II. Изключващи 
1. Придружаващи хронични заболявания, които скъсяват продължителността на живота (алкохолизъм, деменция, психози, злокачествени новообразувания, които не са в ремисия).
2. Болни с тежка депресия и суицидитет по време на лечението 
3. Бременност 
III. Лечение не се прилага или ако е започнато се спира при:
1. Забременяване на пациентка
2. Сериозни странични реакции от лечението
3. Липса на клинична ефективност от лечението - прогресивно влошаване на състоянието на болния с повече от 1 точка по скалата на Kurtzke за 1 година.
4. Системно неспазване на лечебната схема от болния
5. Достигане на инвалидност 5,0 по скалата на Kurtzke
6. Достигане до възраст 59 години и липса на активност на заболяването през последните 2 години.

При пациенти с вторично-прогресираща форма на заболяването и насложени пристъпи неврологът трябва да вземе решение за започване на:
1. Лечение със siponimod
2. Лечение с интерферон бета-1в 
3. Симптоматично лечение

Лечението на първично-прогресиращата форма на заболяването се провежда с ocrelizumab. Лечение се провежда при пациенти с ранна първично-прогресираща множествена склероза (ППМС) по отношение на продължителност на заболяването и ниво на инвалидизиране и с образно-диагностични характеристики на възпалителна активност. 

Критерии за лечение на множествената склероза с ocrelizumab при пациенти с първично-прогресираща форма на заболяването
І. Включващи
1. Диагноза множествена склероза по ревизираните от Tompson и сътр. през 2017 г. диагностични критерии на McDonald
2. Възраст над 18 години 
3. Инвалидност до 4,0 по скалата на Kurtzke
4. Продължителност на заболяването от появата на симптомите повече от една година и по-малко от 5 години. 
5. Липса на пристъпи от началото на заболяването, при прогресивно влошаване на симптомите.
6. Данни от МРТ доказващи наличие на възпалителната активност - Gd-усилващи се T1 лезии и/или активни (нови или нарастващи) T2 лезии.

ІІ. Изключващи
1. Тежки придружаващи заболявания – силно имунокомпрометирани пациенти (напр. с лимфопения, неутропения, хипогамаглобулинемия), известни активни злокачествени заболявания.
2. Приложение на други имуносупресори едновременно с ocrelizumab.
3. Бременност и кърмене

III. Лечение не се прилага или ако е започнато се спира при:

1. Забременяване на пациентка. 
2. Сериозни странични реакции от лечението - животозастрашаващи реакции свързани с инфузията или сериозни реакции на свръхчувствителност, появили се по време на предшестващата инфузия.
3. Активна инфекция с изключение на гъбична инфекция на ноктите. Последващата инфузия се отлага до пълно излекуване на инфекцията.
4. CD4 лимфоцити < 250/μL
5. Активна хепатит В инфекция или реактивация на хепатит В
6. Прогресивна мултифокална левкоенцефалопатия
7. Активна туберкулоза – нова или реактивирана
8. Системно неспазване на схемата на приложение
9. При липса на клинична ефективност от лечението с прогресивно влошаване на състоянието на болния с повече от 1 точка по скалата на Kurtzke за 1 година. 
10. Достигане на инвалидност 5 по скалата на Kurtzke 
11. Достигане до възраст 59 години и липса на активност на заболяването през последните 2 години.

Необходими изследвания и контролни прегледи при лечение с ocrelizumab
I. Преди започване на лечение:
1. ПКК с диференциално броене, броят на лимфоцитите трябва да е нормален, а броят на CD4 ≥250/μL.
2. Серумни трансаминази, билирубин, урея, креатинин.
3. Скрининг за латентни инфекции, особено хепатит В, С, HIV и туберкулоза (T-spot тест). При пациенти с активна инфекция приложението на ocrelizumab трябва да се отложи до овладяване на инфекцията.
4. Пациенти, които се нуждаят от ваксиниране с жива или атенюирана ваксина, трябва да приключат с имунизирането си най-малко 6 седмици преди започване на лечението с ocrelizumab.
II. Преди всяка последваща инфузия, на всеки 6 месеца:
1. ПКК с диференциално броене, броят на CD4 лимфоцитите трябва да е ≥250/μL. 
2. Серумни трансаминази, билирубин, урея, креатинин.
3. Скрининг за латентни инфекции, особено хепатит В, С, HIV и туберкулоза (T-spot тест). При пациенти с активна инфекция приложението на ocrelizumab трябва да се отложи до овладяване на инфекцията. 

Трансплантацията на стволови клетки се прилага за постигане на бърза, глобална и продължителна имуносупресия. След дълбока имуносупресия се трансплантират стволови клетки от периферната кръв. Може да има ефект при пациенти с малигнена форма на заболяването, но трябва да се има предвид нейната токсичност, със смъртност 5 – 10%. До този момент има малко публикувани проучвания с проследяване на пациентите до 2 години, като се наблюдава повлияване с прекратяване на пристъпите при 80% от пациентите с ремитентна форма, но само около 40% при тези с първично-прогресираща форма. Не се налага поддържащо имуносупресивно лечение. Необходими са по-продължителни проучвания, за да се приложи трансплантацията на стволови клетки в клиничната практика. Българската асоциация за двигателни нарушения и множествена склероза и Българското дружество по неврология не препоръчват това лечение, докато неговата ефективност и безопасност не се потвърдят чрез контролирани проучвания.
Перкутанната транслуминална ендоваскуларна ангиопластика или стентиране на екстракраниалните венозни стенози за лечение на хроничната церебро-спинална венозна недостатъчност не бива да се прилага при болни с множествена склероза. Хроничната церебро-спинална венозна недостатъчност не играе роля в патогенезата на множествената склероза. 

Пациентите могат да се хоспитализират в неврологично отделение и извън УДЛЦ от невролог:
· При лечение на пристъп
· При започване на медикаментозно лечение извън пристъп
· При наличие на други, застрашаващи симптоми

Неврологът в УДЛЦ трябва да преглежда болния веднъж на 6 месеца и при всяко влошаване, и да наблюдава за:
· настъпване на нов пристъп
· прогресивно влошаване на симптоматиката с повече от 1 точка по скалата на Kurtzke годишно
· зачестяване на пристъпите повече от 2 годишно
· странични ефекти от прилаганото лечение извън пристъп
· ефективност от прилаганото лечение извън пристъп
· поява на депресия, умора, когнитивни, сексуални и тазово-резервоарни нарушения
· необходимост от симптоматично лечение

Общопрактикуващия лекар трябва да:
· наблюдава болния за соматични усложнения, настъпили вследствие на заболяването или провежданото лечение.
· провежда лечението на соматичните усложнения.
Прилагането на модифициращо хода на заболяването лечение има някои особености при пандемията от Covid 19 (приложение 8).
За контрол на лечението, с оглед неговото оптимизиране, е необходимо пациентите да се проследяват клинично поне веднъж на 6 месеца. Трябва да се следи за честотата на пристъпите, тяхната тежест, времетраенето и процента на възстановяване след пристъпа. По този начин може да се прецени дали пациентът се повлиява оптимално от приложеното имуномодулиращо лечение. Честотата на пристъпите трябва да се намали с 30 до 45% в сравнение с честотата преди започване на лечението, за да се приеме, че е налице терапевтична ефективност. Оценка за ефективността от терапията може да се прави 6 месеца след нейното начало. Пристъпите имат различна значимост за пациента, в зависимост от клиничната симптоматика, която предизвикват. Засягането на двигателната и малкомозъчната системи, както и появата на тазово-резервоарни нарушения и особено комбинираното засягане на няколко системи по време на пристъп, имат по-лоша прогноза. Значими са и пристъпите, които изискват кортикостероидно лечение. По-лоша е прогнозата и при неповлияване на пристъпа от кортикостероиди в началото на заболяването. В по-напредналите стадии на заболяването рефрактерността на пристъпите към кортикостероидно лечение е често срещана. Когато възстановяването от пристъпа е непълно или продължава няколко месеца, също може да се приеме, че имуномодулиращото лечение е недостатъчно ефективно. Прогресирането на инвалидността, оценено чрез EDSS (приложение 7), също говори за липса на ефект от имуномодулиращото лечение. Оценката на ефективността от лечението се определя и от МРТ изследването. Оценяват се появата на нови или нарастването на старите Т1 и Т2 лезии,  появата на засилващи се от gadolinium лезии, мозъчната атрофия и общото натоварване от заболяването. Оценката на когнитивните функции, умората, депресията, социалните активности и качеството на живот също имат значение за оценката на ефективността от лечението. Поради данните за повлияване на когнитивните нарушения от имуномодулиращото лечение, влошаването на когнитивните функции е индикатор за субоптимален ефект от лечението. 
· Лечението на пациента трябва да се преразгледа ако са налице данни за влошаване на пристъпите, прогресията и МРТ находката (приложение 6): 
· данни с ниско ниво на значимост и по трите показателя 
· данни с умерено ниво на значимост по 2 от тях
· данни с високо ниво на значимост по един от тях 
· Лечението на пациента с пристъпно-ремитентна и вторично-прогредиентна форма продължава до достигане на инвалидност 5, (респективно 6,0 за siponimod) по скалата на Kurtzke. 
· След тази степен на инвалидизация намаляването на пристъпите не повлиява прогресирането на инвалидизацията.

При част от пациентите конвенционално използваната терапия не е ефективна. Използваните в момента медикаменти са насочени към повлияване на възпалението и имат умерен ефект по отношение на повлияването на честотата на пристъпите. Средно при около една трета от пациентите честотата на пристъпите не се повлиява. По-добро клинично повлияване се наблюдава при пациенти с повече пристъпи, което е свързано с по-изразен възпалителен, отколкото дегенеративен компонент на заболяването. Все още няма медикаменти, които да повлияват невродегенеративния процес. При липса на ефект от терапията на пациента трябва да се предложи участие в клинични проучвания на нови медикаменти.
За да се избегнат разочарованията от лечението, на пациентите трябва да се обясни, че лечението има за цел да намали честотата на следващи пристъпи, но не може да повлияе настоящите симптоми на заболяването. Това, което може да се очаква е намаляване на честотата на пристъпите с 30% и евентуално забавяне на инвалидизацията.
Симптоматичното лечение се налага, защото с развитието на заболяването се добавят нови симптоми, а старите се влошават и това влошава качеството на живот на пациентите. За да се прецени дали един симптом на пациента трябва да се лекува е необходимо симптомите да се категоризират по степен на тежест като леки, умерени и тежки. Леки са тези симптоми, които не пречат на ежедневните активности на пациента и не е необходимо да бъдат лекувани. Умерените симптоми смущават ежедневните дейности на пациента, смущават и социалната му активност и създават дискомфорт. Тези симптоми трябва да се лекуват медикаментозно. Тежките симптоми инвалидизират пациентите и сериозно ограничават техните ежедневни активности. Тези симптоми обикновено не се подават на медикаментозно лечение, а изискват по-специални мерки и грижи.
Умората се повлиява от редица немедикаментозни методи като аеробика, физиотерапия, поведенческа терапия и други. Прилагането на amantadine 200 mg дневно,  fluoxetine 10 до 40 mg дневно и modafinil 100-400 mg сутрин повлиява умората.
Когнитивните нарушения се повлияват от donepezil 10 mg дневно, въпреки че ефективността на лечението е слаба. 
Афективните нарушения – депресията се повлиява от трициклични и SNRI (потискащи обратния захват на серотонин и норадреналин) антидепресанти или инхибитори на обратния захват на серотонина. Биполярните разстройства се лекуват с литиеви препарати и антиконвулсанти, а патологичният смях и плач – с трициклични антидепресанти (amitriptyline 25 mg дневно).
Болковите синдроми се повлияват от трициклични и SNRI антидепресанти (amitriptyline, venlafaxine, moclobemide, mirtazapine, duloxetine, milnacipran), антиконвулсанти (carbamazepine, gabapentin, phenytoin, topiramate, gabapentin и pregabalin) и миорелаксанти. 
Мускулната слабост се повлиява най-добре от физиотерапия и физически упражнения. Пациентите трябва да се съветват да извършват по-голяма физическа активност. Необходими са мерки за ограничаване на мускулните контрактури и за запазване на обема на пасивните движения в ставите на засегнатите крайници.  
Нарушената походка се повлиява от блокера на калиевите канали Fampridine. Чрез блокиране на калиевите канали Fampridine намалява йонния ток, като по този начин удължава реполяризацията и усилва формирането на акционен потенциал в демиелизираните аксони. Чрез усилването на формирането на акционни потенциали се провеждат повече импулси в централната нервна система. Лечението се предписва и наблюдава от лекар с опит в лечението на МС. Прилага се два пъти дневно по една таблетка от 10 mg. Таблетките трябва да се приемат без храна. Първоначално медикаментът се прилага за срок от 2 седмици, след което се оценява клиничната ефективност. Използва се тест, който отчита времето, необходимо за да се извърви разстояние от 25 фута (762 cm). Нарича се „Време за извървяване на 25 фута“ (Timed 25‑foot Walk, T25FW). Ако не се наблюдава подобрение или има влошаване, приемът на Fampridine трябва да се спре. 
Спастично повишеният мускулен тонус се повлиява добре от физиотерапия и миорелаксанти. Използват се Tizanidine до 24 mg дневно и Baclofen до 70 mg дневно. 
Вертигото може да бъде проява на пристъп. Тогава се повлиява добре от кортикостероиден курс. Когато е остатъчен симптом се прилагат dimenhydrinat 75-150mg дн., betahistine 48mg дн., комбинирани медикаменти cinnarizine/dimenhydrinate- 3x1т. дн.
Треморът се повлиява трудно, но в някои случаи clonazepam 2-4 mg дн., propranolol 50-100 mg, isoniazid 1200 mg дневно, glutethimide 1000-4000 mg дн. или primidone 250 mg дн. са ефективни. 
Пароксизмалните симптоми се повлияват от антиконвулсанти, трициклични антидепресанти и бензодиазепини. Медикамент на първи избор е carbamazepine (до 1200 mg дневно). Епилептичните пристъпи се повлияват добре от стандартните антиконвулсанти carbamazepine, phenytoin и валпроати.
Тазово-резервоарните нарушения влошават изключително качеството на живот на пациентите. Хиперактивния пикочен мехур се повлиява от антихолинергични медикаменти (oxybutynin 10 mg дн. или tolterodine 4 mg дн.), β3-адренергичния рецепторен агонист mirabegron 25-50 mg и трициклични антидепресанти, докато при вялият пикочен мехур интермитентната катетризация е метод на избор. При по-леките случаи се прилага вибратор върху коремната стена над пикочния мехур, който подпомага уринирането. Необходимо е пациентът да се наблюдава за остатъчна урина, възникване на уринарна инфекция и съответно да се прилага при необходимост антибиотична терапия. При ноктурия се прилага интраназален спрей от антидиуретичния хормон desmopressin (10-40 µg за нощ), което намалява уринирането за 6 – 8 часа, но може да предизвика хипонатриемия. При дизсинергията на детрузора се прилагат миорелаксанти и алфа-2 агонисти.
Сексуалните нарушения  се повлияват от антидепресанти, а еректилната дисфункция от прилагане на фосфодиестеразния инхибитор тип 5 – sildenafil 50 до 100 mg, vardenafil 5-10 mg перорално, 1 час преди полов акт, tadalafil 20 mg.
Гастро-интестиналните нарушения (запек) трябва да се лекуват комплексно. На първо място е необходимо да се изясни дали някои от приеманите медикаменти не допринася за запека и съответно неговата доза да се намали. След това на пациента се препоръчва повишаване на физическата активност, промяна в хранителния режим с включване на храни съдържащи повече целулозни влакна, избягване на шоколадови изделия, хидратация и използване на топли напитки за стимулиране на гастро-чревните рефлекси. Ако тези мерки не са достатъчно ефективни се препоръчват леки лаксативни медикаменти. 
Дизфагията се повлиява от промяна в храната и начинът на хранене, като в краен случай се постави назогастрална сонда за хранене.
Зрителните нарушения (диплопия) се повлияват от носене на призматични очила. Нистагъмът се повлиява от baclofen, clonazepam, scopolamine, gabapentin и други медикаменти. 
Дихателните нарушения се повлияват чрез лечение на респираторните инфекции, регулиране на телесната температура, което подобрява аксонната проводимост и профилактични ваксинации против грип. 
Рехабилитацията е много важна за пациентите с МС. Трябва да се насочват към физиотерапия и рехабилитация, когато техните ежедневни активности са вече ограничени и симптоматичното лечение не е достатъчно ефективно. В един момент от живота си пациентът ще се нуждае от патерици, проходилка или инвалидна количка, което най-добре се преценява от специалист физиотерапевт. 
Общите грижи за пациентите с МС имат някои характерни особености. 
Температурата и инфекциите трябва да се предотвратяват и лекуват своевременно. Демиелинизираните влакна са изключително чувствителни към минимална промяна в телесната температура и към лека ацидоза. Излагането на топлина на плажове, сауни, вани, басейни и повишаването на телесната температура дори с 1-2 градуса при инфекции влошават заболяването. Поради тази причина често пристъпите настъпват дори след леки респираторни инфекции. Изключително важно е да се лекува температурата при инфекции, което може сериозно да подобри неврологичните симптоми.
Хирургични интервенции и анестезия влошават минимално състоянието на пациентите и съответно могат да се прилагат при наличие на сериозни индикации. Трябва да се избягват интратекалната и спиналната анестезия, епидуралната се понася добре от пациентите. 
По време на бременност рискът от възникване на пристъп спада силно, особено в третия триместър, което се потвърждава и от МРТ изследвания. Рискът нараства сериозно през постпарталния период. Ако се разглеждат заедно двата периода, реално няма риск от бременността за влошаване на заболяването. Пациентките не само, че нямат противопоказания за бременност и раждане, но и прогнозата на заболяването не само че не се влошава, но се подобрява от бременността. Намалява рискът за преминаване на заболяването във вторично-прогресивна форма. Прогнозата обаче не е толкова благоприятна при пациентки, които вече са преминали във вторично-прогресивната форма на заболяването. Няма данни МС да повлиява по някакъв начин фертилитета, концепцията, жизнеспособността на плода и раждането. Не се наблюдава нарастване на вероятността за ектопична бременност, спонтанен аборт, мъртво раждане и вродени малформации. Когато се взема решение за забременяване, единствено трябва да се има предвид инвалидността на пациентката, която може да затрудни отглеждането на детето. За детето съществува малък генетичен риск (3 – 5%) за МС, но ако и двамата родители са болни, което е много рядка ситуация, рискът нараства до 31%. 
[bookmark: _Hlk35799616]При жени, плануващи забременяване е актуален въпросът за безопасно профилактично лечение, тъй като МС се диагностицира най-често в репродуктивна възраст, а 2/3 от засегнатите са от женски пол. Модифициращото лечението на мъжете с репродуктивни планове също изисква внимание.
Glatiramer acetate, интерферон β-1a и β-1b показват относителна безопасност по време на бременност и позволи кратките им характеристики да бъдат разширени. Всички останали профилактични терапии за МС не се препоръчват в периода на бременност. Въпреки това, нито една от одобрените терапии не е показала абсолютна безопасност в периода на зачеване и бременност, поради което е валидна общата препоръка за спазване на контрацепция по време на имуномодулация.  Преди планираното забременяване трябва да се преустанови приемането на всякакви медикаменти модифициращи хода на заболяването, защото те са противопоказани през този период. Приложението на glatiramer acetate, интерферон β-1a и β-1b по време на бременност е допустимо само при агресивните форми на заболяването, когато ползите за майката надвишават рисковете за плода. 
Наблюдението от употребата на glatiramer acetate 20 mg/ml и 40 mg/ml през целия период на бременността не показва малформации, спонтанни аборти или фето/неонатална токсичност. През 2016 г. бременността беше премахната като контраиндикация за приложение на glatiramer acetate от продуктовата характеристика на EMA. Като предпазна мярка е за предпочитане да се избягва приложението на glatiramer acetate  по време на бременност, освен ако ползата за майката не надвишава риска за плода. 
Ако е клинично оправдано, употребата на интерферон бета може да се обмисли преди зачеване и по време на първия триместър от бременността, защото няма данни за повишен риск от вродени аномалии на плода. Опитът през втория и третия триместър на бременността е минимален, рискът за спонтанни аборти не може да бъде достатъчно добре оценен, поради което лечението е контраиндицирано в този период. 
Липсва необходимост от прекъсване на бременността при непланирано забременяване на фона на терапия с бетаинтерферони и glatiramer acetate. Ако терапията с тези медикаменти се прекъсне по време на бременността, пълен терапевтичен ефект при възобновяване на лечението след раждане ще се постигне за няколко месеца и съответно няма да се прояви през рисковия период непосредствено след раждане.
Няма данни за тератогенен ефект от бетаинтерферони и glatiramer acetate, така че независимо, че пациентката се е лекувала с тях дълго време, мутагеността не се увеличава и няма риск за детето. Glatiramer acetate и интерфероните са големи молекули и не се очаква да преминат в кърмата, поради което вероятно са безопасни по време на лактация. 
Бетаинтерфероните и glatiramer acetate не взаимодействат с хормонална контрацепция и нямат отношение към ефективността. Липсват данни за намалена фертилност при употребата им от мъже и жени.
Бетаинтерфероните и glatiramer acetate не взаимодействат с хормонална контрацепция и нямат отношение към ефективността. Липсват данни за намалена фертилност при употребата им от мъже и жени.
Dimethyl fumarate и Diroximel fumarate не взаимодействат с хормонална контрацепция и нямат отношение към нейната ефективност и не променят фертилността. Трябва да се има предвид, че в първите седмици от приложението на dimethyl fumarate може да се яви долен диспептичен синдром и съответно намалена абсорбция на пероралните контрацептиви, което да компрометира ефекта им. Макар и по-рядко diroximel fumarate също може да предизвика в първите седмици от приложението долен диспептичен синдром и съответно намалена абсорбция на пероралните контрацептиви. Не повишават риска от вродени малформации на плода и спонтанен аборт. По време на терапията се препоръчва стриктно спазване на контрацепция. Лечението трябва да се спре 1 месец преди забременяване. Трябва да се избягва при кърмене. 
Teriflunomide е противопоказан при бременност поради тератогенност. Необходима е ефективна контрацепция по време на терапията, както и за период от 2 години след спирането на лечението или минимум 6 седмици след установяване на серумна концентрация на teriflunomide <0,02 mg/L в две последователни изследвания. Плазмената концентрация на teriflunomide трябва да се измери преди жената да прави опит за забременяване. При мъжете може да доведе до олигозооспермия. Рискът от медиирана от мъжа ембриофетална токсичност е нисък. При непланирана бременност е необходимо лечението веднага да се прекрати и незабавно да се приложи ускорена елиминация с cholestyramine или активен въглен. Да се съобщава на децата от женски пол и/или родителите/полагащите грижи за деца от женски пол за необходимостта да се свържат с лекуващия лекар, след като детето от женски пол на лечение на Aubagio получи менструация. Необходимо е да се проведе консултация на новите пациенти с детероден потенциал относно контрацепцията и потенциалния риск за плода. Бременност, настъпила на фона на терапия с teriflunomide трябва да бъде третирана като високорискова и да се проследяват стриктно от опитен акушер-гинеколог и специалист по фетална морфология. Не се прилага при кърмене. Не взаимодейства с хормонална контрацепция и няма отношение към нейната ефективност.
Fingolimod  по време на лечение и 2 месеца след прекратяване на лечението трябва да се избягва забременяване, поради риск от увреждане на плода, въпреки липсата на данни за вродени малформации на плода. Пациентките трябва да използват ефективни методи за контрацепция по време на лечението. Терапията с fingolimod трябва да бъде спряна незабавно в случай на установяване на непланувана бременност. Бременност, настъпила на фона на терапия с fingolimod трябва да бъде третирана като високорискова и да се проследява активно от акушер-гинеколог и специалист по фетална морфология. Не трябва да се употребява по време на лактация. Няма данни за нарушаване на фертилността, не взаимодейства с хормонална контрацепция и няма отношение към нейната ефективност.
Natalizumab е добре да се спре два месеца преди забременяване, въпреки че няма данни да е необходим период на изчистване преди зачеване. Не преминава плацентарната бариера през първия триместър на бременността, но през втория и третия триместър подлежи на активен транспорт през плацентата. Лечението трябва да се прекрати ако се установи непланувана бременност в периода на лечение. При експозиция на natalizumab по време на бременност, рутинното образно мониториране за ПМЛ би трябвало да продължи. Няма отношение към фертилността или вродените малформации на плода. Подновяване на терапията с natalizumab следва да се обсъди възможно най-скоро след раждането поради риска от пристъп на заболяването. Не се препоръчва по време на лактация. Не взаимодейства с хормонална контрацепция и няма отношение към нейната ефективност.
Alemtuzumab изисква спазване на ефективна контрацепция по време на лечението, както и 4 месеца след последната инфузия. До 4 години след инфузия тироидната функция трябва да се проследява поради връзката й с феталното благополучие. Бременност, настъпила в рамките на месец след приложение на alemtuzumab трябва да бъде интензивно проследявана. Забременелите след alemtuzumab подлежат на рутинното ежемесечно лабораторно проследяване за период от поне 4 години след последната инфузия. Пациентките са застрашени от автоимунни заболявания като тироидни нарушения, имунна тромбоцитопенична пурпура, нефропатии и други. Поява на лекарствено индуцирана автоимунност по време на бременност би засегнала както майката, така и плода (най-често неонатална тиреотоксикоза). Кърменето се преустановява по време на всеки курс на лечение и 4 месеца след това. Не е известно да взаимодейства с хормоналната контрацепция, нито да има отношение към нейната ефективност.
Cladribine е противопоказан при бременни жени. При жени с детероден потенциал трябва да се изключи бременност преди започване на лечение с cladribine през първата и втората година и да се използва ефективна контрацепция по време на лечението, и в продължение на поне 6 месеца след последната доза. Препоръчително е жените да използват „двойна“ контрацепция със съчетание на перорален и бариерен метод, поради сериозния потенциален риск за плода при непланувана бременност. Жените, които са забременели по време на терапията, трябва да прекратят лечението. Мъжете, лекувани с cladribine също трябва да спазват стриктна контрацепция по време на терапията и 6 месеца след последна доза. Кърменето е противопоказано  по време на лечението и в продължение на 1 седмица след последната доза. Не повлиява ефекта на хормоналната контрацепция.
Ocrelizumab изисква да се спазва ефективна контрацепция по време на терапията, както и в рамките на 12 месеца след последната инфузия. При бременност, настъпила на фона на терапия с ocrelizumab се препоръчва мониториране на В-клетъчния брой на изложените новородени. Приложението на живи и живи атенюирани ваксини на тези деца трябва да се отложи до нормализиране на клетъчния брой. Лечение с ocrelizumab не се препоръчва в периода на кърмене. Не е известно да взаимодейства с хормонална контрацепция или да има отношение към нейната ефективност.
Ofatumumab изисква да се спазва ефективна контрацепция по време на терапията, както и в рамките на 6 месеца след последната доза. Лечение с ofatumumab следва да се избягва по време на бременност, освен ако възможната полза за майката надвишава потенциалния риск за фетуса. Употребата на ofatumumab при жени през периода на кърмене не е проучвана. Ако пациентката е лекувана с ofatumumab до последните няколко месеца от бременността, кърменето може да започне веднага след раждането. Няма данни за ефекта на ofatumumab върху фертилитета.
Siponimod е противопоказан по време на бременност и при жени с детероден потенциал, които не използват ефективна контрацепция поради риска за плода. Преди започване на лечението жените с детероден потенциал трябва да бъдат информирани за съществуващия риск за плода, трябва да имат отрицателен резултат от тест за бременност и трябва да използват ефективна контрацепция по време на лечението и най-малко 10 дни след спирането му 
Приемът  на кортикостероиди и други симптоматични медикаменти е необходимо също да се преустанови при бременност. Кратки курсове (3-5 дни) с prednisolone или methylprednisolone могат да се прилагат при пристъп само през II и III триместър.
Няма данни за нарастване на риска или за ребаунд феномен на заболяването в краткосрочен аспект след спиране на медикаментите модифициращи хода на заболяването, а от друга страна пациентката влиза в периода на протекция на заболяването от бременността. След раждането обаче, когато рискът от заболяване нараства е желателно веднага да се започне прилагането на медикаменти, модифициращи хода на заболяването. При това положение жената не бива да кърми, а детето се храни изкуствено. Ако пациентката не получава медикаменти, не само че няма противопоказания за кърмене, но то може да има и протективен ефект по отношение на активността на заболяването. 
Няма специални изисквания към начинът на раждане, има предположения, които не са доказани, че трябва да се избягва спиналната анестезия. 
Прилагането на орални контрацептиви не повлиява хода на заболяването, така че няма противопоказания за прилагане на контрацепция. Изключения правят пациентите с рядко срещаната форма на множествена склероза, при които пристъпите са тясно свързани с менструацията и контрацепцията може да повлияе добре хода на заболяването. 
Няма противопоказания и за прилагане за хормоно-заместителна терапия по време на менопаузата. Симптомите на заболяването, които се влошават по време на менопаузата се повлияват от хормоно-заместителна терапия. 
Ваксинациите са безопасни при пациенти с МС. Има дори данни, че ваксинацията против грип и противотуберкулозната BCG ваксина намаляват честотата на пристъпите. Изключение е прилагането на ваксинация по време на пристъп или в много активен стадий на заболяването. По-добре е пациентите да използват противогрипна ваксина, защото грипът и другите вирусни заболявания са причина за 25% от всички пристъпи. Всички ваксинации са безопасни и при пациенти лекуващи се с медикаменти модифициращи хода на заболяването. Имунизациите са безопасни и при пациенти получаващи имуносупресивна терапия, с изключение на живите ваксини (варицела, морбили, рубеола, заушка). Ваксинациите за Covid 19 имат отношение към прилаганото болест модифициращо лечение (приложение 8).
Храненето и физическата активност са обект на множество проучвания. Препоръчва се нормална физическа активност, аеробика и спортни занимания, които са приятни за пациента, но да се избягват прегряване, дехидратация, преумора и активност свързана с потенциално нараняване. Повишаването на телесната температура по време на активната физическа активност може да предизвика преходни симптоми (парестезии, замъглено виждане), които нямат дълготрайни последици и не са противопоказание за спортуване. Плуването не е противопоказано, ако водата не е топла. Пациентите със слабост в долните крайници могат да участват в спортна активност свързана с горните крайници (йога). 
Няма доказателства, че някоя от предложените диети имат положителен ефект върху хода на заболяването. Широко популярна е диетата с ниско съдържание на мазнини, но досега стойността на тази диета не е доказана. На пациентите все пак се предлага диета богата на полиненаситени мастни киселини и витамин D, бедна на животински мазнини и спиране на тютюнопушенето.
Социалните и психологически аспекти на заболяването са изключително важни. В началото на заболяването пациентите научавайки за тежката си прогноза и несигурно бъдеще имат нужда от емоционална подкрепа. С нарастването на инвалидността пациентите вече не могат да изпълняват трудовите си задължения и в края на краищата спират да работят. По-късно те стават зависими в ежедневието от други хора, които се грижат за тях. Често техните съпрузи ги изоставят и пациентите трябва да се грижат сами за себе си. През различните стадии на заболяването пациентите се сблъскват с различни проблеми и трябва да бъдат подготвени за тях чрез своевременно обучение.
Обучението на пациентите трябва да започне с поставянето на диагнозата. На пациента трябва да се обясни естеството на заболяването и възможността за благоприятна прогноза. Необходимо е да се обясни хигиенно-диетичния режим, който трябва да спазва и да се посъветва да се предпазва от “алтернативни” методи на лечение. В началото на заболяването не е удачно пациента да се насочва към “общества на болните от множествена склероза”, защото там ще срещне много пациенти с тежък неврологичен дефицит, за което той все още не е подготвен психически. Повечето пациентски брошури също са насочени към пациенти в по-напреднали стадии на заболяването.  В по-късните стадии на заболяването подкрепата, която пациентът може да получи от различни асоциации и общества е изключително важна. 

Приложение 2. Ревизирани през 2017 г. критерии на McDonald за диагноза на множествената склероза 
	Клинични симптоми
	Брой на лезиите с обективни клинични доказателства
	Допълнителни изследвания

	[bookmark: _Hlk524378951]2 или повече пристъпа
	2 или повече
	Не се налагат

	[bookmark: OLE_LINK12][bookmark: OLE_LINK13]2 или повече пристъпа

	1+ясни анамнестични данни за предишен пристъп, включващ лезия с различна анатомична локализация
	[bookmark: OLE_LINK11]Не се налагат


	2 или повече пристъпа

	1
	[bookmark: OLE_LINK16][bookmark: OLE_LINK17][bookmark: OLE_LINK18][bookmark: OLE_LINK14][bookmark: OLE_LINK15][bookmark: OLE_LINK22]Дисеминация в пространството, демонстрираща се с допълнителен клиничен пристъп, засягащ друга мозъчна област или с МРТ

	[bookmark: OLE_LINK19][bookmark: OLE_LINK20][bookmark: OLE_LINK21]1 пристъп
	2 или повече
	[bookmark: OLE_LINK23][bookmark: OLE_LINK24][bookmark: OLE_LINK25]Дисеминация във времето, демонстрираща се с допълнителен клиничен пристъп или МРТ или с олигоклонален ликвор.

	1 пристъп
	1
	Дисеминация в пространството, демонстрираща се с допълнителен клиничен пристъп, засягащ друга мозъчна област или с МРТ 
И
Дисеминация във времето, демонстрираща се с допълнителен клиничен пристъп или МРТ или с олигоклонален ликвор.

	· Ако критериите на McDonald 2017 са изпълнени и няма по-добро обяснение за клиничното представяне, диагнозата е множествена склероза. 
· Ако има съмнение за множествена склероза, поради наличието на клинично изолиран синдром, но критериите на McDonald 2017 не са изцяло изпълнени, диагнозата е възможна множествена склероза. Ако по време на оценката на състоянието възникне друга диагноза, която по-добре обяснява клиничната симптоматика, диагнозата не е множествена склероза. 
· Въпреки че при първите две категории, за да се демонстрира разпространение в пространството и времето, не се изискват допълнителни изследвания, при всички пациенти, при които се предполага МС трябва да се направи МРТ, освен ако това е невъзможно. 
· Освен това при пациенти с недостатъчни клинични доказателства за МС, както и при такива с клинични симптоми, различни от тези при клинично-изолирания синдром или с атипични за МС симптоми, трябва да се обмисли МРТ на гръбначен мозък или изследване на ликвор, подкрепящи множествена склероза. Ако се направи МРТ или други тестове (напр. ликвор) и те са отрицателни, трябва да се внимава с поставянето на диагнозата МС и да се обмислят алтернативни диагнози. 
· Разумни анамнестични доказателства за минал пристъп, при липса на обективни данни за остатъчна неврологична находка, могат да послужат за доказателство за предишен пристъп, но най-малко един пристъп трябва да бъде подкрепен от обективна неврологична находка. При отсъствие на остатъчни обективни доказателства, е необходима предпазливост при поставяне на диагнозата МС.
· Присъствието на специфичните за ликвора олигоклонални ивици само по себе си не демонстрира разпространение на демиелинизиращия процес във времето, но може да замести това изискване.





[bookmark: _Toc155651809][bookmark: _Toc164075943]Приложение 3. Ревизирани през 2017 г. МРТ критерии на McDonald

	Дисеминиране на лезиите в пространството DIS
	Дисеминиране на лезиите във времето DIT

	Дисеминиране в пространството може да се демонстрира с 1 или повече характерни за МС Т2-хиперинтензни лезии в 2 или повече от 4 области в ЦНС:
· Перивентрикулна
· Корова или юкстакортикална
· Инфратенториална
· Спинална




* За доказване на дисеминиране на демиелинизиращия процес при МС във времето и пространството могат да се използват както асимптоматични, така и симптоматични лезии. 
	Дисеминиране във времето може да се демонстрира с едновременното наличие на gadolinium-контрастирана и не контрастирана лезия по всяко време
ИЛИ
При наличието на нова Т2-хиперинтензна или gadolinium-контрастирана лезия при МРТ проследяване, сравнявайки с предходно, прието за базисно МРТ изследване, независимо от времето на базисното изследване.

* При някои пациенти (лица над 50 години или при пациенти със съдови рискови фактори) е разумно клиницистът да търси по-голям брой перивентрикулни лезии, а не да се доверява само на 1 лезия.

	Кортикостероид – форма
	Приложение
	Индикация

	1. Methylprednisolone
amp. 125 mg; 250 mg
	500–1000 mg i.v. в serum glucosae 500 ml
за 1 – 1,5 часа – 5 дни
	Пулсова терапия – 5 дни при пристъп и при оптичен неврит 
При много тежък (евент. със стволови симптоми) пристъп и остра МС по 1000  mg i.v.

	2. Methylprednisolone
    amp. 20 mg; 40 mg
	– 80 mg i.m. 3 дни
- 60 mg      общо 12 дни
- 40 mg сутрин 
- 20 mg      еднократно 
	I вариант като “опашка” след интравенозната пулсова терапия 


	3. Prednisolone F
tabl. 0,5 mg
	12 tabl. = 6 mg
10 tabl. = 5 mg по 2-3 дни,
8 tabl. = 4 mg    сутрин 
  6 tabl. = 3 mg    еднократно 
  4 tabl. = 2 mg след закуска
2 tabl. = 1 mg
	II вариант като “опашка” след интравенозната пулсова терапия 


	4. Prednisolone
tabl. 5 mg
	12 tabl. = 60 mg
10 tabl. = 50 mg по 2-3 дни,
8 tabl. = 40 mg сутрин
6 tabl. = 30 mg еднократно
4 tabl. = 20 mg  след закуска 
2 tabl. = 10 mg
	III вариант като “опашка” след интравенозната пулсова терапия 

Приложение 5. Симптоматично медикаментозно лечение на множествена склероза 
	Симптом
	Медикамент, лекарствена форма mg
	Дневна 
доза mg

	Спастично повишен мускулен тонус
	Tizanidine tabl. 2, 4 
Baclofen tаbl. 10, 25 
	2 – 32
50 – 100

	Интенционен тремор
	Isoniazid tabl. 100 mg
-блокери  tabl. 25 и 40 
Primidone  tabl. 250 
Glutethimide tabl. 250 
	800 – 1200
50 – 120
125 – 750 
1000-4000

	Нарушена походка
	Fampridine tabl. 10 
	20

	Тазово-резервоарни нарушения
Императивни позиви и инконтиненция
	Galanthamin  tabl. 5; 10; amp. 2,5; 5; 
Tolterodine tabl. 1; 2 
Oxybutynin tabl. 5; 10
Desmopressin fl. 500g/5ml

Mirabegron 25; 50
	10 – 30
2 – 4
10 – 20
1-4 капки в носа 2-3 пъти дневно 
25-50

	
Ретенция
	Baclofen tabl. 10;  25
Diazepam tabl. 5; 10
	20 – 40
10 – 15

	Нистагъм
	Baclofen  tabl. 10;  25 
Clonazepam  tabl. 0,5; 2
Gabapentin tabl. 300; 400; 800; caps. 600
	50 – 100
0,5 – 4,0
2 – 3 g

	Болки, парестезии и пароксизмални пристъпи
	Amitriptyline dr.  25 mg
Gabapentin  tabl. 300; 400; 800; caps. 600
Pregabalin caps. 25; 50; 75; 100; 150; 200; 300
Carbamazepine tabl.  200
Clonazepam tabl. 0,5; 2
Phenytoin tabl. 100 
Lamotrigine  tabl. 5; 25; 50; 100
Topiramate tabl. 50; 100; 200; 300; 400
	25 – 75
2 – 3 g
300-600
200 – 1200
0,5 – 4,0
300 – 400 
100 – 300
100 – 200 


	Умора
	Amantadine sulfat  tabl. 100
Modafinil tabl. 100
	200 – 300
100-400

	Депресия и невропатна болка




	Amitriptyline dr. 25
Venlafaxine tabl. 75; 150 
Mirtazapine tabl. 30;  45 
Duloxetine caps. 30; 60 
	25 – 75
75 – 300
30 – 60 
30 – 60 

	Когнитивен дефицит 
	Galanthamin  tabl. 5; 10 
Donepezil tabl. 5; 10 
	10 – 30
5 – 10

	Вертиго
	Dimenhydrinate tabl. 50
Betahistine tabl. 16
Cinnarizine/Dimenhydrinate 20mg/40mg)
	75 – 150
48
60mg/120mg





[bookmark: _Toc155651812][bookmark: _Toc164075946]Приложение 6. Нива на значимост по показателите за ефективност на терапията
	Показател
	Ниско ниво на значимост
	Умерено ниво на значимост
	Високо ниво на значимост

	Пристъпи

	Честота/тежест
	Един лек пристъп годишно
	Един умерен пристъп годишно
	Повече от 1 умерен или 1 тежък пристъп годишно

	Възстановяване 
	Бързо възстановяване след кортикостероидно лечение
	Бавно възстановяване след кортикостероидно лечение
	Непълно възстановяване след кортикостероидно лечение

	Прогресия

	EDSS<3,5
	Промяна с <2 точки
	Промяна с 2 точки
	Промяна с >2 точки

	EDSS>4
	Промяна с <1 точка
	Промяна с 1 точка
	Промяна с >1 точка

	Клинично установена прогресия
	Без двигателни, минимални сетивни симптоми
	Умерени двигателни, когнитивни или по-изразени сетивни симптоми
	Изразени двигателни, когнитивни и други симптоми

	МРТ

	Нови засилващи се от gadolinium лезии
	Промени в 2 категории
	Промени в 3 категории
	Промени в >3 категории

	Нови Т2 лезии
	
	
	

	Нарастващи Т2 лезии (товар)
	
	
	

	Нови Т1 лезии
	
	
	

	Нарастващи Т1 лезии
	
	
	

	Нарастваща атрофия
	
	
	


[bookmark: _Toc155651813][bookmark: _Toc164075947]Приложение 7. Скала за количествено отчитане на увредата на неврологичните функции на J. F. Kurtzke (1983 г.)  – Expanded Disability Status Scale (EDSS)

А. Пирамидни функции
	0   - 	Нормални 
	1	-	Патологични белези без функционален дефицит (несиметрична хиперрефлексия, отслабени или липсващи коремни рефлекси, патологични рефлекси от групата на Babinski и др.). 
	2	-	Минимален функционален дефицит (латентни парези). 
	3	-	Лека или умерена парапареза или хемипареза; тежка монопареза. 
	4	-	Изразена парапареза или хемипареза; умерена квадрипареза; моноплегия. 
	5	-	Параплегия, хемиплегия или изразена квадрипареза. 
	6	-	Квадриплегия. 
	V	-	Неизвестно

B. Церебеларни функции. 
	0  -      Нормални
	1	-	Патологични белези без функционален дефицит (дискоординационни разстройства, отчетени само при координационните проби, но без нарушение на походката или ежедневните манипулации). 
	2	-	Лека атаксия (локомоторна или на крайниците). 
	3	-	Умерена атаксия (локомоторна или на крайниците).
	4	-	Тежка атаксия на крайниците, но съчетана с известно ефективно движение. 
	5	-	Невъзможност да се извършват координирани движения поради атаксията. 
	V	-	Неизвестно
	Х	-	Поставя се след всеки номер, ако парезите в крайниците пречат на точното отчитане. 
	С.	Функции на мозъчния ствол
	0   -      Нормални
	1	-	Патологични находки без функционален дефицит (напр. отпадна сетивна симптоматика). 
	2	-	Умерен нистагъм или друг лек дефицит. 
	3	-	Тежък нистагъм, изявена очедвигателна слабост или умерен дефицит на други краниални нерви. 
	4	-	Изразена дизартрия или друг изразен дефицит (лицева диплегия или офталмоплегия). 
	5	-	Невъзможност за гълтане или анартрия. 
	V	-	Неизвестно
	D.	Сетивни функции
	0   -      Нормални
	1	-	Снижен двумерно-пространствен или вибрационен усет само в един или два крайника. 
	2	-	Намален ставно-мускулен или дискриминационен усет в един или два крайника, или снижен вибрационен усет в три или четири крайника. 
	3	-	Умерено намалена сетивност за допир и болка и/или загуба на вибрационната сетивност за един или два крайника; или друга комбинация от симптоми – лека хипестезия за допир и болка и/или умерено намаление за всички проприоцептивни тестове в три или четири крайника. 
	4 – Забележително намалена сетивност за допир и болка или загуба на проприоцептивната сетивност, самостоятелно или комбинирано, в един или два крайника; или друга комбинация от симптоми – умерено намалена сетивност за допир и болка и/или силно намалена проприоцептивна сетивност в повече от два крайника. 
	5	-	Загуба на сетивност в един или два крайника; или друга комбинация от симптоми – умерено намалена сетивност за допир и болка и/или силно намалена проприоцептивна сетивност за по-голямата част от тялото без главата 
	6	-	Аналгезия и анестезия до шията.
	V	-	Неизвестно
	Е.	Тазоворезервоарни функции 
	0  - 	Нормални
	1	-	Лека неувереност, императивност, рядко ретенция. 
	2	-	Умерена неувереност, императивност, ретенция или рядко инконтиненция на урината.
	3	-	Честа инконтиненция 
	4	-	Необходимост от почти непрекъсната катетризация.
	5	-	Загуба на контрол върху пикочния мехур.
	6	-	Загуба на контрол върху пикочния мехур и ректума.
	V	-	Неизвестни
	F.	Зрителни функции
	0   - 	Нормални
	1	-	Скотом със запазен визус до  20/30.
	2	-	Скотом и максимална зрителна острота в по-увреденото око (коригирана) от 20/30 до 20/59.
	3	-	Голям скотом в по-увреденото око или умерено намаление на зрителните полета, но с максимална (коригирана) зрителна острота от 20/60 до 20/99.
	4	-	По-увреденото око е с изразено намаление на зрителното поле и с максимална (коригирана) зрителна острота от 20/100 до 20/200; измененията са в степен 3 плюс максимална зрителна острота в по-слабо засегнатото око – 20/60 или по-малка.
	5	-	По-увреденото око е с максимална (коригирана) зрителна острота под 20/200; измененията, означени в степен 4 плюс максимална зрителна острота на по-запазеното око 20/60 или по-ниска.
	6	-	Измененията, означени в степен 5 плюс максимална зрителна острота на по-запазеното око 20/60 или по-ниска.
	V	-	Неизвестно
	Х	-	Прибавя се към степените от 0 до 6 при наличието на темпорално побледняване на папилите. 
	G.	Психични функции 
	0   - 	Нормални
	1	-	Промени в настроението (еуфория или депресия). 
	2	-	Леко спадане на мисловните процеси по отношение на абстракции или математически операции. 
	3	-	Умерено снижение на паметта, нарушение в съжденията и умозаключенията. 
	4	-	По-тежко психично нарушение с известна дезориентация. 
	5	-	Деменция 
	V	-	Неизвестни
	H.	Други функции 
	0	-	Няма нарушения 
	1	-	Има някаква друга находка – определя се каква. 
	V	-	Неизвестно



[bookmark: _Toc155651814][bookmark: _Toc164075948]Приложение 8. Профилактика на МС и риск от COVID-19. Приложение към Националния консенсус за диагностика и лечение на множествената склероза

Обобщава началния световен опит и практическите терапевтични препоръки за употреба на имунни терапии за множествена склероза на фона на повишен риск от инфекция с COVID-19.
COVID-19 (coronavirus disease 2019) е нов щам от семейство Coronaviridae, за първи път изолиран в Китай. Сама по себе си, множествената склероза не би трябвало да увеличава риска от заразяване с COVID-19 или да предпоставя изява на клинична симптоматика след контакт с вируса. 
Рискът от развитие на усложнения на инфекцията се увеличава при различни състояния, които могат да се разделят в две групи: 
Рискови фактори, които не могат да се контролират: възраст, хронични кардио-васкуларни и белодробни страдания, онкологични процеси, подлежащи не-ятрогенно провокирани имунодефицитни състояния. Предпазлива употреба на имуноактивни лечения при МС-пациентите в по-напреднала възраст, логично би им осигурила по-благоприятно имунно състояние за борба с вируса. 
Рискови фактори, които могат да бъдат относително контролирани: диабет, хипертония, медикаментозно индуцирана имуносупресия / понижен лимфоцитен брой. 
Изброените контролируеми фактори насочват към отговорността на МС-специалистите за правилно управление на риска при провеждане на имуномодулация в рамките на усложнена епидемична обстановка. На този етап е твърде рано, за да са натрупани достатъчно конкретни данни за всеки един от използваните медикаменти и препоръките са по-скоро теоретични. Освен това, имунният отговор при среща с COVID-19, засега не е напълно проучен, но по аналогия с вече познатото от опита със SARS (Severe acute respiratory syndrome-related coronavirus) може да се допусне, че Т-лимфоцитите имат ключовата роля в борбата с вируса.
Лечението за МС повлиява адаптивната имунна система. Вродената имунна система се повлиява по-малко, с изключение на NK клетките. Циркулиращите имунни клетки се модулират или унищожават. Практиката показа, че терапиите за МС не увеличават значимо риска от заразяване или по-тежко прекарване на Covid-инфекцията. В периода на епидемията се препоръчва модифициращото хода на МС лечение да се продължи. Внезапното спиране на терапията за МС (с цел предпазване от инфекция или в периода на боледуване от COVID-19) може да влоши заболяването.
След лечение с високи дози кортикостероиди се налага стриктна самоизолация за поне 2 седмици. 
Терапиите от първа линия, interferon beta 1a, interferon beta 1b, glatiramer acetate, teriflunomide, dimethyl fumarate и diroximel fumarate, биха могли да се назначават и прилагат, както досега, без значим риск от компрометиране на противовирусния имунитет. Не повлияват негативно тежестта на Covid-19. Леките случаи могат да продължат лечението. Може да се започне терапия с тези медикаменти de novo. 
При лечение с dimethyl fumarate и diroximel fumarate внимание би трябвало да се обърне на препоръчителното проследяване на лимфоцитния брой, особено през първите шест месеца от приложението на медикамента, когато влиянието му върху абсолютния лимфоцитен брой е неясно. Ако броят на лимфоцитите е ≤500 mm3 лечението временно се прекъсва, при стойности между 500 mm3 и 800 mm3 лечението се продължава при системно проследяване на абсолютния лимфоцитен брой. При лимфоцити над 800 mm3 терапията е безопасна.
Лечението с fingolimod и siponimod предпоставя определени рискове поради задържането на свободните Т-лимфоцити в периферните лимфни възли и съответно намаляване на броя циркулиращите имунни клетки, което вероятно компрометира противовирусния имунитет. В същото време обаче, fingolimod е медикамент за активна пристъпна МС, респективно siponimod за активна вторично-прогресивна МС и спиране на терапията често се свързва с ре-активиране на основното заболяване. Ето защо при индивидуална преценка полза/риск е по-оправдано лечението да се продължи. 
Natalizumab се разглежда като безопасен за приложение в настоящата епидемична обстановка, предвид механизма си на действие с ограничаване на преминаване на циркулиращите имунни клетки в ЦНС. Трябва също така да се подчертае рискът от ре-активиране на МС при евентуален пропуск в дозирането в случай, че пациентът е ограничен да посети болницата за провеждане на поредно вливане. Пациентите са без повишен риск от тежък COVID-19 и започването на терапия не е противопоказано. Рискът от тежък COVID-19 е най-нисък сред високо-ефективните терапии. Ако се наложи спиране на лечението в случай на тежък COVID-19, е необходим рестарт на лечението до 8 седмици за избягване на rebound феномен.
Терапиите, потискащи лимфоцитния ред се разглеждат като относително по-рискови за приложение в епидемичния период.
Ocrelizumab въпреки прицелната си анти-CD20 активност повлиява B-клетъчните и Т-клетъчните отговори и продукцията на IL-6. Възможно е да компрометира вирусния имунен отговор. В същото време, медикаментът е показан за лечение на активна МС и рисковете от влошаване на основното заболяване при отлагане на терапията не трябва да се подценяват. Първото или последващо дозиране с ocrelizumab би могло да се отложи временно при непосредствен риск от заразяване с COVID-19 (пряк контакт със заразен) или по време на боледуване. 
Ofatumumab също повлиява B-клетъчните и Т-клетъчните отговори и е възможно да компрометира вирусния имунен отговор. В същото време, медикаментът е показан за лечение на активна МС и рисковете от влошаване на основното заболяване при отлагане на терапията не трябва да се подценяват. Първото или последващо дозиране с ofatumumab би могло да се отложи временно при непосредствен риск от заразяване с COVID-19 (пряк контакт със заразен) или по време на боледуване.
Пациентите с първично-прогресивна МС би следвало да се обсъдят индивидуално, в контекста на по-високата средна възраст в тази под-група, както и по-ниския риск от съществена прогресия на инвалидизацията при временно отлагане на вливането. 
Терапията с alemtuzumab и cladribine се разглежда като относително по-рискова за развитие на тежка Covid-19 инфекция. Необходима е индивидуална оценка полза/риск при стартиране и последващо дозиране с тези терапии в рамките на епидемията. Групата пациенти, получили първи курс на лечение, на които предстои второ приложение на медикаментите се възприемат като относително защитени от активиране на МС за период от 18 месеца след предходния терапевтичен курс. След приложение на alemtuzumab е необходимо стриктно спазване противоепидемичните мерки за поне 4 месеца при проследяване на хематологичните показатели, съгласно КХП. След приложение на cladribine, който оказва дългосрочни ефекти върху левкоцитния ред, пациентите следва да спазват особено стриктно противоепидемичните мерки за периода до имунно възстановяване.
Пациенти с множествена склероза, използващи модифициращи хода на болестта медикаменти, при които се установи заразяване с Covid-19, изискват специално внимание от наблюдаващия невролог и инфекционист. Хората с леки симптоми на COVID-19 могат да не спират лечението с интерферони, glatiramer acetate, teriflunomide, dimethyl fumarate или fingolimod, тъй като при тях не е установен по-голям риск от усложнение на инфекцията. Приложението на терапиите от втора линия по време на боледуване от Covid-19 следва да се прецизира спрямо изразеността на симптомите на инфекцията.
При тежък Covid-19 се препоръчва индивидуална оценка. Инфузионните терапии от втора линия и приложението на cladribine може да се отложи до преминаване на симптомите. Рестартиране на терапията с fingolimod и natalizumab се препоръчва до 8 седмици за предотвратяване на ребаунд. 
Хората с прогресиращи форми на МС и високо ниво на инвалидност (EDSS >6,0) имат повишен риск от по-тежко протичане на Covid-19. 

Ваксините срещу COVID-19 са безопасни за хора с МС, те не провокират пристъп на МС и не влошават хроничните симптоми. Безопасни са за употреба с лекарства за МС, но някои болест модифициращи терапии могат да направят ваксината по-малко ефективна. Хората с пристъпни или прогресиращи форми МС трябва да се ваксинират. Препоръчва се членовете на домакинството и близки контакти също да бъдат ваксинирани. Ваксината може да причини повишена температура, която да влоши временно МС симптомите. 
При лечение с interferon beta 1a, interferon beta 1b, glatiramer acetate, teriflunomide, dimethyl fumarate, diroximel fumarate и natalizumab не се повлиява ефективността на ваксината. Ваксинирането не е противопоказано, не трябва да се съобразява с приема на терапията за МС.
При лечение с fingolimod отговорът към ваксината може да бъде намален, но не се препоръчва спиране на лечението. Пациентът може да се ваксинира, без да спира лечението. Препоръчва се лечението да се започне 4-6 седмици след ваксинирането с двете дози на BioNTech/Pfizer или Moderna. При прилагане на AZ/Oxford ваксина I доза се прилага 2-4 седмици преди започване на лечение, а II доза - най-малко 3 месеца след стартиране на лечение.
При планирано започване на лечение със siponimod  се препоръчва завършване на пълния ваксинационен курс – 2-те дози на BioNTech/Pfizer или Moderna или една доза от векторната ваксина на Johnson & Johnson, да стане най-малко 2 седмици преди стартиране на терапията. При провеждано лечение със siponimod, терапията може да продължи, както е предписана и да се извърши ваксинацията възможно най-бързо.
При лечение с alemtuzumab, cladribine и ocrevus е нужна координация на времето на прилагане на ваксината с времето на дозата БМТ.
При започване на лечение с alemtuzumab и cladribine пълния курс на ваксинация трябва да е приключил поне 4-6 седмици преди стартиране на терапията. Ако пациента вече провежда лечение, трябва да има поне 6 месеца отстояние между последния курс на лечение и прилагането на ваксината и броят на лимфоцитите трябва да е възстановен. Следващият терапевтичен курс може да бъде забавен, за завършване на ваксинацията. По време на лечението с cladribine и до нормализиране след това на белите кръвни клетки ваксинацията да се избягва.
При лечение с анти-CD20 медикамента ocrelizumab първата доза ваксина трябва да се постави преди започване на лечение, а втората доза - поне 4 седмици преди старта на терапията. Лечението може да намали отговора към някои ваксини с до 50%. При текуща терапия, ваксината трябва да бъде приложена 4-5 месеца след последната доза от медикамента. След получаване на 2 дози ваксина и възстановен брой на лимфоцитите следващата доза от медикамента се отлага с поне 4 седмици. Може да се изчака след II доза ваксина преди поредния курс терапия или да се възобнови лечението след I доза ваксина (като се забави II доза). При ваксината AZ/Oxford I доза се прилага 5 месеца след последната медикаментозна инфузия и най-малко 2 седмици преди следващата инфузия. II доза - най-малко 3 месеца след следващата инфузия и най-малко 2 седмици преди поредната инфузия. При ваксина BioNTech/Pfizer или Moderna I доза се прилага 4 месеца след последната инфузия от медикамента. II доза - 3-4 седмици по-късно и най-малко 2 седмици преди поредната инфузия.
При планирано започване на лечение с ofatumumab  се препоръчва завършване на пълния ваксинационен курс – 2-те дози на BioNTech/Pfizer или Moderna или една доза от векторната ваксина на Johnson & Johnson, да стане най-малко 2 седмици преди стартиране на терапията. Планирайте започване на ваксинацията 4 седмици след последната доза ofatumumab. Продължаване на лечението трябва да стане 4 седмици след завършване на пълния ваксинационен курс.



Диагностициране и лечение на заболявания от спектъра на оптичния  невромиелит 
[bookmark: _Hlk125006776][bookmark: _Hlk125006825][bookmark: _Hlk124962508]Синдромът (болестта) на Devic (neuromyelitis optica NMO), сега е включен във все още уточняваща се група заболявания от спектъра на оптичния невромиелит (NMOSD). Тъй като при NMO също възникват мозъчни синдроми, терминът NMOSD покрива пълния клиничен спектър и е предложен през 2015 г. от Международният панел за диагностика на NMOSD (IPND). Оптичният невромиелит, описан за първи път преди повече от век, е автоимунно тежко възпалително демиелинизиращо заболяване на централната нервна система (ЦНС). Връзката между NMO и множествена склероза (МС) е дебатирана дълго, но след разкриването на NMO-типичните aquaporin-4 антитела, се установи, че NMO има различни клинични, магнитнорезонансни, лабораторни и имунопатологични характеристики от МС. Така наречената азиатска оптико-спинална множествена склероза принадлежи към тази група, и вече не се счита за вариант на МС.
Болестността варира от 0,52 до 4,4 на 100 000 души, много по-ниска от тази на множествената склероза. Общото разпространение на NMOSD за период от 1993 до 2013 г. се оценява на 1,82 на 100 000 души. Установява се при 1-2% от пациентите с погрешно поставена диагноза множествена склероза. Годишно по света един на 770 000 души се диагностицира със заболяването. NMOSD е рядко заболяване, чието разпространение в световен мащаб не е добре изяснено поради променящите се диагностични критерии, както и точността на серологичните диагностични тестове. 
Към 2020 г. приблизително 16131 души (0,003%) във всичките 28 държави на Европейския съюз са с поставена диагноза за NMOSD, като 46,2% са диагностицирани като AQP4-IgG серопозитивни.
Съотношението на заболяването между жени и мъже варира от 3:1 във Франция и 4,5:1 в Германия (47) до 10:1 в Япония. При NMOSD-AQP4 IgG серопозитивни, разпространението на заболяването сред женския пол е свързано с по-ранна възраст на проява на началните симптоми (41 г. вместо 48,7 г.), с по-често срещан оптичен неврит, като начален симптом (при 44% вместо 17%) и по-голяма честота на оптичен неврит годишно (0,27 вместо 0,08). Жените с NMOSD по-често боледуват от пристъпно-ремитентна форма в сравнение с мъжете, при които заболяването по-често протича монофазно. Съотношението жени към мъже е 40:8 при рецидивиращи NMOSD и съответно 11:12 при монофазен NMOSD. При непълнолетни (<18 години), съотношението на заболяването между жени и мъже е 1:1. Хората от бялата раса се засягат по-рядко в сравнение с другите раси.
Към настоящия момент няма епидемиологични данни за честотата и разпространението на NMOSD в България.
Етиологията на NMOSD все още остава неизвестна.
Генетични фактори. Рисковите гени за развитие на заболяването са HLA-DPBI (при японци) и HLA-DRBI. При европейците няма такава асоциация. При 95% от диагностицираните пациенти с NMOSD обаче, няма фамилна анамнеза на заболяването. При около 50% от случаите на NMOSD съществува фамилна анамнеза за наличието на друго автоимунно заболяване, различно от NMOSD, при член на семейството. Има връзка между NMOSD и синдром на Sjögren, lupus erythematosus (SLE) и тиреоидит. 
Предходна остра инфекция се установява при 15%-35% от пациентите с NMOSD. При тях NMOSD протича по-тежко с рецидивиращ ход и прогнозата им е по-лоша. Средно 25% от тях се възстановяват напълно. Въпреки това връзката е неясна и е необходимо допълнително проучване.
[bookmark: _Hlk124962145][bookmark: _Hlk124962538]Патогенезата е свързана с хуморални нарушения и е различна от тази при МС, където имунните механизми са предимно клетъчни. Приема се за  В-клетъчно (антитяло) медиирана каналопатия дължаща се на NMO-IgG автоантитела срещу антигена на водните канали aquaporin-4 (AQP4) при 70% от случаите AQP4 рецепторът е целевият антиген на NMO-IgG, който има пряка роля в патогенезата на NMOSD. Антителата разпознават екстрацелуларните епитопи на мембранния протеин AQP4. Възниква  активация на комплемента, инфилтрация с гранулоцити на ЦНС и клетъчно медиирана цитотоксичност. Aquaporin-4 е основният воден канал, свързан с хомеостазата на течностите в централната нервна система и допринася за интегритета на кръвно-мозъчната бариера. Локализацията на антигените е в астроцитите, разположени в съседство на капилярите, пията и пространствата на Virchow-Robin в перивентрикулните области, около спиналния канал, сивото спинално вещество, хипоталамуса, ствола и зрителният нерв. Голямата гъстота на  AQP4 антигените около III и IV вентрикул обяснява лезиите в зоната на по-гъстото локализиране на рецепторите и клиничните прояви с неповлияващи се гадене, повръщане и хълцане (area postrema синдром), както и хипоталамичните нарушения. Свързването на NMO-IgG с AQP4 предизвиква увреждане на астроцитите посредством антитяло зависима клетъчно медиирана цитотоксичност и активиране на комплементния път. Тези сигнализиращи пътища привличат възпалителни клетки, включително Т- и В-лимфоцити, макрофаги, неутрофили и еозинофили. Нарушава се AQP4 експресията, нараства пермеабилитетът на ендотелно-астроцитната бариера. Нарушава се водната хомеостаза и глутаматният транспорт. Увреждат се олигодендроцитите, настъпва демиелинизация и аксонна дегенерация. Не е ясно поради каква причина настъпва демиелинизация. 
Нивата на интерлевкин 6 (IL6) са повишени. Той участва в диференцирането на нативните Т клетки в проинфламаторни Т17 хелперни клетки, които заедно с IL6 потенцират диференциацията на В клетките в AQP4-IgG-продуциращи плазмабласти. Патогенезата на NMOSD се свързва с функциите на IL6, които включват В-клетъчно активиране, диференциация на В-клетките до плазмобласти и производство на патологични автоантитела (срещу AQP4, протеин на водните канали, експресиран предимно от астроцитите в ЦНС), както и Th17-клетъчно активиране и диференциация, инхибиране на регулаторните Т-клетки, и промени в пропускливостта на кръвно-мозъчната бариера. 
[bookmark: _Hlk124972747]Предполага се, че при AQP4-IgG серонегативен NMOSD съществуват и други основни патогенетични механизми, включително миелин олигодендроцитен гликопротеин имуноглобулин G (MOG-IgG). Той е идентифициран при 42% от пациентите с AQP4-IgG-серонегативен NMOSD и рядко се припокрива с AQP4-IgG-положителна експресия. 
Клинично началото на заболяването е 10 години по-късно от МС. Проявява се при деца и млади хора на възраст 33-46 години, но може да възникне и в старческа възраст (над 70 години). При 50% от пациентите се предшества от продроми, наподобяващи вирусно заболяване, което дава основание да се предполага, че се отключва от вирусна инфекция. Появата на неврологични симптоми може да се предшества от радикулерни болки и парестезии в долните крайници.
Протича с остро (за часове до дни) двустранно или едностранно засягане на зрителния нерв, папилит и последващ пълен и двустранен трансверзален миелит, със симптоми на спинален шок - тежка вяла параплегия, арефлексия и тазоворезервоарни нарушения поради атония на пикочния мехур. Спиналните симптоми може да са по-леки, асиметрични и да не са свързани с пълно прекъсване на напречника на гръбначния мозък. Оптичен неврит и трансверзален миелит се наблюдават и при други невродегенеративни заболявания. 
Миелитът може да асцендира към продълговатият мозък и да доведе до хълцане, дихателни нарушения и смърт, но след преминаване на острата фаза симптоматиката отшумява. Могат да се появят булбарни симптоми, засягане на лицевия нерв, тригеминална невралгия, офталмопареза, диплопия, вертиго, дизартрия, гадене, повръщане, нарколепсия, загуба на слуха, хемипареза, енцефалопатия, тремор и атаксия.
В някои случаи, по-често при жени, миелитът може да се развие известно време (седмици до месеци) след неврита на зрителния нерв. Такова развитие предполага пристъпно-ремитентен ход на заболяването.
Оптичният неврит е тежък, може да засегне едното или двете очи (симултанно или постепенно). По време на пристъпа степента на увреждане варира от замъглено зрение до тежка пълна слепота, но после зрението при 80% от пациентите се възвръща. При повтарящи се пристъпи обаче се натрупва дефицит на зрението. Над 50% от пациентите с NMOSD са с пълна слепота на едното око и 15% със слепота и на двете очи след 8 години. Оптичният  неврит засяга задната част на оптичния нерв, често засяга хиазмата.
При 10-15% от пациентите се появяват симптоми извън гръбначния мозък и зрителния нерв. Появява се симптомът на Lhermitte и пароксизмални тонични спазми. 
[bookmark: _Hlk124973534]Заболяването е с типичен пристъпен ход. Пристъпите при NMOSD са по-тежки, в сравнение с МС и често водят до трайна инвалидизация и загуба на зрение. Вторично-прогресивния ход е изключително рядко срещан, за разлика от МС. При някои пациенти заболяването протича с чести пристъпи, последвани от ремисии, а при 2% от пациентите между пристъпите симптомите прогресивно се влошават.
Лабораторни изследвания. Пациентите трябва да бъдат тествани за серумни AQP4-IgG антитела. В идеалния случай, тестването трябва да се извършва по време на пристъпи и преди началото на имунотерапия, тъй като при имунотерапията серопозитивният статус може да премине в серонегативен. Пациентите, които първоначално са AQP4 антитяло серонегативни, трябва да бъдат тествани повторно, ако има подозрение за NMOSD. Серумните тестове за наличието на AQP4-IgG са по-точни спрямо тези на ликвора и са достатъчни за поставянето на точна диагноза с NMOSD.
Серумното автоантитяло AQP4-IgG, известно още като NMO-IgG е специфичен биомаркер за NMOSD. AQP4 позитивни са около 70% от пациентите. 
При липса на серологични тестове за AQP4-IgG или при AQP4-IgG-серонегативни пациенти, диагнозата трябва да се прецизира. Необходимо е изследване на диференциална кръвна картина, коагулация, серумна биохимия, скорост на утаяване еритроцитите, кръвна захар, витамин В12, фолиева киселина, антитела, свързани с други неврологични и автоимунни демиелинизиращи заболявания, анализ на урина и утайка, хемаглутинация, както и анализ на паранеопластични антитела (по-специално анти-CV2/CRMP5). Въз основа на клиничната картина и резултатите от ликвор трябва да се извърши анализ за придобит дефицит на мед, който може да е резултат от стомашно-чревна операция, прекомерно поглъщане на цинк (напр. прекомерна употреба на крем за протези) и други причини. 
Серонегативният NMOSD се различава от серопозитивния NMOSD по определени характеристики, включително еднакво съотношение мъже и жени и по-голяма вероятност от едновременен оптичен неврит и трансверзален миелит при дебют на болестта.
Серумни антитела срещу MOG (миелин олигодендроцитен гликопротеин) имат малка част от AQP4-серонегативни пациенти, предимно деца. Автоантителата на MOG дефинират припокриващ се клиничен синдром, известен като заболяване, свързано с миелиново олигодендроцитно гликопротеин антитяло (MOGAD), което често отговаря на клиничните критерии за NMOSD, но има някои разлики в характеристиките в сравнение със свързаното с AQP4 антитяло NMOSD, включително:
· По-вероятно е да се прояви едновременен двустранен оптичен неврит с оток на папилата при фундоскопско изследване.
· По-вероятно е да бъде монофазен или да има по-малко рецидиви.
· По-малко вероятно е да бъде свързано с други автоимунни заболявания.
· Пропорционално повече лезии на мозъчния ствол и малкия мозък и по-малко супратенториални лезии.
· Лезиите на гръбначния мозък възникват главно в долната част на гръбначния мозък.
· Спектърът на заболяването включва остър дисеминиран енцефаломиелит (ADEM), особено при деца.
· Съотношението мъже към жени е близо до 1:1, за разлика от преобладаването на жени в NMOSD с AQP4-IgG антитела.
Клетъчните серумни анализи все още не са широко достъпни. Консенсусът за диагностициране на NMOSD препоръчва клетъчни серумни анализи (микроскопия или откриване на базата на поточна цитометрия) за откриване на авто-AQP4-IgG антитела предвид високата чувствителност на методите (76,7% с 0,1% фалшиво положителен процент в кохорта на МС). 
Индиректните имунофлуоресцентни анализи и ензимно-свързан имуносорбентен анализ (ELISA) са по-достъпни методи за анализ на авто-AQP4-IgG антитела, но са с по-ниска чувствителност (63%-64%) и с по-висок индекс на фалшиво положителни резултати (0,5%-1,3% за ELISA).
Анализът на цереброспиналната течност (CSF) е полезен за да се разграничи NMOSD от множествена склероза, когато диагнозата е несигурна. При пациенти с типично представяне на NMOSD често не е необходима лумбална пункция за изследване на ликвор. Абнормности на цереброспиналната течност се откриват при повечето пациенти с NMOSD. Те засягат броя на имунните клетки, свързани с възпалителния процес, количеството на провъзпалителни протеини и олигоклоналните ивици (OCB). Плеоцитозата, характеризираща се с наличие на необичайно голям брой моноцити и лимфоцити в CSF се среща при 14–79% от пациентите. При 13-35% от тях броят на имунните клетки надвишава нормалните 50 клетки x109L и в някои случаи достигат до 1000 клетки x 109L. Пациентите с LETM по-често имат плеоцитоза, отколкото пациентите с ON. При МС рядко има плеоцитоза с над 50 клетки x 109L. Повишени нива на провъзпалителни протеини са налице в 46–75% от случаите. Рядко (при 20-30%) за разлика от МС (над 90%) се установяват олигоклонални фракции, които могат да бъдат преходни за разлика от MС. 
Наличието на неврофиламенти също е показателно за NMOSD. Неврофиламентите се освобождават в ликвора след увреждане на аксоните, включително следствие на оптичен неврит. Нивата на тежките вериги (NfH) са значително по-високи в CSF при NMOSD, отколкото при пациенти с МС. Също така, количеството на глиалния фибриларен кисел протеин (GFAP) е значително по-високо в CSF на пациенти с NMOSD в сравнение с тези с МС, инфаркт на гръбначния мозък и остър дисеминиран енцефаломиелит (ADEM).
Анализът на CSF дава подкрепящи данни, които не са много чувствителни или специфични, за поставяне на диагноза NMOSD и трябва да бъде проведен по време или малко след остра атака. Данните за лимфомононуклеарна плеоцитоза с над 50 клетки x109L, присъствие на неутрофили/еозинофили и липса на OCB в CSF могат да бъдат показателни, но не са специфични за NMOSD.
Невроизобразяващите изследвания магнитно-резонансна томография (задължително) и оптичната кохерентна томография  (препоръчително) са диагностични методи за NMOSD, особено при AQP4-IgG-серонегативни пациенти и при случаи, когато не са налични серологични AQP4-IgG тестове.
Магнитно-резонансна томография (МРТ) показва най-специфичната характеристика на NMOSD, която не се среща при пациенти с МС - наличието на LETM лезия (лонгитудинален екстензивен трансверзален миелит) на гръбначния мозък. Лезиите обикновено са в централното сиво вещество на гръбначния мозък и често достигат и увреждат мозъчния ствол. Засягат се предимно горните торакални и шийните (60%) сегменти. Дължината на лезията е пряко пропорционална на появата на рецидиви и тежестта на пристъпите на трансверзален миелит. Острите Т2 лезии на гръбначния мозък заемат по-голямата част от напречното сечение на засегнатия сегмент и са с оток и Gd+ (установяват се дни до месеци след рецидив). Симптомът „око на бухал“ (owl-eye) се дължи на хиперинтензитет на клетките на предния рог в гръбначното сиво вещество, което предполага исхемия на гръбначната артерия и може да се види при остро възпаление. В тежки случаи е налице кавитация. Понякога възпалението и отока на гръбначния мозък са толкова тежки, че лезията може да имитира тумор. Контрастирането на лезиите с гадолиний изчезва с лечението, а лезиите се редуцират по време на ремисия. С течение на времето може да се обособи значителна атрофия на гръбначния мозък.
Лезиите на гръбначния мозък по-дълги от 3 гръбначни сегмента се срещат по-често при AQP4-IgG-серопозитивни пациенти. При лезии, по-къси от 3 гръбначни сегмента, прогнозата и отговорът на лечение с кортикостероиди са по-добри. Медуларните лезии се свързват с по-високи годишна честота на пристъпите (ARR) и EDSS резултати. Те, както и рецидиви на LETM са индикатори за тежък ход на заболяването и лоша прогноза. За сравнение, гръбначните лезии при МС са с дължина на един или по-малко от един гръбначен сегмент и предимно обхващат бялото вещество. Въпреки че LETM е характерен за NMOSD, 7%–14% от първоначалните и 8% от последващи пристъпи на трансверзален миелит при AQP4-IgG-серопозитивни пациенти не отговарят на определението LETM. В ранни фази или в ремисията на заболяването лезиите могат да не обхващат 3 гръбначни сегмента. В допълнение, МРТ LETM модел може да се появи и при пациенти с инфекциозни, грануломатозни, неопластични и паранеопластични заболявания, с остро дисеминиран енцефаломиелит (ADEM), инфаркт на гръбначния мозък или дурална артериовенозна фистула. Поради това, само наличието на LETM не е достатъчно доказателство за NMOSD.
МРТ на главния мозък е нормален при 55 до 84% от пациентите с NMOSD или показва 2-3 нетипични лезии в бялото мозъчно вещество, които не отговарят на критериите за множествена склероза. Отличителен маркер при остър ON (94%) е усилване с gadolinium на оптичните нерви или лезии по оптичния нерв, които обхващат половината му дължина. МРТ лезията достига до chiasma opticum. При 60% от пациентите с лезии в бялото вещество обаче, NMOSD не е категорична диагноза. 
С времето, МРТ данни за засягане на мозъка се установява при до 85% от пациентите с NMOSD. Лезии се установяват в ствола, централната медула, хипоталамуса, таламуса, диенцефалона и около III и IV вентрикул, съответстващи на области с висока експресия на AQP4. Може да има големи лезии в мозъчните хемисфери и в подкоровото бяло мозъчно вещество. Тези лезии понякога отговарят на диагностичните критерии за МС за разпространение в пространството. Лезиите на кортикоспиналния тракт също предполагат NMO.
Последователностите за възстановяване на инверсия с short-tau (STIR) осигуряват потискане на мазнините, което е благоприятно за оценка на зрителния нерв. Използвайки STIR последователности, повишен интензитет на сигнала при Т2 сканирания на оптичния нерв се отчита при 84% от случаите на остър ON и при 20% по време на ремисия. Нарушаването на кръвно-мозъчната бариера води до повишаване на gadolinium върху Т1 spin-echo последователности. 
Оптичната кохерентна томография (OCT) е бърза и неинвазивна техника за изобразяване на немиелинизирани аксони на ЦНС в ретината (нервните влакна на ретината, RNFL). Увреждането на ретината е често срещано при NMOSD и се характеризира главно с намаляване на дебелината на слоя на нервните влакна на ретината. При пациенти с NMOSD има значителна загуба на RNFL, особено в активния стадий на заболяването. Не е ясно дали тези патологични промени могат да бъдат свързани с риск от рецидив. Полезността на оптичната кохерентна томография като диагностичен инструмент не е добре установена.
Електрофизиологичните изследвания (зрителни, соматосензорни, моторни и слухови евокирани потенциали на мозъчния ствол) са полезни при NMOSD.
Зрителните евокирани потенциали често се променят при NMOSD. Установени са удължени латентности на P100 при около 40% и намалени амплитуди или липсващи потенциали при около 25% от тях. Соматосензорните евокирани потенциали се отчитат като нетипични при 86% от случаите, зрителни евокирани потенциали - при 83%, а моторните - при 37%. Аномалиите на слуховите евокирани потенциали на мозъчния ствол са по-чести при хората от африкански произход спрямо пациенти от други етнически групи (78% спрямо 29%).
Диагнозата се базира на диагностични критерии. През 2015г. международен панел ревизира съществуващите диагностични критерии (IPND) и официално бе обозначен като NMOSD -  обединяващ термин за целия клиничен спектър на изразяване на болестта. Отличителен маркер за диагнозата на NMOSD, който не се открива при други автоимунни заболявания с подобна клинична картина, е наличието на автоантитела срещу AQP4. Въпреки диагностичните критерии, пациентите все още често първоначално биват диагностицирани като МС. Забавянето на точната диагноза крие риск от тежки рецидиви. Освен това приложението на някои имуномодулиращи терапии за МС може да доведе до влошаване при AQP4-IgG серопозитивни пациенти с NMOSD. 
Международният панел за диагностика на NMOSD адаптира клиничните диагностични критерии, като стратифицира NMOSD по серологичен статус, т.е. с или без наличието на AQP4-IgG. Диагностичните критерии при AQP4-IgG серонегативни пациенти включват по-строги клинични и образни изследвания. При двете популации пациенти, независимо от наличието или липсата на автоантитела, клиничната оценка остава ключова. 

[bookmark: _Ref80708335]Диагностични критерии за NMOSD при възрастни пациенти със или без AQP4-IgG
	Диагностични критерии за NMOSD с AQP4-IgG
1. Най-малко една основна клинична характеристика 
2. Положителен тест за AQP4-IgG, използващ най-добрия наличен метод за откриване (силно се препоръчва анализ на базата на клетки,  поради високата чувствителност (∼75%) и специфичност (95%-100%) спрямо ензимно-свързаните имуносорбентни анализи)

	Диагностични критерии за NMOSD AQP4-IgG серонегативни или с неизвестен статус на AQP4-IgG
1. Най-малко две основни клинични характеристики, възникнали в резултат на един или повече клинични пристъпи и наличието на всички от следните изисквания:
а. Най-малко една от клиничните характеристики трябва да бъде оптичен неврит, трансверзален миелит с LETM или синдром на area postrema
б. Дисеминация в пространството (наличие на две или повече различни основни клинични характеристики)
в. Характерна находка при МРТ (изпълнение на изискванията за МРТ, ако е приложимо)
2. Отрицателни тестове за AQP4-IgG, при използване на най-добрия наличен метод, или тестване не е провеждано
3. Изключване на алтернативни диагнози

	Основни клинични характеристики
1. Оптичен неврит
2. Остър трансверзален миелит
3. Синдром на area postrema, изразена с необясними по друг начин хълцане, гадене или повръщане
4. Остро засягане на мозъчния ствол
5. Симптоматична нарколепсия или остър диенцефален клиничен синдром с типични за NMOSD диенцефални МРТ лезии
6. Симптоматичен мозъчен синдром с типични за NMOSD мозъчни лезии

	Допълнителни изисквания за МРТ при NMOSD AQP4-IgG серонегативни и с неизвестен статус на AQP4-IgG (определя се от клиничното представяне)
1. Оптичен неврит: МРТ на главен мозък, показващ 
а. нормални резултати или само неспецифични лезии на бялото вещество, или 
б. МРТ на зрителния нерв с Т2-хиперинтензна лезия или Gd+ Т1- лезия, обхващаща повече от половината дължина на зрителния нерв или включваща chiasma opticum
2. Остър миелит: МРТ - интрамедуларна лезия обхващаща три или повече съседни сегмента (LETM) или три или повече съседни сегмента на фокална атрофия на гръбначния мозък при пациенти с доказана анамнеза за преболедуване, съвместима с остър напречен миелит
3. Синдром на area postrema: наличие на лезии в продълговатия мозък или характерната област
4. Засегнат мозъчен ствол: наличие на периепендимни лезии на мозъчния ствол


AQP4-IgG - аквапорин-4 имуноглобулин G; LETM - лонгитудинален екстензивен трансверзален миелит; МРТ - магнитно резонансна томография; NMOSD - заболяване от спектъра на оптичния невромиелит; ON - оптичен неврит.

Някои клинични прояви са особено характерни за NMOSD. Например, двустранен оптичен неврит, със засягане на chiasma opticum. Това води до дефекти на зрителното поле или тежка остатъчна загуба на зрението. Цялостното, а не частично засягане на гръбначния мозък, особено съпроводено от неврологични пароксизмални симптоми, както и проявата на синдрома на area postrema (с честота 16%-43% от случаите), също са показателни за заболяването.
Педиатрични диагностични критерии за NMOSD
IPND също потвърждава приложимостта на диагностичните критерии от 2015 г. за педиатрични случаи, но отбелязва, че по-голяма част от децата са с церебрални синдроми и че LETM-асоциираният миелит е по-рядко свързан с NMOSD при децата, в сравнение с възрастните.
Педиатричната работна група отбелязва, че повечето клинични, невроизобразяващи и лабораторни характеристики на педиатричния NMOSD са сходни с тези на заболяването при възрастни. Разликите се характеризират с по-ниска честота на заболяването при момичетата и по-често проявяване на заболяването като монофазно.
Работната група предупреждава за внимание при прилагане на критериите за възрастни NMOSD при деца, като отбелязва, че откриването на LETM лезия при МРТ, свързана с остър миелит, може да бъде по-малко специфично за NMOSD. Приблизително 15% от децата с МС могат да имат LETM по време на рецидив. LETM може да придружава и монофазен ADEM, а AQP4-IgG рядко се открива при деца с монофазен LETM.
При деца, диагностицирани с остър дисеминиран енцефаломиелит (ADEM), наличието на AQP4-IgG благоприятства диагнозата на NMOSD.
Като изключим изброените предупреждения, предложените понастоящем диагностични критерии за NMOSD при възрастни (≥ 18 години) са подходящи и за педиатричните пациенти, както и за  юноши. За поставяне на точна диагноза за NMOSD може да се наложи продължително наблюдение на клиничния ход и повторно тестване на AQP4-IgG статуса на някои деца, особено на AQP4-IgG-серонегативни индивиди с ADEM-подобно събитие, което включва оптичен неврит и LETM.
Диференциална диагноза с множествена склероза е трудна, защото NMOSD има сходни клинични прояви. При двете заболявания има характерните прояви на оптичен неврит и трансверзален миелит. Най-честите съображения при диференциалната диагноза на NMOSD, положителен за антитяло на аквапорин-4 (AQP4)-имуноглобулин G (IgG), са множествена склероза и заболявания, свързани с антитела срещу миелин олигодендроцитен гликопротеин (MOGAD).
В началото на 2023 г. бяха предложени от международен експертен  панел диагностични критерии за отдиференцирането на заболяванията, свързани с MOG-IgG (MOGAD). Правилната диагноза на MOGAD е важна, тъй като патологията, лечението и прогнозата за това заболяване са различни от тези за множествена склероза или оптичния невромиелит и заболяванията от спектъра му.
[bookmark: _Hlk125317509]Острият дисеминиран енцефаломиелит и други автоимунни заболявания като системен lupus erythematosus и болест на Behcet рядко могат да имат подобни прояви като NMOSD.
В случаите на рецидивиращ оптичен неврит, който не се дължи на оптичен невромиелит, миелин олигодендроцитен гликопротеин антитяло-свързано заболяване (MOGAD) или множествена склероза, трябва да бъдат изследвани други причини за рецидивиращ оптичен неврит, като саркоидоза, lupus erythematosus, хронична рецидивираща възпалителна оптична невропатия (CRION) или паранеопластична оптична невропатия (серумно CRMP5/CV2 антитяло).
Лонгитудиналната екстензивна трансверзална лезия на гръбначния мозък не е специфична за NMOSD. Описана е при пациенти с други автоимунни или възпалителни заболявания, включително системен lupus erythematosus, синдром на Sjögren, невро-Behcet, саркоидоза, МС, MOGAD, параинфекциозни заболявания (напр. остър дисеминиран енцефаломиелит) и анти-N-метил-D-аспартат рецепторен енцефалит.
Остри миелопатии възникват при интратекални тумори, съдови аномалии (напр. спинална дурална артериовенозна фистула и инфаркти, дължащи се на оклузия на предната спинална артерия), метаболитни състояния (напр. дефицит на витамин B12, причиняващ подостра комбинирана дегенерация на гръбначния мозък), лъчетерапия и вирусни инфекции (напр. HIV-1, HTLV-1).
Лечението със специфична за болестта терапия за предотвратяване на рецидиви е от първостепенно значение и трябва да започне рано. Много пациенти имат трайна и тежка инвалидизация след първата клинична проява и могат да се влошат с всеки следващ рецидив. 
Терапевтичният подход включва:
а. Лечение на острите пристъпи.
б. Предотвратяване на пристъпи.
в. Облекчаване на остатъчни симптоми.
Лечението на пристъп не се различава при серонегативният и серопозитивният NMOSD.
[bookmark: _Hlk125346598]Пристъпът при NMOSD се дефинира като обективно неврологично влошаване, дължащо се на фокално или мултифокално възпаление на централната нервна система, което се развива остро или подостро при липса на температура или инфекция, с продължителност най-малко 24 часа и настъпващо повече от 30 дни след предишния пристъп. Това определение е подобно на определението за рецидив на множествена склероза.
Първоначалното лечение на пристъп е с висока дози интравенозен methylprednisolone - 1 g. дневно в продължение на 3 до 5 последователни дни. Следва бавно отнемане на кортикостероидната терапия и прилагане поддържаща доза (10-20 mg) за 2 до 6 месеца за постигне ефективна щадяща стероиди имуносупресия. 
Отговорът на първоначалното лечение често е субоптимален и повечето пациенти имат нужда от повторен курс на високи дози кортикостероиди (КС). Допълнителните курсове, особено вторият се свързват с повишен процент на ремисии. 
Ескалационна терапия с плазмен обмен се използва по-често като следващ курс на лечение при липса на ефект. Обмените се извършват през ден до общо седем. За пациенти с тежки симптоми или загуба на зрение, които са слабо повлияващи се от КС, терапевтичният плазмен обмен е работещото „съпътстващо“ или „спасително“ лечение. 
Ограничени данни сочат (ретроспективни и неконтролирани проучвания), че пациентите с тежки пристъпи на NMOSD се справят по-добре, ако плазменият обмен започне рано като допълнителна терапия към КС. Първоначалното лечение с интравенозни КС плюс ранен терапевтичен плазмен обмен е свързано с подобрени резултати в сравнение със забавено започване на плазмен обмен след лечение с КС. Интравенозният имуноглобулин не е специално оценен за остри атаки на NMOSD и рядко се използва.
Имуномодулиращото лечение с интравенозните имуноглобулини (IVIG) като имуномодулираща терапия могат да бъдат ефективни предвид потенциалната хуморална имунопатогенеза. В литературата обаче има много малко подкрепящи данни.
Много пациенти с недоказан NMOSD получават първоначална диагноза МС и се лекуват с имуномодулиращи терапии като interferon-β и glatiramer acetate. Някои болест модифициращи терапии, използвани за лечение на МС, могат да влошат NMOSD. При пациенти с NMOSD, които са лекувани с interferon-β 1b могат да настъпят обостряния на тежък ОN и трансверзален миелит. 
Имуносупресивното лечение с нерегистрирани за профилактика медикаменти, като prednisolone, azathioprine, mycophenolate mofetil, mitoxantrone, rituximab, tocilizumab, cyclophosphamide и methotrexate се прилага за предотвратяване на рецидив при NMOSD. Употребата им е базирана на малки, отворени и/или неконтролирани клинични проучвания. 
Prednisolone в ниски дози (5–20 mg дневно) намалява честотата на пристъпите. Рецидивите се наблюдават значително по-често, когато дозата се намали до 10 mg/ден.
Azathioprine първоначално трябва да се комбинира с кортикостероиди. Лечението е ефективно след 3-6 месеца. Prednisolone (1 mg/kg/дневно) в комбинация с аzathioprine (75–100 mg дневно), са ефективни за период на лечение от 19 месеца (подобрение на EDSS и липса на рецидиви). Наблюдава се клинично влошаване, когато prednisolone е намален под 5–15 mg/ден.
Cyclophosphamide е частично ефективен при NMOSD и подобни автоимунни заболявания. Имуносупресията е преходна, когато cyclophosphamide се прилага в стандартни пулсови дози и имунната система се възвръща към изходното ниво в рамките на няколко месеца до една година след прекратяването на лечението. Схемите на лечение с интравенозен cyclophosphamide варират от 7 до 25 mg/kg всеки месец за период от 6 месеца. За предотвратяване на хеморагичен цистит обаче с всяка доза трябва да се влива и uromitexan. В допълнение, има повишен риск от появата на аменорея и сепсис.
Methotrexate (интравенозно 50 mg седмично) в комбинация с prednisolone (1 mg/kg/дневно) води до клинично стабилизиране. 
Mitoxantrone е антрацендионов антинеопластичен агент, който взаимодейства с ДНК и инхибира ДНК и РНК синтеза, като потиска Т-клетъчния и В-клетъчния имунитет. Проспективно проучване (12 mg/m2 месечно в продължение на 6 месеца, последвана от още три лечения, на всеки 3 месеца), установява, че четири от пет пациенти с рецидивиращ NMOSD се стабилизират и са отчетени подобрения при МРТ.
Mycophenolate mofetil в перорална доза 1-3 g/ден се препоръчва при случаи, изискващи имуносупресия и се използва най-вече, когато е необходим бърз терапевтичен ефект и когато липсва отговор при терапия с azathioprine. Средната годишна честота на пристъпите след лечение с mycophenolate mofetil е по-ниска от тази преди лечението.
Rituximab е анти-CD20 моноклонално антитяло, способно да изчерпва зрелите и прекурсорните В-клетки, намалява активността на заболяването и предотвратява натрупването на неврологичен дефицит. Повечето от доказателствата, подкрепящи ефективността на rituximab, което също е лекарство без терапевтични показания за лечение на NMOSD, идват от малки неконтролирани клинични изпитвания. Rituximab има противоречиви ефекти при NMOSD с влошаване на симптомите на заболяването. Причините за това могат да се дължат на факта, че CD20 не се експресира върху плазмабластите, които произвеждат анти-AQP4-IgG, и няма ефект върху повишеното производство на В-клетъчен активиращ фактор (BAFF) или на генетичните полиморфизми в Fc рецепторния ген FCGR3A. 
Комбинираната терапия е потенциален вариант за пациенти с рецидивиращ ход на заболяването. Пероралните кортикостероиди, комбинирани с azathioprine, водят до намаляване на годишната честота на пристъпите. Methotrexate в комбинация с перорални кортикостероиди води до стабилизиране на заболяването. Сyclosporine A, от друга страна, в комбинация с ниски дози на перорални стероиди също е ефективна терапия при пациенти с NMOSD. Периодичната плазмафереза, комбинирана с имуносупресивно лечение, намалява клиничните прояви на заболяването.
Лечение с регистрирани за профилактика медикаменти, доказали ефективност в рамките на контролирани многоцентрови проучвания. Eculizumab, inebilizumab и satralizumab са одобрени от Американската администрация по храните и лекарствата (FDA).
Eculizumab получава одобрение през 2019 г. от Европейската агенция по лекарствата (EMA) като първото  превантивно лечение при възрастни пациенти с NMOSD, които са положителни за AQP4-IgG с рецидивиращ ход на заболяването. Eculizumab е хуманизирано моноклонално антитяло, насочено срещу комплементарния компонент С5. Той инхибира разцепването на C5 в/ на C5a и C5b, което води до блокиране на разгръщането на крайната комплементна система, включително образуването на мембранен атакуващ комплекс. Eculizumab не може да бъде предписан при първоначален пристъп и широкото му прилагане е възпрепятствано от прекалено високите му разходи към момента.
Satralizumab е одобрен от ЕМА през 2021г. като монотерапия или в комбинация с имуносупресивна терапия (ИСТ) за лечение на заболявания от спектъра на оптичния невромиелит (NMOSD) при възрастни пациенти и юноши над 12-годишна възраст, които са анти-аквапорин 4 IgG (AQP4-IgG) серопозитивни. Представлява рекомбинантно хуманизирано имуноглобулин G2 (IgG2) моноклонално антитяло (mAb), което се свързва с разтворимите и с мембранно свързаните човешки IL-6 рецептори (IL-6R) и по този начин предотвратява низходящото IL-6 сигнализиране, осъществено посредством тези рецептори. Нивата на IL-6 са повишени в цереброспиналната течност и серума на пациенти с NMOSD по време на периоди на активност на заболяването. 
Satralizumab 120 mg се прилага чрез подкожна инжекция, в предварително напълнена спринцовка с една доза. В началото се прилага натоварваща доза 120 mg на всеки две седмици за първите три приложения (първа доза на седмица 0, втора доза на седмица 2 и трета доза на седмица 4) и поддържащи доза 120 mg на всеки четири седмици. Дозировката при юноши ≥ 12 години с телесно тегло ≥ 40 kg и възрастни пациенти е еднаква. Първата инжекция трябва да се постави под наблюдението на медицински специалист. След обучение за поставяне на инжекцията, възрастен пациент/обгрижващо лице може да прилага другите дози вкъщи.
Satralizumab е изследван в две международни, рандомизирани, многоцентрови, двойно слепи, плацебо-контролирани клинични изпитвания от фаза III за лечение на NMOSD. Лечението със satralizumab със или без имуносупресивна терапия води до общо намаление на риска от  получаване на потвърден рецидив с 75% при AQP4-IgG серопозитивни пациенти. Намалява годишната честота на потвърдени рецидиви с 90% и риска от тежък рецидив, определен като повишение в EDSS ≥ 2 пункта спрямо предишната оценка по EDSS с 85%.  Ефикасността не е значима при пациенти, серонегативни за AQP4-IgG.
Антилекарствени антитела (ADA) са наблюдавани при до 71% от пациентите, получаващи satralizumab, но тяхната способност да неутрализират свързването със satralizumab е неизвестна. 
Най-често съобщаваните нежелани реакции са главоболие (19,2%), артралгия (13,5%), намален брой бели кръвни клетки (13,5%), хиперлипидемия (13,5%) и реакции, свързани с инжектирането (12,5%). Най-чести локални реакции на мястото на инжектиране са зачервяване на кожата, еритем, сърбеж, обрив и болка. Повечето от тях възникват в рамките на 24 часа. Най-често съобщаваните системни симптоми са диария и главоболие.
Повечето случаи (9,6%) на намаление на броя на неутрофилите под 1 x 109/l са преходни или интермитентни. Намалението на броя на тромбоцитите (под 150 x 109/l) възниква при 24,0% от пациентите, не е свързано с кървене (не спада под 75 x 109/l) и е преходно. Повишение на ALT или AST възниква при 27,9% от пациентите, повечето са под 3 x ГГН, преходни са и отзвучават без прекъсване на лечението. Повишение на ALT или AST > 3 x ГГН възниква съответно при 2,9% от пациентите, не е свързано с повишение на общия билирубин. Стойностите са нормализирани след преустановяване на лечението.
Повишение на общия холестерол над 7,75 mmol/l възниква при 10,6% от пациентите. Повишение на триглицеридите над 3,42 mmol/l  възниква при 20,2% от пациентите.
Противопоказан е при свръхчувствителност към активното вещество или към някое от помощните вещества, бременност и кърмене. Приложението на satralizumab трябва да се отложи при пациенти с активна инфекция до овладяване на инфекцията.
[bookmark: _Hlk129638331]Всички пациенти с положителен тест за AQP4-IgG трябва рано да получат дългосрочна имуносупресия със стероид-щадящи терапия. Цена, достъп, коморбидност, планиране на бременност, логистика трябва да се вземат под внимание при избора.
Допълнително поддържащи ниски дози prednisone (5-20 mg/дн.) могат да бъдат използвани в определени ситуации за увеличение на ефикасността.

	Критерии за лечение на NMOSD
I. Включващи
1. Диагноза NMO по ревизираните от Международният панел за диагностика на NMOSD (IPND) критерии на Wingerchuk
2. Възраст над 12 години.
3. [bookmark: _Hlk129636672]Положителен тест за AQP4-IgG, използващ най-добрия наличен метод за откриване
4. Инвалидност до 6,5 по скалата на Kurtzke
ІІ. Изключващи
1. Свръхчувствителност към активното вещество или към някое от помощните вещества
2. Бременност и кърмене 
3. Тежки придружаващи заболявания
	Лечение не се прилага или ако е започнато се спира при:
1. Забременяване на пациентка.
2. Сериозни странични реакции от лечението – ALT или AST > 5 x ГГН, общият брой на тромбоцитите е под 75 x 109/l и това в потвърдено с повторно изследване, общият брой на неутрофилите е под 1,0 x 109/l и това е потвърдено с повторно изследване сериозни реакции на свръхчувствителност.
3. Системно неспазване на схемата на приложение.
4. При липса на клинична ефективност от лечението.




	Необходими изследвания и контролни прегледи при лечение с satralizumab
I. Преди започване на лечение:
1. ПКК с диференциално броене.
2. Серумни трансаминази, билирубин.
4. Живи и живи атенюирани ваксини не трябва да се прилагат едновременно със satralizumab, тъй като клиничната безопасност не е установена. Интервалът между ваксинациите с живи ваксини и започването на лечение със satralizumab трябва да бъде в съответствие с актуалните ръководства за ваксиниране при лечение с имуномодулиращи или имуносупресивни средства.
II. Проследяване:
1. При пациенти, получаващи лечение със satralizumab, се препоръчва внимателно наблюдение с цел навременно откриване и диагностициране на инфекции. Лечението трябва да бъде отложено в случай, че пациентът развие някаква сериозна или опортюнистична инфекция.
2. Серумни трансаминази, трябва да се проследяват на всеки четири седмици през първите три месеца на лечение, в последствие през три месеца в продължение на година и според клиничните показания след това.
3. Броят на неутрофилите трябва да се проследява за 4 до 8 седмици след започване на лечение и според клиничните показания след това.



Продължителността на терапията е най-малко пет години за пациенти, които са серопозитивни за AQP4-IgG антитела, включително тези с единична атака, тъй като те са изложени на висок риск от рецидив. Много експерти предполагат, че лечението трябва да продължава през целия живот, като се има предвид често „опустошителната“ природа на болестта. Все още обаче предстои да бъдат определени оптималната схема на лечение и продължителността на лечението.
Принципът на лечение на серонегативните случаи е подобен ако са изключени алтернативни диагнози. Tocilizumab и satralizumab се оказаха неефективни при негативни AQP4-IgG. Серонегативни пациенти не са включени в проучването с eculizumab поради което ефикасността не е известна.
Прогнозата не е добра, с ранна загуба на зрението и мускулна слабост поради непълно възстановяване от пристъпите. Често има спастичност, тонични спазми, дизестезии и тазово-резервоарни нарушения. При над 33% от пациентите с NMOSD, които първоначално развиват трансверзален миелит, има значимо увреждане при 2 годишно проследяване. Трайно двигателно увреждане развиват 34% от пациентите, а 23% стават зависими от инвалидни колички. В друго проучване 5 години след началото на заболяването 50% от пациентите с NMOSD се нуждаят от помощ при ходене на кратки разстояния (EDSS 6) и до 62% от пациентите са изцяло слепи в рамките на 5-6 години от началото на заболяването. Всеки рецидив през първите 2 години от началото на заболяването е свързан с 21% по-голям риск от смъртност при пациенти с NMOSD. 
Естественият ход на NMOSD е поетапно влошаване (повтарящи се пристъпи), дължащо се на натрупване на зрителни, двигателни, сетивни и тазоворезервоарни нарушения. При повечето остри пристъпи влошаването е с дни, а възстановяването за няколко седмици до месеци със значителна остатъчна инвалидизация. Няма ясна прогресивна фаза за разлика от множествената склероза.
Смъртността е висока (до 32%). Най-често вследствие на неврогенна респираторна недостатъчност, която възниква с разширяване на цервикални лезии в мозъчния ствол или от първични лезии на мозъчния ствол. 
Прогностични маркери - предикторите за по-лоша прогноза включват броя на рецидивите през първите две години, тежестта на първия пристъп, по-напреднала възраст в началото на заболяването и връзка с други автоимунни заболявания, включително статус на автоантитела. За момента, наличните данни са противоречиви относно това дали автоантитялото AQP4 (NMO-имуноглобулин G) може да бъде маркер за хода на заболяването и прогнозата.
NMOSD по време на бременност - има само ограничени и ретроспективни данни за връзката на NMOSD и бременността. Те предполагат, че NMOSD се свързва с повишен риск от спонтанен аборт и че годишната честота на рецидив на NMOSD се увеличава през първите три до шест месеца от след родилния период.
Медикаменти, които трябва да се избягват - лечението на NMOSD с interferon-β, natalizumab или fingolimod не е ефективно и дори може да бъде „вредно“. Няма публикувани доказателства относно лечението на NMOSD с ocrelizumab.
Симптоматичното лечение се налага защото с заболяването се свързва с хронични симптоми, понякога остатъчният неврологичен дефицит е тежък и това влошава качеството на живот. За да се прецени дали един симптом на пациента трябва да се лекува е необходимо симптомите да се категоризират по степен на тежест като леки, умерени и тежки. Леки са тези симптоми, които не пречат на ежедневните активности на пациента и не е необходимо да бъдат лекувани. Умерените симптоми смущават ежедневните дейности на пациента, смущават и социалната му активност и създават дискомфорт. Тези симптоми трябва да се повлияят медикаментозно. Тежките симптоми инвалидизират пациентите и сериозно ограничават техните ежедневни активности. Тези симптоми обикновено не се подават на медикаментозно лечение, а изискват по-специални мерки и грижи.
Умората е чест симптом. Може да е физическа, ментална, сънливост, понижено настроение. Повлиява се от редица немедикаментозни методи като аеробика, физиотерапия, поведенческа терапия и други. Прилагането на amantadine 200 mg дневно, fluoxetine 10 до 40 mg дневно и modafinil 100-400 mg сутрин повлиява умората.
Придобита нарколепсия и хиперсомния могат да възникнат при диенцефален пристъп, но често се възстановяват след противовъзпалителното лечение. Трайни хипоталамични нарушения са възможни и водят до намалени нива на orexin и последващи ексцесивна дневна сънливост и хронична нарколепсия.
Когнитивните нарушения се повлияват от donepezil 10 mg дневно, въпреки че ефективността на лечението е слаба. 
Депресията се повлиява от трициклични и SNRI (потискащи обратния захват на серотонин и норадреналин) антидепресанти или инхибитори на обратния захват на серотонина. Биполярните разстройства се лекуват с литиеви препарати и антиконвулсанти, а патологичният смях и плач – с трициклични антидепресанти (amitriptyline 25 mg дневно).
Болката е значима при някои пациенти с NMOSD. Често тя е дерматомна и може да съответства на лезия в гръбначния мозък, но тежестта не съответства на продължителност на болестта, възрастта, серологичния статус или броя на пристъпите. Наблюдаван е и невропатен пруритус. Повлияват се от трициклични и SNRI антидепресанти (amitriptyline, venlafaxine, mirtazapine, duloxetine, milnacipran), антиконвулсанти (carbamazepine, gabapentin, phenytoin, topiramate, gabapentin и pregabalin) и миорелаксанти.
Тонични спазми и други неволеви движения като пароксизмална или постоянна фокална дистония, спинален миоклонус, спонтанен или предизвикан клонус, спинален тремор, вторичен синдром на неспокойните крака възникват поради фокалните лезии на миелона. Повлияват се от антиконвулсанти, особено carbamazepine и oxcarbamazepine.
Мускулната слабост се повлиява най-добре от физиотерапия и физически упражнения. Пациентите трябва да се съветват да извършват по-голяма физическа активност. Необходими са мерки за ограничаване на мускулните контрактури и за запазване на обема на пасивните движения в ставите на засегнатите крайници. Нарушената походка може да се повлияе от блокера на калиевите канали Fampridine. Чрез блокиране на калиевите канали Fampridine намалява йонния ток, като по този начин удължава реполяризацията и усилва формирането на акционен потенциал в демиелизираните аксони. Прилага се два пъти дневно по една таблетка от 10 mg. Първоначално медикаментът се прилага за срок от 2 седмици, след което се оценява клиничната ефективност. Използва се тест, който отчита времето, необходимо за да се извърви разстояние от 25 фута (762 cm). Нарича се „Време за извървяване на 25 фута“ (Timed 25-foot Walk, T25FW). Ако не се наблюдава подобрение или има влошаване, приемът на Fampridine трябва да се спре.
Спастично повишеният мускулен тонус се повлиява добре от физиотерапия и миорелаксанти. Използват се tizanidine до 24 mg дневно и baclofen до 70 mg дневно.
Вертигото когато е остатъчен симптом се прилагат dimenhydrinat 75-150 mg дн., betahistine 48 mg дн., комбинирани медикаменти cinnarizine/dimenhydrinat - 3x1 т. дн.
Треморът се повлиява трудно, но в някои случаи clonazepam 2-4 mg дн., propranolol 50- 100 mg, isoniazid 1200 mg дневно, glutethimide 1000-4000 mg дн. или primidone 250 mg дн. са ефективни. 
Пароксизмалните симптоми се повлияват от антиконвулсанти, трициклични антидепресанти и бензодиазепини. Медикамент на първи избор е carbamazepine (до 1200 mg дневно).
Епилептичните пристъпи се повлияват добре от стандартните антиконвулсанти carbamazepine, phenytoin и валпроати.
Тазово-резервоарните нарушения влошават изключително качеството на живот на пациентите. Хиперактивния пикочен мехур се повлиява от антихолинергични медикаменти (oxybutynin 10 mg дн. или tolterodine (detrusitol) 4 mg дн. Solifenacin), β3-адренергичния рецепторен агонист mirabegron (betmiga) 25-50 mg и трициклични антидепресанти, докато при вялият пикочен мехур интермитентната катетризация е метод на избор. При по-леките случаи се прилага вибратор върху коремната стена над пикочния мехур, който подпомага уринирането. Необходимо е пациентът да се наблюдава за остатъчна урина, възникване на уринна инфекция и съответно да се прилага при необходимост антибиотична терапия. При ноктурия се прилага интраназален спрей от антидиуретичния хормон desmopressin (10-40 µg за нощ), което намалява уринирането за 6 – 8 часа, но може да предизвика хипонатриемия. При дизсинергията на детрузора се прилагат миорелаксанти и алфа-2 агонисти.
Сексуалните нарушения се повлияват от антидепресанти, а еректилната дисфункция от прилагане на фосфодиестеразния инхибитор тип 5 – sildenafil 50 до 100 mg, vardenafil 5-10 mg перорално, 1 час преди полов акт, tadalafil 20 mg.
Гастроинтестиналните нарушения, като гадене, повръщане или хълцане, свързани с медуларни лезии (area postrema) понякога са неподатливи на симптоматично лечение, но се повлияват от лечението с кортикостероиди. 
Запекът трябва да се лекува комплексно. На първо място е необходимо да се изясни дали някои от приеманите медикаменти не допринася за запек и съответно неговата доза да се намали. След това на пациента се препоръчва повишаване на физическата активност, промяна в хранителния режим с включване на храни съдържащи повече целулозни влакна, избягване на шоколадови изделия, хидратация и използване на топли напитки за стимулиране на гастро-чревните рефлекси. Ако тези мерки не са достатъчно ефективни се препоръчват леки лаксативни медикаменти. 
Дизфагията се повлиява от промяна в храната и начинът на хранене, като в краен случай се постави назогастрална сонда за хранене.
Зрителните нарушения (диплопия) се повлияват от носене на призматични очила. Нистагъмът се повлиява от baclofen, clonazepam, scopolamine, gabapentin и други медикаменти.
Дихателните нарушения се повлияват чрез лечение на респираторните инфекции, регулиране на телесната температура, което подобрява аксонната проводимост и профилактични ваксинации против грип.
Рехабилитацията е много важна за пациентите. Трябва да се насочват към физиотерапия и рехабилитация когато техните ежедневни активности са вече ограничени и симптоматичното лечение не е достатъчно ефективно. В един момент от живота си пациентът ще се нуждае от патерици, проходилка или инвалидна количка, което най-добре се преценява от специалист физиотерапевт.
Общите грижи за пациентите имат някои характерни особености.
Температурата и инфекциите трябва да се предотвратяват и лекуват своевременно. Демиелинизираните влакна са изключително чувствителни към минимална промяна в телесната температура и към лека ацидоза. Излагането на топлина на плажове, сауни, вани, басейни и повишаването на телесната температура дори с 1-2 градуса при инфекции влошават заболяването. Поради тази причина често пристъпите настъпват дори след леки респираторни инфекции. Изключително важно е да се лекува температурата при инфекции, което може сериозно да подобри неврологичните симптоми.
Хирургични интервенции и анестезия влошават минимално състоянието на пациентите и съответно могат да се прилагат при наличие на сериозни индикации. Трябва да се избягват интратекалната и спиналната анестезия, епидуралната се понася добре от пациентите.
Храненето и физическата активност са обект на множество проучвания. Препоръчва се нормална физическа активност, аеробика и спортни занимания, които са приятни за пациента, но да се избягват прегряване, дехидратация, преумора и активност свързана с потенциално нараняване. Плуването не е противопоказано, ако водата не е топла. Пациентите със слабост в долните крайници могат да участват в спортна активност свързана с горните крайници (йога). Няма доказателства, че някоя от предложените диети имат положителен ефект върху хода на заболяването. Стойността на популярната диета с ниско съдържание на мазнини не е доказана. На пациентите все пак се предлага диета богата на полиненаситени мастни киселини и витамин D, бедна на животински мазнини и спиране на тютюнопушенето.
Социалните и психологически аспекти на заболяването са изключително важни. В началото на заболяването пациентите научавайки за тежката си прогноза и несигурно бъдеще имат нужда от емоционална подкрепа. С нарастването на инвалидността пациентите вече не могат да изпълняват трудовите си задължения и в края на краищата спират да работят. По-късно те стават зависими в ежедневието от други хора, които се грижат за тях. През различните стадии на заболяването пациентите се сблъскват с различни проблеми и трябва да бъдат подготвени за тях чрез своевременно обучение. Обучението на пациентите трябва да започне с поставянето на диагнозата. На пациента трябва да се обясни естеството на заболяването и възможността за благоприятна прогноза. Необходимо е да се обясни хигиенно-диетичния режим, който трябва да спазва и да се посъветва да се предпазва от “алтернативни” методи на лечение. В по-късните стадии на заболяването подкрепата, която пациентът може да получи от различни асоциации и общества е изключително важна.

[bookmark: _Toc155651815][bookmark: _Toc164075949]11. Епилепсии и епилептични синдроми
I. Определение. Световната Лига за борба с епилепсията (ILAE) и Международното Бюро за Епилепсия (International Bureau for Epilepsy, IBE) дефинират епилепсията като „мозъчно заболяване, характеризиращо се с трайно предразположение за генериране на епилептични пристъпи и с невробиологичните, когнитивни, психологични и социални последствия от това състояние”.
	Според препоръчана от ILAE разширена дефиниция за епилепсия от 2014 г. епилепсията е мозъчно заболяване, което се наблюдава при някое от следните условия:
1. Поне 2 непровокирани (или провокирани) пристъпа, наблюдавани през период по-голям от 24 ч.
2. Един непровокиран (или провокиран) пристъп и наличие на фактори, които определят по-голяма (над 60%) вероятност за последващи пристъпи подобна на тази след 2 непровокирани пристъпа (пристъп 30 дни след мозъчен инсулт, при установени мозъчни структурни абнормности и епилептиформена ЕЕГ)
3. Диагноза епилептичен синдром (Роландова епилепсия с нисък риск за рецидивиращи пристъпи, синдром на Landau-Kleffner, епилептична енцефалопатия с продължителни комплекси спайк-бавна вълна по време на сън). 
	Епилепсията се приема за излекувана при:
· Пациенти с възрастово зависим епилептичен синдром, които са преминали съответната типична възраст или
· Пациенти без пристъпи за поне 10 години и без антиепилептични медикаменти през последните 5 години. 
Не се диагностицира епилепсия, когато пристъпите възникват при остри увреждания на мозъчните структури (инсулти, травми, енцефалити) или метаболизъм (хипогликемия, синкоп, интоксикация) и фебрилитет.
Епидемиология. Болестността от активна епилепсия е сходна за държавите с различно икономическо развитие – 2,3-5,9/1000 за държави с високодоходна икономика, 3,7-13,3/1000 за държави с високодоходна към среднодоходна икономика, 2,4-22,8/1000 за държави с нискодоходна към среднодоходна икономика, 3,6-15,4/1000 за държави с нискодоходна икономика. 
Заболяемостта е по-висока за държавите с нискодоходна и среднодоходна икономика. Средната заболяемост е 45 на 100 000 население за високодоходните държави и 81,7 в останалите държави. У нас болните с епилепсия са около 50 000. При 50 - 60% от болните епилепсията започва преди 16 годишна възраст. Фебрилни гърчове получават 2-5% от децата до 5 г. възраст. 
II. Епилептични пристъпи: определение, класификация, клинична и ЕЕГ характеристика
Определение. Епилептичните пристъпи са епизоди от внезапно настъпващо количествено и/или качествено разстройство на съзнанието, сензорните, двигателни, автономни и психични функции. Те са израз на хиперсинхронните разряди на коровите неврони. Клиничната изява на епилептичните пристъпи зависи от локализацията на разрядите в мозъчната кора и разпространението им в мозъка. 
Класификация - разширена ILAE схема на епилептичните пристъпи от 2016 г. и 2017 г. Промените включват: 1. “Фокален” замества “ парциален”; 2. Пристъпите с неясно начало също могат да бъдат класифицирани; 3. Промените в съзнанието се използват като критерий за класификация на фокалните пристъпи; 4. Отхвърлят се термини за класификация като: „дизкогнитивни”, „прости парциални”, „комплексни парциални”, „психични”, „вторично генерализирани”, „аура”, „конвулсии”; 5. Приемат се видове пристъпи като: фокални тонични, клонични, атонични, миоклонични, хипермоторни (заменя хиперкинетични), когнитивни (заменя психични, отнася се за специфични прояви като афазия), емоционални (геластични, дакристични), епилептични спазми, както и двустранните им варианти; 6. Добавят се нови видове генерализирани пристъпи: абсанси с миоклонии на клепачите, миоклонични абсанси, миоклонично-атонични, клонично-тонично-клонични, епилептични спазми. Епилептичните спазми могат да бъдат фокални, генерализирани или неуточнени; 7. Терминът „двустранни тонично-клонични” заменя „вторично генерализирани”.

Фигура 11. 1. Класификация на видовете епилептични пристъпи (2016, 2017 г.)

Клинични и ЕЕГ характеристики на епилептичните пристъпи
Епилептичните пристъпи се характеризират според ЕЕГ и клиничната характеристика като фокални (парциални) и генерализирани (Фиг.11.1.).
Фокалните (парциални) пристъпи произхождат от корови невронни мрежи, по-рядко от подкорови структури (например при хипоталамичните хамартоми) и остават локализирани в едната хемисфера. В някои случаи фокалните пристъпи се генерират в повече невронни мрежи в двете хемисфери (например при двустранна мезиална темпорална епилепсия, Роландова епилепсия). В ЕЕГ се установява често фокална находка и белези, чрез които се локализира епилептичния фокус. Клиничната диагноза е трудна, тъй като само около 40% по време на пристъп показват корелация в скалповата ЕЕГ.
· Фокалните пристъпи без увреда на съзнанието (прости парциални пристъпи) са моторни, сензорни (вкл. мирисни, вкусови и слухови), автономни (епигастрална аура с гадене, повръщане), верзивни с обръщане на главата и /или погледа настрани и психични (пароксизмален страх или смях). Те са кратки и могат да прогресират във фокални с увреда на съзнанието или двустранни тонично-клонични. Диференциална диагноза: преходни исхемични атаки, хемифациални спазми и тикове.  
· Фокалните пристъпи с увреда на съзнанието (комплексните парциални пристъпи) протичат с промяна в съзнанието и също могат да прогресират към двустранни тонично-клонични. Налице са спиране на движенията, автоматизми и постиктална обърканост. При фокалните пристъпи с увреда на съзнанието с произход от мезио-темпоралните области са налице оро-алиментарни автоматизми (преглъщане, мляскане), други автоматизми (напр. стереотипии с ръце), дистонни феномени и постиктална обърканост. При фокалните пристъпи с увреда на съзнанието с произход от фронталния дял са характерни изразени двигателни автоматизми като «каране на колело» и др., и бързо възстановяване след пристъпите. При фокалните пристъпи с увреда на съзнанието обикновено има иктална корелация в ЕЕГ. Диференциална диагноза: при неепилептичните пристъпи се визуализира нормален алфа ритъм по време на «поведенчески промени и нарушено съзнание». 
Генерализираните пристъпи произхождат от определена зона и възбудата бързо се разпространява по невронни мрежи, включващи корови и подкорови структури. Генерализираните пристъпи могат да бъдат асиметрични. 
· ЕЕГ е с генерализирана пароксизмална активност с двустранно синхронно начало
· Липсва фокална клиника в началото (само миоклониите могат да бъдат асиметрични)
· Биват различни типове (виж класификацията на пристъпите) - абсанси, миоклонични, клонични, ГТКП, тонични, атонични. 
Абсансните пристъпи са кратки епизоди от нарушено съзнание (под 20 s) без аура и постпристъпна обърканост, при които няма или рядко има автоматизми. Най-чести са лицевите автоматизми с примигване. Провокират се от хипервентилация или фотостимулация. Започват в детската или юношеска възраст и могат да продължат при възрастните. Често остават неразпознати при децата до появата на генерализиран тонично-клоничен пристъп. В ЕЕГ при абсансните пристъпи се установяват генерализирани пароксизми от комплекси острие-бавна вълна 3-3,5 Hz.
Миоклоничните пристъпи са кратки, асиметрични трепкания и движения, траещи под 1 s. Могат да са групирани в рамките на няколко минути и да еволюират в клонични пристъпи. При миоклоничните пристъпи в ЕЕГ има бързи комплекси полиспайк-бавна вълна.
Клоничните пристъпи са ритмични моторни прояви със или без увредено съзнание, които могат да имат фокален произход или да са генерализирани с обхващане едновременно на горните и долни крайници. В ЕЕГ се установяват двустранни ритмични епилептични разряди.
Тоничните пристъпи се характеризират с внезапна тонична екстензия или флексия на главата, тялото и/или крайниците за секунди. Обикновено са при сънливост, заспиване или събуждане. В ЕЕГ има разряди от бърза активност (остри вълни, острия) с различна амплитуда. 
Тонично-клоничните пристъпи (grand mal, ГТКП) протичат с двигателни феномени - генерализирани тонични изпъвания на крайниците за няколко секунди и последващи ритмични движения с продължителна постиктална обърканост. Различават се от фокалните пристъпи с прогресия към двустранни тонично-клонични по липсата на аура и фокално начало. Иктално в ЕЕГ се установяват генерализирани комплекси от острия, или множествени острия и бавни вълни, често с повишена амплитуда във фронталните области. 
Атоничните пристъпи са с кратка загуба на постурален тонус, което води до падане и нараняване. В ЕЕГ се установява генерализиран разряд полиспайк-бавна вълна, като загубата на мускулен тонус, потвърдена чрез ЕМГ, съвпада с бавната вълна. По-редки иктални прояви са бърза активност с различна амплитуда или разряди от множествени острия и последваща генерализирана активност от комплекси острие-бавна вълна. 
III. Етиология и патогенеза на епилепсиите
Според етиологията епилепсиите се разделят на: генетични (идиопатични), структурни/метаболитни, автоимунни, инфекциозни (симптоматични), с неизвестна етиология (криптогенна). 
1. Генетична (ILAE, 2010) или идиопатична е епилепсията, която е резултат от известен или предполагаем генетичен дефект, епилептичните пристъпи са основният симптом на заболяването, а молекулярно-генетичните изследвания са основни диагностични тестове (напр. SCN1A ген при синдром на Dravet). Външните фактори допринасят за експресията на заболяването. Генетични са повечето генерализирани епилепсии като детската и ювенилната абсансна епилепсия, синдрома на Dravet, генетичната (генерализирана) епилепсия с фебрилни гърчове плюс (GEFS+) (таблици 11.1, 11.3, 11.4), и някои фокални епилепсии като автозомно-доминантната нощна фронталнодялова епилепсия (ADNFLE), автозомно-доминантна парциална епилепсия със слухови халюцинации (ADPEAF) и др. (Табл. 11.2, 11.3,11.4).

Таблица 11. 1. Основни гени при генетични (предимно генерализирани) епилепсии 
	
	Моногенна болест
	Ген за предразположение

	Автозомно-доминантни епилептични синдроми в кърмаческа възраст

	Бенигнени фамилни неонатални гърчове
	KCNQ2 KCNQ3
	

	Бенигнени фамилни 
неонатални-инфантилни гърчове
	SCN2A
	

	Фебрилни гърчове, GEFS+ и синдром на Dravet

	GEFS+, фебрилни гърчове, синдром на Dravet 
	SCN1A
	

	GEFS+
	SCN1В
	

	GEFS+, фебрилни гърчове, синдром на Dravet
	GABRG2
	

	GEFS+
	
	GABRD

	Идиопатична генерализирана епилепсия

	Детска абсансна епилепсия (с фебрилни гърчове)
	GABRG2
	

	Ювенилна миоклонична епилепсия
	GABRA1
	

	Различни фенотипове
	CLCN2
	

	Детска абсансна епилепсия (но: и други фенотипове и епилептични синдроми!)
	
	CACNA1H

	Ювенилна миоклонична епилепсия
(но: и други фенотипове и епилептични синдроми!)
	
	EFHC1






Таблица 11.2. Фамилни фокални епилептични синдроми
	
	Възраст 
	Клинична картина
	Хромозома, ген 

	Автозомно-доминантна нощна фронтална епилепсия (ADNFLE)
	10 – 20 г. 
	Нощни хипермоторни пристъпи, често със съхранено съзнание 
	CHRNA4
CHRNB2
CHRNA2

	Автозомно-доминантна парциална епилепсия със слухови халюцинации (ADPEAF) 
	20 – 40 г. 
	Аури със слухови, дисфазични или зрителни характеристики 
	LGI1

	Фамилни мезиални темпорално-дялови епилепсии

	Без HS, без FS
	20 – 40 г.
	Dèjà vu, автономна или афективна аура
	4q*

	Със HS, +/– FS
	10 – 30 г.
	Dèjà vu, автономна или афективна аура
	Неясни

	FS, без HS
	10 – 20 г.
	Dèjà vu, автономна аура
	18q*, 1q*

	Фамилна окципито-темпорална епилепсия
	10 – 40 г.
	CPS, мигрена, различни фокални пристъпи
	9q*

	Фамилна парциална епилепсия с различни огнища (FPEVF) 
	10 – 30 г.
	Фронтални, темпорални, окципитални, центро-париетални пристъпи
	22q12

	Фокална епилепсия с перицентрални острия 
	10 – 20 г.
	Хемиконвулсии, често нощни, други парциални пристъпи
	4p15*

	*Хромозомна свързаност установена само в една фамилия. 
HS=хипокампална склероза. 
FS=фебрилни гърчове. CPS=комплексни парциални пристъпи









Таблица 11.3. Епилептични синдроми и гени
	Фенотип (според възрастта на изява)
	Преда-ване
	Ген

	Неонатален период

	 Pyridoxamine 5'-phosphate oxidase дефицит (PNPOD)
	AР
	PNPO

	 Pyridoxine-зависима епилепсия (EPD)
	AР
	ALDH7A1

	 Бенигнени и фамилни неонатални пристъпи (BFNS)
	AД
	KCNQ2, KCNQ3

	Кърмаческа и детска възраст 

	 Фамилна инфантилна миоклонична епилепсия (FIME)
	AР
	TBC1D24

	 Бенигнени фамилни инфантилни гърчове (BFIS)
	AД
	PRRT2, SCN2A, SCN8A

	 Инфантилни епилептични синдроми при Амиши (AIES)
	AР
	ST3GAL5

	 Ранни инфантилни епилептични енцефалопатии (EIEE)
	AД
	CACNA1A, GABRA1, GABRB3, KCNQ2, KCNT1, SCN2A, SCN8A

	
	AР
	AARS, ARV1, DOCK7, FRRS1L, GUF1, ITPA, NECAP1, PLCB1, SLC12A5, SLC13A5, SLC25A12, SLC25A22, ST3GAL3, SZT2, TBC1D24, WWOX

	
	X-свързано, Д
	CDKL5

	
	X-свързано, Р
	ARHGEF9

	
	X
	ALG13, PCDH19

	
	неизвестна
	DNM1, EEF1A2, FGF12, GABRB1, GNAO1, GRIN2B, GRIN2D, HCN1, KCNA2, KCNB1, SIK1, SLC1A2, SPTAN1, STXBP1, UBA5

	 Синдром на Dravet (DS, SMEI)
	AР
	SCN1A, SCN9A

	 Фамилни фебрилни гърчове (FFS)
	AД
	GABRG2, GPR98, SCN1A, SCN9A

	
	AР
	CPA6

	 Генерализирана (генетична) епилепсия с фебрилни гърчове плюс (GEFS + )
	AР
	GABRD, GABRG2, SCN1A, SCN1B, SCN9A, STX1B

	 Генерализирана епилепсия и пароксизмална дизкинезия (GEPD)
	AД
	KCNMA1

	 Миоклонично-астатична епилепсия (MAE)
	AД
	SLC6A1

	 Епилептична енцефалопатия с начало в детската възраст (COEE)
	AД
	CHD2

	 Фокална епилепсия с разстройства в речта (FESD) със или без умствена изостаналост
	AД
	GRIN2A

	 Childhood absence epilepsy (CAE)
	AД
	GABRG2

	
	неизвестна
	CACNA1H, GABRA1, GABRB3

	Юношеска възраст и при възрастни

	[bookmark: btblfn0005] Ювенилна абсансна епилепсия (JAE)
	AД
	CLCN2a, EFHC1

	 Ювенилна миоклонична епилепсия (JME)
	AД
	CACNB4, CLCN2a, EFHC1, GABRD

	
	неизвестна
	GABRA1

	 Идиопатична генерализирана епилепсия (IGE)
	AД
	CACNB4, CLCN2a, GABRD, SLC12A5, SLC2A1

	
	неизвестна
	CACNA1H, CASR

	 Фамилна епилепсия с начало при възрастни adult myoclonic epilepsy (FAME)
	AД
	ADRA2B

	
	AР
	CNTN2

	 Фамилна темпоралнодялова епилепсия (FTLE)
	AД
	CPA6, GAL, LGI1

	Неспецифично възрастово начало

	 Прогресивна миоклонична епилепсия (PME)
	AД
	KCNC1

	
	AР
	CERS1, CSTB, EPM2A, GOSR2, KCTD7, LMNB2, NHLRC1, PRDM8, PRICKLE1, SCARB2

	 Нощна фронталнодялова епилепсия (NFLE)
	AД
	CHRNA2, CHRNA4, KCNT1

	
	неизвестна
	CHRNB2

	 Фамилна фокална епилепсия с вариабилни фокуси (FFEVF)
	AР
	DEPDC5



Таблица 11.4. Гени, асоциирани с епилепсии 
	Гени
	Асоциирани епилептични синдроми

	ARX
	Инфантилни спазми, ранни инфантилни епилептични енцефалопатии

	ATP1A2
	Бенигнени фамилни неонатални конвулсии, фамилна хемиплегична мигрена и епилепсия

	CACNA1A
	Абсансна епилепсия и епизодична атаксия, фамилна хемиплегична мигрена

	CACNB4
	Ювенилна миоклонична епилепсия

	CDKL5 (STK9)
	· Инфантилни спазми между 3 и 6 месеца, нарушено нервно-психично развитие, стереотипни движения с ръцете, атипична хипсаритмия ( 5 пъти по-честа при момичета)

	CHRNA4
	Автозомно-доминантна нощна фронтална епилепсия

	CHRNB2
	Автозомно-доминантна нощна фронтална епилепсия

	CHRNА2
	Автозомно-доминантна нощна фронтална епилепсия

	CHRNA7
	Ювенилна миоклонична епилепсия

	CLCN2
	Детска и ювенилна абсансна епилепсия, ювенилна миоклонична епилепсия

	CLTC
	Епилептична енцефалопатия с умствена изостаналост

	DHDDS
	Епилептична енцефалопатия с умствена изостаналост

	EFHC1
	Ювенилна миоклонична епилепсия

	GABRD
	Генетична епилепсия с фебрилни гърчове плюс

	GABRA1
	Ювенилна миоклонична епилепсия

	GABRB2
	Епилептична енцефалопатия с умствена изостаналост

	GABRB3
	Епилепсия и аутизъм

	GABRG2

	Детска абсансна епилепсия, Генетична епилепсия с фебрилни гърчове плюс (GEFS+), Синдром на Dravet (SMEI), прости фебрилни гърчове

	GABBR2
	Епилептична енцефалопатия с умствена изостаналост, синдром на Rett

	GNAO1
	GNAO1- епилептична енцефалопатия и двигателни нарушения

	KCNQ2
	Бенигнени фамилни неонатални конвулсии (KCNQ2-BFNE) , неонатални епилептични енцефалопатии (KCNQ2-NEE)

	KCNQ3
	Бенигнени фамилни неонатални конвулсии (BFNE) , бенигнена фамилна инфантилна епилепсия (BFIE), възможен KCNQ3-свързан интелектуален дефицит.

	KCNMA1
	Генерализирана епилепсия с пароксизмални дизкинезии

	KCNT1
	Епилепсия с мигриращи фокални пристъпи в кърмаческа възраст (EIMFS), автозомно-доминантна нощна фронтално-дялова епилепсия(ADNFLE).

	LGI1
	Автозомно-доминантна фокална епилепсия със слухови халюцинации

	NTRK2
	Темпоралнодялова епилепсия, епилептична енцефалопатия с умствена изостаналост

	NUS1
	Епилептична енцефалопатия с умствена изостаналост

	PCDH19
	Епилепсия при жени с умствено изоставане

	PRRT2
	Епилепсия, фамилна хемиплегична мигрена, пароксизмална дизкинезия

	RAB11A
	Епилептична енцефалопатия с умствена изостаналост

	SCN1A
	Генетична епилепсия с фебрилни гърчове плюс (GEFS+), синдром на Dravet (SMEI), фамилна хемиплегична мигрена (FHM3)

	SCN1B
	Генетична епилепсия с фебрилни гърчове плюс (GEFS+), темпоралнодялова епилепсия

	SCN2A
	Генетична епилепсия с фебрилни гърчове плюс (GEFS+), ранна епилептична енцефалопатия с неонатално начало или в детска възраст, бенигнени фамилни неонатални/инфантилни конвулсии

	SCN8A
	Ранна инфантилна епилептична енцефалопатия – 13 (EIEE13 или синдром на Ohtahara), бенигнени фамилни инфантилни пристъпи (BFIS5 с фокални към двустранни тонично-клонични или ГТКП до към 2 г. възраст), пароксизмална дискинезия

	SLC2A1
	Абсансна епилепсия с ранно начало, миоклонично-астатична епилепсия, генерализирана епилепсия, епилептична енцефалопатия при дефицит на глюкозен транспортер тип 1 (GLUT1), епилепсия с пароксизмални, индуцирани от упражнения дизкинезии

	SLC25А22
	Ранна миоклонична енцефалопатия, мигриращи парциални пристъпи в кърмаческа възраст

	SLC35A2
	Епилептична енцефалопатия с ранно начало

	SNAP25
	Епилептична енцефалопатия с умствена изостаналост

	ST3GAL5
	Епилептична енцефалопатия с тежка умствена изостаналост, хореоатетоза, сколиоза, лицев дизморфизъм, нарушена пигментация

	STXBP1
	Ранна инфантилна епилептична енцефалопатия (синдром на Ohtahara, синдром на West, синдром на Lennox-Gastaut синдром на Dravet (не SCN1A-свързан), синдром на Rett (не свързан с MECP2 и не свързан с CDKL5-мутация). Фокална епилепсия с интелектуален дефицит.

	TBC1D24
	Фамилна инфантилна миоклонична епилепсия, фокална епилепсия с дефицит в развитието, медикаментозно резистентна епилептична енцефалопатия, вкл. синдром DOORS (глухота, остеодистрофия, умствена изостаналост, епилептични припадъци), несиндромна глухота




2.Структурна/метаболитна (симптоматична) е епилепсията, свързана с определени фактори. Структурните лезии се групират като: структурни лезии при придобити заболявания на ЦНС (инсулти, травми), с генетични причини (някои малформации на коровото развитие, туберозна склероза) и метаболитни причини (напр. епилепсии при левкодистрофии, прогресивните миоклонични епилепсии при заболявания, свързани с натрупване в лизозомите, и други метаболитни дефекти):
	Епилепсии със симптоматична или „структурна/метаболитна” етиология (ILAE, 2010 г.):
· Хипокампална склероза
· Тумори - глиоми, DNET, ганглиоглиоми, олигодендроглиоми
· Малформации на коровото развитие: 
· Фокални корови дисплазии
· Хемимегаленцефалия
· Малформации на коровото развитие с невуси
· Шизенцефалия, лисенцефалия, холопрозенцефалия
· Корови дисплазии
· Хетеротопии
· Хамартоми
· Мозъчно-съдови малформации
· Кавернозни ангиоми, артерио-венозни малформации (АVМ)
· Синдром на Sturge-Weber
· Хипоксично-исхемични (локални инфаркти, дифузни хипоксично-исхемични увреди, перивентрикулна левкомалация), мозъчни кръвоизливи, венозни тромбози
· Травми
· Вродени
· Туберозна склероза
· Прогресивни миоклонични епилепсии
· Метаболитни синдроми
· Каналопатии
· Митохондриални болести
· Хромозомни аберации
· Имунна- при имуномедиирани възпаления на ЦНС – васкулити, автоимунни енцефалити, вкл. енцефалит на Rasmussen.
· Инфекциозна- при инфекции на ЦНС – менингити, енцефалити, абсцеси.
· С неизвестна причина (криптогенна) е епилепсията с неизяснена причина, при която е възможен и генетичен дефект, който все още не е доказан. Епилепсиите с генетична и неизвестна етиология съставляват около 60%, а тези със структурна/метаболитна - около 40%. 
	Предстои приемане и на други видове известна етиология. В случаите, когато структурната етиология е генетично обусловена, могат да се използват и двата термина – структурна и генетична (комплекс Туберозна склероза). 

Патогенеза. Нарушен е балансът между възбудните и потискащи процеси в невронни популации с нарушени функции. Епилептичните пристъпи настъпват поради свръхмерна и синхронна невронна активност, която се разпространява в невронни мрежи, обхваща различни участъци от мозъчната кора и/или подлежащите структури и определя характеристиката на пристъпите. 
IV. Класификации на епилепсиите
През 2010 г. са предложени от ILAE корекции в терминологията, класификацията и концепциите за епилептичните пристъпи и синдроми, обусловени от развитието на невроизобразяващите технологии, фундаменталните изследвания за механизмите на епилептогенезата и молекулярната генетика. Концепцията за генерализирани и фокални пристъпи не се прилага към „електро-клиничните” синдроми, за които е представена подробна класификация по възрастовите периоди на възникване. 
	
	Класификации на епилепсиите според:
1. Еволюция. Според класификацията от 2010 г. епилепсиите се разделят на: 
-самоограничаващи се (напр. идиопатични фокални детски епилепсии като Роландова и бенигнени окципитални епилепсии, детска абсансна епилепсия в 75-80%). При тях има спонтанна ремисия в определена очаквана възраст. Няма когнитивни и поведенчески разстройства, вкл. по време на активната фаза на пристъпите.
-медикаментозно контролирани (напр. ювенилна миоклонус епилепсия),
-медикаментозно-резистентни (напр. синдром на Dravet, West, Lennox-Gastaut), които се дефинират чрез: 1. Количествена оценка на пристъпната честота и тежест (увредено съзнание, контузии, дълга постиктална дисфункция) 2. Неефективност от лечение с антигърчови лекарства (АГЛ), адекватни за типа пристъпи и в адекватни дози. Според последната дефиниция, предложена от ILAE, 2009 г. „медикаментозно-резистентни са пациентите, при които е налице неуспех на адекватно приложени, подходящо избрани и добре поносими 2 АГЛ, в монотерапия или в комбинация, за постигане на продължителна свобода от пристъпи (за период от 1 година или 3 пъти по-дълго от най-дългия междупристъпен период пред последната година)”. Адекватен опит с АГЛ означава приложение на лекарството в подходяща доза и за достатъчно продължителен период от време. При медикаментозно-резистентните пациенти са налице значителни негативни ефекти на епилептичните пристъпи върху качеството на живот. При установена медикаментозна резистентност се налага приложение на рационална политерапия с повече от два АГЛ, а при неуспех от лечението и при индикации следва да бъдат обсъждани и възможностите за хирургично лечение.
2. Електро-клинични синдроми според възрастта при началото (2017 г.): 
Неонатален период
· Бенигнени неонатални фамилни пристъпи (BFNS)
· Ранна миоклонична енцефалопатия (EME)
· Синдром на Ohtahara 
Ранна детска възраст 
· Мигриращи парциални пристъпи в кърмаческа възраст
· Синдром на West 
· Миоклонични епилепсии в кърмаческа възраст (МEI) 
· Бенигнени инфантилни пристъпи 
· Синдром на Dravet (SMEI)
· Миоклонични енцефалопатии при непрогресиращи заболявания 
Детска възраст
· Фебрилни гърчове плюс (FS+) 
· Бенигнена окципитална епилепсия с ранно начало (Синдром на Panayiotopoulos)
· Бенигнена окципитална епилепсия с късно начало (тип Gastaut)
· Бенигнена епилепсия с центротемпорални острия (BECTS, Роландова)
· Автозомно-доминантна нощна фронтално-дялова епилепсия (ADNFLE)
· Детска абсансна епилепсия
· Епилепсия с миоклонично-атонични пристъпи (Миоклонично-астатична епилепсия)
· Епилепсия с миоклонични абсанси
· Синдром на Lennox-Gastaut
· Епилептична енцефалопатия с продължителни комплекси острие-бавна вълна по време на сън (CSWS), включително синдром на Landau-Kleffner (LKS)
Юношеска възраст и възрастни
· Ювенилна абсансна епилепсия 
· Ювенилна миоклонична епилепсия 
· Епилепсия с генерализирани тонично-клонични припадъци
· Прогресивни миоклонични епилепсии 
· Автозомно-доминантна парциална епилепсия със слухови прояви (ADPEAF)
· Други фамилни темпоралнодялови епилепсии 
По-неспецифично възрастово свързани
· Фамилна фокална епилепсия с вариабилни фокуси (детство / възрастни)
· Рефлексни епилепсии
Различни
· Мезиална темпоралнодялова епилепсия с хипокампална склероза
· Синдром на Rasmussen
· Геластични пристъпи при хипокампални хамартоми
Състояния с епилептични пристъпи, които не се диагностицират като епилепсия.
· Бенигнени неонатални пристъпи (BNS)
· Фебрилни гърчове (FS)
Новата Класификация и дефиниция на епилептичните синдроми на ILAE според възрастта на началото, 2022 г. се въвеждат някои терминологични промени (Zuberi SM et al. Epilepsia. 2022 Jun;63(6):1349-1397; Specchio N. et al. Epilepsia. 2022;63(6): 1398-1442; Riney K et al. Epilepsia. 2022 Jun;63(6):1443-1474. Hirsch E et al. Epilepsia 2022; 63 (6): 1475-1499). С имена остават само синдром на Dravet, синдром на Lennox-Gastaut и синдром на Rasmussen. Синдром на West става Синдром с епилептични инфантилни спазми; Доброкачествени фокални детски епилепсии стават самоограничаващи се епилепсии: Идиопатична фокална епилепсия с центротемпорални спайкове (Роландова) става Самоограничаваща се епилепсия с центротемпорални спайкове; Синдром на Panayiotopoulos (Бенигнена окципитална епилепсия с ранно начало) става Самоограничаващ се синдром с автономна дисфункция; Синдром на Gastaut (Бенигнена окципитална епилепсия с късно начало става Детска окципитална зрителна епилепсия; Фотосензитивна окципитална късна епилепсия.
Новата промяна в терминологията класифицира епилепсиите на следните групи според възрастовото начало ( 2022 г.): 
А. Епилепсии и синдроми в неонаталния период и ранната възраст (Zuberi SM, et al. ILAE classification and definition of epilepsy syndromes with onset in neonates and infants: Position statement by the ILAE Task Force on Nosology and Definitions. Epilepsia. 2022 Jun;63(6):1349-1397). 
I. Самоограничаващи се епилепсии
1. Самоограничаващи се неонатални епилепсии
2. Самоограничаващи се фамилни неонатални епилепсии
3. Самоограничаващи се инфантилни епилепсии
4. Генерализирана епилепсия с фебрилни гърчове плюс (GEFS+)
II. Етиологично специфични синдроми
1. KCNQ2- енцефалопатии на развитието/ епилептични енцефалопатии 
2. Пиридоксин свързана енцефалопатии на развитието/ епилептични енцефалопатии
3. Пиридокамин -5 Фосфатазен дефицит – енцефалопатии на развитието/ епилептични енцефалопатии 
4. CDKL5- енцефалопатии на развитието/ епилептични енцефалопатии
6. PCDH19   епилепсия
7. Глюкозно транспортерен 1 дефицитен синдром  (GLUT 1 DS) 
8. Синдром на Sturge-Weber 
9. Геластични припадъци при хипоталамични хамартоми
III. Енцефалопатии на развитието и епилептични  енцефалопатии
1. Ранни инфантилни енцефалопатии на развитието и епилептични енцефалопатии
2. Епилепсия в кърмаческа възраст с мигриращи фокални пристъпи
3. Синдром с епилептични инфантилни спазми
4. Синдром на Dravet. 
Б. Епилепсиите и синдроми в детската възраст (Specchio N, et al. International League Against Epilepsy classification and definition of epilepsy syndromes with onset in childhood: Position paper by the ILAE Task Force on Nosology and Definitions. Epilepsia. 2022 63(6): 1398-1442)
I. Самоограничаващи се епилепсии: 
1. Самоограничаваща се епилепсия с центротемпорални спайкове
2. Самоограничаваща се епилепсия с автономни пристъпи
3. Детска окципитална зрителна епилепсия
4. Фотосензитивна окципиталнодялова епилепсия
II. Генерализирани епилепсии: 
1. Детска абсансна епилепсия
2. Епилепсия с миоклонични абсанси
3. Епилепсия с миоклонии на клепачите 
III. Епилептични енцефалопатии или енцефалопатии на развитието 
1. Епилепсия с миоклонично-атонични пристъпи
2. Синдром на Lennox–Gastaut
3. Епилептични енцефалопатии или енцефалопатии на развитието  с острие –бавна вълна активация в сън, синдром на Landau Kleffner, атипична бенигнена парциална (фокална) епилепсия в детството
4. Хемиконвулсия- хемиплегия синдром
5. Епилептичен синдром свързан с фебрилни инфекции (остър енцефалит с рефрактерни, повтарящи се фокални пристъпи, или напредваща енцефалопатия при деца в училищна възраст)
В. Епилепсии и синдроми с начало в различна възраст (Riney K,  al. International League Against Epilepsy classification and definition of epilepsy syndromes with onset at a variable age: position statement by the ILAE Task Force on Nosology and Definitions. Epilepsia. 2022; 63(6):1443-1474). 
I. Генерализирани епилепсии с полигенна етиология: 
1. Ювенилна абсансна епилепсия
2. Ювенилна миоклонична епилепсия 
3. Епилепсия с ГТКП 
II. Самоограничаващи се фокални епилептични синдроми с комплексно предаване:
1. Детска окципитална зрителна епилепсия
2. Фотосензитивна окципиталнодялова епилепсия. 
III. Фокални епилепсии с генетична, структурна или генетично-структурна етиология
1. Свързана със съня хипермоторна (хиперкинетична) епилепсия-KCNT1 
2. Фамилна мезиална темпоралнодялова епилепсия
3. Фамилна фокална епилепсия с вариабилни фокуси 
4. Епилепсия със слухови прояви
IV. Комбинирани генерализирани и фокални епилептични синдроми с полигенна етиология, епилепсия с индуциращи се пристъпи при четене 
V. Епилептични енцефалопатии
1. Епилептични синдроми с енцефалопатии на развитието, епилептични енцефалопатии или и двете; 
2. Епилептични синдроми с прогресивни неврологични увреди.
3. Прогресивна миоклонична епилепсия 
4. Фебрилно-инфекциозно свързани епилептични синдроми (FIRES)

3. Според вида пристъпи – фокална, генерализирана и генерализирана и фокална епилепсия. Класификацията на епилептичните пристъпи и епилепсиите от 2010 г. отхвърля понятията “фокална и генерализирана епилепсия”, но повечето пациенти над 12 г. възраст нямат електро-клиничен синдром, всъщност това са пациентите с “парциална епилепсия” според предишната класификация. С ревизията от 2014 г. се признават термините “фокална и генерализирана епилепсия” като добро описание в случаите, когато не може да се определи електро-клиничен синдром. През 2016 г. е добавена като вид и „генерализирана и фокална епилепсия” за случаите с фокални и генерализирани пристъпи, както и неизвестна – при невъзможност за определяне на вида пристъпи. 
4.Според етиологията – виж Раздел III. Етиология
5. Основни епилепсии и епилептични синдроми. Епилепсиите/епилептичните синдроми са заболявания с еднотипни клинични изяви и с обща патогенеза, прогноза и отговор на лечение. Характеризират се според типа на епилептичните пристъпи, възрастовото начало, развитието, неврологичен статус, предизвикващи фактори, етиология, тежест, фамилност, взаимовръзка със съня, ЕЕГ и прогноза като: фокални (парциални), генерализирани, рефлексни епилепсии, епилептични енцефалопатии и състояния, които не налагат диагнозата епилепсия.



1. Фокални (парциални) епилепсии
Самоограничаваща се епилепсия с центротемпорални спайкове (Роландова епилепсия или бенигнена детска фокална епилепсия с центротемпорални острия, BECTS)
· Начало 3-15 г. 
· Честота - 10-11/100 000 население
· Клинична характеристика: парциални пристъпи със “Силвиева” локализация, засягащи лице, орофаринкс, ръка (спиране на говора, клонични потрепвания, парестезии, повишено слюноотделяне). Вторично-генерализирани тонично клонични припадъци (ВГТКП). Нормален неврологичен статус и интелект.
· ЕЕГ - едностранни или двустранни фокални центро-темпорални острия, увеличаващи се по време на сън.
· Лечение: Добър терапевтичен контрол - CBZ, OXC, VPA, LEV, LCM, LTG, BRV, CLZ, Clobazam, ESL, ZNS.
· Прогноза - добра.

Генетични (идиопатични) окципитални епилепсии. Начало - 1-14 г. Нормален неврологичен статус и интелект. Епилептичните пристъпи са верзивни, окуло-клонични, хемиклонични, ГТКП и комплексни парциални. Самоограничаваща се епилепсия с автономни пристъпи (детска епилепсия с окципитални пароксизми и ранно начало или синдром на Panayiotopoulos) и с късно начало - детска окципитална зрителна епилепсия (тип Gastaut).
Самоограничаваща се епилепсия с автономни пристъпи (Детска епилепсия с окципитални пароксизми и ранно начало, синдром на Panayiotopoulos).
· Начало –3-6 г.
· Честота: 6% от децата до 13 г. с единични пристъпи главно по време на сън. При около 50% от пациентите се установяват окципитални пароксизми в ЕЕГ. 
· Клинична характеристика: Редки епилептични пристъпи, главно по време на сън (66%), продължителност 5-10 мин. до автономен статус (40%), съзнание - увредено до 80-90% в хода на припадъка. Пристъпите са с адверзивно начало (80%), автономни прояви- повръщане или само кашляне, позиви за повръщане (66%), зачервяване/пребледняване, инконтиненция, мидриаза, конвулсии, хемиконвулсии или ГТКП. Възможен е иктален синкоп. Зрителни халюцинации (до 7%).
· ЕЕГ: Интериктална - функционални мултифокални комплекси острие-бавна вълна (90%); окципитални пароксизми или острия, които изчезват към 13 г. (75%), екстраокципитални острия, нормална ЕЕГ, генерализирани разряди. Иктална ЕЕГ-най-често ритмична бавновълнова активност. 
· Лечение: CBZ, OXC, VPA, LCM, BRV, ESL, ZNS.
· Прогноза - добра.
Детска окципитална зрителна епилепсия (Детска епилепсия с окципитални пароксизми и късно начало - тип Gastaut)
· Начало след 8 г. 
· Клинична характеристика: чести фокални пристъпи в будно състояние, протичащи със: зрителни симптоми - елементарни зрителни халюцинации (стереотипни цветове, кръгове) 5-10 s до 1-2 минути, зрителни илюзии (микропсия, метоморфопсия), халюцинации (10%) и слепота. Незрителни симптоми - адверзия на погледа, възможно и на главата (25%), синдроми от пропагация на възбудата (по-рядко) - хемиклонични (43%), комплексни парциални пристъпи (14%), ГТКП (13%). Постиктално главоболие - дифузно, силно, понякога неразличимо от мигренното, а при 10% - гадене и повръщане.
· ЕЕГ: Интериктална ЕЕГ - окципитални пароксизми при затваряне на очите (ЗО). Иктална ЕЕГ- бързи окципитални острия, с прогресивно забавяне и висок волтаж.
· Лечение: CBZ, OXC, VPA, LCM, BRV, ESL, ZNS.
· Прогноза: относително добра, ремисии след 2-4 г. при 60% от пациентите.

Симптоматични фокални епилепсии (темпоралнодялова, фронталнодялова, париеталнодялова, окципиталнодялова)
Темпоралнодялова епилепсия 
· Начало в детска възраст. 
· Основни причини са тумори (DNET, ганглиоглиоми), енцефалити, мезиотемпорална склероза, дисплазии и травми. Биват медиални (мезиални) епилепсии при 75% (при хипокампална склероза или друга етиология, установена с МРТ) и латерални (неокортикални) при 25%. Честа е анамнезата за фебрилни гърчове. 
· Клинична характеристика: Основните типове пристъпи са прости и комплексни парциални с или без вторична генерализация и (значителна) постиктална обърканост. При мезиална локализация има епигастрални усещания, автономна дисфункция, психосензорни усещания (dèjà vu, jamais vu), мирисни и вкусови халюцинации, зрителни феномени, двигателни орофациални автоматизми, вокализации. При латерална (неокортикална) локализация се изявява сензорна афазия, повръщане и слухови симптоми. Налице е терапевтична резистентност. При данни за мезиотемпорална склероза или друга лезионна етиология се обсъжда оперативно лечение.
Фронталнодялови епилепсии
· Клинична характеристика: Пристъпите са прости, комплексни парциални и ВГТКП, главно по време на сън. Фронталните пристъпи са кратки с минимална постиктална обърканост, с бърза вторична генерализация, изразена моторна манифестация (тонична, постурална), мимически автоматизми, често падане при двустранни разряди. Пристъпите от моторната кора са прости фокални моторни в една част на тялото с последваща ирадиация, миоклонични, epilepsia partialis continua и постиктални парези на Todd. Пристъпите от допълнителната моторна кора са хипермоторни, асиметрични движения в крайниците, таза, раменете, адверзия на главата, погледа, вокализация, спиране на речта и ритмични стереотипии на крайниците. 
Париеталнодяловите епилепсии са с прости фокални сетивни (с болка, парестезии) или моторни пристъпи, със или без вторична генерализация, иктални и постиктални парези на Todd. 
Окципиталнодяловите епилепсии се причиняват от корови дисплазии, съдови малформации, хипоксично-исхемична енцефалопатия, тумори и цьолиакия. 
· Клинична характеристика: Пристъпите са прости фокални със зрителни симптоми (възбудни, рядко халюцинации, иктална слепота, хемианопсия), ВГТКП, контралатерална адверзия на погледа и нистагъм, примигване, иктално или постиктално главоболие. 
· Лечение на симптоматичните фокални епилепсии: VPA, CBZ, OXC, LTG, LEV, TPM, LCM, BRV, ESL, ZNS, cenobamate над 18 г.,  и хирургично лечение

Енцефалит на Rasmussen
· Начало - 14 мес.-14 г. 
· Етиология и патогенеза- имуномедиирана епилептична енцефалопатия (наличие на антитела към GluR3 субединицата на глутаматните рецептори, анти GluRε2 и анти –Munk18-11при някои пациенти).
· Хистопатология - глиални нодули, периваскуларни лимфоидни инфилтрати.
· Медикаментозно-резистентни фокални пристъпи, epilepsia partialis continua (60%), прогресираща хемипареза;
· Прогресиращ интелектуален дефицит.
· КТ и МРТ - прогресираща мозъчна хемиатрофия.
· ЕЕГ- полиморфна делта активност, изчезване на нормалната основна активност, чести епилептиформени разряди, които са доминиращо едностранни и могат да бъдат периодични.
· Лечение: АГЛ, i.v. IgG и плазмафереза с временен успех. Хирургичното лечение (функционална хемисферектомия) е метод на избор.

Хемиконвулсия – хемиплегия-епилепсия синдром (ННЕ)
· Етиологията е инфекции на ЦНС (Herpes simplex-енцефалит) или мозъчен инсулт. 
· Начало между 5 месеца и 4 г. (91%). 
· Клиника: І стадий - НН синдром (хемиконвулсия-хемиплегия). ІІ стадий – ННЕ (хемиконвулсия- хемиплегия- епилепсия) синдром при 80% след НН. 
· Диагноза: ликворно изследване, КТ, MРТ (оточна хемисфера с последваща хемиатрофия). 
· Лечение на епилептичния статус, VPA, CBZ, Clobazam, OXC, LTG, LEV, TPM, LCM, BRV, ESL, ZNZ  и хирургично лечение 
· Прогноза: хемипареза, афазия, медикаментозно-резистентна парциална епилепсия. 

2. Генетични (идиопатични) епилепсии
Детска абсансна епилепсия
· Генетична предиспозиция (мултифакторна).
· Начало между 3 и 10 г. 
· Клинична характеристика: типични абсанси, най-често с миоклонии на клепачите, многократни дневно. Абсансите често се активират при фотостимулация и хипервентилация. Над 50% през юношеството получават и ГТКП. 
· ЕЕГ - иктално генерализирани двустранно синхронни пароксизми от симетрични комплекси острие-бавна вълна с честота от 2 до 4 Hz. Нормална основна активност.
· Лечение - VPA, ESM, LTG, Clonazepam. Възможно е влошаване от CBZ, GBP, OXC, PHT, TGB и VGB, поради което не трябва да се прилагат. 
· Прогноза - добра, изчезват около 20 г. С неблагоприятна прогноза е началото под 4 г. и над 9 г., когато има и ГТКП (20%-60%). 

Ювенилна абсансна епилепсия
· Генетична предиспозиция.
· Начало около пубертета, юношеска възраст.
· Клинична характеристика: Абсанси, които са по-редки в сравнение с детската абсансна епилепсия. Около 80% получават и ГТКП или ГТКП предшестват появата на абсансите.
· ЕЕГ- генерализирани комплекси острия-бавна вълна.
· Лечение - VPA, ESM, LTG, Clonazepam. Възможно е влошаване от CBZ, GBP, OXC, PHT, TGB и VGB, поради което не трябва да се прилагат. 
· Прогноза: Добър контрол с лечение. Може да премине в ювенилна миоклонична епилепсия.

Ювенилна миоклонична епилепсия - най-честата първично-генерализирана епилепсия (заболяемост 1-3/1000).
· Фамилност при около 40%. Автозомно-рецесивно, автозомно доминантно предаване.
· Начало между 8 и 18 г., най-често около 15 г.
· Клинична характеристика: Миоклонични пристъпи, ГТКП, клонични, абсанси, най-често рано сутрин, след сън или нощем. Епилептичен абсансен статус. Провокиращи фактори- сънна депривация, фоточувствителност, алкохол.
· ЕЕГ: генерализирани пароксизми острие-бавна вълна и полиспайк-бавна вълна 4-6 Hz при нормална основна активност, а 50% - и фокална абнормност или асиметрия.
· Диференциална диагноза: миоклонично-астатичната епилепсия е с по-ранно начало. Прогресивни миоклонични епилепсии с различни причини - при болести с натрупване в лизозомите (най-често цероидлипофусцинози), при митохондриални болести, при болестите на Lafora и Unverricht-Lundborg.
· Лечение: VPA, Clonazepam, LEV, LTG, TPM, ZNS. Влошаване е възможно от VGB, TGB, CBZ, OXC, PHT, GBP, PGB, поради което не трябва да се прилагат. 
· Прогноза - при спиране на лечението в около 90% настъпва рецидив.

Епилепсия с ГТКП при събуждане.
· Начало- 9 - 24 г., честота- 22-37% от ИГЕ. 
· Основен тип пристъпи са ГТКП до 2 ч. след събуждане, но са възможни абсанси и миоклонични пристъпи. 
· ЕЕГ- дезорганизирана основна активност и генерализирани пароксизми от комплекси острие-бавна вълна. 

Миоклонично - астатична епилепсия (синдром на Doose).
· Начало между 2 и 5 г. при деца с нормално развитие. Рядко се установяват мутации в Na+ каналните SСN1A, SCN2A и SCN1B субединици. 
· Клинична характеристика: Основен тип пристъпи са миоклонично-астатичните, но са възможни и абсанси, миоклонични, атонични, неконвулсивен абсансен статус, ГТКП, много рядко – тонични пристъпи. 
· ЕЕГ е с нормална основна активност и разряди от комплекси полиспайк-бавна вълна. 
· Диференциална диагноза: Бенигнена миоклонична епилепсия в ранна възраст, синдром на Dravet (SMEI), криптогенен синдром на Lennox-Gastaut (миоклоничен вариант), прогресивни миоклонични епилепсии при MERRF, болести на Lafora, Unverricht-Lundborg, левкодистрофии (прогресиращ неврологичен дефицит и прогресираща атрофия в МРТ и КТ, установен метаболитен дефект), атипични бенигнени парциални епилепсии в детската възраст (самоограничаващи се епилепсии като Роландова и тип Panayiotopoulos), при които са възможни дроп-атаки при атипични абсанси и негативен миоклонус.
· Лечение: VPA, ESM, бензодиазепини, ТPM, LEV, ниски дози LTG, бромиди, Clobazam, ZNS, кортикостероиди. Характерно е влошаване от CBZ, VGB, PHT. 
· Прогноза -неблагоприятна при 50% поради терапевтично-резистентни пристъпи, когнитивен дефицит, поведенчески отклонения.

Епилепсия с миоклонични абсанси 	
· Рядка епилепсия (0,5-1%) с начало между 5 месеца - 13 г., средно 7 г. 
· Клинична характеристика: Миоклонии (периорални, на ръцете, раменете, вкл. асиметрични (8-60/s); ГТКП, атонични, абсансен статус. Провокират се от ХВ, фотостимулация. 
· ЕЕГ е с кратки генерализирани, фокални или мултифокални комплекси острие-бавна вълна или полиспайк-бавна вълна с честота 3 Hz. 
· Прогноза: често медикаментозна резистентност, когнитивен дефицит, преход към ювенилна миоклонична епилепсия.

Бенигнени неонатални конвулсии
· Някои случаи са фамилни, с автозомно-доминантно предаване.
· Начало-2-3 ден след раждането.
· Клинична характеристика: Фокален епилептичен синдром - кратки пристъпи.
· Нормален неврологичен статус.
· ЕЕГ- неспецифична.
· Прогноза - добра.

Прогресивни миоклонични епилепсии
· Различна етиология – болести с натрупване в лизозомите (най-често цероидлипофусцинози), митохондриални болести, болест на Unverricht-Lundborg, болест на Lafora.
· Клинична характеристика: Миоклонии, епилептични пристъпи. Прогресивен неврологичен дефицит.
· Прогноза- неблагоприятна.

3. Рефлексни епилепсии
Протичат с рефлексни пристъпи (генерализирани, миоклонични или фокални), предизвикани от специфични аферентни стимули: външни (мигащи светлини, тактилни, четене, хранене) и вътрешни (движения, мислене, музика, смятане, взимане на решение). Най-чести са фотогенно-провокираните пристъпи.
1. Генетична (идиопатична) фотосензитивна окципитална епилепсия и други зрително-индуцирани епилепсии. При интермитентна фотостимулация (ИФС) или при друга светлинна стимулация (видео-игри, самоиндукция при мигане или движения пред очите) се генерира фотопароксизмален отговор (ФПО) – фокални или генерализирани спайк/полиспайк-бавна вълна пароксизми. Фотогенно провокирани пристъпи имат общо 5 до 10% от болните с епилепсия, до 18 г. От пациентите с ФПО чиста фотогенна епилепсия (само фотогенно предизвикани пристъпи) имат 42%, спонтанни и фотогенно индуцирани - 40%, само спонтанни пристъпи - 18%). От генерализираните епилепсии с изявен ФПО са детските абсансни, ювенилната абсансна, ювенилната миоклонична епилепсия и епилепсията с ГТКП при събуждане, епилепсия с миоклонии на клепачите и абсанси (синдром на Jeavons) и SMEI. 
Генетична (идиопатична) фотосензитивна окципитална епилепсия е възрастово-зависим синдром при деца с окципитална епилептогенност при мигащи светлини - видеоигри, ТV, дискотека и деца с идиопатична парциална или генерализирана епилепсия с окципитални пристъпи. 
Клиника - окципитални пристъпи, индуциращи се от ФС- автономни симптоми (повръщане както при с-м на Panayiotopoulos), ВГТКП, ГТКП. 
ЕЕГ- Интериктална: ФПО при ФС- окципитални или генерализирани пароксизми. Иктална ЕЕГ- окципитални пароксизми с темпорална пропагация.
2. Startle епилепсия - у деца с неврологичен и интелектуален дефицит и друг тип пристъпи, при които има и пристъпи при стряскане, най-често от силен звук. ДД- Hyperekplexia (Startle disease)
3. Епилепсия при четене - изявява се с миоклонични пристъпи в оралната, периорална, масетерна мускулатура при четене.

4. Епилептични енцефалопатии и енцефалопатии на развитието – етиология -  структурни/метаболитни и генетични причини (Таблица 11.5) (Specchio N, Curatolo P. Developmental and epileptic encephalopathies: what we do and do not know. Brain. 2021;144(1):32-43).
Енцефалопатии на развитието: Характеризират се с:
· Забавено нервно-психично развитие или интелектуален дефицит, обусловен  от непрогресираща мозъчна увреда, съчетано или не с епилепсия;
· Неврокогнитивният и поведенчески дефицит остава, независимо от контролиране на епилепсията
Епилептични енцефалопатии- ранни инфантилни (синдром на Ohtahara, West, мигриращи фокални пристъпи, синдром на Dravet) и с  късно начало: синдром на Lennox-Gastaut. 
· Непрекъснатата епилептична активност или честите епилептични пристъпи обуславят когнитивен регрес;
· Неврокогнитивните и поведенчески отклонения могат да се подобрят при контрол на епилептичните пристъпи редукция на интерикталната епилептична активност
Енцефалопатии на развитието и Епилептични енцефалопатии - когницията и поведението са увредени, независимо от началото на епилепсията, която е с висока честота и с епилептиформена активност; 
· Когнитивните и поведенчески увреди остават, дори при овладяване на епилептичните пристъпи; може за има известно подобрение 
Таблица 11. 5.  Енцефалопатии на развитието и епилептични енцефалопатии - най-чести генни дефекти

	Ген
	Протеин
	Вид пристъпи
	Синдром
	DEE характеристика
	АГЛ отговор

	CDKL5 
	Kinase 
	Спазми, миоклонии
Тонични, тонично-клонични 
	CDD 
	Умствен дефицит, двигателен дефицит 
	Резистентна 

	SCN1A 
	Na+ channel: Nav1.1 
	Различен, типични ГТКП при То 
	Dravet, GEFS+, ранна инфантилна EE (West)
	Dravet , умствен дефицит, забавено НПР 
	Na+ канални агонисти-влошават

	KCNQ2  /KCNQ3 
	K+ channels: Kv7.2, Kv7.3 
	Различни
Типични фокални към ВГТКП 
	Ohtahara-, BFNE 
	Умствен дефицит 
	Variable ± отговор към Ретигабин (

	PCDH19 
	Protocadherin 19 
	Фокални, провокация от То
	 
	Умствет дефицит, ASD 
	 

	SCN2A 
	Na+ channel: Nav1.2 
	Различни-, фокални, миоклонични, атонични 
	West, Ohtahara, Lennox-Gastaut, рядко BFNE 
	Умствен дефицит, забавено НПР, ASD 
	Na+ канални антагонисти подобряват или влошават 

	SCN8A 
	Na+ channel: Nav1.6 
	Различно фокални, ГТКП, спазми, миоклонии, абсанси
	West, Lennox-Gastaut, и др 
	Умствен дефицит, забавено НПР
	Отговор  към Na+ канални антагонисти 



Синдром с епилептични инфантилни спазми (Синдром на West)
· Начало - през първата година, най-често между 3 и 5 месеца. Честота 2-4/100 000. 
· Етиология - криптогенен при 30%, симптоматичен при около 70% (дегенеративни, дизметаболитни разстройства, корови дисплазии, туберозна склероза, хипоксично-исхемична енцефалопатия, мозъчни кръвоизливи, инфекции, травми и т.н.).
· Увредено нервно-психично развитие при 75% в началото (умствен и неврологичен дефицит).
· Епилептични пристъпи – епилептични (инфантилни) спазми, най-често флексионни, засягащи аксиалната мускулатура.
· ЕЕГ - хипсаритмия, дезорганизирана, с двустранни асинхронни високоволтажни бавни вълни, мултифокални епилептични разряди главно в задните мозъчни области, волтажна депресия по време на сън.
· Лечение - ACTH, Vigabatrin. Алтернативни - VPA, Nitrazepam, Topiramate, ZNS. При хемисферни лезии, лобарни или по-малки малформации на кортикалното развитие, доказано (чрез видео-ЕЕГ и анатомо-клинико-ЕЕГ корелации) водещи до клинична изява на спазми с (хеми-)хипсаритмия се прилага и хирургия с резекция на лезиите. 
· Прогноза – неблагоприятна: висока смъртност (5%), преход в синдром на Lennox-Gastaut или фокална епилепсия (25%-65%), когнитивен дефицит (66%), моторен дефицит. С нормално развитие са само 15%-30% от крипогенните/идиопатични случаи.

· При около 70% до 80% е симптоматичен-  мозъчни малформации /Лисенцефалия, лентовидна хетеротопия (Double cortex syndrome), двустранна перисилвиева полимикрогирия, туберозна склероза, агенезия на corpus callosum, постхипоксична енцефалопатия, постенцефалитна енцефалопатия/. Идиопатичен е до 20% de novo мутации: CHD2, FOXG1, SCN1A, SCN8A, STXBP1, ALG13, DNM1, GABRB3, IQSEC2  (Xp11.22)
· Критерии за типичния LGS са: 1. Полиморфни, терапевтично резистентни пристъпи - тонични, атонични, атипични абсанси (2 от 3 типа). Възможни са и епилептични спазми след синдром на West, ГТКП, прости фокални и миоклонични пристъпи. 2. ЕЕГ с генерализирани разряди от бавни комплекси острие - бавна вълна (< 3 Hz) в будност и генерализирани бързи ритми (≥ 10 Hz) по време на сън. 3. Увредени интелектуални функции - когнитивни, поведение. 
· Лечение. Не е възможен пълен контрол на пристъпите. АЕЛ на първи избор са VPA, LTG, TPM, алтернативни - ESM, LEV, CBZ, PB, Phenytoin (PHT), Clonazepam, Rufinamide, ZNS, Cannabidiol в комбинация с Clobazam, Fenfluramine според преобладаващите пристъпи в дадения момент; курсове с АСТН /кортикостероиди. При LGS се прилага и хирургия с резекция на лезии,  калозотомия и вагус-нерв-стимулация при чести и травматизиращи дроп-атаки. 
· Прогноза - неблагоприятна: висока смъртност (5%), интелектуален дефицит при 85-95% и персистиране на припадъците при 78%до 96%, най-чести след пубертета са нощните тонични пристъпи.

Синдром на Dravet (тежка ранна детска миоклонична епилепсия, SMEI)
· 1% от епилепсиите в детска възраст, при около 80% се установяват мутации в SCN1A,SCN1B, PCDH19, GABRA1, STXBP1.
· Начално нормално невро-психично развитие. 
· Епилептичен синдром - прогресиращ, полиморфен, терапевтично резистентен. Започва с усложнени фебрилни гърчове след 6 месечна възраст и се прибавят следните 4 характерни типа пристъпи: 1. Генерализирани пристъпи - тонично-клонични, клонични и асиметрични тонични, клонични и хемиклонични. 2. Миоклонични пристъпи (80%) с начало между 1 и 5 г. 3. Атипични абсанси (40%) с начало между 1 и 12 г. 4. Комплексни парциални пристъпи (46%) и ВГТКП между 4 месечна и 4 г. възраст. Чести (40%) са конвулсивният, миоклоничен или абсансен епилептичен статус (ЕС). 
· Пристъпите се провокират от to, фотостимулация, движения на очите. 
· Регрес в когницията (100%) и в моторното развитие (20-60%) след 1-2 г. от началото на заболяването. 
· Прогноза - висока смъртност  до 3 г. и до 6 г. при епи статус, внезапна неочаквана смърт при епилепсия (SUDEP). 
· Лечение: VРА, Clonazepam, Nitrazepam, ESM, Phenobarbital (PB), LEV, бромиди, Stiripentol, Cannabidiol в комбинация с Clobazam,  Fenfluramine.  CBZ, OXC, PHT, GBP, VGB, TGB, PGB и високи доза на LTG влошават епилептичните пристъпи, поради което не трябва да се прилагат. 
Епилептична енцефалопатия с CSWS или електричен статус по време на бавновълнов сън (ESES) 
Начало между 1 и 10 г., пик- 4-5 г. 
· Характеристика: ЕЕГ с продължителни комплекси острие-бавна вълна по време на бавновълнов сън (CSWS), които заемат над 85% от времето на съня. Полиморфни епилептични пристъпи. Невропсихологичен регрес - дефицит на внимание, хиперактивност, агресивност, оро-фациална апраксия. 
· Клиника: 1/3 от пациентите са с абнормен неврологичен статус, а над 50%- с МРТ патология. 
Стадии на развитие: 
· 1. Редки нощни моторни хемиклонични пристъпи; 2. CSWS, зачестяване и промяна на вида на епилептичните пристъпи (нощни моторни и ГТКП, дневни типични и атипични абсанси, миоклонични, клонични, орофациални), когнитивни и поведенчески отклонения. 3. Редки нощни ГТКП, дневни атонични. 4. Подобрение, включително в ЕЕГ (2-7 г.), с остатъчен дефект. 
· Диагноза: ЕЕГ по време на сън с CSWS –комплекси острия-бавна вълна с индекс >85%. В будно състояние - фронтални и темпорални фокуси, атипични абсанси. 
· Лечение: VPA, бензодиазепини (Clobazam и др.), LTG, LEV, TPM (CBZ и РНТ влошават), АСТН (80 Е/ дневно) или prednisone 2-5 mg/kg с редукция за 3 месеца. При вродени или ранни, обичайно хемисферни или лобарни лезии с изява на CSWS, след доказване на анатомо-клинико-ЕЕГ корелация, в определени случаи се прилага и хирургична деконективна или резективна хирургия.
· Прогноза - зависи от възрастта при началото, продължителността на CSWS, продължителността и тежестта на когнитивната увреда, отговора към АЕЛ лечение.

Синдром на Landau-Kleffner (придобита афазия-епилепсия) 
· Начало- между 2 и 8 г. 
· Клинична характеристика: Афазия (прогресираща или флуктуираща при 100%), епилептичен синдром (75%) - ГТКП, фокални прости или комплексни, атипични абсанси и ВГТКП, поведенчески отклонения (75%) - хиперактивност, агресивност, психоза. 
· ЕЕГ-фокална абнормност с темпорална (най-често в доминантната хемисфера) и по-рядко парието-окципитална локализация от острия, комплекси острие-бавна вълна, мултифокална или генерализирана (предимно по време на сън), с възможна изява на CSWS, която определя прогнозата за когницията и интелекта.
· Лечение: VPA, ESM, Clobazam, LTG, LEV, TPM, Sulthiam, BRV, ESL, ACTH или кортикостероиди с начални високи дози - 3 месеца, което определя прогнозата.
· Прогноза- от бенигнена детска епилепсия до епилептична енцефалопатия. По-благоприятна прогноза - при начало на афазията след 5 г., краткотрайни афатични епизоди, бързо подобрение на ЕЕГ. 

5. Фебрилни гърчове
Възрастово свързано заболяване с епилептични пристъпи в кърмаческа и ранна детска възраст, при температура над 38оС, без данни за инфекция на ЦНС (менингит, енцефалит), метаболитни разстройства, интоксикации и др., които не налагат диагнозата епилепсия.
· ФГ се изявяват при висока температура, причинена в 85-90% от случаите от инфекции на горните и долни дихателни пътища (среден отит и остър тонзилит), варицела, други неспецифични вирусни инфекции, уроинфекции, след имунизации (85-90% от случаите). 
· ФГ биват конвулсивни, главно генерализирани пристъпи (ГТКП в 80% или тонични в 13%), едностранни (4%), а около 3-5% са неконвулсивни, само с отклонение на очите, атония и цианоза. 
· „Простите” ФГ (70%) са кратки (под 5 мин.), генерализирани и единични за 24 часа.
· „Усложнените” или „комплексни” ФГ (30%) продължават над 15 мин., констатира се фокалност и/или следова пареза, или са ≥2 за 24 часа. При тях са необходими изследвания - КТ, МРТ, ЕЕГ и лечение с антигърчови лекарства (АГЛ). МРТ при продължителен ФГ може да разкрие остра хипокампална увреда и последваща прогресираща атрофия и склероза. 
· Рискът за ФГ е с 30% по-висок при наличие на І или ІІ степен родственици с ФГ. Забавено моторно развитие и родственици със забавено развитие. 
· Рискът за рецидив след първи ФГ е 30% - 40% при деца с първи ФГ <18 месеца, фамилност за ФГ и tо при началните <40о С. 
· Рискът за епилепсия след прост ФГ е 1% - 2,4%, а след усложнени- 4,1% - 6%. 
ДД при фебрилен гърч е представена на таблица 11.6.
Таблица 11.6. Диференциална диагноза при фебрилен гърч
	Фебрилни гърчове

	Инфекция на ЦНС - менингит, енцефалит/енцефалопатия: 
· Грипен енцефалит/ енцефалопатия
· Reye синдром с енцефалопатия
· Остър енцефалит с фебрилен конвулсивен епилептичен статус
· Остър енцефалит с рефрактерни, повтарящи се парциални пристъпи

	Епилепсия:
· Синдром на Dravet (SMEI)
· Генерализирана епилепсия с фебрилни припадъци + (GEFS+)
· Фронталнодялова епилепсия с фебрилни припадъци +

	Инсулт

	Дехидратация

	Конвулсии при гастроентерит



V. Епилептичен статус (ЕС)
	Съвременна дефиниция и класификация на епилептичен статус (2015 г.)
ЕС е състояние, което е резултат от невъзможност за действие на механизмите отговорни за прекратяване на пристъпите или от иницииране на механизми, който водят до абнормна продължителност на пристъпите (след t1). Това е състояние, което може да има продължителни последствия (след t2), вкл. невронна увреда и смърт, увреда на невронни мрежи, в зависимост от вида и продължителността на пристъпите (таблица 11.7).
	Дефиницията има 2 измерения:
	1. Продължителност на пристъпа и моментът t1, в който пристъпът трябва да се разглежда като “абнормно пролонгиран”. Това е времето, когато трябва да се обмисля и започва лечение. 
	2. Времето, след което рискът за продължителни последствия е голям (t2). Това е моментът, в който се взема решение колко агресивно да бъде лечението с цел предотвратяване на продължителни последствия.
	На базата на експериментални модели с животни за мозъчна увреда са определени t1 и t2 при някои видове пристъпи.	
Таблица 11. 7. Времеви интервали t1 и t2за различни видове ЕС
	 Вид ЕС
	Времеви интервал t1 о1
	Времеви интервал t2 t2

	Тонично-клоничен
	5 мин. 
	30 мин. 

	Фокален с нарушено съзнание 
	10 мин. 
	> 60 мин. 

	Абсансен
	10-15 мин. (възможни промени в бъдеще – ограничени данни) 
	Неизвестен 


		
		EС е най-чест до 5-годишна възраст и след 65 години. В 1/3 от случаите възниква при епилепсия (грешки в лечението, внезапно преустановяване на лечението, интеркурентни заболявания и т.н.), в 1/3 е остър симптоматичен (в хода на мозъчен инсулт, аноксия, краниална травма, инфекция на ЦНС, метаболитни нарушения, алкохолна абстиненция, тумор, медикаментозна интоксикация), а в 1/3 причините остават неизяснени. При продължаващ над 30 мин. конвулсивен ЕС настъпват увреди на ЦНС (вазодилатация, нарушена кръвно-мозъчна бариера, увеличено вътречерепно налягане, мозъчен оток, невронна смърт). При продължителност над 60 мин. ЕС се приема за рефрактерен, а при продължителност над 24 ч. – за суперрефрактерен. При рефрактерен и суперрефрактерен ЕС смъртността е 32%.
		Предложени са 4 диагностични оси за класификация на ЕС:
1. Семиология 
2. Етиология
3. ЕЕГ корелати
4. Възраст
Всеки пациент трябва да бъде категоризиран според всички оси. На практика това рядко е възможно поради недостатъчни данни, невъзможност за провеждане на ЕЕГ в началото на ЕС или динамика в семиологията на ЕС и ЕЕГ находката. 

1. Диагностична ос семиология
	Тази диагностична ос се отнася до клиничните прояви на ЕС и е основна за класификацията. Приемат се 2 таксономични критерия:
1. Наличие или отсъствие на забележими моторни симптоми
2. Степен на нарушения на съзнанието (количествени или качествени).
На базата на тези 2 критерия ЕС може да бъде: 
· Конвулсивен ЕС - при изразени моторни симптоми
· Неконвулсивен ЕС - при липса на моторни симптоми
Съвременна класификация на ЕС (семиология)
(A) С видими моторни симптоми 
A.1 Конвулсивен ЕС (синоним: тонично-клоничен ЕС)
A.1.a. Генерализиран конвулсивен 
A.1.b. ЕС с фокално начало с еволюция към двустранен конвулсивен ЕС 
A.1.c. Неуточнен като фокален или генерализиран 
A2. Миоклоничен ЕС (с видими епилептични миоклонични гърчове)
A.2.a. С кома 
A.2.b. Без кома 
A.3. Фокален моторен ЕС 
A.3.a. Повтарящи се фокални моторни гърчове (Джаксънов)
A.3.b. Epilepsia partialis continua 
A.3.c. Адверзивен статус 
A.3.d. Окулоклоничен статус 
A.3.e. Иктална пареза (фокален инхибиторен ЕС)
A.4. Тоничен ЕС 
A.5. Хиперкинетичен ЕС
(B) Без видими моторни симптоми (неконвулсивен ЕС) 
B.1. С кома (вкл. т.нар. трудно доловим ЕС) 
B.2. Без кома
B.2.a. Генерализиран ЕС
B.2.a.a. Типичен абсансен ЕС
B.2.a.b. Атипичен абсансен ЕС
B.2.a.c. Миоклоничен абсансен ЕС
B.2.b. Фокален ЕС
B.2.b.a. Без нарушения на съзнанието (aura continua, с автономни, сетивни, зрителни, мирисни, вкусови, психични, слухови симптоми) 
B.2.b.b. Афатичен статус
B.2.b.c. С нарушено съзнание
B.2.c. Неуточнен като фокален или генерализиран
B.2.c.a. Автономен ЕС 


2. Диагностична ос етиология
Съвременна класификация на ЕС (етиология)
- Остър ЕС (инсулт, интоксикация, енцефалит и др.) 
- ЕС, свързан с преживяно в миналото заболяване (мозъчна травма, енцефалит, инсулт) 
- Прогресивен ЕС (мозъчен тумор, болест на Lafora, деменции) 
- ЕС при уточнени електро-клинични синдроми (Синдром на West, Lennox-Gastaut, Landau-Kleffner, Ohtahara, Dravet, Ювенилна миоклонус епилепсия и др.) 
- ЕС с неизвестна етиология (криптогенен) 
Терминът идиопатичен (генетичен) не се използва за етиология на ЕС.
3. Диагностична ос ЕЕГ корелати
Когато става въпрос за ЕЕГ корелати на ЕС, е важно да се имат предвид следните особености:
1. ЕЕГ (особено ЕЕГ мониториране) е изключително важна при неконвулсивен ЕС, когато клиничните прояви са дискретни, неспецифични и включват основно нарушения на съзнанието и поведенчески промени 
2. Понастоящем липсват базирани на доказателствата ЕЕГ критерии за ЕС. 
4. Епилептичните разряди се считат за отличителен белег, но при по-голяма продължителност на ЕС, могат да преобладават ритмични неепилептични патерни.
Предложена е следната терминология за описание на ЕЕГ патерните:
1. Локализация: генерализирани, латерализирани, двустранно независими, мултифокални. 
2. Наименование на патерна: периодични разряди, ритмична делта активност или пика-бавна вълна/пика-бавна вълна плюс подтипове.
3. Морфология: форма, брой фази, амплитуда, поляритет.
4. Свързани с времето характеристики: честота, продължителност, начало (постепенно, внезапно), динамика (еволюиращи, флуктуиращи или персистиращи).
5. Модулация: предизвикани от стимули или спонтанни.
6. Ефект от медикаментозна интервенция върху ЕЕГ находката. 
7. Флуктуация - наличие на повече от 3 промени в честота (с поне 0,5 Hz), морфология или локализация, през период не по-голям от 1 минута. 
8. Еволюция - при поне 2 категорични промени в честота (поне 2 последователни еднопосочни промени с поне 0,5 Hz), морфология (поне 2 последователни промени до поява на нова морфология) или локализация (последващо разпространение към поне 2 различни стандартни 10-20 отвеждания). 
9. ЕЕГ подобрение при редуциране на патологичната находка до рядка (до 1-9% от епоха).
Модифицирани критерии от Залцбургски консенсус за неконвулсивен ЕС 
През 2013 г. в Залцбург са утвърдени работни ЕЕГ критерии за диагностика на неконвулсивен ЕС. На тази база, през 2015 г., Leitinger и съавт. представят Модифицирани Залцбургски критерии за неконвулсивен ЕС, с които се постига значима редукция на фалшиво положителните диагнози неконвулсивен ЕС при минимална загуба на чувствителност. Според тези критерии диагнозата неконвулсивен ЕС се базира на комбинация от ЕЕГ и клинични данни като клиничните симптоми, суспектни за ЕС, трябва да продължават поне 10 мин. Прилагането на тези критерии се препоръчва при всички пациенти с количествени или качествени нарушения на съзнанието. Те включват: 
Клинични данни, подпомагащи диагнозата:
- Влошаване на състоянието в рамките на минути до часове.
- Липса на съществено подобрение в последните минути до часове.
- Липса на метаболитни нарушения или данни от невроизобразяващите методи, обясняващи ЕЕГ находката.
ЕЕГ промени с продължителност поне 10 s:
А. При пациенти без известна енцефалопатия (необходим е поне 1 критерий от 1-3)
1. Епилептични разряди с честота над 2,5 Hz.
2. Типична иктална еволюция във времето и пространството от епилептични разряди или ритмична активност (над 0,5 Hz).
3. Дискретни клинични прояви (леки потрепвания в периоралната, пери-орбиталната област или крайниците, близки като време на изява с ЕЕГ находката) с епилептични разряди или ритмична активност (над 0,5 Hz).
4. При липса на критерии 1-3 и наличие на епилептични разряди с честота ≤ 2,5 Hz с флуктуация или ритмична активност над 0,5 Hz с/без флуктуация и след обмисляне на клиничната картина, се прилагат адекватни антиепилептични медикаменти и се документира реактивността на пациента след 10 мин.
В. При пациенти с известна епилептична енцефалопатия
Критерии от група А + по-подчертани като степен на изява или честота ЕЕГ промени или клинично и ЕЕГ подобрение от приложените интравенозно АГЛ. 
Диагностична ос възраст
Съвременна класификация на ЕС (възраст)
1. В период на новороденото (0-30 дни) 
2. В кърмаческа възраст (1 месец – 2 години)
3. При деца (2-12 години)
4. При юноши и възрастни (12-59 години)
5. Старческа възраст (≥ 60 години)

VI. Диагностика
Диагнозата епилепсия се поставя при наличие най-малко на 2 непровокирани/ провокирани епилептични пристъпа или 1 непровокиран/провокиран пристъп и висока вероятност от последващ пристъп. Диагностицирането се извършва в 4 последователни етапа (Фиг.11.2): 

1. Характеризиране на пристъпа - диференциална диагноза между епилептични и неепилептични пристъпи:
· Диференциране от неепилептични пароксизмални състояния като: синкопи, мигрена, преходни исхемични атаки, двигателни разстройства, вкл. дистонни пристъпи, окулогирни кризи, нарушения на съня (парасомнии в  REM и не- REM съня), панически атаки и др.
· Разграничаване от неепилептични пристъпи (псевдоeпилептични пристъпи и синкопи с аноксичен пристъп, панически атаки).
· Разграничаване от пристъпите в хода на метаболитни нарушения, травми, инсулти, интоксикация с медикаменти, внезапно преустановяване на лечение, алкохол и алкохолна абстиненция и др., както и от фебрилни гърчове в детска възраст.
2. Определяне на вида на епилептичния пристъп (според Международната класификация на епилептичните пристъпи) според клиничната характеристика с оценка и на ЕЕГ характеристиката (ЕЕГ, видео-ЕЕГ) и невроизобразяващите изследвания (Таблица 11.8) 
Таблица 11.8. Аура и невроанатомична локализация (Wolf P., Benbadis S, Dimova PS et al. Epileptic Disord. 2020;22(1):15-31)
	Феномени на аурата
	Вероятна локализация на епилептичната активност

	· Афективна - страх, депресия, радост 
· Безпокойство (внезапно, кратко, интензивно, без съдържание)
	· Темпорална 
· Амигдала

	· Слухова - звуци, шумове или единични тонове
· Музика 
	· Гирус на Heschl, ако е латерализирана от противоположната страна. 
· Темпорална

	· Автоскопия, напр. усещане за раздвоение на личността  
	· Париетална, вероятно дясна

	· Цефалична, т.е. усещане в главата, напр. усещане за лекота в главата
	· Фронтална

	· Дискогнитивна, т.е. нарушение на компонентите на когницията, напр. нарушено разбиране,  разкъсани мисли, съновидения
	· Темпорална

	· Епигастрална, т.е. коремно усещане с възможно движение към гърдите или гърлото
	· Темпорална (мезиална)

	· За нещо преживяно (припомняне на определени стари спомени)
· Принудителни мисли
	· Темпорална
· Фронтална, вероятно лява

	· Вкусова, напр.  горчив, кисел или метален вкус
	· Темпорална

	· Халюцинации, т.е. сложни перцепции, напр. слухови, зрителни
· Хеминеглижиране
	· Зависи от включените възприятия 
· Противоположен париетален дял

	· Болка в крайниците
· Иктална  дисмнезия - déjà-vu или jamais-vu 
	· Противоположен постцентрален гирус, париетален оперкулум, инсула 
· Темпорална

	· Мирисни, обикновено неприятна миризма
	· Темпорална (мезиална)

	· Соматосензорни
	· Париетална; латерализирана противоположно

	· Зрителна, напр. трепкащи светлини или амавроза
	· Окципитална; латерализираща - ако е с определена посока



3. Изясняване на етиологията на заболяването с невроизобразяващи, лабораторни, метаболитни, генетични и други изследвания.

Фиг. 11.2. Диагностичен процес при пациенти с епилептични пристъпи

Необходимите изследвания за диагностициране и контролиране на лечението са ЕЕГ, невроизобразяващи изследвания и контрол на серумните нива на АЕЛ.
 Неврологично изследване - периодично.
 ЕЕГ и периодичен ЕЕГ контрол в зависимост от терапевтичния ефект, при терапевтично овладени пристъпи - през 6 месеца. ЕЕГ е необходима за установяване вида на епилептичните пристъпи и за доказване на фотопароксизмален отговор (табл. 11.9). ЕЕГ по време на сън се извършва при индикации при деца и млади хора след сънна депривация или употреба на melatonin. Видео-ЕЕГ е необходима при пациенти с диагностични затруднения. 

Таблица 11.9. Диференциална диагноза на епилептичните пристъпи според Международната класификация на епилептичните пристъпи на ILAE по клинични и ЕЕГ признаци
	Епилепсия - пристъпи
	ЕЕГ -иктална
	ЕЕГ интериктална

	І. Фокални пристъпи

	Фокални - без увреда на съзнанието
	Локални контралатерални разряди с начало от определена област. Не винаги се регистрира от скалпа
	Локализиран контралатерален разряд

	Фокални пристъпи с увреда на съзнанието
	Едностранни или по-често двустранни разряди, дифузни или фокални, темпорално или фронто-темпорално
	Едностранен или двустранен, по-често асинхронен фокус, обикновено T или F

	Фокални пристъпи с еволюция към двустранни тонично-клонични
	Гореописаните разряди генерализират бързо вторично 
	

	ІІ. Генерализирани пристъпи

	Абсанси-
съзнанието е нарушено




	Правилни и симетрични 3 Hz, но възможни между 2 и 4 Hz комплекси острие-бавна вълна, понякога полиспайк-бавна вълна, двустранно синхронни, появяващи се на фона на нормална ЕЕГ.
	Основната активност е в нормални граници, но често се наблюдават описаните пароксизмални прояви от комплекси острие-бавна вълна 3/s, правилни и симетрични.

	Атипични абсанси
Могат да се придружават от промени в мускулния тонус

	Полифреквентни, асиметрични комплекси острие-бавна вълна, бърза активност или друг тип пароксизмална активност, появяващи се на фона на абнормна за възрастта основна активност. Промените са двустранни, но често нерегулярни и несиметрични.
	Промени в основната активност, неправилни и несиметрични комплекси острие-бавна вълна

	Миоклонични пристъпи
	Комплекси полиспайк-бавна вълна и острие-бавна вълна
	Същата като икталната активност

	Тонични пристъпи
	Бърза активност, или 9-10/s ритъм или с намаляване на честотата и увеличаване на амплитудата
	Ритмични разряди от остри и бавни вълни, понякога асиметрични, често абнормна основна активност

	Клонични пристъпи
	Бърза активност (10 в s или повече) и бавни вълни, рядко комплекси острие-бавна вълна
	Спайк-вълна или полиспайк-вълна разряди

	Тонично-клонични пристъпи
	Ритъм от 10 или повече/s с намаляваща честота и нарастваща амплитуда по време на тоничната фаза, с прекъсвания от бавни вълни по време на клоничната фаза
	Полиспайк-вълна или спайк-вълна или остра-бавна комплекси

	Атонични пристъпи
	Комплекси полиспайк-бавна вълна, по-рядко нисковолтажна бърза активност
	Полиспайк-бавна комплекси



· Липсата на абнормности в ЕЕГ не изключва диагнозата епилепсия.
· Липсата на епилептиформена активност в ЕЕГ в хода на провежданото противоепилептично лечение означава, че вероятно лечението е ефективно. 
· Само въз основа на епилептиформена активност в ЕЕГ, но без съответна клинична изява, не може да се постави диагнозата епилепсия. 

· Невроизобразяващи изследвания
Спешни: 
·  Пациенти, получили за първи път епилептични пристъпи, с нововъзникнал огнищен неврологичен дефицит, увреда на съзнанието (с или без данни за интоксикация), температура, травма на главата, персистиращо главоболие, анамнеза за неоплазма или за прием на антикоагуланти, позитивност за HIV, наличие на фокални пристъпи при пациенти над 40 г. 
· Пациенти с известна епилепсия при: съмнение на мозъчно-структурни лезии на базата на прогресиращ неврологичен дефицит; увреда на съзнанието (с или без интоксикация), температура, краниална травма, персистиращо главоболие, анамнеза за неоплазма, прием на антикоагуланти, промяна в типа на пристъпите, прогресиращ интелектуален дефицит. 
· Компютърна томография (КТ) на главен мозък е показана в условия на спешност, както и за визуализиране на мозъчни калцификати (туберозна склероза и др.). КТ с контраст - за диференциране на артерио-венозна малформация, мозъчен тумор. Повторни КТ изследвания - при прогресиращи промени в неврологичния статус и терапевтична резистентност.
· Магнитно-резонансна томография (МРТ) на главен мозък e средство на избор при пациентите с епилепсия поради възможност за визуализиране на малки по обем лезии (корови дисплазии и дефекти в невронната миграция), хипокампална склероза и неоплазми. Показана е за пациентите с фокална епилепсия с изключение на доказаните идиопатични детски фокални епилепсии, както и при новоизявила се епилепсия след 25 г. възраст за уточняване на симптоматична етиология. Повторни МРТ изследвания - при терапевтична резистентност на епилепсията и/или прогресиращи промени в неврологичния статус. 
· Трансфонтанеална ехография – в кърмаческа възраст. 
 ПКК, трансаминази, електролити - в началото на лечението, както и други показатели при необходимост. При нормални стойности - контролни изследвания през 6 месеца.
 ЕКГ при деца и възрастни при съмнение за епилепсия и ДД със синкопи или ритъмни разстройства.
 Очен статус
 Изследвания на ниво на АГЛ - след приключване на титрирането на валпроати, carbamazepine, phenytoin, след което мониториране се извършва 1/годишно. При съмнение за ниско ниво или интоксикация, терапевтична резистентност, повече от 2 лекарства, чернодробна и бъбречна недостатъчност, съдебно-медицинска експертиза. При бременни жени – ежемесечен контрол на серумните нива.
 Психологично изследване при обучителни затруднения и периодичен контрол за оценка на възможен регрес в когнитивните функции.
 Генетични изследвания (табл. 11.1,11.2,11.3,11.4)
При парциалните (фокални) епилепсии, наличие на ВГТКП и някои неопределени синдроми се осъществяват допълнително:
 Доплерова и транскраниална доплерова сонография.
 МР ангиография при съмнение за артериовенозни малформации (АVМ), стенози и хипоплазии на вътрешна сънна, средна мозъчна артерия.
 Мозъчна ангиография -при съмнение за мозъчно-съдови малформации след КТ, КТ с контраст, МР ангиография.
 Функционални невроизобразяващи изследвания – SPECT и PET за установяване на локална хипо-/хиперперфузия и хипо- или хиперметаболизъм.
 Ликворно изследване - при съмнение за менингит, остър или подостър енцефалит, субарахноиден кръвоизлив, левкодистрофия 

VII. Терапия
Своевременното диагностициране на вида на пристъпите и на епилептичния синдром е необходимо условие за правилния избор на антиепилептичната терапия, определяща в най-голяма степен прогнозата и психологичните и социално-икономични проблеми, съпътстващи епилепсията. Лечението на болните с епилепсия се осъществява от специалисти-невролози и/или детски невролози. Консултация с психиатър се извършва при наличие на психоза, промяна на личността, свързана с епилепсията и психо-социална дисфункция.
Целите на антиепилептичното лечение са пълен контрол на епилептичните пристъпи или редукция на пристъпната честота и/или тежест, при добра поносимост, безопасност и съобразяване с лекарствените взаимодействия, потискане на субклиничната епилептична активност и на епилептогенезата, подобряване на качеството на живот.
Терапията на епилепсията включва медикаментозно лечение (монотерапия, рационална политерапия) и при необходимост (медикаментозна резистентност или някои специфични синдроми) - неврохирургично лечение, алтернативни терапии (кетогенна диета и модификации, вагус-нерв стимулация). Изборът на антигърчово лекарство  (АГЛ), продължителността на лечението, както и решението за хоспитализация се вземат от специалисти невролози и/или детски невролози. При лечението на епилепсията се спазват основни принципи. 
При единствен тонично-клоничен епилептичен пристъп лечение се започва при висок риск от рецидиви: ЕЕГ с интериктални епилептиформени абнормности и/или персистираща причина за епилептични пристъпи като визуализирана в МРТ корова дисплазия; начален непровокиран епилептичен статус; анамнеза за предшестващи миоклонии, абсанси. Основната цел на лечението е пълен контрол на припадъците при минимален страничен ефект на АГЛ, с постигане на възможно най-добро качество на живот. Преценява се ползата и рисковете от продължителния прием на АГЛ при всеки конкретен болен.
	Лечението с АГЛ се започва при сигурна диагноза: според новата дефиниция след 2 непровокирани или провокирани пристъпа, наблюдавани през период по-голям от 24 ч, след 1 непровокиран (или провокиран) поне 30 дни след невроинфекция, инсулт, мозъчна травма, или след поставена диагноза епилептичен синдром. Не винаги се налага лечение при идиопатичната детска фокална епилепсия с центротемпорални спайкове (Роландова), някои форми на фотосензитивни епилепсии, фебрилните гърчове или редки епилептични пристъпи (по-редки от веднъж годишно пристъпи или редки и леки нощни пристъпи) и при краткотрайни фокални пристъпи. 

А. Принципи на лечение 
1. Оценява се вида на епилепсията, вида на пристъпите, индикации и рискови фактори за антиконвулсантно лечение
2. Започва се с монотерапия с АГЛ от първа линия, съобразен с вида на пристъпите, епилептичния синдром, възрастта на пациента, наличието на придружаващи заболявания, ко-медикации. Предимствата на монотерапията е ниска токсичност, добра поносимост, липса на лекарствени взаимодействия, минимизирани когнитивни нарушения и други нежелани реакции. Ефектът се контролира според клиничните симптоми (честотата и тежестта на пристъпите) и с ЕЕГ.
3. Започва се с ниска доза, която се повишаване постепенно до контрол на пристъпите или изява на странични реакции.
4. Мониториране на серумните нива.
5. Оценка на риск от възобновяване на пристъпите при спиране или промяна на лечението.
6. Постигане на оптимално качество на живот.
7. При терапевтично-резистентни епилепсии (неуспех от два адекватни АГЛ) – насочване към специализирани клиники за провеждане на изследвания за етиологично изясняване, определяне и провеждане на рационална политерапия и обсъждане за възможно неврохирургично лечение и кетогенна диета.

Б. Антигърчови лекарства
Съвременното лечение на епилепсията при деца и възрастни се осъществява със следните АГЛ според регистрираните индикации като монотерапия или рационална политерапия, адекватно на вида на епилепсията и вида на пристъпите, съобразено с възрастта, теглото на пациента и придружаващите соматични заболявания (чернодробни, бъбречни, кръвни и т.н.) и риска от тератогенност при млади жени с детероден потенциал: Carbamazepine (CBZ), Cannabidiol* (CBD), Сenobamate**, Clobazam**, Clonazepam (CZP), Eslicarbasepine (ESL), Ethosuximide (ESM), Fenfluramine* (FFL), Gabapentin (GBP), Lacozamide (LCM), Lamotrigine (LTG), Levetiracetam (LEV), Nitrazepam**,Oxcarbazepine (OXC), Phenobarbital (PB), Phenytoin (PHT), Pregabalin (PGB), Rufinamide*, Stiripentol*, Sulthiam**, Tiagabine (TGB), Topiramate (TPM), Valproate (VPA), Vigabatrin (VGB)**, Zonizamide**, Methylprednisolon, Piracetam (PZT), Brivaracetam (BRV) (Таблици 11.10, 11.11, 11.12, 11.13, 11.14 , 11.15, 11.16). 
* По Член 266, ал. 2 от ЗЛПХМ чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти 
**Регистрирани от ЕМА 
Отчита се възможността за суицидно поведение или идеация от прилаганите АЕЛ. 

В. Начално лечение на епилепсията.
Започва се монотерапия с медикамент на първи избор, съобразно вида на епилепсията и вида на припадъците след два непровокирани пристъпа (таблица 11.8), като се достига оптимална доза (таблица 11.9). Монотерапията е ефективна при 60% от новодиагностицираните пациенти (І монотерапия - 47% или ІІ монотерапия - при 13%).
І монотерапия (АГЛ на първи избор) са: 
- Valproate - за генерализирани, фокални епилепсии или при съмнения при класифицирането на пристъпите, при синдром на West. Възможен е тератогенен ефект на VPA , поради което се прилага с внимание при момичета над 11 г., млади жени с детероден потенциал и бременни, само ако алтернативното лечение е неефективно
- Carbamazepine- за фокални епилепсии или Oxcarbazepine - в детската възраст. Препоръчват се ретардните форми на Carbamazepine. 
- Ethosuximide, а при индикации и Lamotrigine, са медикаменти на първи избор при абсансите. 
- Широкоспектърни АЕЛ като Valproate, Lamotrigine, Levetiracetam, Topiramate са средства на първи избор при пациенти с повече от един тип пристъпи (особено ако има и абсанси, атонични и миоклонични пристъпи).
- Някои от новите АЕЛ (Lamotrigine, Охcarbazepine) могат да се прилагат като монотерапия при специални състояния (детско-юношеска възраст, млади жени и бременни, когнитивен дефицит), странични реакции или органна недостатъчност. 
ІІ монотерапия (алтернативна монотерапия) се прилага при липса на ефект от лечението, непоносимост, странични реакции или органна недостатъчност, като се добавя друг подходящ медикамент, като постепенно се изтегля първия:
 при генерализирани и фокални пристъпи със и без вторична генерализация, полиморфни пристъпи, синдром на Lennox-Gastaut: LTG, LEV, TPM
 при фокални и вторично-генерализирани пристъпи: OXC,  LCM (над 4 г.), ESL (над 18 г.)
 при синдром на West - CZP, LTG, TPМ
Възможно е влошаване на някои епилептични пристъпи и синдроми от АЕЛ (таблица 11. 10). При лечение на абсанси и миоклонични пристъпи при деца и възрастни не се препоръчват carbamazepine, gabapentin, oxcarbazepine, phenytoin, pregabalin, tiagabine и vigabatrin, а при синдрома на Dravet и високи дози на lamotrigine поради риск от влошаване. Lamotrigine може да влоши и пациентите с ювенилна миоклонична епилепсия. При деца с идиопатични фокални епилепсии (Роландова, синдром на Panayiotopoulos и тип Gastaut) carbamazepine и oxcarbazepine могат влошат пациентите до изява на CSWS.
Причини за неуспех от монотерапията са:
1. Неправилна диагноза (мозъчни тумори, псевдоeпилептични пристъпи, синкоп, сърдечна аритмия и т.н.)
2. Неправилен избор на АЕЛ (неподходящ за вида пристъпи, лекарствени взаимодействия)
3. Неподходяща доза, странични реакции
4. Неправилен начин на живот (алкохолизъм, лекарствена зависимост и т.н.)

Таблица 11.10. Антигърчови лекарства за лечение на епилепсиите (синдромите) и епилептичните пристъпи 
	Вид епилепсия (синдром) епилептични пристъпи
	І избор
Монотерапия
	Алтернативна монотерапия или политерапия

	Първично-генерализирани (идиопатични/генетични) епилепсии/ генерализирани припадъци

	Тонично-клонични припадъци
	CBZ,PHT,VPA
	 CZР, LTG, LEV, OXC, PB, TGB, TPM, ZNS**, Clobazam**

	Атонични пристъпи
	VPA
	 LTG, CZP

	Абсанси
	VPA, ESM
	CZP, LTG, TPM

	миоклонични пристъпи
	VPA
	CZP, ЕSM, LTG, LEV, TPM, ZNZ**, Clobazam**
Кортикостероиди 

	Ювенилна миоклонична епилепсия
	VPA
	CZP, ЕSM, LTG, LEV, TPM, ZNZ**, Clobazam** 

	Фокални  епилепсии / фокални епилептични пристъпи

	Фокални пристъпи
	CBZ, VPA
	CZP, Cenobamate**, Clobazam**, GBP, LCM, LTG, LEV, OxCBZ, PB, PHT, PGB,  TGB, TPM, BRV, ESL, ZNS**

	Фокални пристъпи с еволюция към двустранни тонично-клонични (вторично –генерализирани пристъпи)
	CBZ, PHT, VPA
	CZP, Cenobamate**, Clobazam**, GBP, LCM, LTG, LEV, OxCBZ, PB, PHT, PGB,  TGB, TPM, BRV, ESL, ZNS**

	Идиопатични фокални (Роландова и окципитални)
	CBZ, VPA, OxCBZ
	CZP, GBP, LTG, LEV, Clobazam**, ZNS**

	Епилептични енцефалопатии/ енцефалопатии на развитието

	Синдром с инфантилни спазми (синдром на West)
	ACTH, VPA
	CZP, LTG, TPM, VGB**, ZNS**

	Синдром на 
Lennox-Gastaut
	LTG, TPM, VPA
	CBZ, CZP, PB, PHT, Rufinamide*, Cannabidiol* с Clobazam**,  ZNS**,  Fenfluramine*

	I Синдром на Dravet (SMEI)
	VPA,TPM
	LEV, Stiripentol*, Cannabidiol* с  Clobazam**,  Fenfluramine*

	Епилептична енцефалопатия с CSWS или електричен статус по време на бавновълнов сън (ESES)
	VPA, ESM
	LEV, бензодиазепини, Clobazam**, кортикостероиди


- АГЛ, разрешени за монотерапия и допълваща терапия: CBZ, CZP, ESM, GBP (над 12 г. монотерапия, над  6 г. допълваща терапия), ESL (над 18 г. монотерапия, над 6 г. допълваща терапия),  LTG (над 2 г.), LEV (над 16 г. - монотерапия, над 1 месец- политерапия), LCM (над 4 г.), OxCBZ, PHT, PB, TPM  (над 2 г.), VPA. 
- АГЛ разрешени само за допълваща терапия: PGB (над 18 г.); TGB (над 12 г.), когато други подходящи лекарствени комбинации са се оказали незадоволителни или не са поносими , BRV (над 2 г.).
- Класически АГЛ: CBZ - carbamazepine; CZP-clonazepam; ESM– ethosuximide, PHT- phenytoin; PB-phenobarbital; VPA-valproate
- Нови АЕЛ: GBP-gabapentin; ESL- eslicarbazepine; LTG - lamotrigine; LCM – lacosamide; LEV-levetiracetam; ОxCBZ - oxcarbazepine; PGB – pregabalin; TGB-tiagabine; TPM – topiramate; Rufinamide*- за синдром на Lennox-Gastaut; Stiripentol*- за синдром на Dravet; BRV – Brivaracetam над 2 г.; CBD- Cannabidiol* при епилептични пристъпи, свързани с туберозна склероза комплекс (TSC) при пациенти ≥ 2 години; CBD- Cannabidiol* в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; Fenfluramine*- при синдром на Dravet. и при синдром на Lennox-Gastaut≥ 2 г, Сenobamate**- при фокални и ВГТКП (ФДТКП) над 18 г.; Zonisamide** за лечение на ВГТКП (ФДТКП) при възрастни и деца над 6 г., за миоклонични пристъпи, за синдром на Lennox-Gastaut;
* По Член 266, ал. 2 от ЗЛПХМ и чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти:  
* Rufinamide за лечение на синдром на Lennox-Gastaut 
* Stiripentol за лечение на синдром на Dravet 
* Cannabidiol в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; * Cannabidiol при лечение на пристъпи, свързани с туберозна склероза комплекс (TSC) при пациенти ≥ 2 години 
*Fenfluramine- при синдром на Dravet и синдром на Lennox-Gastaut при пациенти ≥ 2 години
**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г; ACTH** за лечение на синдром на West. 
Таблица 11.11. Видове и дозиране на антигърчовите лекарства
	Международно непатентно име (INN)
	ДЕЦА
	ВЪЗРАСТНИ

	
	Начална дневна доза (mg/kg)
	Оптимална дневна доза (mg/kg)
	Начална дневна доза 
(mg)
	Оптимална дневна доза
(mg)
	Максимална дневна доза (mg)

	Valproic acid
	10-20 
	10-50
	500
	1000-2000
	 2100

	Carbamazepine
	5 
	10-30
	200 
	600-1200
	1600

	Oxcarbazepine
	10 
	30-40
	300-600
	900-2400
	2400

	Phenytoin
	3-4
	4-8
	100
	300-400
	500

	Phenobarbital
	2
	2-5
	60
	90-250
	600

	Clonazepam
	0,01
	 0,01-0,02–0,1-0,2 
	0,5
	2-6
	8

	Lamotrigine
	0,6 с ензимни индуктори 
0,15 при VPA 
0,3 при моно-терапия
	5-15 с ензимни индуктори 
5 с VPA
15 при моно-терапия
	50 с ензимни индуктори 
12,5 с VPA
25 при моно-терапия
	500-600 при ензимен индуктор
300-400 при VPA
500 при моно-терапия
	700 при моно-терапия

	Topiramate
	0,5-1,0 
	5-9 
	25 
	200-400 
	 500 

	Levetiracetam
	10 
	40 
	1000 
	2000-3000 
	3000 

	Tiagabine
	0,1 
	1 
	5–10 
	60 
	70 

	Gabapentin
	Над 6 г.
10-15 
	25-35
	300
	1200-1800-3600
	3600 

	Pregabalin
	-
	-
	150
	450-600
	600

	Lacosamide
	След 4 г.
2 mg/kg
	200-400 mg/дн.
	100
	200-400
	600 mg или 10mg/kg при монотерапия при деца и юноши над 50 kg и 8 mg/kg при деца и юноши под 50 kg; 400 mg при допълваща терапия за деца и юноши над 50 kg и възрастни

	Ethosuximide 
	10 
	40 
	500
	1500
	2000

	Stiripentol*
	50 
	до 100 
	50 
	до 100 
	4000

	Rufinamide*
	Над 4 г.- 10 
	45 
	400 
	2400
	3200

	Brivaracetam
	-Деца ≥ 2 г. и юноши
≥50 kg  в доза 1 mg/kg

-Над 16 г.
50 - 100, разделена на две равни дози
	- Деца ≥ 2 г. и юноши
≥50 kg  в доза 2 mg/kg - 50-200 според на индивидуалния отговор и поносимост
	50 - 100, разделена на две равни дози
	50-200  според индивидуалния отговор и поносимост 
	200

	Eslicarbazepine
	Деца над 6 г.-10  mg/kg/дневно
Над 60  kg - 400  mg
	Деца над 6 г. -30  mg/kg
	400  еднократно
	800-1200 до 1600  mg еднократно
	1600

	Clobazam**

	Над 2 г.-0,4-1 mg/kg

	Титриране до 1 mg/kg през 7 дни;
 Под 30  kg - 20 mg; Над 30  kg - до 40 mg
	5 mg
	До 40 mg
	40 mg 

	Zonisamide**

	≥ 6 г. и юноши
≥50 kg- 1 mg/kg 

	Титриране  през 7 дни до 4—8 mg/kg
	100 mg
	300 mg
	600 mg

	Cannabidiol*

	≥ 2 г. -2,5 mg/kg двукратно (5 mg/kg/дневно), титриране през 7 дни  до 10-20 mg/kg

	При LGS и Dravet  синдром -до 10 mg/kg/ден;
При TSC-10 mg/kg/ден
	
	
	При LGS  Dravet синдром - 20 mg/kg/ден; При TSC-25 mg/kg/ден

	Fenfluramine*- ≥ 2 г.- 0,2 mg/kg- до 0,7 mg/kg максимално до 26 mg/дневно
	≥ 2 г.- 0,2 mg/kg- до 0,7 mg/kg максимално до 26 mg/kg
	При Dravet  синдром до 0.4 mg/kg със Stiripentol 0,7 mg/kg без Stiripentol; при LGS -   0,2 mg/kg- до 0,7 mg/kg
	0,4 mg/kg
	0,7 mg/kg,  максимално  до 26 mg/kg
	26 mg/kg

	Сenobamate**
	-
	-
	12,5 mg еднократно
	Титриране през 14 дни- 25 mg, 50 mg, 100 mg, 150 mg до 200 mg
	400 mg


* По Член 266, ал. 2 от ЗЛПХМ и чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти:  
* Rufinamide за лечение на синдром на Lennox-Gastaut 
* Stiripentol за лечение на синдром на Dravet 
* Cannabidiol в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; * Cannabidiol при лечение на пристъпи, свързани с туберозна склероза комплекс (TSC) при пациенти ≥ 2 години 
*Fenfluramine- при синдром на Dravet и синдром на Lennox-Gastaut при пациенти ≥ 2 години
**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г; ACTH** за лечение на синдром на West. 

**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г. 
ACTH** за лечение на синдром на West

Таблица 11.12. Възможно влошаване на епилептичните синдроми от АГЛ 
	АГЛ
	Синдром
	Възможно влошаване

	Carbamazepine
	· Абсансна епилепсия
· Ювенилна миоклонична епилепсия
· Прогресивна миоклонична епилепсия
· Роландова епилепсия
· Детска окципитална епилепсия
· Симптоматични генерализирани епилепсии
· Синдром на Angelman
·  Синдром на Landau-Kleffner
	· Абсанси, миоклонии
· Миоклонични пристъпи
· Миоклонус
· CSWS
· ГТКП - рядко
· Фокални пристъпи - рядко
· Тонични пристъпи
· Атонични пристъпи

	Охcarbazepine
	· Абсансна епилепсия
· Ювенилна миоклонична епилепсия
· Роландова епилепсия
	· Абсанси
· Миоклонии
· Фокални пристъпи

	Phenytoin
	· Абсансна епилепсия
· Прогресивна миоклонична епилепсия
· Ювенилна миоклонична епилепсия
· Синдром на Landau-Kleffner
	· Абсанси
· Церебеларен синдром
· Миоклонични пристъпи
· Фокални пристъпи - рядко
· ГТКП

	Phenobarbital
	· Абсансна епилепсия
· Роландова епилепсия
· Синдром на Lennox-Gastaut
	· Абсанси (при високи дози)
· Миоклонични пристъпи

	Valproate (рядко)
	· Абсансна епилепсия
· Единични случаи при епилепсия с миоклонус и криптогенна фокална епилепсия
	· Абсанси
· Миоклонични пристъпи
· Фокални
· ГТКП

	Ethosuximide
	· Абсансна епилепсия
· Епилепсия с миоклонус
· Епилепсия с ГТКП
	· Абсанси
· Миоклонични пристъпи
· ГТКП

	Бензодиазепини
	· Синдром на Lennox-Gastaut
	· Тонични пристъпи
· Абсанси
· Миоклонични пристъпи

	Vigabatrin
	· Абсансна епилепсия
· Епилепсии с миоклонус
· Синдром на Lennox-Gastaut
	· Абсанси
· Миоклонус
· Фокални пристъпи
· Тонични пристъпи

	Gabapentin
	· Абсансна епилепсия
· Епилепсия с миоклонус
· Синдром на Lennox-Gastaut
	· Абсанси
· Миоклонус

	Lamotrigine
	· Ранна детска тежка миоклонична епилепсия (SMEI)
· Ювенилна миоклонична епилепсия
· Роландова епилепсия
	· При високи дози
· Миоклонични пристъпи

	Rufinamide
	· Синдром на Lennox-Gastaut
	· Атонични пристъпи

	Topiramate
	· Абсансна епилепсия
	· Абсанси

	Tiagabine
	· Абсансна епилепсия
· Епилепсия с миоклонус
	· Абсанси
· Миоклонични пристъпи
· Фокални
· ГТКП

	Levetiracetam
	· Ювенилна миоклонична епилепсия
· Абсансна епилепсия
· Синдром на Lennox-Gastaut
· Синдром на Dravet
	· Абсанси
· Миоклонични пристъпи
· Фокални
· ГТКП

	Pregabalin
	· Абсансна епилепсия
· Епилепсия с миоклонус
	· Абсанси
· Миоклонични пристъпи

	Lacosamide
	· Синдром на Lennox-Gastaut
	· Атипични абсанси
· ГТКП



Г. Лечение с политерапия - започва се при неповлияващи се болни от монотерапия с 2 АГЛ. Прилага се при около 40% от пациентите, при които монотерапията е неефективна: чести, тежки фокални или полиморфни пристъпи, специфични синдроми и епилептични енцефалопатии, напр. темпоралнодялова епилепсия при мезиотемпорална склероза, синдром на Dravet (SMEI), синдром на West, синдром на Lennox-Gastaut. При прибавяне на втори, респективно трети АГЛ, се препоръчва рационална политерапия, като се комбинират – 2 (3) АГЛ с различен механизъм на действие (Таблица 11.13).
Някои АГЛ (lamotrigine, topiramate, valproic acid) имат множествени механизми на действие, други (phenytoin, carbamazepine, ethosuximide) – един основен механизъм на действие. АГЛ са разделени на следните групи според механизма на действие (Таблица 11.13):
1. Блокери на репетитивната активация на натриевите канали - phenytoin, carbamazepine, oxcarbazepine, lamotrigine, topiramate, rufinamide, zonizamide, cenobamate 
2. Засилващи бавната инактивация на натриевите канали - lacosamide
3. Повишаване на GABA - A рецепторите - phenobarbital, бензодиазепини, clobazam, zonizamide 
4. Модулатори на Glutamate - topiramate, lamotrigine, zonizamide
5. Блокери на T - калциевите канали - ethosuximide, valproate, zonizamide  
6. Блокери на N- и L- калциевите канали - lamotrigine, topiramate, valproate 
7. Модулатори на H-потоци - gabapentin, lamotrigine 
8. Блокери на необичайни места – levetiracetam, brivaracetam (висок и селективен афинитет към протеин 2А (SV2A) на синаптичните везикули в мозъка, който модулира екзоцитозата на невротрансмитерите); fenfluramine - повлиява serotonin (5-HT) метаболизъм, σ1 (sigma-1) рецептори; cannabidiol -чрез TRPV1, GPR55  и ENT-1 рецептори
9. Инхибитори на карбоанхидразата – topiramate

Таблица 11. 13. Основни механизми на действие на АГЛ
	АЕМ
	Блокиране/ модулация на Na+ канали
	Блокиране/модулация на Сa2+ канали
	GABA 
Повишава не
	Блокиране на глутаматните рецептори
	Друг

	Phenytoin
	+
	-
	-
	-
	

	Carbamazepine
	+
	-
	-
	-
	

	Phenobarbital
	+
	-
	+
	-
	

	Primidone
	+
	-
	+
	-
	

	Valproate
	+
	+ (T-тип)
	+
	-
	

	Ethosuximide
	-
	++ (T- тип)
	-
	-
	

	Clonazepam
	-
	-
	+
	-
	

	Gabapentin
	+
	+ (L- тип)
	-
	-
	

	Lamotrigine
	+
	+ (L- тип)
	-
	-
	

	Oxcarbazepine
	+
	-
	-
	-
	

	Eslicarbazepine
	+
	
	
	
	

	Topiramate
	+
	+ (L- тип)
	+
	+ (AMPA)
	Инхибира
карбоанхидраза

	Tiagabine
	-
	-
	+
	+(NMDA)
	

	Levetiracetam
	
	
	
	
	Блокер на SV
протеин

	Pregabalin
	
	+
	+
	
	

	Lacosamide
	+
	
	
	
	

	Brivaracetam
	
	
	
	
	Блокер на SV2A протеин, модулира екзоцитозата на невротрансми-терите

	Clobazam
	
	
	+
	
	

	Cannabidiol
	
	
	
	
	TRPV1,GPR55, ENT-1

	Fenfluramine
	
	
	
	
	serotonin (5-HT) метаболизъм; σ1 (sigma-1) рецептори

	Cenobamate
	+
	
	
	
	

	Zonisamide
	+
	+ (T тип)
	+
	+
	


GABA= гама аминомаслена киселина
AMPA=aminomethylisoxazolepropionate
NMDA=N-methyl-D-aspartat
SV2A- синаптичен везикулен протеин 2A

Препоръчват се някои удачни комбинации при резистентни припадъци (Таблица 11.12)
Според регистрираните индикации за допълваща терапия са следните нови АЕМ: 
при генерализирани и фокални пристъпи: LTG, LEV, TPM
· при фокални и вторично-генерализирани пристъпи: GBP (над 6 г.), OxCBZ, PGB (над 18 г.), LCM (над 4 г.); BRV (≥ 2 г.); ESL (над 6 г.); TGB над 12 г., при които други подходящи лекарствени комбинации са се оказали незадоволителни или не са поносими; Cenobamate- при фокални и ВГТКП (ФДКТП) ≥ 18 г.; Cannabidiol* при пристъпи, свързани с туберозна склероза комплекс (TSC) при пациенти ≥ 2 г.
· при синдром на Lennox-Gastaut - LTG, TPM, Rufinamide*, Cannabidiol  * в комбинация с Clobazam** ≥ 2 г., Fenfluramine*- ≥ 2 г.
· при синдром на Dravet (SMEI) - LEV, TPM, Stiripentol*, Cannabidiol* в комбинация с Clobazam** ≥ 2 г., Fenfluramine*- ≥ 2 г.
Таблица 11.14. Препоръчителни комбинации от АГЛ за медикаментозно-резистентни пристъпи 
	Комбинации
	Подходящи
	Причини

	PHT или CBZ+

	LTG
	-
	Невротоксични стр. реакции

	OXC
	-
	Невротоксични стр. реакции

	ЕSL
	-
	Невротоксични стр. реакции

	TPM
	-
	Невротоксични стр. реакции

	LEV
	+
	Синергизъм

	BRV
	+
	Синергизъм?

	LTG или OXC+

	Gabapentin
	++
	Синергизъм

	Pregabalin
	++
	Синергизъм

	LEV
	++
	Синергизъм

	BRV
	++
	Синергизъм?

	TPM
	+
	Синергизъм

	VPA +

	PHT
	-
	

	CBZ
	-
	 

	LTG
	±
	Риск от обриви

	 TPM
	±
	Невротоксични стр. реакции

	 LEV
	++
	Синергизъм

	 BRV
	++
	Синергизъм?

	 LCM
	+
	Синергизъм


*Към всички AГЛ може да се добави Clonazepam

Д. Особености при приложението на АГЛ при различни типове епилепсия при деца, бременни жени, пациенти в старческа възраст и пациенти с интелектуален дефицит, с депресия, с чернодробна или бъбречна недостатъчност 
Епилепсия в детска възраст. Изборът на АГЛ за различните типове епилепсии и синдроми в детската възраст е представени на таблица 11.10 и таблица 11.15 и 11.16, а началните и оптимални дози - на таблица 11.11.

Таблица 11.15. Избор на АЕЛ в детската възраст при епилепсиите/ епилептичните синдроми - І, ІІ монотерапия, допълваща терапия 
	Епилепсия/
синдром 
	І монотерапия 
	Алтернативна моно-/допълваща терапия 
	Възможна моно-/допълваща терапия 

	Синдром на West 
	ACTH 
	 VPA
	Бензодиазепини, TPM, VGB**

	С-м на Dravet (SMEI)
	VPA, TPM
	Бензодиазепини, VPA
	LEV, Stiripentol*, CBD* в комбинация с Clobazam**≥2 г., ZNS** ≥6 г., Fenfluramine * ≥ 2 г.

	Синдром на Lennox-Gastaut 
	VPA, VPA + LTG
	LTG, TPM
	Бензодиазепини, CBZ, GBP, LEV, Rufinamide* над 4 г., CBD* в комбинация с Clobazam**≥2 г., Fenfluramine * ≥ 2 г., ZNS**≥6 г.,

	Епилептична енцефалопатия с CSWS или Електричен статус по време на бавновълнов сън (ESES)
	VPA, ESM
	Бензодиазепини, кортикостероиди
	LEV, ZNS**≥6 г., Clobazam**


	ИГЕ с абсанси 
	VPA 
	LTG, ESM
	Бензодиазепини

	ИГЕ с миоклонус с или без ГТКП 
	VPA
	LTG, ESM
	Бензодиазепини, LEV, PB, TPM , ZNS**≥6 г., Clobazam**

	ИГЕ с миоклонуси ГТКП
	VPA 
	LTG, TPM 
	Бензодиазепини, LEV, PB, ZNS**≥6 г., Clobazam**

	ИГЕ с ГТКП 
	VPA
	LTG, TPM
	LEV, PB, Бензодиазепини, ZNS**≥6 г., Clobazam**

	 Фокална
	CBZ, OХC, VPA
	LTG, TPM, GBP 
	LEV, PB, LCM ≥ 4 г., BRV ≥ 2 г., ESL ≥ 6 г.

	Некласифицируеми
	VPA
	TPM
	LTG, LEV

	Неонатални гърчове
	PB
	
	


* По Член 266, ал. 2 от ЗЛПХМ и чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти:  
* Rufinamide за лечение на синдром на Lennox-Gastaut 
* Stiripentol за лечение на синдром на Dravet 
* Cannabidiol в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; * Cannabidiol при лечение на пристъпи, свързани с туберозна склероза комплекс (TSC) при пациенти ≥ 2 години 
*Fenfluramine- при синдром на Dravet и синдром на Lennox-Gastaut при пациенти ≥ 2 години
**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г; ACTH** за лечение на синдром на West. 

**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г. 
ACTH** за лечение на синдром на West

Таблица 11.16. Видове регистрирани АГЛ за монотерапия и допълваща терапия с индикации, вкл. за детската възраст
	АЕЛ 
	Монотерапия
	Допълваща терапия

	Valproate (10-50 mg/kg)
	Абсанси,  ГТКП, фокални, ВГТКП
	Абсанси,  ГТКП, фокални, ВГТКП (ФДКТП)

	Carbamazepin (10-20 mg/kg)
	фокални, ВГТКП
	ГТКП, фокални, ВГТКП (ФДКТП)

	Ethosuximide (15-30 mg/kg)
	Абсанси
	

	Phenytoin (3-8 mg/kg)
	ГТКП, фокални, ВГТКП
	ГТКП, фокални, ВГТКП (ФДКТП)

	Lamotrigine (3-10 mg/kg)
	Абсанси- начална терапия
2-12 г. - монотерапия на ИГЕ, фокални пристъпи, LGS 
	Над 2 г. - допълваща терапия на ИГЕ, фокални пристъпи, синдром на Lennox-Gastaut

	Topiramat (3-9 mg/kg)
	Над 2 г.- генерализирана и фокална епилепсия
	Над 2 г.- генерализирана и фокална епилепсия, синдром на Lennox-Gastaut

	Levetiracetam (40-60 mg/kg)
	Над 16 г.- начална фокални пристъпи
	Над 1 месец- фокални и ВГТКП (ФДКТП); над 12 г.-миоклонични пристъпи при  ювенилна миоклонична епилепсия и  ГТКП

	Охcarbazepine (30-46 mg/kg)
	Над 6 г. фокални и ВГТКП
	Над 6 г. - фокални и ВГТКП (ФДКТП)

	Brivaracetam  (1-4 mg/kg)
	-
	Над 2 г. - за допълваща терапия при фокални и ВГТКП(ФДКТП)

	Gabapentin (40 mg/kg)
	Над 12 г. - фокални пристъпи
	Над 6 г. -допълваща терапия при фокални пристъпи

	Lacosamide (8-10 mg/kg)
	На и над 4 г. - монотерапия при фокални пристъпи
	Над 4 г. - допълваща терапия при фокални пристъпи

	Tiagabine (0,1- 1 mg/kg)
	-
	Над 12 г. - допълваща терапия при фокални пристъпи

	Eslicarbazepine (10-30 mg/kg)
	Над 18 г. Фокални и ВГТКП
	 Над 6 г.- допълваща терапия при фокални и ВГТКП (ФДКТП)

	Vigabatrin** от 4 mg/kg титриране до 100-150 mg/kg
	Синдром на West
	Синдром на West

	Rufinamide* - 45 mg/kg
	-
	Синдром на Lennox-Gastaut ≥ 4 години, възможно при епилептични спазми, миоклонично-астатична епилепсия

	Stiripentol* - 50- 100 mg/kg
	-
	Синдром на Dravet (SMEI) ≥ 3 години
Резистентни фокални пристъпи, епилептичен статус

	Sulthiam**   от 3 mg/kg, титриране до 5 - 10 mg/kg
	-
	Роландова епилепсия след неуспех от други АЕЛ; фокални пристъпи и ВГТКП (ФДКТП), синдром на Rett, eпилептични енцефалопатии

	Clobazam**
0,4-1 mg/kg
	 -
	Синдром на Lennox-Gastaut ≥ 2 години,  синдром на синдром на Dravet≥ 2 години; Фокални и генерализирани пристъпи с терапевтична резистентност

	Zonisamide**
≥ 6 г. и юноши
≥50 kg- 1 mg/kg титриране до 8-12 mg/kg
	 -
	Фокални  и ВГТКП  ≥ 6 години
ИГЕ с ГТКП, ЮМЕ; Синдром на West, Lennox-Gastaut, миоклонично-астатична епилепсия

	Cannabidiol*
5 mg/kg/дневно, титриране до 10-  20 mg/kg
	 -
	Синдром на Lennox-Gastaut и синдром на Dravet, в комбинация с clobazam за пациенти ≥ 2 години. Лечение на пристъпи, свързани със туберозна склероза комплекс ( TSK)

	Fenfluramine*- ≥ 2 г.- 0,2 mg/kg- до 0,7 mg/kg максимално до 26 mg/дневно
	 -
	Синдром на Dravet, Синдром на Lennox-Gastaut

	Felbamate от 15 mg/kg титриране до 30-60 mg/kg до 12 г.
	 -
	Синдром на West, Lennox-Gastaut, West, Landau-Kleffner, ЮМЕ, но при неуспех от други АЕЛ поради сериозни нежелани лекарствени реакции (чернодробни увреди, апластична анемия и др.). 


* По Член 266, ал. 2 от ЗЛПХМ и чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти:  
* Rufinamide за лечение на синдром на Lennox-Gastaut 
* Stiripentol за лечение на синдром на Dravet 
* Cannabidiol в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; * Cannabidiol при лечение на пристъпи, свързани с туберозна склероза комплекс (TSC) при пациенти ≥ 2 години 
*Fenfluramine- при синдром на Dravet и синдром на Lennox-Gastaut при пациенти ≥ 2 години
**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г; ACTH** за лечение на синдром на West. 


**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г. 

Лечение при фебрилни гърчове (ФГ)
1. Острото лечение при фебрилни гърчове включва лечение на основното заболяване и на продължителния ФГ както при епилептичен статус с Diazepam - 0,3-0,5 mg/kg ректално или интравенозно. Антипиретичното лечение с Paracetamol (Acetaminophen) и Ibuprofen не променя риска от рецидивиращи ФГ, но подобрява общото състояние на детето при понижаването на температурата.
2. Профилактично лечение. Препоръчва се интермитентна профилактика с Diazepam или постоянно лечение с Valproate според риска от рецидивиращи ФГ. Не се налага лечение при прости ФГ. Интермитентната профилактика на ФГ с diazepam, снижава риска за рецидивиращи ФГ. Постоянното лечение с антиконвулсанти при ФГ не профилактира риска за епилепсия. 
· Интермитентна профилактика с ректален или орален Diazepam се препоръчва при ФГ с начало под 1 г.; фамилност за ФГ в един от родителите; 2 или повече ФГ или чести ФГ (2 за 12 часа, 3 за 6 месеца или 4 за 1 г.): Diazepam - 0,3-0,5 mg/kg ректално при tо над 37,5о С през 12 часа (терапевтична плазмена концентрация след 2-4 мин.) или орален Diazepam - 0,3 mg/kg през 8 часа (терапевтична плазмена концентрация след 30-90 мин.) до афебрилни 24 ч. (прием до 3 дни).
· При висок риск от рецидивиращи ФГ (съчетание от усложнени пролонгирани ФГ >15 мин., неврологичен дефицит, възраст под 1 г., чести ФГ, ФГ в първия час на фебрилното заболяване или при to<380) се препоръчва постоянното профилактично лечение с Valproate 30 mg/kg за 1-2 г. при изследвания за чернодробни функции.

Контрацепция при жени с епилепсия, лечение при бременност и кърмене
При жените с епилепсия трябва да се предлага ефективна контрацепция за избягване на непланирана бременност. Рисковете за забременяване, въпреки контрацепцията, както и за краткосрочните и дългосрочни странични ефекти от всеки метод на контрацепция трябва да се обясняват внимателно. Рискът от неуспешна контрацепция при жени на лечение с АГЛ ензимни индуктори е 3 пъти по-висок в сравнение със здравите жени. В терапевтични дози под 200 mg/дн. ТРМ не взаимодейства с пероралните контрацептиви, съдържащи norethisterone и ethinylestradiol. В по-високи дози (200–800 mg/дн.) ТРМ може да увеличи слабо клирънса на ethinylestradiol. При жени на лечение с АГЛ ензимни индуктори ефективността на пероралните контрацептиви може да се повиши с увеличаване дозата на естрогените до 50 μg (максимум 70 μg), намаляване на свободния от лекарства интервал от 7 до 4 дни и въвеждане на троен цикъл (прием на 3 опаковки една след друга). Уместно е комбиниране с други методи за контрацепция – бариерни методи, трансдермални пластири и др. За контрацепция след полов акт се препоръчва двойна доза levonorgestrel (6 mg в рамките на 120 часа след половия акт). Пероралните контрацептиви могат да променят ефикасността на някои АГЛ – напр. на LTG, особено в първите 3 дни при монотерапия с LTG и при естроген-съдържащи контрацептиви. Липсват достатъчно доказателства за ефективността на контрацептиви съдържащи само прогестерон при жени на лечение с АГЛ - ензимни индуктори.

Рискове за бременната жена:
1. Риск от учестяване на пристъпите (увеличен обем на разпределение на лекарствата, протеиново свързване и чернодробен метаболизъм) - дозировката се повишава по преценка след изследване на серумно ниво.
1. Риск за усложнения на майката - прееклампсия, хиперемезис, преждевременно раждане, анемия.
1. При раждане - 1-2% от жените с епилепсия получават припадъци.
1. Неврологът не взема отношение за воденето на раждането, вида на родоразрешението и акушерското поведение
Рискове за плода:
· Риск за малформации - 25% по висок за жените с епилепсия в сравнение с общата популация и почти 2 пъти по-висок при антиконвулсантно лечение - големи малформации (дефекти на невралната тръба като spina bifida, орофациални дефекти като pallatum fissum, сърдечни малформации, хипоспадиа) и малки (хипертелоризъм, епикантуси, хипопластични пръсти). Препоръчват се ултразвукови изследвания на плода – в началото на бременността, през 3-ти, 6-ти и началото на 9-ти л.м., а при съмнение за малформация - изследване на алфа-фетопротеин и амниоцентеза. 	
· Препоръки за поведение при бременни и кърмещи жени с епилепсия от 2016 г. 
	1. При жени с пристъпи по време на втората половина на бременността, които не могат със сигурност да се определят като епилептични, се започва лечение като за еклампсия (магнезиев сулфат) до пълното диагностично уточняване. МРТ и КТ се считат за безопасни, а рискът за плода при еднократна експозиция е минимален. 
	2. При всички жени с епилепсия се препоръчва прием на фолиева киселина 5 mg/d преди забременяването и поне до края на първия триместър на бременността с цел намаляване на риска от вродени аномалии. Рискът от големи вродени аномалии зависи от вида, броя и дозата на АГЛ. LTG (под 300 mg/дн.) и CBZ (под 400 mg/дн.) са свързани с най-малък риск. Най-висок е рискът при прием на VPA (10,7/100) или политерапия (16,8/100) в сравнение с 2,3/ 100 при жени без епилепсия. Според регистри на Великобритания и Ирландия, рискът при монотерапия с LEV (0,7/100), също е по-нисък в сравнение с политерапия (5,6/100). Липсват достатъчно доказателства за риска при монотерапия с другите АГЛ. Рискът за повторна вродена аномалия е по-висок (16,8/ 100) при жени, които имат вече дете с вродена аномалия. 
3. Приемът на VPA и политерапия с други АГЛ трябва да се минимизира преди забременяването след внимателна преценка от епилептолог. VPA да не се употребява при момичета в юношеска възраст и млади жени с детероден потенциал, освен при липса на ефект от други алтернативни антиепилептични лекарствени средства.
4. Приемът на Топирамат е противопоказан при жени с детероден потенциал, освен ако няма друго алтернативно лечение и ако използват високоефективна контрацепция. Според последни проучвания при деца, изложени на терапия с topiramat като монотерапия по време на бременността имат приблизително 3 пъти по-висок риск от големи вродени аномалии, вкл. цепка на устата и небцето, хипоспадиа и аномалии на различни органи и системи в сравнение с референтна група, неизложена на АГЛ. Рисковете за големи вродени аномалии са от 4.3% ( 1.4% в референтната група) до 9.5% ( 3% в референтната група). Съобщава се за по-висока честота на новородени с ниско тегло при раждането (под 2 500 грама) и с по-ниско тегло според гестационната възраст при монотерапия с topiramat на майките с епилепсия. Съобщава се за по-висока честота на новородени с Разстройства от аутистичния спектър, интелектуален дефицит и Синдром на дефицит на внимание и хиперактивност (ADHD)  при майки с епилепсия, приемали topiramat по време на бременността, в сравнение с деца с родени от майки с епилепсия, неприемали АГЛ. 
	5. На всички новородени на жени с епилепсия лекувани с АГЛ ензимни индуктори (CBZ, PHT, PB, PRM, OCBZ, TPM, ESL), трябва да се прилага 1 mg витамин K интрамускулно с цел превенция на хеморагична болест на новороденото. Липсват достатъчно доказателства за необходимостта от прилагане на витамин K при жените с епилепсия за превенция на хеморагии след раждането.
6. Приемът (перорален или при необходимост парентерален) на АГЛ трябва да продължи по време на раждането. Липсват проучвания за оптимален избор на АГЛ при пристъп по време на раждане. При епилептичен статус за предпочитане са АГЛ от групата на бензодиазепините.
7. Препоръчително е продължително мониториране на плода при жени с висок риск от пристъп по време на раждане, както и след получен пристъп по време на раждането. 
	8. Облекчаването на болката по време на раждане при жени с епилепсия е много важно с цел минимизиране на провокиращи фактори за пристъпите. Локалната анестезия (епидурална, спинална, комбинирана) е безопасна. Diamorphine е за предпочитане пред pethidine (епилептогенен ефект) за аналгезия по време на раждане. При необходимост от обща анестезия е за предпочитане да се избягват анестетици като pethidine, ketamine и sevoflurane. 
9. Липсват контраиндикации за прилагане на индуциращи раждането медикаменти при жени с епилепсия на лечение с АГЛ. 
10. При жените с епилепсия трябва да се препоръчва да продължат приема на АГЛ след раждането. Преценката за кърмене е индивидуална, но трябва да се има предвид, че LTG, LEV, TPM преминават в по-голяма степен в кърмата в сравнение с VPA, CBZ, PHT. 
11. След раждането е препоръчителна подкрепа при майките с епилепсия, с която да се минимизират провокиращите пристъпи фактори като сънна депривация, стрес, болка. 
12. Ако дозата на АГЛ е била завишена по време на бременността, трябва да бъде ревизирана в рамките на 10 дни след раждането с цел избягване на постпартална токсичност.
При лечение в старческа възраст се препоръчва по-ниски дози на АГЛ, поради забавен чернодробен метаболизъм и снижен бъбречен клирънс. При пациенти с епилепсия в старческа възраст и епилепсия и интелектуален дефицит (IQ<70) се препоръчват медикаменти, неповлияващи когнитивните функции, а при депресия - медикаменти, неповлияващи поведението (таблица 11.17). 

Таблица 11.17. Ефекти на АГЛ върху когнитивните функции и поведението
	АЕЛ
	Когнитивни функции
	Поведение

	Carbamazepine
	Минимален
	Стабилизатор на настроението

	Phenytoin
	Увреждане
	Неизяснено

	Phenobarbital
	Увреждане
	Депресия

	Valproate
	Минимален
	Стабилизатор на настроението

	Clonazepam
	Увреждане
	Стабилизатор на настроението?

	Gabapentin
	Минимален
	Минимален

	Lamotrigine
	Минимален
	Минимален

	Levetiracetam
	Минимален
	Минимален

	Oxcarbazepine
	Минимален
	Минимален

	Tiagabine
	Минимален
	Минимален

	Topiramate
	Увреждане
	Минимален, съобщения за психози

	LCM
	Неизвестен
	Минимален

	BRV
	Минимален
	Минимален, съобщения за психози



При пациенти с бъбречна и чернодробна недостатъчност изборът на АГЛ е съобразен с мястото на метаболизма и екскрецията на АГЛ. Phenytoin не се препоръчва поради нелинеарна кинетика, чернодробна автоиндукция, множество лекарствени взаимодействия и висока степен на протеиново свързване. Phenytoin и валпроати могат да предизвикат чернодробна увреда. Gabapentin и levetiracetam се екскретират главно през бъбреците и дозирането им се съобразява с бъбречната недостатъчност. Те се прилагат при чернодробна недостатъчност и при възможна лекарствено индуцирана етиология. Lamotrigine, който се метаболизира чрез глюкоронизиране, също се прилага при някои пациенти с чернодробна недостатъчност.
Лечение при провокираните пристъпи: Краткотрайно лечение с бензодиазепини редуцира риска от пристъпи при преустановяване на алкохол и delirium tremens. След остър мозъчен инсулт или неврохирургия не е необходимо профилактично лечение с АГЛ. Започнатите АГЛ след остър мозъчен инсулт се изключват постепенно. Лечение с АГЛ се провежда при непровокирани пристъпи с постинсултна причина.

Е. Лабораторен контрол

· ПКК, коагулационен профил, чернодробни и бъбречни функции, съобразно нежеланите реакции на приеманите АГЛ, когато е необходим.
· Лекарствено мониториране – при уточняване на дозата на VPA, CBZ и Phenytoin след което мониториране се извършва 1/годишно и при необходимост (политерапия, токсични реакции, прием на phenytoin, чернодробна и бъбречна недостатъчност, съдебно-медицинска експертиза), ежемесечен контрол при бременни.

Ж. Преустановяване на лечението с АГЛ
След 2-5 г. безпристъпен период се преценява необходимостта от редукция и преустановяване на лечението с АГЛ, което е индивидуално за всеки пациент според вида на епилепсията, неврологичния и интелектуален статус. Идиопатичните фокални детски епилепсии обикновено са с добра прогноза и без последващи рецидиви. Ювенилната миоклонична епилепсия е с добър контрол на пристъпите при ниски дози, но с рецидиви при 80-90% след преустановяване на лечението в първите 2 г. и налага продължително лечение. Рецидивите при възрастните са 40-50%, при децата - около 25%. По-благоприятна е прогнозата за риск от рецидиви след спиране на АГЛ при пациентите с нормална ЕЕГ след сънна депривация и нормална мозъчна МРТ, отколкото при пациенти с епилептиформени или фокални абнормности при сънна депривация и/или фокални корови абнормности в МРТ. Други фактори за риск от рецидиви след АГЛ преустановяване са:
· Абнормна ЕЕГ (по-неблагоприятни са персистиращи епилептиформени разряди или фокални абнормности) 
· Абнормна мозъчна МРТ (особено в коровите и лимбични области)
· Вид пристъпи (по-неблагоприятни са тоничните или атонични пристъпи)
· Съчетание на различни видове пристъпи 
· Голям брой и честота на пристъпите 
· Голяма продължителност на епилепсията преди тя да бъде контролирана 
· Кратка продължителност на периодите без пристъпи.
Около 75% от рецидивите след спиране на АГЛ са през първата година, 50% - в първите 3 месеца. АГЛ се редуцират бавно, особено phenobarbital и бензодиазепини. 

З. Лечението на епилептичен статус се извършва в отделение с възможност за интензивно лечение и дихателна реанимация, където се осъществяват електрофизиологични, невроизобразяващи, биохимични, ликворни изследвания, серумни нива на медикаменти, рентгенография на бял дроб, мониториране и поддържане на жизненоважните функции, включително наркоза при интубация и поддържане на изкуствена белодробна вентилация. Мерки за агресивно антиепилептично лечение и поведение като при ЕС се предприемат, ако припадъците продължават над 10 мин.
Доболнично лечение на ЕС:
· Осигуряване на проходимост на дихателните пътища
· Осигуряване на постоянен венозен път
· Diazepam– венозно 0,2 mg/kg., при деца 0,3 mg/kg, ректално 0,3 mg/kg, при деца до 0,5 mg/kg, Phenobarbital 10-20 mg/kg i.m.
Болнично лечение на ЕС: 
1. Осигуряване на проходимост на дихателните пътища, поддържане дишането, артериалното налягане и циркулацията, осигуряване на венозен път; мониториране на телесната Т, АН, ЕКГ и дихателната функция.
2. Изследване на серумни електролити, пълна кръвна картина, урея, кръвна захар, АКР и газов състав на кръвта, чернодробни функции, нива на антиконвулсанти, алкохол, токсикологичен скрининг и съответна корекция.
3. Болусно въвеждане на глюкоза (40% 60 ml), Thiamine 160 mg i.v. (при деца и Vit B6) при възможна хипогликемия или алкохолна интоксикация 
4. Бензодиазепини
1. Diazepam – венозно - 0,2 mg/kg (за деца - 0,3 mg/kg) или ректално 5-10 mg (за деца 0,5 mg/kg); повтаряне на дозата след 30 мин, за 1 час - до 60 mg, за 24 часа - до 200 mg при готовност за оротрахеална интубация. Купирането на пристъпа е в пропорционална зависимост от скоростта на въвеждане на Diazepam, но при бързото венозно въвеждане съществува риск от депресия на дишането и артериална хипотония, което налага готовност за асистирано дишане.
· VPA  - 15-20 mg/kg болус i.v. (50 mg/мин), поддържаща доза 1 mg/kg/час
· Phenytoin - натоварване - 20 mg/kg бавно i.v. (50 mg/мин), за 24 часа - до 2000 mg; Предимство - дълготрайно действие.
При ЕС, продължаващ над 60 мин. - въвеждане в наркоза (при интубиран болен):
· Midazolam натоварваща доза - 0,15-0,20 mg/kg (<0,4 mg/мин), поддържаща - 0,1-0,4 mg/kg/час.
· Tiopental Na 5-6 mg/kg до 500 mg бавно i.v. за 3-5 мин. и поддържане с 1-5 mg/kg/час до поява на ЕЕГ патерн на потиснати залпове. 
· Propofol натоварваща доза- 1-2 mg/kg, поддържаща- 3-10 mg/kg/час.
Лечение на усложненията на ЕС: на рабдомиозита - поддържане нормална диуреза с водно-солеви разтвори за предпазване от бъбречна недостатъчност, на хипертермията, на мозъчния оток – съчетание на хипервентилация с Mannitol, кортикостероиди, на съпътстващи инфекции- антибиотична терапия. Поддържане на сърдечно-съдовата функция, при хипотония – Dopamine i.v.

И. Неврохирургично лечение - при терапевтично-резистентни епилепсии и някои епилептични енцефалопатии в детска възраст. Цел на оперативното лечение е отстраняване на епилептогенната зона, генерираща пристъпите, или предотвратяване разпространението на епилептичните разряди, а в редки случаи при множествени фокуси - локализиране до единствен фокус. 
Неврохирургично лечение на епилепсиите се провежда при около 10-15% от епилептично болните. Кандидати за епилептична хирургия са:
· Резистентни форми спрямо адекватна терапия, провеждана за достатъчен период от време, с повече от 2 АГЛ, самостоятелно или като политерапия; 
· Уточнена епилептогенна зона, локализирана в „тиха” корова област (т.е. без или с относително нисък риск за постоперативен неврологичен дефицит); липса на контраиндикации за хирургично лечение.

Епилепсии без индикация за епилептична хирургия са:
1. Пациенти с много видове пристъпи от различни области на мозъка, освен ако 1 вид не е доминиращ и инвалидизиращ. Задължителна оценка с продължително видео-ЕЕГ мониториране.
2. Пациенти с двустранна хипокампална атрофия в МРТ.
3. Пациенти с идиопатични (генетични) генерализирани епилепсии, със самоограничаващи се детски епилепсии и повечето рефлексни епилепсии.
4. Възрастни с дифузна (мултилобарна) и особено двустранна полимикрогирия или субкортикална лентовидна хетеротопия.
Интелектуалният дефицит, особено в детска възраст и при някои синдроми, не е противопоказание за резективна или палиативна интервенция; в много случаи предотвратяването на инвалидизиращите пристъпи и подобряването на ЕЕГ (изчезване на хипсаритмия, на обичайните абнормности при синдрома на Lennox-Gastaut) води дори до подобрено когнитивно функциониране.
Неврохирургично лечение се предприема след предварителна мултидисциплинарна оценка на базата на извършени прехирургични изследвания по протокол (приложение).

Протокол
І етап – Избор на кандидати (съгласно Schuele&Lueders, Intractable epilepsy: management and therapeutic alternatives. The Lancet Neurology, 2008,7).
ІІ етап – Прехирургична диагностика
1-ва фаза – Неинвазивни изследвания
1. Продължително видео-ЕЕГ мониториране в специализирано отделение на епилептичен център – регистрация на пристъпи едновременно с ЕЕГ и видео. В някои случаи се налага редуциране и дори спиране на АГЛ, и сънна депривация. В повечето случаи се провежда ЕЕГ по разширена електродна схема – използване на предни темпорални (темпоро-базални) електроди и темпоро-постериорни (ретроаурикуларни) електроди, задължително с отвеждане и на ЕКГ. 
Интериктална ЕЕГ
Основно 30-минутно изследване – задължително за всички кандидати
Достатъчна регистрация на ЕЕГ в будност и сън -задължително за всички кандидати – за оценка на бавновълнови и епилептиформени промени (насока за локализацията на лезионната зона и иритативната зона)
Иктална скалпова-ЕЕГ +/- сфеноидални (семи-инвазивни) електроди
· При пациенти с TLE 
· Незадължителна при пациенти с едностранна TLE: с 1) клинична семиология на мезио-темпорални пристъпи; 2) интериктална ЕЕГ с данни за бавновълнова и епилептиформена активност в отвежданията, съответстващи на мезиалните структури; 3) категорични данни за хипокампална патология в МРТ. При такива пациенти се приема, че има пълна корелация между семиология, ЕЕГ и МРТ и може да се пристъпи към темпорални резективни интервенции.
Иктална скалпова-ЕЕГ 
При всички кандидати е необходима видео - ЕЕГ регистрация на поне 3 пристъпа, ако пациентът има един вид пристъпи, или на повече - при анамнеза за няколко вида пристъпи. В повечето случаи се налага мониториране поне за 24 часа, с регистрация и на спонтанен сън.
2. Високоразделителна МРТ на главен мозък – при провеждане съгласно т.нар. «протокол за епилепсия» - по утвърдени международни стандарти и адаптиран в конкретен неврорадиологичен център с наличие на специалисти в невроизобразяване на епилепсия. При недостатъчна локализация на пристъпите с видео-ЕЕГ и МРТ по епилептичен протокол, в някои случаи се налага използването на допълнителни МРТ техники. 
3. Невропсихологично изследване (има допълващо значение) – латерализира и понякога локализира дефицити във висшите корови функции, което допълва данните за локализацията на епилептогенната зона. Данните за налични дефицити могат да помогнат за определяне на възможен постоперативен функционален риск за ВКФ, когато епилептогенната зона е в или близо до функционално необходима кора. 
· Когато резултатите от тези изследвания показват пълна анатомо-електро-клинична корелация по отношение локализацията на епилептогенната зона (например, клинична семиология според анамнезата и видео-регистрация отговаря на мезио-темпорални пристъпи + ЕЕГ демонстрира начало на пристъпите в темпоралните отвеждания, съответни на мезиалните структури + МРТ визуализира хипокампална склероза или друга лезия в мезио-темпоралните структури) може да се пристъпи към ограничена резективна интервенция (например, предна темпорална лобектомия или селективна амигдалохипокампектомия при MTLE - най-честата симптоматична терапевтично-резистентна фокална епилепсия, особено при възрастни).
· Когато липсват достатъчно данни (например, негативна МРТ), трябва да се извършат допълнителни функционални невроизобразяващи изследвания (FDG-PET или SPECT) за идентифициране на епилептогенната зона.
1. След провеждане на РЕТ ко-регистрацията с МРТ увеличава вероятността за по-точно корелиране на зоната на интериктален хипометаболизъм (в РЕТ) с анатомичната структура (в МРТ). 
2. Извършва се интериктален и/или иктален SPECT, демонстриращи междупристъпна хипоперфузия и иктална хиперперфузия в областта на епилептичното огнище. Най-удачно е извършването на т.нар. субтракция на двата поотделно получени образа и последваща корегистрация с МРТ (SISCOM).
3. Функционална МРТ е задължителна при явни лезии близо до елоквентна кора, които са с доказана семиологично и ЕЕГ епилептогенност – с цел определяне границите на възможната резекция и нуждата от интраоперативна корова електростимулация.
· Когато липсва корелация (например: негативна МРТ, несъответна на лезията семиология на пристъпите, неясно иктално ЕЕГ-начало), пациентът се насочва за провеждане на инвазивни прехирургични изследвания.
2-ра фаза – Инвазивни изследвания – включват ЕЕГ-мониториране с интракраниални електроди и Wada-тест.
Отнася се за следните групи епилепсии, но без ограничения до тях:
(1) TLE, при която липсва сигурна латерализация; 
(2) двойна патология (например, хипокампална склероза и фокална кортикална дисплазия); 
(3) лезия при нелокализираща ЕЕГ; 
(4) локализираща интериктална и/или иктална ЕЕГ, и/или функционално невроизобразяване при липса на ясно видима лезия в МРТ.

· Интракраниално ЕЕГ-мониториране
При наличието на модерни невроизобразяващи технологии, само 10-20% от хирургичните кандидати изискват този вид диагностика. Задължителна е при:
(1) Двустранни и предполагаемо независими темпорални пристъпи 
(2) Екстратемпорални пристъпи с пропагация към мезиотемпоралните структури
(3) Темпорални пристъпи с доказано ЕЕГ начало, но негативна МРТ и FDG-PET 
(4) Липса на корелация между ЕЕГ- локализацията и находката в МРТ
(5) Невъзможно разграничаване между неокортикална и мезиална TLE
(6) Латерализация/локализация на пристъпите в определена хемисфера/мозъчен дял, но без патологична находка в МРТ и/или функционалното невроизобразяване (РЕТ, SPECT)
(7) Епилептогенна зона в или близо до функционално необходима мозъчна кора, което изисква и интраоперативна корова стимулация. 

Извършва се с дълбоки електроди (стереотаксична имплантация, SEEG) или със субдурални електроди (електродни решетки, ленти), съответно на основната хипотеза за разположението на епилептогенната зона на основата на данните от видео-ЕЕГ. Пристъпването към този етап се извършва при обсъждане от невролог (извършил неврофизиологичната оценка на пациента по време на първата фаза) и неврохирург, с последващо участие на пациента. Задължителна е регистрацията поне на един от хабитуалните пристъпи на пациента, като задължително се осъществява и тестване с електрическа стимулация с цел определяне на границите на епилептогенната зона при провокация на идентични пристъпи и евентуалната близост/припокриване с елоквентна кора.
· Wada-тест
· Интракаротидната амобарбитална процедура (IAP) (амобарбитал или натриев метохекситал; напоследък се прилага успешно и Propofol) временно инактивира ипсилатералната мозъчна хемисфера, което позволява независимото тестване на паметта и речта в контралатералната хемисфера. Независимо от по-широкото навлизане на функционалната МРТ за определяне на латерализация и локализация на ВКФ, поради противоречивите данни при някои от кандидатите, все още Wada-тестът e златен стандарт в предоперативната оценка на ВКФ. 

3-та Фаза – Мултидисциплинарно обсъждане на кандидатите за епилептична хирургия
И след 1-ва, и след 2-ра фаза кандидатите за епилептична хирургия се обсъждат от мултидисциплинарен екип, включващ задължително невролози-епилептолози, неврохирурзи със специализация в епилептична хирургия, а при необходимост и невропсихолог, логопед, неврорадиолог, психиатър. Обсъждат се подробно клиничните, ЕЕГ, МРТ данни, невропсихологичните тестове и др. резултати (например речеви функции, социални проблеми и пр.). Потенциалните усложнения се обсъждат с пациента/семейството, особено при епилепсия в доминантната хемисфера. 
Пациентите, получили от мултидисциплинарния екип становище за оперативна интервенция задължително се насочват към специалист – епилептолог за второ мнение относно предлаганата оперативна намеса.
При конкордантни (съвпадащи) резултати и цели на пациента, екипа и мнението на епилептолога, се насрочва съответната оперативна интервенция. 

Хирургични процедури: 
1. Куративни = лечебни (най-често резективни)
· Предна темпорална лобектомия
· Селективна амигдалохипокампектомия
· Лезионектомия (отстраняване на епилептогенната лезия според МРТ данните - темпорална, екстратемпорална)
· „Индивидуално приспособена” неокортикална резекция – според данните от ЕЕГ, МРТ и функционалните изследвания: съхранява елоквентната кора 
· Хемисферектомия и функционална хемисферотомия
· Множествена субпиална транссекция
2. Палиативни 
· Калозотомия (тотална – при млади пациенти с полиморфни пристъпи; предна - при пациенти над 15 г. с цел избягване на тежък деконективен синдром; селективна задна – при дроп-атаки)
· Стимулация на n. Vagus (VNS) e с индикация като допълваща терапия за редукция на пристъпната честота при медикаментозно-резистентна епилепсия при възрастни пациенти и деца над 4 г., които не са подходящи за резективна епилептична хирургия или епилептичната хирургия е неефективна. Препоръчва се и при фокални епилептични пристъпи с или без вторична генерализация или генерализирани пристъпи, посттравматична епилепсия и туберозна склероза, при пациенти със синдром на Lennox- Gastaut (добър ефект при генерализираните тонично-клонични и тонични пристъпи, но несъществен при атоничните, миоклонични и атипичните абсанси). Чрез стимулацията на n. Vagus се постига редукция на пристъпната честота средно с 50 % при около 45%- 55% от пациентите, като ефектът се подобрява със времето (ниво C).

К. Нефармакологични методи за лечение на детските епилепсии
· Кетогенната диета е допълваща при лечение на някои терапевтично резистентни епилепсии в детската възраст. Цели промяна на съотношението мазнини: въглехидрати + протеини = 2:1 до 5:1. Повишените стойности на кетонни тела могат да редуцират честотата на епилептичните пристъпи. Прилагат се и модифицирани кетогенни диети. Установен е ефект при синдрома на Dravet (SMEI), инфантилни спазми, миоклонично-астатична епилепсия (Синдром на Doose), комплекса туберозна склероза и вродени метаболитни дефекти (пируват-дехидрогеназен дефицит, дефицит на GLUT-1).
Епилептични синдроми, при които има вероятна ефективност от кетогенната диета (поне 2 научни публикации)
· Глюкозен транспортерен протеин 1 (GLUT-1) дефицит
· Пируват-дехидрогеназен дефицит
· Миоклонично-астатична епилепсия (Синдром на Doose)
· Туберозна склероза
· Rett синдром
· Синдром на Dravet (SMEI)
· Инфантилни спазми
· Деца хранени ентерално

Епилептични синдроми, при които има възможна ефективност от кетогенната диета (1 научна публикация)
· Някои митохондриални болести
· Гликогеноза тип V
· Синдром на Landau-Kleffner
· Болест на Lafora
· SSPE

Нива на лечение на епилепсията
Лечение в условията на извънболничната специализирана медицинска помощ се извършва от специалист-невролог или детски невролог с началната монотерапия с адекватен за типа на епилепсията и на епилептичните пристъпи медикамент в оптимална доза при контролиране на серумните нива. При неефективност първата монотерапия или странични реакции, първият АГЛ се заменя с друг АГЛ, подходящ за типа припадъци и епилепсията (ІІ монотерапия). При неефективност се добавя втори и трети АГЛ (рационална политерапия), за комбинации от новите АГЛ - след решения от експертни комисии към УМБАЛ.
Болнично лечение се провежда при: 
· Епилептичен статус - конвулсивният е заплашващо живота състояние, а неконвулсивният обуславя когнитивни увреди; 
· Серийни припадъци;
· Болни с новооткрита епилепсия и чести епилептични припадъци; 
· Новооткрита епилепсия в детска възраст, налагаща невроизобразяващи изследвания и ЕЕГ под наркоза; 
· Зачестяване на припадъците и неповлияване от лечението, което налага специализирани изследвания с оглед симптоматична епилепсия; 
· Прогресиращ неврологичен дефицит и развитие на деменция с оглед редиагностициране на етиологията; 
· Болни с неповлияване от амбулаторното лечение вкл. и с новите АГЛ, с епилептични статуси в анамнезата, при които се налага смяна на лечението в болнични условия; 
· Болни с тежки форми с множествени полиморфни припадъци, прогресиращи форми, некласифицирани форми, и с усложнения; 
· Болните, при които се налагат специализирани изследвания с оглед неврохирургично лечение на епилепсията; 
· Усложнения;
· Експертни случаи за уточняване на диагнозата, при които може да се наложи спиране на лечението под лекарски контрол.
Болничното лечение на епилепсията може да се провежда в неврологично, детско или профилирано епилептологично отделение или неврологична клиника/детска неврологична клиника (сектор) на УБ, според тежестта на заболяването и усложненията му. Медикаменти от групата на “новите” противоепилептични средства се въвеждат при доказана неефективност от класическите АГЛ, специални групи пациенти (деца, стари хора, бременни, болни с чернодробна или бъбречна недостатъчност), странични реакции или органна недостатъчност. 
Стабилизирането и влизането в ремисия позволява по-нататъшният амбулаторен контрол, лечение и проследяване на пациента да се провеждат 2/годишно. Лечението за епилепсия се провежда 2-5 г. или по-продължително според вида на епилепсията/ епилептичния синдром. Преустановяването на лечението се предприема от специалист- невролог/детски невролог.
Епилепсия и ваксини
Имунизациите като комплекс от профилактични мерки, които целят създаване на специфична невъзприемчивост към редица сериозни инфекциозни заболявания, допринесоха значимо за намаляване детската смъртност и ранната инвалидизация. 
Риск от имунизации. Описани редки постваксинални усложнения от приложението на дифтерия-тетанус-коклюш (ДТК) и морбили-паротит-рубеола в големи популационни изследвания с обща честота 5,2/100 000 имунизирани: демиелинизиращи процеси, фебрилни гърчове, афебрилни епилептични пристъпи, енцефалопатията и инфантилни спазми при / от приложението на първите живи ваксини. Съвременните ваксини се произвеждат по нови технологии и са значимо по-безопасни и надеждни. 
При пертусисната цялоклетъчна ваксина са възможни гърчове, колапсоподобни епизоди и енцефалопатия. Има повишен риск от фебрилни гърчове в първия ден след дифтерия-тетанус-коклюш (ДТК) и между 8 и 14 ден след морбили- паротит- рубеола (МПР), но не се установява повишен риск от последващи гърчове и късни реакции и неврологични усложнения. Причинна връзка между цялоклетъчната ваксина противококлюшна ваксина и инфантилни спазми, предполагана в миналото, сега се смята за изключена. Колапсоподобните (синкопални) епизоди са без последици. Те възникват в първите 24 ч. с най-малко 12 ч. интервал от момента на приложение на ваксината. Гърчовете, асоциирани с ДТК имат характер на фебрилни, но няма доказателства за ролята на пертусисния токсин за постваксиналните реакции. Не е установена връзка между имунизацията и началото на епилепсия, инфантилни спазми или ЦНС инфекция. 
Ацелуларната ваксина против пертусис води до имунитет, но не съдържа ендотоксин, отговорен за локалната реакция и температурата. При деца с хронични мозъчни увреждания (детска церебрална парализа, епилепсия, умствено изоставане) се препоръчва приложението на ацелуларна ваксина поради повишен риск при респираторни заболявания. Фамилно обременените с гърчове деца не би следвало да се отлагат от ДТК имунизации.
При морбилната имунизация са възможни фебрилните гърчове през втората седмица след имунизацията. Ваксините за морбили, произведени след 1978 г. с инактивиран морбилен вирус са с по-малко локални странични прояви. Не е установена сигурна причинно-следствена връзка между ваксината и появата на аутизъм. Американската педиатрична академия препоръчва и децата с лична или фамилна обремененост с гърчове да бъдат имунизирани против морбили, тъй като боледуване от морбили може да доведе до много по-чести и тежки усложнения, в сравнение с един фебрилен гърч. 
При противопаротитната, противорубеолната, противобясната, срещу Haemophilus influenzae В, противохепатитната и противополиомиелитната ваксини не са наблюдавани усложнения от тип епилептични пристъпи.
Обобщено: Ваксинации с убити  ваксини, базирани на токсоид, бактериални антигени, протеинни субединици или имуногенни, протеини получени чрез рекомбинантни технологии, не са противопоказани при децата с неврологични заболявания, вкл. с епилепсия. В тази категория влизат ваксините за тетанус, дифтерия, коклюш, полиомиелит, хепатит В (HBV), грип, Haemophilus influenzae type b (Hib), пневмокок и менингокок.
Противопоказания за ваксиниране са децата с неконтролирани епилептични пристъпи основно при синдром на West и медикаментозно резистентни епилепсии.
Използваните понастоящем ваксини имат отлична надеждност и поносимост, значимо снижават заболяемостта и смъртността, предизвикана от инфекции у децата и възрастните. Лекарите трябва да съдействат за прилагането им, като са информирани за възможните странични реакции и да търсят и откриват причинна връзка между тях и възможните неврологични усложнения. 
Прогнозата при епилепсиите зависи от формата, податливостта на лечение, давността, наследствени и придобити фактори. При нелекуваните или неправилно лекувани болни заболяването прогресира с по-тежки и по-чести пристъпи. При благоприятно протичане (около 60-70% от случаите) лечението трае от 2 до 5 години. 20 - 25% от болните са “медикаментозно-резистентни”, което налага политерапия и приложение на “новите” антиепилептични медикаменти или хирургично лечение (таблица 11.18). 

Таблица 11.18. Прогноза при епилепсиите

	Добра прогноза
	Неблагоприятна прогноза

	Детска абсансна
Самоограничаващи се детски епилепсии: Самоограничаваща се епилепсия с центротемпорални спайкове (Роландова), Самоограничаваща се епилепсия с автономни пристъпи (тип Panayiotopoulos), Детска окципитална зрителна епилепсия (тип Gastaut)
Епилепсия в старческа възраст
Фебрилни гърчове
Бенигнени идиопатични 
неонатални конвулсии
	Синдром с инфантилни спазми (синдром на West*
Ранна кърмаческа епилептична
енцефалопатия*
Синдром на Dravet*
Синдром на Lennox-Gastaut*
Epilepsia partialis continua*
Прогресивна миоклонус епилепсия*
Ювенилна миоклонус епилепсия
Синдром на Landau-Kleffner*
Темпоралнодялова епилепсия 
Епилепсия при корови дисплазии
______________________________
* Прогнозата е неблагоприятна поради неврологичен и умствен дефицит

12.1. Определение. Терминът „Детска церебрална парализа  (ДЦП)“ или “Церебрална парализа (ЦП)” обединява група непрогресиращи, остатъчни синдроми с двигателни прояви (парези, нарушения на мускулния тонус, координацията, промени в позата и неволеви движения), често съчетавани с умствен дефицит, говорни увреждания, увреждания на сетивността, познавателните способности, комуникацията, перцепцията и/или поведението и симптоматична епилепсия поради неразвитие или увреждане на мозъка в пренаталния, перинаталния и постнаталния период. 
12.2. Честота. Болестността на ЦП е 2,1 - 2,5 на 1000 новородени деца. Честотата нараства в страните с ниска неонатална смъртност. Наблюдава се много по-често при следните групи новородени с:
· Недоносеност. При раждане преди 33 гестационна седмица (г.с.) ЦП е 30 пъти по-честа, като 24,8‰ са с ЦП, а 111,80 на 1000 живородени преди 28 г.с. са с ЦП.
· Незрялост (ниско тегло за термина). От родените с тегло < 1500 g  – 60-80‰ са ЦП.
· Асфиксия: При ниски стойности на APCA, неонатални синдроми и  неонатални гърчове: ЦП се установява при 1,3 – 545,5‰.
· Мозъчен кръвоизлив и/или перивентрикулна левкомалация. От родените с мозъчен кръвоизлив 50-100‰ – 48% са с ЦП;  80-100%  от децата с перивентрикулна левкомалация (PVL) са с ЦП. 
· Многоплодна бременност. ЦП е  2,44 – 7,23 пъти по-честа при близнаци и 47,4 – 52,6  пъти по-честа при тризнаци.

12.3. Етиология. Основните причини за ЦП се групират според времето на изява.
1. Пренаталните фактори са генетични, физически, химически и инфекциозни, които обуславят различни мозъчни малформации или вродени енцефалити (cytomegalovirus, herpes simplex virus, rubella, toxoplasma). Те причиняват от 30 до 80% от ЦП. Генетични фактори причиняват: 1. Някои мозъчни малформации (лисенцефалия с генни дефекти в LIS1 гена в 17р13.3, DXC гена в Xq22.3-q23, ARX гена в Xp22.3-p21.1, RELN гена в  7q22, TUBA1A гена в 12q13, YWHAE гена в 17p13; полимикрогирия при генни дефекти в SRPX2 в Xq21.33-q23, RAB3GAP1 в 2q21.3, EOMES в 3p21.3-p21.2, TUBB2B в 6p25, KIAA1279 в 10q22.1, PAX6 в 11p13, COL18A1 и множествени гени в 22q11.2) и др.; 2. Предразположение към тромбофилии; 3. Някои много редки ензимни дефицити като глутамат- декарбоксилазен дефицит при хомозиготни мутации в гена, кодиращ глутамат-декарбоксилаза 1 (GAD1) в 2-ра хромозома (2q31) и причиняващ автозомно-рецесивна спастична церебрална парализа 1 (603513, Cerebral palsy, Spastic quadriplegic 1; CPSQ1); При CPSQ2 (OMIM 612900), e описана делеция в ANKRD 15 гена (KANK1; 607704) в 9q24.3. Описани са и фамилии със спастична квадрипареза и пируват дехидрогеназен дефицит.
2. Перинаталните фактори са родовата асфиксия, хипоксично - исхемичната енцефалопатия (ХИЕ), мозъчните кръвоизливи и травми, които обуславят между 30 и 60% от ЦП. Значително по-раними са недоносените новородени под 30 гестационна седмица, както и тези с тегло под 1500 g - около 40% от тях развиват ЦП.
3. Постнатални фактори – енцефалити, менингити, дихателна недостатъчност, дехидратация, краниални травми, хипогликемия, Rh-несъвместимост и тежка билирубинемия в неонаталния период обуславят около 10% от случаите на ЦП.
Най-съществена за възникването на ЦП е тежката асфиксия, особено при доносени новородени. В много случаи причините не се изясняват. Предполага се, че тя е резултат от явни единични причини, но по-често патогенезата е комплексна.
12.4. Диагностициране на ЦП - Времето на поставяне на диагнозата е от съществено значение, но и най-новата дефиниция на ЦП не определя минималната възраст, когато един случай може да бъде диагностициран като ЦП. Минималната възраст, на която ЦП може да бъде потвърдена със сигурност е вариабилна, независимо от въвеждане на новите технологии за ранно разкриване на ЦП - ултразвуково наблюдение на спонтанните движения и пренатално определяне на мозъчния интегритет чрез мозъчното скениране. Диагностицирането на ЦП става при установено забавено моторното развитие, подкрепено от патология в невроизобразяващите изследвания.
Минимална възраст за поставяне на диагнозата ЦП в България е 18-ия месец, но при визуализирани с компютърна томография (КТ) или магнитнорезонансна томография (МРТ) лезии и установен неврологичен дефицит, диагнозата може да се постави и по-рано.
Диагнозата „Специфично разстройство в развитието на двигателните функции” се поставя до 18 месечна възраст при определени клинични белези, при необходимост подкрепени и от образни изследвания (КТ или МРТ). Диагнозата „Специфично разстройство в развитието на двигателните функции “ (СРРДФ)  с код F82 по МКБ 10 се подкрепя с термина «Централно координационно смущение (ЦКС) със степен (много лека, лека, средна и тежка) и риск от (хипотонична, спастична, дистонична форма, с асиметрично разпределение на мускулния тонус, хомогенно двигателно изоставане). Поставя се при деца от рисковите групи (недоносени, с ниско тегло, след асфиксия, след мозъчен кръвоизлив, близнаци) при наличие на двигателно изоставане, отклонения в позиционната реактивност, персистиране на примитивни рефлекси и нарушена координация на движенията, подкрепени или не от резултатите на образната диагностика. Диагнозата е преходна, насочва към определена степен на риск за развитие на ЦП и подчертава необходимостта от проследяване и включване на адекватна физикална терапия и лечение при необходимост. 

12.5. Класификация на ЦП 
Класифицирането на различните типове церебрална парализа се базира на клиничното описание на типа, топографията и тежестта на моторните увреждания:
По клинична картина: 
· Спастична (централна квадрипареза, хемипареза или парапареза) - 70-80%
· Дизкинетична (атетозна)- 20%
· Атаксична/хипотонична- 5-10%
· Смесени
Различните типове на двигателни разстройства могат да съществуват едновременно. Повечето специалисти класифицират съгласно доминиращата форма, но тя варира във времето при всеки отделен случай.
По топография:
Прилага се най-много при спастичния тип, защото обикновенно при другите форми е включено цялото тяло. 
1. Квадриплегия- налице е централна квадрипареза със засягане на четирите крайника, като ръцете са еднакво или повече увредени от краката. Синоними са тетраплегията и двойна хемиплегия. 
2. Диплегия- краката са по-тежко увредени от ръцете. Някой клиницисти разграничават параплегия (парапареза) или диплегия І, при които ръцете са нормални или минимално засегнати, от диплегия ІІ, където ръцете са видимо засегнати. В повечето случаи тези подгрупи се възприемат заедно като диплегия.
3. Хемиплегия (хемипареза), като по-често е по-увреден горния крайник.
Понякога се наблюдават и по-малка симетричност в разпределението, което позволява появата на термини, като моноплегия и триплегия.
Белезите по клинична картина и по топография съотнесени към МКБ-10, имат следния вид: 
		Спастична-	квадрипареза		G80.0
				дипареза		G80.1
				хемипареза		G80.2
				Дизкинетична-	G80.3
				Атаксична-		G80.4
				Смесени- 		G80.8

По етиология:
Значителна част от ЦП има мултифакторна етиология, което налага невроизобразяващи изследвания (КТ или МРТ), изследвания за тромбофилии, при необходимост генетични и метаболитни изследвания. 
През последното десетилетие е утвърдена класификацията с групиране на клиничните белези в четири основни групи, като всяка група е с определени нива на функционални възможности в 4 направления
	I. Моторни отклонения
· Типологични
		Спастичност  (едностранна или двустранна)
		Дистония или атетоза
			Атаксия
			Смесени
· Функционални възможности: 
GMFCS – Gross Motor Function Classification System (Класификационна система за груби моторни функции)
MACS – Manual Ability Classification System (Класификационна система за умения на ръцете); 
CFCS – Communication Function Classification System (Класификационна система за комуникационни функции)
EDACS – Eating and Drinking  Ability Classification System (Класификационна система за умения при хранене и пиене).
Използват се и специфични моторни тестове, отразяващи динамиката в развитието на грубите и фините моторни умения при децата с ЦП:
GMFM 88/66 – Gross Motor Function Measurement (Измерване на груби моторни функции 88/66 точки)
BFMF –Bimanual Fine Motor Function (Фини моторни функции на двете ръце). 
** У нас цитираните по-горе класификационни системи и моторни тестове се прилагат в СБРДЦП" Св. София" (www.cpcentresof-bg.com), за оценяване състоянието на пациента в динамика и да се изработва адекватната рехабилитационна програма свързана с моторното прогнозиране при пациента.  
II. Анатомични и невроизобразяващи  белези
		Анатомични форми
		Едностранна (Унилатерална)
			Двустранна (Билатерална)
		Невроизобразяващи форми
			Разширени вентрикули
			Загуба на бяло мозъчно вещество
			Мозъчни малформации
III. Причина и време на появяване
IV. Съпътстващи увреждания
		Епилепсия
		Слухови и зрителни проблеми
		Дефицит на мисленето и вниманието
		Емоционални и поведенчески отклонения
12.6. Клинична картина на различните форми:
	12.6.1. Специфично разстройство в развитието на двигателните функции с централно координационно смущение (СРРДФ-ЦКС)
· Изоставане на двигателното развитие и позиционно-балансните механизми
· Изоставане или абнормна позиционна реактивност
· Хипотония на тялото, комбинирана с промени в мускулния тонус на крайниците от хипо-, хипер- и дистоничен характер
· Персистиране на примитивни рефлекси 
· Рефлексна хипервъзбудимост и наличие на патологични рефлекси
· Страбизъм – конвергиращ/дивергиращ след 5-ия месец, предимно конкомитиращ двустранен или едностранен
· Проблеми с храненето – дискоординация между сукане/преглъщане и дишане
· Инсуфициенция в идеацията на движенията
	12.6.2. Церебрална парализа (ЦП)
Общи  белези при всички форми на ЦП са:
1. Двигателно изоставане поради забавяне или абнормно развитие на позиционно-балансните механизми, които са вътрешна част от моторните умения и тяхното усвояване.
2. Персистиране на примитивни рефлекси и механизми, блокиращи или деформиращи позиционно-балансните механизми на новороденото
3. Увредена моторна координация, сръчност и обратна връзка
4. Слабост на аксиалната мускулатура комбинирана с тонусови отклонения (хипертония, хипотония, дистония) и слабост в крайниците. 
5. Неадекватни позиции и свързани с тях положения
6. Изразена рефлексна възбудимост
7. Мускулна биомеханична трансформация – промяна във виско-еластичните свойства
8. Костни и ставни деформации при израстването на детето

Спастична церебрална парализа:
Общи характеристики: Спастично повишен мускулен тонус, който се засилва при възбуда, страх или болка; абнормни позиции, свързани с антигравитационната мускулатура на екстензорите на долните крайници и флексорите на горните крайници; волевите движения са бавни, тромави; мускулна ко-контракция, водеща до загуба на изолирани и дискретни движения свързани с фината координация.
· Диплегия. Неврологично се установява долна спастична парапареза или квадрипаретичен синдром с преобладаване на долната парапареза с контрактури на Ахиловите сухожилия, коленните стави, аддукторни и/или вътрешно-ротаторни контрактури на тазобедрените стави, патологични рефлекси от групата на Babinski двустранно, клонуси на стъпалата. Тази форма е по-благоприятна, тъй като по-рядко има епилептични припадъци (16 - 27%) и интелектуален дефицит.
· Хемиплегия. Неврологично се установява централна хемипареза с лезия на n. facialis по централен тип. Мускулният тонус е спастично повишен във флексорите на ръката и екстензорите на крака. Сухожилните рефлекси са оживени, има патологични рефлекси от групата на Babinski и Rossolimo, клонуси на стъпалото, контрактури, възможни са атетозни хиперкинези в паретичната ръка дистално. Паретичните крайници често са хипотрофични. Болните прохождат по-късно с походка тип “Wernicke - Mann”. При 68% се установява и хемихипестезия, най-често стереоагнозия, нарушен двумерно-пространствен усет. Моторна дизлалия и дизартрия се установяват при около 25%. Нарушенията на висшите корови функции (праксис, гнозис, телесна ориентация) затрудняват обучението. Над 50% от случаите са с фокални и/или вторично-генерализирани епилептични припадъци, често с ранно начало (преди 18 месечна възраст).
· Квадриплегия. Неврологично се установяват: централна квадрипареза, със спастично повишен тонус с флексия на ръцете и екстензия, аддукция и вътрешна ротация в долните крайници, контрактури, много живи сухожилни рефлекси с разширени рефлексогенни зони, патологични рефлекси от групите на Babinski и Rossolimo; псевдобулбарен синдром; екстрапирамиден синдром с дистални  хиперкинези или дистонии; очедвигателна симптоматика, атрофия на зрителните нерви, изоставане в говорното развитие и интелектуален дефицит. Епилептични пристъпи са налице в над 52% от случаите.
Дизкинетична (атетозна) церебрална парализа: Екстрапирамидният синдром се манифестира постепенно през първите години от живота. В началото е налице мускулна хипотония. Атетозните и дистонни хиперкинези се появяват най-често от сетивни стимули, емоции. Установява се екстрапирамидна дизартрия. Децата прохождат късно (между 2,5 и 4 г. възраст), в зависимост от персистирането, често между 1 и 2 годишна възраст. Локализират се в мускулатурата на крайниците, езика, гълтателната и фонаторна мускулатура, активират се шийните тонични рефлекси и има съпътстващи пирамидни увреждания. Интелектът е нормален, но училищните умения са затруднени от непрекъснатите екстрапирамидни хиперкинези, нарушената артикулация и съпътстващата в някои случаи глухота.
Атаксична/хипотонична церебрална парализа: Изявява се с ранна мускулна хипотония и по-късно с прояви на статична и локомоторна атаксия. Установяват се и сухожилна хиперрефлексия, патологични рефлекси, речеви  нарушения и интелектуален дефицит (50%).
При  ЦП са налице и съпътстващи синдроми (симптоматична епилепсия при около 25%, интелектуален дефицит при около 50%, речеви нарушени при 25%, поведенчески отклонения при 25%,  разстройства на съня при 25% и зрителни нарушения при около 10%) с  обща етиология – абнормно развитие или ранни увреди на мозъчните структури в пре- или перинаталния период. Съпътстващата симптоматична епилепсия е налице при 15 до 60% от децата с ЦП и достига до 71 - 74% от децата с ЦП и умствена изостаналост. Най-често е с ранно начало и терапевтична резистентност поради синдром на West и електричен статус по време на сън (ESES).
12.7. Диагностична методология при деца с ЦКС и ЦП и моторно прогнозиране
Клинични изследвания:
12.7. 1. Мотоскопия и моторно тестуване - наблюдение на спонтанната активност на ЦНС в двигателен аспект, обследване стъпалата на двигателно развитие и ключовите локомоторни умения, както и провеждане на тестове за груба и фина моторика (GMFM, GMFCS, BFMF, MACS), самостоятелност, дейности от ежедневието. Извършва се мотоскопията за периода на новороденото и следващите 2- 3 месеца. Мотоскопията на новороденото дава информация за "General movements" по Prechtl, които имат доказано прогностично значение. Екстензорна трупна хипертония, неадекватна на гестационната възраст хипотония, ексцесивна възбудимост със съответна двигателна активност  са също маркери за неврологична увреда и риск от ЦП.
12.7. 2. Компютърно-базиран видео анализ (Computer-Based Video Analysis) основан на General Motor Assessment. Оценката на т.нар. general movements по Prechtl и съвт., 1997, представлява визуален анализ на качеството на спонтанната двигателна активност. Изследват се General movements при недоносени и доносени новородени до 4 седмици коригирана възраст, и техния вариант – т.нар. fidgety movements, които би трябвало да са налице между 9-та и 20-та седмица коригирана възраст. Тежките абнормности в тези движения определят повишен риск от ЦП. Анализът на тези движения по правило се извършва на видеозапис, но директният визуален анализ не намалява прогностичната им точност. Резултатите от това изследване корелират със съответните по време клинични и мозъчно-ехографски изследвания. Въвежда се и компютърен анализ на стереотипността в General movements с доказана прогностична стойност по отношение ЦП.
12.7. 3. Динамика на примитивни рефлекси.
12.7. 4. Изследване на сухожилните и патологични рефлекси.
12.7. 5. Изследване мускулния тонус: Модифицирана скала на  Ashworth (MAS); Модифицирана Tardieu Scale (MTS).
12.7. 6. Неврокинезиологичен скрининг (Neurokineziologische  Diagnostiknach V. Vojta - 7 Lage-Reactionen). Методът е за стимулиране на позиционната двигателна реактивност на ЦНС и автоматични ключови двигателни модели на стимулирано поведение. Богат е на двигателни реакции и сигурен в неонаталния период, защото не зависи от вегетативните или емоционални реакции на новороденото и кърмачето. Поставя се диагнозата "Централно координационно смущение" много лека, лека средна и тежка степен, която е с преходен характер. Много леката степен подлежи на динамично наблюдение, а леката, средната и тежката степени подлежат на ранна специализирана невро-развойна терапия.
12.7. 7. Наблюдение и диагностика на храненето – координация между сукане-преглъщане-дишане, чието нарушение е един от първите белези за проблеми в координацията на движенията с вероятно развитие на ЦП.
12.7. 8. Тестуване на говорно, когнитивно и социално развитие.
Образна диагностика : 
1. Трансфонтанеалната ехография - до 6 месечна възраст се прилага за диагностика и проследяване. Визуализират се аномалии на мозъчното развитие, огнищни и дифузни хиперехогенности, интракраниални хеморагии, корови и перивентрикулни атрофични лезии, мултикистична енцефаломалация и др.
2.  Невроизобразяващите изследвания са най-информативни за етиологичното изясняване на ЦП. 
· КТ на главния мозък е патологична при 77% от децата с ЦП и разкрива кисти, корова атрофия, симетрична или асиметрична вентрикулна дилатация. 
· МРТ на главния мозък е патологична при 95,3% от случаите с ЦП и е най-информативна за визуализиране на мозъчни малформации (лисенцефалия/ пахигирия, полимикрогирия, корови дисплазии, тубери при туберозна склероза, субкортикални и нодуларни хетеротопии), перивентрикулна левкомалация и други глиозни промени,  забавена миелинизация, постисхемични и кистични лезии.
· SPECT (Single Photon Emission Сomputer Tomography) се ползва за определяне състоянието на мозъчния кръвоток и  метаболизъм. В САЩ се ползва при ЦП преди и след лечение с хипербарна оксигенация.
· DTI (Diffusion Tensor Imagining, Diffusion Tensor MRI, Diffusion Tensor Tractography) се ползва при определяне на мозъчното развитие и уврежданията на бялото вещество. Сензорните пътища може да са засегнати по-тежко от моторните, въпреки че засягането на кортико-спиналния път се счита за определящо при моторните увреждания на ЦП. 
Изясняването на патологията в невроизобразяващите изследвания е важна при диагностицирането на ЦП. Поради изразена мозъчна пластичност някои недоносени новородени с обширни мозъчни лезии могат да имат относително добро развитие. 
Лабораторни изследвания:
· Цитогенетичните и евентуално молекулярно-генетичните изследвания са индицирани при всички пациенти с полималформативен синдром или при изразена дизморфия и липса на установена етиология. При суспектен моногенен синдром може да се подходи директно към доказване мутация в съответния ген. Метаболитни изследвания се извършват при липса на друга причина или  прогресия.    
· Изследванията за тромбофилии при 13-37% от децата с пре- и перинатални мозъчни инфаркти и хемиплегична форма на ЦП разкриват мутация на фактор V на Leiden, protrombin G20210A, дефицит на протеин С или протеин S дефицит или антифосфолипидни антитела. 
· Електроенцефалографията (ЕЕГ) е необходима при съпътстваща симптоматична  епилепсия, установяваща се при около 15-60% от децата с ЦП; при ЕЕГ по време на сън може да бъде установен и електричен статус в някои случаи.
Моторно прогнозиране: 
Разбирането как се развиват грубите моторни функции (ГМФ) на хора с ЦП през времето - от ранното детство до възрастния, е от изключително значение по няколко причини: 1. Помага на индивидите с ЦП и техните асистенти, като цяло да разберат грубите моторни функции; 2. Помага на клиницистите да определят индивидуалните моторни функции, чрез подходящо клинично сравнение с други индивиди с подобна възраст и тежест на ЦП; 3. Познанията върху грубите моторни функции позволява на терапевтите и клиницистите да плануват рехабилитация, фокусирана върху подобряване на грубите моторни функции и евентуално подобряване на функционирането в ежедневните дейности.
Специфична доказателствено-базирана информация за ГМФ при лица с ЦП и тяхната динамика, беше обобщена  за период от последните 20 години.
ГМФ се отнасят до ползването на големи групи от мускули поддържащи баланса и променящи позицията, например сядане, пълзене, стоене, ходене, тичане и скачане, като тези способности се утвърждават специфично при навършване на 5 години. При децата с ЦП обаче, ГМФ изобщо не се утвърждават напълно на възраст 5 години, както и на по-голяма възраст.
Кръстосани проучвания демонстрират различни модели на развитие на ГМФ в зависимост от тежестта на клиничната картина. В моделите е заложено използването на стандартизиран 66-точков тест за ГМФ (Gross Motor Function Measurement- 66 /GMFM-66/ и валидизираната пет-степенна класификационна система за тежестта на ЦП (Gross Motor Function Classification System, GMFCS). Цитираните тестове са на сайта на СБДПЛРДЦП "Св. София": www.cpcentresof-bg.com.
Първият разработен модел е "Stable Limit Model - SML" (Модел на стабилните ограничения) чрез серията данни от проучването на Ontario Motor Growth (OMG). Този модел показва една бърза прогресия на ГМФ в първите години от живота на детето и плато (или стабилно ограничение) след възрастта 5 години. Децата от първо ниво на GMFCS не достигат максималната сума от 100 точки по GMFM-66. Усреднената възраст за достигане на 90% моторни възможности варира от 4,8 г. (за първо /най-леко/ ниво GMFCS) до 2,7 год. (за пето /най-тежко/ ниво GMFCS). За ниво първо и второ на GMFCS се очаква 50% от децата да достигнат 90% от моторните си възможности на възраст от 5 г. 8 мес. Децата в нива три, четири и пет на GMFCS достигат по-бързо техните максимални моторни възможности, сравнени с тези от ниво първо.
Вторият модел е "Peak and Decline Model - PDM" (модел на връх и влошаване) за серия от данни, включващи OMG-проучването и неговото продължение в проучването ASQME (Adolescent Study on Quality of life, Mobility and Exercise) с данни, събрани от деца и младежи на възраст от 1 до 21 години. Този модел показва една подобна бърза прогресия в ранните години, но също и влошаване, даващо впечатлението за максимум в ГМФ на възраст от около 7 години. За децата от първо и второ ниво на GMFCS (индивиди с възможности за ходене без устройства за придвижване) не са открити доказателства за влошаване. В противовес, децата от нива 3, 4 и 5 на GMFCS (индивиди ползващи инвалидни колички или в най-добрия случай придвижващи се с мобилни устройства) показват усреднено, едно значително влошаване на техните ГМФ (съгласно тест GMFM-66). Конкретно  от ниво 3 на GMFCS загуба на: стоеж, ходене с опора, сядане; от ниво 4 - загуба на: пълзене, заемане на ЦКС, сядане на ръба; и от ниво 5 - загуба на: повдигане на главата от корем и гръб; след като е достигнат един максимум на възраст 7 години, като най-силно влошаване се наблюдава в ниво 4 на GMFCS, съгласно PDM-модела.
12.8. Диференциална диагноза. 
	ЦП е резултат от непрогресираща, стационирана увреда на главния мозък в резултат от неразвитие (малформации) или увреждане на главния мозък в пре-/перинаталния или ранния постнатален период на детето и се разграничава от:
· Наследствени метаболитни енцефалопатии (фенилкетонурия, хистидинемия, пируват-дехидрогеназен дефицит), инфантилните форми на невролипидози (ганглиозидози, цероид - липофусцинози и сиалидози) и левкодистрофии (метахроматична, тип Krabbe, тип Alexander, тип Canavan и тип Pelizeaus - Merzbacher). При тях прогресиращо се развиват квадрипаретичен, церебеларен синдром, интелектуален регрес, амавроза и епилептични припадъци и се установява специфичен метаболитен дефект или ензимен дефицит, а в КТ и МРТ- обширна демиелинизация при левкодистрофиите, прогресираща мозъчна атрофия при болестите с натрупване в лизозомите.
· Невромускулни заболявания, с мускулна хипотония, забавено моторно развитие: спинална мускулна атрофия І-ІІ тип; вродени миопатии; конгенитална мускулна дистрофия; наследствена сетивно-моторна невропатия - тип ІІІ (Dejerine - Sottas). В тези случаи се установяват характерни ЕМГ промени и генетични дефекти.
· Наследствени атаксии с ранно начало като синдром на Louis-Barr (атаксия телангиектазия) и понтоцеребеларна хипоплазия, могат да имитират ЦП, но заболяванията протичат с прогресиращ церебеларен синдром.
· Синдром на Rett – при нормално развити деца започват невропсихологичен регрес, изявяват се аутизъм, стереотипни движения на ръцете, епилептични припадъци. Необходими са генетични изследвания.
· Енцефалопатии при HIV (стационирани и прогресиращи). Установяват се серологични данни за  HIV  инфекция и прогресираща енцефалопатия при невроизобразяващите изследвания.
· Мозъчни тумори (дизембрионални, съдови) с бавно прогресиращ неврологичен дефицит. За диагностицирането им са необходими невроизобразяващи изследвания (КТ или МРТ на главен мозък)

12.9. Терапия и рехабилитация:
12.9.1. Медикаментозна терапия 
0. Лечение на спастицитета. 
· Baclofen - 0,4 до 2 mg/kg с ниска начална доза в 3 - 4 приема и повишаване през 3 дни съобразно ефекта. При деца на 1 - 2 г. дозата е 10 - 20 mg/дневно, на 2-6 г.- 20 - 30 mg/дневно, 6 - 10 г.- 30 - 60 mg/дневно. 
· Biperiden - 0,5 - 1 mg/дневно за деца от 1 до 3 г., от 1 до 3 мг/дневно при деца от 3 до 15 г. 
· Botulinum Toxin А чрез локални апликации в спастичния мускул редуцира рязко спастицитета за 4 до 8 месеца.
0.  Ноотропно лечение. 
· Piracetam - 30-50 mg/kg.
· Cerebrolysin   1,0 ml- 1-2 amp./дневно 15-20 дни, през ден 2-3 седмици
0. Антигърчово лечение се прилага при съпътстващ епилептичен синдром според вида на епилептичните припадъци /valproate (VPA), carbamazepine (CBZ), oxcarbazepine (OXC), lamotrigine (LTG), topiramate (TPM), levetiracetam (LEV), gabapentin (GBP), tiagabine (TGB), clonazepam (CLZ), ethosuximide (ESM), lacosamide (LCM), stiripentol*, rufinamide*, CBD* в комбинация с Clobazam**≥2 г, Fenfluramine * ≥ 2 г. кортикостероиди (Таблица 12.1, Таблица 12.2). Своевременното адекватно лечение на съпътстващата симптоматична епилепсия има важно значение за възможността и за ранна и пълноценна рехабилитация и подобряване на качеството на живот. 

Таблица 12.1. Таблица 15. Избор на АГЛ в детската възраст при епилепсиите/ епилептичните синдроми - І, ІІ монотерапия, допълваща терапия 
	Епилепсия/
синдром 
	І монотерапия 
	Алтернативна моно-/допълваща терапия 
	Възможна моно-/допълваща терапия 

	Синдром на West 
	ACTH 
	 VPA
	Бензодиазепини, TPM, VGB**

	С-м на Dravet (SMEI)
	VPA, TPM
	Бензодиазепини, VPA
	LEV, Stiripentol*, CBD* в комбинация с Clobazam**≥2 г., ZNS** ≥6 г., Fenfluramine * ≥ 2 г.

	Синдром на Lennox-Gastaut 
	VPA, VPA + LTG
	LTG, TPM
	Бензодиазепини, CBZ, GBP, LEV, Rufinamide* над 4 г., CBD* в комбинация с Clobazam**≥2 г., Fenfluramine * ≥ 2 г., ZNS**≥6 г.,

	Епилептична енцефалопатия с CSWS или Електричен статус по време на бавновълнов сън (ESES)
	VPA, ESM
	Бензодиазепини, кортикостероиди
	LEV, ZNS**≥6 г., Clobazam**


	ИГЕ с абсанси 
	VPA 
	LTG, ESM
	Бензодиазепини

	ИГЕ с миоклонус с или без ГТКП 
	VPA
	LTG, ESM
	Бензодиазепини, LEV, PB, TPM , ZNS**≥6 г., Clobazam**

	ИГЕ с миоклонуси ГТКП
	VPA 
	LTG, TPM 
	Бензодиазепини, LEV, PB, ZNS**≥6 г., Clobazam**

	ИГЕ с ГТКП 
	VPA
	LTG, TPM
	LEV, PB, Бензодиазепини, ZNS**≥6 г., Clobazam**

	 Фокална
	CBZ, OХC, VPA
	LTG, TPM, GBP 
	LEV, PB, LCM ≥ 4 г., BRV ≥ 2 г., ESL ≥ 6 г.

	Некласифицируеми
	VPA
	TPM
	LTG, LEV

	Неонатални гърчове
	PB
	
	


* По Член 266, ал. 2 от ЗЛПХМ и чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти:  
* Rufinamide за лечение на синдром на Lennox-Gastaut 
* Stiripentol за лечение на синдром на Dravet 
* Cannabidiol в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; * Cannabidiol при лечение на пристъпи, свързани с туберозна склероза комплекс (TSC) при пациенти ≥ 2 години 
*Fenfluramine- при синдром на Dravet и синдром на Lennox-Gastaut при пациенти ≥ 2 години
**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г; ACTH** за лечение на синдром на West. 

Таблица 12. 2. Видове и дозиране на антигърчовите лекарства
	Международно непатентно име (INN)
	ДЕЦА
	ВЪЗРАСТНИ

	
	Начална дневна доза (mg/kg)
	Оптимална дневна доза (mg/kg)
	Начална дневна доза 
(mg)
	Оптимална дневна доза
(mg)
	Максимална дневна доза (mg)

	Valproic acid
	10-20 
	10-50
	500
	1000-2000
	 2100

	Carbamazepine
	5 
	10-30
	200 
	600-1200
	1600

	Oxcarbazepine
	10 
	30-40
	300-600
	900-2400
	2400

	Phenytoin
	3-4
	4-8
	100
	300-400
	500

	Phenobarbital
	2
	2-5
	60
	90-250
	600

	Clonazepam
	0,01
	 0,01-0,02–0,1-0,2 
	0,5
	2-6
	8

	Lamotrigine
	0,6 с ензимни индуктори 
0,15 при VPA 
0,3 при моно-терапия
	5-15 с ензимни индуктори 
5 с VPA
15 при моно-терапия
	50 с ензимни индуктори 
12,5 с VPA
25 при моно-терапия
	500-600 при ензимен индуктор
300-400 при VPA
500 при моно-терапия
	700 при моно-терапия

	Topiramate
	0,5-1,0 
	5-9 
	25 
	200-400 
	 500 

	Levetiracetam
	10 
	40 
	1000 
	2000-3000 
	3000 

	Tiagabine
	0,1 
	1 
	5–10 
	60 
	70 

	Gabapentin
	Над 6 г.
10-15 
	25-35
	300
	1200-1800-3600
	3600 

	Pregabalin
	-
	-
	150
	450-600
	600

	Lacosamide
	След 4 г.
2 mg/kg
	200-400 mg/дн.
	100
	200-400
	600 mg или 10mg/kg при монотерапия при деца и юноши над 50 kg и 8 mg/kg при деца и юноши под 50 kg; 400 mg при допълваща терапия за деца и юноши над 50 kg и възрастни

	Ethosuximide 
	10 
	40 
	500
	1500
	2000

	Stiripentol*
	50 
	до 100 
	50 
	до 100 
	4000

	Rufinamide*
	Над 4 г.- 10 
	45 
	400 
	2400
	3200

	Brivaracetam
	-Деца ≥ 2 г. и юноши
≥50 kg  в доза 1 mg/kg

-Над 16 г.
50 - 100, разделена на две равни дози
	- Деца ≥ 2 г. и юноши
≥50 kg  в доза 2 mg/kg - 50-200 според на индивидуалния отговор и поносимост
	50 - 100, разделена на две равни дози
	50-200  според индивидуалния отговор и поносимост 
	200

	Eslicarbazepine
	Деца над 6 г.-10  mg/kg/дневно
Над 60  kg - 400  mg
	Деца над 6 г. -30  mg/kg
	400  еднократно
	800-1200 до 1600  mg еднократно
	1600

	Clobazam**

	Над 2 г.-0,4-1 mg/kg

	Титриране до 1 mg/kg през 7 дни;
 Под 30  kg - 20 mg; Над 30  kg - до 40 mg
	5 mg
	До 40 mg
	40 mg 

	Zonisamide**

	≥ 6 г. и юноши
≥50 kg- 1 mg/kg 

	Титриране  през 7 дни до 4—8 mg/kg
	100 mg
	300 mg
	600 mg

	Cannabidiol*

	≥ 2 г. -2,5 mg/kg двукратно (5 mg/kg/дневно), титриране през 7 дни  до 10-20 mg/kg

	При LGS и Dravet  синдром -до 10 mg/kg/ден;
При TSC-10 mg/kg/ден
	
	
	При LGS  Dravet синдром - 20 mg/kg/ден; При TSC-25 mg/kg/ден

	Fenfluramine*- ≥ 2 г.- 0,2 mg/kg- до 0,7 mg/kg максимално до 26 mg/дневно
	≥ 2 г.- 0,2 mg/kg- до 0,7 mg/kg максимално до 26 mg/kg
	При Dravet  синдром до 0.4 mg/kg със Stiripentol 0,7 mg/kg без Stiripentol; при LGS -   0,2 mg/kg- до 0,7 mg/kg
	0,4 mg/kg
	0,7 mg/kg,  максимално  до 26 mg/kg
	26 mg/kg

	Сenobamate**
	-
	-
	12,5 mg еднократно
	Титриране през 14 дни- 25 mg, 50 mg, 100 mg, 150 mg до 200 mg
	400 mg


* По Член 266, ал. 2 от ЗЛПХМ и чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти:  
* Rufinamide за лечение на синдром на Lennox-Gastaut 
* Stiripentol за лечение на синдром на Dravet 
* Cannabidiol в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; * Cannabidiol при лечение на пристъпи, свързани с туберозна склероза комплекс (TSC) при пациенти ≥ 2 години 
*Fenfluramine- при синдром на Dravet и синдром на Lennox-Gastaut при пациенти ≥ 2 години
**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г; ACTH** за лечение на синдром на West. 

12.9.2. Физикална терапия и рехабилитация 
· Кинезитерапия – стимулира координацията на движенията; потиска примитивните механизми и модели на движения; активира механизмите на вертикализация; засилва определени мускули и мускулни групи; стимулира равновесните механизми и ориентацията в схемата на тялото и пространството; засилва трофиката и ускорява кръвотока на мускула; стимули рецепторния апарат в мускулите, ПНС и ЦНС; поддържа еластичността на мускулите и разтегливостта на сухожилните връзки и капсули; стимулира сензорната интеграция.
· Нискочестотно импулсно магнитно поле, транскраниално – подобрява отлагането на кислород в тъканите, стимулира оксидативните процеси,  има хепариноподобно действие, противооточно действие и стимулира аксонната реинервация.
· Електростимулации – засилване на отслабените мускули антагонисти на спастичните, поддържане на сензорната интеграция и еластичността на мускулите.
· Термотерапия – миорелаксиращ и трофичен ефект.
· Хидротерапия  - миорелаксиращ и трофичен ефект, както и стимулиране на сензорната интеграция.
· Механотерапия – засилване определени мускули и мускулни групи, както и координацията на определени движения и елементи от двигателния акт  посредством  определени уреди.
· Ерготерапия - интервенцията за деца с ЦП е насочена към проблемите от ежедневието, с които се е сблъскало детето или юношата. Лечението започва с  конкретен и разумен въпрос към детето или към пряко полагащия грижи за него. 
· Необходима е добра оценка, за да се разбере какви възможности има за постигане определено качество на живот, максимално участие в ежедневието, без или с минимална патология. Така че, няма определен протокол за работа при дете с ЦП. Индивидуално насочената помощ е най-добрия начин за постигане на ефективност.
· Позиционно лечение – стимулиране на сензорната интеграция,  стимулиране контрола на главата, трупа и крайниците, подобряване ориентацията в пространството, стимулиране на антигравитационните механизми.
· Вестибуларно стимулиране - стимулиране баланса от различни опорни равнини и точки, стимулиране взаимодействието на вентрални и дорзални мускулни групи и вериги; активиране и стабилизиране на ориентацията в пространството.
· Рехабилитация на ръка - активни, пасивни и подпомогнати движения, насочени конкретно за засегнатия горен крайник - раменна, лакътна, гривнена и фалангеални стави, мото-сензорно стимулиране, блокиращо-стимулационна терапия (Constrained-Induce Movement Therapy - CIMT).
· Електромиографски фийдбек (ЕMG-feedback) със/без електро-стимулации - стимулиране и контролиране на мускулната сила и издръжливост на отслабените мускули при децата с ЦП, антагонисти на спастичните чрез мускулна електрическа обратна връзка под формата на игра, мотивираща участието на детето, подобряване на активния и пасивен обем на движение в засегнатите стави; насложена електростимулация върху максимална мускулна контракция за супрамаксимално активиране на отслабения мускул; контролиране и регулиране напрегнатостта на спастичния мускул.
· Ударно-вълнова терапия (Radial Shock Wave Therapy - RSWT) - намаляване повишения мускулен тонус на спастични мускули при функционални контрактури.
· Продължителни пасивни движения  (Continuos Passive Movements - CPM) - апаратно стимулиране от облекчена позиция и поддържане на еластичността на мускули и мускулни групи, както и като подготовка за роботизирана рехабилитация.
· Роботизирана рехабилитация (РР) се осъществява от механични моторизирани интерактивни устройства, или т.н. рехабилитационни роботи. РР дава различна, по-голяма и по-качествена възможност на децата и юношите с ЦП за правилно изграждане и усвояване на локомоторната координация и овладяване на центъра на тежестта при ходене, както и координацията и силата на движенията на горни крайници при манипулации. Прилагането на видео игри с обратна връзка по време на и като част от РР, повишава мотивацията на децата, което активира допълнително пластичността на нервната система. Участието на субективния фактор при обучението в ходене/манипулиране – терапевтът, е сведено до минимум, чрез автоматизирано и високо репродуктивно моторно обучение, компютъризиране и обективно контролиране на терапевтичната сесия, адаптирана към прогреса на детето. Пациентът е фиксиран в рехабилитационния робот, което го учи да движи краката/ръцете си, многократно по нормалния физиологичен модел. Прилагането на РР дава възможност за много по-продължително и често стимулиране на ходенето/манипулирането по един стандартен и постоянен модел, като по този начин се избягва субективния фактор свързан с персоналната отговорност, физическата и психологична издръжливост и познания на терапевта в сферата на прохождането и вървенето или на движенията с ръцете и манипулирането. Роботизираната рехабилитация в България предлага: 
1. "Робот-Асистирана Терапия - обучение в ходене по бягаща пътека" 
По модел:  "workstationend-effector".
2.  "Робот-Асистирана Терапия - обучение в наземно ходене"
По модел:  "mouvableend-effector"
3. "Робот-Асистирана Терапия - обучение в дейности с горни крайници"
По модел:  "work station end-effector"
По модел:  "work station exoskeleton"

12.9.3. Хипербарна оксигенация - Реактивира "бездейните" (idling) неврони; повишава пластичността на ЦНС; подобрява разпространението на кислорода, чрез покачване кислородна наличност в тъканта; стимулира фагоцитозата; възстановява интегритета на кръвно-мозъчната бариера и клетъчните мембрани;  увеличава клетъчното дишане и намалява клетъчните странични продукти - цитокините; стимулира неоваскуларизацията. Стимулира двигателната активност и отключването на нови двигателни умения, редуцира променливо мускулния тонус, активира активния и пасивния говор на детето с ЦП. 
12.9.4. Рекреация – чрез адаптирани спортни и/или двигателни занимания и дейности с техните педагогически и психологични аспекти (“фит&фън”) се стимулира двигателното развитие и емоционалното равновесие на детето и се улеснява социалната му адаптация – танци, плуване, терапевтична езда, баскетбол и други.
**Подробностите по показания, противопоказания и методология на физикалната терапия и рехабилитация, са публикувани във “Физикална Медицина, Рехабилитация и Здраве.”
12.9.5. Лечение с ортези и сплинтове (шини) - Изборът на най-адекватната ортеза за всяко дете се основава на точната диагноза по SCPE и определената степен по GMFCS. Дизайнът на ортезите и целите, с които те се назначават, са специфични при нестоящи, стоящи и ходещи деца. Използването на ортези може да има за цел: 
1. Предпазване от вторични деформации; 
2. Осигуряване на стабилна опорна повърхност; 
3. Улесняване усвояването на умения; 
4. Подобряване ефективността на походката.
12.9.6. Оперативно лечение
· Неврохирургично лечение
· При прогресираща вътрешна хидроцефалия и при кисти протичащи с повишено вътречерепно налягане - поставяне на шънтове;
· При терапевтично-резистентни чести фокални епилептични пристъпи след прецизна прехирургична оценка - локална резекция на лезията; 
· При силен неповлияващ се спастицитет - задна дорзална ризотомия; имплантация на баклофенова помпа; 
· При тежка хореоатетоза/тремор - стереотаксични оперативни интервенции в дълбоки мозъчни структури.
· Ортопедично хирургично лечение. Цели стабилизиране на позата на крайниците и тялото, осигуряване пасивен обем на движение, както и на адекватни опорни точки и равни при изразени контрактури или деформации, посредством мекотъканни и костни операции. Миофибротомията e ефективна при лека степен на повишен мускулен тонус – І-ІІ степен по класификацията GMFSC и при тези случаи е алтернатива на приложението на ботулинов токсин. Миофибротомията не е ефективна при тежка спастичност с мускулни контрактури по GMFSC ІІІ-V степен и при ставни контрактури, деформитети и сколиози. Мултиплена фибротенотомия може да се осъществява в България. Решение за оперативно лечение да се взима от лекарски екип ортопед-хирург с детски невролог или лекар по Физикална и Рехабилитационна Медицина

12.9.7. Лечение със стволови клетки. Няма медицински доказателства за ефективността от този тип терапия при деца с ЦП.

12.10. Алгоритъм на рехабилитация и лечение при деца с ЦП, свързан с възрастта им. Включва определени форми на рехабилитация и физикална терапия, както и медикаментозно и/или оперативно лечение (неврохирургично или ортопедично лечение) според необходимостта на всеки конкретен пациент.
От 1 месец  до 1 г. 6 месеца. 
1. Кинезитерапия 
· Рефлексно-предизвикано придвижване по Vojta
· Невроразвойно лечение по Bobath
2. Ерготерапия
· Вестибуларно стимулиране
· Позиционно лечение
3. Нискочестотно импулсно магнитно поле - транскраниално
4. Електростимулации – при специфични индикации, след 6 м., на отслабени мускули
5. Хипербарна оксигенация
6. Психологична диагностика и интервенция - фамилна
7. Логопедична диагностика и интервенция 
· хранителна терапия 
· пред-речева рехабилитация 
8. Медикаментозно лечение
· Антиепилептични медикаменти  (при индикации) 

От 1г. 6 месеца до 3 години 
1. Кинезитерапия 
· Рефлексно-предизвикано придвижване по Vojta
· Невроразвойно лечение по Bobath
· други
2. Ерготерапия
· Вестибуларно стимулиране
· Позиционна терапия
· Рехабилитация на ръка 
3. Електростимулации
4. Термотерапия (топлинна или студова)
5. Ударно-вълнова терапия 
6. Хипербарна оксигенация
7. Психологични интервенция
· индивидуална  
· фамилна 
8. Логопедична интервенция:
· хранителна терапия
· пред-речева рехабилитация
9. Лечение с ортези и сплинтове (шини)
10.  Медикаментозно лечение: 
· Антиепилептични медикаменти  (при индикации) 
· Миорелаксанти – Ashworth> 2ст.: 
1. перорално - Baclofen, Tolperisone и др. 
2. интрамускулно- Ботулинов токсин А след 2 годишна възраст
От 3 до 7 години
1. Кинезитерапия 
· Рефлексно предизвикано придвижване по Vojta
· Невроразвойно лечение по Bobath
· Аналитична кинезитерапия
· други
2. Ерготерапия
· Вестибуларно стимулиране
· Позиционна терапия
· Рехабилитация на ръка 
· Дейности от ежедневието
3. Механотерапия 
4. Електростимулации 
5. Термотерапия (топлинна или студова)
6. Хидротерапия
7. Ударно-вълнова терапия 
8. Електромиографски-фийдбек (miofeed back) (след 4 - 5 година)
9. Роботизирана рехабилитация - обучение в ходене/манипулиране (след 4 - 5 година)
10. Хипербарна оксигенация
11. Психологична интервенция:
· Индивидуална 
· Фамилна 
12. Логопедична интервенция: 
· Хранителна
· Говорна 
· Речева
13. Дефектологична интервенция 
· Монтесоритерапия 
· Приложни игри и занимания 
· Дейности от ежедневния живот 
14. Лечение с ортези и сплинтове (шини)
15. Медикаментозно лечение:
· Антиепилептични медикаменти  (при индикации) 
· Миорелаксанти
перорални - Baclofen, Tolperisone и др. 
интрамускулни апликации - Ботулинов токсин А.
16. Хирургично лечение 
· неврохирургично - дорзална ризотомия, баклофенова помпа, стереотаксични намеси - при определени показания с повишен или променлив мускулен тонус.
· ортопедично - мекотъканно (при поява на статични и/или динамични контрактури за увеличаване пасивния обем на движение след 5 – 7 година или по-рано при определени показания) или костно-ставно (при поява на деформитети за осигуряване на пасивното движение на ставите в определена равнина). Решение за оперативно лечение да се взима от лекарски екип- ортопед-хирург с детски невролог или лекар по Физикална и Рехабилитационна Медицина. 

От 7 до 18 години  
1. Кинезитерапия 
· Функционална кинезитерапия
· Аналитична кинезитерапия
· Други
2. Ерготерапия
· позициониране
· рехабилитация на ръка
3. Механотерапия
4. Електростимулации 
5. Термотерапия (топлинна или студова)
6. Хидротерапия
7. Ударно-вълнова терапия 
8. Електромиографски фийдбек (myofeed back)
9. Роботизирана рехабилитация - обучение в ходене/манипулиране
10. Медикаментозно лечение: 
· Антиепилептични медикаменти (при показания)
· Миорелаксанти - 
перорално - Baclofen, Tolperisone и др. 
интрамускулни апликации - Ботулинов токсин А.
11. Психологична интервенция:
· Индивидуална 
· Фамилна
12. Логопедична интервенция:
· Говорна рехабилитация
· Речева рехабилитация 
13. Учебни занимания и професионално ориентиране.
14. Рекреация – спортни дейности, адаптирана физическа активност
15. Лечение с ортези и сплинтове (шини)
17. Хирургично лечение 
· неврохирургично - дорзална ризотомия, баклофенова помпа, стереотаксични намеси - при определени показания с повишен или променлив мускулен тонус.
· ортопедично - мекотъканно (при поява на статични и/или динамични контрактури за увеличаване пасивния обем на движение след 5-7 година или по-рано при определени показания) или костно-ставно (при поява на деформитети за осигуряване на пасивното движение на ставите в определена равнина). Решение за оперативно лечение да се взима от лекарски екип- ортопед-хирург с детски невролог или лекар по Физикална и Рехабилитационна Медицина

Над 18 години
1. Кинезитерапия 
2. Ерготерапия
3. Механотерапия
4. Електростимулации 
5. Топлинни процедури
6. Хидротерапия
7. Ударно-вълнова терапия 
8. Електромиографски-фийдбек (myofeed back)
9. Роботизирана рехабилитация - обучение в ходене/манипулиране
10. Медикаментозно лечение: 
· Антиепилептични медикаменти  (при индикации) 
· Миорелаксанти
· перорални - Baclofen, Tolperisone и др. 
· интрамускулни  апликации - Ботулинов токсин А.
11. Психологични интервенции
12. Рекреация (fit&fun)
13. Лечение с ортези и сплинтове (шини)
14. Хирургично лечение 
· неврохирургично - дорзална ризотомия, баклофенова помпа, стереотаксични намеси - при определени показания с повишен или променлив мускулен тонус.
· ортопедично - мекотъканно (при поява на статични и/или динамични контрактури за увеличаване пасивния обем на движение след 6-7 година или по-рано при определени показания) или костно-ставно (при поява на деформитети за осигуряване на пасивното движение на ставите в определена равнина). Решение за оперативно лечение да се взима от лекарски екип- ортопед-хирург с детски невролог или лекар по Физикална и Рехабилитационна Медицина.

[bookmark: _Toc155651817][bookmark: _Toc164075951]13. Главоболие
	Главоболието е най-честото оплакване, което пациентите съобщават при посещенията си при различни медицински специалисти. В много случаи то е симптом на неврологично, психично или соматично заболяване. В третото издание на Международната класификация на главоболията (Cephalalgia, 2018 г.) са отдиференцирани първичните и вторични главоболия, които се дължат на друго заболяване и следователно лечението е насочено към основното заболяване.
[bookmark: OLE_LINK1]	Първичните типове главоболие включват мигрената, тензионният тип главоболие и тригеминалните автономни цефалгии. В първичните главоболия е отделена група на други първични главоболия, които са клинично хетерогенни, срещат се по-рядко и не са добре проучени. Те включват главоболие при кашлица, при физическа активност, свързано със сексуална активност, тип ”гръмотевичен удар”, при студени стимули приложени външно, при инхалиране или поглъщане на студени стимули, при натиск, при компресия, при тракция, пробождащо, като монета, хипнагогно и ново ежедневно персистиращо главоболие. 
Вторичните типове главоболие включват главоболие при травма или увреждане на главата и шията, при краниално и/или цервикално съдово заболяване, при несъдово интракраниално увреждане, при прием на субстанции или спиране на техния прием, при инфекция, при нарушение на хомеостазата, главоболие или лицева болка при уврежда на краниума, шията, очите, ушите, носа, синусите, зъбите, устата или други лицеви и шийни структури, при психични заболявания, болезнени лезии на краниалните нерви и други лицеви болки и други главоболия. 
Епидемиологичните проучвания показват, че около 51% от популацията (56% от жените и 39% от мъжете) страда от първично главоболие, като често пациентите имат два или повече различни видове главоболие. Болестността от мигрена при мъжете е около 6%, а при жените е 3 пъти по-висока и достига до 18%. Средно за популацията болестността е 10-14%. Кластърното главоболие се среща по рядко, при 0,07 до 0,4% от популацията, 4-6 пъти по-често при мъже. Епизодичното тензионен тип главоболие се среща при 80% от популацията. Хроничното главоболие се среща по-рядко, при 40% от хората. Тензионното главоболие е малко по-често при жени, отколкото при мъже, в съотношение 1,16:1.
Патофизиологичните механизми на възникването, модулацията и продължителността на главоболието са едни и същи за всички видове. Те са свързани с деполяризация и активиране на ноцицептивните неврони на краниалните нерви (trigeminus, vagus, glossopharyngeus) или горните шийни гръбначномозъчни коренчета. Активацията се предизвиква от механична, химична или възпалителна стимулация на ноцицепторите. След възникването на ноцицептивната аферентация, тя не се различава според стимула, който я предизвиква. 
Диагнозата се поставя въз основа на детайлното описание на главоболието при използване на критериите на Международното Дружество по Главоболие (IHS) от 2018 г. Преди поставяне на окончателната диагноза и започване на лечението е необходимо пациентът да представи дневник на главоболието, в който поне в продължение на един месец е отбелязвал дните с главоболие от месеца, продължителността и силата на болката (слаба, умерена, силна) и часовете с най-силно главоболие от денонощието.
Задълбочената анамнеза с изясняване на характеристиките на главоболието е най-важна за поставяне на диагнозата, особено при пациенти с повече от един вид главоболие:  
· Ново или старо е главоболието? Първичните главоболия са стари и се проявяват с една и съща характеристика във времето. Най-трудно се поставя диагнозата при пациенти с главоболие започнало през последния месец. Новото главоболие може да бъде старо, което е променило своята характеристика. Промяната само в честотата и силата на старо главоболие не го прави ново.
· На каква възраст е започнало (каква е неговата продължителност)? Продължителността на главоболието насочва към хронично или злокачествено заболяване. Остро започналото главоболие, особено при наличие на неврологични симптоми изисква спешно и задълбочено изясняване.
·  При какви обстоятелства е започнало? 
· По кое време на деня започва? 
· Колко време продължава?
· Връзката му с менструалния цикъл, пубертета, бременността и менопаузата. 
· Честота. 
·  Локализацията на болката. 
· Характеристиката на болката. 
· Придружаващи симптоми
· Какви медикаменти е приемал пациента, в какви дози и какъв е бил техният ефект? 
Диагностични методи или тестове, специфични за поставяне на диагнозата няма. Заболяването се диагностицира чрез строгото спазване на представените критерии за различните главоболия. Провежданите параклинични изследвания спомагат да се изключат вторични главоболия.
· Лабораторните изследвания включват пълна кръвна картина, СУЕ (за изключване на темпорален артериит над 45 годишна възраст), биохимия и изследване на урина. При показания се изследват антинуклеарни антитела, хормони на щитовидната жлеза, пролактин и серология. 
· Невроизобразяващи изследвания на мозъка се провеждат след консултация с невролог при съмнение за вторично главоболие. 
· Рентгенография се провежда при съмнение за шийна или патология на темпоромандибуларната става при пациенти с тензионен тип главоболие. Рентгенологичните данни за цервикална спондилоза рядко са причина за главоболие.
· Компютърната томография (КТ) се провежда при съмнение за обемен процес в мозъка, абсцес, хидроцефалия, мозъчен оток, инфаркт или кръвоизлив. Чрез КТ не могат да се установят мозъчни аневризми, но те рядко предизвикват главоболие преди да руптурират. Показанията за КТ са установяване на неврологични симптоми, наскоро започнало главоболие и промяна в характера на главоболие, настъпило отдавна. 
· Магнитно-резонансната томография (МРТ) дава възможност за по-ранно визуализиране на патологията на меките тъкани. Показана е при пациенти със съмнение за обемен процес в задната черепна ямка (която не се визуализира добре с КТ) и ствола, както и демиелинизиращ процес. МРТ ангиография е показана за идентифициране на малки аневризми и мозъчен ангиит. 
· Ултразвуковите методи за изследване на нервната система (недоплерови, доплерови и комбинирани) се прилагат при съмнение за вторично главоболие. Пациентът се насочва за това изследване от невролог. 
· Неврофизиологичните изследвания (ЕЕГ, евокирани потенциали, транскраниалната магнитна стимулация) показват променена корова възбудимост, по време на пристъп и в междупристъпния период. Тези неспецифични промени, както и отклоненията в ЕЕГ, които се намират при около 20% от пациентите  нямат диагностична стойност. Неврофизиологичните изследвания може да имат диагностична стойност за изключване на вторично главоболие. Преценка за провеждането се прави от невролог.
· Биопсия от темпоралната артерия се извършват при съмнения за темпорален артериит.
· Лумбалната пункция е необходима при съмнение за повишено вътречерепно налягане, грануломатозно възпаление, като саркоидоза, менингеално засягане от малигнен процес, Лаймска болест, криптококова инфекция и туберкулоза. 
· Офталмологично изследване се налага при съмнение за остро настъпила глаукома и за евентуална корекция на рефракцията.
Работоспособността при 15% от пациентите по време на пристъп от главоболие е намалена и те отсъстват от работа. Пациентите с мигрена не могат да работят 2-6 дни в месеца. Тензионният тип главоболие се отразява по-малко на работоспособността отколкото мигрената, при която пристъпите са тежки. Социалната значимост на тензионният тип главоболие обаче не е по-малка, защото то се среща по-често. 
Пациентите в голям процент от случаите провеждат самолечение, предимно с неопиатни аналгетици, което довежда до привикване поради използването им в големи количества, без особен ефект, хронифициране на страданието и съчетаването му с медикаментозно предизвикано главоболие. От друга страна една трета от страдащите или никога не са посещавали лекар, или много скоро прекратяват визитите поради недостатъчния ефект от провежданото лечение. Самите лекари не винаги имат необходимите знания и опит за диагностициране и адекватно лечение на тези типове главоболия и нерядко пациентите излишно се насочват за диагностично уточняване в болнична обстановка, като се провеждат множество излишни изследвания, което допълнително ги оскъпява. 
Диференциалната диагноза на главоболието включва на първо място отдиференциране на първичните от вторични главоболия. За отдиференциране на вторичните главоболия голямо значение имат т.н. “червени знамена”: остро започнало главоболие, което е необичайно силно или се влошава в рамките на 24 часа, начало над 50 годишна възраст, прогресиращо развитие, промяна в патерна на съществуващо главоболие, провокиращо се или внезапно започнало от физическо усилие, поява на температура, общи или неврологични симптоми. Наличието на „червени знамена” налага използване на диагностични методи за отдиференциране на основното заболяване.
На второ място се прави диференциална диагноза между различните първични главоболия.
[bookmark: _Toc155651818][bookmark: _Toc164075952]13.1. Мигрена
Определение 
· Мигрената е идиопатично хронично заболяване, което се характеризира с пристъпи от повтарящо се главоболие, продължаващо 4 -72 часа. В типичните случаи то се представя с едностранна локализация, пулсиращ характер, умерено или тежко по интензивност, засилващо се от обичайна ежедневна активност и се придружава от гадене, повръщане, фото- и фонофобия. 

Патофизиологията е свързана с повишена мозъчна възбудимост, вследствие на абнормности в калциевите мембранни канали и вторични съдови промени. Особено важна е първоначалната активация на тригеминоваскуларната система от вълната на деполяризация (невронна и глиална хипервъзбудимост) в мозъчната кора, която предизвиква аурата. Разпространяващата се корова деполяризация (депресия) предизвиква промени и в мозъчния кръвоток – настъпва олигемия, с продължителност от 2 до 6 часа, следваща скоростта и посоката на вълната. Локалното освобождаване на невропептиди (субстанция Р, неврокинин А и калцитонин генно свързан пептид - CGRP) води до вазодилатация и асептично неврогенно възпаление на дуралните и менингеалните кръвоносни съдове. Съдовите промени засягат предимно малките кръвоносни съдове и представляват епифеномен, предизвикан вторично от неврогенните механизми. Разширяването и асептичното възпаление на дуралните съдове е под серотонинергичен контрол. Агонистите на 5-HT1B/1D рецепторите потискат освобождаването на невропептиди и прекратяват вазодилатацията, стерилното възпаление и главоболието. 
Класификацията включва основно два типа мигрена – без аура и с аура. Подразделя се също на епизодична и хронична. Когато пристъпите са повече от 15 месечно (от които поне 8 са типични мигренни) в продължение на повече от 3 месеца е налице хронична мигрена. Различават се и различни варианти. Вариантите на мигрената с аура са: типична аура с мигренно главоболие, типична аура без главоболие, мигрена със стволова аура, хемиплегична мигрена и ретинна мигрена. Периодичните синдроми в детска възраст, предшественици на мигрената включват: рекурентни гастроинтестинални нарушения (циклично повръщане, абдоминална мигрена), бенигнено пароксизмално вертиго и бенигнен пароксизмален тортиколис в детска възраст. Усложненията на мигрената включват мигренен статус (мигренен пристъп продължаващ над 72 часа), персистираща аура без мозъчен инфаркт, мигренен мозъчен инфаркт и тригерирани от мигренна аура епилептични припадъци. При 10% от жените мигрената настъпва предимно по време на менструалния цикъл и е типично без аура. Тези пристъпи са с по-дълга продължителност и се придружават от изразено гадене. Менструалната мигрена се определя като пристъпи, които настъпват само от 2 дни преди менструацията до третия ден от менструалния цикъл. Диагнозата се поставя при наличие на главоболие при два от три менструални цикъла. Може да се определи като менструална мигрена без аура, менструална мигрена с аура или менструално свързана мигрена (главоболието възниква и извън менструалния цикъл) с и без аура.
Клинично напълно разгърнатия мигренен пристъп протича в четири фази: продроми, аура, главоболие и придружаващи симптоми, постдроми. 
Продромите се наблюдават при 60-90% от пациентите, часове или 1-2 дни преди пристъпа, по-често при мигрена без аура. Най-честите симптоми са тревожност (46%), стягане в шията, фонофобия (42%), фотофобия, раздразнителност (42%), прозяване, (30%), нарушения на настроението (депресия или еуфория) и апетита, ненаситно желание за консумация на шоколад, умора, сънливост, гадене, размазано зрение, прозяване, бледост и други автономни симптоми. 
Аурата е комплекс от пристъпни фокални неврологични симптоми, които предшестват и по-рядко придружават главоболието. Наблюдава се при 15-20% от пациентите, но и тези пациенти имат аура само преди някои от пристъпите. Най-честа (при 90%) е зрителната аура. Следващи по честота са сетивните нарушения, изразени в боцкания и изтръпвания, които се разпространяват едностранно в областта на тялото, лицето и езика. По-рядко възникват афатични нарушения на речта. При всеки пациент по време на различни пристъпи могат да възникнат и трите вида аура, както самостоятелно, така и последователно един след друг. Могат да възникнат и симптоми на стволова аура, които ако са свързани с мускулна слабост, заболяването се определя като хемиплегична мигрена, която има различна генетична и патофизиологична характеристика.
Главоболието е обикновено фронтотемпорално, едностранно. Само при 15% от пациентите болката е винаги от една и съща страна. Силата на болката е различна при всеки пристъп и при различните пациенти. Кожната алодиния се появява в напреднал стадий на пристъпа при 80% от пациентите. Дължи се на централна сензитизация на тригеминоваскуларните неврони в спиналните тригеминални ядра. Могат да се добавят и краниални автономни симптоми. 
Постдромите се проявяват при 80% от пациентите и продължават от няколко часа до 2 дни. Най-често се проявяват като астения, стегнатост в шията, умора, сомнолентност и затруднена концентрация.
Тригерни фактори са тези външни фактори, предизвикващи мигренен пристъп при 65-95% от пациентите в рамките на 48 часа от възникването им. Те могат да не предизвикват директно пристъп, а да повишават техния месечен брой. Установени са множество тригерни фактори: стрес, психично напрежение, тревожност, депресия, хормонални фактори (менструация, овулация, ановулационни медикаменти), промяна в начина на живот (сън, хранене), промяна във времето, преминаване в други часови зони, сетивни стимули (светлина, шум, миризми), диета, алкохол (особено шампанско, бели и червени вина, бира), медикаменти (nitroglycerine, reserpine, естрогени) и физическа преумора. По-дългият сън е причина за мигрената на уикенда. При някои пациенти ролята на тригерни фактори играят определени храни, като шоколад, зрели сирена, цитрусови плодове, консервирани меса, храна съдържаща нитрити, аспартам, monosodium glutamat (Китайска храна) и пържени храни. По-рядко тригерни храни могат да бъдат домати, лук, чесън, киви, ядки, стриди, миди и раци.
Хроничната мигрена е мигрена с много чести пристъпи. Трансформацията на епизодичната в хронична мигрена е свързана и с естествения ход на заболяването, и с наличието на рискови фактори. След множество мигренни пристъпи с аура се установяват дефинитивни мозъчни лезии в дълбокото бяло мозъчно вещество или мозъчни инсулти. Броят на пристъпите зачестява в продължение на много години и до хронична мигрена се достига постепенно при жени около 40 годишна възраст. Характерът на мигренния пристъп се променя във времето – главоболието намалява по сила, придружаващите симптоми стават по-слаби и се появяват по-рядко. Развива се ежедневно главоболие, което се състои от продължително фоново (тензионен тип или главоболие поради злоупотреба с медикаменти), върху което се наслагват пристъпи от мигренно главоболие. При повечето пациенти главоболието се засилва в края на деня.
Главоболие при злоупотреба с медикаменти се развива при пациенти  злоупотребявали години наред с медикаменти за лечение на главоболието. Злоупотребата с аналгетици променя активността на серотониновите рецептори и увеличава предразположението към главоболие. 
Диагнозата се поставя при повторяемост на сравнително еднотипни пристъпи. Всеки човек може да преживее мигренен пристъп по време на своя живот, но това не означава, че е налице мигрена. 
За да бъде поставена диагнозата “мигрена без аура” трябва да са налице следните критерии:
1. Най-малко 5 пристъпа, отговарящи на критериите от 2 до 4. 
2. Пристъпи от главоболие, продължаващи 4-72 часа (нелекувани или без ефект от прилаганото лечение).
3. Главоболието да отговаря поне на 2 от следните критерии:
· Едностранна локализация
· Пулсиращ характер
· Умерено или силно по интензивност
· Усилващо се при обичайна физическа активност
4. По време на главоболието да е налице поне 1 от следните симптоми:
· Гадене и/или повръщане
· Фотофобия или фонофобия
5. Симптомите не могат да бъдат по-добре обяснени с друг вид главоболие.
При наличие на по-малко от 5 пристъпа се поставя диагнозата вероятна мигрена.
При деца до 18 годишна възраст се използват същите критерии, като продължителността на главоболието е от 2 до 72 часа и то е често двустранно и фронтотемпорално.
За да бъде поставена диагнозата “мигрена с аура” трябва да са налице следните критерии:
1. Най-малко 2 пристъпа, отговарящи на критериите от 2 и 3. 
2. Поява на един или повече напълно възвратими симптоми на аура: 
· зрителни
· сетивни 
· на речта и езика
· двигателни
· стволови
· ретинни
3. Наличие на поне 3 от 6 характеристики: 
· поне един от симптомите на аурата се развива постепенно в рамките на 5 или повече минути
· два или повече симптоми на аурата се появяват последователно
· всеки симптом продължава между 5 и 60 минути
· поне един симптом на аурата е едностранен
· поне един симптом на аурата е позитивен
· аурата се придружава или последва до 60 минути от главоболие
4. Симптомите не могат да бъдат по-добре обяснени с друг вид главоболие.
Типичната аура се проявява със зрителни, сетивни и симптоми от страна на речта и езика, без двигателни, стволови и ретинни симптоми. Типичната аура може да възникне и без главоболие. Когато настъпва за първи път над 40 годишна възраст, симптомите са предимно негативни (хемианопсия), когато аурата е пролонгирана или много къса, трябва да се отдиференцира от транзиторните исхемични атаки. Двигателните симптоми на аурата могат да продължат до 72 часа. Афазията винаги се приема като едностранен симптом, но дизартрията може да бъде едностранна или двустранна. Сцинтилациите и боцканията са позитивни симптоми на аурата. 
Същите критерии важат и за деца под 18 годишна възраст.
Диагнозата хемиплегична мигрена се поставя при пациенти с мигрена с аура, която отговаря на следните критерии:
1. Напълно възвратима мускулна слабост
2. Напълно възвратими зрителни, сетивни и/или говорни симптоми
Различават се няколко форми на хемиплегична мигрена: фамилна хемиплегична тип 1, 2, 3 или свързана с други локуси и спорадична хемиплегична форма.
При наличие на най-малко един родственик от първи или втори ред с мигренна аура, включваща двигателна слабост се поставя диагнозата фамилна хемиплегична мигрена, а при липса на родственици с такива симптоми – спорадична хемиплегична мигрена.
Диагнозата ретинна мигрена (наричана по-рано офталмична) се поставя при пациенти с мигрена с аура, която отговаря на следните два критерия: 
1. Напълно възвратими монокулярни, позитивни или негативни зрителни феномени (сцинтилации, скотоми или слепота), потвърдени по време на пристъпа посредством един или два от следните методи:
· клинично изследване на зрителни полета
· пациента рисува монокулярния си зрителен дефект  
2. Поне две от следващите:
· Симптомите се разпространяват постепенно за 5 и повече минути
· Симптомите продължават от 5 до 60 минути
· Придружават се или се последват до 60 минути от главоболие
3. Симптомите не могат да бъдат по-добре обяснени с друг вид главоболие и е изключена amaurosis fugax.
Диагнозата менструална мигрена без аура се поставя при пристъпи, които се проявяват при 2 от три менструални цикъла, отговарящи на критериите за мигрена без аура, които настъпват от 2 дни преди менструацията до третия ден от менструалния цикъл. Пациентките нямат пристъпи извън менструалния цикъл и не получават аура.
Диагнозата менструално свързаната мигрена без аура се поставя при пациентки, които отговарят на критериите за менструална мигрена, но имат пристъпи и извън менструалния цикъл.
Диагнозата менструална мигрена с аура се поставя при пристъпи отговарящи на критериите за мигрена с аура и менструална мигрена.
Менструално свързаната мигрена с аура отговаря на критериите за мигрена с аура и менструално свързана мигрена.
Диагнозата хронична мигрена се поставя при изпълняване на следните критерии:
1. Главоболие (приличащо на мигрена или тензионно) появяващо се за 15 или повече дни в месеца в продължение на поне 3 месеца и изпълняващо критерии 2 и 3.
2. Проявява се при пациенти които имат поне 8 пристъпа изпълняващи критериите за мигрена с или без аура.
3. За 8 или повече дни в месеца за повече от 3 месеца изпълняват някой от критериите:
· За мигрена без аура
· За мигрена с аура
· Според пациента в началото на заболяването главоболието е било мигрена и се е повлиявало от триптани или ерготаминови деривати
4. Симптомите не могат да бъдат по-добре обяснени с друг вид главоболие
Диагнозата хронична мигрена се поставя при изпълняване на следните критерии:
1. Главоболие (приличащо на мигрена или тензионно) появяващо се за 15 или повече дни в месеца, в продължение на поне 3 месеца и изпълняващо критерии 2 и 3.
2. Проявява се при пациенти, които имат поне 5 пристъпа изпълняващи критериите за мигрена с или без аура.
3. За 8 или повече дни в месеца, за повече от 3 месеца, изпълняват някой от критериите:
· За мигрена без аура
· За мигрена с аура
· Според пациента в началото на заболяването главоболието е било мигрена и се е повлиявало от триптани или ерготаминови деривати
4. Симптомите не могат да бъдат по-добре обяснени с друг вид главоболие
Диагностичните методи включват диагностичните критерии за поставяне на диагнозата. 
· Може да се проведе фармакологичен тест с една таблетка нитроглицерин, при което възниква мигреноподобно главоболие (без аура), ако при пациентите е налице мигрена. Диагностичната стойност на фармакологичния тест е малка.
Диференциалната диагноза се прави с други първични и с вторични главоболия. 
1. Диференциална диагноза с други типове първично главоболие
а/ тензионен тип главоболие – двустранно, много често тилно, стягащо или притискащо, слабо или умерено, не се засилва от обичайна ежедневна активност и е с по-голяма продължителност. Не трябва да се забравя, че мигрената може да бъде съчетана с тензионен тип главоболие при един и същ болен.
б/ кластърно главоболие – едностранно, най-често орбитално, пробождащо, много силно и с продължителност 15-180 минути. Страдат предимно мъже и пристъпите са предимно нощно време. Налице са придружаващи симптоми, които не се срещат при другите типове първично главоболие. Мигренното главоболие може да сменя страната си при различните пристъпи, докато кластърното остава от същата страна по време на всеки период.
в/ хронична пароксизмална хемикрания – нейните симптоми наподобяват кластърно главоболие, но пристъпите са по-краткотрайни и се среща предимно при жени.
2.  Диференциална диагноза с различни типове вторично главоболие
а/ главоболие при субарахноиден кръвоизлив – настъпва внезапно при физическо усилие, тилно е и е налице синдром на менингорадикулерно дразнене.
б/ главоболие при тромбоза на мозъчни вени и синуси – дифузно, разпъващо, с постепенно нарастваща интензивност и данни за огнищна неврологична симптоматика.
в/ транзиторните исхемични атаки започват след 50 годишна възраст, за разлика от мигрената. Развиват се бързо, появяват се само негативни двигателни симптоми, продължават под 10 минути и не се установяват данни за наследственост.
г/ главоболие при мозъчни тумори – настъпва постепенно, прогресивно се усилва, особено през нощта и ранните сутрешни часове и скоро се добавят общомозъчна и огнищна неврологична симптоматика.
д/ главоболие при остра глаукома – остро нощно главоболие, орбитално и ретроорбитално, което най-често възниква при по-възрастни хора с хиперметропия. Увредената очна ябълка е твърда при палпация, ипсилатералната зеница е дилатирана, корнеята е мътна.
е/ Темпоралният (гигантоклетъчен) артериит протича с главоболие, придружено от повишена чувствителност на скалпа, умора при дъвчене, зрителни нарушения и субфебрилна температура. При 26% от пациентите протича със зрителни исхемични усложнения, а при 15% - със слепота. Необходимо е да се изследват СУЕ, хематокрита и да се проведе биопсия на темпоралната артерия.
Това са само част от заболяванията, които могат да създадат затруднения при диагнозата мигрена. Не трябва да се забравя, че всяко неврологично, психично и соматично заболяване може да започне с главоболие или то да се появи впоследствие.




Лечение
	Лечението на мигрената включва лечение на мигренните пристъпи и профилактично лечение (фигура 13.1.)
Фигура.13.1. Лечение на мигрената
1. Лечение на мигренни пристъпи
Симптоматичното лечение има за цел да намали силата и продължителността на пристъпите от главоболие, придружаващите симптоми, прекомерната употреба на аналгетици и да предотврати хронифицирането на заболяването. Лечението може да се провежда чрез две различни тактики – стъпаловидна или стратифицирана. При стъпаловидният подход пристъпите първоначално се лекуват с неспецифични медикаменти и ако те не са ефективни се преминава към лечение със специфични медикаменти. При стратифицирания подход медикаментът се избира според тежестта на пристъпа – леките пристъпи се лекуват с неспецифични медикаменти, а тежките – със специфични. Предпочита се стратифицираният подход на лечение, защото той взема предвид различните нужди на пациента при различните пристъпи. Необходимо е да се осигури ефективно симптоматично лечение за тежките пристъпи, при строго проследяване честотата на употреба на медикаментите. При леки и умерени пристъпи е необходимо прилагането на алтернативни медикаменти, с по-малко странични ефекти. Лечението на пристъпа не е желателно да се прилага за повече от 2 дни в седмицата, поради опасност от възникване на главоболие вследствие на злоупотреба с медикаменти.
Критериите за самостоятелно симптоматично лечение са:
-	пристъпите да са до 2-3 месечно
-	лечението да е ефективно и да не уврежда други системи в организма 
1. Неспецифични медикаменти за лечение на леки и умерени пристъпи
Използват се за лечение на по-леки мигренни пристъпи, при пациенти, които имат противопоказания за използване на триптани и при пациенти злоупотребяващи с триптани през периода на спирането им. Не бива да се използват за повече от 15 дни месечно, независимо от дневната доза.
	а/ Paracetamol – 1 g в началото на пристъпа е по-слабо ефективен.
	б/ нестероидните противовъзпалителни средства (НСПВС) потискат простагландиновата синтеза и повлияват предаването на болковите импулси в тригемино-васкуларната система. Не бива да се използват повече от 10-14 дни в месеца. Най-често се прилагат:
· Diclofenac в доза от 50 – 100 mg за пристъп
· Ibuprofen в доза 400 – 800 mg за пристъп
· Naproxen в доза 500 – 1000 mg за пристъп
· Dexketoprofen - 25 mg -75 mg дневно
в/ антиеметици – по време на пристъп поради стомашна стаза абсорбцията на оралните медикаменти е намалена, дори и при отсъствие на гадене и повръщане. Това налага приемането на антиеметици половин час преди вземането на специфични или неспецифични медикаменти. Алтернативно могат да се използват парентерални форми на медикаментите.
· Metoclopramide 10 mg за пристъп. При деца 0,1 mg/kg  еднократна доза, максимална дневна доза 0,5 mg/kg.
· Domperidone 20 mg за пристъп
г/ Кортикостероидите се използват за лечение на продължителни и рефрактерни на лечение пристъпи, предимно при мигренен статус.
· prednisone в дневна доза 40-60 mg дневно перорално в продължение на 3 до 5 дни 
· dexamethasone 8-16 mg интрамускулно при пристъп
Не се препоръчват за лечение на мигренен пристъп аналгетици (наркотични и ненаркотични) и аналгетични комбинации, поради опасност от злоупотреба и усложнение на главоболието.
В детската възраст се използват ibuprofen (10 mg/kg) и paracetamol (15 mg/kg, до 1g). Acetylsalicylic acid е ефективен, но не бива да се използва под 15 годишна възраст, поради опасността от синдрома на Reye.
2.  Специфични медикаменти за лечение на умерени и тежки пристъпи включват селективните серотонинови агонисти и CGRP рецепторните антагонисти.

Селективните серотонинови агонисти (триптани) потискат дуралното неврогенно възпаление, директно въздействат върху възбудимостта на клетките в тригеминалните ядра в мозъчния ствол чрез стимулиране на 5-НТ1B/1D рецепторите и предизвикват вазоконстрикция на менингеалните, дуралните, церебралните и пиалните съдове. Различават се и по лекарствената форма (перорална, парентерална), времето за достигане на максимални плазмени концентрации, време на полуживот, бионаличността, продължителност на ефекта и необходимо време за настъпване на ефекта, скорост на началото на действие (скорост за достигане на максимална плазмена концентрация по време на пристъп Tmax), отговор на главоболието на втория час от приема (пациенти без болка), период без болка, възвръщане на болката за 24 часа, продължителен отговор на главоболие, повторяемост на ефекта, съвместимост, нежелани реакции и безопасност и лекарствени взаимодействия. Най-общо те се разделят на две групи.
Първата група триптани са с бързо начало, но по-кратко действие (полуживот 2-4 часа) и включват:
· eletriptan таблетки 20, 40 и 80 mg – един от най-ефективните и бързодействащи триптани, с по-дълга продължителност на ефекта, която го доближава до групата на триптаните с дълго действие. Еднократната доза е обичайно 40 mg, максималната доза за 24 часа е 80 mg.
· frovatriptan таблетки 2,5 mg – един от най-ефективните и бързодействащи триптани, с по-дълга продължителност на ефекта която го доближава до групата на триптаните с дълго действие. Еднократната доза е обичайно 2,5 mg, максималната доза за 24 часа е 5 mg.
· rizatriptan таблетки 5 и 10 mg – характеризира се с много добра абсорбция, не влияеща се от стомашната стаза по време на пристъп. Един от най-бързодействащите и ефективните триптани, който повлиява болката през първите 2 часа при най-много пациенти. При около 30% от пациентите болката се възобновява след 2 часа, което налага повторен прием на медикамента. Еднократната доза е 10 mg, максималната доза за 24 часа е 30 mg.
· zolmitriptan таблетки 2,5 и 5 mg– действието на медикамента настъпва по-бавно от rizatriptan, бионаличността му е най-малка в сравнение с другите триптани. Има най-силно изразени странични кардиални и некардиални (гадене, замаяност, сънливост, астения и др.) ефекти в сравнение с останалите триптани, което ограничава неговото приложение. Еднократната доза е 2,5 mg, максималната доза за 24 часа е 5 mg. 
· sumatriptan таблетки 25, 50 и 100 mg. Еднократната доза е 50-100 mg, максималната доза за 24 часа е 200 mg. Има ниска орална бионаличност, не преминава кръвно-мозъчната бариера, предизвиква вазоконстрикция на коронарните и мозъчни артерии, тревожност, болки в гърдите, парестезии.
Втора група триптани с бавно начало, но по-дълго действие включва:
· naratriptan (2,5 mg) – действието на медикамента настъпва по-бавно, като максималната му ефективност се достига на четвъртия час след приема, но осигурява не по-малко от 24-часов период на повлияване на болката, поради което се предпочита при пациенти с възобновяващо се главоболие. Има дълъг плазмен полуживот (6 часа) и висока орална бионаличност, което обяснява продължителния му терапевтичен ефект и по-малкото случаи на възобновяващо се главоболие. Еднократната доза е 2,5 mg, максималната доза за 24 часа е 5 mg. 
Изборът на триптан от едната или другата група зависи от повлияването на пациента. При всички случай се предпочитат медикаменти с бързо действие, но при част от пациентите главоболието се завръща на втория час след приема на триптана, което налага прием на втора доза. В тези случаи може да се предпочете триптан с бавно начало, но по-продължително действие. Ако и след втората доза главоболието се възвърне се прилагат НСПВС. Пациенти при които главоболието се възвръща при всеки пристъп след употребата на триптан могат да използват в началото на пристъпа едновременно триптан и НСПВС.
Приемът на триптани води до поява на “триптанови симптоми” – изтръпвания, безчувственост, затопляне, тежест и стягане в различни части на тялото, включително в гърдите. Торакалните симптоми се дължат на промени в мотилитета на хранопровода, ефекти върху скелетните мускули, централна сензитизация на болковите пътища и промени в белодробната васкуларизация. Те имитират стенокардни пристъпи, но не са установени промени в коронарното кръвоснабдяване. Независимо от това всички триптани са противопоказни при пациенти със сърдечно-съдови и изразени мозъчно-съдови заболявания, тежка, неконтролирана артериална хипертония, периферна и мозъчна васкулопатия, синдром на Raynaud, при пациенти с пролонгирана или неспецифична аура, мигрена със стволова аура и хемиплегична мигрена. Противопоказани са и при пациенти на възраст под 18 или над 65 години. Противопоказани са за едновременно приложение с инхибитори на обратния захват на серотонина, поради опасност от серотонинов синдром. Противопоказани са за прием с МАО-А инхибитори, като moclobemide, защото се метаболизират чрез МАО-А ензима. Ако се приемат заедно със cimetidine, орални контрацептиви, ciprofloxacin, erythromycin, clarithromycin, ritonavir, indinavir или propranolol, техните серумни нива нарастват, което засилва страничните ефекти. Приемането на naratriptan при пушачи води до повишаване на неговите плазмени концентрации. 
CGRP рецепторните антагонисти, малки молекулни инхибитори на CGRP (гепанти) са ефективни за лечение на мигренен пристъп. Действието им се осъществява чрез свързване с CGRP рецепторите и повлияване на индуцираното от CGRP неврогенно възпаление и вазодилатация и тригеминоваскуларното ноцицептивно активиране. Антагонизмът на CGRP рецепторите върху мастоцитите, сателитните глиални клетки и астроцитите предотвратява индуцираното от CGRP невровъзпаление. Гепантите потискат CGRP-индуцираната вазодилатация, без да предизвиква вазоконстрикция, което ги прави предпочитана алтернатива при пациенти с контраиндикации за лечение с триптани. Като се има предвид, че 30-40% от пациентите не се повлияват от лечението с триптани, разработването на тази група медикаменти дава надежда за ефективно лечение на мигренните пристъпи. Гепантите се препоръчват за лечение на мигренен пристъп при липса на адекватен ефект от приложението на два или повече различни триптана. Честия прием на гепанти не води до главоболие вследствие на злоупотреба с медикаменти.
Rimegepant е CGRP рецепторен антагонист, който повлиява болката и придружаващите симптоми до 2 часа след приема на медикамента и с продължителност на ефекта 24-48 часа. Прилага се в доза 75 mg перорално при пристъп. Страничните ефекти са замаяност, гадене и уринарни инфекции. 
В детската възраст могат да се използват sumatriptan назален спрей при деца и юноши (10 mg при тегло под 40 kg и 20 mg при тегло над 40 kg), zolmitriptan назален спрей (2,5-10 mg) над 12 г., rizatriptan табл. при деца над 6 г. и юноши (5 mg при телесно тегло между 20 и 40 kg и 10 mg при тегло над 40 kg), almotriptan при юноши над 12 г. (6,25-12,5 mg) и eletriptan 40 mg.
По време на бременност може да се използва paracetamol през първия триместър и НСПВС през втория и третия триместър. Може да се прилага domperidone, не е желателно да се прилагат триптани. 
Не бива да се използват алкалоидите на ерготамина (ergotamine tartarate 2 mg перорално) съгласно препоръка на ЕМА от 2013 г., защото риска надхвърля ползата от тяхното прилагане. Предизвикват генерализирана вазоконстрикция поради въздействието си върху различни типове серотонинови, алфа-адренергични и допаминергични рецептори. Могат по изключение да се прилагат само при пациенти, които са ги използвали дълго време, нямат съдови противопоказания и чести пристъпи и имат ефект.
· ergotamine tartarate в доза 2 mg перорално в началото на пристъпа
3. Невромодулиращи методи за лечение на пристъп от мигрена: 
· Еднопулсовата транскраниална магнитна стимулация (еп. ТМС) се прилага окципитално от пациента при пристъп от мигрена с аура, по време на аурата или при стартиране на главоболието.
· Неинвазивна вагусова нервна стимулация (нВНС). Портативното устройство (gamma Core) се поставя на врата (цервикалния клон на n. vagus). Провеждат се 2 последователни (една от ляво и една отдясно) 2-минутни стимулации при начало на болката. При необходимост сеанса може да се повтори след 20 минути и след 2 часа.
· Супраорбитална/супратрохлеарна транскутанна стимулация (Cefaly) се прилага в началото на пристъп от главоболие. Осъществява се чрез портативен стимулатор с формата на диадема/ромб, който се позиционира на челото. Представлява нискочестотна стимулация, насочена към горните клонове на n. trigeminus.
          
· Приемането на ergotamine в доза 2 mg дневно в продължение на повече от 3 месеца може да предизвика медикаментозно главоболие и други усложнения. 
· При наличие на такава зависимост неврологът трябва да проведе дезинтоксикация в амбулаторни условия или в болнична обстановка, като осигури адекватно лечение на възникнали мигренни пристъпи.


· Лечението на мигренните пристъпи се провежда от невролог според силата и продължителността на пристъпите. 
· При леки и умерено тежки пристъпи се прилагат неспецифични медикаменти.
· При умерено тежки и тежки пристъпи се прилагат специфични медикаменти.
· Медикаменти на първи избор са селективните серотонинови агонисти. При недостатъчен ефект могат да се добавят и неспецифични медикаменти. 
· Медикаменти на втори избор са CGRP рецепторните антагонисти. Прилагат се при липса на ефект от три различни селективните серотонинови агонисти. При недостатъчен ефект се прилагат допълнително и невромодулиращи методи за лечение на пристъп.
· При неповлияване на пристъпите, пациента се насочва за консултация в специализиран кабинет или клиника за лечение на болката.

· При неповлияващо се главоболие в рамките на 72 часа, при тежки пристъпи, при които има предозиране на медикаменти или те са абсолютно неефективни или са налице други, застрашаващи синдроми пациентите се насочват за спешна хоспитализация.

Мигренния статус е едно от усложненията на мигрената. При него главоболието е силно и продължава повече от 72 часа, без ремисия, независимо от провежданото лечение. Налице са гадене, повръщане, диарии, които водят до дехидратация и електролитни нарушения. Сънят и храненето са нарушени. Възможно е, по време на мигренния статус, пациента да развие мозъчен инфаркт.
Лечението изисква хоспитализация за 2 до 4 дни, прием на подходящи медикаменти, контрол на метаболизма, психична подкрепа, покой и сън. Първата стъпка е рехидратирането на пациента и прилагането на metoclopramide 10 mg интравенозно (за 1 минута). Прилага се dexamethasone 4 mg интравенозно или prednisone 80-100 mg дневно. Прилага се sumatriptan (6 mg s.c дн.) или naratriptan, в случай че пациентът не е злоупотребявал с тези медикаменти. Ако са прилагани ерготамини, трябва да изминат поне 24 часа. Профилактичните медикаменти се прилагат едновременно със симптоматичните, за да се избегне възвръщането на главоболието, което е сериозен проблем. Прилагането на sodium valproate интравенозно (500 mg/час или 750-1000 mg дневно) е ефективно при 70% от пациентите. Серумната концентрация трябва да се поддържа под 100 mg/ml.

· Мигренният статус е спешно състояние. При установяване на мигренен статус  пациентът незабавно трябва да хоспитализира пациента в неврологично отделение. Там се провежда рехидратация, парентерално се включват кортикостероиди и антиеметици и се мониторират виталните функции.

Лечението на менструалната мигрена се провежда при пристъп и като краткотрайна профилактика около менструалния цикъл. При пристъп се използват същите медикаменти, както при мигрена – НСПВС (naproxen 2 пъти по 550 mg дн.), dexketoprofen 25 mg- 50 до 75 mg и триптани. Ефективни са sumatriptan 100 mg и rizatriptan 10 mg, докато zolmitriptan и naratriptan не са ефективни.
Хемиплегичната мигрена се лекува с НСПВС и Acetylsalicylic acid. Не се прилагат специфични средства за лечение на пристъпите, защото симптомите се дължат на вазоконстрикция и рискът от мозъчен инфаркт е голям. 
Мигрената със стволова аура се лекува с НСПВС и Acetylsalicylic acid. Не се прилагат специфични средства за лечение на пристъпите, както и при хемиплегичната мигрена.
Хроничната мигрена се лекува трудно. При повечето пациенти е налице злоупотреба с медикаменти в продължение на години, поради което първата стъпка в лечението е преустановяване на техния прием и детоксификация. Трябва да се сведат до минимум или да се спрат за 1-2 месеца всички медикаменти за лечение на пристъп. Пациентът остава само на профилактично лечение. Използват се две стратегии за спиране на използваните медикаменти – внезапно или постепенно спиране след включване на терминаторни медикаменти. Внезапното спиране води до сериозни симптоми, свързани с прекратяване на злоупотребата с медикаменти - засилване на главоболието, гадене, повръщане, ажитация, неспокойство, тревожност, непоседливост, нарушения на съня и настроението, артериална хипотония, тахикардия, рядко епилептични припадъци и халюцинации. Продължителността на синдрома е от 3 до 8 седмици. За да се намали силата на симптомите е желателно 4 седмици по-рано да се започне профилактично лечение. Поради опасност от възникване на епилептични припадъци и делир, барбитуратите, опиоидите и бензодиазепините се намаляват постепенно в продължение на няколко дни, а не се спират внезапно. 
Пациентът се хоспитализира, за рехидратация, избор на профилактично лечение, прекратяване на цикъла на силна болка и обучение. При повръщане се прилагат и инфузии антиеметици (domperidone, metoclopramide 10 mg, при деца 0,1 mg/kg до максимална дневна доза 0,5 mg/kg). Могат да се използват и повтарящи се апликации от невролептици интрамускулно (haloperidol 5 mg, droperidol 1-2,5 mg или chlorpromazine 10-50 mg). Може да се приложи перорално атипичния невролептик olanzapine в дневна доза 5-10 mg. При прилагане на невролептици трябва да се следи за удължаване на QT интервала в ЕКГ изследването.
Трябва да се идентифицират всички коморбидни соматични и психични заболявания и факторите, свързани с обостряне на главоболието. Изработват се индивидуални програми, включващи нефармакологични (физиотерапия, рехабилитация, релаксация, биофийдбек, поведенческа и психотерапия) и фармакологични методи. Необходима е хронобиологична програма с регулиране на съня, бодърстването и храненето. 
В някои случаи се налага през първите дни да се дават при много силно главоболие единични дози от медикаменти за лечение на пристъпа. Тези медикаменти се наричат “терминаторни” или “преходни”, защото се прилагат докато се разкъса патофизиологичния цикъл на хроничното главоболие. Ефективни са naratriptan 2,5 mg два пъти дневно или sumatriptan 25 mg 3 пъти дневно за 10 дни. Може да се използва комбинирано лечение от β блокер и антиепилептик. Много ефективно е прилагането на кортикостероиди (prednisone 100 mg за един ден), последвано от намаляващи с по 20 mg на ден дози за 1-14 дни. Могат да се използват amitriptyline 25 mg, НСПВС (naproxen 500 mg дн.), gabapentin 2400 mg дн., topiramat 50-100 mg дн., валпроати перорално (750 mg дн.) или интравенозно (до 500-1000 mg дн.). Ако пациентът е злоупотребявал с опиоиди, ефективно е прилагането на clonidine 0,1-0,2 mg три пъти дневно. Прилагането на α адренергичния агонист tizanidine е ефективно като допълнителна терапия. Особено подходящо е прилагането на ботулинов токсин. 
След преминаване на острата фаза се започва поведенческа терапия. Трябва да се продължи профилактичното лечение, като се има предвид, че профилактичните медикаменти, които преди това не са били ефективни, стават ефективни след прекратяване на злоупотребата с медикаменти. Първата година след лечението е рискова – 40% от пациентите отново започват да злоупотребяват с медикаменти. Злоупотребата е по-честа при пациенти с тензионно главоболие, отколкото при тези с мигрена и при пациенти използвали аналгетици в сравнение с триптани. 
2. Профилактика на мигренните пристъпи
Има за цел да намали честотата и тежестта на пристъпите и риска от прогресия на заболяването. Счита се за модифициращо заболяването лечение, тъй като честотата на пристъпите и злоупотребата с медикаменти за лечение на болката са рискови фактори за прогресията на заболяването. 
Пациентите с мигрена се подразделят на три групи, според необходимостта от провеждане на профилактично лечение: пациенти които задължително трябва да го провеждат, които биха могли да го провеждат и такива, които нямат необходимост от такова лечение. 
Показани за профилактично лечение са всички пациенти с повече от 3 пристъпа месечно или повече от 1 тежък пристъп. Това са около 40% от пациентите с мигрена. Показани са и пациенти с липса на ефект от симптоматичното лечение.
Задължително следва да провеждат профилактично лечение пациенти с 6 и повече пристъпа месечно, с 4 и повече умерено тежки пристъпа или с 3 и повече тежки пристъпа. 
Могат да провеждат профилактично лечение пациенти с 4-5 леки пристъпа месечно или 3 умерено тежки или 2 тежки пристъпа. 
Принципите на профилактичното лечение налагат да се разработи индивидуална програма, като се подбере подходящия за всеки пациент медикамент и се осигури и симптоматично лечение при възникване на пристъпи. Ако лечението е неефективно в продължение на 8 седмици трябва да се спре и да се приложи медикамент от друга група. Профилактиката се счита за ефективна, ако редуцира честотата на пристъпите с 50% след поне 3 месечно приложение. В някои трудно повлияващи се случаи се налага комбинирането на медикаменти от различни групи. Профилактичното лечение, когато е достатъчно ефективно, се прилага 12 месеца, след което трябва да се намали дозата и да се направи “медикаментозна почивка” при осигуряване на симптоматично лечение. При зачестяване на пристъпите, което се наблюдава при 50% от пациентите, профилактиката трябва да се продължи за още 1 година.
Пациентът трябва да получи информация за заболяването, за да играе активна роля в своето лечение. Трябва да се опита да установи тригерните фактори, броя и силата на пристъпите и повлияването им от медикаменти.
Необходимо е да се вземат мерки за някои заболявания (артериална хипертония, затлъстяване, желязодефицитна анемия) и да се избягват медикаменти (вазодилататори, хормонални естроген-прогестеронови медикаменти), които влошават заболяването. Използването на орални контрацептиви и тютюнопушенето засилват риска от инсулт, който е повишен при пациенти с мигрена.
1. Хигиенно-диетичен режим – Препоръчват се промени в начина на живот, които включват редовен сън и хранене, избягване на стреса и преумората (физическа и психическа), редуциране на теглото, физическа активност, избягване на шумни, ветровити, запушени, студени или горещи и силно осветени места, силни миризми и промени в надморската височина. Необходимо е избягване на фактори, които пациентът е забелязал, че провокират пристъпи от главоболие. Някои пациенти са чувствителни към определени храни (сирене, шоколадени изделия, цитрусови плодове и др.) и алкохол, които трябва да се изключат от диетата. Трябва да се спазва диета само ако пациентът е установил със сигурност, че определени храни и напитки влошават заболяването.
2. Антиепилептични медикаменти
·  	Topiramate 100 mg дневно е най-ефективният антиконвулсант.
· Sodium valproate 600-1500 mg дневно
· Gabapentin 900 до 1800 mg дневно 
· Pregabalin 300-600 mg дневно
3. Медикаменти, имащи отношение към норадреналина и серотонина.
· Трициклични антидепресанти 
· amitriptyline 25 – 75 mg вечер
· Инхибитори на обратния захват на серотонина и норадреналина
· duloxetine 30 – 60 mg дневно
· venlafaxine 75 - 150 mg дневно
· mirtazapine 30 - 60 mg дневно
· Антидепресантите потискащи обратният захват на серотонина не са ефективни и предизвикват главоболие като страничен ефект.
4. Неселективни бета (1 и 2) адренергични блокери.
· propranolol 80-320 mg дневно
· metoprolol – 200 mg дневно
· atenolol – 40-100 mg дневно 
· timolol – 20 mg дневно
· nadolol – 80-240 mg дневно
5. Неселективни блокери на калциевите канали
· flunarizine 10 mg вечер
· verapamil 240-480 mg дневно
· amlodipine 5-10 mg дневно

6. Моноклонални антитела насочени към калцитонин ген-свързан пептид (CGRP). Прилагат се при пациенти с епизодична или хронична мигрена, при които прилагането на 2 различни профилактични медикаменти не е било ефективно, или поради коморбидност или странични ефекти не могат да се използват. При пациентите с хронична мигрена прилаганите перорални профилактични медикаменти не се спират при започване на лечението с моноклонални антитела. След известно време може да се обмисли спирането им.
· Erenumab 70-140 mg s.c. месечно. Насочен е към CGRP рецепторите.
· Fremanezumab 225 mg s.c. месечно. Насочен e към CGRP пептида.
· Galcanezumab 120 mg s.c. месечно. Насочен e към CGRP пептида.
7. Ботулиновият токсин се прилага като втори ред профилактика при пациенти с хронична мигрена. 
8. Гепантите се прилагат за профилактика на мигрената, след неуспешна профилактика с поне два класа други медикаменти.
Rimegepant 75 mg приеман през ден перорално, намалява с 50% броя на дните с мигренно главоболие. Ефектът настъпва още в края на първия месец след започване на лечението.
9. Невромодулиращите методи с възможен профилактичен ефект се делят на неинвазивни и инвазивни (окципитално нервна стимулация и стимулация на сфенопалатинния ганглий). Инвазивните методи са с предимно експериментално значение и не са налични в страната. Неинвазивните методи са: 
· супраорбитална/супратрохлеарна транскутанна стимулация (Cefaly). Прилага се чрез портативен стимулатор под формата на диадема/ромб, който се позиционира на челото. Прилага се при пациенти с епизодична мигрена с или без аура. Осъществява се нискочестотна стимулация, насочена към горните клонове на n. trigeminus. Използва се веднъж дневно за 20 минути за профилактика.
· транскраниална правотокова стимулация (tDCS). Намалява честотата на мигренните пристъпи, след 15-минутни сесии, прилагани 2 пъти седмично в областта на тила (окципиталната кора). Поради значително по-малките размери на устройството превъзхожда ВЧ рТМС.
· високочестотна репетитивна транскраниална магнитна стимулация (ВЧ рТМС). Приложена над първичната моторна кора (М1) в 12 сесии през ден, като профилактично лечение при епизодична и хронична мигрена намалява честотата на пристъпите. 
· еднопулсова транскраниална магнитна стимулация (еп.ТМС). Прилага се чрез портативно устройство за профилактично лечение. Устройството се поставя в областта на тила (окципиталната кора), като се прилагат 2 пулса през 30-секунден интервал.
· неинвазивна вагусова нервна стимулация (нВНС). Прилага се чрез портативен стимулатор върху цервикалния клон (от едната и/или от двете страни) на n. vagus, като профилактично лечение при хронична мигрена.
В детската възраст профилактиката може да се провежда с flunarizine (5 mg дн.), amitriptyline (1 mg/kg дн.), topiramate (2 mg/kg дн.), валпроати (10-40 mg/kg дн.), gabapentin (20 mg/kg дн.) и levetiracetam  в доза 20-40 mg/kg дн. При деца над 7 годишна възраст може да се прилага propranolol 1-2 mg/kg дневно, максимум до 40-50 mg 2 пъти дневно. 
По време на бременност не бива да се прилага профилактично лечение. Повечето жени (60-70%) с мигрена имат подобрение по време на бременността.
Мини-профилактика при пациенти с менструалната мигрена се прилага около менструалния цикъл.
Естрогените се използват за перименструална профилактика на пристъпите от менструална мигрена, когато менструалният цикъл е редовен и се знае времето на неговото начало. Противопоказани са при мигрена с аура, при жени с естрогенно зависими тумори и венозен тромбемболизъм.
· Estradiol 1,5 mg гел ежедневно, 3 дни преди очакваната менструация, за 7 дни общо.
· Estrogen 100 µg трансдермални пластири 3 дни преди менструацията до 5 ден на менструацията.
НСПВС се прилагат 1 седмица преди и 1 след менструалния цикъл. 
· naproxen sodium 1100 mg дн.
Триптаните се приемат 2 дни преди и 3 след цикъла. 
· sumatriptan 25 mg 3 пъти дн. 
· naratriptan 1 mg 2 пъти дн.  
Хемиплегична мигрена
· verapamil 120 mg 3 пъти дневно 
Мигрена със стволова аура
· flunarizine 10 mg дневно 
· verapamil 
· антиепилептични медикаменти
Ретинната мигрена е задължително да се профилактира. 
· блокери на калциевите канали 
· антиконвулсанти 
· магнезий 400 mg два пъти дневно 
· riboflavin 400 mg дневно 
· Решението за включване на един или друг медикамент за профилактично лечение на мигрената се взема от невролог. То продължава поне 12 месеца, като на втория месец се преценява неговата ефективност и се взема решение дали да продължи със същия медикамент или да се включи друг. В някои трудно повлияващи се случаи, могат да бъдат комбинирани два и повече медикамента.
·  Медикаменти на първи избор за профилактика са антиепилептичните, трицикличните и антидепресантите имащи отношение към норадреналина и серотонина, неселективните бета адренергични блокери и неселективните блокери на калциевите канали. Topiramate 100 mg дн. е най-ефективен.
· Медикаменти на втори избор са моноклоналните антитела насочени към CGRP и ботулинов токсин. Прилагат се при пациенти с хронична мигрена и при пациенти с епизодична мигрена, неповлияващи се от медикаментите на първи избор.
· Медикамент на трети избор е Rimegepant 75 mg приеман през ден. Прилага се след неуспешна профилактика с поне два класа други медикаменти на втори избор. При недостатъчен ефект се прилагат допълнително и невромодулиращи методи.

· Неврологът трябва да преглежда пациента с мигрена два пъти годишно и при всяко влошаване. Пациента трябва да се наблюдава за: 
· ефект от прилаганото симптоматично лечение
· ефект от прилаганото профилактично лечение
· симптоми на предозиране на терапията
· влошаване на симптомите поради недостатъчна доза
· вторично хронифициране
· При недостатъчен ефект от профилактичното лечение при оптимална доза пациента се насочва за консултация в кабинет или клиника за лечение на болката.
· Такава консултация се изисква по спешност при наличие на симптоми за предозиране на терапията. 
· Не се допуска изписване на терапия без личен преглед на пациента. 

Определение	
· Тензионният тип главоболие се характеризира с епизоди от главоболие, с продължителност от минути до дни, стягащ или притискащ характер, двустранно, слабо или умерено по интензивност, не се засилва от обичайна ежедневна активност и е придружено с фото и/или фонофобия. 

Патофизиологията основно е свързана с контракцията на перикраниалните мускули и повишената болкова чувствителност. Дълготрайното мускулно напрежение води до релативна исхемия на контрахирания мускул поради компресия на малките кръвоносни съдове и по-нататъшно засилване на главоболието поради образуване на метаболити  (брадикинин, серотонин, простагландини, млечна киселина) и засилване на болката. Повишената ноцицептивна аферентация от мускулите постъпва към стволовият тригеминален ядрен комплекс, който е основното реле на сензорната информация. Повтарящите се епизоди от главоболие понижават прага за възникване на следващи епизоди чрез промени в миофасциалните тъкани. Вторично намалява активността на антиноцицептивните системи и като краен общ път се активират стволовите ноцицептивни неврони, засилващи болката. По този начин епизодичното главоболие се превръща в хронично и започват да преобладават нарушенията в централните механизми на болката. Нарушава се десцендиращата супраспинална модулация. Палпаторната чувствителност в мускулите се дължи на намален праг за болката и централна сензитизация. 
Класифицира се като епизодично и хронично тензионен тип главоболие. Епизодичното от своя страна може да бъде рядко и често. Главоболието може да бъде или да не бъде свързано с перикраниална чувствителност. 
Клинично протича при 90% от пациентите с леко до умерено постоянно главоболие. Главоболието е двустранно, особено при жените, при 20% до 55% от пациентите то е едностранно. Болката е пулсираща (при 65%) или притискаща. Продължителността на всеки пристъп от главоболие е много различна (средно 12 часа), за разлика от мигренният пристъп. Характерна е локализацията на болката в различни мускули при всеки пристъп, както и различната интензивност на болката. Ремисиите между отделните пристъпи могат да бъдат дълготрайни за разлика от мигрената. Около 10% от пациентите се събуждат през нощта (между 1 и 4 часа) от болка. В някои случаи главоболието е най-силно в края на деня във връзка с нарастващия стрес през работния ден. 
Диагнозата се поставя въз основа на клинични критерии. 
Диагностични критерии за рядко епизодично тензионен тип главоболие:
1. Наличие на поне 10 епизоди от главоболие, възникващи до един път месечно (под 12 дни в годината) и изпълняващо критерии 2-4.
2. Главоболие продължаващо от 30 минути до 7 дни.
3. Наличие на поне две от следните характеристики на болката:
· Двустранна локализация
· Притискаща или стягаща (не пулсираща) характеристика на болката
· Слаба или умерена интензивност
· Липса на засилване на болката от рутинна физическа активност, като ходене или изкачване по стълби 
4. Наличие на следните две условия:
· Липса на гадене или повръщане 
· Липса едновременно на фотофобия и фонофобия, но само един от двата симптома може да е налице.
5. Симптомите не могат да бъдат по-добре обяснени с друг вид главоболие
Критериите за поставяне на диагнозата често епизодично тензионен тип главоболие са същите, но изискват над 14 дни с главоболие месечно или 12 до 180 дни годишно. 
Епизодичното тензионен тип главоболие свързано с перикраниална чувствителност трябва да отговаря на критериите за епизодично тензионен тип главоболие и да бъде налице повишена чувствителност на перикраниалните мускули при мануална палпация. При главоболието несвързано с перикраниална чувствителност такава не се установява. 

Диагностични критерии за хронично тензионен тип главоболие:
1. Главоболие възникващо повече от 15 дни месечно (повече от 180 дни в годината) за повече от 3 месеца, изпълняващо критериите 2-4.
2. Продължаващо часове, дни или непрекъснато
3. Наличие на поне две от следните 4 характеристики на болката:
· Двустранна локализация
· Притискащо или стягащо (непулсиращо)
· Слаба или умерена интензивност
· Липса на засилване на болката от рутинна физическа активност, като ходене и изкачване по стълби 
4. Наличие на следните две условия:
· Липсват едновременно фотофобия, фонофобия или леко гадене, но само един от симптомите може да е налице.
· Липса на средно или силно по интензитет гадене или повръщане 
5. Симптомите не могат да бъдат по-добре обяснени с друг вид главоболие 
Както епизодичния, така и хроничния тип тензионно главоболие може да бъде или да не бъде свързано с перикраниална чувствителност, установена чрез мануална палпация.
Диагностичните методи включват мануална палпация на перикраниалните мускули. При тензионното главоболие по-често се налагат различни изследвания и консултации, отколкото при другите видове първично главоболие, защото то по-трудно се отдиференцира от вторичните главоболия. 
· Палпация на перикраниалните мускули (m. frontalis, m. temporalis, m. trapezius, mm. pterygoideus lateralis и medialis, m. masseter, m. sternocleidomastoideus) за търсене на палпаторна болезненост, която потвърждава диагнозата. Често се намират повишена чувствителност и напрегнатост и на паравертебралните мускули в областта на шията и гърба. Трябва да се палпират и залавните места на мускулите. Палпацията се извършва симетрично и системно с малки ротационни движения на втория и третия пръст на ръката. При палпацията се обръща внимание не само на палпаторната болезненост, но и на повишения тонус и променената консистенция на мускула, както и на тяхната симетричност. Палпаторната болезненост и промененият мускулен тонус се намират и извън периодите на главоболие. Често в мускулите се намират и болезнени възелчета. Палпаторната болезненост извън пристъпа е най-силно изразена при болни с хронично главоболие.
· Полезен диагностичен метод може да бъде приемът на алкохол, който потиска тензионния тип главоболие, а засилва мигрената.
Диференциалната диагноза, както при всички видове главоболие включва на първо място отдиференциране на първичното от вторично главоболие. 
Вторично главоболие, сходно на тензионното може да се получи вследствие на травма на главата, мозъчносъдово заболяване, несъдово интракраниално нарушение, прием на субстанции и прекъсване на тяхното приемане, извънмозъчни инфекции, метаболитни нарушения, увреждания на черепа, врата, очите, ушите, носа, синусите, зъбите, устата, или други лицеви или черепни структури. От вторичните главоболия най-често се налага диференциална диагноза с главоболието при съдови заболявания на нервната система и при процеси стесняващи вътречерепното пространство. Трябва да се отдиференцират цервикогенно главоболие и темпорален артериит (по-чести след 50 годишна възраст), както и дисфункция на темпоромандибуларната става. 
Диференциалната диагноза с мигрена без аура се основава на по-кратката продължителност и епизодичността на мигренните пристъпи. При мигренния пристъп силата на главоболието нараства бързо, докато при тензионния тип главоболие болката се засилва бавно. При мигренните пристъпи локализацията на болката обикновено е стереотипна, докато тензионното главоболие при всеки пристъп може да ангажира различни мускулни групи. Тензионният тип главоболие се появява по време на стрес или при очакване на неприятни събития, докато мигренният пристъп се развива след стреса. Физическата активност не засилва тензионния тип главоболие, но засилва мигрената. Пациентите с тензионен тип главоболие обикновено не прекратяват активността си по време на главоболието, за разлика от болните с мигрена, които се стремят да се уединят в тихо и тъмно помещение, и да не се движат. Гаденето и фотофобията са по-изразени при мигренното главоболие и повръщане обикновено не се наблюдава при тензионния тип главоболие. По-трудна е диференциалната диагноза при трансформирана (хронична) мигрена, където трябва да се разчита на анамнестичните данни за типични мигренни пристъпи в по-ранна възраст.
Диференциалната диагноза с кластърно главоболие не е трудна, тъй като това главоболие, което засяга по-често мъжете е много силно, локално, получаващо се всеки ден и по-няколко пъти на ден, и е придружено от автономни симптоми. Пациентите са ажитирани по време на пристъп.
Лечение
1. Нефармакологично лечение
· Психологично лечение – включва различни форми на индивидуална и групова психотерапия, поведенческа терапия и хипноза. Прилагането му е уместно при данни за тревожност.
· Физиологично лечение
· Прогресивна мускулна релаксация
· Електромиографски биофийдбек от фронталните и темпорални мускули. 
· Акупунктура, акупресура, автоакупресура в областта на врата, непосредствено под окципиталната кост, до горната част на processus mastoideus.
· Масаж 
· Криотерапия
· Транскутанна електро-невро стимулация

2. Фармакологично лечение
Епизодично тензионно главоболие
Не всеки пристъп от главоболие е достатъчно силен, за да се нуждае от лечение. Аналгетиците не повлияват главоболието и аналгетичните комбинации водят до развитие на главоболие вследствие на злоупотреба с медикаменти. Прилагат се нестероидни противовъзпалителни средства, най-често:
· Paracetamol 1 g дневно еднократно 
·   Acetylsalicylic acid 1000 mg дневно
· Ibuprofen 400 до 800 mg дневно
· Naproxen 500 – 1000 mg дневно
В детска възраст могат да се прилагат НСПВС (paracetamol, ibuprofen).

Хронично тензионно главоболие. Терапията се прилага в продължение на 1 година, с последващо намаляване на дозите през следващите 3 месеца. 
· трициклични антидепресанти – повлияват най-добре главоболието 
· amitriptyline 25 до 75 mg вечер. 
· антидепресанти, които повлияват обратния захват на серотонина и норадреналина
· duloxetine 30-60 mg дневно
· venlafaxine 75 – 150 mg дневно
· mirtazapine 30 mg дневно
· Антидепресантите потискащи обратният захват на серотонина не са ефективни и предизвикват главоболие като страничен ефект. 
По време на бременност може да се използва paracetamol през първия триместър и НСПВС през втория и третия триместър.
(Фигура 13.2.)

Фигура 13.2. Лечение на тензионния тип главоболие

· Лечението на епизодичното и хронично тензионно главоболие се провежда, след като бъдат изключени всички останали заболявания, които могат да се представят с подобна клинична картина. 
· Не се допуска изписване на терапия без личен преглед на пациента.
· При неповлияване от класическите медикаменти, пациента се насочва за консултация в специализиран кабинет или клиника за лечение на болката. Такава консултация се изисква по спешност при наличие на симптоми за предозиране на терапията. 
· Пациентът трябва да се наблюдава за:
· ефект от прилаганото лечение
· развитие на зависимост към даден медикамент
· прояви на свръх дозиране
[bookmark: _Toc155651820][bookmark: _Toc164075954]13.3. Тригеминални автономни цефалгии
Тази група заболявания има общи клинични характеристика, изразяващи се в едностранно главоболие и изразени краниални парасимпатикови автономни симптоми ипсилатерално на главоболието. Рядко може да се добави и типична мигренна аура.
[bookmark: _Toc155651821][bookmark: _Toc164075955]13.3.1. Кластърно главоболие
Определение	
· Манифестира се с пристъпи от силна, строго едностранна болка в орбиталната, супраорбиталната и/или темпоралната област, или във всяка комбинация от тези области, продължаваща от 15 до 180 минути и появяваща се от 1 през ден до 8 пъти дневно. Болката е придружена от ипсилатерални прояви от автономната нервна система (конюнктивална инекция, лакримация, назална конгестия, ринорея, изпотяване на челото или лицето, миоза, птоза и едем на клепача) и ажитираност и неспокойство. 
· Пристъпите се появяват на серии продължаващи седмици или месеци (кластърни периоди), разделени от периоди на ремисия продължаващи месеци или години, откъдето идва и името на главоболието. Около 15% от пациентите имат хронични симптоми, без ремисии.

Патофизиологията е свързана с активация на тригемино-васкуларната система и едностранна хиперактивност на ядрото на тригеминалния нерв. Автономните промени се дължат на пароксизмална активност на тригеминалните симпатикови и парасимпатикови ядра, вследствие на активация на тригемино-васкуларната система. Повишената активност на тригеминалната система може да се дължи на намалена потискаща активност от периакведукталното сиво ядро и nucleus raphe magnus или на нарушен контрол от лимбичната система върху ендогенната система за контрол на болката. Циркадната ритмичност на главоболието е свързана с участието на супрахиазмалното ядро и адаптационни промени в хипоталамичните функции.
Класификацията включва основно епизодично и хронично (15%) главоболие. Хроничното главоболие може да възникне de novo или от епизодичния тип. При някои пациенти хроничното главоболие може да премине в епизодично. 
Клинично епизодичното главоболие възниква предимно при млади мъже, между 20 и 40 годишна възраст. Проявява се на периоди с продължителност от 2 седмици до 3 месеца, разделени от дълги периоди (месеци до години) на липса на главоболие. По време на периода пристъпите се появяват от един до няколко пъти (средно 4) дневно, често (при 54%) през нощта пациентът се събужда от болка. При всеки период от пристъпи болката е винаги от една и съща страна, но може да сменя страната си (при 14%) през различните периоди. Тригерните фактори провокират пристъп само по време на периода. Те включват алкохолни напитки, хистамин, стрес и вазодилататори, като nitroglycerin. Хроничното кластърно главоболие е идентично на епизодичното по отношение на пристъпите, но между пристъпните периоди не са по-дълги от 2 седмици и преобладават дневните пристъпи.
Диагнозата кластърно главоболие изисква то да отговаря на следните критерии:
1. Наличие на поне 5 пристъпа изпълняващи критериите 2-4.
2. Силна или много силна едностранна болка в орбиталната, супраорбиталната и/или темпорална област с продължителност от 15 до 180 минути без прилагане на лечение.
3. Отговаря на един или два от критериите:
- налице е поне един от симптомите ипсилатерално на главоболието
· Конюнктивална инекция и/или лакримация
· Назална конгестия и/или ринорея
· Едем на клепача
· Изпотяване на челото или лицето
· Миоза и/или птоза
- Чувство на неспокойствие или напрежение
4. Честотата на пристъпите е от един през ден до 8 дневно. 
5. Симптомите не могат да бъдат по-добре обяснени с друг вид главоболие.

Епизодичното главоболие трябва да отговаря на критериите за кластърно главоболие, но да има най-малко 2 кластърни периода продължаващи от 7 до 365 дни и разделени от свободни от болка периоди на ремисия с продължителност над 3 месеца.
Хроничното главоболие трябва да отговаря на критериите за кластърно главоболие, но да има пристъпи, повтарящи се повече от 1 година, без периоди на ремисия или с такива, но по-кратки от 3 месеца. 
Диагностичните методи включват диагностичните критерии и фармакологични тестове. Прилагането на nitroglycerine, хистамин или алкохол по време на кластърен период предизвиква типичен пристъп и може да се използва като диагностичен тест.
1.  Nitroglycerine 1 mg, приложен сублингвално е най-ефективният провокиращ фактор, който предизвиква типичен пристъп след около 30-50 минути. Трябва да се има  предвид, че след 3-10 минути от приема на медикамента, някои здрави хора също могат да получат двустранно пулсиращо главоболие. Тестът се приема за положителен, ако главоболието, което се провокира е със същата характеристика, както обичайното главоболие. Преди провеждането на теста пациентът трябва да лежи поне около 15 минути. За да се провокира пристъп е необходимо пациентът да не е имал спонтанен пристъп през последните 8 часа и да не е приемал вазоконстрикторни медикаменти през последните 18 часа. Необходимо е и да не е провеждал профилактично лечение. 
2.  Подкожно прилагане на 0,3 mg хистамин предизвиква след 1,5 минути двустранно пулсиращо главоболие за около 5-10 минути при всички хора, като 20-40 минути по-късно се провокира типичен пристъп. 
3.  Алкохол в малки количества е ефективен провокатор при около 50% от пациентите, като предизвиква пристъп след 30-50 минути. 
4.  Прилагането на други диагностични методи няма стойност, освен когато е необходимо да се прави диференциална диагноза с вторично главоболие.
Диференциалната диагноза с другите първични главоболия не е трудна, защото пристъпите и ремисиите от кластърно главоболие са много типични.
2.  Диференциална диагноза с други типове първично главоболие
· мигрена без аура – има по-малка честота на пристъпите и те са с по-голяма продължителност. Нощните мигренни пристъпи се отличават с появата си късно през нощта, обикновено към разсъмване. Има гадене и повръщане, локални неврологични симптоми се появяват рядко.
· хроничната пароксизмална хемикрания – повлиява се много добре от indomethacin. Пристъпите от хронична пароксизмална хемикрания са по-чести и по-кратки, свързани с по-малко общо неспокойствие и са предимно дневни.
3.  Диференциална диагноза с различни типове вторично главоболие
· тригеминална невралгия – болката прилича на електрически ток и е по-краткотрайна (секунди до минути). Липсват автономни симптоми и периодичност в пристъпите. Рядко са през нощта и могат да се провокират от тригерни зони по лицето.
· темпорален артериит на Horton – проявява се с едностранна болка, която персистира през целия ден, въпреки че намалява и отслабва. Болката е умерено силна, пареща и е локализирана в областта на темпоралната артерия. Засилва се при дъвчене. Засегнатата артерия е уплътнена и чувствителна при палпация, често не може да се палпира пулса. Диагнозата се потвърждава чрез повишените стойности на СУЕ и намиране на гигантски клетки при биопсия. 
· синдром на Raeder – прилича на кластърното главоболие по едностранната болка с локализация около окото и появата на частичен синдром на Horner. Болката обаче е персистираща и докато в началото е силна, през следващите седмици намалява.
· феохромоцитом – проявява се с двустранно силно парещо главоболие, предимно окципитално, придружено от пребледняване, изпотяване, тахикардия и повишено кръвно налягане. 
· симптоматично кластърно главоболие вследствие на параселарен менингеом, аденом на хипофизата, аневризма на предната комуницираща артерия, артериовенозни малформации и други процеси локализирани в близост до кавернозния синус. 
· синдром на Tolosa-Hunt – освен постоянна болка е налице и лезия на един или повече очедвигателни нерви (III, IV, VI). Повлиява се добре от кортикостероиди. 
· глаукомата и другите очни заболявания също трябва да се имат предвид. Болката при острата глаукома е продължителна и е свързана с нарушение на зрението, разширение на зеницата, фотофобия и повишено вътреочно налягане. По-трудна е диференциалната диагноза с хроничната глаукома, която се характеризира с интермитентна, понякога много силна болка. Корнеитът също може да симулира кластърно главоболие поради едностранната болка, лакримацията, зачервяването на окото и честа поява на болката през нощта, която е с продължителност до 1 час. Болката обаче е твърде локална и често се придружава от блефароспазъм, освен това корнеалната лезия може да се види от очен лекар. Подобна клинична картина се намира и при задния склерит, но болката е по-продължителна.
· когато болката се локализира във венците и челюстта може да възникнат диференциално-диагностични проблеми със зъбобол и други стоматологични заболявания.
· понякога се налага диференциална диагноза със синуит, най-малкото защото някои болни смятат, че след като са налице симптоми от носа, те имат синуит.

Определение
· Пароксизмалната хемикрания протича с пристъпи с характеристика на болката и придружаващите симптоми както при кластърното главоболие, но по-краткотрайни (2-30 минути) и по-чести, повлияващи се напълно от indomethacin.

Болестността е 1 на 25 000 души население и засяга 3 пъти по-често жени.
Патофизиологията е както при кластърното главоболие. Приема се като негов вариант.  
Класифицира се като епизодична (периоди с ремисии) и хронична форма (без ремисии). Двете форми могат да еволюират една в друга. Описана е вторична форма при артериовенозни малформации, мозъчни аневризми в кръга на Willis, мозъчносъдови инциденти, инфаркти, колагенозни съдови заболявания, тумор на Pancoast, на хипофизата, във фронталния дял, в задна черепна ямка, sella turcica и кавернозния синус, интракраниална хипертензия, тромбоцитемия и след травми.
Клинично се проявява около 34 годишна възраст, но може да започне между 1 и 81 години. Главоболието е много силно, локализира се в окото, фронталната или темпорална област и по-рядко в инфраорбиталната, ушната, мастоидната област или врата. Болката никога не сменя своята страна, пристъпите са по-кратки (15 до 30 минути), на равни интервали, предимно през деня и техният брой е по-голям (от 8 до 16 дневно). Характерна е различната честота и сила на пристъпите през различните дни. За разлика от кластърното главоболие, провокиращи фактори са флексията и ротацията на шията. Главоболието се придружава от краниални автономни симптоми.
Диагнозата пароксизмална хемикрания изисква главоболието да отговаря на следните критерии:
1. Най-малко 20 пристъпа изпълняващи критериите от 2 до 5.
2. Пристъпи от силна едностранна орбитална, супраорбитална или темпорална болка, продължаваща 2-30 минути.
3. Отговаря на един или два от следващите:
- налице е поне един от симптомите ипсилатерално на главоболието: 
· Конюнктивална инекция и/или лакримация
· Назална конгестия и/или ринорея
· Оток на клепача
· Изпотяване на челото или на лицето
· Миоза и/или птоза
- Чувство на неспокойствие или напрежение
4. Пристъпите са с честота над 5 пъти на ден
5. Пристъпите се повлияват напълно от терапевтични дози indomethacin.
6. Симптомите не могат да бъдат по-добре обяснени с друг вид главоболие.
За да бъде изключен непълен терапевтичен отговор indomethacin трябва да се приложи в дози над 150 mg дневно перорално (при необходимост до 225 mg) или 100 – 200 mg инжекционно. 
Епизодичната пароксизмална хемикрания трябва да отговаря на критериите за пароксизмална хемикрания и да са налице най-малко 2 периода с продължителност от 7 до 365 дни, разделени от ремисии без болка по-дълги от 3 месеца.
Хроничната пароксизмална хемикрания трябва да отговаря на критериите за пароксизмална хемикрания и да са налице пристъпи в  продължение на 1 година без ремисии или с такива, но по-кратки от 3 месеца. 
Диференциалната диагноза на първо място се прави с вторична (симптоматична) пароксизмална хемикрания. Тя е относително честа и се предизвиква от патологични процеси с различна локализация. Дори и пациенти с типично клинично протичане и повлияване от indomethacin могат да бъдат симптоматични. Важно е да се отдиференцира и съдово заболяване на мозъка. Това налага МРТ изследване при всеки ново диагностициран пациент, дори и да се повлиява добре от indomethacin. Необходимо е изследване на кръвната картина (тромбоцитемия), хормони на хипофизата, изследване в насока за васкулити и колагенози, лумбална пункция за установяване на интракраниална хипертензия и рентгенография на бял дроб (тумор на Pancoast).
Кластърното главоболие е следващата важна диференциална диагноза, предвид различното лечение на двата вида главоболие. Двата вида главоболие много си приличат по своето клинично протичане. Честотата на пристъпите при пациентите с пароксизмална хемикрания е по-голяма (6 към 1 пристъпа средно), а продължителността на пристъпите – по-къса (26 към 60 минути средно). Въпреки тези различия желателно е при всички пациенти да се опита ефективността от лечение с indomethacin. 
Hemicrania continua също се повлиява от indomethacin. Отдиференцирането от пароксизмалната хемикрания, при която има междупристъпна болка е трудно. Отличителни белези са по-слабата междупристъпна болка, отколкото при hemicrania continua. Обострената болка при пароксизмалната хемикрания е по-краткотрайна, но по-силна от тази при hemicrania continua. 
SUNCT синдрома не се повлиява от indomethacin.

Определение
· Характеризира се с пристъпи от умерено или силно, стриктно едностранно главоболие, продължаващо секунди до минути, проявяващо се поне еднократно дневно и придружено от лакримация и зачервяване на ипсилатералното око. 

Заболяването е рядко, среща се малко по-често (1,5:1) при мъже. 
Класифицира се като идиопатична и симптоматична форма. Симптоматичната форма се наблюдава при пациенти с артериовенозни малформации и аневризми в понтоцеребеларния ъгъл, аденом на хипофизата, базиларна импресия, стволови инфаркти, HIV инфекция, тумори или друго мозъчно увреждане. 
Подразделя се и на епизодична и хронична форма. Епизодичната е по-честа, при нея симптоматичните периоди се редуват с ремисии в случаен патерн. 
Патофизиологията, както и при другите тригеминални автономни цефалгии, вероятно е свързана с активиране на хипоталамуса.
Клинично започва между 35 и 65 годишна възраст (средно 48 г.), но има описани случаи между 10 и 77 годишна възраст. Болката е краткотрайна, едностранна, силна и невралгична – остра, пареща, стрелкаща, като електрически ток или пробождаща. Започва внезапно, достига своя максимум за 1-2 секунди и остава максимално силна до момента, в който спира внезапно. Локализира се в областта инервирана от офталмичния клон на тригеминалния нерв – окото, слепоочието, челото или лицето. Може да ирадиира и в други ипсилатерални области, инервирани от максиларния и мандибуларния клон на тригеминалния нерв (носа и зъбите), и по-рядко – в ухото и шията. Болката рядко (20%) сменя страната си или е двустранна. Пристъпите са предимно през деня, като при 17% от пациентите са само дневни, някои пациенти (66%) имат понякога и нощни пристъпи. Средният брой на дневните пристъпи е 16, но могат да се получат от 1 до 100 пристъпа. Пристъпите са или спонтанни, или провокирани от докосването на определени зони в областта на инервация от тригеминалния нерв. Придружаващите автономни симптоми са едностранни и ипсилатерални. Започват 1-2 секунди след появата на болката и завършват секунди след нейното изчезване.
Синдромът с типично главоболие, но без конюнктивална инекция и лакримация се приема за подтип и се нарича SUNA.
Подразделя се на епизодична и хронична форма.
Диагностичните критерии изискват главоболието да отговаря на следните критерии:
1. Поне 20 пристъпа, изпълняващи критериите 2-4.
2. Умерено или силно едностранно главоболие, с орбитална, супраорбитална, темпорална или друга тригеминална локализация, продължаващо 1-600 sec и проявяващо се с единични или серии от пробождания. 
3. Ипсилатерално на болката възниква поне един от автономните симптоми:
· Конюнктивална инекция и/или лакримация
· Назална конгестия и/или ринорея
· Оток на клепача
· Изпотяване на челото и лицето
· Миоза и/или птоза
4. Възниква с честота поне веднъж дневно
5. Симптомите не могат да бъдат по-добре обяснени с друг вид главоболие.

Епизодична форма на SUNCT се диагностицира при наличие на поне два пристъпа, продължаващи без лечение от 7 дни до 1 година и разделени от период на ремисия продължаващ три и повече месеца.
Хронична форма на SUNCT се диагностицира при главоболие без ремисия или с ремисия по-къса от 3 месеца, в продължение на една година. 
Краткотрайно едностранно невралгиформено главоболие с краниални автономни симптоми (SUNA) се диагностицира при пациенти, които отговарят на критериите за SUNCT и имат не повече от един от симптомите ипсилатерално на главоболието:
· Конюнктивална инекция
· Лакримация  
Епизодична форма на SUNA се диагностицира при периоди от главоболие, продължаващи от 7 дни до 1 година, разделени от периоди на ремисия продължаващи три и повече месеца. 
Хроничната форма на SUNA се диагностицира при главоболие без ремисия или с ремисия по-къса от 3 месеца, в продължение на една година.
Диференциалната диагноза изисква на първо място отдиференциране на вторичен (симптоматичен) SUNCT синдром. Необходимо е да се проведе МРТ изследване на главен мозък, изследване на пролактин, тироид-стимулиращ хормон, свободен тироксин, кортизол, адренокортикотропен, лутеинизиращ, фоликулостимулиращ хормон, естроген, тестостерон и растежен фактор. Трябва да се проведе и диагностичен тест с indomethacin, за да се отхвърлят главоболията, повлияващи се от него. 
Тригеминалната невралгия е трудно да бъде отдиференцирана, поради сходното клинично протичане. 
Идиопатичното (първично) пробождащо главоболие е по-често при жените, болката е спонтанна, с различна локализация при всеки пристъп и липсват краниални автономни симптоми. Повлиява се от indomethacin. 
Пароксизмалната хемикрания протича с по-дълготрайни пристъпи, настъпващи както през деня, така и през нощта и рядко провокирани от тригерни фактори. Повлиява се от indomethacin.

Определение
· Характеризира се с персистиращо стриктно едностранно главоболие, придружено от ипсилатерална конюнктивна инекция, лакримация, назална конгестия, ринорея, изпотяване на челото и лицето, миоза, птоза и/или оток на клепачите и/или чувство на неспокойствие или напрежение, повлияващи се напълно от indomethacin. 

Засяга до 1% от населението, но трудно се диагностицира. Среща се 2 пъти по-често при жени. 
Класифицира се според своето протичане като ремитентна (12%), вторично хронична (35%) или първично хронична (53%) форма. 
Патофизиологията не е известна, установени са активация в контралатералния заден хипоталамус и ипсилатералната рострална част на моста.
Клинично започва около 34 годишна възраст (между 11 и 58 години). Персистиращото фоново главоболие е тъпо и притискащо, постоянно, с умерена интензивност. Строго едностранно е и не сменя страната си поне 3 месеца. Локализира се в очната, темпоралната или максиларната област. В повечето случаи е без ремисия и върху него се наслагват периоди на засилване на болката.
Обостряния, с умерена до силна болка продължаващи от 20 минути до няколко дни се наслагват върху тъпото главоболие. Честотата на обострянията е от няколко пъти седмично, до веднъж на 3 месеца. Локализират се в предната част на главата, но също и в окципиталната и аурикуларна област или шията. При 30% от пациентите периодите на засилване са през нощта и събуждат пациента. По време на обострянията прилича на мигренното, с внезапни пробождания (20-40%), които продължават до 1 минута или усещане за чуждо тяло в окото. Преди изострянето на главоболието може да има аура или специфично усещане за пясък в очите. Не се провокира от нито един от известните фактори, които засилват другите главоболия. 
Ипсилатерални автономни симптоми може да придружават болката по време на обострянията. Те не са толкова силно изразени, както при кластърното главоболие и пароксизмалната хемикрания. При 75% от пациентите има поне един автономен симптом, най-често конюнктивална инекция и лакримация. Могат да се добавят назална конгестия, ринорея, оток на клепача, птоза и миоза. По време на пристъпите може да има симптоми на мигрена, като фотофобия и фонофобия. 
Диагностичните критерии изискват главоболието да отговаря на следните критерии:
1. Наличие на едностранно главоболие изпълняващо критериите 2-4.
2. Продължаващо повече от 3 месеца с изостряния до умерен или силен интензитет
3. Налице са един или два от следващите симптоми:
- поне един от симптомите възниква ипсилатерално на главоболието
· Конюнктивална инекция и/или лакримация
· Назална конгестия и/или ринорея
· Оток на клепачите
· Изпотяване на челото и лицето
· Миоза и/или птоза
- Чувство на неспокойствие, напрежение или засилване на главоболието от движение
4. Повлиява се напълно от indomethacin
5. Симптомите не могат да бъдат по-добре обяснени с друг вид главоболие

За да бъде изключен непълен терапевтичен отговор indomethacin трябва да се приложи в дози над 150 mg дневно перорално (при необходимост до 225 mg) или 100 – 200 mg инжекционно.
Ремитентната форма на главоболието се диагностицира при пациенти, които изпълняват критериите за hemicrania continua, при които главоболието оставено без лечение не е ежедневно и непрекъснато, а се прекъсва от периоди на ремисия продължаващи 24 и повече часа.
Формата без ремисии се диагностицира при пациенти, които изпълняват критериите за hemicrania continua, при които главоболието е ежедневно и продължително поне 1 година, без периоди на ремисия за поне 24 часа.
Диференциалната диагноза се прави с хроничните едностранни главоболия (хронична мигрена, ново ежедневно и цервикогенно главоболие) и едностранните краткотрайни главоболия с очно-лицеви автономни симптоми (тригеминалните автономни цефалгии). Повлиява се от indomethacin за разлика от хроничната мигрена, цервикогенното и новото ежедневно главоболие. Пароксизмалната хемикрания също се повлиява от indomethacin, но пристъпите са по-краткотрайни и с по-силно изразени автономни симптоми.  
Трябва да се отдиференцира и вторичната форма вследствие на мозъчен тумор, HIV инфекция и други. 

Лечение
1. Лечение на пристъпите от кластърно главоболие
Трябва да се знае, че болката при пристъп е толкова силна, че изисква незабавното внимание на лекаря.
· инхалация на 100% кислород през маска със скорост 12 – 15 L/min в продължение на 15 минути. Потиска главоболието след около 15 минути, ако се приложи в началото на пристъпа. Понякога след няколко часа главоболието се възвръща. Прилагането на кислород е ефективно предимно при пациенти под 50 годишна възраст и при тези с епизодично главоболие. Предимство на това лечение е липсата на противопоказания. Ефектът се дължи на вазоконстрикцията предизвикана от кислородът. 
· Кортикостероидите (Prednisone 40-60 mg) повлияват бързо и ефективно пристъпа.
· серотонинови агонисти (триптани) – Sumatriptan и Zolmitriptan 10 mg под формата на назален спрей повлияват бързо и ефективно главоболието. Sumatriptan под формата на субкутанна инжекция е ефективен при 75% от пациентите
· ерготаминови деривати – прилагането на Ergotamine tartarate или Dihydroergotamine 1 mg чрез назален спрей купира ефективно острия пристъп. Прилагането на препарата в няколко последователни дни не предизвиква възвръщане на главоболието, както се получава при пациентите с мигрена. Ерготаминовите деривати се прилагат успешно и като сублингвални таблетки (1-2 mg дневно) или ректални супозитории (2 mg).
· локални анестетици:
· Cocaine интраназално, ипсилатерално на главоболието под формата на 10% разтвор върху памучни тампони за 2 – 5 минути е ефективно, главно поради локалния анестетичен ефект и по-малко поради симпатомиметичното действие на медикамента. Проблем представлява опасността от пристрастяване. 
· Lidocaine 4% 1 ml воден разтвор, приложен като носни капки, като пациентът лежи по гръб с наклонена глава към страната на болката, намалява главоболието. Ефектът е по-слаб от този на кокаин.
· Невромодулиращите методи са неинвазивна (вагусовата нервна стимулация) и инвазивни (дълбока мозъчна стимулация/DBS, окципитална нервна стимулация/ONS и стимулация на сфенопалатинния ганглий/SPG). Инвазивните методи са скъпи и имат странични ефекти, поради което намират много малко клинично приложение. 
· неинвазивна вагусова стимулация в областта на цервикален клон на n. vagus. Прилагат се чрез портативно устройство, 3 последователни 2-минутни стимулации при начало на болката. След 3 минути при необходимост може да се повтори. Третират се до 4 пристъпа (до 24 стимулации) дневно.
· В детската възраст се използват кислород и indomethacin.
· По време на бременност може да се използва кислород и prednisone.
· По време на кърмене може да се използва кислород, sumatriptan и prednisone.

3. Профилактично лечение през кластърния период
Профилактичното лечение, за да бъде ефективно трябва да има бърз ефект, за да може да предотврати пристъпите в рамките на започналия кластърен период. Прилагането на профилактика за предотвратяване на периода не е ефективна, освен в случаите когато периодът започва винаги в точно определено време на годината. В тези случаи профилактиката може да се започне преди началото на периода. Две седмици след завършването на периода профилактичното лечение се спира, защото то не може да предотврати следващ период. 
1. Хигиенно-диетичния режим по време на кластърния период включва преустановяване на приема на всякакви алкохолни продукти и тютюнопушенето. Необходимо е да се спазва определен цикъл на сън и бодърстване, защото продължителният сън провокира пристъпи. Не бива да се спи след обяд, защото това ще увеличи броя на пристъпите. Трябва да се избягват вазодилатативни (nitroglycerin) и антихипертензивни медикаменти и дълготрайната експозиция на летливи субстанции, като разтворители и маслени бои.
2. Кортикостероидите са най-бързо действащия профилактичен медикамент. Използват се заедно с друг профилактичен медикамент в началото на кластърния период за 5-7 дни за по-бързо постигане на ефекта и постепенно се намаляват, когато другият медикамент задейства. Могат да се прилагат за период от 10 до 20 дни около периода на пристъпите.
· Prednisone – 40 – 80 mg дневно 
3. Калциевите антагонисти са много ефективни. Клиничната ефективност се достига след няколко седмици. 
· verapamil (tabl. 40 и 80 mg) в доза 120 до 160 mg 3-4 пъти дневно. Лечението се започва с 240 mg дневно при нормална ЕКГ. Дозата се увеличава с 80 mg всяка седмица при нормална ЕКГ до постигане на ефект.
4. Антиконвулсантите се прилагат с добър ефект.
· валпроати – в дневна доза от 600 до 1200 mg разделена на 3-4 приема (плазмено ниво 60-75mg/ml)
· topiramate 100-200 mg дневно 
· gabapentin 900 – 1800 mg дневно
5. Lithium carbonate 300 mg 2 до 4 пъти дневно е ефективен при 60% от пациентите, предимно при хронично главоболие. При необходимост дозата може след няколко седмици да се повиши до 1200 mg дневно, но серумната концентрация трябва да се поддържа под 1,2 mEq/l. При пациенти с хронично главоболие лечението продължава 6-12 месеца, след което дозите се намаляват бавно. Серумната концентрация трябва да се измерва всяка седмица през първият месец, след което – всеки месец.
6. Локалните блокади на n. occipitalis major, ипсилатерално на болковите пристъпи, с кортикостероид и локален анестетик са ефективни. Прилагат се през 3 последователни дни.
По време на бременност може да се използва verapamil или gabapentin, както и окципитално нервни блокади с анестетик и кортикостероид.
По време на кърмене може да се използва prednisone, prednisolone, verapamil и lithium carbonate, както и окципитално нервни блокади с анестетик и кортикостероид.

Фигура 13.3. Лечение на кластърното главоболие

4. Лечение на пароксизмалната хемикрания
Лекува се профилактично, защото пристъпите са твърде кратки, за да се разчита на терапевтично повлияване. Повлиява се драматично 48 часа след започване на лечение с indomethacin 25-50 mg 3-4 пъти дневно перорално или ректално. Дозата трябва да се поддържа по 150 mg дневно през първите 3-4 дни, до получаване на ефект. След това се преминава на индивидуална поддържаща доза, в зависимост от честотата и силата на пристъпите. При пациенти с епизодична форма лечението трябва да продължи малко по-дълго от времето, през което продължава обичайния период и после постепенно дозите да се намалят. При хроничната форма лечението продължава поне 6 месеца и се опитва намаляване на дозите и спиране на медикамента.

5. Лечение на SUNCT 
Лекува се само профилактично, защото пристъпите са твърде краткотрайни, за да се разчита на тяхното терапевтично повлияване. Прилага се дълготрайно и краткотрайно профилактично лечение.
Дълготрайното профилактично лечение се провежда на първо място с lamotrigine (100 – 400 mg дн.). Медикаменти на втори избор са topiramate (50 – 300 mg дн.) и gabapentin (800 – 2700 mg дн.), който е по-ефективен при SUNA. На трето място при липса на ефект може да се приложи carbamazepine самостоятелно или в комбинация с литий, naloxone, verapamil или prednisolone. 
Краткотрайно профилактично лечение се прилага по време на симптоматичния период, като пациента се хоспитализира. В тези случаи пациентите са силно инвалидизирани, защото в много случаи не могат да се хранят и да пият течности, което тригерира нов пристъп. Прилагат се интравенозно lidocaine или кортикостероиди, като междувременно се оптимизира основното дълготрайно профилактично лечение. 

6. Нemicrania continua
Повлиява се от профилактично лечение с indomethacin 25 – 300 mg. Ефектът настъпва 1-2 дни до 2 седмици след достигане на необходимата терапевтична доза. На всеки 6 месеца лечението се преустановява, за да се провери за спонтанно настъпила ремисия. 


[bookmark: _Toc155651825][bookmark: _Toc164075959]14. Туберозна склероза комплекс
Туберозната склероза (Tuberous Sclerosis Complex, TSC) се характеризира с мултиорганно засягане на мозъка, сърцето, кожата, бъбреците, белия и черния дроб, и склонност към образуване на доброкачествени тумори. Клиничните изяви на заболяването са изключително разнообразни поради засягане на различни органи и системи, с възможно начало от кърмаческата до зрялата възраст и с различна тежест. Много от проявите са животозастрашаващи и за ограничаване на болестността и смъртността при това заболяване е необходимо ранно диагностициране, комплексно проследяване от различни специалисти и адекватно лечение за постигане на оптимално качество на живот на засегнатите лица.
 Епидемиология и етиология. Туберозната склероза е рядко генетично заболяване с автозомно-доминантно предаване, с честота 1 на 6 000 – 10 000 раждания (1:5 800). Болестността е 10-16: 100 000 или 1:12 500 - 1:20 000.
Причинява се от мутации в туморсупресиращите гени TSC1 (9q34) и TSC2 (16 p13.3). TSC1 генът (9q34) кодира TSC1 протеина hamartin, а TSC2 генът (16 p13.3) кодира синтеза на TSC2 протеина tuberin. Hamartin и tuberin инхибират rapamycin complex 1 (mTORC1)- протеинкиназа, регулираща протеиновия синтез, клетъчния растеж и пролиферация. Дефицитът им обуславя дизрегулация в mTOR сигналния път, свръхактивност на mTORC1 и туморен растеж. Локализацията на hamartin и tuberin в много тъкани определя мултиорганното засягане при заболяването. Мутацията в TSC2 е по-честа при TSC (55% до 90% от случаите) и тя обуславя по-тежко протичане на заболяването. Съпътстващата автозомно-доминантна бъбречна поликистоза (PKD) при около 2% от TSC болните се дължи на делеции в 16 хромозома с едновременни мутации в PKD1 гена и гена TSC2 (16 p13.3). 
Диагностицирането на туберозната склероза е на базата на комбинация от клинични синдроми с различна честота и възрастова зависимост на изявата при мултиорганно засягане на организма (Табл. 14.1). Няма патогномонични симптоми. 
Пренатално и през първата година се манифестират клинично сърдечните рабдомиоми, неврологичните и кожните синдроми - от раждането и през първата година, очните- между 1 и 5 г., бъбречните- между 5 е 10 г., белодробните- над 18 г.
Таблица 14. 1. Вид, честота и начало на клиничните изяви при туберозната склероза
	Клинични прояви, начало на изява
	Честота

	Хипопигментни петна – от раждането
	87-100%

	Ангиофиброми– ранна детска възраст
	75-90%

	Дефекти в зъбния емайл – детска възраст
	97-100%

	Кортикални дисплазии – от раждането
	70-90%

	Епилепсия – в кърмаческа възраст и по-късно
	60-90%

	Субепендимни нодули (СЕН)- кърмаческа възраст, прогресивно с калциеви отлагания при КТ
	70-90%

	Субепендимни гигантоклетъчни астроцитоми (СЕГА)- детска възраст
	5-20%

	Ретинални хамартоми– 1-5 г. 
	30-87%

	Бъбречни и по-рядко чернодробни ангиомиолипоми–5-18 г.
	56 - 80%

	Унгвални фиброми– 2- ро десетилетие
	20-88%

	Сърдечни рабдомиоми– от раждането
	47-67%

	Кожни лезии тип „конфети”– до 10 г. възраст
	3-58%

	Шагреново петно- до 10 г. възраст
	~50%

	Аутизъм
	25-50%

	Интелектуален дефицит– от ранна детска възраст
	~40%

	Белодробни лимфангиолейомиоми (ЛАМ)– 2-3 десетилетие
	30-40% от жените

	Фиброзни плаки по скалпа и лицето– от ранна детска възраст
	20-40%

	Ретинни апигментни петна
	~40%

	Бъбречни кисти
	~20%

	Интраорални фиброми–2-ро десетилетие
	20-69%



Пренатално при ехографски изследвания могат да се визуализират сърдечните рабдомиоми и в някои случаи бъбречни ангиомиолипоми. Ранни изяви в неонаталния период и кърмаческата възраст са ритъмните разстройства при сърдечни рабдомиоми, кожните хипопигментации и терапевтично-резистентната епилептична енцефалопатия синдром на West. 
1. Кожните лезии насочват към диагностицирането на туберозната склероза поради ранната си изява и високата честота и служат за ранна диагноза на заболяването. 
Хипопигментациите са налице от раждането при около 100% от децата. Между 1 и 5 г. се установяват лицеви ангиофиброми (при 75-90%), нарастващи във времето Впоследствие се появяват и фиброми по лицето и скалпа (20-40%). От около 10 г. възраст се появяват и лезии в лумбалната област – т.нар. „Шагреново петно” (~50%). Фибромите около ноктите се появяват около 2-ро десетилетие (20-89%), а фибромите в устната кухина и по гингивите - от детска възраст (20-69%). Дефектите в зъбния емайл също са налице от детската възраст. 
Ретинните хипопигментации са еквивалентни на кожните, а ретинните хамартоми- на кожните. Диагностицират се при офталмологичен преглед. 
2. Неврологичното засягане на главния мозък е основно при заболяването поради наличие на корови дисплазии, вкл. корови тубери и субепендимни гигантоклетъчни астроцитоми, които се визуализират добре чрез магнитно-резонансна томография (МРТ).
Клиничните изяви на коровите тубери са епилепсия с ранно начало и терапевтична-резистентност (60%-90%), умствена изостаналост (40%), паретични прояви в някои случаи и TSC свързани невропсихиатрични разстройства при около 90% от болните (разстройства от аутистичния спектър при 25-50%, хиперактивно поведение с дефицит на внимание, агресивно поведение и други поведенчески разстройства, обсесивно-компулсивно разстройство, психози).
Субепендимните гигантоклетъчни астроцитоми (СЕГА) при 5-20% причиняват обструктивна вътрешна хидроцефалия. За СЕГА се счита СЕН в челните рога на страничните вентрикули до foramen Monro, който е увеличил размерите си над 10 мм.
Корови дисплазии, вкл. коровите тубери и радиалните миграционни линии в бялото мозъчно вещество възникват поради невъзможност за миграция по време на ембрионалното развитие и се визуализират с  магнитнорезонансна томография (МРТ).
Наличието и вида на епилепсията, умствената изостаналост и невропсихиатричните разстройства са в зависимост от локализацията и разпространението на коровите тубери (малформации на коровото развитие с характер на доброкачествени тумори). Епилепсията е най-често медикаментозно-резистентна, с ранно начало, обикновено като синдром на West, впоследствие - синдром на Lennox-Gastaut или фокална епилепсия. Ранната изява на синдрома на West (епилептична енцефалопатия) е свързана с проблеми на развитието, когницията и интелекта. В тези случаи лечението е с комбинация от антиепилептични медикаменти (Табл. 14..3).
Субепендимните нодули (СЕН) са бавно растящи, бенигнени хамартоми, развиващи се около стената на епендимните линии. Визуализират се при компютърна томография (КТ) като окръглени перивентрикулни калциеви отлагания, негативни при МРТ и са с важно значение за своевременното диагностициране на TSC.
Субепендимните гигантоклетъчни астроцитоми (СЕГА) са доброкачествени тумори, които възникват от СЕН при 5%- 20% от случаите. Локализират се около предните рога на страничните вентрикули до foramen Monro. Могат да причинят обструктивна вътрешна хидроцефалия и повишено вътречерепно налягане. Проследяването им клинично и с МРТ в динамика определя терапевтичното поведение- оперативно при остро развиваща се хидроцефалия и поставяне на шънт или консервативно медикаментозно лечение с everolimus. 
3. Бъбреци. Характерно за пациентите с TSC е наличието на множествени и двустранни бъбречни ангиомиолипоми при 56 до 80% и бъбречни кисти при 20-30%, които се визуализират чрез бъбречна ехография, при КТ или МРТ на коремни органи.
Ангиомиолипомите (АМЛ) са доброкачествени тумори на бъбреците съставени от съдове (angio–), гладки мускулни клетки (–myo–) и мастна тъкан (–lip-), и се установяват при 56 до 80% от пациентите с TSC. АМЛ са множествени и двустранни, асимптомни в началото. При нарастване причиняват болка или бъбречна недостатъчност. Поради аневризми в  абнормните съдове, при ангиомиолипоми над 4 cm съществува риск за кръвоизливи, възникващи спонтанно или при минимална травма. Кръвоизливите са животозастрашаващи, започват с болка, обща слабост, бързо се развива тежка анемия, артериална хипотония и шок.
Около 20-30% от пациентите TSC имат двустранни бъбречни кисти, а 2% имат и автозомно-доминантна бъбречна поликистоза с начало от детската възраст. Наличието и на бъбречна поликистоза при TSC се дължи на делеции в 16 хромозома, асоциирани с мутации едновременно в PKD1 гена (локализиран в 16 хромозома) и гена TSC2 (16 p13.3). Клинично бъбречните кисти са асимптомни, но могат да предизвикват и бъбречна недостатъчност. Много рядко (2-3%) се развиват бъбречно-клетъчни карциноми в по-млада възраст в сравнение с общата популация и онкоцитоми (бенигнени аденоматозни хамартоми).
4. Сърце. Рабдомиомите са доброкачествени тумори на сърцето, които се установяват чрез ехокардиография при около 50% от пациентите с TSC- при новородени до 90%, а у възрастни около 20%. Туморите нарастват през втората половина на бременността и се диагностицират чрез ултразвукови изследвания след 20 гестационна седмица или постнатално. Постепенно регресират след раждането. Причиняват обструкции, сърдечна аритмия, шумове. Рабдомиомите насочват към диагнозата за TSC, особено при фамилност за заболяването. Рядко са налице рабдомиосаркоми.
5. Бели дробове. При пациентите с TSC прогресиращо в белодробния паренхим се развива дифузна пролиферация от абнормни гладкомускулни клетки и множествени кисти –лимфангиолейомиоматоза (ЛАМ). Генетичните анализи установяват, че пролиферативните процеси на бронхиоларните гладки мускули при туберозно-склерозните ЛАМ са моноклонални метастази от бъбречни ангиомиолипоми. ЛАМ се развива типично у жени с TSC след 18 г. възраст, като началните симптоми са диспнея и учестено дишане при физически усилия. Необходими са образни изследвания на белите дробове и проследяване- компютърна томография с висока резолюция (HRCT) и изследване на белодробната функция на изходно ниво, тест с 6-минутно ходене. Серумното ниво на съдово-ендотелен растежен фактор тип D (VEGF-D) може да бъде полезно за установяване на изходно ниво за развитие или прогресия на ЛАМ в бъдеще. При развитие на кисти, доказани чрез образни изследвания е необходимо проследяването им през 3-6 месеца и функционално изследване на дишането. При пациенти с умерена до тежка степен на развитие на заболяването и бърза прогресия mTOR инхибиторите стабилизират състоянието.
Прогнозата при TSC зависи от тежестта на симптомите- от кожни промени до различна степен на обучителни затруднения, до тежка умствена изостаналост, резистентни на лечение епилептични припадъци, бъбречна недостатъчност.
Причините за смърт са бъбречните заболявания, белодробната лимфангиолейомиоматоза, мозъчните тумори, епилептичния статус или бронхопневмониите, особено при умствена изостаналост. Бъбречните ангиомиолипоми могат да причинят бъбречни кръвоизливи. Бъбречните карциноми са редки. Субепендимните гигантоклетъчни астроцитоми могат да предизвикат вътрешна хидроцефалия. Белодробната лимфангиолейомиоматоза е рисков фактор за пневмоторакс при жените. Сърдечно засягане при рабдомиомите е рисково за фетуса и в неонаталния период, в по-късна възраст могат да се развиват рабдомиосаркоми.
ІІІ. Диагностициране на туберозната склероза
TSС е заболяване с мултиорганно засягане. Няма патогномоничен синдром, а са налице комбинация от увреждания в различни органи и системи, които трябва да се диагностицират чрез специализирани изследвания.
За диагностицирането на заболяването е необходимо:
· Прецизна анамнеза и фамилна анамнеза
· Изследвания за промени по кожата и лигавиците: оглед на кожата за хипопигментни петна, лицеви ангиофиброми, фиброми по лицето и скалпа, Шагреново петно, фиброми около ноктите, оглед на устната кухина за гингивални фиброми и дефекти на зъбния емайл.
· Невроизобразяващи изследвания: КТ на главен мозък (субепендимни нодули с калциеви отлагания, корови тубери), по-информативна е МРТ на главния мозък (корови тубери, дисплазии, субепендимни нодули, субепендимни гигантоклетъчни астроцитоми). 
· ЕЕГ изследвания при епилепсии, видео ЕЕГ.
· Бъбречни изследвания: изобразяващи ехографии, КТ, МРТ на коремни органи (двустранни, множествени ангиомиолипоми и кисти); изследване на артериалното налягане за търсене на артериална хипертония; оценка на бъбречната функция чрез определяне на скоростта на гломерулната филтрация (GFR) чрез формули за изчисление на креатинина за възрастни или деца. Като алтернативен метод за оценка на GFR може да се използва измерване на серумната концентрация на цистатин C.
· Ехокардиография (ЕхоКГ) и електрокардиограма (ЕКГ) при кърмачета за установяване наличието на рабдомиоми и аритмия.
· Офталмологичен преглед- фундоскопия за ретинни хамартоми и апигментни петна.
· Образни изследвания на белите дробове- компютърна томография с висока резолюция (HRCT) и изследване на белодробната функция на изходно ниво, тест с 6-минутно ходене. Серумното ниво на съдово-ендотелен растежен фактор тип D (VEGF-D) може да бъде полезно за установяване на изходно ниво за развитие или прогресия на ЛАМ в бъдеще.
· Генетични изследвания за разкриване на мутации в TSC 2 или TSC 1 гена (при 10-25% от пациентите не се установяват мутации).
За поставяне на диагнозата „Туберозна склероза комплекс” са приети диагностични критерии. Актуализираният консенсус за диагностиката на TSC от 2013 г. включва:
А. Генетичен диагностичен критерий- доказването на патогенни мутации с инактивиране на функциите на TSC1 протеина hamartin или на TSC2 протеина tuberin прави сигурна диагнозата TSC, но при 10-25% от пациентите не се установяват мутации.
Б. Клинични критерии с наличието на 11 главни и 6 второстепенни белега (2013 г.):
Главни белези (11):
1. Хипопигментни петна (≥3, поне с 5 mm диаметър); 
2. Ангиофиброми (≥3) или фиброзни плаки в областта на главата; 
3. Унгвални фиброми(≥2); 
4. Шагренови петна; 
5. Множествени ретинни хамартоми; 
6. Корови дисплазии (корови тубери и радиални миграционни линии в бялото мозъчно вещество) (≥3); 
7. Субепендимни нодули (СЕН) (≥2);
8. Субепендимни гигантоклетъчни астроцитоми (СЕГА); 
9. Сърдечни рабдомиоми; 
10. Лимфангиолейомиоматоза (ЛАМ); 
11. Ангиомиолипоми (АМЛ) (≥2).
Второстепенни белези (6): 
· 1.Кожни лезии като конфети; 
· 2. Дефекти в зъбния емайл (≥3); 
· 3. Интраорални фиброми (≥2); 
· 4. Ретинни ахромни петна; 
· 5. Множествени бъбречни кисти; 
· 6. Небъбречни хамартоми.
В „Б. Клинични диагностични критерии” през 2018 г. е предложено в Главни белези вместо т. 6. „Корови дисплазии” да се конкретизира „Множество корови тубери и/или радиални миграционни линии”, второстепенните белези да станат 7, като се включи т.7. Скелетни костни лезии.
ІV. Лечение
Разработени са алгоритми за лечението и проследяването на пациентите, налагащо мултидисциплинарен подход поради мултиорганното засягане при заболяването. Препоръките за лечение и проследяване на TSC на базата на медицина, основана на доказателствата включва индивидуален и мултидисциплинарен подход и при новооткритите случаи, и при установена диагноза.
Основен метод на изследване при пациентите с туберозна склероза е МРТ на главен мозък, чрез която се диагностицират подкорови тубери и корови дисплазии, налични при около 90%, на СЕН (при 80%) и на СЕГА (при 5 - 20%) и адекватно проследяване във времето. Оценяват се съпътстващи невро-психиатрични разстройства - аутистично, хиперкинетично и умствена изостаналост, ЕЕГ и видео ЕЕГ за инфантилни спазми. Провежда се МРТ на коремни органи за ангиомиолипоми, бъбречни кисти. Оценка на бъбречните функции, функционална оценка на дишането и изобразяващи изследвания за ЛАМ при жени над 18 г. и възрастните мъже; оценка от дерматолог, офталмолог, стоматолог, кардиолог с ехокардиография. 
Лечението на СЕГА е хирургично или медикаментозно с everolimus (Табл. 14.2.).
Таблица 14.2. СЕГА-хирургично лечение и лечение с mTOR инхибитори – предимства и недостатъци
	Лечение с хирургия 
	Лечение с mTOR инхибитори

	Предимства
	Недостатъци
	Предимства
	Недостатъци

	-Бързо повлияване на хидроцефалията
	-СЕГА може да рецидивира 
Усложнения:
-Загуба на зрение 
-Хронично вентрикулоперитонеално шънтиране
-Главоболие 
-Паметови нарушения 
-Увреда на мозъчни и съдови структури 
-Инфаркти 
	-Неинвазивно лечение-значително намалява обема на СЕГА
-Може да контролира хамартомите в други органи, напр. кожни ангиофиброми, бъбречни ангиомиолипоми
- Може да подобри епилепсията 
	- СЕГА може да рецидивира при спиране на лечението 
- Лекарствено мониториране
-Лека имунна супресия
-Лекарствени взаимодействия 
-Нежелани лекарствени реакции (стоматит, температура, дерматит, диария (всички 1 и 2 по тежест, >20% от пациентите)



Алгоритъм за диагностика, проследяване и лечение на СЕГА:
хирургично/ mTOR инхибитори
МРТ на главен мозък с контраст:
· Остра вътрешна хидроцефалия- хирургично лечение; проследяване с МРТ
· СЕН в челните рога на страничните вентрикули<5 mm- проследяване на 12 месеца, при липса на прогресия- контрол на 1-3 г.
· СЕН в челните рога на страничните вентрикули≥5 mm проследяване на 3-6 месеца:
· При липса на прогресия- проследяване на 1-3 г.
· При прогресия над 10 мм, т.е. установяване на СЕГА: mTOR инхибитор в адекватна доза:
· При увеличаване на размера на СЕГА: увеличаване на дозата, алтернативен mTOR инхибитор, по-често мониториране, хирургично лечение
mTOR инхибиторът Everolimus е регистриран за лечение на:
- бъбречните ангиомиолипоми, асоциирани с комплекса туберозна склероза над 18 г.;  
-субепендимни гигантоклетъчни астроцитоми (СЕГА), асоциирани с комплекса туберозна склероза над 3 г.
- за рефрактерни гърчове, асоциирани с комплекса туберозна склероза над 2 годишна възраст, като допълваща терапия към лечението на рефрактерните фокални и вторично-генерализирани пристъпи. 
Everolimus се прилага в зависимост от телесната повърхност  по формулата на Dubois /тегло (W) в kg и височина (H) в cm/: телесната повърхност = (W0.425 x H0.725) x 0.007184 . Препоръчителната начална доза за Votubia при пациенти със СЕГА е 4.5 mg/m2 , възможни са по-високи дози според фармакокинетиката. Проследява се серумното ниво, като се препоръчва от 5 до 15 ng/ml според ефективността и поносимостта. 
· Титриране с 2.5 mg до достигане на необходимата концентрация и оптимален клиничен отговор. 
· Мониториране на серумните през 3-6 месеца при децата и на 6-12 месеца при пациенти със стабилна телесна повърхност.
· Странични реакции: проследява се пълната кръвна картина и биохимия за:
· Хипергликемия
· Дислипидемия
· Тромбоцитопения – 2-ра степен (tr ≥75x109/L), 3-та и 4-та степен-<50x109/L
· Неутропения - 2-ра, 3 та и 4 та степен (≥1x109 /L)
· Фебрилна неутропения - Степен 2 или 3 и 4  (≥1.25x109 /L). 
· При тежки странични реакции (2-ра, 3-та и 4-та степен) или непоносимост дозите се редуцират или лечението с Votubia се преустановява временно. 
· При странични реакции 1-ва степен не се предприемат действия. 
· При странични реакции 2-ра степен дозата се намалява с 50%  и се наблюдава за следваща редукция. 
· При странични реакции 3-та и 4-та степен лечението с Votubia се преустановява.
· Проследяване за протеинурия

За лечение на епилепсията при синдрома на West с TSC се препоръчва ранно лечение с vigabatrin и ACTH, а при синдром на Lennox-Gastaut и фокални епилепсии, комбинация от антиепилептични медикаменти според вида на пристъпите и терапевтичния ефект (Табл. 14. 3 и 14.4)
Таблица 14.3. Антигърчови лекарства за лечение на епилепсиите (синдромите) и епилептичните пристъпи (Национален консенсус за лечение на епилепсиите, 2023) (25)

	Вид епилепсия (синдром) епилептични пристъпи
	І избор
Монотерапия
	Алтернативна монотерапия или политерапия

	Първично-генерализирани (идиопатични/генетични) епилепсии/ генерализирани припадъци

	Тонично-клонични припадъци
	CBZ,PHT,VPA
	 CZР, LTG, LEV, OXC, PB, TGB, TPM, ZNS**, Clobazam**

	Атонични пристъпи
	VPA
	 LTG, CZP

	Абсанси
	VPA, ESM
	CZP, LTG, TPM

	миоклонични пристъпи
	VPA
	CZP, ЕSM, LTG, LEV, TPM, ZNZ**, Clobazam**
Кортикостероиди 

	Ювенилна миоклонична епилепсия
	VPA
	CZP, ЕSM, LTG, LEV, TPM, ZNZ**, Clobazam** 

	Фокални  епилепсии / фокални епилептични пристъпи

	Фокални пристъпи
	CBZ, VPA
	CZP, Cenobamate**, Clobazam**, GBP, LCM, LTG, LEV, OxCBZ, PB, PHT, PGB,  TGB, TPM, BRV, ESL, ZNS**

	Фокални пристъпи с еволюция към двустранни тонично-клонични (вторично –генерализирани пристъпи)
	CBZ, PHT, VPA
	CZP, Cenobamate**, Clobazam**, GBP, LCM, LTG, LEV, OxCBZ, PB, PHT, PGB,  TGB, TPM, BRV, ESL, ZNS**

	Идиопатични фокални (Роландова и окципитални)
	CBZ, VPA, OxCBZ
	CZP, GBP, LTG, LEV, Clobazam**, ZNS**

	Епилептични енцефалопатии/ енцефалопатии на развитието

	Синдром с инфантилни спазми (синдром на West)
	ACTH, VPA
	CZP, LTG, TPM, VGB**, ZNS**

	Синдром на 
Lennox-Gastaut
	LTG, TPM, VPA
	CBZ, CZP, PB, PHT, Rufinamide*, Cannabidiol* с Clobazam**,  ZNS**,  Fenfluramine*

	I Синдром на Dravet (SMEI)
	VPA,TPM
	LEV, Stiripentol*, Cannabidiol* с  Clobazam**,  Fenfluramine*

	Епилептична енцефалопатия с CSWS или електричен статус по време на бавновълнов сън (ESES)
	VPA, ESM
	LEV, бензодиазепини, Clobazam**, кортикостероиди


- АГЛ, разрешени за монотерапия и допълваща терапия: CBZ, CZP, ESM, GBP (над 12 г. монотерапия, над  6 г. допълваща терапия), ESL (над 18 г. монотерапия, над 6 г. допълваща терапия),  LTG (над 2 г.), LEV (над 16 г. - монотерапия, над 1 месец- политерапия), LCM (над 4 г.), OxCBZ, PHT, PB, TPM  (над 2 г.), VPA. 
- АГЛ разрешени само за допълваща терапия: PGB (над 18 г.); TGB (над 12 г.), когато други подходящи лекарствени комбинации са се оказали незадоволителни или не са поносими , BRV (над 2 г.).
- Класически АГЛ: CBZ - carbamazepine; CZP-clonazepam; ESM– ethosuximide, PHT- phenytoin; PB-phenobarbital; VPA-valproate
- Нови АГЛ: GBP-gabapentin; ESL- eslicarbazepine; LTG - lamotrigine; LCM – lacosamide; LEV-levetiracetam; ОxCBZ - oxcarbazepine; PGB – pregabalin; TGB-tiagabine; TPM – topiramate; Rufinamide*- за синдром на Lennox-Gastaut; Stiripentol*- за синдром на Dravet; BRV – Brivaracetam над 2 г.; CBD- Cannabidiol* при епилептични пристъпи, свързани с туберозна склероза комплекс (TSC) при пациенти ≥ 2 години; CBD- Cannabidiol* в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; FFL - Fenfluramine*- при синдром на Dravet и синдром на Lennox-Gastaut при пациенти ≥ 2 години, Сenobamate**- при фокални и ВГТКП (ФДТКП) над 18 г.; Zonisamide** за лечение на ВГТКП (ФДТКП) при възрастни и деца над 6 г., за миоклонични пристъпи, за синдром на Lennox-Gastaut;
* По Член 266, ал. 2 от ЗЛПХМ и чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти:  
* Rufinamide за лечение на синдром на Lennox-Gastaut 
* Stiripentol за лечение на синдром на Dravet 
* Cannabidiol в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; * Cannabidiol при лечение на пристъпи, свързани с туберозна склероза комплекс (TSC) при пациенти ≥ 2 години 
*Fenfluramine- при синдром на Dravet и синдром на Lennox-Gastaut при пациенти ≥ 2 години
**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г; ACTH** за лечение на синдром на West. 

Таблица 14.4. Видове и дозиране на антигърчовите лекарства  (Национален консенсус за лечение на епилепсиите, 2023)
	Международно непатентно име (INN)
	ДЕЦА
	ВЪЗРАСТНИ

	
	Начална дневна доза (mg/kg)
	Оптимална дневна доза (mg/kg)
	Начална дневна доза 
(mg)
	Оптимална дневна доза
(mg)
	Максимална дневна доза (mg)

	Valproic acid
	10-20 
	10-50
	500
	1000-2000
	 2100

	Carbamazepine
	5 
	10-30
	200 
	600-1200
	1600

	Oxcarbazepine
	10 
	30-40
	300-600
	900-2400
	2400

	Phenytoin
	3-4
	4-8
	100
	300-400
	500

	Phenobarbital
	2
	2-5
	60
	90-250
	600

	Clonazepam
	0,01
	 0,01-0,02–0,1-0,2 
	0,5
	2-6
	8

	Lamotrigine
	0,6 с ензимни индуктори 
0,15 при VPA 
0,3 при моно-терапия
	5-15 с ензимни индуктори 
5 с VPA
15 при моно-терапия
	50 с ензимни индуктори 
12,5 с VPA
25 при моно-терапия
	500-600 при ензимен индуктор
300-400 при VPA
500 при моно-терапия
	700 при моно-терапия

	Topiramate
	0,5-1,0 
	5-9 
	25 
	200-400 
	 500 

	Levetiracetam
	10 
	40 
	1000 
	2000-3000 
	3000 

	Tiagabine
	0,1 
	1 
	5–10 
	60 
	70 

	Gabapentin
	Над 6 г.
10-15 
	25-35
	300
	1200-1800-3600
	3600 

	Pregabalin
	-
	-
	150
	450-600
	600

	Lacosamide
	След 4 г.
2 mg/kg
	200-400 mg/дн.
	100
	200-400
	600 mg или 10mg/kg при монотерапия при деца и юноши над 50 kg и 8 mg/kg при деца и юноши под 50 kg; 400 mg при допълваща терапия за деца и юноши над 50 kg и възрастни

	Ethosuximide 
	10 
	40 
	500
	1500
	2000

	Stiripentol*
	50 
	до 100 
	50 
	до 100 
	4000

	Rufinamide*
	Над 4 г.- 10 
	45 
	400 
	2400
	3200

	Brivaracetam
	-Деца ≥ 2 г. и юноши
≥50 kg  в доза 1 mg/kg

-Над 16 г.
50 - 100, разделена на две равни дози
	- Деца ≥ 2 г. и юноши
≥50 kg  в доза 2 mg/kg - 50-200 според на индивидуалния отговор и поносимост
	50 - 100, разделена на две равни дози
	50-200  според индивидуалния отговор и поносимост 
	200

	Eslicarbazepine
	Деца над 6 г.-10  mg/kg/дневно
Над 60  kg - 400  mg
	Деца над 6 г. -30  mg/kg
	400  еднократно
	800-1200 до 1600  mg еднократно
	1600

	Clobazam**

	Над 2 г.-0,4-1 mg/kg

	Титриране до 1 mg/kg през 7 дни;
 Под 30  kg - 20 mg; Над 30  kg - до 40 mg
	5 mg
	До 40 mg
	40 mg 

	Zonisamide**

	≥ 6 г. и юноши
≥50 kg- 1 mg/kg 

	Титриране  през 7 дни до 4—8 mg/kg
	100 mg
	300 mg
	600 mg

	Cannabidiol*

	≥ 2 г. -2,5 mg/kg двукратно (5 mg/kg/дневно), титриране през 7 дни  до 10-20 mg/kg

	При LGS и Dravet  синдром -до 10 mg/kg/ден;
При TSC-10 mg/kg/ден
	
	
	При LGS  Dravet синдром - 20 mg/kg/ден; При TSC-25 mg/kg/ден

	Fenfluramine*
	≥ 2 г.- 0,2 mg/kg/ден - до 0,7 mg/kg/ден максимално до 
26 mg/ден
	При Dravet  синдром до 0.4 mg/kg/ден със Stiripentol, 0,7 mg/kg/ден без Stiripentol; при LGS -   0,4 mg/kg/ден- до 0,7 mg/kg/ден
	0,4 mg/kg/ден
	0,7mg/kg/ден  максимално   при Dravet  синдром до 17mg/ден   със Stiripentol, до 26mg/ден без Stiripentol,    при LGS до
26mg/ден
	26 mg/ден

	Сenobamate**
	-
	-
	12,5 mg еднократно
	Титриране през 14 дни- 25 mg, 50 mg, 100 mg, 150 mg до 200 mg
	400 mg


* По Член 266, ал. 2 от ЗЛПХМ и чл. 16, ал. 4 от Hapeдбa № l0 от 2011 г. за условията и реда за лечение с Hepaзрешени за употреба в Република България лекарствени продукти:  
* Rufinamide за лечение на синдром на Lennox-Gastaut 
* Stiripentol за лечение на синдром на Dravet 
* Cannabidiol в комбинация с Clobazam** при синдром на Dravet и синдром на Lennox-Gastaut при пациенти ≥ 2 години; * Cannabidiol при лечение на пристъпи, свързани с туберозна склероза комплекс (TSC) при пациенти ≥ 2 години 
*Fenfluramine- при синдром на Dravet и синдром на Lennox-Gastaut при пациенти ≥ 2 години
**Регистрирани от ЕМА:
Clobazam** за лечение на абсанси, ГТКП, миоклонии, синдром на Dravet и синдром на Lennox- Gastaut; Nitrazepam** за лечение на синдром на West; Sulthiam** за лечение на фокални пристъпи; Vigabatrin** за лечение на синдром на West; Zonisamide** за лечение на фокални и вторично генерализирани пристъпи  при възрастни и деца над 6 г., за миоклонични пристъпи, за синдром на Lennox-Gastaut; Сenobamate**- при фокални и ВГТКП (ФДТКП) над 18 г; ACTH** за лечение на синдром на West. 

V. Алгоритъм за проследяване и лечение на пациенти с TSC
1. Препоръки за наблюдение и лечение на лица с възможна или с новодиагностицирана TSC
При съмнение за наличие на TSC при  установяване на един или повече диагностични критерии (таблица 14.5) се провеждат изследвания за потвърждение на диагнозата при лица с “възможна” TSC и определяне на степента на заболяването и органното засягане при лица със “сигурна” TSC.
Таблица 14.5. Препоръки за наблюдение и лечение на пациенти с новодиагностицирана или подозирана туберозна склероза (TSC)
	Органна система или специалност
	Препоръка

	Генетични данни
	· Фамилна анамнеза на 3 поколения за оценка на други членове на семейството в риск от КТС
· Предложение за генетични изследвания за семейна консултация или когато диагнозата за TSC е възможна, но не може да бъде потвърдена клинично

	Мозък
	· Провеждане на МРТ на мозъка за оценка на наличието на тубери, субепендимни  нодули (СЕН), нарушения в невронната миграция и СЕГА.
· Оценка за невропсихични нарушения, свързани с TSC (ННСК)
· Обучение на родителите за разпознаване на инфантилни спазми в ранната детска възраст, дори ако към момента на първоначалната диагноза не са наблюдавани такива
· Провеждане на стандартна електроенцефалограма (ЕЕГ) на изходно ниво. При отклонение в резултатите, особено при наличие на ННСК – провеждане на 24-часова видео ЕЕГ за оценка за субклинична пристъпна активност.

	Бъбреци
	· МРТ на коремна област за оценка за наличие на ангиомиолипом и бъбречни кисти
· Проверка за хипертония чрез точно измерване на кръвното налягане
· Оценка на бъбречната функция чрез определяне на скоростта на гломерулната филтрация (GFR)

	Бели дробове
	· Изследване на белодробната функция на изходно ниво (изследване на белодробната функция и тест с 6-минутно ходене) и КТ с висока резолюция (HRCT) при пациенти с риск от развитие на лимфангиолейомиоматоза (ЛАМ), дори ако са асимптоматични – обикновено жени над 18 годишна възраст. Симптоматични възрастни пациенти от мъжки пол също трябва да бъдат изследвани
· Консултация за рисковете, свързани с тютюнопушенето и употребата на естрогени при девойки и жени

	Кожа
	· Провеждане на подробен клиничен дерматологичен преглед

	Зъби
	· Провеждане на подробен клиничен дентален преглед

	Сърце
	· Да се обмисли провеждане на фетална ехокардиография, ако има установени рабдомиоми чрез пренатална ехография, с цел определяне на лицата с висок риск от сърдечна недостатъчност след раждане
· Ехокардиограма при деца, особено под 3-годишна възраст
· Провеждане ЕКГ при пациенти от всички възрасти за оценка на скрити дефекти, свързани с проводимостта

	Очи
	· Пълен офталмологичен преглед, включително фундоскопия след разширяване на зениците, за оценка на ретинни лезии и дефицити на зрителното поле



Генетични данни. При всички пациенти е необходима фамилна анамнеза на три поколения. Препоръчват се генетични изследвания за целите на семейна консултация или когато е налице съмнение или подозрение за диагноза TSC, но не може да бъде потвърдена клинично 
Мозък. Всички лица, при които има съмнение за TSC, трябва да се изследват чрез МРТ на главния мозък с и без gadolinium, независимо от възрастта на пациента, за оценка на наличието на корови/субкорови тубери, СЕН, други видове нарушения в невронната миграция и СЕГА. Може да се използва КТ, а в кърмаческа възраст ултразвуково изследване на глава, но резултатите от тях са по-неинформативни в сравнение с МРТ.
Бъбреци. При поставяне на диагнозата се провежда образна диагностика на коремната област независимо от възрастта на пациента. Както при мозъка, предпочитаният метод за оценка на наличие на ангиомиолипоми е МРТ, защото често са бедни на мазнини и поради това не се виждат при провеждане на коремна КТ или ултразвуково изследване. МРТ на коремната област може да бъде проведена заедно с МРТ на мозъка, което ограничава необходимостта от многократно приложение на анестезия, в случай че тя е необходима. МРТ на коремната област може да разкрие извънбъбречни хамартоми- на черния дроб, панкреаса и други коремни органи, които са възможни при пациенти с TSC, както и аортни аневризми. Точното измерване на кръвното налягане е необходимо поради повишен риск от вторична хипертония. За оценка на бъбречната функция към момента на диагностициране следва да се направят кръвни изследвания за определяне на скоростта на гломерулната филтрация (GFR) с помощта на формули за изчисление на креатинина за възрастни или деца. Като алтернативен метод за оценка на GFR може да се използва измерване на серумната концентрация на цистатин C.
Бели дробове. С цел оценка за наличие на ЛАМ при жени над 18 годишна възраст трябва да се направи изследване на белодробната функция, тест с 6-минутно ходене и компютърна томография с висока резолюция (HRCT) на белите дробове. При възможност трябва да се използват нискодозови протоколи. Серумното ниво на съдово-ендотелен растежен фактор тип D (VEGF-D) може да бъде полезно за установяване на изходно ниво за развитие или прогресия на ЛАМ в бъдеще. Подрастващите и възрастните пациенти трябва също така да бъдат консултирани относно рисковете свързани с тютюнопушенето и употребата на естрогени (като някои орални контрацептивни средства), които могат да утежнят въздействието на ЛАМ. 
Кожа и зъби. Всички пациенти трябва да преминат през подробен клиничен дерматологичен и стоматологичен преглед към момента на диагностициране, за разкриване на лицеви ангиофиброми, фиброзни плаки по скалпа, хипо-меланотични петна или лезии тип конфети, фиброми по ноктите, шагренови петна, дефекти в зъбния емайл и интраорални фиброми. 
Сърце. При децата, особено под 3-годишна възраст, трябва да се направи ехокардиография (ЕхоКГ) и електрокардиограма (ЕКГ) за установяване наличието на рабдомиоми и/или аритмия. При пациентите с рабдомиоми, установени чрез пренатална ехография, може да се използва фетална ехокардиограма за определяне на лицата с висок риск от сърдечна недостатъчност след раждане. Ако няма кардиологични симптоми, не е необходимо извършване на ехокардиограма при възрастните пациенти, но поради възможно наличие на дефекти, свързани с проводимостта, които могат да окажат влияние на избора и дозирането на лекарства, се препоръчва провеждане на ЕКГ на изходно ниво. 
Очи. Препоръчва се извършване на офталмологичен преглед, включително фундоскопия, при всички диагностицирани за КТС лица, с цел оценка за хамартоми и хипопигментни лезии на ретината. 
Други. Въпреки че някои съдови аневризми, гастроинтестинални полипи, костни кисти и различни ендокринопатии могат да бъдат свързани с TSC, няма достатъчно доказателства в подкрепа на извършване на стандартна оценка към момента на диагностициране, освен ако не са налице клинични симптоми, които налагат специфично изследване.
1. Препоръки за продължаващо наблюдение и лечение за лица с установена диагноза TSC.
След установяването на диагнозата TSC и приключването на първоначалните диагностични оценки е необходимо продължаващо наблюдението с цел проследяване на прогресията на установените проблеми или лезии и възникването на нови (Таблица 14.6). Някои прояви започват в детството и има по-малка вероятност да причинят нови проблеми в зряла възраст, като сърдечни рабдомиоми или субепендимни гигантоклетъчни астроцитоми. Обратно, ЛАМ обикновено се появяват само при възрастни пациенти, а бъбречните прояви изискват значително по-сериозно проследяване и интервенции в зряла възраст, отколкото в детството, заради кумулативното естество на ангиомиолипомите и други бъбречни лезии. Други аспекти от TSC могат да съществуват през целия живот на пациента – например епилепсия и ННСК, но специфичните прояви и влиянието върху здравето и качеството на живот варират. След първоначалното поставяне на диагнозата е необходимо продължаващо периодично наблюдение за осигуряване на оптимални здравни грижи и превенция на вторични усложнения, свързани с TSC. Овладяването на специфичните усложнения на КТС налага консултиране с интердисциплинарен екип.
Таблица 14.6. Препоръки за наблюдение и лечение на пациенти с поставена диагноза установена или потенциална комплексна туберозна склероза (TSC)
	Органна система или специалност
	Препоръка

	Генетични изследвания
	Предложение за генетични изследвания и семейна консултация, ако досега не са правени, за лица в репродуктивна възраст, обмислящи да имат деца.

	Мозък
	МРТ на мозъка през 1 – 3 години при асимптоматични пациенти с TSC под 25-годишна възраст за проследяване на поява на СЕГА. Пациентите с големи или нарастващи СЕГА, или СЕГА, водещи до асимптомно разширение на вентрикулите, трябва да се подлагат на МРТ на по-кратки интервали и пациентите и близките им трябва да бъдат обучени относно потенциала за нови симптоми. Пациентите с асимптомни СЕГА в детството трябва да продължат периодично да се подлагат на образни изследвания и в зряла възраст, за да се гарантира, че няма растеж.
Хирургична резекция при остро симптоматични СЕГА. Възможно е ликвор-дренираща операция (шънт). При избор на хирургична резекция или медикаментозното лечение с mTOR инхибитор при нарастващи, но асимптоматични СЕГА, се оценяват рисковете от усложнения, нежеланите реакции, стойността, продължителността на лечението и потенциалното влияние върху коморбидността на TSC.
Изследване за невропсихични нарушения, свързани с TSC (ННСК), поне веднъж годишно. Извършване на цялостна официална оценка за ННСК в ключови времеви периоди на развитието: ранно детство (0–3 г.), предучилищна възраст (3–6г.), начална училищна възраст (6–9г.), юношество (12–16 г.), ранна младост (18–25 г.) и ако е необходимо, и след това. Стратегиите за контрол трябва да са основани на профила на ННСК на всеки пациент и на научно обосновани насоки за добри практики/параметри за отделните нарушения (напр. нарушение от аутистичния спектър, синдром на хиперактивност с дефицит на вниманието, тревожно разстройство). Да се обмисли необходимостта от индивидуален образователен план (ИОП). При внезапна промяна в поведението трябва да се направи медицинска/клинична оценка, за да се потърсят потенциални медицински причини за нея (напр. пристъпи, бъбречно заболяване).
Провеждане на стандартна ЕЕГ при лица с известна или подозирана епилепсия. Честотата на стандартната ЕЕГ се определя според клиничната необходимост, вместо да следва определен интервал. Продължителна видео ЕЕГ от 24 часа или повече е подходяща при съмнение за пристъпи или при наличие на необяснени промени в съня, поведението или друго изменение в когнитивната или неврологичната функция.
Vigabatrin е препоръчан като средство на избор при инфантилни спазми, а при неуспех може да се използва адренокортикотропен хормон (ACTH). Другите антиепилептични средства се прилагат според вида на епилептични пристъпи при конкретния пациент. Преценката за хирургично лечение при пациентите с медикаментозно-резистентна епилепсия при TSC, се извършена в център за хирургия на епилепсията.

	Бъбреци
	МРТ на коремна област на всеки 1–3 години до края на живота на пациента с цел проследяване за прогресия на ангиомиолипом и бъбречни кисти.
Оценка на бъбречната функция (вкл. определяне на скоростта на гломерулната филтрация (GFR) и кръвното налягане най-малко веднъж годишно
Емболизация, последвана от прилагане на кортикостероиди, като I линия на лечение за ангиомиолипом с остър кръвоизлив. Да се избягва нефректомия. Лечение с mTOR инхибитор като I линия на лечение за асимптоматичен, нарастващ ангиомиолипом с диаметър >2 cm. Селективна емболизация или резекция, щадяща бъбреците, са подходящи като II линия на лечение за асимптоматичен ангиомиолипом.

	Бели дробове
	Клиничен скрининг за симптоми на лимфангиолейомиоматоза (ЛАМ), включително диспнея и задух при усилие, при всяка клинична визита. Консултация относно рисковете, свързани с тютюнопушенето и употребата на естрогени при лица, изложени на риск от ЛАМ, на всяка клинична визита
КТ с висока резолюция (HRCT) на всеки 5–10 години при асимптоматични пациенти с риск от ЛАМ, ако няма данни за белодробни кисти в HRCT на изходното ниво. Ежегодно изследване на белодробната функция (изследване на белодробната функция и тест с 6-минутно ходене) и HRCT на всеки 2–3 години за пациентите, при които са открити белодробни кисти от HRCT
Могат да се използват mTOR инхибитори за лечение на ЛАМ при пациенти с умерена до тежка или бърза прогресия на белодробна болест. Пациенти с КТС и ЛАМ са кандидати за трансплантация на бял дроб, но съпътстващите КТС заболявания могат да повлияят на пригодността на пациента за трансплантация.

	Кожа
	Ежегоден подробен дерматологичен преглед.
Подходящо лечение на бързо променящи се, обезобразяващи или симптоматични кожни лезии, свързани с КТС, според лезията и клиничната обстановка, с подходи като хирургична ексцизия, лазер(и) или евентуално с локален mTOR инхибитор.

	Зъби
	Подробен дентален преглед на всеки ≤6 месеца; панорамни рентгенографии до 7-годишна възраст, ако не са се били извършвани по-рано.
Хирургична ексцизия или кюретаж на симптоматични или деформиращи стоматологични лезии, орални фиброми и костни челюстни лезии.

	Сърце
	Ехокардиограма на всеки 1–3 години при асимптоматични педиатрични пациенти до документиране на регресия на сърдечните рабдомиоми. При симптоматични пациенти може да се наложи провеждане на ЕКГ на по-кратки интервали или специализирана диагностична оценка.
Ехокардиограма (ЕКГ) на всеки 3–5 години при асимптоматични пациенти независимо от възрастта с цел проследяване за дефекти, свързани с проводимостта. При симптоматични пациенти може да се наложи провеждане на ЕКГ на по-кратки интервали или специализирана диагностична оценка, като извънболничен мониторинг и мониторинг на събития.

	Очи
	Ежегодна офталмологична оценка при пациенти с установени офталмологични лезии или симптоми за нарушено зрение при оценката на изходно ниво. По-честото оценяване, включително на пациенти, лекувани с vigabatrin, има ограничена ефективност и не се препоръчва, освен при възникване на нови клинични опасения.


[bookmark: _Toc155651826][bookmark: _Toc164075960]15. Приложение на терапевтичната плазмафереза при неврологични заболявания
Терминът афереза произлиза от гръцки език (ἀφαίρεσις) и буквално се превежда като "отнемане". Аферезата е метод, при който кръвта на пациент или донор преминава през медицинско устройство, където се отделят един или повече компоненти, а останалата кръв се връща обратно в организма с или без екстракорпорално лечение или заместване на отделените компоненти. 
Според ASFA (American Society for Apheresis) методите на афереза включват адсорбтивна цитафереза, екстракорпорална фотофереза, селективно филтрационно отстраняване, имуноадсорбция, LDL - афереза, левкоцитафереза, тромбоцитофереза, еритроцитен обмен, реофереза, плазмафереза, терапевтичен плазмаобмен.
Термините терапевтична плазмафереза и терапевтичен плазмаобмен се използват като синоними, поради което в настоящия консенсус сме приели понятието терапевтична плазмафереза да се възприема в смисъла на терапевтичен плазмаобмен. 
Терапевтичната плазмафереза (терапевтичният плазмаобмен) е основен аферезен метод в лечението на редица неврологични заболявания. При част от тях ефективността на метода е доказана, а при друга - предстоят проучвания за евентуалното му утвърждаване.

I. Терапевтична плазмафереза – определение, характеристики, принципи.
Плазмаферезата (терапевтичният плазмаобмен) е процедура, при която плазмата се филтрира и отстранява от кръвта,  като отстраненият обем плазма се замества със заместителен разтвор в съотношение 1:1. Разделянето на плазмата от клетъчните компоненти на кръвта може да се постигне чрез центрофугиране или мембранна филтрация. 
Процедурата е подходяща за отстраняване на субстанции >15 000 Da (антитела, имунни комплекси, медиатори на възпалителния отговор, криоглобулини, меланома леки вериги, ендотоксини, холестерол съдържащи липопротеини и др.).
Плазменият полуживот определя колко бързо ще се възстановят плазмените нива на патогените, следователно колко често да се прилагат терапевтичните курсове.
Заместващите разтвори могат да бъдат кристалоидни или колоидни. Кристалоидните разтвори доставят обем, електролити и прости въглехидрати. Най-добре е кристалоидните разтвори да се съчетаят с колоидни. 
Колоидните разтвори доставят обем и белтъци и поддържат колоидоонкотичното налягане. Използват се Human-albumin или прясно замразена плазма.
При използването на Human-albumin като заместителен разтвор се свежда до минимум риска от заразяване с хепатит, намаляват се медиаторите на възпалението и честотата на алергичните реакции е сравнително ниска. При използването на Human-albumin не се налага определяне на кръвногрупова съвместимост. Недостатъците са свързани с по-високата цена на лечението и липсата в разтвора на фактори на кръвосъсирването и имуноглобулини.
Прясно замразената плазма съдържа фактори на кръвосъсирването и имуноглобулини, но дава по-висок процент на алергични реакции, съществува минимален риск от хемолитични усложнения и заразяване с хепатит С и HIV. Необходимо е определяне на кръвногруповата съвместимост.
Най-честите усложнения от приложението на плазмафереза са свързани с инфекции и проблеми с кръвосъсирването.
Предпочитаният антикоагулант при плазмафереза е heparin, въпреки че при центрофугиращите устройства по-често се използва citrate.
Формулата за изчисляване на обема плазма, който подлежи на заместване, се базира на теглото, височината и стойността на хематокрита (Hct). 
Ориентировъчно заместваният плазмен обем е около 40 ml/kg.
Пример на формула за изчисляване на обема плазма, подлежащ на заместване: Целият кръвен обем (Total Blood Volume=TBV) = теглото на пациента в kg x 70 ml/kg плазмен обем (Plasma Volume=PV) = TBV x (100–Hct%).
Пример: за 70 kg пациент, плазменият обем ще бъде: TBV = 70 kg x 70 ml/kg = 4900 mlPV = 4900 ml x (100–41%) = 2891 ml или приблизително 3000 ml.
Очакваните ефекти от плазмаферезата се разделят на:
· Краткосрочни- изчистване на циркулиращи вредни субстанции (имунни комплекси, моноклонални гамаглобулини, протеин-свързани токсини).
· Средносрочни– повишаване на ендогенната възможност на макрофагите за свързване с имуноглобулини и подобряване на чувствителността на антитяло-секретиращите клетки към имуносупресивни лекарства.
· Дългосрочни– очакват се ефекти за дългосрочна имуномодулация, които не са добре проучени.

II. Необходими условия и алгоритъм за провеждане на терапевтична плазмафереза
А. Преди провеждането на процедурата пациентът задължително трябва:
1. Да бъде поставен на мониторен контрол. Минимум се мониторират дихателна честота и кислородна сатурация, пулс, неинвазивно кръвно налягане, температура (аксиларна, ректална).
2. Да има поставен многопътен централен/периферен венозен катетър.
3. Да има поставен двупътен високодебитен централен венозен катетър.
4. Да има поставена назо-гастрална сонда (при нужда).
5. Да има поставен уретрален катетър (при нужда).
6. Да бъде интубиран/трахеотомиран и поставен на ИБВ или лекуващият екип да има готовност за спешна интубация с възможност за ИБВ при заплашваща дихателна недостатъчност.
7. Лекуващият екип да има готовност (медикаменти и оборудване) за извършване на кардио-пулмонална ресусцитация при необходимост.

Б. Общи положения на ТПФ:
Задължително е наличието на два високодебитни достъпа: отвеждащ катетър от пациента към апарата („артериален“) и от апарата към пациента („венозен“). 
Антикоагулантът (citrate или heparin) се добавя към кръвния „пре-плазмен“ филтър, за да се предотврати коагулацията. 
Отделената от пациента кръв се филтрира през пореста мембрана (клетъчен сепаратор), където се отделя плазмата от формените елементи (еритроцити, левкоцити, тромбоцити). 
При високодебитен кръвен ток (100 ml/min) малките молекули като цитокини, както и големите молекули като албумин и имуноглобулини, биват лесно отстранени от останалата кръв – с коефициент >0,95. 
Така „пречистените“ формени елементи се смесват със заместващия разтвор (прясно замразена плазма, разтвор на albumin и физиологичен серум) и обратно се връщат към пациента. 
Един курс на ТПФ отнема средно 2-6 часа при скорост на плазмаобмена 1300 до 3000 ml/час, в зависимост от височината и теглото на пациента, вискозитета на кръвта и техническите параметри.

В. Основни аспекти, подлежащи на оценка преди започване на лечение с терапевтична плазмафереза:
Обсъждане
Въз основа на поставената диагноза и историята на настоящото заболяване могат да бъдат обсъдени показанията за провеждането на терапевтична плазмафереза, като се имат предвид резултатите от публикувани изследвания и конкретните рискове за пациента от процедурата.
Взаимодействия
Следва да се отчете въздействието на терапевтичната плазмафереза върху наличните съпътстващи заболявания и приемани медикаменти (и обратно).
Технически въпроси
При взето решение за прилагане на терапевтична плазмафереза следва да се прецизират необходимият обем за заместване, видът на използваният заместителен разтвор, видът на използваната антикоагулация и съдовият достъп.
Терапевтичен план
Трябва да бъдат обсъдени общият брой и/или честотата на терапевтичните курсове.  	
Клинични и лабораторни показатели
Необходимо е проследяване на динамиката в лабораторните показатели (пълна кръвна картина, биохимия, електролити, имуноглобулини, хемостазен профил) преди и след провеждането на терапевтична плазмафереза. 
Следва да бъдат обсъдени клиничните и лабораторни критерии за преустановяване на терапевтичния курс.
Време и мястото
Времето за започване на терапевтичната плазмафереза трябва да се прецени според клиничната картина (по спешност, планова).
Важно е да се определи мястото за провеждане на процедурата (клиника за интензивно лечение, операционна и др.). Ако състоянието на пациента изисква, може да се обсъди превеждане на болния в съответното звено.

Г. Необходими специалисти и апаратура:
ТПФ се провежда предимно в условията на интензивно лечение. Провеждането на процедурата изисква предварително обсъждане и съвместно осъществяване от лекар-специалист по „Нервни болести“ и специалист по „Анестезия и интензивно лечение“.
Процедурата следва да се провежда със съвременен апарат за екстракорпорално очистване на кръвта с възможност за високо-обемен плазмен обмен и най-високи степени за защита на пациента. Степента на надеждност би следвало да отговаря на европейската марка СЕ и изискванията на  FDA за апаратура от съответния клас.
Необходимо е и наличието на мониторна система за пациента с възможности за неинвазивно мониториране на дишането и циркулацията, както и апаратура за провеждане на кардио-пулмонална ресусцитация. 

III. Индикации за приложението на терапевтична плазмафереза при неврологичните заболявания.
IV. 
1. Остра възпалителна демиелинизираща полирадикулоневропатия (ОВДП) /Guillain-Barre синдром
А)Тежка форма
ААN (American Academy of Neurology): Въз основа на данните от последователни изпитвания клас I провеждането на терапевтична плазмафереза се утвърждава като ефективно лечение на синдрома на Guillain-Barre, който е достатъчно тежък, за да увреди способността за самостоятелно ходене или изисква механична вентилация. Уместно е приложението на терапевтична плазмафереза в случаите на тежка ОВДП, водеща до невъзможна самостоятелна походка или изискваща механична вентилация (ниво A).
ASFA (American Society for Apheresis): ТПФ при тежките форми на ОВДП попада в категория 1A I, а ако се прилага след терапия с IVIG - 2C III. Според резултатите от няколко контролирани клинични изпитвания лечението с терапевтична плазмафереза може да ускори възстановяването на моторната функция и да намали времето на апаратна вентилация при болни с ОВДП. Според някои проучвания в Япония и Европа плазмаферезата намалява екзацербациите, скъсява продължителността на заболяването и подобрява дългосрочната прогноза.
Български консенсус: Индикации за провеждане на ТПФ има при пациенти със сигурна диагноза и тежки форми на заболяването с дихателни и двигателни нарушения (невъзможна походка), които продължават да се влошават и давността на заболяването не превишава 3 седмици.

Б) Лека форма
AAN: За леките форми, при които самостоятелната походка е съхранена, плазмаферезата е вероятно ефективна, базирано върху единично клас I проучване. Уместно е приложението на терапевтична плазмафереза в лечението на леките форми на ОВДП (ниво B). Няма достатъчно данни за по-добри резултати от приложението на ТПФ или IVIG при лечението на леките форми на ОВДП.
ASFA: ТПФ попада в категория 1A I, а ако се прилага след терапия с IVIG - 2C III.
Български консенсус: Няма индикации за приложение на ТПФ.

2. Хронична възпалителна демиелинизираща полирадикулоневропатия (ХВДП)
AAN: ТПФ е ефективен метод за краткосрочно лечение на ХВДП, като данните са базирани върху две клинични изпитвания клас I. Ефектът от терапевтичната плазмафереза е сравнително кратък - влошаването на ХВДП настъпва от 1 до 5 седмици след последния терапевтичен курс (ниво A).
ASFA: Приложението на ТПФ при ХВДП попада в категория 1B I.
EFNS (European Federation of Neurological Societies): ТПФ осигурява краткосрочен ефект, след който може да настъпи  бързо влошаване на симптоматиката. Това може да наложи поддържащо лечение с ТПФ и/или други имуномодулиращи терапии (КС, IVIG).
Български консенсус: Комбинирано лечение с Prednisone и плазмафереза е показано, ако болните не се подобряват въпреки четири седмично лечение с Prednisone или продължават да се влошават или развиват странични ефекти от него. Тя се провежда два пъти седмично в продължение на 3 - 6 седмици, след което се повтаря в зависимост от влошаването на пациента.

3. Дизимунни невропатии
А) Моноклонални гамапатии, асоциирани  с имуноглобулин А (IgA) и G (IgG) от неопределена значимост (MGUS)
ААN: Терапевтичната плазмафереза е вероятно ефективна при лечението на IgA- и IgG- моноклонални гамапатии от неопределена значимост, базирано върху едно клас I проучване (ниво B).
ASFA: Приложението на ТПФ при парапротеинемични демиелинизиращи невропатии IgG/IgA попада в категория 1B I.
Български консенсус: Прилагането на ТПФ не е ефективно.

Б) Моноклонална гамапатия, асоциирана с имуноглобулин М (IgM) от неопределена значимост (MGUS), макроглобулинемия на Waldenstrom
AAN: Плазмаферезата е вероятно неефективна, базирано върху едно клас I и едно клас III проучване. Не се препоръчва (не е уместно) приложението на терапевтична плазмафереза в лечението на моноклонална гамапатия, асоциирана с IgM от неопределена значимост (MGUS) (ниво B).
ASFA: Приложението на ТПФ попада в категория 1C I, при мултиплен миелом - в 2C III, а при макроглобулинемията на Waldenstrom–в 1B I.
Синдромът на хипервискозитет, развиващ се при макроглобулинемията на Waldenstrom, се повлиява успешно от приложението на ТПФ. Въпреки липсата на доказателствени данни тип I в подкрепа на ефекта от ТПФ при хипервискозитет, са докладвани серии случаи в продължение на 40 години в полза на позитивните резултати от лечението.
Български консенсус: Прилагането на ТПФ не е ефективно.

4. Myasthenia gravis
AAN: Поради липсата на рандомизирани контролирани проучвания с маскиран изход няма достатъчно данни в подкрепа на ефективността на ТПФ при лечение на миастенна криза (ниво U) или преди тимектомия (ниво U). Въпреки това, ТПФ се използва за посочените индикации в множество клинични центрове. 
ASFA: Приложението на ТПФ при средно тежките и тежките форми на миастения попада в категория 1B I, а при пациентите преди тимектомия – в 1C I.
ТПФ се използва предимно за отстраняване на циркулиращите автоантитела, въпреки че и серопозитивните, и серонегативните пациенти отговарят на терапията с ТПФ. ТПФ се използва предимно при лечението на миастенните кризи, предоперативно, преди предстояща тимектомия или като допълнителна терапия за поддържането на добро клинично състояние. Клиничният ефект от ТПФ е бърз - в рамките на 24 часа до една седмица, като отминава за 2-4 седмици, ако не е започната междувременно имуносупресивна терапия, която да задържа антителата в ниски концентрации. ТПФ може да се окаже по-ефективна от IVIG при пациенти с anti-MuSK положителна форма на миастения. ТПФ вероятно е по-ефективна, ако се стартира рано в болничния курс. По литературни данни ТПФ и IVIG имат еднакъв ефект. Някои клинични проучвания съобщават за използването на ТПФ преди тимектомия. Повечето проучвания показват подобрение при рутинното приложение на ТПФ, но други показват еквивалентни резултати със селективна употреба на ТПФ при пациенти с висок риск за продължителна интубация.
EFNS: ТПФ се препоръчва в тежките случаи на миастения и преди тимектомия (ниво B). IVIG и ТПФ са ефективни в лечението на екзацербациите на миастенната симптоматика (ниво A). Подобрение започва да се отчита по време на първата седмица след процедурата и ефектът се задържа за 1-3 месеца. Няма рандомизирани контролирани изпитвания, но редица клинични проучвания докладват за краткотраен ефект от ТПФ при пациенти с миастения и особено при пациенти с миастенна криза. Според консенсуса на NIH от 1986 г. терапевтичната плазмафереза може да бъде полезна за стабилизиране на пациентите с миастения преди предстояща тимектомия или в постоперативния период, както и по време на стартирането на имуносупресивна терапия и по време на миастенна криза (клас IV). Не се препоръчва поддържащо лечение с плазмафереза с цел продължителна и трайна имуносупресия (ниво B).
Български консенсус: Индикации за провеждане на ТПФ има при пациенти с тежки генерализирани форми на заболяването и миастенна криза, както и за стабилизиране на състоянието преди тимектомия. ТПФ е допълнителен метод за отстраняване на циркулиращите антитела в допълнение към имуносупресивната и антихолинестеразната терапия.

5. Синдром на Eaton – Lambert 
AAN: липсва информация.
ASFA: Приложението на ТПФ попада в категория 2C II. Въпреки че до момента няма контролирани изпитвания, няколко клинични проучвания показват подобрение. В една серия от случаи 8 от 9 пациента показват подобрение в електромиографската находка, провеждайки успоредни курсове с ТПФ и имуносупресия. Подобрението настъпва по-бавно отколкото в случаите с класическа миастения. Освен това, пациентите са с тенденция да се влошат след приключването на курса, ако междувременно не е била започната допълнителна имуносупресивна терапия.
ТПФ би могла да бъде полезна като допълнителна терапия при пациенти със синдром на Eaton – Lambert, които страдат от тежък неврологичен дефицит или бързо влошаване и които не биха могли да започнат имуносупресивна терапия и не могат да толерират лечение с IVIG.
Български консенсус: ТПФ може да бъде използвана само като допълнителен терапевтичен метод, в случаите на неповлияване от конвенционалната терапия.

6. Амиотрофична латерална склероза (АЛС)
AAN: липсва информация
ASFA: Многобройни малки серии и малки контролирани изпитвания от края на 1970 и началото на 1980 г. не показват ефект от самостоятелното или в комбинация с имуносупресивна терапия приложение на ТПФ (категория 1C IV).
Български консенсус: Няма индикации за приложение на ТПФ.

7.Синдром на скования човек
AAN: липсват данни
ASFA: Приложението на ТПФ попада в категория 2C III. В отделни клинични доклади се съобщава както за позитивен, така и за липсващ ефект от ТПФ, а в няколко малки клинични серии е докладван ефект от приложението на ТПФ в комбинация с друга имуносупресивна терапия. Липсват рандомизирани проучвания. 
Български консенсус: ТПФ може да бъде използвана само като допълнителен терапевтичен метод, в случаите на неповлияване от конвенционалната терапия.

8. Болест на Wilson 
AAN: липсва информация.
ASFA: Приложението на ТПФ при остра чернодробна недостатъчност при болест на Wilson попада в категория 1C I.
Острата чернодробна недостатъчност при болест на Wilson, съпътствана от хемолитична анемия и полиорганна недостатъчност (криза), почти винаги завършва фатално без чернодробна трансплантация. В тези случаи ТПФ се ползва за бързо извличане на натрупаната мед, което може да отложи необходимостта от чернодробна трансплантация.
Български консенсус: ТПФ е полезен метод при остра чернодробна недостатъчност със или без полиорганна недостатъчност при пациенти, страдащи от болестта на Wilson и може да отложи необходимостта от чернодробна трансплантация.

9. Множествена склероза
А) Първично- или вторично-прогредиентен ход
AAN: ТПФ се смята за неефективна, базирано на последователни клас I изпитвания. Не се препоръчва приложение на ТПФ при първично- и вторично-прогредиентна множествена склероза (ниво A).
ASFA: Приложението на ТПФ при прогредиентните форми попада в категория 2B III. Няколко рандомизирани контролирани изпитвания показват ограничен до липсващ ефект от приложението на ТПФ в комбинация с друга имуносупресивна терапия при пациенти с първично- и вторично-прогредиентна множествена склероза. Не е ясно дали високата цена и риска от потенциалните странични ефекти от ТПФ оправдават скромния терапевтичен ефект. 
При пациентите с първично и вторично-прогредиентна множествена склероза ТПФ би могла да бъде прилагана като дългосрочна терапия до тогава, докато процедурите могат да бъдат добре толерирани от пациента и рисковете не надвишават ефекта.
Български консенсус: Не се препоръчва прилагане на ТПФ.

Б) Пристъпно-ремитентен ход
AAN: Плазмаферезата като допълнителна терапия в случаите на пристъп при пациенти с пристъпно-ремитентна множествена склероза е вероятно ефективна, базирано върху едно клас I изпитване. Плазмаферезата е възможно ефективна при лечението на остри демиелинизиращи заболявания на ЦНС (включително множествена склероза), които не отговарят на лечение с високи дози кортикостероиди, базирано върху едно клас II изпитване.
ТПФ може да се прилага като допълнителна терапия в случаите на екзацербация на пристъпно-ремитентната форма на множествена склероза (ниво B). Липсват проучвания сравняващи ефекта от ТПФ с други терапевтични възможности при множествена склероза.
ASFA: При остри възпалителни демиелинизиращи заболявания на ЦНС, неповлияващи се от приложението на кортикостероиди –приложението на ТПФ попада в категория 1B II.
Лечението с ТПФ не е специално проучвано при пристъпно-ремитентна множествена склероза. Докладвано е приложението на ТПФ при болни с множествена склероза, лекувани с natalizumab и развили прогресивна мултифокална левкоенцефалопатия (PML) с цел извличането на natalizumab от организма.
EFNS: ТПФ е вероятно ефективна при част от пациентите с тежки пристъпи, неповлияващи се от терапията с methylprednisolone и приложението й следва да се има предвид при тези болни (ниво B). Само около 1/3 от пациентите с пристъпно-ремитентна форма на множествена склероза, обаче, отговарят на лечението чрез плазмафереза. 
Български консенсус: ТПФ е терапия на втори избор при тежък пристъп и липса на ефект от проведения кортикостероиден курс.
При възникване на прогресивната мултифокална левкоенцефалопатия е необходимо спешно да се възстанови имунният ефекторен отговор чрез възвръщане на възможността за миграция на левкоцитите през кръвномозъчната бариера, която е потисната от natalizumab. Това се постига чрез плазмафереза, която намалява сатурацията на α4 интегрин.

10. Остри възпалителни демиелинизиращи заболявания на ЦНС –оптикомиелит на Devic, транзверзален миелит (TM), остър дисеминиран енцефаломиелит (OДЕМ)
AAN: ТПФ е вероятно ефективна при остри демиелинизиращи заболявания на ЦНС (включително пристъпно-ремитентна множествена склероза, OДЕМ, оптикомиелит на Devic и ТМ), които не отговарят на лечение с високи дози кортикостероиди, базирано върху едноклинично изпитване клас II. В съответното проучване са включени в подгрупи пациенти с различни демиелинизиращи заболявания, поради което не е възможно да се разграничи ефективността на ТПФ при отделните заболявания. 
Плазмаферезата може да бъде прилагана като лечение на острите/флуминантни демиелинизиращи заболявания на ЦНС, които не отговарят на лечение с високи дози кортикостероиди (ниво C).
ASFA: При OДЕМ плазмаферезата попада в категория 2C II и следва да бъде прилагана при пациенти с тежки форми на заболяването, които отговарят слабо на стероидно лечение или имат контраиндикации за такова. При такива пациенти също може да се прилага и IVIG.
При екзацербация на оптикомиелит на Devic лечението с ТПФ е в категория 1B II, а прилагането на ТПФ като поддържаща терапия - категория 2C III. ТПФ може да бъде прилагана по време на екзацербация и при резистентност на стероидно лечение. 
ТПФ в комбинация със стероидно лечение, може да бъде съществена част от лечението на рецидиви на оптикомиелитa на Devic, целящо предотвратяване на задълбочаващата се инвалидизация. ТПФ е сравнително безопасна и ефикасна допълваща терапия при оптикомиелит на Devic, която може да модифицира краткосрочната прогноза на пристъпа, ако бъде назначена достатъчно рано в терапевтичния курс. ТПФ е показала ефективност независимо от NMO-IgG статуса. Следващите стъпки са свързани с провеждането на големи мултицентрови проучвания с цел да бъде валидирана терапевтичната процедура и да се определи оптималният терапевтичен прозорец.
Български консенсус: ТПФ може да бъде използвана като допълнителен терапевтичен метод, в случаите на неповлияване от конвенционалната терапия.

11. Паранеопластични автоимунни неврологични синдроми
ААN: липсва информация.
ASFA: Приложението на ТПФ попада в категория 2C III. ТПФ не би могла да бъде прилагана като стандартна терапия за паранеопластичните автоимунни неврологични синдроми.
ТПФ понижава серумните, но не и ликворните антитела, поради което малко пациенти с паранеопластични автоимунни неврологични синдроми имат ефект от приложението й. Пациентите с придобита невромиотония и антитела срещу волтажно-зависимите калиеви канали (VGKC), както и пациенти с анти-Tr антитела са с вероятност да имат ефект от ТПФ независимо от малигнеността на процеса. 
Български консенсус: Не се препоръчва прилагане на ТПФ.

12. Педиатрични автоимунни невропсихиатрични заболявания, асоциирани със стрептококова инфекция (PANDAS)
А) PANDAS
AAN: Липсват доказателства за ефикасността на ТПФ при остро настъпили обсесивно-компулсивни разстройства и тикове при пациенти с PANDAS (едно клас III изпитване, ниво U).
ASFA: Приложението на ТПФ при екзацербация на симптомите на PANDAS е в категория 1B I. Трудно е да се определи ефектът на ТПФ, поради липсата на зависимост между терапевтичния отговор и степента на отстраняване на антителата.
Български консенсус: Няма индикации за приложение на ТПФ.

Б) Хорея на Sydenham
AAN: Все още липсва достатъчно информация за ефикасността на ТПФ (едно клас III проучване), приемането или отхвърлянето на лечението с ТПФ (ниво U).
ASFA: Приложението на ТПФ попада в категория 1B I.
Български консенсус: Няма индикации за приложение на ТПФ.

13. Хронични фокални енцефалити (на Rasmussen, CMV, EBV, HSV)
AAN: липсва информация.
АSFA: Приложението на ТПФ при енцефалит на Rasmussen попада в категория 2C III – ТПФ е прилагана еднократно при 1 пациент.
Български консенсус: Няма индикации за приложение на ТПФ.

V. Препоръчителен плазмен обмен и брой терапевтични курсове при отделните неврологични заболявания според препоръките на ASFA, 2013

· Остра възпалителна демиелинизираща полирадикулоневропатия/ синдром на Guillain-Barre
Заместван обем: 1–1,5 TPV 
Честота: през ден или по преценка според клиничните и/или лабораторни показатели.
Заместващ разтвор: albumin.
Брой процедури/продължителност на курса: 5-6 процедури за 10-14 дни или до клиничен ефект.
Забележки: Обичайната стратегия е да се обменят 200–250 ml плазма/kg телесно тегло за период от 10–14 дни (средно 5-6 процедури със заместващ разтвор 5% albumin). 
Рецидиви могат да възникнат при около 10% от пациентите 2-3 седмици след приключване на ТПФ или IVIG курс. В случай на рецидив може да е от полза допълнително прилагане на ТПФ. Пациентите с аксонна форма на ОВДП се повлияват по-добре от ТПФ отколкото от IVIG.

· Хронична възпалителна демиелинизираща полиневропатия
Заместван обем: 1–1,5 TPV.
Честота: 2-3 пъти седмично до настъпване на подобрение, след това с постепенно намаляване според поносимостта.
Заместващ разтвор: albumin.
Брой процедури/продължителност на курса: до клиничен ефект.
ТПФ осигурява добър краткосрочен ефект, след който може да настъпи рязко влошаване. Това може да наложи прилагането на поддържаща терапия с ТПФ и/или друга имуномодулираща терапия, индивидуализирана според пациента. Честотата на поддържащите курсове може да варира от ежеседмични до ежемесечни.

· Дизимунни невропатии
Заместван обем: 1–1,5 TPV 
Честота: през ден или по преценка според клиничните и/или лабораторни показатели.
Заместващ разтвор: albumin, прясно замразена плазма.
Брой процедури/продължителност на курса: до клиничен ефект.
Стандартната терапия включва 5–6 процедури за период от 10–14 дни. 
Пациентите с демиелинизираща полиневропатия може да бъдат лекувани с ТПФ по всяко време на лечебния процес (до 4 години от началото на симптомите). Дългосрочна терапия или постепенно намаляване на ТПФ също може да влязат в съображение. 


· Макроглобулинемия на Waldenstrom
Заместван обем: 1–1,5 TPV 
Честота: ежедневно.
Заместващ разтвор: albumin.
Брой процедури/продължителност на курса: ТПФ се прилага ежедневно до отзвучаване на острата симптоматика – обикновено 1-3 процедури.
Емпирично установена поддържаща доза - една процедура на всеки 1-4 седмици в зависимост от клиничната картина. 

· Myasthenia gravis
Заместван обем: 1–1,5 TPV. 
Честота: ежедневно или през ден, или по преценка според клиничните и/или лабораторни показатели.
Заместващ разтвор: albumin.
Брой процедури/продължителност на курса: до клиничен ефект.
Стандартният режим изисква обмен на 225 ml/kg плазма за период до 2 седмици, но обмен на по-малък обем също може да има добър ефект. Броят и честотата на процедурите зависят от клиничната картина. При някои пациенти може да се наложи дългосрочно поддържащо лечение.

· Синдром на Eaton-Lambert
Заместван обем: 1–1,5 TPV.
Честота: ежедневно или през ден.
Заместващ разтвор: albumin.
Брой процедури/продължителност на курса: до клиничен ефект.
Лечението трябва да продължи до постигане на отчетлив клиничен и електромиографски отговор, или поне до завършването на 2-3 седмичен терапевтичен курс. 
Забележки: В първите две седмици от началото на терапията може да не бъде регистриран отчетлив ефект, което може да се дължи на забавен търновер на пресинаптичните волтажно-зависими калциеви канали в сравнение с постсинаптичния ацетилхолинов рецептор.

· Синдром на скования човек
Заместван обем: 1–1,5 TPV. 
Честота: по една процедура на всеки 1-3 дни или по преценка според клиничните и/или лабораторни показатели.
Заместващ разтвор: albumin.
Брой процедури/продължителност на курса: до клиничен ефект.
Серии от 4-5 плазмаобмена, провеждани в рамките на 8-14 дни, би следвало да доведат до ефективно намаление на IgG. Според клиничния ефект би могло да се обсъди преустановяване на ТПФ или провеждане на повторен терапевтичен курс.
Забележка: ТПФ трябва да бъде прилагана само като допълнителна терапия към стандартното фармакологично лечение.

· Болест на Wilson 
Заместван обем:1–1,5 TPV.
Честота: ежедневно, през ден или по преценка според клиничните и/или лабораторни показатели.
Заместващ разтвор: прясно замразена плазма, albumin.
Брой процедури/продължителност на курса: до клиничен ефект.
В повечето случаи се докладва за бърза и продължителна редукция на серумната мед още след първите два терапевтични курса. 
Забележки: Заместването с прясно замразена плазма осигурява на организма допълнителни фактори на кръвосъсирването и води до бърза корекция на коагулационния статус. 
Комбинацията от прясно замразена плазма и албумин също е възможна.
Употребата само на албумин влошава коагулопатията.

· Множествена склероза 
Заместван обем: 1–1,5 TPV.
Честота: Пристъп: 5–7 процедури за 14 дни или по преценка според клиничните и/или лабораторни показатели.
Прогредиентни форми: ежеседмично или по преценка според клиничните и/или лабораторни показатели.
Заместващ разтвор: albumin.
Брой процедури/продължителност на курса: до клиничен ефект.
Забележки: При пристъпно-ремитентна множествена склероза, неповлияваща се от високи дози кортикостероиди, 5-7 ТПФ процедури показват отчетлив ефект при около 40-50% от случаите. Ранната ТПФ (до 14-20 дни от началото на оплакванията) е предиктор за добро повлияване, макар че подобрение се отчита и в някои случаи на започване на терапията 60 дни след пристъпа.
При прогредиентните форми ТПФ може да се приложи като дългосрочна терапия с постепенно намаляване, в зависимост от поносимостта.

· OДЕМ и други остри възпалителни демиелинизиращи заболявания на ЦНС:
Заместван обем: 1–1,5 TPV.
Честота: през ден или по преценка според клиничните и/или лабораторни показатели.
Заместващ разтвор: albumin.
Брой процедури: 3-6 курса или до клиничен ефект.
Забележки: Според повечето литературни данни ефект настъпва в рамките на няколко дни, обикновено след 2-3 плазмаобмена. Ако не настъпи подобрение рано в хода на лечението, е малко вероятно такова да настъпи изобщо.
Все още няма стандарт, върху който да се базират препоръките за оптимален терапевтичен курс на плазмафереза при OДЕМ. 
В най-голямото публикувано проучване умерено или значително подобрение след ТПФ се съобщава при около 50% от пациентите. Факторите, свързани с по-добър терапевтичен резултат, са: мъжки пол, запазени сухожилни рефлекси и ранен старт на лечението.

· Оптикомиелит на Devic
Заместван обем: 1–1,5 TPV.
Честота: В стадий на екзацербация: всеки ден или през ден.
                Поддържаща доза: вариабилна.
Заместващ разтвор: albumin.
Брой процедури/продължителност на курса: В повечето проучвания се съобщава за средно 5 процедури в стадий на екзацербация, но данните варират от 2 до 20 процедури. 

· Паранеопластични автоимунни неврологични синдроми
Заместван обем: 1–1,5 TPV. 
Честота: ежедневно или през ден, или по преценка според клиничните и/или лабораторни показатели.
Заместващ разтвор: albumin.
Брой процедури/продължителност на курса: 5–6 процедури за не повече от 2 седмици или до клиничен ефект.
Забележки: ТПФ не може да бъде смятана за стандартна терапия при паранеопластичните автоимунни неврологични синдроми.

· PANDAS, хорея на Sydenham
Заместван обем: 1–1,5 TPV. 
Честота: ежедневно или през ден, или по преценка според клиничните и/или лабораторни показатели.
Заместващ разтвор: albumin.
Брой процедури/продължителност на курса: 5-6 процедури за 7-14 дни или до клиничен ефект. Няма данни в полза на повтарянето на терапевтичния курс.

· Енцефалит на Rasmussen
Заместван обем: 1–1,5 TPV.
Честота: 3–6 ТПФ за 6–12 дни или до клиничен ефект, след което при нужда курсът се повтаря през интервал от 1-2 седмици до 2-3 месеца.
Заместващ разтвор: albumin.
Забележки: Имуносупресивната терапия може да удължи интервалите на приложение на ТПФ. При неповлияване следва да се обсъди оперативно лечение.

VI. Критерии за оценка на ефекта от приложението на терапевтична плазмафереза
1. Клинични критерии
1.1 Оценка на динамиката в неврологичния статус.
1.2 Приложение на приетите клинични тестове за оценка на съответното заболяване/клинични аспекти – мануално мускулно тестуване (ММТ), Скала за количествено отчитане на увредата на неврологичните функции по Kurtzke - Expanded Disability Status Scale (EDSS) - при множествена склероза (Национален консенсус за диагноза и лечение на множествена склероза), GBS Disability Scale (Скала за оценка на инвалидизацията при синдром на Guillain-Barre) (приложение 1), Скала за обективна оценка на миастения (приложение 2), прилагане на неврокогнитивни тестове и др. 
2. Електромиографско проследяване на динамиката в параметрите, установени при основното заболяване (заболявания на периферната нервна система).
3. Динамика в лабораторните показатели.
4. Динамика в ликворологичните показатели (когато е необходимо).
5. Динамика в невроизобразителните находки (когато е необходимо).






Приложения

Приложение 1.
GBS Disability Scale (Sandoglobuline GBS Trial Group, 1997):
0. Здрав. 
1. Леко изразени невропатни симптоми, но е съхранена способността пациента да тича/да си служи с ръцете. 
2. Съхранена е способността на пациента да извърви самостоятелно поне 5 m, но не може да тича/да си служи с ръцете. 
3. Съхранена е способността на пациента да извърви поне 5 m с чужда помощ. 
4. Прикован на легло/инвалиден стол.
5. Изисква апаратна вентилация през поне няколко часа от  денонощието. 
6. Летален изход.

Приложение 2.
Скала за обективна оценка на myasthenia gravis (Gajdos et al. 1993):
Име на пациента .......................................................................
Години..........  	Медикамент.......................Лекар...............................  

	Тест
	Точки
	Дата и час

	
	
	
	
	
	
	
	
	
	

	Проба на Barre (1 т. за 10 s)
	0 – 15
	
	
	
	
	
	
	
	

	Проба на Mingazzini (1 т. за 5 s)
	0 – 15
	
	
	
	
	
	
	
	

	Повдигане на главата:
	невъзможно
	срещу собствена тежест
	срещу съпротива
	
0
5
10
	



	



	



	



	



	



	



	




	Самостоятелно ставане от легнало положение:               невъзможно
възможно
	
0
10
	
	
	
	
	
	
	
	

	Нарушения на окуломоториката:
	диплопия
	птоза
	норма
	
0
5
10
	
	
	
	
	
	
	
	

	Затваряне на клепачите:
	без покриване на корнея
	с покриване на корнея
	signe de cils
	норма
	
0
5
7
10
	
	
	
	
	
	
	
	

	Дъвчене:	невъзможно
		лошо
		норма
	0
5
10
	
	
	
	
	
	
	
	

	Гълтане:                      невъзможно
                                     затруднено                
		норма
	0
5
10
	
	
	
	
	
	
	
	

	Говор:	                          невъзможен
		носов
		норма
	0
5
10
	
	
	
	
	
	
	
	

	Медикация
	
	
	
	
	
	
	
	
	

	Витален капацитет
	
	
	
	
	
	
	
	
	

	Дихателна честота
	
	
	
	
	
	
	
	
	








Приложение 3.
Примерен протокол за провеждане на ТПФ
[image: ]
Приложение 4. 
Степени на сигурност на терапевтичните индикации, базирани върху опита от клинични изпитвания, препоръките на AAN и ASFA.
Класификация, основана на доказателствата за провежданите терапевтични интервенции (AAN)

Клас I: Налични рандомизирани контролирани интервенционални клинични изпитвания с маскирана или обективна оценка на изхода, проведени сред репрезентативни популации. Съществените характеристики на изходното ниво са представени и по същество са еквивалентни сред лекуваните групи или е налице съответната статистическа корекция за разликите.
Клас II: Рандомизирани контролирани интервенционални клинични изпитвания с маскирана или обективна оценка на изхода, проведени сред репрезентативни популации, при които липсва поне един от критериите, необходими за клас I изпитванията или проспективни кохортни проучвания с маскирана или обективна оценка на изхода, проведени сред репрезентативни популации. Съществените характеристики на изходното ниво са представени и по същество еквивалентни сред лекуваните групи или е налице съответната статистическа корекция за разликите.
Клас III: Всички останали контролирани изпитвания (включващи добре подбрани по съответните показатели контроли или пациенти, служещи като собствена контрола) в репрезентативни популации, където резултатът е независимо оценяван или независимо получен чрез обективно измерване на изхода.
Клас IV: Проучвания, непокриващи критериите за клас I, II или III, включително консенсуси или експертни мнения.

Нива на препоръки според American Academy of Neurology
(Степени на сигурност на практическите препоръки в тясна връзка с класификацията на доказателствата)

A (силно) = Интервенцията е доказана като ефективна, неефективна или вредна (или като полезна/с предиктивна или неполезна/без предиктивна стойност) за дадено състояние в определена популация. Изисква се наличието на най-малко две последователни проучвания клас I.
B (умерено) = Вероятно ефективна, неефективна или вредна (или вероятно полезна/с предиктивна или неполезна/без предиктивна стойност) за дадено състояние в определена популация. Изисква наличието на поне едно проучване клас I или две последователни проучвания клас II.
C (слабо) = Възможно ефективна, неефективна или вредна (или възможно полезна/с предиктивна или неполезна/без предиктивна стойност) за дадено състояние в определена популация. Изисква наличието на поне едно проучване клас II или две последователни проучвания клас III.
U (недостатъчно) = Данните са недостатъчно добре проучени или противоречиви; настоящите познания са недостатъчни или съответните интервенции са с недоказана ефективност. Провежданите проучвания не покриват критериите за клас I - III.

Нива на препоръки според ASFA
Категория I (A, B или C): Терапия на първи избор: монотерапия или в комбинация с други методи на лечение. 
Категория II (A, B или C): Терапия на втори избор: монотерапия или в комбинация с други методи на лечение. 
Категория III (A, B или C): Не са установени оптимални резултати от терапевтична афереза. Следва да се търси алтернативен и индивидуален подход.
Категория IV (A, B или C): Провеждането на афереза е неефективно или навреждащо. 

Taбл. 1. ASFA нива на препоръки (адаптирани по Guyatt и съавт.,2006)
	Нива
	Описание
	Методологично качество на подкрепящите доказателства
	Заключение

	1A 
	Силно препоръчително;
сигурни доказателства
	Рандомизирани контролирани изпитвания без съществени ограничения или неопровержими доказателства от обсервационни проучвания.
	Може да се прилага при повечето пациенти в повечето случаи без резерви.

	1B 
	Силно препоръчително;
доказателствата са с умерена сигурност

	Рандомизирани контролирани изпитвания със съществени ограничения (противоречиви резултати, методологични недостатъци) или 
изключително силни доказателства от обсервационни проучвания.
	Може да се прилага при повечето пациенти в повечето случаи без резерви.


	1C 
	Силно препоръчително;
доказателствата са с ниска или много ниска степен на сигурност
	Обсервационни проучвания или серии от случаи.
	Търпи промяна при наличието на по-сигурни доказателства.


	2A 
	Слабо препоръчително;
сигурни доказателства
	Рандомизирани контролирани изпитвания, без съществени ограничения или неопровержими доказателства от обсервационни проучвания.
	Решението варира според конкретния случай.

	
	
	
	

	2C 
	Слабо препоръчително;
доказателствата са с ниска или много ниска степен на сигурност
	Обсервационни проучвания или серии от случаи.
	Рядко се препоръчва. Уместно е търсенето и на други алтернативи.




Приложение 5. 
Препоръки на AAN за приложение на ТПФ при неврологични заболявания
	Заболяване
	Заключение
	Доказателства

	ОВДП/синдром на Guillain-Barré
	доказано ефективна
	клас I

	ХВДП - като краткосрочна терапия
	доказано ефективна
	клас I

	полиневропатия с моноклонална гамапатия от неопределена значимост

	IgA/IgG
	вероятно ефективна
	клас I

	IgM
	вероятно неефективна
	клас I

	myasthenia gravis

	предоперативна подготовка (тимектомия)
	Липса на достатъчно доказателства
	клас III

	миастенна криза
	Липса на достатъчно доказателства
	клас III

	остри демиелинизиращи заболявания на ЦНС
	възможно ефективна
	клас II

	първично- и вторично прогредиентна множествена склероза
	доказано неефективна
	клас I

	пристъпно-ремитентна  множествена склероза (пристъп)
	вероятно ефективна
	клас I

	хорея на Sydenham
	липса на достатъчно доказателства
	клас III

	остро настъпили обсесивно-компулсивно и тикови разстройства при PANDAS
	липса на достатъчно доказателства
	клас III






Приложение 6.
Сравняване на най-честите неврологични индикации за прилагането на терапевтична плазмафереза според ASFA, AAN, EFNS (Khalife N., 2013)
	Заболяване
	ASFA 2013
	AAN 2011
	EFNS 2012

	ОВДП/синдром на Guillain-Barré

	категория I;
категория III – при приложение след IVIG

	клас I
	както при AAN

	ХВДП
	категория I
	клас I
	както при AAN

	myasthenia gravis
	категория I
	липса на достатъчно доказателства
	както при  AAN

	оптикомиелит на Devic
	категория II;
категория III – като поддържаща терапия
	разглежда се заедно с пристъпно-ремитентна множествена склероза
	както при АAN

	пристъпно-ремитентна множествена склероза – пристъп
	категория II
	клас I
	както при AAN



[bookmark: _Toc155651827][bookmark: _Toc164075961]16. Диагностика и лечение на разстройствата на съня и бодърстването
Сънят е променено състояние на съзнанието, настъпващо естествено и през определени интервали от време, което заедно с будността оформя структурата на циркадния ритъм. По време на съня е значително намален отговорът към външни стимули, волевите движения са потиснати. Отчитат се промени в мозъчната активност, телесната температура, както и в нивата на някои хормони. 
Архитектура на съня. По време на сън настъпват няколко електрофизиологично отграничими стадии, повтарящи се в цикли. Продължителността на съня е 6-8 часа, като за  този период се отчитат 4-6 цикъла с продължителност на всеки 90-110 минути. Във всеки цикъл са застъпени  в различно процентно разпределение двата основни вида сън:
1. Не-REM сън – разделя се на четири стадия: I стадий е най-повърхностен, човек може да бъде лесно разбуден. Заема 2-5% от общата продължителност на съня. II стадий е най-продължителен (45-55%), сънят е по-дълбок, в ЕЕГ се появяват характерни К-комплекси и сънни вретена. III и IV стадии са най-дълбоките, заемат 5-15% от съня и обхващат най-вече първата част на нощта. Реактивността на индивида към екзогенни стимули е значително намалена. В I стадий очните движения са бавни, докато в останалите стадии (II, III и IV) те липсват частично или изцяло. Мускулният тонус намалява постепенно, като в III и IV стадий той е най-нисък. В ЕЕГ се открива бавновълнова активност от тета вълни (4-7 Hz), а в дълбоките стадии – от високоамплитудни делта вълни (0,5-3 Hz).  
2. REM сън – свързан е с бързи очни движения (Rapid Eye Movements), заема 20-25% от съня и количествено е застъпен повече във втората част на съня. Отчита се пълна мускулна атония, в ЕЕГ - нискоамплитудна смесена активност, подобна на тази по време на будност. Съновиденията се образуват основно по време на REM фазата на съня.
Златен стандарт в изследването на съня е полисомнографията. Включва регистрация на мозъчната активност посредством ЕЕГ, отчитане на очните движения (електроокулография), мускулния тонус, дихателните усилия, позицията на тялото, сърдечната честота, както и сатурацията с кислород. Допълнително може да бъде включен микрофон за отчитане на хъркане, както и датчици за регистрация на движения на крайниците. Включването на синхронизирано видеонаблюдение към полисомнографския запис подобрява диагностичната стойност на изследването. Други изследвания са лимитираната полиграфия и тестът за многократно изследване на латенцията на заспиване.

Класификация на нарушенията на съня. Международната класификация за разстройствата на съня (The International Classification of Sleep Disorders, ICSD) е най-широко използваната в света, като третото и издание включва седем основни категории заболявания и е по-практически насочено от предходните издания (ICSD-3):
● Инсомнии/безсъния
● Нарушения на дишането по време на сън
● Централни нарушения с хиперсомния/хиперсомнолентност
● Нарушения на циркадния ритъм
● Парасомнии
●Двигателни нарушения по време на сън
● Други нарушения на съня
ICSD-3 включва 60 специфични диагнози в рамките на седемте основни категории, както и допълнение за класификация на нарушенията на съня свързани с вътрешни и неврологични заболявания. Педиатричните диагнози не се различават от тези при възрастни с изключение на нарушенията на дишането по време на сън. 
[bookmark: H4]16.1.Инсомнии.  Характеризират се с: трудно заспиване, включително и трудно намиране на комфортна позиция на спане, събуждане през нощта, невъзможност за повторно заспиване и поддържане на съня и чувство за неободреност при събуждане. Вторично се констатират дневна сънливост, тревожност и раздразнителност. Безсънието се среща в някой период от живота при около 60% от хората, като с напредването на възрастта неговата честота нараства. При около 25% оплакванията от безсъние са хронични. В класификацията на инсомнията като основен критерий най-често се приема времевата рамка на симптомите.
Диагностицира се посредством подробна анамнеза, въпросници и скали за оценка на качеството на съня и актиграфия (уред с формата на ръчен часовник, който отчита активността на пациента в рамките на едно или повече денонощия), дневници на съня и полисомнография. Много от разстройствата на съня могат да имитират безсъние, поради което познаването им е от изключителна важност (табл. 16.1). Някои вътрешни и неврологични заболявания също предизвикват безсъние и други нарушения на съня (табл.16. 2). Трябва да се имат предвид и ефектите на предписаните за други заболявания медикаменти (табл.16. 3). Полисомнографското изследване не е задължително при убедителни данни за инсомния. 
ICSD-3 определя три основни вида инсомния: краткосрочна инсомния, хронична инсомния и друга инсомния (когато пациентът има симптоми на инсомния, но не покрива критериите за първите два вида). Предходните класификации разделяха хроничните инсомнии на първични и коморбидни, което отпада в последната класификация, тъй като не подобрява точността на диагнозата.
[bookmark: H618724394]Хронична инсомния - ICSD-3 обобщава всички диагнози на хронични инсомнии в едно заболяване – хронична инсомния. За поставяне на диагноза хронична инсомния е необходимо да бъдат регистрирани проблеми при заспиването (инициация на съня) и поддържането на съня, при оптимални условия за сън и дневни последствия в резултата на симптомите на инсомнията. Диагностичните критерии за хронична инсомния включват нарушение на съня за минимум три дни в седмицата в продължение на период от три месеца. Инсомнията е част от много психиатрични и вътрешни заболявания и поради това като самостоятелна болестна единица следва да се приема само ако много силно изразена и изисква допълнителни изследвания и лечение.
[bookmark: H804552111]Краткосрочна инсомния - Диагнозата на краткосрочната инсомния е според критериите за хронична, но при проява на симптомите под три месеца. Развива се често временно във връзка със значителен стресов фактор. За да се постави диагнозата, инсомнията трябва да е от изключително самостоятелно значение за болния и да изисква отделно клинично внимание. Този вид инсомния често се подобрява след изчезване на стреса или когато пациентът развие механизми за справяне с него. Въпреки това в някои случаи заболяването може да стане хронично.
Лечението трябва да бъде индивидуализирано и ориентирано към вида на инсомнията. При краткосрочни инсомнии е показана фармакотерапия, а при хроничните превес взема когнитивно-поведенческата терапия. Последната не трябва да се подценява и следва да се опитва дори в началото на заболяването. При съмнение за заболявания, които имитират инсомния, същите трябва да се диагностицират внимателно. Целите на терапията са да се скъси латенцията на заспиване, да се увеличи общото време на съня, да се намалят събужданията и да се подобри ефективността и качеството на съня. Това би следвало да доведе и до отшумяване на дневните симптоми на безсънието, като ефектите следва да са постоянни във времето. Диагностиката и лечението на инсомниите най-често се провежда в амбулаторни условия. В някои случаи обаче инсомнията се подобрява в болнични условия и това е свързано с промяна на условията и навиците на сън.
Фармакологична терапия. Фармакологичната терапия се препоръчва за краткосрочно лечение. Съществува голям набор от медикаменти - бензодиазепини, бензодиазепин-рецепторни агонисти, седиращи антидепресанти, антихистамини, мелатонин и неговите агонисти, орексин-рецепторни антагонисти (табл. 3). Бензодиазепините и бензодиазепин-рецепторните агонисти се делят на такива с кратко, средно и дълго действие, като един от тях може да бъде избран според индивидуалните нужди на пациента. Най-общо при проблеми със заспиването е подходящ медикамент с кратко действие, при такива с поддържане на съня - интермедиерни, а при лица с ранно събуждане - медикаменти с продължителен ефект. Последните две групи обаче могат да имат остатъчни ефекти на следващия ден. Тази група медикаменти имат малко ефекти върху сърдечно-съдовата система и могат лесно да се комбинират, но негативни техни ефекти са такива върху паметта, атаксия, склонност към падания, привикване и феномени на отнемане. 
Друга група медикаменти са мелатонин и мелатонин рецепторните агонисти. За сънотворния ефект на мелатонин липсват убедителни доказателства в литературата. Мелатонин рецепторните агонисти Remelteon (в доза 8-24 mg) и Agomelatine (25-50 mg) имат умерени ефекти върху заспиването при минимални странични ефекти и пренесени ефекти на следващия ден, поради краткия си полуживот.
Седиращите антидепресанти - трициклични, Trazodone и Mirtazapine, могат да се използват особено при наличие на коморбидна психиатрична симптоматика и при наличие на странични ефекти от бензодиазепините. Данните за тяхната ефективност за лечение на инсомния все още са недостатъчни.
За употребата на антихистаминовите препарати като сънотворни данните в литературата са ограничени. За сметка на това те често се продават и употребяват за самолечение като медикаменти без рецепта. 
Антипсихотичните медикаменти също се употребяват често за лечение на инсомния - например Chlorpromazine, Clozapine, Olanzapine и Quetiapine. За това лечение те се използват извън показанията си и трябва да се имат предвид страничните им ефекти като метаболитен синдром и екстрапирамидните нарушения.
Фармакологичната терапия на инсомнията следва да бъде краткотрайна, но често се налага по-продължителното и прилагане. В литературата има данни за приложение до 6 месеца на бензодиазепин-рецепторните агонисти, без настъпване на странични явления и необходимост от повишаване на дозата. Това е особено уместно тогава, когато липсват специалисти с насоченост да провеждат когнитивно-поведенческа терапия. Като цяло данните от литературата за инсомния са далеч от силата на големи рандомизирани проучвания и препоръките са често консенсусни.
Фармакологичната терапия се прилага за възможно най-кратък срок и по възможност интермитентно. При възвръщане на оплакванията може да бъде опитан още един курс фармакотерапия. С особено внимание фармакотерапията трябва да се прилага при по-възрастни пациенти, поради наличието на паметови ефекти и засилен риск от падане.
Нефармакологична терапия. Когнитивно-поведенческата терапия (КПТ) е с водещо значение за лечение на хронична инсомния. Тя е многокомпонентна и включва обучение на пациента относно физиологията и хигиената на съня, разясняване на погрешните навици и вярвания, разясняване на контрол на външните стимули по време на сън, метод на рестрикция на съня и релаксационни техники. Целта на този вид терапии е да намалят състоянието на свръхбудност при болните с инсомния, като за всеки отделен случай са подходящи определени видове терапии. Провеждането и е трудоемко и за постигане на ефект е необходимо повече време, но съществуват данни от литературата, че този вид КПТ е сравнима с ефектите на медикаментозната терапия. Обикновено се налага комбинирането на повече от един метод, като разясняването само на физиологията на съня и хигиената на съня често са недостатъчни. КПТ често е неприложима при некооперативни пациенти и такива с паметов и когнитивен дефицит.  

16.2.Хиперсомнии. Международната класификация на разстройствата на съня обръща особено внимание на понятието дневна сънливост като го дефинира като “невъзможност да се остане буден и бодър по време на основните епизоди на будност през деня, което води до непреодолима нужда от сън или неволеви задрямвания или заспивания”. Сънливостта е различна по степен и е най-изразена при монотонни действия изискващи по-малко внимание. Някои пациенти усещат сънливостта, докато други заспиват внезапно (сънни атаки). В световен мащаб дневната сънливост се среща в 10-25% от общата популация. В модерния свят най-честата причина за дневна сънливост е комбинацията от недостатъчно време нощен сън, лоша хигиена на съня и различни смени на работа. В допълнение много заболявания на съня могат да доведат до дневна сънливост - обструктивна сънна апнея, циркадианни нарушения и периодични движения в крайниците по време на сън. Друга причина за хиперсомния са в групата централни нарушения с хиперсомнолентност - нарколепсия, идиопатична хиперсомния и др. Всички тези причини водят до значителен риск за болния и обществото от пътно-транспортни произшествия и произшествия на работното място. 
[bookmark: H5]
Нарушенията на дишането по време на сън се характеризират с абнормности в дишането по време на сън при възрастни и деца (1). Съществуват четири основни групи нарушения на дишането по време на сън:
● Синдроми на централна сънна апнея
● Синдроми на обструктивна сънна апнея (ОСА)
● Хиповентилационни синдроми по време на сън
● Свързани със съня хипоксемии
Тези синдроми  се подразделят в подгрупи според тяхната етиология.
[bookmark: H618724235]Синдромите на централна сънна апнея се подразделят на следните нозологични единици:
● Централна сънна апнея с дишане тип Cheyne-Stokes 
● Централна сънна апнея при вътрешни заболявания без дишане Cheyne-Stokes
● Централна сънна апнея с периодично дишане при големи височини
● Централна сънна апнея, дължаща се на медикаменти и субстанции
● Първична централна сънна апнея
● Централна сънна апнея в ранна детска възраст
● Централна сънна апнея при недоносени деца
● Централна сънна апнея, дължаща се на лечение 
Последната е нова в класификацията ICSD-3 и преди се класифицираше като комплексна сънна апнея (1). Критериите за поставяне на тази диагноза са наличие на първична обструктивна сънна апнея при полисомнографското изследване, която по време на лечение с позитивно налягане се овладява, но се регистрират новопоявили се персистиращи централни апнеи. Тези централни събития не могат да се свържат с други коморбидности като дишане тип Cheyne-Stokes или употреба на субстанции  (напр. опиоиди). Много пациенти демонстрират централни апнеи при започване на лечението с позитивно налягане най-често при прехода между будност и сън, но с адаптацията към терапията те най-често изчезват (обикновено в рамките на месец), поради което е уместно проследяването на данните от СРАР устройствата.
[bookmark: H618724246]Синдромите на обструктивна сънна апнея (ОСА) включват ОСА при деца и възрастни. ОСА се среща често (8% от мъжете и 4% от жените) в популацията с пик около петата декада на живота, като в последните популационни проучвания тази честота нараства. Характеризира се с често повтарящи се  (5-100 пъти/час) епизоди (продължителност над 10 s и десатурации от минимум 3-4%) на пълна обструкция на горните дихателни пътища (апнея) или непълна обструкция с неефективни дихателни усилия (хипопнея). При централните апнеи за разлика от обструктивните липсват дихателни усилия по време на апнеята/хипопнеята. Съществуват и смесени апнеи, които най-често започват като централни, но продължават в обструктивни. Наличието на апнеи и/или хипопнеи води до нарушаване на структурата на съня с количествено нарастване на повърхностните стадии на съня за сметка на дълбоките стадии. В резултат на това сънят се фрагментира и се появява прекомерна дневна сънливост с чести краткотрайни (секунди или минути) заспивания, най-вече в монотонна среда – гледане на телевизия, шофиране на дълги разстояния и др. Заболяването се проявява и с чести (2-7 пъти) ставания по малка нужда през нощта (повишена диуреза, поради увеличена секреция на натриуретичен пептид по време на апнеичните паузи), силно хъркане – често предхождащо с години развитието на сънна апнея, наблюдавани от страна на партньора по легло паузи в дишането по време на сън и събуждане с чувство на пресъхнало гърло и налепи – поради изразено хъркане и дишане основно през устата и с чувство на неотпочиналост. Еженощните апнеи и хипопнеи водят до хронична хипоксия с тежки вторични последици: повишен риск от съдови заболявания (инфаркт, инсулт), терапевтично резистентна артериална хипертония, аритмия, затлъстяване, хиперхолестеролемия, захарен диабет и др. Неколкократно (3-4 пъти) е повишен риска от пътно-транспортни произшествия без видима причина, поради заспиване зад волана на прав участък. Основен рисков фактор за ОСА е затлъстяването и някои анатомични особености на фарингеалните дихателни пътища. Нелекуваната ОСА води до развитие на белодробна хипертония, аритмии, захарен диабет, паметови и когнитивни дисфункции и сексуални проблеми. ОСА често е свързана и с депресивна симптоматика, а психиатричните заболявания с наднормено тегло от своя страна могат да доведат до сънна апнея. Поставянето на диагнозата е важно, тъй като нелекуваната ОСА води до повишена обща и сърдечно-съдова смъртност.
Диагнозата ОСА при възрастни се поставя при наличие на 15 или повече обструктивни събития на час, дори при отсъствие на субективна симптоматика или коморбидни заболявания (1-3). При възрастни с придружаващи вътрешни или психиатрични заболявания (напр. хипертония, коронарна болест, предсърдно мъждене, застойна сърдечна недостатъчност, инсулт, диабет, когнитивни проблеми или заболявания на настроението) или белези на ексцесивна дневна сънливост, умора и/или инсомния, диагнозата ОСА може да се постави при наличието на пет или повече предимно обструктивни дихателни събития на час. ОСА се счита за тежка при наличие на повече 30 обструктивни събития на час.
Диагнозата се поставя въз основа на анамнезата и физикалния преглед (наднормено тегло, голяма обиколка на шията, мъжки пол, средна възраст, големи тонзили и език, други аномалии на назофаринкса, къса долна челюст, повишено артериално налягане и др.). Други важни анамнестични данни за пациентите с предполагаема ОСА са - наличие на депресия, употреба на седатива, стимуланти и алкохол, наличие на хипотиреоидизъм и на други нарушения на съня. 
За поставяне на диагнозата могат да са от полза и някои въпросници за оценка на дневната сънливост (ЕSS, фигура 1) и на риска за сънна апнея (STOP-Bang тест, фигура 2).
Златен стандарт за изследване на ОСА е лабораторната полисомнография с видеонаблюдение в лабораторни условия, но напоследък все по-често се допуска и лимитираното полиграфско тестуване (ЛПТ) дори в амбулаторни условия при избрани пациенти (известно също като амбулаторно изследване на съня). ЛПТ измерва респираторните събития за целия период на запис, а не за времето на съня, което може да доведе до регистриране на по нисък индекс апнея/хипопнея. Тя е показана за по-тежките случаи на ОСА.
Педиатричните критерии за ОСА изискват наличието на поне един клиничен фактор (хъркане, затруднено дишане, апнеи, дневна сънливост, хиперактивност или други). Полисомнографски при деца е достатъчно наличието на едно или повече обструктивни събития на час сън или наличие на обструктивна хиповентилация (PaCO2 >50 mmHg за > 25% от времето на съня). В допълнение към обструктивните събития и/или обструктивната хиповентилация трябва да има и свързани с тях хъркане, флуктуации на вълните на назалното налягане или парадоксални торако-абдоминални движения.
Лечението на сънната апнея включва следните терапевтични възможности: обучение на пациента, поведенчески интервенции, неоперативно и оперативно лечение, лечение на съпътстващите заболявания. 
Пациентите и техните близки трябва да получат информация относно патофизиологията, рисковите фактори, последствията и възможните лечение на ОСА. Тази информация трябва да обхваща и поведенческите интервенции - промяна на начина на живот, които биха довели до подобрение на симптоматиката. Такива са: намаляване на теглото, подобряване на двигателния режим, намаляване или спиране на тютюнопушенето и употребата на алкохол, неупотреба на седативни и сънотворни медикаменти, неспане по гръб.
Нехирургичните интервенции включват лечение с позитивно налягане в дихателните пътища и приложение на орални устройства.
Златен стандарт и с най-висока степен на доказателственост от клиничните проучвания при ОСА с умерена и тежка степен на заболяването е лечението с продължително позитивно налягане в дихателните пътища през назална или лицева маска (СРАР). Оптималното индивидуално налягане се титрира ръчно или автоматично и води до пълна редукция на апнеите/хипопнеите и свързаните с тях събужданията. Съществуват и модификации на лечението с позитивно налягане като автоматичен СРАР с променливо налягане спрямо характеристиките на апнеите и подаване на двойно налягане по време на инспириум и експириум (BiPAP). При някои неповлияващи се случаи, както и при пациенти с преобладаващи централни апнеи е уместно и приложение на по-сложни методи като адаптираната сервовентилация. Лечението с позитивно налягане трябва да се проследява, тъй като до 50% от пациентите прекратяват лечението или употребяват апаратите по-малко от 4 часа на нощ. Някой странични явления - сухота в устата и носа, зачервяване на очите и др. могат да се преодолеят с по-добър избор на маска и поставяне на овлажнител.
Оралните устройства (шини) са показани при по-леки форми на ОСА и при болни, които не толерират СРАР лечението. Те действат като придвижват мандибулата заедно с езика напред и по този начин увеличават размера на фарингеалните дихателни пътища.
Хирургичното лечение е показано за пациенти с умерена до тежка апнея, които не могат да се адаптират към СРАР лечението. При тях в избрани случаи може да се проведе увулопалатопластика или хирургична корекция на челюстта и носа, което да подобри привикването към СРАР. 
Централната сънна апнея представлява наличие на дихателни паузи по време на сън (по общите критерии за апнея/хипопнея), при които липсват дихателни усилия (отворени дихателни пътища, при липсващ тригер за дишане). Тя се среща при някои стволови лезии - стволови инсулти, енцефалити и полиомиелити, постхипоксична енцефалопатия, оливопонтоцеребеларна дегенерация, тумори и други. Централната сънна апнея се среща и при застойна сърдечна недостатъчност. Патофизиологично се касае за нарушена чувствителност на централните хеморецептори и/или забавено циркулаторно време, които водят до намален или повишен вентилаторен отговор на промяната на СО2 по време на сън. Клинична изява на централните сънни апнеи може да бъде по типа на инсомния или хиперсомния. Лечението на централните сънни апнеи при хронична застойна сърдечна недостатъчност започва с корекция на лечението на основното заболяване, но може да се опита и терапия с кислород и положително налягане в дихателните пътища.   
Лечението на съпътстващите заболявания също е от голяма важност. Например при хипотиреоидизма то е от съществено значение, тъй като той може да доведе до депозиране на мукопротеини в назофаринкса, до затлъстяване и нарушен вентилаторен контрол. Лечението на депресията при наличие на сънна апнея също води до подобрение в крайния изход и за двете заболявания. 
[bookmark: H618724265]Свързани със съня хиповентилационни заболявания:
● Синдром на хиповентилация при затлъстяване
● Синдром на конгенитална централна алвеоларна хиповентилация
● Централна хиповентилация при хипоталамична дисфункция с късно начало
● Идиопатична централна алвеоларна хиповентилация
● Свързана със съня хиповентилация, поради употреба на медикаменти и субстанции
● Свързана със съня хиповентилация, поради друго вътрешно заболяване
Хиповентилацията се дефинира с повишено PaCO2, поради което критериите за диагноза на свързана със съня хиповентилация изискват наличие на повишено PaCO2 или директно (измерване на артериалните газове) или индиректно (CO2 в края на издишането или транскутанно CO2).
ICSD-3 включва критерии за диагноза на хиповентилация при затлъстяване. Те включват покачване на PaCO2 (> 45 mmHg) през деня при пациент с индекс на телесното тегло (BMI) > 30 kg/m2. За другите форми на хиповентилация по време на сън не се изисква наличие на хиповентилация и през деня. 
Белодробните заболявания (ХОББ, астма) не се приемат априори за нарушения на дишането по време на сън. Те обаче могат да влошат нормалното дишане по време на сън (хиповентилация, хипоксемия). В тези случаи се проследява свързаната със съня хиповентилация и хипоксемия. Свързаните със съня ларингоспазъм и задавяне не се считат за нарушения на дишането по време на сън, а за соматични заболявания, възникващи по време на сън.
На лице са синдроми на припокриване. Лечението с дълготрайна неинвазивна домашна вентилация се осъществява въз основа на възприетите препоръки на  ERS. 
[bookmark: H6]Централните нарушения с хиперсомния включват заболявания, при които първичното оплакване от хиперсомния не се дължи на друго сънно разстройство, включително нарушен нощен сън или циркаден ритъм. Ексцесивната дневна сънливост се дефинира като епизоди на непреодолима нужда за сън през деня или заспивания през деня (1).
Централните нарушения с хиперсомния са:
● Нарколепсия тип 1 (Нарколепсия с катаплексия по МКБ 10)
● Нарколепсия тип 2 (Нарколепсия без катаплексия по МКБ 10)
● Идиопатична хиперсомния 
● Синдром на Kleine-Levin (Рекурентна хиперсомния по МКБ 10)
● Хиперсомния при вътрешни заболявания 
● Хиперсомния, поради употреба на медикаменти и субстанции
● Хиперсомния, свързана с психиатрични заболявания
● Синдром на недостатъчния сън
При диагностиката на заболяванията с хиперсомния трябва да се обръща внимание на наличието на сънна депривация особено при пациенти с по-големи нужди от сън. Попълването на дневници на съня и актиграфско изследване за поне една седмица преди обективното изследване с тест за многократно изследване на латенцията на заспиване (ТМЛЗ; Multiple Sleep Latency Test, MSLT), могат да помогнат да се верифицира наличието на достатъчно количество сън и режима на сън и бодърстване. Диагностичните критерии за нарколепсия и идиопатична хиперсомния включват критерии от ТМЛЗ. 

[bookmark: H618724283]Нарколепсия. Нарколепсия тип 1 включва пациенти с катаплексия и/или дефицит на хипокретин-1. Диагностицира се с дефицит на хипокретин 1 в ликвора (< 110 pg/mL или по-малко от една трета от стандартизираните референтни стойности) или средна латенция на заспиване < 8 минути и два RЕМ-периода в началото на заспиването (Sleep onset rapid eye movement periods - SOREMP) в рамките на 15 минути от началото на записа на ТМЛЗ и/или полисомнографията, заедно с анамнеза на ясни епизоди на катаплексия. За отбелязване е, че не всички болни с дефицит на хипокретин 1 имат катаплексия, но въпреки това се счита, че те имат нарколепсия тип 1. Някои от тях развиват катаплексия по-късно в хода на заболяването. Към момента изследването на хипокретин 1 не е широко въведено в  клиничната практика. Пациентите имат хиперсомния през деня с епизоди на внезапно заспиване или непреодолима нужда от сън. След кратки периоди на сън, те се събуждат ободрени до следващата дрямка. Някои пациенти могат да имат промяна във вижиланса по време на будност, съчетана с автоматично поведение. В допълнение на това 30-80% от болните с нарколепсия имат хипнагогни халюцинации  и/или сънна парализа. Хипнагогните халюцинации се описват като живи съноподобни изживявания по време на прехода от будност към сън. Те често имат мултимодален характер - съчетание на слухови, зрителни и тактилни изживявания. Хипнопомпните халюцинации са с подобно съдържание, но се появяват на прехода от сън към будност. Сънната парализа се изразява с невъзможност за движение на волевата мускулатура, включително отваряне на очите, на прехода от сън към будност. Пациентът се чувства буден, но не може да помръдне и изживяването е много стресиращо. Други симптоми при нарколепсия могат да са замъглено зрение, птоза и диплопия, най-често като елемент на сънливостта. Затлъстяването също се среща по-често при нарколептици. 
Нарколепсия тип 1 се среща и вторично при заболявания на централната нервна система - автоимунни и паранеопластични заболявания свързани с анти-Ма2 и aquapurin 4 антитела, тумори и други хипоталамични лезии или тежка краниална травма.
Нарколепсия тип 2 се диагностицира със същите параметри от ТМЛЗ за SOREMP описани за нарколепсия тип 1. При нея обаче не са налице катаплексия и дефицит на хипокретин 1 в ликвора. Въпреки липсата на катаплексия, могат да са налице някой необичайни промени на фона на силни емоции или стрес. Основна проява са епизодите на дневна сънливост. Може да има сънна парализа, хипнагогни халюцинации, автоматично поведение, пропуски в паметта, птоза, диплопия и замъглено зрение.
Нарколепсия тип 2 се описва при същите неврологични заболявания като тип 1, но може да се среща и при множествена склероза, саркоидоза на ЦНС, миотонична дистрофия, синдром на Prader-Willi и болест на Паркинсон.

[bookmark: H618724289]Идиопатичната хиперсомния се диагностицира, когато пациентът има субективна сънливост и средна латенция на заспиване < 8 минути при ТМЛЗ с по-малко от два SOREMP при този тест и нощното изследване, при липса на катаплексия и липса на дефицит на хипокретин 1 (ако е изследван). Важно е да се изключат други причини за хиперсомнолентност включително сънна депривация. Характерно за болестта е сънното пиянство с трудно събуждане, повторни заспивания, автоматично поведение и състояние на объркване. Пациентите обикновено не могат да се събудят с обичайните аларми. Следобедният сън също е с продължителност повече от час и е неотморяващ. Често има симптоми, насочващи към автономна дисфункция - ортостатизъм, главоболие, чувство за температурна дисрегулация или периферно-съдови оплаквания.
На базата на сега съществуващите доказателства не е ясно дали идиопатичната хиперсомния е едно обособено заболяване или представлява група от заболявания с различни патологични механизми и подобен клиничен фенотип.

[bookmark: H618724295]Рекурентна хиперсомния. Синдромът на Kleine-Levin се характеризира с рекурентни епизоди на ексцесивна сънливост, често свързани и с когнитивно-поведенчески отклонения. Типичният епизод продължава средно 10 дена (3-80), като рядко може да достигне няколко месеца. Тригер за настъпване на епизода обичайно са инфекции или злоупотреба с алкохол, а периодите през които настъпва епизодът са от 1 до 12 месеца, понякога дори години. По време на епизода пациентите прекарват 16-20 часа в сън, като се събуждат само за естествените нужди от хранене и изпразване на тазови резервоари. Те могат да останат будни, но изглеждат изтощени, индиферентни, психомоторно забавени и ако бъдат принудени да будуват стават раздразнителни. Типична за тях е антероградната амнезия и състоянията на дереализация. Около 66% от болните имат хиперфагия, а около половината са с прояви на хиперсексуалност (предимно мъже). Една част от пациентите са с детинско поведение, а около половината са с прояви на депресия (предимно жени). Пациентите често имат страхови изживявания, делюзии и халюцинации, а в междупристъпните периоди са напълно нормални и без оплаквания. 
 
[bookmark: H618724301]Други хиперсомнии.  При хиперсомнии вследствие на вътрешни и психиатрични заболявания, както и при употреба на медикаменти и субстанции, диагнозата може да се постави без провеждане на ТМЛЗ. Определяща за диагнозата на всички централни хиперсомнии е клиничната преценка. Освен това много други заболявания (ОСА, нарушения на циркадния ритъм) могат да доведат до ексцесивна дневна сънливост и диагностиката и лечението им трябва да предхожда диагнозата на централната хиперсомния. Пациентите имат удължен нощен сън, дневна сънливост и продължителен следобеден сън, свързан с други вътрешни и неврологични заболявания. Някои елементи на заболяването може да са подобни на тези при нарколепсия и идиопатичната хиперсомния. Хиперсомния е описана при редица заболявания като метаболитна енцефалопатия, мозъчен инсулт, травма на ЦНС, енцефалити, системно възпаление (хронична инфекция, ревматологични и ракови заболявания), генетични и невродегенеративни болести.
Хиперсомнията при употреба на медикаменти и субстанции настъпва при употреба на седиращи медикаменти, алкохол и други вещества водещи до привикване, както и при отнемане на стимулиращи медикаменти.
Хиперсомнията свързана с психиатрични заболявания има общите характеристики на хиперсомния заедно с оплакване от неотморяващ сън с лошо качество. Пациентите са фиксирани към своята хиперсомнолентност и психиатричните симптоми остават често на заден план. По-често хиперсомния има при заболявания на настроението, конверзионни и недиференцирани соматоформени разстройства, а по-рядко при - шизоафективни и личностови разстройства.
Синдромът на недостатъчният сън се дължи на отделяне на все по-дълги периоди от нощния сън за социални и професионални дейности. Сънната депривация има кумулативен ефект и хората с този синдром остават в състояние на хронична частична сънна депривация, като не могат да постигнат оптимални нива на будност и внимание. Соматичният статус не дава обяснение за хиперсомнията. Подробна анамнеза за навиците на сън насочват към тази диагноза. Характерни са също доспиването по време на ваканция или в края на седмицата. Пациенти с този синдром могат да имат когнитивни и поведенчески отклонения - раздразнителност, дефицит на вниманието, анергия, дисфория, уморяемост, нетърпеливост, дискоординация и др.
Поведението при лечение на хиперсомниите след уточняване на диагнозата включва фармакологична и поведенческа терапия. Медикаментите, които се употребяват за лечение на дневната сънливост и катаплексията са посочени в табл.16. 5. Поведенческата терапия се състои от следните основни компоненти:
· Разясняване на вида на хиперсомнията, хода и прогнозата на заболяването, и принципите на лечение
· Препоръчване на регулярни периоди от 10-20 минути сън през около 2-4 часа в хода на деня
· Спазване на редовни часове за лягане, ставане и продължителност на нощния сън
· При възможност постигане 9 часа продължителност на нощния сън.
 
[bookmark: H7]Нарушения на циркадния ритъм сън-бодърстване. Заболяванията на циркадния ритъм се характеризират с хронично или рекурентно нарушение на съня поради засягане на циркадната система или несъответствие между биологичния часовник на индивида и околната среда (1). Съществуват няколко типа циркадианни нарушения:
● Най-честите нарушения са работата на смени и jet lag (смяна на часовите зони), но те често не достигат до вниманието на лекарите. Последният се характеризира се с различно по степен затруднение при заспиване, дневна сънливост, понижено внимание и справяне с ежедневните задължения и соматични, най-често гастроинтестинални, симптоми при пътуване и честа смяна на повече времеви зони. Работата на смени изисква спане и бодърстване в нефизиологични, променящи се интервали, което води до инсомния и/или хиперсомния.
● Забавената фаза на сън-бодърстване се характеризира със сън и бодърстване, които настъпват по-късно от обичайните часове (Delayed sleep-wake phase disorder). Веднъж започнал, сънят обикновено е с нормални характеристики. Типичният пациент има трудности при заспиване и се събужда късно. Заболяването е характерно за по-младата възраст.
● Изпреварващата фаза сън-бодърстване (Advanced sleep-wake phase disorder) се характеризира със сън и събуждане, които настъпват по-рано от обичайните часове. Типичният пациент заспива спонтанно рано и се събужда рано. Това заболяване се среща по-рядко и е по-често при по-възрастни хора.
● Нерегулярен ритъм сън-бодърстване има при липса на ясно определим ритъм на съня и бодрото състояние. Той се среща често при деца с проблеми в развитието и при възрастни с невродегенеративни заболявания като болест на Alzheimer, Huntington и Паркинсон.
● Не-24-часовия ритъм сън-бодърстване се характеризира с флуктуиращи периоди на инсомния и/или ексцесивна дневна сънливост, които са резултат на липса на синхронизация на вътрешния циркаден пейсмейкър с 24-часовия цикъл на светлина и тъмнина. Повечето пациенти с това заболяване са с тотална слепота и не получават светлинен сигнал до циркадния пейсмейкър. През 2014 г. Американската агенция по храните и лекарствата одобрява мелатониновия агонист Tasimelteon за лечение на циркадни нарушения при слепи пациенти. Това е и единственото одобрено лечение за циркадианни нарушения в Америка.
● Циркадни нарушения, които не са описани другаде.
● Нарушения на циркадния ритъм, поради вътрешни, психиатрични или неврологични заболявания.
Общите критерии за всички нарушения на циркадния ритъм сън-бодърстване са:
● Хронично или рекурентно нарушение на ритъма сън-бодърстване, което се дължи на увреждане на ендогенната циркадна система и не съответства на желаната или изисквана схема на сън и бодърстване.
● Наличие на нарушение на съня и бодърстването включващо инсомния и/или ексцесивна дневна сънливост.
● Свързан с нарушението дистрес и дискомфорт.
Основна характеристика на всички заболявания от тази група е невъзможността да останеш буден или да спиш тогава, когато това е необходимо. Поради това пациентите се оплакват от инсомния или хиперсомния. Веднъж настъпил нощният сън е най-често с нормални характеристики. При подозрение за наличие на други заболявания на съня като причина за инсомния или хиперсомния, диагнозата нарушение на циркадния ритъм не би следвало да се поставя. Например пациенти с недостатъчно сън, които имат промяна във фазата на заспиване и събуждане не би следвало да се диагностицират като циркадианни. Всички заболявания с изключение на смяната на часовите зони (jet lag) трябва да са с продължителност най-малко три месеца. Циркадните нарушения се обективизират най-добре с актиграфия и/или изследване на биомаркери - мелатонин. Съществуват и валидирани въпросници за определяне на хронотипа, които могат да помогнат при поставяне на диагнозата, но не са задължителни. Воденето на дневник на съня също може да е от полза. Не се налага полисомнографско изследване. 
Лечение. При работа на смени се препоръчват кратки планирани периоди сън. При тях е уместно и приложение на лечение със светлина в съответните на смяната периоди. При пациенти работещи на смени е уместно и приложението на хипнотици, но не и на стимуланти. Терапията със светлина е показана и при пациенти с изпреварваща или забавена фаза на сън. При jet-lag може да се прилага мелатонин по схема.

[bookmark: H8]Парасомниите са нежелани физически феномени (движения, поведения) или преживявания (емоции, усещания, сънища), които се случват при заспиване, по време на сън или при събуждане от сън. Наблюдаваните движения са по-комплексни и изглеждат по-целенасочени от стереотипните двигателни нарушения по време на сън. Парасомниите се разделят на парасомнии по време на бавновълновия не-RЕМ сън, парасомнии по време на RЕМ съня и други парасомнии. Най-често парасомниите имат бенигнен характер, като често са свързани с детската възраст.
[bookmark: H618724319]Парасомниите по време на не-RЕМ съня са заболявания на събуждането. Те са събуждане с объркване, ходене на сън (сомнамбулизъм) и хранително разстройство, свързано със съня.  Общите критерии за диагностика на не-RЕМ парасомниите са:
● Повтарящи се епизоди на непълно събуждане
● Липсващ или неадекватен отговор
● Ограничен или липсващ когнитивен спомен или спомен от съновидения 
● Частична или пълна амнезия за събитието
За всяко заболяване има и допълнителни диагностични критерии, като пациентите могат да имат и симптоми за повече от едно заболяване - например за “нощен страх” (pavor nocturnus) и сомнамбулизъм.
[bookmark: H618724326]Свързаните с RЕМ-съня парасомнии включват проникване на елементи на RЕМ-съня в будното състояние (напр. сънна парализа), екзагрегация на елементите на RЕМ-съня (напр. нощни кошмари) или липса на основни елементи на RЕМ-съня (липса на атония по време на RЕМ при поведенчески промени в RЕМ-съня).
Диагнозата на поведенческите промени в RЕМ-съня (REM sleep behavior disorder - RBD) се поставя по наличието на повтарящи се епизоди с двигателна поведенческа реакция и вокализация по време на RЕМ-съня. Движенията могат да са от мятане и размахване на ръце до падане от леглото и нанасяне на удари на партньора. Допълнително трябва да има запис на RЕМ-сън без атония по време на полисомнографията (най-често с повече от един ЕМГ електрод). Регистрира се запазена мускулна активност или засилена фазична мускулна активност. Повечето случаи започват над 50 годишна възраст, най-често над 65. Това са по-често мъже, чието първо оплакване е самонараняване или нараняване на партньора по легло по време на сън. Пациентът често съобщава за много живи и застрашителни за него съновидения - преследване, самозащита и др. Много важна за поставяне на диагнозата е анамнезата от партньора по легло.
Честотата на RBD в общата популация е 0,5%, но във възрастта над 70 и в психиатрични популации може да премине 5%. Проява на заболяването под 50 годишна възраст се среща по-често при жени и е с по-леко клинично протичане. Клинични прояви на поведенчески промени в RЕМ-съня може да има и при прием на определени медикаменти  (инхибитори на обратния захват на серотонина и норадреналина, бета блокери, отнемане на алкохол и барбитурати). При тези пациенти диагнозата следва да бъде RBD, а не парасомния, поради употреба на медикаменти и субстанции, ако са покрити критериите за RBD. Заболяването често се съчетава като синдром на припокриване с нарколепсия, депресия и други парасомнии (9). Много често RBD е свързано с редица неврологични заболявания: мултисистемна атрофия, деменция с телца на Lewi, болест на Паркинсон, прогресивна супрануклеарна парализа, болест на Alzheimer, множествена склероза, мозъчни тумори и др. Поради това при наличие на полисомнографски и клинични данни за този вид парасомния е необходимо да се проведе подробно неврологично и образно изследване. Счита се, че в повече от половината от случаите с RBD след 5 до 15 години може да развие болест на Паркинсон. При пациенти с RBD съществува и голям риск от самонараняване и нараняване на партньора, който се изчислява на 30-95%. При пациенти с ОСА се наблюдава симптоматика наподобяваща RBD, която се обозначава като псевдоповеденческа промяна в RЕМ. 
За лечението на RBD са предлагани множество медикаменти - бензодиазепини, небензодиазепинови сънотворни, мелатонин и мелатонин-рецепторни агонисти, допаминергични, антипсихотични и антиепилептични медикаменти. Преди започване на медикаментозното лечение, както при всяка друга парасомния следва да разясни характера на заболяването и да се вземат мерки срещу самонараняване и нараняване на семейството. Такива мерки са: спане на ниско, матрак на земята, отдалечаване от мебели, прозорци или подсигуряване на прозорците и вратите, осигуряване на опасни и остри предмети, спане на партньорите в отделни помещения и др. Важно е също избягването на сънна депривация, избягване на антидепресанти, алкохол и възбуждащи субстанции. Единственият антидепресант, който до момента не е свързан с възникване на RBD e Bupropion. 
Единствената парасомния, при която има ясни индикации за медикаментозно лечение е RBD. Средство на първи избор, както при повечето парасомнии, е Clonazepam. Първоначален отговор се установява при над 90% от пациентите с дози 0,5 до 2 mg, но на по-късен етап от лечението се наблюдават привикване и отслабване на ефекта. Необходимо е да се отчита и рискът от натрупване, възникване на дневна сънливост и повишения риск от падания. 
По последни данни приемът на мелатонин е сравним с ефекта на Clonazepam при лечение на RBD, при по-добър профил на страничните явления. Повечето пациенти отговарят на 3 mg перорална доза. Механизмът на ефекта на мелатонина при тези болни остава неясен, но се предполага, че е възможно да става въпрос за калмодулинов антагонизъм. При липса на възможност за приложение или липса на ефективност на Clonazepam или мелатонин, не е ясно какъв да бъде следващият избор. Даже и за тях доказателствата са от малки контролирани серии или по ретроспективни данни. При пациенти с деменция или синуклеинопатии се препоръчва лечение с ацетилхолинестеразни инхибитори (9).  
[bookmark: H618724333]Нощните кошмари се характеризират с повтарящи се, натоварени със страх дисфорични съновидения, които пациентите добре си спомнят след събуждане и които водят до значителен дистрес и нарушение на съня. Кошмарите често са елемент от други заболявания, например от посттравматичния стрес. Тази диагноза се поставя само, когато кошмарите са център на клиничното внимание и/или изискват самостоятелно лечение.
Други парасомнии. Тези парасомнии не настъпват в определен стадий на съня. Към тях спадат: синдром на експлодиращата глава, халюцинации по време на сън, нощно напикаване, парасомнии свързани с вътрешни заболявания, парасомнии поради употреба на субстанции или неопределени парасомнии.

[bookmark: H9]Двигателните нарушения по време на сън се характеризират с прости, стереотипни движения, които нарушават съня (1). Пациентите могат да ги осъзнават или да не ги осъзнават.
За поставяне на диагнозата двигателни нарушения по време на сън е необходимо наличието на нарушение на съня като дневна сънливост, уморяемост, инсомния. Движения, които настъпват по време на сън, но не засягат негативно дневното функциониране на индивида, не се определят като двигателно нарушение по време на сън. Синдромът на неспокойните крака (Restless legs syndrome, RLS, болест на Willis-Ekbom) също е включен в тази категория болести, но при него първичната симптоматика са неприятните, дизестезични усещания  в будно състояние. 
Двигателните нарушения по време на сън са:
● Синдром на неспокойните крака/болест на Willis-Ekbom (RLS)
● Периодични движения на крайниците (Periodic limb movement disorder, PLMS)
● Крампи, свързани със съня
● Свързан със съня бруксизъм
● Свързани със съня ритмични движения
● Бенигнен детски миоклонус по време на сън
● Проприоспинален миоклонус при заспиване
● Двигателни нарушения по време на сън при вътрешни заболявания
● Двигателни нарушения по време на сън при употреба на медикаменти и субстанции
● Неуточнени двигателни нарушения по време на сън.

[bookmark: H618724340]Синдромът на неспокойните крака (RLS) се категоризира като двигателно нарушение по време на сън, поради асоциацията му с периодичните движения по време на сън и времевата му връзка с началото на съня, въпреки че клиничната му изява не е с прости, стереотипни движения.
Диагностичните критерии за  RLS според ICSD-3 включват необходимост за движение на краката и/или наличие на дискомфортно усещане, което възниква по време на покой при липса на активност и поне частично се облекчава от движение (докато движението продължава). Нарушението има циркаден характер и се случва предимно вечер и през нощта (1). Друг необходим критерий за поставяне на диагнозата е наличие на свързани с оплакванията дистрес или нарушение на съня. Поставянето на диагнозата е изцяло клинично. За определяне на тежестта на заболяването в литературата са предложени редица въпросници. Наличието на периодични движения по време на сън е допълнителен критерий за поставяне на диагнозата и изисква регистрацията им чрез полисомнографско изследване. За поставяне на диагнозата следва да бъдат отхвърлени и някои други заболявания като нощни крампи, варикоза на крайниците, артралгични оплаквания, отоци и др. Механизмът на заболяването предполага засягане на допаминергичните и опиоидни системи в ЦНС, поради което е уместно и изследване на серумното желязо (като кофактор на ензима тирозин хидроксилаза, който е от голяма важност за синтеза на допамина) и феритина. Честотата на RLS в различните популации варира между 2-11%, като с възрастта тя нараства. Честотата е по-висока и при бременни жени, при пациенти с болест на Паркинсон и при терминална бъбречна недостатъчност (10). 
Лечението на заболяването зависи от редица фактори като тежест на оплакванията, възраст на пациента, наличие на придружаващи заболявания и оплаквания (болка, депресия, тревожност, обсесивно-компулсивно поведение), странични ефекти на медикаментите и предпочитания на пациента. Заболяването най-често е с хроничен ход, а клиничните проучвания ни предлагат данни за проследяване в рамките на до 12 седмици. Лечението най-общо бива нефармакологично и фармакологично. 
Нефармакологичното лечение включва най-вече избягване на факторите, които засилват RLS: сънна депривация, употреба на психотропни медикаменти (антидепресанти от всички групи, антипсихотици и други медикаменти блокиращи допаминовата система), седиращи антихистаминови препарати, кофеин и др. При много пациенти антидепресантите не могат да бъдат спрени, което налага RLS да се лекува по същия начин като първичния. Други методи за облекчение са умерените упражнения, масажите, пневматичните чорапи, карането на колело и др.
Серумните концентрации на феритин под 50 mcg/L се свързват с повишена тежест на RLS. Препоръчва се заместителна терапия с перорално или парентерално желязо при нива на феритина под 75 mcg/L.
Фармакологичната терапия на RLS изисква заболяването да е с умерено и тежко хронично протичане, като симптомите следва да са в поне две вечери седмично. Медикаментите на избор са допаминергичните средства и алфа-2-делта лигандите на калциевите канали.  Изборът на медикамент зависи от коморбидностите:
· За пациенти с тежка степен на заболяването, коморбидна депресия и/или метаболитен синдром следва да се предпочете лечение с допаминов агонист.
· За пациенти с коморбидна болка, инсомния, тревожност, анамнестични данни за привикване и трудности в контрола на импулсите, се предпочита алфа-2-делта лиганд на калциевите канали.
· При повечето пациенти се предпочита започване с алфа-2-делта лиганд на калциевите канали, поради наличие на потенциране при приложение на допаминовите агонисти.
· Възрастните пациенти са по-податливи на страничните ефекти на алфа-2-делта лигандите на калциевите канали.
· От допаминовите агонисти се предпочитат Pramipexole (0,125-0,25 mg) и Ropinirolе (0,25 - 3 mg), като последният показва по-висок клас на доказателственост от клинични проучвания. Медикаментите се прилагат еднократно вечер, около 2 часа преди началото на симптомите. Приложението на Rotigotine под формата на пластир с 24-часово освобождаване е с по-малка ефективност и започва с най-ниската възможна доза.
· От  алфа-2-делта лигандите на калциевите канали най-ефективни са Gabapentin enacarbil и Pregabalin в доза 75-300 mg дневно. За Gabapentin има ограничени данни за ефективност при RLS.
· При бременни следва да се опитват най-вече нефармакологични средства, а при липса на ефект, може да се прилагат по-малко ефективните Levodopa и Clonazepam в ниски дози.
[bookmark: H618724346]Периодичните движения в крайниците се регистрират често по време на полисомнография. Те се диагностицират когато по време на полисомнографията се регистрират повече от 15 движения на час, а при деца повече от 5 движения. В допълнение пациентът трябва да се оплаква от нарушение в съня или функционално нарушение, което да е свързано с периодичните движения.
Диагнозата не следва да се поставя при едновременно наличие на нелекувана ОСА, RLS, нарколепсия или RBD, тъй като при тези заболявания често се срещат и периодични движения в крайниците.
Бруксизмът (скърцане със зъби) се среща по-често в младата възраст (в  до 20% от общата популация). Често той се наблюдава от партньора в леглото и не представлява същинско оплакване от страна на пациента. Не рядко бруксизмът е съчетан с периодични движения в крайниците. При нарушаване на зъбния емайл, за лечение на бруксизма се използват силиконови шини. 
Нощните крампи в прасците и ходилата настъпват основно по време на сън и представляват болезнени контракции в засегнатата област. 
Ритмичните движения по време на сън са с бенигнен характер и налагат лечение само ако предизвикват инсомния или са вторични вследствие на друго заболяване.
 
[bookmark: H13423686]Други нарушения на съня. В тази група се включват заболявания, които не могат да се класифицират точно в друг раздел на класификацията ICSD-3, било защото заболяването се припокрива с повече от една категория или защото има недостатъчно данни за да се постави някоя от горе разгледаните диагнози (1). Заболявания, които са свързани основно с въздействия на околната среда също биха могли да се класифицират тук.
[bookmark: H10]Изолираните симптоми и нормални варианти. включват симптоми възникващи по време на сън, които не покрива критериите за разстройство на съня (1).
● Някои се случват по време на нормален сън, например сомнилоквията (говорене на сън).
[bookmark: PATIENT_INFORMATION][bookmark: H12]● Някои се намират на границата между нормалното и патологичното. Например баналното хъркане, без засягане на дихателната проходимост, наличие на нарушение на съня или други последствия, се счита за нормално, докато силното хъркане по-често е елемент от обструктивната сънна апнея. 

Конкретизация на дейността за диагностика и лечение на разстройствата на съня и бодърстването (РСБ)
А. Действия на ОПЛ за диагностициране на РСБ - доболнична помощ 
Диагностицирането на РСБ от ОПЛ включва следните дейности:
· Снемане на подробна анамнеза, включително фамилна анамнеза за наличие на разстройства на съня и други заболявания
· Интервю с близките, родители и партньор в стаята или леглото
· Общ преглед за установяване на съпътстващи заболявания
· При наличие на симптоми насочващи за РСБ болният трябва да се насочи към специалисти невролози/пулмолози и впоследствие към специализираните лаборатории за изследване на РСБ за поставяне на диагноза от лекар подготвен в областта на РСБ

Б. Действия на специалиста (невролог) за диагностицирането на РСБ-доболнична помощ
· Снема подробна анамнеза, включително фамилна анамнеза за наличие на разстройства на съня и други заболявания, включително в разговор с партньора или родителите
· Снема неврологичен статус за установяване на съпътстващо заболявания
· Насочва към специализираните лаборатории за изследване на РСБ за поставяне на диагноза от лекар подготвен в областта на РСБ 

В. Действия на ОПЛ при пациенти с потвърдена диагноза за РСБ
· В зависимост от вида на заболяването, ОПЛ провежда редовен контрол върху пациента под формата на интервю и преглед.
· Изписва ежемесечно лечението назначено от специалиста, без да променя както медикаментозното така и немедикаментозното лечение.
· Следи за спазване на хигиенните и общи мерки относно съня, назначени от специалиста, а при болните с ОСА на лечение с СРАР следи за редовната употреба на апарата и поява на евентуални усложнения.

Г. Действия на лекаря в специализираните лаборатории по РСБ - болнична помощ
· За потвърждаване или отхвърляне на диагнозата лекарят специалист по РСБ снема щателен общ, неврологичен и психичен статус. Освен това той провежда интервю с пациента и неговите близки, като попълва съответните скали за наличие на симптоми за РСБ.
· За окончателно изясняване на вида на нощното заболяване е необходимо назначаването и провеждането на специализирани изследвания: полисомнография, лимитирана полиграфия, нощна видеография, многократен тест за изследване на латенцията на заспиване (МТЛЗ), генетични тестове и др. 
· Полисомнографията представлява регистриране на дишането (дихателен поток през устата и носа, торакоабдоминални дихателни усилия, транскутанна кислородна сатурация), съня (електроенцефалограма, -окулограма, -миограма), ЕКГ и двигателната дейност (регистрирана видеографски и електромиографски). 
· Лимитираната полиграфия включва регистрирането само на дихателни параметри (дихателен поток през устата и носа, торакоабдоминални дихателни усилия, транскутанно кислородна сатурация), ЕКГ и положение на тялото. Методът дава възможност и за индивидуализиране и контролиране ефективността на лечението със СРАР. 
· Многократният тест за изследване на латенцията на заспиване представлява изследване на електроенцефалограма, -окулограма и -миограма с цел установяване на времето за заспиване и патологичните явления при пет опита за заспиване от 20 минути през деня.
· Проведените апаратни изследвания получават автоматична и ръчна оценка и след клинично обсъждане, най-често от група специалисти, се поставя диагноза на пациента.
· Поради необходимостта от прекарване на 2-3 нощи в лабораторни (болнични) условия за поставяне на диагнозата на РСБ повечето от диагностичните мероприятия са приоритет за болничната помощ.
· Титрирането на позитивното налягане, терапевтичните опити за лечение с положително налягане и проследяването на лечението следва да се извършва от специалиста по РСБ (невролог, пулмолог). 



Taблица 16. 1. Нарушения на съня, които могат да имитират инсомния
Нарушения на дишането по време на сън
Обструктивна сънна апнея
Централна сънна апнея
Двигателни нарушения по време на сън
Синдром на неспокойните крака
Крампи по време на сън
Бруксизъм
Нощен миоклонус (при заспиване)
Ритмични движения по време на сън
Централни нарушения с хиперсомния
Нарколепсия
Парасомнии
Сомнамбулизъм
Нощен страх
Нощни кошмари
Циркадианни нарушения
Изпреварваща фаза сън-бодърстване
Забавена фаза на сън-бодърстване
Работа на смени
Нерегулярен ритъм сън-бодърстване
Други
Епилепсия по време на сън
Ларингоспазъм по време на сън
Асистолия по време на сън


Таблица 16. 2. Други заболявания, които могат да доведат до нарушения на съня 

Сърдечно-съдови заболявания
Аритмии
Застойна сърдечна недостатъчност
Инфаркт на миокарда
Варици на крайниците
Белодробни заболявания
ХОББ
Сколиози
Интерстициални заболявания
Гастроинтестинални заболявания
Язвена болест
ГЕРБ
Хронична констипация
Заболявания на централна нервна система
Пространство заемащи процеси
Деменции
Епилепсия
Инсулт
Паркинсонова болест
Невромускулни заболявания
Урологични заболявания
Бенигнена простатна хипертрофия
Хронична бъбречна болест
Мускуло-скелетни заболявания
Ревматоиден артрит 
Болести на съединителната тъкан




Таблица 16. 3. Медикаменти, които водят до безсъние
АНТИДЕПРЕСАНТИ
Серотонинергични (fluoxetine, fluvoxamine)
ХИПНОТИЦИ И АНКСИОЛИТИЦИ
Бензодиазепините могат да предизвикат инсомния, като феномени на толеранс и изчерпване на ефекта или като феномен но отнемане при бензодиазепини със свръхкратък и кратък полуживот.
ПСИХОСТИМУЛАТОРИ
Амфетамини
Modafinil 
АНТИЕПИЛЕПТИЧНИ
Carbamazepine
Phenobarbital и бензодиазепини при деца
АНТИПАРКИНСОНОВИ
Леводопа
Bromocriptine
КАРДИО-ВАСКУЛАРНИ МЕДИКАМЕНТИ
Метилдопа
Клонидини
Бета-блокери и калциеви антагонисти
ПУЛМОЛОГИЧНИ МЕДИКАМЕНТИ
Theophylline 
Salbutamol и специфичните агонисти на 
β2 рецептори
ПРОТИВОВЪЗПАЛИТЕЛНИ МЕДИКАМЕНТИ
Кортикостероиди
Chloroquine и солите на златото
ХОРМОНАЛНИ ПРЕПАРАТИ - тиреоидни



Таблица 16. 4. Сънотворни медикаменти /време за достигане на максимална плазмена концентрация и елиминационен полуживот/

	Медикаменти
	Тmax /h/
	Време на полуживот /h/

	С  бавно  елиминиране  /24  h/

	Clozepate
Diazepam
Nitrazepam
	1
От 0,5 до 1,5
2
	40
32
25

	Със   средно  елиминиране /6  –  24 h/

	Bromazepam
Flunitrazepam
Lorazepam
Alprazolam
	От 1 до 4
1
1
0,9 до 2,4
	20
19
От 10 до 20
От 12 до 15




	Медикаменти
	Тmax /h/
	Време на полуживот  /h/

	С  бързо  елиминиране  /6  –  3 h/

	Zopiclone
	От 1, до 2
	5

	С  много  бързо  елиминиране  /<  3 h/

	Midazolam
Triazolam
Zolpidem
	10 min.
1,5
От 0,5 до 3
	2
2,7
2,4






Таблица 16. 5. Медикаменти против ексцесивна дневна сънливост и катаплексия

	І. ПРОТИВ ЕКСЦЕСИВНА СЪНЛИВОСТ

	Dextroamphetamine
	5-30 mg/дн. до 60 mg/дн.

	Methamphetamine
	5-30 mg/дн. до 60 mg/дн.

	Methylphenidate
	10-30 mg/дн. до 60г/дн.

	Други не аналептици

	Mazindol
	2- mg

	Анорексици

	Amfepramone
	75 mg

	Fenetyline
	50-100 mg

	Алфа1  адренергични агонисти

	Modafinil
	100-400 mg

	Допамин ергични агонисти

	L-tyrosin
	60-120 mg/кг

	Антидепресанти

	Venlafaxine
	75-150 mg

	Fluoxetine 
	20 mg

	Selegiline 
	5-20 mg

	

	ІІ. ПРОТИВ КАТАПЛЕКСИЯ

	1. Трициклични антидепресанти

	Clomipramine
	10-75 mg

	Imipramine
	10-75 mg

	Desipramine
	25-50 mg

	2. Антидепресанти инхибиращи обратното захващане на серотонина

	Fluoxetine
	20-60 mg

	Fluvoxamone
	50-100 mg

	3. Антидепресанти норадренергични

	Viloxazine
	100-300 mg

	Gamma – OH Butyrate
	

	4. Инхибитори на моноамин оксидаза В

	Selegiline
	5-20 mg

	5. Алфа1 адренергичен агонист

	Modafinil
	100-400 mg

	6. Вещества освобождаващи моноамините

	Амфетамини и метилфенидат
	




Фигура 16. 1. Скала  Епуърт за изследване на сънливостта - публикувана с разрешение по Johns MW, Anew method for measuring daytime sleepiness: the Epworth sleepiness scale. Sleep, 1991, 14 (6),540-5.
СКАЛА ЕПУЪРТ ЗА ИЗСЛЕДВАНЕ НА СЪНЛИВОСТТА
(EPWORTH SLEEPINESS SCALE)
Колко често задрямвате или заспивате в посочените по-долу ситуации? Това се отнася за обичайния начин на живот, който водите в последно време. Ако не сте попадали в напоследък в подобна ситуация опитайте се да си представите, как бихте реагирали в такава.

За всяка от посочените ситуации посочете отговор от 0 до 3, като: 
0 – никога; 1 – малко вероятно; 2 – вероятно; 3 – с голяма вероятност.

	1. В седнало положение при четене
	0
	1
	2
	3

	2. При гледане на телевизия
	
	
	
	

	3. В седнало положение на обществено място (напр. театър)
	
	
	
	

	4. Като пътник в кола след един час пътуване без почивка
	
	
	
	

	5. При лягане следобед
	
	
	
	

	6. В седнало положение по време на разговор
	
	
	
	

	7. В седнало положение след нахранване, без алкохол
	
	
	
	

	8. При шофиране, ако сте на волана
	
	
	
	



Общо:

Фигура 2. Въпросник STOP-BANG - модифицирана по Chung F, et al. Anesthesiology 2008, 108, 812-21.

ВЪПРОСНИК STOP-BANG
(STOP-BANG QUESTIONNAIRE)

Ръст ________ см  Тегло _________ кг
Възраст _______
BMI _______
Обиколка на яка на риза: S, M, L, XL, или ______ см 
Обиколка на врата _____см
1. Хъркане
Хъркате ли силно (по-силно от говорене или достатъчно силно да бъде чуто през затворени врати) ?
Да      Не
1. Умора 
Чувствате ли се изморен или сънлив през деня?
Да      Не
1. Наблюдения
Наблюдавал ли е някой да правите дихателни паузи по време на сън?
Да      Не
1. Страдате ли или лекувате ли се от високо кръвно налягане?
Да     Не
1. BMI
Вашият BMI по-висок ли е от 35 кг/м2?
Да      Не
1. Възраст
Вашата възраст над 50 години ли е?
Да       Не
1. Обиколка на врата
Вашата обиколка над 40 см ли е?
Да      Не
1. Пол
Вашият пол мъжки ли е?
Да      Не                                                                                            
Обиколката на врата се измерва от персонала.

Пациентни данни:

Име

ЕГН

тегло

ръст

Вид на терапията:

час 0 1 2 3 4 24

Вид на терапията

Кръвен ток, мл/мин

Предилуция, мл/ч

Поток на диализата, мл/ч

Скорост на ултрафилтрация,мл/ч

Скорост на плазмен баланс,мл/ч

Време , ч:мин

Трансмембранно налягане, mmHg

час 0 1 2 3 4 24

Кръвно налягане

Пулс

Тромбоцити

Na

+

Cl

-

Ca

+

Урея

Креатинин

Процент ултрафилтарция, %

K

+

Инфузия, мл/ч

Общ белтък, г/л

Aлб, г/л

ЗАКЛЮЧЕНИЕ:

…………л …………мл/мин

…………мл …………мл

…………ч:мин …………мл

…………мл/мин

…………мл

…………%

Лекар: …………..

/подпис/ …………..

…………..

.........................................................................………...............................................................................................................................

Плазмен поток

Плазмен обем

Баламс на плазма

Заместване: …………………………………………………………………………………………………………………...……………...…………

Допълнителна медикация: .................................................................….........………..............................................................................

.........................................................................………...............................................................................................................................



Параметри на процедурата:

.........................................................................………...............................................................................................................................

………………………………………......... . ............ . 2013... г.   …… : …… ч:мин

………………………………….....……......……………………..............................., ...... г.

ИЗ № .............../.........

Диагноза: ....................................................……...............…........................................................………………..

......... кг.

......... см.

.................................

...........................................................................................................................................…………………………………………………………………

Показания за провеждането на процедурата: .....…......……...................................................………………

........................................……...........................................…………...........….........................................…………………

Антикоагулантна поддръжка: ……………… - ………мл болус  + …... мл/20 мл NaCl 0,9%болус …… (6-8мл) V= …... (4-8)мл/ч

Зареждане/прайминг/: …………..мл NaCl 0,9% + …………... E хепарин + …………………………………………………………………



Краен УРР



ТЕХНИЧЕСКИ ФИШ ЗА ПРОВЕДЕНА ПРОЦЕДУРА НА TПФ



...... курс



Заместен обем

Общо време

средна скорост ултрафилтрат

Предилуция: …………………………...……………………………………………………………………………………………………………………

Общ обем на ултрафилтрата

ТПФ



Лекуван плазмен обем

Резултати от изследванията:


